
         1
1 Iteu' ngaran irah éh tepun Yésus Kristus éh jin pohoo' Daud, ngan iah ke' éh jin
         pohoo' Abraham.
         2 La'ah Abraham tamen Ishak, Ishak tamen Yakub, Yakub tamen Yehuda ngan kekat padéé'
         néh.
         3 La'ah Yehuda tamen Peres rawah Zerah, Tamar éh tinen roh. La'ah Peres tamen Hesron,
         Hesron tamen Ram,
         4 Ram tamen Aminadab, Aminadab tamen Nahason, Nahason tamen Salmon,
         5 Salmon tamen Boas, Rahab tinen néh. La'ah Boas nah tamen Obed, Rut tinen néh, Obed
         nah tamen Isai,
         6 Isai tamen raja' Daud. La'ah Daud tamen Salomo, tinen néh Uban do Uria.
         7 La'ah Salomo tamen Rehabeam, Rehabeam tamen Abia, Abia tamen Asa,
         8 Asa tamen Yosapat, Yosapat tamen Yoram, Yoram tamen Usia,
         9 Usia tamen Yotam, Yotam tamen Ahas, Ahas tamen Hiskia,
         10 Hiskia tamen Manasye, Manasye tamen Amon, Amon tamen Yosia,
         11 Yoyakhin ngan kekat padéé' néh tovoo' réh kenamit kelunan tai tana' Babel.
         12 Jin la'o réh kenamit kelunan tai tana' Babel nah, Yoyakhin nah tamen Seyatiel, Seyatiel
         tamen Serubabel,
         13 Serubabel tamen Abihud, Abihud tamen Elyakim, Elyakim tamen Asur,
         14 Asur tamen Sadok, Sadok tamen Akhim, Akhim tamen Eliud.
         15 La'ah Eliud tamen Eleasar, Eleasar tamen Matan, Matan tamen Yakub,
         16 Yakub tamen Yusup éh lakei' Meriam éh tinen Yésus éh nateng réh Kristus.
         17 Jin Abraham avéé' tong Daud pu'un jah poloo' pat tamen ngan anak, kenat péh jin Daud
         avéé' tong sioo' kelunan Yahudi kenamit kelunan tai tana' Babel, iteu' kepéh jah poloo'
         pat tamen ngan anak, ngan jin inah avéé' tong lohoo' Kristus, inah kepéh jah poloo'
         pat tamen.
         18 Ka' bu'un Yésus Kristus tuai tong tana' iteu' sahau. Hun Meriam tinen Néh petunang
         ngan Yusup, bé' jak rawah pemung, Meriam nah nemaléé' neu' penyukat jin Sahéé' Ni'ai.
         19 La'ah Yusup, lakei' éh juk alaa' éh nah, kelunan éh teneng kenin, bé' iah keloo'
         pekenyaa' redo inah tong jumen irah pinaa', bang iah seruh selem-selem awah juk bet
         tunang néh nah.
         20 Lem néh seruh kenat, inah jah meliket Tuhan poléng ta'an néh lem nyupin néh, ngan
         meliket nah bara' ngan néh, ha' néh, O Yusup, éh jin pohoo' Daud, mai ke' medai alaa'
         Meriam nah do ko', uban temaléé' néh nah bé' éh neu' kelunan bang neu' penyukat jin
         Sahéé' Ni'ai.
         21 Iah juk nganak jah anak lakei' dat, jian ke' maneu' ngaran Néh Yésus, uban Iah juk
         purip kekat kelunan jin penyala' réh, ha' néh.
         22 La'ah kekat inah pu'un kenat dokoo' néh pesukup kekat ha' Tuhan éh benara' néh ngan
         irah Nabi néh sahau.
         23 Ka' ha' néh, la'ah redo lemanai éh bé' jak tavin lakei' pu'un éh nemaléé', ngan iah
         juk nganak jah anak lakei', ngaran néh éh nateng réh, Imanuel, ha' néh. Sin tong ngaran
         Imanuel, Allah pu'un ngan lu'.
         24 Hun Yusup to'ot iah tioo kivu sohoo' meliket nah ngan alaa' Meriam do néh.
         25 Bang bé' rawah pu'un pemung pegen pah avéé' Meriam nganak Yésus. La'ah Yusup maneu'
         ngaran anak inah Yésus.

1 La'ah tong leboo' Bétléhém éh tong tana' Yudea, sinah Meriam nganak Yésus sioo' Herodis
         raja' réh. La'ah kelunan éh malai na'at kekat kenyalung, tuai réh jin tana' éh saa'
         usit maten dau ke' réh tai leboo' Yérusalem.
         2 Irah neteng, Semah anak maréng éh raja' kelunan Yahudi? Pu'un kenyalung Néh ta'an
         mé' hun mé' tong tana' éh saa' usit maten dau, inah ke' mé' tuai juk seva' éh, ha'
         réh.
         3 Hun raja' Herodis menéng ha' réh kenat, tusah kenin néh, kenat péh kenin kekat irah
         tong leboo' Yérusalem nah kepéh.
         4 Boh Herodis tebai kekat pengeja'au imam tong sebayang Yahudi, ngan irah guru éh nebaraa'
         tong sohoo' lem Surat Musa, ke' néh neteng réh. Ka' ha' néh, Hun kelunan éh Raja'
         pohoo' Yahudi pu'un tuai, semah jalan lohoo' néh da', ha' néh.
         5 Ha' réh mipa éh, Tong leboo' Bétléhém tong tana' Yudea. Uban pu'un jah nabi Tuhan
         sahau, éh bara' lem surat néh, ka' ha' néh,
         6 O leboo' Bétléhém tong tana' Yudea, bé' ka'au' si'ik jin kekat leboo' éh ja'au tong
         Yudea, uban pu'un jah pengeja'au éh juk musit jin ka'au' kepéh, éh juk majak kelunan
         éh anah ké', inah éh pohoo' Israel, ha' néh.
         7 Boh Herodis tebai irah éh tuai jin tana' saa' usit maten dau nah, ke' néh selim neteng
         réh hun mah tatek réh na'at kenyalung nah.
         8 La'o inah iah nyohoo' réh tai Bétléhém, ka' ha' néh ngan réh, Tai keh pitah Anak
         inah mu'un-mu'un. Hun keh temeu' tong néh da', tuai keh bara' éh ngan ké' uban akeu'
         péh keloo' tai seva' éh kepéh, ha' néh.
         9 La'o réh menéng ha' Herodis nah, lakau lah réh, inah réh na'at kenyalung éh ta'an
         réh lepah nah, lakau saa' tenah réh, pah avéé' néh avéé' bau lamin jalan Anak maréng
         nah, sinah éh mokoo' lah.
         10 Jian kenin réh, murung mu'un réh na'at kenyalung nah.
         11 La'ah masek réh tong lamin jalan Anak si'ik nah, sinah réh na'at éh ngan tinen Néh
         Meriam. Irah ngejekuu' lep réh ke' réh seva' Anak inah, boh réh muaa' kekat Pengena'
         réh ngan Néh, kekat pengena' réh ngan Néh, inah éh mas, kemenyan ngan mur éh barei'
         ingau rai.
         12 La'ah dalem nyupin réh Allah meta' réh bé' buhaa' dai réh moléé' tai Herodis kepéh.
         Uban kenat irah moléé' tai tana' réh Kivu Jalan éh Jah.
         13 La'o irah inah lakau nah, meliket Tuhan poléng tong Yusup dalem nyupin néh. Ka' ha'
         meliket nah ngan Yusup, To'ot ke', alaa' Anak si'ik inah ngan tinen néh, kelap keteleu'
         tai tana' Mesir, mokoo' sitai avéé' ké' pu'un bara' ngan ko' kepéh, uban Herodis pitah
         Anak si'ik inah ke' néh juk mematai éh, ha' néh.
         14 To'ot Yusup alaa' Anak si'ik inah ngan tinen néh, sioo' merem inah lakau réh teleu'
         tai tana' Mesir.
         15 Sinah réh teleu' mokoo' avéé' Herodis nah matai. Pu'un éh kenat dokoo' néh pesukup
         ha' Tuhan éh benara' néh ngan irah nabi néh sahau, ka' ha' néh, Pu'un ku' tebai Anak
         Ké' piso jin tana' Mesir, ha' néh.
         16 Hun Herodis jam irah éh tuai jin tana' saa' usit maten dau nah ngelavo' éh lepah
         moléé' kivu jalan éh jah, merek mu'un-mu'un éh. Boh éh nyohoo' kelunan tai mematai
         kekat anak lakei' éh duah ta'un urip ngan éh si'ik jin inah péh, éh pu'un tong leboo'
         Bétléhém ngan éh tutuh tana' inah, éh pekua' tatek éh teneteng néh ngan irah éh tuai
         na'at kenyalung nah.
         17 Inah jalan éh pesukup ha' éh benara' Yéremia ngan kelunan sahau, ka' ha' néh,
         18 Pu'un ha' kangaa' tong leboo' Rama, ha' kangaa' réh besau mu'un. Pu'un Rahél mangaa'
         pelasam anak néh, uban kekat anak néh lepah matai, bé' pu'un séé' omok papung éh,
         ha' néh.
         19 Hun Herodis lepah matai, meliket Tuhan poléng kepéh tong Yusup lem nyupin néh La'o
         néh tong tana' Mesir,
         20 ka' ha' meliket nah, To'ot ke', alaa' Anak si'ik inah ngan tinen Néh, moléé' keteleu'
         tai tana' pohoo' Yahudi kepéh uban kelunan éh juk mematai Anak si'ik iteu' rai, lepah
         matai tenéh, ha' néh.
         21 La'ah to'ot Yusup ke' néh alaa' Anak si'ik inah ngan tinen néh, ke' réh teleu' moléé'
         tai tana' pohoo' Yahudi kepéh.
         22 Tovoo' Yusup menéng rengah Arkelaus raja' kepéh tong tana' Yudea ngeliwah tamen néh
         Herodis nah, medai éh tai sinah. Uban néh kenat pu'un éh jam jin jah nyupin néh kepéh
         éh nyohoo' éh tai tana' Galilia.
         23 Sinah éh mokoo' tong leboo' Nasaret. Iah pu'un tai kenat ke' néh pesukup ha' éh benara'
         irah nabi ngan kelunan sahau, ka' ha' réh, Irah juk mateng Yésus kelunan jin Nasaret,
         ha' réh.

1 Tovoo' inah Yohanes Batis nebaraa' kelunan tong ahang tana' tong tana' Yudea.
         2 Ka' ha' néh ngan réh, Jian keh piso jin penyala' keh uban lepah danii' jaka' Allah
         Pengeja'au, ha' néh.
         3 Uban Yohanes nah néh éh benara' nabi Yesaya dalem ha' tebaraa' néh rai, ka' ha' néh.
         Pu'un jah kelunan éh mejui tong ahang tana', Ka' ha' néh, Petenup jalan Tuhan ngan
         pepejek jalan Néh, ha' néh.
         4 La'ah pakai Yohanes nah senuai jin bulun unta, ngan jeret é'éng néh kulit ka'an,
         éh penguman néh karah ngan nyak layuk.
         5 La'ah irah jin Yérusalem ngan jin tana' Yudea ngan tutuh tana' tong baa' Yordan,
         tai tavin éh.
         6 La'ah pu'un réh ngakun penyala' réh, la'o inah Yohanes ngebatis réh dalem baa' Yordan.
         7 Bang hun Yohanes na'at kelunan pinaa' éh kivu adet Parisi ngan irah éh kivu adet
         Saduki tuai ke' réh menyat éh ngebatis réh, boh éh tioo pané ngan réh, ka' ha' néh,
         Ka'ah pohoo' torok, séé' éh bara' keh omok kelap jin kemerek Allah éh juk teneng tong
         keh nah.
         8 Jian keh maneu' kekat éh jian éh omok pepoléng ka'ah lepah piso jin kekat kesa'at
         keh.
         9 Mai keh ngelan tong ha' keh éh bara', Abraham éh tamen améé'. Mai keh seruh Tuhan
         juk pepurip keh uban keh pohoo' anak Abraham, akeu' bara' ngan keh, Allah éh pu'un
         penyukat ngepaléu kekat bateu' iteu' malui anak Abraham, ha' néh.
         10 Ha' Yohanes kepéh, Hun iteu' pu'un kapak lepah petenup tebeng kekat inah kayeu' pah
         avéé' lakat néh. La'ah siget-siget kayeu' éh bé' ngebuaa' ngan buaa' éh jian, inah
         éh juk tenebeng néh ke' néh bet éh dalem luten.
         11 Mu'un akeu' ngebatis ka'ah lem baa' dokoo' néh pepoléng ka'ah lepah piso jin penyala'
         keh, bang pu'un jah usah éh juk tuai jin la'o ké' iteu', iah juk ngebatis ka'ah neu'
         Sahéé' Ni'ai ngan luten. Iah éh pelapah ja'au ngaran jin akeu', Sapét kasut néh péh
         bé' ku' tekep mihin.
         12 Iah ngamit tapan néh ke' néh napan kekat parai ke' néh tipun kekat lo'ong néh dalem
         luvung néh, bang kekat éh upih néh, notong néh tong luten éh bé' omok pata', ha' néh.
         13 Tovoo' inah tuai néh Yésus jin Galilia tai baa' Yordan dokoo' Yohanes omok ngebatis
         éh.
         14 Bang bé' Yohanes keloo' ngebatis éh, ka' ha' néh ngan Yésus, Tekep éh akeu' ke' Tuhan
         ngebatis, bang pu'un ka'au' tuai tavin akeu', ha' néh.
         15 Ha' Yésus mipa éh, Turut ke' éh kenat hun iteu', uban kenat éh jalan pesukup pengeloo'
         Allah, ha' néh. Boh Yohanes kivu sohoo' néh ngan ngebatis éh.
         16 Tovoo' Yésus musit jin baa' nah, pu'un langit pukap ngan ta'an néh Sahéé' Tuhan tuhun
         tong néh, layan néh barei'-okoo' juhit punai.
         17 La'ah pu'un jah ha' jin seruga, éh bara' ka', Iteu' néh Anak Ké' éh kemurung Ké',
         payoo' mu'un kenin Ké' tong Néh, ha' néh.

1 Pu'un Sahéé' Ni'ai mihin Yésus tai ahang tana' dokoo' Sitan tupat éh.
         2 La'au' lah éh kelaset avéé' pat poloo' dau pat poloo' merem kelebéé', la'au' lah
         éh.
         3 Boh Sitan tuai bara' ngan néh, ka' ha' néh, Hun Ko' Anak Allah mu'un, ko' ngepaléu
         kekat bateu' iteu' malui roti, ha' néh.
         4 Ha' Yésus mipa éh, Ka' ha' lem surat Allah, Bé' éh neu' roti awah kelunan omok murip,
         bang réh omok murip neu' kekat ha' éh benara' Allah, ha' Yésus ngan néh.
         5 La'o inah Sitan mihin Yésus tai leboo' Yérusalem ke' néh mihin éh tai beluvung Umaa'
         Allah,
         6 ka' ha' Sitan ngan néh, Hun Ko' Anak Allah mu'un, jian ke' ngeliwang kera' ketai,
         uban pu'un jah ha' lem surat Allah éh bara' ka', Allah juk nyohoo' meliket Néh mihau
         Ke', meliket juk nyagem Ke' palaa' ojoo' néh, dokoo' gem Ko' bé' suhat neu' bateu',
         ha' Sitan nah.
         7 Boh Yésus mipa éh kepéh, ka' ha' néh, Pu'un ha' lem surat Allah bara' ka', Mai ke'
         tupat Tuhan Allah éh kenelan ko', ha' néh.
         8 La'o inah kepéh Sitan mihin Yésus tai berusu' éh bau ke' néh tojoo' kekat arong tana'
         ngan kekat arong kejian éh tong tana' ngan néh.
         9 Ha' Sitan ngan néh kepéh, Kekat penyukat ngan pengaren iteu' akeu' mena' éh ngan
         Ko' hun Ko' ngejekuu' lep Ko' ngan seva' akeu', ha' néh.
         10 La'ah ha' Yésus mipa éh, Kelap ke' Sitan, uban ka' ha' Tuhan lem surat néh, Tekep
         ke' seva' Tuhan Allah éh kenelan ko' ngan kivu sohoo' nah awah, ha' néh.
         11 Boh Sitan piso jin Yésus ngan meliket Tuhan tioo tai petubo Yésus.
         12 Hun Yésus menéng rengah Yohanes Batis kamit réh ngan pu'un dalem lamin tutup, piso
         éh tai tana' Galilia kepéh.
         13 La'ah bé' Iah mokoo' tong leboo' Nasaret bang Iah mokoo' tong leboo' Kapernaum, jah
         leboo' éh déhéé' baa' Banget Galilia éh tong tana' tutuh tana' Sebulon ngan tana'
         Naptali.
         14 Pu'un éh kenat ke' néh pesukup kekat ha' éh benara' nabi Yesaya ngan kelunan sahau.
         Ka' ha' Yesaya nah,
         15 Tana' Sebulon ngan tana' Naptali, éh déhéé' baa' Banget saa' dipa baa' Yordan, inah
         éh Galilia éh tana' jalan kelunan éh tengéé' pohoo' jin irah Yahudi.
         16 Kelunan éh mokoo' tong merem omok éh na'at rema peséng. Kelunan éh mokoo' tong jalan
         éh mihin réh matai, omok rema inah nawa tong réh, ha' néh.
         17 Jin la'o Yésus tai leboo' Kapernaum, inah éh bu'un néh maneu' kereja' néh éh nebaraa'
         kelunan. Ka' ha' néh, Piso keh jin penyala' keh, uban jaka' Allah Pengeja'au lepah
         danii', ha' néh.
         18 La'ah, Yésus lakau déhéé' baa' Banget Galilia, inah Iah na'at duah kelunan ngejala'.
         Rawah inah pepadéé', inah éh Simon, keruwah ngaran néh, Péterus, ngan padéé' néh Anderias.
         19 Ka' ha' Yésus ngan roh, Jian koh kivu Akeu', Akeu' nebaraa' koh tong jalan koh omok
         pitah kelunan éh tawang ngan mihin réh tavin Akeu', barei' kawah jam pitah seluang
         nah, ha' néh.
         20 Pelapah rawah modoo' jala' roh ke' roh kivu Yésus.
         21 Lakau Yésus kepéh, inah Iah na'at duah kelunan éh jah kepéh éh pepadéé', Yakub rawah
         Yohanes éh anak Sabedeus. Rawah pu'un dalem alut petenup jala' roh pemung ngan tamen
         roh Sabedis. Yésus tebai rawah inah kepéh kivu éh.
         22 Pelapah rawah modoo' alut roh ngan pokoo' tamen roh ke' roh kivu Yésus.
         23 La'ah Yésus lakau tutuh tana' Galilia ke' néh nebaraa' réh dalem kekat lamin sebayang
         Yahudi. Pu'un éh bara' Rengah Jian tong Allah éh pengeja'au, ngan pu'un éh peka'o
         réh jin kekat arong kesakit ngan pengelemoo' usah réh.
         24 La'ah rengah néh inah avéé' pah tipo tana' Siria, pu'un réh mihin kekat kelunan éh
         sakit tavin éh, irah éh pu'un pinaa' arong kesakit, ngan irah éh nasek balei', ngan
         irah éh tuleu' ngan irah éh matai keluhat péh, pu'un éh peka'o réh béé.
         25 La'ah pinaa' kelunan kivu éh, irah jin Galilia ngan Dekapolis ngan Yérusalem ngan
         Yudea, pemung ngan irah jin saa' dipa baa' Yordan.

1 Hun Yésus na'at kelunan pinaa' nah, tai éh bau tokong sinah éh menyun. Kekat irah
         bakéh néh petipun ngan néh sinah,
         2 boh éh nebaraa' réh, ka' ha' néh,
         3 Murung kenin kekat kelunan éh Nesen ngan juk pitah Allah, omok réh tai ngan Allah
         hun néh tuai pengeja'au ngan mihau kekat kelunan.
         4 Murung kenin kekat kelunan éh besau kenin, Allah omok papung réh kepéh.
         5 Murung kenin kekat kelunan éh diva' kenin, omok réh alaa' éh pejajii' Allah.
         6 Murung kenin kekat kelunan éh mekat kivu pengeloo' Allah, Tuhan Allah omok pesukup
         éh pengeloo' réh kepéh.
         7 Murung kenin kekat kelunan éh jam masi kelunan, Allah omok masi irah kepéh.
         8 Murung kenin kekat kelunan éh ni'ai kenin, irah omok jam Allah.
         9 Murung kenin kekat kelunan éh jam ngejian kenin irah éh jah, Allah omok mateng réh
         anak néh.
         10 Murung kenin kekat kelunan éh keta uban néh maneu' pengeloo' Allah, omok réh tai
         lem nihau Allah, ha' néh.
         11 Murung kenin keh hun kelunan ngesa'at keh ngan peketa keh, ngan ngesa'at ngaran keh
         uban keh pu'un kivu Akeu'.
         12 Murung ngan bahuu' Kenin Keh, uban ja'au mu'un oléé' néh ngan keh tong seruga. Kekat
         irah nabi sahau rai péh kenat ke' réh peketa réh.
         13 La'ah ka'ah iteu' barei' usen tong tana'. Usen nah méé éh, bang hun néh mabah, bé'
         lu' omok pekeméé' éh kepéh. Bé' éh pu'un gunah kepéh, nebet ngan tejat kelunan awah
         éh.
         14 La'ah ka'ah barei' jah rema tong tana'. Lamin éh neu' réh bau tokong bé' éh omok
         pelim.
         15 La'ah kelunan éh seket pelita' néh, bé' éh modoo' éh ra' tekup, bang néh modoo' éh
         bau retek éh pejing, dokoo' kekat kelunan éh pu'un tong lamin inah pu'un nawa.
         16 Kenat péh jian rema keh iteu' nawa tong kekat kelunan, dokoo' réh omok na'at kekat
         penganeu' keh éh jian, ke' réh omok peparen Tamen keh éh tong seruga, ha' Néh.
         17 Mai keh seruh Akeu' tuai uban Ké' juk bet sohoo' lem Surat Musa ngan bet ha' tebaraa'
         irah nabi sahau rai. Bé' Akeu' tuai kenat, bang Akeu' tuai dokoo' ké' pesukup éh.
         18 Akeu' bara' ngan keh, kelebéé' langit ngan tana' iteu' pu'un keto, jah ineu'-ineu'
         péh sohoo' Tuhan lem Surat Musa, na' péh éh si'ik awah, bé' éh omok nebet awah pah
         avéé' hun Tuhan pesukup kekat pengeloo' Néh éh lem sohoo' Néh inah.
         19 Uban néh kenat séé'-séé' éh ngelapah tong jah sohoo' Tuhan, na' péh éh si'ik awah,
         hun néh ngelapah éh, ngan nebaraa' kelunan éh jah ke' réh ngelapah éh kepéh, kelunan
         inah éh matek si'ik mu'un belah irah éh pu'un lem nihau Tuhan hun Néh tuai pengeja'au.
         Bang séé'-séé' éh kivu sohoo' lem Surat Musa ngan nebaraa' kelunan éh jah maneu' kenat
         kepéh, kelunan inah éh matek ja'au mu'un belah irah éh pu'un lem nihau Allah hun néh
         tuai pengeja'au.
         20 Akeu' bara' mu'un ngan keh, hun penganeu' keh bé' pelapah teneng jin kekat penganeu'
         irah guru éh nebaraa' keh tong sohoo' lem Surat Musa, ngan jin penganeu' irah éh kivu
         adet Parisi, adang keh bé' omok tai lem nihau Allah, ha' Néh.
         21 Ha' Yésus kepéh, Ka'ah jam ha' tebaraa' kelunan sahau, ka' éh, Mai keh mematai kelunan,
         séé'-séé' éh mematai kelunan adang néh teneng ukum. Kenat ha' tebaraa' réh sahau.
         22 Bang iteu' éh ha' Ké' ngan keh hun iteu' kepéh, séé'-séé' éh merek ngan padéé' néh
         adang iah teneng ukum. La'ah séé'-séé' éh bara' ngan padéé' néh, putau ka'au', pu'un
         réh mihin éh tai jumen Komiti sebayang Yahudi, ngan séé'-séé' éh bara' padéé' néh
         tuleu', tekep éh mavaa' uban neu' ha' néh kenat, tekep iah nebet tai lem luten meraka.
         23 Uban néh kenat hun keh juk mihin pengena' keh ngan mena' éh tong jalan keh tavin
         Tuhan, boh keh nesen padéé' keh sa'at kenin ngan keh,
         24 jian keh modoo' pengena' keh nah déhéé' jalan tavin Tuhan nah, tai jak keh ngejian
         kenin padéé' keh nah, la'o inah boh keh tuai ngan mena' pengena' keh iri' ngan Allah,
         ha' Néh.
         25 Ha' Yésus kepéh, Hun pu'un kelunan pesala' keh ngan mihin keh tai besara', jian keh
         ngebakéh éh kelebéé' keh omok ngebakéh éh keto, dai hun keh avéé' tong lamin besara',
         adang iah mena' keh ngan lakei' ja'au éh ngukum réh, kelunan inah kepéh mena' keh
         ngan irah éh mavaa' lamin tutup ke' réh masek keh lem lamin inah.
         26 Akeu' bara' mu'un ngan keh, bé' keh omok musit jin sinah pah avéé' keh mena' kekat
         rigit tong ukum keh nah, ha' Néh.
         27 Ha' Yésus kepéh, Ka'ah jam ha' tebaraa' réh sahau, Mai keh petuyang, ha' réh,
         28 Bang iteu' éh ha' ké' ngan keh hun iteu' kepéh, séé'-séé' éh magat na'at redo ngan
         juk tai pemung ngan néh, pu'un éh lepah petuyang dalem kenin néh tenéh.
         29 La'ah hun maten keh saa' na'au' mihin keh maneu' penyala', jian keh nirok ngan bet
         éh, pelapah jian jebila' maten keh nah pega' jin usah keh ketem lo'ong nebet Tuhan
         dalem luten meraka.
         30 Kenat péh hun néh ojoo' keh saa' na'au' éh mihin keh maneu' penyala', jian keh mugen
         éh ngan bet éh, pelapah jian jebila' ojoo' keh pega' jin usah keh, jin néh ketem lo'ong
         usah keh nebet Tuhan dalem luten meraka, ha' Néh.
         31 Ha' Yésus kepéh, ka' ha' réh sahau rai, séé'-séé' lakei' éh petat jin redo néh, jian
         iah mena' surat bara' éh petat ngan do néh, ha' réh.
         32 Bang iteu' éh ha' Ké' ngan keh hun iteu' kepéh, Kelunan séé'-séé' éh petat jin redo
         néh, hun redo inah bé' nuyang, bang lakei' néh nah awah éh bet éh, boh redo éh nebet
         néh nah tai alaa' kelunan éh jah, lakei' éh bu'un nah éh maneu' éh petuyang. La'ah
         lakei' éh alaa' redo inah, iah péh petuyang ke' éh kepéh, ha' Néh.
         33 La'ah ha' Yésus kepéh, ka' ha' réh sahau rai de', Ineu'-ineu' éh pejajii' keh ngan
         ha' supa, mai keh bet éh, ngan ineu'-ineu' éh pejajii' keh mu'un tong jumen Tuhan,
         jian keh kivu éh kepéh, ha' réh rai.
         34 Bang iteu' péh ha' Ké' hun iteu' kepéh, Mai keh nyupa tong ha' ané keh ineu'-ineu'
         péh, mai keh nyupa palaa' langit, uban langit nah nyun Allah.
         35 Mai keh nyupa palaa' tana', uban tana' nah apai gem Allah, kenat péh mai keh nyupa
         palaa' Yérusalem, uban Yérusalem nah leboo' Allah Raja' éh Maren.
         36 Mai keh nyupa palaa' ulun keh, uban ka'ah bé' pu'un penyukat maneu' ihat bok keh
         paléu' padeng ngan paléu' mebéng péh.
         37 Jian keh pané mu'un, bara' oo' hun néh oo' ngan bara' bé' hun néh bé', ineu'-ineu'
         éh nané keh hun néh tengéé' jin inah, pu'un éh jin iah éh sa'at awah, ha' Néh.
         38 Ha' Yésus kepéh, La'ah ka'ah jam ha' tebaraa' réh sahau, Maten ngeliwah jah maten
         ngan jipen ngeliwah jah jipen, ha' réh.
         39 Bang iteu' éh ha' Ké' ngan keh hun iteu', Mai keh mipa kesa'at kelunan éh ngesa'at
         keh. Hun kelunan pu'un tepap pinga keh saa' na'au', kejeraa' éh tepap jebila' kepéh.
         40 Hun pu'un kelunan mihin keh tai besara' ngan alaa' kerayung keh, kejeraa' éh alaa'
         seput keh kepéh.
         41 Hun pu'un kelunan éh nyohoo' keh patet éh ngan bii' livah néh memutui dau awah, jian
         keh tai avéé' jah batang dau.
         42 Hun pu'un kelunan éh menyat ineu'-ineu' ngan keh, jian keh mena' ngan réh. Hun réh
         menyat juk ngetiwa livah keh, jian keh ngetiwa éh, ha' Néh.
         43 Ha' Yésus kepéh, Ka'ah jam ha' tebaraa' réh sahau bara', Jian ke' murung padéé' ko'
         ngan leko tong ayau ko', ha' réh.
         44 Bang iteu' éh ha' Ké' ngan keh hun iteu' kepéh, Jian keh murung kekat ayau keh ngan
         sebayang menyat Tuhan pika irah éh peketa keh,
         45 dokoo' keh omok anak Tamen keh tong seruga. Uban Allah maneu' pétéé' tong kelunan
         éh sa'at kenat péh tong kelunan éh jian. Iah maneu' taa' tong kelunan éh maneu' teneng
         kenat péh tong irah éh maneu' sa'at.
         46 Hun keh pika kelunan éh pika keh awah, kineu', omok Allah mena' oléé' éh jian ngan
         keh neu' penganeu' keh éh kenat nah, kunah keh kei? Kenat ke' penganeu' irah éh alaa'
         sukai rai de'.
         47 Hun keh pebakéh ngan kelunan éh jian kenin ngan keh awah, kineu' iteu', bé' éh pekua'
         ngan penganeu' irah pinaa' nah ke' kei? Irah kelunan éh bé' jam Allah péh pu'un réh
         maneu' éh kenat.
         48 Jian keh pika kekat kelunan barei' Tamen keh tong seruga pu'un pika réh, ha' Yésus
         nah.

1 Ha' Yésus kepéh, Mavaa' keh, mai keh maneu' kekat penganeu' keh tong sebayang dokoo'
         kelunan pinaa' na'at keh awah. Hun keh maneu' éh kenat awah, bé' keh omok alaa' oléé'
         jin Tamen keh éh tong seruga.
         2 Bang hun keh mena' ineu'-ineu' ngan kelunan kari, mai keh mena' éh tong ta'an irah
         éh jah, barei' éh neu' réh tong lamin sebayang Yahudi ngan neu' réh tong jalan totoo'
         tong réh pebelih, dokoo' irah éh jah mejing réh. Akeu' bara' mu'un ngan keh, oléé'
         néh laa' réh tenéh.
         3 Hun keh mena' ineu'-ineu' ngan kelunan kari, mena' éh selim awah, dokoo' bakéh keh
         mu'un péh bé' éh jam éh,
         4 bang Tamen keh éh na'at éh senelim keh inah, Iah omok mena' oléé' néh ngan keh kepéh,
         ha' néh.
         5 Ha' Yésus kepéh, La'ah hun keh sebayang, mai keh sebayang barei' kelunan éh ngelayoo'
         awah, éh keloo' nekedéng sebayang tong lamin sebayang irah Yahudi ngan tong jalan
         pebelih péh, dokoo' irah éh jah omok na'at éh. Akeu' bara' mu'un ngan keh, laa' réh
         oléé' néh tenéh.
         6 Bang hun keh sebayang, jian keh sebayang tong lamin keh tengéé', ngan sebayang ngan
         Tamen keh éh pu'un tong retek éh pelim. La'ah Tamen keh éh na'at keh sebayang pelim
         kenat, omok éh mena' oléé' néh ngan keh kepéh.
         7 La'ah hun keh sebayang, mai keh kebit ha' barei'-okoo' ha' kelunan éh bé' ngelan
         tong Tuhan, uban irah seruh Tuhan omok menéng ha' réh hun réh kebit ha' ké'éng.
         8 Mai keh barei' irah inah, uban Tamen keh éh tenah jam tong kekat éh pengekurang keh
         hun keh bé' jak menyat éh péh.
         9 Bang hun keh sebayang, barei' iteu' ha' keh sebayang. O Tamen mé' éh tong seruga,
         jian éh ngaran Ko' pu'un peparen.
         10 Ka'au' éh Raja' améé'. Jian Ke' maneu' kekat éh pengeloo' Ko' tong tana' iteu' pekua'
         éh pu'un tong seruga.
         11 Mena' sukup penguman ngan améé' dau iteu'.
         12 La'ah jian ke' mega' kekat kesa'at améé' barei'-okoo' améé' mega' kesa'at irah éh
         pu'un ngesa'at améé'.
         13 Mai kejeraa' mé' teneng tong tenupat, bang jian ke' mavaa' mé' jin Sitan. Kenat ha'
         sebayang keh.
         14 Uban hun keh jam pika irah éh ngesa'at keh, adang Tamen keh tong seruga pu'un pika
         ngan mega' penyala' keh kepéh, ha' néh.
         15 Bang hun keh bé' pika irah adang Tamen keh tong seruga péh, bé' omok pika keh ngan
         mega' penyala' keh, ha' néh.
         16 Ha' Yésus kepéh, Hun keh kelaset mai keh semilep da'in barei'-okoo' kelunan éh ngelayoo'
         uban irah éh semilep da'in nah dokoo' kelunan éh jah omok jam réh kelaset awah. Akeu'
         bara' mu'un ngan keh, pu'un réh lepah alaa' oléé' néh tenéh.
         17 Bang hun keh kelaset, jian keh ngera'up ngan nganyuu'
         18 dai irah éh jah jam keh pu'un kelaset awah. Bang Tamen keh éh na'at éh senelim keh
         kenat, omok Iah mena' oléé' néh ngan keh kepéh, ha' néh.
         19 Ha' Yésus kepéh, Mai keh pitah pengekaya' tong tana' éh omok kinan lipah ngan éh
         omok tedéng, kelunan péh omok ngerekah lamin inah ke' néh nekau éh.
         20 Bang jian keh modoo' pengekaya' keh tong seruga, boh éh bé' kinan lipah ngan tedéng,
         boh kelunan bé' omok ngerekah éh ngan nekau éh.
         21 Uban semah-semah pengekaya' keh nodoo' keh, sinah ke' kenin keh kepéh, ha' néh.
         22 Ha' Yésus kepéh, Maten lu' iteu' inah éh barei' titui tong usah lu', hun maten lu'
         jian adang ketem lo'ong usah lu' pu'un rema.
         23 Bang hun maten lu' sa'at, adang ketem lo'ong usah lu' pu'un merem. Uban néh kenat
         hun rema keh iteu' tai semilep merem adang néh pelapah merem mu'un, ha' néh.
         24 Ha' Yésus kepéh, Jah kelunan sohoo' bé' éh omok alaa' duah kelunan pengeja'au néh,
         adang néh leko tong jah nah ngan murung jah nah awah, adang néh kivu sohoo' jah usah
         nah ngan bet ha' jah nah awah. Kenat péh ka'ah, bé' keh omok alaa' Allah pengeja'au
         keh pemung ngan pengekaya' tong tana' iteu'.
         25 Uban keh bé' omok kenat inah Akeu' bara' ngan keh kepéh, Mai keh béé kenin seruh
         tong penguman ngan baa' éh nesep keh éh mihin keh murip, kenat péh tong pakai keh.
         Kineu' urip keh, bé' éh pelapah jian jin penguman keh kei? Kineu' usah keh, bé' éh
         pelapah jian jin pakai keh kei?
         26 Jian keh seruh tong kekat juhit tong tana', bé' juhit nah maneu' pulah, ngan bé'
         éh nérék, ngan bé' éh tipun buaa' lem luvung néh, bang Tamen keh tong seruga, Iah
         éh mihau réh. Kineu' ka'ah, bé' éh ka'ah éh pelapah jian jin kekat juhit nah kei?
         27 Séé' jin belah ka'ah omok pekebit urip néh, neu' néh tusah kenin seruh?
         28 Uban ineu' keh putui kenin seruh tong pakai keh? Seruh keh tong kekat busak tong
         tana'. Bé' éh kereja' ngan bé' éh pitah pakai.
         29 Bang Akeu' bara' ngan keh, na' péh Salomo kaya' mu'un, bé' éh pu'un pakai éh pelapah
         jian layan jin layan busak inah.
         30 Bang Tuhan maneu' kekat ureu' murip tong tana', éh pu'un dau iteu' bang sagam notong
         réh éh. Hun néh kenat kineu' éh tong ka'ah kepéh, bé' Tuhan keloo' mena' pakai sukup
         ngan keh kei? Kurang pengelan keh, bé' keh ngelan mu'un.
         31 Hun Tuhan jam seruh tong kekat juhit ngan kekat busak kenat, mai keh béé kenin seruh,
         Jin semah mé' omok alaa' penguman, ngan alaa' baa' nesep ngan alaa' pakai sukup.
         32 Uban kekat éh kenat, inah éh penitah kekat kelunan éh bé' ngelan tong Tuhan. Bang
         Tamen keh tong seruga Iah jam mihau keh mu'un.
         33 Bang éh bu'un néh jian keh seruh tong kekat jalan éh omok ngepayoo' kenin Tuhan,
         pitah pengeloo' Néh tenah, boh Iah mena' kekat inah ngan keh.
         34 Uban néh kenat mai keh béé kenin seruh kineu' sagam da', uban sagam pu'un sukup penusah
         néh tengéé'. Mai keh pepit penusah tong kekat éh pu'un siget dau, ha' néh.

1 Mai keh ulak pesala' kelunan, dai Allah péh pesala' ka'ah ke' kepéh.
         2 Uban hun keh ulak pesala' irah éh jah, adang Allah pesala' keh kepéh kivu jalan éh
         neu' keh inah ke'. La'ah kekat ukum éh neu' keh tong irah nah, pu'un éh teneng tong
         ka'ah ke' kepéh.
         3 Kineu' éh keh na'at moo' éh pu'un dalem maten padéé' keh, bang uvap éh dalem maten
         ko' tengéé' péh bé' ke' mega' éh.
         4 Kineu' keh bara' ngan padéé' keh, Jian akeu' mega' moo' jin maten ko', hun uvap dalem
         maten ko' tengéé' péh to de' ke'.
         5 O kelunan éh ngelayoo', ko' mega' uvap jin maten ko' tenah, boh ke' omok na'at lenaa'
         ngan bet moo' éh pu'un dalem maten padéé' keh nah.
         6 Mai keh mena' ineu'-ineu' éh anah Tuhan ngan aseu', adang réh pupah maneu' ka'ah
         kepéh, ngan mai keh mena' talem mutiara keh ngan idok, adang irah meték éh awah, ha'
         néh.
         7 Ha' Yésus kepéh, Jian keh menyat jin Allah, boh keh omok alaa' éh, jian éh pitah
         boh keh pu'un, jian keh ngatong tong usit tapé boh Allah omok mukap éh ngan keh.
         8 Uban siget-siget kelunan éh menyat jin Allah iah éh omok alaa' éh, kenat péh séé'
         éh pitah omok éh alaa' éh penitah néh, ngan séé' éh ngatong tapé, tapé inah pu'un
         pukap ngan néh.
         9 Hun anak keh menyat roti, kineu', bateu' éh nena' keh ngan néh?
         10 Hun néh menyat seluang, kineu', torok éh nena' keh ngan néh?
         11 Na' péh ka'ah kelunan éh sa'at awah, jam keh mena' kekat éh jian ngan anak keh, makin
         péh Tamen keh tong seruga, adang Iah mena' kekat éh jian ngan kelunan éh menyat jin
         Iah, ha' néh.
         12 Ha' Yésus kepéh, Jian keh maneu' ngan kelunan pekua' éh keneloo' keh naneu' kelunan
         éh jah tong Ka'ah. Uban iteu' néh sin ha' lem Surat Musa ngan ha' tebaraa' irah Nabi-Nabi
         sahau ha' Néh.
         13 Ha' Yésus kepéh, Jian keh masek tong usit tapé éh si'ik, uban ja'au usit tapé ngan
         pegawa jalan éh mihin keh tai luten meraka, ngan pinaa' kelunan éh pu'un tong néh.
         14 Bang usit tapé éh mihin keh alaa' urip, si'ik awah éh ngan tatip jalan inah, ngan
         kerat awah kelunan éh jam jalan inah, ha' néh.
         15 Ha' Yésus kepéh, Jian keh mavaa' jian-jian tong kelunan éh bara' irah ke' nabi Tuhan
         bang ha' réh kenyo. Pu'un réh tuai barei'-okoo' domba, bang kenin réh mu'un barei'
         tepun éh luvaa'.
         16 Adang keh omok jam réh neu' kekat penganeu' réh. Sepakan suha' bé' éh omok ngebuaa'
         ngan buaa' néh buaa' agun. Inan suha' bé' éh ngebuaa' ngan buaa' néh buaa' ara.
         17 Kenat péh siget-siget inan kayeu' éh jian, pu'un éh ngebuaa' ngan buaa' néh jian,
         siget-siget inan kayeu' éh sa'at, pu'un éh ngebuaa' ngan buaa' néh sa'at.
         18 Inan kayeu' éh jian bé' éh omok ngebuaa' ngan buaa' néh malui, kenat péh inan kayeu'
         éh ngenyiwan, bé' éh omok ngebuaa' ngan buaa' néh jian.
         19 Siget-siget inan kayeu' éh bé' ngebuaa' ngan buaa' éh jian, adang réh tebeng éh ngan
         motong éh awah.
         20 Kenat péh jalan keh omok jam kekat irah éh tuai sohoo' Tuhan ngan irah éh tuai éh
         bé' sohoo' Tuhan, inah éh neu' kekat penganeu' réh, ha' néh.
         21 Ha' Yésus kepéh, Bé' éh siget-siget usah éh mateng Akeu', Tuhan, Tuhan, éh omok tai
         lem nihau Ké', bang kelunan éh maneu' kekat éh pengeloo' Tamen Ké' éh pu'un tong seruga,
         éh omok tai lem pengihau Ké'.
         22 Tong Dau Ké' tuai kepéh vam, pinaa' kelunan juk bara' ngan Ké', Tuhan, Tuhan, améé'
         pu'un perengah rengah jian dalem ngaran Ko', ngan pu'un mé' mega' balei' ngan maneu'
         telana' ja'au dalem ngaran Ko', ha' réh.
         23 Bang ka' ha' Ké' ngan réh kepéh, Kelap keh jin siteu', ka'ah kelunan éh sa'at awah,
         bé' Akeu' jam ka'ah, ha' Ké' ngan réh, ha' néh.
         24 Ha' Yésus kepéh, Uban néh kenat kekat kelunan éh menéng ha' tebaraa' Ké' ngan kivu
         éh, iah pekua' ha' tapan tong kelunan éh jam seruh, éh maneu' lamin néh bau bateu'.
         25 Pu'un taa' kasi ngan baa' ja'au ngan kepu gahang nesung lamin inah, bang bé' lamin
         inah kuba' uban lihei' néh reken lem bateu'.
         26 Bang kekat kelunan éh menéng ha' tebaraa' Ké', bang bé' réh kivu éh, Iah pekua' ha'
         tapan kelunan éh palui éh maneu' lamin néh tong napun.
         27 Pu'un taa' kasi ngan baa' ja'au ngan kepu gahang nesung lamin inah, pelapah lamin
         inah kuba' ngan purat mu'un-mu'un, ha' néh.
         28 La'o Yésus bara' kekat tebaraa' inah ngan réh, béé kenin kekat irah éh menéng ha'
         tebaraa' Néh inah.
         29 Uban iah nebaraa' réh ngan penyukat bé' éh barei' irah guru éh nebaraa' tong sohoo'
         lem Surat Musa.

1 La'ah hun Yésus tuhun jin tokong, pinaa' kelunan kivu éh.
         2 La'ah pu'un jah kelunan sakit kapéé' tavin Yésus. Iah ngejekuu' lep néh tong jumen
         Yésus menyat éh pika éh, ka' ha' néh, O lakei' ja'au, hun ko' keloo' adang ko' omok
         peka'o akeu', ha' néh.
         3 Pelapah Yésus nyelaka' ojoo' néh ke' Néh ngamit éh, ka' ha' Néh, Akeu' keloo' ke'
         ma'o jin kesakit ko' nah, ha' Néh. Pelapah kelunan inah pu'un ma'o.
         4 Boh Yésus bara' ngan néh, Menéng ke' jian-jian, mai ke' tosok iteu' ngan kelunan
         séé'-séé' péh, bang jian ke' tioo tai bara' usah ko' ngan imam tong sebayang Yahudi,
         ngan mena' pengena' ngan néh ke' néh mematai éh kivu sohoo' Tuhan lem Surat Musa dokoo'
         kekat irah omok jam ka'au' lepah ma'o, ha' néh.
         5 Hun Yésus tai leboo' Kapernaum, tuai jah pengeja'au irah seradu Rum menyat Yésus
         nolong éh.
         6 Ha' néh, O lakei' ja'au, pu'un jah kelunan sohoo' ké' éh sakit tong lamin ké' sitai,
         bé' éh omok gusii', keta mu'un éh, ha' néh.
         7 Ha' Yésus ngan néh, Oo' tai ke' Ku' peka'o éh dat, ha' néh.
         8 Bang ha' pengeja'au nah, Mai ke' tuai makat da', bé' tekep akeu' mihin ke' tai lamin
         ké'. Jian ke' pané awah, neu' ha' ko' awah péh kelunan sohoo' ké' inah omok éh ma'o.
         9 Uban akeu' péh kelunan éh kivu sohoo' pengeja'au ké' ngan pu'un irah seradu éh jah
         kepéh éh lem nihau ké'. Kenat péh hun ké' bara' ngan jah usah, Tai ke', tai ke' éh
         kenat. Hun ké' bara' ngan jah usah kepéh, Tuai ke', tuai ke' éh. Hun ké' bara' ngan
         ripen ké', ko' maneu' iteu', iah péh maneu' éh, ha' néh.
         10 Béé kenin Yésus menéng ha' néh kenat, boh Yésus pané ngan irah pinaa' éh kivu éh,
         ka' ha' néh, Akeu' bara' mu'un ngan keh, jin belah irah pohoo' Yahudi péh bé' pu'un
         irah pu'un pengelan barei' pengelan lakei' iteu'.
         11 Akeu' bara' mu'un ngan keh, Hun Ké' tuai pengeja'au, pinaa' kelunan éh tengéé' pohoo'
         jin pohoo' Yahudi juk tuai jin tana' saa' usit maten dau ngan jin tana' saa' oléé'
         maten dau ke' réh mokoo' kuman ngan Abraham ngan Ishak ngan Yakub.
         12 Bang irah Yahudi éh tekep tai lem nihau Ké' kenat, bé' réh omok tai, bang nebet Ké'
         tong merem awah réh. Sinah réh mangaa' keta mu'un-mu'un, ha' néh.
         13 La'ah ha' Yésus ngan pengeja'au nah, moléé' ke', adang néh pu'un pekua' barei' pengelan
         ko' nah, ha' néh. La'ah tovoo' jaka' inah péh kelunan sohoo' lakei' pengeja'au nah
         ma'o jin kesakit néh.
         14 La'ah Yésus tai lamin Péterus, boh éh na'at kivan Péterus éh redo pegen darem.
         15 Yésus ngamit ojoo' redo inah, pelapah kedarem redo inah pega', ngan iah tioo betéé'
         petubo réh.
         16 La'ah avéé' dau tahup, pu'un kelunan mihin kuraa'-kuraa' kelunan éh nasek balei'
         tavin Yésus. La'ah palaa' ha' néh awah péh Iah mega' kekat balei' sa'at nah ngan peka'o
         kekat irah éh sakit.
         17 Iah maneu' kenat dokoo' néh pesukup ha' éh benara' nabi Yesaya, ka' ha' Yesaya nah,
         Iah tagong kekat pengeketa lu' ngan peka'o kekat kesakit lu', ha' néh.
         18 Hun Yésus na'at kelunan pinaa' tutuh déhéé' néh, boh éh nyohoo' bakéh Néh papit kedipa
         baa' Banget nah.
         19 La'ah pu'un jah guru éh nebaraa' tong tebaraa' lem Surat Musa tuai tavin éh, ha'
         néh, O Guru, semah-semah ke' tai akeu' juk kivu ke', ha' néh.
         20 Ha' Yésus ngan néh, Kekat bekuleu' pu'un luvang néh, ngan kekat juhit pu'un sala
         néh, bang Anak Kelunan bé' pu'un jalan néh pegen ngan posot, ha' néh.
         21 Jah usah kepéh éh kivu éh bara' ngan Néh, O lakei' ja'au jian ke' kejeraa' akeu'
         tai jak mokoo' ngan tamen ké' pah avéé' néh matai, ha' néh.
         22 Bang ha' Yésus ngan néh, Jian ke' kivu Akeu', kejeraa' irah jah éh mokoo' seleket
         matai nanem kelunan éh matai nah, ha' néh.
         23 La'ah tai Yésus masek lem alut pemung ngan irah bakéh Néh.
         24 Beleka' pu'un taa' ngan kepu gahang, avéé' lipak ja'au pa'ung lem alut, bang Yésus
         pegen marut.
         25 Tai irah bakéh Néh peto'ot éh, ha' réh, O Tuhan, jian ke' nolong améé', kaham lu'
         dat, ha' réh.
         26 La'ah ha' Yésus ngan réh, Kineu' keh medai? Uban ineu' keh kurang ngelan tong Akeu',
         ha' néh. Betéé' éh ke' néh meta' lipak ngan kepu, pelapah éh pawah mu'un.
         27 Béé kenin kekat irah bakéh Néh, ka' ha' réh, Kelunan ineu' éh ka' éh omok Pané ngan
         kepu ngan lipak ke' néh omok Kivu sohoo' Néh ha' réh.
         28 Hun Yésus avéé' saa' dipa baa' Banget tong tana' Gadara, peselalang éh ngan duah
         usah kelunan éh nasek balei'. Rawah inah tuai jin uban tanem kelunan. Luvaa' mu'un
         roh, bé' pu'un séé'-séé' péh jeleng masek jalan inah.
         29 Ngeradau roh ja'au ha', ka' ha' roh, O Anak Allah, ineu' éh juk neu' Ko' tong amo?
         Kineu' Ke' tuai, uban Ko' juk ngukum amo tenah bé' mena avéé' tong jaka' Ko' ngukum
         kekat kelunan, ha' roh.
         30 La'ah bé' makat juu' jin sinah pinaa' idok kuman.
         31 Kekat balei' nah menyat Yésus kejeraa' réh tai lem idok pinaa' nah, ka' ha' réh,
         Hun Ko' juk mega' améé', Ko' nyohoo' améé' masek lem kekat idok inah, ha' réh.
         32 Ha' Yésus ngan réh, Tai ka'ah, ha' néh. Pelapah balei' nah pega' jin rawah iri' tioo
         tai kepéh lem idok nah. Pelapah kekat idok nah nekedeu' jin apé ihang pelohoo' lem
         baa' matai menyet.
         33 La'ah kekat kelunan éh mavaa' idok nah kelap tai leboo' ke' réh bara' kekat rengah
         inah ngan irah éh sitai, ngan bara' tong kelunan éh nasek balei' nah kepéh.
         34 Pelapah kekat irah jin leboo' nah tai tavin Yésus, hun irah na'at Yésus pelapah irah
         menyat éh piso jin tana' réh.

1 Tai Yésus lem alut kepéh, moléé' kedipa baa' Banget tai leboo' Néh tengéé'.
         2 Pu'un kelunan tuai tavin Éh mihin jah lakei' pegen tong bisan, kelunan éh matai keluhat.
         Hun Yésus jam tong pengelan réh kenat, boh éh pané ngan kelunan éh matai keluhat nah,
         ka' ha' néh. O anak Ké' ngereken kenin ko', penyala' ko' lepah pega', ha' néh.
         3 La'ah pu'un kuraa' guru éh nebaraa' tong sohoo' lem Surat Musa pané belah irah ke',
         ka' ha' réh, Sa'at mu'un ha' lakei' inah pané kenat iah pesalut Allah, ha' réh.
         4 Yésus jam kekat éh seneruh réh, la'ah ha' néh, Uban ineu' keh seruh sa'at éh kenat?
         5 Éh mah éh lumang bara', penyala' ko' lepah pega', ha' nah, kineu', Betéé' ke' ngan
         lakau, ha' nah. Éh mah éh lumang seneruh keh?
         6 Bang dokoo' ka'ah omok jam Anak Kelunan pu'un penyukat bet penyala', inah Iah pané
         kepéh ngan kelunan éh matai keluhat nah, ka' ha' néh, Betéé' ke' alaa' mak ko', moléé'
         ke', ha' néh.
         7 Pelapah kelunan inah betéé' tai moléé'.
         8 Hun irah pinaa' na'at éh kenat medai réh ngan irah mejing Allah uban Néh mena' penyukat
         Néh kenat ngan kelunan.
         9 Lakau Yésus piso jin sinah kepéh, tovoo' néh lakau nah Iah na'at jah kelunan éh alaa'
         sukai, ngaran néh Matius, iah mokoo' tong lamin éh jalan néh alaa' sukai. Ha' Yésus
         ngan néh, Jian ke' kivu Akeu', ha' néh. Matius betéé' tioo tai kivu Yésus.
         10 La'ah tovoo' Yésus kuman tong lamin Matius, pu'un pinaa' kelunan éh jah éh alaa'
         sukai, ngan pu'un kelunan éh jah éh keleko kelunan péh, tuai kuman pemung ngan Yésus
         ngan irah bakéh Néh.
         11 Hun irah Parisi na'at éh kenat boh irah pané ngan irah bakéh Yésus, ha' réh, Uban
         ineu' guru keh nah kuman ngan kelunan éh alaa' sukai ngan irah éh sa'at ha' réh?
         12 Yésus menéng ha' réh pané kenat ngan Iah mipa réh, ka' ha' néh, Kelunan éh bé' sakit,
         bé' éh tai nawan, bang kelunan éh sakit éh tai, ha' néh.
         13 Jian keh tai ngan seruh tong sin ha' lem surat Allah éh bara' ka', Bé' akeu' keloo'
         keh mematai ka'an dokoo' seva' Akeu', bang Akeu' keloo' keh pika kelunan, ha' néh.
         Bé' Akeu' tuai dokoo' tebai kelunan éh seruh iah éh kelunan éh jian, bang Akeu' tuai
         dokoo' tebai kelunan éh seruh iah éh kelunan éh sa'at, ha' néh.
         14 La'ah irah bakéh Yohanes Batis tuai tavin Yésus ke' réh neteng éh, ka' ha' réh, Uban
         ineu' améé' ngan kelunan Parisi péh ngelayau kelaset awah, bang irah bakéh ko' bé'
         réh kelaset, ha' réh.
         15 Ha' Yésus mipa réh, Kineu', omok bakéh kelunan éh kawin nah pelasam kenin kelebéé'
         lakei' inah to de' ke' ngan réh kei? Bang pu'un jah dau temurei' kepéh hun lakei'
         inah pu'un piso jin réh, boh irah kelaset, ha' néh.
         16 Ha' Yésus kepéh, Jah kelunan péh bé' éh pék livah éh maréng tong kerayung éh mupuk
         dai pék néh nah mejéé' éh mupuk nah pelapah ja'au kepéh.
         17 Kenat péh bé' kelunan modoo' baa' agun éh maréng dalem telokoo' kulit ka'an éh lepah
         lebéé', dai telokoo' nah letaa' ngan baa' nah pega' ngan telokoo' nah tasa'. Bang
         baa' agun éh maréng, pu'un réh modoo' éh lem telokoo' kulit ka'an éh maréng, boh éh
         pekua jian béé, ha' néh.
         18 Lem Yésus to pané ngan réh nah, inah jah lakei' pengeja'au tong lamin sebayang Yahudi
         tuai ngejekuu' lep néh tong jumen Yésus ke' néh pané ngan Néh, ka' ha' néh, Pu'un
         anak ké' redo matai tenéh bang bé' jak éh tenanem réh. Jian Ke' tuai mapai ojoo' Ko'
         tong néh ke' néh omok murip da', ha' néh.
         19 La'ah Yésus tai kivu éh pemung ngan irah bakéh néh kepéh.
         20 La'ah pu'un jah redo éh pega' dahaa' kasi, jah poloo' duah ta'un tenéh éh sakit kenat.
         Tai éh jin likot Yésus ke' néh ngejeming tapak seput Yésus.
         21 Uban kelem redo inah, né' akeu' omok ngejeming sapét tapak seput néh nah, adang ké'
         omok ma'o, kelem néh.
         22 La'ah Yésus pupah na'at éh ke' néh pané ngan néh, ka' ha' néh, O anak Ké', mai ke'
         medai, pengelan ko' éh lepah peka'o ke', ha' néh. Redo inah tioo ma'o.
         23 Hun Yésus avéé' tong lamin pengeja'au inah, Iah na'at kelunan mangaa' ngan ngelumo
         kivu adet réh tong pematai kelunan, ahoo' lem lamin inah.
         24 Ka' ha' néh ngan réh, Kelap keh, anak iteu' bé' éh matai, pegen awah éh, ha' néh.
         Bang irah mala' muau éh menéng ha' néh kenat.
         25 Hun réh lepah musit béé, Yésus tai tavin anak inah ke' néh ngamit ojoo' néh, anak
         inah tioo betéé'.
         26 La'ah rengah Yésus nah avéé' tong tutuh tana' inah.
         27 Lakau Yésus piso jin sinah inah duah kelunan peseu' kivu éh. La'ah rawah ngeradau,
         ha' roh, O Anak Daud, ko' pika amo, ha' roh.
         28 Hun Yésus taket tong lamin, boh rawah peseu' nah tai tavin éh. La'ah ka' ha' Yésus
         pané ngan roh, Kineu', pu'un kawah ngelan Akeu' pu'un penyukat peka'o koh, ha' néh.
         Ha' roh mipa éh, Adang amo ngelan ka'au' Tuhan, ha' roh.
         29 La'ah Yésus mapai ojoo' néh tong maten roh, ka' ha' néh, Pekua' pengelan koh, kenat
         péh éh pu'un ngan koh, ha' néh.
         30 Rawah tioo pu'un ta'an. La'ah Yésus Pané meta' roh, bé' buhaa' roh bara' éh ngan
         kelunan éh jah. Ka' ha' néh, Mai koh bara' tong penganeu' Ké' tong koh nah ngan kelunan
         séé'-séé' péh da', ha' néh.
         31 Bang hun roh lakau pu'un roh perengah rengah inah semah-semah péh tutuh tana' inah.
         32 La'ah tovoo' rawah inah peleka lakau, pu'un irah mihin jah kelunan éh mameng tavin
         Yésus, mameng éh uban néh nasek balei'.
         33 Hun Yésus mega' balei' inah jin kelunan mameng nah, tioo kelunan inah omok pané lah.
         Béé kenin irah pinaa' nah, ka' ha' réh, Bé' jak kalaa' lu' jam éh kenat belah pohoo'
         lu', ha' réh.
         34 Bang ha' kelunan Parisi, Iah bet balei' palaa' penyukat pengoloo' balei' nah awah,
         ha' réh.
         35 Lakau Yésus tai siget leboo' ja'au ngan leboo' si'ik péh ke' néh nebaraa' réh tong
         lamin sebayang Yahudi. Pu'un éh bara' Rengah Jian tong jalan Allah juk pengeja'au
         réh, ngan pu'un éh peka'o kelunan jin kekat arong kesakit réh.
         36 Hun Yésus na'at kelunan pinaa' nah, pika mu'un éh na'at réh uban irah tusah mu'un
         barei' domba éh purat éh bé' pu'un kelunan mihau.
         37 La'ah ha' Yésus ngan irah bakéh néh, térék inah ja'au mu'un kerat awah kelunan majau
         éh.
         38 Uban néh kenat jian keh sebayang menyat Tuhan éh pu'un térék inah ke' néh omok nyohoo'
         kelunan kepéh tai majau éh, ha' néh.

1 La'ah Yésus tebai jah poloo' duah usah bakéh néh ke' néh mena' penyukat ngan réh
         ke' réh omok bet balei' ngan peka'o kelunan jin pinaa' arong kesakit.
         2 La'ah ngaran kekat bakéh Néh éh kevéléé' Néh nah, inah éh, Simon, éh nateng réh kepéh
         Péterus, ngan padéé' usah néh Anderias, inah kepéh Yakub rawah Yohanes éh anak Sabedeus,
         3 ngan Pilipus, ngan Bartolomeus, ngan Tomas, ngan Matius éh kereja' alaa' sukai rai,
         ngan Yakub anak Alpeus, ngan Tadius,
         4 ngan Simon kelunan Selot, ngan inah kepéh Yudas Iskariot éh memalo Yésus rai.
         5 La'ah Yésus nyohoo' irah jah poloo' duah usah nah lakau, ka' ha' néh ngan réh, Mai
         keh tai tana' irah éh tengéé' pohoo' jin irah Yahudi, ngan mai keh tai leboo' irah
         Samaria.
         6 Bang jian keh tai ngan kekat pohoo' Yahudi éh barei' domba éh tawang nah.
         7 Jian keh bara' ngan réh ka', Danii' jaka' Allah pengeja'au ngan mihau keh, ha' keh
         ngan réh.
         8 Jian keh peka'o kelunan éh sakit ngan purip irah éh matai, ngan Peka'o irah éh Sakit
         Kapéé', ngan bet kekat balei'. Pu'un Tuhan mena' penyukat néh ngan keh, bé' éh nelih
         keh, kenat péh jian keh pika réh, mai keh menyat ineu'-ineu' jin réh kepéh.
         9 Mai keh mihin rigit mas ngan pirek ngan temagaa' lem bék keh.
         10 Mai keh menyat ineu'-ineu' jin kelunan. Mai keh alaa' kerayung keh duah, kenat péh
         kasut ngan sekot keh. Uban hun kelunan kereja' tekep iah alaa' kekat éh juk penakai
         néh jin irah éh tenavin néh, ha' néh.
         11 Ha' Yésus kepéh, La'ah hun keh avéé' barang tong jah leboo' ja'au péh, barang tong
         leboo' éh kerat péh, jian keh ngelava na'at réh, séé' éh keloo' alaa' keh, tong irah
         inah keh mokoo' pah avéé' keh peleka jin sinah kepéh.
         12 Hun keh masek tong lamin réh, jian keh bara' ka' jian Pengepawah pu'un ngan réh.
         13 Hun irah tong lamin inah jian kenin alaa' keh, jian éh kejian kenin keh inah pu'un
         pemung ngan irah. Bang hun irah bé' keloo' alaa' keh ngan jian kenin, kejian kenin
         keh inah moléé' ngan ka'ah ke' kepéh.
         14 La'ah séé'-séé' éh bé' keloo' alaa' keh ngan bé' keloo' menéng ha' keh, jian keh
         piso jin irah ngan nepaga' agaa' tana' éh nyalit tong gem keh.
         15 Akeu' bara' mu'un ngan keh, tovoo' dau Tuhan ngukum kelunan, pelapah ja'au penika
         Tuhan ngan irah tong tana' Sodom ngan Gomora jin kelunan éh tong leboo' inah éh bé'
         keloo' alaa' keh, ha' néh.
         16 Ha' Yésus kepéh, Jian keh seruh jian-jian, Akeu' nyohoo' ka'ah tai barei'-okoo' domba
         belah bekuleu'. Uban néh kenat jian keh mesenah barei'-okoo' torok ngan dawai kenin
         keh barei' juhit punai.
         17 Mavaa' keh jian-jian, adang irah ngamit keh ngan mihin keh tavin pengeja'au tong
         lamin besara', ngan mipok keh tong lamin sebayang Yahudi.
         18 Adang réh pu'un mihin keh tai besara' tong jumen raja' ngan pengeja'au uban keh ngelan
         tong Akeu', inah éh dokoo' keh omok bara' Rengah Jian ngan irah kepéh, kenat péh ngan
         irah éh tengéé' pohoo' jin irah Yahudi.
         19 Bang hun réh mihin keh tai besara' kenat, mai keh medai seruh kineu' jalan keh omok
         mipa ha' réh da'. Uban tovoo' réh mihin keh tai besara' da', tovoo' inah péh pu'un
         éh bara' dalem kenin keh tong éh tekep keh pané ngan réh da'.
         20 Uban bé' éh ka'ah tengéé' éh pané, bang Sahéé' éh jin Tamen keh, inah éh pané dalem
         kenin keh, ha' néh.
         21 Ha' néh kepéh, La'ah kelunan éh pepadéé' juk mena' padéé' néh ngan réh ke' réh mematai
         éh, kenat péh tamen mena' anak néh, kenat péh anak tong tamen tinen néh ke' réh mematai
         éh.
         22 La'ah adang ka'ah keleko kekat kelunan pinaa' uban pengelan keh tong Akeu', bang
         séé' éh ngeretep pah avéé' ga' néh iah omok alaa' urip.
         23 Hun irah tong jah tana' peketa keh, kelap keh tai tana' éh jah kepéh. Akeu' bara'
         ngan keh, bé' jak keh ma'o maneu' kereja' keh tong siget leboo' tong tana' irah Yahudi,
         pu'un Anak Kelunan tuai kepéh, ha' néh.
         24 Ha' néh kepéh, Kelunan éh pekalai bé' éh pelapah ja'au jin guru néh, kenat péh kelunan
         ripen, bé' éh pelapah ja'au jin pengeja'au néh.
         25 Jian kelunan éh pekalai nah sukup kenin hun néh omok jam barei' éh kejam guru néh
         nah. Kenat péh tong kelunan ripen hun néh omok pekua' barei' pengeja'au néh kepéh.
         Hun néh pengeja'au tong lamin nateng réh balei' Beelsebul, makin péh la'ah kekat irah
         éh tong lamin néh pelapah sa'at ngaran réh jin inah kepéh, ha' néh.
         26 Ha' Yésus kepéh, Uban néh kenat mai keh medai kelunan. Uban ineu'-ineu' éh pelim
         adang néh juk poléng kepéh, ngan ineu'-ineu' éh nelim adang néh pu'un benara' kepéh.
         27 Ineu'-ineu' éh benara' Ké' ngan keh dalem merem, jian keh bara' éh kepéh dalem rema.
         Kenat péh ineu'-ineu' éh benara' Ké' ngan keh tengéé', jian keh bara' éh ngan kekat
         kelunan kepéh.
         28 Mai keh medai tong kelunan éh mematai usah keh éh bé' pu'un penyukat mematai sahéé'
         keh. Bang jian keh medai tong Allah éh pu'un penyukat kebéé usah keh ngan sahéé' keh
         dalem luten meraka.
         29 Omok kelunan melih duah usah juhit parai palaa' jah tasap sin awah. Bang na' péh
         éh kenat kemurah, bé' pu'un jah juhit pelohoo' tong tana' hun néh bé' lem pengeloo'
         Tamen keh.
         30 La'ah kekat ihat bok keh lepah penurung néh béé.
         31 Uban néh kenat mai keh medai, uban ka'ah éh pelapah jian jin kekat juhit nah, ha'
         néh.
         32 Séé-Séé éh ngakun pengelan néh tong Akeu' tong jumen kelunan Akeu' péh ngakun bara'
         iah tong jumen Tamen ké' tong seruga.
         33 Bang séé-séé éh ngaken bara' iah' bé' jam Akeu' tong Jumen kelunan, Akeu' péh ngaken
         bara' Akeu' bé' jam iah tong jumen Tamen ké' tong seruga.
         34 Ha' Yésus kepéh, Mai keh seruh Akeu' tuai mihin kelunan tunuk tong tana' iteu', bé'
         Akeu' tuai dokoo' mihin kelunan tunuk bang po'é.
         35 Uban Akeu' tuai dokoo' Ké' pepetat anak lakei' jin tamen néh, ngan pepetat anak redo
         jin tinen néh, ngan kivan redo jin kivan néh éh redo kepéh.
         36 Ngan kekat irah éh panak néh itong éh ayau néh mu'un, ha' néh.
         37 Ha' néh kepéh, séé'-séé' éh murung tamen tinen néh pelapah ja'au jin néh murung Akeu',
         bé' iah payoo' tong Akeu'. Ngan séé' éh murung anak néh lakei' ngan murung anak néh
         redo pelapah ja'au jin néh murung Akeu', bé' iah payoo' tong Akeu'.
         38 Ngan séé'-séé' éh bé' alaa' salib néh ke' néh tuai kivu Akeu', bé' iah payoo' tong
         Akeu'.
         39 Kelunan éh seruh juk mihau urip néh tong tana' awah, tawang urip néh inah, kenat
         péh kekat pengeloo' néh kepéh. Bang kelunan éh bet kekat pengeloo' néh tengéé' ke'
         néh ngajung Akeu' dalem kekat penganeu' néh, kelunan inah éh omok murip mu'un, ha'
         néh.
         40 Ha' Yésus kepéh, séé'-séé' éh alaa' ka'ah, inah éh alaa' Akeu', ngan séé'-séé' éh
         alaa' Akeu', inah éh alaa' Iah éh nyohoo' Akeu' tuai.
         41 Séé'-séé' éh alaa' jah kelunan éh sohoo' Tuhan uban pohoo' kereja' néh ngan Tuhan,
         iah ke' éh omok alaa' oléé' néh kepéh pekua' kelunan éh maneu' kereja' Tuhan nah.
         Séé' éh alaa' jah kelunan éh jian uban penganeu' néh pu'un jian, iah ke' éh omok alaa'
         oléé' néh kepéh pekua' ngan kelunan éh jian nah.
         42 Akeu' bara' mu'un ngan keh, séé'-séé' éh mena' baa' nesep ngan jah bakéh ké' éh si'ik
         ngaran jin kekat irah éh jah, na' péh éh baa' awa' awah, adang iah pu'un alaa' oléé'
         néh kepéh, ha' néh.

1 La'o Yésus bara' kekat tebaraa' néh inah ngan irah bakéh Néh éh jah poloo' duah usah
         nah peleka Éh jin sinah tai kuraa' leboo' déhéé' sinah ke' néh nebaraa' ngan petena'
         réh.
         2 La'ah tovoo' inah Yohanes Batis pu'un tong lamin tutup, hun Yohanes menéng rengah
         tong kekat penganeu' Kristus, iah nyohoo' kuraa' bakéh néh éh kivu éh, tai neteng
         éh.
         3 Ka' ha' réh ngan Yésus, Jian ke' bara' ke' ngan améé', séé' ke', ka'au' éh Kristus
         éh pejajii' Allah juk tuai rai? Kineu', tekep mé' mena kelunan éh jah kepéh, ha' réh.
         4 Ha' Yésus mipa réh, Jian keh moléé' tai bara' ngan Yohanes tong kekat éh nenéng keh
         ngan éh ta'an keh siteu' ri'.
         5 Jian keh bara' ngan néh, kelunan éh peseu' omok réh na'at kepéh, irah éh paket omok
         réh lakau kepéh, irah éh kapéé' pu'un réh ma'o ngan lanyah kulit réh kepéh, irah éh
         rengen omok réh menéng kepéh, irah éh lepah matai omok réh murip kepéh, ngan Rengah
         Jian jin Allah benara' néh ngan kelunan kari.
         6 Murung kenin kelunan éh bé' kurang pengelan tong Akeu', ha' Yésus nah.
         7 La'o irah éh bakéh Yohanes nah moléé', boh Yésus pané ngan kelunan pinaa' bara' tong
         Yohanes nah. Ka' ha' néh, Hun keh tai tavin Yohanes tong ahang tana' rai, kineu' éh
         seneruh keh éh juk ta'an keh? Kineu', bahang éh gusii' neu' kepu éh kei?
         8 Kineu' éh juk ta'an keh, kelunan éh memakai pakai éh jian mu'un? Kelunan éh memakai
         pakai kenat, irah mokoo' awah tong umaa' raja'.
         9 Bang ineu' éh juk ta'an keh mu'un? Jah nabi Tuhan kei? Oo' mu'un pu'un keh lepah
         na'at jah kelunan éh nabi Tuhan, bang inah Akeu' bara' ngan keh, iah éh ta'an keh
         nah iah éh pelapah ja'au jin kekat nabi Tuhan.
         10 Uban Yohanes Batis nah, iah néh éh benara' lem surat Allah ka', Ha' Allah bara',
         Iteu' éh lawah Ké', Akeu' juk nyohoo' éh tai saa' tenah Ko' ke' néh petenup jalan
         Ko', kenat ha' lem surat Allah.
         11 La'ah ka' ha' Yésus, Akeu' bara' ngan keh, bé' pu'un kelunan séé'-séé' tong tana'
         éh pelapah ja'au ngaran jin Yohanes Batis nah, bang na' péh kenat, belah kelunan éh
         lem nihau Allah hun néh tuai Pengeja'au, kelunan éh ra' mu'un iah pu'un pelapah ja'au
         jin Yohanes nah.
         12 Jin bu'un Yohanes Batis tuai rai pah avéé' dau iteu' péh, mekat mu'un kelunan ngelawan
         irah éh juk tai lem Pengihau Allah.
         13 Kenat péh ha' lem Surat Musa ngan kekat surat irah nabi Tuhan sahau, pah avéé' Yohanes
         nah tuai, kekat réh béé pu'un bara' tong Pengihau Allah.
         14 Ngan hun keh juk ngelan ha' tebaraa' réh, Yohanes nah inah éh Elia éh benara' réh
         juk tuai saa' tenah teka dau savéé' Allah Pengeja'au ngan mihau kekat kelunan.
         15 Hun keh pu'un kelingen omok menéng, jian keh nesen ha' ké' iteu', ha' Yésus ngan
         réh.
         16 Ha' Yésus kepéh, Ineu' jalan Ké' pepata tong pohoo' urip kelunan, ineu' éh ké' tapan
         tong réh da'? Irah barei' anak éh seminga' tong jalan pebelih, ha' jelua' réh pané
         ngan bakéh néh, ka' ha' néh,
         17 Améé' lepah ngeloréé barei' irah tong kawin bang bé' keh sayau. Améé' pu'un nirau
         barei' hun kelunan matai bang bé' keh mangaa', bé' ka'ah keloo' pemung seminga' ngan
         améé', ha' jelua' irah anak nah.
         18 Barei'-okoo' irah anak nah, kenat péh ka'ah. Yohanes Batis nah lepah tuai ngelayau
         éh kelaset awah, ngan bé' éh mesep baa' agun, boh ka'ah bara' iah kelunan palui awah.
         19 La'ah Anak Kelunan, pu'un kuman ngan pu'un mesep, boh ka'ah bara', Na'at kelunan
         inah, iah kuman nyahan ngan mesep baa' agun ngan pebakéh ngan kelunan éh alaa' sukai
         ngan kelunan penyala', ha' keh. Bang pengejam éh jin Allah adang irah pepoléng pengejam
         inah pu'un éh teneng, ha' Yésus ngan réh.
         20 La'ah Yésus pané maneu' kelunan tong kuraa' leboo' éh jalan néh maneu' kuraa'-kuraa'
         telana' néh, uban na' péh réh na'at telana' néh kenat, bé' réh piso jin penyala' réh.
         21 Ka' ha' Yésus maneu' réh, Tusah mu'un ka'ah éh tong leboo' Kurasin. Kenat péh ka'ah
         éh tong leboo' Betsaida. Uban pinaa' arong telana' ké' belah keh rai, hun Ké' pu'un
         maneu' kekat telana' kenat tong leboo' Tirus ngan Sidon, adang irah pu'un piso jin
         penyala' réh ngan mokoo' petem pakai talun ngan mena' aveu' tong ulun réh dokoo' pepoléng
         irah pu'un piso jin penyala' réh tenéh.
         22 Akeu' bara' mu'un ngan keh, Tong dau Tuhan ngukum kelunan, pelapah ja'au penika Néh
         ngan irah tong leboo' Tirus ngan Sidon, jin penika Néh ngan ka'ah.
         23 Ngan ka'ah éh tong leboo' Kapernaum, kineu', pu'un keh seruh neu' pengejian keh tengéé'
         omok keh tai seruga? Bé' keh omok kenat. Ka'ah nebet Tuhan tong luten meraka awah.
         Uban hun Ké' pu'un maneu' telana' éh ja'au kenat tong leboo' Sodom, barei' éh neu'
         Ké' tong leboo' keh iteu', adang réh pu'un piso jin penyala' réh ngan bé' leboo' réh
         kenebéé Tuhan.
         24 Akeu' bara' mu'un ngan keh, Tong dau Tuhan ngukum kelunan, pelapah ja'au penika Néh
         ngan irah tong leboo' Sodom, jin penika Néh ngan ka'ah iteu', ha' Yésus ngan réh.
         25 La'ah tovoo' inah Yésus sebayang, ka' ha' néh, O Amam, éh Tuhan tong langit ngan
         tong tana' péh, Akeu' bara' jian kenin ngan Ko' uban kekat éh nelim Ko' jin irah éh
         pu'un pengejam, pu'un Ke' pepoléng éh ngan irah éh bé' jam seruh éh barei' anak awah.
         26 O Amam, pu'un Ke' maneu' éh kenat kivu pengeloo' ngan penika Ko' awah, ha' néh.
         27 La'ah ha' Yésus kepéh, Pu'un Tamen Ké' lepah mena' kekat ineu'-ineu' ngan Ké'. Bé'
         pu'un séé'-séé' éh jam Akeu' éh Anak Néh, bang Tamen Ké' awah éh jam Akeu' Anak néh.
         Ngan bé' pu'un séé'-séé' éh jam Tamen Ké', bang Akeu' éh Anak Néh awah éh jam éh,
         ngan irah éh jah éh keneloo' Ké' pepoléng éh ngan réh, irah awah éh jam éh, ha' néh.
         28 Tuai tavin Akeu' kekat ka'ah éh mutau bii' bahat, Akeu' omok bet éh bahat nebii'
         keh nah.
         29 Jian keh Kivu sohoo' Ké' ngan alaa' ha' tebaraa' Ké' uban Akeu' dawai Kenin ngan
         diva' Kenin boh keh bé' pu'un bii' éh bahat kepéh.
         30 Uban éh nebii' Ké', lumang bii' éh, bé' éh bahat ha' Yésus ngan réh.

1 La'ah bé' lebéé' la'o inah, tong jah Dau Posot, Yésus lakau ngelapah térék réh. La'ah
         uban irah bakéh néh la'au', irah nyepit lo'ong parai ke' réh kuman éh.
         2 Hun irah éh kivu adet Parisi na'at réh maneu' kenat, pu'un réh pané ngan Yésus, ka'
         ha' réh, Bé' tekep réh maneu' kenat tong Dau Posot, uban réh maneu' kenat inah irah
         pu'un ngelapah tong ukum tebaraa' améé', ha' réh.
         3 Ha' Yésus mipa réh, Kineu', bé' keh pu'un purung tong ineu' neu' Daud hun néh la'au'
         sahau rai?
         4 Daud ngan bakéh néh tai réh tong lamin Allah kuman roti éh nena' réh ngan Allah.
         Éh mu'un néh bé' tekep réh kuman éh, irah imam awah éh omok kuman éh.
         5 La'ah bé' keh pu'un purung lem Surat Musa tong imam éh maneu' kereja' Tuhan? Siget
         Dau Posot pu'un irah ngelapah tong éh bé' tekep naneu' réh' tong Dau Posot bang bé'
         réh sala'.
         6 Akeu' bara' ngan keh, pu'un éh pelapah jian jin Umaa' Allah.
         7 Inah éh, hun keh nesen tong ha' lem surat Allah éh bara' ka', Bé' Akeu' keloo' keh
         mematai ka'an dokoo' keh seva' Akeu', bang Akeu' keloo' keh pika ngan masi kelunan,
         kenat ha' lem surat Allah, ngan hun keh nesen éh mu'un bé' keh pesala' kelunan éh
         bé' maneu' penyala'.
         8 Uban Anak Kelunan pu'un penyukat bara' tong éh tekep naneu' tong Dau Posot, ha' Yésus
         nah.
         9 La'ah lakau Yésus jin sinah tai lem jah lamin sebayang Yahudi.
         10 Tong lamin sebayang inah pu'un jah kelunan éh paket ojoo' jebila'. La'ah pu'un kuraa'
         kelunan sinah éh juk pesala' Yésus, inah irah neteng éh, ka' ha' réh, Kineu', omok
         lu' peka'o kelunan sakit tong Dau Posot da'? Kineu', bé' lu' ngelapah tong ukum tebaraa'
         lu' nah da', ha' réh.
         11 Ha' Yésus mipa réh, Kineu' ka'ah éh pu'un molong domba, hun domba nah pelohoo' lem
         luvang éh dilem tong Dau Posot, bé' keh tai alaa' éh kei?
         12 Kelunan pelapah jian éh jin domba nah. Hun néh kenat adang ukum tebaraa' lu' kejeraa'
         lu' nolong kelunan tong Dau Posot, ha' néh.
         13 Boh Iah pané ngan kelunan éh paket ojoo' nah, Jian ke' pejat ojoo' ko', ha' néh.
         Tioo iah pejat ojoo' néh kenat, tioo ojoo' néh pu'un jian kepéh barei' éh jebila'
         nah.
         14 Musit lah kelunan Parisi nah tioo peteteng pitah jalan ke' réh omok mematai Yésus.
         15 Hun Yésus jam irah juk mematai éh, piso éh jin sinah. Pinaa' kelunan kivu éh. Pu'un
         éh peka'o kekat kelunan éh sakit,
         16 ngan iah meta' réh bara' Iah ngan irah éh jah,
         17 ke' néh pesukup ha' éh benara' nabi Yesaya. Ka' ha' Yesaya nah,
         18 Ka' ha' Allah, Iteu' néh kelunan sohoo' Ké' éh lepah kevéléé' Ké' Murung Ku' tong
         Iah, ngan payoo' kenin Ké' tong néh. Akeu' juk mena' Sahéé' Ké' ngan néh ngan Iah
         juk bara' ukum Ké' ngan kekat kelunan.
         19 Bé' Iah pepaneu' ngan kelunan. Bé' Iah pané ngan ja'au ha' mugun kelunan éh lakau
         tong jalan ja'au.
         20 Bé' Iah juk memutui bahang éh madaa', ngan bé' Iah juk memata' ada titui éh bilep-bilep
         ke' awah, avéé' Iah nyopéé' kekat éh sa'at ngan mihin kekat éh jian ngan teneng omok
         pengeja'au réh kepéh.
         21 Avéé' kekat arong kelunan pu'un ngelan tong Iah, ha' néh.
         22 La'ah pu'un kelunan mihin jah kelunan tavin Yésus. Kelunan inah peseu' maten ngan
         mameng uban néh nasek balei'. La'ah pu'un Yésus peka'o kelunan inah, omok éh pané
         ngan omok éh na'at.
         23 Béé kenin kelunan pinaa' nah. Ka' ha' réh, séé' énéh ke' néh omok maneu' kenat, barang
         iah éh Anak Daud éh pejajii' Tuhan, ha' réh.
         24 Hun irah éh kivu adet Parisi menéng ha' réh pané kenat, irah tioo bara' ka', Iah
         mega' balei' neu' kerenget Beelsebul éh pengeja'au balei', ha' réh.
         25 La'ah Yésus jam kenin réh pané kenat, Iah bara' ngan réh ka', Hun pu'un kelunan tong
         jah tana' pekelawan belah irah ke', adang kekat irah inah béé pu'un matai. Kenat péh
         hun pu'un kelunan tong jah leboo' pekelawan belah irah ke', bé' réh pu'un leboo' kepéh.
         Kenat péh hun kelunan tong jah lamin pekelawan.
         26 Kenat éh hun irah éh tong kamit Sitan pata pekelawan inah éh pepoléng réh bé' pekua'
         kenin, inah éh barei' Sitan pata pekelawan ngan Sitan ke'. Hun néh kenat bé' éh omok
         pengeja'au.
         27 Ka'ah bara' Akeu' bet balei' neu' kerenget Beelsebul. Hun néh kenat neu' kerenget
         ineu' irah éh kivu keh bet balei'? Hun keh seruh réh bet éh neu' kerenget balei',
         adang réh bara' keh sala', uban bé' réh bet éh neu' kerenget balei'.
         28 Hun Ké' bet balei' Akeu' bet éh neu' penyukat Sahéé' Tuhan, inah éh nelana' Allah
         pu'un belah keh ke' néh Pengeja'au, ha' néh.
         29 Ha' Yésus kepéh, Bé' kelunan omok masek lem lamin kelunan éh gahang ngan nyayoh alaa'
         livah néh hun usah néh bé' kejeret néh tenah. La'o néh kejeret néh boh éh omok alaa'
         livah tong lamin néh, ha' néh.
         30 Ha' Yésus kepéh, Kelunan éh bé' ngebakéh Akeu', seleket néh ayau Ké'. Kelunan éh
         bé' nolong Akeu' pitah kelunan éh tawang, seleket néh pepurat réh awah.
         31 Kenat péh Akeu' bara' ngan keh, penyala' ineu'-ineu' éh neu' kelunan, kenat péh tong
         ha' ané réh éh sa'at, omok Tuhan mega' éh, bang séé'-séé' éh pesalut Sahéé' Ni'ai,
         bé' penyala' néh inah omok pega'.
         32 Séé'-séé' éh pané pesalut Anak Kelunan, omok penyala' néh inah pega', bang séé'-séé'
         éh pané muau Sahéé' Ni'ai, bé' penyala' néh inah omok pega', lem urip néh hun iteu'
         kenat péh pah avéé' néh matai, ha' Yésus ngan réh.
         33 La'ah ha' Yésus kepéh, Hun keh juk alaa' buaa' éh jian ngan méé, adang keh pitah
         inan éh jian, hun inan néh bé' jian, bé' éh omok ngebuaa' ngan buaa' éh méé. Uban
         siget-siget inan kayeu' uleu' jam éh hun néh jian ngan bé' péh naneu' buaa' néh.
         34 O ka'ah éh pohoo' anak torok, kineu' keh seruh keh omok pané jian hun kenin keh sa'at
         awah? Uban barei' kenin lu', kenat péh ha' ané lu'.
         35 Kelunan éh jian pu'un iah alaa' kekat éh jian jin kekat éh nodoo' néh lem kenin néh
         éh jian, kelunan éh sa'at iah alaa' kekat éh sa'at jin kekat éh nodoo' néh lem kenin
         néh éh sa'at, ha' néh.
         36 Ha' Yésus kepéh, Akeu' bara' ngan keh, tong Dau Tuhan ngukum kelunan, siget-siget
         usah péh kenukum néh tong siget-siget ha' ané réh éh ulak pané awah-awah.
         37 Uban neu' kekat ha' ané keh inah jalan néh pu'un ngukum keh, uban neu' ha' ané keh
         inah éh pepoléng hun kenin keh pu'un teneng ngan hun néh sa'at péh, ha' Yésus ngan
         réh.
         38 Boh irah éh nebaraa' tong Surat Musa ngan irah éh kivu adet Parisi pané ngan Yésus.
         Ka' ha' réh, O Guru, jian Ke' maneu' jah telana' éh ja'au, ke' mé' omok na'at éh da',
         ha' réh ngan néh.
         39 Ha' Yésus kepéh, Sa'at mu'un pohoo' kelunan iteu', bé' réh petem lem pengelan réh
         tong Tuhan. Pu'un keh nyohoo' Akeu' maneu' jah telana' ja'au, bé' Akeu' maneu' éh
         dat. Jah awah telana' éh ja'au éh omok ta'an keh éh barei' tong nabi Yunus sahau rai.
         40 Barei' Yunus nah pu'un lem boré seluang ja'au teleu' dau ngan teleu' merem kelebéé',
         kenat péh Anak Kelunan kepéh juk pu'un lem tana' mu'un teleu' dau ngan teleu' merem
         kelebéé'.
         41 Tong Dau Tuhan juk ngukum kekat kelunan, irah jin leboo' Niniwé juk nekedéng ngan
         bara' keh sala', uban hun Yunus bara' ha' Tuhan ngan réh pu'un réh piso jin penyala'
         réh. La'ah pu'un éh pelapah jian ngan pelapah ja'au jin Yunus nah siteu'.
         42 Kenat éh kepéh tong Dau Tuhan juk ngukum kekat kelunan, redo éh Raja' irah tong tana'
         Syeba, iah pu'un nekedéng ngan bara' keh sala'. Redo inah pu'un éh lakau jin tana'
         éh juu' mu'un ke' néh menéng ha' tebaraa' éh benara' Raja' Salomo sahau rai, uban
         Raja' Salomo nah jam éh seruh. La'ah pu'un éh pelapah jian ngan pelapah ja'au jin
         Salomo nah siteu', ha' Yésus ngan réh.
         43 Ha' Yésus kepéh, La'o balei' pega' jin kelunan, lakau éh tong tana' éh bé' pu'un
         baa' ke' néh pitah jalan néh mokoo'. Hun néh bé' pu'un jalan mokoo',
         44 boh éh seruh lem kenin néh, Jian ku' moléé' tai lamin ké' bu'un ri', kelem néh. Boh
         éh moléé' kepéh. Iah jam lamin néh inah usan awah bé' pu'un séé' mokoo' tong néh,
         jian lamin inah, lepah petenup réh tenéh éh.
         45 Boh éh mihin tujuu' balei' éh jah kepéh éh pelapah sa'at jin iah ke' néh alaa' réh
         mokoo' ngan néh tong lamin inah. La'ah kelunan éh jalan balei' inah, ga' néh pelapah
         sa'at jin bu'un néh ri'. Barei' inah péh tong pohoo' kelunan éh sa'at éh pu'un hun
         iteu', ga' réh pelapah sa'at jin bu'un réh, ha' Yésus ngan réh.
         46 La'ah lem Yésus to pané ngan irah inah, tuai tinen Néh ngan padéé' Néh juk tavin
         éh. Pu'un réh nekedéng saa' usit lamin juk pané ngan Néh.
         47 La'ah pu'un jah kelunan bara' ngan Yésus, ha' néh, Pu'un tinen ngan padéé' Ko' tong
         usit sinah ne' juk pané ngan Ko', ha' néh ngan Yésus.
         48 Ha' Yésus mipa éh, séé' éh tinen Ké' ngan padéé' Ké', ha' néh.
         49 Boh éh nojoo' irah bakéh néh, ka' ha' néh, Inah éh tinen ngan padéé' Ké' mu'un,
         50 uban séé'-séé' éh kivu pengeloo' Tamen Ké' tong seruga, kelunan inah éh padéé' Ké'
         jian péh éh lakei' ngan jian péh éh padéé' Ké' redo kenat péh éh tinen Ké', ha' Yésus
         ngan réh.

1 La'ah dau inah piso Yésus jin lamin inah tai déhéé' baa' Banget ke' néh nebaraa'
         réh jin sinah.
         2 Pinaa' kelunan tuai petipun ngan néh sinah, inah Iah mokoo' tong jah alut, irah pinaa'
         nah nekedéng tong dirin baa'.
         3 Pinaa' arong-arong éh benara' néh ngan réh palaa' ha' tapan. Ka' ha' néh ngan réh,
         Pu'un kelunan murat lo'ong parai.
         4 Lem néh murat éh nah, jelua' lo'ong parai nah pelohoo' tong dirin jalan, tuai juhit
         kon éh pah béé.
         5 Pu'un kepéh lo'ong néh éh pelohoo' tong bateu', éh tong bateu' nah si'ik awah tana'
         tong néh. Laho éh nyekaa' uban lo'ong inah bé' éh dilem lem tana'.
         6 Bang hun pétéé' musit, sekaa' parai nah melayeu' éh uban lakat néh bé' dilem lem
         tana'.
         7 Pu'un jelua' kepéh pelohoo' tong suha', suha' inah maneu' urip parai inah ngerising
         awah.
         8 Bang pu'un jelua' kepéh pelohoo' tong tana' jian, nyekaa' éh pah avéé' néh ngebuaa'.
         Kebit pungun néh, pinaa' buaa' néh kepéh. Pu'un éh jian mu'un ngan pinaa' lo'ong néh,
         pu'un éh kepéh éh jian si'ik, kerat awah lo'ong néh, pu'un éh jah kepéh éh sa'at jin
         inah, kerat mu'un lo'ong néh. Kenat ha' tapan éh benara' Yésus ngan réh.
         9 La'ah ha' néh kepéh, Kelunan éh pu'un kelingen, jian éh menéng éh mu'un, ha' néh.
         10 La'o inah tuai irah éh bakéh Yésus neteng éh, ha' réh, Kineu' éh Ko' pané ngan réh
         lem ha' tapan nah, ha' réh ngan Yésus.
         11 Ha' néh mipa réh, Ka'ah iteu' pu'un keh jam tong pengihau Allah, uban Allah éh mena'
         pengejam néh ngan keh, bang irah pinaa' nah bé' réh jam éh kenat.
         12 Uban kelunan éh pu'un penesen si'ik awah, Tuhan pepit pengejam néh ke' néh pu'un
         mutaa' kepéh. Bang kelunan éh bé' keloo' jam, Tuhan mega' pengejam néh éh si'ik inah.
         13 Kenat éh Ké' nebaraa' réh palaa' ha' tapan, uban pu'un réh na'at bang bé' réh pu'un
         ta'an. Pu'un réh menéng bang bé' réh jam éh.
         14 Kenat péh irah barei' ha' éh benara' nabi Yesaya sahau, ka' ha' Allah pané: Pu'un
         keh juk ngenéné' éh mu'un, bang bé' keh nesen éh. Pu'un keh juk kepuh éh mu'un, bang
         bé' keh pu'un ta'an.
         15 Uban kelunan iteu' pu'un réh mahéng kenin, pu'un réh mapek kelingen réh ngan pu'un
         réh sidem, dai réh na'at, dai réh menéng ngan dai réh nesen éh, ngan moléé' tavin
         Akeu', ke' ké' peka'o réh, ha' Tuhan.
         16 Ha' Yésus kepéh, Jian uban Tuhan maneu' ka'ah omok na'at ngan omok menéng.
         17 Akeu' bara' mu'un ngan keh, pinaa' nabi Tuhan, ngan pinaa' kelunan éh maneu' pengeloo'
         Allah sahau, keloo' mu'un-mu'un réh na'at éh ta'an keh nah, bang bé' réh omok na'at
         éh. Kenat péh keloo' mu'un-mu'un réh menéng éh nenéng keh nah, bang bé' réh omok,
         ha' Yésus ngan réh.
         18 Ha' Yésus kepéh, Hun néh kenat menéng keh ngan nesen keh sin lem ha' tapan tong kelunan
         éh tai mulah parai nah.
         19 Kelunan éh menéng rengah tong jalan Allah Pengeja'au bang bé' réh nesen éh, inah
         éh barei' lo'ong éh pelohoo' tong dirin jalan nah. Tuai iah éh sa'at tioo alaa' lo'ong
         inah jin lem kenin réh.
         20 Sin tong lo'ong éh pelohoo' tong bateu', inah éh barei' kelunan éh lepah menéng rengah
         ké' ngan alaa' éh ngan jian kenin.
         21 Bang bé' éh masek lem lepok kenin réh mu'un, bé' réh omok ngeretep. Hun pu'un tusah
         ngan keta kepéh uban rengah inah, irah tioo bet éh awah.
         22 Sin tong lo'ong éh pelohoo' lem suha', inah éh barei' kelunan éh menéng rengah nah,
         bang neu' réh kawa' neu' urip réh tong tana', ngan neu' réh pitah pengekaya', inah
         éh maneu' rengah inah ngerising lem kenin réh, bé' réh omok ngebuaa'.
         23 Sin tong lo'ong éh pelohoo' tong tana' éh jian, inah éh barei' kelunan éh menéng
         rengah nah ngan nesen éh. Pu'un réh ngebuaa', jelua' réh pinaa' buaa' réh, jelua'
         réh kerat awah buaa' réh, jelua' réh kepéh, kerat mu'un buaa' réh. Kenat sin ha' tapan
         iri' ne', ha' néh.
         24 La'ah Yésus bara' jah ha' tapan kepéh ngan réh. Ka' ha' néh, Tong jaka' Allah tuai
         Pengeja'au, ha' tapan barei' jah kelunan éh mulah lo'ong parai tong térék néh.
         25 Bang tovoo' néh pegen tuai ayau néh ngan mulah ureu' éh barei' layan parai nah sinah
         kepéh, boh éh kelap.
         26 Tovoo' kekat inah nyekaa' ngan bu'an, boh ureu' nah poléng ureu'.
         27 Boh kelunan sohoo' kelunan inah tavin éh ke' réh pané ngan néh, ka' ha' réh, O lakei'
         ja'au, lo'ong parai éh jian éh nulah ko' rai de', kineu' ureu' nah murip tong térék
         ko' kenat, ha' réh.
         28 La'ah ha' néh mipa réh, ayau éh mulah éh, ha' néh. Ha' réh kepéh, Kineu' ke', keloo'
         ke' mé' mavut éh, ha' réh.
         29 Ha' néh ngan réh kepéh, Bé', uban hun keh mavut ureu' nah barang pavut jelua' parai
         nah pemung ngan néh.
         30 Turut ke' parai ngan ureu' nah murip pemung hun iteu', sioo' ajau boh ku' nyohoo'
         kelunan éh tai majau nah mavut ureu' nah tenah ngan memikah éh ngan bet éh tai luten,
         ngan nyohoo' réh alaa' parai ngan modoo' éh tong luvung ké', ha' néh.
         31 La'ah Yésus bara' jah ha' tapan kepéh ngan réh, ka' ha' néh, Inah ha' tapan éh bara'
         tong jalan Allah pepit kelunan pinaa' éh omok tai lem nihau Néh hun néh tuai Pengeja'au.
         Inah éh barei' tulin buaa' kayeu' sesawi, tulin buaa' inah si'ik mu'un éh.
         32 Pu'un jah kelunan alaa' éh ke' néh mulah éh tong térék néh. Bé' lebéé' nyekaa' tulin
         inah ngan nginan éh, pinaa' juhit omok maneu' sala néh tong paka' kayeu' inah, ha'
         néh.
         33 Jah ha' tapan kepéh éh benara' Yésus ngan réh, ka' ha' néh, Tong jalan kelunan pinaa'
         pepit ke' néh tai lem nihau Allah hun néh tuai Pengeja'au, inah éh barei' tawan-pekevat
         éh nalaa' redo ke' néh pekulup éh ngan jah gateng tepong, tawan inah maneu' tepong
         inah vat ngan ja'au, ha' néh.
         34 La'ah pu'un Yésus bara' kuraa'-kuraa' rungen ngan réh palaa' ha' tapan, bé' Iah bara'
         ineu'-ineu' ngan réh petek ke' bang Iah nebaraa' réh palaa' ha' tapan awah.
         35 Pu'un éh maneu' kenat dokoo' néh pesukup ha' éh benara' nabi Tuhan ngan kelunan sahau,
         ka' ha' néh, Akeu' juk pané ngan réh palaa' ha' tapan. Akeu' juk bara' tong kuraa'-kuraa'
         rungen éh bé' kejam kelunan jin bu'un-bu'un tana' iteu' pu'un, ha' néh.
         36 La'o Yésus bara' kuraa'-kuraa' ha' tapan ngan réh, piso éh jin irah pinaa' nah tai
         lamin. Boh irah bakéh néh tuai neteng éh, ka' ha' réh, Ineu' sin ha' tapan tong ureu'
         ri', jian Ke' bara' éh ngan améé', ha' réh.
         37 Ha' Yésus mipa réh, Kelunan éh mulah lo'ong parai nah, inah éh Anak Kelunan.
         38 Térék nah, inah éh kekat tana', lo'ong parai nah, inah éh irah éh pu'un lem nihau
         Allah, ureu' nah inah éh kelunan éh pu'un lem kamit iah éh sa'at.
         39 La'ah ayau nah éh mulah ureu' nah, inah éh Sitan. Sioo' ajau nah, inah éh tovoo'
         ga' tana' vam, irah éh majau nah, inah éh meliket Tuhan.
         40 Pekua' barei' irah tipun ureu' ngan motong éh nah, kenat péh tovoo' ga' tana'.
         41 Anak Kelunan juk nyohoo' meliket néh tuai alaa' kekat kelunan éh mihin irah éh jah
         maneu' penyala', ngan alaa' kekat kelunan éh sa'at,
         42 ngan bet réh lem luten éh pana mu'un, sinah réh mangaa' keta mu'un-mu'un.
         43 Boh kelunan éh teneng kenin tong jumen Allah pu'un ngada barei' maten dau tong retek
         Allah Pengeja'au réh. Hun keh pu'un kelingen, jian keh menéng ngan nesen éh, ha' néh.
         44 La'ah ha' Yésus kepéh, Inah jah ha' tapan éh bara' tong jalan kelunan pitah ke' réh
         omok tai lem nihau Allah hun néh tuai Pengeja'au. Inah éh barei' livah éh ma'an melih
         éh nelim réh tong térék. Pu'un kelunan na'at livah inah, iah tioo petavun éh melim
         éh kepéh. Murung kenin néh, tai éh melih kekat livah néh ke' néh omok moléé' tai melih
         térék inah kepéh, ha' néh.
         45 Ha' Yésus kepéh, Jah ha' tapan éh bara' tong jalan kelunan pitah ke' réh omok tai
         lem nihau Allah hun néh tuai Pengeja'au. Inah éh barei' kelunan éh pitah bateu' mutiara
         éh jian mu'un ke' néh omok melih éh.
         46 Hun néh pu'un jah bateu' mutiara éh jian mu'un ta'an néh, boh éh melih kekat livah
         néh ke' néh omok melih mutiara inah, ha' néh.
         47 Ha' Yésus kepéh, Jah ha' tapan éh bara' tong kelunan éh omok tai lem nihau Allah
         hun néh tuai Pengeja'au. Inah éh barei' kelunan éh tai ngejala'. Pinaa' arong seluang
         lem jala' inah.
         48 Hun jala' inah pinaa' seluang lem, irah menat éh tai tana' boh réh menyun ngan ngevéléé'
         seluang inah. Éh jian, pu'un réh modoo' éh, éh bé' jian pu'un réh bet éh awah.
         49 Barei' inah péh tovoo' ga' tana' vam. Pu'un kuraa'-kuraa' meliket juk tuai ke' réh
         petipun kekat kelunan éh sa'at jin belah irah éh ngepayoo' kenin Allah,
         50 ngan bet irah éh sa'at nah lem luten éh pana mu'un. Sinah réh mangaa' ngan keta mu'un-mu'un,
         ha' néh.
         51 La'ah ha' Yésus neteng réh, Kineu' keh, pu'un keh nesen ha' Ké' tong kekat ha' tapan
         inah, ha' néh. Ha' réh mipa éh, Oo' tesen mé' éh, ha' réh.
         52 Ha' néh kepéh, siget kelunan éh nebaraa' tong sohoo' lem Surat Musa ngan éh mihau
         ha' tebaraa' tong Allah éh pengeja'au, inah iah barei' jah pengeja'au tong lamin.
         Pengeja'au inah pu'un éh alaa' livah éh maréng jin luvung néh ngan pu'un éh alaa'
         livah éh lepah lebéé' kepéh, ha' néh.
         53 La'o Yésus bara' kekat ha' tapan inah ngan réh, piso éh jin sinah
         54 moléé' tong leboo' néh kepéh. Pu'un éh nebaraa' réh tong lamin sebayang Yahudi, irah
         éh menéng ha' tebaraa' néh béé kenin réh. Pu'un réh pané belah irah ke', ka' ha' réh,
         Jin ineu' iah alaa' ha' tebaraa' éh kenat? Kineu' jalan iah jam éh kenat? Kineu' jalan
         iah omok maneu' telana' éh ja'au kenat, ha' réh.
         55 Bé' énéh éh anak tukeng kayeu' rai? Kineu', bé' éh Meriam tinen néh, ngan padéé'
         néh Yakub ngan Yusup ngan Simon ngan Yudas rai?
         56 Pu'un padéé' néh redo mokoo' tong leboo' tam siteu' nah ne'. Kineu' éh ke' néh omok
         maneu' kenat, ha' réh.
         57 Inah maneu' réh bet éh awah. La'ah ha' Yésus ngan réh, Kelunan éh nabi Tuhan, pu'un
         kelunan sepah éh semah-semah péh, bang tong leboo' néh tengéé' ngan belah irah lua'
         néh tengéé' bé' réh pu'un sepah éh, ha' néh.
         58 La'ah bé' Iah maneu' telana' ineu'-ineu' éh ja'au tong leboo' néh tengéé' uban réh
         bé' ngelan tong Iah.

1 La'ah tovoo' inah péh raja' Herodis éh pengeja'au tong tana' Galilia, menéng rengah
         tong kekat penganeu' Yésus.
         2 La'ah Herodis nah pané ngan irah éh pu'un ngan néh, ka' ha' néh, Yésus nah éh mu'un
         néh Yohanes Batis betéé' jin patai néh éh, nah ke' néh pu'un penyukat omok maneu'
         kekat telana' inah, ha' néh.
         3 Uban hun lepah nah pu'un Herodis nyohoo' kelunan ngamit Yohanes ngan ngejeret éh
         ngan masek éh lem lamin tutup. Herodis nyohoo' réh maneu' kenat naneu' Herodias éh
         do Pilipus éh padéé' Herodis nah.
         4 Pinaa' koléé' Yohanes nah meta' Herodis nah ngan bara' ngan néh, Bé' tekep ke' alaa'
         do padéé' ko', ha' néh.
         5 Tovoo' Yohanes pané kenat Herodis juk mematai éh, bang medai éh kelunan Yahudi uban
         irah Yahudi nah jam Yohanes nah kelunan éh kevéléé' Tuhan ke' néh bara' ha' Tuhan
         ngan réh.
         6 Avéé' tong jah dau ja'au, dau réh ngajung Herodis uban réh seruh tong lohoo' néh,
         anak Herodias éh redo, sayau tong jumen réh béé. Jian kenin Herodis na'at éh,
         7 ngan iah pesupa jajii' ngan néh, ha' néh, Ineu'-ineu' éh juk nenyat ko' ngan ké',
         adang ké' mena' éh ngan ko' dat, ha' néh.
         8 Boh anak inah kivu ha' tinen néh ngan bara' ngan Herodis, Jian ke' tioo mena' ulun
         Yohanes Batis lem pigan ko' mena' éh ngan ké', ha' néh.
         9 Tusah mu'un-mu'un kenin raja' Herodis menéng ha' néh kenat, bang bé' éh omok pepiso
         ha' néh tong jajii' néh ngan redo inah tong jumen kekat kelunan ri'. Inah iah nyohoo'
         kelunan tai maneu' barei' pengenyat anak inah.
         10 Iah nyohoo' kelunan tai ngulep ulun Yohanes.
         11 Pu'un réh alaa' ulun Yohanes lem pigan ngan mena' éh ngan anak inah, boh anak inah
         patet éh ngan tinen néh.
         12 La'o inah bakéh Yohanes nah tai alaa' patai néh ke' réh nanem éh, boh réh tai bara'
         éh ngan Yésus.
         13 Hun Yésus menéng rengah réh mematai Yohanes nah, piso éh jin sinah jalan alut tai
         mokoo' tong tana'. Hun kelunan pinaa' jam Iah lepah tai kenat, tai réh jin siget leboo'
         lakau jalan tana' tavin éh.
         14 Musit Yésus jin alut ngan hun Iah na'at kelunan pinaa' nah, penika néh réh, Iah peka'o
         kelunan éh sakit.
         15 Sioo' dau tahup inah, irah éh bakéh Yésus nah tuai tavin éh. Ka' ha' réh ngan néh,
         Tahup dau tam teu' dat, bé' pu'un ineu'-ineu' siteu' jalan réh omok pitah penguman
         réh. Jian Ke' nyohoo' réh moléé' ke' réh omok tai leboo' melih penguman réh jin irah,
         ha' réh.
         16 Ha' Yésus mipa réh, Bé' makat Akeu' juk nyohoo' réh moléé', jian ka'ah mena' penguman
         réh, ha' néh.
         17 Ha' irah bakéh néh améé' pu'un, lemah awah roti ngan duah de' ke' usah seluang ha'
         réh.
         18 Ha' Yésus ngan réh, Jian keh mena' roti ngan seluang inah ngan ké', ha' néh.
         19 Boh éh nyohoo' irah pinaa' nah menyun, ngan Iah alaa' lemah roti ngan duah seluang
         iri' ngan Iah kepuh tai langit sebayang bara' jian kenin tong ka'an inah. La'o inah
         Iah mutip éh ke' néh mena' éh ngan irah bakéh néh, boh irah petulat éh ngan irah pinaa'
         nah.
         20 Irah kelunan pinaa' nah kuman pah avéé' réh beso. La'o réh kuman irah bakéh Yésus
         nah tipun kekat la'an éh uban kinan réh nah, penoo' jah poloo' duah gaweng neu' néh.
         21 La'ah kekat irah éh kuman nah lemah ibu irah éh lakei' awah, ngan pu'un irah redo
         ngan anak kepéh.
         22 La'o inah Yésus nyohoo' irah bakéh néh tai lem alut tai papit baa' Banget inah saa'
         tenah, ngan Iah nyohoo' irah pinaa' nah tai moléé'.
         23 La'o réh moléé', Yésus lakau tengéé' tai jah tokong ke' néh sebayang. Avéé' dau tahup
         Iah tengéé' mokoo' sinah.
         24 La'ah irah bakéh néh lepah memesai juu' jin dirin baa' ngan pu'un lipak ja'au tong
         réh neu' kepu.
         25 Tovoo' dau danii' rema Yésus lakau bau baa' inah tavin alut réh nah.
         26 Hun inah bakéh Néh na'at éh lakau bau baa' nah medai réh, beru'en ine' ha' réh ngeradau
         réh Medai éh.
         27 Yésus tioo pané ngan réh, Mai keh medai, Akeu' itut de', ha' néh.
         28 Boh Péterus pané ngan néh, O Tuhan, hun néh Ka'au' mu'un, jian ke' nyohoo' akeu'
         jalan bau baa' iteu' tavin ke', ha' néh.
         29 Boh Yésus bara' ngan néh, Tuai ke', ha' néh. Péterus tioo tuhun jin alut lakau bau
         baa' tavin Yésus.
         30 Bang hun iah nesen kepu pu'un gahang, medai éh, tioo menyet éh. Iah ngeradau, O Tuhan,
         ko' alaa' ku', ha' néh.
         31 Pelapah Yésus nyelaka' ojoo' néh ke' néh ngamit éh, ka' ha' néh, Si'ik awah pengelan
         ko', kineu' ke' bé' ngelan mu'un, ha' néh.
         32 Boh rawah tai lem alut ngan kepu nah pawah kepéh.
         33 La'ah irah bakéh Yésus éh pu'un lem alut nah seva' Yésus. Ka' ha' réh, Adang Ka'au'
         Anak Allah, ha' réh.
         34 La'o réh papit baa' Banget nah, avéé' réh tong tana' Genesaret,
         35 hun irah tong tana' inah na'at Yésus kejam réh éh iah. Irah tioo tebai kekat kelunan
         éh sakit jin tutuh tana' inah ngan mihin réh tavin Yésus.
         36 Gahang mu'un kenin réh menyat éh kejeraa' kelunan sakit ngejeming sapét tapak livah
         pakai Néh. La'ah kekat kelunan éh ngejeming tapak livah pakai Néh nah, ma'o réh jin
         kesakit réh.
         
            

         
      
   
      
         15
1 La'ah pu'un kuraa' irah éh kivu adet Parisi ngan irah guru éh nebaraa' tong sohoo'
         lem Surat Musa, tuai jin Yérusalem tavin Yésus. Ka' ha' réh neteng Yésus,
         2 Kineu' bakéh ko' bé' kivu kekat adet ngan ha' tebaraa' jin tepun mé'. Bé' réh kivu
         adet mé' tong mé' pohéé' ojoo' mé' teka mé' kuman, ha' réh.
         3 Ha' Yésus mipa réh, Uban ineu' keh ngelapah tong sohoo' Allah ngan kivu kekat adet
         ka'ah ke' awah,
         4 Uban ka' ha' Allah, Jian ke' ngerera' tong tamen tinen ko'. Jah ha' Allah kepéh,
         séé'-séé' éh pané ngesa'at tamen tinen néh, jian mematai éh, ha' néh.
         5 Bang ka'ah nebaraa' kelunan ka', hun néh pu'un ineu'-ineu' ke' néh omok nolong tamen
         tinen néh bang hun néh bara' ka', Bé' akeu' mena' iteu' ngan ko' uban néh anah Allah,
         6 neu' keh nebaraa' kelunan pané kenat, inah maneu' réh bé' ngerera' tong tamen tinen
         réh. Inah keh bet sohoo' Allah ngan kivu ha' tebaraa' ka'ah ke'.
         7 Adang keh kelunan éh ngelayoo' sebayang. Teneng mu'un ha' nabi Yesaya tong éh benara'
         néh tong ka'ah, ka' ha' Yesaya nah,
         8 Inah ha' éh benara' Allah, Pohoo' kelunan iteu' seva' Akeu' palaa' ha' ujun réh awah,
         bang kenin réh juu' jin Akeu'.
         9 Tuyah-tuyah awah réh seva' Akeu', uban réh bara' tong ha' tebaraa' éh jin kelunan
         awah pekua' barei' éh ha' Ké' mu'un, bang bé' éh ha' Ké', ha' Allah nah.
         10 Boh Yésus tebai kelunan pinaa' ke' néh bara' ngan réh, Jian keh menéng ngan nesen.
         11 Bé' pu'un ineu'-ineu' éh jin kinan kelunan éh omok ngesa'at kenin néh, bang kekat
         éh musit jin kenin kelunan, inah éh ngesa'at kenin néh, ha' néh.
         12 Boh irah bakéh Yésus tuai tavin éh kepéh, ka' ha' réh, Sa'at kenin irah Parisi menéng
         ha' ko' iri' de', ha' réh.
         13 Ha' Yésus mipa réh, Siget-siget inan éh bé' nulah Tamen ké' éh tong seruga, adang
         réh mavut éh da'.
         14 Mai keh tusah seruh irah. Mu'un réh pengeja'au bang peseu' maten réh. Hun kelunan
         peseu' tupat majak bakéh néh éh peseu', rawah béé pata pelohoo' lem luvang, ha' néh.
         15 Boh Péterus neteng éh, Jian ke' bara' sin ha' tapan ko' inah ngan améé', ha' néh.
         16 Ha' Yésus ngan néh, Kineu' ke' to bé' nesen éh.
         17 Bé' ke' jam kekat-kekat éh kinan kelunan tai lem betuken néh awah éh, boh éh pelapah
         pega' kepéh.
         18 Bang kekat-kekat éh musit jin ujun néh, éh mu'un néh, inah éh musit jin kenin néh,
         kekat inah éh omok ngesa'at kenin néh.
         19 Uban jin dalem kenin néh inah jalan kekat penyeruh néh éh mihin éh tai mematai kelunan,
         ngan petuyang, bavah péh, ngan nekau, ngan kenyo, ngan pané ngesa'at ngaran kelunan
         péh.
         20 Kekat inah éh ngesa'at kenin kelunan. Bang hun keh kuman, na' péh keh bé' kivu kekat
         adet réh, bé' inah ngesa'at kenin keh, ha' néh.
         21 Lakau Yésus jin sinah tai tana' déhéé' leboo' Tirus ngan leboo' Sidon.
         22 La'ah tuai jah redo jin tana' Kana'an tavin éh. Ka' ha' redo inah ngan néh, O lakei'
         ja'au, Anak Daud, jian ke' pika akeu'. Anak ké' éh redo pu'un éh nasek balei', keta
         mu'un-mu'un éh neu' balei' inah, ha' néh.
         23 Bang bé' Yésus pané ineu'-ineu' ngan néh. Boh irah bakéh Yésus nah tai tavin éh ke'
         réh pané ngan néh, ha' réh, Jian ke' nyohoo' éh moléé', bé' mé' keloo' éh kivu tam
         ngan pané-pané kenat, ha' réh.
         24 Boh Yésus mipa ha' réh, ka' ha' néh, Tamen ké' nyohoo' Akeu' tai ngan irah domba
         éh tawang belah pohoo' Yahudi, bé' iah nyohoo' Akeu' tai ngan kelunan éh tengéé' pohoo',
         ha' néh.
         25 Hun redo inah menéng ha' néh pané kenat, redo inah tioo tai ngejekuu' lep néh déhéé'
         gem Yésus. Ka' ha' néh, O lakei' ja'au, jian ke' nolong akeu', ha' néh.
         26 Boh Yésus mipa ha' néh ka', Bé' tekep alaa' ka'an jin irah anak ngan mena' éh ngan
         aseu' awah, ha' néh.
         27 Ha' redo inah kepéh. O lakei' ja'au, teneng ha' ko' kenat, bang na' péh kenat aseu'
         éh pu'un éh kuman dek ngan moo' éh pelohoo' tovoo' réh kuman, ha' néh.
         28 Ha' Yésus mipa éh kepéh, O redo, ja'au mu'un pengelan ko', barei' éh keneloo' ko'
         tong anak ko' nah, pu'un éh kenat, ha' néh. Tovoo' Yésus pané kenat anak inah pu'un
         jian ngan ma'o.
         29 Piso Yésus jin sinah lakau déhéé' baa' Banget Galilia. Tai éh bau jah tokong ngan
         mokoo' sinah.
         30 Pinaa' kelunan tuai tavin éh, pu'un réh mihin kelunan éh paket, ngan éh peseu', ngan
         éh matai keluhat, ngan éh mameng, ngan pu'un irah éh jah kepéh pinaa' arong-arong
         kesakit réh. Pu'un réh pokoo' réh déhéé' gem Yésus ngan Iah peka'o réh.
         31 Béé kenin kelunan pinaa' menéng ha' kelunan éh mameng nah omok pané, ngan na'at usah
         kelunan éh matai keluhat nah pu'un jian, ngan kelunan éh paket nah omok lakau ngan
         gahang, ngan kelunan éh peseu' nah pu'un ta'an kepéh. Pu'un réh mejing Allah éh kenelan
         kelunan Israel.
         32 La'ah Yésus tebai irah bakéh néh ke' néh bara' ngan réh, ka' ha' néh, Pika lah kelunan
         pinaa' nah, teleu' dau tenéh réh pu'un ngan Ké' siteu' ne', bé' pu'un ineu'-ineu'
         kinan réh. Bé' Ku' keloo' nyohoo' réh moléé' awah hun réh bé' sakui kuman dai réh
         tayen lem réh lakau, ha' néh.
         33 Boh irah bakéh néh neteng éh, ha' réh, Jin semah uleu' omok alaa' ka'an sukup kelu'
         pakan kelunan pinaa' iteu', bé' pu'un ineu'-ineu' siteu' ke' mé' omok pakan réh, uban
         tana' awah siteu', ha' réh.
         34 Ha' Yésus neteng irah kepéh, Kuraa' kekat roti éh pu'un ngan keh rii' ha' Néh Ha'
         réh, Tujuu' roti mé' ngan pu'un Kuraa' awah usah seluang siik ha' réh.
         35 Boh Yésus nyohoo' irah pinaa' nah menyun.
         36 Boh éh alaa' tujuu' roti inah ngan seluang nah, inah Iah sebayang bara' jian kenin
         ngan Allah, la'o inah Iah mutip éh ke' néh mena' éh ngan irah bakéh néh, irah bakéh
         néh petulat éh ngan irah pinaa' nah.
         37 Kekat irah pinaa' nah kuman pah avéé' réh beso. Irah bakéh Yésus nah nyemung kekat
         la'an uban kinan réh, tujuu' gaweng penoo' neu' néh.
         38 La'ah irah lakei' éh kuman nah pat ibu kekat réh ngan pu'un irah redo ngan irah anak
         kepéh.
         39 La'o inah Yésus nyohoo' kelunan pinaa' nah moléé', Iah tai lem alut lakau tai tana'
         Magadan.

1 La'ah tuai irah Parisi ngan irah éh kivu adet Saduki tuai tavin Yésus. Irah juk pesala'
         éh, inah réh nyohoo' éh maneu' jah telana' ja'au éh omok pepoléng Allah pu'un ngan
         Néh.
         2 Boh Yésus bara' ngan réh,
         3 Hun keh na'at ahéng tong langit, telah hun iteu', ha' keh, ngan pu'un éh telah. Hun
         keh na'at langit baleng, taa' dau dat, ha' keh, ngan pu'un éh taa'. Ka'ah jam seruh
         hun néh juk taa' ngan bé' péh neu' keh na'at langit, bang bé' keh jam seruh tong kekat
         telana' éh pu'un sioo' hun iteu'.
         4 Sa'at mu'un kelunan éh murip hun iteu', bé' réh ngelan tong Tuhan. Ka'ah nyohoo'
         Akeu' maneu' jah telana' ja'au, bé' Akeu' maneu' éh dat. Jah awah telana' ngan ka'ah,
         inah éh telana' tong Nabi Yunus, ha' néh. La'o inah Iah piso jin réh.
         5 La'ah hun irah bakéh Yésus papit saa' dipa baa' banget, kelepan réh mihin roti.
         6 La'ah ha' Yésus ngan réh, Mavaa' keh jian-jian tong tawan-pekevat éh penakai kelunan
         Parisi ngan irah Saduki, ha' néh.
         7 Boh irah bakéh néh pané belah irah ke', ka' ha' réh, Kenat ha' néh uban tam ngelepan
         mihin roti rit, ha' réh.
         8 La'ah kejam Yésus ha' réh pané kenat, boh éh neteng réh, Uban ineu' keh pané kenat
         bara' bé' pu'un roti? Si'ik mu'un pengelan keh.
         9 Kineu' keh to bé' nesen. Kineu' keh, bé' keh nesen tong éh neu' ké' tovoo' ké' mutip
         lemah roti jalan ké' pakan lemah ibu kelunan rai? Kuraa' gaweng la'an ka'an éh senemung
         keh rai?
         10 Ngan hun ké' mutip tujuu' roti jalan ké' pakan pat ibu kelunan rai, kuraa' gaweng
         la'an éh senemung keh?
         11 Kineu' keh bé' nesen tong ha' ké' ri', bé' Akeu' pané tong ka'an nah mu'un. Mavaa'
         keh jian-jian tong tawan-pekevat éh penakai irah Parisi ngan irah Saduki, ha' néh.
         12 Boh irah nesen bé' Iah nyohoo' réh mavaa' tong tawan-pekevat éh penakai kelunan,
         bang Iah nyohoo' réh mavaa' dai réh tawang neu' ha' tebaraa' éh benara' irah Parisi
         ngan irah Saduki péh.
         13 La'ah tai Yésus tong tana' tutuh leboo' Kaisarea Pilipi, sinah éh neteng irah bakéh
         néh, ka' ha' néh ngan réh, Kineu' Kunah irah séé' Anak Kelunan nah kunah? ha' néh.
         14 Ha' réh mipa éh, Ha' jelua' réh bara' Yohanes Batis, pu'un jelua' réh bara' ke' kepéh,
         Elia, ngan pu'un jelua' réh bara' Yéremia, ngan pu'un jelua' réh bara', barang jah
         nabi Tuhan, ha' réh.
         15 Iah neteng réh kepéh, Bang kineu' ha' ka'ah, séé' Ku' kunah ka'ah, ha' néh.
         16 Ha' Simon Péterus mipa éh, ka'au' éh Kristus éh Anak Allah éh murip, ha' néh.
         17 Ha' Yésus kepéh, O Simon anak Yohanes, murung kenin ko' uban bé' ke' jam éh neu'
         kelunan éh bara' éh ngan ko', bang Tamen ké' éh tong seruga Iah éh mena' pengejam
         inah ngan ko'.
         18 Akeu' bara' ngan ko', ka'au' Péterus barei' bateu', ngan tong bateu' inah Akeu' juk
         suai sidang ké', bé' pu'un ineu'-ineu' éh omok kebéé éh, patai péh bé' omok.
         19 Akeu' mena' penyukat ngan ko' bau irah éh lem nihau ké'. Ineu'-ineu' éh bé' buhaa'
         ko' neu' kelunan tong tana' iteu', kenat péh éh tong seruga kepéh. Ngan ineu'-ineu'
         éh kejeraa' ko' neu' réh tong tana' iteu', kenat péh éh tong seruga kepéh, ha' néh.
         20 La'o inah Yésus meta' réh bara' Iah éh Kristus. Bé' Iah buhaa' réh bara' éh ngan
         séé'-séé' péh.
         21 Jin la'o inah, inah éh bu'un Yésus pané petek ngan irah bakéh néh bara' tong pematai
         néh, ka' ha' néh, Adang tekep Ku' tai leboo' Yérusalem ngan jam keta mu'un neu' irah
         pengeja'au Kemiti Yahudi ngan neu' irah pengeja'au imam ngan neu' irah guru éh nebaraa'
         tong sohoo' lem Surat Musa. Adang réh pu'un mematai Akeu' ngan tong keteleu' dau,
         Tuhan juk pebetéé' Akeu' kepéh, ha' néh.
         22 Boh Péterus mihin éh tengéé' ke' néh meta' éh pané kenat, ka' ha' néh, O Tuhan, mai
         Allah kejeraa' ineu'-ineu' teneng tong ka'au' kenat, ha' néh.
         23 Boh Yésus pupah ke' néh pané ngan Péterus, ka' ha' néh, Kelap ke' Sitan, Ka'au' juk
         mapat jalan Ké' awah, kekat penyeruh ko' inah, bé' éh jin Allah, jin tana' iteu' awah
         éh, ha' néh.
         24 Boh Yésus bara' ngan irah bakéh néh, ha' néh, Hun pu'un séé'-séé' juk kivu Akeu',
         mai éh kivu pengeloo' néh tengéé', bang siget-siget dau jian éh alaa' salib néh tengéé'
         ke' néh kivu Akeu'.
         25 Kelunan éh seruh juk mihau urip néh tong tana' awah, tawang urip néh inah, kenat
         péh kekat pengeloo' néh kepéh. Bang kelunan éh bet kekat pengeloo' néh tengéé' ke'
         néh ngajung Akeu' dalem kekat penganeu' néh, kelunan inah éh omok murip mu'un.
         26 Ineu' gunah hun kelunan alaa' kekat éh tong tana' iteu' hun usah néh tengéé' tawang?
         Bé' pu'un gunah néh. Bé' pu'un ineu'-ineu' éh omok nena' néh ke' néh omok alaa' urip
         néh kepéh.
         27 Uban Anak Kelunan juk tuai lem kekat pengaren Tamen Néh ngan meliket Néh, ngan mena'
         oléé' siget usah pekua' barei' penganeu' réh tong tana'.
         28 Akeu' bara' mu'un ngan keh, pu'un kelunan siteu' éh bé' omok matai avéé' néh na'at
         Anak Kelunan tuai Raja', ha' néh.

1 Nem dau la'o inah Yésus mihin Péterus ngan rawah éh pepadéé', Yakub ngan Yohanes
         tai jah tokong éh bau.
         2 Tovoo' réh na'at éh sinah, Paléu layan da'in Yésus, mening éh barei' maten dau, ngan
         pakai néh mebéng ngilap.
         3 Boh réh teleu' bakéh néh na'at Musa ngan Elia pu'un pané ngan Yésus.
         4 Boh Péterus pané ngan Yésus, ka' ha' néh, O Tuhan, jian uban tam pu'un siteu', kineu'
         Ke', keloo' ke' mé' maneu' teleu' lamin pai siteu', jah anah ko', jah anah Musa, ngan
         jah anah Elia, ha' néh.
         5 Tovoo' néh pané kenat pu'un jah avun éh mening lihep tong réh, ngan pu'un jah ha'
         éh nenéng réh jin avun inah, ka' ha' néh, Iteu' éh Anak Ké' éh kemurung Ké', payoo'
         mu'un kenin Ké' tong Néh, jian keh menéng ha' Néh. Kenat ha' jin lem avun inah.
         6 Hun irah bakéh Néh menéng ha' inah, medai mu'un-mu'un réh, kuba' réh tong tana'.
         7 Boh Yésus tai tavin réh ke' néh mapai ojoo' néh tong réh, ha' néh ngan réh, Mai keh
         medai, betéé' keh, ha' néh.
         8 Boh réh betéé' ngan bé' pu'un séé'-séé' lah ta'an réh sinah, bang Yésus nah awah
         to sinah ta'an réh.
         9 Hun réh rahoo' tokong Yésus pané ngan réh kepéh, ka' ha' néh, Mai keh bara' éh ta'an
         keh ri' da' avéé' Anak Kelunan betéé' kepéh jin patai, ha' néh.
         10 Boh irah bakéh néh neteng éh, Kineu' irah guru éh nebaraa' tong sohoo' lem Surat
         Musa bara' Elia juk tuai tenah, ha' réh.
         11 Ha' Yésus mipa réh, Adang Elia tuai tenah ke' néh petenup kekat jalan.
         12 Bang inah Akeu' bara' ngan keh, Pu'un Elia lepah avéé' tenéh, bang bé' réh jam éh,
         irah maneu' éh kivu kenin réh tengéé'. Barei' inah kepéh irah juk maneu' Anak Kelunan,
         ha' néh.
         13 Boh irah bakéh néh nesen Iah pu'un bara' tong Yohanes Batis.
         14 La'o Yésus ngan irah bakéh néh moléé' tavin irah pinaa' kepéh, tuai jah kelunan tavin
         Yésus ngan ngejekuu' lep néh tong jumen Néh.
         15 Ka' ha' néh ngan Yésus, O lakei' ja'au, pika anak ké', ngelayau iah tayen kuba' riet
         usah néh ngan ngebura' ujun néh. Jelua' koléé' iah kuba' lem luten, ngan jelua' koléé'
         lem baa'.
         16 Pu'un ku' mihin éh tavin bakéh ko' bang bé' réh omok mega' éh, ha' néh.
         17 Ha' Yésus mipa éh O ka'ah kelunan éh bé' ngelan ngan tawang! Kuraa' kelebéé la'ah
         Akeu mokoo' ngan keh? Kuraa' kelebéé la'ah Akeu' kebit kenin ngan keh? Jian keh mihin
         anak inah siteu', ha néh.
         18 Boh Yésus nyohoo' balei' nah pega' ngan pu'un éh tioo pega' jin anak inah, pelapah
         anak inah ma'o jin kesakit néh.
         19 Boh irah bakéh Yésus tuai tengéé' ke' réh neteng Yésus, ha' réh, Uban ineu' ke' améé'
         bé' pu'un penyukat mega' balei' nah, ha' réh.
         20 Ha' Yésus ngan réh, Uban keh kurang pengelan tong Allah. Akeu' bara' mu'un ngan keh,
         hun keh ngelan, na' péh pengelan keh si'ik awah barei' tulin buaa' kayeu' sesawi nah,
         omok keh bara' ngan tokong iteu', Piso ke' jin siteu', adang néh pu'un piso. Hun keh
         ngelan omok keh maneu' ineu'-ineu'.
         21 Bang tong balei' éh barei' balei' inah, bé' éh omok pega' bang neu' kelunan sebayang
         ngan kelaset awah, boh éh omok pega', ha' néh.
         22 Hun irah bakéh Yésus pu'un pemung kepéh tong tana' Galilia, ka' ha' Yésus ngan réh,
         Hun iteu' danii' mu'un jaka' kelunan juk mena' Anak Kelunan ngan irah éh maneu' éh,
         23 adang réh pu'un mematai éh, bang tong keteleu' dau, Tuhan pu'un pebetéé' éh kepéh
         jin patai néh, ha' néh. Besau kenin irah bakéh néh menéng ha' néh kenat.
         24 Hun Yésus ngan irah bakéh néh avéé' tong Kapernaum, kelunan éh alaa' sukai tuai tavin
         Péterus. Ka' ha' réh ngan néh, Kineu' guru ko', pu'un éh mena' sin barei' éh nena'
         uleu' Yahudi ke' réh petenup ineu'-ineu' éh juk penakai lu' tong Umaa' Allah, ha'
         réh.
         25 Ha' Péterus mipa réh, Oo' pu'un éh mena' éh, ha' néh. Hun Péterus tai lem lamin boh
         Yésus neteng éh, ha' néh, Kineu' Simon, séé' éh tekep mena' sukai ngan irah raja'
         tong tana', kineu', irah éh tuai jin tana' éh jah, ha' néh.
         26 Ha' Péterus mipa éh, Tekep irah éh tuai jin tana' éh jah mena' éh, ha' néh. La'ah
         ha' Yésus ngan néh, Hun néh kenat bé' tusah irah éh pohoo' tong tana' inah mena' éh.
         27 Bang dai lu' ngesa'at kenin irah, jian ke' tai baa' banget ngelesai. Seluang éh kuman
         lesai ko', inah ko' alaa', hun ko' na'at lem ujun néh pu'un sin lem ujun néh. Jian
         ke' alaa' sin inah ngan mena' éh ngan réh, inah sukup palaa' bayan sukai toh, ha'
         Yésus ngan Péterus.

1 Tovoo' Yésus pané ngan Péterus, tuai irah bakéh Yésus neteng éh, ha' réh, séé' mé'
         omok ja'au jin belah kekat mé' tong retek Allah Pengeja'au, ha' réh.
         2 Boh Yésus tebai jah anak ke' néh petekedéng éh tong jumen réh béé,
         3 ka' ha' néh, Akeu' bara' mu'un ngan keh, hun keh bé' paléu' kenin barei' kenin irah
         anak, bé' keh omok tai lem nihau Allah.
         4 Kelunan éh omok ja'au tong retek Allah Pengeja'au, inah éh kelunan éh ngediva' kenin
         néh éh barei' kenin anak iteu'.
         5 La'ah séé'-séé' éh alaa' anak kenat lem ngaran Ké', inah iah alaa' Akeu', ha' néh.
         6 Ha' Yésus kepéh, La'ah tong irah anak si'ik iteu' éh ngelan tong Akeu', hun néh pu'un
         séé'-séé' éh mihin réh petat, pelapah jian réh marau kelunan inah tai tana' éh jah,
         jin néh mokoo' ngan murip belah pohoo' néh ngan mihin réh petat kenat.
         7 Pika kelunan tong tana' iteu' uban pinaa' arong-arong jalan éh omok pepetat réh.
         Adang néh pu'un kenat, bang pika kelunan éh mihin réh petat kenat, uban ja'au mu'un
         penusah tong iah.
         8 Hun néh ojoo' ko', barang gem ko', éh mihin ke' petat, jian ke' mugen éh. Pelapah
         jian ke' murip ngan jebila' ojoo' ngan jebila' gem ko' awah, jin hun ko' tai luten
         meraka ketem duah ojoo' ngan gem.
         9 Kenat péh hun néh maten ko' éh mihin ke' petat, jian ke' nirok mega' éh, pelapah
         jian ke' murip ngan jebila' maten ko' awah, jin hun ko' tai luten meraka ketem duah
         maten, ha' Yésus ngan réh.
         10 Ha' Yésus kepéh, Mai keh muau irah anak si'ik. Akeu' bara' ngan keh, meliket réh
         éh tong seruga ngelayau réh pu'un tong jumen Tamen ké' tong seruga.
         11 Uban Anak Kelunan pu'un tuai dokoo' néh pitah kekat irah éh tawang.
         12 Jian keh seruh, hun néh pu'un kelunan éh pu'un jah ato domba, ngan pu'un jah usah
         éh tawang, kineu' tepun néh? Adang tepun néh pokoo' domba éh pinaa' nah tong tokong
         ke' néh tai pitah éh tawang nah.
         13 Hun néh jam éh kepéh, murung kenin néh tong néh jin kemurung néh tong domba éh pinaa'
         nah éh bé' tawang.
         14 Barei' inah péh Tamen keh tong seruga, bé' Iah keloo' jah-jah usah anak si'ik tawang,
         ha' néh.
         15 La'ah ha' Yésus, Hun padéé' ko' dalem Tuhan maneu' ineu'-ineu' éh bé' teneng, Jian
         Ké' tai pané ngan néh ke' néh nesen penyala' néh. Bang jian ke' tai tengéé' selem-selem
         pané ngan néh. Hun iah pu'un kivu ha' ko', inah ké' pu'un mihin éh moléé' kenin kepéh
         tong Tuhan.
         16 Bang hun néh bé' keloo' mihau ha' ko', jian ke' mihin jah-duah usah kepéh ngan ko',
         dokoo' éh pu'un barei' ha' lem surat Allah éh bara' ka', Hun kelunan bara' tong kesa'at
         kelunan, tekep éh pu'un duah-teleu' usah kepéh éh bara' tong néh, dokoo' jam éh pu'un
         kenat mu'un, ha' lem surat Tuhan.
         17 Bang hun néh bé' keloo' mihau ha' duah-teleu' usah keh inah, boh bara' éh ngan kekat
         kelunan sidang kepéh. Hun néh bé' keloo' mihau ha' irah sidang, boh keh bet éh awah,
         ngioo' éh barei' kelunan éh bé' ngelan, barei' irah éh alaa' sukai awah, ha' Yésus
         ngan réh.
         18 Ha' Yésus ngan réh, Akeu' bara' ngan keh, tong ineu'-ineu' éh bé' buhaa' keh neu'
         kelunan tong tana' iteu' éh bé' teneng ngan éh bé' jian, kenat péh éh tong seruga
         kepéh, bé' kelunan omok maneu' éh. Kenat péh tong ineu'-ineu' éh keh buhaa' kelunan
         maneu' tong tana' iteu', kenat péh éh tong seruga, omok réh maneu' éh, ha' néh.
         19 Ha' néh kepéh, La'ah Akeu' bara' ngan keh, hun duah usah tong tana' sebayang menyat
         ineu'-ineu' ngan pekua' kenin tong néh, adang Tamen ké' tong seruga pu'un maneu' pekua'
         pengenyat roh inah.
         20 Uban semah-semah pu'un duah-teleu' usah petipun dalem ngaran ké', sinah ke' Akeu'
         pu'un, ha' néh.
         21 Boh Péterus tuai tavin Yésus ngan neteng éh, ka' ha' néh, O Tuhan, hun padéé' ké'
         maneu' éh bé' teneng ngan ngesa'at kenin ké', kuraa' koléé' ku' tekep pika éh awah
         ngan mega' penyala' néh? Kineu', avéé' tujuu' koléé', ha' Péterus ngan néh.
         22 Ha' Yésus mipa éh, Bé' makat éh tujuu' koléé' awah, bang avéé' tujuu' poloo' koléé'
         tujuu'.
         23 Uban tong retek Allah Pengeja'au, inah éh barei' ha' tapan tong jah raja' éh nyohoo'
         kekat irah éh pu'un utang ngan néh, mematai utang néh.
         24 Lem néh nyohoo' réh kenat, pu'un réh mihin jah kelunan tavin éh, éh pu'un utang juta-juta
         rigit.
         25 Bang kelunan éh pu'un utang nah bé' pu'un ineu'-ineu' palaa' néh omok mematai utang
         néh inah. Boh pengeja'au néh nyohoo' réh mihin éh tai jalan pebelih ke' réh melih
         usah néh, ngan redo néh, ngan anak néh, ngan kekat livah néh béé, palaa' néh mematai
         utang néh.
         26 Boh kelunan sohoo' inah ngejekuu' lep néh tong jumen pengeja'au néh, ka' ha' néh,
         Jian ke' kebit kenin ngan ké', ko' pika akeu', akeu' ke' mematai kekat utang ké' inah
         da', ha' néh.
         27 Boh pengeja'au inah pika éh ngan bet kekat utang néh ngan ngelepu éh.
         28 Ha' Yésus kepéh, La'ah hun kelunan sohoo' nah musit, temeu' éh ngan jah kelunan sohoo'
         éh jah kepéh éh pu'un utang ngan néh, si'ik awah utang néh. Boh éh ngamit bakéh néh
         nah ke' néh mahat batok néh. Ka' ha' néh, Jian ke' pelapah mematai utang ko', ha'
         néh.
         29 La'ah bakéh néh inah ngejekuu' lep tong jumen néh ngan menyat pika ngan néh. Ka'
         ha' néh, Jian ke' kebit kenin ngan ké', akeu' ke' mematai kekat utang ké' inah da',
         ha' néh.
         30 Bang kelunan sohoo' nah, bé' iah pika éh, iah nyohoo' réh bet éh awah lem lamin tutup,
         avéé' néh mematai utang néh.
         31 Mujah kenin irah kelunan sohoo' éh jah jam kenin néh bé' pu'un pika kenat. Irah tioo
         tai tavin pengeja'au réh bara' éh ngan néh.
         32 Boh pengeja'au nah tebai kelunan sohoo' nah kepéh, ka' ha' néh ngan néh, Kelunan
         Sohoo' éh Sa'at. Uban ko' menyat akeu' pika ke', pu'un ku' pika ke' ngan bet kekat
         utang ko' awah.
         33 Kineu' ke' bé' jam pika bakéh ko' barei' akeu' pu'un pika ke' nah, ha' néh.
         34 Merek mu'un pengeja'au néh ngan néh. Pu'un éh nyohoo' réh mena' éh tong lamin tutup
         avéé' néh mematai kekat utang néh, ha' Yésus ngan réh.
         35 La'ah ha' néh kepéh, Kenat péh penganeu' Tamen ké' tong seruga tong siget-siget usah
         keh hun keh bé' jam pika padéé' keh jin kenin keh mu'un, ha' néh.

1 La'o Yésus bara' kekat ha' néh inah ngan réh, lakau éh jin Galilia tai tana' Yudea
         kepéh, éh dipa baa' Yordan.
         2 Pinaa' kelunan kivu éh tai sinah ngan pu'un éh peka'o réh.
         3 La'ah tuai kuraa' kelunan Parisi pané ngan néh ke' réh omok pesala' éh. Ka' ha' réh
         ngan néh, Tong ukum tebaraa' lu', ineu' sala' éh neu' kelunan éh ke' néh omok petat
         jin redo néh, ha' réh.
         4 Ha' Yésus mipa réh, Bé' keh pu'un purung lem surat Tuhan tong ha' éh bara' ka', bu'un-bu'un
         sahau Allah suai lakei' ngan suai redo,
         5 naneu' inah adang éh lakei' tekep pokoo' tamen tinen néh ke' néh tai pemung ngan
         redo néh, inah rawah jah awah kenin, kenat ha' Allah nah. Inah maneu' rawah bé' duah
         usah la'ah.
         6 Uban néh kenat ineu'-ineu' éh lepah pepemung Allah, mai buhaa' kelunan pepetat éh,
         ha' néh.
         7 Ha' irah Parisi kepéh, Hun néh kenat kineu' Musa nyohoo' mé' maneu' surat bara' mé'
         juk petat, ha' réh.
         8 Ha' Yésus kepéh, Pu'un éh kenat sohoo' Musa ngan keh uban keh mahéng kenin. Bang
         bu'un-bu'un Allah suai kelunan bé' éh nyohoo' éh kenat.
         9 Inah Akeu' bara' ngan keh, séé'-séé' éh petat jin redo néh, hun redo inah bé' pu'un
         tavin kelunan éh jah, hun néh petat awah jin néh ngan alaa' redo éh jah, inah iah
         petuyang, ha' néh.
         10 Ha' irah bakéh Yésus ngan néh, Hun néh kenat tong lakei' éh pu'un redo, pelapah jian
         mokoo' tengéé' awah mai kawin, ha' réh.
         11 Ka' ha' Yésus mipa ha' irah bakéh néh, Bé' éh kekat kelunan omok ngeretep mokoo'
         kenat, bang irah éh neu' Allah omok mokoo' kenat, inah awah éh omok.
         12 Uban jelua' kelunan bé' réh kawin, uban jin bu'un lohoo' réh pohoo' réh bé' keloo'
         kawin. Jelua' kepéh bé' omok kawin uban naneu' kelunan éh jah irah nyalun. Jelua'
         kepéh bé' réh kawin uban irah maneu' kereja' ké'. Séé'-séé' éh omok nesen, jian iah
         alaa' ha' tebaraa' iteu', ha' néh.
         13 La'ah pu'un kelunan mihin anak réh tavin Yésus ke' néh mapai ojoo' Néh tong réh ngan
         sebayang réh. Bang irah bakéh Yésus sa'at ha' maneu' réh.
         14 Boh Yésus pané ngan réh, ka' ha' néh, Kejeraa' kekat irah anak tavin Akeu', mai keh
         meta' réh, uban kelunan séé'-séé' éh barei' anak inah, inah éh kelunan éh pu'un lem
         nihau Allah, ha' néh.
         15 Boh éh mapai ojoo' néh tong réh. La'o inah piso éh jin sinah.
         16 La'ah pu'un jah kelunan tavin Yésus, ka' ha' néh ngan néh, O Guru, penganeu' ineu'
         éh jian ké' maneu' dokoo' ké' omok alaa' urip pelinguh, ha' néh.
         17 Ha' Yésus mipa éh, Kineu' ke' neteng Akeu' tong éh jian, jah awah éh jian, inah éh
         Allah. Hun ko' juk alaa' urip pelinguh, jian ke' mihau jah poloo' sohoo' Allah, ha'
         néh.
         18 Ha' lakei' inah kepéh, Ineu' sohoo' néh éh tekep ké' mihau, ha' néh. Ha' Yésus kepéh,
         Mai ke' mematai kelunan, mai ke' nuyang, mai ke' nekau, mai ke' kenyo,
         19 ngerera' tong tinen tamen ko', ngan murung padéé' ko' pekua' ke' murung usah ko'
         tengéé', ha' néh.
         20 Ha' lakei' inah kepéh, Kekat sohoo' néh inah pu'un ku' kivu éh rai, ha' néh. Ineu'
         la'ah éh tekep ké' maneu' kepéh, ha' néh ngan Yésus.
         21 Ha' Yésus ngan néh, Hun ko' juk alaa' kenin éh jian mu'un, jian ke' tai melih kekat
         livah ko' ngan mena' kekat rigit ko' ngan kelunan kari, boh ke' pu'un pengekaya' tong
         seruga. La'o ko' maneu' kekat inah, jian ke' tuai kivu Akeu', ha' néh.
         22 Mujah kenin néh menéng ha' Yésus pané kenat uban néh kaya' mu'un.
         23 La'o inah Yésus pané ngan irah bakéh néh, ka' ha' néh, Ma'an mu'un ngan kelunan kaya'
         tavin Allah ke' néh Pengeja'au néh.
         24 Lumang jah usah unta masek lem luvang bena jin kelunan kaya' omok tavin Allah ke'
         néh Pengeja'au néh, ha' néh.
         25 Hun irah bakéh néh menéng ha' néh kenat, melak réh seruh ngan peteteng réh belah
         irah ke', ha' réh, Hun néh kenat ida' séé' omok alaa' urip Tuhan, ha' réh.
         26 Yésus kepuh réh ngan Iah bara', Adang kelunan bé' omok maneu' kenat, bang Allah omok
         maneu' ineu'-ineu' péh, ha' néh.
         27 Boh Péterus bara' ngan néh, ha néh, Pu'un mé' pokoo' kekat ineu'-ineu' éh anah mé',
         ke' mé' kivu Ke', ineu' éh oléé' ngan mé' kepéh da', ha' néh.
         28 Ha' Yésus ngan réh, Akeu' bara' ngan ka'ah, hun Anak Kelunan tuai Pengeja'au sioo'
         urip maréng, ka'ah bakéh ké' iteu' éh jah poloo' duah usah nah, omok keh pengeja'au
         kepéh ngan petuneng jah poloo' duah betah pohoo' Israel.
         29 La'ah siget-siget usah éh pokoo' lamin néh, barang éh padéé' néh lakei' ngan padéé'
         néh redo, barang éh tinen tamen néh, barang éh anak néh ngan térék néh, uban néh maneu'
         kereja' Ké' ngan perengah Akeu', adang néh pu'un alaa' éh ngan pelapah pinaa' jin
         éh lepah pokoo' néh, ngan alaa' urip pelinguh kepéh.
         30 Bang pinaa' kelunan éh saa' tana' hun iteu', irah pu'un tai saa' murin kepéh, ngan
         irah éh saa' murin hun iteu', irah juk tai saa' tana' kepéh ha' néh.

1 La'ah ha' Yésus kepéh, Tong kelunan éh pu'un lem nihau Ké' ngan Akeu' Pengeja'au
         réh, pu'un éh barei' ha' tapan tong kelunan éh pu'un pulah agun. Kelunan inah lakau
         ngivun-ngivun ke' néh tebai kelunan tuai kereja' tong pulah inah.
         2 Iah jajii' mena' gaji pekua' kemalai réh, inah éh jah rigit pirek tong siget dau
         réh kereja'. Boh éh nyohoo' réh kereja'.
         3 Avéé' musit pétéé' tai éh kepéh lakau tong jalan pebelih, sinah éh na'at kuraa' kelunan
         nekedéng awah bé' pu'un maneu' ineu'-ineu'.
         4 Boh éh pané ngan réh, ka' ha' néh, Jian keh tai kereja' tong pulah ké', ineu' gaji
         éh tekep da', omok ku' mena' éh ngan keh, ha' néh.
         5 Tai lah réh kereja'. Avéé' dau pejek, kenat péh dau kuba', tai éh lakau tebai kelunan
         tuai kereja' kepéh.
         6 Dau tahup tai éh kepéh tong jalan pebelih, iah na'at kuraa' kelunan to nekedéng sinah.
         Ka' ha' néh ngan réh, Ineu' neu' keh, ha' néh,
         7 Ha' réh mipa éh, Bé' pu'un ineu' neu' mé', bé' pu'un kelunan nyohoo' mé' jak, ha'
         réh. Ha' lakei' inah kepéh, Jian keh tai kereja' tong pulah ké', ha' néh.
         8 Tovoo' dau merem kelunan éh pu'un pulah inah tebai pengeja'au éh mihin réh kereja'
         nah, ka' ha' néh ngan néh, Jian ke' tebai irah éh kereja' ri' mena' gaji réh. Mena'
         éh tenah ngan irah éh tuai kereja' metok awah ri', avéé' ngan irah éh tenebai ké'
         tenah nah, ha' néh.
         9 La'ah irah éh tuai kereja' dau tahup awah nah, iah mena' jah rigit pirek ngan réh.
         10 Hun irah éh bu'un-bu'un tenebai néh kereja' ri' pu'un tuai alaa' gaji réh, adang
         réh seruh irah omok alaa' éh pelapah pinaa' jin irah éh tuai metok awah nah. Bang
         bé' éh kenat, jah rigit pirek awah ke' éh nena' néh ngan réh.
         11 Pu'un réh alaa' rigit inah, merek réh, sa'at ha' réh maneu' lakei' éh tebai réh kereja'
         nah.
         12 Ka' ha' réh, Irah éh tenebai ko' jin murin mé' iteu' ri', metok awah réh kereja'.
         Améé' iteu' kereja' putung dau ngan tong pétéé' péh, bang éh nena' ko' ngan irah pekua'
         éh nena' ko' ngan améé' ke' éh, ha' réh.
         13 La'ah kelunan éh pu'un pulah nah pané ngan jah usah réh, ha' néh. O kéh, bé' akeu'
         ngebuyuk ke' uban hun ké' tebai ke' rai pu'un ku' jajii' mena' jah rigit pirek ngan
         ko', ha' néh.
         14 Jian ke' alaa' gaji ko', moléé' ke'. Kenin ké' tengéé' mena' gaji ngan iah éh kereja'
         jin murin, pekua' éh nena' ké' ngan ko', ha' néh.
         15 Kineu', bé' tekep ku' maneu' ineu'-ineu' éh keneloo' ké' palaa' éh anah ké' kei?
         Kineu', sa'at kenin ko' uban ké' mena' éh pinaa' ngan irah éh jah, ha' néh.
         16 La'ah ha' Yésus, Irah éh saa' murin pu'un réh tai saa' tenah, ngan irah éh saa' tenah
         pu'un réh tai saa' murin kepéh, ha' néh.
         17 La'ah tovoo' Yésus lakau tai leboo' Yérusalem, Iah tebai irah bakéh néh éh jah poloo'
         duah usah nah, ke' néh pané ngan réh,
         18 ka' ha' néh, Jian keh mihau ha' Ké', hun iteu' itam juk tai leboo' Yérusalem, hun
         tam avéé' sitai pu'un réh mena' Anak Kelunan ngan irah pengeja'au imam, ngan irah
         guru éh nebaraa' tong sohoo' lem Surat Musa. Pu'un réh ngukum Iah matai,
         19 ngan mena' éh ngan kelunan éh tengéé' pohoo' ke' réh peja' éh ngan mipok éh ngan
         mematai éh tong kayeu' salib, bang tong keteleu' dau Tuhan pu'un pebetéé' éh murip
         kepéh, ha' néh.
         20 La'o inah tuai tinen Yakub rawah Yohanes éh anak Sabedeus, mihin rawah anak néh tavin
         Yésus. Pu'un éh ngejekuu' lep néh tong jumen Yésus ke' néh menyat éh kivu pekua' barei'
         sohoo' néh.
         21 Ka' ha' Yésus ngan redo inah, Ineu' sohoo' ko' neu' Ké', ha' néh. Ha' redo inah mipa
         éh, Akeu' nyohoo' ke' hun Ko' tuai Raja' jian Ke' kejeraa' rawah anak ké' iteu' mokoo'
         ngan Ko', jah éh saa' na'au' Ko', jah éh saa' kabéng Ko', ha' néh.
         22 Ha' Yésus ngan néh kepéh, ka'au' ulak pané awah bé' ke' jam seruh, bé' ke' jam tong
         éh pengenyat ko' kenat. Kineu' koh, omok koh ngeretep pemung ngan ké' dalem pengeketa
         Ké', ha' néh. Ha' rawah mipa éh, Omok mo dat, ha' roh.
         23 Ha' Yésus kepéh, Mu'un kawah omok pemung ngan ké' dalem pengeketa Ké', bang bé' Ku'
         omok bara' séé' éh tekep mokoo' saa' na'au' ngan saa' kabéng Ké' kenat, uban Tamen
         ké' éh lepah ngevéléé' irah éh tekep mokoo' kenat, ha' néh.
         24 Hun irah bakéh néh éh jah, éh jah poloo' usah nah, jam rawah menyat Tuhan kejeraa'
         roh mokoo' kenat, merek réh ngan roh.
         25 Boh Yésus tebai kekat réh béé tavin éh, ka' ha' néh ngan réh, Ka'ah jam irah éh pengeja'au
         pu'un penyukat bau irah éh lem nihau réh, ngan pu'un réh mihau réh ngan bau kenin.
         26 Bang bé' tekep éh pu'un kenat belah ka'ah iteu'. Séé'-séé' jin belah keh éh seruh
         juk ja'au, tekep éh ngerera' ngan mihau ka'ah barei' kelunan sohoo' awah.
         27 Séé'-séé' jin belah keh éh keloo' tenah kenajung réh, tekep éh ngerera' ngan kivu
         sohoo' keh barei' kelunan ripen awah.
         28 Tekep keh maneu' kenat uban Anak Kelunan, bé' tuai dokoo' irah ngajung ngan ngeja'au
         éh, bang Iah tuai dokoo' Néh omok nolong kelunan ngan dokoo' Néh mena' urip Néh purip
         kelunan pinaa', ha' néh.
         29 La'ah tovoo' Yésus lakau jin leboo' Yerikho, pinaa' kelunan kivu éh lakau nah.
         30 La'ah pu'un duah usah kelunan éh peseu' mokoo' déhéé' jalan irah pinaa' lapah nah,
         rawah menéng ha' réh bara' Yésus juk lapah sinah. Tioo rawah tebai éh ngan ja'au-ja'au
         ha', ka' ha' roh, O Anak Daud, ko' pika amo, ha' roh.
         31 La'ah irah pinaa' nah meta' roh, bé' buhaa' roh kahut. Bang bé' rawah kelem, jaa'-jaa'
         néh roh ja'au ha' kepéh, ka' ha' roh, O Anak Daud, ko' pika amo, ha' roh.
         32 Boh Yésus mokoo' ke' néh tebai roh, ka' ha' néh, Ineu' sohoo' koh neu' Ké', ha' néh.
         33 Ha' rawah mipa éh, O lakei' ja'au, jian ke' maneu' mo omok na'at, ha' roh.
         34 Yésus pika roh, iah mapai ojoo' néh tong maten roh, rawah tioo omok na'at, pelapah
         roh kivu Yésus.

1 La'ah hun Yésus ngan irah pinaa' nah éh kivu éh avéé' danii' tong leboo' Yérusalem,
         inah éh hun réh avéé' tong leboo' Betpage éh déhéé' tokong Saitun, Yésus nyohoo' duah
         bakéh néh lakau tenah.
         2 Ha' néh ngan roh, Jian kawah tai leboo' inah. Hun koh avéé' sinah da', pu'un jah
         keledai éh tenelun réh ta'an koh, pu'un anak néh ngan néh. Jian koh muka telun néh
         mihin keledai ngan anak néh tuai.
         3 Hun pu'un kelunan neteng koh, Kineu' koh alaa' éh, jian koh bara' ngan néh ka', Uban
         Tuhan juk pakai éh ne'. Hun koh pané kenat ngan réh, boh irah kejeraa' koh alaa' éh,
         ha' néh.
         4 Pu'un éh kenat dokoo' pesukup ha' éh benara' jah nabi Tuhan ngan kelunan sahau, ka'
         ha' néh,
         5 Jian keh bara' ngan irah tong leboo' Yérusalem, Raja' keh tuai tavin keh, pu'un éh
         dawai kenin, ngan pu'un éh tuai bau jah keldai, Iah menyun bau jah keldai danak, ha'
         néh.
         6 Boh rawah bakéh Yésus lakau tenah ngan alaa' keledai nah kivu sohoo' néh.
         7 Pu'un réh alaa' keledai nah ngan anak néh, ngan mena' pakai réh tong néh dokoo' Yésus
         menyun tong néh.
         8 Boh kelunan pinaa' nah pejat pakai réh tong jalan nah, ngan jelua' réh alaa' da'an
         betan maneu' tong jalan totoo' ke' réh ngajung Yésus.
         9 Irah éh lakau saa' tenah Yésus nah ngelahap, kenat ke' irah jin murin kepéh, ka'
         ha' réh, Mejing Anak Daud. Jian Allah mena' pengejian néh tong iah éh tuai lem ngaran
         Tuhan. Mejing Allah, ha' réh.
         10 Hun Yésus avéé' tong leboo' Yérusalem kekat kelunan pinaa' sinah betéé' kenin, bé'
         réh jam uban ineu' réh ngelahap kenat. Ja'au-ja'au ha' réh pané, séé' énéh, ha' réh.
         11 Irah pinaa' éh kivu éh tai leboo' Yérusalem nah mipa ha' réh, ka' ha' réh, Jah nabi,
         Yésus ngaran néh, éh jin leboo' Nasaret tong tana' Galilia, ha' réh.
         12 La'ah la'o réh avéé' tong leboo' Yérusalem tai Yésus tong Umaa' Allah ke' néh pekelap
         kelunan éh pebelih sinah. La'ah iah muit mija jalan réh keliwah rigit, kenat péh éh
         muit nyun irah éh pebelih juhit éh barei' juhit punai.
         13 Ka' ha' néh ngan réh, Pu'un ha' lem surat Allah éh bara' ka', Ha' Allah bara', Umaa'
         ké' pu'un nateng réh lamin sebayang, bang ka'ah maneu' éh barei' lamin jalan okoo'
         kelunan éh nekau ngan ngebuyuk awah, ha' néh.
         14 La'ah kelunan éh peseu' ngan irah éh paket tavin Yésus tong Umaa' Allah nah ngan
         Iah peka'o réh.
         15 La'ah irah pengeja'au imam ngan irah guru éh nebaraa' tong sohoo' lem Surat Musa,
         merek réh na'at kekat penganeu' néh éh jian nah. Sa'at kenin réh menéng ha' irah anak
         mejing Yésus ngan ja'au ha' tong Umaa' Allah, uban ka' ha' irah anak nah, Mejing Anak
         Daud, ha' réh.
         16 Boh irah imam ngan irah guru bara' ngan Yésus, ha' réh, Nenéng ko' ha' réh? Kineu'
         ke' bé' meta' réh, ha' réh. Ha' Yésus mipa réh, Oo', nenéng ké' ke' éh, bang kineu'
         keh, bé' keh jam ha' lem surat Allah éh bara' ka' rai, O Allah, Ka'au' éh maneu' irah
         anak si'ik ngan irah éh météé' péh pu'un mejing ka'au', ha' Yésus ngan réh.
         17 La'o inah Yésus musit jin Umaa' Allah lakau jin Yérusalem tai leboo' Betania, sinah
         éh mokoo' merem inah.
         18 Barei' dau ngivun sagam kepéh, hun Yésus moléé' tai Yérusalem, la'au' éh.
         19 La'ah Iah na'at inan ara déhéé' jalan totoo' inah. Tai éh juk alaa' buaa' néh, bang
         bé' pu'un buaa' néh, ujung néh awah pu'un. La'ah Yésus pané menoo' kayeu' inah, ka'
         ha' néh, bé' pu'un buaa' jin inan ko' kepéh, ha' néh. Kayeu' inah tioo melayeu'.
         20 Hun irah bakéh néh jam éh kenat, béé kenin réh, boh réh neteng Yésus, ha' réh, Kineu'
         kayeu' inah tioo melayeu' kenat, ha' réh.
         21 Ha' Yésus ngan réh, Akeu' bara' mu'un ngan keh, hun keh ngelan tong Allah mu'un,
         boh keh omok maneu' éh barei' éh neu' Ké' tong kayeu' inah, bang bé' makat éh kenat
         awah, bang omok keh bara' ka' tong tokong iteu', Petéé' ke' pekaléng tong baa' banget.
         adang néh pu'un kenat mu'un.
         22 Ineu'-ineu' éh pengenyat keh jin Allah, hun keh ngelan tong Iah mu'un, adang néh
         mena' éh ngan keh kepéh, ha' néh.
         23 La'ah moléé' Yésus tai tong Umaa' Allah kepéh. tovoo' néh nebaraa' kelunan, tuai
         irah pengeja'au imam ngan irah pengeja'au kelunan Yahudi ke' réh neteng éh, ka', séé'
         mena' penyukat ngan ko' ke ko' omok maneu' kekat penganeu' ko' inah? Séé' nyohoo'
         ke' maneu' éh, ha' réh.
         24 Ha' Yésus mipa réh, Akeu' péh keloo' neteng ka'ah tenah, hun keh mipa ha' ké' da',
         boh ku' omok mipa ha' keh kepéh, ha' néh.
         25 Inah éh ha' ké', tong Yohanes Batis rai, séé' nyohoo' éh ngebatis kelunan, kineu',
         Allah, kineu', kelunan awah, ha' néh. Boh irah pesakat belah irah ke', ka' ha' réh,
         Kineu' lu' omok mipa ha' néh kenat. Hun lu' bara', Allah éh nyohoo' éh, adang néh
         pesala' uleu' ngan bara', Hun néh kenat kineu' keh bé' ngelan tong Yohanes nah, ha'
         néh pesala' tam dat, ha' réh.
         26 La'ah hun lu' bara', kelunan éh nyohoo' éh, bé' lu' omok kenat ha' kepéh. Medai lu'
         tong irah pinaa' nah, uban irah seruh Yohanes nah jah nabi Tuhan, ha' réh.
         27 Boh réh bara' ngan Yésus, Bé' mé' jam séé' nyohoo' Yohanes ngebatis kelunan, ha'
         réh. Ha' Yésus ngan réh kepéh, Hun néh kenat bé' Akeu' omok bara' séé' nyohoo' Akeu'
         maneu' kekat kereja' ké' iteu', ha' néh.
         28 La'ah ha' Yésus, Jian keh menéng ha' tapan Ké' iteu' da', ineu' éh seneruh keh tong
         néh. Inah éh, Jah kelunan pu'un duah anak lakei'. Iah tai tavin anak néh tuken ke'
         néh nyohoo' éh tai kereja'. Ka' ha' néh, O nak, Jian ke' tai kereja' dau iteu' tong
         pulah buaa' agun tam, ha' néh.
         29 Ha' anak néh mipa éh, Leko akeu' tai ne', bé' akeu' tai dat, ha' néh. La'o inah boh
         éh petesen kenin kepéh, tai éh kereja' tong pulah inah.
         30 La'ah tamen néh tavin anak néh tadin ke' néh pané kenat kepéh ngan néh, nyohoo' éh
         kereja'. La'ah anak tadin nah mipa ha' néh, Jian, tai ke' ku' dat, ha' néh. Bang bé'
         iah tai.
         31 La'ah ha' Yésus neteng réh, séé' jin rawah anak iteu' éh kivu sohoo' tamen roh, ha'
         néh. Ha' réh mipa éh, Anak néh tuken, ha' réh. La'ah ha' Yésus, Kelunan éh alaa' sukai
         ngan irah redo éh petuyang, irah inah éh pu'un tai lem nihau Allah saa' tenah jin
         ka'ah.
         32 Uban Yohanes Batis rai pu'un éh tuai ke' néh bara' jalan éh ngepayoo' kenin Allah
         ngan ka'ah, bang bé' ka'ah ngelan ha' néh, bang irah éh alaa' sukai ngan irah redo
         éh petuyang, pu'un réh ngelan ha' néh. Na' péh keh jam irah inah pu'un ngelan, bé'
         keh piso kenin ngan ngelan tong éh benara' néh, ha' Yésus ngan réh.
         33 Ha' Yésus ngan réh kepéh, Menéng keh tong jah ha' tapan ké' kepéh. Pu'un jah kelunan
         maneu' pulah agun. Iah memagin pulah inah ngan maneu' luvang tana' jalan néh meték
         buaa' inah, ngan maneu' jah lamin bau ke' néh petitau kekat pulah inah. La'o inah
         iah nyohoo' kelunan éh jah mihau pulah inah kelebéé' néh lakau.
         34 Tovoo' pulah inah bu'an, iah nyohoo' kelunan sohoo' néh tai tavin irah éh mihau pulah
         nah dokoo' néh omok alaa' tulat agun nah.
         35 Bang sa'at kenin irah éh mihau pulah nah, irah maneu' kelunan éh sohoo' lakei' éh
         pu'un pulah inah. Jelua' réh nipok réh, jelua' réh penatai réh, jelua' kepéh benateu'
         réh.
         36 Boh lakei' ja'au inah nyohoo' irah éh jah kepéh tai, pinaa' jin irah éh bu'un nah,
         bang kenat ke' réh maneu' irah inah kepéh.
         37 La'o inah kepéh iah nyohoo' anak usah néh tai. Adang réh pu'un ngerera' tong anak
         ké' iteu' da', kelem néh.
         38 Bang bé' irah alaa' éh. Hun irah éh mihau pulah nah na'at éh tuai, irah tioo bara',
         Inah savéé' anak lakei' ja'au, tai tam mematai éh, boh pulah iteu' omok anah uleu'
         mu'un, ha' réh.
         39 Kenat péh irah ngamit éh, ngan mematai éh, ngan bet éh jin pulah inah, ha' Yésus.
         40 Boh Yésus neteng réh, Hun réh maneu' éh kenat, kineu' kenin lakei' ja'au nah tong
         irah éh mihau pulah nah, ha' néh.
         41 Ha' réh mipa éh, Adang néh mematai réh da' uban réh sa'at, boh éh tebai kelunan éh
         jah kepéh mihau pulah inah. Irah éh maréng tenebai néh nah, adang réh keloo' mena'
         tulat buaa' ngan néh sioo' néh pu'un buaa', ha' réh.
         42 Ha' Yésus ngan réh kepéh, Kineu' keh, bé' keh purung ha' lem surat Allah éh bara'
         ka', Bateu' éh nebet tukeng lamin uban réh seruh éh bé' jian, bateu' inah éh matek
         jian mu'un, Tuhan éh maneu' éh jian mu'un. Jian mu'un penganeu' néh kenat.
         43 Ha' Yésus kepéh, Ka'ah éh kevéléé' Allah dokoo' keh pu'un lem nihau Allah, bang bé'
         keh omok tai lem nihau néh. Iah juk bet keh awah ngan alaa' kelunan éh jah kepéh lem
         nihau néh ke' réh ngebuaa' ngan buaa' éh jian.
         44 La'ah tong bateu' éh jian nah, séé'-séé' éh tekaleu' tong néh, suhat ja'au éh ngan
         bekat usah néh, bang hun bateu' inah pelohoo' tong iah, adang iah pepa' banya', ha'
         Yésus ngan réh.
         45 Irah pengeja'au imam ngan irah Parisi éh menéng ha' tapan éh benara' Yésus nah, kejam
         réh ha' néh inah ha' néh maneu' irah ke'.
         46 Inah irah pitah jalan juk ngamit éh, bang medai réh kelunan pinaa' nah, uban irah
         pinaa' nah seruh Yésus nah nabi Tuhan.

1 La'ah Yésus nebaraa' irah kepéh palaa' ha' tapan.
         2 Ka' ha' néh, Tovoo' Allah Raja', pu'un éh barei' jah raja' éh maneu' penguman ja'au
         tong kawin anak néh lakei'.
         3 Hun réh lepah petenup kekat ka'an, Raja' nah nyohoo' kelunan sohoo' tai tebai irah
         éh lepah tenebai néh tuai kuman, bang bé' irah keloo' tuai.
         4 Boh éh nyohoo' kelunan éh jah tai ngan nyohoo' réh bara' ka', Hun iteu' kekat ka'an
         lepah petenup ké' tenéh, kelubau éh lemek ngan anak néh péh, penatai ké' tenéh, tuai
         tam kuman ja'au tong kawin anak ké', ha néh.
         5 Bang irah éh lepah tenebai néh nah bé' irah tuai. Pu'un réh kivu pengeloo' réh tengéé',
         jah usah tai na'at térék néh, jah usah kepéh tai melih,
         6 ngan jelua' réh kepéh ngamit kelunan éh sohoo' néh nah ngan mipok réh ngan mematai
         réh.
         7 Merek mu'un raja' nah, inah iah nyohoo' seradu néh tai mematai ngan motong leboo'
         kelunan éh mematai kelunan sohoo' néh.
         8 Boh éh tebai kelunan sohoo' néh éh jah kepéh, ka' ha' néh ngan réh, Kekat ka'an nah
         lepah petenup réh tenéh, bang irah éh tenebai ké' nah, bé' réh keloo' tuai kuman éh.
         9 Uban néh kenat jian keh tai jalan totoo', séé'-séé' éh lakau sinah, jian keh tebai
         réh tuai, ha' néh.
         10 Tai irah sohoo' néh tebai kekat kelunan éh sinah, irah éh jian péh, irah éh sa'at
         péh, penoo' lamin jalan réh kuman nah neu' réh.
         11 Hun raja' nah masek tong lamin inah ke' néh na'at irah pinaa' nah, boh éh na'at jah
         kelunan éh bé' pu'un pakai éh tekep penakai néh tong penguman ja'au nah.
         12 Inah raja' nah pané ngan néh, ha' néh, O kéh, kineu' ke' tuai siteu' hun ko' bé'
         memakai pakai éh jian, ha' néh. Bang bé' iah mipa éh,
         13 La'ah raja' nah nyohoo' kelunan sohoo' ngejeret ojoo' ngan gem kelunan inah ngan
         bet éh jin lamin néh tong merem awah. Sinah éh mangaa' ngan keta mu'un-mu'un, ha'
         Yésus ngan réh.
         14 Ha' Yésus kepéh, Pinaa' kelunan éh tenebai Ké' bang kerat awah éh kevéléé' Ké', ha'
         néh.
         15 La'ah irah éh kivu adet Parisi pakat pitah jalan ke' réh juk pesala' Yésus tong kuraa'-kuraa'
         ha' peneteng réh.
         16 Pu'un réh nyohoo' jelua' irah Parisi nah ngan pu'un kuraa' usah irah éh kivu Herodis,
         tavin Yésus ngan nyohoo' réh pané ka', O Guru, kejam mé' ka'au' kelunan éh ngelayau
         maneu' kekat éh jian ngan teneng. ka'au' nebaraa' kelunan tong kekat pengeloo' Allah
         ngan kelunan. Bé' ke' medai bara' éh, kelunan éh ja'au péh, irah éh si'ik péh, bé'
         ke' medai réh.
         17 Uban néh kenat inah améé' neteng ke', kineu' mé', tekep mé' mena' sukai mé' ngan
         raja' Rum? Kineu' da', bé' mé' ngelapah tong ukum lu' hun mé' mena' éh, ha' réh.
         18 Bang Yésus jam irah juk pesala' Iah ke' ke' réh neteng éh kenat, boh éh pané ngan
         réh, ha' néh, Ka'ah iteu' kelunan éh ngelayoo' awah juk maneu' jian. Uban ineu' keh
         tupat Akeu'.
         19 Tuai jah rigit pirek keh nah, ha' néh. La'ah irah mena' rigit pirek nah ngan néh,
         20 boh éh neteng réh kepéh, Gaben ngan ngaran séé' iteu'? Ha' néh.
         21 Ha' réh mipa éh, Raja' Rum, ha' réh. Ha' Yésus kepéh, Hun néh kenat kekat éh anah
         Raja' Rum mena' éh ngan irah ke', ngan kekat éh anah Allah, mena' éh ngan Allah, ha'
         néh.
         22 Béé kenin réh, bé' réh jam seruh. Boh réh piso jin néh tai lakau.
         23 La'ah tong dau inah péh jelua' irah éh kivu adet Saduki tai tavin Yésus. Irah Saduki
         nah bé' irah ngelan kelunan omok betéé' jin patai réh.
         24 Ka' ha' réh ngan Yésus, O Guru, pu'un ha' lem Surat Musa bara' ka', Hun néh pu'un
         kelunan matai ngan do néh murip keto bang rawah bé' pu'un anak, jian padéé' lakei'
         éh matai nah alaa' redo baleu' inah dokoo' rawah inah omok pu'un anak da', dokoo'
         anak inah seleket anak lakei' éh matai nah, kenat ha' lem Surat Musa, ha' réh.
         25 Ha' réh kepéh, Tong leboo' mé' iteu' sahau, pu'un tujuu' usah pepadéé'. Éh tuken
         jin irah alaa' redo, bé' lebéé' matai lakei' inah bé' mena rawah pu'un anak. Boh padéé'
         lakei' éh matai nah alaa' redo baleu' nah.
         26 Kenat péh tong padéé' néh éh keruwah nah, matai éh bé' mena rawah pu'un anak, kenat
         éh tong padéé' néh éh keteleu' nah, pah avéé' irah béé éh tujuu' usah nah matai, bé'
         mena réh pu'un anak ngan redo inah.
         27 La'o inah redo baleu' inah péh matai.
         28 Tong dau Tuhan pebetéé' kelunan jin patai réh, séé' jin belah irah tujuu' usah inah
         éh omok alaa' redo inah kepéh uban kekat irah tujuu' usah nah pu'un réh lepah pemung
         ngan redo inah, ha' réh.
         29 Ha' Yésus mipa réh, Sala' penyeruh keh, uban keh bé' jam Sin tong ha' lem surat Allah
         ngan bé' keh jam tong Penyukat Allah.
         30 Kelunan éh lepah matai, hun Tuhan pebetéé' réh kepéh irah barei' meliket tong seruga,
         bé' irah tiken ke' pemung ngan redo kepéh.
         31 Kineu', bé' keh purung ha' Allah tong pengebetéé' kelunan matai? Ka' ha' néh,
         32 Akeu' éh Allah éh kenelan Abraham ngan Ishak ngan Yakub, ha' néh. Lem ha' néh kenat,
         inah iah bara', Iah éh Allah kekat kelunan éh murip, kenat péh irah éh murip keto
         hun iteu', kenat péh tong kelunan éh lepah matai éh murip kepéh, ha' néh.
         33 Béé kenin irah pinaa' menéng ha' néh pané kenat.
         34 Hun irah Parisi jam Yésus maneu' irah Saduki bé' omok pané, pu'un réh petipun béé.
         35 La'ah jah usah jin belah réh éh nebaraa' tong Surat Musa, tuai pané ngan Yésus ke'
         néh juk pesala' éh.
         36 Ha' néh ngan Yésus, O Guru, jin kekat éh sohoo' Tuhan, éh mah éh pelapah ja'au éh
         tekep mé' kivu, ha' néh.
         37 Ha' Yésus mipa éh, Éh pelapah ja'au, inah éh, Tekep ke' murung Tuhan Allah ko' ngan
         kekat kenin ko' ngan kekat urip ko' ngan kekat penyeruh Ko'.
         38 Inah éh sohoo' néh éh pelapah ja'au éh tekep keh kivu.
         39 Jah sohoo' néh kepéh éh tekep keh kivu, ka' éh, Tekep ke' murung kelunan éh jah pekua'
         ko' Murung usah ko' tengéé'.
         40 Kekat ha' tebaraa' Surat Musa ngan ha' tebaraa' irah Nabi sahau pu'un éh lem duah
         Sohoo' Tuhan inah ha' néh.
         41 Hun irah Parisi petipun Yésus neteng réh,
         42 ka' ha' néh, Kineu' éh seneruh keh tong Kristus, Anak séé' éh? Séé' éh tepun néh,
         ha' néh. Ha' réh mipa éh, Jin pohoo' Daud, ha' réh.
         43 Ha Yésus kepéh, Hun néh kenat uban ineu' Sahéé' Allah ngusii' kenin Daud ke' néh
         mateng éh Tuhan. Uban ka' ha' Daud,
         44 Tuhan pu'un bara' ngan Tuhan ké': Jian ke' menyun saa' na'au' Ké' siteu', avéé' Ké'
         maneu' kekat ayau Ko' inah barei' lun gem Ko' awah, ha' Daud.
         45 Hun Daud mateng éh Tuhan, kineu' okoo' kelunan éh pejajii' Allah nah omok tuai jin
         pohoo' Daud nah hun néh Daud tengéé' péh mateng iah Tuhan, ha' Yésus ngan réh.
         46 Bé' réh omok pané bara' ineu'-ineu' ngan Yésus kepéh. La'ah jin dau inah bé' pu'un
         séé' péh éh makang neteng éh tong ineu'-ineu' la'ah.

1 La'ah Yésus pané kepéh ngan irah pinaa' ngan irah bakéh néh, ka' ha' néh ngan réh,
         2 Irah guru éh nebaraa' tong sohoo' lem Surat Musa ngan irah Parisi péh, jam réh bara'
         tong kekat sohoo' Tuhan lem Surat Musa.
         3 Uban néh kenat jian keh mihau ngan kivu kekat ha' tebaraa' réh, bang mai keh kivu
         barék réh uban bé' irah maneu' pekua' éh sohoo' réh ngan irah éh jah.
         4 Uban kekat sohoo' réh tong Dau Posot éh bara', mai maneu' barei' iteu' ngan barei'
         inah, neu' ha' réh kenat inah irah seleket pebii' irah éh jah tong livah éh bahat,
         bang bé' irah nolong réh bii' éh.
         5 Kekat penganeu' réh pu'un éh neu' réh dokoo' kelunan omok na'at réh ngan mejing réh
         awah. Pekah ngan jong éh penakai réh jalan ayat surat Tuhan, pu'un réh maneu' éh ja'au.
         Inah kepéh, pu'un réh maneu' tapak seput réh pepurai kebit mu'un. Irah maneu' éh kenat
         dokoo' irah éh jah ngajung réh.
         6 La'ah hun réh tai penguman ja'au ngan tong lamin sebayang Yahudi, keloo' réh menyun
         retek réh poléng ta'an kelunan pinaa'.
         7 Hun réh tai lamin pebelih keloo' mu'un réh menéng ha' kelunan ngajung réh ngan mateng
         réh, Guru.
         8 Bang mai éh ka'ah ke' keloo' kelunan ngajung keh ngan mateng keh, Guru, uban ka'ah
         béé pepadéé' dalem Tuhan ngan jah awah Guru keh.
         9 Mai keh bara' kelunan tong tana' éh Tamen keh, uban jah awah Tamen keh, inah éh Iah
         éh tong seruga.
         10 Kenat péh mai keh kejeraa' réh bara' keh Pengajak, uban jah awah Pengajak keh, inah
         éh Kristus.
         11 Séé'-séé' éh ja'au belah ka'ah, tekep iah ngerera' kivu sohoo' keh awah.
         12 Séé'-séé' éh ngajung usah néh tengéé', Tuhan ngera' éh kepéh, séé'-séé' éh ngediva'
         kenin néh, Tuhan ngajung iah kepéh, ha' Yésus ngan réh.
         13 La'ah ha' Yésus maneu' irah Parisi, ka' ha' néh, Pika ka'ah guru éh nebaraa' tong
         sohoo' lem Surat Musa, kenat péh ngan ka'ah éh kivu adet Parisi, adang keh pu'un tusah
         mu'un uban keh ngelayoo' awah sebayang. Inah kepéh, hun kelunan éh jah pitah jalan
         juk alaa' Allah Pengeja'au réh, ka'ah pu'un mapat jalan réh. Usah keh tengéé' bé'
         keloo' tai lem nihau Allah, hun irah éh jah juk tai, pu'un keh meta' réh, ha' néh.
         14 Ha' néh kepéh, Pika ka'ah guru éh nebaraa' tong sohoo' lem Surat Musa, kenat péh
         ngan ka'ah éh kivu adet Parisi, adang keh pu'un tusah mu'un uban keh ngelayoo' awah
         sebayang. Inah kepéh, pu'un keh ngebuyuk irah redo baleu' ngan alaa' kekat livah réh
         awah, boh keh sebayang ngan kebit ha', bang ngelayoo' awah keh sebayang. Uban keh
         maneu' kenat ukum keh vam pelapah bahat jin ukum irah éh jah, ha' Yésus.
         15 Ha' néh kepéh, Pika ka'ah guru éh nebaraa' tong sohoo' lem Surat Musa, kenat péh
         ngan ka'ah éh kivu adet Parisi, adang keh pu'un tusah mu'un uban keh ngelayoo' awah
         sebayang. Inah kepéh, pu'un keh lakau juu' jalan baa' banget, kenat péh jalan tana',
         dokoo' keh tai kuraa'-kuraa' tana' bara' ha' tebaraa' keh ngan irah éh jah. Ngan hun
         réh masek tong adet keh, mekat mu'un-mu'un réh kivu éh. Neu' keh maneu' kenat, inah
         keh maneu' lem kenin réh pelapah merem ngan sa'at mu'un, inah jalan keh mihin réh
         tai tong luten meraka, ha' néh.
         16 Ha' Yésus kepéh, Pika ka'ah éh peseu' éh majak kelunan éh jah. Pu'un keh nebaraa'
         réh, ka', Hun kelunan maneu' jajii' ineu'-ineu' ngan pesupa tong Umaa' Allah, hun
         néh keloo' bet jajii' inah omok éh bet éh awah, bang hun néh pesupa tong kekat mas
         éh tong Umaa' Allah nah, bé' éh omok bet jajii' néh inah, adang néh kivu éh, kenat
         ha' keh nebaraa' réh.
         17 O kelunan palui, peseu' maten keh, éh mah éh pelapah jian, mas éh tong Umaa' Allah
         nah, kineu', Umaa' Allah éh jalan kelunan modoo' kekat mas nah?
         18 Inah kepéh, pu'un keh nebaraa' réh ka', Hun kelunan maneu' jajii' ngan pesupa tong
         jalan réh motong ka'an ngan Tuhan, omok éh bet éh awah, bang hun néh pesupa tong ka'an
         éh penatai réh tong jalan inah, bé' éh omok bet jajii' néh inah, kenat ha' keh.
         19 Peseu' mu'un ka'ah. Éh mah éh pelapah jian, ka'an éh penatai réh nah, kineu', jalan
         néh notong réh nah?
         20 Hun pu'un kelunan éh pesupa tong jalan réh motong ka'an inah, bé' éh pesupa tong
         jalan inah awah, bang avéé' tong ka'an éh notong réh nah ke' éh.
         21 Kenat péh hun pu'un kelunan pesupa tong Umaa' Allah, inah éh seleket réh pesupa tong
         jumen Allah mu'un ke' éh.
         22 Ngan hun pu'un kelunan pesupa tong seruga, seleket réh pesupa tong retek Allah pu'un
         kenat péh avéé' tong usah Allah ke' éh, ha' néh.
         23 Tusah mu'un ngan ka'ah guru éh nebaraa' tong Sohoo' lem Surat Musa ngan ka'ah kelunan
         Parisi. Uban keh ngelayoo' awah sebayang. Ka'ah Mena' tulat poloo' pah avéé' kekat
         arong éh kenelet keh ngan ba'an barei. Selasih ngan kekat éh siik kenat ngan Allah.
         Bang bé' ka'ah kivu ha' Sohoo' lem Surat Musa éh pu'un gunah mu'un inah éh Pengeteneng
         Penika ngan pengetigéh kekat inah tekep keh maneu' éh ngan Mai ngelepan kekat tebaraa'
         éh jah kepéh.
         24 O kekat pengeja'au éh peseu' maten, langau lem baa' nesep keh, ka'ah bet éh, bang
         unta lem baa' nesep keh, ka'ah nyeloo' éh.
         25 Ha' Yésus kepéh, Pika ka'ah guru éh nebaraa' tong sohoo' lem Surat Musa, kenat péh
         ngan ka'ah éh kivu adet Parisi, adang keh pu'un tusah mu'un uban keh ngelayoo' awah
         sebayang. Inah kepéh, pinaa' adet keh pohéé' likot sawan ngan pigan, bang lem néh
         pu'un kekat arong éh nalaa' keh jin keh ngebuyuk kelunan ngan nyelepéé' kenin péh.
         26 O kelunan Parisi éh peseu' maten, jian keh pohéé' lem sawan keh tenah, boh likot
         néh péh mebéng kepéh, ha' néh.
         27 Ha' Yésus kepéh, Pika ka'ah guru éh nebaraa' tong sohoo' lem Surat Musa, kenat péh
         ngan ka'ah éh kivu adet Parisi, adang keh pu'un tusah mu'un uban keh ngelayoo' awah
         sebayang. Ka'ah barei' jalan réh modoo' patai awah, pu'un réh ngemebéng éh ke' néh
         jian layan, bang lem néh tulang kelunan matai ngan kekat éh borok awah.
         28 Kenat keh ne', hun kelunan na'at keh, pu'un réh seruh keh kelunan éh maneu' pengeloo'
         Allah, bang lem kenin keh mu'un penoo' neu' kekat éh ngelavo' réh awah ngan kekat
         arong kesa'at, ha' néh.
         29 La'ah ha' Yésus kepéh, Pika ka'ah guru éh nebaraa' tong sohoo' lem Surat Musa, kenat
         péh ngan ka'ah éh kivu adet Parisi, adang keh pu'un tusah mu'un uban keh ngelayoo'
         awah sebayang. Ka'ah ngebeték liang kelunan nabi ngan kelunan éh kivu pengeloo' Allah,
         pu'un keh maneu' seperut tong liang réh.
         30 Pu'un keh bara' ka', Hun néh améé' murip sahau, bé' mu'un mé' mematai irah iteu'
         barei' tepun mé' mematai réh nah, ha' keh.
         31 Neu' ha' keh pané kenat, inah keh ngakun ka'ah péh anak-ayam irah éh mematai réh
         nah.
         32 Pohoo' kenin keh pekua' kenin tepun keh rai, uban néh kenat jian keh pesukup penganeu'
         tepun keh nah kepéh.
         33 Ka'ah pohoo' anak torok awah. Kineu' keh seruh keh omok kelap jin ukum Tuhan hun
         néh bet keh tong luten meraka.
         34 Inah Akeu' bara' ngan keh, Akeu' juk nyohoo' kuraa' nabi, ngan kuraa' kelunan éh
         jam seruh péh, ngan irah guru péh, tai nebaraa' ka'ah. Tong jelua' réh adang keh pu'un
         mematai réh, jelua' réh kepéh, pu'un keh mematai réh tong salib, ngan jelua réh kepéh,
         pu'un keh mipok réh tong lamin sebayang keh, ngan pekelap réh jin jah leboo' tai jah
         leboo' kepéh.
         35 Neu' keh maneu' kenat, inah ukum éh tekep teneng tong kekat kelunan éh mematai kelunan
         éh bé' pu'un maneu' ineu'-ineu' kesa'at, ukum inah pu'un teneng tong ka'ah. Inah éh
         ukum éh tekep teneng tong kelunan éh mematai Habel kelunan éh bé' pu'un sala' Zakharia
         anak Berekia, éh penatai keh tong Umaa' Allah belah retek réh motong ka'an ngan retek
         éh ni'ai.
         36 Akeu' bara' ngan keh, Ukum éh tekep teneng tong kekat irah éh mematai réh inah, ukum
         inah juk teneng tong kekat ka'ah éh murip hun iteu' kepéh, ha' Yésus ngan réh.
         37 La'ah ha' Yésus, Yérusalem, Yérusalem, pu'un keh mematai irah nabi Tuhan, ngan memateu'
         irah lawah Tuhan. Kuraa' koléé' Akeu' juk alaa' ka'ah barei' iap alaa' anak néh ra'
         pawit néh, bang bé' ka'ah keloo' laa' Ké'.
         38 Uban keh bé' keloo' laa' ké' kenat, hun iteu' nebet Ké' Umaa' Allah iteu'.
         39 Bé' Akeu' mokoo' ngan keh la'ah, bé' ka'ah omok na'at Akeu' kepéh la' pah avéé' dau
         ké' tuai kepéh ngan ka'ah pu'un bara', Mejing ngaran Tuhan, jian mu'un Iah éh tuai
         dalem ngaran Tuhan, ha' Yésus ngan réh.

1 Hun Yésus lakau jin Umaa' Allah nah, irah bakéh néh tavin éh ke' réh nojoo' kekat
         bateu' ngan kekat éh jah éh palaa' réh suai umaa' inah ke' néh pu'un jian.
         2 Ha' Yésus ngan réh, Jian keh na'at kekat inah, uban Akeu' bara' ngan keh, pu'un jah
         dau kepéh temurei' bé' pu'un jah-jah bateu' péh petevan sinah la'ah, adang kekat bateu'
         nah guram awah, ha' néh.
         3 La'ah hun Yésus mokoo' tengéé' tong tokong Saitun, pu'un irah bakéh néh neteng éh,
         Kineu' kelebéé' ke' néh pu'un kenat da'? Kineu' jalan mé' omok jam éh jaka' Guru juk
         tuai kepéh, kineu' jalan mé' omok jam pengega' tana' nah, ha' réh.
         4 Ha' Yésus mipa réh, Mavaa' keh jian-jian dai kelunan petawang keh.
         5 Pinaa' kelunan éh juk tuai lem ngaran Ké' éh bara' ka', Akeu' néh éh Kristus, ha'
         réh. Neu' ha' réh pané kenat inah réh ngelavo' kuraa'-kuraa' kelunan.
         6 Adang keh pu'un menéng rengah kelunan pekayau, pu'un éh kenat belah keh siteu', kenat
         péh tong irah tong tana' éh juu' péh. Bang menéng keh, hun néh pu'un kenat, mai keh
         pua kenin. Adang kekat éh inah juk avéé' tenah, bang bé' jak éh inah éh ga' néh.
         7 Adang jah arong kelunan juk tai ngayau jah arong kelunan kepéh, irah éh lem nihau
         jah peritah juk tai pekayau ngan irah éh lem nihau peritah éh jah. La'ah tong kuraa'
         tana' pu'un la'au' éh ja'au mu'un ngan tegen tana' péh.
         8 Kekat éh kenat inah éh barei' kesakit redo teka néh juk nganak, pu'un éh sakit juk
         nganak, bang bé' jak anak néh pelohoo', ha' néh.
         9 Ha' Yésus kepéh, La'ah tovoo' inah péh pu'un kelunan ngamit keh ngan mena' keh ngan
         irah éh jah ke' réh ngukum keh, jelua' keh penatai réh. Kekat kelunan leko keh uban
         keh ngelan tong Akeu'.
         10 La'ah tovoo' inah pinaa' kelunan éh bé' petem pengelan réh. Pu'un réh penalo réh
         ngan ngeleko kelunan.
         11 Tovoo' inah pinaa' nabi éh kenyo juk tuai éh ngelavo' kelunan, éh bara' iah sohoo'
         Tuhan, bang bé' réh sohoo' Tuhan. Inah irah petawang kelunan pinaa'.
         12 Kekat kesa'at tai vat-vat pah avéé' penika lem kenin kelunan tai mabah awah ngan
         bé' pu'un pengelan.
         13 Bang séé'-séé' éh ngeretep pah avéé' ga' néh iah omok alaa' urip.
         14 La'ah Rengah Jian iteu' éh bara' tong jalan Allah juk tuai Pengeja'au ngan mihau
         kekat kelunan, pu'un éh benara' réh pah tipo tana' dokoo' kekat kelunan omok jam éh,
         boh éh pengega' tana', ha' néh.
         15 Ha' Yésus kepéh, Éh keleko keh mu'un éh benara' Daniel sahau, adang keh na'at éh
         nekedéng tong tana' keh éh ni'ai nah. Jian kelunan éh purung surat iteu' nesen tong
         ha' ké' inah. La'ah hun keh na'at iah éh keleko keh nah,
         16 jian kekat kelunan éh mokoo' tong tana' Yudea kelap tai tokong.
         17 La'ah kelunan éh pu'un mokoo' tong patah, mai éh masek tong lamin néh kepéh ke' néh
         alaa' livah néh, kelap awah ke'.
         18 Kelunan éh pu'un tong térék néh, mai éh moléé' tai lamin néh ke' néh alaa' pakai
         néh.
         19 Hun kekat penusah inah pu'un avéé', pika mu'un irah redo éh nemaléé' ngan irah éh
         pu'un anak si'ik.
         20 Jian keh sebayang menyat Tuhan pika keh dokoo' mai pu'un penusah inah teneng tong
         keh sioo' laséh éh genin ngan tong Dau keh Posot.
         21 Uban kekat penusah inah adang néh pelapah ja'au jin kekat penusah éh pu'un tong tana'
         jin lepah, inah éh jin bu'un Tuhan suai tana' iteu' pah avéé' hun iteu', bé' éh pu'un
         kenat. Adang néh bé' pu'un kenat kepéh vam.
         22 Hun Allah bé' ngeti'eng penusah inah, bé' pu'un séé'-séé' éh omok murip. Bang uban
         Iah pika irah éh kevéléé' néh, bé' penusah inah pu'un avéé' lebéé' mu'un, ha' néh.
         23 Ha' Yésus kepéh, La'ah hun pu'un kelunan bara' ka' ngan keh, Iteu' savéé' Kristus,
         ngan Sinah Kristus pu'un. Hun réh pané kenat mai keh ngelan ha' réh.
         24 Uban pu'un kuraa'-kuraa' kelunan juk tuai éh bara' éh Kristus, bang bé' éh kenat.
         Kenat péh tong kelunan éh nabi, adang pu'un kuraa'-kuraa' usah réh éh bara' réh nabi
         Tuhan, bang bé' éh kenat. Kenat péh omok réh maneu' kuraa' telana' éh tejeu' éh ngebéé
         kenin kelunan ke' réh ngelavo' kelunan éh kevéléé' Allah.
         25 Menéng keh ngan mihau keh tong ha' Ké' inah, pu'un Ku' bara' éh ngan ka'ah hun néh
         to bé' jak pu'un, ha' néh.
         26 Ha' Yésus kepéh, La'ah hun pu'un kelunan bara' Pengaren pu'un tong ahang tana', mai
         keh tai ahang tana' dokoo' pitah éh sinah. La'ah hun réh bara' ka', Sinah iah kelim,
         mai keh ngelan ha' réh kenat.
         27 Uban barei' kelat kela'ap tioo poléng tong langit jin usit maten dau avéé' tai oléé'
         néh, kenat péh savéé' Anak Kelunan kepéh, ha' néh.
         28 Ha' néh kepéh, Semah-semah buaa' nonok, sinah ke' juhit si'ik pah avéé' belengang
         péh, ha' Yésus ngan réh.
         29 Ha' Yésus kepéh, La'o kekat penusah inah, bé' pu'un ada maten dau, kenat péh laséh,
         kekat kenyuhai pu'un pelohoo' jin langit, ngan kekat-kekat éh jah tong langit pu'un
         piso jin retek néh bu'un.
         30 Boh telana' tong Anak Kelunan juk tuai nah, pu'un tong langit. Boh kekat pohoo' kelunan
         tong tana' pu'un mangaa' besau, pu'un réh na'at Anak Kelunan tuai lem avun dalem kekat
         penyukat ngan néh kepéh.
         31 Tovoo' inah ja'au ha' serupit, ngan pu'un Anak Kelunan nyohoo' meliket Néh tai avéé'
         tong kekat tana' ke' réh tipun kelunan éh anah Allah jin semah-semah pah tipo tana',
         ha' néh.
         32 Ha' Yésus kepéh, Jian keh seruh tong ha' tapan tong inan buaa' ara. Hun keh na'at
         éh ngelerong adang keh jam bé' lebéé' la'ah da', adang néh bu'an.
         33 Barei' inah péh hun keh na'at kekat penusah inah, jian keh nesen jaka' Tuhan juk
         tuai kepéh lepah danii'.
         34 Akeu' bara' mu'un ngan keh, Kekat éh benara' ké' iteu', adang néh pu'un kenat sioo'
         urip kelunan Yahudi éh murip hun iteu'.
         35 Langit ngan tana' juk salai béé, bang kekat ha' tebaraa' ké' pu'un éh pelinguh, ha'
         néh.
         36 Ha' Yésus kepéh, Tong dau Ké' tuai kepéh, bé' pu'un séé'-séé' péh éh jam éh, meliket
         tong seruga péh bé' jam éh, usah ké' tengéé' péh bé' jam éh, Tamen ké' awah éh jam
         éh.
         37 Tovoo' Anak Kelunan tuai kepéh pu'un éh barei' hun Noh murip tong tana' sahau.
         38 Tovoo' Noh maneu' kapen nah, irah pinaa' kuman ngan mesep, ngan kawin telalau awah,
         pah avéé' dau Noh masek lem kapen.
         39 Bé' irah nesen éh, bé' irah jam seruh, pah avéé' baa' pu'un ja'au ngan irah béé matai
         menyet neu' baa' inah. Barei' inah péh hun Anak Kelunan pu'un tuai,
         40 duah lakei' pata kereja' tong térék, jah usah nalaa' ké', jah usah nebet Ké'.
         41 Kenat péh duah redo muja' parai, jah usah nalaa' Ké' jah usah nebet Ké'.
         42 Mavaa' keh jian-jian uban bé' keh jam hun mah Tuhan keh pu'un tuai kepéh.
         43 Mihau keh, hun pengeja'au lamin jam jaka' kelunan nekau juk tuai tong lamin néh,
         bé' iah pegen, adang néh to'ot, dokoo' kelunan nekau nah bé' omok tai lem lamin néh.
         44 Uban néh kenat jian keh ngelayau petenup uban adang Anak Kelunan pu'un tuai tovoo'
         keh bé' seruh éh tuai, ha' néh.
         45 Ha' Yésus kepéh, Belah kekat kelunan sohoo', séé' éh tigéh ngan jam seruh maneu'
         kekat kereja' néh. Inah éh kelunan sohoo' éh kevéléé' pengeja'au néh ke' néh omok
         mihau kelunan sohoo' éh jah, ngan mena' penguman ngan réh tong jaka' réh kuman.
         46 Murung kenin kelunan sohoo' nah uban hun pengeja'au néh moléé' ngan jam iah petem
         maneu' kekat kereja' éh sohoo' néh nah,
         47 pu'un pengeja'au néh sepah éh, ngan iah nyohoo' éh mihau kekat livah tong lamin néh
         kepéh.
         48 Bang hun kelunan sohoo' inah seruh pengeja'au néh lebéé' mu'un lakau ngan bé' laho
         moléé',
         49 bé' iah kivu sohoo' pengeja'au néh, tai éh mipok irah pata kelunan sohoo' nah, ngan
         kuman, ngan mesep pemung ngan irah éh mavuk, ngan telalau awah.
         50 La'ah lem néh to marut ngan telalau kenat pengeja'au néh pu'un moléé'.
         51 Boh pengeja'au néh ngukum éh matai, inah ukum néh pekua' ukum éh teneng tong irah
         éh ngelayoo' awah kivu sohoo' pengeja'au réh. Tong Sinah éh mangaa' ngan keta mu'un-mu'un
         ha' néh.

1 La'ah tong jaka' Tuhan Allah Pengeja'au, pu'un éh barei' ha' tapan iteu'. Pu'un jah
         poloo' redo lemanai éh alaa' pelita' réh, ke' réh juk tai temeu' ngan lakei' éh juk
         kawin.
         2 Pu'un lemah usah éh, bé' jam seruh, pu'un lemah usah kepéh éh jam seruh.
         3 Irah éh bé' jam seruh nah, laa' réh pelita' réh, bang bé' réh mihin nyak lem jalan
         éh jah kepéh.
         4 La'ah irah éh jam seruh nah, nihin réh pelita' réh ngan nihin réh nyak kepéh lem
         jalan éh jah.
         5 La'ah lakei' éh juk kawin nah, lieu' avéé', ngan irah redo nah nuro' réh, pegen réh
         mena éh tuai.
         6 Tovoo' lepok merem ka' ha' jui kelunan, Inah savéé' lakei' éh juk kawin. Tuai tam
         tai temeu' ngan néh, ha' néh.
         7 Boh irah redo éh jah poloo' usah nah petenup pelita' réh.
         8 Boh irah éh bé' jam seruh pané ngan irah éh jam seruh, ka' ha' réh, Jian keh mena'
         nyak ngan améé' uban pelita' mé' juk pata', ha' réh.
         9 Ha' irah éh jam seruh mipa réh, Bé' mé' omok mena' nyak ngan keh, bé' pu'un sukup.
         Jian keh tai jalan pebelih alaa' nyak sukup ngan ka'ah, ha' réh.
         10 La'ah tai réh, kelebéé' réh tai nah, inah savéé' lakei' éh juk kawin nah. La'ah irah
         redo éh lemah usah éh lepah petenup nah, pu'un réh kivu éh tai tong penguman ja'au,
         boh réh tutup usit lamin inah.
         11 La'o inah kepéh tuai irah redo éh jah nah. Ka' ha' réh, O lakei' ja'au, O lakei'
         ja'au, Jian ke' mukap tapé ngan améé' ha' réh.
         12 La'ah ha' néh mipa réh, bé' akeu' jam ka'ah, ha' néh.
         13 La'ah ha' Yésus, Mavaa' keh jian-jian uban bé' keh jam dau ngan jaka' hun mah Akeu'
         juk tuai kepéh ha' néh.
         14 Ha' Yésus kepéh, Tong savéé' Ké' tuai kepéh, pu'un éh barei' ha' tapan tong kelunan
         éh lakau juu'. Bé' jak éh peleka lakau, iah tebai kekat kelunan sohoo' néh ngan nyohoo'
         réh mihau lamin néh.
         15 Iah mena' kereja' ngan réh pekua' éh omok neu' réh. Iah mena' lemah ibu rigit mas
         ngan jah usah, tong éh jah kepéh iah mena' duah ibu rigit mas, ngan tong éh jah kepéh
         iah mena' jah ibu rigit mas. Boh éh lakau.
         16 La'ah kelunan sohoo' éh alaa' lemah ibu rigit mas nah, tioo tai éh mena' rigit inah
         ngan irah éh jah éh omok pakai éh ke' réh omok mena' éh kekat rigit inah kepéh, ngan
         mena' éh lemah ibu rigit mas kepéh bau inah uban réh pakai rigit néh inah.
         17 Kenat péh éh neu' kelunan éh alaa' duah ibu rigit mas, iah mena' rigit inah ngan
         irah éh jah ke' néh omok alaa' duah ibu rigit mas bau inah kepéh.
         18 Bang kelunan sohoo' éh alaa' jah ibu rigit mas nah, bé' iah pakai rigit inah, iah
         nyakun tana' ke' néh melim rigit nah lem néh, ha' néh.
         19 Ha' Yésus kepéh, Lebéé' mu'un pengeja'au réh lakau boh éh moléé' tai lamin néh kepéh
         tebai réh teleu' kelunan sohoo' nah.
         20 Kelunan éh lepah alaa' lemah ibu rigit mas nah, tuai éh tavin pengeja'au néh ke'
         néh mena' lemah ibu rigit mas nah ngan néh. Ka' ha' néh ngan pengeja'au néh, Inah
         lemah ibu rigit mas éh nena' ko' ngan ké' lepah rai, ngan inah lemah ibu rigit mas
         kepéh éh bau néh, ha' néh.
         21 Ha' pengeja'au néh mipa éh, Jian mu'un éh kenat, tigéh mu'un ke' lem kekat kereja'
         ko' éh ni'an nah, inah akeu' juk mena' kereja' kepéh ngan ko'. Tuai ke' alaa' kemurung
         pemung ngan ké', ha' néh.
         22 La'o inah masek kepéh kelunan sohoo' éh alaa' duah ibu rigit mas nah. Ka' ha' néh,
         Inah duah ibu rigit mas éh nena' ko' ngan ké' lepah rai, inah duah ibu rigit mas kepéh
         éh bau néh, ha' néh.
         23 Ha' pengeja'au néh mipa éh, Jian mu'un éh kenat, tigéh mu'un ke' lem kekat kereja'
         ko'. Uban ko' tigéh lem kekat kereja' ko' éh ni'an nah, inah akeu' juk mena' kereja'
         kepéh ngan ko'. Tuai ke' alaa' kemurung pemung ngan ké', ha' néh.
         24 Masek kepéh kelunan sohoo' éh alaa' jah ibu rigit mas nah. Ka' ha' néh, O lakei'
         ja'au, akeu' jam ka'au' kelunan éh bé' jam pika, pu'un ke' alaa' buaa' jin térék éh
         bé' tenérék ko', ngan éh bé' nulah ko'.
         25 Medai akeu' pakai rigit éh nena' ko' nah, inah akeu' modoo' éh ngan melim éh dai
         néh metat awah, siteu' kekat néh nodoo' ké', ha' néh.
         26 Ka' ha' pengeja'au néh mipa éh, Sa'at ka'au', leko ke' kereja'. Pu'un ke' seruh akeu'
         alaa' buaa' jin térék éh bé' tenérék ké' ngan éh bé' nulah ké',
         27 hun ko' jam éh kenat, kineu' ke' bé' modoo' rigit ké' inah ngan kelunan éh jam pakai
         éh ke' néh omok vat ngan pinaa' kepéh, ha' néh.
         28 Boh lakei' ja'au nah nyohoo' irah alaa' rigit mas inah jin iah ngan mena' éh ngan
         kelunan éh pu'un alaa' jah poloo' ibu rigit mas nah.
         29 Uban siget kelunan éh pu'un, omok éh alaa' éh kepéh avéé' néh pu'un mutaa', bang
         kelunan éh bé' pu'un anah nah, ke ja'au éh pu'un tong iah, inah ke' éh juk nalaa'
         réh jin iah kepéh.
         30 Bang tong kelunan sohoo' ké' iteu', bé' iah jam maneu' ineu'-ineu', jian keh bet
         éh tong merem, sinah retek iah pu'un mangaa' ngan keta mu'un-mu'un, ha' néh.
         31 Ha' Yésus kepéh, Hun Anak Kelunan tuai Raja' pemung ngan meliket Allah, boh Iah menyun
         tong nyun raja' dokoo' néh ngukum kekat kelunan.
         32 Kekat kelunan pah tipo tana' pu'un petipun tong jumen Néh, boh Iah petengéé' réh
         barei' kelunan éh mihau domba petengéé' domba jin mék.
         33 Kekat domba Néh omok éh tai saa' na'au' néh, kekat mék tai saa' kabéng néh.
         34 La'ah Raja' juk pané ngan irah éh saa' na'au' néh, ka' ha' néh da', Ka'ah éh pu'un
         alaa' urip pelinguh jin Tamen Ké', tuai keh. Tuai ka'ah éh kevéléé' Tamen Ké' dokoo'
         keh alaa' pengejian néh. Tuai keh, hun iteu' Iah juk maneu' keh pengeja'au tong kuraa'
         tana' éh petenup néh ngan keh jin bu'un néh suai tana' iteu' sahau.
         35 Uban hun Ké' pu'un la'au', pu'un keh mena' ka'an ngan Ké'. Hun Ké' mapeu' batok,
         pu'un keh mena' baa' ngan Ké'. Hun Ké' mujah kenin mokoo' tengéé', pu'un keh alaa'
         Ku' tong lamin keh.
         36 Hun Ké' bé' pu'un pakai sukup, pu'un keh mena' pakai Ké'. Hun Ké' pu'un sakit, pu'un
         keh mihau ku'. Hun Ké' pu'un tong lamin tutup, pu'un keh tuai nepah Ku'. Kenat ha'
         ké' ngan réh da'.
         37 La'ah tovoo' ké' pané kenat, boh kelunan éh teneng kenin juk mipa ha' Ké' kepéh,
         ka', O Tuhan, hun mah mé' na'at Ke' la'au' ke' mé' pakan Ke', ngan na'at Ke' mapeu'
         batok ke' mé' mena' baa' ngan Ko'?
         38 Hun mah mé' na'at Ke' mujah kenin mokoo' tengéé' ke' mé' alaa' ke' tong lamin mé'?
         Hun mah mé' na'at ke' bé' pu'un pakai ke' mé' mena' pakai Ko'.
         39 Hun mah mé' na'at ke' sakit, ngan na'at ke' tong lamin tutup ke' mé' tai nepah ke'?
         Kenat ha' réh juk mipa ha' ké' da'.
         40 Boh Raja' juk mipa ha' réh kepéh, ka', Akeu' bara' ngan keh, siget-siget koléé' hun
         keh nolong irah éh padéé' ké' iteu', na' péh réh si'ik mu'un, inah seleket keh nolong
         usah ké' mu'un. Kenat ha' ké' ngan réh, ha' Yésus nah.
         41 Ha' Yésus kepéh, La'o Raja' pané kenat ngan irah éh saa' na'au' néh nah, boh éh juk
         pané ngan irah éh saa' kabéng néh kepéh. Ka' ha' néh ngan réh da', Kelap keh jin akeu'
         ka'ah éh kenukum Allah. Tai keh tong luten meraka éh petenup neu' Tuhan ngan Sitan
         ngan kekat meliket néh.
         42 Uban hun ké' pu'un la'au', bé' keh pakan ku', hun ké' mapeu' batok, bé' keh mena'
         baa' ngan ké'.
         43 Hun ké' mujah kenin mokoo' tengéé', bé' keh alaa' akeu' tong lamin keh. Hun ké' bé'
         pu'un pakai, bé' keh mena' pakai ké'. Hun ké' pu'un sakit ngan pu'un tong lamin tutup,
         bé' keh tuai mihau akeu'. Kenat ha' ké' ngan réh da'.
         44 Boh irah juk mipa ha' ké' ka', O Tuhan, hun mah mé' na'at ke' la'au' ngan mapeu'
         batok, ngan mujah kenin mokoo' tengéé', ngan na'at ke' bé' pu'un pakai, ngan na'at
         ke' sakit ngan tong lamin tutup ke' mé' bé' nolong ke'?
         45 Boh ku' juk mipa ha' réh kepéh, Akeu' bara' ngan keh, siget koléé' keh bé' nolong
         irah éh padéé' ké' iteu', na' péh réh si'ik mu'un, inah seleket keh bé' nolong usah
         ké'.
         46 La'ah irah éh bé' nolong nah, teneng ukum pelinguh, ngan irah éh kivu pengeloo' Allah,
         pu'un réh alaa' urip éh pelinguh, ha' néh.

1 La'ah la'o Yésus nebaraa' réh Iah pané ngan irah bakéh néh, ka' ha' néh,
         2 Duah dau la'ah pu'un Dau Ja'au Paska, ngan tovoo' Dau Ja'au inah pu'un kelunan mena'
         Anak Kelunan ngan réh ke' réh mematai éh tong kayeu' salib, ha' néh.
         3 La'ah irah pengejau'au imam ngan irah pengeja'au kelunan Yahudi, petipun tong lamin
         Kayapas éh Imam éh pengeja'au kekat imam.
         4 Irah pakat ke' réh ngamit Yésus selem-selem ngan mematai éh.
         5 Ka' ha' irah ja'au nah, Mai lu' mematai éh sioo' Dau Ja'au inah dai kelunan pinaa'
         betéé' pekayau, ha' réh.
         6 La'ah hun Yésus pu'un tong leboo' Betania tong lamin Simon éh kelunan kapéé' rai,
         7 tuai jah redo mihin jah gutun anyuu' éh ma'an melih, ngan pu'un éh mujek anyuu' inah
         tong ulun Yésus lem néh mokoo' kuman sinah.
         8 La'ah irah bakéh Yésus nah na'at éh maneu' kenat, merek réh ngan néh. Ka' ha' réh,
         Kineu' éh maneu' kenat, darih awah éh neu' néh kenat nah ne'.
         9 Hun néh melih anyuu' inah, kuraa'-kuraa' kekat rigit nena' réh tong néh, hun néh
         melih éh, rigit éh nalaa' néh tong néh omok tam mena' éh ngan kelunan kari kepéh,
         ha' réh.
         10 Yésus jam kekat ha' réh pané kenat, boh éh bara' ngan réh, ka' ha' néh, Mai keh petusah
         redo inah, jian mu'un penganeu' néh ngan Ké'.
         11 Kelunan kari adang réh ngelayau pu'un ngan keh, omok keh nolong réh. Bang Akeu',
         bé' Ku' ngelayau pu'un ngan keh kenat.
         12 Redo inah pu'un éh pika Akeu', inah iah mujek anyuu' inah tong usah Ké' barei' petenup
         usah Ké' tong dau Ké' tenanem réh.
         13 Akeu' bara' mu'un ngan keh, semah-semah irah bara' rengah jian pah tipo tana', adang
         réh pu'un bara' tong penganeu' redo inah dokoo' petesen kenin réh tong penganeu' néh
         éh jian nah, ha' Yésus ngan réh.
         14 La'o inah Yudas Iskariot, éh jah usah jin belah irah bakéh Yésus éh jah poloo' duah
         usah nah, tavin irah pengeja'au imam.
         15 Ka' ha' néh ngan réh, Hun ké' mena' Yésus ngan keh, ineu' nena' keh ngan ké' kepéh,
         ha' néh. Inah irah purung teleu' poloo' rigit pirek ke' réh mena' éh ngan néh.
         16 Jin la'o inah Yudas pitah jalan hun mah éh omok mena' Yésus ngan réh.
         17 Avéé' tong Dau Ja'au Roti éh bé' pu'un tawan pekevat, tuai irah bakéh Yésus neteng
         éh, ha' réh, Lamin mah éh jalan tam petenup ka'an kinan tam tong Dau Ja'au iteu',
         ha' réh.
         18 Ha' Yésus mipa réh, Jian keh tai leboo' inah ngan bara' ngan jah kelunan sinah, ka'
         ha' Guru, jaka' Ké' lepah avéé', améé'-teleu' bakéh ké' juk maneu' Dau Ja'au nah tong
         lamin ko', kenat ha' keh pané ngan néh, ha' Yésus nah.
         19 Boh irah bakéh néh tai ngan petenup ka'an kinan réh tong Dau Ja'au Paska.
         20 Hun dau tahup Yésus pemung ngan irah bakéh néh mokoo' kuman sinah.
         21 Tovoo' réh kuman ha' Yésus ngan réh, Akeu' bara' ngan ka'ah, pu'un jah usah jin belah
         ka'ah juk memalo Akeu', ha' néh.
         22 Mujah kenin irah bakéh néh, siget-siget usah réh neteng éh, ha' réh, séé' éh Tuhan,
         séé' juk maneu' kenat, kineu', akeu' éh, ha' réh mujah seruh.
         23 Ha' Yésus mipa ha' réh, éh petovoo' tilan roti lem pigan ngan Ké' iah néh éh memalo
         Akeu'. Ha' Néh.
         24 Adang Anak Kelunan pu'un penatai réh pekua' barei' ha' lem surat Allah bara' éh,
         bang tusah mu'un-mu'un ngan kelunan éh memalo Anak Kelunan ke' réh mematai éh. Pelapah
         jian hun kelunan inah pohoo' néh bé' pu'un tong tana', ha' néh.
         25 Boh Yudas éh memalo éh pané, ha' néh, O Guru, séé' éh, bé' éh akeu', ha' néh. Ha'
         Yésus ngan néh, Pekua' ha' ko' nah néh éh ha' éh.
         26 Tovoo' réh kuman Yésus alaa' roti ngan sebayang bara' jian kenin ngan Allah, boh
         éh mutip éh ke' néh mena' éh ngan irah bakéh néh. Ha' néh, Jian keh alaa' iteu' ngan
         kuman éh, iteu' néh seleket usah Ké', ha' néh.
         27 Boh éh alaa' sawan baa' buaa' agun ngan sebayang bara' jian kenin ngan Allah, boh
         éh mena' éh ngan réh kepéh. Ha' Yésus ngan réh, Jian kekat ka'ah béé mesep éh, ha'
         néh.
         28 Iteu' néh seleket dahaa' Ké', inah éh maneu' jajii' Allah pu'un petem, iteu' éh dahaa'
         Ké' éh pega' dokoo' Ké' bet penyala' kelunan pinaa'.
         29 Akeu' bara' ngan keh, jin la'o iteu' bé' ku' mesep baa' buaa' agun kepéh, pah avéé'
         ké' mesep éh maréng pemung ngan ka'ah tong tana' éh maréng éh lem nihau Tamen Ké',
         ha' néh.
         30 Boh réh nyanyi, la'o réh nyanyi tai réh tong tokong Saitun.
         31 Ha' Yésus ngan réh kepéh, Sioo' merem iteu' kekat ka'ah pu'un kelap ngan bet Akeu',
         barei' ha' lem surat Allah pu'un bara', ka' éh, Allah mematai Gembala domba, boh kekat
         domba nah purat awah.
         32 Bang la'o Ké' betéé' murip kepéh, pu'un Ku' tai Galilia saa' tenah jin ka'ah ha'
         néh.
         33 Boh Péterus mipa éh, Na' péh kekat irah éh jah bet ka'au' dat, bé' akeu' bet Ke',
         ha' néh.
         34 Ha' Yésus ngan Péterus, Akeu' bara' ngan ko', bé' jak iap sakui ngelangéé' merem
         da'ap da', pu'un ke' ngaken teleu' koléé' bara' ke' bé' jam Akeu', ha' néh.
         35 Ha' Péterus kepéh, matek bé' éh kenat, na' péh irah mematai ku', bé' mu'un ku' pu'un
         bara' bé' ku' jam ka'au', ha' néh. Kenat péh kekat ha' irah bakéh néh.
         36 La'o inah tai Yésus pemung ngan irah bakéh néh tong pulah Getsemani, boh éh pané
         ngan réh. Ka' ha' néh, Jian keh mokoo' siteu' kelebéé' Ké' tai sebayang sinah da',
         ha' néh.
         37 Boh éh mihin Péterus, ngan Yakub ngan Yohanes éh anak Sabedeus pemung ngan néh. Besau
         kenin Néh, pua mu'un-mu'un kenin néh,
         38 ka' ha' néh ngan réh, Juk matai Ku' neu' kebesau kenin Ké', jian keteleu' mokoo'
         siteu' ngan mavaa', ha' néh ngan réh.
         39 Tai éh juu' si'ik jin irah, mohong éh tong tana' ngan sebayang, ka' ha' néh, O Amam,
         hun néh omok mai ke' buhaa' pengeketa iteu' teneng tong Akeu', bang jian Ke' kivu
         pengeloo' Ko', mai ke' kivu kenin ké' awah, ha' néh.
         40 La'o néh sebayang, tai éh tavin réh teleu' bakéh néh kepéh, pegen réh. Boh éh pané
         ngan Péterus, ha' néh, Kineu' keteleu' pegen kenat? Kineu', bé' keh omok ngeretep
         sapét jah jam kei, ha' néh.
         41 Nerepan keh ngan sebayang, dai keh teneng tong tenupat Sitan. Kenin keh keloo' keh
         maneu' jian, bang usah keh lemoo' awah, ha' néh.
         42 Tai Yésus kepéh sebayang tong keruwah koléé' néh, ka' ha' néh, O Amam, hun néh tekep
         pengeketa iteu' teneng tong Akeu', jian ke' kivu pengeloo' ko' awah, ha' néh.
         43 Boh éh tai tavin réh teleu' inah kepéh ngan na'at réh teleu' pegen kiri' ke' keto,
         bé' omok to'ot.
         44 Boh Yésus tai sebayang tong keteleu' koléé' néh, pekua' barei' ha' néh bu'un ri'.
         45 La'o inah Iah tavin réh teleu' bakéh néh kepéh, ka' ha' néh ngan réh, Kineu' keh,
         pegen keto keh kei? To'ot keh hun iteu', jaka' réh juk mena' Anak Kelunan lem kamit
         kelunan penyala' lepah avéé'.
         46 Betéé' keh, inah savéé' kelunan éh memalo Akeu', ha' néh ngan réh.
         47 Lem Yésus to pané ngan irah éh bakéh néh, inah savéé' Yudas, éh jah usah jin belah
         irah bakéh néh éh jah poloo' duah usah nah. Pinaa' kelunan éh jah pemung ngan néh,
         ketem po'é ngan pipok, kelunan éh senohoo' irah pengeja'au imam ngan irah pengeja'au
         kelunan Yahudi.
         48 Kelunan éh memalo Yésus nah, pu'un éh lepah bara' ngan irah pinaa' nah ka', Kelunan
         éh narek ké' da', inah kelunan éh penitah keh nah. Jian keh ngamit éh ngan mihin éh
         ketai, ha' néh.
         49 La'ah tuai Yudas avéé' tong Yésus iah tioo bara' ka', Tabi' Guru, ha' néh. Boh Yudas
         marek éh.
         50 Ha' Yésus ngan néh, Rigah ke' bakéh, ha' néh. Boh réh ngamit Yésus ngan mengen éh
         gahang.
         51 Pu'un jah usah ngan Yésus sinah, inah éh tioo menat po'é néh ke' néh mesap kelingen
         jah kelunan éh ripen Imam éh pengeja'au kekat imam.
         52 Boh Yésus bara' ngan néh, ha' néh, Jian ke' modoo' po'é ko' nah, séé'-séé' éh ngelawan
         palaa' po'é, palaa' po'é ke' réh mematai éh.
         53 Kineu', bé' keh jam hun Ké' keloo' omok Ku' nyohoo' Tamen Ké' nolong Akeu'. Hun Ké'
         nyohoo' éh kenat, adang Néh tioo nyohoo' kuraa'-kuraa' ibu meliket néh tuai mavaa'
         Ku'.
         54 Bang hun Ké' nyohoo' éh kenat, bé' Ku' omok pesukup ha' lem surat Allah éh bara'
         tong kekat penganeu' réh tong Akeu', ha' néh.
         55 Boh Yésus pané ngan irah pinaa' nah, ka' ha' néh, Kineu' ka'ah tuai ketem po'é ngan
         pipok, barei' keh juk ngamit kelunan éh maneu' sa'at mu'un? Siget dau Akeu' pu'un
         ngan keh tong Umaa' Allah ngan nebaraa' keh, bé' keh ngamit Akeu'.
         56 Bang kekat éh neu' keh teu' pu'un éh kenat dokoo' pepoléng kekat éh benara' irah
         nabi lem surat réh, pu'un éh teneng kenat mu'un, ha' néh. Boh kekat bakéh néh bet
         éh tengéé' ke' réh kelap.
         57 La'ah pu'un réh mihin Yésus tai lamin Kayapas éh Imam éh pengeja'au kekat imam. Kekat
         irah guru éh nebaraa' tong sohoo' lem Surat Musa ngan kekat irah éh pengeja'au kelunan
         Yahudi, petipun béé-béé sinah.
         58 La'ah Péterus kivu Yésus jin juu', tai éh masek saa' usit lamin Kayapas nah. Sinah
         Péterus tai pemung ngan kelunan éh mavaa' lamin mokoo' éh pemung ngan réh sinah ke'
         néh jam kineu' ayoo' penganeu' réh Yésus nah.
         59 Kekat pengeja'au imam ngan irah pengeja'au jin Komiti sebayang Yahudi, pitah aken
         ke' réh pesala' Yésus ngan ngukum éh matai,
         60 bang na' péh pu'un kelunan pané pesala' éh bang ha' réh kenyo awah, bé' pu'un ineu'-ineu'
         sala' néh ke' réh omok maneu' éh. La'o inah pu'un duah usah tuai
         61 bara' ka', Pu'un mé' menéng ha' kelunan iteu' rai bara' iah juk mikah Umaa' Allah
         ngan petekedéng éh kepéh teleu' dau la'o inah, ha' roh.
         62 La'ah Imam éh pengeja'au kekat imam, nekedéng ke' néh pané ngan Yésus, ka' ha' néh,
         Kineu' ke', bé' ke' keloo' bara' ineu'-ineu' mipa ha' réh tong jalan réh maneu' ke'
         nah, ha' néh.
         63 Bang Yésus mokoo' kelem awah, bé' Iah pané ineu'-ineu' péh. Jah koléé' kepéh Imam
         éh pengeja'au kekat imam nah neteng éh, ha' néh, Dalem ngaran Allah éh murip, akeu'
         nyohoo' ke' bara' mu'un hun ko' Kristus, Anak Allah, ha' néh.
         64 Ha' Yésus mipa éh, Kenat néh éh. Bang inah Akeu' bara' ngan kekat ka'ah béé, jin
         la'o iteu' ka'ah pu'un na'at Anak Kelunan mokoo' saa' na'au' Allah éh Ja'au Penyukat
         ngan na'at éh kepéh hun néh tuai lem avun jin seruga, ha' néh.
         65 Merek mu'un Imam éh pengeja'au kekat imam nah menéng ha' néh pané kenat, pelapah
         iah mejéé' pakai néh, ha' néh Iah, pu'un pesalut Allah, bé' tiken ke' lu' menéng ha'
         kelunan éh jah kepéh bara' tong kesa'at néh, uleu' tengéé' péh lepah menéng kekat
         ha' néh éh sa'at inah.
         66 Kineu' éh, sala' éh, kineu', teneng éh. Boh irah bara', Adang néh sala' mu'un, ngukum
         éh matai de' ke', ha' réh.
         67 La'ah irah nyula' Yésus ngan mipok éh, irah éh tepap éh pané ka',
         68 O Kristus, jian ke' bara' séé' éh mipok ke' nah, ha' réh peja' éh.
         69 La'ah Péterus pu'un mokoo' keto tong lamin réh. Tuai jah redo kelunan éh sohoo' Kayapas
         éh Imam éh pengeja'au kekat imam nah, ka' ha' redo inah ngan Péterus, ka'au' péh pu'un
         kivu Yésus éh kelunan jin Galilia rai de', ha' néh.
         70 Boh Péterus ngaken, ha' néh, Bé' akeu' nesen éh kunah ko' nah, ha' néh.
         71 Péterus tioo piso jin réh tai mokoo' tong awaa'. Tuai jah redo kepéh éh bara' Péterus
         nah ngan irah lakei' éh mokoo' sinah, ka' ha' néh, Adang lakei' inah pu'un pemung
         ngan Yésus éh jin Nasaret rai, ha' néh.
         72 Jah koléé' kepéh Péterus ngaken bara' bé' éh kenat. Ka' ha' néh kepéh, Akeu' bara'
         mu'un, bé' akeu' jam lakei' inah, ha' néh.
         73 Bé' lebéé' la'o inah irah lakei' éh nekedéng sinah bara' ngan Péterus, Adang ka'au'
         pu'un pemung ngan réh irai, ha' ané ko' pekua' ha' irah jin Galilia, inah améé' jam
         ka'au' pu'un pemung ngan néh, ha' réh.
         74 Boh Péterus pané ngan pesupa, ka' ha' néh, Hun ké' kenyo jian Allah ngukum ku', bé'
         mu'un akeu' jam kelunan inah, ha' néh. Pelapah pu'un iap ngelangéé',
         75 boh Péterus seruh kepéh tong ha' Yésus ngan néh rai, Bé' jak iap sakui ngelangéé',
         pu'un ke' ngaken teleu' koléé' bara' ke' bé' jam Akeu', ha' néh. Pelapah Péterus musit
         jin sinah ngan mangaa' mu'un-mu'un.

1 La'ah bé' jak dau peka rema, kekat pengeja'au imam ngan irah pengeja'au kelunan Yahudi,
         biau-biau petipun ngan pakat tong jalan réh omok mematai Yésus.
         2 Pu'un réh ngejeret Yésus palaa' latai ngan mihin éh ke' réh mena' éh ngan Pilatus
         éh pengeja'au réh tong tana' inah.
         3 La'ah Yudas, kelunan éh memalo Yésus nah, hun néh jam irah pu'un ngukum Yésus matai,
         pekawaa' kenin néh, inah iah mihin rigit pirek éh teleu' poloo' nah éh nena' irah
         pengeja'au imam ngan pengeja'au kelunan Yahudi.
         4 Ka' ha' néh, Ja'au mu'un sala' ké' uban ké' memalo kelunan inah ke' néh kenukum keh
         matai, bé' iah pu'un maneu' ineu'-ineu' kesa'at, ha' néh. Ha' réh mipa éh, inah Sala'
         koo' ke', bé' améé' seruh tong inah, ha' réh.
         5 Boh Yudas bet kekat rigit inah tong jalan réh modoo' rigit tong Umaa' Allah ke' néh
         tai ngelabak batok néh ke' néh mematai usah néh tengéé'.
         6 Boh irah pengeja'au imam alaa' rigit inah ngan bara', ka' ha' réh, Rigit iteu' belih
         dahaa' jah kelunan, Surat Musa éh kenivu lu' bé' éh kejeraa' lu' alaa' éh tong Umaa'
         Allah, ha' réh.
         7 La'o réh pané seruh kineu' jalan réh pakai rigit inah, tai réh melih tana' palaa'
         rigit inah, tana' ngaran néh, Tana' Kuren tana', irah melih tana' inah dokoo' réh
         nanem patai kelunan éh tengéé' pohoo' jin pohoo' Yahudi.
         8 Avéé' dau iteu' kelunan mateng ngaran tana' inah, Tana' Dahaa'.
         9 Neu' réh maneu' kenat inah éh pesukup ha' éh benara' nabi Yéremia, ka' ha' néh, Pu'un
         réh alaa' rigit pirek teleu' poloo' éh rigit palaa' irah Israel melih Yésus,
         10 ngan pu'un réh pakai rigit inah melih tana' kelunan éh suai kuren tana', pekua' éh
         sohoo' Tuhan ngan ké', ha' Yéremia.
         11 La'ah hun Yésus nekedéng tong jumen Pilatus nah, ka' ha' néh neteng Yésus, Kineu'
         ke', ka'au' Raja' pohoo' Yahudi, ha' néh. Ha' Yésus mipa éh, Kenat néh' éh, ha' néh.
         12 Bang bé' Yésus pané bara' ineu'-ineu' mipa ha' irah pengeja'au imam, kenat péh tong
         ha' irah pengeja'au kelunan Yahudi éh pesala' éh nah.
         13 Boh Pilatus bara' ngan néh, ha' néh, Kineu' ke', bé' ke' menéng kekat ha' réh pané
         maneu' ke' nah, ha' néh.
         14 Bang bé' Yésus pané bara' ineu'-ineu' péh, béé kenin Pilatus.
         15 La'ah siget-siget ta'un tovoo' irah Yahudi maneu' Dau Ja'au Paska, malai pengeja'au
         peritah ngelepu jah kelunan jin lamin tutup, séé'-séé' awah éh keneloo' réh.
         16 La'ah pu'un jah kelunan tong lamin tutup ngaran néh Barabas, kekat kelunan jam kelunan
         inah sa'at mu'un.
         17 Hun kelunan pinaa' petipun, boh Pilatus neteng réh, séé' éh ké' ngelepu kunah ka'ah?
         Kineu', Barabas nah, kineu', Yésus Kristus, séé' éh keneloo' keh, ha' néh.
         18 Kejam néh irah mena' Yésus ngan néh uban réh sakit kenin.
         19 La'ah tovoo' Pilatus mokoo' tong lamin besara', pu'un redo néh maneu' surat bara'
         ngan néh, Mai ke' maneu' ineu'-ineu' tong kelunan inah, bé' pu'un sala' néh, malem
         rai keta mu'un-mu'un ku' neu' nyupin ké' tong néh, ha' néh.
         20 Bang irah pengeja'au imam ngan irah pengeja'au kelunan Yahudi, petena' irah pinaa'
         nah nyohoo' Pilatus ngelepu Barabas ngan mematai Yésus nah.
         21 Bang ha' lakei' ja'au Pilatus nah neteng réh, séé' jin belah rawah éh keneloo' keh
         pelepu, ha' néh. Barabas, ha' réh.
         22 Ha' Pilatus kepéh, Hun ké' ngelepu Barabas, kineu' penganeu' ké' Yésus éh nateng
         réh Kristus nah, ha' néh. Ha' irah pinaa' mipa éh, Nyalib éh tong kayeu' salib, ha'
         réh.
         23 Ha' Pilatus kepéh, Bang ineu' kesa'at néh, ha' néh. Irah tioo ngeradau, ja'au ha',
         Nyalib éh tong salib, ha' réh.
         24 Hun Pilatus jam kenin réh kenat, medai éh pané kepéh dai réh betéé' kenin ngan pekayau.
         Laa' néh baa' ke' néh pohéé' ojoo' néh tong jumen réh béé, ka' ha' néh, Bé' éh akeu'
         tagong ukum néh iteu', ka'ah éh tagong éh, ha' néh.
         25 Ha' irah pinaa' nah mipa ha' néh, Hun mé' sala' ngukum éh, jian ukum inah teneng
         tong améé' ngan tong anak mé', ha' réh.
         26 Boh Pilatus ngelepu Barabas ngan nyohoo' kelunan mipok Yésus ngan mena' éh ngan réh
         ke' réh nyalib éh tong kayeu' salib.
         27 La'ah irah seradu mihin Yésus tai tong lamin Pilatus, ngan kelunan pinaa' tai tutuh
         néh.
         28 Irah seradu mega' pakai Yésus ngan pekerayung éh palaa' kerayung éh bala rep-rep.
         29 La'ah irah ngeleleng inan suha' ke' réh pepekah éh tong ulun néh, ngan irah mena'
         sekot tong ojoo' néh saa' na'au', boh réh ngejekuu' lep réh tong jumen néh ke' réh
         peja' éh, Tabi' raja' kelunan Yahudi, ha' réh peja' éh.
         30 Boh réh nyula' éh, ngan alaa' sekot nah ke' réh mipok éh tong ulun néh.
         31 La'o réh peja' éh, irah mega' kerayung néh bala rep-rep nah ke' réh mena' pakai nah
         ke' ngan néh, ngan irah mihin éh musit tai retek réh nyalib éh tong kayeu' salib.
         32 Tovoo' réh lakau nah, inah irah selalang ngan jah Lakei' jin tana' Kirene, ngaran
         néh Simon, inah irah nyohoo' éh nyu'un kayeu' salib Yésus nah.
         33 Avéé' réh tong retek tana' éh ngaran néh Golgota, éh sin néh, Retek Tulang Ulun.
         34 La'ah irah mena' baa' agun éh pekulup ngan tawan éh petuh ngan néh, bang hun Yésus
         mesep éh si'ik awah, bé' Iah keloo' mesep éh kepéh.
         35 La'ah irah seradu Rum nyalib éh tong kayeu' salib, ngan irah petulat pakai Yésus
         belah irah ke', inah irah nyunga' lubun ke' réh omok jam séé' omok alaa' éh.
         36 La'o inah mokoo' réh mavaa' Yésus nah.
         37 Tong saa' bau ulun Yésus, irah memaku' surat ha' réh pesala' Yésus nah, ka' ha' surat
         inah, Iteu' néh Yésus, Raja' kelunan Yahudi, ha' surat inah.
         38 Boh réh alaa' duah usah kelunan éh maneu' sa'at ke' réh memaku' roh tong salib pemung
         ngan Yésus, jah saa' kabéng néh, jah saa' na'au' néh.
         39 Kelunan pinaa' éh lapah sinah gilei' réh na'at éh barei' réh pika éh, bang bé' réh
         pika éh, bang réh peja' éh,
         40 ka' ha' réh, Pu'un ke' bara' ke' juk mikah Umaa' Allah rai ngan petekedéng éh kepéh
         lem teleu' dau awah. Hun ko' Anak Tuhan mu'un, jian ke' purip usah ko' ngan tuhun
         jin kayeu' salib nah, ha' réh.
         41 Barei' inah kepéh ha' irah pengeja'au imam ngan ha' irah guru éh nebaraa' tong sohoo'
         lem Surat Musa, ngan irah pengeja'au kelunan Yahudi peja' éh.
         42 Ka' ha' réh, Pu'un iah purip irah éh jah rai de' bang bé' iah omok purip usah néh
         tengéé'. Kineu', iah éh raja' pohoo' Israel kei? Hun néh tuhun jin kayeu' salib nah
         boh mé' omok ngelan éh.
         43 Pu'un iah bara' iah ngelan tong Allah ngan iah éh Anak Allah, hun néh kenat mu'un,
         jian tam mena na'at Allah purip éh, ha' réh.
         44 Avéé' rawah éh senalib réh pemung ngan Yésus nah pané kenat peja' éh.
         45 La'ah tovoo' dau pejek pelapah merem barei' lepok merem rai pah tipo tana', bé' pu'un
         ada maten dau avéé' dau kuba'.
         46 Hun dau kuba' nah, Yésus pané ngan ja'au ha', ka' ha' néh, Eli, Eli, lama sabakhtani,
         ha' néh. Sin tong ha' néh kenat, O Allah Ké', Allah Ké', kineu' Ke' bet Akeu', ha'
         néh.
         47 Jelua' irah kelunan éh pu'un sinah éh menéng ha' néh kenat boh réh bara', Eii, inah
         iah tebai Elia, ha' réh.
         48 Pelapah jah usah alaa' lamut ke' néh maneu' éh lem baa' agun ngan maneu' éh tong
         tapak kayeu' ke' néh nyohoo' Yésus météé' éh.
         49 Bang ha' irah éh jah nah pané ngan néh, Mokoo' jak tam, barang Elia juk tuai alaa'
         éh jin salib da', ha' réh.
         50 La'ah ngeradau Yésus kepéh, ja'au ha' néh, tioo laset néh béé.
         51 Livah éh neu' réh tapé tong Umaa' Allah, pelapah pejéé' kua' ke ja'au, jin bau pah
         avéé' ra'. La'ah pu'un tegen tana' avéé' bateu' ja'au bila',
         52 pinaa' tanem kelunan matai pu'un pukap, ngan pinaa' kelunan éh anah Tuhan éh lepah
         matai, pu'un betéé' murip kepéh.
         53 Betéé' réh jin patai réh, ngan la'o Yésus betéé' murip kepéh, irah éh lepah murip
         nah lakau tai leboo' Yérusalem, sinah réh ta'an kelunan pinaa'.
         54 La'ah pengeja'au seradu ngan irah seradu éh mavaa' Yésus, hun réh jam tegen tana'
         ngan bateu' ja'au bila' ngan kekat éh jah nah, medai mu'un-mu'un réh. Ka' ha' réh,
         Adang néh Anak Allah mu'un, ha' réh.
         55 La'ah pu'un kuraa' redo sinah éh na'at éh jin juu' si'ik, inah éh irah redo éh kivu
         Yésus jin Galilia ngan éh nolong éh lepah nah.
         56 Pemung ngan irah redo inah pu'un Meriam Magdalena, ngan Meriam éh tinen Yakub ngan
         Yusup, ngan tinen rawah lakei' éh anak Sabedeus.
         57 La'ah avéé' dau tahup tuai jah kelunan éh kaya' jin leboo' Arimatia, ngaran néh Yusup.
         Iah péh jah bakéh Yésus nah.
         58 Tai éh tavin Pilatus ke' néh menyat éh kejeraa' éh alaa' patai Yésus. Boh Pilatus
         nyohoo' irah seradu mena' patai Yésus ngan néh.
         59 La'o Yusup alaa' patai nah iah mutup éh lem livah kapan éh maréng,
         60 ngan iah modoo' éh lem luvang tanem bateu', éh luvang tanem inah neu' néh ke' réh
         juk modoo' patai nah ke' lem néh. La'o inah iah ngeluvit jah bateu' ja'au matep ubaa'
         luvang inah boh éh lakau.
         61 La'ah Meriam Magdalena ngan Meriam éh jah nah mokoo' sinah na'at tanem inah.
         62 Jah dau la'o inah, éh tong dau posot, irah pengeja'au imam ngan irah Parisi tavin
         Pilatus ke' réh bara' ngan néh,
         63 ka' ha' réh, O lakei' ja'au, tesen mé' tong ha' lakei' éh kenyo nah hun néh murip
         keto rai de', ka' ha' néh, La'o teleu' dau Allah juk purip ku' kepéh, ha' néh, ha'
         réh ngan Pilatus.
         64 Ha' réh kepéh, Uban néh kenat jian ke' nyohoo' kelunan mavaa' tanem nah jian-jian
         avéé' teleu' dau, dai irah bakéh néh tai alaa' patai néh ngan bara' ngan irah pinaa',
         Allah éh pebetéé' éh jin patai néh. Hun réh pané kenat kenyo, pelapah sa'at éh jin
         kesa'at néh éh bu'un nah, ha' réh.
         65 Ha' Pilatus mipa ha' réh, Hun keh juk alaa' seradu mavaa' éh, keh alaa' éh ngan maneu'
         éh reken mu'un ke' kelunan bé' omok alaa' patai néh, ha' néh.
         66 Tai réh maneu' tada' tong bateu' éh palaa' réh nutup ubaa' luvang nah ngan nyohoo'
         irah seradu nah mavaa' éh mu'un-mu'un.

1 Tong dau migu teka rema, tai Meriam Magdalena ngan Meriam éh jah nah ke' roh na'at
         tanem Yésus nah.
         2 Beleka', ja'au tegen tana', jah meliket Tuhan tuai jin seruga ngan mega' bateu' jin
         ubaa' luvang tanem nah ngan iah menyun tong néh.
         3 Layan meliket nah barei' kela'ap ngan pakai néh mebéng mu'un barei' avun éh mebéng
         mu'un.
         4 Irah seradu éh mavaa' tanem nah riet réh medai, kuba' réh barei' kelunan matai.
         5 La'ah meliket nah pané ngan rawah redo inah, ka' ha' néh, Mai koh medai, kawah pitah
         Yésus éh penatai réh tong kayeu' salib rai,
         6 bang bé' éh pu'un siteu' hun iteu', betéé' tenéh éh, barei' ha' néh ngan keh lepah
         nah. Tuai koh na'at jalan réh modoo' patai néh rai.
         7 Rigah koh tai ngan irah bakéh néh ngan bara' ngan réh, Allah lepah pebetéé' éh jin
         patai néh, ngan hun iteu' pu'un éh lakau saa' tenah keh tai tana' Galilia, sinah keh
         omok temeu' ngan néh. Mai koh ngelepan ha' ké' nah da', ha' meliket nah ngan rawah
         redo inah.
         8 Biau mu'un rawah lakau, pu'un kemedai roh, bang ja'au mu'un kemurung roh, nekedeu'
         roh ke' roh bara' rengah inah ngan bakéh roh.
         9 Lem roh lakau nah, beleka', Yésus temeu' ngan roh, ka' ha' néh, Pawah kenin koh,
         ha' néh. Tai roh tavin éh ke' roh ngamit gem néh ngan seva' éh.
         10 Ha' Yésus ngan roh, Mai koh medai, jian koh tai nyohoo' kekat padéé' ké' tai tana'
         Galilia, sinah réh omok temeu' ngan ké' kepéh, ha' néh.
         11 La'ah tovoo' rawah redo inah lakau nah, jelua' irah seradu éh mavaa' tanem Yésus
         nah moléé' réh tai leboo' kepéh ke' réh bara' ngan irah pengeja'au imam tong kekat
         éh lepah pu'un nah.
         12 Irah pengeja'au imam nah tioo petipun ngan irah pengeja'au kelunan Yahudi ke' réh
         pitah jalan. Inah irah mena' rigit pinaa' ngan irah seradu nah ngan bara' ka' ngan
         réh,
         13 Tong Yésus nah jian keh bara' irah bakéh néh tuai sioo' merem lem keh pegen alaa'
         patai néh.
         14 Hun lakei' ja'au Gabenor jam ha' keh nah, omok mé' pané ngan néh ke' néh seruh éh
         pu'un kenat mu'un, mai keh medai, bé' iah ngukum keh, ha' réh.
         15 Irah seradu alaa' rigit inah ngan bara' kenat ngan séé'-séé' éh neteng réh. Avéé'
         dau iteu' péh kenat ha' irah Yahudi.
         16 La'ah tai irah bakéh Yésus éh jah poloo' jah usah nah tong tokong tong tana' Galilia
         éh sohoo' Yésus ngan réh lepah nah.
         17 Hun réh na'at Yésus nah, pu'un réh seva' éh, bang jelua' réh kurang ngelan.
         18 Tuai Yésus déhéé' réh ke' néh bara' ka', Tamen Ké' pu'un mena' penyukat ngan Ké',
         kenat péh tong seruga, kenat péh tong tana' iteu'.
         19 Jian keh tai tavin kekat arong kelunan pah tipo tana'. Ngan keh maneu' réh bakéh
         ké'. Jian keh ngebatis réh dalem ngaran Tamen ngan Anak ngan Sahéé' Ni'ai.
         20 Jian keh nebaraa' réh kivu kekat sohoo' Ké' ngan keh. Nesen keh, Adang Akeu' ngelayau
         pu'un ngan keh pah avéé' ga' tana' ha' Néh.MARKUSMARKUSMARKUSMARKUSMARKUS

1 Kekat ha' lem surat iteu' inah éh bara' Rengah Jian tong Yésus Kristus éh Anak Allah.
         2 Tong bu'un Rengah Jian inah, pu'un éh pekua' barei' éh senurat nabi Yesaya sahau,
         Ka' ha' Allah pané, Iteu' néh lawah Ké'. Akeu' nyohoo' lawah Ké' tai saa' tenah Ko',
         ke' néh petenup jalan Ko'.
         3 Pu'un jah kelunan mejui tong ahang tana', ka' ha' jui néh, Petenup jalan ngan Tuhan
         ngan pepejek jalan Néh, ha' néh.
         4 Pekua' ha' Yesaya nah, kenat néh Yohanes Batis nah hun néh tai ahang tana' nah, pu'un
         éh ngebatis kelunan ngan nebaraa' réh, ka' ha' néh, Jian keh piso jin penyala' keh
         ngan batis dokoo' Allah omok mega' penyala' keh, ha' néh.
         5 La'ah pinaa' kelunan jin tana' Yudea ngan jin' leboo' ja'au Yérusalem, tai tavin
         Yohanes ke' réh menéng ha' néh. La'ah irah ngakun penyala' réh ngan Tuhan, boh Yohanes
         ngebatis réh dalem baa' Yordan.
         6 La'ah pakai Yohanes bulun ka'an unta, ngan jeret é'éng néh, kulit ka'an, la'ah penguman
         néh karah ngan nyak layuk.
         7 Ka' ha' néh. Pu'un jah kelunan éh juk tuai kepéh jin la'o ké' teu' dat, kelunan inah
         éh pelapah ja'au ngaran jin akeu', savéé' muka talei' kasut Néh péh ku' bé' tekep.
         8 Pu'un akeu' ngebatis ka'ah dalem baa' awah, Iah nah da' ngebatis ka'ah neu' Sahéé'
         Allah, ha' Yohanes.
         9 Bé' lebéé' la'o inah, tuai Yésus jin leboo' Nasaret éh tong tana' Galilia, ke' Néh
         tavin Yohanes nah. Pelapah Yohanes ngebatis Éh lem Baa' Yordan.
         10 Tovoo' Yésus musit jin baa' nah, pu'un Éh na'at langit pukap ngan Sahéé' Ni'ai tuai
         tuhun tong Néh éh layan néh barei'-okoo' juhit punai.
         11 Tioo pu'un jah ha' jin Allah ka', Ka'au' iteu' néh Anak Ké' éh kemurung Ké'. Ka'au'
         éh ngejian kenin Ké', ha' inah.
         12 Tovoo' inah péh Sahéé' Ni'ai mihin Yésus tai tong ahang tana'.
         13 La'ah Yésus pu'un tong ahang tana' pat poloo' dau kelebéé' néh, ngan kelebéé' inah
         pu'un Sitan tupat Iah. Ka'an lajam péh pu'un sinah, bang meliket mihau Yésus.
         14 La'o Yohanes Batis kenamit réh tong lamin tutup, Yésus tai tong tana' Galilia ke'
         Néh bara' Rengah Jian tong Allah ngan réh.
         15 Ka' ha' Néh, Danii' jaka' hun Allah Pengeja'au. Piso keh jin penyala' keh ngan ngelan
         Rengah Jian iteu', ha' Néh.
         16 La'ah Yésus lakau déhéé baa' Banget Galilia, inah Iah na'at duah kelunan ngejala',
         jah Simon ngan padéé' néh Anderias, uban pohoo' kereja' rawah inah, inah éh ngejala'.
         17 Ka' ha' Yésus ngan roh, Jian koh kivu Akeu', boh Akeu' nebaraa' koh tong jalan koh
         omok pitah kelunan éh tawang ngan mihin réh tavin Akeu', ha' Néh.
         18 Pelapah rawah modoo' jala' roh ke' roh kivu Yésus.
         19 Lakau Yésus kepéh bé' makat juu' jin sinah, inah Iah na'at duah kelunan éh pepadéé'
         kepéh, inah éh Yakub rawah Yohanes éh anak Sabedeus. To roh tenep jala' lem alut roh.
         20 Pelapah Yésus tebai rawah kivu Iah kepéh. Boh rawah pokoo' tamen roh dalem alut ngan
         kelunan éh pegaji' nah ke' roh tioo kivu Yésus.
         21 Lakau Yésus réh teleu' inah tai leboo' Kapernaum. Tovoo' Dau Posot tai Yésus tong
         lamin sebayang Yahudi ke' Néh nebaraa' kelunan.
         22 Béé kenin réh menéng ha' tebaraa' Néh, uban bé' Éh barei' irah guru éh nebaraa' tong
         Surat Musa nah awah, pu'un Éh nebaraa' réh ngan pu'un penyukat.
         23 Tovoo' inah masek jah kelunan éh nasek balei', tong lamin sebayang nah, ngeradau
         kelunan éh nasek balei' inah, ja'au ha' néh,
         24 ka'au' Yésus éh jin Nasaret, ineu' juk neu' Ko' tong améé' tu' da'? Ko' juk kebéé
         mé' énéh da'? Akeu' jam Ka'au', Ka'au' néh éh Lawah éh ni'ai jin Allah, ha' néh.
         25 Pelapah Yésus meta' balei' inah, Mai kahut, musit ke' jin kelunan iteu', ha' Yésus.
         26 Balei' nah, maneu' kelunan inah riet, ngeradau éh ja'au ha', boh éh tioo musit jin
         kelunan inah.
         27 Béé kenin irah pinaa' nah, avéé' irah peteteng belah irah ke', Ineu' itu' da'? Ha'
         tebaraa' éh maréng itu' da'? Kelunan iteu' nah ri' pu'un penyukat néh nyohoo' balei'
         nah pega', pega' mu'un ke' éh kivu ha' néh.
         28 Kenat lah jalan rengah tong penganeu' Yésus ke' néh omok tutuh tana' Galilia.
         29 La'ah musit Yésus ngan bakéh Néh jin lamin sebayang nah, ke' réh tai lamin Simon
         rawah Anderias, Yakub rawah Yohanes péh kivu réh tai.
         30 Pu'un kivan Simon nah éh redo pegen, uban néh sakit darem. Hun Yésus avéé' sinah
         boh réh bara' éh kenat ngan Néh.
         31 Yésus tai ngan redo inah, Iah ngamit ojoo' néh ke' Néh nolong éh betéé'. Kedarem
         néh ri' tioo ma'o, boh éh betéé' petubo réh.
         32 La'ah dau tahup inah, kekat kelunan éh pu'un bakéh éh sakit ngan éh nasek balei',
         pu'un réh mihin irah inah tavin Yésus.
         33 Kekat kelunan tong leboo' inah pu'un réh petipun tong jumen lamin Simon nah.
         34 Yésus peka'o kuraa' arong kesakit réh, ngan pinaa' balei' nebet Yésus jin tong réh,
         pah avéé' néh bé' buhaa' balei' nah pané, uban kejam balei' nah, séé' Yésus nah.
         35 Tovoo' peka ngivun betéé' Yésus tai mokoo' tong tana' ke' néh sebayang.
         36 La'ah Simon ngan bakéh néh nah tai pitah éh.
         37 Hun réh temeu' ngan néh, boh réh bara', Kekat kelunan nah pu'un pitah Ke' rit, ha'
         réh.
         38 Yésus mipa ha' réh, ka', Adang lu' tekep tioo mejoh pengelakau' lu' teu' tai leboo'
         éh jah déhéé' siteu' kepéh, uban Ké' juk bara' ha' Tuhan ngan réh, uban inah néh kereja'
         Ké', ke' ké' tuai nah, ha' Néh.
         39 La'o inah lakau Yésus tutuh tana' Galilia, ke' Néh nebaraa' réh lem lamin sebayang
         Yahudi ngan bet balei' jin kelunan.
         40 Pu'un jah kelunan sakit kapéé' tavin Yésus, iah ngejekuu' lep néh tong jumen Yésus,
         ngan iah menyat pika ngan Néh. Ka' ha' néh ngan Yésus, Hun Ko' keloo' adang Ko' omok
         peka'o ku', ha' néh.
         41 La'ah Yésus pika éh mu'un, ngan Iah ngamit kelunan sakit nah, ha' Yésus ngan néh,
         Akeu' keloo', ma'o ke' jin penyakit ko' nah, ha' Néh.
         42 Kesakit kelunan inah, hun inah néh éh tioo bé' pu'un lah ngan iah pu'un ma'o.
         43 La'ah Yésus nyohoo' éh tioo lakau, ngan petepat ngan néh.
         44 Ka' ha' tepat Néh, Ko' menéng ha' Ké' teu', amai ke' bara' ngan séé' péh, tong iteu'
         da'. Jian ke' tai tavin imam tong sebayang Yahudi, ke' néh na'at usah ko' lepah ma'o
         nah. La'o inah ko' mena' pengena' ko' ngan néh, barei' sohoo' Tuhan lem Surat Musa
         dokoo' kelunan omok jam ka'au' pu'un ma'o jin kesakit ko' nah, ha' Yésus.
         45 Bang kelunan inah tai éh bara' rengah inah ngan kelunan semah-semah péh. Uban néh
         kenat bé' Yésus omok merah lakau tong leboo' éh pinaa' kepéh. Iah mokoo' tong tana'
         linek, bang kelunan jin kuraa' leboo' awah éh tai tavin éh sinah.

1 Bé' makat lebéé' la'o inah, Yésus moléé' tai leboo' Kapernaum kepéh, ngan irah pinaa'
         menéng rengah Néh pu'un tong lamin sinah.
         2 La'ah pinaa' kelunan petipun sinah avéé' tong usit lamin pah avéé' tong patah péh
         bé' lah pu'un jalan réh kepéh. Pu'un Yésus bara' ha' tebaraa' Allah ngan réh.
         3 Lem Yésus to nebaraa' réh, inah savéé' pat kelunan metéé' kelunan éh Sakit matai
         keluhat. Ke' réh patet éh tavin Yésus.
         4 Bang uban kelunan matek pinaa' nah, bé' réh omok mihin éh masek lem lamin, boh réh
         meka sapau bau Yésus nekedéng bara' ha' Tuhan nah, boh réh petuhun éh palaa' mak nah
         tai kera'.
         5 Hun Yésus jam irah matek ngelan mu'un kenat, pu'un Iah pané ngan kelunan éh matai
         keluhat nah, ka' ha' Néh, Anak Ké', penyala' ko' lepah pega', ha' Néh.
         6 Irah guru éh nebaraa' tong Surat Musa pu'un réh sinah, ngan hun réh menéng ha' Yésus
         pané kenat,
         7 boh' réh seruh, Kineu' Iah makang kenin pesalut Allah. Bé' pu'un kelunan tong tana'
         omok mega' penyala' ne'. Allah awah éh boh éh omok maneu' éh kenat, kelem réh.
         8 Yésus tioo jam kekat éh kedalem réh kenat, boh Iah pané ngan réh, ka' ha' Néh,
         9 Kineu' éh pelapah lumang ké' pané seneruh keh, ha' ké' mah éh tekep Ké' bara', penyala'
         ko' lepah pega', ha' nah, kineu' éh ha' ké' éh bara', betéé' ke' lakau, ha' nah, éh
         mah éh lumang kunah ka'ah, ha' Néh.
         10 Bang Akeu' juk pekelenaa' éh ngan keh, Anak Kelunan iteu' néh éh pu'un penyukat omok
         bet penyala' nah ne', ha' Néh. Boh Éh pané ngan kelunan éh matai keluhat nah kepéh,
         11 Betéé' ke', alaa' mak ko' nah moléé' ke', ha' Néh.
         12 Jin lem ta'an kekat réh béé, kelunan éh matai keluhat nah, betéé' alaa' mak néh,
         tioo musit. Kekat kelunan pinaa' nah béé kenin réh na'at éh, pu'un réh mejing Allah,
         Jin sahau rai péh éh bé' lu' pu'un na'at éh kenat, ha' réh.
         13 La'ah Yésus lakau kepéh tai baa' Banget Galilia, pinaa' kelunan tavin Éh sinah, boh
         Éh nebaraa' réh kepéh.
         14 Lakau Yésus kepéh jin sinah, inah Iah na'at jah kelunan éh alaa' sukai. Lakei' inah
         mokoo' tong lamin éh lamin jalan kelunan mena' sukai, ngaran néh Lewi anak Alpeus,
         Yésus tebai éh, ka' ha' Néh, Tuai ke' kivu Akeu', ha' Néh. Lewi tioo betéé' ke' néh
         kivu Yésus.
         15 Tai Yésus kuman tong lamin Lewi pemung ngan irah bakéh Néh. Pinaa' kelunan éh alaa'
         sukai pu'un pemung ngan Néh sinah, ngan kelunan éh jah éh keleko kelunan péh pu'un
         sinah, kivu Yésus nah, tai béé réh kuman pemung ngan Yésus tong lamin Lewi nah.
         16 La'ah kuraa'-kuraa' guru' éh nebaraa' tong Surat Musa éh kivu adet irah Parisi, na'at
         Yésus kuman pemung ngan kelunan penyala', ngan kelunan éh alaa' sukai. Boh réh pané
         ngan irah éh bakéh Yésus, ka' ha' réh. Bé' tekep Éh kuman pemung ngan kelunan penyala',
         ngan pemung ngan kelunan éh alaa' sukai, ha' réh.
         17 Pu'un Yésus menéng ha' réh pané kenat, boh Éh mipa ha' réh, ka' ha' Néh. Kelunan
         éh bé' pu'un kesakit bé' éh tai nawan, bang kelunan éh sakit éh tai nawan. Bé' Ku'
         tuai tong tana' iteu' Ké' tebai kelunan éh seruh iah éh kelunan éh jian, bang Akeu'
         tuai ke' Ké' tebai kelunan éh seruh iah éh kelunan sa'at, ha' Néh.
         18 La'ah jah koléé' tovoo' irah éh kivu Yohanes Batis, ngan irah éh kivu adet Parisi,
         kelaset kivu adet sebayang réh, pu'un kelunan tai tavin Yésus ke' réh neteng Éh, ka'
         ha' réh. Kineu' éh ke' irah éh kivu Yohanes Batis, ngan kenat péh irah éh kivu irah
         Parisi, pinaa' koléé' réh kelaset kivu adet sebayang réh, bang irah éh bakéh ko',
         bé' réh kelaset barei' irah inah, ha' réh.
         19 Ha' Yésus mipa réh, Hun kelunan tai kuman tong kawin, kineu' réh, kelaset awah? Adang
         néh bé' kenat. Kelebéé' lakei' éh juk kawin nah pu'un ngan réh sinah, bé' réh kelaset
         awah.
         20 Pu'un jah retek hun kelunan éh juk kawin nah, lepah nalaa' réh da', boh réh pu'un
         kelaset, ha' Néh.
         21 Yésus maneu' jah tapan kepéh ngan réh, ka' ha' Néh, Bé' pu'un kelunan mejéé' kerayung
         éh maréng ke' néh pék éh tong kerayung éh mupuk. Hun néh pék éh tong éh mupuk nah,
         boh kerayung éh maréng nah péh pisei kepéh, jéé' kerayung éh maréng nah, bé' éh pekua'
         layan kerayung mupuk nah, ha' Néh.
         22 Jah ha' tapan éh neu' Yésus kepéh ka', Bé' kelunan modoo' baa' buaa' agun éh maréng
         lem telokoo' kulit ka'an éh lepah lebéé'. Hun néh modoo' éh kenat, baa' buaa' agun
         éh maréng nah ngeletaa' kulit ka'an éh lepah lebéé' nah, pelapah baa' buaa' agun nah
         pega', ngan telokoo' nah tasa'. Baa' buaa' agun éh maréng tekep modoo' éh lem telokoo'
         éh maréng, ha' Néh.
         23 Tong jah Dau Posot Yésus lakau ngelapah térék, pu'un irah bakéh Néh kivu' Éh, boh
         irah bakéh Néh nyepit lo'ong parai jin pungun néh.
         24 Uban irah bakéh Néh alaa' lo'ong parai nah, inah irah Parisi pané ngan Yésus, ka'
         ha' réh, Na'at ke' bakéh ko' nah, uban ineu' réh maneu' éh kenat ngelapah ha' lem
         Surat Musa ngan ngelapah tong Dau Posot, ha' réh.
         25 Ka' ha' Yésus mipa réh, Kineu' bé' jak keh sakui purung ineu' neu' Daud ngan kelunan
         éh kivu éh hun réh la'au' sahau nah?
         26 Daud rai péh pu'un éh tai lamin Allah ke' néh alaa' roti éh nena' réh ngan Allah
         ke' néh kuman éh, ngan iah mena' éh kepéh ngan irah éh kivu éh rai. Iah pu'un tai
         hun Abiatar pu'un Imam éh pengeja'au kekat imam, na' péh Surat Musa éh kenivu lu'
         bara', kelunan éh kereja' imam awah éh omok kuman éh, bé' kelunan éh jah omok kuman
         éh, Daud pu'un kuman éh pemung ngan irah bakéh néh, ha' Yésus ngan réh.
         27 La'ah ha' Yésus kepéh, Dau Posot ke' kelunan omok posot, bé' kelunan pu'un uban Dau
         Posot inah pu'un, ha' Néh.
         28 Ha' Yésus kepéh, Anak Kelunan éh pu'un penyukat bara' tong éh tekep neu' tong Dau
         Posot, ha' néh.

1 Yésus lakau tai lamin sebayang kepéh la', pu'un jah kelunan sinah éh paket jebila'
         ojoo'.
         2 La'ah pu'un kuraa' kelunan sinah éh juk pesala' Yésus, kenat péh irah kepuh Yésus
         ke' réh omok jam hun néh pu'un peka'o kelunan sioo' Dau Posot nah.
         3 Ha' Yésus ngan kelunan paket ojoo' nah, Betéé' ke' jian ke' tuai nekedéng siteu',
         ha' Néh ngan néh.
         4 La'ah ha' Yésus ngan kelunan éh pinaa' sinah, Akeu' juk neteng ngan ka'ah, Ineu'
         omok neu' lu' tong Dau Posot? Kineu' ha' lem tebaraa' éh kenivu lu' iteu', pu'un éh
         nyohoo' lu' masi kelunan? Kineu' éh, kelu' ngesa'at kelunan kunah néh? Kineu sohoo'
         néh ngan lu', kelu' purip kelunan nah? Kineu lah lu' da', kelu' mematai kelunan nah?
         Kineu' ha' tebaraa' tong Dau Posot lu' iteu' néh kunah ka'ah, ha' Yésus neteng réh.
         Bang bé' réh mipa éh.
         5 Ngejuwak Yésus na'at réh, merek Éh ngan réh bang Iah pika réh kepéh uban réh mahéng
         kenin bé' jam seruh. La'ah ka' ha' Néh ngan kelunan paket ojoo' nah kepéh, Jian ke'
         pejat ojoo' ko', ha' Néh. Tioo kelunan inah pejat ojoo' néh, tioo jian lah ojoo' néh.
         6 Musit lah kelunan Parisi tioo tai tavin kelunan éh kivu irah éh pemung ngan Herodis
         ke' réh pakat pitah jalan omok mematai Yésus.
         7 Lakau Yésus ngan irah éh bakéh néh tai baa' Banget Galilia, pinaa' mu'un kelunan
         kivu réh tai. Jelua' réh pu'un jin tana' Galilia, jelua' jin tana' Yudea,
         8 jelua' kepéh jin leboo' Yérusalem ngan jelua' jin tana' Idumia. Pu'un éh kepéh jin
         dipa baa' Yordan, ngan jin tana' éh déhéé' Tirus ngan Sidon, pinaa' mu'un réh tai
         tavin Yésus uban réh menéng rengah tong kekat penganeu' Néh éh ja'au nah.
         9 Uban réh pinaa' mu'un kenat, Iah nyohoo' irah éh bakéh néh petenup jah alut ngan
         Néh, dai kelunan pinaa' nah nyikeu' éh.
         10 Pu'un pinaa' tenéh kelunan peka'o néh jin kesakit réh, na' péh éh kenat irah éh sakit
         keto nah pu'un réh nyikeu' Éh ngan ngamit Éh ke' réh omok ma'o jin kesakit réh.
         11 Hun irah éh nasek sahéé' sa'at nah na'at Yésus, tioo ngejekuu' lep réh ngan ngeradau,
         bara', ka'au' néh Anak Allah, ha' ngeradau réh.
         12 Yésus meta' réh pané kenat, bé' iah buhaa' réh pekelenaa' Iah.
         13 Yésus lakau tai jah tokong, jin sinah Iah tebai kelunan éh keneloo' néh, boh irah
         éh keneloo' Néh nah tavin Iah sinah.
         14 Hun réh avéé' lah inah Yésus ngevéléé' jah poloo' duah usah jin belah réh, dokoo'
         irah éh kevéléé' Néh nah ngelayau pu'un pemung ngan Néh, kenat péh ke' réh omok nebaraa'
         kelunan
         15 ngan ke' réh pu'un penyukat omok bet balei'.
         16 Iteu' ngaran kekat irah éh kevéléé' Néh, Simon, pu'un jah ngaran néh éh nateng Yésus,
         Péterus,
         17 Yakub rawah Yohanes éh anak Sabedeus. Yésus maneu' ngaran roh Boanerges, sin tong
         ngaran inah kelunan éh makang barei' ha' lengedo.
         18 Pu'un kelunan kepéh ngaran réh Anderias, ngan Pilipus, Bartolomeus, Matius, Tomas,
         ngan Yakub anak Alpeus, Tadius, Simon kelunan jin Kana'an.
         19 Yudas Iskariot, inah éh Yudas éh memalo Yésus rai.
         20 La'o inah moléé' Yésus tai lamin, pelapah tuai kelunan pinaa' nah kepéh la', pah
         avéé' Yésus ngan bakéh néh bé' omok kuman.
         21 Hun irah panak Yésus jam éh kenat, tai réh juk alaa' Iah, uban pu'un kelunan éh bara',
         Yésus nah tuleu', ha' réh.
         22 La'ah pu'un kuraa' guru éh nebaraa' tong Surat Musa tuai jin leboo' Yérusalem bara'
         Yésus nasek balei' Beelsebul, ngan Iah bet balei' palaa' kerenget sahéé' sa'at, ha'
         réh.
         23 Neu' ha' réh pané kenat, Yésus tebai irah tuai ke' Néh bara' kuraa' ha' tapan ngan
         réh. Ka' ha' Néh, Kineu' jalan Sitan omok bet Sitan.
         24 Hun pu'un kelunan tong jah tana', pata pekelawan belah nah ke', adang kekat irah
         leboo' inah matai béé.
         25 Kepéh Ne' pu'un kelunan murip lem jah lamin; boh irah pata pekelawan belah irah ke'
         sinah, adang kekat irah lem lamin inah matai béé.
         26 Kenat péh né' Sitan pekelawan belah nah ke', adang penyukat néh bé' omok lebéé' kekat
         éh lem kamit néh béé mu'un.
         27 Bé' pu'un jah kelunan omok masek lem lamin kelunan éh gahang, ke' néh omok nyayoh
         livah lem lamin néh, bang hun kelunan gahang nah pu'un kejeret, la'o inah boh kelunan
         omok masek tong lamin néh ngan nyayoh livah lem lamin néh.
         28 Jian keh seruh jian-jian, kekat arong kesa'at kelunan omok Tuhan mega' éh, kenat
         péh tong ha' ané réh éh sa'at,
         29 bang tong kelunan éh pané ngesa'at Sahéé' Ni'ai, kesa'at inah bé' Tuhan omok mega'
         éh, uban penyala' inah pu'un éh pelinguh, ha' Néh.
         30 Yésus pu'un pané kenat ngan réh, uban irah ke' bara' Yésus nasek balei'.
         31 La'o inah tuai tinen ngan padéé' Yésus, pu'un réh mena Yésus tong usit, boh réh nyohoo'
         kelunan éh jah tai tebai Éh.
         32 Pinaa' kelunan menyun keto tutuh Yésus, ka' ha' réh ngan Néh, Tinen ko' ngan padéé'
         ko' pu'un mena ke' tong usit sinah rit, pu'un réh tebai ke', ha' réh.
         33 Ha' Yésus mipa réh, séé' tinen ngan padéé' Ké' éh kunah keh nah néh, ha' Néh.
         34 Iah ngelengit na'at kelunan pinaa' éh menyun tutuh Néh nah, boh Iah bara' ka', Na'at,
         iteu' néh tinen Ké' ngan padéé' Ké'.
         35 Kelunan séé' éh kivu sohoo' Allah, kelunan inah éh padéé' Ké', jian péh éh lakei',
         jian péh éh padéé' ké' redo, kenat péh éh tinen Ké', ha' Néh ngan réh.

1 Jah koléé' kepéh Yésus nebaraa' kelunan déhéé' baa' Banget Galilia, matek pinaa'
         mu'un kelunan tai tavin Iah sinah, pah avéé' Yésus taket lem alut, boh Iah menyun
         lem alut nah. Alut inah pu'un lem lepok baa' Banget Galilia. Pinaa' mu'un-mu'un kelunan
         mokoo' tong dirin baa' banget nah.
         2 Pinaa' ha' tapan éh benara' Yésus ngan réh.
         3 Ka' ha' Néh, Menéng keh, pu'un kelunan mulah parai.
         4 Hun néh tai mulah nah, pu'un jelua' parai nah pelohoo' tong dirin jalan, tai juhit
         kon parai nah pah béé.
         5 Pu'un jelua' parai nah kepéh pelohoo' tong bateu', éh tong bateu' nah si'ik awah
         tana' tong néh. Laho éh nyekaa', uban néh bé' dilem lem tana'.
         6 Hun pétéé' musit sekaa' parai nah melayeu' éh neu' pana, uban lakat néh bé' masek
         dilem lem tana'.
         7 Pu'un jelua' parai nah kepéh pelohoo' lem suha', suha' inah maneu' urip parai inah
         ngerising, pah avéé' néh bé' omok ngebuaa'.
         8 Pu'un kepéh jelua' pelohoo' tong tana' éh jian, nyekaa' éh pah avéé' néh ngebuaa'.
         Hun néh ngebuaa' lah kebit pungun néh, ngan pinaa' buaa' néh, jian mu'un urip ngan
         buaa' parai inah.
         9 Ha' Yésus ngan réh kepéh, Kelunan éh pu'un kelingen omok menéng éh, jian éh menéng
         éh mu'un, ha' Néh.
         10 Tovoo' Yésus mokoo' tengéé', pu'un jelua' irah éh lepah menéng ha' tapan Néh nah,
         pemung ngan irah éh bakéh néh éh jah poloo' duah usah nah, tai réh tavin Yésus nah,
         ke' réh neteng Éh, ineu' sin ha' tapan inah.
         11 Ka' ha' Yésus ngan réh, Pu'un Allah nolong keh jalan keh omok nesen tong kekat éh
         pelim tong kelunan sahau rai, inah éh tong Allah éh Pengeja'au. Bang kekat kelunan
         éh jah, pu'un réh menéng éh lem ha' tapan awah.
         12 Barei' ha' lem surat Allah bara', ka' ha', Pu'un irah pepu'uh éh, bang bé' éh ta'an
         réh. Pu'un irah ngenéné' éh mu'un-mu'un bang bé' réh omok jam éh, Hun réh omok jam
         éh ngan menéng éh ngan lenaa', barang omok péh réh pekoléé' kenin ke' réh tavin Allah
         ke' Néh bet penyala' réh, kenat ha' lem surat Allah, ha' Yésus.
         13 Boh Yésus neteng réh kepéh, ka' ha', kineu', bé' keh jam sin ha' tapan iteu', Hun
         keh bé' omok nesen tong ha' tapan iteu' kineu' keh omok nesen tong ha' tapan éh jah
         da'?
         14 Sin tong lakei' éh tai mulah parai nah, inah éh kelunan éh tai bara' ha' tebaraa'
         Tuhan.
         15 Jelua ha' tebaraa' nah, pelohoo' barei' parai éh pelohoo' tong dirin jalan nah, pu'un
         kelunan inah menéng ha' tebaraa' inah. Kerigah réh menéng éh nah ke', kerigah Sitan
         tai alaa' kekat ha' éh lepah nulah dalem kenin réh, barei' juhit kon parai pah avéé'
         néh béé nah.
         16 Pu'un jelua' kelunan kepéh, éh barei' parai pelohoo' tong bateu' laho éh nyekaa',
         ngan laho ke' éh melayeu' uban lakat néh bé' dilem tai lem tana'. Barei' inah péh
         jelua' kelunan, tovoo' réh menéng ha' tebaraa' Tuhan, laho réh alaa' ha' tebaraa'
         inah ngan jian kenin.
         17 Bang bé' ha' tebaraa' inah masek lem lepok kenin réh mu'un, hun mah penusah ngan
         pengeketa pu'un teneng tong réh, bé' réh omok ngeretep, pengeketa inah pu'un, uban
         ha' tebaraa' inah. Irah tioo bet ha' tebaraa' inah uban néh bé' ngelakat lem kenin
         réh,
         18 Pu'un jelua' kelunan kepéh, barei' parai pelohoo' lem suha' nah, inah éh, kelunan
         pu'un menéng ha' tebaraa' inah.
         19 Bang neu' réh ngelayau seruh ngan mihau kekat urip tong tana' iteu', magat tong pengekaya'
         ngan magat ineu' ineu' péh, inah éh maneu' ha' tebaraa' inah ngerising lem kenin réh,
         bé' éh omok jian.
         20 Pu'un jelua' kelunan kepéh, barei' parai pelohoo' tong tana' éh jian nah. Uban hun
         réh menéng ha' tebaraa' inah, irah tioo alaa' éh ngan mihau éh mu'un lem lepok kenin
         réh. Barei' parai éh murip jian pah avéé' néh ngebuaa' ngan buaa' néh pinaa' mu'un
         nah. Jelua' parai bé' éh pinaa' buaa', jelua' pinaa' ke' éh. Pu'un kepéh éh matek
         pinaa' buaa'. Kenat sin ha' tapan iri ne', ha' Néh.
         21 Ka' ha' Yésus ngan réh, kineu' hun kelunan seket titui, pu'un éh tekup éh palaa'
         bisin? Ngan kineu' éh, pu'un éh modoo' éh ra' gelan jalan néh pegen? Adang néh bé'.
         Kelunan éh seket titui tekep éh pei' titui inah bau, ngan tong retek éh pejing.
         22 Ineu'-ineu' éh pelim adang néh poléng kepéh, kenat péh ineu'-ineu' éh petavun, adang
         néh poléng kepéh.
         23 Hun keh pu'un kelingen omok menéng, jian keh menéng éh mu'un, ha' Néh.
         24 Yésus bara' kepéh ngan réh, Seruh keh jian-jian tong kekat éh nenéng keh. Pekua'
         jalan keh petuneng irah éh jah, barei' inah ke' jalan Allah petuneng keh kepéh, ngan
         ukum keh neu' Néh pelapah bahat.
         25 Tong kelunan éh pu'un menéng ngan mihau éh, Tuhan mena' ha' tebaraa' Néh kepéh ngan
         réh dokoo' réh omok jam éh mu'un. Bang kelunan éh bé' pu'un ineu'-ineu', jin éh si'ik
         éh pu'un ngan néh inah juk nalaa' kepéh.
         26 Ha' Yésus kepéh, Tong jaka' Allah Pengeja'au, pu'un éh barei'-okoo' ha' tapan tong
         kelunan éh mulah parai tong térék néh.
         27 Tovoo' dau merem iah pegen, dau rema iah lakau kereja', kelebéé' néh kenat, parai
         nah nyekaa', ngan murip mu'un. Kelunan éh mulah éh nah bé' éh jam kineu' éh ke' néh
         omok murip kenat.
         28 Bang tana' éh maneu' parai nah nyekaa', avéé' néh nginan, pah avéé' néh ngujung,
         pah avéé' néh pu'un buaa' lah.
         29 Tovoo' parai mesak kelunan éh mulah éh nah alaa nahat palaa' néh majau éh uban jaka'
         ajau lepah avéé'.
         30 La'ah ha' Yésus, Inah ha' tapan éh pepata tong jalan Allah Pengeja'au.
         31 Teneng éh tong ha' tapan tong tulin buaa' kayeu' sesawi, éh matek si'ik jin kekat
         tulin buaa' kayeu' éh jah.
         32 Tulin buaa' inah bé' éh lebéé' nyekaa' éh ngan murip éh avéé' néh ja'au, hun néh
         lepah ja'au, pelapah ja'au kepéh inan néh jin inan kayeu' éh jah. Pinaa' mu'un paka'
         néh. Pinaa' juhit omok maneu' sala néh tong paka' kayeu' inah, ha' Néh.
         33 Pu'un Yésus nebaraa' réh palaa' pinaa' arong ha' tapan Néh, barei' éh omok kejam
         réh.
         34 Siget koléé' Iah nebaraa' réh Iah nebaraa' réh palaa' ha' tapan, bang hun néh Iah
         tengéé' pu'un ngan irah bakéh Néh, boh Éh pané petek ngan réh.
         35 Tovoo' dau tahup inah, ka' ha' Yésus ngan irah bakéh néh, Jian tam papit saa' dipa,
         ha' néh.
         36 La'ah piso réh jin kelunan pinaa' nah tai lem alut pemung ngan Yésus. La'ah pu'un
         kuraa'-kuraa' alut éh jah sinah.
         37 Tuai kepu gahang ngan lipak ja'au mu'un, pa'ung lem alut, si'ik awah éh bé' kaham.
         38 La'ah Yésus pu'un saa' murin alut pegen éh ngan ulun néh bau unan. Pelapah irah bakéh
         néh peto'ot éh, ka' ha' réh, Guru' bé' ke' paréé' tam juk matai kaham teu' tu', ha'
         réh.
         39 Pelapah Yésus betéé' ke' Néh meta' kepu gahang nah, ka' ha' Néh, mokoo ke', ha' Néh.
         Ha' Néh ngan lipak nah, Pawah ke', ha' Néh. Tioo pawah lah kepu ngan lipak nah.
         40 La'ah ha' Yésus ngan irah bakéh Néh, kineu' keh medai kenat, to deke' keh bé' ngelan,
         ha' Néh ngan réh.
         41 Matek medai mu'un réh, boh réh pepané belah irah, ka' ha' réh, Kineu' péh kelunan
         iteu' tu' ke' kepu ngan lipak omok kivu sohoo' néh ha' réh.

1 Jin la'o Yésus ngepawah kepu ngan lipak nah rii', boh réh teleu' bakéh Néh avéé'
         tong tana' irah Gerasa saa' dipa baa' Banget Galilia.
         2 Hun mah Yésus tuhun jin alut, iah peselalang ngan jah kelunan éh tuai jin luvang
         bateu' jalan tanem kelunan matai.
         3 Kelunan inah éh nasek balei' mokoo' éh tong tanem kelunan. Bé' pu'un kelunan éh omok
         ngejeret éh.
         4 Pinaa' koléé' réh ngejeret ojoo' ngan gem néh palaa' ratai, bang siget koléé' réh
         ngejeret éh nah, pu'un éh tioo memekat éh ngan nasa' jeret daven éh neu' réh tong
         gem néh nah. Matek gahang mu'un-mu'un éh, bé' pu'un séé' péh éh omok mengen éh.
         5 Jian péh éh dau rema, jian péh éh dau merem, iah lakau-lakau tong tanem kelunan,
         kenat péh éh lakau tong tokong, iah ngeradau' ngeradau', ngan lekup-lekup usah néh
         neu' bateu'.
         6 Jin juu' iah na'at Yésus tuai, pelapah iah nekedeu' tai tavin éh ke' néh ngejekuu'
         lep néh tong jumen Yésus,
         7 ngan iah ngeradau' ja'au ha', ka' ha' néh, O Yésus Anak Allah éh matek bau, ineu'
         juk neu' Ko' tong akeu', ke' Ko' tuai siteu' teu'. Ko' pika ku, mai Ke' ngukum akeu',
         ha' néh.
         8 Pu'un iah pané kenat ha', uban Yésus lepah bara' ka' ngan néh, O balei', pega' ke'
         jin kelunan iteu', ha' néh.
         9 Yésus neteng éh ka', Ineu' ngaran ko'. Ha' lakei' inah, ngaran ké' ne', Panyen, kenat
         ngaran ké', uban mé' matek pinaa' mu'un teu', ha' néh.
         10 Iah menyat ngan Yésus, bé' buhaa' Yésus bet balei' jin tana' inah.
         11 Déhéé' retek inah pu'un pinaa' idok nemo tong apé ihang.
         12 Kekat balei' nah menyat Yésus kejeraa' réh tai lem idok pinaa' nah, ka' ha' réh,
         Ko' kejeraa' améé' masek lem idok pinaa' nah, ha' réh.
         13 La'ah Yésus kejeraa' balei' nah masek lem kekat idok nah. Tioo nekedeu' kekat idok
         pinaa' nah nerurut tong apé ihang bau dirin baa' tioo pejeu pelohoo' tai lem baa',
         tioo matai menyet. Ngioo' kekat idok nah duah ibu usah.
         14 La'ah irah éh mihau idok nah tioo kelap tai bara' rengah inah ngan irah tong leboo'
         ngan irah tong térék péh, kekat idok inah matai menyet. La'ah irah tuai juk na'at
         ineu' éh lepah neu' Yésus nah.
         15 Tai réh tavin Yésus, ngan pu'un réh na'at kelunan éh uban nasek balei' pinaa' nah,
         menyun sinah, ngan pakai néh lepah pu'un, kenin néh péh lepah teneng, medai mu'un
         réh.
         16 La'ah kelunan éh lepah na'at inah ri', bara' rengah kelunan inah lepah ma'o jin néh
         nasek balei', ngan bara' tong kekat idok nah.
         17 Uban neu' inah kenat irah nyohoo' Yésus kelap jin tana' réh.
         18 Tovoo' Yésus menyun tong alut, kelunan éh nasek balei' lepah nah, menyat juk kivu
         Yésus.
         19 Bang bé' Yésus buhaa' éh, ka' ha Yésus ngan néh, moléé' ke' tai lamin ko', ko' bara'
         ngan réh tong kekat jalan Tuhan pu'un nolong ke', ngan tong jalan Iah pepoléng penika
         Néh éh ja'au ngan ko', ha' Yésus ngan néh.
         20 La'ah moléé' lakei' inah lakau tipo tana' Dekapolis, ke' néh bara' tong jalan Yésus
         pika ngan peka'o éh nah. Béé kenin kekat kelunan menéng ha' néh bara' kenat.
         21 Moléé' Yésus kepéh papit saa' dipa baa' banget. Pinaa' kelunan tuai tavin Iah tong
         dirin baa' banget inah.
         22 Pemung ngan réh sinah pu'un jah kelunan ngaran néh Yérus, éh pengeja'au tong lamin
         sebayang Yahudi. Hun néh na'at Yésus, iah ngejekuu' lep néh déhéé' gem Yésus.
         23 Iah menyat mu'un-mu'un ngan Yésus, ka' ha' néh, anak ké' éh redo éh si'ik ri', sakit
         éh tuai Ke' Ko' mapai ojoo' Ko' tong néh ke' néh ma'o jin kesakit néh, ke' néh omok
         murip da' ha' lakei ja'au Yérus nah.
         24 Pu'un Yésus tai kivu éh, ketem kelunan pinaa' nah péh tai kivu Yésus, avéé' réh pesikeu'
         lah tong jalan inah.
         25 Jin belah irah pinaa' nah, pu'un jah redo' éh pega' dahaa', jah poloo' duah ta'un
         tenéh éh sakit kenat.
         26 La'ah pinaa' mu'un kelunan éh nawan éh, ke' réh juk peka'o éh jin kesakit néh nah,
         bé' éh omok ma'o, bang jaa'-jaa' néh éh sakit sa'at-sa'at kepéh.
         27 Pu'un redo inah lepah menéng rengah Yésus, boh iah kivu Yésus jin likot néh pemung
         ngan kelunan pinaa' nah.
         28 Ka' kelem redo inah, Né' akeu' omok ngamit sapét tapak seput Néh nah, adang ké' omok
         ma'o jin kesakit ké' nah, kelem néh.
         29 Boh éh ngamit seput Yésus nah, tioo ma'o éh jin kesakit néh, tioo jian akam lem usah
         néh, bé' dahaa' néh pu'un pega' kepéh.
         30 Tovoo' inah néh Yésus jam pu'un akam Néh, inah éh, Iah nesen pu'un kegahang néh lepah
         musit jin Iah, tioo pupah éh pané ngan irah pinaa' nah ka', séé' ngamit seput Ké'
         ri', ha' Néh.
         31 Ha' irah bakéh néh mipa éh, Pinaa' kelunan nyikeu' ke' nah ne', kineu' Ko' kenat
         ha', ha' réh ngan néh.
         32 La'ah Yésus na'at tutuh Néh ke' néh jam séé' éh ngamit seput Néh nah.
         33 Kejam redo inah iah ma'o jin kesakit néh ri', riet éh medai, pelapah iah ngejekuu'
         lep néh déhéé gem Yésus, boh éh bara' ka', Akeu' ngamit seput Ko' nah rit, ha' néh.
         34 Ka' ha' Yésus ngan néh kepéh, O anak Ké', pengelan ko' éh lepah peka'o ke', moléé'
         ke' ngan pawah kenin ko', ma'o ke' jin kesakit ko', ha' néh.
         35 Lem Yésus too pané ngan redo inah kenat, tuai kelunan jin lamin Yérus bara' anak
         néh matai. Ka' ha' réh ngan Yérus, Anak ko' ri' de', matai éh, mai ke' petusah Guru
         nah lah, ha' réh.
         36 Bé' Yésus besau menéng ha' réh kenat, boh éh bara' ngan Yérus, ka' ha' néh, Mai ke'
         medai, jian ke' ngelan Akeu', ha' Néh.
         37 La'ah bé' Yésus buhaa' kelunan pinaa' tai kivu Iah, bang Péterus ngan Yakub ngan
         Yohanes éh padéé' Yakub nah awah éh tai kivu Iah.
         38 Hun réh avéé' tong lamin lakei ja'au nah, boh Yésus na'at kelunan pinaa' balah-balah
         ngahoo ngan mangaa' ngan nirau péh.
         39 Yésus masek tong lamin nah, ka' ha' néh ngan réh, Kineu' keh balah ngahoo ngan mangaa'
         kenat, anak iteu' bé' éh matai, pegen awah éh, ha' néh.
         40 Irah mala' muau éh, boh Iah nyohoo' kelunan pinaa' nah musit béé. Iah mihin tamen
         tinen anak inah, ngan réh teleu' bakéh néh éh kivu éh ri', tai tavin anak inah tong
         jalan néh pegen.
         41 Boh Yésus ngamit ojoo' anak inah, ke' néh pané ngan néh, ka' ha' néh, Talita kum,
         ha' Yésus. Sin ha' inah, Anak redo betéé' ke'.
         42 Tioo betéé' anak inah ngan lakau' sinah, urip néh jah poloo' duah ta'un. Kesioo'
         inah, Béé kenin kelunan pinaa' nah na'at éh.
         43 Matek bé' Yésus buhaa' réh bara' kekat éh neu' néh nah ngan kelunan éh jah. Ka' ha'
         néh, Jian keh alaa' ka'an ko' pakan anak ko' nah, ha' néh.

1 Lakau Yésus jin sinah moléé' tai leboo' néh tengéé' pemung ngan irah éh bakéh néh.
         2 Tovoo' Dau Posot pu'un Éh nebaraa' réh tong lamin sebayang Yahudi. Pinaa' kelunan
         pu'un sinah, ngan hun réh menéng ha' tebaraa' néh, béé kenin réh seruh, ka' ha' réh,
         Jin ineu' Iah alaa' ha' tebaraa' éh kenat? Kineu' jalan iah jam nebaraa' kelunan kenat.
         Kineu' jalan iah omok maneu' telana' éh ja'au kenat, ha' réh.
         3 Bé' énéh iah éh tukeng kayeu' ri' da', éh tinen néh Meriam ngan padéé' néh Yakub
         ngan Yoses ngan Yudas ngan Simon. Bé' enéh padéé néh redo éh mokoo' ngan lu' siteu'
         nah? Ha' réh. Uban réh seruh Iah kelunan adek ke' awah, inah irah bé' keloo' alaa'
         Iah.
         4 Ha' Yésus ngan réh, Kelunan éh nabi Tuhan, pu'un réh sepah éh semah-semah péh. Bang
         tong leboo' néh ngan belah panak néh ngan belah lua' néh tengéé', bé' réh pu'un sepah
         éh.
         5 Bé' Yésus omok maneu' telana' éh ja'au tong leboo' néh, bang Iah mapai ojoo' Néh
         bau jelua' kelunan éh sakit ke' Néh peka'o réh.
         6 Béé kenin Néh uban irah pohoo' Néh nah bé' ngelan Iah.
         7 Lakau Yésus tai siget leboo' sinah ke' néh nebaraa' réh. La'ah Iah tebai irah bakéh
         néh jah poloo' duah usah nah, ke' néh nyohoo' réh lakau peduah duah usah. Iah mena'
         penyukat néh ngan réh, ke' réh omok bet sahéé' sa'at.
         8 Ha' néh ngan réh, Mai mihin ineu'-ineu' lem pengelakau keh, bang jah sekot keh awah,
         mai mihin penguman kenat péh gaweng éh jalan keh menyat ngan kelunan, ngan mai mihin
         rigit.
         9 Jian pakai kasut bang mai keh alaa' duah kerayung, ha' néh.
         10 Ka' ha' Yésus kepéh, séé'-séé' éh tenah tebai keh tong lamin néh, sinah keh mokoo'
         pah avéé' keh lakau kepéh.
         11 Semah leboo' éh bé' keloo' alaa' ka'ah, ngan bé' keloo' menéng ha' keh, hun keh lakau'
         jin sinah, nepaga' agaa' tana' éh nyalit tong gem keh, seleket ha' keh bara' ngan
         réh, ka'ah ke' tagong ukum ka'ah da'.
         12 La'ah lakau lah réh, tai nebaraa' kelunan ngan nyohoo' réh piso jin penyala' réh.
         13 La'ah pinaa' sahéé' sa'at pega' neu' réh ngan pu'un réh mosoo' nyak-tawan tong irah
         éh sakit ngan peka'o réh.
         14 La'ah raja' Herodis lepah menéng rengah tong kekat penganeu' Yésus nah, uban semah-semah
         réh tai, pu'un réh bara' tong kekat penganeu' Néh. La'ah pu'un jelua' kelunan bara'
         Yésus nah, Yohanes Batis éh penatai réh rai, betéé' murip kepéh éh kurah, nah ke'
         néh pu'un penyukat omok maneu' kekat inah, ha' réh.
         15 Ha' jelua' réh kepéh, Elia énéh de', ha' réh. Pu'un Jelua' réh bara'. Iah inah Nabi
         barei' jah jin belah irah Nabi sahau rai ine' ha' réh.
         16 Hun Herodis menéng ha' réh kenat, ka' ha' néh, Iteu' néh Yohanes Batis murip kepéh.
         Pu'un ku' nyohoo' réh ngulep ulun néh, boh ka' murip kepéh éh, ha' néh.
         17 Uban hun Yohanes Batis murip lepah nah, pu'un Herodis nyohoo' réh ngejeret éh, ngan
         masek éh lem lamin tutup. Herodis nyohoo' réh maneu' éh kenat, uban Herodias do Herodis.
         Éh mu'un néh Herodias nah do Pilipus, Pilipus nah padéé' Herodis bang Herodis alaa'
         Herodias do néh.
         18 Hun Yohanes murip lepah nah, pu'un éh meta' Raja' Herodis nah, ka' ha' néh, Mai ke'
         alaa' do padéé' ko', sala' ke' hun ko' kenat ne', bé' ke' tekep maneu' kenat, ha'
         néh.
         19 Neu' néh pané kenat ngan Herodis, merek Herodias ngan Yohanes, iah keloo' mematai
         éh, bang bé' éh omok uban raja' Herodis bé' kejeraa' éh.
         20 Raja' Herodis nah medai Yohanes, uban kejam nah ke' Yohanes nah, kelunan éh jian,
         éh teneng ngan ni'ai kenin. Kenat Herodis mavaa' mu'un, dai réh mematai éh. Keloo'
         Raja' Herodis menéng ha' tebaraa' Yohanes, na' péh éh merek ngan tusah kenin, siget
         koléé' néh menéng ha' néh.
         21 Pu'un jah dau, éh dau réh ngajung Herodis uban ngeja'au dau lohoo' Herodis sahau
         nah, Raja' Herodis inah ke' ngeja'au dau inah kepéh, boh éh tebai irah éh maren ngan
         irah pengeja'au seradu, ngan irah éh jah éh pengeja'au tong tana' Galilia, tuai pemung.
         22 La'ah Herodias nah pu'un anak éh redo. Tovoo' Raja' Herodis mokoo' ngan irah kuman
         pemung ngan néh éh ke' réh ngajung éh nah, tai redo lemanai éh anak Herodias nah,
         ke' néh sayau ngejian kenin Herodis ngan ngejian kenin irah éh jah péh. Boh Raja'
         Herodis neteng éh ka', Ineu'-ineu' éh juk laa' ko', jian ke' bara' éh ngan ké', omok
         ku' mena' éh ngan ko' dat, ha' néh.
         23 Pinaa' koléé' Raja' Herodis pané kenat ngan redo inah, ngan ha' supa néh bara' iah
         omok maneu ineu' awah éh pengeloo' redo inah. Ka' ha' néh, Kekat éh lem nihau ké'
         nah péh éh hun ko' keloo' alaa' éh omok awah ku petulat éh ngan ko', ha' néh ngan
         redo inah.
         24 Hun redo inah menéng ha' Raja' Herodis pané kenat, boh éh tioo tai tavin tinen néh,
         ke' néh neteng éh, Ineu' éh jian ké' menyat ngan néh kunah ko', ha' néh ngan tinen
         néh. Tioo tinen néh mipa éh, Jian ke' menyat ulun Yohanes Batis.
         25 Boh redo inah moléé' kepéh tavin Herodis, ha' néh, Iteu' éh nenyat ké' ngan ko'.
         Ko' maneu' ulun Yohanes Batis lem pigan hun iteu', ko' mena' éh ngan ké', ha' néh.
         26 Hun Raja' Herodis menéng pengenyat redo inah kenat, matek tusah lah éh, na' péh kenat
         bé' pu'un jalan ke' néh omok pepiso ha' néh tong jajii' néh ri', uban néh lepah pesupa.
         Jah kepéh menyaa' ke' éh uban néh seruh éh pané tong jumen kelunan pinaa', bara' iah
         omok mena' ngan maneu' ineu' awah nenyat ngan ineu' awah sohoo' redo inah, kunah néh
         ri'.
         27 Iah tioo nyohoo' jah seradu tai alaa' ulun Yohanes. Boh seradu nah, tai lamin tutup
         ke' néh ngulep ulun Yohanes.
         28 Pu'un iah alaa' ulun Yohanes lem pigan boh éh mena' éh ngan redo lemanai iri', boh
         redo inah mena' éh ngan tinen néh kepéh.
         29 Hun irah bakéh Yohanes menéng rengah réh maneu' éh kenat, boh réh tai alaa' patai
         Yohanes, ke' réh modoo' éh lem tanem.
         30 Moléé' lah irah lawah éh lakau peduah-duah usah lepah nah, pu'un réh tosok bara'
         kekat rengah ngan kekat éh pu'un dalem pengelakau réh ngan Yésus.
         31 Pinaa' mu'un kelunan tavin réh, pah avéé' réh bé' lah sakui kuman, boh Yésus bara'
         ngan irah bakéh néh, ka' ha' néh, Jian tam tai tana', ke' tam omok posot jak, dai
         tam pelapah mutau da', ha' néh.
         32 Inah réh teleu' lakau jalan alut juk tai mokoo' tana' éh linek.
         33 Pinaa' kelunan na'at réh ngalut nah, kejam réh Yésus réh teleu' bakéh néh éh lakau
         nah. Pelapah irah musit jin siget leboo' réh, ke' réh nekedeu' tai tana' éh juk tenavin
         réh teleu' nah, irah éh pinaa' jalan tana' nah, irah éh tenah avéé' tong tana' inah.
         34 Hun Yésus musit jin alut nah, boh éh na'at kelunan pinaa' nah pu'un sinah, ngan penika
         néh mu'un-mu'un réh, uban réh pekua' domba éh bé' pu'un kelunan mihau. Uban néh kenat
         Iah nebaraa' réh, pinaa arong ha' tebaraa' néh nebaraa' réh.
         35 Tovoo' dau tahup lah tuai irah bakéh Yésus pané ngan néh, ka' ha' réh, Tahup lah
         dau tam teu' dat, tong retek tam teu' péh, bé' pu'un ineu'-ineu' penguman siteu'.
         36 Jian ke' nyohoo' réh moléé' tai térék réh, ngan nyohoo' réh moléé' tai leboo' réh,
         ke' réh jian akam pitah penguman réh, ha' réh ngan Yésus.
         37 Ha' Yésus ngan réh, Jian éh ka'ah iteu' néh éh mena' penguman ngan réh, ha' Néh.
         Boh réh neteng Yésus, ka' ha', Hun néh kenat kineu' mé', keloo' ke' mé' melih penguman,
         reng nelih palaa' duah ato rigit pirek, boh mé' omok mena' éh ngan réh, ha' réh.
         38 Boh Yésus neteng réh, ka' ha', Kuraa' roti nihin keh ri', tai keh na'at éh ji', ha'
         Yésus. Boh réh bara', Lemah roti duah deke' usah seluang, ha' réh
         39 Boh Yésus pané ngan irah bakéh Néh ke' réh nyohoo' kelunan pinaa' nah menyun pepeng
         tong ureu'.
         40 Menyun réh petipun, pinaa' tipun réh, pu'un éh jah ato usah, pu'un éh lemah poloo'
         usah, kenat éh tong siget tipun réh.
         41 Boh Yésus alaa' lemah roti ngan duah seluang ri', boh Éh nenganga' na'at kebau, ke'
         Néh bara' jian kenin ngan Allah, uban ka'an inah. La'o inah boh Éh mutip éh ke' Néh
         mena' éh ngan irah éh bakéh Néh, dokoo' réh omok petulat éh ngan kelunan pinaa' nah.
         Kenat ke' éh maneu' seluang éh duah nah, Iah petulat éh ngan kekat réh béé.
         42 La'ah kekat irah béé kuman éh pah avéé' réh beso.
         43 La'o réh kuman nah, boh irah bakéh Yésus tipun kekat la'an éh uban kinan réh jin
         roti ngan jin seluang nah, penoo' jah poloo' duah gaweng keto utaa' néh.
         44 Kekat irah lakei' éh kuman roti ngan kuman seluang nah, lemah ibu usah.
         45 Pelapah Yésus nyohoo' irah bakéh Néh lakau tenah jalan alut tai tana' Betsaida saa'
         dipa baa' banget, Iah to ke' pané ngan kelunan pinaa' nah nyohoo' réh moléé'.
         46 La'o Néh tepat ngan irah bakéh Néh, tai Éh tong tokong ke' Néh sebayang.
         47 Dau tahup inah, alut irah bakéh Néh lem lepok baa', Iah to ke' tong tokong sebayang
         nah.
         48 Yésus na'at irah bakéh Néh matek tusah, ngan bé' omok memesai uban kepu nyelalang
         alut réh. Uban néh jam réh kenat, dau dileu' Iah tai tavin réh, lakau bau baa' nah.
         Iah lakau juk ngelapah réh,
         49 boh réh na'at éh lakau bau baa' nah, Beru'en ine', ha' radau réh.
         50 Hun réh na'at éh, matek medai réh. Yésus tioo pané ngan réh ka', Mai keh medai, Akeu'
         iteu' Yésus, ha' Néh.
         51 Pelapah Yésus tai lem alut pemung ngan irah éh bakéh Néh. Tioo pawah kepu nah. Matek
         béé kenin irah bakéh Néh, bé' réh jam seruh.
         52 Bé' jak réh petavéé' kenin tong lemah roti éh lepah palaa' Néh pakan lemah ibu kelunan
         nah rai. Bé' irah nesen, bé' réh omok jam éh.
         53 La'ah irah papit baa' banget kepéh, tai tana' Genesaret.
         54 Hun réh musit jin alut tioo kejam kelunan pinaa' nah, Yésus.
         55 Irah nekedeu' tutuh leboo' inah, ke' réh alaa' kekat kelunan sakit éh pegen bau mak
         néh, ke' réh patet éh ngan Yésus.
         56 Semah Yésus nah pu'un kejam réh, sinah ke' réh tai, tong lamin, tong leboo', ngan
         hun Néh tai leboo' siik péh éh tai, sinah ke' réh tai mihin kelunan sakit nah. Pu'un
         kelunan nah mihin irah éh sakit tai lamin réh pebelih, ke' réh pei' kelunan sakit
         nah tong lamin pebelih ke' réh nyohoo' Yésus kejeraa' kelunan sakit ngamit sapét tapak
         seput Néh. Kekat kelunan éh ngamit tapak seput Néh ma'o réh jin kesakit réh.

1 La'ah kelunan Parisi ngan kuraa' guru' éh nebaraa' tong Surat Musa, pu'un réh tuai
         jin leboo' Yérusalem, petipun déhéé' Yésus.
         2 La'ah pu'un réh ngedalem bakéh Yésus, kuman ka'an bé' mohéé' ojoo' pekua' adet pohoo'
         irah Parisi nah.
         3 Uban kelunan Parisi ngan kekat kelunan Yahudi péh, kivu adet jin tepun réh sahau,
         adet réh nah, bé' réh omok kuman hun réh bé' mohéé' ojoo' réh, pah avéé' sikun réh
         kurah.
         4 Kenat péh penguman ineu'-ineu' éh nalaa' réh jin lamin pebelih, bé' réh omok tioo
         kuman éh hun réh bé' jak sakui mohéé' éh tenah. La'ah pinaa' arong adet éh jah kepéh
         éh penakai réh, adet jin tepun réh, barei' adet réh éh mohéé' kekat sawan ngan pigan
         ngan lajang péh.
         5 Pu'un kelunan Parisi ngan irah guru éh nebaraa' tong Surat Musa, neteng Yésus, ka'
         ha' réh, kineu' ke' irah bakéh ko' bé' kivu adet tepun lu' sahau nah, ke' réh kuman
         bé' jam mohéé' ojoo' réh nah, ha' réh.
         6 Ka' ha' Yésus mipa réh, Teneng mu'un ke' ha' nabi Yesaya bara' tong keh sahau nah,
         Adang ka'ah kelunan pohoo' ngelayoo' awah kunah néh. Ka' ha' Allah pané: Pohoo' kelunan
         iteu' seva' Akeu' palaa' ha' ujun néh awah, bang kenin réh matek juu' mu'un éh jin
         Akeu'.
         7 Ngelayoo' awah réh sebayang barei' seva' Akeu', petem keto réh nebaraa' kelunan kivu
         adet tepun réh sahau, pekua' barei' ha' ké' mu'un bang bé' éh ha' ké' ha' Allah.
         8 Pulang ke' ha' tebaraa' Allah nebet réh awah éh, uban réh keloo' kivu ha' tebaraa'
         jin pata irah kelunan ke' awah, ha' Yésus ngan réh.
         9 Ha' Yésus ngan réh kepéh. Jam mu'un keh bet ha' tebaraa' Allah, dokoo' keh kivu ha'
         tebaraa' pata ka'ah ke' awah.
         10 Barei' sohoo' Musa, ka' ha' rai, Jian ke' ngerera' tong tamen tinen ko', hun séé'-séé'
         pané ngesa'at tamen tinen néh, tekep réh mematai kelunan inah, ha' Musa.
         11 Bang ka' ha' ka'ah, né' pu'un jah kelunan juk mena' ineu'-ineu' éh tekep ngan tamen
         tinen néh nolong tamen tinen néh, omok éh bara', éh juk nena' ké' ngan koh teu' ri'
         de', anah Tuhan éh, ha'.
         12 Bé' péh éh mena' éh ngan tamen tinen néh, bé' éh sala', ha' keh.
         13 Kenat penganeu' keh bet ha' tebaraa' Allah, ngan pu'un keh nyohoo' kelunan kivu adet
         pohoo' kelunan ke' awah, pinaa' kepéh éh jah éh neu' keh barei' inah.
         14 La'ah Yésus tebai kelunan pinaa' nah ke' Néh pané ngan réh kepéh, ka' ha' Néh, Seruh
         keh jian-jian,
         15 bé' pu'un ineu'-ineu' jin éh kinan kelunan éh omok maneu' kenin néh sa'at, bang éh
         musit jin kenin kelunan inah éh omok ngesa'at kenin néh, ha' Néh.
         16 Kelunan éh pu'un kelingen, jian éh menéng éh mu'un, ha' Néh.
         17 La'o Yésus piso jin irah pinaa' nah, masek éh lem lamin. Boh irah bakéh néh neteng
         éh, ineu' sin ha' tapan inah irai.
         18 Boh Yésus neteng réh, Kineu' keh barei' kelunan éh matek bé' jak sakui pekalai? Kineu'
         éh bé' keto keh jam éh? Bé' pu'un ineu'-ineu' éh jin kinan kelunan nah tai lem kenin
         néh ne' ke' néh ngesa'at kenin néh neu' éh kinan néh nah,
         19 éh kinan néh nah tai lem betuken néh awah, la'o inah pega' kepéh éh, ha' Néh. Lem
         ha' Yésus pané kepéh iteu', inah Iah pekelenaa' kekat arong ka'an omok kelunan kuman
         éh bé' pu'un kilin néh.
         20 Ha' Yésus kepéh, kekat ha' ané kelunan, inah éh musit jin kenin néh, inah éh omok
         ngesa'at kenin néh.
         21 Uban kenin nah, inah jalan kekat arong penyeruh, pu'un éh jin lem kenin, hun néh
         kenin néh mihin éh maneu' jian péh, ngan hun kenin néh éh mihin éh maneu' sa'at péh,
         barei' nekau' ngan mematai kelunan péh.
         22 Ngan petuyang, ngan magat livah kelunan éh jah péh, kenyo, pekajung, ngela'o, nebok,
         nyelepéé', netah, balang, su'ok,
         23 Ngan pinaa' arong kesa'at omok musit jin kenin éh sa'at, kekat inah, inah éh maneu'
         kenin kelunan omok sa'at, bé' éh neu' ka'an kinan néh.
         24 Lakau Yésus tai tana' éh déhéé' leboo' Tirus ngan leboo' Sidon. Hun réh avéé' sitai
         taket éh tioo masek tong jah lamin, uban néh bé' keloo séé'-séé' péh jam Iah pu'un
         sinah, bang bé' éh omok pelim.
         25 Tovoo' inah pu'un jah redo tai tavin éh, uban pu'un jah anak néh redo éh si'ik, nasek
         balei'. Pu'un tinen anak inah menéng rengah Yésus jam peka'o kelunan, inah iah tai
         tavin Éh, tioo ngejekuu' lep néh déhéé' gem Yésus.
         26 Redo inah bé' éh pohoo' Yahudi, lohoo' néh tong tana' Penisia, tong tana' Siria.
         Bang iah menyat Yésus mega' balei' nah jin anak néh.
         27 Ka' ha' Yésus ngan néh, Pelapah jian lu' mena' ka'an ngan anak tenah, bé' tekep lu'
         alaa' ka'an jin ojoo' anak, kelu' ngaléng éh awah ngan aseu', ha' néh.
         28 Ka' ha' redo inah kepéh, Oo-mu'un, kenat néh éh barei' ha' ko' nah, aseu' nah mu'un
         péh éh pu'un éh kuman moo' ngan kuman dek éh la'an kinan anak, ha' néh.
         29 Ka' ha' Yésus ngan néh kepéh, Neu' ha' ko' pané kenat, jian ke' moléé' ngan jian
         kenin uban balei' lepah pega' jin anak ko' ri', ha' néh.
         30 Moléé' lah redo inah tai lamin néh, tai éh na'at anak néh, pu'un éh pegen ta'an néh
         ngan jian akam néh lah, balei' nah péh pu'un pega' tenéh.
         31 Lakau Yésus jin tana' Tirus pajau jin tana' Sidon kivu jalan tai tana' Dekapolis,
         ke' néh tai tong baa' Banget Galilia.
         32 Hun réh avéé' sinah pu'un kuraa' kelunan mihin kelunan rengen ngan mameng tavin Yésus,
         ke' réh nyohoo' Yésus mapai ojoo Néh tong usah kelunan inah.
         33 Boh Yésus petengéé' kelunan inah jin irah pinaa' nah, boh Éh nilek kelingen kelunan
         inah, ngan Iah nyula', pu'un Éh ngamit jela' lakei' inah.
         34 La'ah Yésus nenganga' na'at tai langit, ngan menat Laset, boh éh pané ngan kelunan
         inah ka', Épata. Sin lem ha' inah, peka.
         35 Tioo peka kelingen néh nah, ngan pega' pengereken jela' néh ri', tioo omok lah éh
         pané ngan ha' ané éh lenaa' lah.
         36 La'ah bé' Yésus buhaa' réh bara' éh neu' Néh nah ngan irah éh jah, na' péh kenat
         benara' réh deke' éh.
         37 Kekat kelunan éh menéng ha' Néh nah, béé kenin réh. Ka' ha' réh, Matek jian kekat
         penganeu' kelunan iteu' ne'. Kelunan rengen péh omok éh menéng ha' neu' Néh. Kelunan
         mameng péh omok éh pané neu' Néh, ha' réh.

1 Bé' lebéé' la'o inah tuai kelunan pinaa' pepeng kepéh, bé' pu'un ineu'-ineu' kinan
         réh, inah Yésus tebai irah bakéh Néh ke' Néh pané ngan réh, ka' ha' Néh.
         2 Matek penika ké' réh tut, uban teleu' dau tenéh réh mokoo' ngan Ké' siteu' ne', ngan
         ieng ke' ineu'-ineu' kinan réh.
         3 Hun Ké' nyohoo' réh moléé' péh, barang tayen péh réh lem réh lakau nah, uban réh
         la'au' nah, kenat péh pu'un jelua réh tuai jin juu', ha' Néh.
         4 Boh irah bakéh Néh neteng Éh ka', Kineu' lu' omok alaa' ka'an sukup, kelu' omok pakan
         kelunan éh ka' kekat teu' da'. Hun lu' mokoo' tong tana' awah teu', ha' réh ngan Yésus.
         5 Boh Yésus neteng irah bakéh néh kepéh, ka' ha' néh, kuraa' lah roti keh ri', ha'
         néh. Ha' réh, Tujuu' deke', ha' réh.
         6 La'ah la'o inah Iah nyohoo' kelunan pinaa' nah menyun tong tana', boh Yésus alaa'
         roti ngan sebayang bara' jian kenin ngan Allah, boh éh mutip-mutip éh ke' néh mena'
         éh ngan irah bakéh néh, dokoo' irah inah petulat éh belah irah pinaa' nah kepéh.
         7 Pu'un seluang réh kerat awah, seluang si'ik, boh Yésus sebayang bara' jian kenin
         tong seluang nah, boh Éh nyohoo' irah bakéh Néh mena' éh ngan kelunan pinaa' nah kepéh.
         8 La'ah kekat kelunan éh kuman nah, pu'un pata beso béé, pu'un keto utaa' penguman
         réh nah. Kekat kelunan kuman nah ngioo'-ngioo' réh pat ibu. La'o réh kuman nah boh
         irah bakéh Yésus nyemung utaa' ka'an inah penoo' tujuu' gaweng keto.
         9 La'o irah pinaa' nah kuman, boh Yésus nyohoo' réh moléé',
         10 la'o inah Iah masek lem alut pemung ngan irah bakéh Néh ke' réh tioo tai tana' Dalmanuta.
         11 La'ah pu'un kuraa' usah irah Parisi tai tavin Yésus, ke' réh pesakat pané ngan Néh,
         uban réh keloo' pesala' Yésus, irah juk ngelohoo' éh lem aken réh, inah irah nyohoo'
         éh maneu' telana' éh ja'au éh pekelenaa' Allah pu'un ngan Néh.
         12 Yésus ngaroi lem kenin Néh menéng ha' réh kenat, boh éh mipa réh, Uban ineu' kelunan
         iteu' nyohoo' Akeu' maneu' telana' kenat, bé' Akeu' maneu' telana' éh kenat ngan réh
         dat, ha' Néh.
         13 La'o inah Yésus piso jin irah, Iah moléé' tai lem alut kepéh, ke' Néh papit kedipa
         baa' banget.
         14 La'ah irah bakéh Yésus ngelepan mihin roti lem alut réh, jah deke' roti réh pu'un.
         15 Yésus petesen kenin irah éh bakéh Néh, ka' ha' Néh. Jian keh mavaa' jian-jian, tong
         tawan pekevat éh penakai irah Parisi ngan éh penakai irah Saduki péh.
         16 La'o réh menéng ha' Yésus pané kenat, boh réh pepané belah irah ke' kepéh, Ka' ha'
         réh, Ha' Néh maneu' itam ke' itut de', uban tam ngelepan mihin roti ri', ha' réh.
         17 Kejam Yésus irah pepané tong réh ngelepan mihin roti nah. Boh éh neteng réh, uban
         ineu' keh pinaa' pengané tong keh ngelepan mihin roti, ngan keh bara' bé' pu'un penguman.
         Kineu' keh, bé' keh jam, ngan bé' keh petavéé' kenin tong ha' ké' ri'. Kineu' keh,
         matek bé' keh omok seruh.
         18 Ka'ah pu'un maten, kineu' keh bé' na'at. Ka'ah pu'un kelingen, kineu' keh bé' menéng.
         Kineu' keh bé' nesen.
         19 Kineu', bé' keh nesen tong éh neu' ké' tovoo' ké' mutip lemah roti jalan ké' pakan
         lemah ibu kelunan rai. Kuraa' gaweng la'an ka'an éh senemung keh rai kei, ha' Néh
         ngan réh. Ka' ha' réh mipa Éh, Jah poloo' duah gaweng kekat néh rih de', ha' réh.
         20 Ka' ha' Yésus kepéh, La'ah tovoo' Ké' mutip tujuu' roti jalan Ké' pakan pat ibu kelunan
         irai, kuraa' gaweng la'an ka'an éh senemung keh kepéh, ha' Néh. Ha' réh mipa éh, Tujuu'
         gaweng, ha' réh.
         21 La'ah ha' Yésus ngan réh kepéh, Hun keh nesen tong kekat éh lepah nah, kineu' keh
         bé' nesen tong ha' Ké' tong tawan-pekevat inah, ha' Néh ngan réh.
         22 Hun Yésus ngan bakéh Néh avéé' tong leboo' Betsaida, boh kelunan sinah mihin jah
         kelunan peseu' nyohoo' Yésus nyepala éh ke' néh omok ma'o.
         23 La'ah Yésus ngamit ojoo' kelunan peseu' nah, mihin éh musit jin leboo' inah. La'o
         Yésus na' jula' néh tong maten kelunan peseu' inah, Iah mapai ojoo' Néh bau néh, boh
         éh neteng éh, Kineu', pu'un ineu'-ineu' poléng ta'an ko', ha' néh.
         24 Lakei' inah na'at ketenah boh éh bara' ka', Oo', pu'un ku' na'at kelunan bang barei'
         kayeu' éh lakau.
         25 Boh Yésus mapai ojoo' Néh tong maten néh kepéh la'. Pelapah kelunan nah na'at, tioo
         pu'un ineu'-ineu' péh poléng ta'an néh.
         26 La'ah Yésus nyohoo' éh tai moléé' tong lamin néh, ka' ha' Néh, Mai ke' tai tong leboo'
         inah la'ah, ha' Néh ngan néh.
         27 Lakau Yésus ngan irah bakéh Néh tai kekat leboo' tong tana' Kaisarea Pilipi. Lem
         réh tai nah, boh Yésus neteng réh, ka' ha' Néh, séé' Akeu' kunah kelunan pinaa', ha'
         Néh.
         28 Ha' irah bakéh Néh mipa Éh, Jelua' réh bara' ke' Yohanes Batis, pu'un jelua' réh
         bara' ke' kepéh, Élia, pu'un jelua' kepéh éh bara' ke', jah nabi, ha' réh.
         29 To de' ké' Yésus neteng réh, Bang kineu' ha' ka'ah, séé' Ku' kunah ka'ah, ha' Néh.
         Ka' ha' Péterus mipa éh, ka'au' éh Kristus, ha' néh.
         30 La'ah Yésus meta' réh, bé' buhaa' réh bara' éh kenat ngan kelunan séé'-séé' péh.
         31 La'o inah boh Yésus nebaraa' irah bakéh Néh tong kekat pengeketa éh juk teneng tong
         Iah, ka' ha' Néh, Adang Anak Kelunan teneng tong kuraa'-kuraa' pengeketa, la'ah kekat
         irah pengeja'au irah Yahudi ngan irah pengeja'au imam, ngan irah guru éh nebaraa'
         tong Surat Musa, adang réh pu'un maneu' éh, pah avéé' réh mematai éh, ngan la'o teleu'
         dau adang Iah pu'un betéé' murip kepéh, ha' Néh.
         32 Lenaa' mu'un ha' Néh pané ngan réh. La'ah Péterus alaa' Yésus tengéé' jin irah pinaa'
         ke' néh meta' éh pané kenat.
         33 Pupah Yésus na'at irah bakéh Néh ke' Néh meta' Péterus pané kenat. Ka' ha' Néh, Kelap
         ke' Sitan, kekat penyeruh ko' inah, bé' éh jin Allah, jin tana' awah éh, ha' Néh.
         34 La'ah Yésus tebai kelunan pinaa' nah ngan irah bakéh Néh tavin Éh, ka' ha' Néh ngan
         réh, Hun pu'un séé'-séé' éh juk kivu Akeu', mai éh kivu pengeloo' néh tengéé', bang
         tekep éh alaa' salib néh tengéé' ngan kivu Akeu'.
         35 Uban kelunan éh seruh juk mihau urip néh tong tana' awah, tawang urip néh. Bang kelunan
         éh bet kekat pengeloo' néh tengéé' ke' néh ngajung Akeu' dalem kekat penganeu' néh
         ngan perengah Akeu', kelunan inah éh omok murip mu'un.
         36 Ineu' gunah néh hun kelunan alaa' kekat éh pu'un tong tana' iteu' hun urip néh pu'un
         tawang.
         37 Bé' pu'un ineu'-ineu' éh omok nena' néh ke' néh omok alaa' urip néh kepéh.
         38 Uban kelunan éh medai bara' tong pengelan tong Akeu' ngan tong ha' tebaraa' Ké',
         Anak Kelunan péh menyaa' tong kelunan inah, tovoo' Néh tuai kepéh dalem kekat pengaren
         Tamen Néh pemung ngan meliket Néh éh ni'ai, ha' Yésus ngan réh.

1 La'ah ka' ha' Yésus kepéh, Seruh keh jian-jian, pu'un jelua' kelunan siteu' éh bé'
         pu'un matai pah avéé' irah na'at Allah tuai Pengeja'au lem kekat penyukat Néh.
         2 Nem dau la'o inah boh Yésus mihin Péterus, Yakub ngan Yohanes tai tong retek éh bau.
         La'ah tovoo' réh pu'un sinah, paléu layan Yésus ta'an réh.
         3 Pakai Néh mebéng mening ngilap bé' pu'un kelunan tong tana' iteu' omok maneu' éh
         mebéng barei' éh ta'an réh inah.
         4 Boh irah bakéh Néh inah na'at Elia ngan Musa pepané ngan Yésus.
         5 Pelapah Péterus pané ngan Yésus, ka' ha' néh, Guru, jian tam mokoo' siteu', améé'
         juk maneu' teleu' lamin pai siteu', jah anah ko' da', jah anah Musa, jah anah Elia,
         ha' néh.
         6 Uban réh medai, inah maneu' éh ulak pané kenat.
         7 Boh pu'un avun ngelihep réh ngan pu'un jah ha' jin avun inah éh bara' ka', Iteu'
         néh Anak Ké' éh matek kemurung Ké', jian keh menéng ha' Néh.
         8 Péterus réh teleu' ngejuwak tutuh sinah, bang bé' pu'un séé' ta'an réh, bang Yésus
         awah to ke' sinah ta'an réh.
         9 Tovoo' réh tuhun jin tokong inah, Yésus meta' réh bara' éh ta'an réh nah ngan irah
         éh jah, ka' ha' Néh, Mai keh bara' éh ta'an keh rii' ngan séé'-séé' péh da', pah avéé'
         dau Anak Kelunan pu'un betéé' murip kepéh, ha' Néh.
         10 Pu'un irah mihau ha' Néh nah bang pu'un réh peteteng belah irah ke', Ineu' sin néh
         tong ha' Néh, betéé' murip kepéh, bé' tam jam ha' Néh kenat ne', ha' réh.
         11 Boh irah neteng Yésus, ka' ha' réh, Uban ineu' irah guru éh nebaraa' tong sohoo'
         lem Surat Musa bara' adang Elia nah tenah tuai dat, ha' réh.
         12 Ka' ha' Yésus mipa réh, Adang Elia nah tenah tuai dat ke' néh petenup jalan Tuhan.
         Né' kenat péh éh uban ineu' ha' lem surat Allah pu'un bara' Anak Kelunan pu'un pinaa'
         arong pengeketa ngan nebet kelunan.
         13 Akeu' bara' ngan keh, Elia pu'un éh lepah tuai rai, bang irah maneu' éh pekua' éh
         pengeloo' réh awah tong néh, pekua' ha' lem Surat Allah éh bara' tong penganeu' réh
         kenat nah, ha' Yésus ngan irah éh bakéh Néh.
         14 Hun Yésus ngan réh teleu' bakéh Néh moléé' ngan irah bakéh Néh éh jah, inah réh na'at
         kelunan pinaa' pu'un ngan réh. La'ah irah guru éh nebaraa' tong sohoo' lem Surat Musa
         paneu' ngan réh.
         15 Tovoo' irah pinaa' nah na'at Yésus, tekejet réh, tioo nekedeu' réh tai tabi' éh.
         16 La'ah Yésus neteng irah bakéh Néh, ka' ha' Néh, Kineu' keh paneu' kenat, ha' Néh.
         17 La'ah jah usah jin belah irah pinaa' nah mipa Éh, ka' ha' néh, Guru, Pu'un ku' mihin
         anak ké' tavin bakéh ko' nah uban néh nasek balei' mameng.
         18 Siget koléé' balei' nah maneu' éh, iah nguba' éh tong tana' ngan ngebura' ujun néh
         ngan segitep ja'an néh, ageng lah éh. Pu'un ku' nyohoo' irah bakéh ko' nah mega' balei'
         nah rit, bang bé' réh omok mega' éh, ha' néh.
         19 La'ah ka' ha' Yésus ngan réh, O Ka'ah kelunan éh bé' ngelan, kuraa' kelebéé' la'ah
         Ku' mokoo' ngan keh da' boh keh omok ngelan. Kuraa' kelebéé' la'ah Ku' kebit kenin
         ngan keh. Ko' mihin anak inah tuai siteu', ha' Néh.
         20 Tovoo' réh mihin anak inah tuai, balei' nah na'at Yésus tioo balei' nah nguba' anak
         inah pegup tong tana' ngan pekeligat tong tana' ketem bura' bura' ujun néh.
         21 Ka' ha' Yésus neteng tamen anak inah, Kineu' kelebéé' néh kenat tenéh? Ha' Néh. Ha'
         tamen néh, Jin néh si'ik.
         22 Pinaa' koléé' balei' nah nguba' éh tong luten ngan tong baa' péh ke' néh juk mematai
         éh. ko' pika améé', nolong mé', ha' néh.
         23 Ka' ha' Yésus ngan néh Oo', omok maneu' éh kenat, Kelunan éh ngelan tong Allah omok
         éh maneu' ineu'-ineu' péh.
         24 Pelapah tamen anak inah pané ngan ja'au ha', ka' ha' néh, O Tuhan, adang akeu' ngelan,
         bang kurang pengelan ké', ko' masi ku', ha' néh.
         25 Hun Yésus na'at kelunan pinaa' nah tuai, pelapah Iah meta' balei' nah, ka' ha' Néh,
         Balei' mameng ngan rengen, Akeu' nyohoo' ke' musit jin lem anak inah, mai ke' masek
         kepéh lem néh da', ha' Néh.
         26 Tioo balei' nah ngeradau ngan nguba' anak inah kereteng, boh éh musit. Layan anak
         inah barei' layan usah kelunan matai, avéé' jelua' kelunan sinah bara' iah lepah matai.
         27 Tai Yésus ngamit ojoo' néh ke' Néh pebetéé' éh, tioo betéé' lah éh.
         28 Hun Yésus masek lem lamin, tai irah bakéh Néh selim neteng Éh, ka' ha' réh, Kineu'
         énéh ke' améé' bé' omok bet balei' inah rii', ha' réh.
         29 Ka' ha' Néh ngan réh, Pohoo' balei' iteu' bé' éh omok nebet lu' palaa' ineu'-ineu'
         bang naneu' ha' sebayang lu' awah éh, ha' Néh.
         30 La'ah Yésus ngan irah bakéh Néh lakau ngelapah tana' Galilia. Bé' Yésus keloo' irah
         éh jah jam retek Néh juk tenavin réh,
         31 uban Néh to nebaraa' irah bakéh Néh awah. Ka' ha' Néh ngan réh, Adang Anak Kelunan
         nena' lem kamit kelunan éh jah ke' réh mematai éh, la'ah la'o teleu' dau réh mematai
         Éh kenat, Tuhan pu'un pebetéé' Éh jin patai, ha' Néh ngan réh.
         32 Bé' réh nesen ha' Néh kenat, ngan medai réh neteng éh.
         33 Avéé' Yésus ngan bakéh Néh tong leboo' Kapernaum, hun réh pu'un tong lamin, boh Yésus
         neteng réh, ka' ha' Néh, Ha' keh paneu' tong ineu' hun tam lakau ni'ei' ri', ha' Néh.
         34 Bé' irah keloo' mipa éh, uban hun irah lakau nah, pepaneu' réh tong réh seruh tong
         séé' éh juk ja'au jin belah irah ke'.
         35 Boh Yésus menyun ke' Néh tebai irah bakéh Néh tuai, ka' ha' Néh ngan réh, Kelunan
         éh juk ja'au nah, jian iah tai ra' mu'un, barei' kelunan sohoo' awah, ha' Néh.
         36 La'ah iah alaa' jah anak si'ik ke' Néh petekedéng éh belah irah, boh Éh makung anak
         inah ke' néh pané ngan réh, ka' ha' Néh,
         37 Séé' éh alaa' anak si'ik barei' iteu' dalem ngaran Ké', iah péh alaa' Akeu', ngan
         séé'-séé' éh alaa' Akeu', iah péh pu'un alaa' Iah éh nyohoo' Akeu' tuai rai, ha' Néh.
         38 La'ah ka' ha' Yohanes ngan Yésus, O Guru, pu'un améé' na'at kelunan bet balei' dalem
         ngaran ko' rih de' ngan pu'un mé' meta' éh, bé' mé' buhaa' éh maneu' éh kenat uban
         bé' iah kivu uleu', ha' néh.
         39 Ka' ha' Yésus mipa éh, Mai keh meta' éh uban bé' pu'un jah usah omok maneu' telana'
         ja'au lem ngaran Ké' éh omok tioo ngesa'at ngaran Ké' kepéh.
         40 Uban kelunan éh bé' ngelawan uleu' inah seleket bakéh lu'.
         41 La'ah Akeu' bara' mu'un ngan keh, kelunan séé'-séé' péh éh na' keh mesep baa' uban
         keh ngelan tong Akeu', na' péh éh baa' awa' awah, adang kelunan inah pu'un alaa' oléé'
         néh kepéh, ha' Néh ngan réh.
         42 Kelunan séé'-séé' éh petawang jah anak si'ik éh ngelan tong Akeu', pelapah jian réh
         marau kelunan inah tai tana' éh jah, jin néh mokoo' ngan murip belah kelunan ngan
         mihin kelunan éh lemoo' kenin maneu' penyala'.
         43 La'ah hun néh ojoo' ko' mihin ke' maneu' sa'at, jian mugen éh, pelapah jian ke' tai
         lem urip éh pelinguh ketem jebila' ojoo' ko' awah, jin hun ko' petem duah ojoo' nebet
         tong Luten meraka tong luten éh bé' omok pata'.
         44 Tong sinah ulet bé' omok matai ngan luten bé' omok pata'.
         45 La'ah hun néh gem ko' mihin ke' maneu' sa'at, jian keh mugen éh, pelapah jian ke'
         tai lem urip éh pelinguh ketem jebila' gem ko' awah, jin hun ko' petem duah gem nebet
         tong luten meraka'.
         46 Tong sinah ulet bé' omok matai ngan luten bé' omok pata'.
         47 Jah la'ah hun néh maten ko' mihin ke' maneu' sa'at, jian ke' nirok éh pega', pelapah
         jian ke' tai tana' maréng éh retek Allah Pengeja'au, ketem jebila' maten ko' awah,
         jin hun ko' petem duah maten nebet tong luten meraka'.
         48 Tong sinah ulet bé' omok matai ngan luten bé' omok pata'.
         49 Adang siget-siget kelunan pu'un barei' penarem tong luten.
         50 La'ah usen méé éh, bang hun néh tai mabah, ineu' palaa' lu' pekeméé' éh kepéh. Jian
         keh alaa' usen lem kenin keh dokoo' keh omok murip ngan pawah kenin belah ka'ah ke'.

1 Lakau Yésus jin sinah tai tana' Yudea saa' dipa baa' Yordan. Pinaa' kelunan tai tavin
         Éh kepéh la', pelapah Iah nebaraa' réh barei' kemalai Néh.
         2 Tuai kuraa' kelunan Parisi juk tupat Éh ke' réh neteng Éh, ka' ha' réh, Kineu' sohoo'
         lem Surat Musa, kineu' lakei' éh pu'un redo, omok éh petat jin redo néh, ha' réh.
         3 Ka' ha' Yésus mipa réh, Kineu' ha' Musa rai, ha' Néh.
         4 Ka' ha' réh, Musa kejeraa' kelunan nyurat surat bara' réh petat, ha' réh.
         5 Ka' ha' Yésus kepéh, Ke' Musa kejeraa' keh maneu' éh kenat rai de', uban keh mahéng
         kenin,
         6 bang bu'un sahau bé' pu'un éh kenat. Tovoo' Allah suai kelunan, ka' ha' néh, Allah
         suai lakei' ngan suai redo,
         7 naneu' inah tekep lakei' nah pokoo' tamen tinen néh ke' néh tai pemung ngan redo
         néh,
         8 inah rawah jah awah kenin, ha' Néh. Inah maneu' rawah bé' duah usah la'ah, rawah
         seleket jah usah awah.
         9 Uban néh kenat ineu'-ineu' éh lepah pepemung Allah, mai buhaa' kelunan pepetat éh,
         ha' Yésus ngan irah Parisi nah.
         10 Hun Yésus pu'un tong lamin, irah bakéh Néh neteng Éh kepéh la' tong ha' Néh inah.
         11 Ka' ha' Yésus ngan réh, séé'-séé' éh petat jin redo néh ngan alaa' redo éh jah, iah
         péh petuyang.
         12 La'ah hun néh redo éh petat jin lakei' néh ke' néh alaa' lakei' éh jah kepéh, iah
         péh petuyang ke' éh, ha' Yésus ngan irah bakéh Néh.
         13 La'ah pu'un kuraa' kelunan mihin anak si'ik tavin Yésus dokoo' Néh mapai ojoo' Néh
         tong réh. Bang irah bakéh Yésus meta' réh mihin anak réh kenat.
         14 Hun Yésus jam réh meta' kelunan mihin anak si'ik tavin Éh, merek Éh ngan réh, ka'
         ha' Néh, Mai keh meta' anak si'ik tuai tavin Akeu', uban kelunan séé'-séé' éh barei'
         anak si'ik inah, inah éh kelunan éh pu'un lem nihau Allah.
         15 Akeu' bara' mu'un ngan keh, kelunan éh bé' pu'un ngerera' tong Akeu' barei' anak
         si'ik iteu', bé' réh omok tai lem nihau Allah, ha' Néh.
         16 Boh Yésus alaa' irah anak ke' Néh makung réh, ke' Néh mapai ojoo' Néh tong réh ke'
         Néh mena' pengejian tong réh.
         17 Tovoo' Yésus peleka lakau, nekedeu' jah kelunan tavin Éh, tioo ngejekuu' lep néh
         saa' tenah Yésus ke' néh pané ngan néh, ka' ha' néh, O guru éh jian, ineu' tekep ké'
         maneu' dokoo' ké' omok alaa' urip pelinguh, ha' néh.
         18 Ka' ha' Yésus mipa éh, Kineu' éh ko' bara' Akeu' jian, bé' pu'un jah usah péh éh
         jian, jin la'o Allah.
         19 Adang ko' jam tong sohoo' lem surat Allah, inah éh, Mai ke' mematai kelunan, mai
         ke' nuyang, mai ke' nekau, mai ke' kenyo, mai ke' ngebuyuk kelunan, inah kepéh, jian
         ke' ngerara' tamen tinen ko', kenat ha' lem surat Allah, ha' Yésus ngan kelunan kaya'
         nah.
         20 Ha' lakei' inah ngan Yésus kepéh, O Guru, kekat sohoo' inah pu'un ku' kivu éh jin
         hun ké' si'ik rai, ha' néh.
         21 Yésus kepuh lakei' inah, Iah pika éh, boh Éh bara' ngan néh kepéh, ka' ha' Néh, Jah
         awah éh pengekurang ko', inah éh, jian ke' tai melih kekat livah ko', ngan mena' belih
         néh ngan kelunan kari, boh ke' pu'un pengekaya' tong seruga. La'o inah tuai ke' kivu
         Akeu', ha' Néh.
         22 Hun mah lakei' inah menéng ha' Yésus pané kenat, bahat kenin néh iah tioo, piso jin
         sinah ketem kebahat kenin, uban néh kaya' mu'un.
         23 La'ah Yésus na'at tutuh irah bakéh Néh ke' Néh pané ngan réh, ka' ha' Néh, Ma'an
         mu'un ngan kelunan kaya' tavin Allah, ke' néh Pengeja'au néh, ha' Néh.
         24 Tekejet irah bakéh Néh menéng ha' Néh pané kenat. Boh Yésus pané kenat ngan réh kepéh,
         Ma'an mu'un ngan kelunan tavin Allah ke' néh Pengeja'au néh.
         25 Pelapah lumang jah usah unta masek lem luvang bena jin kelunan kaya' omok tai lem
         nihau Allah, ha' Néh ngan réh.
         26 Melak réh seruh, avéé' réh peteteng belah irah ke', ka' ha' réh, Né' kenat ida' séé'
         omok alaa' urip Tuhan, ha' réh.
         27 Pelapah Yésus kepuh irah, ka' ha' Néh, Adang kelunan bé' omok maneu' éh kenat, bang
         Allah omok maneu' éh kenat, uban Iah pu'un penyukat maneu' kekat ineu'-ineu' péh,
         ha' Néh.
         28 Boh Péterus bara', ka' ha' néh, Améé' teu' pokoo' mé' kekat-kekat éh anah améé' ke'
         mé' kivu ka'au', ha' néh.
         29 Ka' ha' Yésus, Oo' mu'un, bang Akeu' bara' ngan ka'ah, séé'-séé' éh pokoo' lamin
         néh ngan pokoo' padéé' néh ngan tinen tamen néh, kenat péh anak néh, kenat péh éh
         pokoo' térék néh uban néh maneu' kereja' ké' ngan perengah Akeu',
         30 adang kelunan inah pu'un alaa' éh pelapah pinaa' jin kekat éh lepah pokoo' néh inah
         lem urip néh hun iteu'. Adang iah pu'un alaa' lamin éh pinaa' ngan padéé' éh pinaa'
         ngan tinen tamen ngan anak éh pinaa' ngan térék éh ja'au, ngan kelunan peketa éh kepéh,
         tong ga' néh adang iah omok alaa' urip pelinguh.
         31 Bang pinaa' kelunan éh hun iteu', saa' tenah, irah juk tai saa' murin kepéh ngan
         kelunan éh saa' murin hun iteu' inah juk tai saa' tenah kepéh, ha' Yésus ngan irah
         bakéh Néh.
         32 Lakau Yésus ngan irah bakéh Néh tai leboo' Yérusalem, Yésus lakau tenah jin irah
         uban irah medai, irah pinaa' éh nyeliko réh tai nah péh, medai. La'ah jah koléé' kepéh
         Yésus petengéé' irah bakéh Néh jin irah pinaa', ke' Néh bara' ngan irah tong kekat-kekat
         éh juk teneng tong Iah tovoo' Néh avéé' tong Yérusalem da'.
         33 Ka' ha' Néh, Hun iteu' itam tai leboo' Yérusalem, ngan adang hun tam avéé' sitai,
         Anak Kelunan nena' réh lem kamit irah pengeja'au imam, ngan kekat guru éh nebaraa'
         tong sohoo' lem Surat Musa. Adang irah pu'un ngukum Iah matai ngan mena' Iah ngan
         kelunan éh tengéé' pohoo' ke' réh mematai Éh.
         34 Irah inah pu'un peja'-peja' Éh ngan nyula' Éh ngan mipok éh la'o kekat inah boh réh
         mematai Éh, la'ah la'o teleu' dau Tuhan pu'un pebetéé' Iah murip kepéh, ha' Néh.
         35 La'ah tai Yakub rawah Yohanes éh anak Sabedeus, ke' roh pané ngan Yésus, ka' ha'
         roh, O Guru, amo juk menyat ka'au', amo ngelan Ke' omok kivu pengenyat mo nah, ha'
         roh.
         36 Ka' ha' Néh ngan rawah, Ineu' éh juk nenyat koh, ha' Néh.
         37 Ha' roh kepéh, Tovoo' Guru pengeja'au ngan kenajung kekat kelunan, jian ke' kejeraa'
         amo mokoo' ngan ko', jah usah saa' na'au' Guru, jah usah saa' kabéng Guru da', ha'
         roh.
         38 Ha' Yésus ngan roh' Kawah bé' koh jam ineu' éh nenyat koh nah, Kineu'? omok koh ngeretep
         pemung ngan Ké' dalem pengeketa Ké' da'? Kineu'? Omok koh ngeretep dalem kekat penusah
         éh juk teneng tong Akeu'? ha' Néh.
         39 Boh roh bara' kepéh, Omok mo dat, ha' roh. Ka' ha' Yésus kepéh, Mu'un kawah omok
         pemung ngan Ké' dalem pengeketa Ké', la'ah adang kawah omok pemung ngan Ké' dalem
         kekat penusah Ké' hun réh mematai Ku' da'.
         40 Bang tong ha' koh menyat séé' éh tekep menyun saa' na'au' Ké' ngan saa' kabéng Ké'
         nah, bé' Akeu' omok bara' éh. Allah tengéé' éh omok bara' séé' éh tekep menyun kenat,
         uban Iah lepah ngevéléé' éh kenat.
         41 Hun irah bakéh Néh éh jah menéng ha' Yakub ngan Yohanes menyat kenat, merek réh ngan
         roh.
         42 La'ah Yésus tebai irah béé tavin éh, ka' ha' Néh ngan réh, Ka'ah jam irah éh pengeja'au
         kelunan éh tengéé' pohoo', pu'un irah nyohoo' irah éh jah maneu' ineu'-ineu' péh ngan
         bau kenin réh.
         43 Bang bé' tekep éh pu'un kenat belah ka'ah iteu'. Séé'-séé' jin belah ka'ah éh seruh
         juk ja'au, tekep éh ra' mu'un barei' kelunan éh sohoo' awah.
         44 La'ah séé'-séé' jin belah ka'ah éh keloo' tenah kenajung réh, tekep éh maneu' kereja'
         ngan keh béé pekua' kelunan ripen awah.
         45 Anak Kelunan, bé' éh tuai dokoo' irah mihau ngan seva' éh, bang Néh tuai dokoo' Néh
         mihau irah, ngan mena' urip Néh ngeliwah kekat kelunan, ha' néh.
         46 Pu'un réh avéé' tong leboo' Yerikho. Tovoo' Yésus ngan irah bakéh Néh ngan kelunan
         pinaa' peleka jin sinah kepéh, pu'un jah kelunan éh peseu', ngaran néh Bartimeus anak
         Timeus, inah éh menyun tong dirin jalan ke' néh menyat jin kelunan éh lapah sinah.
         47 Hun iah menéng ha' réh bara' Yésus kelunan Nasaret juk lapah sinah, pelapah éh ngeradau,
         ka' ha' néh, O Yésus Anak Daud, jian ke' pika akeu', ha' néh.
         48 La'ah pinaa' kelunan meta' éh, bé' buhaa' éh kahut, bang jaa'-jaa' néh éh ngeradau,
         ja'au ha' kepéh, O Anak Daud, pika akeu', ha' néh.
         49 La'ah Yésus nyohoo' réh tebai éh, ka' ha' Kéh, Tai keh tebai éh tuai, ha' Néh. Boh
         réh tebai éh, ka' ha' réh, Dawai deke' ke', mai ke' tusah, betéé' ke', pu'un Yésus
         tebai ke' rit, ha' réh.
         50 Boh éh bet seput néh éh kebit ke' néh tioo betéé' tavin Yésus.
         51 Ka' ha' Yésus ngan néh, Ineu' keneloo' ko' ké' maneu' ngan ko', ha' Néh ngan lakei'
         peseu' nah. Ka' ha' kelunan inah, O Guru, Ko' maneu' ku' omok na'at, ha' néh.
         52 Ka' ha' Yésus ngan néh, moléé' ke', pengelan ko' éh maneu' ke' jian tenéh, ha' Néh.
         Tioo pu'un ta'an néh, pelapah iah kivu Yésus.

1 Hun irah danii' tong leboo' Yérusalem inah éh tong leboo' Betpage ngan Betania déhéé'
         tokong Saitun, hun réh sinah boh Yésus nyohoo' duah bakéh Néh lakau tenah.
         2 Ka' ha Néh ngan roh, Jian koh kivu jalan inah tai leboo'. Hun koh avéé' sitai da',
         pu'un jah keledai tenelun réh ta'an koh. Keldai inah bé' jak kelunan sakui pakai éh
         uban néh anak keto. Jian koh muka telun néh mihin éh tuai siteu'.
         3 Hun pu'un kelunan neteng koh, Uban ineu' koh alaa' éh, jian koh bara' ngan réh, Uban
         Guru keloo' pakai éh ne', da'ap da' boh éh poléé' éh kepéh, ha' koh ngan réh, ha'
         Néh.
         4 La'o inah lakau roh ngan pu'un roh na'at jah keledai tenelun réh déhéé' tajah jan
         tong leboo' inah, pekua' ha' Yésus bara' ngan roh ri'. Tovoo' rawah muka telun keledai
         nah,
         5 pu'un kelunan neteng roh, Kineu' koh alaa' keledai nah, ha' réh.
         6 Boh rawah mipa ha' réh kivu ha' sohoo' Yésus ngan roh ri'. Boh kelunan inah kejeraa'
         rawah alaa' keledai nah.
         7 La'ah rawah mihin éh ngan Yésus, pelapah irah mena' pakai réh tong néh dokoo' Yésus
         menyun tong néh.
         8 La'ah pinaa' kelunan pejat livah réh tong jalan totoo', pu'un jelua' réh alaa' paka'
         pulah éh barei' ujung betan réh éh nalaa' réh jin térék ke' réh maneu' éh tong jalan
         totoo' kepéh ke' réh ngajung Yésus.
         9 Irah jin tenah pu'un ngelahap, kenat ke' irah jin murin kepéh. Ka' ha' réh, Mejing
         Allah, jian mu'un Iah éh tuai dalem ngaran Tuhan.
         10 Jian uleu' mejing Allah éh juk tuai Pengeja'au uleu', pekua' barei' tepun lu' Daud
         sahau. Mejing ngaran Allah, ha' réh.
         11 Lakau Yésus jalan keledai inah tai tong leboo' Yérusalem, avéé' sinah masek éh tong
         Umaa' Allah ke' Néh na'at kekat éh sinah. Uban dau lepah tahup, tai éh pemung ngan
         irah bakéh Néh jah poloo' duah usah nah, tai leboo' Betania.
         12 Barei' sagam tovoo' réh lakau jin leboo' Betania moléé' kepéh tai Yérusalem, Yésus
         pu'un la'au'.
         13 Jin juu' Iah na'at jah inan ara éh ngelerong, tai Éh na'at éh ke' Néh juk alaa' buaa'
         néh. Bang hun Néh avéé' déhéé' kayeu' inah, inah iah jam buaa' néh bé' pu'un, ujung
         néh awah pu'un, uban bé' jak éh bu'an.
         14 La'ah Yésus menoo' kayeu' inah, ka' ha' Néh, Jin hun iteu' bé' pu'un kelunan séé'-séé'
         péh kuman buaa' jin inan ko' iteu' kepéh, ha' Néh. La'ah irah bakéh Néh menéng ha'
         Néh pané kenat.
         15 Hun réh avéé' tong leboo' Yérusalem, Yésus tai tong Umaa' Allah, pelapah iah pekelap
         kelunan pebelih éh melih livah néh tong Umaa' Allah inah. La'ah Iah muit mija jalan
         réh pekeliwah rigit, kenat péh éh muit nyun irah éh pebelih juhit éh barei' juhit
         punai.
         16 Kenat péh bé' Iah buhaa' jah usah péh mihin livah ineu'-ineu' ngan pebelih tong Umaa'
         Allah kenat.
         17 La'o inah Yésus nebaraa' réh, ka' ha' Néh, pu'un ha' lem surat Allah éh bara' ka',
         Ha' Allah, Umaa' ké' pu'un nateng réh, lamin sebayang ngan kekat arong kelunan. Bang
         ka'ah pu'un maneu' éh barei' lamin jalan okoo' kelunan éh nekau ngan ngebuyuk awah,
         ha' Néh ngan réh.
         18 La'ah irah pengeja'au imam ngan kekat guru éh nebaraa' tong sohoo' lem Surat Musa,
         menéng ha' Néh pané kenat, inah irah pitah jalan juk mematai Yésus. Irah Medai tong
         Yésus uban kekat kelunan melak menéng ha' tebaraa' Néh.
         19 Dau tahup Yésus ngan irah bakéh Néh lakau jin leboo' Yérusalem.
         20 Barei' dau ngivun sagam kepéh, tovoo' réh lakau, inah irah na'at inan ara iri' kepéh,
         melayeu' éh avéé' tong lakat néh.
         21 La'ah petesen kenin Péterus tong ha' Yésus menoo' kayeu' inah lepah rii', boh éh
         bara' ngan Yésus kepéh, ka' ha' néh, O Guru, na'at inan ara éh nenoo' ko' malem rai,
         melayeu' ine', ha' néh.
         22 Ka' ha' Yésus ngan réh, Hun keh ngelan mu'un tong Allah,
         23 boh keh omok bara' ngan tokong iteu', Petéé' ke' pekaléng tai baa' banget, adang
         néh omok kenat, inah hun keh ngelan mu'un ngan bé' duah kenin.
         24 Uban néh kenat Akeu' bara' ngan keh, Hun keh sebayang ngan menyat ineu'-ineu', jian
         keh ngelan éh pu'un kenat, adang keh omok alaa' éh.
         25 Hun keh nekedéng sebayang, hun keh pu'un sa'at kenin neu' kelunan séé'-séé' éh ngesa'at
         keh, bet penyala' nah tenah, dokoo' Tamen keh éh tong seruga omok bet penyala' ko'
         kepéh.
         26 Hun keh mihau penyala' irah, Tamen keh tong seruga bé' éh omok bet penyala' ko' kepéh,
         ha' Yésus ngan réh.
         27 Hun réh moléé' tai Yérusalem, Yésus lakau tong Umaa' Allah, tuai irah pengeja'au
         imam ngan irah guru éh nebaraa' tong sohoo' lem Surat Musa ngan kekat pengeja'au kelunan
         Yahudi, ke' réh tavin Yésus.
         28 Ka' ha' réh neteng éh, Kineu' ke' omok maneu' kekat penganeu' ko' nah? Séé' na' penyukat
         ngan ko' ke' ko' omok maneu' kenat, ha' réh ngan Néh.
         29 Ka' ha' Yésus, Pu'un jah ha' éh juk teneteng ké' ngan ka'ah, hun keh mipa ha' ké'
         da', boh Akeu' omok bara' tong éh teneteng ka'ah nah, ha' Néh.
         30 Éh teneteng ké', tong Yohanes Batis rai, séé' nyohoo' éh ngebatis kelunan. Kineu',
         Allah, kineu', sohoo' kelunan awah, ha' néh.
         31 La'ah paneu' réh belah irah ke', ka' ha' réh, Hun tam bara', Allah éh nyohoo' éh,
         adang Yésus pesala' tam kepéh ngan bara', Hun néh kenat kineu' keh bé' ngelan tong
         Yohanes nah, ha' néh pesala' tam kepéh dat, ha' réh.
         32 Hun tam bara', kelunan éh nyohoo' éh, bé' tam omok kenat ha' kepéh, ha' réh. Medai
         réh uban réh jam pinaa' kelunan jam Yohanes nah jah kelunan éh nabi Tuhan.
         33 Boh irah pané ngan Yésus, ka' ha' réh, Bé' mé' jam, ha' réh. Ka' ha' Yésus ngan réh,
         Hun néh kenat bé' Akeu' omok bara' séé' éh nyohoo' Akeu' maneu' kekat penganeu' ké'
         iteu', ha' Néh.

1 La'o inah Yésus bara' jah ha' tapan ngan irah pengeja'au imam, ngan guru éh nebaraa'
         tong sohoo' lem Surat Musa ngan pengeja'au kelunan Yahudi, ka' ha' Néh, Pu'un jah
         kelunan maneu' pulah agun. La'ah iah memagin pulah inah ngan maneu' luvang tana' jalan
         néh meték buaa' inah, ngan maneu' jah lamin bau ke' néh omok na'at ngan petitau kekat
         pulah inah. La'o inah iah nyohoo' kelunan éh kereja' pegaji', mihau pulah inah kelebéé'
         néh lakau tai tana' éh jah.
         2 Tovoo' pulah inah bu'an, iah nyohoo' jah kelunan sohoo' néh tai tavin kelunan éh
         kereja' pegaji' nah, dokoo' néh omok alaa' tulat buaa' agun nah.
         3 Pelapah irah ngamit kelunan sohoo' néh inah ke' réh mipok éh ngan nyohoo' éh moléé'
         awah, bé' irah mena' ineu'-ineu' ngan néh.
         4 La'ah lakei' ja'au éh pu'un pulah inah, iah nyohoo' jah kelunan sohoo' néh éh jah
         kepéh tai tavin irah. Pu'un réh mipok ulun néh ngan pekenyaa' éh.
         5 Jah koléé' kepéh iah nyohoo' jah kelunan sohoo' néh éh jah tai kepéh, ngan pu'un
         réh mematai éh. La'ah pinaa' kelunan kepéh sohoo' néh tai, jelua' nipok réh, jelua'
         kepéh penatai réh.
         6 Bé' pu'un séé' la'ah éh omok sohoo' néh tai kepéh, bang anak usah néh éh kemurung
         néh, iah awah éh omok tai kepéh. Inah éh nyohoo' anak néh tavin réh, ka' ha' néh,
         Adang réh pu'un ngerera' tong anak ké' iteu' dat, ha' néh.
         7 Bang irah kelunan éh kereja' pegaji' pané belah irah ke', ka' ha' réh, Inah savéé'
         anak lakei' ja'au rit, tuai tam mematai éh boh tam omok alaa' pulah iteu' anah itam
         mu'un da', ha' réh.
         8 Boh réh tai ngamit anak inah ke' réh mematai éh, boh réh bet patai néh jin pulah
         inah, ha' Néh.
         9 Ka' ha' Yésus kepéh, Hun réh mematai anak néh nah, kineu' kenin lakei' ja'au nah
         tong irah éh mihau pulah nah. Adang iah pu'un tuai ngan mematai kekat irah éh kereja'
         pegaji' nah dat, ngan tebai kelunan éh jah kepéh mihau pulah néh inah dat.
         10 Kioo' ké' adang keh pu'un purung ha' lem surat Allah éh bara' ka', Bateu' éh nebet
         tukeng lamin uban réh seruh bé' éh jian, bateu' inah éh pu'un jian mu'un.
         11 Tuhan éh maneu' éh jian mu'un. Jian mu'un penganeu' néh kenat, ha' Yésus ngan réh.
         12 La'ah irah pengeja'au irah Yahudi pitah jalan juk ngamit Yésus uban réh jam ha' tapan
         inah, ha' Néh maneu' irah ke'. Bang na' péh irah juk ngamit Yésus, medai réh uban
         kelunan pinaa', inah piso jin Yésus.
         13 La'ah pu'un kuraa' kelunan éh kivu adet Parisi ngan kelunan irah éh kivu Herodis
         senohoo' irah ja'au tavin Yésus dokoo' réh omok pesala' Éh neu' kuraa'-kuraa' ha'
         peneteng réh.
         14 Ka' ha' réh ngan Yésus, O Guru, améé' jam adang ka'au' jah kelunan éh teneng, bé'
         ka'au' netah kenin ngan kelunan séé'-séé' péh, kenat péh bé' ke' seruh tong layan
         kelunan awah, ka'au' bara' tong kekat ha' Allah mu'un ngan kekat pengeloo' Allah ngan
         kelunan. Jian ke' bara' ngan améé', kineu' améé', tekep mé' mena' sukai mé' ngan Raja'
         Rum. Kineu', bé' mé' tekep. Kineu' ha' ko' da', ha' réh pané ngan Yésus.
         15 Bang Yésus jam réh juk pesala' éh awah ke' réh neteng éh kenat, boh éh pané ngan
         réh, ka' ha' Néh, Uban ineu' keh tupat Akeu', tuai jah rigit pirek keh nah ké' na'at
         éh, ha' Néh.
         16 Boh irah mena' jah rigit pirek ngan Néh. Boh Iah neteng réh kepéh, Gaben ngan ngaran
         séé' Iteu', Ha' réh, Raja' Rum.
         17 Hun néh kenat ha' Yésus Jian Keh mena' ngan Raja' Rum kekat éh anah Raja' Rum ngan
         jian keh mena' ngan Allah kekat éh anah Allah. ha' Néh. Béé kenin réh menéng ha' Yésus
         pané kenat.
         18 La'ah pu'un kuraa' kelunan éh kivu adet Saduki tavin Yésus. Irah Saduki bé' irah
         ngelan kelunan éh matai omok betéé' murip kepéh.
         19 Inah irah neteng Yésus, ka' ha' réh, O Guru, pu'un ha' lem Surat Musa bara' ka',
         Hun pu'un jah lakei matai bé' jak éh pu'un anak ngan redo néh, jian padéé' Lakei éh
         matai nah alaa' redo baleu' inah kepéh dokoo' anak roh' da', seleket anak Lakei' éh
         matai nah. Kenat ha' jin Surat Musa rai de', ha' réh.
         20 Ha' réh kepéh, Pu'un tujuu' usah kelunan éh pepadéé', éh tuken jin irah nah alaa'
         redo, bé' lebéé' matai lakei' inah, bé' mena rawah pu'un anak.
         21 Boh padéé' néh éh tadin jin lakei' éh matai nah, alaa' langoo' néh redo baleu' nah,
         lakei' inah péh matai bé' mena rawah pu'un anak.
         22 Kenat péh avéé' tong siget usah réh teleu' padéé' lakei' éh matai nah, irah péh matai
         kepéh éh bé' mena réh pu'un anak. La'o inah redo baleu' inah péh matai lah.
         23 Hun néh kenat lah da' tong dau Tuhan pebetéé' ngan purip kelunan jin patai, séé'
         jin belah irah éh tujuu' usah nah lah éh omok alaa' redo inah, uban kekat irah éh
         tujuu' usah nah rai pu'un réh lepah pemung ngan redo inah, ha' irah Saduki neteng
         Yésus.
         24 Ka' ha' Yésus mipa réh, Sala' mu'un penyeruh ka'ah, kejam keh uban ineu'? Ka'ah bé'
         jam sin tong ha' lem surat Allah ngan bé' jam penyukat Allah, ha' Néh.
         25 Hun mah kelunan éh lepah matai pebetéé' Tuhan kepéh, Irah pekua' meliket tong seruga,
         Irah bé' tiken alaa' redo kepéh.
         26 Kineu' tong pengebetéé' kelunan matai, bé' keh jam ha' lem Surat Musa éh bara' telo
         kayeu' mahang bang bé' éh potong rai. Uban dalem surat inah pu'un éh bara' tong ha'
         Allah ngan Musa, ka' ha' Néh, Akeu' éh Allah éh kenelan Abraham, ngan Ishak ngan Yakub,
         ha' Néh.
         27 Uban néh kenat, Iah Allah kelunan éh murip bé' éh Allah kelunan éh lepah matai, sala'
         mu'un penyeruh keh kenat, ha' Néh.
         28 La'ah jah guru éh nebaraa' tong Surat Musa pu'un éh ngan irah éh menéng ha' Yésus
         pané ngan irah Saduki lepah nah, kejam néh Yésus jam mu'un mipa ha' irah kelunan iri',
         boh éh tavin Yésus ke' néh pané ngan Néh. Ka' ha' néh, Jin kekat éh sohoo' Tuhan,
         éh mah éh pelapah ja'au éh tekep ke' mé' kivu mu'un, ha' néh.
         29 Ka' ha' Yésus mipa éh, Éh pelapah ja'au éh tekep kenivu mu'un, iteu' éh, O kekat
         kelunan Israel, Tuhan Allah éh kenelan lu', Iah awah éh Tuhan mu'un.
         30 Tekep ke' murung Tuhan Allah ngan kekat kenin ko', ngan kekat urip ko', ngan kemekat
         penyeruh ko', ngan kekat pengegahang ko', inah éh sohoo' Néh éh pelapah ja'au.
         31 Sohoo' éh keruwah inah éh, Tekep ke' murung padéé' ko' pekua' ke' murung usah ko'
         tengéé'. Bé' pu'un ineu'-ineu' sohoo' éh jah éh pelapah ja'au jin duah sohoo' iteu',
         ha' Yésus ngan néh.
         32 Boh guru inah pané ngan Yésus kepéh, ka' ha' néh, Teneng mu'un ha' ko', adang Tuhan
         Allah Iah awah éh Tuhan mu'un.
         33 Adang éh tekep kelunan murung Allah ngan kekat kenin néh, ngan kekat urip néh ngan
         kekat penyeruh néh ngan kekat pengegahang néh, ngan adang éh tekep kelunan murung
         irah éh jah pekua' néh murung usah néh tengéé'. Kejam ké' éh kenat adang éh pelapah
         jian hun kelunan pu'un kivu duah sohoo' inah jin hun néh mihin ka'an ngan motong éh
         ke' néh tavin Tuhan ngan mena' kuraa'-kuraa' pengena' éh jah ngan Tuhan, ha' guru
         nah pané ngan Yésus.
         34 Yésus menéng ha' néh pané kenat barei' kelunan éh jam mu'un seruh, boh éh bara' ngan
         néh, ka' ha' Néh, ka'au' bé' ke' juu' jin Pengihau Allah, ha' Néh. La'o inah bé' pu'un
         séé'-séé' péh makang neteng Yésus tong ineu'-ineu' kepéh.
         35 Tovoo' Yésus nebaraa' irah tong Umaa' Allah pu'un éh neteng réh ka', irah guru éh
         nebaraa' tong sohoo' lem Surat Musa, kineu' réh omok bara' Kristus pu'un jin pohoo'
         Daud.
         36 Uban Sahéé' Ni'ai ngusii' kenin Daud ke' néh bara' ka', Tuhan pu'un bara' ngan Tuhan
         ké', ka' ha' néh, Jian Ke' menyun saa' na'au' Ké' siteu', avéé' Ké' maneu' kekat ayau
         Ko' inah barei' lun gem Ko' awah, ha' néh.
         37 Hun Daud mateng éh Tuhan, kineu' okoo' kelunan éh pejajii' Allah nah omok tuai jin
         pohoo' Daud nah, ha' Yésus ngan réh. Kelunan pinaa' murung menéng ha' Yésus.
         38 La'ah tovoo' Yésus nebaraa' réh, ka' ha' Néh ngan réh, Mavaa' keh jian-jian dai keh
         lavo' neu' irah guru éh nebaraa' tong Surat Musa. Bau kenin réh, keloo' réh lakau
         pakai kerayung éh kebit dokoo' kelunan omok na'at ngan sepah réh. Hun réh tai jalan
         pebelih, keloo' mu'un réh menéng ha' kelunan ngajung réh.
         39 Kenat péh réh tong lamin sebayang, keloo' réh menyun tong retek réh omok poléng ta'an
         kelunan pinaa', kenat péh hun réh tai penguman ja'au.
         40 Pu'un réh ngebuyuk irah redo baleu' ngan alaa' kekat livah réh, kenat péh réh ngelayoo'
         awah réh maneu' jian neu' réh kebit ha'sebayang. Ukum réh pu'un pelapah bahat jin
         ukum irah éh jah, ha' Yésus ngan réh.
         41 La'ah Yésus mokoo' déhéé' jalan kelunan modoo' rigit Tuhan tong Umaa' Allah. Iah
         na'at kuraa'-kuraa' usah réh tuai mihin rigit réh ke' réh mena' éh ngan Tuhan. Jelua'
         réh kelunan kaya' ngan pinaa' rigit nena' réh.
         42 Boh éh na'at jah redo baleu' éh kari mu'un. Tuai éh ke' néh mena' duah tasap sin.
         43 Boh Yésus tebai irah bakéh Néh ke' Néh bara' ngan réh, ka' ha' Néh, Redo baleu' inah
         mena' éh pelapah ja'au mu'un jin pengena' irah pinaa' nah.
         44 Kelunan kaya' nah pu'un réh mena' jin pengemutaa' réh awah, bang redo baleu' inah
         kari mu'un éh, pu'un éh mena' kekat éh pu'un tong iah, ha' Yésus ngan réh.

1 Hun Yésus lakau jin Umaa' Allah, pu'un jah bakéh Néh pané ngan Néh, O Guru, jian
         mu'un layan umaa' iteu', kenat péh kekat bateu' éh palaa' réh suai éh, ha' néh.
         2 Ka' ha' Yésus mipa éh, Tong kekat éh ta'an keh iteu', pu'un jah dau kepéh temurei'
         kekat bateu' inah guram awah, ha' Néh.
         3 La'ah hun Yésus mokoo' tengéé' tong tokong Saitun nyeripa Umaa' Allah, tai Péterus
         ngan Yakub, ngan Yohanes, ngan Anderias ke' réh selem-selem neteng éh, ka' ha' réh,
         4 Kineu' kelebéé' ke' néh kenat da'. Kineu' éh telana' néh hun néh lepah danii' da',
         ha' réh.
         5 Ka' ha' Yésus kepéh, Mavaa' keh jian-jian dai kelunan petawang keh.
         6 Uban pinaa' kelunan pu'un tuai lem ngaran Ké' éh bara' ka', Akeu' teu' néh Tuhan
         ne', ha' réh, ke' réh omok petawang kuraa'-kuraa' kelunan.
         7 La'ah hun keh menéng rengah kelunan pekayau, kenat péh tong tana' keh siteu' kenat
         péh rengah kelunan pekayau tong tana' éh juu' péh, mai keh pua ngan besau kenin. Adang
         kekat-kekat inah pu'un tenah, bang bé' jak éh inah éh ga' néh mu'un, ha' néh.
         8 Adang jah arong kelunan juk ngayau jah arong kelunan, ngan irah éh pu'un lem nihau
         jah peritah, juk betéé' tai pekayau ngan irah éh lem nihau irah peritah éh jah kepéh.
         La'ah tovoo' inah péh tong kuraa'-kuraa' tana' pu'un tegen tana' ja'au mu'un, kenat
         péh pu'un la'au' éh ja'au mu'un. Kekat inah barei' kesakit redo teka néh juk nganak,
         hun anak néh juk pelohoo' mu'un, pu'un éh pelapah sakit mu'un kepéh, barei' inah lah
         tong kekat penusah inah.
         9 Mavaa' keh jian-jian, adang pu'un kelunan ngamit keh ngan mihin keh tai besara'.
         Adang réh pu'un mipok keh tong lamin sebayang, ngan mihin keh tai tong jumen kelunan
         éh ja'au ngan irah raja' péh uban keh ngelan tong Akeu', inah kepéh, dokoo' keh omok
         bara' Rengah Jian ngan réh.
         10 Teka kekat penusah inah pu'un avéé', adang ha' tebaraa' Ké' pu'un benara' réh ngan
         kekat arong kelunan tenah.
         11 La'ah hun réh ngamit keh ngan mihin keh tai besara' da', mai keh medai seruh kineu'
         jalan keh omok mipa kekat ha' réh da', uban tovoo' réh ngamit keh da', adang Tuhan
         pu'un mena' pengejam néh ngan keh ke' néh omok nolong keh pané. Uban kekat ha' keh
         da', bé' éh jin kenin keh tengéé', bang jin Sahéé' Ni'ai.
         12 La'ah adang pu'un kelunan mena' padéé' usah néh ngan réh ke' réh mematai éh, kenat
         péh irah tamen tong anak réh, kenat péh irah anak tong tinen tamen réh ke' réh mematai
         éh.
         13 Adang kekat kelunan leko keh mu'un-mu'un uban pengelan keh tong Akeu', bang irah
         éh ngeretep pah avéé' ga' néh, kelunan inah éh omok alaa' urip kepéh, ha' Yésus ngan
         réh.
         14 Ka' ha' Yésus kepéh, Hun mah keh na'at iah éh keleko keh mu'un éh tuai ngebéé kekat
         ineu'-ineu' péh pu'un nekedéng tong retek éh bé' tekep néh maneu' kenat, hun néh pu'un
         kenat, jian kekat kelunan éh pu'un tong tana' Yudea tioo kelap tai tokong. Kelunan
         éh pu'un purung tong ha' ké' iteu', jian éh nesen éh.
         15 La'ah kelunan éh pu'un mokoo' tong patah, mai éh masek tong lamin néh alaa' livah
         néh, bang kelap awah.
         16 Kelunan éh pu'un tong térék néh, mai éh moléé' tai lamin néh ke' néh alaa' pakai
         néh.
         17 Hun kekat penusah inah pu'un avéé' dat, tusah mu'un ngan irah redo éh nemaléé' ngan
         irah éh pu'un anak si'ik.
         18 Jian keh sebayang dokoo' penusah inah mai éh pu'un teneng tong ka'ah tovoo' laséh
         éh genin.
         19 Uban kekat penusah inah adang néh pelapah ja'au jin kekat penusah éh pu'un tong tana'
         jin lepah, inah éh jin bu'un Allah suai tana' rai pah avéé' hun iteu' péh. Adang néh
         bé' pu'un kenat kepéh vam.
         20 Hun Tuhan bé' ngeti'eng jaka' jalan penusah inah jin kekat dau néh ngukum réh kenat,
         bé' pu'un séé'-séé' éh omok murip. Bang uban Iah pika irah éh kevéléé' Néh, bé' penusah
         inah pu'un avéé' lebéé' mu'un, ha' Néh.
         21 Ha' Yésus kepéh, La'ah hun pu'un kelunan bara' ngan keh, Iteu' néh Kristus, ngan
         sinah Kristus pu'un, mai keh ngelan ha' réh.
         22 Adang pu'un kuraa'-kuraa' kelunan tuai éh bara' réh Kristus, bang bé' éh Kristus.
         Kenat péh tong kelunan éh bara' ha' Tuhan, adang pu'un kuraa'-kuraa' usah réh éh bara'
         réh tuai sohoo' Tuhan ke' réh nebaraa' kelunan, bang bé' éh sohoo' Tuhan kenat. Kenat
         péh omok réh maneu' kuraa' telana' éh ja'au éh ngebéé kenin kelunan ke' sadat lavo'
         awah, hun néh omok pah avéé' kelunan éh kevéléé' Tuhan péh juk kelavo' réh.
         23 Mavaa' keh jian-jian, pu'un Ku' bara' kekat iteu' ngan ka'ah hun néh to bé' jak pu'un,
         ha' Yésus ngan réh.
         24 Ka' ha' Yésus kepéh, La'ah la'o kekat penusah inah, bé' pu'un ada maten dau, kenat
         péh laséh,
         25 kekat kenyuhai pu'un pelohoo' jin langit, ngan kekat-kekat éh jah tong langit pu'un
         piso jin retek néh bu'un.
         26 Boh Anak Kelunan pu'un avéé' lem jah avun ngan kekat penyukat ngan pengaren Néh kepéh.
         27 La'ah pu'un Iah nyohoo' meliket Néh tai avéé' tong kekat tana' ke' réh tipun kekat
         kelunan éh kevéléé' Néh, inah éh kekat réh béé pah tipo tana', ha' Yésus ngan réh.
         28 Ka' ha' Yésus kepéh, Seruh keh tong inan buaa' ara. Hun keh na'at éh ngelerong adang
         keh jam bé' lebéé' la'ah da', adang néh bu'an.
         29 Barei' inah péh hun keh na'at kekat penusah inah pu'un avéé', jian keh nesen jaka'
         Tuhan tuai kepéh lepah danii'.
         30 Seruh keh jian-jian, kekat éh benara' ké' iteu' adang éh pu'un kenat sioo' urip kelunan
         Yahudi éh murip hun iteu'.
         31 Langit ngan tana' juk salai béé, bang kekat ha' éh benara' Ké' iteu', adang néh pu'un
         pelinguh, ha' Yésus.
         32 Ka' ha' Yésus kepéh, Tong dau Ké' pu'un tuai kepéh, bé' pu'un kelunan séé'-séé' péh
         éh jam éh, meliket tong seruga péh bé' jam éh, usah ké' tengéé' péh, bé' Ku' jam éh,
         Tamen Ké' awah éh jam éh.
         33 Mavaa' keh jian-jian, mai keh telalau awah, uban bé' keh jam hun mah tatek Ké' tuai
         da'.
         34 Barei' ha' tapan tong kelunan lakau tai tana' juu'. Teka néh tai lakau, iah bara'
         kuraa'-kuraa' kereja' ngan kelunan sohoo' néh, nyohoo' réh maneu' éh kelebéé' néh
         lakau nah. Kenat péh iah nyohoo' kelunan mavaa' tong usit tapé néh mavang savéé' néh,
         jian réh mavaa' éh mu'un.
         35 Hun néh kenat jian ka'ah péh mavaa', uban bé' keh jam hun mah pengeja'au lamin inah
         pu'un moléé' kepéh. Barang iah pu'un tuai sioo' dau tahup péh, barang lepok merem
         péh, barang dau dileu' péh, barang dau peka ngivun péh.
         36 Mavaa' keh dai keh pegen ngan telalau awah, boh éh beleka' pu'un tuai ngan na'at
         keh pegen keto.
         37 Tong éh benara' Ké' ngan keh iteu', inah ke' éh benara' Ké' ngan kekat kelunan kepéh,
         inah éh, mavaa' keh, ha' Yésus ngan réh.

1 La'ah duah dau teka irah Yahudi juk maneu' Dau Ja'au Paska ngan Dau Ja'au Roti éh
         bé' pu'un tawan pekevat, tovoo' inah irah pengeja'au imam ngan irah guru éh nebaraa'
         tong Surat Musa, pitah jalan dokoo' ngamit Yésus ngan selem-selem ke' réh juk mematai
         Éh.
         2 Ka' ha' irah ja'au nah, Mai lu' mematai Éh sioo' Dau Ja'au nah da' dai kelunan pinaa'
         betéé' pekayau da', ha' réh.
         3 La'ah Yésus pu'un tong leboo' Betania tong lamin Simon éh kelunan kapéé' rai, tovoo'
         Yésus kuman tuai jah redo mihin jah gutun anyuu' éh ma'an mu'un belih néh éh senuai
         jin lakat anyuu'. Iah memila' gutun inah ke' néh mujek anyuu' inah tong ulun Yésus.
         4 La'ah jelua' kelunan éh pu'un sinah, merek réh ngan redo inah, pepané réh belah irah
         ke', ka' ha' réh, Kineu' redo inah maneu' éh kenat, darih mu'un énéh neu' néh kenat
         nah ne'.
         5 Kineu' énéh ke' néh bé' melih anyuu' inah? Omok réh mena' teleu' ato rigit pirek
         tong néh, boh éh omok mena' rigit inah ngan kelunan kari kepéh, ha' réh. Sa'at mu'un
         ha' réh maneu' redo inah.
         6 Bang ka' ha' Yésus ngan réh, Mai keh petusah redo inah, kineu' keh maneu' éh kenat.
         Jian mu'un penganeu' néh ngan ké' nah ne'.
         7 Kelunan kari ngelayau éh pu'un ngan ka'ah, hun mah-mah keh juk nolong réh, omok keh
         nolong réh. Bang Akeu' teu' bé' Ku' ngelayau pu'un ngan ka'ah da'.
         8 Redo inah pu'un éh pika Akeu', inah iah mujek anyuu' inah tong usah Ké' barei' petenup
         usah Ké' tong dau Ké' tenanem réh da'.
         9 Seruh keh jian-jian, mai keh ngelepan éh, semah-semah irah bara' rengah jian pah
         tipo tana', adang réh pu'un bara' tong penganeu' redo inah, ha' Yésus ngan réh.
         10 La'o inah Yudas Iskariot, jah usah jin belah irah bakéh Yésus éh jah poloo' duah
         usah nah, tavin irah pengeja'au imam, ke' néh pakat tong jalan néh omok mena' Yésus
         ngan réh.
         11 Jian kenin réh menéng ha' néh juk mena' Yésus ngan réh, irah jajii' mena' rigit ngan
         Yudas hun néh mena' Yésus ngan réh da'. Boh Yudas pitah jalan hun mah éh omok mena'
         Yésus ngan réh.
         12 Avéé' tong Dau Ja'au Roti éh bé' pu'un tawan pekevat, inah éh dau réh mematai domba
         Paska. Irah bakéh Yésus neteng éh, ka' ha' réh, Lamin mah éh jalan tam petenup ka'an
         Paska, ha' réh.
         13 Boh Yésus nyohoo' duah usah tai leboo', ka' ha' Néh, Jian koh tai tong leboo', pu'un
         jah lakei' selalang ngan koh sinah dat, pu'un éh nyu'un jah tajau baa'.
         14 Jian koh kivu éh taket tong lamin néh ngan bara' ngan kelunan éh pu'un tong lamin
         inah, Pu'un ha' Guru neteng, Semah lamin éh jalan Iah ngan irah bakéh Néh omok kuman
         Paska.
         15 Boh lakei' ja'au inah omok bara' jah lamin ngan koh, lamin inah ja'au éh, ngan petevan
         éh, ngan kekat éh juk penakai koh petenup tong dau ja'au iteu', pu'un éh tong lamin
         inah, sinah koh tai petenup éh, ha' Yésus ngan roh.
         16 Boh rawah bakéh Néh tai, pu'un roh na'at kekat inah mu'un barei' éh benara' Yésus
         ngan roh iri' boh roh petenup penguman Paska irah Sinah.
         17 Hun dau tahup Yésus tai ngan irah bakéh Néh, tai lamin inah.
         18 Tovoo' réh kuman, ka' ha' Yésus ngan réh, Akeu' bara' mu'un ngan ka'ah, pu'un jah
         usah jin belah ka'ah juk memalo Akeu', jah usah éh kuman ngan Ké' hun iteu', ha' Néh.
         19 Mujah kenin irah bakéh Néh seruh, siget-siget usah réh neteng éh ka', séé' énéh Tuhan,
         séé' éh juk maneu' éh kenat, kineu' énéh da', akeu' énéh, ha' réh mujah seruh.
         20 Ka' ha' Yésus kepéh, Adang néh pu'un jah usah jin belah ka'ah, iah éh petovoo' ngan
         ké' tilan ka'an lem pigan iteu'.
         21 Adang Anak Kelunan pu'un penatai réh pekua' barei' ha' lem surat Allah bara' éh,
         bang tusah mu'un-mu'un ngan kelunan éh memalo éh nah. Pelapah jian hun kelunan inah
         pohoo' néh bé' pu'un tong tana', ha' néh.
         22 Tovoo' réh kuman Yésus alaa' roti ngan sebayang, bara' jian kenin ngan Allah, boh
         Éh memutui éh ke' Néh mena' éh ngan irah bakéh Néh. Ka' ha' Néh, Jian keh alaa' iteu',
         iteu' néh seleket usah Ké', ha' Néh.
         23 Boh éh alaa' sawan baa' buaa' agun ngan Iah sebayang bara' jian kenin ngan Allah,
         boh Éh mena' éh ngan réh kepéh, irah béé mesep baa' inah.
         24 Ka' ha' Yésus kepéh, Iteu' néh seleket dahaa' Ké' éh nena' Ké' ngeliwah kekat kelunan,
         dahaa' Ké', inah éh maneu' jajii' Allah pu'un petem.
         25 La'ah Akeu' bara' ngan ka'ah, jin la'o iteu' bé' Akeu' mesep baa' buaa' agun éh kepéh,
         pah avéé' Ké' mesep éh maréng tong tana' maréng éh lem nihau Allah, ha' Néh.
         26 Boh réh nyanyi, la'o réh nyanyi tai réh tong tokong Saitun.
         27 Ka' ha' Yésus ngan réh, Adang kekat ka'ah pu'un kelap ngan bet Akeu', barei' ha'
         lem surat Allah pu'un bara', ka' éh, Allah mematai Gembala boh kekat domba nah purat.
         28 Bang la'o Ké' betéé' murip kepéh, pu'un Ku' tai Galilia saa' tenah ka'ah, ha' Néh.
         29 La'ah ka' ha' Péterus mipa éh, Na' péh kekat irah éh jah bet ka'au' dat, bé' akeu
         bet Ke', ha' Néh.
         30 Ka' ha' Yésus kepéh, Seruh ke' jian-jian tong ha' Ké' iteu', Bé' jak iap sakui ngelangéé'
         duah koléé' merem da'ap dat, adang ko' pu'un ngaken teleu' koléé' bara' bé' ke' jam
         Akeu', ha' Néh.
         31 Gahang mu'un Péterus mipa éh kepéh, Bé' mu'un ku' bara' Akeu' bé' jam ka'au' dat
         pa' péh réh mematai ku' bé' mu'un ku' bara Akeu' bé' jam ka'au', ha' néh. Kenat ke'
         ha' irah pinaa' nah kepéh.
         32 Avéé' réh tong pulah Getsemani, ka' ha' Yésus ngan irah bakéh Néh, Jian keh mokoo'
         siteu' kelebéé' Ké' sebayang da', ha' Néh.
         33 Boh éh mihin Péterus, Yakub ngan Yohanes ngan Néh. Besau kenin Néh, pua mu'un-mu'un
         kenin Néh,
         34 ka' ha' Néh ngan réh, Juk matai Ku' neu' kebesau kenin Ké' ne', jian keteleu' mokoo'
         siteu' ngan nerepan, ha' Néh ngan réh.
         35 Tai éh juu' si'ik jin réh, mohong éh tong tana' ngan sebayang, menyat Tuhan nolong
         éh, hun néh omok, mai pengeketa inah teneng tong Iah.
         36 Ka' ha' Néh sebayang, O Amam, O Amam, Kekat ineu'-ineu' péh omok éh neu' Ko'. Mai
         ke' buhaa' pengeketa iteu' teneng tong Akeu', bang jian Ke' kivu pengeloo' Ko', mai
         Ke' kivu kenin Ké' awah, ha' Néh.
         37 La'o Néh sebayang kenat, moléé' Éh tavin réh teleu' bakéh Néh kepéh. Inah Iah na'at
         réh pegen awah, boh Éh pané ngan Péterus, ka' ha' Néh, Simon, kineu' ke', pegen ke'
         ne'. Kineu', bé' ke' omok ngeretep sapét jah jam kei, ha' Néh.
         38 Boh éh pané ngan réh béé, ka' ha' néh, Nerepan keh ngan sebayang, dai keh teneng
         tong tenupat Sitan. Kenin keh keloo' keh maneu' jian, bang usah keh lemoo', ha' néh.
         39 Tai éh tengéé' ke' néh sebayang kepéh, pekua' ha' néh sebayang bu'un ri'.
         40 Boh éh moléé' tavin réh kepéh, pegen kiri' keto, bé' réh omok to'ot. Bé' réh jam
         ineu' éh ke' réh pané ngan Yésus.
         41 Tong keteleu koléé' néh tavin réh kepéh, boh éh pané ngan réh, ka' ha' néh, Kineu',
         pegen keto keh kei. Hun iteu' to'ot lah keh, jaka' néh lepah avéé'. Na'at keh Hun
         iteu' anak kelunan juk nena' lem penyukat kelunan penyala'.
         42 Betéé' keh, inah savéé' kelunan éh memalo Akeu', ha' Néh ngan réh.
         43 Lem Yésus to pané ngan irah éh bakéh Néh, inah savéé' Yudas, éh jah usah jin belah
         irah jah poloo' duah usah bakéh Néh rai. Pinaa' kelunan pemung ngan néh, ketem po'é
         ngan pipok, kelunan éh senohoo' irah pengeja'au imam, ngan irah guru éh nebaraa' tong
         Surat Musa ngan irah pengeja'au kelunan Yahudi.
         44 Kelunan éh memalo Yésus, pu'un éh bara' ngan irah pinaa' lepah, ka' ha' néh, kelunan
         séé'-séé' éh narek ké' da', kelunan inah éh penitah keh nah. Jian keh ngamit éh ngan
         mihin éh ketai, kenat ha' néh ngan irah.
         45 La'ah tuai Yudas tavin Yésus, ka' ha' néh, O Guru, ha' néh. Boh éh tioo makung Yésus
         ke' néh marek éh.
         46 Boh réh ngamit Yésus ngan mengen éh gahang.
         47 Pu'un jah usah jin belah irah bakéh Yésus éh sinah, tioo menat po'é néh ke' néh mesap
         kelingen jah kelunan éh ripen Imam éh pengeja'au kekat imam.
         48 La'ah ka' ha' Yésus ngan réh, Kineu' ka'ah tuai siteu' ketem po'é ngan pipok juk
         ngamit Akeu' barei' kelunan éh maneu' sa'at mu'un.
         49 Siget-siget dau Ku' pu'un ngan keh tong Umaa' Allah ngan nebaraa' keh, ngan bé' keh
         ngamit Akeu'. Bang adang kekat ha' lem surat Allah juk avéé' béé, ha' Néh ngan réh.
         50 Boh kekat bakéh Néh kelap ngan bet Éh tengéé'.
         51 La'ah pu'un jah lakei' lemanai memakai selirut kapan, bé' pu'un pakai néh mu'un,
         pu'un éh kivu Yésus. Boh irah juk ngamit lakei' inah kepéh,
         52 pega' selirut néh kamit réh, tioo kelap éh ketem ugai néh.
         53 La'ah pu'un réh mihin Yésus tai tong lamin Imam éh pengeja'au kekat imam, kekat irah
         pengeja'au imam, pemung ngan Pengeja'au pohoo' Yahudi, ngan irah guru éh nebaraa'
         tong Surat Musa, pu'un réh petipun sinah.
         54 Pu'un Péterus kivu Yésus jin juu', tai éh masek lamin Imam éh pengeja'au kekat imam
         iri'. Sinah éh tai pemung ngan kelunan éh mavaa' lamin ke' néh ngereu' ngan irah.
         55 Kekat pengeja'au imam, ngan kekat irah Komiti sebayang Yahudi, pu'un réh pitah jalan
         ke' réh omok pesala' Yésus ngan ngukum éh matai, bang bé' pu'un sala' Néh.
         56 Pinaa' kelunan pu'un pané maneu' Yésus, bang ha' réh kenyo awah, bé' réh pekua' ha'.
         57 Pu'un jelua' kelunan nekedéng maneu' Yésus, bang ha' réh kenyo awah.
         58 Ka' ha' réh, Pu'un mé' menéng ha' kelunan iteu' rai bara' iah juk mikah Umaa' Allah
         iteu' éh neu' uleu', ngan teleu' dau la'o inah kepéh boh éh juk maneu' jah maréng
         éh bé' omok neu' kelunan, kenat éh ha' néh, ha' réh.
         59 Bang bé' réh pu'un pemekat ha' réh pekua'.
         60 La'ah Imam éh pengeja'au kekat imam, nekedéng saa' jumen réh béé ke' néh neteng Yésus,
         ka' ha' néh, Kineu' ke', bé' ke' keloo' pané ineu'-ineu' mipa ha' réh tong jalan réh
         maneu' ke' nah, ha' néh.
         61 Bang Yésus mokoo' kelem awah, bé' éh pané ineu'-ineu' péh. Jah koléé' kepéh Imam
         éh pengeja'au kekat imam inah neteng éh, séé' ke' ka'au' éh Kristus Kei. Kineu', ka'au'
         nah néh anak Allah éh matek jian, ha' néh.
         62 Ka' ha' Yésus, Oo', Akeu' néh éh, ha' Néh, Adang ka'ah pu'un na'at Akeu' mokoo' saa'
         na'au' Allah kenajung pemung ngan Néh, ngan ka'ah na'at Akeu' hun ké' tuai kepéh lem
         avun jin seruga, ha' Néh.
         63 Pelapah Imam éh pengeja'au kekat imam nah mejéé' pakai néh, ka' ha' néh, bé' tiken
         lu' menéng ha' kelunan éh jah kepéh bara' tong kesa'at Néh,
         64 Ka'ah lepah menéng ha' Néh ngesa'at Allah, kineu' kenin keh seruh éh. Pelapah irah
         béé pané maneu' pemekat ha', adang iah sa'at, tekep ngukum éh matai deke', ha' réh.
         65 La'ah jelua' réh nyula' Yésus ngan ngejeret livah tong maten Néh ke' réh mipok Éh.
         Séé' mipok ke' nah, ha' réh maneu' Iah. Kenat péh irah kelunan éh kereja' mavaa' Umaa'
         Allah, irah tepap Éh.
         66 La'ah Péterus pu'un mokoo' keto ngereu' tong lamin. Tuai jah redo éh kelunan sohoo'
         Imam éh pengeja'au kekat imam.
         67 Hun redo inah na'at Péterus ngereu' pemung ngan irah sinah, iah kepuh éh, ke' néh
         tioo pané ngan néh, ka' ha' néh, ka'au' pu'un pemung ngan Yésus éh kelunan jin Nasaret
         rai de', ha' néh.
         68 Boh Péterus ngaken, ka' ha' néh, Bé', bé' éh akeu' dat, bé' akeu' jam kelunan éh
         kunah ko' inah ne', ha' néh. Iah tioo piso jin sinah tai mokoo' tong awaa'. Pelapah
         pu'un iap ngelangéé'.
         69 Redo iri' na'at iah tai sinah, iah bara' éh kepéh ngan irah, ka' ha' néh, Lakei'
         iteu' nah rai pu'un pemung ngan réh irai, ha' néh.
         70 Jah koléé' kepéh Péterus ngaken bara' bé' pu'un éh kenat. Bé' lebéé' la'o inah, irah
         kelunan éh pu'un sinah, irah kepéh maneu' Péterus, ka' ha' réh, Adang ka'au' pu'un
         pemung ngan réh irai, ka'au' éh kelunan jin Galilia, ha' réh.
         71 Boh Péterus pané pesupa, ka' ha' néh, Pu'un akeu' pané mu'un, bé' akeu' pané kenyo,
         hun akeu' kenyo, jian Allah ngukum ku'. Bé' mu'un ku' jam kelunan éh kunah keh nah
         ne', ha' néh.
         72 Pelapah pu'un iap ngelangéé' kepéh, boh Péterus petavéé' kenin tong ha' Yésus iri',
         Bé' jak iap sakui ngelangéé' duah koléé', teleu' koléé' ke' ngaken bara' bé' ke' jam
         Akeu', ha' rai. Hun Péterus petavéé' kenin tong ha' Yésus pané kenat, tioo mangaa'
         éh ngan besau kenin.

1 La'ah bé' jak dau peka rema, kekat irah pengeja'au imam pemung ngan irah pengeja'au
         kelunan Yahudi, ngan irah guru éh nebaraa' tong Surat Musa, ngan kelunan éh ja'au
         éh jah, jin Komiti sebayang Yahudi petipun ke' réh pakat. Pu'un réh ngejeret Yésus
         ngan mihin éh tai Pilatus.
         2 Boh Pilatus neteng éh kepéh, ka' ha' néh, Kineu' éh, ka'au' néh Raja' pohoo' Yahudi,
         ha' néh. Ka' ha' Yésus mipa éh, Kenat néh éh barei ha' ko' nah, ha' Néh.
         3 Kekat irah pengeja'au imam pinaa' ha' réh pané maneu' Yésus juk pesala' éh.
         4 Pilatus neteng éh kepéh, ka' ha' néh, Kineu' ke', bé' ke' juk pané bara' ineu'-ineu'
         péh tong jalan réh pesala' ngan maneu' ke' inah, ha' néh.
         5 Bang bé' Yésus pané bara' ineu'-ineu' péh, béé kenin Pilatus.
         6 La'ah siget-siget ta'un tovoo' irah Yahudi maneu' Dau Ja'au Paska, malai Pilatus
         ngelepu jah kelunan jin lamin tutup, séé'-séé' awah éh keneloo' réh.
         7 La'ah pu'un jah kelunan tong lamin tutup nah ngaran néh Barabas, iah pu'un pemung
         ngan irah éh mematai kelunan tovoo' réh betéé' kenin pekayau rai.
         8 Hun kelunan pinaa' petipun ke' réh menyat Pilatus ngelepu jah kelunan barei' kemalai
         réh,
         9 Pilatus tioo neteng réh, ka' ha' néh, Kineu' kenin keh, keloo' keh ku' ngelepu Raja'
         pohoo' Yahudi kei, ha' néh.
         10 Kejam néh irah pengeja'au imam mena' Yésus ngan néh nah uban irah nyelepéé' kenin
         awah.
         11 Bang irah pengeja'au imam nah pebetéé' kenin kelunan pinaa' ke' réh menyat Pilatus
         ngelepu Barabas.
         12 Ka' ha' Pilatus ngan irah pinaa', Hun néh kenat, Ineu' éh keneloo' keh naneu' ké'
         tong kelunan éh benara' keh Raja' pohoo' Yahudi ha' néh.
         13 Pelapah irah ngeradau bara', Mematai éh tong salib, ha' réh.
         14 Ka' ha' Pilatus kepéh, Ineu' kesa'at naneu' Néh, rih ha' néh. Jaa' jaa' néh réh ngeradau
         kepéh, Mematai éh tong salib, ha' réh.
         15 La'ah uban Pilatus juk ngejian kenin réh, iah ngelepu Barabas mena' éh ngan réh.
         Boh éh nyohoo' réh mipok Yésus ngan mihin éh ke' réh mematai éh tong kayeu' salib.
         16 La'ah irah seradu mihin Yésus tai awaa' lamin pengeja'au peritah, ke' réh tebai irah
         seradu éh jah kepéh.
         17 Pu'un réh pekerayung Yésus palaa' kerayung rep-rep, ngan irah ngeleleng inan suha'
         ketem suha' néh ke' réh pepekah éh tong ulun Yésus.
         18 Boh réh barei' seva' éh ke' réh peja' éh awah, ka' ha' réh, Tabi' Raja' pohoo' Yahudi,
         ha' réh.
         19 Boh réh mipok ulun néh, ngan nyula' éh, ngan ngejekuu' lep réh tong jumen Néh barei'
         seva' Éh.
         20 La'o réh peja' Éh kenat, irah mega' kerayung rep-rep nah kepéh boh réh mena' pakai
         nah ke' ri' kepéh, la'o inah irah mihin Éh tai retek réh juk mematai Éh tong kayeu'
         salib.
         21 Lem réh lakau inah, peselalang réh ngan jah kelunan ngaran néh Simon, kelunan inah
         tuai jin leboo' néh tengéé' juk tai leboo' Yérusalem, inah réh ngamit éh ke' réh nyohoo'
         éh nyu'un kayeu' salib Yésus nah. Simon nah, iah éh tamen Aleksander rawah Rupus jin
         tana' Kirene.
         22 Avéé' réh tong retek tana' éh ngaran néh Golgota, éh sin néh, Tulang Ulun.
         23 Pu'un réh mena' baa' agun pekulup ngan tawan mun ngan Yésus, bang bé' éh mesep éh.
         24 La'ah irah memaku' Éh tong kayeu' salib, ngan petulat livah Néh belah irah ke', ngan
         irah nyunga' lubun ke' réh omok jam séé' omok alaa' livah Néh inah.
         25 Teka dau pelakei' irah nyalib Éh tong kayeu' salib.
         26 Tong salib inah irah memaku' surat ha' réh pesala' Yésus nah ka' éh. Raja' pohoo'
         Yahudi.
         27 La'ah irah nyalib duah usah kelunan éh maneu' kereja' sa'at Pemung ngan Néh jah saa'
         na'au' Néh jah saa' kabéng Néh.
         28 Pu'un éh kenat dokoo' pesukup ha' éh senurat lem Surat Tuhan, Iah pu'un pemung ngan
         kelunan éh penyala', ha' néh.
         29 La'ah irah éh lapah Sinah gilei' réh na'at Yésus ngan peja' Éh, ka' ha' réh, Nah!
         Ka'au' rih de' bara' ke' juk mikah Umaa' Allah ngan maneu' éh kepéh lem teleu' dau
         awah kunah ko' rai,
         30 tuhun ke' jin kayeu' salib nah ko' pepurip usah ko' ke', ha' réh.
         31 Kenat péh irah pengeja'au imam ngan irah guru éh nebaraa' tong Surat Musa, irah péh
         peja' Yésus, ka' ha' réh pané belah irah ke', Nah! Iah rih de' omok éh pepurip kelunan
         éh jah, bang bé' Iah omok pepurip usah Néh tengéé'
         32 Hun néh mu'un iah Raja' pohoo' Israel, éh purip, tuai senohoo' Allah, jian iah tuhun
         jin salib, dokoo' améé' na'at éh ngan ngelan tong Néh ha' réh. Kenat péh ha' rawah
         éh senalib réh pemung ngan Yésus nah peja' Éh.
         33 La'ah dau pejek pelapah merem pah tipo tana', avéé' dau kuba'.
         34 Hun dau kuba' Yésus pané ngan ja'au ha', ka' ha' Néh, Eloi, Eloi, lama sabakhtani,
         ha' Néh. Sin tong ha' Néh inah, O Allah Ké', O Allah Ké', kineu' Ke' bet Akeu', ha'
         Néh.
         35 Jelua' irah kelunan éh pu'un sinah, hun réh menéng ha' Néh kenat, boh réh bara',
         ha' Néh tebai Elia ine' ha' réh.
         36 Pu'un jah usah pemung ngan réh sinah alaa' lamut ke' néh maham éh lem baa' agun boh
         éh nedok éh palaa' kayeu' nekedeu' éh tavin Yésus ke' néh mena' éh tong ujun Yésus.
         Ka' ha' néh, Mokoo' jak tam, barang Elia juk tuai alaa' éh jin salib da', ha' néh.
         37 La'ah Yésus pané ja'au ha', tioo béé laset Néh.
         38 Livah éh neu' réh tapé tong umaa' Allah, pejéé' kua' ke ja'au, jin bau pah avéé'
         ra'.
         39 Pengeja'au seradu éh nekedéng saa' tenah salib nah na'at tong pematai Yésus nah,
         boh éh bara', Adang kelunan iteu' Anak Allah mu'un ha' néh.
         40 La'ah pu'un kuraa' redo sinah, jin juu' si'ik réh na'at éh kenat, pemung ngan irah
         pu'un Salome, Meriam Magdalena, ngan Meriam éh tinen Yakub ngan Yoses.
         41 Pu'un réh kivu Yésus kelebéé' Néh pu'un tong tana' Galilia ke' réh nolong Éh lepah
         nah. Pinaa' redo éh jah péh éh pu'un ngan réh sinah, irah éh kivu Yésus tai Yérusalem
         rai.
         42 La'ah teka dau tahup inah Yusup kelunan jin Arimatia nah avéé',
         43 Iah jah usah jin belah pengeja'au Komiti sebayang Yahudi. Éh senepah réh mu'un, Iah
         péh mena jaka' Allah pu'un tuai pengeja'au réh. La'ah dau Yésus matai nah, inah éh
         dau réh petenup teka Dau Posot. Makang kenin Yusup tai menyat Pilatus kejeraa' iah
         alaa' patai Yésus.
         44 Tekejet Pilatus menéng ha' Yusup bara' Yésus lepah matai, uban bé' éh lebéé' jin
         hun réh memaku' éh nah. Pilatus tebai pengeja'au irah seradu ke' néh neteng éh, kuraa'
         kelebéé' Yésus nah lepah matai rih.
         45 Hun iah menéng ha' pengeja'au seradu bara' Yésus lepah matai, boh éh kejeraa' Yusup
         alaa' patai Yésus.
         46 Tai Yusup melih livah kapan ke' néh alaa' patai Yésus, ke' néh mutup éh palaa' livah
         inah, boh éh modoo' éh lem luvang tanem bateu'. Boh éh ngeluvit jah bateu' ja'au matep
         ubaa' luvang inah.
         47 Meriam Magdalena ngan Meriam tinen Yoses na'at éh kenat, ngan kejam roh retek Yusup
         modoo' patai Yésus nah.

1 Avéé' tong ga' Dau Posot, Meriam Magdalena ngan Meriam tinen Yakub ngan Salome, tai
         melih anyuu' ke' réh mosoo' éh tong patai Yésus.
         2 Dau migu bé' jak éh peka rema tai réh tong jalan réh modoo' patai Yésus.
         3 Lem réh lakau tai nah ka' ha' réh, séé' omok nolong tam ngeluvit bateu' éh matep
         ubaa' luvang rai néh da', ha' réh.
         4 Irah pané kenat ha' uban bateu' inah ja'au éh. Hun réh avéé' sitai boh réh na'at
         bateu' inah lepah peluvit tenéh.
         5 Tioo irah masek boh réh na'at jah kelunan lemanai mokoo' saa' na'au' tong retek patai
         Yésus bu'un rai, pakai néh mebéng menyun sinah, tekejet réh na'at éh, medai mu'un-mu'un
         roh na'at éh.
         6 Ka' ha' lakei' inah ngan réh, Mai keh medai! Akeu' jam ka'ah pitah Yésus kelunan
         Nasaret éh lepah senalib réh rai, Iah bé' pu'un siteu' lepah betéé tenéh Éh. Tuai
         keh na'at jalan réh modoo' patai Néh rai.
         7 Jian koh tai bara' ngan kekat bakéh Néh, avéé' tong Péterus péh, Yésus lepah tai
         Galilia saa' tenah ka'ah, sitai keh omok temeu' ngan Néh, pekua' barei' ha' Néh ngan
         keh rai, ha' Néh ngan rawah redo inah.
         8 Irah musit tioo kelap jin sinah, uban réh tekejet ngan medai. Bé' réh pané ngan séé'-séé'
         péh uban réh medai.
         9 La'o Yésus betéé' jin patai Néh tong dau ngivun Dau Migu, bu'un-bu'un néh Iah pepoléng
         usah Néh ngan Meriam Magdalena (Tujuu' balei' nega' Néh jin Meriam nah).
         10 Meriam inah tai bara' kenat ngan irah bakéh Yésus. éh mokoo' besau mangaa',
         11 na' péh irah menéng ha' Meriam bara' Yésus pu'un murip kepéh ngan pu'un éh ta'an
         néh, bé' réh ngelan éh.
         12 La'o inah kepéh Yésus pepoléng usah Néh tengéé' layan kepéh ngan duah usah bakéh
         Néh hun rawah moléé' jin Yérusalem tai leboo' roh.
         13 Moléé' murin roh kepéh tai Yérusalem ke' roh bara' éh kepéh ngan irah éh jah, bang
         bé' deke' irah ngelan éh benara' roh nah
         14 Ga' néh Yésus pepoléng usah Néh ngan jah poloo' jah usah irah bakéh Néh tovoo' réh
         kuman. Iah ma'ah réh uban réh mahéng kenin bé' ngelan ha' irah éh jah éh bara' Iah
         lepah murip nah.
         15 La'ah ka' ha' Néh ngan réh, Jian keh tai pah tipo tana' ngan bara' Rengah Jian jin
         Allah ngan kekat kelunan.
         16 Séé'-séé' éh ngelan ngan benatis, iah omok alaa' urip bang kelunan éh bé' ngelan
         adang néh teneng kenukum.
         17 Ngan irah éh ngelan telana'-telana' iteu' pu'un ngan réh; Irah omok mega' balei'
         dalem ngaran ké'; Irah omok pané lem kuraa' ha' éh tejeu'.
         18 Hun réh ngamit torok ngan mesep ineu'-ineu' éh omok mematai réh, bé' réh pu'un matai,
         Hun réh mapai ojoo' réh tong kelunan sakit, kelunan sakit inah omok ma'o.
         19 Jin La'o Yésus pané ngan réh, iah netéé' tai seruga Iah menyun saa' na'au' Tuhan
         Allah.
         20 La'ah irah bakéh Yésus lakau semah-semah péh bara' Rengah Jian éh jin Allah ngan
         kelunan. Tuhan pu'un pemung ngan réh, ngan Iah pekelenaa' kekat ha' tebaraa' réh pu'un
         teneng neu' Iah mena' penyukat Néh ngan réh ke' réh maneu' kuraa'-kuraa' telana' éh
         ja'au.LUKASLUKASLUKASLUKASLUKAS

1 O Tiopilus, barei' éh kejam ko' pu'un kelunan nyurat tong kekat éh pu'un belah lu'
         rai.
         2 Uban jin bu'un inah pu'un kelunan éh na'at Éh palaa' maten néh mu'un, ngan pu'un
         réh bara' éh ngan lu' kepéh.
         3 Tong éh ta'an réh inah, inah éh senurat réh nah. Akeu' seruh kepéh jian usah ké'
         nyurat kekat rengah inah ngan ko' kepéh, pekua' barei' éh pu'un nah, uban akeu' lepah
         pekalai ngan mekat seruh tong néh jin irah éh jam éh mu'un bu'un tenéh.
         4 Pu'un ku' nyurat kekat inah dokoo' ko' omok jam tong kekat éh benara' réh ngan ko'
         pu'un éh kenat mu'un.
         5 Ka' éh rai, Sioo' Herodis raja' tong tana' Yudea, pu'un jah imam éh kereja' tong
         Umaa' Allah, ngaran néh Zakharia. Iah inah lua' imam Abia, redo néh lua' Harun, duah
         betah kelunan inah, inah awah éh omok kereja' tong Umaa' Allah, ngaran redo inah Elisabet.
         6 Jian barék roh tong ta'an Allah, pu'un roh kivu kekat sohoo' ngan pengeloo' kenin
         Tuhan.
         7 Rawah bé' pu'un anak uban Elisabet nyalun ngan rawah péh lepah mukun mu'un.
         8 Jah dau tovoo' irah éh pemung tulat ngan Zakharia kereja' tong Umaa' Allah, Sakaria
         pu'un maneu' kereja' néh tong Umaa' Allah.
         9 La'ah barei' jalan éh kemalai irah Yahudi éh kereja' tong Umaa' Allah, iah éh teneng
         kevéléé' réh ke' néh tai tong Umaa' Allah motong kemenyan tong uban réh motong kemenyan
         ngan Allah. Kenat péh éh tai tong Umaa' Allah.
         10 Kelebéé' néh motong kemenyan nah, kelunan pinaa' nekedéng tong usit Umaa' Allah ngan
         sebayang.
         11 Inah jah meliket Tuhan poléng tong néh, meliket inah nekedéng saa' na'au' retek néh
         motong kemenyan nah.
         12 Hun Zakharia na'at éh kenat, besau kenin néh, medai mu'un éh.
         13 Bang ha' meliket nah ngan néh, Mai ke' medai Zakharia, pu'un Allah menéng kekat ha'
         sebayang ko', ngan do ko' Elisabet juk nganak jah anak lakei'. Hun anak inah pu'un,
         jian ke' maneu' ngaran néh Yohanes.
         14 Hun iah pu'un adang ko' murung mu'un, kenat péh kelunan pinaa' kepéh.
         15 Inah kepéh anak inah iah éh ja'au ngaran tong ta'an Tuhan. La'ah mai éh mesep baa'
         agun ngan ineu' ineu' éh maneu' kelunan mavuk. Jin lohoo' néh Iah pu'un penoo' neu'
         Sahéé' Ni'ai.
         16 Iah juk mihin kelunan Yahudi moléé' tavin Tuhan Allah kepéh, ke' réh ngelan tong
         Iah awah.
         17 Iah juk lawah Tuhan, gahang éh neu' penyukat Sahéé' Ni'ai barei' Elia éh nabi Tuhan
         sahau. Iah juk pepemung irah tamen ngan anak réh. Ngan kelunan éh bé' kivu sohoo'
         Tuhan, iah juk mihin réh seruh kepéh tong kekat éh teneng. Neu' kereja' néh kenat,
         inah éh maneu' kenin kelunan éh kevéléé' Tuhan omok petenup kenin ngan Tuhan, ha'
         meliket inah ngan Zakharia.
         18 Ha' Zakharia ngan meliket inah, Kineu' jalan ké' omok jam éh kenat da'? Uban amo
         iteu' lepah mukun tenéh, ha' néh ngan meliket.
         19 Ha' meliket nah kepéh, Akeu' iteu' Gabriel, akeu' pu'un nekedéng tong jumen Allah,
         Iah nyohoo' ku' tuai bara' rengah jian iteu' ngan ko'.
         20 Bé' ka'au ngelan éh benara' ké', na' péh ke' bé' ngelan éh, adang néh pu'un kenat
         mu'un dat. Uban ko' bé' ngelan ha' ké' kenat, inah ka'au' juk mameng pah avéé' tong
         dau éh benara' ké' inah pu'un. Pu'un éh kenat mu'un dat, ha' néh.
         21 Kelebéé' néh kenat kelunan pinaa' mena Zakharia musit. Irah seruh uban ineu' éh kenat
         kelebéé' tong Umaa' Allah.
         22 La'o néh musit bé' éh omok pané ngan réh. Inah irah jam pu'un Tuhan peta'an éh hun
         néh tong Umaa' Allah. Uban Zakharia mameng palaa' ojoo' néh awah éh bara' ngan réh.
         23 La'o inah hun néh sukup kelebéé' kereja' tong Umaa' Allah, moléé' éh tai lamin néh.
         24 Bé' lebéé' la'o inah Elisabet pu'un nemaléé'. La'ah Elisabet nah mokoo' tong lamin
         néh awah avéé' lemah laséh kelebéé' néh.
         25 Ha' néh, Hun iteu' Tuhan pu'un nolong akeu'. Iah pu'un mega' kemenyaa' ké' neu' ha'
         irah éh pesala' ku' uban ké' nyalun rai, ha' néh.
         26 Tong kenem laséh éh tong temaléé' Elisabet, Allah nyohoo' meliket Gabriel nah tai
         leboo' Nasaret éh tong tana' Galilia,
         27 ke' néh tavin jah redo lemanai éh petunang ngan jah lakei', ngaran lakei' inah Yusup,
         éh jin pohoo' raja' Daud, ngaran redo inah Meriam.
         28 Inah meliket nah tai tavin éh, ha' néh, Jian ke' murung kenin, Tuhan pu'un ngan ko'
         ngan pu'un éh ngevéléé' ke', ha' néh.
         29 Bang tusah kenin Meriam menéng ha' néh kenat nah. Kelem Meriam, Kineu' éh kenat ha'
         ngan ké', kelem néh.
         30 Boh meliket inah bara' ngan néh kepéh, ha' néh, Meriam, mai ke' medai, uban Allah
         pu'un ngevéléé' ke'.
         31 ka'au' juk nemaléé' ngan juk nganak jah anak lakei', jian ke' maneu' ngaran Néh Yésus.
         32 Iah pu'un kenajung, ngaran Néh Anak Allah éh bau béé-béé. Tuhan Allah juk maneu'
         Yésus Raja' barei' Daud éh tepun néh sahau,
         33 ngan iah omok Pengeja'au pelinguh tong kekat irah éh jin betah Yakub. Kekat-kekat
         éh pu'un lem nihau Néh, bé' pu'un ga' néh, pu'un éh pelinguh, ha' meliket nah.
         34 La'ah ha' Meriam ngan meliket nah, Kineu' éh pu'un kenat uban bé' jak akeu' pu'un
         pemung ngan lakei', ha' néh.
         35 Ha' meliket mipa éh, Sahéé' Ni'ai juk tuhun tong ke' ngan penyukat Tuhan Allah pu'un
         tong ke', kenat péh Anak ko' iteu' nateng réh Anak éh ni'ai, ngan éh nateng réh Anak
         Allah.
         36 Padéé' pata ko' Elisabet rai, na' péh réh bara' éh nyalun kenat péh usah néh mukun
         tenéh, bang hun iteu' pu'un éh nemaléé', iteu' néh kenem laséh néh.
         37 Uban Allah pu'un penyukat maneu' ineu'-ineu' péh, bé' pu'un éh bé' omok naneu' Tuhan
         Allah, ha' néh.
         38 Ha' Meriam kepéh, Akeu' iteu' ripen Tuhan, jian éh pu'un kenat tong akeu' pekua'
         éh benara' ko' nah ha' néh. La'o inah meliket nah piso jin Meriam.
         39 Bé' lebéé' la'o inah, tioo Meriam lakau ke' néh tai jah leboo' éh tong tokong tong
         tana' Yudea.
         40 Avéé' sitai iah tai tong lamin Zakharia ke' néh tai tabi' Elisabet.
         41 Hun Elisabet menéng ha' ané Meriam, anak lem boré néh gusii', Elisabet tioo penoo'
         neu' Sahéé' Ni'ai,
         42 boh iah tioo pané ngan ja'au ha', Murung Kenin ko' jin belah kekat redo, Murung Kenin
         anak éh juk kenanak ko' inah!
         43 Béé kenin ké' seruh uban akeu' éh ra' mu'un pu'un kenajung ke' ka'au' éh tinen Tuhan,
         Tuhan éh Pengeja'au ké', ka'au' pu'un tuai nepah akeu'.
         44 Uban tovoo' ko' tebai ku' ri, anak éh lem boré ké' gusii' mu'un éh uban néh murung
         kenin.
         45 Murung kenin ko' uban kekat ha' éh benara' Tuhan ngan ko', pu'un ke' ngelan éh juk
         kenat mu'un, ha' Elisabet ngan Meriam.
         46 Boh Meriam mejing Tuhan Allah, ka' ha' néh, Mejing ngaran Tuhan.
         47 Murung mu'un-mu'un kenin ké' uban Allah éh purip ku'.
         48 Na' péh ku' ra' mu'un, pu'un éh pika akeu' éh anah nah. La'o iteu' kekat arong kelunan
         bara' akeu' pu'un alaa' kemurung éh ja'au mu'un.
         49 Uban Allah éh matek ja'au penyukat, ja'au mu'un penganeu' Néh ngan ké'. Ngaran Néh
         matek Ni'ai mu'un.
         50 Pu'un éh pika kekat kelunan éh ngajung Éh, avéé' kelebéé'-lebéé' néh.
         51 Palaa' ojoo' Néh éh pu'un penyukat, Iah pepurat kekat kelunan éh bau kenin, ngan
         kebéé kekat pengeloo' kenin réh.
         52 Iah petuhun raja' jin pakat néh ngan metéé' irah éh ra' kepéh.
         53 Kelunan éh la'au' lem kenin ngan pitah Tuhan pu'un Tuhan mena' kuraa'-kuraa' arong
         penguman ngan réh. Bang kelunan kaya' éh bé' nesen éh pu'un pengekurang, Tuhan nyohoo'
         réh moléé' usan awah.
         54 Pu'un Tuhan kivu jajii' Néh éh pejajii' Néh ngan tepun lu' sahau. Pu'un Éh tuai nolong
         Israel éh kivu sohoo' Néh.
         55 Pu'un Éh pepoléng penika Néh ngan Abraham ngan kekat anak-ayam néh avéé' pelinguh.
         ha' néh.
         56 Teleu' laséh kelebéé' Meriam mokoo' ngan Elisabet, la'o inah boh éh moléé'.
         57 Hun sukup jaka' Elisabet pu'un nganak, iah nganak jah anak lakei'. Irah béé pu'un
         Murung Kenin.
         58 Kekat panak ngan lua' Elisabet jam Tuhan pika iah mu'un-mu'un. Murung kenin irah
         béé.
         59 Ayah dau la'o lohoo' anak inah, tuai réh juk maneu' ngaran néh Zakharia, pekua' ngaran
         tamen néh.
         60 Bang ha' tinen néh, Mai keh maneu' ngaran néh kenat, Yohanes ngaran néh da', ha'
         tinen néh.
         61 Ha' irah kepéh, Bé' pu'un séé' éh kenat ngaran jin pohoo' ko' sahau, ha' réh.
         62 Boh irah neteng tamen néh palaa' ojoo' réh, Kineu' éh keneloo' ko' tong ngaran anak
         ko', ha' réh.
         63 Boh Zakharia nyohoo' réh mena' jah jalan éh ke' néh omok nyurat tong néh, éh senurat
         néh, Yohanes ngaran néh. Béé kenin kekat réh.
         64 Tioo omok Zakharia pané, pelapah éh mejing Allah.
         65 Medai mu'un kekat panak néh. La'ah kekat rengah inah purat tong tana' Yudea.
         66 Kekat kelunan éh menéng rengah inah pu'un réh mihau éh lem kenin réh. Ha' réh, Ineu'
         éh juk neu' anak inah kepéh da', ha' réh. Pu'un réh pané kenat uban réh jam penyukat
         Tuhan pu'un tong anak inah.
         67 La'ah tamen néh Zakharia pu'un penoo' neu' Sahéé' Ni'ai, ngan neu' penyukat Sahéé'
         pu'un éh bara' tong anak néh. Ka' ha' néh,
         68 Mejing Tuhan Allah éh kenelan kelunan Yahudi, uban Néh pika irah éh kevéléé' Néh
         ngan ngelepu réh.
         69 Iah mena' jah kelunan éh ja'au penyukat éh omok ngelepu lu'. Pu'un éh tuai jin puku'
         Daud, éh kelunan sohoo' Tuhan.
         70 La'ah hun sahau jin irah nabi éh kevéléé' Néh,
         71 Tuhan lepah pejajii' juk ngelepu lu' jin kekat ayau lu', ngan jin kamit irah éh ngeleko
         lu'.
         72 Pu'un Éh pika tepun lu' barei' éh pejajii' Néh ngan réh. Bé' Éh ngelepan jajii' Néh.
         73 Pu'un Éh bara' mu'un ngan tepun lu' Abraham,
         74 adang Néh juk ngelepu lu' jin kekat ayau lu' ngan maneu' lu' omok melapuh jin kekat
         éh ngedai lu', kelu' omok seva' Tuhan ngan kivu Éh kepéh
         75 dokoo' uleu' pu'un Ni'ai ngan ngepayoo' kenin néh putung-putung urip lu'.
         76 La'ah tong Ka'au' nak, pinaa' kelunan juk bara' ke' jah nabi Allah éh bau kekat ineu'-ineu'
         péh. Ka'au' éh tai tenah Tuhan dat ngan petenup kekat jalan Néh,
         77 dokoo' ko' omok bara' ngan kelunan éh kevéléé' Tuhan, Tuhan omok purip réh hun penyala'
         réh lepah pega'.
         78 Uban Allah lu' pu'un Penika ngan kemurung. Iah éh perema tong uleu' ke' Néh purip
         lu' barei' ada maten dau tong langit
         79 Iah juk tuai ke' Néh perema bau kekat kelunan éh murip dalem merem ngan éh mapah
         matai. Iah majak lu' tong kekat jalan éh mihin lu' murip jian ngan pawah, ha' néh.
         80 La'ah anak si'ik inah vat-vat ngan gahang usah ngan reken kenin neu' Sahéé'. Iah
         mokoo' tengéé' tong ahang tana' avéé' tong jaka' néh tai ngan kelunan Yahudi kepéh.

1 Tovoo' inah péh raja' Agustus nyohoo' kekat kelunan éh lem nihau néh tai moléé' tong
         tana' réh bu'un ke' réh bara' ngaran réh ngan kelunan éh tai alaa' ngaran réh.
         2 Inah éh bu'un réh alaa' ngaran kelunan sioo' Kirenius gabenor réh tong tana' Siria.
         3 Uban sohoo' Agustus kenat, pesiget betah moléé' tong pohoo' réh bu'un kepéh ke' néh
         alaa' ngaran néh.
         4 Tovoo' inah Yusup pu'un mokoo' tong leboo' Nasaret éh tong tana' Galilia, boh éh
         moléé' kepéh tai tana' Yudea tong leboo' Daud, ngaran leboo' inah Bétléhém. Yusup
         tai sinah uban néh ngepohoo' Daud.
         5 Iah tai ke' réh nyurat ngaran néh pemung ngan Meriam éh tunang néh, éh nemaléé' nah.
         6 Hun roh pu'un tong Bétléhém, sakit éh, sinah éh nganak
         7 jah anak lakei', anak néh éh tuken, iah Sevilit éh ke' néh pepegen éh lem jalan réh
         pakan ka'an olong uban bé' pu'un jalan roh mokoo' tong lamin sakai uban kelunan pinaa'.
         8 Tovoo' merem inah pu'un kelunan mokoo' tong tana' mavaa' domba.
         9 Tioo pu'un jah meliket Tuhan poléng tong ta'an réh ngan pengaren Tuhan nawa tutuh
         réh. Medai lah réh,
         10 Bang ha' meliket ngan réh, Mai keh medai! Uban akeu' juk bara' rengah éh jian ngan
         keh, rengah iteu' juk mihin kekat kelunan murung kenin.
         11 Hun iteu' pu'un jah anak maréng tong leboo' Daud éh juk purip ka'ah, inah éh Kristus
         éh Tuhan.
         12 Inah jalan keh omok jam éh, Anak inah sevilit réh éh, pepegen réh lem jalan réh pakan
         ka'an olong ha' meliket nah ngan réh.
         13 La'ah pinaa' meliket tuai kepéh pemung ngan meliket inah, ke' réh nyanyi mejing Allah.
         Ha' réh,
         14 Matek maren néh Allah éh tong seruga, petunuk tong tana' ngan kekat kelunan éh payoo'
         tong ta'an Néh, ha' réh.
         15 Hun kekat meliket inah lepah moléé' tai seruga kepéh, irah éh mavaa' domba nah pepané,
         ka' ha' réh, Tuai tam tai Bétléhém, dokoo' tam na'at kekat éh benara' Tuhan ngan tam
         ri', ha' réh.
         16 Rigah réh tai tavin Meriam ngan Yusup, inah réh na'at anak si'ik inah pegen lem jalan
         réh pakan ka'an olong.
         17 Hun réh na'at Éh, pu'un réh tosok kekat éh benara' meliket iri' ngan irah inah kepéh.
         18 La'ah béé kenin kekat kelunan éh menéng kekat ha' éh benara' kelunan inah ngan réh.
         19 La'ah Meriam mihau kekat ha' inah lem kenin néh.
         20 La'ah kelunan éh mihau domba nah, moléé' réh ngan nyanyi mejing Allah, ngeja'au ngaran
         Néh, uban kekat éh nenéng réh ngan éh ta'an réh pu'un éh pekua' éh benara' meliket
         ngan réh nah.
         21 Ayah dau la'o lohoo' Néh tovoo' réh nyunat éh, irah maneu' ngaran néh Yésus, ngaran
         éh neu' meliket teka Meriam boré tong néh rai.
         22 Hun sukup jaka' Yusup ngan Meriam kivu sohoo' lem Surat Musa éh bara' tong adet irah
         Yahudi peti'ai redo réh la'o réh nganak, Lakau roh tai Yerusalem mihin anak inah ke'
         roh mena' éh ngan Tuhan.
         23 uban ka' ha' lem Surat Musa, Siget-siget anak tuken éh Lakei' inah tekep nena' ngan
         Tuhan ha' néh.
         24 Inah kepéh rawah tai kenat dokoo' roh mena' pengena' roh ngan Tuhan, kivu ha' lem
         Surat Musa nah, ka' ha' néh, Duah juhit éh barei'-okoo' juhit punai, hun néh bé' kenat
         duah anak punai, ha' surat inah.
         25 Tovoo' inah pu'un jah kelunan mokoo' tong Yérusalem, ngaran néh Simeon. Kelunan inah
         jian ngan medai tong Tuhan, ngan kebit kenin iah mena hun kelunan Yahudi pawah jin
         kekat penusah réh. La'ah Sahéé' Ni'ai pu'un tong Simeon,
         26 ngan neu' Sahéé' inah, inah iah jam bé' iah matai jak hun néh bé' sakui na'at Kristus
         éh pejajii' Tuhan.
         27 La'ah Sahéé' Ni'ai majak éh tai tong Umaa' Allah. Inah tinen tamen anak si'ik nah
         mihin anak inah masek tong Umaa' Allah, ke' roh kivu kekat adet pekua' sohoo' lem
         Surat Musa.
         28 Inah Simeon alaa' anak inah ngan mikop éh ke' néh mejing Allah, ha' néh.
         29 O Tuhan, hun iteu' kekat éh benara' Ko' ngan ké' rai, pu'un éh lepah avéé' tenéh,
         ngan omok lah ku' moléé' ngan Ko' ngan jian kenin.
         30 Uban pu'un ku' lepah na'at Iah éh nena' Ko' ke' Néh purip kekat kelunan.
         31 Pu'un Ke' ngevéléé' ngan mena' éh kenat tong ta'an kekat kelunan.
         32 Tong kelunan éh tengéé' pohoo' jin irah Yahudi, Iah pu'un nawa tong réh, dokoo' réh
         omok jam Ke' kepéh. Tong pohoo' Yahudi éh kevéléé' Ko', iah pu'un mihin réh pu'un
         pengaren ngan kenajung réh, ha' néh.
         33 Béé kenin tinen tamen anak inah menéng ha' Simeon bara' kenat.
         34 La'ah Simeon menyat Tuhan nolong réh teleu' panak inah, ngan iah bara' ngan Meriam
         éh tinen anak si'ik nah, Allah lepah ngevéléé' Anak inah dokoo' Néh ngera' jelua'
         kelunan Yahudi ngan ngajung jelua' kepéh. Allah nyohoo' Éh tuai dokoo' Néh jah telana'
         jin Allah, bang nebet réh awah éh,
         35 inah néh éh pepoléng kenin réh éh pelim. Ngan ka'au' pu'un barei'-okoo' pega' posoo'
         neu' kepua kenin ko', ha' néh.
         36 La'ah pu'un jah redo ngaran néh Hana, iah jah nabi Tuhan. Ngaran tamen redo inah
         Panuel, éh jin betah Asyer, mukun mu'un redo inah. Tujuu' ta'un de' ke' kelebéé' néh
         pemung ngan lakei' néh,
         37 la'o inah baleu' éh avéé' ayah poloo' pat ta'un. Mokoo' tengéé' éh tong Umaa' Allah.
         Siget dau ngan siget merem iah seva' Allah, ngan kelaset awah ke' néh sebayang.
         38 Tovoo' Simeon réh teleu' inah pu'un keto tong Umaa' Allah, inah redo inah masek kepéh
         ke' néh mejing Allah uban anak si'ik inah. Bé' éh omok ma'o tosok ngan bara' anak
         inah ngan kekat kelunan éh mena Allah ngelepu Yérusalem jin kekat penusah réh.
         39 La'o Yusup ngan Meriam maneu' kekat sohoo' lem Surat Musa, moléé' roh kepéh tong
         tana' Galilia tong leboo' Nasaret éh leboo' roh.
         40 La'ah anak si'ik inah vat-vat ngan gahang, ngan jam seruh ngan sukup kenin lah, ngan
         Allah pika éh ngan mihau éh.
         41 Siget ta'un tinen tamen Yésus tai leboo' Yérusalem tovoo' jaka' Dau Ja'au Paska'.
         42 Sioo' urip Yésus jah poloo' duah ta'un, tai réh Dau Ja'au inah barei' éh kemalai
         réh.
         43 Hun dau ja'au inah lepah ma'o, tinen tamen néh peleka moléé', bang anak roh Yésus
         to mokoo' tong leboo' Yérusalem, bang bé' rawah jam éh kenat.
         44 Rawah seruh éh kivu panak roh moléé' nah. Uban rawah seruh éh kenat inah rawah lakau
         jah dau kejuu', boh roh pitah éh belah panak roh.
         45 Bang hun rawah jam éh bé' pu'un kivu irah panak roh, inah rawah moléé' murin tai
         Yérusalem kepéh ke' roh pitah éh sitai.
         46 Tong keteleu' dau boh roh na'at éh tong Umaa' Allah, mokoo' ngan irah guru éh nebaraa'
         irah Yahudi tong adet réh, ke' Néh menéng ha' réh ngan ke' Néh neteng réh kepéh.
         47 Kekat irah éh menéng ha' néh pané, béé kenin réh uban Néh jam seruh ngan jam mipa
         ha' réh.
         48 Tamen tinen Néh péh béé kenin na'at Éh kenat. Ha' tinen Néh ngan Néh, Nak, uban ineu'
         Ke' maneu' kenat? Tusah kenin amo tamam pitah Ke' kenat ne', ha' néh ngan Néh.
         49 Ha' Yésus mipa éh, Uban ineu' koh tawang pitah Akeu', bé' koh jam adang Akeu' tekep
         pu'un tong lamin Tamen Ké' kei, ha' Néh.
         50 Bang bé' rawah jam ha' Néh kenat.
         51 Moléé' Yésus kivu roh tai Nasaret kepéh, ngan Iah kivu kekat sohoo' roh. Tinen Néh
         mihau kekat ha' inah lem kenin néh.
         52 Yésus makin ja'au ngan jam seruh, ngan Iah ngepayoo' kenin Allah ngan kelunan péh.

1 Tovoo' avéé' jah poloo' lemah ta'un lem Tiberias raja' réh, inah sioo' Tuhan pané
         ngan Yohanes. Tovoo' inah péh Pontius Pilatus éh gabenor tong tana' Yudea, ngan Herodis
         éh pengeja'au peritah tong tana' Galilia, ngan padéé' néh Pilipus pengeja'au peritah
         tong tana' Ituria ngan tana' Terakhonitis, ngan Lisanias éh pengeja'au peritah tong
         tana' Abilene.
         2 Kepéh Hanas rawah Kayapas, inah éh imam éh Pengeja'au kekat imam. Tovoo' inah Allah
         pu'un pané ngan Yohanes anak Sakaria hun néh to mokoo' tong ahang tana'.
         3 Inah Yohanes lakau tutuh tana' tong baa' Yordan ke' néh nebaraa' kelunan. Ka' ha'
         néh, Jian keh piso jin kesa'at keh ngan batis, dokoo' Allah omok mega' penyala' keh,
         ha' néh.
         4 Inah Yohanes pu'un maneu' éh pekua' ha' lem surat nabi Yesaya. Ka' ha' néh, Pu'un
         jah kelunan mejui tong ahang tana', Ka' ha' jui néh, Jian keh petenup jalan ngan Tuhan
         ngan pepejek éh.
         5 Kekat sawa' keh tavun éh, kekat berusu' ngan tokong keh ngediva' éh, kekat jalan
         éh pakok keh pepejek éh, kekat lebek keh maneu' éh pedereng,
         6 Boh kekat kelunan omok na'at Tuhan Allah éh purip kelunan.
         7 La'ah pinaa' kelunan tai tavin Yohanes menyat éh ngebatis réh. Ha' Yohanes ngan réh,
         Ka'ah pekua' torok awah, kineu' keh seruh keh omok kelap jin ukum Allah ke' néh bé'
         teneng tong ka'ah? Ukum inah danii' mu'un éh juk avéé' tong keh.
         8 Jian keh maneu' barék keh teneng, inah éh pepoléng keh lepah nelikut jin kekat kesa'at
         keh. Boh keh omok kelap jin ukum inah. Mai keh bara' ka', Abraham éh tepun améé',
         ha'. Mai keh ngelan tong inah. Uban Allah pu'un penyukat Néh, bateu' péh ke' Néh suai
         malui anak, éh anak-ayam Abraham, omok éh.
         9 Hun iteu' péh pu'un kapak lepah pedah ke' néh tebeng tong lakat kayeu'. La'ah kekat
         inan kayeu' éh bé' ngebuaa' ngan buaa' éh jian, tenebeng néh ngan nebet néh dalem
         luten, ha' néh.
         10 Pu'un irah kelunan neteng éh, ka' ha' réh, Hun néh kenat kineu' jalan mé' kepéh,
         ha' réh.
         11 Ha' Yohanes ngan réh kepéh, Kelunan éh pu'un duah kerayung, jian éh mena' jah ngan
         kelunan éh bé' pu'un kerayung, kenat péh kelunan éh pu'un ka'an, jian éh petulat ka'an
         inah ngan irah éh bé' pu'un ka'an, ha' néh.
         12 La'ah pu'un irah kelunan kepéh éh alaa' sukai tai tavin Yohanes ke' réh menyat éh
         ngebatis réh. Ka' ha' réh neteng éh, O guru, ineu' éh tekep ke' mé' maneu? Ha' réh
         ngan néh.
         13 Ha' Yohanes mipa réh, Mai keh menyat livah kelunan mutaa' jin éh tekep nalaa' keh,
         ha' néh.
         14 Pu'un irah seradu kepéh neteng Yohanes, ka' ha' réh ngan néh, Kineu' lah améé'? Ineu'
         éh tekep ke' mé' maneu'? Ha' réh. Ha' néh mipa réh, Mai keh ngedai kelunan dokoo'
         keh omok alaa' livah réh pinaa', bang jian keh alaa' éh sukup tong gaji keh nah, ngan
         jian kenin. Mai keh magat juk alaa' éh pelapah pinaa' jin inah, ha' néh.
         15 Betéé' kenin irah pinaa', kelem réh, Barang Yohanes teu' péh Kristus éh pejajii'
         Allah, kelem réh.
         16 Uban réh seruh éh kenat, inah Yohanes pané ngan réh, Akeu' éh ngebatis ka'ah dalem
         baa', bang pu'un jah kelunan éh saa' murin iteu' kepéh éh juk ngebatis keh neu' Sahéé'
         Ni'ai ngan luten néh. Kelunan inah éh pelapah ja'au jin akeu', la'ah usah ké' péh
         bé' tekep muka talei' kasut Néh.
         17 Iah juk napan kekat lo'ong parai ke' néh bet éh upih néh ngan ke' néh tipun kekat
         lo'ong parai lem luvung néh, bang kekat upih néh, notong néh lem luten éh bé' omok
         pata', ha' néh.
         18 La'ah neu' kuraa'-kuraa' arong ha' tebaraa' éh jah, inah jalan Yohanes bara' Rengah
         Jian ngan réh.
         19 Jah koléé' Yohanes pané meta' Herodis éh pengeja'au peritah tong tana' Galilia, uban
         Herodis nah alaa' do padéé' néh, ngaran redo inah Herodias, ngan pinaa' arong kesa'at
         éh neu' Herodis nah kepéh.
         20 Herodis maneu' penyala' pelapah ja'au kepéh uban néh ngamit Yohanes ngan maneu' éh
         lem lamin tutup.
         21 La'o Yohanes ngebatis kelunan pinaa', Yésus péh benatis néh kepéh. Tovoo' Yésus sebayang
         pukap langit
         22 ngan Sahéé' Ni'ai tuhun tong Néh, layan néh barei'-okoo' juhit punai. La'ah pu'un
         ha' jin langit, ka' ha' Néh, Ka'au' néh Anak Ké' éh penika Ké', bang tong Ka'au' awah
         Akeu' payoo' kenin ha' Néh.
         23 La'ah tong bu'un Yésus tai maneu' kereja' Néh, ngioo' urip néh tong keteleu' poloo'
         ta'un inah Éh tai. La'ah éh kenioo' kelunan, Yésus nah anak Yusup éh anak Éli.
         24 Éli inah anak Matat, Matat inah anak Lewi, Lewi inah anak Malkhi, Malkhi inah anak
         Yana, Yana inah anak Yusup,
         25 Yusup inah anak Matica, Matica inah anak Amos, Amos inah anak Nahum, Nahum inah anak
         Hesli, Hesli inah anak Nagi,
         26 Nagi inah anak Ma'at, Ma'at inah anak Matica, Matica inah anak Simei, Simei inah
         anak Yusik, Yusik inah anak Yoda,
         27 Yoda inah anak Yuana, Yuana inah anak Risa, Risa inah anak Sorubabel, Sorubabel inah
         anak Sealtiel, Sealtiel inah anak Néri,
         28 Néri inah anak Malaki, Malaki inah anak Adi, Adi inah anak Kusam, Kusam inah anak
         Émodam, Émodam inah anak Ér,
         29 Ér inah anak Yosua, Yosua inah anak Elieser, Elieser inah anak Yorim, Yorim inah
         anak Matat, Matat inah anak Lewi.
         30 Lewi inah anak Simeon, Simeon inah anak Yehuda, Yehuda inah anak Yusup, Yusup inah
         anak Yunam, Yunam inah anak Elyakim,
         31 Elyakim inah anak Melea, Melea inah anak Mina, Mina inah anak Matata, Matata inah
         anak Natan, Natan inah anak Daud,
         32 Daud inah anak Isai, Isai inah anak Obed, Obed inah anak Boas, Boas inah anak Salmon,
         Salmon inah anak Nahason,
         33 Nahason inah anak Aminadab, Aminadab inah anak Admin, Admin inah anak Arni, Arni
         inah anak Hesron, Hesron inah anak Peres, Peres inah anak Yehuda,
         34 Yehuda inah anak Yakub, Yakub inah anak Ishak, Ishak inah anak Abraham, Abraham inah
         anak Terah, Terah inah anak Nahor,
         35 Nahor inah anak Sarug, Sarug inah anak Rehu, Rehu inah anak Peleg, Peleg inah anak
         Eber, Eber inah anak Selah,
         36 Selah inah anak Kanan, Kanan inah anak Apasat, Apasat inah anak Sem, Sem inah anak
         Noh, Noh inah anak Lamék,
         37 Lamék inah anak Metusalah, Metusalah inah anak Henokh, Henokh inah anak Yared, Yared
         inah anak Mahlalel, Mahlalel inah anak Kanan,
         38 Kanan inah anak Énos, Énos inah anak Sét, Sét inah anak Adam, Adam inah anak Allah.

1 La'ah moléé' Yésus jin baa' Yordan ngan kenin Néh penoo' neu' Sahéé' Ni'ai. La'ah
         Sahéé' Ni'ai mihin Éh tai ahang tana',
         2 sinah Éh tenupat Sitan pat poloo' dau kelebéé' néh. Kelebéé' inah bé' pu'un ineu'-ineu'
         kinan Néh. Kenat péh avéé' tong ke pat poloo' dau nah, Yésus la'au' mu'un.
         3 La'ah ka' ha' Sitan pané ngan Néh, Hun Ko' Anak Allah mu'un, jian Ke' ngepaléu bateu'
         inah malui roti, ha' néh.
         4 Ha' Yésus mipa éh, Ha' surat Allah bara', Bé' éh neu' roti awah kelunan murip, ha'
         Néh.
         5 La'ah Sitan mihin Éh tai berusu' bau, ngan dalem jah litep iah bara' kekat penyukat
         ngan pengaren tipo tana' ngan Néh.
         6 La'ah ha' Sitan ngan Néh kepéh, Akeu' juk mena' kekat penyukat ngan pengaren inah
         ngan Ko'. Kekat inah anah ké' béé éh, akeu' omok mena' éh ngan séé' éh keneloo' ké'.
         7 Hun Ko' ngejekuu' lep Ko' seva' akeu', boh ku' mena' kekat inah anah Ko' kepéh, ha'
         Sitan nah.
         8 La'ah ha' Yésus mipa éh kepéh, Ha' surat Allah bara', Tekep ke' seva' Tuhan Allah
         éh kenelan ko' ngan kivu Iah awah, ha' Néh.
         9 La'ah Sitan mihin Éh tai Yérusalem ke' néh tai bau beluvung Umaa' Allah, la'ah ha'
         néh ngan Énéh, Hun Ko' Anak Allah mu'un, jian Ke' ngeliwang kera' ketai,
         10 uban ha' surat Allah bara', Allah juk nyohoo' meliket Néh mihau Ke'.
         11 Ngan pu'un jah ha' kepéh éh bara' ka', meliket Néh mihau Ke', bé' Ke' teneng tong
         bateu' nah ngan suhat, ha' Sitan nah.
         12 Ha' Yésus mipa éh kepéh, Ha' surat Allah bara', Mai ke' tupat Tuhan Allah éh kenelan
         ko', ha' Néh.
         13 La'o Sitan tupat Yésus dalem kekat arong penupat néh inah, piso éh jin Yésus ke'
         néh pitah aken néh kepéh.
         14 La'o inah Yésus moléé' tai tana' Galilia ngan penyukat Sahéé' Ni'ai pu'un ngan Néh.
         La'ah rengah Néh avéé' tong kekat leboo' tong tana' inah.
         15 Ngan Iah nebaraa' réh lem kekat lamin sebayang irah Yahudi ngan kekat kelunan péh
         mejing éh.
         16 La'o inah Yésus lakau tai leboo' Nasaret, éh leboo' Néh jin hun Néh si'ik, Dau Posot
         tai éh tong lamin sebayang Yahudi barei' kemalai Néh nekedéng Éh ke' néh purung surat
         Allah,
         17 pu'un irah mena' surat Yesaya ngan Néh. La'ah Iah nyelevat surat inah jin len néh
         ke' Néh purung retek ha' éh bara' ka',
         18 Sahéé' Tuhan pu'un tong Akeu'. Iah lepah ngevéléé' Akeu' dokoo' ké' bara' rengah
         jian ngan kelunan kari. Iah nyohoo' Akeu' bara' jalan ngan kelunan ripen ke' réh omok
         pelepu. Kelunan éh bé' pu'un ta'an, Akeu' maneu' réh omok na'at kepéh. Kelunan éh
         besau, Akeu' juk ngelepu réh jin kekat kebesau réh neu' kelunan éh maneu' réh.
         19 Ngan Akeu' juk bara' tong sioo' Tuhan juk purip kelunan éh anah nah. ha' néh.
         20 La'ah Yésus melen surat inah ke' Néh poléé' éh ngan kelunan tong sebayang nah, boh
         Éh menyun. Kekat kelunan dalem lamin sebayang nah kepuh Éh.
         21 Ka' ha' Néh pané ngan réh, Kekat ha' lem surat Allah éh penurung Ké' ri', dau iteu'
         kekat éh benara' Néh inah pu'un éh lepah avéé', ha' Néh.
         22 Kekat kelunan jian kenin réh ngan Néh, béé kenin réh menéng ha' tebaraa' Néh éh jian
         éh benara' Néh. Boh irah bara' ka', Kineu', bé' énéh anak Yusup, ha' réh.
         23 Ha' Yésus ngan réh, Mu'un péh ka'ah juk bara' jah ha' tapan ngan Ké', tapan éh bara'
         ka', O doktun, jian ke' peka'o usah ko'. Inah kepéh pu'un keh juk nyohoo' Akeu' maneu'
         kekat penganeu' éh neu' Ké' tong leboo' Kapernaum rai tong leboo' Ké' iteu' kepéh.
         24 Bang inah Akeu' bara' ngan keh, bé' pu'un jah nabi Tuhan, éh kenajung réh tong leboo'
         Néh tengéé', ha' Néh.
         25 Ha' Yésus kepéh Jian keh menéng ha' ké' mu'un, Hun nabi Elia pu'un tong tana' Israel
         sahau, sioo' taa' bé' pu'un teleu' ta'un nem laséh kelebéé', kekat kelunan la'au'
         mu'un.
         26 Tovoo' inah péh pinaa' redo baleu' tong tana' inah, bang bé' Allah nyohoo' Elia tai
         tavin jah-jah usah redo baleu' sinah. Bang Allah nyohoo' éh tai tavin redo baleu'
         éh tong leboo' Sarapat tong tana' Sidon.
         27 Inah kepéh, sioo' pengurip nabi Élisa sahau, pinaa' kelunan sakit kapéé' tong tana'
         Israel, bang bé' pu'un jah usah jin belah irah inah ma'o jin kesakit néh. Bang jah
         kelunan éh jin tana' Siria, inah éh ma'o kesakit néh, ngaran néh Naman, ha' Yésus.
         28 Kekat kelunan tong lamin sebayang inah merek mu'un-mu'un réh menéng ha' Néh pané
         kenat.
         29 Pelapah irah tai ngamit Yésus ngan menat Éh musit jin leboo' inah. Leboo' inah bau
         tokong, boh réh mihin Yésus tai ulun tibin, ke' réh juk ngelohoo' Éh jin sinah.
         30 Bang Yésus ngelapah kekat réh béé, tioo lakau.
         31 Lakau Yésus tai leboo' Kapernaum tong tana' Galilia. Tong Dau Posot inah iah nebaraa'
         kelunan.
         32 Béé kenin réh menéng ha' tebaraa' Néh uban ha' tebaraa' Néh pu'un éh ngan penyukat.
         33 Tong lamin sebayang nah pu'un jah kelunan éh nasek balei', ngeradau balei' nah ja'au
         ha', ka' ha' néh,
         34 Eii, ineu' juk neu' Ko' tong améé' o Yésus kelunan Nasaret? Kineu', Ka'au' tuai juk
         kebéé améé' énéh kei? Akeu' jam Ka'au'. Ka'au' lawah éh ni'ai éh tuai jin Allah, ha'
         balei' nah.
         35 Pelapah Yésus meta' balei' nah, ha' Néh, Mai ke' kahut, musit ke' jin kelunan inah,
         ha' Néh. Balei' nguba' kelunan inah saa' tenah kelunan pinaa' nah, pega' éh jin dalem
         kelunan inah, ngan bé' balei' nah ngesakit éh.
         36 Béé kenin kelunan pinaa' nah, pepané réh, ka' ha' réh, Oi, kineu' ha' Néh kenat,
         uban hun Néh pané, pu'un penyukat lem ha' ané Néh, hun Néh nyohoo' balei' nah pega'
         jin kelunan, pega' mu'un éh, ha' réh.
         37 La'ah rengah Yésus avéé' tong kekat leboo' tong tana' inah.
         38 Lakau Yésus kepéh jin lamin sebayang nah tai lamin Simon. Kivan Simon éh redo sakit
         darem, irah menyat Yésus nolong éh.
         39 Tai Yésus nekedéng déhéé' redo inah ngan meta' kedarem néh. Pelapah kedarem néh pega',
         betéé' éh petubo réh.
         40 La'ah dau diva' kekat kelunan éh pu'un bakéh éh sakit, pu'un réh mihin bakéh réh
         éh sakit nah tavin Yésus, la'ah Yésus mapai ojoo' Néh bau siget-siget usah réh ke'
         Néh peka'o réh.
         41 La'ah pinaa' balei' musit jin kelunan pinaa' nah, ngeradau balei' nah, ka' ha' réh,
         Ka'au' iteu' néh Anak Allah, ha' réh. Pelapah Yésus meta' kekat balei' nah pané, uban
         kejam balei' nah, Yésus éh Kristus éh pejajii' Allah.
         42 Tovoo' peka ngivun lakau Yésus tai mokoo' tong tana', la'ah kelunan pinaa' nah pitah
         Éh. Tovoo' réh temeu' ngan Néh irah juk pokoo' Éh ngan réh.
         43 Bang ha' Yésus ngan réh, Tekep Ku' tai tong leboo' éh jah kepéh ngan bara' Rengah
         Jian ngan réh tong jalan Allah pu'un Pengeja'au, uban kenat éh sohoo' Allah ngan Ké',
         ha' néh.
         44 La'ah Iah nebaraa' réh dalem kekat lamin sebayang Yahudi tong tana' Yudea.

1 La'ah jah koléé' Yésus nekedéng tong dirin baa' Banget Genesaret, tuai kelunan pinaa'
         nyikeu' Éh ke' réh juk menéng ha' tebaraa' Allah éh benara' Néh.
         2 Tong dirin baa' inah pu'un duah alut. Kelunan jin alut inah lepah tai mohéé' jala'.
         3 Yésus taket lem alut Simon ngan iah nyohoo' Simon memesai tai juu' si'ik jin dirin
         baa'. Menyun Éh lem alut nah, ke' Néh nebaraa' kelunan pinaa' nah.
         4 La'o Néh nebaraa' réh boh Éh pané ngan Simon, ka' ha' Néh, Jian ke' memesai tai lepok
         baa', sinah ke' ngaléng jala' ko', boh ke' omok alaa' seluang pinaa', ha' Néh.
         5 Ha' Simon mipa éh, O Guru, putung merem améé' ngejala' avéé' mé' lekasan mu'un, bang
         jah usah péh seluang bé' éh pu'un nalaa' mé'. Na' péh kenat uban Ko' nyohoo' ku' tai
         kepéh, tai ke' ku' dat, ha' néh.
         6 Tai réh ngaléng jala' réh, pinaa' mu'un seluang lem jala' réh, avéé' jala' réh juk
         pejéé'.
         7 Pelapah irah ngawet bakéh réh éh lem jah alut nah, tebai réh tuai nya'ap réh. La'ah
         duah alut inah penoo' mu'un neu' seluang danii' éh juk kaham.
         8 Hun Simon Péterus na'at éh kenat, iah ngejekuu' lep néh tong jumen Yésus, ha' néh,
         O Tuhan, piso ke' jin akeu' uban akeu' kelunan penyala' awah, ha' néh.
         9 Iah pané kenat uban néh béé kenin na'at kekat seluang éh nalaa' réh iri', kenat péh
         kekat irah éh jah tong alut inah béé kenin réh.
         10 Kenat péh bakéh Simon nah, Yakub rawah Yohanes éh anak Sabedeus, rawah péh béé kenin.
         Ha' Yésus ngan Simon, Mai ke' medai, jin la'o iteu' Akeu' juk maneu' ka'au' jam pitah
         kelunan kepéh, ha' Néh.
         11 La'ah pu'un réh menat alut réh tong tapak tana', ngan modoo' kekat kereja' éh kemalai
         réh, ke' réh kivu Yésus.
         12 Jah koléé' kepéh Yésus pu'un tong jah leboo'. Sinah éh temeu' ngan jah kelunan éh
         kapéé'. Hun néh na'at Yésus, tukep éh tong jumen Néh ke' néh menyat pika, ha' néh,
         O lakei' ja'au, hun Ko' keloo' adang Ko' omok peka'o ku', ha' néh.
         13 Pelapah Yésus mapai ojoo' Néh tong lakei' inah, ha' Néh, Keloo' Ku' ke' ma'o, jian
         ke' ma'o jin kesakit ko' inah, ha' Néh. Tioo pega' kesakit kapéé' nah.
         14 La'ah Yésus meta' éh, ka' ha' Néh, Mai ke' bara' tong Akeu' éh peka'o ke' nah ngan
         séé'-séé' péh, bang jian ke' pelapah tai tavin imam tong sebayang Yahudi ke' néh na'at
         usah ko' pu'un ma'o. La'o inah ko' mena' pengena' ko' ngan néh barei' sohoo' Tuhan
         ngan Musa tong kelunan éh barei' kesakit ko' nah, dokoo' kekat kelunan omok jam ka'au'
         pu'un ma'o jin kesakit ko' nah, ha' Yésus.
         15 Bang rengah tong Yésus peka'o éh nah avéé' tai juu' kepéh. La'ah pinaa' mu'un kelunan
         tuai menéng ha' tebaraa' Néh ngan ke' Néh omok peka'o réh jin kesakit réh.
         16 Bang Yésus tai mokoo' tong tana' linek ke' néh sebayang.
         17 Jah koléé' tovoo' Yésus nebaraa' kelunan, pu'un irah kelunan éh kivu adet Parisi
         ngan irah guru éh nebaraa' tong sohoo' lem Surat Musa, mokoo' ngan réh. Irah inah
         éh kivu adet Parisi ngan irah guru nah pu'un réh jin siget-siget leboo' tong tana'
         Galilia ngan Yudea, kenat péh jin leboo' Yérusalem. Penyukat Tuhan pu'un tong Yésus
         ke' néh omok peka'o kelunan sakit.
         18 Tuai kelunan mihin jah lakei' éh matai keluhat jalan bisan. Pu'un réh pitah jalan
         ke' réh mihin éh tai tong lamin inah dokoo' réh pei' éh tong jumen Yésus.
         19 Bang neu' kelunan pinaa' nah bé' réh omok mihin éh tai kenat. Boh réh mihin éh tai
         beluvung lamin ke' réh meka sapau ngan petuhun éh kera' belah kekat kelunan pinaa'
         nah tong jumen Yésus.
         20 Hun Yésus jam irah ngelan Iah omok peka'o kelunan inah, boh Éh pané ngan kelunan
         éh matai keluhat nah, ha' Néh, O padéé' penyala' ko' lepah pega', ha' Néh.
         21 Boh irah guru nah ngan kelunan Parisi ngedalem Éh. Kelem réh, séé' péh kelunan iteu'
         éh pané ka' pesalut Allah? Bé' pu'un kelunan tong tana' éh omok mega' penyala' kelunan,
         Allah awah éh omok maneu' kenat, kelem réh.
         22 Kejam Yésus tong kekat kenin réh kenat, inah Iah bara' ngan réh, ha' Néh, Uban ineu'
         keh seruh éh kenat?
         23 Kineu' éh seneruh keh? Tekep ku' bara', Penyala' ko' lepah pega', ha' nah? Kineu',
         ha' ké' éh bara', Betéé' ke' lakau, ha' nah? Éh mah éh lumang kunah ka'ah?
         24 Bang Akeu' juk pekelenaa' éh ngan ka'ah adang Anak Kelunan pu'un penyukat tong tana'
         omok mega' penyala' kelunan, ha' Néh. Boh Éh pané ngan kelunan éh matai keluhat nah,
         ka' ha' Néh, Akeu' nyohoo' ke', ko' melen mak ko' nah, moléé' ke', ha' Néh.
         25 Pelapah kelunan inah melen mak néh ke' néh moléé' ngan mejing Allah.
         26 Béé kenin kekat kelunan, medai réh, pu'un réh mejing Allah. Ha' réh, Éh ta'an lu'
         dau iteu' nah, pelapah jian mu'un éh, ha' réh.
         27 La'o inah Yésus lakau kepéh, Iah na'at jah kelunan éh alaa' sukai, ngaran néh Lewi,
         iah mokoo' tong lamin éh jalan réh mena' sukai. Ha' Yésus ngan néh, Jian ke' kivu
         Akeu', ha' Néh.
         28 La'ah Lewi modoo' kekat kereja' éh kemalai néh, ke' néh kivu Yésus.
         29 La'o inah Lewi maneu' ka'an ja'au ke' néh ngajung Yésus. Pinaa' kelunan tong lamin
         néh éh kereja' alaa' sukai, irah inah ngan kelunan éh jah kepéh menyun kuman ngan
         Yésus.
         30 Kelunan Parisi ngan irah guru éh nebaraa' tong Surat Musa, leko réh na'at éh kenat,
         boh réh pané ngan irah bakéh Yésus nah. Ha' réh, Uban ineu' ka'ah pelelong ngan kelunan
         éh alaa' sukai ngan kelunan penyala', ha' réh.
         31 Ha' Yésus mipa réh, Kelunan éh bé' sakit, bé' éh tai tavin kelunan éh nawan, bang
         kelunan éh sakit éh tai.
         32 Bé' Akeu' tuai tong tana' iteu' Ké' tebai kelunan éh seruh iah kelunan éh jian, bang
         Akeu' tuai ke' Ké' tebai kelunan penyala' dokoo' réh omok piso jin penyala' réh, ha'
         Néh.
         33 La'ah pu'un kelunan éh bara' ngan Yésus, ka' ha' réh, Irah éh kivu Yohanes Batis,
         pinaa' koléé' réh kelaset awah ngan sebayang, kenat péh irah éh kivu adet Parisi,
         bang irah bakéh Ko' bé' réh kelaset, ha' réh.
         34 La'ah ha' Yésus mipa réh, Hun pu'un lakei' éh juk kawin, kineu', omok keh nyohoo'
         bakéh néh kelaset awah hun lakei' inah to de' ke' ngan réh kei? Bé' réh keloo' kelaset
         awah.
         35 Bang pu'un dau temurei' kepéh hun kelunan alaa' lakei' inah jin belah réh, boh réh
         pu'un kelaset, ha' Néh.
         36 La'ah Yésus bara' jah ha' tapan ngan réh. Ka' ha' Néh, Bé' pu'un kelunan éh mejéé'
         kerayung éh maréng ke' néh pék éh tong kerayung éh mupuk. Hun néh maneu' éh kenat
         adang kerayung éh maréng inah pisei kepéh, ngan jéé' kerayung éh maréng inah, bé'
         éh pekua' layan kerayung éh mupuk nah, ha' Néh.
         37 Jah ha' tapan Yésus kepéh, ka' ha' Néh, Bé' pu'un kelunan éh modoo' baa' agun éh
         maréng lem telokoo' kulit ka'an éh lepah lebéé'. Hun néh maneu' éh kenat baa' agun
         éh maréng inah ngeletaa' kulit ka'an éh lepah lebéé' nah, pelapah baa' agun nah pega'
         ngan telokoo' kulit ka'an inah tasa'.
         38 Baa' agun éh maréng adang tekep modoo' éh lem telokoo' kulit ka'an éh maréng.
         39 La'ah kelunan éh malai kon baa' agun éh lebéé', bé' éh magat juk kon baa' agun éh
         maréng, uban néh bara' éh lebéé' nah éh méé mu'un, ha' Néh.

1 Jah Dau Posot Yésus lakau ngelapah térék, la'ah irah bakéh Néh nyepit lo'ong parai
         ke' réh nyelegaa' éh ke' réh kuman éh.
         2 La'ah ha' kelunan Parisi ngan réh, Uban ineu' keh maneu' éh kenat? Ha' lem Surat
         Musa éh kenivu lu', bé' éh buhaa' lu' maneu' éh kenat tovoo' Dau Posot, ha' réh.
         3 Ha' Yésus mipa réh, Kineu', bé' keh purung tong Daud hun néh la'au' sahau rai?
         4 Daud nah tai Umaa' Allah ngan pu'un éh alaa' roti éh nena' réh ngan Allah, iah pu'un
         kuman éh ngan pu'un éh mena' éh kepéh ngan irah éh kivu éh nah. Iah péh maneu' éh
         kenat na' péh ha' lem Surat Musa bara' kelunan éh kereja' imam awah éh omok kuman
         éh, bé' kelunan éh jah omok. Na' péh kenat pu'un Daud alaa' éh, ha' Yésus ngan réh.
         5 Ha' Yésus kepéh, Anak Kelunan pu'un penyukat bara' tong éh tekep neu' tong Dau Posot,
         ha' Néh.
         6 Tong jah Dau Posot éh jah kepéh, Yésus tai tong lamin sebayang irah Yahudi ke' Néh
         nebaraa' réh. Pu'un jah kelunan sinah paket jebila'ojoo'.
         7 Irah éh nebaraa' tong sohoo' lem Surat Musa ngan irah éh kivu adet Parisi péh pitah
         jalan ke' réh omok pesala' Yésus. Kenat péh irah ngedalem ngan na'at Éh ke' réh omok
         jam hun Néh pu'un peka'o kelunan tong Dau Posot nah.
         8 Bang Yésus jam kekat éh seneruh réh kenat, inah Yésus pané ngan kelunan paket ojoo'
         nah.
         9 Ha' Néh, Betéé' ke', jian ke' tuai nekedéng siteu', ha' Néh. Boh éh tai nekedéng
         tong jumen réh. Ka' ha' Yésus ngan réh kepéh, Akeu' juk neteng ka'ah, Ineu' éh omok
         neu' lu' tong Dau Posot? Kineu' ha' lem ukum éh kenivu lu' iteu'? Pu'un éh nyohoo'
         lu' masi kelunan? Kineu', pu'un éh nyohoo' lu' maneu' sa'at ngan kelunan? Kineu',
         pu'un éh nyohoo' lu' purip kelunan? Kineu' ha' ukum tong Dau Posot lu' iteu' kunah
         ka'ah, ha' Yésus ngan réh.
         10 Ngejuwak éh na'at kekat réh béé, boh Éh pané ngan kelunan éh paket ojoo' nah, ha'
         Néh, Jian ke' pejat ojoo' ko' nah, ha' Néh. Pelapah kelunan nah pejat ojoo' néh, tioo
         jian ojoo' néh.
         11 Bang kekat kelunan tong lamin sebayang inah merek mu'un-mu'un réh, pepané réh pitah
         jalan ke' réh omok maneu' Yésus.
         12 Sioo' inah Yésus tai jah tokong ke' Néh sebayang. Putung merem Iah sebayang ngan
         Allah.
         13 Tovoo' dau rema Iah tebai kekat irah éh kivu Éh ke' Néh ngevéléé' jah poloo' duah
         usah jin belah réh ke' Néh maneu' réh lawah Néh. Ngaran irah éh kevéléé' Néh nah,
         14 inah éh, Simon, Simon nah Yésus maneu' ngaran néh Péterus, ngan Anderias éh padéé'
         Simon nah, Yakub rawah Yohanes, Pilipus ngan Bartolomeus,
         15 Matius ngan Tumas, Yakub éh anak Alpeus, Simon éh jelua' koléé' réh mateng éh, kelunan
         éh gahang kivu Politik,
         16 ngan inah kepéh, Yudas éh anak Yakub ngan Yudas Iskariot éh memalo Yésus rai. Inah
         kekat réh béé éh kevéléé' Néh.
         17 La'ah Yésus piso jin tokong inah ke' Néh tai ngan irah éh kevéléé' Néh inah. Iah
         nekedéng tong jalan éh pemai pemung ngan kekat irah éh kivu Éh ngan éh pekalai jin
         Néh. Pinaa' kepéh irah kelunan éh jah sinah éh pu'un tai jin siget leboo' tong tana'
         Yudea ngan jin leboo' Yérusalem, ngan pu'un éh kepéh jin leboo' Tirus ngan Sidon éh
         déhéé' baa' banget.
         18 Irah tai kenat dokoo' réh omok menéng ha' tebaraa' Néh, kenat péh dokoo' réh menyat
         Éh peka'o réh jin kekat arong kesakit réh. Kelunan éh nasek balei' péh pu'un réh tai
         tavin Yésus, ngan balei' inah pu'un pega' jin réh.
         19 Kekat kelunan inah juk ngamit Éh uban Néh pu'un penyukat peka'o réh jin kekat arong
         kesakit réh.
         20 Tuhan Yésus na'at kekat irah Éh kivu éh, boh Éh bara' ngan réh ka'. Murung kenin
         kelunan éh kari, uban ka'ah omok tai lem pengihau pengeraja' Allah
         21 Murung kenin ka'ah éh la'au' hun iteu' ka'ah juk beso kepéh Murung kenin ka'ah éh
         mangaa' hun iteu' ka'ah juk mala' kepéh
         22 Murung kenin keh hun kelunan ngeleko keh, musat keh, peja' ngan ngesa'at ngaran keh
         uban neu' Anak Kelunan.
         23 Uban kenat péh jalan tepun réh sahau maneu' irah nabi, murung kenin keh hun néh pu'un
         kenat, sayau ngan bahuu' keh uban ja'au mu'un oléé' néh ngan keh tong seruga.
         24 Tusah mu'un ngan ka'ah éh kaya' hun iteu', uban ka'ah lepah alaa' éh ngejian kenin
         keh hun iteu' awah
         25 Tusah mu'un ngan ka'ah éh beso hun iteu', uban ka'ah juk la'au' kepéh Tusah mu'un
         ngan ka'ah éh mala' hun iteu' uban ka'ah juk besau ngan mangaa'
         26 Tusah mu'un ngan ka'ah hun kelunan ngajung keh, uban kenat péh tepun réh sahau ngajung
         irah nabi éh kenyo ha' Yésus.
         27 Ka' ha' Yésus kepéh, Bang inah ha' Ké' ngan kekat ka'ah éh omok menéng. Jian ke'
         pika irah éh leko ke', ngan maneu' jian ngan kelunan éh sa'at kenin ngan ko'.
         28 Jian ke' pané ngan ha' éh jian ngan kelunan éh pané nyahit ngan ko'. Jian ke' sebayang
         menyat Tuhan pika kelunan éh maneu' ke'.
         29 Hun pu'un kelunan éh tepap da'in ko', mai ke' maneu' éh kepéh, bang jian ke' mata
         sela' ko' kepéh ngan néh. Hun pu'un kelunan alaa' kerayung ko', jian ke' kejeraa'
         éh alaa' seput ko' kepéh.
         30 Hun néh pu'un kelunan éh menyat livah ko', jian ke' mena' éh ngan néh, ngan hun pu'un
         kelunan éh alaa' livah ko', mai ke' menyat éh moléé' kepéh, jian ke' pika réh.
         31 Ineu' éh keneloo' keh naneu' kelunan éh jah tong ka'ah, jian keh maneu' éh kenat
         ngan réh.
         32 Hun ko' pika kelunan éh pika ke' awah, kineu' ke' seruh ke' pu'un jian hun ko' maneu'
         éh kenat awah? Kelunan éh sa'at péh jam éh pika kelunan éh pika éh.
         33 Hun ko' maneu' éh jian ngan kelunan éh maneu' jian ngan ko', kineu' ke' seruh ke'
         pu'un jian neu' ko' maneu' kenat? Kelunan éh sa'at péh jam éh maneu' éh jian ngan
         kelunan éh maneu' jian ngan néh.
         34 Hun ko' pekeliwah livah ngan kelunan uban ko' seruh réh omok poléé' éh mutaa' kepéh,
         kineu' ke' seruh ke' pu'un jian neu' ko' maneu' éh kenat. Kelunan penyala' péh pu'un
         réh pekeliwah livah ngan kelunan pata penyala' ke', dokoo' réh omok alaa' pekua' ke
         ja'au éh nalaa' réh lepah nah.
         35 Bang inah éh tekep, jian ke' pika irah éh leko ke' ngan maneu' jian ngan réh, ngan
         pekeliwah livah ngan réh ngan bé' makat uban ko' seruh omok alaa' éh mutaa' kepéh
         jin réh. La'ah ja'au mu'un oléé' néh ngan ko', la'ah ka'au' omok anak Allah éh Matek
         Bau, uban néh pu'un masi kelunan éh sevahau' ke' awah, ngan kelunan éh sa'at péh.
         36 Jian ka'ah pika kelunan pekua' Tamen keh éh pu'un pika irah, ha' Néh.
         37 Ha' Yésus kepéh, Mai keh ulak pesala' kelunan boh Allah bé' pesala' keh kepéh. Mai
         keh ulak ngukum kelunan, boh Allah bé' ngukum keh kepéh. Hun kelunan pu'un menyat
         pika jin keh, jian keh pika réh ngan mai keh mihau kesa'at réh lem kenin keh, boh
         Allah omok mega' kesa'at keh kepéh.
         38 Ineu' éh pu'un tong keh jian keh masi mena' éh ngan kelunan éh jah, boh Allah omok
         mena' éh pelapah ja'au kepéh pah avéé' néh mutaa' ngan keh. Pekua' jalan keh pu'un
         masi ngan pika kelunan éh jah, kenat péh Allah juk masi ngan pika keh kepéh, ha' Néh.
         39 La'ah Yésus bara' jah ha' tapan ngan réh, ka' ha' Néh, Kineu', omok kelunan peseu'
         majak bakéh néh éh peseu' kei. Hun roh pajak kenat, adang rawah béé pata pelohoo'
         lem lebek.
         40 Bé' pu'un jah anak sekulah éh pelapah ja'au jin guru néh, bang hun néh lepah pekalai,
         boh éh omok pekua' pengejam ngan guru néh.
         41 Kineu' ke' nyohoo' padéé' ko' kejeraa' ke' mega' moo' jin maten néh hun ka'au' tengéé'
         péh bé' tenah mega' uvap éh pu'un lem maten ko' kenat?
         42 O ka'ah éh ngelayoo' awah maneu' jian, jian ke' mega' uvap jin maten ko' tenah, boh
         ke' omok jian ta'an ngan mega' moo' jin maten padéé' ko', ha' Yésus.
         43 Inah kepéh jah ha' tapan éh benara' Yésus ngan réh. Ka' ha' Néh, Inan kayeu' buaa'
         éh jian bé' éh ngebuaa' ngan buaa' néh malui, ngan inan kayeu' buaa' éh ngenyiwan
         bé' éh ngebuaa' ngan buaa' néh pu'un jian.
         44 Uleu' omok jam siget arong inan kayeu' buaa' neu' buaa' néh tengéé'. Uban bé' lu'
         omok alaa' buaa' ara jin sepakan suha', ngan bé' lu' omok alaa' buaa' agun jin lakat
         suha'.
         45 Kelunan éh jian iah maneu' jian uban kenin néh pu'un jian. Kelunan éh sa'at iah maneu'
         sa'at uban kenin néh pu'un sa'at. Pekua' éh pu'un dalem kenin kelunan, kenat péh ha'
         ané néh kepéh, ha' Yésus.
         46 Ha' Yésus kepéh, Uban ineu' keh bara' Akeu' Tuhan keh hun keh bé' kivu sohoo' ké'?
         47 Siget-siget kelunan éh tuai tavin Akeu' ngan menéng ha' ké' ngan kivu éh kepéh, irah
         inah teneng barei' ha' tapan tong kelunan éh maneu' lamin.
         48 Kelunan éh maneu' lamin inah pu'un éh mekot tana' dilem ke' néh mejek kekat lihei'
         néh tong bateu'. La'ah avéé' baa' ja'au nesung lamin inah, bang bé' lamin inah gusii'
         uban penyuai néh pu'un reken tong bateu'.
         49 Bang kelunan éh menéng ha' Ké' bang bé' iah kivu éh, inah éh pekua' ha' tapan tong
         kelunan éh maneu' lamin tong tana' awah ngan bé' pu'un lihei' néh reken. La'ah avéé'
         baa' ja'au nesung lamin inah, tioo kuba' lamin inah ngan petegarai mu'un-mu'un la'ah
         éh, ha' Néh.

1 La'o Yésus bara' kekat ha' tebaraa' Néh inah ngan kelunan pinaa', lakau Éh kepéh
         tai leboo' Kapernaum.
         2 Tong leboo' inah pu'un jah pengeja'au seradu éh mihau jah ato seradu Rum. Lakei'
         pengeja'au inah pu'un jah kelunan sohoo' néh éh kemurung néh mu'un. Kelunan sohoo'
         néh inah sakit mu'un éh danii' éh matai.
         3 Hun lakei' ja'au inah menéng rengah Yésus, iah nyohoo' irah ja'au jin belah kelunan
         pengeja'au kelunan Yahudi tai menyat pika ngan Yésus, menyat Éh tai peka'o kelunan
         sohoo' éh sakit nah.
         4 Tai réh tavin Yésus nyohoo' éh mu'un-mu'un tai peka'o kelunan sakit nah. Ha' réh,
         Tekep ke' tai peka'o kelunan inah
         5 uban iah pekua' kenin ngan améé', inah kepéh iah éh maneu' lamin sebayang mé' rai,
         ha' réh.
         6 Tai Yésus kivu réh. Teka Yésus juk avéé' tong lamin lakei' ja'au nah, inah lakei'
         ja'au nah nyohoo' irah bakéh néh tai pané ngan Yésus kepéh. Ha' néh, O lakei' ja'au,
         mai ke' tusah tuai da', bé' tekep akeu' tebai ke' tong lamin ké',
         7 kenat péh bé' tekep ku' tuai tavin ka'au' uban akeu' kelunan éh sa'at mu'un. Jian
         ke' pané awah, neu' ha' ko' awah péh omok kelunan sohoo' ké' inah ma'o.
         8 Akeu' kenat ha' uban akeu' péh kivu sohoo' irah éh ja'au jin akeu', kenat péh pu'un
         irah seradu éh jah éh lem nihau ké'. Hun ké' bara' ngan jah usah, Tai ke', tai ke'
         éh kenat. Hun ké' bara' ngan jah usah kepéh, Tuai ke', tuai ke' éh. Ngan hun ké' bara'
         ngan irah éh ripen ké', Ko' maneu' inah, iah péh maneu' éh kenat. Kenat ha' lakei'
         ja'au inah nyohoo' réh bara' éh ngan Yésus.
         9 Béé kenin Yésus menéng ha' néh kenat, pupah Éh ke' Néh pané ngan kelunan éh kivu
         Éh, ha' Néh, Bé' jak Akeu' jam kelunan éh pu'un pengelan kenat. Jin belah irah Yahudi
         mu'un péh bé' éh pu'un kenat ke ja'au pengelan, ha' Néh.
         10 Kelunan éh senohoo' pengeja'au seradu nah, moléé' réh tong lamin lakei' ja'au nah,
         boh réh jam kelunan sohoo' nah pu'un ma'o jin kesakit néh.
         11 Bé' makat lebéé' la'o inah Yésus lakau kepéh tai jah leboo', ngaran leboo' inah Nain.
         La'ah irah bakéh Néh pu'un réh kivu Éh tai, kenat péh kelunan éh jah, pinaa' réh kivu
         Éh.
         12 Hun réh avéé' tong leboo' inah, selalang réh ngan kelunan jin leboo' inah éh mihin
         patai lakei' lemanai ke' réh juk nanem éh. Lakei' lemanai' inah jah awah éh ngan tinen
         néh baleu'. La'ah pinaa' kelunan jin leboo' inah tai kivu redo baleu' nah tai tanem
         néh.
         13 Hun Yésus na'at redo inah, Iah pika éh mu'un-mu'un boh Éh pané ngan néh, Ka' ha'
         Néh, Jian, mai ke' mangaa', ha' Néh.
         14 Boh Yésus tai tepih tong patai inah ke' Néh ngamit éh. Kelunan éh mihin éh nah mokoo'
         pekena éh, boh Yésus pané kepéh. Ka' ha' Néh, O lakei' lemanai, Akeu' nyohoo' ke'
         betéé', betéé' ke', ha' Néh.
         15 Kelunan éh matai nah menyun éh ngan pu'un éh pané, boh Yésus mena' éh moléé' ngan
         tinen néh ri' kepéh.
         16 Kekat kelunan pinaa' nah medai, irah pu'un mejing Allah. Ha' réh, Pu'un jah nabi
         belah tam siteu', ja'au mu'un penyukat Néh, ngan inah kepéh, Allah pu'un tuai ngan
         pepoléng penika Néh ngan kelunan éh anah nah, ha' réh.
         17 La'ah rengah Yésus avéé' pah tipo tana' Yudea.
         18 Kekat irah éh kivu Yohanes Batis, pu'un réh bara' tong kekat penganeu' Yésus nah
         ngan Yohanes kepéh.
         19 Inah Yohanes tebai duah usah jin belah irah éh kivu éh ke' néh nyohoo' réh tai neteng
         Tuhan hun néh mu'un Iah éh pejajii' Allah juk tuai rai, ngan hun néh tekep réh mena
         kelunan éh jah kepéh.
         20 La'ah rawah inah tai avéé' tong Yésus ke' roh neteng Éh pekua' ha' Yohanes nah. Ha'
         roh, Amo tuai sohoo' Yohanes Batis, iah nyohoo' amo neteng ke' ka', séé' ke', ka'au'
         néh éh pejajii' Allah juk tuai rai? Kineu', tekep mé' mena kelunan éh jah kepéh? Kenat
         ha' Yohanes Batis nyohoo' mo neteng ke' rit, ha' roh ngan Néh.
         21 Sioo' inah Yésus pu'un peka'o kelunan pinaa' jin kesakit réh, tong kelunan éh nasek
         balei' pu'un Éh mega' balei' nah. Tong kelunan éh bé' pu'un ta'an Iah maneu' réh omok
         na'at kepéh.
         22 La'ah ha' Yésus mipa ha' rawah éh senohoo' Yohanes ri', ka' ha' Néh, Jian koh moléé'
         tai bara' ngan Yohanes tong kekat éh ta'an koh ngan éh nenéng koh siteu' ri', inah
         éh, kelunan éh bé' pu'un ta'an omok réh na'at kepéh, irah éh paket omok réh lakau
         kepéh, irah éh kapéé' pu'un réh ma'o ngan lanyah kulit réh kepéh, irah éh rengen omok
         réh menéng kepéh. Irah éh matai omok réh murip kepéh, ngan Rengah Jian benara' Néh
         ngan kelunan kari.
         23 Inah kepéh, jian mu'un ngan kelunan éh bé' kurang pengelan tong Akeu', ha' Yésus
         ngan roh.
         24 La'o rawah éh sohoo' Yohanes nah moléé', boh Yésus pané ngan kelunan pinaa' bara'
         tong Yohanes. Ka' ha' Néh, Hun keh tai tavin Yohanes tong ahang tana' rai, kineu'
         éh seneruh keh éh juk ta'an keh sitai. Kineu', jah inan bahang éh liyung neu' kepu
         éh kei.
         25 Kineu' éh juk ta'an keh, jah kelunan éh memakai pakai éh jian mu'un. Kelunan éh memakai
         pakai kenat, pu'un réh mokoo' awah tong umaa' raja'.
         26 Bang ineu' éh juk ta'an keh mu'un, nabi Tuhan kei. Oo', mu'un, bang inah Akeu' bara'
         ngan keh, pu'un keh lepah na'at jah usah éh pelapah ja'au jin kekat nabi.
         27 Uban Yohanes nah, iah néh éh benara' kelunan lem surat Allah ka', Ha' Allah, Inah
         éh lawah Ké', Akeu' juk nyohoo' éh tai saa' tenah Ko' ke' néh petenup jalan Ko'. ha'
         Néh.
         28 La'ah ha' Yésus, Akeu' bara' ngan keh, bé' pu'un kelunan séé'-séé' tong tana' éh
         pelapah ja'au ngaran jin Yohanes Batis, bang na' péh kenat, belah kelunan éh lem nihau
         Allah, kelunan éh ra' mu'un inah éh pelapah ja'au jin Yohanes nah, ha' Yésus ngan
         réh.
         29 La'ah kelunan pinaa' ngan kelunan éh alaa' sukai, pu'un réh menéng ha' Yésus ngan
         jian kenin. Irah bara' teneng ha' Allah tong kekat éh benara' néh tong penyala' ngan
         kesa'at réh ngan pu'un réh benatis Yohanes.
         30 Bang irah éh kivu adet Parisi ngan irah guru éh nebaraa' tong sohoo' lem Surat Musa,
         nebet réh awah kekat ha' Allah ngan éh pengeloo' Néh ngan réh, bé' réh keloo' benatis
         Yohanes.
         31 Ha' Yésus kepéh, Ineu' jalan éh ke' Ké' pepata tong pohoo' urip kelunan, ineu' éh
         ké' tapan tong réh da'?
         32 Irah barei' anak éh seminga' tong jalan pebelih, ha' jelua' irah anak pané ngan bakéh
         réh, ka' ha' réh, Améé' lepah ngeloréé barei' irah tong kawin bang bé' keh sayau,
         améé' pu'un ngeradau barei' hun kelunan matai bang bé' keh mangaa', bé' ka'ah keloo'
         pemung seminga' ngan améé', ha' jelua' irah anak nah.
         33 Barei'-okoo' irah anak kenat nah ka'ah, uban hun Yohanes Batis tuai rai, ngelayau
         éh kelaset awah, ngan bé' éh mesep baa' agun, boh ka'ah bara' iah kelunan palui awah.
         34 La'ah Anak Kelunan, pu'un kuman ngan pu'un mesep, boh ka'ah bara', Na'at kelunan
         inah, iah kuman nyahan ngan mesep baa' agun, ngan pebakéh ngan kelunan éh alaa' sukai
         ngan kelunan penyala' péh, ha' keh.
         35 La'ah kekat irah éh alaa' pengejam éh jin Allah adang réh pepoléng pengejam inah
         pu'un teneng, ha' Yésus ngan réh.
         36 La'ah pu'un jah kelunan Parisi tebai Yésus tai kuman tong lamin néh, inah Yésus tai
         kuman tong lamin néh.
         37 Tong leboo' inah pu'un jah redo éh sa'at barék. Hun redo inah menéng ha' réh bara'
         Yésus pu'un tong lamin kelunan Parisi inah, tai éh tavin Yésus sinah. Pu'un éh mihin
         jah tajau si'ik éh penoo' neu' tawan éh jian ba'oo' éh barei' anyuu'.
         38 La'ah redo inah nekedéng tong likot Yésus ngan mangaa' mu'un, palaa' baa' maten néh
         iah memasa' gem Yésus. Boh éh mitit éh palaa' bok néh ngan marek gem Néh, boh éh mujek
         tawan éh jian ba'oo' nah tong gem Néh kepéh.
         39 Hun kelunan Parisi éh tebai Yésus kuman nah na'at redo inah maneu' kenat iah ngedalem
         éh, ka' kelem néh, Eii, kineu' Yésus kejeraa' redo inah maneu' éh kenat, hun Néh mu'un
         iah nabi Tuhan adang Néh jam redo inah sa'at barék, kelem néh.
         40 Boh Yésus pané ngan néh kepéh, ha' Néh, Simon, pu'un jah ha' si'ik éh juk benara'
         Ké' ngan ko', ha' Néh. Ha' Simon, O Guru, hun néh kenat ko' bara' éh, ha' Simon.
         41 Boh Yésus pané kepéh, ha' Néh, Pu'un duah kelunan éh pu'un utang ngan jah kelunan
         éh mena' rigit ngan rawah lepah. Utang jah usah inah, lemah ato rigit pirek. Utang
         bakéh néh, lemah poloo' rigit pirek. Bang rawah inah bé' pu'un ineu'-ineu' éh palaa'
         roh mematai kekat utang roh inah.
         42 Boh lakei' ja'au éh jalan roh pu'un utang nah mega' utang roh awah. Hun néh kenat
         séé' jin belah rawah inah éh pu'un murung mu'un tong lakei' ja'au inah seneruh ko',
         ha' Yésus ngan Simon nah.
         43 Ha' Simon mipa éh, Akeu' seruh iah éh pu'un utang éh pelapah pinaa' nah, ha' Néh.
         Ha' Yésus kepéh, Oo', mu'un, teneng ha' ko' inah, ha' néh.
         44 Boh Yésus pupah na'at redo inah ngan bara' ngan Simon, Ta'an ko' redo inah. Pu'un
         Akeu' tuai tong lamin ko' bang bé' ke' mena' baa' jalan Ké' pohéé' gem Ké', bang redo
         inah pu'un éh pohéé' gem Ké' palaa' baa' maten néh ngan mitit éh kepéh palaa' bok
         néh.
         45 Bé' ka'au' marek Akeu' bara' jian kenin na'at savéé' Ké', bang jin bu'un savéé' Ké'
         pah avéé' hun iteu', redo inah pu'un marek gem Ké'.
         46 Bé' ke' mena' anyuu' tong ulun Ké', bang redo inah pekanyuu' gem Ké' palaa' tawan
         éh jian ba'oo'.
         47 Akeu' bara' ngan ko', ja'au mu'un penika redo iteu', neu' penika néh kenat inah éh
         nojoo' na' péh penyala' néh pu'un ja'au pu'un éh lepah pega'. Bang kelunan éh si'ik
         awah penika néh, inah éh nojoo' si'ik awah ke' penyala' néh pega', ha' Yésus.
         48 Boh Yésus bara' ngan redo inah, Kekat penyala' ko' lepah pega' tenéh, ha' Néh.
         49 La'ah kelunan éh mokoo' pelelong ngan Yésus nah, pané belah irah ke', ha' réh, séé'
         kelunan inah éh ke' Néh omok mega' penyala', ha' réh.
         50 Ha' Yésus pané ngan redo inah, ka' ha' Néh, Pengelan ko' éh pepurip ke', moléé' ke'
         ngan jian kenin, ha' Néh.

1 Lebéé' si'ik la'o inah Yésus lakau tai kuraa' leboo' ja'au ngan leboo' éh jah kepéh,
         ke' néh bara' Rengah Jian tong jalan Allah pu'un Pengeja'au. Irah éh bakéh Néh éh
         jah poloo' duah usah nah, irah péh pu'un kivu Éh,
         2 pemung ngan irah redo éh lepah nega' Néh balei' jin lem réh rai, ngan irah redo éh
         jah éh lepah peka'o Néh jin kesakit réh. Jin belah irah redo inah pu'un Meriam, keruwah
         ngaran néh Magdalena, éh nega' Néh tujuu' balei' jin lem néh lepah nah.
         3 Pu'un kepéh Yohana, do Kusa, Kusa nah jah kelunan ja'au éh kereja' tong lamin Herodis,
         inah kepéh, Susana ngan pinaa' redo éh jah kepéh éh nolong Yésus ngan bakéh Néh, éh
         mena' livah ngan irah Yésus nah.
         4 Pinaa' kelunan tuai jin siget leboo', hun réh petipun pinaa' kepéh, inah Yésus bara'
         jah ha' tapan ngan réh, ka' ha' Néh,
         5 Pu'un kelunan murat mulah parai, hun kelunan inah tai murat nah, pu'un tulin éh nurat
         néh pelohoo' tong dirin jalan, éh tong dirin jalan nah, kelakau kelunan, kenat péh
         pu'un juhit tai kon éh pah béé, bé' éh omok nyekaa'.
         6 Pu'un kepéh tulin éh nurat néh pelohoo' tong bateu' ja'au éh pu'un tana' si'ik awah
         tong néh. Éh tong bateu' nah pu'un éh nyekaa' bang lakat néh bé' omok masek lem bateu',
         ngan sekaa' inah melayeu' awah éh uban néh bé' pu'un tana' dilem ngan melai éh tai
         mapeu'.
         7 Pu'un jelua' tulin éh nurat néh pelohoo' tong suha', éh tong suha' nah, pu'un éh
         nyekaa' pesilang ngan suha' nah, sekaa' inah bé' omok jian, murip ngerising awah éh.
         8 La'ah pu'un jelua' tulin pelohoo' tong tana' jian, éh tong tana' jian nah, nyekaa'
         éh pah avéé' néh ngebuaa', hun néh ngebuaa' kebit pungun parai nah ngan pinaa' buaa'
         néh kepéh. Kelunan éh pu'un kelingen, jian éh menéng éh mu'un, ha' Yésus ngan réh.
         9 Irah éh bakéh Yésus nah neteng Éh, ka' ha' réh, Ineu' sin lem ha' tapan ko' iteu',
         ha' réh.
         10 Ka' ha' Néh mipa réh, Ka'ah iteu' pu'un keh jam tong kekat éh lepah pelim rai, inah
         éh tong jalan Allah éh Pengeja'au, uban Tuhan mena' pengejam Néh ngan keh. Bang tong
         kelunan pinaa' éh bé' ngelan mu'un, inah Akeu' nebaraa' réh palaa' ha' tapan, dokoo'
         irah éh pu'un na'at bé' pu'un ineu' éh ta'an réh, ngan irah éh ngenéné', bé' réh nesen
         ineu' éh nenéng réh, ha' Néh.
         11 Ha' Yésus kepéh, Inah éh sin lem ha' tapan iteu'. Sin tong tulin éh nurat inah, inah
         éh ha' tebaraa' Tuhan.
         12 Tulin éh pelohoo' tong dirin jalan nah, inah éh kelunan éh lepah menéng ha' tebaraa'
         Allah bang tuai Sitan alaa' ha' tebaraa' inah jin dalem kenin réh, dai réh omok ngelan
         ngan alaa' urip.
         13 Tulin éh pelohoo' tong bateu' ja'au éh pu'un tana' si'ik awah tong néh nah, inah
         éh kelunan éh lepah menéng ha' tebaraa' Tuhan, laho réh alaa' éh ngan jian kenin,
         bang bé' iteu' masek lem lepok kenin réh. Pu'un réh ngelan bang metok awah éh, hun
         tenupat ngan sioo' penusah, pu'un réh moléé' murin kepéh jin pengelan réh.
         14 Tulin éh pelohoo' tong suha' nah, inah kepéh kelunan éh lepah menéng ha' tebaraa'
         Tuhan, neu' kekat penusah réh, neu' réh pitah pengekaya' ngan urip éh jian tong tana'
         awah, inah éh maneu' ha' tebaraa' inah ngerising lem kenin réh, bé' buaa' réh omok
         pinaa'.
         15 Tulin éh pelohoo' tong tana' jian nah, inah éh kelunan éh lepah menéng ha' tebaraa'
         Tuhan ngan mihau éh mu'un lem kenin réh ngan kivu éh kepéh, pah avéé' réh ngebuaa'
         kepéh, ha' Yésus ngan réh.
         16 Ha' Yésus kepéh, Kelunan éh seket titui néh bé' éh pei' éh pekep ra' gelan ngan tekup
         éh palaa' kawa péh. Kelunan éh pu'un titui adang néh pei' éh tong pejing, dokoo' ada
         titui inah omok ta'an kekat kelunan kepéh.
         17 Kenat péh ineu'-ineu' éh pelim, bé' éh omok pelim pelinguh, adang néh poléng kepéh,
         ngan ineu'-ineu' éh petavun kelunan, adang néh pu'un kejam réh ke' kepéh.
         18 La'ah uban néh kenat jian keh menéng ngan seruh mu'un, kelunan éh pu'un, inah ke'
         éh juk pepit kepéh, ngan kelunan éh bé' pu'un ineu'-ineu' bang iah ngioo' awah pu'un
         éh, éh kenioo' néh pu'un inah juk pega' kepéh jin iah, ha' Néh.
         19 La'ah tinen ngan padéé' Yésus tuai ke' réh juk tavin Éh, bang peseng réh tai danii'
         uban neu' kelunan pinaa'.
         20 Boh kelunan bara' ngan Yésus, ha' réh, Pu'un tinen ngan padéé' Ko' tong usit sinah
         ne' juk pané ngan Ko', ha' réh ngan Néh.
         21 Ha' Yésus mipa réh, Inah éh tinen ngan padéé' ké' mu'un, kelunan éh menéng ha' tebaraa'
         Allah ngan kivu éh kepéh, ha' néh.
         22 Jah dau Yésus ngan irah bakéh Néh tai lem alut. Ha' Yésus ngan réh, Jian tam papit
         saa' dipa baa' banget nah, ha' Néh.
         23 Boh réh peleka tai papit baa' nah. Lem réh lakau nah inah Yésus pegen lem alut nah.
         Lem Yésus nah pegen, tuai kepu gahang ngan lipak ja'au pa'ung lem alut réh nah, danii'
         réh juk kaham lah.
         24 Boh bakéh Yésus nah tioo tai peto'ot Yésus. Ha' réh ngan Néh, Eii Guru, kaham lu'
         tu' dat, ha' réh. Boh Yésus betéé' meta' kepu ngan lipak nah, nyohoo' éh pawah ngan
         ma'o. Bé' pu'un kepu gahang kepéh ngan bé' pu'un lipak ja'au kepéh, kekat inah lepah
         pawah béé.
         25 Ha' Yésus ngan irah éh bakéh Néh nah kepéh, Kineu' keh kenat bé' ngelan, ha' Néh.
         Hun irah bakéh Néh na'at kepu ngan lipak nah lepah ma'o, béé kenin réh medai réh.
         Boh réh pané belah irah ke', ha' réh, Kineu' kelunan iteu' ke' néh omok pané ngan
         kepu ngan lipak ke' néh pu'un kivu sohoo' néh kenat, ha' réh.
         26 La'o Yésus ngepawah kepu ngan lipak nah, lakau réh kepéh avéé' saa' dipa banget nah
         tai tana' irah Gerasa saa' dipa tana' Galilia.
         27 Hun réh avéé' sinah Yésus taket jin alut, peselalang Éh ngan jah kelunan jin tana'
         inah. Kelunan inah kelunan éh nasek balei'. Lebéé' tenéh kelunan inah mokoo' ugai
         awah, kenat péh bé' éh omok mokoo' tong lamin néh mu'un, iah mokoo' lem luvang bateu'
         keluhung awah, éh jalan kelunan modoo' patai kelunan.
         28 Hun kelunan éh nasek balei' nah na'at Yésus, ngeradau éh, tioo kuba' éh tong jumen
         Yésus, ja'au ha' ané néh ngan Yésus, ha' néh, O Yésus, Anak Allah éh Matek Bau, ineu'
         juk neu' Ko' tong akeu'? Akeu' menyat ke' pika akeu', mai ke' ngukum akeu', ha' néh.
         29 Iah pané kenat ha' uban Yésus lepah nyohoo' balei' nah pega' jin iah. Pinaa' koléé'
         balei' nah mikai éh, na' péh kelunan mavaa' éh mu'un-mu'un, ngan ngejeret ojoo' ngan
         gem néh palaa' ratai, neu' pengegahang balei' nah, bekat kekat ratai nah, pelapah
         balei' nah mihin éh tai mokoo' tengéé' tong tana' awah.
         30 La'ah Yésus neteng ngaran néh, ha' néh, Ineu' ngaran ko', ha' néh. Ha' néh mipa éh,
         Ngaran ké' Panyen, ha' néh. Uban pinaa' balei' éh masek lem néh.
         31 Boh kekat balei' nah menyat Yésus mai éh bet réh tong sawang awah.
         32 Pu'un idok panyen sinah pitah kinan néh tong tokong, boh balei' nah menyat Yésus
         kejeraa' kekat irah masek tong kekat idok panyen inah. La'ah Yésus kejeraa' réh masek
         lem idok nah.
         33 Boh kekat balei' nah pega' jin lakei' iri' ke' réh tai masek lem idok pinaa' nah.
         Tioo nekedeu' idok pinaa' nah kelap nerurut tong apé ihang keluwat ketai avéé' tong
         tapak tana' bau dirin baa', tioo pejeu kekat néh béé pelohoo' lem baa', tioo matai
         menyet.
         34 Hun kelunan éh mihau idok nah na'at éh kelap ngan matai menyet kenat, pelapah kelunan
         inah kelap tai leboo' ngan bara' kekat inah ngan réh, boh réh tai kepéh bara' ngan
         irah tong térék.
         35 Boh kekat kelunan pinaa' tai kepéh tavin Yésus ke' réh jam éh hun néh pu'un kenat
         mu'un. Hun réh avéé' tong Yésus, inah irah na'at Yésus ngan lakei' éh nasek balei'
         nah pu'un menyun déhéé' gem Yésus. Kelunan éh nasek balei' nah pu'un pakai néh ngan
         pu'un kenin néh lepah teneng, medai mu'un réh na'at éh kenat.
         36 Boh irah kelunan éh na'at idok matai ngan na'at kineu' jalan lakei' éh nasek balei'
         nah pu'un ma'o, boh réh bara' éh ngan kelunan pinaa' nah kepéh, pekua' éh ta'an réh
         nah.
         37 Medai mu'un-mu'un kelunan pinaa' nah, inah irah nyohoo' Yésus piso jin leboo' inah.
         Boh Yésus taket lem alut ke' Néh piso pekua' sohoo' réh nah.
         38 Boh lakei' éh nasek balei' nah menyat Yésus mihin iah ngan Néh. Bang ha' Yésus ngan
         néh,
         39 Moléé' ke' tai lamin ko' tengéé' ngan bara' ngan réh tong kekat jalan Tuhan pu'un
         masi ngan pika ke', ha' Néh. Boh lakei' inah moléé' tai siget leboo' bara' tong jalan
         Yésus pika ngan peka'o éh nah.
         40 Hun Yésus piso jin leboo' inah, Iah papit baa' banget kepéh ke' Néh moléé'. Hun Néh
         avéé' saa' dipa, pinaa' kelunan alaa' Éh ngan jian kenin uban lebéé' tenéh irah mena
         Éh moléé'.
         41 La'ah pu'un jah lakei' sinah ngaran néh Yérus, lakei' inah pengeja'au tong lamin
         sebayang Yahudi. Tai éh ngejekuu' lep néh déhéé' gem Yésus ke' néh menyat Yésus tai
         lamin néh. Iah menyat Yésus tai kenat uban anak néh.
         42 Jah awah anak néh, anak redo, kelebéé' urip néh jah poloo' duah ta'un, sakit éh danii'
         juk matai. Lem Yésus lakau tavin anak inah, pinaa' kelunan nyikeu' éh.
         43 Pemung ngan kelunan pinaa' nah pu'un jah redo éh sakit éh kasi dahaa' pega', avéé'
         jah poloo' duah ta'un éh kenat tenéh, bé' éh omok ma'o. Inah kepéh kekat livah néh
         péh béé lah, neu' néh tavin kelunan éh nawan ke' réh juk peka'o éh, bang bé' pu'un
         jah usah péh éh omok peka'o éh.
         44 La'ah inah iah tai jin likot Yésus ke' néh ngamit tapak seput Yésus. Hun néh ngamit
         seput Yésus nah, tioo dahaa' néh ma'o pega'.
         45 Boh Yésus pané ngan kelunan pinaa' nah, Séé' éh ngamit Ku' ri'? Ha' Néh. Ha' réh,
         Bé' améé' pu'un ngamit ka'au' ri', ha' réh. Boh Péterus pané kepéh, O Guru, pinaa'
         kelunan ne', neu' kelunan pesikeu' nah ine', ha' néh.
         46 Ha' Yésus kepéh, Pu'un jah kelunan ngamit ku' ri' de'. Akeu' jam éh pu'un kenat mu'un
         uban penyukat Ké' kejam Ké' éh pu'un peka'o kelunan éh ngamit Ku' nah, ha' Néh.
         47 Hun redo inah jam Yésus jam éh, tuai éh ngejekuu' lep néh déhéé' gem Yésus ngan riet
         éh medai, inah iah bara' tong kesakit néh ngan tong néh pu'un ma'o kepéh.
         48 La'ah ha' Yésus ngan néh, Uban ko' ngelan Akeu' inah ko' pu'un ma'o, moléé' ke' ngan
         pawah kenin ko', ha' Néh ngan redo inah.
         49 Lem Yésus to pané ngan réh, inah savéé' jah lakei' tuai jin lamin Yérus bara' ngan
         Yérus, ha' néh, Anak ko' ri', matai tenéh, mai ke' petusah Guru teu' la'ah, ha' néh.
         50 Hun Yésus menéng ha' néh kenat, inah Yésus pané ngan Yérus, Mai ke' medai, hun ko'
         ngelan Akeu' boh anak ko' omok ma'o, ha' Néh.
         51 Inah irah lakau tai lamin Yérus nah, hun réh avéé' sitai, bé' Yésus kejeraa' kelunan
         pinaa' nah tai ngan Néh, bang Iah mihin Péterus ngan Yohanes ngan Yakub ngan tamen
         tinen anak inah awah tai ngan Néh.
         52 Kekat kelunan tong lamin éh jalan anak inah, mangaa' ngan ngelumo péh. Boh Yésus
         pané ngan réh, Mai keh mangaa', bé' anak inah matai ne', pegen awah ine', ha' Néh
         ngan réh.
         53 Boh irah kelunan pinaa' nah mala' muau éh, uban irah jam anak inah lepah matai tenéh.
         54 Inah Yésus tai ngamit ojoo' anak inah ngan pané ngan néh, ha' Néh, O anak, betéé'
         ke', ha' Néh.
         55 Pelapah anak inah murip kepéh ngan tioo betéé' éh. La'ah Yésus nyohoo' irah mena'
         penguman ngan néh.
         56 Béé kenin tamen tinen anak inah, la'ah Yésus meta' réh bara' kekat penganeu' Néh
         iteu' ngan irah éh jah kepéh.

1 La'ah Yésus tebai irah éh bakéh Néh jah poloo' duah usah nah, ke' Néh nyohoo' réh
         mega' balei' ngan peka'o kelunan éh sakit péh, pekua' Iah péh omok mega' balei' ngan
         peka'o kelunan sakit.
         2 La'o inah Iah nyohoo' réh tai bara' tong jalan Allah pu'un Pengeja'au, ngan nyohoo'
         réh peka'o kelunan éh sakit.
         3 Ka' ha' Néh ngan réh, Mai keh mihin ineu'-ineu' lem pengelakau keh da', mai mihin
         sekot, mai mihin gaweng éh jalan keh menyat belunan, mai mihin penguman, mai mihin
         rigit, mai mihin kerayung keh duah.
         4 Semah irah éh alaa' keh ngan jian kenin, tong lamin kelunan inah keh mokoo' pah avéé'
         hun keh piso jin sinah kepéh.
         5 Hun keh lakau tong leboo' semah-semah péh hun réh bé' keloo' alaa' keh, piso keh
         jin leboo' inah. Hun keh piso, nepaga' agaa' tana' éh nyalit tong gem keh, seleket
         ha' keh bara', Ka'ah ke' tagong penyala' keh, seleket keh pané kenat ngan réh, ha'
         Néh.
         6 La'o inah irah éh sohoo' Néh éh bakéh Néh ri', lakau tai siget-siget leboo' bara'
         Rengah Jian ngan peka'o kelunan sakit.
         7 La'ah Herodis nah éh raja' tong tana' Galilia, iah pu'un menéng rengah tong penganeu'
         Yésus ngan irah éh bakéh Néh nah. Bang Herodis nah parap kenin, bé' éh jam seruh éh.
         Uban ha' jelua' kelunan bara', Yésus nah Yohanes Batis rai betéé' murip kepéh ine',
         ha' réh.
         8 Ha' jelua' réh kepéh, Nabi Elia rai poléng kepéh ine', ha' réh. Pu'un jelua' kelunan
         kepéh éh bara', Yésus nah, iah jah nabi éh bara' ha' Tuhan ngan kelunan sahau ine',
         inah iah betéé' murip kepéh, ha' jelua' nah.
         9 La'ah ha' Herodis, Akeu' jam Yohanes Batis rai matai mu'un éh uban akeu' éh nyohoo'
         réh ngulep ulun néh sahau, bang kelunan ineu' éh nenéng ké' pinaa' rengah hun iteu'
         nah, ha' néh. La'ah iah pitah jalan ke' néh omok na'at Yésus.
         10 Moléé' lah irah lawah Yésus éh sohoo' Néh lakau nah, bara' kekat rengah ngan éh penganeu'
         réh tong pengelakau réh ngan Yésus. Boh Yésus mihin kekat irah inah tai tana' déhéé'
         leboo' Betsaida.
         11 Hun kelunan pinaa' nah jam réh tai sinah, inah irah kivu éh tai sinah kepéh. Inah
         Yésus alaa' kelunan pinaa' nah ngan jian kenin ngan Iah bara' tong jalan Allah pu'un
         Pengeja'au, la'o inah boh Yésus peka'o kelunan éh sakit.
         12 Sioo' dau tahup inah, irah éh bakéh Yésus nah tuai tavin Éh ke' réh nyohoo' Éh nyohoo'
         kelunan pinaa' nah tai mokoo' ngan kuman ngan irah tong leboo', kenat péh ngan irah
         tong térék éh danii'-danii' sinah. Ka' ha' réh ngan Néh, Bé' pu'un ineu'-ineu' siteu'
         jalan réh omok pitah penguman réh, ha' irah.
         13 Bang ha' Yésus ngan réh, Ka'ah mena' penguman ngan réh, ha' Néh. Ha' réh mipa éh,
         Améé' bé' pu'un ka'an, lemah awah roti siteu' ngan duah de' ke' usah seluang. Kineu'
         kenin ko', keloo' ke' améé' tai melih ka'an pakan kelunan pinaa' nah? Ha' réh.
         14 La'ah tong kekat kelunan pinaa' nah, ngioo' lemah ibu kekat irah lakei' awah. La'ah
         ha' Yésus ngan irah éh bakéh Néh nah, Jian keteleu' nyohoo' irah menyun tipet lemah
         poloo' usah tong jah vun, kenat péh tong jah kepéh, ha' Néh.
         15 La'ah irah éh bakéh Néh nah nyohoo' kelunan pinaa' nah menyun kenat.
         16 Boh Yésus alaa' lemah roti ngan duah seluang nah ngan na'at tong langit ngan sebayang
         bara' jian kenin tong ka'an inah, boh Éh mutip éh ke' Néh mena' éh ngan irah éh bakéh
         Néh nah, jalan réh mena' éh ngan kelunan pinaa' nah kepéh.
         17 Irah kelunan pinaa' nah kuman éh pah avéé' réh beso. Hun réh lepah beso, irah bakéh
         Yésus tipun kekat la'an éh uban kinan réh nah, penoo' jah poloo' duah gaweng neu'
         néh.
         18 La'ah jah koléé' kepéh tovoo' Yésus sebayang tengéé', inah irah éh bakéh Néh tuai
         tavin Éh. La'ah ka' ha' Yésus ngan réh, séé' Ku' kunah kelunan pinaa', ha' Néh.
         19 Ha' réh mipa Éh, Ha' jelua' réh bara' ke' Yohanes Batis, pu'un jelua' réh bara' ke'
         kepéh, Elia, ngan pu'un jelua' kepéh éh bara' ke', jah nabi, murip kepéh, ha' réh
         mipa Éh.
         20 Iah neteng réh de' ke' kepéh, Bang kineu' ha' ka'ah iteu', séé' Ku' kunah ka'ah,
         ha' Néh. Ha' Péterus mipa Éh, Ka'au' éh Kristus éh pejajii' Allah, ha' néh.
         21 La'ah Yésus meta' réh mu'un-mu'un, bé' buhaa' réh bara' éh kenat ngan kelunan séé'-séé'
         péh.
         22 La'ah ha' Néh ngan réh, Adang Anak Kelunan jam keta mu'un neu' irah Kemiti Yahudi,
         ngan irah pengeja'au imam ngan neu' irah guru éh nebaraa' tong sohoo' lem Surat Musa,
         kekat réh béé juk mematai Éh. Bang tong keteleu' dau Tuhan juk pebetéé' Iah kepéh,
         ha' Néh.
         23 La'ah ha' Néh ngan kekat kelunan pinaa' nah, Hun pu'un séé'-séé' péh éh juk kivu
         Akeu', mai éh kivu pengeloo' néh tengéé', bang siget-siget dau, jian éh alaa' salib
         néh tengéé' ngan kivu Akeu'.
         24 Kelunan éh seruh juk mihau urip néh tong tana' awah, tawang urip néh inah, kenat
         péh kekat pengeloo' néh kepéh. Bang kelunan éh bet kekat pengeloo' néh tengéé' ke'
         néh ngajung Akeu' dalem kekat penganeu' néh, kelunan inah éh omok murip mu'un.
         25 Ineu' gunah kelunan alaa' kekat éh tong tana' iteu' hun usah néh tengéé' tawang ngan
         béé? Bé' pu'un gunah néh.
         26 Uban kelunan séé'-séé' éh leko tong Akeu' ngan leko tong ha' tebaraa' Ké', Anak Kelunan
         leko tong iah sioo' savéé' Néh tuai kepéh dalem kekat pengaren Tamen Néh ngan pengaren
         meliket Néh péh.
         27 Jian keh seruh jian-jian, pu'un jelua' kelunan siteu' éh bé' omok matai pah avéé'
         réh jam Allah tuai Pengeja'au, ha' Néh ngan réh.
         28 Ngioo' jah migu la'o Yésus pané ngan réh kenat, inah Iah mihin Péterus ngan Yohanes
         ngan Yakub pemung ngan Néh tai jah tokong ke' Néh sebayang sitai.
         29 Lem Néh sebayang, paléu layan da'in Yésus, ngan kekat pakai Néh mebéng ngilap.
         30 Tioo pu'un duah usah pané ngan Néh, inah éh Musa ngan Elia, rawah inah lepah matai
         31 ngan poléng kepéh dalem kekat pengejian roh. Inah rawah pané ngan Yésus seruh tong
         pematai Néh tong leboo' Yérusalem kivu pengeloo' Allah nah.
         32 Péterus réh teleu' bakéh néh ri' pegen marut, bang hun réh to'ot, boh réh na'at pengaren
         Yésus ngan na'at kepéh duah kelunan éh nekedéng ngan Yésus nah.
         33 Tovoo' rawah inah juk piso jin Yésus boh Péterus bara' ngan Yésus, Guru, jian tam
         mokoo' siteu', améé' juk maneu' teleu' lamin pai siteu', jah anah ko' da', jah anah
         Musa, jah anah Elia, ha' néh. Iah ulak pané kenat bang bé' iah jam kineu' ha' néh
         kenat.
         34 Lem Péterus to pané kenat nah, inah jah avun tuai, neu' ada avun inah lihep tong
         Yésus ngan Musa rawah, irah éh bakéh Yésus nah medai na'at lihep nah kenat tong réh
         teleu'.
         35 Boh réh menéng jah ha' jin lem avun nah éh bara', Iteu' éh Anak Ké' éh kevéléé' Ké',
         jian keh menéng ha' Néh, ha' jin lem avun nah.
         36 La'o réh menéng ha' néh kenat, bé' pu'un séé'-séé' lah ta'an réh sinah, bang Yésus
         nah awah to sinah ta'an réh. La'ah irah bakéh Yésus nah kelem awah tong kekat éh ta'an
         réh nah, bé' irah bara' éh ngan kelunan séé'-séé' péh.
         37 Barei' sagam irah tuhun jin tokong inah, ngan pu'un kelunan pinaa' temeu' ngan Yésus.
         38 Jin belah kelunan pinaa' nah tioo pu'un jah usah mejui. Ka' ha' néh, O Guru, ko'
         pika akeu', ko' na'at anak ké' teu', jah awah de' ke' anak ké', anak lakei', ha' néh.
         39 Pu'un jah balei' éh ngelayau maneu' éh, balei' nah ngeradau ngan nguba' anak ké'
         nah, boh anak nah ngebura' ujun, ngelayau balei' nah ngesakit éh, bé' éh keloo' pega'
         jin néh.
         40 Akeu' nyohoo' irah éh bakéh ko' nah mega' éh rit, bang bé' réh omok, ha' lakei' inah.
         41 Ha' Yésus mipa éh, Ka'ah kelunan éh mahéng kenin ngan bé' ngelan, kuraa' kelebéé'
         la'ah Akeu' mokoo' ngan keh da' boh keh omok ngelan? Kuraa' kelebéé' la'ah Akeu' kebit
         kenin ngan keh, ha' Néh. Boh Éh pané ngan lakei' inah nyohoo' éh mihin anak néh tuai.
         42 Tovoo' anak inah tuai, inah balei' nah nguba' éh kepéh ke' néh ngebura' ujun. Pelapah
         Yésus meta' balei' nah ngan Iah peka'o anak inah ke' Néh mena' anak inah ngan tamen
         néh kepéh.
         43 Béé kenin kekat kelunan pinaa' nah na'at penyukat Allah éh ja'au mu'un. Lem kelunan
         pinaa' nah béé kenin seruh tong penganeu' Yésus nah, boh Yésus pané ngan irah éh bakéh
         Néh. Ka' ha' Néh,
         44 Jian keh mihau tong ha' éh juk benara' Ké' teu' da', inah éh, adang réh pu'un mena'
         Anak Kelunan lem kamit kelunan, ha' Néh.
         45 Bang bé' réh nesen sin ha' Néh kenat, uban bé' Éh pané petek ngan réh uban Néh bé'
         keloo' ha' Néh inah tioo lenaa' mu'un. Bé' réh nesen ha' Néh inah, ngan medai réh
         neteng Éh sin néh.
         46 Irah bakéh Yésus paneu' uban réh seruh, séé' éh ja'au jin belah réh.
         47 Kejam Yésus kekat éh seneruh réh kenat, inah Iah alaa' jah anak ke' Néh petekedéng
         éh tepih Néh.
         48 La'ah ha' Néh ngan réh, séé'-séé' éh alaa' anak kenat lem ngaran Ké', inah iah alaa'
         Akeu', ngan séé'-séé' éh alaa' Akeu', inah iah alaa' Iah éh nyohoo' Akeu' tuai. Kenat
         péh séé'-séé' éh ra' belah ka'ah, iah ke' éh ja'au mu'un belah keh kepéh, ha' Néh
         ngan réh.
         49 La'ah ka' ha' Yohanes ngan Yésus, O Guru, pu'un améé' na'at jah kelunan mega' balei'
         dalem ngaran ko', ngan pu'un mé' meta' éh bé' kejeraa' éh maneu' kenat, uban bé' éh
         pu'un pemung ngan uleu' iteu', ha' néh.
         50 Ha' Yésus ngan néh, Mai keh meta' éh, uban kelunan séé'-séé' éh bé' ngelawan keh,
         inah éh seleket bakéh keh, ha' Néh.
         51 Hun danii' jaka' Yésus juk moléé' tai seruga kepéh, lakau Éh ke' Néh tai leboo' Yérusalem
         ngan jah awah kenin.
         52 Inah Iah nyohoo' kelunan lakau tenah. Lakau lah kelunan éh sohoo' Néh nah tai jah
         leboo' tong tana' Samaria ke' réh petenup kekat jalan Néh sinah.
         53 Bang bé' irah Samaria keloo' alaa' éh uban réh jam éh juk tai leboo' Yérusalem.
         54 Yakub ngan Yohanes nah bakéh néh, hun rawah jam irah leboo' inah bé' keloo' alaa'
         Yésus nah, boh roh pané ngan Yésus. Ka' ha' roh, O Tuhan, kineu' kenin Ko', keloo'
         ke' amo nyohoo' Allah ngelohoo' luten jin langit motong réh, ha' roh.
         55 Pupah Yésus ngan meta' roh pané kenat.
         56 La'o inah lakau kepéh réh tai leboo' éh jah la'ah.
         57 Lem réh lakau tai kenat, pu'un jah kelunan pané ngan Yésus. Ka' ha' néh, Semah-semah
         ke' tai, akeu' juk kivu Ke', ha' néh.
         58 La'ah ka' ha' Yésus ngan néh, Kekat munin pu'un luvang néh ngan kekat juhit péh pu'un
         sala néh, bang Anak Kelunan bé' pu'un jalan Néh mokoo', ha' Néh.
         59 Boh Éh pané ngan kelunan éh jah kepéh, ka' ha' Néh, Jian ke' kivu Akeu', ha' Néh.
         Bang ha' kelunan inah mipa éh, Oo', keloo' akeu' kivu ka'au' dat, bang jian ku' tai
         tenah mokoo' ngan tamen ké' pah avéé' néh matai, hun néh matai boh ku' kivu ke' da',
         ha' néh.
         60 Ha' Yésus mipa éh, Turut ke' irah jah éh mokoo' seleket matai nah, nanem irah éh
         matai nah, bang ka'au' iteu', jian ke' tai bara' tong jalan Allah pu'un Pengeja'au,
         ha' Néh.
         61 Ka' ha' jah kelunan éh jah kepéh, O lakei' ja'au, akeu' juk kivu ke' dat, bang jian
         ke' kejeraa' akeu' tai bara' tabi' ngan kekat lua' ké' jak, ha' néh.
         62 Bang ha' Yésus mipa éh, Kelunan éh ngamit kayeu' éh nihit kelubau ngalei' tana',
         hun néh na'at saa' murin néh bé' éh omok ngalei' tana'. Kenat péh kelunan éh ngelayau
         na'at saa' murin néh awah, bé' éh tekep maneu' kereja' Allah éh Pengeja'au, ha' Néh.

1 La'o inah Tuhan ngevéléé' tujuu' poloo' duah usah kepéh ke' Néh nyohoo' réh lakau
         peduah-duah usah tai tenah tong siget leboo' ngan tana' éh juk tenavin Nah ke' kepéh.
         2 Ka' ha' Néh ngan réh, Pinaa' mu'un parai éh lepah mesak, bang kerat awah kelunan
         éh tai majau éh, uban néh kenat jian keh sebayang ngan Iah éh pu'un térék inah, menyat
         Éh nyohoo' kelunan pinaa' tai majau éh kepéh.
         3 Jian keh tai. Akeu' nyohoo' keh tai barei' anak domba belah bekuleu'.
         4 Hun keh lakau mai keh mihin rigit, ngan mai keh mihin gaweng jalan keh menyat belunan,
         ngan mai keh mihin kasut. Hun kelunan pu'un petemeu' ngan keh vevilang jalan, mai
         keh bubuu' neu' réh.
         5 Hun keh taket tong lamin kelunan, jian keh bara' ka' tenah, Pawah kenin kekat kelunan
         tong lamin iteu'.
         6 Hun pu'un kelunan sinah éh pawah kenin, jian ha' keh éh bara' pawah nah pu'un ngelayau
         kenat tong irah. Hun kelunan sinah bé' pu'un pawah kenin, ha' keh éh bara' pawah nah,
         seleket néh bé' pu'un awah.
         7 Semah kelunan éh alaa' keh ngan jian kenin, tong lamin kelunan inah keh mokoo' ngan
         kuman ngan mesep ineu'-ineu' éh nena' réh ngan keh. Mai keh menyaa', uban kelunan
         éh kereja' tekep éh alaa' oléé' néh kepéh, ngan mai keh piso tai lamin irah éh jah
         kepéh.
         8 Tong leboo' semah-semah keh tai, hun réh alaa' keh ngan jian kenin, jian keh kuman
         ineu'-ineu' éh nena' réh ngan keh.
         9 Kelunan éh sakit tong leboo' inah, jian keh peka'o réh ngan jian keh bara' ngan réh,
         Danii' jaka' Allah Pengeja'au keh, ha' keh ngan réh.
         10 Bang tong leboo' semah-semah keh tai hun réh leko alaa' keh, jian keh musit jin lamin
         réh tai tong jalan totoo' ngan bara' ka',
         11 Agaa' tana' jin leboo' keh éh nyalit tong gem mé', inah améé' nepaga' éh, dokoo'
         keh jam ka'ah tengéé' ke' tagong penyala' keh. Bang nesen keh, dau iteu' pu'un Allah
         tavin keh ke' Néh juk Pengeja'au keh, bang pu'un ka'ah bet Éh awah, kenat ha' keh
         ngan réh.
         12 La'ah Akeu' bara' mu'un ngan keh, tong Dau Allah pu'un ngukum kelunan, pelapah ja'au
         penika Néh ngan irah jin tana' Sodom, jin penika Néh ngan kelunan éh leko alaa' keh
         nah, ha' Néh.
         13 Ka' ha' Yésus kepéh, Tusah mu'un ka'ah tong leboo' Kurasin, kenat péh ka'ah éh tong
         leboo' Betsaida. Pinaa' arong telana' éh ja'au éh ngebéé kenin keh rai, hun Ké' pu'un
         maneu' kekat telana' kenat tong leboo' Tirus ngan Sidon, adang irah pu'un piso jin
         penyala' réh ngan mokoo' petem pakai réh talun ngan mena' aveu' bau ulun réh, dokoo'
         réh pepoléng réh pu'un piso jin penyala' réh tenéh.
         14 Tong Dau Tuhan ngukum kelunan, pelapah ja'au penika Néh ngan irah tong leboo' Tirus
         ngan Sidon, jin penika Néh ngan ka'ah.
         15 Jah la'ah ka'ah tong leboo' Kapernaum, ka'ah pu'un seruh keh omok kenajung avéé'
         tong seruga, bang bé' keh omok kenat, adang keh nebet réh tong luten meraka awah,
         ha' Néh.
         16 Ka' ha' Yésus kepéh ngan irah éh bakéh Néh, séé'-séé' éh mihau ha' keh, inah irah
         mihau ha' Ké' kepéh. Séé'-séé' éh bet ka'ah inah irah bet Akeu' kepéh, séé'-séé' éh
         bet Akeu' inah irah bet Iah éh nyohoo' Akeu' tuai, ha' Néh ngan réh.
         17 La'ah irah éh tujuu' poloo' duah usah éh senohoo' Néh lakau rai moléé' kepéh réh
         ngan murung kenin. Ka' ha' réh ngan Tuhan, O Tuhan, hun améé' nyohoo' kekat balei'
         pega' jin kelunan neu' ngaran Ko', pu'un éh pega', ha' réh.
         18 Ka' ha' Yésus mipa ha' réh, Mu'un éh pu'un pega' uban Tuhan lepah nyopéé' Sitan.
         Pu'un Tuhan bet éh jin seruga. Akeu' pu'un na'at éh kenat mu'un, barei' lu' na'at
         kela'ap rai.
         19 Seruh keh jian-jian, Akeu' nyohoo' keh nyaga' torok ngan duyung péh, kenat péh Akeu'
         nyohoo' keh nyopéé' ayau keh, inah éh Sitan. Jah ineu' péh bé' éh omok maneu' keh.
         20 Na' péh balei' omok pega' neu' ha' keh, mai keh murung kenin tong inah awah, bang
         jian keh murung kenin uban ngaran keh pu'un lem surat Tuhan tong seruga, ha' Yésus.
         21 Sioo' inah Yésus penoo' neu' kemurung jin Sahéé' Ni'ai, inah Éh sebayang, ka' ha'
         Néh, O Tamen Ké' éh Tuhan tong langit ngan tong tana' péh, Akeu' bara' jian kenin
         ngan Ko' uban kekat éh nelim Ko' jin irah éh pu'un ngaran tong tana' éh pu'un pekalai
         tong kuraa'-kuraa' arong, pu'un Ke' pepoléng éh ngan irah éh bé' pu'un ngaran tong
         tana', ngan éh bé' pu'un pekalai tong ineu'-ineu' péh. O Tamen Ké', pu'un Ke' maneu'
         éh kenat kivu pengeloo' Ko' ngan éh seneruh Ko' tengéé'.
         22 Pu'un Tamen Ké' lepah mena' kekat ineu'-ineu' ngan Ké', bé' pu'un séé'-séé' éh jam
         Akeu' iteu' éh Anak ko', bang ka'au' éh Tamen ké' awah éh jam Akeu'. Kenat péh bé'
         pu'un séé'-séé' éh jam ka'au' éh Tamen Ké', bang Akeu' éh Anak ko' awah éh jam ka'au',
         ngan irah éh jah hun Ké' keloo' pepoléng Ke' ngan réh boh réh omok jam ka'au' kepéh,
         ha' Néh.
         23 Boh Yésus pupah ke' Néh pané selim awah ngan irah éh bakéh Néh, ka' ha' Néh, Murung
         kenin keh uban kekat éh ta'an keh nah.
         24 Uban pinaa' nabi Tuhan sahau ngan irah raja' sahau rai éh keloo' mu'un na'at éh ta'an
         keh inah, ngan keloo' mu'un réh menéng kekat éh nenéng keh inah, bang bé' réh omok,
         ha' Néh.
         25 Pu'un jah guru éh nebaraa' tong sohoo' lem Surat Musa tuai tavin Yésus ke' néh jam
         hun ha' tebaraa' Yésus inah pu'un teneng ngan hun néh bé' péh. Boh éh neteng Yésus,
         ka' ha' néh, O Guru, ineu' tekep ké' maneu' dokoo' ké' omok alaa' urip pelinguh, ha'
         néh.
         26 Ka' ha' Yésus mipa éh, Kineu' ha' lem surat Allah, ineu' sin néh, ha' Néh.
         27 Ha' lakei' inah mipa éh kepéh, Ka' ha' lem surat Allah rai de', Tekep ke' murung
         Tuhan Allah ngan kekat kenin ko', ngan kekat usah ko' ngan kekat pengegahang ko',
         ngan kemekat penyeruh ko'. Tekep ke' murung padéé' ko' pekua' ke' murung usah ko'
         tengéé', kenat ha' lem surat Allah rai, ha' lakei' inah ngan Yésus.
         28 Ha' Yésus ngan néh kepéh, Oo', teneng néh ha' ko' bara' éh kenat, hun ko' maneu'
         éh kenat boh ke' omok murip, ha' Yésus ngan néh.
         29 Uban lakei' inah seruh iah pu'un kivu kekat sohoo' inah, inah éh neteng Yésus kepéh.
         Ka' ha' néh, séé' éh padéé' ké' kepéh, ha' néh.
         30 La'ah Yésus mipa éh kepéh palaa' ha' tapan. Ka' ha' Néh, Pu'un jah kelunan lakau
         jin leboo' Yérusalem tai Yerikho. Belu'an jalan néh lakau nah, inah pejamun maneu'
         éh. Pejamun nah alaa' kekat pakai néh ngan mipok kelunan inah ngan irah bet éh danii'
         néh juk matai.
         31 Sioo' inah péh jah imam tai masek jalan inah kepéh. Hun néh avéé' tong lakei' éh
         neu' pejamun nah, iah na'at éh awah, tioo éh lapah tong néh awah.
         32 Kenat péh pu'un jah kelunan Lewi masek jalan inah kepéh. Hun néh jam lakei' éh neu'
         pejamun inah, tai éh na'at éh awah, boh éh pelapah lakau kepéh.
         33 La'o inah pu'un kelunan Samaria masek jalan inah kepéh. Hun néh jam lakei' éh neu'
         pejamun nah, penika néh mu'un-mu'un éh.
         34 Tioo tai éh tavin éh ke' néh mujek nyak-tawan ngan baa' agun tong suhat lakei' inah,
         ngan ke' néh ngejeret suhat néh. Boh éh metéé' éh bau keledai éh jalan néh lakau ri'
         ke' néh mihin éh tai lamin sakai ngan petubo éh sinah.
         35 Barei' sagam iah mena' duah rigit pirek ngan lakei' éh mihau lamin sakai nah, ngan
         nyohoo' éh petubo lakei' éh neu' pejamun nah jian-jian. Ka' ha' néh ngan lakei' ja'au
         inah, Jian ke' petubo éh jian-jian, hun ké' moléé' kepéh temurei', kekat éh penakai
         ko' petubo éh nah boh ku' mena' éh ngan ko' kepéh, ha' néh.
         36 Boh Yésus pané ngan guru iri' kepéh, ha' Néh, séé' jin belah réh teleu' inah éh padéé'
         lakei' éh neu' pejamun nah seneruh ko', ha' Néh.
         37 Boh guru inah mipa éh, Kelunan éh pika éh nah, ha' néh. Ha' Yésus kepéh, Hun néh
         kenat tai ke' maneu' pekua' kelunan éh jam pika nah kepéh, ha' Néh.
         38 Lakau Yésus kepéh ngan irah éh bakéh Néh ke' néh tai jah leboo'. Tong leboo' inah
         pu'un jah redo ngaran néh Marta. Marta nah alaa' Yésus tong lamin néh ngan jian kenin.
         39 La'ah Marta pu'un jah padéé' néh éh redo, ngaran néh Meriam. Meriam mokoo' déhéé'
         gem Tuhan ke' néh menéng ha' tebaraa' Néh.
         40 Bang tusah kenin Marta uban pinaa' kereja' néh, inah éh tai tavin Tuhan ke' néh bara'
         kenat ngan Néh. Ha' néh, O Tuhan, bé' Ke' jam akeu' kereja' tengéé' éh ke' ko' bé'
         nyohoo' padéé' ké' nah tuai nya'ap ku'. Jian Ke' nyohoo' éh tuai nya'ap ku', ha' néh.
         41 Ha' Tuhan mipa éh, Marta, Marta, tusah mu'un kenin ko' ngan mutau ke' neu' kereja'
         ko' pinaa' nah,
         42 bang pu'un jah éh pelapah jian jin kekat inah, uban Meriam nah pu'un éh ngevéléé'
         éh jian, éh jian inah bé' éh omok nalaa' réh jin iah kepéh, ha' Yésus ngan néh.

1 Jah koléé' tovoo' Yésus sebayang tong jah jalan, la'o Néh sebayang nah, inah jah
         bakéh Néh nyohoo' Éh nebaraa' réh sebayang. Ka' ha' néh, O Tuhan, jian Ke' nebaraa'
         améé' sebayang barei' Yohanes nebaraa' irah éh bakéh néh rai, ha' néh.
         2 Ha' Yésus ngan réh, Hun keh sebayang, ka' ha' sebayang keh, O Tamen mé', Jian éh
         ngaran Ko' pu'un peparen. Ka'au' éh Raja' améé'.
         3 Mena' sukup penguman ngan améé' dau iteu'.
         4 Jian ke' mega' kekat kesa'at améé' barei'-okoo' améé' mega' kesa'at irah éh ngesa'at
         améé'. Mai kejeraa' améé' teneng tong tenupat. Barei' inah ha' keh sebayang, ha' Néh.
         5 Ha' Yésus ngan irah éh bakéh Néh, Akeu' maneu' jah ha' tapan. Barang pu'un jah usah
         jin belah ka'ah tai lamin jah bakéh néh belu'an merem ke' néh menyat ka'an. Ha' néh
         ngan bakéh néh éh tong lamin nah, O kéh, kineu' ke' pu'un roti? Hun néh pu'un akeu'
         juk menyat teleu' roti jin ka'au'.
         6 Uban pu'un jah bakéh ké' éh tuai jin juu' avéé' tong lamin ké', bang bé' pu'un ineu'-ineu'
         ké' mena' ngan néh, ha' néh.
         7 Boh bakéh ko' éh lem lamin nah mipa ha' ko' ka', Mai ke' petusah akeu', usit tapé
         ké' iteu' lepah kenusi ké' éh, ngan kekat irah anak ké' péh pu'un réh pegen ngan ké'
         siteu', bé' akeu' omok betéé' mena' ineu'-ineu' ngan ko', ha' néh.
         8 Ha' Yésus kepéh, Kineu' hun néh pu'un ha' kenat? Akeu' bara' ngan keh, na' péh ke'
         bakéh néh mu'un, bé' iah keloo' betéé' mena' éh ngan ko', bang uban ka'au' menyat
         ngan ngusii' éh mu'un-mu'un, pu'un éh betéé' ngan mena' éh nenyat ko' nah.
         9 Kenat péh ha' Ké' ngan keh, jian keh menyat boh keh omok alaa' éh, jian keh pitah
         boh keh pu'un éh, jian keh ngatong usit tapé, boh éh omok pukap ngan keh.
         10 Uban siget-siget kelunan éh menyat jin Allah, pu'un éh alaa' éh kepéh, ngan siget-siget
         kelunan éh pitah, pu'un éh alaa' éh penitah néh nah, ngan siget-siget kelunan éh ngatong
         usit tapé, Allah mukap usit tapé ngan néh.
         11 Ka'ah éh tamen hun anak ko' menyat seluang, kineu', pu'un ke' mena' torok ngan néh?
         12 Ngan hun anak ko' menyat jah ilo, kineu', duyung nena' ko' ngan néh? Adang néh bé'
         kenat.
         13 Hun ka'ah kelunan éh sa'at awah jam mena' kekat éh jian ngan anak keh, makin péh
         Tamen keh éh tong seruga, adang Iah omok mena' Sahéé' Ni'ai ngan kelunan éh menyat
         ngan Néh, ha' Néh ngan irah éh bakéh Néh.
         14 Pu'un Yésus mega' jah balei' mameng jin jah kelunan. La'o balei' inah pega', boh
         kelunan inah omok pané. Hun kelunan pinaa' nah na'at éh kenat, béé kenin réh.
         15 Bang ha' jelua' réh, Pu'un iah mega' balei' neu' kerenget Beelsebul éh pengoloo'
         balei', ha' jelua'.
         16 Pu'un jelua' kepéh éh juk jam hun néh jin Allah ngan hun néh bé' péh, inah irah nyohoo'
         Yésus maneu' telana' éh omok pepoléng iah maneu' éh kenat neu' penyukat Allah.
         17 Yésus jam kekat éh seneruh réh kenat, boh Éh bara' ngan réh, Ka' ha' Néh, Hun néh
         pu'un kelunan éh pekelawan tong jah tana', adang irah éh pekelawan inah pata matai
         béé, kenat péh hun néh pu'un irah tong jah leboo' pekelawan kenat, adang leboo' inah
         laho béé.
         18 Hun néh kenat kineu' Sitan, hun Sitan pu'un irah éh pekelawan kenat, kineu' Sitan,
         omok éh kelevit réh? Ha' ka'ah bara' Akeu' pu'un mega' balei' neu' kerenget Beelsebul.
         19 Hun ké' pu'un mega' balei' kenat, kineu' jalan irah éh kivu ka'ah nah mega' balei'
         nah, irah éh kivu ka'ah, irah péh pekelenaa' ha' keh inah pu'un sala'.
         20 Neu' penyukat Allah inah Akeu' mega' balei', inah éh nelana' Allah pu'un belah keh
         ke' Néh Pengeja'au, ha' Néh.
         21 Ha' Yésus kepéh, Hun néh pu'un jah kelunan éh gahang usah mavaa' lamin néh ngan kekat
         lajam néh pu'un éh petenup néh tenéh, boh kekat anah nah pu'un petem.
         22 Bang hun néh pu'un jah kelunan éh pelapah gahang kepéh jin iah, maneu' ngan nyopéé'
         éh, boh kelunan éh nyopéé' éh nah alaa' kekat lajam néh éh juk kenelan néh inah ri',
         ngan petulat kekat livah éh tenekau néh inah ngan réh.
         23 La'ah kelunan éh bé' ngebakéh akeu' seleket néh ayau ké'. Kelunan éh bé' pu'un nolong
         Akeu' pitah kelunan éh tawang, seleket néh pepurat réh awah, ha' Yésus ngan réh.
         24 Ha' Yésus kepéh, La'o balei' pega' jin kelunan, lakau éh tong tana' ke' néh pitah
         jalan néh mokoo'. Hun néh bé' pu'un jalan mokoo', boh éh seruh lem kenin néh, Jian
         ku' moléé' tai lamin ké' bu'un ri', kelem néh.
         25 Boh éh moléé' kepéh. Iah jam lamin néh inah lepah jian ngan lepah petenup réh tenéh.
         26 Boh éh mihin tujuu' balei' éh jah kepéh éh pelapah sa'at jin iah ke' néh alaa' réh
         mokoo' ngan néh tong lamin inah. La'ah kelunan éh jalan balei' inah, ga' néh pelapah
         sa'at jin hun bu'un néh ri', ha' Néh.
         27 La'o Yésus pané kenat pu'un jah redo jin belah kelunan pinaa' nah bara' ngan Néh.
         Ka' ha' néh, Murung kenin redo éh nganak ke' ngan éh petubo ke', ha' néh.
         28 Ha' Yésus mipa éh, Oo', mu'un éh kenat, bang pelapah murung kepéh irah éh menéng
         ha' Allah ngan kivu éh, ha' Néh.
         29 Tovoo' kelunan pinaa' nyikeu' Yésus, inah Yésus pané kepéh ngan réh, ka' ha' Néh,
         Kekat kelunan éh pu'un murip keto hun iteu', sa'at mu'un réh. Pu'un réh nyohoo' Akeu'
         maneu' jah telana' éh pepoléng Akeu' éh Anak Allah, bang bé' Akeu' maneu' éh kenat,
         inah awah jalan réh omok jam Akeu' éh Anak Allah, pekua' telana' tong Yunus sahau
         rai.
         30 Yunus iah jah telana' ngan kelunan tong leboo' kapan Niniwé, kenat péh Anak Kelunan
         kepéh jah telana' ngan kelunan éh pu'un murip hun iteu'.
         31 Tong Dau Tuhan juk ngukum kekat kelunan, redo éh Raja' irah tong jah tana' éh juu'
         mu'un, iah pu'un nekedéng ngan bara' keh sala'. Redo inah nah lakau jin tana' éh juu'
         mu'un ke' néh menéng ha' tebaraa' éh benara' Raja' Salomo sahau rai, uban Salomo nah
         jam seruh. La'ah Akeu' bara' ngan ka'ah, Akeu' éh pelapah ja'au jin Salomo kepéh.
         32 La'ah tong Dau Tuhan ngukum kelunan, irah kelunan jin Niniwé pu'un nekedéng bara'
         sala' keh, uban hun irah inah menéng ha' tebaraa' Tuhan éh benara' Yunus ngan réh,
         pu'un réh piso jin penyala' réh. Akeu' bara' ngan keh, Akeu' pelapah ja'au jin Yunus
         kepéh.
         33 Hun kelunan seket titui néh, bé' éh melim éh ngan modoo' éh ra' tekup, pu'un éh mejing
         éh dokoo' kelunan omok na'at nawa néh.
         34 La'ah maten keh inah, inah éh barei' jah titui tong usah keh. Hun maten ko' pu'un
         jian, boh ketem lo'ong usah ko' pu'un tong rema, bang hun maten ko' pu'un sa'at, boh
         ketem lo'ong usah ko' pu'un tong merem awah.
         35 Jian ke' mavaa' jian-jian dai maten kenin ko' tai merem awah.
         36 Hun ketem lo'ong usah ko' pu'un tong rema, ngan si'ik-si'ik ke' péh bé' éh pu'un
         tong merem, boh ke' pu'un nawa ta'an barei' hun titui éh pu'un perema lem lamin.
         37 La'o Tuhan Yésus pané kenat ngan réh, boh jah kelunan Parisi tebai Éh tai pelelong
         kuman ngan néh, inah Yésus pu'un tai kuman pekua' tenebai néh inah.
         38 Béé kenin kelunan Parisi nah na'at Yésus kuman bé' jak mohéé' ojoo' Néh pekua' adet
         irah Parisi.
         39 Inah Tuhan pané ngan Néh, ka' ha' Néh, Pinaa' adet ka'ah kelunan Parisi pohéé' likot
         sawan ngan pigan, bang lem kenin keh pu'un buyuk ngan pinaa' arong kesa'at.
         40 Palui ka'ah, hun Allah maneu' likot néh, kineu' bé' éh maneu' lem néh kepéh?
         41 Jian keh mena' kekat éh pu'un lem sawan ngan pigan keh ngan kelunan kari, boh kekat
         inah pu'un mebéng, ha' Néh ngan réh.
         42 Tusah mu'un ka'ah kelunan Parisi, uban malai keh petulat kekat éh tong pulah keh,
         avéé' buaa' éh si'ik barei' buaa' selasih ngan buaa' inggu ngan kekat tong éh si'ik
         kenat. Malai keh petulat éh ngan mena' éh ngan Allah, bang tong keh maneu' kekat éh
         pejek ngan kelunan ngan tong penika Allah bé' keh maneu' éh. Hun keh maneu' éh pejek
         ngan éh teneng tong penika Allah tenah, inah éh pelapah jian. Jian keh maneu' kenat,
         bang mai keh ngelapah tong éh jah nah.
         43 Tusah mu'un ngan ka'ah kelunan Parisi, uban hun keh tai tong lamin sebayang, pu'un
         keh menyun retek keh omok poléng ta'an kekat kelunan uban keh keloo' réh ngajung keh,
         kenat péh keh keloo' réh ngajung keh tong jalan pebelih.
         44 Tusah mu'un ngan ka'ah, uban keh barei' tanem éh bé' pu'un telana' ineu' ke' réh
         jam éh jalan patai kelunan boh kelunan lakau bau néh uban réh bé' jam éh, ha' Néh.
         45 Pu'un jah guru éh nebaraa' tong sohoo' lem Surat Musa pané ngan Tuhan, ka' ha' néh,
         O Guru, hun ko' pané kenat, inah ka'au' maneu' pah avéé' améé' péh, ha' néh.
         46 Ka' ha' Yésus mipa éh, Oo', mu'un ha' ké' kenat maneu' pah avéé' ka'ah guru nah,
         uban neu' kekat sohoo' keh tong dau posot éh bara', mai maneu' iteu' ngan mai maneu'
         barei' inah, neu' ha' keh kenat, inah keh seleket pebii' irah éh jah tong livah éh
         bahat, bang bé' sapét si'ik ke' ka'ah nolong réh bii' éh.
         47 Pu'un ka'ah maneu' kuraa'-kuraa' beték éh jian retek tanem irah nabi Tuhan, éh penatai
         irah tepun keh.
         48 Neu' kuraa'-kuraa' beték keh inah, inah éh pepoléng kenin keh pekua' kenin tepun
         keh éh mematai kelunan inah. Tepun keh nah mematai irah nabi, ka'ah éh maneu' lamin
         éh jian layan bau retek tanem réh.
         49 Uban keh pu'un maneu' éh kenat, inah Allah neu' Sahéé' Ni'ai pu'un bara', Akeu' nyohoo'
         kuraa' nabi ngan irah lawah péh tai nebaraa' réh, jelua' réh pu'un éh penatai réh,
         ngan jelua' pu'un réh peketa éh, kenat ha' Allah.
         50 Neu' keh maneu' kenat, inah ukum éh tekep teneng tong kekat kelunan éh mematai kelunan
         éh bara' ha' Tuhan éh penatai réh jin bu'un-bu'un tana',
         51 inah éh jin Habel éh bu'un penatai réh, pah avéé' Sakaria éh penatai réh tong Umaa'
         Allah belah retek réh motong ka'an ngan retek éh ni'ai. Ha' ké' mu'un, ukum éh tekep
         teneng tong kekat irah éh mematai réh inah, ukum inah juk teneng tong kekat ka'ah
         éh murip hun iteu' kepéh, ha' Yésus ngan réh.
         52 Tusah mu'un ngan ka'ah guru éh nebaraa' tong Surat Musa, uban ka'ah mapat jalan éh
         mihin kelunan jam Allah, ka'ah tengéé' bé' keloo' kivu éh, kelunan éh jah éh juk kivu
         éh, ka'ah maneu' réh kepéh. Kenat ha' Tuhan Yésus pané ngan irah Parisi pah avéé'
         ngan irah guru nah.
         53 Hun Yésus piso jin sinah, irah guru éh nebaraa' tong Surat Musa ngan kelunan Parisi,
         pu'un réh maneu' éh mu'un-mu'un.
         54 Pinaa' arong éh teneteng réh ngan Néh, pu'un réh neteng Éh kenat ke' réh juk pesala'
         Éh hun néh pu'un ineu'-ineu' ha' bé' teneng.

1 La'ah pinaa' mu'un-mu'un kelunan petipun, ngan pesikeu' réh pah avéé' réh petejat,
         inah Yésus pané palaa' ha' tapan ngan irah éh bakéh Néh. Ka' ha' Néh, Jian keh mavaa'
         usah keh jian-jian jin tawan pekevat, tawan inah tapan tong kelunan Parisi éh ngelayoo'
         awah sebayang.
         2 Bé' pu'un ineu'-ineu' éh petavun ke' néh bé' poléng kepéh, kenat péh kekat ha' éh
         benara' réh ngan jah usah awah, adang kekat kelunan pu'un jam éh kepéh.
         3 Uban néh kenat ineu'-ineu' éh benara' keh ngan kelunan sioo' merem, adang néh benara'
         néh kepéh sioo' rema. Ngan ha' keh keré ngan jah kelunan tong lamin néh tengéé', inah
         ke' éh benara' néh kepéh ngan ja'au-ja'au ha' jin patah, ha' Néh.
         4 Ha' Yésus kepéh, O kekat bakéh ké', Akeu' bara' ngan keh, mai keh medai kelunan éh
         mematai keh ngan la'o réh mematai keh bé' pu'un ineu'-ineu' éh omok neu' réh tong
         keh kepéh.
         5 Bang éh tekep keh medai, jian keh medai Allah uban Iah pu'un penyukat alaa' laset
         keh, ngan Iah pu'un penyukat kepéh bet keh dalem luten meraka, Akeu' bara' éh mu'un
         ngan keh, tekep keh medai Éh.
         6 Seruh keh jian-jian, juhit parai omok kelunan melih éh lemah usah palaa' duah sin
         awah, na' péh éh kenat kemurah, jah-jah usah péh bé' Allah ngelepan éh.
         7 Kenat péh ihat bok keh lepah penurung Néh béé, uban néh kenat mai keh medai uban
         ka'ah éh pelapah jian jin kekat juhit éh pinaa' nah, ha' Néh.
         8 Ka' ha' Yésus kepéh, Akeu' bara' ngan keh, kelunan séé'-séé' péh éh ngakun ngan kekat
         kelunan tong pengelan néh tong Akeu', boh Anak Kelunan ngakun iah tong jumen meliket
         Allah kepéh.
         9 Kenat péh kelunan séé'-séé' éh ngaken bara' tong kekat kelunan, bé' iah ngelan tong
         Akeu', boh Akeu' ngaken iah tong jumen meliket Allah kepéh.
         10 Kenat péh ha' Ké' kepéh tong kelunan éh pané ngesa'at Anak Kelunan, omok penyala'
         néh inah pega', bang kelunan éh pané ngesa'at Sahéé' Ni'ai, bé' penyala' néh omok
         pega'.
         11 Hun pu'un réh mihin keh tai lamin sebayang Yahudi, ngan mihin keh tong pengeja'au
         peritah ke' réh pesala' keh, mai keh besau seruh, kineu' jalan keh omok mipa ha' réh,
         ngan kineu' ha' ané keh ngan réh kepéh,
         12 uban tovoo' inah péh Sahéé' Ni'ai omok bara' ngan keh tong ha' éh tekep keh pané
         ngan réh. Kenat ha' Yésus ngan réh.
         13 Pu'un jah kelunan jin belah kelunan pinaa' éh pané ngan Yésus, ka' ha' néh, O Guru,
         jian ke' nyohoo' padéé' ké' petulat livah tamen mo ngan ké', ha' néh.
         14 Ha' Yésus mipa éh, O bakéh, séé' nyohoo' Akeu' ke' ké' omok seruh tong inah, ngan
         séé' nyohoo' Akeu' ke' ké' omok petulat livah tamen koh nah? Bé' pu'un sohoo' kenat
         ngan ké', ha' Yésus.
         15 Boh Yésus pu'un bara' ngan kekat kelunan béé, ka' ha' Néh, Seruh keh jian-jian, mihau
         kenin keh jin kekat éh agat keh, uban na' péh kelunan kaya' mu'un ngan pinaa' livah,
         bé' éh murip neu' kekat livah néh, ha' Néh.
         16 Pelapah iah maneu' jah ha' tapan ngan réh, Pu'un jah kelunan kaya' éh pu'un tana'
         jian ngan pinaa' parai néh.
         17 La'ah iah seruh dalem kenin néh, ka' kelem néh, Tusah mu'un ku' ieng ke' jalan ké'
         modoo' kekat parai ké' iteu'. Ineu' éh tekep ké' maneu', kelem néh.
         18 La'ah ha' néh, Jam ku' dat, tekep ku' nguba' kekat luvung ké' éh lepah teu', boh
         ku' maneu' éh pelapah ja'au kepéh da'. Sinah lah ku' omok modoo' kekat parai ngan
         livah ké' teu' lah.
         19 La'o inah omok ku' bara' ngan usah ké' ka', Murung kenin ké', akeu' pu'un livah pinaa'
         sukup avéé' kuraa'-kuraa' ta'un. Bé' lah ku' tusah kereja' ngan mutau kepéh, mokoo'
         awah ku', kuman, mesep ngan ngida ngan jian kenin awah, ha' néh.
         20 La'ah ha' Allah ngan néh, Palui ke' seruh kenat, dau merem iteu' néh laset ko' juk
         béé dat, la'ah hun néh kenat, kekat livah ko' nah anah séé' lah éh, ha' Néh.
         21 Ha' Yésus kepéh, Kenat péh tong kelunan kaya' éh alaa' livah pinaa' bang bé' éh kaya'
         tong jumen Allah, ha' Néh.
         22 La'o inah Yésus pané ngan irah éh bakéh Néh, ka' ha' Néh, Uban néh kenat Akeu' bara'
         ngan keh, mai keh besau kenin seruh tong penguman keh, jin semah keh omok alaa' éh
         sukup siget-siget dau. Kenat péh tong pakai keh, mai keh tusah seruh jin semah keh
         omok alaa' pakai keh.
         23 Uban urip keh inah pelapah jian jin penguman, ngan usah keh kepéh éh pelapah jian
         jin pakai.
         24 Seruh keh jian-jian tong juhit, bé' éh pu'un pulah, ngan bé' éh nérék, ngan bé' éh
         pu'un luvung, na' péh éh kenat Allah éh pakan éh, ka'ah iteu' pelapah jian jin juhit
         éh pinaa' nah, ha' Néh.
         25 Inah kepéh, séé' jin belah ka'ah éh omok pekebit urip néh uban néh ngelayau mihau
         usah néh, adang néh bé' omok.
         26 Hun keh bé' omok maneu' éh kenat, uban ineu' keh tusah kenin seruh tong éh jah kepéh,
         ha' Néh.
         27 Ka' ha' Yésus kepéh, Jian keh seruh tong kekat busak tong tana', bé' busak inah maneu'
         pakai néh, na' péh kenat inah akeu' bara' ngan keh, Raja' Salomo sahau rai, na' péh
         éh kaya' mu'un, bé' éh pu'un pakai éh pelapah jian layan jin busak inah.
         28 Allah éh suai layan busak inah pu'un jian, na' péh éh metok awah murip, ngan la'o
         inah nebet réh éh dalem luten. Hun néh kenat kineu', bé' Allah keloo' mena' pakai
         ngan keh kei. Kurang mu'un pengelan keh.
         29 Mai keh tusah kenin ngelayau pitah penguman ngan pakai keh awah,
         30 boh éh pitah éh kenat kelunan éh bé' ngelan tong Allah éh, uban Tamen keh jam adang
         éh tekep keh alaa' kekat éh kenat.
         31 Uban Tuhan éh Pengeja'au keh ngan mihau keh, jian keh ngelayau pitah pengeloo' néh
         tenah, boh éh omok mena' sukup penguman ngan pakai keh péh, ha' Yésus.
         32 Ka' ha' Yésus kepéh, O kekat bakéh ké' éh barei' jah vun domba éh kerat awah, amai
         keh medai, uban Tamen keh iah éh pengeja'au keh ngan mihau keh.
         33 Jian keh melih kekat livah keh, ngan kekat rigit éh nalaa' keh tong néh, jian keh
         mena' éh ngan kelunan kari. Jian keh alaa' bék éh bé' jam mupuk, inah éh pengekaya'
         tong seruga, pengekaya' inah bé' éh omok béé, uban kelunan nekau bé' éh omok tai sinah
         ngan nekau éh, kenat péh lipah, bé' éh omok kuman éh.
         34 Semah-semah livah keh nodoo' keh, sinah ke' kenin keh, ha' Néh.
         35 Ka' ha' Yésus kepéh, Jian keh ngelayau barei' kelunan éh lepah petenup tenéh, barei'
         kelunan éh ngejeret é'éng néh ngan lepah seket pelita' néh
         36 barei' kelunan sohoo' éh mena pengeja'au néh moléé' jin néh tai kuman tong kawin.
         Tovoo' néh avéé' ngan ngatong usit tapé, pu'un réh tioo mukap éh ngan néh uban réh
         lepah petenup mena savéé' néh.
         37 Murung mu'un kenin kelunan sohoo' inah uban réh lepah petenup mena savéé' pengeja'au
         réh nah. Inah akeu' bara' ngan keh, adang néh pu'un ngejeret é'éng néh ke' néh nyohoo'
         réh menyun ngan petubo irah kepéh.
         38 Na' péh pengeja'au inah lieu' avéé', barang éh avéé' dau lepok merem péh, barang
         pelapah lepok merem péh, hun irah éh sohoo' néh inah lepah petenup tenéh, adang irah
         pu'un murung kenin na'at savéé' néh.
         39 Seruh keh jian-jian, hun pengeja'au lamin lepah jam jaka' kelunan éh nekau juk tuai
         masek tong lamin néh, adang néh pu'un mavaa', bé' éh kejeraa' kelunan nekau tuai tong
         lamin néh.
         40 Uban néh kenat jian ka'ah petenup kenin keh tenah, uban adang Anak Kelunan pu'un
         tuai, barang belah kenin ka'ah bé' seruh Éh tuai péh, boh Éh pu'un beleka' tuai, ha'
         Yésus.
         41 Ha' Péterus, O Tuhan, kineu' ha' tapan ko' iteu', ha' ko' ngan améé' éh bakéh ko'
         awah. Kineu', ngan kekat kelunan béé kei, ha' néh.
         42 Ha' Tuhan mipa éh, Jian keh seruh, jin belah kekat kelunan sohoo' séé' éh tigéh ngan
         jam seruh maneu' kekat kereja' néh. Kelunan inah éh kevéléé' pengeja'au néh ke' néh
         petubo lamin néh ngan ke' néh mena' penguman ngan irah éh pata kelunan sohoo' tong
         jaka' réh kuman.
         43 Murung kenin kelunan sohoo' nah hun pengeja'au néh moléé' ngan jam iah petem maneu'
         kekat kereja' éh sohoo' néh nah.
         44 Inah Akeu' bara' ngan keh, pu'un pengeja'au néh ngajung éh ngan nyohoo' éh mihau
         ngan mavaa' kekat-kekat livah pengeja'au néh kepéh.
         45 Bang hun kelunan sohoo' inah seruh pengeja'au néh lebéé' mu'un lakau bé' pu'un moléé',
         kineu' éh hun néh seruh éh kenat. Boh éh tai mipok irah pata kelunan sohoo' nah, irah
         lakei' péh kenat péh irah redo, ngan iah kuman nyahan ngan mesep avéé' néh mavuk péh.
         46 La'ah pengeja'au kelunan sohoo' nah pu'un moléé' sioo' néh bé' seruh pengeja'au néh
         pu'un moléé'. Boh pengeja'au néh ngukum éh pekua' kelunan éh ngelapah tong sohoo'
         pengeja'au néh, ha' Néh.
         47 La'ah kelunan sohoo' éh lepah jam tong kekat sohoo' pengeja'au néh, bang bé' iah
         kivu pekua' éh sohoo' pengeja'au néh, iah pu'un teneng ukum, ukum néh inah éh pinaa'
         koléé' réh mipok éh.
         48 Bang kelunan sohoo' éh bé' jam kekat sohoo' pengeja'au néh, pu'un éh maneu' éh tekep
         ke' néh nipok réh, pu'un éh teneng ukum inah éh nipok réh, bang bé' éh nipok réh gahang
         pekua' kelunan sohoo' éh jam kekat sohoo' pengeja'au néh inah. Kelunan éh pu'un kereja'
         éh nena' Tuhan, Tuhan juk na'at réh pu'un maneu' éh pekua' iah mena' éh nah, kelunan
         éh kenelan irah, adang irah ngelan iah maneu' kekat éh teneng mu'un, ha' Yésus.
         49 Ka' ha' Yésus kepéh, Akeu' tuai dokoo' Ké' maneu' luten ja'au tong tana', ngan keloo'
         mu'un akeu' hun luten lepah mahang kenat.
         50 Bang dokoo' luten inah omok mahang kenat, tekep Akeu' pu'un teneng tong kekat arong
         pengeketa Ké', besau kenin Ké' kelebéé' iteu' bé' jak ma'o.
         51 Pu'un keh seruh Akeu' tuai tong tana' dokoo' Ké' mihin kelunan tunuk tong tana'.
         Bé' Akeu' tuai mihin réh kenat, Akeu' tuai dokoo' Ké' petengéé' réh.
         52 Jin la'o iteu' pinaa' kelunan pu'un petengéé' kenin, barei' hun pu'un lemah usah
         tong jah lamin, teleu' usah jin belah réh maneu' rawah inah, rawah inah pu'un maneu'
         réh teleu' inah kepéh.
         53 La'ah tamen maneu' anak néh lakei', anak néh lakei' maneu' tamen néh, ngan tinen
         maneu' anak néh éh redo, anak néh redo maneu' tinen néh, redo kivan néh maneu' kivan
         néh, kivan néh maneu' iah kepéh, ha' Yésus ngan réh.
         54 La'ah ka' ha' Yésus ngan kelunan pinaa' nah, Hun keh na'at langit baleng, taa' dau
         dat, ha' keh, ngan pu'un taa' kenat.
         55 Ngan hun keh na'at ahéng tong langit, Telah hun iteu', ha' keh, ngan pu'un telah
         kenat.
         56 Ka'ah kelunan éh ngelayoo' sebayang awah, jam keh seruh tong kekat éh poléng tong
         langit ngan tong tana' péh, bang bé' keh jam seruh tong kekat éh pu'un sioo' urip
         lu' hun iteu', ha' Néh.
         57 Ka' ha' Yésus kepéh, Pekua' barei' keh jam seruh hun dau juk taa' ngan hun néh bé'
         péh, kenat péh tekep keh jam seruh pitah jalan keh éh teneng.
         58 Barei' hun pu'un kelunan éh pesala' keh ngan juk mihin keh tai besara', kelebéé'
         keh bé' jak avéé' tong dau besara' nah, jian keh mekat pitah jalan dokoo' keh omok
         alaa' jian kenin ngan néh kepéh, dokoo' néh bé' mihin keh tai jumen irah éh jam petuneng,
         dai irah éh jam petuneng nah mena' keh ngan irah éh mavaa' lamin tutup ke' réh mihin
         keh tai sinah.
         59 Adang keh bé' omok musit jin lamin tutup inah pah avéé' keh mena' tong kekat ukum
         keh inah, ha' Néh.

1 Sioo' inah pu'un kelunan bara' ngan Yésus tong Pilatus mematai kelunan jin Galilia
         tovoo' réh mena' ka'an éh penatai réh ngan Allah.
         2 Ka' ha' Yésus mipa réh, Kineu' éh seneruh keh tong kelunan éh penatai réh nah. Pu'un
         keh seruh kelunan éh matai nah sa'at jin kekat kelunan tong tana' Galilia kei.
         3 Bé' éh kenat. Bang Akeu' bara' ngan keh, hun keh bé' piso jin penyala' keh, ka'ah
         péh matai béé pekua' irah inah ri'.
         4 Kineu' kenin keh seruh tong irah éh jah poloo' ayah usah éh matai teda lamin éh bau
         tong baa' Silo'am tong Yérusalem rai. Kineu' éh kunah ka'ah, uban irah inah pelapah
         sa'at jin irah éh jah éh mokoo' tong Yérusalem nah éh ke' réh matai teda lamin kenat.
         5 Bé' éh kenat. Bang Akeu' bara' ngan keh kepéh, hun keh bé' piso jin penyala' keh,
         adang ka'ah péh matai béé pekua' irah inah ri', ha' néh.
         6 La'ah Yésus bara' jah ha' tapan ngan réh, ka' ha' néh, Pu'un jah kelunan éh mulah
         kayeu' ara tong pulah agun néh. Jah koléé' inah éh tai juk alaa' buaa' ara nah, bang
         bé' pu'un buaa' néh.
         7 Boh éh bara' ngan kelunan éh kereja' tong pulah inah ka', Teleu' ta'un tenéh kelebéé'
         ara iteu' murip siteu', iteu' néh ku' tuai juk alaa' buaa' néh, bang bé' éh pu'un.
         Ko' tebeng éh, bé' pu'un gunah néh murip siteu', ha' néh.
         8 Bang ka' ha' lakei' éh kereja' tong pulah néh inah mipa éh, O lakei' ja'au, mai ke'
         tebeng éh jak, turut ke' éh murip tong jah ta'un iteu', avéé' ké' pu'un nyakun tana'
         tutuh néh ngan mena' baja' tong néh.
         9 Avéé' tong ta'un buaa' kepéh hun néh ngebuaa' da', jian éh, hun néh bé' ngebuaa'
         da', boh ke' tebeng éh lah, ha' néh ngan lakei' ja'au nah, ha'néh.
         10 La'ah tong jah Dau Posot Yésus pu'un nebaraa' réh tong lamin sebayang Yahudi.
         11 Tong lamin sebayang inah pu'un jah redo éh nasek balei', naneu' balei' inah pu'un
         éh sakit jah poloo' ayah ta'un kelebéé' néh tenéh, nerekung sohot néh, bé' éh omok
         nekedéng pejek.
         12 Hun Yésus na'at éh boh éh bara' ka' ngan néh, O redo, ma'o ke' jin kekat kesakit
         ko' inah, ha' Néh.
         13 Boh Yésus mapai ojoo' Néh tong redo inah, boh redo inah omok tioo nekedéng pejek
         ngan pu'un éh mejing Allah.
         14 La'ah pengeja'au tong lamin sebayang Yahudi nah merek ngan Yésus uban néh peka'o
         redo inah tong dau Posot nah. Boh lakei' ja'au nah pané ngan kelunan pinaa' nah, ka'
         ha' néh, Nem dau awah éh tekep lu' kereja', dalem kekat dau inah omok keh tuai dokoo'
         keh pitah jalan keh ma'o jin kesakit keh, bang mai keh tuai tong Dau Posot nah, ha'
         néh ngan réh.
         15 Ka' ha' Yésus mipa éh, O ka'ah éh ngelayoo' awah maneu' jian, tong dau Posot péh
         adang ka'ah pu'un ngelepu sapé' ngan keledai keh jin pagin néh dokoo' keh mihin éh
         tai baa'.
         16 Bang redo inah éh pohoo' Abraham mu'un, pu'un éh lem kejeret Sitan jah poloo' ayah
         ta'un kelebéé' néh tenéh. Kineu', bé' tekep ku' ngelepu éh sioo' dau Posot nah kei,
         ha' Yésus ngan réh.
         17 Neu' ha' Yésus pané kenat, menyaa' kekat irah éh juk maneu' Yésus nah, bang irah
         pinaa' murung kenin na'at kekat penganeu' Yésus éh jian mu'un-mu'un.
         18 La'ah ka' ha' Yésus, Ineu' Ké' bara' tong Allah éh Pengeja'au dokoo' keh omok nesen
         éh.
         19 Barei' ineu' éh, ineu' Ké' tapan tong néh da'? Ka' éh, barei' tulin buaa' kayeu'
         sesawi, tulin buaa' inah si'ik mu'un éh. Pu'un jah kelunan alaa' tulin buaa' inah
         ke' néh mulah éh tong térék néh, bé' lebéé' nyekaa' tulin inah ngan nginan, pinaa'
         juhit maneu' sala néh tong paka' néh, ha' Néh.
         20 Ka' ha' Yésus kepéh, Ineu' Ké' tapan kepéh tong Allah éh Pengeja'au, dokoo' keh omok
         nesen éh.
         21 Ka' éh, Barei' tawan pekevat éh nalaa' jah redo ke' néh pekulup éh ngan jah gateng
         tepong, tawan inah maneu' tepong inah tai vat ngan ja'au, ha' Néh.
         22 Hun Yésus lakau tai leboo' Yérusalem, Iah nebaraa' kelunan tong siget lamin ngan
         siget leboo' éh kelapah Néh belah sinah.
         23 La'ah pu'un kelunan neteng éh ka', O Tuhan, Kineu', kerat awah kelunan éh omok alaa'
         urip maréng, ha' néh. Ha' Yésus mipa éh,
         24 Jian keh mekat pitah jalan masek jin usit tapé éh si'ik, uban Akeu' bara' mu'un ngan
         keh, pinaa' kelunan juk pitah jalan ke' réh masek, bang bé' réh omok.
         25 Pu'un pengeja'au lamin betéé' mitep usit tapé, hun keh pu'un nekedéng sinah nyohoo'
         éh mukap boh éh mipa ha' keh ka', Bé' akeu' jam jin semah ka'ah inah, ha' néh.
         26 Boh keh juk bara' ngan néh kepéh ka', Améé' néh éh kuman pemung ngan ko' rai ne',
         pu'un ke' lepah nebaraa' mé' tong leboo' mé' rai, ha' keh.
         27 Boh éh bara' ka' ngan keh kepéh, Bé' akeu' jam ka'ah, kelap keh jin akeu', ka'ah
         kelunan éh sa'at awah, ha' néh.
         28 Tovoo' keh na'at Abraham ngan Ishak ngan Yakub ngan kekat irah éh nabi Tuhan tong
         retek Allah pu'un Pengeja'au, adang keh pu'un mangaa' mu'un ngan segitep ja'an besau
         uban keh bé' omok masek pemung ngan réh.
         29 La'ah pu'un kelunan tuai jin tana' saa' usit maten dau, kenat péh jin tana' saa'
         oléé' maten dau ngan kenat péh jin tana' saa' kabéng ngan jin tana' saa' na'au' usit
         maten dau kepéh, pu'un réh tuai ke' réh tai pemung kuman ngan Allah tong retek Néh
         pu'un Pengeja'au.
         30 Kelunan éh jin murin hun iteu', tovoo' inah iah tai saa' tenah, ngan kelunan éh saa'
         tenah hun iteu', tovoo' inah tai saa' murin kepéh, ha' néh.
         31 Tovoo' inah tuai kelunan Parisi ke' néh nyohoo' Yésus piso jin sinah, ka' ha' réh,
         Kelap Ke' jin siteu', uban Herodis pitah jalan ke' néh juk mematai Ke', ha' réh.
         32 La'ah ka' ha' Yésus ngan réh, Kelunan inah barei' bekuleu' awah, jian keh bara' kekat
         ha' Ké' iteu' ngan néh, Tong dau iteu' Akeu' mega' balei' ngan peka'o kelunan sakit,
         kenat péh sagam, ngan tong keteleu' dau ma'o lah Ku', ha' Ké' keh bara' ngan néh,
         ha' néh.
         33 Ha' néh kepéh, Tekep Akeu' lakau dau iteu' ngan dau sagam pah avéé' dau rema inah,
         uban bé' tekep réh mematai nabi Tuhan tong leboo' éh tengéé' jin Yérusalem, ha' Néh.
         34 La'ah ha' Yésus, Aroi Yérusalem, aroi Yérusalem, pu'un keh mematai irah nabi, kenat
         péh pu'un keh memateu' irah lawah Tuhan rai, kuraa' koléé' Ku' juk alaa' ka'ah barei'
         iap alaa' anak néh ra' pawit néh, bang bé' ka'ah keloo' laa' ké'.
         35 Uban keh bé' keloo' laa' Ké' kenat, hun iteu' nebet Ké' Umaa' Allah iteu'. Akeu'
         bara' ngan ka'ah, bé' ka'ah omok na'at Akeu' kepéh la', pah avéé' dau Ké' tuai kepéh
         hun keh pu'un bara' ka', Mejing ngaran Tuhan, jian mu'un iah éh tuai dalem ngaran
         Tuhan, kenat ha' keh da', ha' Yésus ngan réh.

1 Tong jah dau Posot Yésus tai kuman tong lamin jah pengeja'au irah éh kivu adet Parisi,
         pu'un kelunan tong néh sinah kepuh ngan ngedalem Éh.
         2 Tong lamin inah pu'un jah kelunan éh vahut tuai tavin Yésus.
         3 La'ah Yésus neteng irah guru éh nebaraa' tong sohoo' lem Surat Musa ngan irah éh
         kivu adet Parisi péh, ka' ha' Néh, Kineu' ukum tebaraa' lu', kineu', omok lu' peka'o
         kelunan sioo' dau Posot kei? Kineu', bé' lu' omok maneu' éh kenat kei? Ha' Néh.
         4 Bang bé' irah mipa ha' Néh kenat, irah mokoo' kelem awah. Boh Yésus alaa' kelunan
         éh vahut nah ke' Néh peka'o éh, la'o inah boh Éh nyohoo' éh moléé'.
         5 Boh Yésus pané ngan kekat kelunan pinaa' nah, ka' ha' Néh, Kineu' hun anak ko' pelohoo'
         lem luvang tong dau Posot, pu'un keh tai metéé' éh. Kenat péh hun sapé' ko' pelohoo'
         lem luvang, pu'un keh tai metéé' éh.
         6 Bang bé' réh jam pané mipa ha' Néh kepéh.
         7 Hun Yésus kuman tong lamin Parisi nah, inah Yésus pu'un na'at jelua' kelunan éh tuai
         pelelong kuman nah menyun tong retek éh poléng ta'an kekat kelunan ke' réh omok ngajung
         réh.
         8 Uban Yésus pu'un na'at réh kenat, inah Iah maneu' jah ha' tapan ngan réh. Ka' ha'
         Néh, Hun kelunan tebai keh tai pelelong tong kawin, mai keh tioo tai menyun tong retek
         kelunan omok ngajung keh. Kelunan éh tebai keh tong kuman nah, barang pu'un péh kelunan
         éh jah éh ja'au ngaran jin ka'au' éh tenebai néh da'.
         9 Hun kelunan éh tenebai néh inah pu'un tuai, barang kelunan éh tebai ke' ri' tuai
         kepéh nyohoo' ke' piso jin nyun ko' inah dokoo' kelunan éh ja'au ngaran nah omok menyun
         sinah kepéh. Menyaa' ke' hun ko' piso kenat.
         10 Bang hun réh tebai ke' kuman, jian ke' tai menyun juu' si'ik mena ha' kelunan éh
         tebai ke' nah, tebai ke' menyun tong retek éh kenajung réh. Hun ko' maneu' kenat boh
         ke' pu'un kenajung kekat kelunan éh kuman sinah nah.
         11 Uban siget kelunan éh ngajung usah néh tengéé', iah tai ra' kepéh. Kelunan éh ngera'
         usah néh iah éh pu'un kenajung réh kepéh, ha' Yésus ngan réh.
         12 Boh Yésus bara' kepéh ngan kelunan éh tebai' éh tai kuman iri', ka' ha' Néh, Hun
         ko' tebai kelunan tuai pelelong kuman, mai ke' tebai irah éh bakéh ko' ngan padéé'
         ko' ngan panak ko' awah, kenat péh mai ke' tebai irah éh kaya' awah. Hun ko' tebai
         kelunan éh kaya' awah, adang irah pu'un tebai ke' kuman ngan irah kepéh, hun néh kenat
         inah ka'au' pu'un alaa' éh jin irah kepéh.
         13 Bang hun ko' tebai kelunan tuai pelelong kuman, jian ke' tebai kelunan éh kari ngan
         kelunan éh matai keluhat, ngan kelunan paket ngan kelunan peseu',
         14 boh ke' jian, uban bé' irah omok maneu' ineu'-ineu' éh ke' réh mena' ngan ko' kepéh.
         Tovoo' Tuhan metéé' kelunan jian jin patai réh, boh Tuhan pu'un mena' oléé' néh ngan
         ko' kepéh, ha' Néh.
         15 Tong irah éh pemung kuman ngan Yésus nah, pu'un jah usah jin belah réh hun néh menéng
         ha' Yésus kenat, inah iah pané ngan néh, ka' ha' Néh, Murung mu'un kelunan éh omok
         kuman pemung ngan Tuhan hun Allah tuai Pengeja'au, ha' Néh.
         16 Ka' ha' Yésus ngan néh, Pu'un jah kelunan juk maneu' ka'an ja'au, kelunan inah bara'
         kenat ngan kuraa'-kuraa' kekat kelunan éh juk nihin néh tong kuman ja'au inah.
         17 Teka réh juk kuman lah, boh éh nyohoo' jah kelunan sohoo' néh tai tebai irah éh lepah
         tenebai néh nah. Ka' ha' néh, Hun iteu' kekat ka'an lepah petenup ké' tenéh, tuai
         tam kuman éh, ha' néh.
         18 Kekat irah éh tenebai néh inah, pekua' kenin réh bé' keloo' tai. La'ah ha' jah usah
         ngan kelunan sohoo' nah, Akeu' menyat pika uban ké' pu'un térék, adang tekep ku' tai
         mavaa' éh, bé' ku' omok tuai tai kuman ja'au inah, ha' néh.
         19 Ka' ha' kelunan éh tengéé' kepéh, Akeu' menyat pika uban ké' pu'un melih jah poloo'
         usah kelubau, inah akeu' keloo' tupat mihin éh kereja' ngalei' tana'. Uban néh kenat
         bé' ku' pu'un tai kuman ja'au inah, ha' néh.
         20 Ka' ha' kelunan éh tengéé' kepéh, Bé' akeu' pu'un tai kuman ja'au inah uban ké' maréng
         kawin, akeu' keloo' mokoo' ngan redo ké' awah, ha' néh.
         21 La'o inah moléé' kelunan sohoo' ri' tai tavin pengeja'au néh ke' néh bara' kekat
         irah éh tenebai rai bé' keloo' tuai kuman ja'au inah lah. Merek mu'un-mu'un pengeja'au
         nah lah. Boh éh nyohoo' kelunan sohoo' iri' tai tebai kelunan éh jah kepéh. Ka' ha'
         néh, Semah-semah lamin kelunan kari, sinah ke' tai ngan tebai réh tuai kuman, kenat
         péh tong kelunan éh matai keluhat, ngan kelunan éh peseu' maten, ngan kelunan éh paket
         péh. Rigah ke' da', ha' néh ngan kelunan sohoo' nah.
         22 Bé' makat lebéé' la'o inah, moléé' kepéh kelunan sohoo' ri' tavin pengeja'au néh.
         Ka' ha' néh ngan pengeja'au nah, O lakei' ja'au, pu'un akeu' tai pekua' sohoo' ko'
         rit, ngan pu'un réh tuai, bang ja'au keto giwang éh bé' pu'un kelunan tong néh, ha'
         néh.
         23 Boh pengeja'au nah bara' ngan kelunan sohoo' nah kepéh, ka' ha' néh, Jian ke' tai,
         tai kepéh semah-semah éh bé' sakui tenebai ko' ri, inah ko' tebai kepéh, dokoo' lamin
         ké' penoo' neu' réh.
         24 Bé' sapét jah usah péh kelunan éh bu'un tenebai ké' inah éh omok pemung kuman ngan
         ké', ha' lakei' ja'au nah, ha' Yésus ngan réh.
         25 Pu'un kelunan pinaa' kivu Yésus, Yésus pupah ke' Néh bara' ngan réh, ka' ha' Néh,
         26 Kelunan séé'-séé' éh juk tuai bakéh ké', hun néh bé' leko tong tamen tinen néh, ngan
         leko tong redo néh, ngan tong anak néh, ngan tong padéé' néh lakei' ngan padéé' néh
         redo péh, kenat péh tong urip néh, adang néh bé' omok bakéh Ké'.
         27 Kelunan séé'-séé' éh bé' alaa' salib néh tengéé' ngan kivu Akeu', adang néh bé' omok
         bakéh Ké', ha' Néh.
         28 La'ah ka' ha' Yésus kepéh, Kineu' hun kelunan juk maneu' lamin, bé' éh mokoo' seruh
         tenah tong rigit néh hun sukup ngan bé' péh.
         29 Hun néh bé' pu'un seruh éh, na' péh réh lepah mejek kekat jek néh, hun balun néh
         bé' pu'un adang réh bé' omok petok gelan tong néh. Hun néh kenat boh kekat kelunan
         éh na'at éh mala' awah.
         30 Boh kelunan bara', Na'at lamin kelunan inah, irah tupat maneu' lamin bang bé' éh
         omok pesuai mu'un, ha' réh.
         31 Jah la'ah, hun néh pu'un jah raja' éh pu'un jah poloo' ibu seradu, hun néh seruh
         juk tai ngayau irah seradu éh duah poloo' ibu anah jah raja' éh jah kepéh, adang tekep
         éh mokoo' seruh jian-jian tenah, ke' néh jam hun anah seradu iteu' omok gahang jin
         seradu éh duah poloo' ibu anah jah raja' nah.
         32 Hun néh lepah seruh kenat hun seradu néh iteu' bé' omok nyopéé' irah pinaa' inah,
         to raja' éh jah inah juu', adang néh nyohoo' kelunan tai temeu' ngan raja' nah ke'
         néh neteng éh tong jalan néh ngepawah pekayau inah.
         33 Barei' inah péh bé' pu'un séé'-séé' péh omok bakéh Ké' hun néh bé' bet kekat-kekat
         éh anah nah, ha' Néh.
         34 Ka' ha' Yésus kepéh, Adang usen nah méé éh, bang hun néh mabah, bé' lu' omok pekeméé'
         éh kepéh.
         35 Hun néh mabah kenat bé' pu'un gunah néh la'ah, bé' lu' omok pakai éh, bé' ke' lu'
         omok alaa' éh baja' pulah lu', nebet lu' awah éh. Kelunan éh pu'un kelingen tekep
         éh menéng, ha' Néh ngan réh.

1 Pu'un kelunan éh alaa' sukai ngan kelunan penyala' péh tuai tavin Yésus ke' réh menéng
         ha' Néh.
         2 Uban kelunan inah pu'un tai tavin Yésus kenat, inah kelunan Parisi ngan irah guru
         éh nebaraa' tong sohoo' lem Surat Musa selem-selem maneu' Yésus. Ka' ha' réh, Kelunan
         iteu' alaa' irah kelunan éh sa'at pah avéé' Néh pemung kuman ngan réh, ha' réh.
         3 Uban irah pané kenat, inah Yésus maneu' jah ha' tapan ngan réh, ka' ha' néh.
         4 Jian keh seruh, hun néh pu'un jah usah jin belah ka'ah éh pu'un jah ato domba, ngan
         jah éh tawang jin belah irah pinaa' nah, kineu' éh neu' kelunan éh tepun domba inah?
         Adang tepun néh modoo' domba éh pinaa' nah lem pagin ke' néh tai pitah éh tawang nah.
         5 Hun néh jam éh kepéh murung mu'un kenin néh, pelapah éh alaa' éh ke' néh nyu'un éh,
         6 ke' néh mihin éh tai lamin néh. Avéé' tong lamin néh inah iah tebai kekat bakéh néh
         ngan kekat irah panak néh ke' néh bara' ka' ngan réh, Jian uleu' béé murung kenin,
         uban domba ké' éh tawang rai, lepah nalaa' ké' tenéh éh, ha' néh.
         7 Barei' inah kepéh hun pu'un jah usah éh sa'at éh piso jin penyala' néh, murung mu'un
         réh tong seruga, pelapah ja'au jin kemurung réh tong pien poloo' pien kelunan jian,
         éh bé' pu'un maneu' éh tekep ke' néh pekoléé' kenin, ha' Yésus ngan réh.
         8 Ka' ha' Yésus kepéh, Hun néh pu'un jah redo éh pu'un jah poloo' rigit pirek, boh
         jah rigit inah metat, kineu' éh neu' redo inah kepéh? Adang néh seket titui néh ngan
         pa kekat gelan néh ke' néh pitah éh mu'un-mu'un pah avéé' néh pu'un poléng kepéh.
         9 Hun néh pu'un alaa' éh, boh éh tebai kekat bakéh néh ngan kekat panak néh ke' néh
         bara' ka' ngan réh, Jian uleu' béé murung kenin, uban rigit pirek ké' éh metat rai,
         pu'un éh poléng kepéh, ha' néh.
         10 Kenat péh kekat meliket Allah murung mu'un réh tong jah kelunan penyala' éh pekoléé'
         kenin, ha' Yésus.
         11 La'ah ka' ha' Yésus kepéh, Inah jah ha' tapan ké' kepéh. Pu'un jah kelunan éh pu'un
         duah anak lakei'.
         12 Anak néh éh tadin menyat livah jin tamen roh. Ka' ha' néh, O amam, jian ke' tulat
         livah inah ngan ké' hun iteu', mai mena éh vam, ha' néh. Boh tamen néh petulat kekat
         livah inah ngan rawah anak inah.
         13 Bé' lebéé' la'o inah anak tadin nah melih kekat livah éh nena' tamen néh ngan néh
         nah ke' néh alaa' rigit tong néh, ke' néh tioo lakau tai tana' juu'. Avéé' sitai iah
         bet rigit néh tong barék éh sa'at,
         14 pah avéé' kekat rigit néh béé. Bé' lebéé' la'o inah pu'un sioo' la'au' tong tana'
         inah, lakei' inah bé' pu'un ineu'-ineu' néh, uban kekat livah néh lepah béé.
         15 Boh iah tai pitah kereja' ngan jah kelunan tong tana' inah. Kelunan inah nyohoo'
         éh tai térék néh ke' néh mihau idok néh.
         16 Kelebéé' inah juk matai lah éh la'au', inah iah juk kon padek parai éh ka'an idok
         nah, bé' pu'un séé'-séé' mena' ka'an ngan néh.
         17 Boh éh seruh ka' lem kenin néh, Kuraa' kekat kelunan sohoo' éh kereja' ngan tamen
         ké' rai, adang kekat irah béé pu'un kuman beso siget dau, bang akeu' siteu' juk matai
         la'au' awah ku'.
         18 Tekep akeu' moléé' tai tavin tamen ké' ngan bara' ka' ngan néh, O amam, pu'un akeu'
         maneu' penyala' tong Tuhan kenat péh tong ka'au' péh,
         19 mai ke' seruh akeu' anak ko' kepéh, jian ke' maneu' akeu' barei' kelunan sohoo' ko'
         ngan kereja' awah ngan ko', ha' néh lem kenin néh.
         20 Boh éh betéé' moléé' tai tavin tamen néh. Hun néh juu' keto jin lamin tamen néh,
         tamen néh na'at anak inah tuai, iah pika anak néh mu'un-mu'un, tioo nekedeu' éh tavin
         éh, hun néh avéé' tong néh iah mikop éh ngan siluu' éh.
         21 Boh anak néh pané ngan néh, ka' ha' néh, Pu'un akeu' lepah maneu' penyala' tong Tuhan
         ngan tong ka'au' péh, mai ke' seruh akeu' anak ko' kepéh, ha' néh.
         22 Bang tamen néh tebai kelunan sohoo' néh ke' néh nyohoo' réh alaa' kerayung. Ka' ha'
         néh, Jian keh tai alaa' kerayung éh jian ke' keh pekerayung éh, kenat péh alaa' tising
         maneu' éh tong buaa' ojoo' néh ngan maneu' kasut tong gem néh, rigah ke' da'.
         23 La'o inah jian keh tai alaa' anak sapé' éh lemek rai, ngan mematai éh maneu' ka'an
         dokoo' uleu' béé omok kuman éh,
         24 uban anak ké' iteu' lepah matai rai, bang hun iteu' pu'un éh murip kepéh, inah iah
         lepah tawang rai, hun iteu' inah iah pu'un moléé' kepéh, ha' néh. La'o inah boh réh
         kuman ngan jian kenin.
         25 Hun inah padéé' tuken anak tadin nah pu'un tong térék. Hun néh juk moléé' danii'
         déhéé' lamin, inah éh menéng ha' réh metit sapé' ngan ha' kelunan sayau,
         26 boh éh tebai jah kelunan sohoo' ke' néh neteng éh, ka' ha' néh, Uban ineu' réh maneu'
         kenat, ha' néh.
         27 Ha' kelunan sohoo' nah, Uban padéé' tadin ko' rai, pu'un éh lepah moléé' rit, ha'
         néh. Tamen ko' nyohoo' réh mematai sapé' éh lemek rai uban néh jian kenin na'at anak
         néh lepah moléé' ngan jian, ha' kelunan sohoo' ngan néh.
         28 Merek mu'un-mu'un padéé' tuken néh nah, bé' iah taket tai lamin. Tuhun tamen néh
         jin lamin ke' néh tebai éh.
         29 Bang ka' ha' néh ngan tamen néh, Seruh ke', Kuraa' ta'un jin lepah rai akeu' maneu'
         kereja' ngan ko' pekua' barei' kelunan sohoo' awah, ngan jah-jah koléé' péh bé' ku'
         ngelapah tong sohoo' ko', bang bé' ka'au' mena' ineu'-ineu' péh ngan ké', jah mék
         péh bé' ka'au' mena' éh ngan ké' dokoo' ké' maneu' ka'an ngan jian kenin pemung ngan
         bakéh ké'.
         30 Bang anak ko' inah, iah bet kekat livah ko' tong barék néh sa'at ngan petuyang péh.
         Hun néh moléé' pu'un ke' mematai anak sapé' éh lemek dokoo' ko' maneu' ka'an ngan
         néh, ha' anak tuken inah ngan tamen néh.
         31 Boh tamen néh bara' ka' ngan néh, O anak ké', ngelayau tuah pu'un pemung, kekat livah
         ké' siteu' livah ko' ke' éh.
         32 Adang éh tekep lu' maneu' ka'an ja'au ngan murung kenin, uban padéé' ko' inah lepah
         matai rai, bang hun iteu' pu'un éh murip kepéh, inah iah lepah tawang rai, ngan hun
         iteu' pu'un éh lepah moléé' kepéh, ha' tamen néh, ha' Yésus.

1 La'ah ka' ha' Yésus ngan irah éh bakéh Néh, Pu'un jah kelunan sahau éh kaya' mu'un.
         Kelunan kaya' inah mena' jah kereja' ngan jah kelunan ke' néh nyohoo' éh mihau kekat
         anah nah livah. La'ah pu'un kelunan bara' ka' ngan néh, Bé' kelunan inah teneng pakai
         kekat rigit ko' rai de', ha' réh ngan pengeja'au nah.
         2 Boh lakei' pengeja'au inah tebai kelunan éh sohoo' néh mihau kekat livah néh nah.
         Ka' ha' néh ngan néh, Kineu' rengah éh nenéng ké' tong ka'au' nah, teneng éh kenat.
         Jian ke' nyurat pekua' jalan ko' pakai rigit ké' rai, bé' ke' omok kereja' ngan ké'
         kepéh, ha' néh.
         3 Boh lakei' inah seruh lem kenin néh, Kineu' akeu' kepéh da'. Lakei' ja'au inah juk
         bet akeu' jin kereja' inah, hun néh kenat kineu' ku' kepéh. Bé' akeu' gahang nyakun
         tana' dat, kenat péh menyaa' ku' ngabit kelunan awah dat.
         4 Jam ku' dat, hun pengeja'au ké' bet akeu' da', boh ku' maneu' jah jalan dokoo' kelunan
         éh jah omok bakéh ké' ngan alaa' akeu' tong lamin néh kepéh, kelem néh.
         5 Boh éh tebai kekat kelunan éh pu'un utang ngan pengeja'au néh. Ka' ha' néh ngan jah
         usah, Kuraa' kekat utang ko' ngan lakei' ja'au nah rai, ha' néh.
         6 Ha' lakei' inah, Jah ato kekat boloo' nyak babui, ha' néh. Ha' lakei' éh mihau livah
         nah kepéh, Jian ke' alaa' surat utang ko' iteu' ngan nyurat lemah poloo' awah, ha'
         néh.
         7 Ka' ha' néh ngan jah usah éh jah kepéh, Kineu' ka'au', kuraa' kekat utang ko' nah
         rai, ha' néh. Ha' néh mipa éh, Jah ibu pikun parai, ha' néh. Ha' lakei' éh mihau livah
         nah kepéh, Jian ke' alaa' surat utang ko' ngan nyurat ayah ato awah, ha' néh.
         8 La'ah pengeja'au nah mejing lakei' éh ngelavo' éh nah, bé' makat uban néh ngelavo'
         éh nah, bang uban lakei' inah jam seruh tong jalan néh kepéh. Uban kelunan tong tana'
         iteu' pelapah jam réh seruh tong kekat penganeu' réh jin kelunan éh pu'un tong rema,
         ha' Yésus ngan réh.
         9 Ka' ha' Yésus ngan réh kepéh, Jian keteleu' pakai pengekaya' jin tana' iteu' dokoo'
         kelunan inah omok ngebakéh keh kepéh. Hun pengekaya' jin tana' lepah béé, boh irah
         omok alaa' keh ngan jian kenin tong lamin éh pu'un pelinguh.
         10 Kelunan éh tigéh tong kekat kereja' éh si'ik, adang néh omok tigéh kepéh tong kereja'
         éh ja'au péh. Kenat ke' éh kelunan éh bé' tigéh tong kereja' éh si'ik, adang néh bé'
         tigéh tong kereja' éh ja'au kepéh.
         11 Kenat péh hun keh bé' tigéh tong jalan keh pakai kekat livah keh tong tana' iteu',
         kineu' jalan keh omok alaa' pengekaya' éh kaya' mu'un.
         12 Hun keh bé' tigéh tong livah kelunan éh jah, kineu' jalan keh seruh ka'ah omok alaa'
         éh jin Tuhan kepéh.
         13 Jah usah bé' omok kivu sohoo' duah kelunan, adang iah leko tong éh keruwah nah ngan
         murung tong jah nah awah, ngan kivu sohoo' iah éh jah nah, ngan bet sohoo' éh keruwah
         nah. Bé' ka'ah omok kivu Allah hun pengeja'au kenin keh tong rigit awah, ha' Yésus
         ngan réh.
         14 Hun irah éh kivu adet Parisi menéng kekat éh benara' Yésus kenat, pu'un réh peja'
         éh uban réh magat tong rigit pinaa'.
         15 Ka' ha' Yésus ngan réh, Neu' kekat kereja' keh, ka'ah keloo' kelunan éh jah seruh
         keh kelunan éh jian, bang Allah jam kenin keh bé' éh kenat. Kekat éh pu'un gunah kunah
         kelunan, seleket dek awah éh tong ta'an Allah, ha' Néh.
         16 Ka' ha' Yésus kepéh, Pu'un kelunan kivu kekat ha' lem Surat Musa ngan kivu ha' lem
         surat éh senurat irah nabi sahau, pah avéé' tong pengurip Yohanes Batis rai, la'o
         inah kepéh Rengah Jian éh bara' tong jalan Allah pu'un Pengeja'au, inah kepéh perengah
         kelunan, ngan mekat mu'un réh pitah jalan ke' réh omok tai lem nihau Tuhan kenat.
         17 Na' péh kelunan perengah Rengah Jian tong Allah éh Pengeja'au, bé' pu'un jah ha'
         tebaraa' Musa éh lepah nah pu'un béé. Kenat péh pelapah lumang langit ngan tana' pu'un
         béé, jin jah sohoo' lem Surat Musa pu'un béé, ha' Néh.
         18 Ha' Yésus kepéh, séé'-séé' kelunan éh petat jin redo néh ngan alaa' redo éh jah,
         iah pu'un petuyang, kenat péh kelunan éh alaa' redo éh nebet réh, pu'un éh petuyang,
         ha' Néh.
         19 La'ah ka' ha' Yésus kepéh, Pu'un jah kelunan kaya' ngan pinaa' arong pakai néh éh
         jian mu'un-mu'un, kelunan inah murip jian mu'un ngan kuman nyahan siget-siget dau.
         20 Pu'un kepéh jah kelunan éh kari mu'un, ngaran néh Laserus. Kelunan inah buteu' ketem
         lo'ong usah néh, pu'un kelunan mihin éh ngan pokoo' éh déhéé' usit tapé kelunan kaya'.
         21 Iah keloo' kuman sapét la'an ka'an éh nebet kelunan kaya' nah. Kelunan kari inah
         keta mu'un-mu'un éh neu' kesakit néh, ngan aseu' tai nyila' buteu' néh.
         22 La'ah matai kelunan kari nah ngan meliket alaa' éh tai mokoo' déhéé' Abraham tong
         seruga, sinah éh pu'un mokoo' tong penguman ja'au. La'ah matai kelunan kaya' ri' kepéh,
         irah nanem éh
         23 ngan keta mu'un-mu'un éh tong jalan patai. Inah iah na'at kebau, boh éh na'at Abraham
         juu' mu'un ngan Laserus nah mokoo' déhéé' Abraham nah.
         24 Boh éh mejui, ka' ha' néh, O tamen ké' Abraham, jian ke' pika akeu', ko' nyohoo'
         Laserus nah tuai ke' néh omok tilan buaa' ojoo' néh lem baa' ngan tilan éh tong jela'
         ké' kepéh ke' néh ngenin jela' ké', keta mu'un-mu'un ku' lem luten iteu', ha' néh.
         25 Bang ka' ha' Abraham ngan néh, O anak ké', seruh ke' jian-jian, hun ko' murip tong
         tana' rai pu'un ke' alaa' kuraa'-kuraa' arong éh jian, ngan Laserus iteu' pinaa' arong
         pengekurang ngan pengeketa néh tong tana' rai, bang hun iteu' bé' iah jam sakit ngan
         keta kepéh, bang ka'au' kepéh pu'un keta ja'au hun iteu'.
         26 Inah kepéh ja'au sawang belah tam, kelunan jin siteu' bé' omok tai sinah, irah jin
         sinah bé' omok tuai ngan améé' siteu', ha' Abraham ngan néh.
         27 Ha' kelunan kaya' nah kepéh, O Amam Abraham, hun néh kenat ko' nyohoo' Laserus tai
         lamin tamen ké'
         28 tavin lemah usah padéé' ké' lakei' sinah, jian iah tai pané mu'un-mu'un ngan réh
         dai irah tuai siteu' tong jalan éh keta mu'un iteu' kepéh, ha' néh.
         29 Ha' Abraham kepéh, Bé' omok kenat, kekat padéé' ko' inah pu'un Surat Musa ngan pu'un
         surat irah nabi Tuhan sahau ke' réh omok jam jalan éh jian, omok irah menéng éh, ha'
         néh.
         30 Bang ha' lakei' kaya' kepéh, O Amam Abraham, bé' réh omok kenat, bang hun néh pu'un
         jah kelunan éh lepah matai betéé' tai tavin réh kepéh, adang réh omok menéng ha' néh
         ngan piso jin penyala' réh, ha' néh.
         31 Bang ha' Abraham ngan néh, Hun réh bé' keloo' menéng ha' Musa ngan ha' irah nabi,
         na' péh kelunan pu'un betéé' jin patai néh, adang irah bé' keloo' menéng éh, ha' Abraham,
         ha' Yésus

1 La'ah ka' ha' Yésus ngan irah bakéh Néh kepéh, Adang pinaa' arong-arong jalan éh
         mihin kelunan maneu' penyala', bang tusah mu'un-mu'un tong kelunan éh mihin réh maneu'
         penyala' kenat.
         2 Kelunan éh mihin réh maneu' penyala' nah, pelapah jian réh marau éh tai tana' éh
         jah, jin néh mokoo' ngan murip belah pohoo' néh ngan mihin kelunan éh lemoo' kenin
         maneu' penyala' kepéh.
         3 Mavaa' keh jian-jian. Hun padéé' ko' maneu' penyala', jian ke' tai meta' éh, hun
         néh pekoléé' kenin, jian ke' mega' penyala' néh.
         4 Hun néh maneu' sa'at ngan ko' tujuu' koléé' lem jah dau, siget koléé' néh tuai tavin
         ke' ngan bara', Menyat jian akeu' ngan ko', jian ke' pika éh, ha' Néh.
         5 Ka' ha' irah lawah Yésus ngan Néh, Ko' pepit pengelan améé', ha' réh.
         6 Boh Yésus pané ngan réh kepéh, ka' ha' Néh, Barei' tulin buaa' kayeu' sesawi éh si'ik
         mu'un bang pelén néh éh pu'un dalem néh inah éh mihin éh omok murip. Kenat péh na'
         péh éh si'ik awah, hun pengelan keh pu'un mu'un, adang keh omok nyohoo' inan ara inah
         pavut jin pu'un néh inah ngan mulah éh kepéh tong baa' banget, adang inan ara inah
         omok kivu sohoo' keh kenat, ha' Néh.
         7 Ha' Yésus kepéh, Hun néh pu'un jah usah jin belah ka'ah éh pu'un kelunan sohoo',
         barang kelunan inah tai kereja' tong térék keh, barang iah tai mihau domba keh péh,
         hun néh moléé' jin kereja' néh inah, kineu' ha' keh ngan néh. Kineu', pu'un keh nyohoo'
         éh kuman tenah.
         8 Adang keh bé' nyohoo' éh kuman tenah. Pu'un keh nyohoo' éh petenup ka'an ngan keh
         tenah ngan petubo keh, la'o inah boh éh omok kuman ngan mesep.
         9 Bé' makat kelunan sohoo' nah pu'un kenajung uban néh kivu ha' sohoo', adang néh tekep
         maneu' kekat éh senohoo' réh ngan néh.
         10 Kenat péh ka'ah, hun keh lepah maneu' éh sohoo' Tuhan ngan keh, jian keh bara' ka',
         Améé' kelunan éh sohoo' awah, adang tekep mé' maneu' kekat inah, ha' Yésus nah.
         11 Hun Yésus lakau tai Yérusalem Iah kivu jalan éh belah tana' Samaria ngan tana' Galilia.
         12 Tovoo' Néh tai tong jah leboo' sinah, pu'un jah poloo' kelunan éh sakit kapéé' peselalang
         ngan Néh. Nekedéng réh juu' si'ik jin Yésus
         13 ngan ngeradau, ha' réh, O Yésus, O Guru, jian ke' pika améé', ha' réh.
         14 Hun Yésus na'at irah, pelapah Éh pané ngan réh, ka' ha' Néh, Jian keh tai tavin imam
         ke' néh omok na'at usah keh, ha' Néh. Lem réh lakau juk tai sohoo' Néh nah, ma'o lah
         réh jin kesakit réh.
         15 La'ah jah usah jin belah réh nah, hun néh na'at usah néh lepah ma'o, moléé' éh tavin
         Yésus kepéh, ke' néh mejing Allah ngan ja'au ha' néh.
         16 Pelapah éh kuba' déhéé' gem Yésus ke' néh bara' jian kenin ngan néh. La'ah kelunan
         éh moléé' tavin Yésus nah, bé' éh pohoo' Yahudi, jah kelunan Samaria éh.
         17 La'ah Yésus pané ngan néh, Jah poloo' usah kelunan éh lepah ma'o jin kesakit néh
         rit, kemah éh pi'en usah kepéh?
         18 Kineu', jah kelunan inah éh tengéé' pohoo' jin irah pinaa' nah, iah awah éh tuai
         ke' néh bara' jian kenin ngan Allah kei, ha' Néh.
         19 La'ah ha' Yésus ngan kelunan inah, Betéé' ke' moléé'. Pengelan ko' lepah peka'o ke',
         ha' Néh.
         20 Pu'un kelunan éh kivu adet Parisi neteng Yésus ka', Hun mah tatek Allah juk Pengeja'au,
         ha' réh. Ha' Yésus mipa réh, Tong retek Allah Pengeja'au, pu'un éh kenat, bang bé'
         éh poléng tong ta'an kelunan.
         21 Bé' kelunan omok bara' sinah ngan sitai tana' éh retek Allah Pengeja'au, uban bé'
         éh tong tana', bang pu'un Éh tenéh, inah Éh dalem kenin keh, ha' Néh.
         22 Boh Yésus pané ngan irah éh bakéh Néh, ka' ha' Néh, Pu'un jah sioo' kepéh vam, ka'ah
         juk na'at savéé' Anak Kelunan tong tana', bang bé' keh omok na'at Éh kenat.
         23 Adang pu'un kelunan bara' ka' ngan keh, Sitai Tuhan Pengeja'au réh, ha' réh. Ha'
         réh kepéh, O siteu' éh pu'un, ha' réh. Bang mai keh menéng ngan kivu ha' réh kenat.
         24 Barei'-okoo' kelat kela'ap tioo poléng tong langit, kenat péh savéé' Anak Kelunan
         kepéh,
         25 bang teka inah pu'un, adang Iah pinaa' arong pengeketa jak ngan nebet irah éh pohoo'
         Néh éh pu'un lem pengurip Néh iteu'.
         26 Barei' hun Noh murip tong tana' sahau, pinaa' kelunan telalau awah ngan bé' jam seruh,
         kenat péh tong dau savéé' Anak Kelunan kepéh.
         27 Kelunan éh sioo' urip Noh sahau rai, pu'un réh kuman ngan mesep ngan telalau awah,
         ngan kawin péh, pah avéé' dau Noh masek lem kapen ngan pu'un baa' ja'au ngan irah
         béé matai menyet neu' baa' inah.
         28 Inah kepéh tong savéé' néh, pu'un éh barei' hun Lut murip tong tana' sahau rai. Sioo'
         urip Lut rai, kekat kelunan kuman ngan mesep, ngan melih ngan pebelih ngan maneu'
         térék ngan suai lamin jian ngan telalau awah tong kekat inah, bé' réh jam seruh,
         29 pah avéé' dau Lut musit jin leboo' Sodom. Boh luten pu'un ngan tengah néh tuai jin
         langit mematai réh béé.
         30 Kenat péh éh pu'un sioo' savéé' Anak Kelunan tuai kepéh.
         31 Sioo' dau savéé' Néh inah, kelunan éh mokoo' tong patah, mai éh masek lem lamin néh
         alaa' livah néh. Kenat péh irah éh mokoo' tong térék, mai éh moléé' tai lamin néh,
         bang ngebiau tai kelap awah.
         32 Seruh keh jian-jian tong do Lut sahau rai.
         33 Kelunan séé'-séé' murip kivu kenin néh tengéé', bé' éh pu'un urip mu'un, bang kelunan
         éh bet kekat pengeloo' néh tengéé' ke' néh kivu kenin Tuhan, inah éh pu'un urip mu'un.
         34 Akeu' bara' ngan keh, tong merem savéé' Néh, pu'un duah lakei' pata pegen, jah usah
         éh nalaa' Tuhan, jah usah nebet Néh.
         35 Kenat péh pu'un duah redo muja' parai, jah usah nalaa' Tuhan, jah usah nebet Néh.
         36 Kenat péh pu'un duah lakei' pata kereja' tong térék, jah usah nalaa' Tuhan, jah usah
         nebet Néh, ha' Yésus.
         37 Ka' ha' irah bakéh Yésus neteng éh, O Tuhan, semah irah éh kenat kunah ko' nah néh,
         ha' réh. Ha' Yésus mipa réh, Semah-semah buaa' nonok, sinah ke' juhit si'ik avéé'
         belengang péh, barei' inah péh kelunan omok jam tong penyavéé' ké', ha' Yésus.

1 Pu'un Yésus bara' jah ha' tapan ngan réh ke' réh omok jam adang tekep irah mekat
         sebayang ngan mai putui pengelan. Ka' ha' Néh,
         2 Tong jah leboo' pu'un jah kelunan éh pu'un kereja' petuneng kekat rungen kelunan,
         bang bé' éh medai tong Allah ngan bé' éh pegunah kelunan.
         3 Ngan tong leboo' inah pu'un jah redo baleu' kepéh éh liwet-liwet tavin éh. Redo inah
         menyat lakei' inah pika ngan nolong éh. Ha' redo inah, Jian ke' nolong akeu' uban
         pu'un kelunan éh ngebuyuk akeu', ha' néh.
         4 Avéé' lebéé' péh redo inah menyat kenat, bé' lakei' inah keloo' nolong éh. La'o inah
         kepéh boh lakei' inah seruh, kelem néh, Na' péh akeu' bé' medai tong Allah ngan bé'
         pegunah kelunan,
         5 bang uban redo inah liwet-liwet tuai petusah ku', tekep ku' nolong éh dai éh ngelayau
         tuai kepéh ngan ngemutau ku', kelem néh.
         6 Ka' ha' Yésus kepéh, Jian keh seruh jian-jian tong ha' lakei' éh sa'at nah, hun néh
         betéé' kenat uban néh leko irah éh liwet-liwet tavin éh awah,
         7 kineu' Tuhan, bé' Tuhan keloo' nolong kelunan éh kivu pengeloo' Néh éh sebayang putung
         dau ngan putung merem péh. Kineu', leko Éh nolong réh.
         8 Akeu' bara' mu'un ngan keh, adang Iah nolong réh ngan rigah mu'un. Kineu' hun Anak
         Kelunan tuai kepéh, pu'un kelunan éh petem dalem pengelan néh, kineu', bé', ha' Yésus
         ngan réh.
         9 Pu'un Yésus bara' jah ha' tapan kepéh ngan kelunan éh seruh usah néh tengéé' pu'un
         jian ngan leko kekat irah éh jah. Ka' ha' Néh,
         10 Pu'un duah usah kelunan tai tong Umaa' Allah ke' roh sebayang, jah kelunan éh kivu
         adet Parisi, jah usah kepéh kelunan éh alaa' sukai.
         11 Kelunan éh kivu adet Parisi nekedéng tengéé' ngan sebayang, ka' ha' néh, Akeu' bara'
         jian kenin ngan Ko' Tuhan, uban akeu' iteu' kelunan éh jian, bé' ku' kuman nyahan,
         bé' ku' ngebuyuk kelunan, bé' ku' nuyang pekua' kelunan éh pinaa' nah. Kenat péh akeu'
         bara' jian kenin ngan Ko', uban bé' ku' barei' kelunan éh alaa' sukai inah.
         12 Siget migu duah koléé' ku' kelaset awah, tong kekat ineu'-ineu' éh nalaa' ké', pu'un
         ku' ngelayau mena' tulat poloo' ngan ko', ha' kelunan éh kivu adet Parisi nah.
         13 Kelunan éh alaa' sukai bé' éh tai danii', bé' éh na'at kebau tong seruga, bang néh
         tepap kebah néh awah. Ka' ha' néh, O Allah, Ko' pika akeu', akeu' iteu' kelunan éh
         penyala' awah, ha' sebayang néh.
         14 Ha' Yésus kepéh, Akeu' bara' ngan ka'ah, hun rawah moléé' la'ah, kelunan éh alaa'
         sukai nah éh pu'un jian tong ta'an Tuhan, uban Tuhan pika éh ngan bet penyala' néh.
         Bang séé'-séé' éh ngajung usah néh tengéé', iah tai ra' kepéh, ngan séé'-séé' éh ngediva'
         kenin néh, iah éh kenajung kepéh, ha' Yésus.
         15 La'ah pu'un kelunan mihin anak réh tavin Yésus, murung kenin réh, irah keloo' Yésus
         mapai ojoo' Néh tong anak réh. Hun irah bakéh Yésus na'at réh mihin anak réh kenat,
         pu'un irah meta' réh bé' irah keloo' réh mihin éh kenat.
         16 Bang Yésus tebai kekat irah anak tavin Éh, ka' ha' Néh, Kejeraa' kekat irah anak
         tuai tavin Akeu', mai meta' réh, uban Allah éh Pengeja'au kekat kelunan éh pu'un kenin
         barei' kenin irah anak inah.
         17 Seruh keh jian-jian, séé'-séé' éh bé' alaa' Allah Pengeja'au néh pekua' barei' irah
         anak si'ik, kelunan inah bé' omok tai lem nihau néh, ha' Yésus.
         18 Pu'un jah pengeja'au kelunan Yahudi tai neteng Yésus, ka' ha' néh, O Guru éh jian,
         ineu' éh tekep ké' maneu' dokoo' ké' omok alaa' urip pelinguh, ha' néh.
         19 Ka' ha' Yésus ngan néh, Kineu' ko' bara' Akeu' jian, kelunan bé' éh pu'un jian, Allah
         awah éh jian.
         20 ka'au' jam kekat sohoo' lem surat Allah, Mai keh petuyang, mai keh mematai kelunan,
         mai keh nekau, mai keh kenyo bara' kelunan pu'un maneu' sa'at hun néh bé' pu'un maneu'
         éh kenat, ngan jah kepéh, sepah tinen tamen ko', ha' Yésus ngan néh.
         21 Ha' lakei' inah kepéh, Kekat sohoo' néh inah pu'un ku' kivu éh jin hun ké' si'ik,
         ha' néh.
         22 Hun Yésus menéng ha' néh pané kenat, boh éh bara' ngan néh kepéh, Jah awah la'ah
         éh tekep ke' maneu', jian ke' melih kekat livah éh anah ko' ngan mena' kekat rigit
         éh nalaa' ko' tong néh ngan kelunan kari, boh ke' pu'un pengekaya' tong seruga, la'o
         inah jian ke' tuai kivu Akeu', ha' Yésus ngan néh.
         23 Hun lakei' inah menéng ha' Yésus kenat, bahat kenin néh kepéh uban néh kaya' mu'un.
         24 Yésus jam éh bahat kenin kenat, inah Iah pané kepéh ngan néh, ka' ha' Néh, Ma'an
         mu'un ngan kelunan kaya' tavin Allah ke' néh Pengeja'au néh.
         25 Hun néh lumang jah usah unta masek lem luvang bena boh kelunan kaya' omok alaa' Allah
         Pengeja'au néh, ha' Yésus.
         26 Kelunan éh menéng ha' néh kenat neteng éh kepéh, ka' ha' réh, Hun néh kenat ida'
         séé' omok alaa' urip, ha' réh.
         27 Ha' Yésus mipa réh, Éh bé' omok neu' kelunan péh, omok éh neu' Allah, ha' Néh.
         28 Boh Péterus bara' ka', Pu'un améé' modoo' lamin mé' ke' mé' kivu ka'au', ha' néh.
         29 Ha' Yésus ngan néh, Oo', mu'un, barei' ha' ko' nah, bang Akeu' bara' ngan keh, séé'-séé'
         éh pokoo' lamin néh ngan pokoo' redo néh ngan padéé' néh ngan tinen tamen néh ngan
         anak néh uban néh maneu' kereja' Allah éh Pengeja'au néh,
         30 kelunan inah pu'un alaa' éh pelapah pinaa' jin kekat éh pokoo' néh inah lem urip
         néh hun iteu', kenat péh iah omok alaa' urip pelinguh kepéh vam, ha' Néh.
         31 Yésus tebai irah bakéh Néh éh jah poloo' duah usah nah, ke' Néh petengéé' réh jin
         irah éh pinaa' nah dokoo' Néh pané ngan réh. Ka' ha' Néh, Menéng keh, hun iteu' tam
         juk tai tong leboo' Yérusalem, hun tam avéé' sitai kekat-kekat éh senurat irah nabi
         sahau, éh bara' tong kekat éh juk neu' kelunan tong Anak Kelunan, adang néh pu'un
         kenat sitai dat.
         32 Adang irah pu'un mena' Éh ngan kelunan éh tengéé' pohoo' jin pohoo' Yahudi. Adang
         kelunan inah pu'un peja' Éh ngan pekenyaa' Éh ngan nyula' Iah.
         33 Adang réh mipok Iah ngan mematai Iah, bang tong éh keteleu' dau Tuhan pu'un pebetéé'
         Iah murip kepéh, ha' Néh ngan réh.
         34 Irah éh bakéh Néh, bé' réh nesen tong ha' Néh kenat nah, sin tong ha' Néh inah bé'
         éh lenaa' ngan réh, bé' réh jam kineu'-kineu' tok ha' Néh éh kenat nah.
         35 Lakau Yésus kepéh avéé' déhéé' leboo' Yerikho. Pu'un jah kelunan peseu' mokoo' déhéé'
         jalan inah ke' néh menyat belunan ngan kelunan éh masek jalan inah.
         36 Hun néh menéng ha' kelunan pinaa' masek jalan inah, inah éh neteng réh, ka' ha' néh,
         Ha' kelunan kineu' itu', ha' néh.
         37 Boh réh bara' ngan néh, Yésus kelunan Nasaret rai, Iah éh lapah siteu', ha' réh.
         38 Boh kelunan peseu' nah ngeradau, ka' ha' néh, O Yésus Anak Daud, Ko' pika akeu',
         ha' néh.
         39 Boh kelunan éh lakau tenah jin Yésus meta' kelunan peseu' nah ngeradau kenat, nyohoo'
         éh kelem awah. Bang bé' kelunan peseu' nah kelem, jaa'-jaa' néh éh ngeradau pelapah
         ja'au ha'. Ka' ha' néh, O Anak Daud, Ko' pika akeu', ha' néh.
         40 Boh Yésus nah mokoo' ke' Néh nyohoo' kelunan tai tebai kelunan peseu' nah tavin Éh.
         Hun kelunan peseu' inah avéé' tong Yésus, Yésus neteng éh,
         41 Ineu' pengeloo' ko' Ké' maneu' ngan ko', ha' Yésus. Ha' lakei' peseu' nah, O Guru,
         ko' maneu' ku' omok na'at, ha' néh.
         42 Boh Yésus bara' kepéh ngan néh ka', Pengelan ko' éh peka'o ke' nah, ha' Néh.
         43 Tioo omok éh na'at, la'ah pu'un éh kivu Yésus ngan mejing Allah, kenat péh kekat
         irah éh na'at éh nah péh, irah péh mejing Allah.

1 Lakau Yésus lapah tong leboo' Yerikho.
         2 La'ah tong leboo' inah pu'un jah kelunan ngaran néh Sakheus, lakei' inah éh pengeja'au
         réh éh alaa' sukai, kaya' mu'un éh.
         3 La'ah iah pitah jalan ke' néh omok jam séé' éh Yésus nah, bang bé' éh poléng ta'an
         néh uban kelunan pinaa' uban iah suti' awah.
         4 Uban néh kenat inah éh nekedeu' saa' tenah réh, pelapah éh mukat tong kayeu' ara
         ke' néh omok na'at Yésus hun néh lapah sinah.
         5 Hun Yésus avéé' sinah Iah na'at kebau ngan bara' ka' ngan Sakheus, O Sakheus, tuhun
         ke', rigah ke', adang dau iteu' akeu' juk tai tong lamin ko', ha' Néh.
         6 Tioo tuhun Sakheus alaa' Yésus ngan murung kenin.
         7 La'ah kelunan pinaa' éh na'at éh kenat, leko réh, selem-selem réh pané, ka' ha' réh,
         Kelunan inah tai mokoo' tong lamin kelunan penyala', ha' réh.
         8 La'ah nekedéng Sakheus ke' néh bara' ngan Tuhan, ka' ha' néh, O lakei' ja'au, akeu'
         juk petulat kekat livah ké' pekua' kekat éh anah ké', kenat péh éh nena' ké' ngan
         kelunan kari. Inah kepéh akeu' juk mena' éh pat kekat tulat ngan kelunan éh jalan
         ké' kenyo ngan alaa' livah néh awah rai, ha' néh.
         9 La'ah ka' ha' Yésus kepéh, Dau iteu' irah tong lamin iteu' pu'un alaa' urip, la'ah
         lakei' inah iah péh jah anak jin pohoo' Abraham, éh pohoo' Yahudi.
         10 Anak Kelunan tuai ke' Néh pitah ngan pepurip kekat kelunan éh tawang, ha' Néh.
         11 Lem pengelakau Yésus éh tai leboo' Yérusalem nah, hun Néh danii' lah déhéé' Yérusalem,
         pu'un irah pinaa' seruh hun Yésus avéé' sinah, barang sioo' inah péh Éh omok Pengeja'au
         réh. Boh Yésus maneu' jah ha' tapan kepéh ngan kekat kelunan éh menéng ha' Néh pané
         ngan Sakheus lepah nah.
         12 Ka' ha' Néh, Pu'un jah kelunan ja'au lakau tai tana' juu' dokoo' kelunan éh tong
         tana' juu' nah omok alaa' éh pengeja'au réh. La'o inah kelunan éh lakau juu' nah moléé'
         kepéh tong lamin néh dokoo' irah sinah omok alaa' éh pengeja'au réh.
         13 Bé' jak éh peleka lakau nah, inah iah tebai kekat kelunan sohoo' néh jah poloo' usah
         réh, ke' néh mena' jah rigit mas pesiget-siget usah réh. Ka' ha' néh ngan réh, Kelebéé'
         ké' lakau teu' da', jian keh pakai rigit iteu' maneu' kereja' pekua' kelunan éh pebelih,
         dokoo' rigit iteu' omok tai vat kepéh, ha' néh ngan réh.
         14 Irah kelunan éh pohoo' néh leko éh, inah irah nyohoo' kelunan éh jah tai pané ngan
         néh, ka' ha' réh, Bé' améé' keloo' ka'au' pengeja'au mé', ha' réh.
         15 Na' péh irah éh pané kenat bé' keloo' lakei' ja'au inah pengeja'au réh, adang lakei'
         ja'au inah pu'un pengeja'au réh ngan moléé' kepéh tong lamin néh. Pelapah iah tebai
         kelunan sohoo' néh tuai tavin éh ke' néh neteng réh ka', Kineu' pemakai keh pakai
         rigit mas ké' rai, ha' néh.
         16 Ha' jah usah, O amam, pu'un akeu' pakai rigit mas ko' irai ngan hun iteu' pu'un éh
         avéé' jah poloo' rigit mas kekat néh, ha' néh.
         17 Ha' lakei' ja'au ngan néh, Jian, jian mu'un kereja' ko' kenat, ka'au' jah kelunan
         sohoo' éh jam seruh. Uban ko' tigéh lem kereja' ko' éh si'ik nah, akeu' juk maneu'
         ka'au' pengeja'au tong jah poloo' leboo' kepéh, ha' néh.
         18 Boh jah usah tuai kepéh tavin éh, ka' ha' néh, O amam, pu'un akeu' alaa' jah rigit
         mas ko' irai ngan hun iteu' pu'un éh avéé' lemah rigit mas kekat néh, ha' néh.
         19 Ha' lakei' ja'au ngan néh, Jian, ka'au' péh omok pengeja'au lemah leboo' kepéh, ha'
         néh.
         20 La'o inah pu'un jah usah tuai tavin éh kepéh, ha' néh, O amam, pu'un akeu' alaa'
         rigit mas éh na' ko' ngan ké' irai, iteu' éh neu' ké', kelebéé' ko' lakau rai pu'un
         ku' modoo' éh jian-jian lem livah ké' siteu'.
         21 Medai ku' pakai éh uban ké' jam ka'au' jah kelunan éh mahéng kenin. Pu'un ke' alaa'
         éh bé' anah ko', ngan pu'un ke' majau anah irah éh jah, ha' néh.
         22 Ha' lakei' ja'au ngan néh kepéh, Sa'at ka'au', ka'au' jah kelunan sohoo' bang bé'
         ke' jam seruh. Neu' ha' ko' kenat nah, akeu' ngukum ka'au'. ka'au' jam akeu' jah kelunan
         éh mahéng kenin ngan alaa' livah éh bé' anah ké' mu'un ngan majau tong éh nulah irah
         éh jah,
         23 hun ko' jam éh kenat, kineu' ke' bé' modoo' rigit ké' inah ngan kelunan éh jam pakai
         éh ke' néh omok vat ngan pinaa' kepéh, ha' néh.
         24 Boh lakei' ja'au nah bara' ngan kelunan éh pu'un nekedéng sinah nah, ka' ha' néh,
         Jian ke' alaa' rigit mas inah jin kelunan inah ngan mena' éh ngan kelunan éh pu'un
         jah poloo' rigit mas irai, ha' néh ngan réh.
         25 Ha' réh ngan néh, O amam, lakei' inah pu'un tenéh jah poloo' rigit irai ngan néh,
         ha' réh.
         26 Ha' lakei' ja'au kepéh, Siget kelunan éh pu'un, omok éh alaa' éh kepéh, bang kelunan
         éh bé' pu'un anah nah, ineu'-ineu' éh pu'un tong iah inah ke' éh juk nalaa' réh jin
         iah kepéh.
         27 Inah la'ah tong irah ayau ké' rai éh bé' keloo' Akeu' pu'un pengeja'au réh, jian
         keh mihin réh tuai ngan mematai réh tong jumen ké' siteu', ha' néh ngan réh.
         28 La'o Yésus maneu' ha' tapan tong rigit mas inah, lakau Éh jin tenah réh masek jalan
         Néh juk tai leboo' Yérusalem nah.
         29 Avéé' réh déhéé' leboo' Betpage ngan leboo' Betania tong tapak tokong Saitun nah,
         sinah Yésus nyohoo' duah usah bakéh Néh lakau tenah.
         30 Ka' ha' Néh ngan roh, Jian kawah tai leboo' inah. Hun koh avéé' sinah da', pu'un
         jah anak keledai éh tenelun réh ta'an koh, bé' jak kelunan pu'un pakai éh tai lakau.
         Jian koh muka telun néh ngan mihin éh tuai siteu', ha' Néh. Ha' Néh kepéh,
         31 Hun néh pu'un kelunan neteng koh, Kineu' koh maneu' éh kenat, jian koh bara' ngan
         néh ka', Uban Guru juk alaa' éh, ha' koh.
         32 Lakau roh avéé' tong leboo' inah, inah rawah pu'un na'at anak keledai pekua' ha'
         Yésus bara' ngan roh lepah ri'.
         33 Hun roh muka telun anak keledai nah, pu'un kelunan neteng roh kineu' éh ke' roh maneu'
         éh kenat.
         34 Ha' roh mipa éh, Uban Tuhan juk alaa' éh, ha' roh.
         35 Boh roh alaa' anak keledai nah ke' roh mihin éh tai Yésus. La'ah kelunan pejat pakai
         réh tong keledai inah ngan nyohoo' Yésus menyun tong néh lakau jalan keledai inah.
         36 Tovoo' Néh lakau kenat nah, inah kelunan pinaa' nah pejat pakai réh tong tana' jin
         tenah Tuhan nah.
         37 Avéé' réh déhéé' Yérusalem boh réh rahoo' keluat tai Yérusalem, boh kekat kelunan
         pinaa' nah betéé' kenin murung mu'un-mu'un, ngelahap réh mejing Allah. Murung kenin
         réh uban kekat penganeu' Tuhan nah pu'un éh ta'an réh tenéh.
         38 Ka' ha' réh, Mejing ngaran Allah, jian mu'un Iah éh tuai dalem ngaran Allah. Petunuk
         tong seruga ngan peparen Allah, ha' réh.
         39 La'ah kelunan éh kivu adet Parisi éh pu'un pemung ngan kelunan pinaa' nah bara' ngan
         Yésus. Ka' ha' réh, O Guru, jian ke' nyohoo' kekat bakéh ko' inah kelem awah, ha'
         réh.
         40 Ha' Yésus ngan réh, Akeu' bara' ngan keh, hun kekat irah kelem, adang kekat bateu'
         pu'un ngelahap, ha' Néh.
         41 Hun Yésus avéé' lah tong Yérusalem, mangaa' Éh na'at éh.
         42 Ka' ha' Néh lem ha' kangaa' Néh, Na' péh dalem jah dau iteu' awah ka'ah jam tong
         iah éh juk mihin keh pawah. Bang bé' keh jam éh.
         43 Bang bé' lebéé' la'ah la'o iteu' pu'un kelunan tuai maneu' ka'ah mu'un, adang réh
         pu'un nyeririt kekat leboo' iteu' ngan mapat kekat jalan keh pah avéé' ka'ah bé' omok
         kelap.
         44 Adang réh pu'un tuai mematai kekat ka'ah béé. Kekat leboo' iteu' tasa' béé-béé, bé'
         pu'un jah-jah éh nekedéng keto. Ke' néh pu'un kenat uban keh mahéng kenin ngan bé'
         nesen Tuhan éh tuai éh juk purip ka'ah, ha' Néh.
         45 La'o inah Yésus tai tong Umaa' Allah ke' Néh pekelap kelunan éh pebelih lem néh.
         46 Ka' ha' Néh ngan réh, Pu'un jah ha' lem surat Allah éh bara', Umaa' Ké' pu'un nateng
         réh lamin sebayang, kenat ha' lem surat Allah, bang ka'ah maneu' éh barei' lamin jalan
         okoo' kelunan éh nekau ngan ngebuyuk réh awah, ha' Néh.
         47 Siget-siget dau Yésus nebaraa' kelunan lem Umaa' Allah inah. Irah pengeja'au imam
         ngan irah guru éh nebaraa' tong sohoo' lem Surat Musa ngan irah Kemiti Yahudi, irah
         keloo' mu'un-mu'un mematai Yésus,
         48 bang bé' réh omok uban kelunan pinaa' nah ngelayau kivu Yésus uban irah keloo' mu'un
         menéng ha' Néh.

1 Jah koléé' hun Yésus nebaraa' irah lem Umaa' Allah ngan bara' Rengah Jian ngan réh,
         irah pengeja'au imam, ngan irah guru éh nebaraa' tong sohoo' lem Surat Musa, pemung
         ngan kuraa' kekat pengeja'au kelunan Yahudi,
         2 ke' réh bara' ngan Néh. Ka' ha' réh, Jian ke' bara' ngan améé' tong éh penganeu'
         Ko', séé' éh nyohoo' Ke' maneu' kenat, ha' réh.
         3 Ha' Yésus ngan réh, Jian keh mipa ha' Ké' tenah da',
         4 La'ah Yohanes Batis rai, séé' nyohoo' éh ngebatis kelunan, kineu', Allah éh, kineu',
         sohoo' kelunan awah éh, ha' Néh ngan réh.
         5 Boh irah pinaa' paneu' belah irah ke', ka' ha' réh, Kineu' tam omok mipa ha' Néh
         kenat nah. Hun tam bara', Allah éh nyohoo' éh, adang Iah pu'un bara' kepéh, Hun néh
         kenat kineu' keh bé' ngelan tong Yohanes nah, ha' Néh dat.
         6 Bang hun tam bara', Kelunan éh nyohoo' éh, adang kekat kelunan pinaa' nah memateu'
         tam kepéh, uban irah seruh adang Yohanes Batis nah jah nabi Tuhan, ha' réh.
         7 Kenat péh irah mipa ha' Yésus, ka' ha' réh kepéh, Bé' mé' jam séé' nyohoo' éh, ha'
         réh.
         8 Ha' Yésus ngan réh kepéh, Hun Néh kenat bé' Akeu' omok bara' séé' nyohoo' Akeu' maneu'
         kekat penganeu' Ké' iteu', ha' Néh.
         9 La'o inah Yésus bara' jah ha' tapan ngan réh, ka' ha' Néh, Pu'un jah kelunan éh mulah
         pulah agun, la'o inah iah nyohoo' kelunan éh jah mihau pulah inah. La'o inah lakau
         éh tai tana' juu'.
         10 Tovoo' pulah inah bu'an, iah nyohoo' jah kelunan tai tavin irah éh sohoo' néh mihau
         pulah inah rai ke' néh omok alaa' buaa' néh. Bang sa'at kenin irah éh mihau pulah
         nah, irah mipok kelunan sohoo' néh nah ngan nyohoo' éh moléé' awah ngan bé' pu'un
         mena' ineu'-ineu' ngan néh.
         11 Boh éh nyohoo' jah kelunan éh jah kepéh tai, kenat péh irah sitai maneu' kelunan
         inah kepéh, irah mipok éh ngan pekenyaa' éh ngan nyohoo' éh moléé' awah, bé' irah
         pu'un mena' ineu'-ineu' ngan néh.
         12 Jah koléé' kepéh iah nyohoo' kelunan éh jah kepéh tai, inah éh keteleu' koléé' néh
         nyohoo' kelunan tai. Tong kelunan éh tai nah, pinaa' suhat néh neu' réh, boh réh bet
         éh awah.
         13 Boh kelunan éh pu'un pulah inah bara' ka', Kineu' lah ku' da'. Akeu' juk nyohoo'
         anak usah ké' éh penika ké' mu'un iteu' tai, adang irah omok ngerera' tong anak ké'
         iteu' da', ha' néh.
         14 Bang hun irah éh mihau pulah nah na'at éh tuai, boh irah bara' ka', Inah savéé' anak
         lakei' ja'au, jian tam mematai éh boh pulah iteu' omok anah tam mu'un, ha' réh.
         15 Inah irah alaa' éh ke' réh bet éh jin pulah inah ngan mematai éh, ha' Yésus ngan
         réh. Ka' ha' Yésus kepéh, Hun réh maneu' éh kenat, kineu' kenin lakei' éh pu'un pulah
         inah tong irah éh mihau pulah nah.
         16 Adang néh mematai réh uban réh sa'at, ngan tebai kelunan éh jah kepéh mihau pulah
         inah, ha' Yésus. Hun réh menéng ha' Yésus pané kenat, pu'un réh bara' ka', mai pu'un
         éh kenat da' ha' réh.
         17 Boh Yésus kepuh réh ngan neteng réh, ka' ha' Néh, Ineu' sin tong ha' surat Allah
         éh bara' ka'? Bateu' éh nebet tukeng lamin uban réh seruh éh bé' jian, bateu' inah
         éh jian mu'un ha' nah.
         18 Siget-siget kelunan éh tekaleu' tong bateu' inah, suhat ja'au éh ngan bekat usah
         néh, bang hun bateu' inah pelohoo' tong néh, adang néh pepa' banya', ha' Yésus.
         19 La'ah irah guru éh nebaraa' tong sohoo' lem Surat Musa ngan irah pengeja'au imam,
         tioo pelapah réh juk ngamit Yésus uban réh jam ha' tapan Néh tong lakei' éh pu'un
         pulah agun nah, ha' Néh maneu' irah ke' éh. Bang bé' réh omok ngamit Éh uban réh medai
         kelunan pinaa' nah.
         20 Boh irah mena ngan pitah jalan kepéh hun mah lah réh omok maneu' Éh kenat. Pu'un
         irah mena' rigit ngan kelunan ke' réh nyohoo' réh tai kivu Yésus pekua' kelunan éh
         ngelan mu'un, bang réh ngelayoo' awah. Boh réh nyohoo' kelunan inah tai tavin Yésus
         ngan neteng Éh tong kuraa' arong rungen dokoo' réh pitah ha' néh sala'. Irah maneu'
         Éh kenat hun Néh sala' ha' ke' réh omok pesala' Éh tong peritah.
         21 Tai lah kelunan éh alaa' rigit nah tavin Yésus, ka' ha' réh, O Guru, améé' jam kekat
         ha' Ko' ngan kekat ha' tebaraa' Ko' pu'un éh teneng, bé' ka'au' seruh tong penganeu'
         kelunan awah, bang pu'un ke' bara' mu'un tong kekat ha' Allah ngan kekat pengeloo'
         Allah ngan kelunan.
         22 Uban néh kenat jian ke' bara' ngan mé', kineu' mé', tekep mé' mena' sukai mé' ngan
         raja' Rum? Kineu' da', bé' makat mé' mena' éh, ha' réh.
         23 Bang kejam Yésus irah pané kenat uban réh pitah jalan ke' réh pesala' Éh. Boh Éh
         bara' ka' ngan réh,
         24 Tuai jah rigit pirek keh nah Ké' na'at éh, ha' Néh. Hun Néh alaa' rigit inah, inah
         Iah na'at éh, ka' ha' Néh, Gaben kelunan ineu' éh ka'. Séé' éh ka' ngaran, ha' Néh.
         Ha' irah mipa éh, Raja' Rum, ha' réh.
         25 Ha' Yésus ngan réh kepéh, Hun néh kenat kekat éh anah peritah jian keh mena' éh ngan
         irah ke'. Kekat éh anah Allah, jian ke' mena' éh ngan Allah ke', ha' Néh ngan réh.
         26 Na' péh irah pitah jalan juk pesala' Éh tong ta'an kekat kelunan, bé' réh omok pesala'
         Éh kenat, boh réh mokoo' kelem awah kepéh, béé kenin réh menéng ha' Néh kenat.
         27 La'ah pu'un kuraa'-kuraa' kelunan éh kivu adet Saduki tai tavin Yésus. Irah Saduki
         bé' irah ngelan kelunan éh matai omok betéé' murip kepéh. Inah irah bara' ngan Yésus,
         ka' ha' réh,
         28 O Guru, pu'un ha' lem Surat Musa éh bara' ka', Hun néh pu'un jah lakei' matai do
         néh murip keto bang rawah bé' pu'un anak, jian padéé' lakei' éh matai nah alaa' redo
         baleu' inah dokoo' rawah omok pu'un anak da', dokoo' anak inah seleket anak lakei'
         éh matai nah. Kenat ha' lem Surat Musa rai de', ha' réh.
         29 Ha' réh kepéh, Pu'un tujuu' usah éh pepadéé', éh tuken jin irah alaa' redo, bé' lebéé'
         matai lakei' inah ngan bé' pu'un anak.
         30 Boh padéé' néh éh tadin jin lakei' éh matai nah alaa' langoo' néh baleu' nah kepéh,
         kenat péh lakei' inah matai kepéh bé' mena rawah pu'un anak.
         31 Kenat péh avéé' tong teleu' usah irah éh pepadéé' tujuu' usah nah, pah avéé' irah
         béé éh tujuu' nah matai béé, bé' pu'un anak.
         32 La'o inah boh redo baleu' inah matai.
         33 Hun néh kenat tong dau Tuhan pebetéé' ngan purip kelunan vam, séé' jin belah irah
         tujuu' usah inah éh omok alaa' redo inah kepéh uban kekat irah tujuu' usah nah pu'un
         réh lepah pemung ngan redo inah, ha' réh.
         34 Ha' Yésus mipa réh kepéh, ka' ha' Néh, Kelebéé' kelunan pu'un murip tong tana' iteu'
         pu'un réh alaa' redo,
         35 La'ah lakei' ngan redo péh, hun mah Tuhan pebetéé' réh jin patai réh ngan alaa' urip
         éh pelinguh, bé' réh alaa' lakei' ngan redo kepéh.
         36 Irah barei'-okoo' meliket, bé' irah omok matai la'ah, irah lepah anak Tuhan ngan
         lepah betéé' jin pematai réh.
         37 La'ah Musa rai péh pu'un éh bara' lenaa' mu'un adang kelunan éh matai omok betéé'
         murip kepéh. Iah bara' éh lenaa' mu'un kenat hun néh bara' lem surat retek ha' éh
         bara' tong telo kayeu' mahang bang bé' éh potong. Uban tovoo' inah Musa bara' tong
         Tuhan, Iah éh Allah éh kenelan Abraham ngan Allah éh kenelan Ishak ngan Allah éh kenelan
         Yakub, ha' Néh.
         38 Sin ha' inah, réh teleu' inah, mu'un péh réh lepah matai, bang pu'un réh lepah betéé'
         murip kepéh, Tuhan éh Allah réh. Bé' Tuhan pengeja'au kelunan hun kelunan petem matai
         awah, ha' Yésus ngan réh.
         39 Boh irah guru éh nebaraa' tong Surat Musa bara' ka' ngan Yésus, O Guru, jam mu'un
         ka'au' pané ngan seruh, ha' réh.
         40 Bang bé' pu'un séé'-séé' éh makang neteng éh tong ineu'-ineu' kepéh.
         41 La'ah ka' ha' Yésus ngan réh, Kineu' kelunan omok bara' Kristus tuai jin pohoo' Daud,
         kineu' réh omok bara' éh kenat?
         42 Uban dalem surat Masmur Daud pu'un bara' ka', Tuhan pu'un bara' ngan Tuhan ké', Ka'
         ha' néh, Jian ke' menyun saa' na'au' ké' siteu',
         43 avéé' ké' maneu' kekat ayau Ko' inah barei' lun gem Ko' awah, ha' Néh.
         44 Hun néh kenat, hun Daud mateng Éh Tuhan, kineu' okoo' kelunan éh pejajii' Allah nah
         omok tuai jin pohoo' Daud nah, ha' Yésus ngan réh.
         45 Tovoo' kekat kelunan pinaa' nah menéng ha' Yésus, inah Yésus bara' ngan irah éh bakéh
         Néh. Ka' ha' Néh,
         46 Mavaa' keh jian-jian dai keh lavo' neu' irah guru éh nebaraa' tong Surat Musa. Bau
         kenin réh keloo' réh lakau pakai kerayung éh kebit, dokoo' kelunan omok na'at ngan
         sepah réh. Hun réh tai jalan pebelih keloo' mu'un réh menéng ha' kelunan ngajung réh.
         Kenat péh réh tong lamin sebayang, keloo' réh menyun retek poléng ta'an kelunan pinaa',
         kenat péh hun réh tai tong penguman ja'au.
         47 Pu'un réh ngebuyuk irah redo baleu' ngan alaa' livah réh awah, la'o inah kenat péh
         réh ngelayoo' awah maneu' jian neu' réh kebit ha' sebayang. Ukum irah inah pelapah
         bahat jin ukum irah éh jah, ha' Yésus nah.

1 La'ah ngejuwak Yésus ngan na'at kelunan kaya' mena' pengena' néh ngan Allah tong
         umaa' Allah,
         2 boh Éh na'at jah redo baleu' éh kari mu'un. Redo baleu' nah pu'un éh mena' duah tasap
         sin,
         3 boh Yésus bara' ka', Redo baleu' inah mena' éh pelapah ja'au mu'un jin kekat éh nena'
         irah pinaa' nah.
         4 Uban kelunan kaya' nah irah éh mena' jin utaa' néh awah, bang redo baleu' inah iah
         kari mu'un, iah éh mena' kekat anah nah béé, ha' Yésus.
         5 La'ah pu'un jelua' kelunan bara' tong kekat kejian Umaa' Allah, Jian mu'un layan
         umaa' inah, ha' réh. Kekat bateu' péh éh palaa' réh suai lamin inah, jian éh, ha'
         réh, ngan pu'un réh bara' kepéh tong kekat pengena' kelunan inah ngan Allah. Umaa'
         Allah inah ngan pengena' réh inah, jian mu'un-mu'un éh, seneruh réh. La'ah ha' Yésus
         ngan réh,
         6 Tong kekat éh ta'an keh inah, pu'un jah dau kepéh temurei' bé' pu'un jah bateu' petevan
         kenat la'ah, adang kekat bateu' nah guram awah, ha' Néh.
         7 Boh irah neteng éh kepéh, ka' ha' réh, Kineu' kelebéé' la'ah ke' néh kenat da'? Kineu'
         éh telana' néh hun néh lepah danii' da', ha' réh.
         8 Ka' ha' Yésus kepéh, Jian keh seruh jian-jian dai kelunan petawang keh, uban pinaa'
         kelunan éh pu'un tuai dalem ngaran Ké' éh bara' ka', Akeu' néh Tuhan, ngan ka' ha'
         réh kepéh, Jaka' néh lepah avéé', ha' réh. Bang hun réh pu'un pané kenat, mai keh
         kivu réh.
         9 La'ah hun keh menéng rengah kelunan pekayau, ngan rengah kelunan pesakat ngan maneu'
         irah éh pohoo' nah ke', jian keh nesen, adang kekat éh inah avéé' tenah, bang bé'
         jak éh inah éh ga' néh, ha' Néh.
         10 Ha' Néh kepéh, Adang jah arong kelunan juk betéé' tai ngayau jah arong kelunan kepéh,
         ngan irah éh pu'un lem nihau jah peritah, juk tai pekayau ngan irah éh lem nihau peritah
         éh jah kepéh.
         11 La'ah tovoo' inah pu'un tegen tana' éh ja'au mu'un, ngan pu'un la'au' éh ja'au mu'un
         kepéh, ngan pinaa' arong kesakit éh ja'au, ngan pinaa' arong éh pu'un ngedai kenin
         kelunan, kenat péh tong langit péh pinaa' arong-arong éh tejeu' ta'an réh éh omok
         telana' ngan réh, ha' Néh.
         12 Ka' ha' Yésus kepéh, Teka kekat inah juk avéé', adang pu'un kelunan ngamit ngan peketa
         keh, adang réh mihin keh besara' lem lamin sebayang ngan irah mena' keh lem lamin
         tutup, adang réh mihin keh tai besara' tong jumen raja' ngan irah pengeja'au, irah
         maneu' keh kenat uban pengelan keh tong Akeu'.
         13 Bang hun réh maneu' keh kenat, inah jalan keh omok bara' Rengah Jian ngan réh.
         14 Mai keh medai ngan seruh, hun néh pu'un kenat kineu' jalan ké' omok mipa kekat ha'
         réh da'.
         15 Uban tovoo' réh ngamit keh da', adang Ké' pu'un mena' pengejam Ké' ngan keh ke' néh
         nolong keh pané, pah avéé' irah éh maneu' keh nah, bé' omok ngelawan ngan bé' omok
         bet ha' keh kepéh da', ha' Néh.
         16 Ha' Néh kepéh, La'ah avéé' tinen tamen keh ngan padéé' keh ngan panak keh ngan bakéh
         keh, pu'un réh mena' keh ngan irah. Adang pu'un jelua' keh penatai réh.
         17 Adang kekat kelunan pu'un leko mu'un-mu'un tong keh. Irah pu'un maneu' keh kenat
         uban pengelan keh tong Akeu',
         18 bang na' péh kenat, bé' sapét jah ihat bok keh péh pega'.
         19 Jian keh ngereken kenin keh, boh keh omok alaa' urip pelinguh, ha' Néh.
         20 Ka' ha' Yésus kepéh, Hun keh na'at ayau tuai nyeririt leboo' Yérusalem, boh keh jam
         adang réh juk ngebéé Yérusalem.
         21 Hun néh pu'un kenat kelunan éh pu'un tong tana' Yudea, jian réh kelap tai tokong,
         kelunan éh pu'un tong leboo' inah mu'un, jian réh kelap jin sinah, kelunan éh pu'un
         tong tana' déhéé' Yérusalem, mai réh tai tong leboo' Yérusalem kepéh.
         22 Uban sioo' inah, inah sioo Tuhan ngukum réh, dokoo' néh pesukup ha' lem surat Tuhan.
         23 Hun kekat penusah inah pu'un avéé', pika mu'un irah redo éh nemaléé', ngan irah éh
         pu'un anak si'ik. Ja'au mu'un penusah tong tana' iteu'. Rek Tuhan adang éh teneng
         tong leboo' Yérusalem nah.
         24 Jelua' kelunan inah penatai réh palaa' po'é, jelua' kepéh narau réh tai tana' éh
         juu' mu'un. Kelunan éh tengéé' pohoo' jin Yahudi, pu'un irah lakau semah-semah péh
         tong leboo' Yérusalem kenat, avéé' lebéé' mu'un, pah avéé' pengega' tana', ha' Néh.
         25 Ka' ha' Yésus kepéh, Tai pengega' tana' pu'un kuraa'-kuraa' telana' éh tong maten
         dau ngan tong laséh, kenat péh tong kenyuhai, kenat péh éh tong tana', pah avéé' kuraa'-kuraa'
         arong kelunan besau kenin ngan medai mu'un-mu'un menéng barei' ha' savéé' baa' éh
         pejek atong.
         26 Pu'un kelunan pelapah tayen medai uban réh seruh tong kekat éh juk avéé' tong tana',
         uban maten dau ngan laséh ngan kenyuhai ngan kekat inah béé, pu'un piso jin retek
         néh bu'un.
         27 La'o inah Anak Kelunan pu'un avéé' lah lem jah avun ngan kekat penyukat ngan pengejian
         Néh kepéh.
         28 Hun kekat penusah inah pu'un, jian keh nekedéng ngan nerepan uban savéé' Tuhan danii'
         mu'un, ha' Yésus.
         29 Boh Yésus bara' jah ha' tapan ngan réh, ka' ha' Néh, Seruh keh tong ha' tapan tong
         inan ara ngan kekat arong inan buaa' éh jah kepéh.
         30 Hun keh na'at éh ngelerong adang keh nesen bé' lebéé' la'ah da', adang néh bu'an.
         31 Barei' inah péh hun keh na'at kekat penusah inah, nesen keh jaka' Allah juk tuai
         Pengeja'au, danii' mu'un lah éh, ha' Néh.
         32 Ka' ha' Yésus kepéh, Seruh keh jian-jian, kekat éh benara' ké' iteu', adang néh pu'un
         kenat sioo' urip kelunan Yahudi éh murip hun iteu'.
         33 Langit ngan tana' juk salai béé, bang kekat ha' tebaraa' ké', adang néh pu'un petem
         kenat mu'un, ha' Yésus nah.
         34 Ka' ha' Yésus kepéh, Seruh keh jian-jian, mai keh telalau kuman nyahan mesep pah
         avéé' keh mavuk, ngan mai keh taleu neu' penusah éh pu'un tong tana', dai Tuhan beleka'
         avéé' lem keh bé' nerepan éh.
         35 Uban dau savéé' Tuhan pu'un éh pekua' ka'an éh teneng tong viheu'.
         36 Seruh keh jian-jian ngan ngelayau sebayang, dokoo' keh omok gahang ngan omok ngeretep,
         dokoo' keh omok nekedéng tong jumen Anak Kelunan hun Néh tuai kepéh, ha' Yésus ngan
         réh.
         37 Sioo' inah péh Yésus nebaraa' réh lem Umaa' Allah ngan siget merem pu'un éh tai tokong
         Saitun.
         38 Siget ngivun ngioo' éh dau peka', inah kelunan pinaa' tai Umaa' Allah ke' réh omok
         menéng ha' Néh.

1 La'ah lepah danii' tong Dau Ja'au Roti éh bé' pu'un tawan pekevat, éh nateng Paska.
         2 Tovoo' inah irah pengeja'au imam ngan irah guru éh nebaraa' tong Surat Musa, pitah
         jalan juk mematai Yésus, kelebéé' kelunan pinaa' nah bé' jam éh jak uban medai réh
         tong kelunan pinaa' nah.
         3 Boh Sitan tai masek lem kenin Yudas Iskariot. Yudas nah jah usah jin bakéh Yésus
         éh jah poloo' duah usah nah.
         4 Tai Yudas tavin irah pengeja'au imam ngan pengeja'au irah seradu éh mavaa' Umaa'
         Allah, ke' néh pakat ngan réh tong jalan néh omok mena' Yésus ngan réh.
         5 Jian kenin réh menéng ha' néh kenat, ngan irah jajii' hun Yudas mena' Yésus ngan
         réh kenat, omok réh mena' rigit ngan néh.
         6 Yudas péh pu'un pekua' kenin néh ngan réh, iah pitah jalan hun mah-mah péh éh omok
         mena' Yésus ngan réh, kelebéé' kelunan pinaa' nah bé' jam éh.
         7 Avéé' tong Dau Ja'au Roti éh bé' pu'un tawan pekevat, inah éh tong dau réh mematai
         domba, ka'an éh kinan réh tovoo' réh maneu' Dau Ja'au Paska.
         8 La'ah ka' ha' Yésus ngan Péterus rawah Yohanes, Jian kawah tai petenup ka'an kinan
         tam tong Dau Ja'au Paska, ha' Néh.
         9 Ka' ha' rawah ngan Néh, Semah mo petenup éh da', ha' roh.
         10 Ha' Néh ngan roh kepéh, Menéng koh, hun koh tai tong leboo' pu'un jah lakei' sinah
         nyelalang koh, lakei' inah da' pu'un éh nyu'un jah tajau jalan baa'. Jian koh kivu
         éh taket tong lamin
         11 ngan bara' ngan kelunan éh pu'un lamin inah, Ha' Guru neteng, Semah lamin éh jalan
         ké' omok kuman ka'an éh penatai tam sioo' tam maneu' Dau Ja'au Paska, éh dokoo' Ké'
         omok pemung kuman éh ngan irah bakéh Ké', kenat ha' keh ngan néh.
         12 Boh lakei' ja'au inah bara' jah lamin ngan koh, lamin inah lamin ja'au ngan petevan,
         ngan kekat éh juk penakai koh petenup Dau Ja'au inah, pu'un éh tong lamin inah. Sinah
         koh tai petenup éh, ha' Yésus ngan roh.
         13 Boh roh tai, pu'un rawah na'at pekua' mu'un barei' éh benara' Yésus ngan roh ri',
         boh roh petenup Dau Ja'au inah sinah.
         14 Tovoo' réh juk kuman tong Dau Ja'au Paska, Yésus menyun pemung ngan irah lawah Néh.
         15 Ka' ha' Néh ngan réh, Jin sahau rai Akeu' gahang kenin juk na'at dau iteu' pu'un,
         jalan Ké' omok kuman penguman paska iteu' ngan keteleu' teka Ké' keta ngan matai.
         16 Uban Akeu' bara' ngan keh, bé' Akeu' kuman penguman paska iteu' la'o iteu' kepéh,
         pah avéé' réh jam sin néh mu'un hun Allah pu'un pengeja'au.
         17 La'o inah boh Yésus alaa' sawan baa' ngan bara' jian kenin ngan Allah. Ka' ha' Néh
         ngan réh, Jian keteleu' alaa' baa' iteu' ngan petulat éh belah ka'ah ke',
         18 uban Akeu' bara' ngan keh, jian la'o iteu' bé' Akeu' mesep baa' agun kepéh pah savéé'
         jaka' Allah Pengeja'au, ha' Néh.
         19 La'o inah Iah alaa' roti ngan bara' jian kenin ngan Allah ngan Iah memutui éh ke'
         Néh mena' éh ngan réh, ka' ha' Néh, Iteu' néh seleket usah Ké' éh nena' Ké' ngeliwah
         ka'ah, jian keh kuman éh jalan keh petesen kenin keh tong Akeu', ha' Néh.
         20 Kenat péh la'o réh kuman, inah Iah mena' baa' ngan réh, Ka' ha' néh ngan réh, Baa'
         iteu', inah éh seleket dahaa' Ké' éh juk nena' Ké' ngeliwah ka'ah, éh dahaa' Ké' éh
         maneu' jajii' maréng neu' Tuhan ngan kekat kelunan.
         21 Jian keh menéng ha' Ké', kelunan éh juk memalo Akeu' pu'un éh mokoo' ngan Ké' siteu'.
         22 Adang Anak Kelunan matai pekua' barei' pengeloo' Tuhan, bang tusah mu'un-mu'un ngan
         kelunan éh memalo Ku' nah, ha' Néh ngan réh.
         23 Boh irah pané belah irah ke' seruh, séé' éh juk memalo éh kenat.
         24 La'ah irah bakéh Yésus paneu' seruh séé' éh omok ja'au ngaran jin belah réh.
         25 Ka' ha' Yésus ngan réh, Kekat raja' tong tana' pu'un penyukat néh bau kelunan éh
         lem nihau néh, ngan kekat pengeja'au peritah pu'un pesebila ngan kelunan pinaa' ngan
         balang lem kenin réh.
         26 Bang bé' éh kenat tong ka'ah iteu'. Bang kelunan éh ja'au urip jin belah ka'ah, jian
         éh seruh usah néh barei'-okoo' éh si'ik, ngan iah éh pengeja'au keh, jian éh pekua'
         barei' kelunan sohoo' awah.
         27 Séé' éh kelunan ja'au, kineu', iah éh menyun kuman. Kineu', kelunan sohoo' éh petubo
         éh. Kelunan éh menyun kuman nah, adang iah éh ja'au. Bang Akeu' iteu' pu'un Ku' belah
         ka'ah pekua' barei' kelunan sohoo' awah.
         28 Pu'un ka'ah pemung ngan Ké' dalem kekat penusah Ké' rai, bé' keh bet Akeu',
         29 ngan hun iteu' barei' Tamen ké' mena' penyukat ngan Ké' jalan Ké' omok pengeja'au
         kekat kelunan, kenat péh Akeu' mena' penyukat Ké' ngan keh kepéh.
         30 Adang ka'ah pu'un kuman pemung ngan Ké' tovoo' Ké' tuai Pengeja'au ngan mihau kekat
         kelunan béé, inah kepéh ka'ah omok alaa' penyukat dokoo' keh omok petuneng jah poloo'
         duah betah pohoo' Israel, ha' Néh.
         31 Ka' ha' Yésus kepéh, O Simon, menéng ke' jian-jian, Sitan juk tupat kenin keteleu'
         béé ke' néh juk mega' keh jin pengelan keh, kua' barei' ipaa' ngan upih parai éh palit
         hun réh napan éh. Kenat péh Sitan juk mega' pengelan keh.
         32 Na' péh éh tupat keteleu' kenat, Akeu' pu'un bara' keh lem sebayang Ké' Simon, jalan
         pengelan ko' pu'un reken, ha' Néh. Tovoo' ko' pekoléé' kenin, tekep ke' ngereken irah
         padéé' ko'.
         33 Ka' ha' Péterus kepéh, O Tuhan, hun ké' pemung ngan Ko' Tuhan, na' péh réh na' ku'
         lem lamin tutup, ngan na' péh réh mematai ku' mu'un, keloo' akeu' kenat hun néh ketem
         ka'au', ha' néh.
         34 Ka' ha' Yésus kepéh, O Péterus, bé' éh kenat, lem dau iteu' bé' jak iap sakui ngelangéé',
         neu' kenin ko' medai, pu'un ke' ngaken teleu' koléé' bara', Bé' akeu' jam Iah, ha'
         Yésus ngan néh.
         35 La'ah Yésus neteng irah éh bakéh Néh, ha' Néh, Kineu' keteleu', hun Ké' nyohoo' keh
         lakau sahau rai hun Ké' meta' keh mihin gaweng ngan rigit ngan kasut ngan bék keh
         rai kineu', pu'un ineu'-ineu' éh bé' sukup ngan keh, ha' Néh. Ha' irah bakéh Néh,
         Bé', hun irai kekat néh béé pu'un éh sukup, ha' réh.
         36 Ka' ha' Néh kepéh, Bang hun iteu' tengéé' mu'un éh jin sahau rai, séé'-séé' éh pu'un
         rigit ngan pu'un gaweng, jian éh mihin éh. Hun kerayung néh pu'un, jian éh melih éh
         dokoo' néh omok melih po'é palaa' rigit tong kerayung inah.
         37 Hun iteu' Akeu' bara' kenat ngan ka'ah uban kekat ha' lem surat Allah éh bara', Pu'un
         irah maneu' éh pekua' irah éh pu'un penyala' mu'un, kekat ha' inah pu'un éh teneng
         tong Akeu' mu'un. Uban kekat éh lepah senurat réh tong Akeu', adang néh pu'un avéé'
         tong Akeu' pekua' éh senurat réh kenat, ha' Yésus ngan réh.
         38 Ha' irah bakéh Néh kepéh, O Tuhan, pu'un po'é duah siteu' ne', ha' réh. Ha' Yésus
         kepéh, Ma'o lah, ha' Néh.
         39 La'o inah Yésus musit jin lamin éh jalan Néh kuman Dau Ja'au nah, ke' Néh tai tokong
         Saitun barei' kemalai Néh, ngan irah bakéh Néh pu'un kivu Éh.
         40 Hun réh avéé' sitai Iah bara' ka' ngan réh, Jian keh mekat sebayang dai keh teneng
         tong tenupat Sitan, ha' Néh ngan réh.
         41 Boh éh piso jin irah kejuu' jah neput nah kejuu', boh éh ngejekuu' lep Néh ngan sebayang.
         42 Ka' ha' sebayang Néh, O Tamen, hun néh lem pengeloo' Ko' mai ke' buhaa' pengeketa
         iteu' teneng tong Akeu' bang jian éh kivu pengeloo' Ko' awah, ha' sebayang Néh.
         43 Boh jah meliket tuai jin seruga ke' néh ngegahang usah Yésus.
         44 Jaa'-jaa' néh Yésus sebayang dalem kebesau Néh éh ja'au mu'un, pah avéé' usah Néh
         ripoo' neu' sana Néh ngan sana Néh tétéé' tong tana' barei' tétéé' dahaa' rai.
         45 La'o Néh sebayang kenat, Iah moléé' tai irah bakéh Néh kepéh. Iah na'at irah pegen
         awah uban réh mutau.
         46 Boh Éh pané ngan réh, ka' ha' Néh, Kineu' keh pegen kenat. To'ot keh ngan sebayang
         dai keh teneng tong tenupat Sitan, ha' Néh.
         47 Lem Yésus to pané ngan irah éh bakéh Néh, inah savéé' kekat kelunan pinaa' éh juk
         ngamit Éh. La'ah Yudas, éh jah usah jin belah irah bakéh Néh éh jah poloo' duah usah
         nah, iah éh mihin kelunan pinaa' nah tavin Yésus. Tuai éh juk marek Yésus.
         48 Boh Yésus pané ngan Néh, ka' ha' Néh, O Yudas, ka'au' juk marek Anak Kelunan kenat,
         seleket ko' bara', padéé', éh mu'un néh dokoo' ko' memalo Akeu' awah, ha' Néh.
         49 Hun irah bakéh Yésus na'at kelunan pinaa' nah juk ngamit Iah, boh réh pané, ka' ha'
         réh, Tuhan kejeraa' mé' meta réh palaa' po'é mé' teu', ha' réh.
         50 Pu'un jah usah ngan Yésus sinah, éh tioo menat po'é néh ke' néh mesap kelingen saa'
         na'au' jah kelunan éh ripen Imam éh pengeja'au kekat imam.
         51 Boh Yésus bara' ka' ngan Néh, Mai ke' maneu' kenat, ha' Néh. Boh Yésus ngamit suhat
         kelingen lakei' inah ke' Néh peka'o éh.
         52 Boh Yésus pané ngan irah pengeja'au imam, ngan irah seradu éh mavaa' Umaa' Allah,
         ngan irah pengeja'au kelunan Yahudi éh pu'un tai sinah ke' réh ngamit Yésus nah. Ka'
         ha' néh ngan réh, Kineu' ka'ah tuai siteu' ketem po'é ngan pipok barei' juk ngamit
         jah kelunan éh pu'un maneu' sa'at mu'un.
         53 Siget dau pu'un Akeu' ngan keh tong Umaa' Allah, bang bé' keh tuai sinah ngamit Akeu'.
         Bang hun iteu' Allah kejeraa' keh maneu' Akeu', uban sioo' kesa'at jin merem, pu'un
         penyukat.
         54 La'ah irah ngamit Yésus ngan mihin Éh tai lamin Imam éh pengeja'au kekat imam. Pu'un
         Péterus kivu Éh bang bé' éh makang tai tepih tong Yésus.
         55 Pu'un jah luten éh kenahang réh tong lamin, sinah Péterus tai mokoo' ngan irah éh
         ngereu' sinah.
         56 Pu'un jah redo lemanai, redo inah kelunan sohoo', iah na'at Péterus menyun déhéé'
         luten, inah iah kepuh Péterus, boh éh bara' ka', Iteu' jah kelunan éh pu'un ngan lakei'
         inah rai de', ha' néh.
         57 Boh Péterus ngaken, ka' ha' néh, bé' akeu' jam iah, ha' néh.
         58 Bé' makat lebéé' la'o inah, boh jah lakei' kepéh na'at éh. Ha' lakei' inah ngan néh,
         ka'au' iteu' néh jah jin irah inah rai de', ha' néh. Boh Péterus mipa éh, ka' ha'
         néh, bé' éh akeu' dat, ha' néh.
         59 La'o inah kepéh, tipet mesak jah na'o kelebéé', pu'un jah lakei' éh jah kepéh bara'
         tong Péterus. Ha' lakei' inah, Adang lakei' inah pebakéh mu'un ngan kelunan inah rai
         de', uban iah péh kelunan jin Galilia, ha' néh.
         60 Ha' Péterus, Bé' akeu' jam éh kunah ko' inah, bé' mu'un akeu' jam kelunan inah, ha'
         néh. Tovoo' Péterus pané kenat pu'un iap ngelangéé'.
         61 Boh Tuhan pupah kepuh Péterus, tioo tesen Péterus tong ha' Tuhan hun Néh bara' ka'
         ngan néh ri', Bé' jak iap sakui ngelangéé' adang pu'un ka'au' ngaken akeu' teleu'
         koléé', ha' ri'.
         62 Boh Péterus musit ngan mangaa' mu'un-mu'un besau kenin.
         63 Kekat kelunan éh ngamit Yésus nah pu'un réh peja' Éh, ban ngan mipok Éh ngan maneu'
         Éh mu'un-mu'un.
         64 Boh irah ngejeret maten Néh, ngan mala' maneu' Éh. Ka' ha' réh neteng Éh, séé' éh
         mipok ke' ri, ko' bara' ngaran néh, ha' réh.
         65 Ngan pinaa' arong ha' réh maneu' Éh ngan pekenyaa' Éh.
         66 Hun dau rema kekat irah pengeja'au kelunan Yahudi ngan irah pengeja'au imam, ngan
         irah guru éh nebaraa' tong Surat Musa, pu'un réh petipun. Boh réh mihin Yésus tong
         jumen Komiti sebayang Yahudi.
         67 Ka' ha' réh ngan Néh, Jian ke' bara' ngan améé', kineu' ke', ka'au' Kristus éh pejajii'
         Allah, ha' réh. Ka' ha' Yésus mipa réh, Na' péh Akeu' bara' ngan keh, bé' keh ngelan
         ha' ké'.
         68 Na' péh Ku' neteng keh tong ineu'-ineu' péh, bé' keh keloo' mipa ha' ké'.
         69 Jin la'o iteu' Anak Kelunan pu'un mokoo' saa' na'au' Allah éh matek bau, ha' Néh.
         70 Ka' ha' réh ngan Néh kepéh, Hun néh kenat kineu' ke', ka'au' éh Anak Tuhan Allah?
         Ha' réh. Ha' Yésus ngan réh, Kenat éh ha' ka'ah bara' Akeu', ha' Néh.
         71 Boh réh bara' ka' kepéh, Hun iteu' bé' makat uleu' juk pitah kelunan éh jah éh omok
         bara' tong Iah, uban uleu' tengéé' lepah menéng atek ha' usah néh mu'un bara' iah
         Anak Allah, ha' réh.

1 La'o inah kekat kelunan pinaa' nah mihin Yésus tai tavin Pilatus
         2 ke' réh maneu' Éh ngan pesala' Éh tong jumen Pilatus nah. Ka' ha' réh ngan Pilatus,
         Pu'un améé' ngamit kelunan iteu' uban Néh petawang pohoo' améé'. Uban pu'un Éh bara',
         Mai réh mena' sukai ngan raja' Rum. Uban Iah Éh pengeja'au kunah Néh, ngan ha' Néh
         kepéh, Iah éh Kristus Raja' améé', kunah N éh ri' de', ha' réh ngan Pilatus.
         3 Boh Pilatus neteng Yésus nah kepéh, Ka' ha' néh, Kineu' ke', ka'au' néh Raja' kelunan
         Yahudi kei, ha' néh. Ka' ha' Yésus mipa éh kepéh, Barei' ha' ko' inah néh éh, ha'
         néh.
         4 Boh Pilatus bara' ngan irah pengeja'au imam ngan irah kelunan pinaa' nah kepéh, ka'
         ha' néh ngan réh, Bé' akeu' jam ineu'-ineu' penyala' Néh éh ke' Néh tekep kenukum,
         ha' Pilatus.
         5 Jaa'-jaa' néh réh bara' kepéh, ka' ha' réh, Neu' ha' tebaraa' Néh, inah Iah pebetéé'
         kenin kelunan pinaa' ke' réh pekayau belah irah ke'. Pu'un Éh pebetéé' kenin kelunan
         tong tana' Galilia pah avéé' tutuh tana' Yudea, ngan hun iteu' kepéh inah Iah tuai
         siteu', ha' réh ngan Pilatus.
         6 Hun Pilatus menéng ha' réh bara' éh kenat, boh éh neteng réh, Ka' ha' néh, Kineu'
         kelunan iteu', pu'un éh jin tana' Galilia, ha' néh.
         7 Hun néh jam Yésus nah jin tana' Galilia, iah nyohoo' kelunan mihin éh tavin Herodis,
         uban tana' Galilia nah pu'un éh lem nihau Herodis ngan pu'un Herodis nah tong Yérusalem
         sioo' inah.
         8 Murung kenin Herodis na'at Yésus tavin éh, uban lebéé' tenéh iah juk na'at Éh, uban
         pinaa' ha' éh lepah nenéng néh tong Néh. Lepah lebéé' tenéh éh juk temeu' ngan Néh
         uban néh keloo' na'at Yésus maneu' jah telana' ja'au éh tejeu' ta'an néh.
         9 Kenat péh pinaa' arong rungen éh teneteng Herodis ngan Yésus, bang bé' Yésus mipa
         ineu'-ineu' éh teneteng lakei' inah.
         10 Boh irah pengeja'au imam ngan irah guru éh nebaraa' tong Surat Musa nekedéng maneu'
         Éh mu'un-mu'un ke' réh pesala' Éh.
         11 La'ah Herodis pemung ngan irah seradu peja' Yésus ngan pekenyaa' Éh. Pu'un réh pekerayung
         Éh palaa' jah kerayung éh jian mu'un, ke' réh mala' Éh ngan nyohoo' Éh moléé' kepéh
         tai Pilatus.
         12 La'ah Pilatus rawah Herodis nah, bé' rawah jam pekua' kenin bu'un, bang tong dau
         inah, inah éh bu'un roh pebakéh.
         13 Boh Pilatus tebai kekat pengeja'au imam ngan kekat pengoloo' ngan kekat pohoo' Yahudi
         petipun.
         14 Boh Pilatus bara' ngan réh, ka' ha' néh, Pu'un ka'ah mihin kelunan iteu' tavin akeu',
         ha' keh Iah pu'un petawang kekat kelunan, ha' keh. Akeu' lepah petuneng Éh mu'un-mu'un
         tong jumen keh béé, bang bé' jah-jah sala' Néh éh kejam ké' éh barei' ha' keh bara'
         sala' Néh inah.
         15 Kenat péh Herodis, bé' Herodis jam sala' kelunan iteu', inah iah nyohoo' Éh moléé'
         tavin akeu' kepéh. Bé' mu'un pu'un penyala' Néh éh ke' Néh tekep réh ngukum Éh matai.
         16 Uban néh kenat jian akeu' nyohoo' réh mipok Éh awah la'o inah ngelepu Éh, ha' Pilatus.
         17 Pilatus pané kenat uban néh seruh juk maneu' éh pekua' éh kemalai néh. Uban siget
         ta'un tovoo' irah Yahudi maneu' Dau Ja'au Paska, malai Pilatus ngelepu jah kelunan
         jin lamin tutup.
         18 Pelapah kelunan pinaa' nah pané ngan ja'au ha', ka' ha' réh, Mematai awah Éh, Barabas
         nah ko' ngelepu ngan améé', ha' réh.
         19 Barabas nah pu'un éh lem lamin tutup neu' néh pebetéé' kenin kelunan pinaa' ke' réh
         pekayau belah irah ke', inah kepéh, uban usah néh tengéé' pu'un mematai kelunan lepah.
         20 Kenin Pilatus juk ngelepu Yésus nah awah, inah iah pané ngan kelunan pinaa' nah jah
         koléé' kepéh,
         21 bang jaa'-jaa' néh réh bika' kepéh, ka' ha' réh, Ke' ko' mematai Éh tong salib, ke'
         ko' mematai Éh tong salib, ha' réh.
         22 Boh Pilatus neteng réh kepéh, inah keteleu' koléé' néh neteng réh, ka' ha' néh, Ineu'
         éh kesa'at Néh, ineu' éh neu' Néh. Bé' akeu' jam kesa'at ineu' éh neu' Néh ke' Néh
         tekep ukum matai, jian ku' nyohoo' kelunan mipok Éh ngan ngelepu Éh awah, ha' néh.
         23 Bang jaa'-jaa' néh réh bika' kepéh, ja'au ha' réh, nyohoo' Pilatus mematai Éh tong
         kayeu' salib. Tai ga' néh uban réh bika'-bika' nah, Pilatus pu'un kivu sohoo' réh.
         24 Inah Pilatus ngukum Éh matai pekua' éh pengeloo' réh nah.
         25 Pu'un Pilatus ngelepu kelunan éh kevéléé' réh, kelunan inah pu'un lem lamin tutup
         neu' néh pebetéé' kenin kelunan pinaa' ngan neu' néh mematai kelunan. Kelunan inah
         éh kelepu Pilatus nah, Yésus nah kenukum néh nena' néh Éh ngan réh ke' réh maneu'
         Éh kivu pengeloo' réh awah.
         26 La'ah irah alaa' Yésus ke' réh mihin Éh tai retek réh mematai Éh. Lem réh lakau inah,
         inah irah selalang ngan jah kelunan jin tana' Kirene, ngaran néh Simon. Kelunan inah
         tuai jin dayah juk tai Yérusalem, inah irah ngamit éh ke' réh nyohoo' éh nyu'un salib
         nyeliko Yésus nah.
         27 Pu'un kelunan pinaa' kivu Yésus nah. Belah kelunan pinaa' nah pu'un kuraa'-kuraa'
         redo éh mangaa' ngan nirau mu'un-mu'un pika Yésus.
         28 Boh Yésus pupah na'at réh, ka' ha' Néh ngan réh, O redo jin leboo' Yérusalem, mai
         keh mangaa' pika Akeu', bang mangaa' keh pika usah ka'ah ke', ngan pika anak ka'ah
         ke'.
         29 Uban tovoo' penusah avéé', pinaa' kelunan juk bara' ka' ha', kekat redo éh nyalun
         éh bé' pu'un anak ngan éh bé' pétéé' anak, inah éh jian, ha' réh.
         30 Sioo' inah kepéh pu'un kelunan nyohoo' berusu' pelohoo' tong réh ke' réh matai, kenat
         péh irah nyohoo' tokong melim réh.
         31 Bang hun réh maneu' kekat kesa'at iteu' tong kayeu' éh mata keto, kineu' éh juk neu'
         réh kepéh tong kayeu' éh lepah mesak, ha' Néh.
         32 Boh réh alaa' duah usah kelunan éh maneu' sa'at ke' réh mematai roh pemung ngan Yésus.
         33 Hun réh avéé' tong tana' éh retek ngaran néh, Tulang Ulun, boh réh memaku' Yésus
         tong salib, kenat péh rawah éh maneu' sa'at nah, jah usah saa' na'au', jah usah kepéh
         saa' kabéng Néh.
         34 La'ah Yésus sebayang ngan Tamen Néh, ka' ha' Néh, O Tamen, jian Ke' pika irah uban
         bé' irah nesen tong penganeu' réh kenat, ha' Néh. Boh irah nyunga' bateu' dokoo' réh
         petulat pakai Yésus nah.
         35 Kelunan pinaa' nah nekedéng sinah na'at kekat penganeu' réh, kenat péh irah na'at
         penganeu' irah pengoloo' Yahudi éh peja' Yésus nah. Ka' ha' réh peja' Éh, Iah pu'un
         purip irah éh jah lepah rai, hun Néh mu'un iah éh Kristus éh kevéléé' Tuhan, jian
         Éh purip usah Néh tengéé', ha' irah ja'au peja' Éh.
         36 Kenat péh kekat irah seradu peja' Yésus, tai réh danii' tong Néh ke' réh juk mena'
         baa' agun ngan Néh.
         37 Ka' ha' réh ngan Néh, Hun néh mu'un ka'au' éh Raja' kelunan Yahudi, jian ke' purip
         usah Ko' tengéé', ha' réh.
         38 Boh réh nyurat jah surat bau Néh, ka' ha' réh tong surat inah, Iteu' éh Raja' kelunan
         Yahudi, ha' tong surat inah.
         39 La'ah sa'at ha' jah usah rawah éh senalib pemung ngan Yésus nah maneu' Yésus, ka'
         ha' néh, hun néh ka'au' éh Kristus éh senohoo' Allah ko' purip usah ko' tengéé' ngan
         amo péh ha' néh.
         40 Boh lakei' éh jah nah kepéh meta' éh pané kenat. Ka' ha' néh, Eii, kineu' ke', bé'
         ke' medai tong Allah ke' ko' pané kenat. Tuah iteu' pekua' kenukum réh matai.
         41 Bé' irah sala' maneu' toh kenat, uban neu' kesa'at toh. Bang tong lakei' inah bé'
         pu'un kesa'at ineu'-ineu' neu' Néh, ha' néh.
         42 Boh éh bara' ngan Yésus kepéh, ka' ha' néh, O Yésus, hun ko' Raja', mai ke' bet akeu',
         ha' néh.
         43 Ha' Yésus ngan néh kepéh, Akeu' bara' ngan ko', dau iteu' péh adang ka'au' omok pemung
         ngan Ké' tong seruga, ha' Yésus ngan néh.
         44 Ngioo' barei' dau pejek, pelapah merem barei' lepok merem rai pah tipo tana', bé'
         pu'un ada maten dau avéé' dau kuba'.
         45 Livah éh neu' réh tapé tong Umaa' Allah pejéé' kua' ke ja'au.
         46 Boh Yésus pané ngan ja'au ha'. Ka' ha' Néh, O Tamen, Jian Ke' alaa' laset Ké', ha'
         Néh. La'o inah béé laset Néh.
         47 Hun pengeja'au seradu na'at éh kenat, boh éh mejing Allah, ka' ha' néh, Adang kelunan
         iteu' kelunan éh jian mu'un, ha' néh mejing Allah.
         48 Kelunan pinaa' éh pu'un sinah hun réh na'at kekat inah, boh réh moléé' ngan tepap
         kebah réh uban réh besau kenin.
         49 Kekat irah éh malai ngan Yésus, avéé' irah redo éh pu'un kivu éh jin tana' Galilia
         nah, nekedéng juu' si'ik na'at kekat éh pu'un nah.
         50 -
         51 La'ah pu'un jah kelunan jin Arimatia éh leboo' Yahudi, ngaran kelunan inah Yusup.
         Kelunan inah kelunan éh jian ngan teneng éh lem kekat penganeu' néh kebit kenin néh
         mena jaka' Allah Pengeja'au. Yusup nah jah usah jin belah irah pengeja'au Komiti sebayang
         Yahudi, bang bé' éh pekua' kenin ngan irah éh maneu' ngan mematai Yésus nah.
         52 Tai éh tavin Pilatus ke' néh menyat éh kejeraa' éh alaa' patai Yésus nah.
         53 Boh Yusup nah alaa' patai inah ke' néh petuhun éh jin kayeu' salib ngan ke' néh mutup
         éh lem livah éh kapan ke' néh modoo' éh lem luvang tanem bateu'. Luvang tanem bateu'
         inah maréng éh bé' jak réh sakui modoo' patai kelunan tong néh.
         54 La'ah tovoo' Yusup nah maneu' inah, inah éh dau lemah, éh dau teka Dau Posot réh.
         55 La'ah irah redo éh kivu Yésus jin Galilia nah, pu'un réh kivu Yusup ngan na'at tanem
         bateu' inah ngan na'at kineu' pengodoo' néh patai Yésus nah lem tanem inah.
         56 Boh irah redo nah moléé' kepéh ke' réh petenup apo buaa' éh jian ba'oo' ngan nyak
         éh jian ba'oo' ke' réh juk maneu' éh tong patai Yésus nah. Avéé' tong Dau Posot nah
         mokoo' awah réh pekua' sohoo' lem Surat Musa.

1 Tong dau migu bé' jak éh sakui rema, inah kekat irah redo tai tanem inah, mihin apo
         tulin éh jian ba'oo' éh lepah petenup réh nah.
         2 Hun réh avéé' tong néh, boh réh na'at bateu' éh palaa' réh matep ubaa' luvang tanem
         nah lepah keluvit réh tenéh.
         3 Boh réh masek lem tanem inah bang patai Yésus nah bé' pu'un éh sinah ta'an réh kepéh.
         4 Nekedéng réh sinah ngan bé' réh jam seruh éh kenat, boh réh ulak na'at duah usah
         nekedéng déhéé' réh éh pu'un pakai mening mu'un.
         5 Medai mu'un irah redo inah, tioo kuba' réh tong tana' menéng ha' rawah inah bara'
         ngan réh ka', Uban ineu' ka'ah pitah kelunan éh murip belah irah matai,
         6 bé' Éh pu'un siteu' lah, Iah lepah betéé' tenéh. Jian keh seruh ha' Néh ngan keh
         hun Néh tong tana' Galilia rai,
         7 ka' ha' Néh rai de', Anak Kelunan nena' réh lem kamit kelunan éh sa'at dokoo' réh
         mematai Éh tong kayeu' salib, ngan tong keteleu' dau adang Iah betéé' ngan murip kepéh,
         ha' Néh ngan keh lepah rai de', ha' roh ngan réh.
         8 Boh irah redo inah petesen kepéh tong ha' Yésus kenat ngan réh lepah nah.
         9 Moléé' réh ngan bara' kekat rengah inah ngan irah bakéh Yésus éh jah poloo' jah usah
         nah, ngan bara' éh ngan irah éh jah péh éh pemung ngan réh sinah.
         10 Ngaran jelua' irah redo inah, Meriam Magdalena jah, Yohana jah, Meriam tinen Yakub
         jah, pu'un kepéh irah redo éh jah éh pemung ngan réh teleu'. Kekat irah redo inah
         pu'un bara' kekat rengah inah ngan irah lawah Tuhan.
         11 Bang irah lawah seruh kekat éh benara' irah redo inah ha' réh palui awah, bé' irah
         ngelan éh.
         12 Boh Péterus betéé' ke' néh nekedeu' tai tanem inah kepéh. Iah numau na'at lem néh,
         bang bé' pu'un ineu'-ineu' éh barei' kelunan ta'an néh sinah, bang livah éh palaa'
         réh mutup patai Yésus nah awah éh pu'un ta'an néh. Moléé' éh ngan seruh-seruh tong
         kekat inah nah, bé' éh jam éh.
         13 Tong dau inah ke' éh pu'un duah usah bakéh Yésus éh pemung ngan réh éh pepané iri',
         rawah inah lakau tai leboo' Émaus, Émaus nah memutui dau lakau jin Yérusalem kejuu'
         néh.
         14 Rawah inah pepané belah rawah ke', seruh ha' éh benara' irah redo nah.
         15 Sioo' rawah pepané kenat, inah usah Yésus mu'un tai tepih tong roh ngan lakau pemung
         ngan roh.
         16 Pu'un rawah na'at éh bang bé' rawah jam éh.
         17 Ka' ha' Yésus ngan roh, Ineu' éh nané koh nah, ha' Néh. Boh rawah inah nekedéng ngan
         poléng mu'un rawah besau kenin.
         18 Pu'un jah usah jin belah roh ngaran néh Kelopas, iah neteng Yésus ka', Jin semah
         ke' ke' ko' bé' jam kekat penusah éh lepah pu'un tong Yérusalem iteu' dalem duah-teleu'
         dau iteu' ri', ha' néh ngan Yésus.
         19 Boh Yésus neteng éh, ka' ha' Néh, Penusah ineu' éh, ha' Néh. Ha' rawah mipa éh, Kekat
         réh maneu' Yésus éh jin Nasaret. Kelunan éh neu' réh inah, nabi Tuhan. Kekat ha' tebaraa'
         ngan kekat penganeu' Néh pu'un éh ngan penyukat, kenat éh tong ta'an Allah, kenat
         péh éh tong ta'an kekat kelunan pinaa' péh.
         20 Bang irah pengeja'au imam ngan kekat pengoloo' uleu', pu'un réh ngukum Éh matai,
         irah mematai Éh tong kayeu' salib.
         21 La'ah éh kenelan améé', kelunan inah éh omok ngelepu pohoo' améé' Yahudi, ngan hun
         iteu', iteu' néh keteleu' dau réh lepah mematai Éh nah.
         22 Kenat péh dau iteu' pu'un irah redo jin belah améé' éh lepah ngebéé kenin mé'. Uban
         dau peka ngivun ni'ei' ri', pu'un irah redo tai tanem jalan réh modoo' patai Yésus
         nah,
         23 bang patai inah bé' éh pu'un. Boh irah moléé' tavin améé' ngan bara' ka', Améé' pu'un
         na'at meliket, ha' réh. meliket inah bara' ngan réh Yésus lepah murip.
         24 La'o inah kepéh pu'un irah jelua' jin belah mé' tai na'at éh kepéh, irah na'at éh
         mu'un pekua' ha' irah redo bara' éh bu'un ri', bang patai Yésus nah bé' pu'un. Kenat
         ha' rawah ngan Yésus.
         25 La'ah ka' ha' Yésus ngan roh, Mujah ka'ah uban keh bé' ngelan kekat éh benara' irah
         nabi Tuhan ngan kelunan sahau rai.
         26 Kineu' éh seneruh ka'ah, bé' éh tekep Kristus jam keta ngan alaa' pengejian Néh kepéh,
         ha' Yésus.
         27 Boh Yésus nebaraa' roh tong kekat ha' lem surat Allah éh bara' tong usah Néh, éh
         bu'un Néh bara' éh jin ha' lem Surat Musa, pah avéé' tong kekat surat irah nabi Tuhan.
         28 Hun réh teleu' lepah avéé' tong Émaus, leboo' éh juk tenavin rawah inah, boh rawah
         na'at Yésus juk lakau pelapah jin sinah.
         29 Boh rawah nyohoo' Éh mokoo', ka' ha' roh, Mokoo' siteu' tam, mai Ke' lakau, tahup
         lah dau nah ne', ha' roh ngan Néh. Boh Éh mokoo' ngan roh.
         30 Tovoo' réh kuman Yésus alaa' ka'an ngan sebayang, boh Éh memutui ka'an inah ke' Néh
         tioo mena' éh ngan roh.
         31 Hun inah boh rawah tioo nesen éh Yésus iri' mu'un, bang nyun réh inah ke' éh ulak
         ieng ke' kepéh. Éh.
         32 Boh rawah pata pané-pané, ka' ha' roh, Oi, murung kenin tuah, rema kenin toh menéng
         kekat ha' éh benara' Néh tong surat Allah kelebéé' tam lakau iri' de', ha' roh.
         33 Tioo lakau rawah kepéh tai leboo' Yérusalem tavin irah bakéh Yésus éh jah poloo'
         jah usah nah pemung ngan kelunan éh jah sinah.
         34 Boh irah pinaa' nah bara' ngan roh, ka' ha' réh, Adang Yésus lepah betéé' murip,
         pu'un Simon na'at Éh tenéh, ha' réh.
         35 Boh rawah bara' éh tong rawah hun roh lakau tai Émaus nah, ngan bara' kepéh tong
         jalan rawah nesen éh Yésus mu'un sioo' Yésus nah memutui ka'an nah.
         36 To rawah bara' tong ta'an réh tong Yésus, inah ulak Yésus nekedéng belah réh, ka'
         ha' Yésus nah ngan réh, Pawah kenin keh, ha' Néh.
         37 Medai mu'un-mu'un réh uban réh seruh éh jah beru'en.
         38 Boh Yésus bara' ngan réh ka', Kineu' keh medai ngan mujah kenin.
         39 Jian keh na'at ojoo' ngan gem Ké', boh keh jam éh Akeu' mu'un, jian keh ngamit usah
         Ké' boh keh jam Ku', uban beru'en bé' éh pu'un sin ngan tulang barei' tulang ngan
         usah ké' iteu', ha' néh ngan réh.
         40 Boh Yésus bara' ojoo' Néh ngan gem Néh ngan réh.
         41 Irah barei'-okoo' nyupin éh uban réh murung mu'un-mu'un ngan béé kenin réh. Boh Yésus
         neteng réh, ka' ha' Néh, Kineu', pu'un ka'an kinan keh siteu', ha' Néh.
         42 Boh réh alaa' jah utui seluang ke' réh mena' éh ngan Néh.
         43 Iah alaa' éh ke' Néh kuman éh tong ta'an kekat réh béé.
         44 Boh Éh bara' ka' ngan réh, Kekat éh lepah pu'un hun iteu', inah éh lepah benara'
         Ké' ngan keh hun Ké' to mokoo' ngan keh rai. Kekat éh senurat réh tong Akeu' éh pu'un
         lem Surat Musa, kenat péh éh pu'un lem surat irah nabi, kenat péh éh lem surat Masmur,
         adang kekat ha' éh senurat réh inah, pu'un éh kenat mu'un, ha' Néh.
         45 Boh Éh mena' pengejam Néh lem kenin réh ke' réh omok jam ha' lem surat Allah,
         46 ka' ha' Néh ngan réh, Pu'un ha' lem surat Allah éh bara', Adang Kristus sioo' keta
         ngan matai, ngan tong keteleu' dau adang Néh betéé' murip kepéh.
         47 Inah kepéh, dalem ngaran Néh rengah éh bara' tong jalan tekep kelunan piso jin penyala'
         réh dokoo' mega' penyala' réh, tekep éh benara' réh ngan kekat arong kelunan, éh bu'un
         néh tong Yérusalem.
         48 La'ah ka'ah éh omok bara' tong kekat inah.
         49 La'ah Akeu' juk nyohoo' iah éh pejajii' Tamen ké' rai tuai ngan keh. Jian keh mokoo'
         mena Éh tong Yérusalem avéé' penyukat jin Allah pu'un tong keh, ha' Néh ngan réh
         50 Boh Yésus mihin réh musit jin leboo' inah tai Betania. Boh Éh metéé' ojoo' Néh bau
         réh ke' Néh sebayang réh,
         51 lem Néh maneu' kenat tong réh, pu'un Éh tioo nalaa' Tuhan tai seruga.
         52 Pu'un réh seva' Éh. Moléé' réh tai Yérusalem kepéh ngan murung mu'un-mu'un kenin
         réh.
         53 Siget-siget dau tai réh tong Umaa' Allah ke' réh mejing Allah.YOHANESYOHANESYOHANESYOHANESYOHANES

1 Bu'un-bu'un sahau hun tana' iteu' bé' jak pesuai, Ateng ha' pu'un éh tenéh. Ateng
         ha' inah pemung ngan Allah ngan Ateng Ha' inah pekua' ngan Allah.
         2 Jin bu'un-bu'un Ateng ha' inah pu'un éh pemung ngan Allah.
         3 Allah suai kekat arong ineu'-ineu' neu' Ateng ha' inah. Bé' pu'un ineu'-ineu' éh
         pesuai tengéé' éh bé'senuai Néh.
         4 Ateng ha' inah Iah éh nebu'un urip, ngan neu' urip Néh, inah jalan kelunan pu'un
         rema.
         5 Rema inah pu'un éh peséng tong merem, ngan merem bé' éh omok memata' rema inah.
         6 Pu'un jah kelunan tuai sohoo' Allah, ngaran néh Yohanes.
         7 Iah tuai ke' néh bara' tong rema inah ngan kelunan, dokoo' réh omok jam éh ngan ngelan
         tong rema inah.
         8 La'ah bé' éh Yohanes nah éh rema inah, bang pu'un Yohanes tuai ke' néh bara' tong
         rema inah awah.
         9 Rema inah, inah éh rema mu'un, pu'un éh tuai tong tana' iteu' ke' Néh perema kepéh
         tong kekat-kekat kelunan.
         10 La'ah Ateng ha' inah pu'un éh tong tana' iteu' rai, Allah suai kekat tana' iteu'
         neu' Néh, bang kelunan tong tana' iteu' bé' réh ngelan tong Néh.
         11 Iah tai tana' Néh, bang irah éh pohoo' Néh tengéé' bé' réh keloo' alaa' Éh,
         12 bang ngan irah éh pu'un alaa' Éh ngan éh ngelan tong Néh, Iah mena' penyukat Néh
         ngan réh ke' réh omok anak Allah.
         13 Bé' réh omok anak Allah neu' ineu'-ineu' éh neu' kelunan tong tana', bé' réh omok
         anak Allah barei' jah anak neu' tamen néh tong tana' iteu'. Allah éh maneu' réh anak
         Néh.
         14 La'ah Ateng ha' inah paléu kelunan, tuai éh mokoo' belah lu' iteu', ngan améé' pu'un
         na'at pengaren Néh, pengaren Néh inah pu'un éh kenat uban Néh Anak éh jah awah jin
         Tamen Néh, ngan ja'au mu'un penika Allah, kenat péh kekat ha' Néh pu'un éh teneng
         mu'un.
         15 La'ah pu'un Yohanes nah bara' tong Néh, ka' ha' néh, Iteu' néh Iah éh benara' ké'
         ngan keh rai ke'. Ha' kéh rai ne', ha' ké' rai, jin la'o akeu', Iah éh pelapah ja'au
         ngaran jin akeu', uban Iah pu'un hun ké' bé' jak pu'un, ha' Yohanes nah.
         16 Uban Néh pika uleu' pu'un éh maneu' jian ngan uleu', Iah lepah pika uleu' tenéh,
         ngan Iah pepit kepéh kekat pengejian Néh ngan uleu'.
         17 Kekat sohoo' lem Surat Musa pu'un éh tuai jin Musa, bang penika Néh ngan pengeteneng
         Néh, inah éh tuai jin Yésus Kristus.
         18 Bé' pu'un séé'-séé' éh na'at Allah, bang Anak Néh éh jah de' ke' awah Iah Éh pu'un
         na'at Allah, ngan Iah pu'un pekua' ngan Allah, mokoo' Éh pemung ngan Tamen Néh, naneu'
         Néh uleu' jam Allah.
         19 La'ah irah Yahudi éh tong leboo' Yérusalem nyohoo' kuraa' usah imam ngan irah Lewi
         péh, tai neteng Yohanes, séé' éh.
         20 Iah makang mipa ha' réh ngan tioo bara' ngan réh ka', Bé' éh akeu' éh Kristus, ha'
         néh.
         21 Ka' ha' réh neteng éh kepéh, Né' kenat éh, séé' ke', kineu' Elia ke' néh, ha' réh.
         Bé', ha' Yohanes. Ha' irah kepéh, Kineu' ke', barang ka'au' péh Nabi, ha' réh. Bé',
         ha' néh.
         22 Ha' réh kepéh, Né' kenat éh séé' ke' lah, jian ke' bara' ke' mu'un ngan mé', ke'
         mé' omok bara' ke' ngan irah éh nyohoo' mé' tuai ri', ha' réh. Séé' ke' kunah ko',
         ha' réh.
         23 Ka' ha' Yohanes mipa réh, Akeu' néh éh benara' nabi Yesaya lem surat néh rai, ha'
         Yesaya nah, Jah kelunan mejui tong ahang tana', ka' ha' néh, pepejek jalan ngan Tuhan,
         ha' néh.
         24 Irah kelunan éh neteng éh nah, sohoo' kelunan éh kivu adet Parisi,
         25 ka' ha' réh neteng Yohanes, Hun ko' bé' Kristus, ngan bé' Elia, ngan bé' Nabi éh
         pejajii' Allah, kineu' ke' omok ngebatis kelunan nah, ha' réh.
         26 Ha' Yohanes mipa réh, Akeu' mebatis kelunan lem baa' awah, bang belah ka'ah siteu'
         pu'un jah kelunan bé' ka'ah jam Éh.
         27 Pu'un Éh tuai jin la'o ké' bang bé' ku' tekep muka talei' kasut Néh, ha' néh.
         28 Kekat inah pu'un éh tong tana' Betania saa' dipa baa' Yordan tong jalan Yohanes ngebatis
         kelunan nah.
         29 Barei'sagam pu'un Yohanes na'at Yésus tuai tavin éh, boh éh bara' ka' Na'at keh,
         Anak Domba Allah éh bet penyala' kekat kelunan tong tana'.
         30 Inah éh benara' ké' ngan keh rai de' Pu'un jah kelunan éh tuai jin la'o akeu' éh
         pelapah ja'au ngaran jin akeu', uban Néh pu'un hun ké' bé' jak pu'un, kenat ha' ké'
         ngan keh rai de'.
         31 Éh bu'un néh bé' akeu' jam Éh séé' kelunan inah, bang akeu' tuai ngebatis kelunan
         lem baa' dokoo' ké' pepoléng Éh ngan kekat kelunan Yahudi, ha' Yohanes nah.
         32 Ha' Yohanes kepéh, Pu'un akeu' na'at Sahéé' tuai jin seruga, layan Néh barei' juhit
         punai, Sahéé' Nah pu'un mokoo' tong Yésus.
         33 Tovoo' inah péh bé' ku' jam Éh séé' kelunan inah, bang Allah éh nyohoo' ku' tuai
         ngebatis kelunan lem baa', pu'un Éh bara' ka' ngan ké', Tong séé' Sahéé' Ni'ai tai
         mokoo', jian ke' nesen Kelunan inah Éh omok mebatis kelunan neu' Sahéé' Ni'ai, ha'
         Allah ngan ké' rai de'.
         34 Pu'un ku' na'at éh kenat, inah akeu' bara' ngan keh kepéh la', adang iteu' Anak Allah
         mu'un, ha' Yohanes.
         35 La'ah jah dau la'o inah kepéh, Yohanes pu'un sinah pemung ngan duah usah bakéh néh.
         36 Boh éh na'at Yésus lakau sinah, ka' ha' néh, Na'at keh Anak Domba Allah, ha' néh.
         37 Hun rawah bakéh néh menéng ha' néh kenat, tioo tai roh kivu Yésus.
         38 Pupah Yésus na'at rawah éh kivu Éh nah, boh Éh neteng roh, ka' ha' Néh, Ineu' éh
         penitah koh kei, ha' Néh. Ha' roh, O Rabi, Semah ke' mokoo'? Sin tong ngaran rabi,
         inah éh guru.
         39 Ka' ha' Yésus ngan roh, Jian koh tuai na'at jalan ké' mokoo', ha' Néh. Boh roh tai
         na'at jalan Néh mokoo' nah, mokoo' roh ngan Néh dau inah, ngioo' ketatek dau pété
         bala.
         40 Jah usah jin belah roh éh menéng ha' Yohanes nah ngan éh kivu Yésus, inah éh Anderias
         éh padéé' Simon Péterus.
         41 Anderias tioo tai pitah padéé' néh Simon ke' néh bara' ngan néh ka', Améé' lepah
         temeu' ngan Kristus, ha' néh. Sin tong ngaran Kristus, inah éh, Iah éh pejajii' Tuhan
         dokoo' Néh Pengeja'au kelunan.
         42 Boh Anderias mihin Simon tai tavin Yésus. Yésus na'at Simon, boh Éh bara' ka' ngan
         néh, Ngaran ko' hun iteu' Simon anak Yohanes, bang ngaran ko' maréng kepéh, Képas,
         ha' Néh. Képas nah pekua' ngan Péterus ngan sin néh tokong bateu'
         43 Tong jah dau éh jah kepéh, lakau Yésus tai tana' Galilia, lem pengelakau Néh nah,
         inah Éh temeu' ngan Pilipus. Ka' ha' Néh ngan Pilipus, Jian ke' kivu Akeu', ha' Néh.
         44 Pilipus nah, jin leboo' Betsaida, pemung leboo' ngan Anderias rawah Péterus.
         45 Boh Pilipus tai pitah Natanael ke' néh bara' ka' ngan néh, Améé' lepah temeu' ngan
         Iah éh benara' Musa lem surat néh sahau, ngan éh benara' irah éh nabi. Kelunan éh
         nebaraa' réh inah, Yésus éh, Éh anak Yusup éh jin leboo' Nasaret, ha' Pilipus.
         46 Ka' ha' Natanael, Pu'un koléé' éh jian omok musit jin leboo' Nasaret nah kunah ko',
         ha' néh. Ka' ha' Pilipus mipa éh, Tuai ke' na'at Éh, ha' néh.
         47 Hun Yésus na'at Natanael tai tavin Éh, ka' ha' Néh, Inah jah kelunan Yahudi éh pohoo'
         Yahudi mu'un, bé' éh pu'un lavo' tong ineu'-ineu' péh, ha' Néh.
         48 Ka' ha' Natanael neteng Éh kepéh, Kineu' ke' jam akeu', ha' néh. Ha' Yésus mipa éh,
         Akeu' pu'un na'at ke' hun ko' mokoo' ra' kayeu' ara rai bé' jak Pilipus pu'un tebai
         ke', ha' Néh.
         49 Ha' Natanael kepéh, O Guru, adang ka'au' Anak Allah, Ka'au éh Raja' pohoo' Yahudi,
         ha' néh.
         50 Ka' ha' Yésus kepéh, Pu'un ke' ngelan uban Ké' bara' ngan ko' tong Ké' na'at ke'
         ra' kayeu' ara rai? Adang ko' omok na'at penganeu' Ké' éh pelapah ja'au jin inah kepéh,
         ha' Néh.
         51 Boh Yésus bara' ngan kekat irah, ka' ha' Néh, Akeu' bara' mu'un ngan keh, adang keh
         pu'un na'at langit pukap ngan meliket Allah mukat ngan tuhun tong Anak Kelunan, ha'
         Néh.

1 La'ah duah dau la'o inah kepéh, pu'un irah maneu' ka'an ja'au tong leboo' Kana tong
         tana' Galilia uban kelunan sinah pu'un kawin. Tinen Yésus pu'un sinah,
         2 ngan pu'un réh tebai Yésus ngan tebai irah bakéh Néh tai kuman ja'au inah.
         3 Hun baa' agun réh béé, boh tinen Yésus bara' ngan Yésus ka', Béé lah baa' agun réh
         ne', ha' néh.
         4 Ha' Yésus, O redo, kineu' kenin ko'. Bé' jak avéé' tong jaka' Ké', ha' Néh.
         5 Ka' ha' tinen Néh ngan kelunan sohoo', Ineu'-ineu' éh sohoo' Néh ngan keh, jian keh
         maneu' éh, ha' néh.
         6 Tong sebayang irah Yahudi pu'un kuraa'-kuraa' adet tong ngeni'ai, kenat péh pu'un
         nem tajau éh nodoo' réh sinah. Siget-siget tajau inah pu'un duah teleu' poloo' koléé'
         réh ngeluang baa' tong néh.
         7 Ka' ha' Yésus ngan irah kelunan sohoo', Jian keh ngeluang baa' lem kekat tajau nah,
         ha' Néh. Boh irah mena' baa' lem tajau inah avéé' néh penoo' mutaa'.
         8 Boh Yésus pané kepéh ngan réh, ka' ha' Néh, Jian keh tebung éh hun iteu' ngan mena'
         éh ngan lakei' pengeja'au réh nah, ha' Néh. Pelapah réh tai mena' éh.
         9 Hun pengeja'au nah mesep baa' inah lepah paléu malui baa' agun, bé' éh jam jin semah
         réh alaa' éh kenat, bang irah éh tebung éh nah awah éh jam éh, boh pengeja'au nah
         tebai lakei' éh kawin nah.
         10 Ka' ha' pengeja'au nah ngan néh, Malai réh mena' baa' agun éh méé tenah, hun réh
         lepah beso, boh réh mena' baa' agun éh mabah awah kepéh. Bang ka'au' pu'un modoo'
         baa' agun éh méé ngan mena' éh hun iteu' kepéh, ha' néh.
         11 Inah éh kereja' Yésus tenah éh neu' Néh tong leboo' Kana tong tana' Galilia, sinah
         Éh pepoléng pengaren Néh, ngan irah bakéh Néh ngelan tong Néh.
         12 La'o inah kepéh lakau Yésus ngan tinen Néh ngan padéé' Néh ngan irah bakéh Néh ke'
         réh tai leboo' Kapernaum. Sinah réh mokoo' duah teleu' dau kelebéé'.
         13 La'o inah lakau Yésus tai leboo' Yérusalem uban danii' irah Yahudi maneu' penguman
         pemung tong Dau Ja'au Paska.
         14 Tai Éh tong umaa' Allah, boh Éh na'at kuraa'-kuraa' kelunan éh melih sapé' ngan melih
         domba ngan juhit éh barei' punai sinah, kenat péh pu'un kelunan éh ngeliwah rigit
         irah éh tai dau ja'au inah, pu'un réh menyun sinah maneu' kenat.
         15 Yésus alaa' talei' ke' Néh memerah ngan pekelap kekat ka'an olong réh jin umaa' Allah
         ngan muit mija kelunan éh ngeliwah rigit nah ngan Iah murat kekat rigit réh.
         16 Ka' ha' Néh ngan irah éh melih juhit éh barei' juhit punai nah, Keh alaa' kekat juhit
         keh nah jin siteu' mai keh maneu' lamin Tamen Ké' iteu' lamin jalan kelunan pebelih
         awah, ha' Néh.
         17 Boh irah bakéh Néh nesen tong ha' lem surat Allah éh bara', kegahang kenin Ké' seruh
         tong lamin Ko' Tuhan, akam Ké' pejeléé' barei' tekok luten! ha' lem surat Allah.
         18 Tovoo' Yésus pekelap réh nah, irah Yahudi neteng Éh, ka' ha' réh, Ko' maneu' jah
         telana' éh ja'au dokoo' mé' omok jam ka'au' pu'un penyukat omok pekelap réh kenat,
         ha' réh.
         19 Ka' ha' Yésus mipa réh, Nasa' umaa' Allah iteu', boh Akeu' maneu' éh dalem teleu'
         dau awah kepéh, ha' Néh.
         20 Ka' ha' irah Yahudi kepéh, Pat poloo' nem ta'un kelebéé' kelunan kereja' maneu' umaa'
         Allah iteu', omok Ka'au' maneu' éh kepéh dalem teleu' dau awah, ha' réh.
         21 Bang umaa' Allah éh benara' Yésus nah, inah éh usah Néh.
         22 Hun Yésus lepah betéé' murip jin patai Néh, boh irah bakéh Néh nesen tong ha' Néh
         inah, ngan pu'un réh ngelan tong ha' lem surat Allah ngan kekat éh benara' Yésus nah.
         23 Hun Yésus pu'un tong Dau Ja'au Paska tong leboo' Yérusalem nah, pinaa' kelunan ngelan
         tong Néh uban réh na'at kekat éh naneu' Néh.
         24 Bang bé' Yésus omok jah awah kenin ngan réh.
         25 Bé' tusah kelunan tai bara' barék kelunan éh jah ngan Néh, uban Iah tengéé' jam kekat
         éh dalem kenin kelunan béé.

1 La'ah pu'un jah kelunan ngaran néh Nikodemus, éh pengeja'au irah Yahudi, lakei' inah
         kivu adet Parisi.
         2 Sioo' jah merem tai éh tavin Yésus ngan bara' ngan Néh, O Guru, kejam mé' Ka'au jah
         guru éh senohoo' Allah, uban bé' pu'un jah usah péh éh omok maneu' kekat telana' éh
         ja'au barei' éh neu' Ko' nah hun Allah bé' pu'un ngan néh, ha' néh.
         3 Ka' ha' Yésus mipa éh, Akeu' bara' mu'un ngan ko', hun kelunan bé' murip maréng kepéh,
         bé' Allah omok Pengeja'au néh ngan mihau éh, ha' Néh.
         4 Ka' ha' Nikodemus ngan Néh kepéh, Kineu', omok kelunan éh lepah ja'au usah paléu
         anak bala kepéh da'? Kineu', omok éh masek lem boré tinen néh ngan pelohoo' maréng
         kepéh, ha' néh.
         5 Ka' ha' Yésus mipa éh, Akeu' bara' mu'un ngan ko', séé'-séé' éh bé' murip maréng
         kepéh neu' baa' ngan neu' Sahéé', bé' éh omok tai lem nihau Allah.
         6 Kekat anak pu'un urip néh jin tinen néh, bang Sahéé' Ni'ai Iah awah éh omok mena'
         urip maréng lem kenin kelunan.
         7 Mai ke' béé kenin menéng ha' Ké' éh bara', Tekep keh alaa' urip maréng kepéh,
         8 pu'un kepu palit kemah-kemah ketai alit néh, uleu' menéng ha' leveng néh awah, bang
         bé' uleu' jam jin semah savéé' néh ngan kemah éh tai kepéh. Kenat péh tong siget usah
         éh murip maréng kepéh neu' Sahéé', ha' Yésus ngan néh.
         9 Ka' ha' Nikodemus ngan Néh kepéh, Oo' kei? kineu' ida', ha' néh.
         10 La'ah ka' ha' Yésus mipa éh, Kineu', ka'au' néh éh guru ja'au tong irah Yahudi, bang
         bé' ke' jam iteu' kei?
         11 Akeu' bara' mu'un ngan ko', pu'un mé' bara' tong éh kejam mé', ngan bara' tong éh
         ta'an mé', bang bé' ka'ah keloo' ngelan éh benara' mé'.
         12 Hun keh bé' ngelan ha' Ké' bara' tong éh pu'un tong tana' iteu', kineu' keh omok
         ngelan hun Ké' bara' tong éh pu'un tong seruga?
         13 Bé' pu'un jah usah éh lepah mukat tai seruga bang Anak Kelunan éh pu'un tuai jin
         seruga, ha' Néh.
         14 Ka' ha' Yésus kepéh, Barei' Musa metéé' torok temagaa' tong kayeu' hun néh pu'un
         tong tana' pegawa sahau rai, kenat péh tekep Anak Kelunan netéé' réh kepéh,
         15 dokoo' séé'-séé' péh éh ngelan tong Anak Kelunan, omok éh alaa' urip pelinguh.
         16 Uban ja'au penika Allah ngan kekat kelunan tong tana' iteu', inah Iah mena' Anak
         Néh éh jah de' ke' inah, dokoo' séé'-séé' éh ngelan tong Anak Néh, bé' éh matai bang
         néh omok alaa' urip pelinguh.
         17 Uban bé' Allah nyohoo' Anak Néh tuai tong tana' iteu' ke' Néh ngukum kelunan tong
         tana' iteu', bang Iah nyohoo' Éh tuai ke' Néh purip kelunan tong tana' iteu'.
         18 Séé'-séé' éh ngelan tong Anak iteu', bé' iah teneng ukum, bang kelunan éh bé' ngelan,
         kenukum Néh tenéh réh, uban réh bé' ngelan tong Anak Allah éh jah de' ke' inah.
         19 Jalan keh jam éh kenat, inah éh, uban rema lepah tuai tong tana' iteu', bang kelunan
         pelapah keloo' murip tong merem jin réh keloo' murip tong rema uban kekat penganeu'
         réh sa'at awah éh.
         20 Kekat kelunan éh maneu' sa'at leko éh tong rema, ngan bé' éh keloo' tai tong rema,
         dai kekat penyuai néh poléng.
         21 Bang séé'-séé' éh kivu pengeloo' Allah, keloo' réh tai tong rema, dokoo' rema inah
         omok pepoléng kekat penyuai néh pu'un éh pekua' pengeloo' Allah, ha' Yésus ngan réh.
         22 La'o inah lakau Yésus ngan irah bakéh Néh tai tana' Yudea. Mokoo' Éh sinah pemung
         ngan réh ke' Néh ngebatis kelunan.
         23 Tovoo' inah Yohanes pu'un mebatis kelunan tong baa' Ainon déhéé' Salim, uban ja'au
         baa' sitai. Pinaa' kelunan tavin éh ke' néh mebatis réh.
         24 Tovoo' inah bé' jak Yohanes kenamit réh lem lamin tutup.
         25 La'ah jelua irah bakéh Yésus paneu' ngan jah kelunan Yahudi tong adet réh peti'ai.
         26 Boh réh tavin Yohanes ke' réh bara' ka' ngan néh, O guru, kelunan éh pu'un pemung
         ngan ko' hun ko' mokoo' saa' dipa baa' Yordan éh benara' ko' ngan mé' rai, pu'un Éh
         ngebatis réh hun iteu', pinaa' kelunan tavin Éh, ha' réh.
         27 Ka' ha' Yohanes mipa réh, Bé' pu'un jah usah péh éh omok alaa' ineu'-ineu' hun Allah
         bé' mena' éh ngan néh.
         28 Ka'ah péh lepah menéng ha' ké' bara' ka', Bé' éh akeu' éh Kristus bang akeu' saa'
         tenah jin Iah.
         29 Tong kelunan kawin, lakei' éh alaa' redo, inah éh kelunan éh kawin, ngan bakéh néh
         murung kenin réh menéng ha' lakei' kawin inah, ngan murung kenin ké' hun iteu'.
         30 Adang tekep Yésus éh ja'au ngan akeu' éh si'ik awah, ha' néh.
         31 La'ah ka' ha' Yohanes kepéh, Iah éh tuai jin seruga Iah pelapah ja'au jin kekat kelunan.
         La'ah iah éh tuai jin tana' iteu', pohoo' néh jin tana' iteu' awah, ngan pu'un éh
         tosok tong kekat éh pu'un tong tana' iteu' awah. Iah éh tuai jin seruga, pu'un Éh
         bau kekat ineu'-ineu' péh,
         32 ngan pu'un Éh bara' tong kekat Éh ta'an Néh ngan éh nenéng Néh, bang bé' pu'un kelunan
         alaa' ha' éh benara' Néh nah.
         33 Bang hun kelunan pu'un alaa' ha' tebaraa' Néh, iah pepoléng adang Allah pu'un teneng.
         34 Kelunan éh tuai sohoo' Allah pu'un éh bara' kekat ha' Allah, uban Allah pepenoo'
         kenin néh neu' Sahéé' Ni'ai.
         35 La'ah Tamen Néh murung Anak Néh ngan pu'un Éh mena' kekat ineu'-ineu' lem nihau Anak
         Néh.
         36 Séé'-séé' éh ngelan tong Anak Néh inah, iah pu'un urip pelinguh, bang séé'-séé' éh
         bé' ngelan tong Anak Néh inah, bé' éh omok alaa' urip, bang rek Allah ngan ukum neu'
         Allah teneng tong néh, ha' Yohanes.

1 La'ah irah Yahudi éh kivu adet Parisi jam irah éh kivu Yésus ngan éh benatis Néh,
         pinaa' mu'un réh jin irah éh kivu Yohanes ngan éh benatis Yohanes nah.
         2 Éh mu'un bé' éh Yésus éh ngebatis réh bang irah éh bakéh Yésus éh ngebatis irah inah.
         3 Hun Yésus menéng ha' irah Parisi pesakat kenat, peleka Éh kepéh jin tana' Yudea ke'
         Néh moléé' tai tana' Galilia.
         4 La'ah lem pengelakau Yésus tai sinah adang Yésus ngelepah leboo' Samaria.
         5 La'ah avéé' Éh tong jah leboo' tong tana' Samaria, ngaran leboo' inah Sikhar, éh
         déhéé' tana' éh nena' Yakub ngan anak néh Yusup sahau.
         6 Tong leboo' inah pu'un jah apan baa' éh nekot Yakub sahau. Uban Yésus mutau lakau,
         menyun Éh tong dirin apan baa' inah, ngioo' éh tatek dau pejek.
         7 La'ah inah savéé' jah redo Samaria juk alaa' baa'. Yésus menyat baa' ngan néh, ka'
         ha' Néh, Na' baa' Ké' mesep éh, ha' Néh.
         8 Irah bakéh Yésus pu'un tai leboo' juk melih penguman.
         9 Ka' ha' redo Samaria nah ngan Néh, Ka'au kelunan Yahudi, kineu' Ke' menyat baa' jin
         akeu' redo Samaria, ha' néh. Iah pané kenat ha', uban kelunan Yahudi bé' keloo' pakai
         ineu'-ineu' éh penakai kelunan Samaria.
         10 Ka' ha' Yésus mipa éh, Hun ko' jam tong pengena' Allah, ngan jam tong Akeu' éh menyat
         baa' ngan ko' nah, adang ko' pu'un menyat jin Iah, boh Iah pu'un mena' baa' éh purip
         ngan ko', ha' Néh.
         11 Ka' ha' redo inah ngan Néh kepéh, O lakei' ja'au, ieng ke' palaa' Ko' makit baa',
         ngan apan baa' inah dilem éh. Jin semah Ke' alaa' baa' éh purip, éh kunah Ko' nah.
         12 Kineu', Ka'au éh pelapah ja'au penyukat jin tepun mé' Yakub rai. Iah éh maneu' apan
         baa' iteu' ngan améé', la'ah usah néh tengéé' mesep baa' jin baa' iteu', kenat péh
         anak néh ngan kekat ka'an olong néh, ha' néh.
         13 Ka' ha' Yésus ngan néh kepéh, séé'-séé' éh mesep baa' inah, jam éh mapeu' batok kepéh,
         14 bang séé'-séé' éh mesep baa' éh nena' Ké', bé' éh omok mapeu' batok kepéh la'. Uban
         baa' éh nena' Ké' ngan néh pu'un éh lem néh, barei'-okoo' usit baa' éh bé' jam metei',
         éh omok mena' urip éh pelinguh ngan néh, ha' Néh.
         15 Ka' ha' redo inah kepéh, O lakei' ja'au, jian ke' mena' baa' éh kunah Ko' inah ngan
         ké', dai ku' mapeu' batok kepéh, ngan dai ku' tusah tuai alaa' baa' jin siteu' kepéh,
         ha' néh.
         16 Ka' ha' Yésus ngan néh, moléé' ke', ko' tebai lakei' ko' tuai, ha' Néh.
         17 Ka' ha' redo inah mipa Éh, Bé' pu'un lakei' ké' ne', ha' néh. La'ah ha' Yésus ngan
         néh, Teneng ha' ko' pané kenat éh bara' ke' bé' pu'un lakei',
         18 uban lemah usah lakei' éh lepah pemung ngan ko' tenéh, la'ah iah éh mokoo' ngan ko'
         hun iteu' nah, bé' éh lakei' ko' mu'un, kenat ha' ko' nah pu'un teneng, ha' Néh.
         19 La'ah ka' ha' redo inah kepéh, O lakei' ja'au, kejam ké' Ka'au éh jah nabi.
         20 Tepun mé' sahau pu'un réh seva' Allah tong tokong iteu', bang ha' ka'ah Yahudi, tong
         Yérusalem inah éh retek éh tekep kelunan seva' Allah, ha' redo inah ngan Yésus.
         21 Ka' ha' Yésus kepéh, O redo, jian ke' ngelan ha' Ké' iteu', pu'un jah jaka' temurei'
         hun kekat kelunan éh sebayang seva' Tamen Ké', omok éh kenat semah-semah péh, bé'
         éh tong tokong iteu' awah, ngan bé' éh tong Yérusalem nah awah.
         22 Pu'un ka'ah Samaria sebayang, bang bé' keh jam éh mu'un séé' éh kenelan keh. Améé'
         Yahudi sebayang ngan kejam mé' séé' éh kenelan mé' uban jalan kelunan alaa' urip Tuhan,
         pu'un éh jin pohoo' Yahudi.
         23 Pu'un jaka' temurei', éh mu'un néh jaka' inah lepah avéé' tenéh, hun kekat kelunan
         éh sebayang mu'un, pu'un réh sebayang seva' Tamen Ké' neu' Sahéé' Ni'ai lem kekat
         éh teneng. Adang Tamen Ké' keloo' kelunan sebayang seva' éh kenat.
         24 Allah Iah éh Sahéé', la'ah kelunan éh juk seva' Éh, tekep éh seva' Éh lem' sahéé'
         ngan lem kekat éh teneng, ha' Néh.
         25 La'ah ka' ha' redo inah kepéh, Kejam ké' Kristus juk tuai, inah éh, Iah éh kevéléé'
         Allah ke' Néh Pengeja'au kelunan, ngan hun Néh tuai omok Éh bara' kekat ineu'-ineu'
         ngan mé', ha' néh.
         26 La'ah ka' ha' Yésus ngan néh, Akeu' iteu' néh éh kunah ko' nah ne', Akeu' éh pané
         ngan ko' iteu', ha' Néh.
         27 Lem Yésus to pané ngan redo inah, inah irah bakéh Néh moléé' jin leboo', la'ah béé
         kenin réh uban Néh pané ngan redo inah. Bang bé' pu'un jah-jah usah péh neteng Éh,
         Ineu' penitah ko', ngan bé' réh neteng Yésus, kineu' Ko' pané ngan redo inah.
         28 La'ah redo inah modoo' tajau néh ke' néh moléé' pané ngan kekat irah tong lamin néh,
         29 Ka' ha' néh, Tuai tam, tuai na'at jah lakei' éh bara' kekat penganeu' ké' rai ngan
         ké' kepéh. Kineu' énéh, Kristus énéh, ha' néh.
         30 Pelapah irah tai na'at Yésus.
         31 Kelebéé' redo inah tai lamin nah, irah bakéh Yésus nyohoo' Éh kuman, ka' ha' réh,
         Guru, kuman Ke', ha' réh.
         32 Bang ka' ha' Néh ngan réh, Pu'un penguman Ké' éh bé' kejam ka'ah, ha' Néh.
         33 Neu' ha' Néh kenat, irah bakéh Néh peteteng belah irah ke', ka' ha' réh, séé' éh
         mena' ka'an ngan Néh, ha' réh.
         34 La'ah ka' ha' Yésus ngan réh, Penguman éh kunah Ké' nah, inah éh hun Ké' kivu pengeloo'
         Iah éh nyohoo' Akeu' tuai, ngan hun Ké' ngelapuh kekat kereja' éh sohoo' Néh ngan
         Ké', ha' Néh.
         35 La'ah ka' ha' Yésus kepéh, Pu'un keh bara', Pat laséh la'ah boh sioo' réh majau.
         Bang iteu' ha' Ké' ngan keh, pekang maten keh, na'at kekat térék, uban hun iteu' kekat
         parai lepah mesak omok keh majau éh.
         36 La'ah kelunan éh majau térék nah pu'un gaji néh hun iteu', la'ah tenipun néh parai
         tong urip éh pelinguh, dokoo' kelunan éh mulah ngan kelunan éh majau pata murung kenin.
         37 Kenat péh ha' réh teneng éh bara' ka', Jah usah éh mulah ngan jah usah kepéh éh majau
         éh, ha' réh.
         38 Pu'un Akeu' nyohoo' keh tai majau tong térék éh bé' nulah keh. Kelunan éh jah lepah
         mulah tong néh, ka'ah éh alaa' parai neu' kereja' réh, ha' Néh.
         39 La'ah pinaa' kelunan Samaria éh tong leboo' inah ngelan tong Yésus naneu' ha' redo
         inah bara' ka' ngan réh, Iah bara' kekat penganeu' ké' ngan ké'.
         40 La'ah tovoo' kelunan Samaria tai tavin Yésus, irah nyohoo' Éh mokoo' ngan réh. La'ah
         mokoo' Éh ngan réh duah dau kelebéé'.
         41 La'ah pinaa' kelunan kepéh ngelan uban réh menéng ha' tebaraa' Yésus mu'un.
         42 La'ah ka' ha' réh ngan redo inah, Hun iteu' améé' ngelan bé' éh neu' ha' ko' awah,
         uban améé' péh pu'un menéng matek ha' Yésus mu'un. La'ah kejam mé' Iah Néh éh Kristus
         éh juk purip kekat kelunan tong tana' iteu', ha' réh.
         43 La'ah duah dau Yésus mokoo' tong leboo' Samaria, la'o inah lakau éh kepéh tai tana'
         Galilia.
         44 Uban ka' ha' Yésus lepah nah, irah éh nabi Tuhan, bé' éh kenajung réh tong tana'
         néh tengéé', ha' Néh.
         45 Hun Yésus avéé' tong tana' Galilia, irah alaa' éh ngan jian kenin, uban irah pu'un
         tong leboo' Yérusalem tovoo' Dau Ja'au Paska, ngan ta'an réh tenéh kekat penganeu'
         Yésus hun Néh pu'un sinah.
         46 La'o inah lakau Yésus kepéh moléé' tong leboo' Kana éh tong tana' Galilia, inah éh
         leboo' jalan Yésus maneu' baa' malui baa' agun rai. Pu'un jah lakei' sinah éh kereja'
         ngan peritah, anak néh lakei' éh tong leboo' Kapernaum pu'un éh sakit.
         47 Hun néh jam Yésus tuai jin tana' Yudea avéé' tong tana' Galilia, tai éh tavin Yésus
         menyat éh tai Kapernaum peka'o anak néh, uban si'ik awah la'ah anak néh bé' matai.
         48 Ka' ha' Yésus ngan néh, Hun keh bé' na'at telana' éh ja'au ngan ngebéé kenin kelunan,
         bé' keh ngelan, ha' néh.
         49 Ha' lakei' éh pu'un anak sakit nah mipa Éh, ka' ha' néh, O lakei' ja'au, tuai Ke'
         uban anak ké' juk matai, ha' néh.
         50 Ha' Yésus ngan néh, moléé' ke', bé' anak ko' matai, murip éh, ha' Néh. Iah ngelan
         ha' Yésus bara' ngan néh kenat, boh éh moléé'.
         51 Lakau éh avéé' belu'an jalan, bé' jak éh avéé' tong lamin néh, inah éh temeu' ngan
         kelunan sohoo' jin lamin néh éh bara' ka', Anak ko' éh sakit rai, murip éh, ha' réh.
         52 Boh éh neteng réh ka', Kineu' ke ja'au dau hun néh ma'o jin kesakit néh, Ka' ha'
         réh ngan néh, Dau poké kuba' malem rai, tovoo' inah kedarem néh pega', ha' réh.
         53 Pelapah tamen néh jam anak néh pu'un ma'o jin kesakit néh tovoo' Yésus bara' ngan
         néh rai, Anak ko' murip. La'ah iah péh ngelan, kenat péh kekat irah tong lamin néh.
         54 Inah éh telana' éh keruwah neu' Yésus éh ngebéé kenin kelunan la'o Néh piso jin Yudea
         tai Galilia rai.

1 La'o inah irah Yahudi maneu' jah dau ja'au tong adet sebayang réh ngan pu'un Yésus
         lakau tai Yérusalem kepéh.
         2 La'ah tong Yérusalem déhéé' jah usit tapé éh ngaran néh Tapé Domba, pu'un jah baa'
         éh neu' kelunan, ngaran baa' inah dalem ha' irah Yahudi, Betsaida. Déhéé' baa' inah
         pu'un lemah lamin.
         3 Tong lamin inah pinaa' kelunan sakit, irah éh peseu', irah éh paket, ngan irah éh
         matai keluhat péh. Kekat réh béé mena baa' inah beri'ek,
         4 uban hun meliket tuhun tong baa' inah, boh baa' inah beri'ek. Kenat péh séé'-séé'
         éh tenah tuhun tong baa' inah la'o baa' nah beri'ek, pelapah éh ma'o jin kesakit néh.
         5 Pu'un jah kelunan sinah éh pu'un sakit teleu' poloo' ayah ta'un tenéh.
         6 Hun Yésus na'at éh pegen kenat ngan kejam Néh éh pu'un sakit lebéé' tenéh, inah Yésus
         pané ngan néh, ka' ha' Néh, Keloo' ke' ma'o jin kesakit ko' nah, ha' Néh.
         7 Ka' ha' lakei' éh sakit nah mipa éh, O lakei' ja'au bé' pu'un séé'-séé' éh omok mihin
         akeu' tai baa' inah tovoo' baa' nah beri'ek. Teka ké' juk tai, irah éh tenah tai,
         ha' néh.
         8 La'ah ka' ha' Yésus ngan néh, Betéé' ke', ko' alaa' mak ko', lakau ke', ha' Néh.
         Tioo ma'o éh jin kesakit néh, laa' néh mak néh, lakau éh.
         9 Tovoo' inah ke' kelunan inah ma'o.Iah alaa' mak néh tioo lakau. Sioo' Yésus peka'o
         kelunan sakit nah, inah éh Dau Posot irah Yahudi.
         10 kenat péh irah Yahudi pané ngan lakei' inah, ka' ha' réh, Uban ineu' ke' nyu'un mak
         ko' kenat tovoo' dau iteu' uban dau iteu' Dau Posot, bé' tekep ke' maneu' kenat tong
         dau iteu', ha' réh.
         11 Ka' ha' lakei' inah mipa réh, Lakei' ja'au éh peka'o ku' ri', Iah nyohoo' ku' alaa'
         mak ké' ngan nyohoo' ku' lakau, ha' néh.
         12 Ka' ha' irah Yahudi kepéh, séé' éh lakei' inah éh nyohoo' ke' kenat, ha' réh.
         13 Bang lakei' inah bé' éh jam séé' éh peka'o éh nah, uban Yésus lepah piso jin sinah
         uban kelunan pinaa' nah.
         14 La'o inah Yésus petemeu' ngan lakei' inah kepéh tong umaa' Allah, ka' ha' Yésus ngan
         néh, Hun iteu' ka'au' lepah ma'o jin kesakit ko', seruh ke' jian-jian, mai ke' maneu'
         penyala' la'ah dai pu'un penusah éh pelapah ja'au teneng tong ka'au' kepéh, ha' Néh.
         15 La'o inah lakei' inah tai bara' ngan irah Yahudi tong Yésus éh peka'o éh.
         16 Naneu' ha' lakei' inah kenat, inah irah merek ngan Yésus, uban Néh pu'un peka'o kelunan
         tong Dau Posot péh.
         17 Boh Yésus pané kepéh ngan réh, ka' ha' Néh, Tamen Ké' bé' éh posot jin kekat penganeu'
         Néh, kenat péh Akeu', ha' Néh.
         18 Naneu' ha' Néh kenat, merek mu'un-mu'un réh ngan irah juk mematai Éh mu'un, bé' makat
         uban Néh ngelapah tong Dau Posot réh awah, bang neu' ha' Néh bara' Allah éh Tamen
         Néh, inah Iah bara' Iah péh pekua' ngan Allah.
         19 La'ah ka' ha' Yésus mipa réh, Akeu' bara' mu'un ngan keh, Akeu' éh Anak Allah, bé'
         Ku' maneu' ineu'-ineu' kivu kenin Ké' tengéé', bang kekat éh neu' Tamen Ké' éh ta'an
         Ké', inah awah ke' éh neu' Ké'. Kekat penganeu' Tamen Ké', inah ke' éh neu' Ké' éh
         Anak Néh kepéh.
         20 Uban Tamen Ké' murung Akeu' éh Anak Néh, kenat péh Iah pekelenaa' kekat éh neu' Néh
         ngan Ké'. La'ah Iah juk pekelenaa' kereja' éh pelapah ja'au jin kekat iteu' ngan Ké',
         boh keh béé kenin.
         21 Barei' Tamen Ké' purip kekat kelunan éh matai, kenat péh Akeu' éh Anak Néh omok purip
         séé'-séé' éh keneloo' Ké'.
         22 Tamen Ké' bé' éh ngukum séé'-séé' péh. Pu'un éh mena' penyukat Néh ngan Ké' éh Anak
         Néh, ke' ké' omok ngukum réh.
         23 Pu'un Éh maneu' kenat dokoo' kekat kelunan omok ngajung Akeu' éh Anak Néh, pekua'
         irah ngajung Tamen Ké'. séé'-séé' éh bé' ngajung Akeu' éh Anak Néh, bé' éh ngajung
         Tamen Ké' éh nyohoo' Akeu' tuai, ha' Néh.
         24 Akeu' bara' mu'un ngan keh, séé'-séé' éh mihau ha' Ké' ngan éh ngelan tong Iah éh
         nyohoo' Akeu' tuai, iah pu'un urip éh pelinguh, ngan bé' éh teneng ukum uban néh lepah
         musit jin jalan éh mihin éh matai tai tong jalan éh mihin éh murip.
         25 Akeu' bara' mu'un ngan keh, pu'un jah sioo' temurei', éh mu'un néh pu'un éh lepah
         avéé' tenéh, inah éh, jaka' kekat kelunan éh matai omok réh menéng ha' Anak Allah,
         ngan kekat irah éh menéng ha' Néh nah, murip réh kepéh.
         26 Barei' Tamen Ké' pu'un purip kekat ineu'-ineu' péh, kenat péh Iah mena' penyukat
         Néh ngan Anak Néh, dokoo' Néh omok purip ineu'-ineu' kepéh.
         27 Pu'un Éh mena' penyukat Néh ngan Anak Néh dokoo' Néh omok ngukum réh, uban Anak Néh
         inah, Iah péh Anak Kelunan.
         28 Mai keh béé kenin tong ha' Ké' iteu', uban temurei' kepéh adang kekat kelunan éh
         lepah matai omok menéng ha' Ké',
         29 boh réh pu'un musit jin tanem. Kekat kelunan éh pu'un maneu' jian, pu'un réh betéé'
         murip, ngan kekat irah éh lepah maneu' sa'at, pu'un réh betéé' ke' réh teneng ukum,
         ha' Yésus ngan réh.
         30 Ka' ha' Yésus kepéh, Bé' Akeu' omok maneu' ineu'-ineu' kivu kenin Ké' tengéé', hun
         Ké' ngukum kelunan, inah Akeu' ngukum réh pekua' éh sohoo' Allah ngan Ké'. Kenat éh
         ukum neu' Ké' inah pu'un teneng, uban bé' Ku' kivu kenin Ké' tengéé', bang Akeu' kivu
         kekat sohoo' Iah éh nyohoo' Akeu' tuai.
         31 Hun néh Akeu' awah bara' tong usah Ké', bé' tekep keh ngelan ha' Ké' kenat, uban
         jah Akeu' awah éh bara' éh kenat.
         32 Bang pu'un jah usah kepéh éh bara' tong Akeu' ngan Akeu' jam kekat éh benara' Néh
         inah adang néh pu'un teneng mu'un.
         33 Pu'un keh nyohoo' kelunan tai tavin Yohanes rai, iah péh bara' kekat ha' Ké' inah
         pu'un teneng.
         34 Na' péh Ku' bara' kenat tong Yohanes, bé' Ku' ngelan ha' kelunan awah éh bara' Akeu'
         pu'un pekua' ngan Allah, bang Akeu' bara' kenat tong Yohanes dokoo' keh omok alaa'
         urip.
         35 Yohanes nah, iah barei' jah lapung éh mahang ngan peséng jian, ngan kelebéé' néh
         pu'un kenat, ka'ah péh murung mokoo' tong nawa néh.
         36 Bang inah kepéh kekat penganeu' Ké' éh neu' Ké' kivu sohoo' Tamen Ké', kekat inah
         péh nojoo' Akeu' pu'un jin Allah mu'un. Uban kekat penganeu' Ké' pekelenaa' adang
         Tamen Ké' Iah éh nyohoo' Ku' tuai, penganeu' Ké' inah pelapah lenaa' éh jin éh benara'
         Yohanes tong Akeu'.
         37 La'ah Tamen Ké' éh nyohoo' Akeu' tuai, Iah péh bara' Akeu' éh Anak Néh. Jah-jah koléé'
         péh bé' keh pu'un menéng ha' Néh, ngan jah-jah koléé' péh, bé' éh poléng ta'an keh,
         38 ngan kekat ha' Néh bé' éh pu'un petem lem keh uban bé' keh keloo' ngelan tong Akeu'
         éh sohoo' Néh tuai.
         39 Pu'un keh pekalai tong surat Allah, uban keh seruh neu' kekat ha' tebaraa' inah,
         adang keh omok alaa' urip pelinguh. Kekat ha' lem surat Allah pu'un éh bara' tong
         Akeu',
         40 na' péh kenat, bé' keh keloo' tavin Akeu' dokoo' keh omok alaa' urip, ha' Néh.
         41 Ha' Yésus kepéh, Bé' Akeu' keloo' kenajung kelunan awah.
         42 Bang Akeu' jam adang ka'ah keloo' kenajung kelunan awah, ngan bé' keh murung Allah.
         43 Pu'un Ku' tuai kivu sohoo' Tamen Ké', bang bé' keh keloo' alaa' Ku'. Kelunan éh jah
         éh pu'un tuai kivu kenin néh tengéé', pu'un keh alaa' réh.
         44 Ka'ah keloo' kenajung kelunan awah, bé' keh keloo' kenajung Allah. Hun néh kenat,
         kineu' jalan keh omok ngelan tong Akeu', adang keh bé' omok.
         45 Mai keh seruh Akeu' juk pesala' keh ngan Tamen Ké', pu'un jah usah éh pesala' keh,
         inah éh Musa, éh kenelan keh omok purip keh.
         46 Bang hun keh pu'un ngelan tong ha' Musa mu'un, adang keh pu'un ngelan tong Akeu'
         kepéh, uban Musa nah lepah nyurat bara' tong Akeu'.
         47 Bang hun keh bé' ngelan tong kekat ha' éh senurat Musa nah, kineu' jalan keh omok
         ngelan tong ha' Ké' kepéh, ha' Yésus nah.

1 La'o Yésus pané kenat, tai éh papit baa' Banget Galilia, éh nateng jelua' kelunan
         baa' Banget Tiberias.
         2 Pinaa' kelunan kivu Éh uban réh lepah na'at telana' éh naneu' Néh tong Néh peka'o
         kelunan sakit.
         3 Lakau Yésus tai jah tokong mokoo' Éh ngan irah éh bakéh Néh.
         4 La'ah lepah danii' jaka' irah juk maneu' Dau Ja'au Paska.
         5 Ngejuwak Yésus na'at kelunan pinaa' nah tuai tavin Éh, boh Éh pané ngan Pilipus.
         Ka' ha' Néh, Semah tam melih ka'an ngan kelunan pinaa' iteu', ha' Néh.
         6 Yésus pané kenat ke' Néh silam Pilipus, éh mu'un néh kejam Yésus éh juk neu' Néh.
         7 Boh Pilipus mipa Éh, ka' ha' néh, Na' péh lu' melih penguman ngan réh duah ato rigit
         pirek, si'ik awah éh tong réh, bé' réh omok beso neu' néh, ha' néh.
         8 Boh jah bakéh Yésus éh ngaran néh Anderias, éh padéé' Simon Péterus, pané ngan Yésus,
         ka' ha' néh,
         9 Pu'un jah anak siteu' éh pu'un lemah roti ngan duah seluang, bang bé' éh sukup tong
         kelunan pinaa' iteu', ha' néh.
         10 Ka' ha' Yésus ngan irah bakéh Néh, Jian keteleu' nyohoo' réh menyun, ha' Néh. Pu'un
         ureu' pinaa' ngan jian sinah, sinah réh menyun, ngioo' pengekekat réh lemah ibu irah
         lakei' awah.
         11 Yésus alaa' roti inah ngan sebayang bara' jian kenin ngan Allah, la'o inah Iah petulat
         éh ngan irah éh menyun nah, kenat péh tong seluang inah, irah béé kuman éh avéé' réh
         beso.
         12 La'o réh kuman, boh Yésus pané ngan irah bakéh Néh, ka' ha' Néh, Tipun kekat la'an
         ka'an inah, mai keh bet éh awah, ha' Néh.
         13 Boh réh alaa' kekat la'an ka'an inah, jah poloo' duah gaweng penoo' neu' la'an ka'an
         kinan réh nah.
         14 Tovoo' irah na'at telana' naneu' Yésus ja'au mu'un kenat, boh réh bara' ka', Adang
         kelunan iteu' Iah éh Nabi éh pejajii' Tuhan tuai tong tana', ha' réh.
         15 Uban Yésus jam irah juk alaa' Éh ke' réh maneu' Éh raja' réh, lakau Éh kepéh tai
         jah tokong ke' Néh mokoo' tengéé' sitai.
         16 Tovoo' dau tahup la'o Yésus pakan kelunan pinaa' nah, irah bakéh Néh tuhun jin tokong
         nah ke' réh tai baa' banget.
         17 Boh réh jalan alut papit baa' banget inah ke' réh tai leboo' Kapernaum. Hun dau lepah
         merem bang Yésus to ke' bé' jak tai ngan réh.
         18 Boh pu'un kepu gahang ngan lipak ja'au
         19 ngan inah kepéh irah lepah memesai avéé' tong belu'an baa', juu' si'ik jin dirin
         baa' ri'. Boh réh na'at Yésus lakau bau baa' inah tai tavin alut réh. Medai réh na'at
         éh lakau bau baa' nah.
         20 Ka' ha' Yésus ngan réh, Mai keh medai, Akeu' itut, ha' Néh.
         21 Jian kenin réh, irah tioo alaa' Éh lem alut réh, tioo avéé' réh tong leboo' Kapernaum
         éh jalan réh juk tai nah.
         22 Barei' dau sagam kelunan pinaa' nah to pu'un apé iteu' baa' banget nah, boh réh na'at
         jah alut awah éh to sinah. Kejam réh Yésus bé' pu'un kivu bakéh Néh, bé' Éh tai lem
         alut réh, bang papit tengéé' réh.
         23 Pu'un alut kepéh sinah éh déhéé' tana' jalan kelunan pinaa' nah kuman hun Yésus sebayang
         bara' jian kenin ngan Allah rai, bang alut inah anah kelunan éh jah, éh tuai jin leboo'
         Tiberias.
         24 Hun irah pinaa' nah jam Yésus bé' pu'un sinah, ngan irah bakéh Néh bé' pu'un sinah,
         boh réh alaa' alut éh pu'un sinah tai leboo' Kapernaum ke' réh pitah Yésus sitai.
         25 Hun réh avéé' saa' dipa baa' inah, sinah réh temeu' ngan Yésus, ka' ha' réh ngan
         Néh, O Guru, hun mah Ke' avéé', ha' réh.
         26 Ha' Yésus ngan réh, Akeu' pané ngan keh, bé' keh tuai pitah Akeu' uban keh na'at
         kekat telana' éh naneu' Ké' éh ja'au nah rai, bang pu'un keh tuai uban keh kuman ka'an
         éh nena' Ké' ngan keh pah avéé' keh beso rai awah éh.
         27 Mai keh kereja' pitah ka'an éh omok bangah awah, bang jian keh kereja' pitah ka'an
         éh omok pelinguh. Omok Anak Kelunan mena' ka'an inah ngan keh, uban Allah éh Tamen
         Ké', pu'un Éh mena' penyukat Néh ngan Ké', ke' Ké' omok mena' ka'an inah ngan keh,
         ha' Néh.
         28 Boh réh neteng Yésus kepéh ka', Ineu' éh tekep ke' mé' maneu' dokoo' mé' maneu' pengeloo'
         Allah, ha' réh.
         29 Ka' ha' Yésus ngan réh, Inah éh pengeloo' Allah, jian keh ngelan tong Iah éh tuai
         sohoo' Allah, ha' Néh.
         30 Ka' ha' réh kepéh, Ineu' éh juk neu' Ko' ja'au dokoo' Ko' pekelenaa' ngan mé' Ka'au
         pu'un tuai jin Allah mu'un, ke' mé' omok ngelan tong Ke'. Maneu' ineu' Ke' da'?
         31 Tepun mé' kuman mana hun réh pu'un tong tana' pegawa sahau, pekua' ha' lem surat
         Allah éh bara' éh, Pu'un Allah mena' ka'an jin seruga ngan réh, ha' surat Allah nah.
         32 Ha' Yésus ngan réh kepéh, Akeu' bara' mu'un ngan keh, ka'an éh nena' Musa ngan keh
         rai, bé' éh jin seruga, bang Tamen Ké' omok mena' atek ka'an mu'un jin seruga ngan
         keh.
         33 Éh atek ka'an mu'un éh juk nena' Allah ngan keh, inah éh, Iah éh pu'un tuai jin seruga
         ke' Néh purip kekat kelunan tong tana', ha' Néh.
         34 Ka' ha' réh kepéh, O Guru, jian Ke' ngelayau mena' ka'an inah ngan améé', ha' réh.
         35 Ka' ha' Yésus ngan réh kepéh, Akeu' iteu' ka'an éh purip kelunan, séé'-séé' éh tuai
         tavin Akeu', bé' éh jam la'au' kepéh, ngan séé'-séé' éh ngelan tong Akeu', bé' éh
         jam mapeu' batok kepéh, ha' Néh.
         36 Ka' ha' Yésus kepéh, Akeu' bara' ngan keh rai, Pu'un keh lepah na'at Akeu' bang bé'
         keh ngelan tong Akeu'.
         37 Siget kelunan éh nena' Tamen Ké' ngan Ké', adang néh pu'un tuai tavin Akeu', ngan
         séé'-séé' éh tuai tavin Akeu', bé' Akeu' bet éh.
         38 Bé' Akeu' tuai jin seruga dokoo' Ké' kivu kenin Ké' tengéé', bang Akeu' tuai dokoo'
         Ké' kivu sohoo' Iah éh nyohoo' Akeu' tuai rai.
         39 Inah éh pengeloo' Iah éh nyohoo' Akeu' tuai rai, dokoo' kekat irah éh nena' Néh ngan
         Ké', mai pu'un jah usah péh tawang awah, bang tekep Akeu' pebetéé' réh ngan purip
         kekat réh béé sioo' ga' dau vam.
         40 Uban iteu' éh pengeloo' Tamen Ké', kekat kelunan éh seruh mu'un tong Akeu' éh Anak
         Néh ngan éh ngelan tong Akeu', tekep éh alaa' urip pelinguh, ngan avéé' tong ga' dau
         vam, inah Akeu' pebetéé' réh ngan purip réh kepéh, ha' Yésus ngan réh.
         41 La'ah irah Yahudi selem-selem pané maneu' Yésus neu' ha' Néh bara' ka', Akeu' iteu'
         ka'an éh tuai jin seruga.
         42 Ha' réh kepéh, Kelunan iteu' Yésus ngaran Néh éh anak Yusup rai. Malai lu' ngan tinen
         tamen Néh, kineu' Iah bara' Iah tuai jin seruga, ha' réh.
         43 Ka' ha' Yésus ngan réh kepéh, Kineu' ka'ah selem-selem pané kenat,
         44 bé' pu'un séé'-séé' omok tuai tavin Akeu' hun Tamen Ké' éh nyohoo' Akeu' tuai rai
         bé' ngusii' kenin néh, ngan Akeu' omok pebetéé' ngan purip éh sioo' ga' dau vam.
         45 Irah nabi pu'un réh nyurat bara', Kekat kelunan adang Allah juk nebaraa' réh. Siget
         kelunan éh menéng ha' Tamen Ké' ngan éh nesen tong tebaraa' Néh, pu'un éh tuai tavin
         Akeu'.
         46 Mai keh seruh neu' ha' Ké' kenat pu'un kelunan éh jah lepah na'at Tamen Ké', bé'
         éh pu'un kenat. Iah éh tuai jin Allah, Iah awah éh pu'un na'at Tamen Ké', ha' Yésus
         nah.
         47 Ka' ha' Yésus kepéh, Akeu' bara' mu'un ngan keh, kelunan éh ngelan, inah éh pu'un
         urip pelinguh.
         48 Akeu' iteu' ka'an éh purip kelunan.
         49 Tepun keh kuman mana tong tana' pegawa sahau, bang matai réh.
         50 Ka'an éh tuai jin seruga, tengéé' mu'un éh, séé'-séé' éh kuman éh bé' éh omok matai.
         51 Akeu' iteu' ka'an éh purip kelunan, éh tuai jin seruga, séé'-séé' éh kuman ka'an
         iteu' omok éh murip pelinguh. La'ah ka'an éh juk nena' Ké' ngan néh, inah éh usah
         Ké', éh juk nena' Ké' dokoo' Ké' purip kekat kelunan pah tipo tana', ha' Yésus ngan
         réh.
         52 Pesakat irah Yahudi neu' ha' Yésus pané kenat. Ka' ha' réh, Kineu' éh omok mena'
         usah Néh ngan lu' kelu' kon éh da', ha' réh.
         53 Ka' ha' Yésus kepéh, Akeu' bara' mu'un ngan keh, hun keh bé' kuman usah Ké', ngan
         mesep dahaa' Ké', bé' keh pu'un urip mu'un dalem keh.
         54 Séé'-séé' éh kuman usah Ké' ngan mesep dahaa' Ké', iah pu'un urip pelinguh. La'ah
         Akeu' pebetéé' ngan purip éh kepéh sioo' ga' dau vam.
         55 Uban usah Ké' iteu', inah éh atek ka'an mu'un, ngan dahaa' Ké' iteu', atek baa' éh
         nesep mu'un.
         56 Séé'-séé' éh pu'un kuman usah Ké' ngan éh mesep dahaa' Ké', Akeu' pu'un petem dalem
         néh ngan iah péh pu'un petem dalem Akeu'.
         57 Tamen Ké' éh pu'un urip, Iah éh nyohoo' Akeu' tuai, ngan naneu' Tamen Ké' nah, inah
         Akeu' murip. Kenat péh séé'-séé' éh kuman usah Ké', omok éh murip neu' Ké' kepéh.
         58 Kenat péh iteu' éh atek ka'an mu'un éh tuai jin seruga, bé' éh barei' ka'an éh kinan
         tepun keh sahau rai, la'ah matai réh. Kelunan éh kuman ka'an iteu' omok éh murip pelinguh,
         ha' Yésus nah.
         59 Kenat ha' Yésus pané ngan réh tovoo' Néh nebaraa' réh tong lamin sebayang irah Yahudi
         tong leboo' Kapernaum rai.
         60 Pinaa' kelunan jin belah irah éh kivu Éh, hun réh menéng ha' Yésus pané kenat, boh
         réh bara' ka', Leko lah mé' menéng ha' Néh pané kenat ne', séé' keloo' menéng ha'
         Néh kepéh, ha' réh.
         61 Bé' pu'un séé'-séé' bara' ha' réh kenat ngan Yésus, Iah tengéé' ke' jam irah pinaa'
         nah pu'un selem-selem pané kenat, boh Éh bara' ka' ngan réh, Kineu' keh, tawang keh
         tong ha' Ké' kenat?
         62 Hun néh kenat kineu' hun keh na'at Ku' moléé' tong jalan Ké' bu'un.
         63 Sahéé' Ni'ai awah omok purip kelunan, usah kelunan bé' éh omok kenat, kekat ha' éh
         benara' Ké' ngan keh, inah éh jin Sahéé' Ni'ai ngan omok Éh purip kelunan.
         64 Bang na' péh kenat, pu'un jelua' keh bé' ngelan, ha' Néh. Uban jin bu'un Yésus tuai,
         kejam Néh irah éh bé' keloo' ngelan, ngan kejam Néh séé' éh juk memalo Éh.
         65 Ka' ha' Yésus kepéh, Kenat ha' Ké' ngan keh ri', Jah-jah usah péh bé' éh omok tuai
         tavin Akeu' hun Tamen Ké' bé' ngusii' kenin néh, ha' Néh.
         66 Neu' ha' Yésus pané kenat, pinaa' kelunan moléé' murin jin pengelan réh. Bé' réh
         kivu Éh kepéh.
         67 Boh Yésus pané ngan irah bakéh Néh éh jah poloo' duah usah nah, ka' ha' néh, Kineu'
         keteleu' bakéh Ké' iteu', avéé' keteleu' moléé' murin kivu irah pinaa' nah, ha' néh.
         68 Ka' ha' Simon Péterus mipa Éh, O Tuhan, séé' ke' mé' omok tavin la'ah da', Ka'au
         awah Éh pu'un ha' tebaraa' éh omok purip kelunan ke' réh omok murip pelinguh.
         69 Ngan améé' jam ngan améé' ngelan, adang Ka'au Anak Allah, ha' Péterus.
         70 Ka' ha' Yésus ngan réh kepéh, Pu'un Akeu' ngevéléé' jah poloo' duah usah iteu', bang
         pu'un jah usah jin belah ka'ah éh pu'un lem kamit Sitan, ha' Néh.
         71 Inah Éh bara' tong Yudas anak Simon Iskariot, na' péh Yudas nah jah bakéh Néh mu'un,
         pu'un éh memalo Yésus.

1 La'o inah lakau Yésus tong tana' Galilia, bé' éh keloo' lakau tong tana' Yudea kepéh
         uban kelunan Yahudi pitah jalan ke' réh juk mematai Éh.
         2 La'ah lepah danii' tong jaka' irah Yahudi juk maneu' dau ja'au inah, éh ngaran néh,
         dau ja'au lamin sapau ujung kayeu', ke' réh mena' pengena' réh ngan Tuhan la'o ajau.
         3 Kenat péh irah padéé' Yésus bara' ngan Néh, ka' ha' réh, Jian Ke' piso jin siteu'
         tai tong tana' Yudea, mai Ke' mokoo' siteu', jian Ke' tai sinah dokoo' bakéh Ko' omok
         na'at telana' éh naneu' Ko' inah,
         4 Hun kelunan keloo' réh ngajung éh, bé' éh melim kekat penganeu' néh. Uban Ko' maneu'
         kuraa'-kuraa' telana' éh tejeu', jian Ke' tai pepoléng éh ngan kekat kelunan béé,
         ha' réh.
         5 Avéé' padéé' usah Néh bé' ngelan Éh.
         6 Ka' ha' Yésus ngan réh, Bé' sukup jaka' Ké' jak, bang jaka' keh ngelayau éh pu'un.
         7 Kelunan tong tana' iteu' bé' réh leko keh, bang irah leko Akeu' uban Ké' bara' tong
         penganeu' réh éh sa'at.
         8 Jian keh tai dau ja'au inah, bé' Akeu' keloo' tai uban jaka' Ké' bé' jak éh sukup,
         ha' Néh.
         9 La'o Yésus pané ngan réh kenat, mokoo' Éh keto tong tana' Galilia.
         10 La'o padéé' Yésus nah tai tong dau ja'au inah, boh Yésus tai kepéh. Bang bé' Iah
         kivu jalan éh kenivu irah pinaa' nah, bang Iah selim-selim awah.
         11 Kelunan Yahudi pitah Éh tong dau ja'au inah, Ka' ha' réh, Mah iri', ha' réh.
         12 Kelunan pinaa' pané selem-selem tong Yésus, ka' ha' jelua' réh, Kelunan inah jian
         éh, ha' réh. Ka' ha' jelua' kepéh, Bé', kelunan petawang awah ine', ha' réh.
         13 Selem-selem réh pané uban réh medai kelunan Yahudi.
         14 Avéé' belu'an réh maneu' dau ja'au inah, tai Yésus tong umaa' Allah ke' Néh nebaraa'
         réh.
         15 Béé kenin irah Yahudi, ka' ha' réh, Jin semah kelunan iteu' omok jam tong kekat tebaraa'
         inah Néh bé' pu'un tai sekulah, ha' réh.
         16 Ka' ha' Yésus ngan réh, Kekat ha' tebaraa' Ké' iteu', bé' éh ha' tebaraa' Ké' tengéé',
         bang inah éh jin Allah éh nyohoo' Akeu' tuai.
         17 Séé'-séé' éh keloo' maneu' kekat pengeloo' Allah, omok éh jam kekat ha' tebaraa'
         Ké' inah pu'un éh jin Allah, bé' Ku' bara' éh kivu kenin Ké' tengéé' awah.
         18 Kelunan éh pu'un pané kivu kenin néh tengéé', iah maneu' kenat dokoo' kelunan omok
         ngajung éh. Bang kelunan éh keloo' réh ngajung Iah éh nyohoo' Éh tuai, pu'un éh pané
         mu'un, bé' éh kenyo ngan ngelavo' réh.
         19 Pu'un Musa mena' kekat sohoo' Tuhan ngan keh, bang bé' keh kivu éh. Uban ineu' keh
         pitah jalan juk mematai Akeu', ha' Néh.
         20 Ka' ha' irah pinaa' nah, Ka'au pu'un nasek balei', séé' éh juk mematai Ke' kunah
         ko' nah, ha' réh.
         21 Ka' ha' Yésus ngan réh kepéh, Jah koléé' awah Ku' maneu' telana' éh ja'au tong Dau
         Posot, pu'un keh béé kenin.
         22 Uban Musa nyohoo' keh maneu' adet sunat, na' péh éh Dau Posot, pu'un keh pesunat
         anak keh. Éh mu'un néh bé' éh Musa éh bu'un maneu' adet inah, bang tepun keh Abraham
         éh bu'un néh.
         23 Hun keh omok pesunat anak keh tong Dau Posot dai keh ngelapah tong sohoo' lem Surat
         Musa nah, kineu' keh merek ngan Ké' hun Ké' peka'o kelunan mu'un tong Dau Posot.
         24 Mai keh seruh tong éh poléng ta'an keh awah, bang jian keh seruh jian-jian ngan pepata
         éh mu'un, ha' Yésus.
         25 Pu'un jelua' kelunan tong leboo' Yérusalem éh bara' ka', Kineu' kelunan inah bé'
         énéh éh penitah irah ja'au ke' réh juk mematai éh rai.
         26 Bang na'at tam, bé' Éh melim usah Néh, sinah Éh nebaraa' kelunan tong ta'an réh béé
         ngan bé' pu'un séé' tai maneu' Éh. Kineu' irah ja'au, kejam réh mu'un kelunan inah
         Iah Éh Kristus.
         27 Bang bé' Éh Kristus, uban hun Kristus tuai, bé' pu'un séé'-séé' éh omok jam jin semah
         savéé' Néh, bang uleu' béé jam jin semah kelunan iteu' pu'un tuai, ha' réh.
         28 La'ah tovoo' Yésus nebaraa' réh tong umaa' Allah, Iah pané ngan réh ngan ja'au ha',
         ka' ha' Néh, Ka'ah seruh keh jam Akeu', ngan jam savéé' Ké', bang bé' Akeu' tuai kivu
         kenin Ké' tengéé', Iah éh nyohoo' Akeu' tuai pu'un Éh teneng. Bé' keh jam Éh,
         29 Bang Akeu' jam Éh uban Ké' pu'un tuai jin Iah, ngan Iah nyohoo' Akeu' tuai, ha' Néh.
         30 Irah tioo juk ngamit Éh bang bé' réh omok ngamit Éh uban bé' jak éh sukup jaka'.
         31 Jin belah irah kelunan pinaa' nah pu'un kuraa' kekat réh éh ngelan tong Néh. Ka'
         ha' réh, Tovoo' Kristus tuai, kineu' Éh, omok Éh maneu' telana' éh pelapah ja'au jin
         éh neu' kelunan iteu', ha' réh.
         32 Uban kekat irah Parisi ngan kekat pengeja'au imam tong sebayang Yahudi nyohoo' kuraa'-kuraa'
         irah éh mavaa' umaa' Allah, ngamit Yésus.
         33 Ka' ha' Yésus, Bé' Ku' lebéé' lah mokoo' ngan keh siteu' dat, la'o inah Akeu' juk
         moléé' tai Iah éh nyohoo' Akeu' tuai rai.
         34 Adang ka'ah pu'un pitah Akeu', bang bé' keh omok alaa' Akeu' kepéh, uban tong jalan
         Ké' juk tai nah, bé' keh omok tai sinah, ha' Néh.
         35 Boh irah Yahudi pané belah irah ke', ka' ha' réh, Semah Éh juk tai nah ke' uleu'
         bé' omok tai temeu' ngan Néh. Kineu' Éh juk tai ngan irah Yahudi éh mokoo' tong tana'
         éh jah, ke' réh mokoo' belah kelunan éh tengéé' pohoo' ngan nebaraa' réh.
         36 Ineu' sin tong ha' Néh ka', Ka'ah juk pitah Akeu' bang bé' keh omok alaa' Akeu' kepéh.
         Ineu' sin tong ha' néh éh bara', Bé' ka'ah omok tai tong jalan Ké' juk tai nah. Kineu'
         ha' Néh kenat, ineu' sin néh, ha' réh.
         37 Avéé' tong ga' dau tong dau ja'au inah, éh dau éh pelapah ja'au mu'un, tong dau inah,
         Yésus nekedéng ngan pané ngan ja'au ha', séé'-séé' éh mapeu' batok, jian éh tuai tavin
         Akeu' ngan mesep.
         38 Séé'-séé' éh ngelan tong Akeu', iah pu'un barei' jah anak baa' éh bé' omok metei',
         pu'un baa' éh purip musit jin kenin néh pekua' ha' lem surat Allah éh pu'un bara'
         éh, ha' Néh.
         39 Pu'un Yésus pané kenat tong Sahéé' Ni'ai éh juk nena' Néh ngan kekat kelunan éh ngelan
         tong Iah. Tovoo' Néh pané kenat, Sahéé' Ni'ai bé' jak éh pu'un tuai uban Yésus to
         bé' jak moléé' tai Tamen Néh ngan kenajung tong seruga.
         40 Jelua' kelunan jin irah pinaa' nah éh menéng ha' Yésus pané kenat, pu'un réh bara'
         ka', Adang kelunan iteu' Iah éh Nabi éh pejajii' Tuhan rai, ha' réh.
         41 Ha' jelua' kepéh, Bé' éh kenat, adang Néh Kristus, ha' réh. Ha' jelua' kepéh, Bé'
         éh kenat, uban hun Kristus tuai, bé' Éh tuai jin Galilia.
         42 Uban ha' lem surat Allah bara', Kristus pu'un éh jin puku' Daud ngan lohoo' Néh tong
         leboo' Bétléhém, éh leboo' Daud sahau, ha' réh.
         43 Petengéé' kenin réh.
         44 Jelua' kelunan nah juk ngamit Yésus bang bé' pu'un séé'-séé' éh tai ngamit Éh kenat.
         45 La'ah moléé' kepéh irah seradu nah tai tavin irah pengeja'au imam ngan irah Parisi
         neteng réh, Semah iri'? Kineu' éh ke' keteleu' bé' mihin Éh tuai, ha' réh.
         46 Ka' ha' irah seradu mipa réh, Jin-jin sahau péh bé' pu'un kelunan éh jam pané barei'
         kelunan inah, ha' réh.
         47 Ka' ha' irah Parisi kepéh, kineu' keh lavo' neu' Néh kenat.
         48 Kineu', pu'un jah usah jin belah pengeja'au lu' ngan jah kelunan Parisi éh ngelan
         tong Iah kejam keh?
         49 Kelunan pinaa' nah bé' réh jam kekat ha' lem Surat Musa, kenat péh irah teneng tong
         ukum Tuhan, ha' irah Parisi.
         50 Jin belah irah éh pané kenat, pu'un Nikodemus. Nikodemus pané ngan réh,
         51 Ukum tebaraa' lu' bé' éh kejeraa' lu' pesala' ngan ngukum kelunan hun lu' to bé'
         jak menéng kekat ha' néh ngan jam tong kekat penganeu' néh, ha' néh.
         52 Ha' réh mipa éh, kineu' ka'au', kelunan jin Galilia pekua' barei' Iah, jian ke' pekalai
         tong ha' tebaraa' Allah, boh ke' omok jam bé' pu'un jah Nabi Tuhan tuai jin Galilia,
         ha' réh.

1 La'o inah moléé' kekat réh béé, Yésus tai tengéé' tong tokong Saitun.
         2 Dau dileu' tai Yésus masek kepéh tong umaa' Allah, pinaa' kelunan tavin Éh, mokoo'
         Éh ke' Néh nebaraa' réh.
         3 La'ah kelunan Parisi ngan irah guru éh nebaraa' tong sohoo' lem Surat Musa, mihin
         jah redo éh petuyang ke' réh nyohoo' éh nekedéng belah réh béé.
         4 La'ah ha' irah ngan Yésus, Guru, améé' alaa' redo iteu' lem néh petuyang.
         5 Hun néh pu'un kelunan petuyang kenat, ha' Musa lem surat néh, nyohoo' mé' memateu'
         éh. Bang kineu' ha' Ko' kepéh.
         6 Pu'un réh neteng Yésus kenat, uban réh keloo' pesala' Éh awah, bang bé' éh ke' réh
         neteng éh uban réh juk jam éh mu'un. Bang Yésus madaa' ke' Néh nyurat palaa' buaa'
         ojoo' Néh tong tana'.
         7 Uban irah to neteng-neteng Éh, nekedéng Éh pejek kepéh ngan pané ngan réh, ha' Néh
         séé' belah ka'ah éh bé' pu'un penyala', jian éh ngaléng bateu' tong redo iteu' tenah,
         ha' Néh.
         8 Boh Éh madaa' nyurat tong tana' kepéh.
         9 Hun irah menéng ha' Néh kenat, musit réh béé pejah-jah usah, éh tenah musit jin irah,
         iah éh ja'au urip jin kekat réh pah avéé' tong kekat réh béé. Yésus awah éh pu'un
         sinah keto, ngan redo inah éh pu'un nekedéng sinah.
         10 Yésus nekedéng pejek kepéh ke' Néh pané ngan redo inah, ka' ha' Néh. Kemah kekat
         kelunan éh juk ngukum ke' ri'? ha' Néh.
         11 Ha' redo inah, Guru bé' pu'un ha néh. Ha' Yésus ngan néh kepéh, Jian, Akeu' péh bé'
         Akeu' ngukum Ka'au. Tai ke' ngan mai ke' maneu' penyala' kepéh ha' Néh.
         12 Ka' ha' Yésus ngan réh kepéh, Akeu' iteu' rema tana' iteu', séé'-séé' éh kivu Akeu'
         bé' éh lakau dalem merem, adang néh pu'un rema jin Akeu' éh purip réh, ha' Néh.
         13 Ka' ha' irah Parisi mipa Éh, inah Ke' bara' tong usah Ko' tengéé', bé' améé' ngelan
         tong ha' Ko' kenat, ha' réh.
         14 Ka' ha' Yésus mipa réh, Oo', na' péh Akeu' bara' tong usah Ké' tengéé', adang kekat
         ha' Ké' inah pu'un teneng, uban Akeu' jam jin semah Ku' tuai rai ngan semah Ku' juk
         tai kepéh. Bé' ka'ah jam jin semah Ku' tuai ngan bé' keh jam semah Ku' juk tai kepéh.
         15 Tong kekat jalan éh keh petuneng kelunan, pu'un keh maneu' kenat kivu éh seneruh
         kelunan awah, Bé' Akeu' pu'un petuneng séé'-séé' péh.
         16 Bang hun Ké' pu'un bara' réh sala', bé' éh ha' Ké' awah, adang pu'un éh kenat mu'un.
         Adang kekat ha' Ké' teneng lem kekat éh benara' Ké' sala' nah, uban bé' éh Akeu' tengéé'
         éh bara' éh kenat, uban Tamen Ké' éh nyohoo' Akeu' tuai, Iah pu'un pemung ngan Ké',
         ha' Néh.
         17 Ka' ha' Néh kepéh, Pu'un ha' lem Surat Musa éh bara' ka', Hun pu'un duah usah éh
         bara' tong ineu'-ineu' éh ta'an roh, hun ha' roh pu'un pekua', boh éh poléng ha' roh
         pu'un teneng mu'un.
         18 Akeu' bara' tong usah Ké' tengéé', ngan Tamen Ké' Éh nyohoo' Akeu' tuai, Iah péh
         bara' tong Akeu', ha' Néh.
         19 Ka' ha' réh neteng Éh Semah Tamen Ko', ha' réh. Ha' Yésus ngan réh kepéh, Bé' keh
         jam Akeu' ngan bé' keh jam Tamen Ké'. Hun keh jam Akeu' adang keh omok jam Tamen Ké'
         kepéh, ha' Néh.
         20 Kenat ha' Yésus ngan réh tovoo' Néh nebaraa' réh tong umaa' Allah danii' déhéé' jalan
         réh modoo' rigit Tuhan. Bang bé' pu'un séé'-séé' éh tai ngamit Éh uban bé' jak sukup
         jaka' Néh.
         21 Ka' ha' Yésus ngan réh kepéh, Pu'un Ku' juk piso jin siteu' da', boh keh pu'un pitah
         Akeu' kepéh, bang ka'ah matai lem penyala' keh awah. Bé' keh omok tai tong jalan Ké'
         éh juk tai nah, ha' Néh.
         22 Ka' ha' irah Yahudi, Kineu' Éh, pu'un Éh juk mematai usah Néh tengéé' uban ka' ha'
         Néh bara', Bé' keh omok tai tong jalan Ké' juk tai nah, ha' irah Yahudi nah.
         23 Ka' ha' Yésus mipa réh, Ka'ah pu'un jin tana' iteu' awah, bang Akeu' pu'un jin bau.
         Ka'ah pu'un kivu kenin kelunan tong tana' awah, bé' Akeu' kivu kenin kelunan tong
         tana'.
         24 Kenat péh Akeu' bara' ngan keh ri', adang ka'ah matai lem penyala' keh awah, ngan
         hun keh bé' ngelan Akeu' pu'un jin Allah, adang keh matai lem penyala' keh awah, ha'
         Néh.
         25 Ka' ha' réh kepéh, séé' ke' Néh, ha' réh. Ha' Yésus mipa réh, Pekua' éh benara' Ké'
         jin bu'un rai.
         26 Pinaa' ha' kepéh éh juk benara' Ké' ngan keh, ngan pinaa' jalan keh kepéh éh juk
         benara' Ké' keh sala'. Bang Iah éh nyohoo' Ku' tuai rai, pu'un Éh teneng, ngan kekat
         ha' éh nenéng Ké' jin Iah, inah ke' éh benara' Ké' ngan kekat kelunan pah tipo tana',
         ha' Néh.
         27 Bang bé' réh jam inah Iah bara' tong Tamen Néh.
         28 Boh Yésus bara' ngan réh kepéh, ka' ha' Néh, La'o keh metéé' Anak Kelunan tong salib,
         boh keh pu'un jam adang Akeu' pu'un tuai jin Allah, boh keh pu'un jam bé' Akeu' maneu'
         ineu'-ineu' kivu kenin Ké' tengéé', bang pu'un Ku' bara' kekat-kekat éh benara' Tamen
         Ké' ngan Ké'.
         29 La'ah Iah éh nyohoo' Ku' tuai, pu'un Éh pemung ngan Ké', ngan bé' Éh bet Ku', uban
         Ké' ngelayau maneu' kekat pengeloo' Néh, ha' Yésus ngan réh.
         30 Pinaa' kelunan éh menéng ha' Yésus bara' tong kekat inah ngelan tong Néh.
         31 La'ah ka' ha' Yésus ngan irah kelunan Yahudi éh ngelan tong Néh, Hun keh mihau ha'
         Ké' boh keh omok bakéh Ké' mu'un.
         32 La'ah ka'ah omok jam kekat éh benara' Ké' tong Allah pu'un éh teneng, ngan neu' pengeteneng
         inah, omok keh pelepu, ha' Néh.
         33 Ka' ha' réh mipa Éh kepéh, Améé' éh pohoo' jin Abraham ngan bé' améé' keripen kelunan
         séé'-séé' péh. Kineu' Ko' bara' améé' omok pelepu, bé' améé' jam ha' Ko' kenat, ha'
         réh.
         34 Ka' ha' Yésus ngan réh, Akeu' bara' mu'un ngan keh, séé'-séé' éh maneu' penyala',
         iah éh keripen penyala'.
         35 Kelunan éh ripen bé' éh pu'un tong lamin pelinguh, hun réh juk bet éh omok réh bet
         éh awah, bang anak usah réh inah éh pu'un tong lamin réh pelinguh.
         36 Hun néh Anak Allah éh ngelepu keh, boh keh pelepu mu'un.
         37 Akeu' jam ka'ah pohoo' Abraham, na' péh kenat pu'un keh pitah jalan juk mematai Akeu'
         uban bé' keh keloo' alaa' ha' tebaraa' Ké' lem kenin keh mu'un.
         38 Pu'un Akeu' bara' tong kekat éh benara' Tamen Ké' ngan Ké', bang ka'ah péh maneu'
         kekat éh sohoo' tamen keh ngan keh, ha' Yésus ngan réh.
         39 Ka' ha' réh mipa Éh kepéh Abraham iah éh tamen mé', ha' réh. Ka' ha' Yésus kepéh,
         Hun keh anak Abraham mu'un, adang keh pu'un maneu' pekua' éh naneu' Abraham.
         40 Pu'un Akeu' bara' tong kekat éh teneng éh kejam Ké' jin Allah, na' péh kenat, pu'un
         keh pitah jalan juk mematai Akeu'. Abraham bé' éh maneu' kenat.
         41 Adang ka'ah pu'un maneu' pekua' barei' éh neu' tamen keh, ha' Néh. Ka' ha' réh, Bé'
         améé' jin pohoo' kelunan éh bavah, jah awah tamen mé', inah éh Allah, ha' réh.
         42 Ka' ha' Yésus kepéh, Hun néh mu'un Allah éh Tamen keh, adang keh pu'un murung Akeu',
         uban Akeu' pu'un tuai jin Allah, kenat éh ke' Akeu' pu'un siteu'. Bé' Akeu' tuai kivu
         kenin Ké' tengéé', bang Iah Éh nyohoo' Akeu' tuai.
         43 Uban ineu' keh bé' omok jam tong ha' éh benara' Ké' nah? Éh ke' néh kenat uban keh
         leko menéng ha' Ké'.
         44 Ka'ah anak tamen keh Sitan, ngan pu'un keh kivu kekat pengeloo' tamen keh. Jin bu'un-bu'un
         sahau péh Sitan mematai kelunan, bé' éh keloo' alaa' saa' éh teneng, uban bé' pu'un
         ineu'-ineu' éh teneng lem néh. Hun néh pané, pu'un éh pané kenyo awah, pohoo' néh
         kenyo, ngelayau éh kenyo kenat, ngan inah éh tamen kekat kelunan éh kenyo.
         45 Bé' Akeu' pané kenyo, kenat péh keh bé' keloo' ngelan tong Akeu'.
         46 Séé' jin belah keh éh omok nojoo' penyala' Ké'. Pu'un Akeu' bara' tong kekat éh teneng,
         uban ineu' keh bé' ngelan tong Akeu'.
         47 Kelunan éh pu'un tuai jin Allah keloo' éh menéng kekat ha' Allah, bang bé' keh jin
         Allah, kenat éh keh leko ngan bé' keloo' menéng ha' Néh, ha' Yésus.
         48 Ka' ha' irah Yahudi ngan Yésus kepéh, teneng mu'un ha' améé' bara' ke' kelunan Samaria
         rai, pu'un Ke' nasek balei', ha' réh.
         49 Ka' ha' Yésus kepéh, Bé' Akeu' nasek balei', Akeu' seva' Tamen Ké' bang bé' ka'ah
         seva' Akeu'.
         50 Bé' Akeu' keloo' kenajung kelunan. Tamen Ké' Iah Éh ngajung Akeu' ngan pu'un Éh ngukum
         kelunan éh bé' ngajung Akeu'.
         51 Akeu' bara' mu'un ngan keh, séé'-séé' éh mihau ha' tebaraa' Ké', bé' éh omok matai,
         ha' Néh.
         52 Ka' ha' irah Yahudi kepéh, Nah, hun iteu' kejam mé' mu'un, Ka'au nasek balei'. Abraham
         ngan irah Nabi Tuhan, pu'un réh lepah matai, bang ha' Ko' nah, séé'-séé' éh mihau
         ha' tebaraa' Ké' bé' éh omok matai.
         53 Tepun mé' Abraham pu'un éh matai tenéh, kineu' Ke', Ka'au éh ja'au ngaran jin Abraham
         seneruh Ko'. Kekat irah nabi Tuhan matai béé réh, kineu' ke' kunah Ko', ha' réh.
         54 Ka' ha' Yésus kepéh, Hun Ké' ngajung usah Ké' tengéé', bé' pu'un gunah néh kenat,
         bang Tamen Ké' Iah pu'un ngajung Akeu', Tamen Ké' éh benara' keh, Allah éh kenelan
         keh.
         55 Bé' ka'ah jam Éh, bang Akeu' jam Éh. Hun Ké' bara' Ku' bé' jam Éh, adang Akeu' kenyo
         awah, pekua' barei' ka'ah nah. Adang Akeu' jam Éh ngan pu'un Ku' kivu kekat sohoo'
         Néh.
         56 Tepun keh Abraham murung kenin néh na'at savéé' Ké', pu'un éh na'at éh ngan jian
         kenin, ha' Néh.
         57 Ha' irah Yahudi ngan Néh kepéh, Bé' urip Ko' avéé' lemah poloo' ta'un, kineu' Ke'
         jam Abraham, ha' réh.
         58 Ka' ha' Yésus kepéh, Akeu' bara' mu'un ngan keh, Hun Abraham bé' jak pu'un péh, Akeu'
         pu'un tenéh, ha' Néh.
         59 Boh réh alaa' bateu' ke' réh juk memateu Éh bang Yésus kelim ngan musit jin umaa'
         Allah.

1 Lakau Yésus kepéh, inah Éh na'at jah kelunan éh peseu' jin bu'un lohoo' néh.
         2 La'ah irah bakéh Yésus neteng Éh, ka' ha' réh, O Guru, séé' pu'un maneu' penyala'
         ke' néh pu'un peseu' kenat, usah néh tengéé', kineu', tinen tamen néh, ha' réh neteng
         Yésus.
         3 Ka' ha' Yésus kepéh, Bé' éh peseu' kenat uban néh pu'un maneu' penyala', kenat péh
         bé' tinen tamen néh. Pu'un éh peseu' kenat dokoo' pepoléng penyukat Allah tong Néh
         peka'o éh.
         4 Kelebéé' dau rema jian lu' maneu' kekat sohoo' Iah éh nyohoo' Akeu' tuai, uban hun
         dau lepah merem, bé' pu'un séé'-séé' éh omok kereja' kepéh.
         5 Kelebéé' Akeu' pu'un tong tana' iteu', Akeu' éh rema tana' iteu', ha' Néh.
         6 La'o Yésus pané kenat, nyula' Éh tong tana' ngan iah ngeromék tana' ngan jula' Néh,
         boh Éh mosoo' éh tong maten kelunan éh peseu' nah.
         7 Ka' ha' Néh ngan néh, Jian ke' tai ngera'up tong baa' Silo'am, ha' Néh. Sin tong
         ngaran Silo'am, sohoo'. Tai kelunan éh peseu' nah, avéé' tong baa' pu'un éh ngera'up,
         tioo moléé' éh ngan pu'un ta'an néh.
         8 Irah éh jin leboo' néh ngan irah éh na'at éh mokoo' menyat pika jin kelunan lepah
         nah, hun réh na'at éh lepah ma'o, boh réh bara' ka', Kineu' kelunan iteu', bé' énéh
         iah éh mokoo' ngan menyat pika jin uleu' rai, ha' réh.
         9 Ha' jelua' kepéh, bé' énéh iah de', layan néh pekua' iah ha' réh. Boh kelunan inah
         bara' ka', Akeu' néh ine' ha' néh.
         10 Ka' ha' réh neteng éh, Kineu' ke' ko' omok na'at hun iteu', ha' réh.
         11 Ka' ha' lakei' inah kepéh, Jah kelunan éh ngaran Néh Yésus, inah éh ngeromék tana'
         ngan mosoo' éh tong maten ké', boh éh nyohoo' ku' tai ngera'up tong baa' Silo'am.
         Pu'un ku' tai ngera'up kenat, tioo pu'un ta'an ké', ha' néh.
         12 Ka' ha' réh neteng éh kepéh, Mah iri', ha' réh. Bé' akeu' jam, ha' néh.
         13 La'o inah irah mihin kelunan éh uban peseu' nah tai kelunan Parisi.
         14 Tovoo' Yésus ngeromék tana' ngan peka'o maten kelunan peseu' nah, inah éh tong Dau
         Posot.
         15 La'ah irah Parisi neteng kelunan inah tong jalan néh omok na'at. Ka' ha' néh ngan
         réh, Pu'un jah kelunan mosoo' tana' tong maten ké' ngan nyohoo' ku' ngera'up, inah
         bu'un ké' omok na'at, ha' néh.
         16 Ka' ha' jelua' irah Parisi, Kelunan éh maneu' kenat bé' éh pu'un jin Allah uban néh
         ngelapah tong Dau Posot, ha' réh. Ka' ha' jelua' kepéh, Hun néh kelunan penyala',
         kineu' jalan néh omok peka'o kelunan peseu', ha' réh. Petengéé' kenin réh.
         17 Boh irah Parisi neteng kelunan inah jah koléé' kepéh, ka' ha' réh, Pu'un ke' bara'
         kelunan inah pu'un peka'o maten ko' rai, hun néh kenat séé' énéh kunah ko', ha' réh.
         Ka' ha' néh mipa réh, Akeu' seruh Iah Nabi, ha' néh.
         18 Bang bé' irah Yahudi ngelan iah pu'un peseu' jin lohoo' néh ngan hun inah kepéh pu'un
         ta'an néh. Uban kenat irah tebai tinen tamen néh ke' réh neteng rawah kepéh.
         19 Ka' ha' réh neteng rawah, Kineu' kelunan iteu', anak koh rai éh. Kineu' éh, pu'un
         éh peseu' jin lohoo' néh rai. Hun néh pu'un peseu' jin lohoo' néh, kineu' jalan néh
         omok na'at kepéh hun iteu', ha' réh.
         20 Ka' ha' tinen tamen néh, Oo', adang néh anak mo, ngan pu'un éh peseu' jin lohoo'
         néh rai,
         21 bang bé' mo jam kineu' jalan néh omok na'at kepéh hun iteu' nah ngan inah kepéh,
         bé' mo jam séé' pu'un peka'o éh kenat. Jian keh neteng éh, lepah ja'au urip néh, omok
         éh bara' éh, ha' roh.
         22 Rawah pané kenat uban roh medai kelunan Yahudi. Uban irah Yahudi lepah bara' hun
         pu'un kelunan bara' Yésus nah, Iah Éh Kristus. Bé' irah buhaa' éh tai tong lamin sebayang.
         23 Neu' ha' réh pané kenat nah, inah tinen tamen néh pu'un bara', Iah lepah ja'au, jian
         neteng iah awah.
         24 Jah koléé' kepéh irah Parisi tebai kelunan inah ngan neteng éh kepéh, ka' ha' réh,
         Jian ke' mejing Allah ngan bara' mu'un, mai ke' kenyo, adang kelunan éh benara' ko'
         inah kelunan penyala', ha' réh.
         25 Ka' ha' néh mipa réh, Barang éh kelunan penyala' péh bé' akeu' jam éh, jah awah éh
         kejam ké', éh bu'un akeu' pu'un peseu' ngan hun iteu' pu'un ta'an ké' kepéh, ha' néh.
         26 Ka' ha' réh neteng éh kepéh, Ineu' neu' Néh tong ke', kineu' jalan Néh peka'o maten
         ko', ha' réh Ka' ha' néh ngan réh kepéh,
         27 Pu'un akeu' lepah bara' ngan keh, bang bé' ka'ah keloo' menéng ha' ké' rai. Uban
         ineu' keh nyohoo' akeu' bara' éh kepéh, ketem ka'ah péh keloo' bakéh Néh, ha' néh.
         28 Boh réh menoo' éh, ka' ha' réh, paloi ke', ka'au' éh bakéh Néh bang améé' kivu ngan
         pekalai jin Musa.
         29 Améé' jam Allah pu'un ngan Musa, bang tong kelunan inah, séé' jam jin semah Éh tuai,
         ha' réh.
         30 Ka' ha' lakei' inah kepéh, Béé kenin ké', uban ka'ah bé' jam jin semah Éh tuai, bang
         inah iah pu'un peka'o maten ké'.
         31 Bé' Allah pu'un menéng ha' kelunan penyala', uleu' jam éh kenat, bang adang Allah
         pu'un menéng ha' kelunan éh seva' Éh ngan éh kivu kekat sohoo' Néh.
         32 Jin bu'un tana' iteu', bé' lu' menéng ha' réh bara' kelunan pu'un peka'o maten kelunan
         éh peseu' jin lohoo' néh.
         33 Adang kelunan iteu' pu'un jin Allah, hun néh bé' kenat, bé' éh omok maneu' ineu'-ineu',
         ha' néh ngan réh.
         34 Ka' ha' réh mipa éh, Ka'au kelunan penyala' awah, kineu' ke' seruh ke' omok nebaraa'
         améé', ha' réh. Boh réh meta' éh masek tong lamin sebayang.
         35 La'ah kejam Yésus irah pu'un bet kelunan inah jin lamin sebayang, tai Éh pitah éh
         ngan hun Néh temeu' ngan néh pu'un Éh neteng éh, ka' ha' néh, Kineu' ke', pu'un ke'
         ngelan tong Anak Kelunan, ha' Néh.
         36 Ha' kelunan inah mipa éh, O Guru, jian ke' bara' éh ngan ké' dokoo' ké' omok ngelan
         tong Néh, ha' néh.
         37 Ka' ha' Yésus ngan néh kepéh, Pu'un ke' lepah na'at Éh, ngan Iah éh pané ngan ko'
         hun iteu', inah néh Éh, ha' Néh.
         38 Ka' ha' kelunan inah kepéh, O Tuhan, pu'un ku' ngelan Éh, ha' néh. Boh éh ngejekuu'
         lep néh tong jumen Yésus ke' néh seva' Éh.
         39 Ka' ha' Yésus kepéh, Akeu' pu'un tuai tong tana' iteu' dokoo' Ké' petuneng kelunan,
         inah néh, dokoo' kelunan éh peseu' omok pu'un ta'an kepéh, kelunan éh pu'un ta'an
         paléu peseu' kepéh, ha' Néh.
         40 Jelua' irah Parisi éh pu'un sinah, éh menéng ha' Néh pané kenat, pu'un réh neteng
         Éh, ka' ha' réh, kineu' ha' Ko' nah, pu'un Ke' bara' améé' peseu' kei, ha' Néh.
         41 Ka' ha' Yésus ngan réh kepéh, Hun keh peseu' mu'un, bé' keh pu'un sala', ha' Néh.

1 Ha' Yésus kepeh, Akeu' bara' mu'un ngan keh, kelunan éh masek lem pagin domba mukat
         jin jalan tengéé éh bé' jin usit tapé, Iah kulunan nekau ngan kelunan éh ngesakit
         usah réh ke' néh omok alaa' livah réh.
         2 Bang kelunan éh masek jin usit pagin, inah éh tepun domba nah.
         3 Kelunan éh mavaa' usit pagin iah mukap usit pagin ngan tepun domba nah. Kekat domba
         jam menéng ha' tepun néh ngan iah tebai réh palaa' ngaran réh ke' néh mihin réh musit.
         4 La'o néh mihin réh musit, lakau éh saa' tenah réh ngan kekat domba néh kivu éh uban
         réh jam menéng ha' néh.
         5 Bang kelunan éh jah, bé' réh keloo' kivu éh, kelap awah réh, uban bé' réh jam menéng
         ha' kelunan éh jah.
         6 Kenat ha' tapan éh benara' Yésus ngan réh, bang bé' réh nesen tong ha' Néh kenat.
         7 Ka' ha' Yésus kepéh, Akeu' bara' mu'un ngan keh, Akeu' iteu' usit pagin jalan kekat
         domba omok masek lem pagin.
         8 Kekat irah éh tuai jin tenah Ké', irah barei' kelunan nekau, barei' kelunan éh ngesakit
         usah réh ke' néh omok alaa' livah réh, ngan kekat domba bé' éh jam kivu ha' réh.
         9 Akeu' iteu' éh usit tapé tong pagin domba. Séé'-séé' éh masek jin Akeu', omok éh
         alaa' urip, adang néh pu'un masek ngan musit kepéh ngan alaa' penguman néh.
         10 Kelunan nekau tuai ke' néh nekau domba ngan mematai ngan nasa' réh awah, bang Akeu'
         tuai dokoo' kelunan omok alaa' urip, avéé' réh murung mu'un-mu'un, ha' Néh.
         11 Ka' ha' Yésus kepéh, Akeu' éh tepun domba mu'un. Akeu' éh tepun domba mu'un nah mena'
         urip Néh ngeliwah kekat domba Néh.
         12 Kelunan sohoo' éh bé' tepun domba mu'un ngan éh bé' mihau réh mu'un, hun néh na'at
         bekuleu' tuai, kelap éh, nebet néh awah domba nah, boh bekuleu' inah navap domba nah
         ngan pepurat réh.
         13 Kelunan sohoo' pu'un éh kelap awah, uban néh kelunan sohoo' awah, ngan bé' éh pika
         domba nah.
         14 Akeu' éh Tepun domba mu'un, ngan Akeu' jam kekat domba Ké', ngan domba Ké' péh jam
         Akeu'.
         15 Akeu' jam irah ngan irah jam Akeu', pekua' Tamen Ké' jam Akeu', ngan Akeu' jam Tamen
         Ké', la'ah Akeu' juk mena' urip Ké' ngeliwah kekat domba Ké'.
         16 Pu'un domba Ké' kepéh éh bé' jak masek lem pagin iteu', kekat irah péh Akeu' juk
         alaa' réh lem pagin iteu'. Irah péh omok menéng ha' Ké' boh réh omok jah awah vun
         ngan jah awah tepun, ha' Néh.
         17 Ka' ha' Yésus kepéh, Tamen Ké' murung Akeu' uban Ké' keloo' mena' urip Ké' jalan
         Ké' omok alaa' éh kepéh.
         18 Bé' pu'un séé'-séé' éh ngebéé urip Ké' iteu', bang neu' pengeloo' Ké' tengéé' Akeu'
         mena' éh. Akeu' pu'un penyukat omok mena' urip Ké' kenat, ngan pu'un penyukat Ké'
         alaa' éh kepéh. Inah éh sohoo' Tamen Ké' ngan Ké', ha' Yésus ngan réh.
         19 Naneu' ha' Yésus kenat, inah irah Yahudi petengéé' kenin kepéh.
         20 Ka' ha' jelua' réh, kelunan inah nasek balei' ngan tuleu'. Uban ineu' keh keloo'
         menéng ha' Néh, ha' réh.
         21 Ka' ha' jelua' kepéh, Kelunan éh nasek balei', bé' éh jam pané kenat, kenat kepéh,
         bé' balei' omok peka'o kelunan peseu' ha' réh.
         22 La'ah sioo' inah pu'un irah Yahudi maneu' jah Dau Ja'au kepéh tong leboo' Yérusalem,
         Dau Ja'au éh petesen réh tong jalan réh lepah suai umaa' Allah éh maréng ngan mena'
         éh ngan Tuhan.
         23 Sioo' réh maneu' Dau Ja'au inah, sioo' genin. Lakau Yésus tong lamin Salomo éh tong
         umaa' Allah nah.
         24 Tuai irah Yahudi nekedéng tutuh Yésus, ka' ha' réh, Mai Ke' petusah kenin améé',
         jian Ke' pané petek ke' ngan améé', kineu' Ke', Ka'au éh Kristus. Kineu' Ke', bé'
         éh, ha' réh.
         25 Ka' ha' Yésus mipa réh, Pu'un Akeu' lepah bara' éh ngan keh, bang bé' keh keloo'
         ngelan tong ha' Ké' nah. Kekat penganeu' Ké' éh neu' Ké' kivu sohoo' Tamen Ké', kekat
         inah bara' tong Akeu'.
         26 Bang bé' keh ngelan uban keh bé' domba Ké'.
         27 Kekat domba Ké' jam réh menéng ha' Ké', ngan Akeu' péh jam irah ngan irah pu'un kivu
         Akeu'.
         28 Pu'un Akeu' mena' urip pelinguh ngan réh, bé' réh omok matai, ngan bé' pu'un séé'-séé'
         éh omok ngelebu réh jin kamit Ké'.
         29 Tamen Ké' éh mena' réh ngan Ké', Iah pu'un pelapah ja'au ngaran jin kekat réh béé
         ngan bé' pu'un séé'-séé' éh omok ngelebu réh jin Tamen Ké'.
         30 Tamen Ké' ngan Akeu' péh jah awah kenin, ha' Néh ngan réh.
         31 Irah Yahudi alaa' bateu' ke' réh juk memateu' Éh.
         32 Ka' ha' Yésus ngan réh, Pinaa' kereja' Ké' éh jian, éh neu' Ké' tong ta'an keh, kereja'
         éh sohoo' Tamen Ké' ngan Ké'. Jin belah iteu' éh mah éh sala' dokoo' keh juk memateu'
         Ku', ha' Néh.
         33 Ka' ha' irah Yahudi mipa Éh, Bé' améé' juk memateu' Ke' naneu' kereja' Ko' éh jian,
         bang uban Ko' kelunan awah, ngan pu'un Ke' juk maneu' usah Ko' pekua' ngan Allah,
         inah Ke' ngesa'at Allah, uban Ko' kenat nah ke' mé' juk memateu' Ke', ha' réh.
         34 Ka' ha' Yésus mipa réh, Pu'un senurat lem surat Allah, tong ha' Allah éh bara', Ngaran
         ka'ah allah, ha' lem surat nah.
         35 Kejam lu' kekat ha' lem surat Allah pu'un petem pelinguh, hun néh kenat hun Allah
         pu'un bara' ngan kelunan éh menéng ha' tebaraa' Néh sahau, nateng Néh allah, hun néh
         kenat ha' ngan irah éh kelunan awah,
         36 uban ineu' keh bara' Akeu' ngesa'at Allah hun Ké' bara' Akeu' éh Anak Allah mu'un.
         Bang pu'un Allah ngevéléé' Akeu' ngan nyohoo' Akeu' tuai tong tana' iteu'.
         37 Hun Ké' bé' pu'un maneu' kekat kereja' éh sohoo' Tamen Ké', mai keh ngelan tong Akeu',
         38 bang hun néh pu'un, na' péh ka'ah bé' keloo' ngelan tong ha' Ké', jian keh ngelan
         éh ta'an keh tong kereja' Ké', dokoo' keh omok jam adang Tamen Ké' pu'un dalem Akeu'
         ngan Akeu' péh pu'un dalem Tamen Ké', ha' Néh.
         39 La'o inah irah pitah jalan ke' réh juk ngamit Éh bang bé' réh omok, pelepu Éh.
         40 Moléé' Yésus kepéh tai saa' dipa baa' Yordan tong jalan Yohanes ngebatis kelunan
         rai, sinah éh mokoo'.
         41 Pinaa' kelunan tuai tavin Yésus, ka' ha' réh, Bé' Yohanes pu'un maneu' telana' ineu'-ineu'
         éh ja'au, bang kekat ha' éh benara' néh tong Yésus nah, pu'un éh teneng mu'un, ha'
         réh.
         42 Jin belah kelunan inah, pinaa' éh ngelan tong Yésus.

1 Pu'un jah kelunan éh sakit, ngaran néh Laserus, leboo' néh tong Betania, éh leboo'
         Meriam rawah Marta éh padéé' néh nah.
         2 Meriam nah éh mosoo' anyuu' éh jian ba'oo' tong gem Yésus ngan mitit éh kepéh palaa'
         bok néh rai. Laserus éh sakit nah padéé' néh.
         3 Rawah redo inah nyohoo' kelunan tai bara' éh ngan Yésus, ka' ha' réh, O Tuhan, sakit
         lakei' éh bakéh Ko' rai ne', ha' réh.
         4 Hun Yésus menéng ha' réh bara' lakei' inah sakit, ka' ha' Néh ngan réh, Bé' kesakit
         néh inah mihin éh keta ngan matai awah, bang pu'un éh kenat dokoo' néh pepoléng penyukat
         Allah, ngan inah kepéh dokoo' Akeu' éh Anak Néh kenajung réh kepéh ha' Néh.
         5 Yésus murung mu'un pebakéh ngan Marta rawah Meriam ngan Laserus péh,
         6 na' péh kenat, hun Néh menéng ha' réh bara' Laserus pu'un sakit, mokoo' de' ke' éh
         duah dau keto.
         7 Boh Éh bara' ngan irah bakéh Néh éh kivu Éh, ka' ha' Néh, Jian tam moléé' tai tana'
         Yudea kepéh, ha' Néh.
         8 Ka' ha' réh ngan Néh, O Guru, hun Ko' pu'un sitai rai, pu'un irah Yahudi juk memateu'
         Ke', kineu' Ke' keloo' tai sinah kepéh, ha' réh ngan Néh.
         9 Ka' ha' Néh mipa réh, Kineu' kelebéé' nawa pu'un lem jah dau kei? Adang néh pu'un
         nawa kenat jin bu'un juhit miha' pah avéé' dau ngit péh. Kelunan éh lakau sioo' rema,
         bé' éh tekaleu', uban pu'un nawa ta'an néh neu' ada maten dau.
         10 Hun néh lakau lem merem, pu'un éh tekaleu' uban bé' pu'un nawa ta'an néh, ha' Néh.
         11 La'o Yésus bara' kenat, boh Éh bara' ngan réh, ka' ha' Néh, Bakéh tam Laserus pegen
         éh, bang Akeu' juk tai peto'ot éh, ha' Néh.
         12 Ka' ha' irah bakéh Néh mipa Éh, O Guru, hun néh pegen kenat, jian éh da', omok éh
         ma'o jin kesakit néh, ha' réh ngan Néh.
         13 Tong ha' Yésus bara' kenat, inah Iah bara' Laserus lepah matai, bang irah seruh éh,
         iah bara' Laserus pegen marut awah.
         14 Boh Yésus bara' petek ngan réh, Laserus lepah matai.
         15 Uban Akeu' pika ka'ah, jian kenin Ké' uban Ké' bé' pu'un ngan néh hun néh matai nah,
         dokoo' keh omok ngelan, bang jian tam tai tavin éh hun iteu', ha' Néh ngan réh.
         16 Boh Tomas éh keruwah ngaran néh Papin, bara' ngan irah bakéh Yésus, ka' ha' néh,
         Jian tam kivu Guru tam tai, dokoo' tam omok matai pemung ngan Néh, ha' néh ngan réh.
         17 Hun Yésus avéé' sitai, boh éh jam Laserus pu'un tenanem réh pat dau tenéh.
         18 Leboo' Betania bé' éh juu' jin Yérusalem, ngioo' kejuu' néh hun kelunan lakau ngioo'
         jah jam, kenat kejuu' néh.
         19 Pinaa' kelunan Yahudi tai nepah Marta rawah Meriam ke' réh papung kenin roh tong
         padéé' roh matai nah.
         20 Hun Marta menéng ha' irah bara' Yésus pu'un tuai, tioo betéé' éh tai tavin Éh. Mokoo'
         Meriam nah, bé' éh pu'un tai.
         21 Ka' ha' Marta ngan Yésus, O Tuhan, hun Ko' pu'un siteu', bé' padéé' mé' nah matai
         kenat.
         22 Bang na' péh kenat akeu' jam ineu'-ineu' pengenyat Ko' ngan Allah hun iteu' péh,
         omok Allah mena' éh ngan Ko' kepéh, ha' Marta.
         23 Ka' ha' Yésus ngan néh, Padéé' ko' iteu' pu'un éh juk betéé' murip kepéh, ha' Néh.
         24 Ka' ha' Marta, Akeu' jam éh juk betéé' murip kepéh tong ga' dau vam, ha' néh.
         25 Ka' ha' Yésus ngan néh kepéh, Akeu' éh pebetéé' ngan purip kelunan, séé'-séé' éh
         ngelan tong Akeu', na' péh éh matai, omok éh murip kepéh.
         26 Séé'-séé' éh murip ngan ngelan tong Akeu', bé' éh matai pelinguh. Kineu' éh Marta,
         pu'un ke' ngelan ha' Ké' kenat kei? Ha' Néh.
         27 Ka' ha' Marta mipa éh, Akeu' ngelan adang Ka'au éh Kristus Anak Allah éh pejajii'
         Tuhan juk tuai tong tana' ha' néh.
         28 La'o Marta pané kenat, moléé' éh tai padéé' néh Meriam, ke' néh selem-selem bara'
         ngan néh ka', Pu'un Guru tam lepah avéé', pu'un Éh pitah ke', ha' néh.
         29 Hun Meriam menéng ha' néh kenat, tioo betéé' éh tavin Yésus.
         30 Bé' jak Yésus avéé' mu'un tong leboo' inah, mokoo' deke' Éh tong retek Marta pané
         ngan Néh ri'.
         31 Hun irah Yahudi éh mokoo' tong lamin Meriam ke' réh papung kenin néh, na'at éh tioo
         betéé' musit kenat, pu'un réh kivu éh, uban kelem réh iah tai kenat ke' néh mangaa'
         tong tanem sitai.
         32 Hun Meriam avéé' tong retek Yésus pu'un mokoo', tioo ngejekuu' lep éh déhéé' gem
         Néh, ka' ha' néh, O Guru, hun Ko' pu'un siteu' ri' bé' padéé' ké' nah matai, ha' néh.
         33 Hun Yésus na'at Meriam mangaa' ngan na'at irah Yahudi éh kivu éh mangaa', besau kenin
         Néh, penika Néh réh.
         34 Ka' ha' Néh, Semah keh nanem éh, ha' Néh. Ka' ha' réh, O Tuhan tuai Ke' na'at éh,
         ha' réh.
         35 Mangaa' Yésus.
         36 Ka' ha' irah Yahudi matek, penika Néh ine', ha' réh.
         37 Ka' ha' jelua' kepéh, Pu'un Éh peka'o maten kelunan peseu' sahau rai, kineu' Éh bé'
         pu'un penyukat ke' Laserus bé' matai, ha' réh.
         38 Pua kenin Yésus, tai Éh tong jalan réh modoo' patai Laserus. Jalan inah luvang bateu',
         ngan pu'un jah bateu' éh neu' réh matep ubaa' luvang inah.
         39 Ka' ha' Yésus ngan réh, Jian keh nyulip bateu' inah, ha' Néh. Ka' ha' Marta éh padéé'
         lakei' matai nah, Tuhan, bé' omok maneu' éh kenat, borok ine', iteu' néh kepat dau
         néh tenéh, ha' néh.
         40 Ka' ha' Yésus ngan néh, Kineu', bé' Ku' pu'un bara' ngan ko' ri', hun ko' ngelan
         boh penyukat Allah omok poléng ngan ko', ha' Néh.
         41 Boh réh nyulip bateu' inah, boh Yésus na'at kebau, ka' ha' Néh, O Amam, Akeu' bara'
         jian kenin ngan Ko', uban Ko' ngelayau menéng ha' Ké'.
         42 Akeu' jam Ka'au ngelayau menéng ha' Ké', bang Akeu' bara' kenat dokoo' kelunan pinaa'
         éh pu'un siteu', omok ngelan Ka'au éh nyohoo' Akeu' tuai, ha' Néh.
         43 Boh Yésus pané ngan ja'au ha', ka' ha' Néh, O Laserus, musit ke', ha' Néh.
         44 Boh lakei' éh matai nah tioo musit, petem livah tong ojoo' ngan tong gem néh éh palaa'
         réh mutup éh nah, kenat péh petem livah éh kejeret réh tong ja'an néh nah. Ka' ha'
         Yésus ngan réh, Jian keh muka kekat livah inah ke' néh omok lakau, ha' Néh.
         45 La'ah irah Yahudi éh tuai papung Meriam nah, hun réh na'at éh neu' Yésus nah, pinaa'
         réh ngelan tong Néh.
         46 Bang jelua' réh moléé' tai tavin irah Parisi ke' réh bara' kekat penganeu' Yésus
         ngan réh.
         47 Boh irah Parisi ngan kekat pengeja'au imam, pemung ngan kelunan pengeja'au Komiti
         sebayang Yahudi, petipun béé-béé. Ka' ha' réh, Kineu' jalan uleu' kepéh uban pinaa'
         penganeu' lakei' inah éh ngebéé kenin kelunan pinaa'.
         48 Hun uleu' kejeraa' Éh maneu' kenat, adang kekat kelunan ngelan tong Néh, boh peritah
         Rum pu'un tuai ngan nasa' umaa' Allah ngan kebéé pohoo' uleu' kepéh, ha' réh.
         49 Pu'un jah kelunan jin belah réh, ngaran néh Kayapas, kelunan inah éh Imam éh pengeja'au
         kekat imam taun inah. Ka' ha' Kayapas ngan réh, Bé' keh jam ineu'-ineu'.
         50 Bé' keh jam seruh, adang éh pelapah jian hun jah usah awah matai ngeliwah kekat pohoo'
         lu' jin hun kekat pohoo' lu' matai béé, ha' Kayapas nah.
         51 Éh mu'un néh bé' éh pané kenat neu' pengejam néh tengéé', bang neu' kereja' néh Imam
         éh pengeja'au kekat imam taun inah, kenat péh Tuhan pepoléng éh dalem kenin néh adang
         Yésus juk matai ngeliwah kekat pohoo' Yahudi.
         52 Éh mu'un néh, bé' Yésus matai ngeliwah pohoo' Yahudi awah, bang Iah matai dokoo'
         Néh pepemung kekat irah éh Anak Allah jin siget arong kelunan pah tipo tana'.
         53 Jin la'o dau inah, kekat pengeja'au réh pitah jalan ke' réh omok mematai Yésus.
         54 Uban néh kenat bé' Yésus lakau tong tana' Yudea kepéh, bang tai Éh mokoo' tong leboo'
         Epraim éh déhéé' tana' payah, sinah éh mokoo' ngan irah bakéh Néh.
         55 Danii' tong jaka' irah Yahudi juk maneu' Dau Ja'au Paska, kenat péh irah pinaa' lakau
         jin leboo' réh tai leboo' Yérusalem ke' réh kivu adet réh tong kekat jalan réh peti'ai
         lamin ngan usah réh dokoo' réh omok maneu' Dau Ja'au inah.
         56 Pu'un réh pitah Yésus, hun réh pu'un tong umaa' Allah pu'un réh pané belah irah ke',
         ka' ha' réh, Kineu' éh seneruh tam, pu'un iri' tuai da', kineu', bé' éh tuai da',
         ha' réh.
         57 Pengeja'au-pengeja'au imam ngan irah Parisi péh, pu'un réh nyohoo' kelunan hun séé'-séé'
         jam semah Yésus mokoo', jian réh tuai bara' éh dokoo' réh omok tai ngamit Éh.

1 Nem dau teka irah maneu' Dau Ja'au Paska, tai Yésus mokoo' tong leboo' Betania éh
         leboo' Laserus éh lepah pebetéé' Néh jin patai néh rai.
         2 Pu'un réh maneu' ka'an ja'au juk seva' Yésus, Marta éh petubo réh, Laserus péh mokoo'
         kuman pemung ngan Yésus
         3 Boh Meriam alaa' jah gutun anyuu', éh ma'an mu'un-mu'un melih. Anyuu' inah éh senuai
         jin lakat anyuu'. Iah tioo mujek anyuu' inah tong gem Yésus ngan mitit éh palaa' bok
         néh kepéh. Jian ba'oo' kekat lamin iteu' neu' anyuu' inah.
         4 La'ah jah bakéh Yésus, ngaran néh Yudas Iskariot éh memalo Yésus nah, ka' ha' néh
         ngan Yésus,
         5 Uban ineu' redo inah bé' melih anyuu' inah ke' néh omok alaa' teleu' ato rigit pirek
         tong néh dokoo' néh mena' éh ngan kelunan kari kepéh, ha' néh.
         6 Pu'un éh pané kenat bé' éh uban néh pika kelunan kari, bang uban iah éh kelunan éh
         nekau. Iah éh ngamit bék jalan réh modoo' rigit réh ngan pu'un éh nekau rigit jin
         inah.
         7 Ka' ha' Yésus ngan Yudas, Mai ke' petusah redo inah, turut ke' iah maneu' kenat tong
         dau Ké' tenanem réh.
         8 Kelunan kari ngelayau éh pu'un ngan keh, bang Akeu' bé' Ku' ngelayau pu'un ngan keh,
         ha' Néh.
         9 Pinaa' kelunan Yahudi menéng rengah Yésus pu'un tong leboo' Betania, boh réh tai
         sinah. Bé' irah tai sinah ke' réh na'at Yésus awah, bang dokoo' réh na'at Laserus
         péh éh Yésus pepurip jin patai néh rai.
         10 Kenat péh irah pengeja'au imam pakat pitah jalan ke' réh juk mematai Laserus kepéh,
         11 uban naneu' Laserus betéé' murip kepéh, pinaa' kelunan Yahudi ngelan tong Yésus ke'
         réh bé' kivu irah éh pengeja'au réh kepéh.
         12 Barei' sagam kelunan pinaa' éh pu'un tai Dau Ja'au Paska, nenéng réh rengah Yésus
         juk tai leboo' Yérusalem.
         13 Boh réh alaa' da'an éh barei' da'an uvut réh nah ke' réh tai temeu' ngan Néh, ja'au
         ha' réh mejing Allah, ka' ha' réh, Mejing Allah, jian mu'un Iah éh tuai dalem ngaran
         Tuhan. Jian mu'un Iah éh Raja' kelunan Israel, ha' réh.
         14 Boh Yésus alaa' keledai ke' Néh menyun bau néh, pekua' barei' éh benara' réh lem
         surat Allah,
         15 O ka'ah kelunan tong leboo' Yérusalem, mai keh medai, Na'at Raja' keh tuai tavin
         keh, lakau jalan anak keledai.
         16 Irah bakéh Yésus bé' réh nesen tong ha' lem surat Allah inah tovoo' Yésus lakau nah,
         bang la'o Yésus murip jin patai Néh ngan kenajung tong seruga kepéh, boh réh nesen
         ha' inah, ngan petesen kenin réh kepéh kenat éh penganeu' réh ngan Yésus rai.
         17 La'ah irah pinaa' éh pu'un pemung ngan Yésus tovoo' Néh purip Laserus jin patai néh
         ngan tebai éh musit jin luvang bateu' nah, pu'un réh tosok éh ngan kelunan éh jah
         kepéh.
         18 Kenat kelunan pinaa' pu'un tai petemeu' ngan Yésus, uban réh menéng tong telana'
         éh naneu' Yésus éh ja'au mu'un nah.
         19 Hun irah Parisi jam irah pinaa' tai tavin Yésus kenat, pu'un réh pepané tong irah
         ke', ka' ha' réh, Kekat kelunan inah bé' irah kivu uleu' kepéh, nebet réh awah lu',
         kekat réh béé-béé tai tavin kelunan inah awah, ha' réh.
         20 La'ah jin belah irah pinaa' éh tai leboo' Yérusalem tovoo' Dau Ja'au inah, pu'un
         kelunan éh pohoo' Yunani kepéh.
         21 Irah Yunani nah tai tavin Pilipus. Pilipus nah pu'un éh jin leboo' Betsaida tong
         tana' Galilia. Ka' ha' irah Yunani ngan Pilipus, O Guru, améé' tuai juk pitah Yésus,
         ha' réh.
         22 Boh Pilipus tai bara' kenat ngan Anderias, boh rawah pu'un tai bara' kenat ngan Yésus
         kepéh.
         23 Ka' ha' Yésus ngan roh, Hun iteu' lepah avéé' jaka' Anak Kelunan juk kenajung kekat
         kelunan.
         24 Akeu' bara' mu'un ngan keh, hun lu' modoo' jah lo'ong parai, jah lo'ong awah ke'
         éh. Bang hun lu' mulah éh tong tana' ke' néh nyekaa', boh éh pu'un buaa' éh pinaa'.
         25 Séé'-séé' éh mihau urip néh tengéé', tawang urip néh inah. Bang séé'-séé' éh bé'
         seruh mihau urip néh tengéé' tong tana' iteu', inah éh pu'un urip pelinguh.
         26 Séé'-séé' éh juk maneu' kereja' Ké', jian éh kivu Akeu' mu'un, dokoo' semah-semah
         Akeu' pu'un, sinah ke' kelunan éh kivu sohoo' Ké' inah. Séé'-séé' éh maneu' kereja'
         Ké' kenat, Tamen Ké' ngajung éh, ha' Yésus ngan réh.
         27 Ka' ha' Yésus kepéh, Hun iteu' besau mu'un-mu'un kenin Ké'. Kineu' ha' Ké' la'ah.
         Kineu', tekep Ku' bara', O Amam mai Ke' kejeraa' kekat pengeketa iteu' teneng tong
         Akeu'. Kineu', tekep Ku' bara' kenat. Akeu' pu'un tuai tong tana' iteu' dokoo' Ké'
         jam keta.
         28 O Amam, jian Ke' ngeja'au ngaran Ko', ha' Néh. Pelapah pu'un jah ha' éh nenéng réh
         jin seruga, ka' ha' Néh, Pu'un Ku' ngeja'au ngaran Ké' tenéh, ngan pu'un Ku' juk ngeja'au
         éh kepéh, ha' Néh.
         29 Hun irah pinaa' éh nekedéng sinah menéng ha' inah, boh réh bara' ka', Ha' lengedo
         énéh, ha' réh. Ka' ha' jelua' kepéh, Pu'un jah meliket pané ngan Néh, ha' réh.
         30 Ka' ha' Yésus ngan réh, Bé' pu'un ha' kenat jin seruga ngan Ké' awah, bang ngan ka'ah
         péh.
         31 Hun iteu' lepah avéé' sioo' hun kelunan tong tana' iteu' petuneng Néh ngan iah éh
         pu'un penyukat tong tana' iteu' juk senopéé' Néh.
         32 La'ah hun Ké' pu'un netéé' réh jin tana' iteu', boh Ku' menat kenin kekat kelunan
         tavin Akeu', ha' Néh.
         33 Neu' ha' Néh pané kenat, inah Iah bara' tong Néh matai.
         34 Ka' ha' irah pinaa' mipa Éh, Pu'un jah ha' lem surat Tuhan éh bara', Kristus pu'un
         murip pelinguh. Hun néh kenat kineu' ha' Ko' bara' Anak Kelunan juk netéé' réh. Séé'
         éh Anak Kelunan, ha' réh.
         35 Ka' ha' Yésus mipa réh, Bé' lah lebéé' rema iteu' pu'un ngan ka'ah dat. Kelebéé'
         rema iteu', pu'un keto, jian keh lakau tong nawa Néh dai merem avéé' tong keh. Kelunan
         éh lakau tong merem, bé' éh jam kemah-kemah ketai néh.
         36 Jian keh ngelan tong rema iteu' kelebéé' rema iteu' pu'un pemung ngan keh, dokoo'
         keh omok anak-anak rema inah. La'o Yésus pané kenat piso Éh jin sinah dai réh jam
         Éh.
         37 Pinaa' telana' éh ja'au éh ta'an réh, na' péh kenat bé' irah ngelan Éh,
         38 kenat éh pesukup ha' éh benara' Yesaya sahau, ka' ha' néh, O Tuhan, séé' éh ngelan
         kekat ha' éh benara' mé'? Kelunan mah éh jalan Tuhan pepoléng penyukat Néh, ha' néh.
         39 Inah jalan irah bé' omok ngelan, uban ka' ha' Yesaya kepéh,
         40 Ka' ha' Allah pané Akeu' éh maneu' maten kenin réh peseu', ngan maneu' kenin réh
         mahéng, dokoo' réh bé' pu'un ta'an, ngan bé' réh nesen, bé' irah keloo' tavin Akeu'
         ke' Ké' peka'o réh, ha' Néh.
         41 Pu'un Yesaya pané kenat uban néh na'at tong pengaren Yésus ngan pu'un éh bara' tong
         Yésus.
         42 Na' péh irah pinaa' bé' keloo' ngelan tong Yésus, pinaa' pengeja'au irah Yahudi pu'un
         ngelan tong Yésus, bang uban réh medai kelunan Parisi meta' réh masek tong lamin sebayang,
         bé' réh bara' tong pengelan réh ngan kelunan éh jah.
         43 Irah keloo' kelunan ngajung réh, pelapah ja'au jin kenajung Allah.
         44 La'ah Yésus pané kepéh ngan ja'au ha', ka' ha' Néh séé'-séé' éh ngelan tong Akeu',
         bé' éh ngelan tong Akeu' awah, bang pu'un éh ngelan kepéh tong Tamen Ké' éh nyohoo'
         Akeu' tuai.
         45 Séé'-séé' éh na'at Akeu', pu'un éh na'at Tamen Ké' kepéh éh nyohoo' Akeu' tuai.
         46 Pu'un Akeu' tuai tong tana' iteu' dokoo' Ké' perema tong tana' iteu', jalan siget-siget
         kelunan éh ngelan tong Akeu', bé' éh mokoo' tong merem kepéh.
         47 Séé'-séé' éh menéng ha' tebaraa' Ké' bang bé' éh kivu éh, bé' éh Akeu' éh ngukum
         éh. Bé' Akeu' tuai tong tana' iteu' dokoo' Ké' ngukum kelunan, bang inah Akeu' tuai
         dokoo' Ké' purip kelunan.
         48 Séé'-séé' éh bet Akeu', ngan éh bé' alaa' ha' Ké', pu'un éh ngukum éh, inah éh kekat
         ha' éh benara' Ké' ngan néh, ha' Ké' inah éh petuneng éh tong ga' dau vam.
         49 Pu'un éh kenat uban bé' Akeu' pané kivu kenin Ké' tengéé', bang Tamen Ké' éh nyohoo'
         Akeu' tuai, pu'un éh bara' ngan Ké' tong kekat ha' éh tekep Ké' bara' ngan keh kepéh.
         50 La'ah Akeu' jam kekat éh benara' Néh, inah éh mihin kelunan omok murip pelinguh.
         La'ah kekat éh benara' Ké' ngan keh, inah éh kekat éh benara' Tamen Ké' ngan keh,
         ha' Néh.

1 La'ah dau teka irah Yahudi maneu' Dau Ja'au Paska lepah avéé'. La'ah kejam Yésus
         sukup jaka' Néh ke' Néh piso jin tana' iteu' moléé' ngan Tamen Néh kepéh. Jin bu'un
         Néh tuai pu'un Éh murung irah éh anah Néh tong tana' iteu', ngan pu'un Éh murung réh
         pah avéé' ga' néh.
         2 La'ah mokoo' Yésus ngan irah bakéh Néh kuman. Pu'un Sitan tupat kenin Yudas éh anak
         Simon Iskariot, ke' néh memalo Yésus.
         3 La'ah kejam Yésus Tamen Néh pu'un mena' kekat penyukat Néh ngan Néh. Kejam Néh kepéh
         Iah pu'un tuai jin Allah ngan juk moléé' ngan Allah kepéh.
         4 Tovoo' réh kuman, Yésus betéé' ke' Néh mega' seput Néh éh kebit ngan ke' Néh alaa'
         jah satek livah ke' Néh ngejeret éh tong é'eng Néh.
         5 Boh Éh mujek baa' lem bisin ke' Néh pohéé' gem irah bakéh Néh ngan mitit éh palaa'
         livah nah.
         6 Avéé' Éh tong Simon Péterus, ka' ha' Péterus ngan Néh, Tuhan, kineu' Ke' pohéé' gem
         ké', ha' néh.
         7 Ka' ha' Yésus mipa éh, Bé' ke' jam éh neu' Ké' hun iteu', bang temurei' kepéh da',
         boh ke' jam éh, ha' Néh.
         8 Ka' ha' Péterus kepéh, mai, bé' akeu' buha' Tuhan pohéé' gem ké', hun iteu' ngan
         temurei', bé' omok, ha' néh. Ka' ha' Yésus ngan néh kepéh, Hun Ké' bé' pohéé' gem
         ko', bé' ke' omok bakéh Ké', ha' Néh.
         9 Ka' ha' Péterus kepéh, O Tuhan, hun néh kenat mai Ke' pohéé' gem ké' awah, jian Ke'
         pohéé' avéé' ojoo' ngan ulun ké' kepéh, ha' néh.
         10 Ka' ha' Yésus ngan néh, séé'-séé' éh lepah meroo' pu'un éh jian, bé' éh meroo' kepéh,
         gem néh awah éh nohéé' néh. Kekat ka'ah pu'un jian, jah usah awah éh bé' jian, ha'
         Néh.
         11 Kejam Yésus séé' éh juk memalo Éh inah ke' Néh bara' ka', Kekat ka'ah pu'un jian,
         jah usah awah éh bé' jian.
         12 La'o Yésus pohéé' gem réh, nalaa' Néh seput Néh kepéh ngan mokoo' Éh pemung ngan
         irah éh kuman nah. Boh éh pané ngan réh, ka' ha' Néh Kineu', kejam keh éh neu' Ké'
         inah.
         13 Ka'ah bara' Akeu' éh Guru keh ngan Tuhan keh, jian, tekep keh bara' kenat, uban kenat
         néh Akeu'.
         14 Hun Akeu' Éh Tuhan keh ngan Guru keh pu'un pohéé' gem keh, tekep keh pohéé' gem siget
         ka'ah ke'.
         15 Pu'un Akeu' maneu' kenat dokoo' ka'ah péh jam maneu' kenat, jian keh maneu' pekua'
         barei' éh neu' Ké' nah.
         16 Akeu' bara' mu'un ngan keh, kelunan ripen bé' éh ja'au ngaran jin pengeja'au néh,
         kelunan sohoo' bé' éh ja'au ngaran jin kelunan éh nyohoo' éh.
         17 Hun iteu' kejam keh éh kenat, hun keh pu'un kivu ngan maneu' éh kenat, boh keh pu'un
         murung mu'un.
         18 Bé' Akeu' bara' kenat ngan kekat ka'ah béé, Akeu' jam irah éh kevéléé' Ké', bang
         ha' lem surat Allah éh bara' ka', Kelunan éh kuman pemung ngan Ké', pu'un iah pupah
         maneu' Akeu' kepéh, adang ha' inah pu'un teneng kenat mu'un.
         19 Bé' jak éh pu'un kenat, inah Akeu' bara' éh ngan keh tenah, dokoo' hun néh pu'un
         kenat, omok keh ngelan adang Akeu' Éh Allah.
         20 Akeu' bara' mu'un ngan keh, séé'-séé' éh alaa' kelunan éh sohoo' Ké', inah iah alaa'
         Akeu' kepéh, ngan séé'-séé' éh alaa' Akeu', inah iah alaa' Iah éh nyohoo' Akeu' tuai,
         ha' Néh.
         21 La'o Yésus pané kenat besau kenin Néh, boh Éh bara' petek ngan réh, ka' ha' Néh Akeu'
         bara' ngan keh, pu'un jah usah jin belah keh siteu' éh juk memalo Akeu', ha' Néh.
         22 Mujah kenin irah bakéh Néh, pekepuh réh jah usah ngan jah usah réh, bé' réh jam séé'
         éh kunah Yésus nah.
         23 Jah bakéh Yésus éh kemurung Yésus mu'un, pu'un éh mokoo' déhéé' Yésus.
         24 Boh Simon Péterus nyohoo' bakéh Yésus nah neteng éh séé' éh kunah Néh nah.
         25 Boh bakéh Yésus nah mokoo' petepih tong Yésus ke' néh neteng Éh ka' ha' néh, O Tuhan,
         séé' éh juk memalo Ke' kunah Ko' nah, ha' néh.
         26 Ka' ha' Yésus mipa éh, Kelunan éh nena' Ké' ka'an éh tenilan Ké' dalem ba'an iteu',
         inah éh iah, ha' Néh. Boh Éh tilan ka'an ke' néh mena' éh ngan Yudas anak Simon Iskariot.
         27 Hun Yudas alaa' ka'an inah, tioo Sitan masek lem kenin néh. Ka' ha' Yésus ngan néh,
         Kekat éh juk neu' ko', rigah ke' maneu' éh ha' Néh.
         28 Bang bé' pu'un séé'-séé' péh éh mokoo' kuman pemung ngan Yésus nah éh jam mu'un tong
         ha' Yésus pané ngan Yudas kenat.
         29 Jelua' seruh uban Yudas mihau bék jalan réh modoo' rigit réh, barang Yésus nyohoo'
         éh tai melih ka'an éh tekep réh kuman tong Dau Ja'au réh. Jelua' kelunan kepéh seruh
         barang Yésus nyohoo' éh mena' rigit ngan kelunan kari péh.
         30 La'o Yudas alaa' ka'an éh tenilan Yésus, tioo musit éh. La'ah dau lepah merem.
         31 La'o Yudas musit Yésus pané kepéh ngan irah bakéh Néh, ka' ha' Néh, Hun iteu' pengaren
         Anak Kelunan pu'un poléng ngan pengaren Allah pu'un poléng dalem Iah.
         32 Hun pengaren Allah pu'un poléng dalem Anak Kelunan, boh Allah omok pepoléng pengaren
         Anak Néh kepéh, ngan rigah.
         33 O anak Ké', bé' Akeu' lebéé' lah mokoo' ngan keh dat, adang ka'ah pu'un pitah Akeu',
         bang Akeu' bara' ngan keh pekua' barei' ha' Ké' ngan irah Yahudi lepah rai, bé' keh
         omok tai tong jalan Ké' juk tai nah.
         34 Akeu' mena' jah sohoo' éh maréng ngan keh, inah éh, Jian keh pika jah usah ngan jah
         usah pekua' Akeu' pika keh.
         35 Hun keh pika jah usah ngan jah usah kenat, boh kekat kelunan omok jam keh bakéh Ké'
         mu'un, ha' Néh.
         36 La'ah ka' ha' Simon Péterus ngan Yésus, O Tuhan, juk tai semah ke' Néh kei? Ha' Néh.
         Ka' ha' Yésus mipa éh, Bé' ke' omok kivu Akeu' hun iteu', Bang temurei' kepéh, boh
         ke' omok ha' Néh.
         37 Ka' ha' Péterus kepéh, O Tuhan, kineu' éh ké' bé' omok kivu Ke' hun iteu', keloo'
         akeu' matai ngeliwah Ke', ha' néh.
         38 Ka' ha' Yésus mipa éh kepéh, Keloo' ke' matai ngeliwah Akeu' kei? Akeu' bara' mu'un
         ngan Ko', Bé' jak iap sakui ngelangéé' pu'un ke' ngaken teleu' koléé' bara' bé' ke'
         jam Akeu', ha' Néh.

1 Ka' ha' Yésus kepéh, Mai keh pelasam ngan béé kenin, jian keh ngelan tong Allah ngan
         ngelan tong Akeu' kepéh.
         2 Dalem umaa' Tamen Ké' pu'un pinaa' lamin, ngan Akeu' juk tai petenup jalan ngan keh.
         Hun néh bé' pu'un pinaa' lamin kenat, bé' Ku' pu'un bara' kenat ngan keh.
         3 La'o Ké' tai petenup jalan ngan keh, boh Ku' tuai alaa' keh dokoo' keh omok pu'un
         pemung ngan Ké' sinah.
         4 Kejam ka'ah tong jalan Ké' juk tai nah, ha' Néh.
         5 Ka' ha' Tomas ngan Néh, Tuhan bé' mé' jam kemah Ke' juk tai nah, kineu' jalan mé'
         omok jam éh ke' mé' omok tai sinah da', ha' néh.
         6 Yésus mipa éh, Akeu' iteu' éh jalan, ngan Akeu' iteu' éh teneng, ngan Akeu' iteu'
         éh urip, bé' pu'un séé'-séé' éh omok tavin Tamen Ké' hun néh bé' pu'un jalan Akeu'.
         7 Hun iteu' pu'un keh jam Akeu' ngan omok keh jam Tamen Ké' kepéh, ngan jin la'o iteu'
         ka'ah pu'un jam éh, ngan ka'ah pu'un na'at Éh tenéh, ha' Néh.
         8 Ka' ha' Pilipus ngan Néh, Tuhan, jian Ke' pepoléng Tamen Ko' ngan mé', boh mé' jian
         kenin, ha' néh.
         9 Ka' ha' Yésus mipa éh, Pilipus, lebéé' tenéh Akeu' pu'un mokoo' ngan keh bé' jak
         keh jam Akeu' kei? Séé'-séé' éh lepah na'at Akeu', iah lepah na'at Tamen Ké' kepéh,
         hun néh kenat kineu' keh nyohoo' Akeu' pepoléng Tamen Ké' ngan keh.
         10 Kineu' ke' Pilipus, bé' ke' ngelan Akeu' pu'un pekua' ngan Tamen Ké' ngan Tamen Ké'
         pu'un pekua' Akeu'. Kekat ha' éh benara' Ké' ngan keh, bé' éh ha' Ké' tengéé', Tamen
         Ké' éh pu'un petem dalem Akeu', pu'un Éh maneu' kekat penganeu' Néh.
         11 Jian keh ngelan Akeu' pu'un pekua' ngan Tamen Ké' ngan Tamen Ké' kepéh pu'un pekua'
         ngan Akeu'. Hun ko' bé' omok ngelan ha' Ké' bara' ngan keh kenat, jian keh ngelan
         uban kekat penganeu' Ké' éh ta'an keh nah.
         12 Akeu' bara' mu'un ngan keh, séé'-séé' éh ngelan tong Akeu', iah kepéh omok maneu'
         kekat penganeu' Ké' inah, éh mu'un néh, éh pelapah ja'au jin iteu' uban ké' juk moléé'
         tai Tamen Ké'.
         13 Ngan ineu'-ineu' éh keh menyat dalem ngaran Ké', omok Ku' maneu' éh pekua' éh nenyat
         keh nah, dokoo' pengaren Tamen Ké' pu'un poléng dalem Anak Néh.
         14 Ineu'-ineu' nenyat keh dalem ngaran Ké', omok Ku' maneu' pekua' barei' inah, ha'
         Néh.
         15 Ka' ha' Yésus kepéh, Hun keh murung Akeu', adang keh pu'un kivu kekat sohoo' Ké'.
         16 Akeu' juk menyat jin Tamen Ké', boh Éh mena' jah Penolong kepéh ngan keh, inah éh
         Sahéé' éh pepoléng kekat éh teneng, ke' Néh omok pu'un ngan keh pelinguh.
         17 Iah Sahéé' Ni'ai éh bara' ineu' éh teneng tong Allah. Kelunan éh mihau urip réh tong
         tana' iteu' awah, bé' réh omok alaa' Éh uban bé' réh omok na'at Éh ngan bé' réh omok
         jam Éh bang ka'ah iteu' jam Éh uban Néh pu'un mokoo' ngan keh, ngan pu'un pemung ngan
         keh.
         18 Bé' Akeu' bet ka'ah, adang Akeu' tuai kepéh.
         19 Bé' lebéé' la'ah irah éh mihau urip réh tong tana' iteu' awah, bé' réh omok na'at
         Akeu' kepéh, bang omok ka'ah na'at Akeu'. Uban Akeu' murip ke' ka'ah péh omok murip.
         20 Tovoo' néh pu'un kenat, adang keh omok jam Akeu' pu'un pekua' ngan Tamen Ké' ngan
         ka'ah péh pu'un dalem Akeu', barei' Akeu' péh pu'un dalem ka'ah, ha' Néh.
         21 Ka' ha' Yésus kepéh, séé' éh mihau ngan kivu kekat sohoo' Ké', kelunan inah éh murung
         Akeu', Tamen Ké' murung irah éh murung Akeu', ngan Akeu' péh murung éh ngan juk pepoléng
         usah Ké' ngan néh, ha' Néh.
         22 Pu'un Yudas bara' ngan Néh, bé' éh Yudas Iskariot bang kelunan éh jah, ka' ha' néh,
         Tuhan kineu' Ke' omok pepoléng usah Ko' ngan améé' ngan bé' pepoléng éh ngan kekat
         kelunan, ha' néh.
         23 Ka' ha' Yésus mipa éh, séé'-séé' éh murung Akeu', pu'un éh kivu kekat sohoo' Ké'.
         Tamen Ké' pu'un murung éh, Tamen Ké' ngan Akeu' péh juk tuai mokoo' ngan murip ngan
         néh.
         24 Séé'-séé' éh bé' murung Akeu', bé' éh kivu ha' Ké'. Kekat tebaraa' éh nenéng keh
         iteu', bé' éh jin Akeu' tengéé', bang pu'un éh jin Tamen Ké' éh nyohoo' Akeu' tuai,
         ha' Néh.
         25 Ka' ha' Yésus kepéh, Pu'un Akeu' bara' kenat ngan ka'ah kelebéé' Ké' pu'un mokoo'
         keto ngan keh.
         26 Bang hun Penolong inah pu'un tuai, inah éh Sahéé' Ni'ai éh juk senohoo' Tamen Ké'
         tuai lem ngaran Ké', Iah juk nebaraa' keh ngan petesen keh kepéh tong kekat tebaraa'
         éh benara' Ké' ngan keh.
         27 Ka' ha' Yésus kepéh, Pawah kenin keh, pengepawah Ké' Akeu' mena' éh ngan keh, bé'
         Ku' ngepawah kenin keh barei' kelunan éh mihau urip réh tong tana' awah. Mai keh tusah
         kenin, mai keh medai.
         28 Pu'un keh menéng ha' Ké' bara' Akeu' juk tai ngan Akeu' juk moléé' kepéh ngan keh,
         hun keh murung Akeu', adang keh murung kenin uban Akeu' moléé' tai Tamen Ké', uban
         Tamen Ké' éh pelapah ja'au jin Akeu'.
         29 Bé' jak kekat inah pu'un, tenah Ku' bara' ngan keh, dokoo' hun néh pu'un, ka'ah omok
         ngelan.
         30 Bé' pu'un pinaa' ha' Ké' kepéh, uban pengeja'au tana' iteu' juk tuai bang bé' éh
         pu'un penyukat tong Akeu'.
         31 Bang adang éh tekep kekat kelunan pah tipo tana' jam Akeu' murung Tamen Ké' ngan
         Akeu' pu'un kivu kekat sohoo' Néh. Betéé' tam, jian tam piso jin siteu', ha' Néh.

1 La'ah ka' ha' Yésus kepéh, Akeu' iteu' inan buaa' agun mu'un, ngan Tamen Ké' éh mihau
         pulah agun iteu'.
         2 Kekat paka' néh éh bé' ngebuaa', nebet Néh awah éh, ngan kekat paka' éh ngebuaa',
         netoo' néh éh ke' néh omok jian urip ngan ngebuaa' kepéh.
         3 Ka'ah péh pu'un jian neu' ha' tebaraa' éh benara' Ké' ngan keh.
         4 Jian keh petem dalem Akeu', Akeu' péh petem dalem ka'ah. Hun keh bé' petem dalem
         Akeu', bé' keh omok ngebuaa', barei' paka' buaa' agun bé' omok ngebuaa' hun néh bé'
         pu'un dalem inan néh, ha' Néh.
         5 Ha' Yésus kepéh, Akeu' iteu' inan buaa' agun, ka'ah éh paka' néh. Séé'-séé' éh petem
         dalem Akeu' ngan Akeu' pu'un petem dalem Néh, adang néh ngebuaa' ngan buaa' néh pinaa',
         uban bé' keh omok maneu' ineu'-ineu' tengéé'.
         6 Séé'-séé' éh bé' pu'un petem dalem Akeu', nebet Néh awah éh barei' paka', ngan mapeu'
         éh. Paka' éh mapeu', pu'un réh tipun éh ngan bet éh lem luten.
         7 Hun keh pu'un petem dalem Akeu' ngan ha' tebaraa' Ké' pu'un petem dalem keh, hun
         keh menyat ineu'-ineu' éh pengeloo' keh, adang néh pu'un kenat.
         8 Hun keh ngebuaa' ngan buaa' pinaa', inah jalan Tamen Ké' pu'un kenajung, ngan inah
         jalan keh omok bakéh Ké' mu'un.
         9 Pu'un Akeu' murung ka'ah barei' Tamen Ké' murung Akeu', jian ka'ah petem dalem kemurung
         Ké'.
         10 Hun keh kivu kekat sohoo' Ké', boh keh petem lem kemurung Ké', barei' Akeu' kivu
         kekat sohoo' Tamen Ké' ngan pu'un Ku' petem dalem kemurung Néh, ha' Néh.
         11 Ka' ha' Yésus kepéh, Pu'un Akeu' bara' kenat ngan keh dokoo' kemurung Ké' omok pu'un
         dalem ka'ah, ngan kemurung ka'ah omok sukup mu'un.
         12 Iteu' éh sohoo' Ké' ngan keh, jian keh murung jah usah ngan jah usah barei' Akeu'
         péh murung ka'ah.
         13 Kemurung éh pelapah ja'au mu'un, inah éh hun kelunan mena' urip néh uban néh murung
         bakéh néh.
         14 Hun keh kivu kekat sohoo' Ké', boh keh omok bakéh Ké'.
         15 Bé' Akeu' bara' ka'ah kelunan sohoo', uban kelunan sohoo' bé' éh jam ineu' éh juk
         neu' pengeja'au néh. Bang Akeu' bara' ka'ah bakéh Ké', uban pu'un Ku' bara' ngan keh
         kekat éh nenéng Ké' jin Tamen Ké'.
         16 Bé' éh ka'ah éh ngevéléé' Akeu', bang Akeu' éh ngevéléé' keh ngan Akeu' éh nyohoo'
         keh tai ngan ngebuaa' ngan buaa' pinaa', buaa' éh kenat omok éh pelinguh. La'ah ineu'-ineu'
         keh menyat jin Tamen Ké' dalem ngaran Ké', adang Néh mena' éh ngan keh kepéh.
         17 La'ah iteu' éh sohoo' Ké' ngan keh, jian keh murung jah usah ngan jah usah, ha' Néh.
         18 La'ah ka' ha' Yésus kepéh, Hun kelunan tong tana' iteu' leko keh, jian keh nesen
         Akeu' éh keleko réh tenah.
         19 Hun keh pu'un pekua' kenin ngan irah tong tana' iteu', boh réh murung keh. Bang pu'un
         Akeu' ngevéléé' keh jin belah irah tong tana' iteu', ngan bé' keh pekua' kenin ngan
         réh kepéh. Uban keh bé' pekua' kenin ngan réh, inah maneu' réh leko keh.
         20 Jian keh seruh kepéh tong éh benara' Ké' ngan keh rai, kelunan sohoo' bé' éh ja'au
         ngaran jin pengeja'au néh. Hun néh kenat jian keh jam hun irah peketa Akeu', adang
         réh juk peketa keh kepéh. Hun réh mihau ha' tebaraa' Ké', adang réh keloo' mihau ha'
         tebaraa' keh kepéh.
         21 Adang irah pu'un peketa keh uban keh ngelan tong Akeu', uban bé' réh jam Iah éh nyohoo'
         Akeu' tuai.
         22 Hun Ké' bé' pu'un tuai ngan pané ngan réh lepah nah, bé' réh sala', bang pu'un Ku'
         tuai, ngan bé' réh omok bara' réh bé' jam sala' réh.
         23 Séé-séé' éh leko Akeu', pu'un réh leko Tamen Ké' kepéh.
         24 Hun Ké' bé' maneu' kuraa'-kuraa' telana' éh ja'au éh pelapah ja'au jin éh neu' kelunan
         éh jah, bé' réh pu'un sala', bang pu'un Ku' maneu' telana' éh ja'au, ngan pu'un réh
         na'at éh, bang inah réh leko Akeu' ngan leko Tamen Ké' kepéh.
         25 Pu'un éh kenat dokoo' néh pesukup ha' lem surat Allah, ka' éh, Pu'un réh leko Akeu'
         na' péh bé' pu'un ineu'-ineu' éh ke' réh tekep leko Ku'.
         26 Ka' ha' Yésus kepéh, Pu'un jah Penolong juk tuai jin Tamen Ké', inah éh Sahéé' éh
         pepoléng kekat éh teneng. Akeu' juk nyohoo' éh tuai jin Tamen Ké' ngan Iah omok bara'
         tong Akeu'.
         27 Ka'ah kepéh omok bara' tong Akeu', uban keh pu'un ngan Ké' jin bu'un Ké' maneu' kereja'
         Ké', ha' Néh.

1 La'ah ka' ha' Yésus kepéh, Pu'un Ku' bara' kenat ngan keh, dokoo' keh bé' putui pengelan.
         2 Pu'un réh juk meta' keh masek tong lamin sebayang ngan pu'un sioo' kepéh pu'un réh
         mematai keh. Lem kenin réh hun réh maneu' kenat, irah seruh réh kivu pengeloo' Tuhan.
         3 Pu'un réh maneu' kenat uban réh bé' jam Akeu' ngan bé' jam Tamen Ké' kepéh.
         4 Bang pu'un Ku' bara' kenat ngan keh hun iteu', dokoo' hun penusah inah pu'un, ka'ah
         omok nesen Akeu' lepah bara' éh ngan keh tenéh, ha' Néh. Ka' ha' Yésus kepéh, Hun
         lepah rai bé' Ku' pu'un bara' kenat ngan keh uban Ké' pu'un keto ngan keh.
         5 Bang hun iteu' Akeu' juk moléé' tai Iah éh nyohoo' Akeu' tuai, ngan bé' keh pu'un
         neteng Akeu' tong Ké' juk tai nah.
         6 Bang uban Ké' bara' Ku' juk piso jin keh, besau kenin keh.
         7 Bang Akeu' bara' mu'un ngan keh, pelapah jian hun Ké' tai kenat, uban hun Ké' bé'
         tai, bé' Penolong inah omok tuai ngan keh. Bang hun Ké' tai boh Ku' nyohoo' Éh tuai
         ngan keh.
         8 Hun Néh pu'un tuai omok Éh bara' kekat seneruh kelunan tong tana' iteu' tong penyala',
         sala' awah éh, ngan omok Éh bara' tong kekat éh teneng ngan tong kenukum Allah ngan
         réh kepéh.
         9 Sala' mu'un kekat penyeruh réh tong penyala' uban réh bé' ngelan tong Akeu'.
         10 Kenat péh sala' kekat penyeruh réh tong kekat éh teneng uban Ké' moléé' ngan Tamen
         Ké' ngan bé' keh omok na'at Ku' kepéh.
         11 Pu'un éh juk bara' tong kenukum Allah ngan réh uban pengoloo' tana' iteu' kenukum
         Néh tenéh, ha' Néh.
         12 Ka' ha' Yésus kepéh, Pinaa' ha' kepéh éh juk benara' Ké' ngan keh, bang bé' keh omok
         ngeretep menéng éh jak.
         13 Hun Sahéé' éh pepoléng kekat éh teneng tong Allah pu'un tuai, Iah omok mihin keh
         tong kekat éh teneng. Bé' Éh pané kivu kenin Néh tengéé', bang kekat éh nenéng Néh,
         inah ke' éh benara' Néh kepéh, ngan Iah juk bara' kepéh tong kekat éh juk avéé' vam.
         14 La'ah pu'un Éh ngajung Akeu', uban kekat éh juk benara' Ké' ngan keh, pu'un Éh alaa'
         éh jin Akeu' ke' Néh bara' éh ngan keh kepéh.
         15 Kekat éh anah Tamen Ké', anah Ké' ke' éh, kenat péh ha' Ké' bara' Sahéé' pu'un alaa'
         éh jin Akeu' ke' Néh bara' éh ngan keh kepéh, ha' Néh.
         16 Ka' ha' Yésus kepéh, Bé' lebéé' la'ah bé' keh omok na'at Akeu', ngan bé' lebéé' kepéh
         la'o inah, boh keh omok na'at Ku' kepéh, ha' Néh.
         17 Ka' ha' irah jelua' bakéh Néh éh jah,
         18 Ineu' sin tong ha' Néh kenat, bé' lebéé' kepéh la'o inah, boh keh omok na'at Akeu'
         kepéh, ngan pu'un ha' Néh kepéh, pu'un éh kenat uban Ké' juk moléé' ngan Tamen Ké.
         Ineu' sin tong ha' Néh, bé' lebéé' kepéh, bé' améé' nesen ha' Néh kenat.
         19 Kejam Yésus irah juk neteng Éh, inah Iah bara' ngan réh, ka' ha' Néh, Pu'un keh pané
         belah ka'ah ke' tong ha' Ké' bara', bé' lebéé' la'ah bé' keh omok na'at Akeu', ngan
         bé' lebéé' kepéh la'o inah boh keh omok na'at Akeu', kenat éh nané keh ri'?
         20 Akeu' bara' mu'un ngan keh, pu'un keh juk mangaa' mu'un ngan besau kenin, bang kelunan
         tong tana' iteu' murung kenin réh. Ka'ah pu'un tusah kenin, bang penusah kenin keh
         inah juk paléu kemurung keh kepéh.
         21 Hun redo sakit nganak, besau kenin néh uban néh keta sakit, bang hun anak néh pu'un,
         bé' éh seruh tong kesakit néh kepéh, murung kenin néh uban anak néh pu'un.
         22 Kenat péh ka'ah, hun iteu' besau kenin keh, bang Akeu' juk tuai ngan keh kepéh la',
         boh keh murung mu'un ngan kemurung éh kenat, bé' kelunan éh jah omok alaa' éh jin
         keh kepéh.
         23 Tovoo' dau inah bé' makat keh juk menyat ineu'-ineu' jin Akeu' kepéh. Akeu' bara'
         mu'un ngan keh, ineu'-ineu' keh menyat jin Tamen Ké' dalem ngaran Ké', omok éh mena'
         éh ngan keh kepéh.
         24 Bé' jak keh pu'un menyat ineu'-ineu' dalem ngaran Ké', jian keh menyat éh, boh keh
         omok alaa' éh, boh kemurung keh pu'un sukup mu'un, ha' Néh.
         25 La'ah ka' ha' Yésus kepéh, Pu'un Akeu' pané ngan keh lem ha' tapan awah rai, bang
         la'o iteu' kepéh, bé' Ku' pané lem ha' tapan kepéh, bang Akeu' juk pané petek awah
         bara' Tamen Ké' ngan keh.
         26 Tovoo' dau inah, ka'ah ke' juk menyat jin Néh dalem ngaran Ké', ngan bé' éh Akeu'
         éh menyat jin Iah ngan keh makat,
         27 uban Tamen Ké' péh murung keh. Pu'un Éh murung keh uban keh murung Akeu', ngan pu'un
         keh ngelan Akeu' pu'un tuai jin Allah.
         28 Pu'un Akeu' tuai jin Tamen Ké' avéé' tong tana' iteu' ngan hun iteu' Akeu' juk piso
         jin tana' iteu' kepéh moléé' ngan Tamen Ké', ha' Néh.
         29 Boh irah bakéh Yésus bara' ngan Néh kepéh, ka' ha' réh, petek mu'un ha' Ko' hun iteu',
         bé' Ke' pané lem ha' tapan kepéh, ha' réh.
         30 Hun iteu' kejam mé' Ka'au jam tong kekat ineu'-ineu' péh ngan bé' Ke' tusah neteng
         ineu'-ineu' kepéh. Neu' ha' Ko' kenat, pu'un améé' omok ngelan Ka'au pu'un tuai jin
         Allah mu'un, ha' réh.
         31 Ka' ha' Yésus mipa éh, kineu, kenelan keh éh hun iteu'?
         32 Pu'un jah jaka' kepéh, éh mu'un néh lepah avéé', hun kekat ka'ah purat béé-béé moléé'
         tai lamin keh tengéé' ngan bet Akeu' awah, bang bé' Akeu' mokoo' tengéé' uban Tamen
         Ké' pu'un ngan Ké'.
         33 Pu'un Akeu' bara' kenat ngan keh dokoo' keh omok pawah kenin dalem Akeu'. Kelebéé'
         keh pu'un tong tana' adang keh pu'un tusah, bang jian keh reken kenin, Akeu' éh lepah
         nyopéé' kekat éh tong tana' iteu', ha' Néh.

1 La'o Yésus pané kenat, Iah na'at tong langit ngan sebayang, ka' ha' Néh, Tamen, hun
         iteu' sukup jaka' Ké'. Jian Ke' ngajung Anak Ko' iteu' dokoo' Ké' omok ngajung Ke'
         kepéh.
         2 Uban Ka'au maneu' Akeu' pengeja'au kekat kelunan dokoo' Ké' omok mena' urip pelinguh
         ngan kekat irah éh nena' Ko' ngan Ké'.
         3 La'ah urip éh pelinguh, inah éh, hun kelunan jam jah Ka'au awah néh Allah éh mu'un,
         ngan hun réh jam Yésus Kristus éh senohoo' Ko' tuai nah.
         4 Kelebéé' Akeu' pu'un tong tana' iteu', pu'un Ku' pepoléng pengaren Ko' ngan réh,
         pu'un Ku' pesukup kekat kereja' éh nena' Ko' ngan Ké' rai.
         5 O Tuhan, hun iteu' jian Ke' mena' pengaren Ké' kepéh pemung ngan Ko' sinah, éh pekua'
         pengaren Ké' hun Ké' pu'un ngan Ko' hun tana' iteu' bé' jak pu'un rai.
         6 Pu'un Ku' bara' Ke' ngan kekat irah éh nena' Ko' ngan Ké' jin tana' iteu'. Anah Ko'
         réh ngan pu'un Ke' mena' réh ngan Ké' kepéh. Pu'un réh kivu sohoo' Ko', ngan
         7 hun iteu' kejam réh kekat éh nena' Ko' ngan Ké', jin Ka'au ke' éh.
         8 Uban kekat ha' tebaraa' éh nena' Ko' ngan Ké', pu'un Ku' bara' éh ngan réh kepéh,
         ngan pu'un réh mihau éh lem kenin réh. Kejam réh mu'un Akeu' pu'un tuai jin Ka'au
         ngan pu'un réh ngelan Ka'au éh nyohoo' Akeu' tuai.
         9 Akeu' sebayang tong irah, bé' Akeu' sebayang tong kekat kelunan tong tana' iteu',
         bang Akeu' sebayang tong irah éh nena' Ko' ngan Ké' awah uban anah Ko' réh.
         10 Kekat-kekat éh anah Ké', anah Ko' ke' éh, ngan kekat-kekat éh anah Ko', anah Ké'
         ke' éh, ngan pu'un réh pepoléng kemaren Ké'.
         11 Hun iteu' inah Akeu' moléé' tai Ka'au kepéh, bé' Akeu' pu'un mokoo' tong tana' iteu'
         la'ah, bang irah pu'un mokoo' keto tong tana' iteu'. O Amam éh Ni'ai, jian Ke' mihau
         réh neu' penyukat ngaran Ko'. Jian Ke' mihau réh dalem ngaran Ko', dokoo' réh omok
         pekua' kenin barei' Tuah iteu'.
         12 Kelebéé' Akeu' pu'un ngan réh, pu'un Ku' mihau réh dalem ngaran Ko'. Pu'un Ku' mihau
         réh mu'un ngan bé' pu'un jah usah éh tawang, bang jah inah éh tawang dokoo' pesukup
         ha' lem surat Allah.
         13 Ngan hun iteu' Akeu' moléé' ngan Ko', bang hun Ké' pu'un keto tong tana' iteu', pu'un
         Ku' bara' kekat ha' Ké' inah jalan irah omok murung kenin.
         14 Pu'un Ku' bara' ha' tebaraa' Ko' ngan réh, ngan irah pinaa' tong tana' leko tong
         réh uban réh bé' pu'un pekua' kenin ngan irah la'ah, barei' Akeu' péh bé' pu'un pekua'
         kenin ngan irah.
         15 Bé' Akeu' nyohoo' Ke' pepiso réh jin tana' iteu', bang Akeu' menyat Ke' mihau réh
         jin iah éh sa'at.
         16 Bé' irah pu'un pekua' kenin ngan kelunan tong tana' iteu', barei' Akeu' péh bé' pu'un
         pekua' kenin ngan réh.
         17 Jian Ke' maneu' réh anah Ko' mu'un neu' ha' tebaraa' Ko' éh teneng.
         18 Barei' Ka'au nyohoo' Akeu' tuai tong tana' iteu', kenat péh Akeu' nyohoo' irah kepéh.
         19 Uban Ké' pika réh, inah Akeu' mena' usah Ké' ngan Ko' dokoo' réh omok anah Ko' mu'un.
         20 Bé' Ku' sebayang tong irah iteu' awah, bang Akeu' sebayang kepéh tong kekat kelunan
         éh omok ngelan tong Akeu' neu' ha' tebaraa' éh benara' irah iteu'.
         21 Akeu' sebayang dokoo' irah béé omok pekua' kenin. O Amam, jian irah pu'un petem dalem
         Tuah, barei' Ka'au pu'un dalem Akeu', ngan Akeu' pu'un dalem Ka'au. Jian irah pu'un
         pekua' kenin dokoo' kelunan tong tana' iteu' omok ngelan Ka'au nyohoo' Akeu' tuai.
         22 Kekat pengaren éh nena' Ko' ngan Ké', Akeu' mena' éh kepéh ngan réh, dokoo' irah
         omok pekua' kenin barei' Tuah iteu'.
         23 Akeu' dalem irah ngan Ka'au dalem Akeu', dokoo' réh béé omok pekua' kenin, dokoo'
         kekat kelunan tong tana' iteu' omok jam Ka'au éh nyohoo' Akeu' tuai ngan ke' réh jam
         kepéh Ka'au murung réh barei' Ke' murung Akeu'.
         24 O Amam, Ka'au pu'un mena' irah ngan Ké', ngan Akeu' keloo' irah pu'un pemung ngan
         Ké' tong jalan Ké' pu'un, dokoo' irah omok jam pengaren Ké' éh nena' Ko' ngan Ké'
         uban pu'un Ke' murung Akeu' hun tana' iteu' bé' jak pu'un.
         25 O Amam éh tigéh, bé' kelunan tong tana' iteu' jam Ka'au, bang Akeu' jam Ka'au ngan
         irah inah pu'un réh jam Ka'au éh nyohoo' Akeu' tuai.
         26 Pu'un Akeu' bara' ngaran Ko' ngan réh, ngan Akeu' juk maneu' kenat kepéh, dokoo'
         barei' Ka'au murung Akeu' nah, irah péh omok jam kemurung Ko' inah pu'un dalem kenin
         irah kepéh, la'ah dokoo' réh omok jam Akeu' pu'un dalem irah, ha' Néh sebayang.

1 La'o Yésus sebayang musit Éh jin sinah pemung ngan irah bakéh Néh tai saa' dipa baa'
         Kidron. Pu'un jah pulah sinah, sinah Yésus mihin irah bakéh Néh.
         2 La'ah Yudas, kelunan éh memalo Éh nah, iah péh jam retek pulah inah, uban pinaa'
         koléé' Yésus tai sinah ngan irah bakéh Néh.
         3 Uban Kenat Yudas tai tong pulah inah kepéh ke' néh mihin irah seradu ngan irah éh
         mavaa' tong umaa' Allah éh sohoo' irah pengeja'au imam ngan irah Parisi péh. Siget
         usah réh mihin lajam réh ngan lapung ngan luten éh seneket réh.
         4 Kejam Yésus ke' kekat éh juk neu' réh tong Néh, inah Iah tavin réh ngan neteng réh,
         séé' éh penitah keh, ha' Néh.
         5 Ha' réh mipa Éh, Yésus éh jin Nasaret rai, ha' réh. Ka' ha' Yésus kepéh, Akeu' iteu'
         néh Éh, ha' Néh.
         6 La'ah Yudas éh memalo Éh nah pu'un éh nekedéng pemung ngan réh. Hun réh menéng ha'
         Yésus bara', Akeu' néh Éh, kemedut réh béé uban réh medai, kuba' réh tong tana'.
         7 Ka' ha' Yésus neteng réh kepéh, séé' éh penitah keh, ha' Néh. Ha' réh mipa Éh, Yésus
         jin Nasaret, ha' réh.
         8 Ka' ha' Yésus kepéh, Pu'un Ku' lepah bara' ngan keh ri', Akeu' néh Éh, hun keh pitah
         Akeu' jian keh kejeraa' kekat bakéh Ké' iteu' moléé', ha' Néh.
         9 Pu'un Éh pané kenat dokoo' kekat ha' éh benara' Néh rai omok avéé', ka' ha' Néh rai,
         O Amam, jin belah kekat irah éh nena' Ko' ngan Ké' bé' pu'un jah usah éh tawang.
         10 La'o Yésus bara' kenat ngan réh, boh Simon Péterus menat po'é lajam jin takéng néh,
         ke' néh tioo meta jah kelunan éh sohoo' Imam éh pengeja'au kekat imam, ke' néh mesap
         kelingen néh saa' na'au', ngaran kelunan sohoo' inah Malkhus.
         11 Ka' ha' Yésus ngan Péterus, Mai ke' maneu' kenat, masek po'é ko' lem takéng néh.
         Pu'un ke' seruh Akeu' bé' keloo' teneng tong pengeketa pekua' pengeloo' Tamen Ké'
         éh ke' ko' maneu' kenat, ha' Néh.
         12 La'ah irah seradu ngan pengeja'au réh ngan irah éh kereja' mavaa' umaa' Allah éh
         nihin Yudas iri', tioo ngamit Yésus ngan ngejeret Éh.
         13 Boh réh mihin Éh tai tavin Hanas éh kivan Kayapas. Kayapas nah iah éh Imam éh pengeja'au
         kekat imam lem taun inah.
         14 La'ah Kayapas iah éh kelunan éh lepah bara' ngan kelunan Yahudi rai, pelapah jian
         hun jah kelunan matai ngeliwah pohoo' réh, jin hun kekat pohoo' réh matai béé.
         15 Simon Péterus ngan jah bakéh Yésus éh jah, pu'un réh kivu kelunan éh mihin Yésus
         nah. La'ah Imam éh pengeja'au kekat imam. ngan bakéh Yésus éh jah nah. Kenat péh bakéh
         Yésus nah kivu irah éh mihin Yésus nah avéé' tong awaa' lamin lakei' ja'au inah.
         16 Bang bé' Péterus tai tong awaa', pu'un éh tong usit awah. Boh bakéh Yésus éh malai
         ngan Imam éh pengeja'au kekat imam nah musit ke' néh pané ngan redo éh mavaa' usit
         tapé inah, boh éh alaa' Péterus masek kepéh.
         17 Ka' ha' redo éh mavaa' usit tapé nah ngan Péterus, Kineu' ke', bé' éh ka'au' jah
         bakéh kelunan inah rai kei, ha' néh. Ka' ha' Péterus mipa éh, Bé', bé' éh akeu' éh
         bakéh Néh, ha' néh.
         18 Uban réh genin pu'un irah kelunan sohoo' ngan irah éh kereja' mavaa' umaa' Allah
         kahang luten ke' réh ngereu'. Péterus péh tai ngereu' pemung ngan réh.
         19 La'ah Imam éh pengeja'au kekat imam, neteng Yésus tong irah bakéh Yésus nah, ngan
         neteng Éh tong ha' tebaraa' Néh.
         20 Ka' ha' Yésus mipa éh, Semah-semah Ku' tai rai pu'un Ku' nebaraa' réh tong ta'an
         kekat réh béé, avéé tong lamin sebayang ngan avéé' tong umaa' Allah péh, semah-semah
         kekat kelunan Yahudi pu'un petipun rai. Bé' Akeu' pu'un bara' ineu'-ineu' selim.
         21 Uban ineu' ke' neteng Akeu' kepéh, jian ke' neteng irah éh lepah menéng ha' Ké' rai,
         irah jam kekat ha' éh benara' Ké' ngan réh rai, ha' Yésus ngan néh.
         22 Pu'un jah usah irah éh kereja' mavaa' umaa' Allah, hun néh menéng ha' Yésus pané
         kenat, boh éh tioo tepap da'in Yésus. Ka' ha' néh, Mai ke' pané kenat ngan Imam éh
         pengeja'au kekat imam, ha' néh.
         23 Ka' ha' Yésus, Hun Ké' sala' ha' pané kenat, ko' bara' ineu' ha' Ké' sala' inah,
         bang hun ha' Ké' bé' sala', uban ineu' ke' tepap Ku' kenat, ha' Yésus nah.
         24 Boh Hanas nyohoo' réh mihin Yésus ketem jeret Néh tavin Kayapas éh Imam éh pengeja'au
         kekat imam.
         25 Tovoo' Péterus nah ngereu' sinah, ka' ha' irah ngan néh, bé' éh ka'au' éh bakéh kelunan
         inah rai kei? Bang Péterus ngaken ka' ha' néh, Bé', bé' éh akeu' bakéh Néh, ha' néh.
         26 Jah kelunan sohoo', Imam éh pengeja'au kekat imam, ngan éh panak kelunan éh nepang
         Péterus kelingen nah rai, pu'un éh pané ngan néh, ka' ha' néh, Bé' éh ka'au' éh ta'an
         ké' tong pulah irai éh pemung ngan kelunan irai' kei? ha' néh neteng Péterus.
         27 Jah koléé' kepéh Péterus ngaken bara', bé' akeu', tioo pu'un iap ngelangéé'.
         28 Pu'un réh mihin Yésus jin lamin Kayapas tai lamin pengeja'au peritah, hun inah bé'
         jak éh rema. Bang irah Yahudi bé' réh masek tong lamin inah, uban adet réh hun réh
         maneu' Dau Ja'au Paska, bé' réh omok tai tong lamin irah éh jah. Hun néh pu'un séé-séé'
         éh ngelapah awah ngan tai tong lamin irah éh jah kenat, kelunan inah segit kenin,
         kunah réh. Hun néh kenat bé' éh omok kuman ka'an éh neu' réh tong Dau Ja'au inah.
         Kenat éh ke' réh bé' masek tong lamin peritah nah.
         29 Uban néh kenat musit Pilatus ke' néh pané ngan réh, ka' ha' néh, Ineu' sala' kelunan
         inah, ha' néh.
         30 Ka' ha' réh mipa éh, Sala' éh, hun néh bé' pu'un sala', bé' mé' mihin éh tavin ka'au',
         ha' réh.
         31 Ka' ha' Pilatus kepéh, Hun néh kenat jian keh alaa' éh ngan ngukum éh kivu adet ka'ah
         ke', ha' néh. Ka' ha' irah Yahudi mipa éh, adet améé' bé' éh kejeraa' mé' mematai
         kelunan séé'-séé' péh, ha' réh.
         32 Pu'un éh kenat dokoo' pesukup ha' éh benara' Yésus tong jalan néh pu'un matai.
         33 Masek kepéh Pilatus tong lamin iri' ke' néh tebai Yésus tavin éh. Ka' ha' néh ngan
         Yésus, Kineu' ke', ka'au' Néh éh Raja' kelunan Yahudi rai kei, ha' néh.
         34 Ka' ha' Yésus mipa éh, Kineu' ke' neteng Akeu' kenat, uban ko' seruh Akeu' Raja',
         kineu', uban ko' menéng ha' irah éh jah bara' Akeu' Raja', ha' Néh.
         35 Ka' ha' Pilatus mipa Éh, bé' akeu' kelunan Yahudi, Pohoo' Ko' tengéé' ngan irah pengeja'au
         imam tong sebayang ka'ah ke' éh mena' Ke' ngan ké'. Ineu' kesa'at éh neu' Ko', ha'
         Pilatus.
         36 Ka' ha' Yésus ngan néh, Bé' Akeu' Raja' barei' kekat raja' tong tana', hun Ké' pu'un
         kenat, adang kelunan éh lem nihau Ké' pu'un pekayau bé' buhaa' irah Yahudi ngamit
         Ku', bang bé' Akeu' Raja' tong tana' awah, ha' Néh.
         37 Boh Pilatus neteng Éh kepéh, Kineu', ka'au' jah raja', ka'au' iteu' ji', ha' néh.
         Ha' Yésus mipa éh, Mu'un ha' ko' bara' Akeu' jah raja', Akeu' pu'un tuai tong tana'
         iteu' dokoo' Ké' bara' kekat éh teneng, séé'-séé' éh mihau kekat éh teneng, kelunan
         inah éh menéng ngan kivu ha' Ké', ha' Néh.
         38 Boh Pilatus neteng éh kepéh, Ineu' éh teneng nah, ha' néh. Musit Pilatus jin lamin
         inah kepéh ke' néh pané ngan irah Yahudi, ka' ha' néh, Bé' ku' jam ineu'-ineu' kesa'at
         Néh éh ké' tekep ngukum Éh matai,
         39 bang barei' éh neu' ké' siget-siget ta'un tovoo' keh maneu' dau ja'au keh inah, pu'un
         ku' kivu adet keh ngan ngelepu jah kelunan jin lamin tutup. Hun néh kenat kineu' kenin
         keh, keloo' keh akeu' ngelepu Iah éh Raja' kelunan Yahudi iteu' kei, ha' néh.
         40 Pelapah irah ngeradau, ja'au ha', ka' ha' réh, mai! Bé' éh Iah inah, jian keh ngelepu
         Barabas! Barabas nah iah jah kelunan pejamun.

1 La'o réh pané kenat boh Pilatus alaa' Yésus ke' néh nyohoo' kelunan mipok Éh.
         2 Irah seradu ngeleleng inan suha' ke' réh pepekah éh tong ulun Néh ngan pekerayung
         éh palaa' kerayung rep-rep.
         3 Irah tai tepih déhéé' Néh ke' réh peja' Éh, Tabi' Raja' kelunan Yahudi, ha' réh.
         Boh réh tepap da'in Néh.
         4 Musit Pilatus kepéh ke' néh pané ngan irah Yahudi, ka' ha' néh, Jian ku' mihin Éh
         musit siteu', dokoo' keh omok jam bé' pu'un ineu'-ineu' kesa'at Néh éh kejam ké' éh
         tekep ké' ngukum Éh matai, ha' néh.
         5 Boh réh mihin Yésus musit jin sinah ketem pekah suha' ngan kerayung Néh rep-rep iri'.
         Ka' ha' Pilatus ngan réh, Nah, inah Iah, ha' néh.
         6 Irah pengeja'au imam ngan kelunan éh kereja' mavaa' umaa' Allah, hun réh na'at Yésus,
         pané réh ngan ja'au ha', Nyalib éh, nyalib éh, ha' réh. Ka' ha' Pilatus ngan réh,
         Hun kenin keh kenat, jian keh alaa' Éh ngan mematai Éh tong salib, bé' akeu' jam ineu'-ineu'
         kesa'at Néh éh ké' tekep ngukum Éh matai, ha' néh.
         7 Ka' ha' irah Yahudi mipa éh, Kivu ukum mé' uban Néh lepah bara' Iah Anak Allah, adang
         tekep Éh ukum matai, ha' réh.
         8 Hun Pilatus menéng ha' réh bara' kenat, medai mu'un éh.
         9 Boh éh masek kepéh tong lamin néh ke' néh neteng Yésus, ka' ha' néh, Semah bu'un
         Ko' sahau, ha' néh. Bé' Yésus mipa ha' néh.
         10 Boh Pilatus neteng éh kepéh, Kineu' ke' bé' mipa ha' ké', jian ke' seruh, akeu' pu'un
         penyukat omok ngelepu ke', kenat péh pu'un penyukat ké' ngukum Ke' matai tong kayeu'
         salib, ha' néh.
         11 Ka' ha' Yésus mipa éh, Bé' ka'au' tengéé' pu'un penyukat, bang Allah éh kejeraa'
         ke' maneu' kenat awah, kenat péh kelunan éh mena' Akeu', lem kamit ko' nah, iah éh
         pelapah ja'au penyala' jin penyala' ko' nah, ha' Néh.
         12 Hun Pilatus menéng ha' néh kenat, jaa'-jaa' néh gahang mu'un kenin juk ngelepu Yésus
         nah. Tioo ngeradau kepéh irah Yahudi, ja'au mu'un ha' réh, Hun ko' ngelepu éh, bé'
         ke' bakéh Pengeja'au Rum. Séé'-séé' éh bara' usah néh tengéé' raja', inah éh ayau
         tong Pengeja'au Rum.
         13 Hun Pilatus menéng ha' réh kenat, musit éh mihin Yésus. Menyun éh tong jah nyun tong
         jalan réh ngukum kelunan, ngaran jalan inah Awaa' Bateu', ngaran jalan inah lem ha'
         irah Yahudi, Gabata.
         14 Tovoo' réh maneu' kenat, inah éh dau pejek teka dau réh maneu' Dau Ja'au Paska. Ka'
         ha' Pilatus ngan irah Yahudi, Inah Raja' keh, ha' néh.
         15 Tioo bika' réh, ja' au ha', Mematai Éh, mematai Éh, mematai Éh tong kayeu' salib,
         ha' réh. Ha' Pilatus ngan réh, Keloo' keh akeu' mematai Raja' keh tong salib, ha'
         néh. Ka' ha' irah pengeja'au imam, Jah awah raja' mé', inah éh Pengeja'au peritah
         Rum, ha' réh.
         16 Boh Pilatus mena' Yésus ngan réh ke' réh mematai Éh tong salib. Boh irah alaa' Yésus
         ke' réh mihin Éh.
         17 Musit Yésus jin lamin inah, nyu'un kayeu' salib Néh lakau tai retek tana' éh ngaran
         néh, Tulang Ulun, ngaran retek inah lem ha' irah Yahudi, Golgota.
         18 Avéé' sitai sinah inah réh nyalib Éh tong kayeu' salib, kenat éh kepéh neu' réh tong
         duah kelunan éh jah, jah éh saa' na'au' Yésus, jah éh saa' kabéng Néh kepéh.
         19 Boh Pilatus nyurat jah surat ngan nyohoo' réh memaku' surat inah tong salib Yésus,
         ka' éh senurat néh, Yésus jin Nasaret, Raja' kelunan Yahudi, ha' néh.
         20 Pinaa' kelunan Yahudi pu'un purung éh senurat néh inah, uban retek réh mematai Yésus
         tong salib nah, bé' éh juu' jin leboo' réh. Ha' tong surat inah pu'un éh senurat lem
         ha' irah Yahudi, kenat péh lem ha' irah Rum ngan ha' irah Yunani péh.
         21 Kekat irah pengeja'au imam tong sebayang Yahudi pu'un réh pané ngan Pilatus, ka'
         ha' réh, Mai ke' nyurat Raja' kelunan Yahudi, bang jian ke' nyurat, Kelunan iteu'
         bara' Akeu' éh Raja' kelunan Yahudi, ha' réh.
         22 Ha' Pilatus mipa réh, Turut ke' éh senurat ké' inah kenat awah, ha' néh.
         23 La'o irah seradu nyalib Yésus boh réh alaa' pakai Néh ngan petulat éh pat tulat,
         jah tulat ngan siget seradu nah. Kenat péh irah alaa' kerayung Néh éh kebit, kerayung
         inah bé' pu'un riput néh, kerayung inah laya livah awah.
         24 Ka' ha' irah seradu pané belah irah ke', Mai tam mejéé' kerayung iteu', jian tam
         nyunga' lubun dokoo' tam jam séé' éh omok alaa' éh, ha' réh. Pu'un éh kenat dokoo'
         néh pesukup ha' lem surat Allah éh bara' ka', Irah petulat livah Ké' belah irah ke',
         Pu'un réh nyunga' lubun dokoo' réh omok alaa' kerayung Ké' éh kebit. Kenat péh éh
         neu' irah seradu nah kepéh.
         25 La'ah tinen Yésus ngan jah redo éh véé' Yésus jin tinen Néh, ngan Meriam redo Klopas
         ngan Meriam Magdalena nekedéng déhéé' kayeu' salib nah.
         26 Hun Yésus na'at tinen Néh ngan bakéh Néh éh kemurung Néh, pu'un Éh bara' ngan tinen
         Néh, ka' ha' Néh, Inah éh anak ko', ha' Néh.
         27 Boh Éh bara' kepéh ngan bakéh Néh inah, Inah éh tinen ko', ha' Néh. Jin la'o iteu'
         bakéh Néh inah mihin tinen Yésus moléé' tong lamin néh ke' néh petubo éh sinah.
         28 Kejam Yésus kekat éh juk neu' néh rai pu'un éh lepah sukup, ngan dokoo' Néh pesukup
         ha' lem surat Allah, inah Iah bara' ka', Mapeu' batok Ké', ha' Néh.
         29 Pu'un jah tajau déhéé' Néh sinah, tajau inah jalan baa' buaa' agun éh mesem. Pu'un
         réh maham lamut lem baa' inah boh réh nedok éh ke' réh mena' éh tong ujun Yésus.
         30 Yésus météé' lamut inah, boh éh bara' Lepah sukup, ha' Néh. Boh éh tukep ngan béé
         laset Néh.
         31 La'o inah irah Yahudi menyat Pilatus kejeraa' réh memutui gem irah éh senalib réh
         nah ngan alaa' patai réh jin kayeu' salib. Pu'un réh maneu' kenat uban dau inah dau
         lemah, ngan bé' réh keloo' patai kelunan pu'un tong salib tovoo' Dau Posot réh, uban
         Dau Posot inah, jah dau éh ja'au.
         32 Boh irah seradu tai memutui gem jah kelunan éh tong salib nah, kenat péh réh maneu'
         éh keruwah nah.
         33 Bang hun réh avéé' tong Yésus, boh réh jam Yésus lepah matai tenéh, bé' irah memutui
         gem Néh.
         34 Bang jah seradu tioo muja' tong tegahang Yésus palaa' atap néh, tioo musit dahaa'
         ngan baa' jin suhat Néh.
         35 La'ah kelunan éh na'at réh maneu' Éh kenat nah, pu'un éh bara' éh ta'an néh. Ngan
         kejam lu' kekat éh benara' inah pu'un éh teneng, inah iah bara' éh dokoo' keh omok
         ngelan tong Yésus.
         36 Kekat éh neu' réh nah pu'un éh kenat dokoo' pesukup ha' lem surat Allah éh bara'
         ka', Jah-jah péh tulang Néh bé' éh pu'un putui, ha' Néh.
         37 Ngan pu'un jah ha' kepéh dalem surat Allah éh bara', Pu'un kelunan juk na'at tong
         Iah Éh nuja' réh.
         38 La'o inah kepéh, boh Yusup éh kelunan jin leboo' Arimatia menyat Pilatus kejeraa'
         éh alaa' patai Yésus. Yusup nah pu'un éh ngelan tong Yésus, bang bé' éh ngakun éh
         kenat ngan irah éh jah, uban néh medai irah Yahudi. Pilatus kejeraa' éh tai alaa'
         patai Yésus nah. Boh Yusup tai alaa' patai nah.
         39 La'ah Nikodemus éh tavin Yésus sioo' merem lepah nah, pu'un éh kivu Yusup alaa' patai
         Yésus nah, ngan pu'un éh mihin tawan mur ngan garu' ngioo' teleu' poloo' kilogram
         kebahat néh.
         40 Pu'un rawah alaa' patai Yésus ke' roh mutup éh palaa' livah kapan pemung ngan tawan
         inah, uban kenat adet irah Yahudi hun réh modoo' patai kelunan.
         41 La'ah pu'un jah pulah déhéé' jalan réh mematai Yésus nah, ngan tong pulah inah pu'un
         jah luvang bateu' jalan réh modoo' patai kelunan, bang bé' jak réh pu'un modoo' patai
         kelunan tong néh jak.
         42 Uban dau inah teka Dau Posot irah Yahudi, inah kepéh uban luvang bateu' inah pu'un
         danii', sinah roh modoo' patai Yésus nah.

1 Tong dau migu bé' jak sakui rema, Meriam Magdalena tai luvang bateu' inah, ta'an
         néh bateu' éh palaa' réh matep ubaa' luvang nah rai, lepah sulip.
         2 Tioo nekedeu' éh tai tavin Simon Péterus ngan jah bakéh Yésus éh kemurung Néh nah,
         ke' néh bara' ngan roh, ka' ha' néh, Pu'un kelunan lepah alaa' patai Tuhan jin luvang
         bateu' rai ne', bang bé' mé' jam semah éh nodoo' réh kepéh la', ha' néh.
         3 Boh Péterus ngan bakéh néh nah tioo pata tai luvang bateu' nah kepéh,
         4 nekedeu' roh, bang bakéh Yésus nah rigah mu'un éh, inah éh tenah avéé'.
         5 Iah ngelila kelem ngan na'at livah kapan pu'un sinah bang bé' iah masek lem luvang
         tanem inah.
         6 Boh Simon Péterus avéé' kepéh tioo masek éh lem luvang inah kepéh. Ta'an néh livah
         kapan nah,
         7 ngan livah éh peseleben réh tong ulun Yésus rai. Livah inah bé' éh pemung ngan livah
         kapan bang pu'un éh peseleben tengéé'.
         8 Boh bakéh Péterus éh tenah avéé' ri', masek kepéh tong luvang inah, ta'an néh kekat
         inah béé ngan pu'un éh ngelan.
         9 Bé' jak irah nesen tong ha' lem surat Allah éh bara', adang Yésus pu'un betéé' jin
         patai Néh.
         10 La'o inah rawah tai lamin roh kepéh.
         11 To ke' Meriam nekedéng sinah ngan mangaa'. Lem néh mangaa' iah ngelila na'at lem
         luvang inah.
         12 Ta'an néh duah meliket éh pu'un pakai mebéng, jah meliket menyun déhéé' retek ulun
         patai Yésus, ngan jah meliket kepéh déhéé' retek gem Néh hun Néh pu'un sinah.
         13 Ka' ha' rawah ngan Meriam, O redo, kineu' ke' mangaa' kenat, ha' roh. Ka' ha' Meriam
         mipa roh, Pu'un réh alaa' patai Tuhan ngan bé' ku' jam semah Éh nodoo' réh kepéh,
         ha' néh.
         14 La'o néh pané kenat, pupah éh boh éh na'at Yésus nekedéng sinah, bang bé' éh jam
         éh Yésus.
         15 Ka' ha' Yésus ngan néh, O redo, kineu' ke' mangaa' kenat. Séé' éh penitah ko', ha'
         Néh. Kelem Meriam Yésus nah iah kelunan éh mihau pulah awah, kenat éh bara' ngan néh,
         ka' ha' néh, O lakei' ja'au, hun ko' alaa' Éh, jian ke' bara' éh semah Éh nodoo' ko'
         kepéh, ke' ké' omok tai alaa' Éh, ha' néh.
         16 Ka' ha' Yésus ngan néh kepéh, Meriam, ha' Néh. Tioo pupah Meriam na'at Éh ngan bara'
         ngan Néh lem ha' Yahudi, Rabuni, ha' Néh. Sin tong ha' Néh kenat, Guru.
         17 Ka' ha' Yésus ngan néh kepéh, Mai ke' ngamit Akeu', uban bé' jak Ku' pu'un moléé'
         tai Tamen Ké', bang jian ke' moléé' tai tavin kekat padéé' Ké' ngan bara' ha' Ké'
         iteu' ngan réh. Pu'un Akeu' moléé' ngan Tamen Ké', éh Tamen ka'ah péh, ngan Allah
         Ké', éh Allah ka'ah péh, ha' Néh.
         18 Boh Meriam Magdalena tai bara' ngan irah bakéh Yésus iah pu'un na'at Tuhan, ngan
         pu'un éh bara' kepéh kekat ha' éh benara' Yésus ngan néh ri' ngan réh kepéh.
         19 Tong dau tahup dau migu inah, pu'un irah bakéh Yésus petipun tong jah lamin, ngan
         kenusi réh kekat usit tapé réh uban réh medai kelunan Yahudi. Beleka' ulak Yésus de'
         ke' nekedéng belah réh, ka' ha' Néh ngan réh, Pawah kenin keh, ha' Néh.
         20 La'o Néh pané kenat, pu'un Éh bara' ojoo' Néh ngan suhat tegahang Néh ngan réh. Murung
         mu'un réh na'at Tuhan.
         21 Boh Yésus bara' ngan réh kepéh, ka' ha' Néh, Pawah kenin keh, barei' Tamen Ké' nyohoo'
         Akeu' tuai, kenat péh Akeu' nyohoo' keh kepéh, ha' Néh.
         22 La'o Néh bara' kenat, pu'un ayen laset néh teneng tong irah, ka' ha' Néh, Jian keh
         alaa' Sahéé' Ni'ai, ha' Néh.
         23 Hun keh ngelepan penyala' kelunan, boh penyala' réh pega' mu'un. Hun keh bé' ngelepan
         penyala' réh, bé' penyala' réh pega', ha' Néh.
         24 Jah bakéh Yésus ngaran néh Tomas, keruwah ngaran néh Papin, bé' éh pu'un pemung ngan
         irah sioo' Yésus pané ngan réh nah.
         25 Inah irah bakéh Yésus bara' ngan néh, Améé' lepah na'at Tuhan, ha' réh. Ha' Tomas
         mipa réh, Hun ké' bé' na'at uban paku' tong ojoo' Néh ngan masek ojoo' ké' tong suhat
         tegahang Néh, bé' akeu' ngelan éh, ha' néh.
         26 Jah migu kepéh la'o inah, irah bakéh Yésus petipun kepéh, hun inah Tomas péh pu'un
         ngan réh. Kekat usit tapé kenusi réh béé éh, beleka' ulak Yésus de' ke' nekedéng belah
         irah kepéh. Ka' ha' Néh ngan réh, Pawah kenin keh, ha' Néh.
         27 Ka' ha' Néh ngan Tomas, Jian ke' na'at ojoo' Ké' ngan masek buaa' ojoo' ko' tong
         suhat ojoo' Ké' ngan masek ojoo' ko' tong suhat tegahang Ké' iteu'. Mai ke' putui
         pengelan, jian ke' ngelan, ha' Néh.
         28 Ka' ha' Tomas mipa Éh, O Tuhan, pu'un akeu' ngelan, Ka'au éh Allah ké', ha' néh.
         29 Ka' ha' Yésus ngan néh kepéh, Pu'un ke' ngelan uban ko' na'at Akeu', bang murung
         kenin kelunan éh ngelan éh bé' na'at Ku', ha' Néh.
         30 La'ah pu'un pinaa' telana' Yésus éh ja'au éh neu' Néh tong ta'an irah bakéh Néh,
         éh bé' senurat ké' lem surat iteu'.
         31 Bang kekat éh senurat ké' iteu' pu'un ku' nyurat éh kenat dokoo' keh omok ngelan
         adang Yésus nah Iah éh Kristus éh Anak Allah mu'un, ngan hun ko' ngelan éh kenat,
         boh ke' omok alaa' urip lem ngaran Néh.
         
            

         
      
   
      
         21
1 La'o inah Yésus pepoléng usah Néh kepéh ngan irah bakéh Néh hun réh mokoo' tong baa'
         Banget Tiberias, ka' jalan Néh pepoléng usah Néh.
         2 Simon Péterus ngan Tomas, éh keruwah ngaran néh Papin, ngan Natanael éh jin leboo'
         Kana tong tana' Galilia, ngan rawah anak Sabedeus, ngan duah usah kepéh éh bakéh Yésus,
         pu'un réh pemung béé.
         3 Boh Simon Péterus bara' ngan réh, Akeu' juk tai ngejala', ha' néh. Ha' irah pinaa'
         nah, Améé' péh juk kivu ke' dat, ha' réh. Boh irah béé tai tuhun lem alut réh, bang
         dau merem inah, bé' pu'un jah-jah seluang nalaa' réh.
         4 Sioo' ngivun.pu'un Yésus nekedéng tong dirin baa', bang bé' irah jam éh Yésus.
         5 Boh Yésus bara' ngan réh, ka' ha' Néh, O padéé', kineu' pu'un seluang nalaa' keteleu',
         ha' Néh. Ha' réh, Bé' pu'un.
         6 Boh Yésus bara' ngan réh, Jian keh ngaléng jala' keh saa' na'au' alut inah, boh seluang
         pu'un laa' keh, ha' Néh. Boh réh ngaléng jala' réh sinah, bahat mu'un menat jala'
         réh, bé' réh omok menat éh uban seluang pinaa' lem néh.
         7 Boh jah bakéh Yésus éh kemurung Yésus bara' ngan Péterus, Tuhan ine', ha' néh. Hun
         Simon Péterus jam éh Tuhan, tioo laa' néh seput néh éh nega' néh bu'un ri' ke' néh
         memakai éh, tioo neporok éh lem baa' tai tavin Yésus.
         8 Irah bakéh Yésus éh jah jalan alut tai dirin baa' ke' réh mihit jala' éh penoo' neu'
         seluang pinaa' nah. Bé' réh juu' jin dirin baa' ngioo' éh poléng ha' réh meta kayeu'
         nah kejuu' néh.
         9 Tovoo' réh musit jin lem alut, boh réh na'at la'ang luten ngan seluang nebah tong
         néh ngan roti péh pu'un sinah.
         10 Boh Yésus bara' ngan réh, Jian keh mihin jelua' seluang éh nalaa' keh nah tuai, ha'
         néh.
         11 Boh Simon Péterus masek lem alut kepéh ngan menat jala' inah tong dirin baa'. Pinaa'
         mu'un seluang ja'au lem néh, kekat néh 153 usah. Na' péh seluang pinaa' kenat nalaa'
         réh, bé' jala' inah pejéé'.
         12 Ka' ha' Yésus ngan réh, Tuai tam kuman, ha' Néh. Bé' pu'un jah usah makang neteng
         Éh, séé' ke' Néh, uban réh jam Éh Tuhan mu'un.
         13 Yésus tai alaa' roti ke' Néh mena' éh ngan réh, kenat éh mena' seluang nah kepéh.
         14 Iteu' néh keteleu' koléé' Yésus pepoléng usah Néh ngan irah bakéh Néh la'o Néh betéé'
         jin patai Néh.
         15 La'o réh kuman Yésus pané ngan Simon Péterus, ka' ha' Néh, Simon anak Yohanes, kineu'
         néh, kemurung ko' Akeu' pelapah jin kemurung irah iteu' tong Akeu'? ha' Néh, Ha' Péterus
         mipa Éh, oo' Tuhan, Ka'au jam akeu' murung Ke', ha' néh. Ha' Yésus ngan néh ko' mihau
         anak domba Ké', ha' Néh.
         16 Keruwah koléé' Yésus neteng ngan néh, Simon anak Yohanes, kineu' néh kemurung ko'
         Akeu'? Ha' Néh. Ha' Péterus mipa Éh oo' Tuhan ka'au' jam akeu' murung tong ke', ha'
         néh. Ha Yésus ngan néh, ko' mihau néh domba-domba Ké', ha' Néh.
         17 Keteleu' koléé' Yésus neteng éh, Simon anak Yohanes, kineu' néh kemurung ko' Akeu'?
         Ha Néh. Tusah kenin Péterus uban Yésus neteng éh teleu' koléé', kineu' néh kemurung
         ko' Akeu'? Ha' nah. Boh Péterus mipa Éh oo' Tuhan Ka'au jam kekat néh, ka'au' jam
         akeu' murung tong Ke'. Ha' Yésus ngan néh mihau néh domba-domba Ké', ha' Néh.
         18 Akeu' bara' mu'un ngan ko', hun ko' si'ik urip rai, ka'au' tengéé' nyelirut ngan
         lakau semah-semah éh keneloo' ko', bang hun ko' mukun, boh ke' pejai ojoo' ko' ngan
         kelunan éh jah ngejeret éh ngan mihin ke' tai tong jalan éh bé' keneloo' ko', ha'
         Néh.
         19 Yésus pané kenat bara' tong jalan Péterus matai ke' néh peparen Allah, boh Yésus
         bara' ngan Péterus kepéh, Jian ke' kivu Akeu', ha' Néh.
         20 Boh Péterus pupah ngan na'at jah bakéh Yésus kepéh, bakéh Néh inah, kelunan éh kemurung
         Yésus éh mokoo' tepih tong Yésus hun réh kuman rai ngan éh neteng Yésus séé' éh kelunan
         éh juk memalo Éh nah.
         21 Hun Péterus na'at bakéh néh inah, inah iah neteng Yésus, Tuhan, kineu' tong kelunan
         iteu' vam, ha' néh.
         22 Ha' Yésus ngan néh, Mai keh tusah kenin seruh tong iah, hun Ké' keloo' éh murip pah
         avéé' hun Ké' tuai kepéh, bé' ineu' tong ka'au', jian ke' kivu Akeu', ha' Néh.
         23 Neu' ha' Yésus bara' kenat, pinaa' bakéh Néh seruh kelunan inah bé' omok matai, bang
         bé' Yésus bara' kelunan inah bé' omok matai, bang pu'un Éh bara', Hun Ké' keloo' éh
         murip pah avéé' hun Ké' tuai kepéh, bé' éh ineu', ha' Néh.
         24 La'ah akeu' iteu' éh bakéh Néh inah éh bara' kekat iteu' ngan keh, ngan éh nyurat
         éh lem surat iteu', adang ka'ah jam kekat éh senurat ké' iteu' pu'un éh teneng.
         25 La'ah pinaa' keto telana' éh naneu' Yésus. Hun kekat néh senurat béé-béé ieng ke'
         jalan modoo' kekat surat inah tong tana' iteu'.PENGANEU' LAWAHPENGANEU' LAWAHPENGANEU' LAWAHPENGANEU' LAWAHPENGANEU' LAWAH

1 O Tiopilus, lem surat éh pekateu' ké' lepah rai, pu'un ku' bara' tong kekat penyuai
         ngan tong ha' tebaraa' éh benara' Yésus jin bu'un kereja' Néh,
         2 pah avéé' dau Néh nalaa' Tuhan tai seruga. La'ah teka Néh nalaa' Tuhan tai seruga,
         pu'un Éh bara' kuraa'-kuraa' sohoo' neu' penyukat Sahéé' Ni'ai ngan kekat kelunan
         éh kevéléé' Néh tenéh nah, ke' réh tai lawah Néh.
         3 Avéé' pat poloo' dau kelebéé' la'o Yésus betéé' jin patai Néh, pinaa' koléé' Néh
         pepoléng usah Néh ngan réh, ke' réh jam Éh mu'un adang Néh pu'un murip mu'un. La'ah
         pu'un réh na'at usah Néh mu'un ngan pu'un Éh nebaraa' réh tong Pengihau Allah.
         4 La'ah tovoo' Yésus pu'un pemung ngan irah lawah Néh, pu'un Éh bara' ngan réh, ka'
         ha' Néh, Mai keh piso jin leboo' Yérusalem, bang jian keh mena pengena' Tamen Ké'
         éh pejajii' Néh ngan keh rai, éh lepah benara' Ké' ngan keh nah.
         5 Uban pu'un Yohanes ngebatis kelunan lem baa', bang ka'ah juk benatis lem Sahéé' Ni'ai
         bé' lebéé' la'ah, ha' Yésus ngan réh.
         6 Hun irah lawah Yésus nah pu'un pemung ngan Néh, pu'un réh neteng Éh, ka' ha' réh,
         Kineu' Tuhan, hun iteu' éh jaka' Ko' juk ngelepu améé' jin lem pengihau Rum ngan metéé'
         Pohoo' améé' Yahudi kei? Ha' réh.
         7 La'ah Yésus mipa réh, ka' ha' Néh, Bé' tiken ke' keh juk jam éh, uban Tamen Ké' awah
         éh pu'un penyukat bara' tong jaka' Néh.
         8 Bang hun keh alaa' Sahéé' Ni'ai boh keh pu'un penyukat, boh keh omok bara' Ku' ngan
         réh, kenat péh tong Yérusalem, kenat péh tutuh tana' Yudea ngan Samaria, pah avéé'
         tipo tana', ha' Néh.
         9 La'o Néh pané kenat, lem réh kepuh Éh, pu'un Tuhan alaa' Éh tai seruga, ngan pu'un
         avun mekep Éh jin ta'an réh.
         10 Lem réh to kepuh sinah, tioo pu'un duah usah éh pu'un pakai mebéng nekedéng déhéé'
         réh.
         11 Ka' ha' roh ngan réh, O kelunan jin Galilia, uban ineu' keh nekedéng kepuh tong langit
         kenat? Yésus ri' nalaa' Tuhan tai seruga jin belah keh, adang Néh juk tuai kepéh pekua'
         keh na'at Éh tai seruga nah, ha' roh.
         12 La'o inah irah lawah Yésus moléé' jin tokong Saitun tai leboo' Yérusalem nah. Tokong
         inah pedanii' tong Yérusalem, kejuu' néh, bé' piso maten dau réh lakau belah néh.
         13 Hun réh avéé' tong Yérusalem masek réh tong lamin ngan tai tong lamin éh saa' bau
         nah, sinah réh mokoo'. Ngaran kekat réh, Péterus, Yohanes, Yakub, Anderias, Pilipus,
         Tomas, Bartolomeus, Matius, Yakub anak Alpeus, Simon éh Selutis, Yudas anak Yakub.
         14 La'ah kekat irah inah petipun dokoo' réh petem sebayang, pemung ngan irah redo, Meriam
         éh tinen Yésus, ngan irah padéé' usah Yésus.
         15 Ngioo' duah teleu' dau la'o inah kepéh, irah éh ngelan petipun kepéh, kekat réh ngioo'
         jah ato duah poloo' usah, boh Péterus nekedéng ke' néh pané ngan réh, ka' ha' néh,
         16 O kekat padéé', ha' lem surat Allah éh benara' Sahéé' Ni'ai ngan Daud, adang néh
         tekep pu'un kenat mu'un. Inah éh, éh benara' néh tong Yudas éh mihin kelunan tai ngamit
         Yésus.
         17 Yudas nah pu'un éh kivu lu' lepah rai, ngan pu'un Tuhan ngevéléé' éh ke' néh omok
         kereja' pekua' uleu' iteu', ha' néh.
         18 La'ah Yudas melih jah tulat tana' palaa' rigit éh nalaa' néh tong kesa'at néh lepah
         nah, ngan iah ngelohoo' usah néh tioo letaa' betuken néh ngan musit uwit néh.
         19 La'ah kekat irah tong leboo' Yérusalem menéng rengah néh kenat, boh réh maneu' ngaran
         tana' inah lem ha' irah ke', Akeldama, sin néh, Tana' Dahaa'.
         20 La'ah ka' ha' Péterus kepéh, La'ah pu'un jah ha' lem surat Masmur, éh bara' ka',
         Kejeraa' lamin néh usan awah, mai jah usah mokoo' tong néh. Ha' Péterus kepéh, pu'un
         jah ha' kepéh éh bara' ka', Kejeraa' kelunan éh jah maneu' kereja' néh.
         21 -
         22 La'ah ha' Péterus, Uban néh kenat jian jah usah ngeliwah Yudas nah ngan masek ngan
         uleu' ke' néh bara' tong pengebetéé' Tuhan Yésus. Tekep éh kelunan éh pu'un kivu lu'
         kelebéé' Tuhan Yésus pu'un ngan lu' rai, inah éh, jin bu'un Yésus benatis Yohanes,
         pah avéé' dau Tuhan alaa' Éh tai seruga, ha' Péterus nah.
         23 Pelapah irah ngevéléé' duah usah, inah éh Yusup keruwah ngaran néh Barsabas, pu'un
         jah ngaran néh kepéh, Yustus, lakei' éh keruwah néh, inah éh Matias.
         24 Pu'un réh sebayang, ka' ha' réh, O Tuhan, Ka'au' éh jam kenin kekat kelunan, uban
         néh kenat jian Ke' bara' séé' éh kevéléé' Ko' jin belah rawah iteu',
         25 ke' néh omok ngeliwah Yudas tong kereja' néh, uban Yudas lepah tai tong retek éh
         kevéléé' Tuhan tulat néh, ha' sebayang réh.
         26 La'ah irah nyurat ngaran roh kivu éh seneruh siget usah lem kenin néh tengéé', dokoo'
         réh ngevéléé' jah usah jin belah roh. Matias éh kevéléé' réh, irah alaa' éh pemung
         ngan irah éh jah poloo' jah lawah nah.

1 Avéé' tong dau kelunan Yahudi maneu' Dau Ja'au Pentakosta, kekat kelunan éh ngelan
         tong Yésus pu'un réh petipun béé tong jah jalan.
         2 Tioo pu'un ha' jin langit éh barei' ha' leveng kepu. La'ah lamin éh jalan réh mokoo'
         nah, penoo' éh neu' ha' inah.
         3 Ngan pu'un éh barei' luten ta'an réh nelujuk ngan pejeléé' tai pesiget usah réh.
         4 La'ah Sahéé' Ni'ai penoo' lem kenin réh, ke' réh omok pané dalem kuraa'-kuraa' arong
         ha', pekua' Sahéé' nah maneu' irah pané.
         5 La'ah pu'un kelunan Yahudi éh mokoo' tong leboo' Yérusalem, éh kivu adet sebayang
         réh mu'un, éh pu'un tuai jin siget arong tana'.
         6 Hun réh menéng ha' jin langit nah, tuai réh béé pepeng. Tekejet réh menéng ha' kelunan
         iri' pané ngan réh lem ha' irah éh jalan réh pané nah.
         7 Béé kenin réh, bé' réh jam lah, ka' ha' réh, Kineu' réh jam pané ka' hun réh kelunan
         jin Galilia awah?
         8 Kineu' jalan lu' omok menéng ha' réh pané lem ha' uleu' ke' kenat?
         9 Pu'un jelua' lu' jin tana' Partia, jin Media, jin Elam, ngan éh jin tana' Mesopotamia,
         jin Yudea, jin Kapadokia, ngan pu'un jin Pontus ngan jin Asia,
         10 ngan jin Prigia, jin Pampilia, jin Mesir, jin Libia éh danii' jin tana' Kirene, ngan
         pu'un jelua' lu' jin Rum.
         11 La'ah pu'un kelunan Yahudi, pu'un irah éh jah ngabit adet réh, ngan pu'un jelua'
         jin Pulau Kreta ngan jin tana' Arab, na' péh éh kenat, kekat uleu' béé menéng ha'
         réh nebaraa' lu' tong kekat penyuai Allah éh ja'au, lem ha' uleu' ke', ha' réh.
         12 Béé kenin réh, bé' réh jam lah, la'ah pepané réh, ka' ha' réh, Kineu' énéh kenat,
         ha' réh.
         13 Bang kelunan éh jah pesanyaa irah éh ngelan nah, ka' ha' réh, Mavuk irah iteu' tu
         de', ha' réh.
         14 La'ah nekedéng Péterus pemung ngan jah poloo' jah lawah inah, ke' néh pané ngan irah
         pinaa' nah, ka' ha' néh, O padéé' ké' Yahudi ngan kekat ka'ah béé éh mokoo' tong leboo'
         Yérusalem, jian keh menéng ha' ké' da' ngan mihau éh lem kenin keh.
         15 Bé' kelunan inah mavuk barei' kunah ka'ah inah, uban hun iteu' dau paraa' pelakei'
         awah éh.
         16 Bang iteu' ke' éh lepah benara' nabi Yoel, kelunan éh bara' ha' Tuhan ngan kelunan
         sahau, ka' ha' néh,
         17 La'ah ha' Allah, Sioo' tai pengega' dau vam, inah éh juk neu' Ké', Akeu' juk mena'
         Sahéé' Ké' tong kekat kelunan. La'ah anak keh éh lakei' ngan anak keh éh redo péh
         omok bara' kenin Tuhan Allah ngan kelunan. La'ah irah lakei' lemanai omok na'at kekat
         éh pepoléng Tuhan tong ta'an réh. Irah lakei' éh mukun omok nyupin ngan kuraa'-kuraa'
         arong nyupin.
         18 Tovoo' inah péh Akeu' juk mena' Sahéé' Ké' ngan kekat anak Ké', irah éh lakei' ngan
         irah éh redo péh, Akeu' juk mena' Sahéé' ké' hun inah, ke' réh omok bara' kenin Tuhan
         Allah ngan kelunan.
         19 La'ah Akeu' juk maneu' telana' ja'au tong langit, kenat péh pinaa' penganeu' Ké'
         tong tana' éh omok ngebéé kenin kelunan. Inah éh pu'un dahaa' ngan luten, ngan sap
         nebului neu' réh pekayau.
         20 La'ah maten dau juk paléu merem mu'un. Laséh péh paléu bala barei' dahaa'. Kekat
         inah pu'un tenah bé' jak dau Tuhan tuai ke' Néh ngukum kelunan, éh dau éh ja'au ngan
         éh jian mu'un.
         21 Tovoo' inah péh, séé'-séé' éh tebai tong ngaran Tuhan, omok éh alaa' urip dalem Tuhan.
         22 Ka' ha' Péterus kepéh, O kelunan Yahudi, menéng keh, Yésus éh jin Nasaret nah, pinaa'
         penganeu' Néh éh ja'au tong tana' iteu', neu' kekat penganeu' Néh kenat inah jalan
         Allah pekelenaa' Iah pu'un tuai jin Allah. Uban neu' penyukat Allah, pinaa' arong
         penganeu' Yésus éh ngebéé kenin kelunan ngan éh pekelenaa' penyukat Néh. Ka'ah péh
         jam éh pu'un kenat, uban Néh maneu' éh kenat tong ta'an uleu' siteu' rai.
         23 La'ah dalem pengeloo' ngan pengejam Allah tengéé' Iah kejeraa' kelunan mena' Yésus
         ngan keh, la'ah pu'un keh lepah mematai Éh hun keh kejeraa' kelunan éh sa'at mematai
         Éh tong salib rai.
         24 Bang pu'un Allah pebetéé' Éh jin patai Néh, ngan pu'un Éh ngelepu Éh jin keta pematai
         bé' pu'un penyukat pematai nah omok magen Éh.
         25 Uban ka' ha' Daud bara' tong Yésus, Akeu' na'at Tuhan ngelayau pu'un saa' tenah ké',
         ngan pu'un Éh saa' na'au' ké' ngan bé' pu'un ineu'-ineu' éh omok petusah ku'.
         26 Uban néh kenat murung kenin ké', ngan kekat ha' tosok ké' pu'un éh ngan kemurung
         ké'. Na' péh akeu' kelunan awah, akeu' ngelan Ka'au' mu'un.
         27 Bé' Ke' kejeraa' sahéé' ké' mokoo' tong jalan patai. Bé' Ke' kejeraa' Anak Ko' éh
         ni'ai borok awah.
         28 La'ah pu'un Ke' bara' jalan urip ngan ké'. La'ah uban Ko' pu'un ngan ké', murung
         mu'un-mu'un kenin ké'.
         29 Ka' ha' Péterus kepéh, O kekat padéé' ké', jian keh nesen tong tepun lu' Daud. Akeu'
         juk pekelenaa' éh ngan keh, Daud rai lepah matai tenéh éh ngan tenanem réh éh, ngan
         tanem néh pu'un keto belah lu' avéé' hun iteu'.
         30 La'ah Daud nah jah kelunan nabi iah jam tong jajii' Tuhan ngan néh, uban Allah lepah
         pejajii' juk maneu' jah usah jin pohoo' Daud nah éh omok raja' réh barei' Daud nah
         raja' réh.
         31 Uban Daud jam éh kenat, inah iah bara' tong pengebetéé' Kristus, hun néh bara' ka'
         ri', Bé' Tuhan kejeraa' éh petem tong jalan patai, usah Néh bé' omok borok awah, ha'
         ri'.
         32 La'ah Yésus nah, iah néh éh netéé' Allah, améé' omok bara' éh kenat uban usah mé'
         lepah na'at Éh kenat mu'un.
         33 La'ah Iah pu'un netéé' saa' na'au' Allah, ngan pu'un Éh alaa' Sahéé' Ni'ai éh pejajii'
         Tamen Néh ngan Néh lepah nah, éh ta'an keh ngan éh nenéng keh hun iteu', inah néh
         éh Sahéé' Néh éh nena' Néh ngan uleu' kepéh.
         34 Uban bé' éh Daud nah éh tai seruga, bang inah ha' éh benara' néh awah, ka' ha' néh,
         Tuhan pu'un bara' ngan Iah éh Tuhan ké', ka' ha' Tuhan ngan Néh, Jian ke' menyun saa'
         na'au' ké' siteu',
         35 avéé' Ké' maneu' kekat ayau Ko' inah barei' lun gem Ko' awah.
         36 Ka' ha' Péterus kepéh, uban néh kenat jian kekat pohoo' Yahudi jam mu'un, Yésus nah
         Éh penatai keh tong salib rai, Allah metéé' Éh maneu' éh Tuhan ngan Kristus, ha' néh.
         37 Hun réh menéng ha' Péterus pané kenat, besau kenin réh, tioo pané réh ngan Péterus
         ngan irah lawah Tuhan éh jah kepéh, ka' ha' réh, O kekat padéé', kineu' lah mé' da',
         ha' réh.
         38 Ka' ha' Péterus ngan réh, Jian siget-siget usah keh piso jin penyala' keh, ngan batis
         dalem ngaran Yésus Kristus dokoo' penyala' keh omok pega'. La'ah ka'ah omok alaa'
         Sahéé' Ni'ai éh pengena' Allah ngan lu'.
         39 Uban jajii' Tuhan pu'un éh ngan keh, kenat péh pu'un éh ngan anak keh, kenat péh
         ngan kuraa' kekat kelunan éh juu' péh, inah éh ngan kekat kelunan éh tenebai Tuhan,
         Tuhan Allah éh kenelan lu', ha' Péterus.
         40 La'ah pinaa' ha' tebaraa' éh jah éh benara' Péterus ngan réh, ka' ha' néh, kelap
         keh jin ukum éh juk avéé' tong pohoo' kelunan éh sa'at nah, ha' néh.
         41 La'ah pinaa' kelunan jin belah réh ngelan ha' tebaraa' éh benara' néh inah, ngan
         pu'un éh ngebatis réh. Tong dau inah péh pepit kepéh ngioo' teleu' ibu' kekat kelunan
         masek maréng pemung ngan irah éh lepah ngelan nah kepéh.
         42 Pu'un réh mekat pekalai tong ha' tebaraa' éh benara' irah lawah nah, ngan pata pekua'
         kenin réh tong urip réh dalem Kristus, kenat péh irah pemung kuman ngan pekua' kenin,
         ngan pekua kenin réh sebayang.
         43 La'ah pinaa' arong penganeu' irah lawah Tuhan, éh ngebéé kenin kelunan ngan éh bara'
         penyukat Tuhan. Béé kenin réh na'at éh kenat uban bé' réh pu'un na'at éh kenat jin
         sahau.
         44 Kekat kelunan éh ngelan nah pata pekua' kenin réh béé, ngan ineu'-ineu' éh pu'un
         ngan réh pu'un réh petulat éh belah irah ke'.
         45 Irah éh pu'un tana' ngan livah péh, pu'un réh melih éh, ngan kekat éh nalaa' réh
         tong néh, pu'un réh petulat éh ngan kekat kelunan kivu pengekurang réh.
         46 Siget dau irah petipun tong umaa' Allah, kenat péh irah pemung kuman tong lamin réh
         tengéé' péh, la'ah irah kuman ngan jian kenin ngan diva' kenin,
         47 ngan pu'un réh mejing Allah, kekat kelunan pata jian kenin. La'ah siget dau Tuhan
         pepit kelunan éh ngelan tong Iah tai pemung ngan irah inah kepéh.
         
            

         
      
   
      
         3
1 Jah dau Péterus ngan Yohanes tai tong umaa' Allah tovoo' jaka' sebayang, inah éh
         vevilang dau kuba'.
         2 Tong umaa' Allah inah pu'un jah tapé ngaran néh, Tapé éh Jian. La'ah déhéé' tapé
         inah pu'un jah lakei' éh paket jin lohoo' néh. Siget dau pu'un irah éh jah mihin éh
         tuai ke' réh pei' éh sinah, ke' néh menyat tolong jin kelunan éh masek tong umaa'
         Allah nah.
         3 Hun néh na'at Péterus ngan Yohanes juk masek tong umaa' Allah nah, pu'un éh menyat
         pika jin roh.
         4 Rawah kepuh éh, boh Péterus pané ngan néh, ka' ha' néh, Jian ke' na'at amo, ha' néh.
         5 Pelapah éh kepuh roh kepéh, kelem néh, Barang pu'un péh éh juk na' koh ngan ké' da',
         kelem néh.
         6 Boh Péterus bara' ngan néh kepéh, ka' ha' néh, Bé' pu'un livah ineu'-ineu' ngan ké',
         bang éh pu'un, inah awah éh na' ké', inah éh, dalem ngaran Yésus Kristus kelunan jin
         Nasaret, akeu' nyohoo' ke' lakau, ha' néh.
         7 Pelapah Péterus ngamit ojoo' néh saa' na'au' ke' néh metéé' éh. Pelapah geto' gem
         néh pu'un gahang,
         8 tioo betéé' éh nekedéng ngan lakau. Pelapah éh kivu roh tai tong umaa' Allah nah.
         Murung kenin néh lakau neporok-neporok éh mejing Allah.
         9 La'ah kekat kelunan na'at éh lakau ngan mejing Allah nah.
         10 Hun réh jam éh lakei' éh mokoo' déhéé' Tapé éh Jian tong umaa' Allah, éh menyat pika
         jin irah lepah nah, béé kenin réh uban néh lepah jian nah.
         11 Pu'un lakei' inah mengen Péterus ngan Yohanes, béé kenin irah pinaa' nah, nekedeu'
         réh tai umaa' Allah tavin réh teleu' retek luvang lamin éh ngaran néh, Lamin Salomo.
         12 Hun Péterus na'at irah pinaa' nah, pu'un éh pané ngan réh, ka' ha' néh, O kelunan
         Yahudi, uban ineu' keh béé kenin? Uban ineu' keh kepuh amo kenat? Pu'un keh seruh
         éh neu' kerenget amo ngan neu' kejian amo kelunan inah ma'o ngan omok lakau nah kei?
         Sala' kenin keh seruh éh kenat.
         13 Allah éh kenelan tepun lu' Abraham, Ishak ngan Yakub, ngan éh kenelan kekat tepun
         uleu' éh jah kepéh, Allah inah éh ngajung Anak Néh Yésus. Pu'un keh lepah mena' Éh
         ngan irah éh pengeja'au keh, ngan hun Pilatus juk ngelepu Éh bé' keh buhaa' éh ngelepu
         Éh, pu'un keh bet Éh awah.
         14 Yésus inah pu'un éh ni'ai ngan jian, bang ka'ah lepah bet Éh ngan pu'un keh menyat
         pika ngan Pilatus dokoo' néh ngelepu jah kelunan éh mematai kelunan.
         15 Inah jalan keh mematai Iah éh nebu'un urip. Bang Allah pu'un pebetéé' Éh jin belah
         kelunan matai, améé' jam éh pu'un kenat mu'un uban maten mé' na'at Éh la'o Néh betéé'
         jin patai Néh.
         16 La'ah neu' penyukat lem ngaran Néh, inah éh maneu' lakei' inah pu'un gahang, la'ah
         éh ta'an keh hun iteu', pu'un mo maneu' éh neu' pengelan mo tong ngaran Yésus. Neu'
         pengelan mo tong Yésus, inah éh maneu' éh omok lakau pekua' éh ta'an keh nah, ha'
         Péterus.
         17 Ka' ha' Péterus kepéh, O kekat padéé' ke', kekat penganeu' keh ngan penganeu' irah
         pengeja'au keh tong Yésus rai, kejam ké' keh pu'un maneu' éh kenat uban keh bé' jak
         jam éh Iah
         18 Bang lebéé' tenéh pu'un Allah bara' neu' kekat nabi Néh, Kristus éh tuai ke' Néh
         purip kelunan adang Néh juk jam keta. La'ah kekat éh neu' keh nah, inah éh pesukup
         ha' éh benara' Tuhan kenat nah.
         19 Uban néh kenat jian keh piso jin kesa'at keh ngan tavin Allah, jalan Néh mega' penyala'
         keh,
         20 dokoo' Tuhan omok mena' jah sioo' éh jian ngan pawah ke' Néh nyohoo' Yésus tuai,
         uban Yésus nah Iah éh Kristus.
         21 Adang Yésus nah juk mokoo' tong seruga pah avéé' jaka' Allah juk maneu' kekat éh
         maréng kepéh, pekua' éh benara' Néh neu' kekat nabi Néh sahau.
         22 Uban ka' ha' éh benara' Musa sahau, Tuhan Allah juk nyohoo' jah nabi tai ngan keh
         barei' Néh mena' akeu' iteu' ngan keh rai. Kelunan éh juk sohoo' Néh nah jin pohoo'
         keh tengéé'. Hun Néh pu'un avéé' da', jian keh menéng kekat ha' éh benara' Néh ngan
         keh.
         23 Séé'-séé' éh bé' menéng éh, adang Tuhan juk pepiso éh jin belah irah éh anah Allah
         ngan ngebéé éh, kenat ha' Musa, ha' Péterus nah.
         24 Ka' ha' Péterus kepéh, Bé' éh Musa awah éh bara' éh kenat, Samuel péh, ngan kekat
         nabi sahau la'o Samuel péh, irah péh pu'un bara' éh kenat. Kekat éh benara' réh sahau
         nah lepah avéé' lem urip lu' hun iteu'.
         25 La'ah kekat jajii' éh pejajii' Allah neu' kekat Nabi Néh, pu'un éh ngan keh, ngan
         ka'ah péh omok masek jajii' éh pejajii' Allah ngan kekat tepun lu' sahau rai. Barei'
         jajii' éh benara' Néh ngan Abraham, ka' ha' Néh, Jin pohoo' ko' éh tuai jin ka'au'
         Akeu' juk mena' pengejian Ké' ngan kekat arong kelunan pah tipo tana' kepéh. Kenat
         ha' jajii' Tuhan ngan Abraham sahau.
         26 Kenat péh Allah ngevéléé' Anak Néh ke' Anak inah tai ngan ka'ah tenah, dokoo' Néh
         mena' pengejian Néh ngan keh, neu' Néh mihin siget usah keh piso jin kekat kesa'at
         keh, ha' Péterus nah.

1 La'ah lem Péterus ngan Yohanes to pané ngan kelunan pinaa' nah, tuai irah imam, ngan
         lakei' ja'au éh pengeja'au irah éh mavaa' umaa' Allah, ketem kelunan Yahudi éh kivu
         adet sebayang Saduki.
         2 Merek réh uban Péterus rawah Yohanes nebaraa' kelunan inah tong pengebetéé' Yésus,
         inah jalan réh omok jam kelunan éh lepah matai omok betéé' murip kepéh.
         3 Neu' ha' tebaraa' roh kenat, inah irah éh tuai nah ngamit roh ngan maneu' roh lem
         lamin tutup merem inah, uban hun réh maneu' roh nah dau ngit éh.
         4 Bang pinaa' kelunan éh pu'un menéng ha' tebaraa' roh inah pu'un réh ngelan, ngioo'
         kekat irah lakei' lemah ibu usah.
         5 Barei' sagam irah pengeja'au pohoo' Yahudi, pengeja'au kelunan Yahudi ngan irah guru
         éh nebaraa' tong sohoo' lem Surat Musa, pu'un petipun tong leboo' Yérusalem,
         6 pemung ngan Hanas éh Imam éh pengeja'au kekat imam ngan Kayapas, Yohanes, ngan Aleksander,
         ngan kelunan éh jah éh lua' Hanas nah.
         7 La'ah pu'un réh nyohoo' Péterus ngan Yohanes nekedéng belah réh ke' réh neteng roh,
         ka' ha' réh, Kineu' koh maneu' éh kenat? Ineu' éh penyukat koh? Ineu' éh palaa' keh
         peka'o éh, ha' réh.
         8 La'ah Péterus éh penoo' neu' Sahéé' Ni'ai mipa réh, ka' ha' néh, O kekat pengeja'au
         pohoo' Yahudi ngan pengeja'au kelunan Yahudi!
         9 Hun keh juk neteng amo kineu' tok penganeu' mo tong lakei' éh paket nah rai, ke'
         néh pu'un ma'o hun iteu' nah.
         10 Jian keh jam, ngan jian kekat kelunan Yahudi péh jam, tong jalan lakei' inah ma'o,
         bé' éh neu' amo, bang iah ma'o naneu' penyukat lem ngaran Yésus Kristus, kelunan jin
         leboo' Nasaret, éh lepah senalib keh ngan éh netéé' Allah jin patai Néh, kenat éh
         ke' néh omok nekedéng belah keh nah ngan jian.
         11 Yésus nah, Iah ke' éh benara' réh lem surat Allah, ka' ha' réh, Bateu' éh nebet tukeng
         lamin, bateu' inah éh matek jian. Kenat ha' surat Allah.
         12 La'ah jin lem Iah awah lu' omok alaa' urip, uban bé' pu'un ngaran éh jah pah tipo
         tana' éh nena' Allah ngan kelunan éh kelu' omok murip, ha' Péterus.
         13 La'ah irah Pengeja'au Komiti sebayang Yahudi, béé kenin réh uban Péterus ngan Yohanes
         makang kenin kenat, uban kejam réh rawah iteu' kelunan éh adek ke' awah, éh bé' jam
         surat, boh réh nesen rawah pu'un pemung ngan Yésus lepah nah.
         14 Bé' réh omok nyakat ha' roh kepéh, uban irah na'at lakei' éh paket nah nekedéng pata
         ngan roh ngan lepah ma'o jin kepaket néh nah.
         15 La'ah irah nyohoo' roh musit jin lamin Komiti sebayang Yahudi petipun nah, ke' réh
         pakat tengéé' kepéh la'.
         16 Ka' ha' réh, Ineu' kelu' maneu' tong kelunan iteu' lah da'? Adang kekat kelunan éh
         mokoo' tong leboo' Yérusalem jam roh lepah maneu' telana' éh ja'au kenat, bé' lu'
         omok melim éh dat.
         17 Bang dokoo' rengah inah bé' avéé' tong kelunan éh jah kepéh, jian lu' magen roh,
         mai lu' buhaa' rawah bara' tong ngaran Yésus ngan séé'-séé' kepéh, ha' réh.
         18 Boh réh tebai roh kepéh ke' réh magen roh, bé' buhaa' roh bara' tong ngaran Yésus
         kepéh.
         19 Bang ka' ha' Péterus rawah Yohanes mipa réh, Jian ka'ah tengéé' seruh, éh mah éh
         teneng tong ta'an Allah, hun mo mokoo' kivu sohoo' keh kenat, kineu', hun mo kivu
         sohoo' Allah? Éh mah éh teneng kunah ka'ah?
         20 Uban bé' amo omok ma'o bara' tong éh ta'an mé' ngan éh nenéng mé', ha' roh ngan réh.
         21 La'ah jaa'-jaa' néh irah pengeja'au Komiti sebayang Yahudi magen roh. La'o inah kepéh
         boh réh ngelepu roh, uban bé' pu'un sala' roh éh ke' réh ngukum roh, uban kekat kelunan
         pu'un mejing Allah uban réh na'at kelunan paket nah lepah ma'o.
         22 La'ah lakei' éh ma'o neu' penyukat Tuhan nah, urip néh mutaa' jin pat poloo' ta'un.
         23 La'ah hun Péterus ngan Yohanes musit jin lamin tutup tioo tai roh ngan bakéh roh,
         ke' roh bara' ha' irah pengeja'au imam ngan irah pengeja'au kelunan Yahudi éh magen
         roh lepah nah.
         24 Hun réh menéng éh kenat, pu'un réh sebayang ngan Allah, ka' ha' réh, O Tuhan, Ka'au'
         éh suai langit ngan tana' ngan baa' banget, ngan kekat éh tong néh,
         25 La'ah neu' Sahéé' Ni'ai pu'un Ke' pané neu' tepun mé' Daud, kelunan éh kivu sohoo'
         Ko' rai, ka' ha' néh, Uban ineu' kekat kelunan éh tengéé' pohoo' pu'un merek? Uban
         ineu' kelunan pakat juk maneu' sa'at ngan bé' omok maneu' éh?
         26 Pu'un kekat raja' tong tana' petenup ngan irah pengeja'au éh jah pu'un petipun, dokoo'
         réh ngelawan Tuhan ngan ngelawan Iah éh tuai jin Allah ke' Néh pepurip kelunan. Kenat
         ha' Daud.
         27 Hun iteu' pu'un éh kenat mu'un tong leboo' iteu', uban Herodis ngan Pontius Pilatus
         ngan kelunan Yahudi ngan kelunan éh tengéé' pohoo', petipun ke' réh ngelawan Yésus,
         Anak Ko' éh ni'ai, éh kevéléé' Ko' ke' Néh pepurip kekat kelunan.
         28 Pu'un réh petipun kenat dokoo' naneu' réh pekua' éh sohoo' Ko' jin bu'un tenéh, ke'
         néh pu'un kenat. Ka'au' kejeraa' réh kenat kivu penyukat ngan pengeloo' Ko' tengéé'.
         29 O Tuhan, hun iteu' kepéh jian Ke' menéng tong kekat éh magen mé' nah ngan nolong
         améé' éh maneu' kereja' Ko', dokoo' mé' omok makang bara' ha' tebaraa' Ko' ngan kelunan
         kepéh.
         30 Jian Ke' pepoléng penyukat Ko' ngan peka'o kelunan sakit, ngan jian Ke' mena' penyukat
         Ko' ngan améé' dokoo' neu' ngaran Yésus éh Anak Ko' éh Ni'ai, omok améé' maneu' pinaa'
         arong penganeu' éh nojoo' penyukat Ko' ngan éh ngebéé kenin kelunan. Kenat ha' sebayang
         réh.
         31 La'o réh Sebayang Kenat, jalan réh petipun nah pu'un tegen, irah béé penoo' neu'
         Sahéé' Ni'ai, ngan pu'un réh bara' ha' Tuhan Allah ngan makang kenin.
         32 La'ah kekat kelunan éh ngelan pu'un réh pata pekua' kenin béé. Bé' pu'un jah usah
         éh bara' livah néh éh anah nah ke' tengéé', bang pu'un réh petulat ineu'-ineu' éh
         pu'un tong réh belah irah ke'.
         33 La'ah neu' penyukat Tuhan, irah lawah Tuhan bara' tong kekat éh ta'an réh tong pengebetéé'
         Tuhan Yésus, la'ah ja'au mu'un penika Tuhan ngan kekat réh béé.
         34 Bé' pu'un jah-jah usah réh pu'un pegekurang ineu'-ineu' uban irah éh pu'un tana'
         ngan pu'un lamin, pu'un réh melih éh, ngan éh nalaa' réh tong néh, inah éh nihin réh
         kepéh
         35 ke' réh mena' éh ngan irah lawah Tuhan kepéh, ke' réh petulat éh ngan siget kelunan
         pah avéé' néh sukup mu'un.
         36 Kenat péh jah kelunan jin betah Lewi, Yusup ngaran néh, éh jin Siprus, éh nateng
         irah lawah nah, Barnabas, sin tong ngaran néh, kelunan éh jam papung.
         37 Barnabas nah melih tulat tana' éh anah nah, ngan iah mihin rigit éh nalaa' néh ke'
         néh mena' éh ngan irah lawah Tuhan.

1 Bang jah kelunan éh ngaran néh Ananias, ngan ngaran redo néh Sapira, lakei' néh nah
         melih jah tulat tana' éh anah nah,
         2 bang pu'un éh modoo' jelua' rigit nah ke' néh juk pakai éh tengéé'. Jelua' nah, inah
         éh nena' néh ngan irah lawah Tuhan, ngan redo néh jam lakei' néh maneu' éh kenat.
         3 La'ah ka' ha' Péterus ngan néh, O Ananias, uban ineu' ke' kejeraa' Sitan masek lem
         kenin ko', ke' ko' kenyo ngan Sahéé' Ni'ai, ngan modoo' jelua' rigit éh nalaa' ko'
         jin tana' inah ri'?
         4 Hun ko' to bé' jak melih tana' inah, anah koo' ke' éh. La'o ko' melih éh, kekat rigit
         éh nalaa' ko' tong néh, anah koo' ke' éh. Hun néh kenat uban ineu' ke' seruh juk kenyo
         kenat? Bé' ke' kenyo ngan kelunan awah, bang pu'un ke' kenyo ngan Allah, ha' Péterus
         ngan néh.
         5 Hun Ananias menéng ha' néh kenat, tioo kuba' éh ngan béé laset. La'ah kekat kelunan
         éh menéng rengah inah, medai mu'un réh.
         6 La'ah tuai irah lakei' lemanai mutup patai néh ngan metéé' éh musit ke' réh nanem
         éh.
         7 Ngioo' teleu' jam la'o inah kepéh, tuai redo néh, bang bé' éh jam tong kekat inah
         ri'.
         8 La'ah ka' ha' Péterus ngan néh, Jian ke' bara' mu'un ngan ké', tana' éh nelih koh
         rai, kineu', inah néh kekat éh nalaa' koh tong néh kei? Ha' néh. La'ah ha' redo inah,
         Oo', mu'un, inah néh kekat néh béé, ha' néh.
         9 Ka' ha' Péterus kepéh, Uban ineu' koh maneu' kenat pah avéé' koh tupat Sahéé' Tuhan?
         Kelunan éh nanem lakei' ko' ri', iteu' néh oléé' réh avéé' tong usit tapé iteu', irah
         juk mihin ka'au' kepéh pekua' réh mihin lakei' ko' iri', ha' néh.
         10 Tioo kuba éh matai déhéé' gem Péterus. Masek irah lemanai ri' ngan na'at éh lepah
         matai, boh réh metéé' éh ke' réh mihin éh nanem éh ngepata tanem lakei' néh ri'.
         11 Kekat irah sidang ngan kekat kelunan éh jah péh éh menéng rengah inah, medai mu'un
         réh lah.
         12 La'ah pinaa' arong penganeu' neu' irah lawah Tuhan, penganeu' éh ngebéé kenin kelunan
         ngan éh nojoo' penyukat Tuhan. Pu'un kepéh kelunan éh ngelan petipun tong umaa' Allah
         tong jah luvang lamin éh ngaran néh, Lamin Salomo.
         13 Kelunan éh bé' ngelan, bé' réh jeleng masek ngan réh, bang pu'un réh sepah tong irah
         éh ngelan nah.
         14 Pepit kepéh irah éh ngelan tong Tuhan, pinaa' réh, irah lakei' ngan irah redo péh.
         15 Neu' kekat penganeu' irah lawah belah kelunan pinaa', inah éh maneu' kelunan mihin
         irah éh sakit tai jalan totoo', ngan pei' réh tong bisan ngan tong mak péh, dokoo'
         hun Péterus lapah sinah da', barang ada kuyuh néh omok teneng tong kelunan éh sakit
         nah.
         16 La'ah pinaa' kepéh kelunan tuai jin tutuh leboo' Yérusalem mihin kelunan éh sakit
         ngan kelunan éh nasek balei', kekat irah inah péh pu'un ma'o jin kesakit réh.
         17 La'ah Imam éh pengeja'au kekat imam ngan irah Yahudi, éh kivu adet sebayang Saduki,
         pu'un réh pana kenin ngan irah lawah.
         18 Pelapah irah ngamit Péterus rawah Yohanes, ke' réh mihin roh tai lamin tutup.
         19 Bang tovoo' merem inah jah meliket Tuhan mukap tapé lamin tutup ke' néh mihin roh
         musit. Ka' ha' néh ngan roh,
         20 Jian koh tai umaa' Allah ngan bara' tong urip maréng ngan kekat kelunan éh pu'un
         sinah, ha' néh.
         21 Pelapah roh tai kenat, ngan tovoo' peka ngivun masek roh tong umaa' Allah ngan nebaraa'
         réh. La'ah Imam éh pengeja'au kekat imam ngan bakéh néh ri', pu'un réh tebai kekat
         pengeja'au kelunan Yahudi dokoo' irah Komiti sebayang Yahudi pu'un petipun béé-béé.
         La'o inah irah nyohoo' kelunan tai lamin tutup ngan ke' réh juk mihin Péterus rawah
         Yohanes lawah nah tuai kepéh.
         22 Bang hun réh avéé' tong lamin tutup, beleka' rawah ieng ke'. Pelapah irah moléé'
         kepéh tavin irah Komiti sebayang Yahudi, ke' réh bara' ka' ngan réh,
         23 Hun mé' avéé' tong lamin tutup ri', kenusi' réh béé keto kekat usit tapé nah, ngan
         kekat irah éh mavaa' lamin tutup pu'un réh nekedéng tong kekat usit tapé mavaa' éh.
         Bang hun mé' mukap usit tapé, bé' sapét jah péh réh lem néh, ha' réh.
         24 Lakei' ja'au éh pengeja'au irah éh mavaa' umaa' Allah ngan irah pengeja'au imam,
         hun réh menéng éh kenat, mujah kenin réh seruh éh, Kemah réh da', kelem réh.
         25 Boh jah lakei' masek kepéh bara' ngan réh, ka' ha' néh, Menéng keh, rawah éh tenutup
         keh ri', pu'un roh nekedéng tong umaa' Allah ngan nebaraa' kelunan éh pu'un sinah,
         ha' néh.
         26 Boh lakei' pengeja'au iri' éh mavaa' umaa' Allah mihin kelunan éh kereja' pekua'
         ngan néh tai ngamit roh kepéh, bang bé' irah maneu' roh uban réh medai kelunan memateu'
         réh.
         27 La'ah pu'un réh alaa' roh ke' réh nyohoo' roh nekedéng tong jumen irah Komiti sebayang
         Yahudi éh petipun nah. Pelapah Imam éh pengeja'au kekat imam nah pané ngan roh kepéh.
         28 Ka' ha' néh, Pu'un mé' magen koh lepah rai, bé' buhaa' koh nebaraa' kelunan tong
         ngaran Yésus, bang beleka' koh nebaraa' réh tong ha' tebaraa' koh iteu' keto, pah
         avéé' tutuh Yérusalem. Iteu' kepéh, kawah mesuh améé' tong pematai kelunan nah, ha'
         néh ngan roh.
         29 Péterus ngan irah lawah Tuhan éh jah mipa éh, ka' ha' réh, Adang éh tekep mé' kivu
         sohoo' Allah jin hun mé' kivu sohoo' kelunan awah.
         30 Yésus éh penatai keh tong kayeu' salib rai, Allah éh kenelan tepun lu', Iah éh pebetéé'
         Éh kepéh jin patai Néh.
         31 Allah pu'un metéé' Éh saa' na'au' Néh ngan maneu' Éh Raja' ke' Néh omok purip kelunan
         dokoo' Néh maneu' jalan ngan pohoo' kelunan Yahudi ke' réh ngepaléu kenin réh ngan
         penyala' réh omok pega'.
         32 La'ah améé' lepah na'at éh kenat, kenat péh améé' omok bara' éh, kenat kepéh Sahéé'
         Ni'ai éh nena' Allah ngan kekat kelunan éh kivu sohoo' Néh, iah péh jam éh kenat,
         ha' Péterus.
         33 Hun irah pengeja'au Komiti sebayang Yahudi nah menéng ha' réh kenat, merek mu'un-mu'un
         réh, avéé' réh juk mematai irah lawah nah.
         34 Bang pu'un jah usah jin belah réh, ngaran néh Gamaliel, éh kivu adet Parisi, ngan
         éh nebaraa' réh tong sohoo' lem Surat Musa, ngan éh senepah kekat kelunan, pu'un éh
         nekedéng iah nyohoo' réh pepusit irah lawah iri' metok.
         35 Boh éh bara' ngan Komiti sebayang Yahudi, ka' ha' néh, O kelunan Yahudi, jian keh
         seruh jian-jian tong éh juk neu' keh tong irah iteu' ri'.
         36 Uban pu'un jah kelunan sahau ngaran néh Teudas, pu'un éh ngajung usah néh tengéé',
         la'ah pu'un kelunan kivu éh, ngioo' kekat réh pat ato usah. La'ah Teudas nah penatai
         réh, ngan kekat kelunan éh kivu éh nah purat awah réh.
         37 La'o inah kepéh pu'un Yudas éh jin tana' Galilia, éh pu'un sioo' réh purung kelunan
         lepah nah, iah inah péh pu'un kelunan kivu éh, iah péh penatai réh ke' éh, ngan kekat
         kelunan éh kivu éh nah purat awah réh kepéh.
         38 Kenat akeu' bara' tong rawah inah, mai keh maneu' ineu'-ineu' tong rawah iteu' kepéh,
         turut ke' rawah awah, uban hun ha' tebaraa' roh ngan kereja' roh pu'un jin kelunan
         awah, adang néh juk béé kepéh vam.
         39 Bang hun néh pu'un jin Allah, bé' keh omok kebéé éh, jian keh seruh jian-jian dai
         keh ngelawan Allah, ha' Gamaliel nah. La'ah pu'un irah Komiti sebayang Yahudi kivu
         sohoo' Gamaliel kenat.
         40 Boh réh tebai rawah lawah iri' masek kepéh ke' réh mipok roh, ngan irah magen roh
         mu'un-mu'un, bé' buhaa' roh nebaraa' kelunan lem ngaran Yésus kepéh. La'o inah boh
         réh ngelepu roh kepéh.
         41 Musit irah lawah nah jin lamin Komiti sebayang Yahudi nah, murung mu'un-mu'un kenin
         réh uban kejam réh Tuhan ngevéléé' réh lem néh kejeraa' kelunan pekenyaa' réh kenat
         uban ngaran Yésus.
         42 La'ah siget dau pu'un irah lawah nebaraa' réh tong umaa' Allah ngan tong lamin kelunan
         ngan perengah Rengah Jian tong Yésus Iah ke' éh Kristus.

1 Lebéé' si'ik la'o inah kepéh, pinaa' kelunan éh ngelan tong Tuhan kepéh. Boh kelunan
         Yahudi éh pohoo' Yahudi mu'un, ngan irah Yahudi éh tepiluh tong ha' pohoo' néh tengéé'
         éh jam tong ha' Yunani awah, tengéé' kenin, uban irah Yahudi éh jam ha' Yunani awah,
         bara' irah Yahudi éh jah nah, hun réh petulat rigit siget dau, bé' réh mena' ineu'-ineu'
         ngan irah redo baleu' éh jam ha' Yunani.
         2 La'ah irah lawah éh jah poloo' duah usah nah, tebai kekat irah kelunan éh pinaa'
         nah ke' réh bara' ngan réh, ka' ha' réh, Bé' tekep améé' pei' kereja' mé' tong ha'
         tebaraa' Allah ke' mé' mihau tong pengena' mé' ngan kelunan awah.
         3 O kekat padéé' mé', uban néh kenat jian keh ngevéléé' tujuu' lakei' éh penoo' neu'
         Sahéé' Ni'ai ngan éh jam seruh, ke' mé' omok mena' kereja' iteu' ngan irah kepéh.
         4 Boh mé' omok petem dalem sebayang ngan nebaraa' keh tong ha' tebaraa' iteu' kepéh,
         ha' irah lawah.
         5 Jian kenin réh menéng ha' réh kenat, boh réh ngevéléé' Stepanus, jah kelunan éh sukup
         pengelan, ngan éh penoo' neu' Sahéé' Ni'ai, ngan inah kepéh, Pilipus, Prokhorus, Nikanor,
         Timon, Parmenas, Nikolaus éh pu'un jin Antiokia éh ngabit adet réh.
         6 Boh réh mihin réh teleu' tavin irah lawah nah. Pu'un réh sebayang ngan mapai ojoo'
         réh tong siget usah réh.
         7 La'ah ha' tebaraa' Allah avéé' kepéh tong kuraa'-kuraa' kelunan éh jah, pinaa' kelunan
         tong Yérusalem ngelan tong Tuhan kepéh, kenat péh pinaa' imam ngelan kepéh.
         8 La'ah Allah mena' pengejian ngan Stepanus, ngan iah penoo' neu' penyukat Sahéé' Ni'ai,
         pu'un éh maneu' pinaa' arong penganeu' éh ngebéé kenin kelunan ngan éh pepoléng penyukat
         Tuhan.
         9 Bang pu'un jelua' kelunan éh maneu' éh, pu'un réh jin lamin sebayang Yahudi éh ngaran
         sebayang réh, Kelunan éh pelepu. Tong lamin sebayang inah pu'un kelunan Yahudi éh
         jin tana' Kirene ngan jin leboo' kapan Aleksandria. Irah inah ngan kelunan Yahudi
         kepéh éh jin tana' Kilikia ngan Asia, maneu' Stepanus.
         10 Bang bé' éh Stepanus tengéé' éh mipa ha' réh, bang Sahéé' Tuhan mena' pengejam ngan
         néh avéé' réh bé' omok maneu' éh kepéh.
         11 Boh réh mena' rigit ngan kelunan éh jah ke' réh nyohoo' réh bara' ka', Pu'un mé'
         menéng ha' kelunan iteu' ngesa'at Musa ngan ngesa'at Allah péh, ha' réh.
         12 Kenat péh irah punyat kenin kelunan pinaa', ngan irah pengeja'au kelunan Yahudi,
         ngan irah guru éh nebaraa' tong sohoo' lem Surat Musa. Pelapah irah ngamit Stepanus
         ke' réh mihin éh tai tong jumen Komiti sebayang Yahudi.
         13 Boh réh tebai kuraa' kelunan tuai ke' réh nyohoo' réh pané kenyo pesala' Stepanus.
         Ka' ha' réh, Lakei' iteu' ngelayau éh pané ngan bé' paréé' umaa' Allah, kenat péh
         tong sohoo' lem Surat Musa.
         14 Pu'un mé' lepah menéng ha' néh bara', Yésus éh kelunan jin leboo' Nasaret juk kebéé
         umaa' Allah ngan ngepaléu adet éh nena' Musa ngan lu' sahau rai, ha' réh.
         15 Kekat irah éh pu'un tong petipun Komiti sebayang Yahudi ri' kepuh Stepanus, ta'an
         réh da'in néh barei' layan da'in meliket.

1 La'ah Imam éh pengeja'au kekat imam neteng Stepanus, ka' ha' néh, Kineu' ke' kenat
         kurah nah, ha' néh.
         2 Ka' ha' Stepanus mipa éh, O kekat tamen ngan kekat padéé' ké', jian keh menéng ha'
         ké'. Allah éh matek maren mu'un, pu'un Éh poléng tong Abraham éh tepun lu' sahau hun
         néh mokoo' keto tong tana' Mesopotamia, bé' jak éh tai tong leboo' Haran rai.
         3 Ka' ha' Allah pané ngan Abraham, Jian ke' piso jin tana' ko' iteu', ngan jin pohoo'
         ko' iteu', ngan tai jah tana' éh juk benara' Ké' ngan ko' kepéh da', ha' Néh.
         4 La'ah piso Abraham jin tana' Kasdim tai leboo' Haran. La'o tamen néh matai, Allah
         nyohoo' éh piso jin sinah tai tana' iteu' kepéh, éh tana' jalan keh murip hun iteu'
         nah.
         5 Tovoo' inah bé' Allah mena' jah tulat tana' iteu' ngan Abraham, bé' sapét si'ik péh
         éh na' néh, bang jajii' Allah, adang néh juk mena' tana' iteu' ngan néh kepéh vam,
         ngan inah kepéh, adang tana' iteu' omok anah nah ngan anah kekat anak-ayam néh jin
         la'o urip nah inah kepéh. Tovoo' Allah maneu' jajii' Néh inah, bé' jak Abraham pu'un
         anak.
         6 Na' péh kenat, Allah bara' ngan néh kepéh, Adang kekat anak-ayam ko' juk murip tong
         jah tana' éh bé' pohoo' tana' réh mu'un, ngan keripen réh, ngan irah juk jam keta
         neu' irah éh pu'un tana' inah pat ato ta'un kelebéé' néh.
         7 Bang Akeu' juk ngukum irah éh ngeripen réh inah. La'o inah anak-ayam ko' juk piso
         jin tana' inah ngan kivu Akeu' tong tana' iteu' kepéh. Kenat ha' Allah ngan Abraham
         sahau, ha' Stepanus.
         8 Ha' Stepanus kepéh, La'ah Allah mena' adet sunat ngan Abraham, ke' néh petesen réh
         tong jajii' iteu'. La'ah Abraham pesunat anak néh Ishak ayah dau la'o lohoo' néh,
         ngan Ishak pesunat anak néh Yakub, ngan Yakub pesunat anak néh jah poloo' duah usah
         éh tepun lu' rai, ha' néh.
         9 Ka' ha' Stepanus kepéh, La'ah tepun lu' rai leko éh tong padéé' réh Yusup ngan irah
         melih éh ngan kelunan jin tana' Mesir ke' réh ngeripen éh sitai. Bang Allah pu'un
         ngan néh,
         10 ngan ngelepu éh jin kekat penusah néh. La'ah hun Yusup tai tong jumen Piraun, éh
         raja' tong tana' Mesir nah, pu'un Allah nolong Yusup ke' néh omok ngejian kenin kelunan
         ngan ke' néh omok jam seruh. La'ah Piraun ngajung éh, ngan maneu' éh pengeja'au tong
         tana' Mesir ngan tong kekat irah tong umaa' raja' nah kepéh.
         11 La'o inah pu'un la'au' ja'au tong tana' Mesir ngan tong tana' Kana'an, keta mu'un
         kekat kelunan neu' la'au' inah. Juk matai la'au' awah kekat tepun lu'.
         12 Hun Yakub menéng rengah parai pu'un tong tana' Mesir, iah nyohoo' anak néh éh tepun
         lu' tai sinah, inah éh bu'un réh tai.
         13 Tong keruwah koléé' réh tai, pu'un Yusup bara' usah néh ngan kekat padéé' néh ke'
         réh jam éh iah, kenat péh Piraun jam pohoo' Yusup inah kepéh.
         14 La'ah pu'un Yusup nyohoo' réh tai tebai tamen néh Yakub, ngan kekat lua' néh kepéh,
         tujuu' poloo' lemah usah kekat réh béé.
         15 Lakau Yakub tai tana' Mesir, sinah lah éh matai, kenat péh kekat tepun lu' sahau.
         16 La'ah patai réh nihin kelunan tai tana' Sikhem, ke' réh nanem éh lem tanem éh nelih
         Abraham jin irah Hamor sahau, ha' néh.
         17 Ka' ha' Stepanus kepéh, La'ah teka avéé' tong jaka' Allah juk maneu' éh pekua' éh
         pejajii' néh ngan Abraham lepah nah, pohoo' lu' éh mokoo' tong tana' Mesir lepah pinaa'
         réh kepéh.
         18 La'ah pu'un jah raja' maréng tong tana' Mesir éh bé' jam tong Yusup.
         19 Iah ngelavo' pohoo' lu' ngan peketa kekat tepun lu', ngan nyohoo' réh bet anak réh
         éh si'ik ke' néh matai.
         20 Sioo' inah péh inah éh lohoo' Musa, iah jah anak éh jian mu'un-mu'un. Teleu' laséh
         kelebéé' tinen néh petubo éh tong lamin néh tengéé'.
         21 Hun réh miso éh jin lamin réh, anak Piraun éh redo alaa' éh ke' néh mamung éh pekua'
         barei'-okoo' anak usah néh mu'un.
         22 La'ah irah nebaraa' Musa tong kekat éh pengejam kelunan Mesir, pah avéé' néh kelunan
         ja'au éh jam seruh, ngan teneng mu'un kekat penganeu' néh kepéh, ha' néh.
         23 Ka' ha' Stepanus kepéh, Tovoo' urip Musa pat poloo' ta'un, boh éh seruh juk tai nepah
         kekat padéé' néh éh pohoo' Israel.
         24 La'ah pu'un éh na'at kelunan Mesir mipok kelunan éh pohoo' Musa, pelapah Musa tai
         nya'ap éh ngan maneu' kelunan Mesir nah ngan mematai éh.
         25 Uban kelem Musa nah, adang pohoo' néh tengéé' jam Allah lepah ngevéléé' iah ke' néh
         ngelepu réh, bang bé' irah pohoo' néh jam éh kenat.
         26 Barei' sagam kepéh pu'un éh na'at pata kelunan Israel petayuu', ngan iah tai juk
         pebelah roh. Ka' ha' Musa ngan roh, Mai koh petayuu' kenat uban kawah iteu' pepadéé',
         mai koh kenat, ha' néh.
         27 Bang iah éh mihin roh petayuu' nah, mipa éh, ka' ha' néh, séé' maneu' ke' pengeja'au
         améé', séé' nyohoo' ke' petuneng améé', ko' kenat ha' nah.
         28 Kineu', keloo' ke' mematai akeu' barei' ke' mematai kelunan Mesir malem rai, ha'
         lakei' inah ngan Musa.
         29 Hun Musa menéng ha' néh kenat, kelap éh jin tana' Mesir tai tana' Midian. Kelebéé'
         néh mokoo' sinah pu'un duah anak néh lakei', ha' Stepanus ngan réh.
         30 Ha' Stepanus kepéh, Pat poloo' ta'un la'o inah kepéh, hun Musa pu'un tong tana' pegawa
         déhéé' tokong Sinai, pu'un jah meliket poléng tong néh lem ada luten tong telo kayeu'
         seliveu' diva'.
         31 Béé kenin Musa na'at luten kenat, uban kayeu' nah bé' potong. Tai éh jin danii' ke'
         néh juk petuneng na'at éh. Boh éh menéng ha' Tuhan pané ngan néh, ka' ha' Néh ngan
         Musa,
         32 Akeu' éh Allah éh kenelan kekat tepun ko', Akeu' ke' éh Allah éh kenelan Abraham,
         ngan Ishak ngan Yakub, ha' Tuhan ngan néh. Riyet éh medai, bé' éh makang kenin na'at
         éh kepéh.
         33 La'ah ka' ha' Tuhan ngan néh kepéh, Jian ke' mega' kasut ko' nah, uban Akeu' éh nekedéng
         siteu'.
         34 Pu'un Ku' lepah na'at ngan lepah jam tong kekat pengeketa éh pu'un tong irah éh anah
         Ké' kelebéé' réh pu'un mokoo' tong tana' Mesir, ngan pu'un Ku' lepah menéng ha' réh
         besau, inah Akeu' pu'un tuhun juk ngelepu réh. Hun iteu' jian ke' kivu sohoo' Ké',
         Akeu' éh nyohoo' ke' tai tana' Mesir kepéh, ha' Tuhan pané ngan Musa, ha' Stepanus.
         35 Ha' Stepanus kepéh, La'ah Musa inah, pu'un éh nebet kelunan Israel rai, ka' ha' réh
         ngan néh, séé' maneu' ka'au' pengeja'au améé', séé' nyohoo' ke' petuneng améé', ha'
         réh. La'ah pu'un Allah nyohoo' éh tai ngan réh ke' néh omok pengeja'au réh ngan purip
         réh neu' penyukat meliket éh ta'an néh lem ada luten tong telo kayeu' rai.
         36 La'ah pu'un éh mihin pohoo' néh piso jin tana' Mesir, pinaa' arong penganeu' néh
         belah pohoo' irah Mesir éh tejeu' ta'an réh, kenat péh penganeu' néh tong baa' Banget
         Kelosom, ngan hun réh pu'un tong tana' pegawa péh pat poloo' ta'un kelebéé' néh, pinaa'
         arong penganeu' néh éh ngebéé kenin kelunan pinaa'.
         37 La'ah Musa nah, pu'un éh bara' ka' ngan pohoo' Israel, Allah juk nyohoo' jah nabi
         tai ngan keh ke' néh omok bara' kenin Tuhan ngan keh, éh jin pohoo' keh tengéé', barei'
         néh mena' akeu' iteu' ngan keh rai, kenat ha' Musa, ha' Stepanus nah.
         38 Ha' Stepanus, La'ah Musa nah pu'un éh pemung ngan kekat kelunan Israel hun réh pu'un
         tong tana' pegawa sahau, iah pu'un pemung ngan kekat tepun lu' ngan meliket éh pané
         ngan néh tong tokong Sinai, ngan pu'un éh alaa' kekat ha' tebaraa' jin Allah éh omok
         purip réh ke' néh bara' éh ngan uleu' kepéh, ha' néh.
         39 Ka' ha' Stepanus kepéh, Bang tepun lu' sahau rai, bé' réh keloo' kivu sohoo' Musa,
         pu'un réh bet éh awah, gahang kenin réh juk moléé' murin tai tana' Mesir kepéh
         40 Pu'un réh bara' ngan Harun, ka' ha' réh, Jian ke' maneu' butun éh omok majak mé',
         uban Musa éh mihin mé' piso jin tana' Mesir rai, bé' mé' jam éh lah, ha' réh ngan
         Harun.
         41 Boh réh maneu' jah butun éh barei' layan anak sapé' éh ka'an rai. Pu'un réh peliwa
         éh, murung kenin réh tong penyuai réh nah.
         42 Bang Allah telikut jin irah ke' néh kejeraa' réh seva' kekat kenyuhai éh tong langit,
         barei' okoo' ha' éh lepah senurat irah nabi sahau, ka' ha' réh, O kelunan Israel,
         kekat ka'an éh penatai keh, pat poloo' ta'un kelebéé' keh lakau tong tana' pengawa
         rai, bé' keh mematai éh dokoo' keh tavin Akeu'.
         43 La'ah balei' éh ngaran néh Molok, lamin balei' inah éh nihin keh bé' éh lamin Ké'.
         Butun éh kebeteu' keh barei' layan kenyuhai éh benara' keh retek balei' éh ngaran
         néh Repan, inah éh nihin keh. Lamin balei' Molok ngan butun éh kebeteu' keh barei'
         layan kenyuhai nah, butun awah éh, bang pu'un keh suai éh ngan maneu' éh pengeja'au
         keh. Uban keh maneu' éh kenat, pu'un Ku' ngukum keh ngan bet keh tai jah tana' juu'
         jin tana' Babel.
         44 Ka' ha' Stepanus kepéh, Tepun lu' rai pu'un lamin Tuhan éh penakai réh kelebéé' réh
         pu'un tong tana' pengawa sahau, sinah réh omok tavin Allah. Lamin inah senuai réh
         pekua' layan éh sohoo' Allah ngan Musa rai.
         45 La'o inah kepéh tepun lu' alaa' lamin inah jin tamen réh, pu'un réh mihin éh hun
         réh kivu Yosua tai alaa' tana' pohoo' kelunan éh senopéé' Allah. Lamin inah pu'un
         éh ngan réh pah avéé' lem pengurip Daud.
         46 La'ah Daud pu'un payoo' tong ta'an Allah, ngan iah menyat Allah kejeraa' éh maneu'
         jah lamin éh reken ngan Allah éh kenelan Yakub,
         47 bang Salomo iah éh maneu' lamin inah ngan Allah la'ah.
         48 Bang Allah éh matek maren mu'un, bé' éh mokoo' tong lamin éh senuai kelunan, barei'
         éh benara' nabi Yesaya, ka' ha' néh.
         49 Ka' ha' Allah, seruga inah éh nyun Ké', ngan tana', inah éh jalan Ké' mapai gem Ké'.
         Kineu' layan lamin éh juk neu' ko' ngan Ké'? Semah jalan éh tekep Ké' mokoo'?
         50 Kineu', bé' éh Akeu' éh maneu' kekat inah béé?
         51 Ka' ha' Stepanus kepéh, Mahéng mu'un-mu'un kenin keh, barei' kenin kelunan éh bé'
         jak pu'un ngelan, rengen awah keh tong ha' tebaraa' Allah. Ka'ah pekua' barei' tepun
         keh sahau, ka'ah péh éh ngelayau ngemahéng kenin keh tong Sahéé' Ni'ai.
         52 Kineu', pu'un jah usah nabi bé' jam keta neu' tepun keh rai? Pu'un réh mematai lawah
         Tuhan, irah lawah inah lebéé' tenéh réh pu'un bara' tong savéé' Anak Allah éh teneng.
         Ngan hun iteu' pu'un keh memalo ngan mematai Anak Allah inah.
         53 Pu'un keh alaa' kekat ha' Tuhan lem Surat Musa éh nena' meliket ngan keh, na' péh
         kenat bé' keh kivu Éh, ha' Stepanus nah.
         54 Hun irah Pengeja'au tong Komiti sebayang Yahudi menéng ha' Stepanus bara' kenat,
         merek mu'un-mu'un réh riyet réh ngan nyegitep ja'an réh.
         55 Bang Stepanus éh penoo' neu' Sahéé' Ni'ai, iah na'at kebau ngan ta'an néh pengaren
         Allah, ngan ta'an néh Yésus éh nekedéng saa' na'au' Allah.
         56 Ka' ha' Stepanus, Jian keh na'at, pu'un ku' na'at seruga pukap, ngan ta'an ké' Yésus
         nekedéng saa' na'au' Allah, ha' néh.
         57 Pelapah irah Komiti sebayang Yahudi ngeradau tioo mapek kelingen réh ngan pata nekedeu'
         réh nyurung éh.
         58 La'ah nebet réh éh jin leboo' réh ngan benateu' réh éh. Kelunan éh maneu' éh nah
         modoo' kerayung réh éh kebit ngan jah lakei' lemanai ngaran néh Saulus.
         59 Kelebéé' réh memateu' Stepanus pu'un éh sebayang ngan Tuhan, ka' ha' néh, O Tuhan
         Yésus, jian Ke' alaa' akeu', ha' néh.
         60 Iah ngejekuu' lep néh ngan sebayang kepéh ngan ja'au ha', ka' ha' néh, O Tuhan, mai
         ke' mihau penyala' irah iteu', ha' néh. La'o néh sebayang kenat béé laset néh.

1 La'ah Saulus péh ngayo kenin irah éh mematai Stepanus nah. Tovoo' dau inah, inah
         éh bu'un pengeketa ja'au tong sidang tong Yérusalem. Kekat kelunan éh ngelan purat
         réh, jelua' réh tai tana' Yudea, jelua' réh tai tana' Samaria, bang bé' irah lawah
         Tuhan tai kenat.
         2 Pu'un kelunan éh ngelan mu'un tai alaa' patai Stepanus ke' réh nanem éh, mangaa'
         réh ngan besau mu'un-mu'un kenin réh.
         3 La'ah Saulus juk kebéé sidang Tuhan. Tai éh tong siget-siget lamin réh ke' néh ngamit
         réh, irah lakei' ngan irah redo péh éh pu'un ngelan, ke' néh masek réh lem lamin tutup.
         4 Kekat irah éh purat nah tai bara' Rengah Jian.
         5 Pu'un Pilipus tai Samaria leboo' ja'au ke' néh bara' tong Kristus Iah ke' éh kevéléé'
         Allah.
         6 Irah tong Samaria mihau ha' tebaraa' éh benara' Pilipus ngan réh. Pu'un réh ngenéné'
         éh mu'un tong kekat éh benara' néh, ngan pu'un réh na'at penganeu' néh éh tejeu' kepéh.
         7 Pinaa' balei' musit jin kelunan, bika'-bika' balei' nah. La'ah pu'un éh peka'o pinaa'
         kelunan éh matai keluhat ngan irah éh paket péh.
         8 Neu' inah pu'un kemurung éh ja'au tong tana' Samaria.
         9 Tong leboo' inah pu'un jah lakei' ngaran néh Simon, béé kenin kelunan Samaria neu'
         néh ngelimu'. Iah ngajung usah néh ngan bara' akeu' iteu' éh pu'un penyukat.
         10 Kekat kelunan tong leboo' inah, irah éh si'ik pah avéé' irah éh ja'au péh, pu'un
         réh mihau kekat ha' éh benara' néh mu'un. Ka' ha' réh, Lakei' iteu' iah ke' éh penyukat
         Allah, éh benara' réh, Penyukat Ja'au, ha' réh.
         11 Uban lebéé' tenéh éh pu'un ngebéé kenin réh neu' néh ngelimu'. Inah maneu' réh mihau
         mu'un kekat ha' tosok néh.
         12 Bang hun irah ngelan ha' tebaraa' éh benara' Pilipus tong Rengah Jian, tong Allah
         éh pengeja'au réh ngan mihau réh, ngan tong ngaran Yésus Kristus, pu'un réh batis,
         kenat péh irah lakei' ngan irah redo péh.
         13 Simon péh ngelan kepéh, ngan la'o néh batis mokoo' éh ngan Pilipus, béé kenin néh
         na'at kekat penganeu' Pilipus, penganeu' éh pepoléng penyukat Tuhan ngan éh ngebéé
         kenin kelunan.
         14 Hun irah lawah Tuhan tong leboo' Yérusalem menéng rengah irah Samaria pu'un ngelan
         tong ha' tebaraa' Allah, pu'un réh nyohoo' Péterus rawah Yohanes tai ngan réh kepéh.
         15 Hun roh avéé' tong réh, pelapah roh sebayang dokoo' kelunan Samaria éh lepah ngelan
         omok alaa' Sahéé' Ni'ai.
         16 Uban bé' jak réh pu'un alaa' Sahéé' Ni'ai, uban pu'un réh batis lem ngaran Tuhan
         Yésus awah.
         17 Boh Péterus rawah Yohanes mapai ojoo' roh bau réh ngan irah kepéh pu'un alaa' Sahéé'
         Ni'ai.
         18 Hun Simon nah na'at Sahéé' Ni'ai pu'un tong réh tovoo' rawah mapai ojoo' roh bau
         réh nah, pelapah éh juk mena' rigit ngan roh,
         19 ka' ha' néh, Jian koh mena' penyukat inah ngan ké' kepéh, dokoo' tong séé'-séé' ku'
         mapai ojoo' ké' omok réh alaa' Sahéé' Ni'ai kepéh, ha' néh.
         20 Bang ka' ha' Péterus ngan néh, Rigit ngan usah ko' matai tai luten awah éh, uban
         ko' seruh penyukat Tuhan omok nelih, bé' éh omok nelih, pengena' Néh awah éh.
         21 Bé' ke' omok alaa' ineu'-ineu' péh, bé' ke' omok kereja' pemung ngan améé', uban
         kenin ko' bé' teneng tong jumen Allah.
         22 Jian ke' piso jin penyala' ko', ngan sebayang menyat Allah mega' penyala' ko' uban
         kekat penyeruh ko' sala'.
         23 Uban kejam ké' kenin ko' nah sala' mu'un ngan keripen lem kesa'at, uban ko' kelih
         juk alaa' penyukat awah.
         24 Ka' ha' Simon kepéh, Jian koh sebayang menyat Tuhan pika ku', mai pu'un ineu'-ineu'
         barei' éh benara' koh ri' teneng tong akeu' da', ha' néh.
         25 La'o Péterus ngan Yohanes bara' ha' tebaraa' Tuhan ngan réh, ngan bara' kepéh tong
         éh kejam roh lem kenin roh tengéé', moléé' lah roh tai Yérusalem kepéh. Belah jalan
         roh lakau moléé' nah, pu'un roh bara' Rengah Jian tong kuraa' leboo' tong tana' Samaria.
         26 La'ah pu'un jah meliket Tuhan pané ngan Pilipus, ka' ha' néh, Tai ke' jin tana' Samaria
         nah masek aweng jalan ja'au jin Yérusalem tai leboo' Gasa tong tana' Yudea, ha' néh.
         La'ah jalan éh benara' néh inah tong ahang tana' awah.
         27 Pelapah Pilipus betéé' ke' néh tai. La'ah jah kelunan sohoo' éh tuai jin tana' Etiopia,
         lakau kivu jalan totoo' inah ke' néh moléé' kepéh. Lakei' inah jah kelunan éh ja'au,
         éh kereja' mavaa' kekat rigit éh anah Raja-Kuin tong tana' Etiopia, ngaran Kuin nah
         Kandake.
         28 Lakei' inah lepah tai Yérusalem ke' néh seva' Allah, ngan hun inah pu'un éh moléé'
         kepéh jalan kerita éh nihit kuda'. Lem néh lakau nah, pu'un éh purung surat Nabi Yesaya.
         29 La'ah Sahéé' Ni'ai pané ngan Pilipus, ka' ha' néh, Jian ke' tai déhéé' kerita inah,
         ha' Sahéé'.
         30 Nekedeu' Pilipus tai sinah, la'ah nenéng néh ha' lakei' ja'au inah purung surat Yesaya
         nah. Pu'un Pilipus neteng éh ka', Kineu', kejam ko' ha' éh penurung ko' nah kei, ha'
         néh.
         31 Ka' ha' lakei' ja'au mipa éh, Kineu' ku' omok ulak jam éh hun kelunan bé' pu'un bara'
         éh ngan ké', ha' néh. Boh éh tebai Pilipus masek lem kerita nah ke' néh mokoo' ngan
         néh.
         32 Ka' ha' éh penurung néh iri', Iah pu'un nihin réh barei' domba éh juk penatai réh.
         Barei' domba éh bé' kahut tovoo' réh memerit bulun néh, kenat péh Iah, bé' Iah pané.
         33 Irah pekenyaa' Éh, ngan bé' irah petuneng Éh mu'un. Bé' pu'un kelunan éh omok bara'
         tong anak-ayam Néh vam, uban urip néh tong tana' lepah béé.
         34 Kenat ha' éh penurung lakei' ja'au nah. La'ah ka' ha' lakei' ja'au ngan Pilipus.
         Séé' éh benara' nabi Yesaya kenat? Kineu', ha' néh maneu' usah néh tengéé'? Kineu',
         ha' néh maneu' irah éh jah kei, ha' néh.
         35 Pelapah Pilipus nebaraa' éh, éh bu'un néh iah nebaraa' éh jin tebaraa' éh penurung
         néh iri', pah avéé' tong Rengah Jian tong Yésus.
         36 Lem roh lakau nah, avéé' roh tong baa', boh lakei' ja'au nah bara' ngan Pilipus,
         ka' ha' néh, Pu'un baa' siteu' ne', kineu', pu'un ineu' éh ké' bé' tekep batis kejam
         ko', ha' néh.
         37 Ka' ha' Pilipus ngan néh, Hun ko' ngelan ngan kekat kenin ko', omok ke' batis, ha'
         néh. Ka' ha' lakei' ja'au kepéh, Pu'un ku' ngelan Yésus Kristus adang Néh Anak Allah,
         ha' lakei' ja'au nah.
         38 Boh éh nyohoo' kerita nah mokoo'. Tuhun roh lem baa' boh Pilipus ngebatis éh.
         39 La'o roh taket jin baa', Sahéé' Tuhan pepiso Pilipus jin lakei' ja'au nah. Bé' lakei'
         ja'au nah jam Pilipus lah, bang moléé' éh ngan murung mu'un-mu'un kenin néh.
         40 Tovoo' Pilipus tong leboo' ja'au Asdod éh déhéé' baa' banget. Lakau éh tong siget
         leboo' réh ke' néh bara' Rengah Jian tong Yésus ngan réh, pah avéé' néh avéé' tong
         Kaisarea leboo' ja'au déhéé' baa' banget.

1 La'ah kelebéé' inah Saulus too keto mi'ah ngan irah éh ngelan tong Tuhan. Tai éh
         tavin Imam éh pengeja'au kekat imam,
         2 ke' néh menyat surat jin néh ke' néh mihin éh tai lamin sebayang irah Yahudi tong
         leboo' ja'au Damsyik tong tana' Siam, dokoo' hun néh avéé' sitai iah pu'un penyukat
         omok ngamit irah éh kivu sebayang Tuhan Yésus, irah lakei' ngan irah redo péh, ke'
         néh mihin réh tai Yérusalem.
         3 Lem néh lakau nah, hun néh danii' déhéé' leboo' Damsyik, tioo pu'un ada jin langit
         peséng tutuh néh.
         4 Tioo pesut éh kuba' tong tana', pu'un jah ha' nenéng néh éh bara' ngan néh ka', Saulus,
         Saulus, uban ineu' ke' peketa Akeu', ha' Néh.
         5 Boh Saulus neteng éh ka', séé' ke' néh, ha' néh. Ka' ha' Tuhan ngan néh kepéh, Akeu'
         iteu' Yésus éh peketa ko' nah.
         6 Betéé' ke' tai leboo' inah, hun ko' avéé' sitai da', boh éh bara' ineu' éh tekep
         ko' maneu', ha' Tuhan ngan néh.
         7 Kelunan éh kivu Saulus ri', nekedéng kelem awah, nenéng réh ha' inah, bang bé' pu'un
         jah usah péh ta'an réh.
         8 Betéé' Saulus pekang maten néh, bang bé' éh omok na'at ineu'-ineu' péh, bé' pu'un
         ta'an néh. Boh réh majak éh tai leboo' Damsyik.
         9 Teleu' dau kelebéé' néh bé' éh omok na'at, bé' iah kuman ngan bé' iah sapét mesep
         péh.
         10 Pu'un jah kelunan éh ngelan tong Tuhan Yésus tong leboo' Damsyik, ngaran néh Ananias.
         Tuhan pané ngan néh barei' lem pengeta'an néh, ka' ha' Néh, O Ananias, ha' Néh. Ha'
         Ananias kepéh, Akeu' itut de' Tuhan, ha' néh.
         11 Ka' ha' Tuhan ngan néh kepéh, jian ke' lakau tai jalan totoo', ngaran jalan inah,
         Jalan Pejek, masek tong lamin Yudas pitah jah kelunan ngaran néh Saulus éh pu'un jin
         leboo' Tarsus. Hun iteu' pu'un éh sebayang,
         12 ngan pu'un tong ta'an néh barei' hun néh nyupin, bang bé' éh nyupin. Éh ta'an néh
         nah, inah éh, barei' jah kelunan tuai tavin éh ke' néh mapai ojoo' néh tong néh ke'
         néh omok na'at kepéh, ngaran kelunan éh ta'an néh nah, Ananias, ha' Tuhan ngan Ananias.
         13 Ka' ha' Ananias kepéh, O Tuhan, pinaa' kelunan lepah bara' ngan ké' tong kesa'at
         kelunan inah, tong kekat éh neu' néh tong kelunan éh ngelan tong Ka'au' éh pu'un tong
         Yérusalem.
         14 Ngan hun iteu' kepéh inah iah tuai siteu' tong leboo' Damsyik mihin surat jin irah
         pengeja'au imam ke' néh pu'un penyukat maneu' kekat kelunan éh sebayang lem ngaran
         Ko', ha' Ananias ngan Tuhan.
         15 Ka' ha' Tuhan ngan néh kepéh, Jian ke' tai tavin éh, uban pu'un Ku' lepah ngevéléé'
         éh ke' néh bara' ngaran Ké' belah kelunan éh tengéé' pohoo', kenat péh tong irah éh
         raja', avéé' tong pohoo' Yahudi kepéh.
         16 Akeu' tengéé' juk pepoléng kekat pengeketa éh juk avéé' tong néh neu' ngaran Ké',
         ha' Tuhan ngan Ananias.
         17 Pelapah Ananias tai masek tong lamin Yudas ke' néh mapai ojoo' néh bau Saulus, ka'
         ha' néh ngan néh, O padéé' ké' Saulus, Tuhan éh nyohoo' ku' tuai siteu', Yésus éh
         ta'an ko' tong jalan totoo' rai de', Iah éh nyohoo' ku' tuai dokoo' ko' omok na'at
         kepéh, ngan dokoo' ko' omok penoo' neu' Sahéé' Ni'ai, ha' néh.
         18 Tioo pu'un barei' seléé' rai pega' jin maten Saulus, tioo omok éh na'at kepéh. Betéé'
         éh ke' néh tioo batis,
         19 Ngan la'o néh kuman boh éh gahang kepéh. La'o inah mokoo' Saulus tong leboo' Damsyik,
         duah teleu' dau awah pemung ngan irah éh ngelan tong Tuhan, éh pu'un tong leboo' Damsyik
         nah.
         20 Tai éh tong lamin sebayang Yahudi ke' néh bara' Yésus ngan réh, ka' ha' néh, Yésus
         nah iah ke' éh Anak Allah, ha' néh.
         21 Béé kenin kekat réh éh menéng ha' néh kenat, ka' ha' réh, Kineu' lakei' iteu', bé'
         éh iah éh mematai kelunan tong Yérusalem éh tebai tong ngaran Yésus rai kei? Kineu',
         bé' éh iah éh tuai siteu' ke' néh juk ngamit réh ke' néh mihin réh tai tavin irah
         pengeja'au imam rai kei? Ha' réh.
         22 Pu'un Saulus nebaraa' réh jaa' néh lebéé' jaa'-jaa' néh éh gahang mu'un nebaraa'
         réh. Pu'un éh nyopéé' irah Yahudi éh mokoo' tong leboo' Damsyik uban néh bara' lenaa'
         mu'un, adang Yésus nah Iah ke' éh Kristus.
         23 Lebéé' si'ik la'o inah kepéh, pu'un irah Yahudi petipun ke' réh pakat pitah jalan
         juk mematai Saulus.
         24 Bang pu'un kelunan éh jah bara' ngan Saulus tong réh juk maneu' éh. Siget dau ngan
         siget merem irah Yahudi mavaa' tong kekat usit leboo' ke' réh juk mematai éh.
         25 Bang tong jah merem pu'un irah éh kivu Saulus alaa' éh lem jalan éh barei' ingen
         rai ke' réh polo éh jin giwang tapé kera' ketai.
         26 Lakau Saulus tai leboo' Yérusalem kepéh ke' néh juk mokoo' ngan irah éh ngelan tong
         Tuhan sinah. Bang medai réh éh, bé' irah ngelan iah pu'un ngelan Tuhan Yésus kepéh.
         27 Bang pu'un Barnabas nolong Saulus ngan mihin éh tavin irah lawah Tuhan ke' néh bara'
         tong kekat pengelakau Saulus lepah nah. Pu'un éh bara' kepéh tong kekat éh pu'un hun
         Saulus pu'un na'at Tuhan, ngan tong kekat éh benara' Tuhan ngan néh, ngan bara' kepéh
         tong jalan Saulus tai nebaraa' irah tong Damsyik tong ngaran Yésus ngan makang kenin.
         28 La'o inah Saulus mokoo' ngan réh sinah. Lakau éh pah tipo Yérusalem, makang kenin
         néh nebaraa' réh lem ngaran Tuhan Yésus.
         29 Iah pané lenaa' mu'un ngan pesakat ngan irah Yahudi éh tepiluh tong ha' pohoo' néh
         tengéé' éh jam ha' Yunani awah, bang irah pitah jalan ke' réh juk mematai éh awah.
         30 Hun kekat padéé' néh jam éh kenat, pu'un réh patet éh tai Kaisarea, leboo' kapan
         déhéé' baa' banget ke' réh nyohoo' éh tai leboo' ja'au Tarsus kepéh.
         31 Kenat péh jalan kekat sidang pah tipo tana' Yudea ngan Galilia, ngan Samaria, pu'un
         pawah, ngan bé' pu'un kelunan éh peketa réh kepéh. Bé' lah réh keloo' maneu' kesa'at
         la'ah, jaa'-jaa' néh réh gahang lem pengelan réh, ngan neu' penyukat Sahéé' Ni'ai
         pinaa' kelunan ngelan kepéh.
         32 Péterus lakau tipo lem leboo' inah, ngan tong jah dau iah tai nepah irah éh ngelan
         tong Tuhan tong leboo' Lida.
         33 Sinah éh jam jah kelunan ngaran néh Aeneas, éh matai keluhat, bé' éh omok gusii',
         avéé' ayah ta'un kelebéé' néh kenat tenéh.
         34 La'ah ka' ha' Péterus ngan néh, O Aeneas, Yésus Kristus éh peka'o ke', betéé' ke',
         ko' melen mak ko' nah, ha' néh. Tioo betéé' lah éh.
         35 Kekat kelunan jin leboo' Lida ngan leboo' Saron na'at éh pu'un ma'o kenat, boh réh
         ngelan tong Tuhan kepéh.
         36 Tong leboo' Yopé, leboo' éh ja'au déhéé' baa' banget, pu'un jah redo éh ngelan tong
         Tuhan, ngaran néh Tabita. Ngaran néh dalem ha' Yunani Dorkas, sin néh Payau. Kekat
         penganeu' redo inah jian éh, ngelayau éh nolong kelunan kari.
         37 Tovoo' Péterus tai sinah nah, sakit redo inah tioo matai éh. Pu'un réh peroo' patai
         néh ngan modoo' éh tong lamin éh saa' bau nah.
         38 Leboo' Yopé bé' éh juu' jin leboo' Lida, hun irah jin Yopé éh ngelan tong Tuhan menéng
         rengah Péterus pu'un tong Lida, pu'un réh nyohoo' duah usah tai pitah éh. Ka' ha'
         réh ngan néh, Rigah ke' tuai da', ha' réh.
         39 Pelapah Péterus tai kivu roh. Hun néh avéé' tong lamin réh, pu'un réh mihin éh tai
         lamin éh saa' bau nah. Kekat redo baleu' nyikeu' éh ngan mangaa'. Kekat kerayung ngan
         pakai éh neu' Dorkas nah rai pu'un réh bara' éh ngan néh.
         40 La'ah Péterus nyohoo' kekat kelunan musit jin lamin inah, boh éh ngejekuu' lep néh
         ngan sebayang, la'o inah pupah éh na'at patai redo inah, ka' ha' néh, O Tabita, betéé'
         ke', ha' néh. La'ah pekang maten redo inah, ngan hun néh na'at Péterus, pelapah menyun
         éh.
         41 Boh Péterus ngamit ojoo' néh ke' néh petekedéng éh. Boh Péterus tebai kelunan éh
         ngelan tong Tuhan ngan tebai irah redo baleu' iri' kepéh, ke' néh mena' Dorkas éh
         lepah murip nah ngan réh.
         42 La'ah rengah inah avéé' tutuh leboo' Yopé nah, ngan pinaa' kelunan ngelan tong Tuhan
         kepéh.
         43 Péterus mokoo' tong Yopé lem kuraa' kuraa' dau pemung ngan jah kelunan ngaran néh
         Simon éh kereja' néh ngaténg kulit ka'an.

1 La'ah tong leboo' kapan Kaisarea pu'un jah kelunan ngaran néh Kornelius, éh pengeja'au
         jah ato seradu, jin peng seradu Rum, éh ngaran peng inah, Peng Italia.
         2 Lakei' inah gahang kivu sebayang, usah néh tengéé' péh kenat péh irah panak néh seva'
         Allah. La'ah ja'au mu'un pengena' néh ngan kelunan Yahudi éh kari, ngan ngelayau éh
         sebayang ngan Allah.
         3 Jah dau ngioo' éh dau poké kuba', pu'un tong ta'an néh, barei' jah meliket Allah
         tuai tavin éh, O Kornelius, ha' meliket nah.
         4 Medai mu'un-mu'un éh na'at meliket nah. Ka' ha' néh ngan meliket nah, O lakei' ja'au,
         ineu' juk neu' ko', ha' néh. Ka' ha' meliket nah kepéh, Kekat ha' sebayang ko' ngan
         kekat penganeu' ko' ngan kelunan kari, Allah lepah jam éh, ngan Iah juk mipa ha' sebayang
         ko'.
         5 Jian ke' nyohoo' kelunan tai leboo' Yopé ngan tebai jah kelunan éh ngaran néh Simon
         bang éh nateng réh Péterus.
         6 Pu'un éh mokoo' tong lamin kelunan éh ngaran néh Simon, éh kereja' néh ngaténg kulit
         ka'an, lamin inah déhéé' baa' banget, ha' meliket nah.
         7 La'o néh pané kenat piso éh. Boh Kornelius tebai duah kelunan sohoo' éh kereja' tong
         lamin néh, ngan jah usah seradu éh gahang sebayang éh pu'un mihau Kornelius.
         8 Pu'un éh bara' kekat éh ta'an néh nah ngan réh, ke' néh nyohoo' réh tai Yopé.
         9 Barei' sagam kepéh hun réh danii' tong Yopé, Péterus taket tong lamin éh saa' bau
         lamin nah ke' néh sebayang tovoo' dau pejek.
         10 La'au éh juk kuman éh, ngan kelebéé' réh petenup ka'an, pu'un tong ta'an néh,
         11 barei' langit pukap ngan barei' jah livah éh ja'au éh petuhun réh jin langit tai
         tana' palaa' pat kelingen néh.
         12 La'ah lem livah inah pinaa' arong ka'an, pu'un torok, pu'un juhit péh.
         13 La'ah pu'un jah ha' éh bara' ka' ngan néh, O Péterus, jian ke' mematai ka'an inah,
         ko' kuman éh, ha' néh
         14 Bang ka' ha' Péterus, O Tuhan, bé' akeu' omok kenat, bé' ku' pu'un kuman ineu'-ineu'
         éh kilin, ha' Péterus.
         15 Ka' ha' inah ngan néh kepéh, Ineu'-ineu' kilin éh nebet Allah, mai ke' juk mihau
         éh kepéh, ha' néh.
         16 Teleu' koléé' pu'un éh na'at éh kenat, la'o inah boh livah inah netéé' tai langit
         kepéh.
         17 Pu'un Péterus seruh tong kekat éh ta'an néh nah, ke' néh juk jam sin néh. Lem néh
         to seruh tong inah, kelunan éh sohoo' Kornelius nah neteng retek lamin Simon, ngan
         inah savéé' réh tong lamin inah. Nekedéng réh tong usit tapé lamin inah,
         18 ke' réh neteng réh ka', Kineu', pu'un kelunan mokoo' siteu' éh ngaran néh Simon Péterus
         kei? ha' réh.
         19 Lem Péterus to seruh tong éh ta'an néh ri', pu'un Sahéé' Tuhan pané ngan néh, ka'
         ha' néh, Menéng ke', pu'un teleu' usah siteu' éh pitah ke'.
         20 Betéé' ke', tai ke' tuhun kera', mai ke' medai kivu réh, uban Akeu' éh nyohoo' réh
         tuai rit, ha' Sahéé' Tuhan ngan néh.
         21 Tioo tuhun Péterus ke' néh tavin réh, ka' ha' néh, Akeu' iteu' néh éh penitah keh
         rit. Kineu' keh tuai siteu', ha' néh.
         22 Ka' ha' réh mipa éh, Pu'un mé' tuai sohoo' Kornelius éh pengeja'au mé' Kornelius
         nah iah jah kelunan éh jian ngan éh seva' Allah ngan éh senepah kekat kelunan Yahudi.
         Pu'un jah meliket Tuhan nyohoo' éh tebai ke' tai lamin néh, ke' néh omok menéng ineu'-ineu'
         éh juk benara' ko' ngan néh, ha' réh ngan Péterus.
         23 La'o inah Péterus tebai réh masek tong lamin néh ke' réh mokoo' ngan néh merem inah.
         Barei' sagam kepéh tai éh kivu réh. Jelua' padéé' néh lem Tuhan jin Yopé kivu éh tai.
         24 Dau rema sagam kepéh, inah savéé' réh tong leboo' ja'au Kaisarea. Kornelius mena
         savéé' réh, pemung ngan kekat panak néh ngan lua' néh, éh tenebai néh tenéh.
         25 Hun Péterus juk masek tong lamin Kornelius, tuai éh ngejekuu' lep néh déhéé' gem
         Péterus ke' néh sepah éh.
         26 Boh Péterus metéé' éh, ka' ha' néh ngan néh, nekedéng ke', akeu' péh kelunan pekua'
         ka'au' ke' akeu', kelunan éh sa'at awah, ha' néh.
         27 Tovoo' Péterus masek tong lamin inah pané ngan Kornelius, pinaa' kelunan éh petipun
         tong lamin inah.
         28 Ka' ha' Péterus ngan réh, Ka'ah jam pu'un ha' éh meta' améé' Yahudi tai pemung ngan
         kelunan éh tengéé' pohoo', bang pu'un Allah bara' ngan ké' bé' tekep akeu' bara' jah
         kelunan péh sa'at ngan jelemih.
         29 Kenat péh hun keh tebai akeu' ri', pelapah ku' tuai. Ngan hun iteu' inah akeu' juk
         neteng keh, kineu' éh keh tebai akeu' tuai nah, ha' néh.
         30 Ka' ha' Kornelius mipa ha' Péterus, Pat dau tenéh, ngioo' éh dau poké kuba', pu'un
         ku' sebayang tong lamin ké'. Beleka' pu'un jah usah nekedéng tong jumen ké' ngan pakai
         néh mening mu'un,
         31 ka' ha' néh ngan ké', O Kornelius, kekat ha' sebayang ko' ngan kekat penganeu' ko'
         ngan kelunan kari, Allah lepah jam éh ngan Iah juk mipa ha' sebayang ko'.
         32 Jian ke' nyohoo' kelunan tai leboo' Yopé tebai jah kelunan éh ngaran néh Simon, éh
         nateng réh Péterus. Pu'un éh mokoo' tong lamin kelunan éh ngaran néh Simon, éh tukeng
         ngaténg kulit ka'an, lamin néh déhéé' baa' banget, kenat ha' néh ngan ké'.
         33 Inah akeu' nyohoo' kelunan tai tebai ke', jian éh uban ko' pu'un tuai. Hun iteu'
         pu'un améé' petipun siteu' tong ta'an Allah ke' mé' juk menéng kekat ha' éh sohoo'
         Tuhan benara' ko' ngan mé', ha' néh.
         34 Boh Péterus pané ngan réh kepéh, ka' ha' néh, Hun iteu' kejam ké' mu'un, bé' Allah
         netah kenin tong kelunan.
         35 Séé'-séé' éh ngelan tong Néh ngan éh leko maneu' sa'at pu'un éh ngepayoo' kenin Tuhan,
         ngan Tuhan pu'un alaa' éh, kenat péh pohoo' Yahudi ngan irah éh tengéé' pohoo' péh.
         36 Pu'un éh pané ngan pohoo' Yahudi bara' Rengah Jian ngan réh, rengah inah bara' tunuk
         neu' Yésus Kristus éh Tuhan kekat kelunan.
         37 Ka'ah jam rengah tong Yésus Kristus, kelunan jin Nasaret rai, uban rengah inah lepah
         avéé' tong siget tana' pohoo' Yahudi. Bu'un néh Rengah inah avéé' tong tana' Galilia,
         inah éh la'o Yohanes nebaraa' kelunan tong jalan batis sahau rai.
         38 Pu'un keh jam kepéh Allah mena' Sahéé' Ni'ai ngan penyukat Néh ngan Yésus. Pu'un
         Yésus lakau semah-semah péh ke' Néh nolong kelunan ngan ngelepu irah éh keripen Sitan,
         uban Allah pu'un ngan néh.
         39 Pu'un mé' na'at kekat penganeu' Néh tipo tana' pohoo' Yahudi ngan tong Yérusalem
         péh. Pu'un réh mematai éh tong kayeu' salib,
         40 bang tong keteleu' dau pu'un Allah pebetéé' éh jin patai Néh ngan pepoléng éh ngan
         kelunan kepéh.
         41 Bang bé' éh ta'an kekat kelunan béé, bang ngan améé' awah éh kevéléé' Tuhan ke' mé'
         omok bara' tong kekat éh kejam mé' tong Néh. La'o Néh pebetéé' Tuhan pu'un mé' kuman
         ngan mesep pemung ngan Néh.
         42 Pu'un Éh nyohoo' mé' perengah Éh ngan kekat arong kelunan, ngan bara' Iah éh kevéléé'
         Allah ke' Néh petuneng kekat kelunan, irah éh murip keto, kenat péh irah éh lepah
         matai.
         43 Kekat nabi Tuhan sahau, pu'un réh bara' tong Néh hun réh bara', séé'-séé' éh ngelan
         tong Yésus, omok Tuhan mega' penyala' réh neu' penyukat ngaran Néh, ha' Péterus ngan
         réh.
         44 Lem Péterus to pané ngan réh, pu'un Sahéé' Ni'ai tuhun tong kekat irah éh pu'un menéng
         ha' néh inah.
         45 La'ah irah Yahudi éh lepah ngelan tong Yésus, éh kivu Péterus jin leboo' Yopé nah,
         béé kenin réh uban Tuhan mena' Sahéé' Ni'ai ngan kelunan éh tengéé' pohoo' péh.
         46 Pu'un réh menéng ha' réh pané lem kuraa' arong ha' éh tejeu' ke' réh ngajung Allah.
         La'ah ka' ha' Péterus ngan réh,
         47 Pu'un réh alaa' Sahéé' Ni'ai pekua' barei' uleu' iteu' lepah rai. Hun néh kenat kineu',
         tekep lu' meta' réh batis dalem baa' kei? ha' néh.
         48 La'ah pu'un éh nyohoo' réh batis lem ngaran Yésus Kristus. La'o inah irah nyohoo'
         Péterus mokoo' ngan réh duah teleu' dau kepéh.

1 La'ah kekat lawah Tuhan ngan irah éh ngelan tong Tuhan éh pu'un tong tana' Yudea,
         menéng rengah kelunan éh tengéé' pohoo' lepah ngelan ha' tebaraa' Allah kepéh.
         2 Hun Péterus tai Yérusalem, irah éh kivu adet sunat pu'un réh juk pesunat kelunan
         éh tengéé' pohoo', boh réh maneu' Péterus,
         3 ka' ha' réh, ka'au' péh pu'un ke' mokoo' tong lamin kelunan éh bé' kivu adet sunat,
         ngan inah kepéh, pah avéé' ko' pu'un kuman ngan réh, ha' réh maneu' Péterus.
         4 Boh Péterus bara' tong kekat éh neu' Tuhan belah irah éh tengéé' pohoo', jin bu'un
         avéé' tong ga' néh.
         5 Ka' ha' néh, Pu'un ku' sebayang tong leboo' Yopé ngan pu'un ta'an ké'. Pu'un ku'
         na'at barei' livah éh ja'au, pu'un éh tuai jin langit petuhun palaa' pat kelingen
         barei' ja'an, avéé' déhéé' ké'.
         6 Pu'un ku' na'at lem néh, uban pinaa' arong ka'an lem néh. Pu'un ka'an tana', pu'un
         torok, pu'un juhit péh.
         7 La'ah nenéng ké' jah ha' éh bara' ngan ké', ka' ha' néh, O Péterus, jian ké' mematai
         ka'an inah, ko' kuman éh, ha' néh.
         8 Bang ha' ké', O Tuhan, bé' akeu' omok kenat, bé' ku' pu'un kuman ineu'-ineu' éh kilin,
         ha' ké' ngan néh.
         9 La'ah pu'un éh pané kepéh ngan ké', ka' ha' néh, Ineu'-ineu' kilin éh nebet Allah,
         mai ke' juk mihau éh kepéh, ha' néh.
         10 La'ah teleu' koléé' pu'un éh kenat, la'o inah boh livah nah netéé' tai langit kepéh.
         11 Tovoo' inah péh pu'un teleu' usah nekedéng tong usit lamin éh jalan ké' mokoo' nah,
         éh tuai sohoo' réh jin leboo' Kaisarea alaa' ku'.
         12 La'ah pu'un Sahéé' Tuhan bara' ngan ké', ka' ha' Néh, Mai ke' medai kivu réh, ha'
         néh. Pu'un nem usah bakéh ké' kivu ku' tai leboo' Kaisarea nah. Kekat mé' pu'un masek
         tong lamin Kornelius.
         13 Pu'un Kornelius tosok tong jalan néh na'at jah meliket nekedéng tong lamin néh éh
         bara' ka' ngan néh, Jian ke' nyohoo' kelunan tai leboo' Yopé tebai jah kelunan éh
         ngaran néh Simon éh nateng réh Péterus.
         14 Iah omok bara' ha' tebaraa' ngan keh éh omok purip ke', ngan kekat panak ko' péh.
         Kenat ha' meliket nah ngan Kornelius, ha' Péterus.
         15 Ka' ha' Péterus kepéh, Lem ké' pané ngan réh, pu'un Sahéé' Ni'ai tuhun tong réh pekua'
         éh tong uleu' sahau rai.
         16 Boh ku' nesen tong ha' Tuhan éh benara' néh rai, ka' ha' néh, Pu'un Yohanes ngebatis
         kelunan lem baa', bang ka'ah juk benatis Sahéé' Ni'ai, ha' néh.
         17 La'ah lenaa' mu'un Allah pu'un mena' Sahéé' Néh ngan réh pekua' éh na' Néh ngan lu'
         tovoo' lu' ngelan tong Tuhan Yésus Kristus lepah nah. Hun néh kenat kineu' akeu',
         omok akeu' meta' Tuhan mena' Sahéé' Néh ngan réh, ha' néh.
         18 Hun réh jam éh kenat, bé' réh maneu' éh kepéh, bang pu'un réh mejing Allah, ka' ha'
         réh, Hun néh kenat adang Allah maneu' jalan ngan kelunan éh tengéé' pohoo' péh ke'
         réh piso jin kesa'at réh ngan alaa' urip éh maréng, ha' réh.
         19 La'ah uban Stepanus penatai réh ngan pu'un pengeketa éh ja'au mu'un neu' kelunan
         éh maneu' irah éh ngelan tong Tuhan Yésus, purat réh lakau tai kuraa'-kuraa' tana'
         kepéh. Jelua' réh tai tana' Penisia, jelua' kepéh tai pulau Siprus, jelua' kepéh tai
         leboo' ja'au Antiokia tong tana' Siria, ke' réh nebaraa' irah éh pohoo' Yahudi.
         20 La'ah jelua' irah éh pu'un jin pulau Siprus ngan leboo' Kirene éh déhéé' baa' banget,
         irah kepéh tai leboo' Antiokia ke' réh bara' Rengah Jian tong Tuhan Yésus ngan irah
         éh pohoo' Yunani.
         21 La'ah penyukat Tuhan pu'un ngan réh avéé' kelunan pinaa' tavin Tuhan ngan ngelan
         tong Néh.
         22 Hun sidang tong Yérusalem menéng rengah kelunan pinaa' nah pu'un ngelan, boh réh
         nyohoo' Barnabas tai Antiokia.
         23 Hun néh avéé' sitai ngan jam Allah mena' pengejian Néh ngan réh, murung kenin néh.
         Pu'un éh nyohoo' réh mihau ha' tebaraa' Tuhan lem kenin réh mu'un ngan petem dalem
         Tuhan.
         24 La'ah Barnabas nah, kelunan éh jian, éh penoo' neu' Sahéé' Ni'ai ngan éh sukup kenin
         lem pengelan néh. La'ah pinaa' kepéh kelunan éh ngelan tong Tuhan.
         25 La'o inah boh Barnabas tai tong leboo' ja'au Tarsus, ke' néh pitah Saulus.
         26 Hun néh temeu' ngan néh, boh éh mihin éh tai leboo' Antiokia kepéh. Mokoo' roh tong
         sidang Antiokia avéé' jah ta'un ke' roh nebaraa' kelunan sinah. La'ah tong Antiokia
         nah, inah éh bu'un réh mateng ngaran kelunan éh ngelan tong Tuhan, kelunan Kristén.
         27 Tovoo' inah péh kuraa' kelunan nabi jin Yérusalem, pu'un réh tai Antiokia.
         28 La'ah jah usah jin belah ngaran néh Agabus, neu' penyukat Sahéé' Ni'ai pu'un éh nekedéng
         ke' néh bara' pu'un jah pengela'au éh ja'au mu'un juk pu'un pah tipo tana' dat. La'ah
         pu'un la'au' kenat lem raja' Klaudius mihau réh sahau rai.
         29 La'ah kekat kelunan éh ngelan tong Tuhan pekua' kenin juk mena' ineu'-ineu' ke' réh
         nolong padéé' réh lem Tuhan éh mokoo' tong tana' Yudea.
         30 Boh réh maneu' éh kenat, ngan pekateu' rigit inah kivu Barnabas rawah Saulus, ke'
         réh mena' ngan pengeja'au sidang tong Yérusalem.

1 La'ah sioo' inah pu'un Raja' Herodis peketa irah tong sidang.
         2 Pu'un éh nyohoo' kelunan ngulep ulun Yakub padéé' Yohanes nah, palaa' po'é.
         3 Hun Herodis jam irah Yahudi jian kenin uban néh mematai éh kenat, boh éh nyohoo'
         réh tai ngamit Péterus kepéh. Pu'un éh maneu' kenat tovoo' Dau Ja'au Roti éh bé' pu'un
         tawan pekevat.
         4 La'o réh ngamit Péterus nah, pu'un réh mihin éh tai lamin tutup, ke' réh mena' éh
         ngan pat tulat seradu éh pu'un pat usah dalem siget tulat inah, ke' réh mavaa' éh,
         uban Herodis seruh juk mena' Péterus ngan kelunan Yahudi la'o Dau Ja'au Paska.
         5 Uban kenat péh Péterus pu'un tong lamin tutup, bang irah sidang gahang mu'un réh
         sebayang ngan Allah tong néh.
         6 La'ah tong merem teka dau Herodis juk mena' Péterus ngan kelunan Yahudi, pegen éh
         belah duah seradu nah. La'ah usah néh kejeret réh tenéh palaa' duah ratai, ngan pu'un
         kuraa' kelunan kepéh éh mavaa' usit tapé lamin tutup nah.
         7 Tioo pu'un jah meliket Tuhan nekedéng sinah, ngan rema peséng lem lamin inah. La'ah
         meliket inah tepap tong pa'an Péterus ke' néh peto'ot éh, ka' ha' meliket nah, Rigah
         ke' to'ot, ha' Néh. Tioo pega' ratai jin ojoo' Péterus.
         8 Ka' ha' meliket nah kepéh, nyelirut ke', ko' alaa' kasut ko', tuai ke' kivu akeu',
         ha' Néh.
         9 Boh Péterus tai kivu éh kenat, bang bé' jak Péterus jam hun néh pu'un éh kenat mu'un,
         ngan hun néh nyupin éh awah péh.
         10 Lapah roh tong duah betah retek réh mavaa' tong lamin tutup, avéé' roh tong usit
         tapé daven nah, inah éh jalan kelunan masek tai leboo' ja'au. Boh usit tapé inah péh
         pu'un pukap tengéé', boh roh masek. Lakau roh masek jalan totoo', boh meliket nah
         tioo piso jin Péterus.
         11 Boh Péterus petavéé' kenin kepéh, ka' kelem néh, Hun iteu' kejam ké' kekat iteu'
         pu'un kenat mu'un. Tuhan nyohoo' meliket Néh tuai ke' Néh ngelepu ku' jin kamit Herodis,
         ngan ngelepu ku' jin kekat kesa'at éh keneloo' kelunan Yahudi, kelem néh.
         12 Hun néh jam éh kenat, boh éh tai lamin Meriam éh tinen Yohanes, éh keruwah ngaran
         Yohanes nah, Markus. Tong lamin inah pinaa' kelunan petipun sebayang.
         13 Pu'un Péterus ngatong tong usit tapé, boh jah redo lemanai tuai, ke' néh jam séé'
         éh pu'un sinah, ngaran redo inah Rode.
         14 Boh éh jam éh ha' Péterus nah. Murung kenin néh, bé' éh sakui mukap tapé, tioo nekedeu'
         éh tai tavin irah pinaa' éh petipun ri', ke' néh bara' ngan réh, Péterus ine' kei,
         ha' néh.
         15 Ka' ha' réh, ha' ko' kenyo ine', ha' réh. Bang redo inah bara' éh mu'un de' ke'.
         Boh réh bara' kepéh, ka' ha' réh, meliket néh awah idat, ha' réh.
         16 Kelebéé' réh pané kenat, Péterus nah ngatong-ngatong tapé nah. Hun réh mukap éh ta'an
         réh éh Péterus mu'un, béé mu'un-mu'un kenin réh.
         17 La'ah iah mapat réh palaa' ojoo' néh ke' néh nyohoo' réh kelem awah, pelapah éh bara'
         ngan réh tong jalan Tuhan ngelepu éh jin lamin tutup nah. Ka' ha' néh kepéh, Jian
         keh bara' kekat rengah iteu' ngan Yakub ngan kekat padéé' lu' lem Tuhan. La'o inah
         lakau éh tai jalan éh jah.
         18 Hun dau rema, kekat seradu nah besau mu'un-mu'un réh, Kemah-kemah péh Péterus, kelem
         réh.
         19 La'ah Herodis nyohoo' réh tai pitah Péterus nah mu'un-mu'un, bang bé' réh jam éh.
         Boh Herodis neteng irah seradu nah mu'un-mu'un, la'o inah boh éh nyohoo' kelunan mematai
         seradu nah. Lakau Herodis piso jin tana' Yudea tai leboo' ja'au Kaisarea.
         20 La'ah merek mu'un-mu'un raja' Herodis ngan kelunan jin leboo' Tirus ngan Sidon, la'ah
         pu'un réh pelamai kenin Blastus tenah ke' néh omok kua' kenin ngan réh uban lakei'
         inah, iah éh pengeja'au tong lamin raja' nah. Jin la'o inah boh réh tai menyat tunuk
         ngan Herodis, uban kekat penguman réh nelih jin tana' raja' nah.
         21 La'ah lem jah koléé' pu'un Herodis memakai pakai raja', ke' néh menyun tong nyun
         raja' ke' néh pané ngan kekat kelunan.
         22 Bika'-bika' kekat réh béé, ka' ha' réh, Bé' éh kelunan awah éh pané ngan lu', balei'
         mu'un ine', ha' réh ngajung éh.
         23 Tioo pu'un meliket Tuhan ngukum Herodis, uban néh bé' ngajung Allah. La'ah matai
         éh kinan angat.
         24 La'ah ha' tebaraa' Allah avéé' tong kuraa'-kuraa' tana' kepéh.
         25 Ma'o lah kereja' Barnabas rawah Saulus, moléé' roh jin Yérusalem ngan pu'un roh mihin
         Yohanes ngan roh, keruwah ngaran Yohanes nah Markus.

1 Tong sidang tong Antiokia pu'un, kuraa' nabi ngan guru, inah éh, Barnabas rawah Simeon,
         éh keruwah ngaran Simeon nah, Kelunan Padeng, ngan Lukius éh jin leboo' Kirene, ngan
         Menahem éh namung réh pemung ngan pengeja'au Herodis, ngan Saulus péh.
         2 Tovoo' irah seva' Tuhan muruh sebayang ngan kelaset nah, pu'un Sahéé' Ni'ai pané
         ngan réh, ka' ha' néh, Jian keh mena' Barnabas rawah Saulus ngan Ké', dokoo' roh omok
         maneu' kereja' éh sohoo' ké' ngan roh, ha' Néh.
         3 La'o réh kelaset ngan sebayang nah, pu'un réh mapai ojoo' réh bau roh ke' réh nyohoo'
         roh tai maneu' kereja' Tuhan.
         4 La'ah uban Sahéé' Ni'ai nyohoo' rawah tai maneu' kereja' Tuhan, lakau Barnabas ngan
         Saulus jalan tana' tai leboo' Seleukia éh déhéé' baa' banget, ke' roh lakau jin sinah
         kepéh jalan kapen tai pulau Siprus.
         5 Hun roh avéé' tong leboo' Salamis tong pulau Siprus, boh roh bara' ha' tebaraa' Allah
         lem kekat lamin sebayang Yahudi. Yohanes Markus péh pu'un ngan roh ngan nolong roh.
         6 Lakau réh teleu' nutuh pulau inah avéé' leboo' Papos éh tong pulau Siprus nah. Sinah
         réh temeu' ngan jah kelunan Yahudi éh mihau balei', ngaran néh Bar-Yésus, éh bara'
         usah néh nabi, éh mu'un néh bé' éh kenat.
         7 Lakei' inah pebakéh ngan Sergius Paulus, éh pengeja'au réh tong pulau inah, Sergius
         nah jam mu'un éh seruh. Pu'un Sergius tebai Barnabas ngan Saulus tuai ke' roh omok
         bara' ha' tebaraa' Allah ngan néh.
         8 Bang lakei' éh mihau balei' nah, éh ngaran néh tong ha' Yunani, Élimas, pu'un éh
         ngelawan roh ke' néh juk mega' pengeja'au nah jin pengelan néh tong Tuhan.
         9 Boh Saulus éh nateng réh Paulus nah, éh penoo' neu' Sahéé' Ni'ai, kepuh lakei' éh
         mihau balei' nah,
         10 ke' néh bara' ngan néh, ka' ha' néh, Anak Sitan ka'au', ka'au' penoo' neu' kekat
         arong kesa'at awah, ka'au' ngelawan tong kekat éh jian, ka'au' juk maneu' kekat ha'
         Tuhan éh teneng malui ha' kenyo awah.
         11 Ukum Tuhan teneng tong ka'au', bé' ke' omok na'at nawa lem kuraa' kelebéé' da', ha'
         Saulus. Pelapah Élimas jam barei' avun kakap tetong merem tong néh, pupah éh keteu'-ketai
         pitah kelunan éh omok majak éh lakau.
         12 Hun pengeja'au nah na'at éh pu'un kenat nah, pu'un éh ngelan, béé mu'un kenin néh
         menéng ha' tebaraa' Tuhan nah.
         13 Lakau Paulus ngan rawah bakéh néh jin leboo' Papos jalan baa' banget ke' réh tai
         Perga, leboo' ja'au tong tana' Pampilia. Hun réh avéé' sinah boh Yohanes Markus petat
         jin rawah kepéh moléé' tai Yérusalem.
         14 Lakau Paulus rawah Barnabas kepéh jin Perga jalan tana' tai Antiokia leboo' ja'au
         tong tana' Pisidia. Tovoo' Dau Posot tai roh tong lamin sebayang Yahudi.
         15 La'o réh purung Surat Musa ngan surat irah éh nabi Tuhan, irah pengeja'au tong lamin
         sebayang nah nyohoo' kelunan tavin roh ke' réh bara' ka', O padéé', hun néh pu'un
         ha' tebaraa' éh omok ngereken kenin mé' jian koh bara' éh, ha' réh.
         16 Boh Paulus nekedéng ngan mapat réh, ka' ha' néh. O kekat padéé' ké' éh pohoo' Yahudi,
         kenat péh ka'ah éh tengéé' pohoo' éh pu'un seva' Allah, jian keh menéng ha' ké'.
         17 La'ah Allah éh kenelan kelunan Yahudi pu'un Éh ngevéléé' tepun lu', ngan ngeja'au
         réh hun réh ngabit irah tong tana' Mesir sahau. Neu' penyukat Néh éh ja'au pu'un Éh
         mihin réh piso jin tana' Mesir rai.
         18 La'ah kelebéé' réh lakau tong tana' pegawa nah pat poloo' ta'un, pu'un Éh mihau réh
         ngan kebit kenin.
         19 Pu'un Éh ngebéé tujuu' arong pohoo' kelunan tong tana' Kana'an, ke' Néh mena' tana'
         kelunan inah ngan irah éh anah nah,
         20 Ngioo' éh pat ato lemah poloo' ta'un kelebéé' irah Israel pu'un tana' inah lah. La'o
         inah kepéh Tuhan mena' réh kuraa'-kuraa' kelunan éh jam petuneng réh, pah avéé' lem
         pengurip nabi Samuel.
         21 Ngan hun réh menyat jah raja' jin Allah, pu'un Éh mena' Saul anak Kis éh jin betah
         Benyamin ngan réh, ke' néh omok raja' réh, pat poloo' ta'un kelebéé' néh pu'un raja'
         réh.
         22 La'o Allah pepiso Saul nah, pu'un éh ngeja'au Daud ke' néh omok raja' réh kepéh.
         Ka' ha' Allah bara' tong Daud nah, Akeu' lepah alaa' Daud anak Isai, jah kelunan éh
         payoo' tong kenin Ké', éh juk maneu' kekat pengeloo' Ké', ha' Allah.
         23 La'ah jin betah Daud, pu'un Allah mena' Yésus ngan pohoo' Israel, ke' Néh purip réh,
         pekua' éh pejajii' Néh lepah.
         24 La'ah bé' jak Yésus pu'un tuai, pu'un Yohanes nebaraa' kekat kelunan éh pohoo' Israel
         nyohoo' réh piso jin kesa'at réh ngan batis.
         25 Hun Yohanes danii' juk ma'o jin kekat kereja' néh, pu'un éh bara' ngan kekat kelunan,
         ka' ha' néh, séé' ku' tu' kunah ka'ah kei? Bé' akeu' tu' Iah éh nena keh nah ne'.
         Adang Iah pu'un tuai la'o ké' da', ngan mega' kasut jin gem Néh péh ku' bé' tekep,
         kenat ha' Yohanes, ha' Paulus nah.
         26 Ka' ha' Paulus kepéh, O kekat tamen ngan kekat padéé' éh anak-ayam Abraham, ngan
         kekat kelunan éh tengéé' pohoo' péh éh pu'un seva' Allah, rengah tong jalan lu' omok
         alaa' urip, pu'un éh lepah avéé' tong kekat uleu' béé.
         27 Uban kelunan éh mokoo' tong Yérusalem ngan kekat pengoloo' réh, bé' réh jam Yésus
         juk purip réh, ngan bé' réh nesen kekat ha' lem surat Tuhan éh penurung réh siget
         Dau Posot. Bang pu'un réh pesukup kekat ha' irah nabi neu' réh pu'un ngukum Yésus.
         28 Bé' pu'un ineu' éh tekep ke' réh mematai Éh, bang pu'un réh nyohoo' Pilatus ke' néh
         nyohoo' réh mematai Éh.
         29 La'o réh maneu' kekat éh benara' réh lem surat Tuhan tong jalan réh maneu' Yésus,
         boh réh petuhun éh jin kayeu' salib ke' réh modoo' Éh lem tanem.
         30 Bang pu'un Allah pebetéé' Éh jin patai Néh,
         31 ngan irah éh kivu Éh jin tana' Galilia tai Yérusalem nah rai, pu'un réh na'at Éh
         lem kuraa'-kuraa' dau kepéh, ngan hun iteu' kepéh irah bara' kekat éh ta'an réh nah
         ngan kekat pohoo' Israel.
         32 La'ah kenat éh ke' améé' tuai siteu' ke' mé' juk bara' Rengah Jian ngan ka'ah kepéh.
         Uban rengah iteu' éh pejajii' Allah ngan tepun lu' rai,
         33 pu'un Éh lepah pesukup éh ngan uleu' éh anak-ayam réh kepéh, uban pu'un Éh pebetéé'
         Yésus jin patai Néh. Barei' ha' éh lepah senurat lem surat Masmur tulat duah, ka'
         éh. Ka'au' éh Anak ké', dau iteu' Akeu' bara' ngan kekat kelunan Akeu' éh Tamen Ko',
         ha' Néh.
         34 La'ah tong Allah pebetéé' Éh jin patai Néh ke' Néh bé' omok borok, pu'un Allah lepah
         bara' ka', Kekat éh pejajii' ké' ngan Daud tong penika ké' ngan néh bé' éh omok paléu,
         pu'un éh kenat avéé' pelinguh, kenat péh penika ké' tong ka'au' kepéh, ha' Néh.
         35 Barei' ha' lem jah Masmur éh jah kepéh, ka' éh, Bé' Ka'au' kejeraa' Anak Ko' Éh Ni'ai
         tai borok, ha' Néh.
         36 Pu'un Daud kivu pengeloo' Allah kelebéé' néh murip, bang matai éh, ngan tenanem réh
         éh ngepata kekat tepun néh, ngan pu'un éh borok.
         37 Bang éh Allah pebetéé' jin patai nah bé' éh borok.
         38 O kekat tamen ké' ngan kekat padéé' ké', jian keh jam mu'un, jalan mega' penyala',
         inah éh lem ngaran Yésus éh benara' mé' ngan keh.
         39 La'ah séé'-séé' éh ngelan tong Yésus, pu'un éh pelepu jin kekat penyala' néh. Neu'
         néh kivu sohoo' lem Surat Musa awah bé' éh omok pelepu.
         40 Uban néh kenat mavaa' keh jian-jian, dai ka'ah pu'un barei' ha' éh lepah senurat
         lem surat irah nabi, ka' ha' réh.
         41 O ka'ah éh lebuau, na'at keh. Tekep ka'ah mapah ngan matai, uban kekat penganeu'
         Ké' lem urip keh iteu', bé' keh ngelan éh. Mu'un péh kelunan bara' éh lenaa' mu'un
         ngan keh, bang bé' keh ngelan éh. Kenat ha' néh, ha' Paulus nah.
         42 Hun Barnabas rawah Paulus musit jin lamin sebayang nah, pu'un réh menyat roh tuai
         kepéh nebaraa' réh tong Dau Posot migu maréng.
         43 Musit réh béé-béé, pinaa' kelunan Yahudi ngan kelunan éh tengéé' pohoo' éh ngabit
         sebayang réh, pu'un réh kivu Paulus ngan Barnabas. Pu'un roh pané ngan réh nyohoo'
         réh murip petem lem pengelan tong Tuhan éh pika réh.
         44 Avéé' tong Dau Posot kepéh nah, kekat irah tong leboo' inah petipun béé ke' réh menéng
         ha' tebaraa' Tuhan.
         45 Hun kelunan Yahudi na'at kelunan pinaa' nah tai menéng ha' tebaraa' roh, leko réh
         na'at éh kenat, pu'un réh ngisaa' ha' tebaraa' Paulus ke' réh pekenyaa' éh.
         46 Bang Paulus ngan Barnabas makang kenin nebaraa' réh, ka' ha' roh, Tekep ha' tebaraa'
         Tuhan pu'un benara' mé' ngan keh tenah. Bang uban keh pu'un bet éh awah, seleket keh
         bara' bé' keh keloo' alaa' urip éh pelinguh, inah améé' juk piso jin keh tai nebaraa'
         kelunan éh tengéé' pohoo' kepéh.
         47 Uban pu'un Tuhan nyohoo' améé' nebaraa' éh kenat, ka' ha' Néh, Akeu' maneu' keh barei'
         rema tong kekat kelunan éh tengéé' pohoo', dokoo' keh mihin kekat kelunan pah tipo
         tana' alaa' urip. Kenat ha' Néh ngan mé'.
         48 Hun irah éh tengéé' pohoo' jin pohoo' Yahudi menéng ha' roh kenat, murung kenin réh.
         Pu'un réh mejing Tuhan uban ha' tebaraa' Néh. Kekat kelunan éh kevéléé' Tuhan ke'
         réh alaa' urip éh pelinguh, pu'un réh ngelan tong néh.
         49 La'ah pu'un ha' tebaraa' Tuhan avéé' tong kuraa'-kuraa' leboo' kepéh.
         50 Bang pu'un irah Yahudi punyat kenin irah éh pengeja'au tong leboo' inah, kenat péh
         réh punyat kenin kuraa' redo éh maren, éh bé' pohoo' Yahudi bang éh kivu adet sebayang
         réh ngan éh seva' Allah. Inah réh punyat kenin kelunan ke' réh peketa Paulus ngan
         Barnabas ngan bet roh jin leboo' inah.
         51 Boh roh nepaga' agaa' tana' jin gem roh, seleket roh bara', irah bé' keloo' alaa'
         ha' tebaraa' roh. Lakau roh kepéh tai leboo' Ikonium.
         52 La'ah kekat kelunan tong Antiokia éh ngelan tong Tuhan pu'un réh penoo' neu' Sahéé'
         Ni'ai ngan murung kenin réh.

1 La'ah kenat péh hun Paulus rawah Barnabas pu'un tong leboo' Ikonium éh leboo' kapan.
         Tai roh tong lamin sebayang Yahudi ke' roh nebaraa' réh lenaa' mu'un, avéé' pinaa'
         kelunan Yahudi ngan pinaa' kelunan éh tengéé' pohoo' pu'un ngelan.
         2 Bang kelunan Yahudi éh bé' keloo' ngelan tong Yésus, pu'un réh punyat kenin kelunan
         éh tengéé' pohoo' ke' réh maneu' kelunan éh ngelan nah.
         3 Lebéé' roh mokoo' tong leboo' inah, bara' ha' tebaraa' Tuhan ngan makang kenin. Tuhan
         pekelenaa' kekat éh benara' roh tong penika Néh adang néh teneng, neu' Néh mena' penyukat
         Néh ngan roh, ke' roh omok maneu' pinaa' arong penganeu' éh ngebéé kenin kelunan.
         4 Petengéé' kenin irah tong leboo' inah, jelua' réh alaa' tai saa' irah Yahudi, jelua'
         kepéh alaa' tai rawah lawah nah.
         5 La'ah kelunan éh tengéé' pohoo' jin pohoo' Yahudi, pemung ngan kelunan éh pohoo'
         Yahudi, ngan pengeja'au réh, pekua' kenin réh juk maneu' rawah lawah ngan memateu'
         roh.
         6 Hun roh jam réh juk maneu' roh kenat, kelap roh tai Listra ngan Derbe leboo' ja'au
         tong tana' Likaonia, pu'un roh lakau tai siget leboo' tong tana' inah kepéh,
         7 ke' roh bara' Rengah Jian tong Yésus ngan réh.
         8 La'ah tong leboo' Listra pu'un jah kelunan éh mokoo' awah, uban néh paket gem jin
         lohoo' néh, bé' éh omok lakau.
         9 La'ah pu'un éh menéng ha' tebaraa' Paulus. La'ah Paulus na'at éh, kejam néh lakei'
         inah pu'un pengelan ke' néh omok ma'o.
         10 Boh Paulus kepuh éh, ke' néh pané ngan néh ngan ja'au ha', ka' ha' néh, Jian ke'
         nekedéng pejek, ha' néh. Tioo betéé' éh ngan lakau.
         11 Hun kelunan pinaa' na'at Paulus peka'o éh kenat, pu'un réh bika' lem ha' Likaonia,
         éh ha' pohoo' réh, ka' ha' réh, Pu'un balei' lepah ngepaléu usah néh pekua' layan
         kelunan ngan pu'un éh tuai ngan lu', ha' réh.
         12 Uban réh seruh Barnabas rawah Paulus nah balei', irah ngeliwah ngaran roh ka', Barnabas
         nah Seus, ngan Paulus nah Hermes.
         13 Lakei' éh jam dayung, éh kivu balei' Seus, lamin butun nah pu'un tong usit leboo'
         nah. Iah ngan irah pinaa' juk mena' pengena' réh ngan Barnabas rawah Paulus, pekua'
         barei' réh mena' pengena' ngan balei'. Uban kenin néh juk mihin kelunan pinaa' peliwa
         Barnabas rawah Paulus palaa' lakin sapé' ngan anyam bunga' nah.
         14 Hun Barnabas rawah Paulus jam réh juk maneu' éh kenat tong roh, besau kenin roh,
         pelapah roh mejéé' pakai roh ngan tioo nekedeu' tai kelunan pinaa' nah. Pu'un roh
         bika', ka' ha' roh,
         15 Uban ineu' keh maneu' iteu'? Amo iteu' péh pekua' ka'ah ke' mo. Amo tuai dokoo' mo
         bara' Rengah Jian ngan keh, dokoo' keh omok piso jin kekat éh bé' omok purip keh iteu',
         dokoo' keh omok tavin Allah éh murip, éh pu'un suai langit ngan tana' ngan baa' banget
         ngan kekat éh lem néh.
         16 Hun lepah rai pu'un Éh kejeraa' kekat arong kelunan kivu kenin réh tengéé'.
         17 Na' péh éh kenat, bé' éh bé' pu'un telana' éh bara' tong Néh, uban kekat penganeu'
         Néh éh jian, inah éh bara' tong Néh. Pu'un retek Néh maneu' taa' ke' Néh purip kekat
         buaa' éh nena' Néh ngan uleu'. Pu'un éh mena' kekat arong penguman ngan lu', ngan
         pu'un éh pepenoo' kenin lu' neu' kekat kemurung Néh, ha' roh ngan réh.
         18 Na' péh roh pané kenat, si'ik awah la'ah réh bé' peliwa roh.
         19 La'ah tuai kuraa' kelunan Yahudi jin leboo' Antiokia tong tana' Pisidia ngan jin
         leboo' Ikonium péh, éh punyat kenin kelunan pinaa' nah kepéh ke' réh memateu' Paulus.
         Pu'un réh mihit éh musit jin leboo' inah, uban réh seruh éh matai.
         20 Bang pu'un kelunan éh ngelan tong Tuhan nekedéng tutuh néh, lem réh nekedéng kenat,
         betéé' éh tai tong leboo' inah kepéh. Barei' sagam Paulus rawah Barnabas tai leboo'
         Derbe.
         21 La'ah Paulus rawah Barnabas pu'un bara' Rengah Jian ngan irah leboo' Derbe, ngan
         pu'un pinaa' kelunan ngelan tong Tuhan kepéh sinah. La'o inah moléé' roh kepéh tai
         leboo' Listra ngan Ikonium ngan Antiokia tong tana' Pisidia.
         22 Pu'un roh ngereken kenin kekat kelunan éh ngelan tong Tuhan ngan nyohoo' réh gahang
         lem pengelan réh. Ka' ha' roh, Adang lu' juk teneng kuraa' arong penusah kelu' omok
         tai lem nihau Tuhan, ha' roh.
         23 La'ah pu'un roh ngevéléé' kelunan éh omok maneu' kereja' pelayan tong siget sidang.
         La'ah kelaset roh sebayang, mejai kekat réh béé ngan Tuhan éh kenelan réh.
         24 Lakau roh tong tana' Pisidia, pah avéé' tong tana' Pampilia.
         25 Pu'un roh bara' ha' tebaraa' Tuhan tong leboo' Perga, la'o inah lakau kepéh roh tai
         leboo' Atalia,
         26 ngan jin sinah kepéh boh roh lakau jalan kapen moléé' tai Antiokia sidang éh mejai
         roh ngan Tuhan lepah nah ke' Allah petubo ngan mihau roh kelebéé' roh maneu' kereja'
         Néh éh barei' neu' roh inah.
         27 Hun Paulus rawah Barnabas avéé' tong Antiokia pu'un roh petipun ngan irah tong sidang
         inah, ke' roh bara' tong jalan Allah pu'un nolong roh, ngan mukap jalan ke' kelunan
         éh tengéé' pohoo' omok ngelan tong Yésus.
         28 Lebéé' roh mokoo' tong Antiokia pemung ngan kekat kelunan éh ngelan tong Tuhan.

1 La'ah pu'un kelunan jin tana' Yudea tai Antiokia ke' réh nebaraa' irah éh ngelan
         sinah. Ka' ha' réh, Hun keh bé' sunat kivu sohoo' lem Surat Musa, bé' keh omok alaa'
         urip dalem Yésus, ha' réh.
         2 La'ah tengéé' kenin Paulus rawah Barnabas jin kenin irah. Pesakat mu'un roh ngan
         réh. Uban néh kenat pu'un réh ngevéléé' Paulus ngan Barnabas ngan kuraa' kelunan éh
         jah jin belah réh, ke' réh nyohoo' réh tai Yérusalem tavin kekat lawah Tuhan ngan
         irah pengeja'au sidang ke' réh neteng irah kepéh.
         3 Uban irah sidang nyohoo' réh kenat, lakau réh tai Yérusalem. Belah jalan réh nah,
         tai réh tong tana' Penisia ngan tana' Samaria ke' réh bara' tong jalan kelunan éh
         tengéé' pohoo' pu'un piso jin kesa'at réh ngan ngelan tong Tuhan kepéh. Hun réh jam
         éh kenat, murung mu'un-mu'un kekat irah éh ngelan tong Tuhan.
         4 Hun Paulus réh teleu' Barnabas avéé' tong Yérusalem, pu'un irah sidang ngan irah
         lawah Tuhan ngan kekat pengeja'au sidang alaa' réh ngan jian kenin. La'ah pu'un réh
         teleu' bara' tong jalan Allah pu'un nolong réh lepah nah.
         5 Bang pu'un jelua' irah Yahudi éh kivu adet Parisi éh ngelan tong Tuhan Yésus, nekedéng
         ke' réh pané. Ka' ha' réh, Tekep pesunat kekat kelunan inah ngan nyohoo' réh kivu
         sohoo' lem Surat Musa, ha' réh.
         6 Kekat lawah Tuhan ngan irah pengeja'au sidang petipun ke' réh seruh tong kekat inah
         kepéh.
         7 Lebéé' irah pepané ngan peteteng tong inah, boh Péterus nekedéng ke' néh pané ngan
         réh, ka' ha' néh, O kekat tamen ngan kekat padéé' ké', ka'ah jam Allah pu'un ngevéléé'
         akeu' jin belah keh lepah rai, dokoo' ké' omok tai bara' Rengah Jian ngan kelunan
         éh tengéé' pohoo' jin pohoo' Yahudi dokoo' réh omok menéng ngan ngelan kepéh.
         8 La'ah Allah éh jam kenin kekat kelunan, pu'un Éh pekelenaa' adang Néh keloo' kelunan
         éh tengéé' pohoo' alaa' urip Néh, neu' Néh mena' Sahéé' Ni'ai ngan réh, pekua' éh
         na' Néh ngan uleu' rai.
         9 Bé' éh tengéé' ke' penganeu' Néh ngan uleu', tengéé' ke' éh neu' Néh ngan irah, bang
         Iah mega' penyala' lu' béé neu' pengelan lu' tong Iah awah.
         10 Hun néh kenat, uban ineu' keh ngelawan Allah ngan nyohoo' réh barei' bii' éh bahat
         hun tepun lu' ngan usah lu' tengéé' péh bé' omok bii' éh rai. Hun néh kenat uban ineu'
         keh nyohoo' réh bii' éh.
         11 Hun uleu' ngelan adang lu' omok alaa' urip neu' penika Tuhan Yésus awah, kenat péh
         tong irah éh tengéé' pohoo' kepéh, ha' Péterus.
         12 Kekat kelunan pinaa' nah mokoo' kelem menéng ha' Barnabas rawah Paulus bara' tong
         kekat jalan Allah nolong roh maneu' pinaa' arong penganeu' belah kelunan éh tengéé'
         pohoo', éh pekelenaa' penyukat Tuhan ngan éh ngebéé kenin kelunan.
         13 La'o rawah pané, boh Yakub pané kepéh, ka' ha' néh, O kekat pengeja'au ngan kekat
         padéé' ké', jian keh menéng ha' ké'.
         14 Pu'un Simon bara' tong jalan Allah tebai kelunan éh tengéé' pohoo' ke' Néh ngevéléé'
         kuraa' kekat éh omok anah Nah.
         15 La'ah kekat iteu' pu'un éh pekua' éh benara' nabi Tuhan sahau, ka' ha' réh,
         16 La'o iteu' Akeu' juk tuai kepéh, ha' Tuhan. Lamin Daud éh lepah kuba', Akeu' juk
         mejek éh maréng kepéh. Ngan éh lepah tegarai, Akeu' juk tipun éh kepéh, ngan pepejek
         éh kepéh.
         17 Kekat kelunan éh tengéé' pohoo' pu'un réh juk pitah Tuhan kepéh, inah éh, kekat pohoo'
         éh tenebai Ké' dokoo' réh omok anah Ké'.
         18 Kenat ha' Tuhan bara' ngan kelunan jin bu'un sahau.
         19 Ka' ha' Yakub kepéh, éh seneruh ké', mai lu' petusah kelunan éh tengéé' pohoo' éh
         pu'un ngelan ngan kivu Allah.
         20 Bang jian lu' nyurat jah surat meta' réh mai réh kuman ka'an éh kenilin éh pengena'
         kelunan ngan butun, ngan mai réh petuyang, mai réh kuman ka'an éh matai nahat réh
         batok awah, ngan mai réh kuman dahaa'.
         21 Uban lepah lebéé' tenéh siget Dau Posot pu'un kelunan purung ha' tebaraa' lem Surat
         Musa tong lamin sebayang Yahudi, ha' Yakub ngan réh.
         22 Boh irah lawah Tuhan ngan pengeja'au sidang, ngan irah sidang péh seruh, jian réh
         ngevéléé' kelunan éh omok kivu Paulus rawah Barnabas tai Antiokia kepéh. Boh réh ngevéléé'
         Yudas, éh keruwah ngaran néh Barsabas, rawah Silas, inah éh kenelan kekat irah sidang.
         23 Pu'un réh pekateu' surat jalan rawah, ka' ha' lem surat inah, Surat iteu' jin lawah
         Tuhan ngan jin pengeja'au sidang ngan jin kekat améé' padéé' keh siteu'. Tabi' ngan
         kekat padéé' dalem Tuhan éh tengéé' pohoo' éh mokoo' tong leboo' Antiokia ngan tong
         tana' Siria ngan tong tana' Kilikia péh.
         24 Pu'un améé' menéng pu'un kuraa' kelunan jin belah améé' lepah tai petusah ngan ngebahat
         kenin ka'ah neu' kekat ha' tebaraa' réh, bang bé' mé' nyohoo' réh pané kenat.
         25 Uban néh kenat pu'un améé' petipun siteu', ngan pekua' kenin mé' seruh, tekep mé'
         ngevéléé' kelunan éh omok tai ngan keh kepéh, kivu Barnabas rawah Paulus, éh bakéh
         mé' mu'un.
         26 Bé' rawah paréé' urip roh lem roh kereja' ngan Tuhan Yésus Kristus éh kenelan lu'.
         27 Uban néh kenat améé' nyohoo' Yudas ngan Silas tai tavin ka'ah. Rawah omok bara' kekat
         ha' mé' lem surat iteu' da'.
         28 Uban Sahéé' Ni'ai ngan améé' péh seruh, bé' tekep mé' nyohoo' keh maneu' éh bé' keh
         omok maneu'. Bang inah awah sohoo' mé' ngan keh,
         29 mai keh kuman ka'an éh peliwa kelunan ngan butun, ngan mai keh kuman dahaa', ngan
         mai keh kuman ka'an éh matai nahat réh batok awah, ngan mai keh petuyang. Hun keh
         kivu kekat éh benara' mé' inah, adang keh jian. Iteu' awah ha' mé', ha' réh.
         30 Lakau réh tai Antiokia, sinah réh tebai kekat kelunan éh ngelan petipun ke' réh mena'
         surat inah ngan réh.
         31 La'o réh purung surat inah, murung kenin réh, uban rengah inah papung kenin réh.
         32 La'ah Yudas ngan Silas, rawah péh kevéléé' Tuhan ke' roh bara' ha' tebaraa' Néh ngan
         kelunan, la'ah kebit ha' tebaraa' roh nebaraa' ngan ngereken kenin kekat padéé' éh
         sinah.
         33 Irah éh tuai jin Yérusalem nah, lebéé' réh mokoo' sinah, la'o inah irah padéé' tong
         Antiokia kejeraa' réh moléé' ngan dawai lakau tai tavin irah éh nyohoo' réh tuai lepah
         nah.
         34 Bang Silas mokoo' keto.
         35 La'ah lebéé' Paulus ngan Barnabas mokoo' tong Antiokia, pu'un rawah ngan irah éh
         jah kepéh nebaraa' ngan petena' réh tong ha' tebaraa' Tuhan.
         36 Lebéé' si'ik la'o inah ka' ha' Paulus ngan Barnabas, Jian toh ngeliwet nepah padéé'
         lu' lem Tuhan tong siget leboo' éh jalan toh tai bara' ha' Tuhan lepah rai, dokoo'
         toh omok jam kineu' réh kepéh, ha' néh.
         37 La'ah Barnabas juk mihin Yohanes Markus ngan roh,
         38 bang Paulus seruh, bé' tekep mihin éh, uban néh bé' pesukup kereja' néh tong tana'
         Pampilia lepah nah bang nebet néh roh hun irai pu'un éh moléé' awah.
         39 Pesakat mu'un Paulus rawah Barnabas, pah avéé' rawah petat lakau. Barnabas mihin
         Markus ngan néh jalan kapen tai pulau Siprus,
         40 ngan Paulus mihin Silas ngan néh. La'o irah sidang nah mejai éh ngan Tuhan dokoo'
         Tuhan mavaa' éh,
         41 lakau roh tai siget leboo' tong tana' Siria ngan tana' Kilikia ke' roh ngereken kenin
         kelunan tong sidang inah.

1 Lakau Paulus tai leboo' Derbe ngan Listra. La'ah pu'un jah kelunan éh ngelan tong
         Tuhan sinah, ngaran néh Timotius, tinen néh pohoo' Yahudi, la'ah iah péh ngelan, bang
         tamen néh pohoo' Yunani.
         2 Timotius senepah kekat padéé' lem Tuhan éh tong leboo' Listra ngan leboo' Ikonium.
         3 Uban Paulus juk mihin Timotius ngan néh, pu'un éh pesunat éh. Iah maneu' éh kenat
         uban kelunan Yahudi éh pu'un tong tana' inah jam tamen Timotius nah pohoo' Yunani.
         4 La'ah hun roh lakau tai leboo' inah, pu'un roh mena' surat éh jin irah lawah Tuhan
         ngan jin irah pengeja'au sidang tong Yérusalem, ngan irah inah, ngan nyohoo' réh kivu
         kekat ha' réh lem surat inah.
         5 Inah jalan kekat sidang pu'un reken lem pengelan réh tong Tuhan ngan siget dau pepit
         pinaa' kelunan kepéh.
         6 Lakau réh teleu' inah tong tana' Prigia ngan Galatia, bé' Sahéé' Ni'ai kejeraa' réh
         tai bara' ha' Tuhan tong Asia.
         7 Hun réh avéé' déhéé' belah tana' Misia, pu'un réh pitah jalan juk tai jah betah tana'
         Bitinia, bang bé' Sahéé' Yésus kejeraa' réh tai.
         8 Uban néh kenat lakau réh kepéh pajau tana' Misia tai Troas, éh leboo' ja'au tong
         tana' Makedonia.
         9 Merem inah pu'un éh poléng tong ta'an Paulus. Pu'un éh na'at barei' jah kelunan jin
         Makedonia éh nekedéng ngan tebai éh, ka' ha' néh, Jian ke' papit tuai tai tana' Makedonia
         nolong améé' siteu', ha' néh.
         10 La'o Paulus na'at kekat inah rii', boh mé' pitah jalan tai Makedonia, uban kenat
         péh jalan mé' jam Allah pu'un tebai mé' tai sitai bara' Rengah Jian ngan réh.
         11 La'ah masek mé' lem kapen peleka jin leboo' Troas mepai tong pulau Samotrake, ngan
         barei' sagam kepéh papit mé' tai leboo' Neapolis.
         12 Jin sinah kepéh lakau mé' jalan tana' tai leboo' ja'au Pilipi, Pilipi inah jah leboo'
         ja'au jin kekat leboo' tong tana' Makedonia. La'ah leboo' Pilipi nah nihau peritah
         Rum. La'ah duah-teleu' dau mé' mokoo' sinah.
         13 Tong Dau Posot musit mé' jin leboo' inah tai déhéé' baa' uban mé' seruh barang pu'un
         péh retek irah Yahudi petipun sinah sebayang. Menyun mé' pané ngan kekat redo éh pu'un
         sinah.
         14 Pu'un jah redo éh menéng ha' mé', ngaran néh Lidia, éh jin leboo' ja'au Tiatira tong
         tana' Rum. Pu'un redo inah melih livah rep-rep. Pu'un éh seva' Allah, kenin néh pukap
         ngan Tuhan ke' néh mihau kekat ha' éh benara' Paulus nah.
         15 Pu'un éh batis pemung ngan kekat irah tong lamin néh. La'o inah pu'un éh tebai mé',
         ka' ha' néh, Hun keh seruh akeu' ngelan tong Tuhan mu'un, jian keh tai lamin ké' mokoo'
         ngan améé', ha' néh. Gahang mu'un éh tebai' mé'.
         16 La'ah jah dau tovoo' améé' tai tong jalan kelunan sebayang nah temeu' mé' ngan jah
         redo éh ripen éh nasek balei', éh pu'un pengejam omok bara' ineu'-ineu' éh juk pu'un.
         Pinaa' rigit laa' pengeja'au néh neu' redo inah ngebalei'.
         17 Pu'un éh kivu Paulus seliko ngan améé', mejui éh, ka' ha' néh, Kelunan inah maneu'
         kereja' Allah éh Matek Bau, pu'un réh bara' jalan uleu' kelunan omok alaa' urip éh
         maréng, ha' néh.
         18 Kuraa'-kuraa' dau pu'un éh maneu' kenat, pah avéé' Paulus tusah kenin menéng éh kenat,
         pelapah pupah Paulus ke' néh meta' balei' nah, ka' ha' néh, Dalem ngaran Yésus Kristus
         akeu' nyohoo' ke' pega', ha' néh. Tioo pega' balei' nah.
         19 Hun pengeja'au redo inah jam éh bé' omok alaa' rigit pinaa' kepéh uban balei' nah
         lepah pega', pelapah réh ngamit Paulus ngan Silas ke' réh menat roh tavin pengeja'au
         peritah tong retek pegawa déhéé' jalan pebelih.
         20 Pu'un réh mihin roh tavin pengeja'au tong leboo' ja'au Pilipi nah, éh maneu' kereja'
         peritah Rum, ka' ha' réh, Rawah iteu' kelunan Yahudi, pu'un roh petusah leboo' uleu'.
         21 Pu'un rawah bara' tong kuraa' kekat adet éh tengéé' jin adet améé' éh lem nihau Rum,
         bé' mé' omok alaa' ngan kivu adet éh jah éh benara' roh nah, ha' réh.
         22 Pinaa' kelunan maneu' Paulus ngan Silas. Boh irah éh kereja' ngan peritah Rum nah
         mejéé' pakai roh, ngan nyohoo' kelunan mipok roh.
         23 Pinaa' koléé' réh mipok roh, la'o inah irah bet roh lem lamin tutup, ngan nyohoo'
         pengeja'au éh mavaa' lamin tutup mavaa' roh mu'un-mu'un.
         24 Uban sohoo' réh kenat, pu'un éh masek roh lem lamin tutup tong retek éh dilem mu'un
         ngan ke' néh natip gem roh palaa' kayeu'.
         25 Bang belu'an merem Paulus rawah Silas sebayang ngan nyanyi mejing Allah, kekat kelunan
         éh tong lamin tutup menéng ha' roh.
         26 Tioo pu'un tegen tana' éh ja'au mu'un, éh ngusii' kekat lihei' lamin tutup nah. Pelapah
         kekat usit tapé pukap tengéé', ngan kekat jeret irah éh tenutup réh nah pu'un pega'.
         27 Tioo to'ot lakei' pengeja'au éh mavaa' lamin tutup nah, ngan na'at kekat usit tapé
         lamin nah pu'un pukap, iah seruh kelunan éh tenutup néh nah lepah kelap. Boh éh menat
         po'é néh ke' néh juk mematai iah ke'.
         28 Bang Paulus bika' ngan ja'au ha', ka' ha' néh, Mai ke' mematai ka'au' ke', uban kekat
         améé' béé to de' ke' siteu', ha' néh.
         29 La'ah pengeja'au nah tebai réh tuai mihin titui ke' néh tioo nekedeu' tai masek.
         Riyet éh tioo pegup tong jumen Paulus rawah Silas.
         30 La'ah iah mihin roh musit ke' néh neteng roh, ka' ha' néh, O lakei' ja'au, ineu'
         éh tekep ké' maneu' dokoo' ké' omok alaa' urip, ha' néh.
         31 La'ah ka' ha' roh ngan néh, Ngelan tong Tuhan Yésus boh ke' omok alaa' urip, kenat
         péh kekat irah tong lamin ko', ha' roh.
         32 Boh roh bara' ha' Tuhan ngan néh, kenat péh ngan kekat irah éh pu'un tong lamin néh
         kepéh.
         33 Tovoo' merem inah péh pu'un éh mihin roh ngan pohéé' suhat roh, boh éh batis pemung
         ngan kekat kelunan tong lamin néh.
         34 La'ah pu'un éh mihin Paulus rawah Silas taket tong lamin néh ke' néh mena' ka'an
         ngan roh. Murung kenin néh, kenat péh kekat irah tong lamin néh uban pengelan réh
         tong Allah.
         35 Dau ngivun sagam pengeja'au tong leboo' Pilipi éh maneu' kereja' peritah Rum nyohoo'
         pengeja'au tong lamin tutup ngelepu roh.
         36 Boh éh tai bara' kenat ngan Paulus, ka' ha' néh, pu'un peritah nyohoo' ku' ngelepu
         koh ri' de'. Hun néh kenat ngelajam koh lakau da', ha' néh ngan roh.
         37 Bang ha' Paulus ngan réh, amo iteu, lem nihau irah Rum amo bé' pu'un maneu' sala'
         ineu'-ineu' bang amo lepah nipok tong jumen kelunan pinaa' ngan nasek lem lamin tutup.
         Hun iteu' kepéh irah juk nyohoo' amo musit ngan selem-selem, bé' amo keloo'. Irah
         pengeja'au jin peritah Rum inah tengéé' tekep tuai ke' réh pepusit mo.
         38 La'ah irah éh mavaa' lamin tutup, bara' ha' roh nah ngan pengeja'au éh maneu' kereja'
         peritah Rum. Hun pengeja'au peritah jam Paulus rawah Silas nah lem nihau irah Rum,
         medai réh kepéh.
         39 Pelapah réh tai menyat jian ngan Paulus rawah, ngan mihin roh musit jin lamin tutup.
         La'o inah boh pengeja'au nah menyat roh piso jin leboo' inah.
         40 Musit roh jin lamin tutup tioo tai lamin Lidia. Sinah roh temeu' ngan kekat padéé'
         lem Tuhan, la'ah pu'un roh nebaraa' réh ke' roh ngereken kenin réh. La'o inah lakau
         roh kepéh.

1 Lakau Paulus ngan Silas lapah tong leboo' ja'au Ampipolis ngan Apolonia, tai Tesalonika
         leboo' ja'au. La'ah tong leboo' inah pu'un lamin sebayang Yahudi.
         2 Barei' kemalai Paulus, tai éh tong lamin sebayang nah. La'ah teleu' batang Dau Posot
         pu'un éh pepané ngan peteteng tong ha' lem surat Tuhan.
         3 Iah bara' éh lenaa' mu'un, adang éh tekep Kristus keta ngan betéé' jin patai Néh.
         Ka' ha' néh, Yésus éh benara' ké' ngan keh, adang néh Iah ké' éh Kristus, ha' néh.
         4 La'ah jin belah réh pu'un jelua' kelunan éh ngelan tong Tuhan Yésus kepéh éh tai
         pemung ngan Paulus rawah Silas, kenat péh pinaa' kelunan éh pohoo' Yunani éh seva'
         Allah, irah péh ngelan tong Tuhan Yésus kepéh, kenat péh kuraa' redo éh maren.
         5 Bang irah Yahudi sakit kenin ngan leko tong irah éh ngelan nah. Tai réh tebai kuraa'
         kelunan sa'at éh murip awah tong jalan pebelih, ke' irah inah maneu' roh kepéh. La'ah
         irah punyat kenin kekat kelunan tong leboo' inah, pah avéé' réh béé tai nutuh lamin
         Yason ke' réh pitah Paulus rawah Silas ke' réh mihin roh musit tavin kelunan pinaa'
         nah.
         6 Uban réh bé' jam semah rawah pu'un, irah tioo ngamit Yason ngan kuraa' usah padéé'
         lem Tuhan kepéh, ke' réh menat réh tai peritah tong leboo' inah. Bika'-bika' réh,
         ka' ha' réh, Kelunan éh petusah kelunan tong leboo' semah-semah réh tai, pu'un réh
         tong leboo' uleu' kepéh ngan petusah uleu' siteu'.
         7 Pu'un Yason papung roh ngan alaa' roh tong lamin néh. Kekat irah béé ngelawan raja'
         lu', uban ha' réh, pu'un jah raja' éh jah kepéh ngaran Néh Yésus, ha' réh ngan peritah.
         8 La'ah neu' ha' réh kenat nah, kelunan pinaa' ngan irah peritah tong leboo' inah betéé'
         kenin ngan tusah mu'un-mu'un.
         9 Irah peritah nah nyohoo' Yason ngan irah éh jah kepéh mena' rigit éh telana' réh
         bé' réh juk petusah réh kepéh, la'o inah irah ngelepu réh.
         10 Hun talum merem inah kekat padéé' dalem Tuhan nyohoo' Paulus ngan Silas tai leboo'
         ja'au Berea. Avéé' sitai tai roh tong lamin sebayang Yahudi.
         11 La'ah irah tong Berea nah, bé' réh mahéng kenin barei' irah éh tong Tesalonika, murung
         réh menéng ha' tebaraa' Tuhan. Siget dau mekat réh purung surat Tuhan ke' réh omok
         jam hun néh pu'un mu'un barei' éh benara' Paulus ngan réh.
         12 Pinaa' kelunan jin belah réh éh ngelan kepéh, kenat péh pinaa' redo Yunani éh maren
         ngan pinaa' lakei' éh pohoo' Yunani ngelan kepéh.
         13 Hun kelunan Yahudi éh tong Tesalonika jam Paulus pu'un bara' ha' tebaraa' Tuhan ngan
         kelunan tong Berea, tai réh sinah kepéh, ngan punyat kenin ngan petusah kelunan pinaa'
         éh sinah kepéh.
         14 Pelapah padéé' dalem Tuhan nyohoo' Paulus tai baa' banget, bang Silas rawah Timotius
         mokoo' keto tong Berea.
         15 Kelunan éh mihin Paulus patet éh avéé' tong leboo' Atena, boh réh moléé' tai Berea
         kepéh bara' ha' Paulus ngan Silas rawah Timotius nyohoo' roh rigah tai ngan néh.
         16 Kelebéé' Paulus mokoo' mena rawah tong Atena éh leboo' ja'au, mujah kenin néh na'at
         kekat butun éh penakai réh tong leboo' ja'au nah.
         17 Boh éh tai tong lamin sebayang Yahudi ke' néh nebaraa' ngan petena' irah Yahudi,
         ngan irah éh tengéé' pohoo' péh éh pu'un seva' Allah. Kenat péh tai éh tong jalan
         pebelih, siget-siget dau pu'un éh nebaraa' ngan petena' réh sinah.
         18 Pu'un kelunan kepéh éh guru tong adet Epikuros ngan Stoa éh pepata' ha' ngan Paulus.
         Ka' ha' jelua' réh, Kineu' kelunan inah éh palui, ineu' ha' tebaraa' éh juk benara'
         néh, ha' réh. Ka' ha' jelua' kepéh, Iah pu'un bara' tong kuraa' balei' ngan adet éh
         tengéé' kepéh, ha' réh. Pu'un réh pané kenat uban Paulus nebaraa' réh tong Rengah
         Jian tong Yésus ngan tong pengebetéé' néh kepéh.
         19 La'ah irah mihin Paulus tai tong Miting Areopagus, ka' ha' réh, Keloo' mé' menéng
         ha' tebaraa' ko' éh maréng.
         20 Uban éh benara' ko' nah, bé' mé' malai menéng éh, uban néh kenat améé' juk jam kekat
         sin tong tebaraa' inah, ha' réh.
         21 Éh ke' réh kenat ha' uban kelunan Atena ngan irah éh jin jah éh mokoo' sinah keloo'
         mu'un-mu'un réh pané ngan menéng tong kekat rungen éh maréng, bé' pu'un kenin réh
         tai jah.
         22 Nekedéng Paulus tong jumen irah éh Petipun tong Areopagus ke' néh bara' ngan réh,
         ka' ha' néh, O kelunan Atena, kejam ké' ka'ah mekat kivu kuraa' arong adet.
         23 Uban tovoo' ké' lakau tong leboo' keh, ta'an ké' kekat rungen éh seneva' keh, ngan
         ta'an ké' jah jalan peliwa, ka' éh senurat tong néh, Ngan jah Allah éh bé' kejam kelunan,
         ha' néh. Bé' ka'ah jam ineu' éh seneva' keh inah, bang akeu' éh jam Éh, inah ke' ké'
         juk bara' éh ngan keh kepéh.
         24 La'ah Allah pu'un suai tana' ngan kekat éh lem néh, Iah éh pengeja'au tong seruga
         ngan tong tana' péh, bé' Éh mokoo' tong lamin éh senuai ojoo' kelunan,
         25 bé' pu'un pengekurang Néh ke' uleu' kelunan omok pesukup éh, uban Iah tengéé' mena'
         urip ngan laset ngan kekat ineu'-ineu' ngan uleu' kelunan.
         26 Jin jah kelunan Iah suai siget arong kelunan pah tipo tana' kepéh. Iah ngevéléé'
         kekat sioo' pengurip réh ngan petulat tana' jalan pengokoo' réh.
         27 Iah jam maneu' éh kenat dokoo' réh pitah ngan lumang jam Éh. Bang bé' Allah juu'
         jin uleu'.
         28 Uban pu'un jah ha' éh bara' ka', Dalem Iah uleu' murip ngan gusii' ngan pu'un tong
         tana' iteu', ha' nah. Barei' ha' irah jin belah keh éh jam mipet, ka' ha' réh, Uban
         uleu' péh anak Néh, ha' réh.
         29 La'ah uban uleu' éh anak Allah, bé' tekep lu' seruh layan Allah pu'un barei' layan
         butun mas ngan pirek éh senuai réh, ngan bateu' éh kebeteu' réh neu' pengejam réh
         suai éh awah.
         30 Bé' Allah mihau kekat penganeu' kelunan hun réh bé' jam sahau ke' Néh ngukum réh,
         bang hun iteu' Iah nyohoo' kekat kelunan semah-semah péh piso jin kesa'at réh kepéh.
         31 Iah pu'un netap jah dau dokoo' Néh petuneng kekat kelunan tong tana', teneng éh petuneng
         Néh. Iah petuneng réh neu' jah kelunan éh lepah kevéléé' Néh. Iah lepah maneu' jah
         telana' dokoo' kekat kelunan omok jam Iah juk petuneng réh, inah éh, uban Néh pebetéé'
         kelunan inah jin patai Néh, ha' néh.
         32 Hun irah menéng ha' Paulus bara' tong pengebetéé' kelunan matai, pu'un jelua' réh
         pesanyaa éh awah, bang ka' ha' jelua' kepéh, Améé' juk menéng ha' ko' bara' tong iteu'
         temurei' kepéh, ha' réh.
         33 La'o inah musit Paulus jin petipun nah.
         34 Pu'un jelua' kelunan alaa' saa' Paulus ngan ngelan tong Tuhan Yésus. La'ah jelua'
         irah éh ngelan nah, Dionisius, éh jin irah tong miting Areopagus, ngan jah redo ngaran
         néh Damaris, ngan pu'un irah éh jah kepéh.

1 La'o inah lakau Paulus jin leboo' Atena tai Korintus leboo' ja'au tong tana' Yunani.
         2 Sinah éh temeu' ngan jah kelunan Yahudi ngaran néh Akwila, pohoo' néh jin tana' Pontus.
         Akwila nah ngan do néh Priskila rawah inah avéé' maréng tong Korintus jin tana' Italia,
         uban pu'un raja' Klaudius nyohoo' kekat kelunan Yahudi piso jin leboo' Rum. La'ah
         tai Paulus tavin roh,
         3 mokoo' ngan kereja' ngan roh uban kemalai kereja' néh pekua' kereja' rawah inah,
         inah éh, tukeng maneu' lamin jin livah.
         4 Siget Dau Posot Paulus nebaraa' réh lem lamin sebayang Yahudi ke' néh pekejam kelunan
         Yahudi ngan irah pohoo' Yunani péh tong Yésus.
         5 Hun Silas rawah Timotius avéé' jin tana' Makedonia, bé' Paulus kereja' kepéh, bang
         siget dau pu'un éh nebaraa' irah Yahudi tong tebaraa' Tuhan, ngan bara' adang Yésus
         Iah éh Kristus.
         6 Bang hun irah ngelawan ngan pané ngesa'at ngaran néh, pu'un éh nepaga' agaa' tana'
         jin pakai néh ke' néh maneu' irah ke'. Ka' ha' néh, Hun keh tawang, neu' kenin ka'ah
         ke' ka'ah tawang, bé' éh keneloo' ké' kenat. Hun iteu' akeu' juk tai nebaraa' kelunan
         éh tengéé' pohoo' kepéh, ha' néh.
         7 Piso éh jin réh ke' néh tai lamin Titius Yustus, kelunan éh tengéé' pohoo' jin pohoo'
         Yahudi ngan éh seva' Allah, lamin néh tepih tong lamin sebayang Yahudi.
         8 La'ah Krispus éh pengeja'au tong lamin sebayang Yahudi nah, ngan kekat irah tong
         lamin néh, pu'un réh ngelan tong Tuhan Yésus, kenat péh pinaa' kelunan jin leboo'
         Korintus éh menéng ha' Paulus, pu'un réh ngelan ngan batis kepéh.
         9 Jah merem Tuhan pané ngan Paulus lem éh poléng ta'an néh, ka' ha' Néh, Mai ke' medai,
         jian ke' pané ngan réh, mai ke' ma'o nebaraa' réh
         10 uban Akeu' pu'un ngan ko'. La'ah bé' pu'un jah usah éh omok peketa ngan ngesakit
         ke', uban pinaa' kelunan tong leboo' iteu' éh omok anah Ké' kepéh, ha' Tuhan ngan
         Paulus.
         11 La'ah Paulus mokoo' sinah jah ta'un nem laséh kelebéé' ke' néh bara' ha' tebaraa'
         Tuhan ngan réh.
         12 La'ah hun réh ngevéléé' Galio ke' néh pengeja'au Rum tong tana' Yunani, irah Yahudi
         pakat ngelawan Paulus ke' réh ngamit éh ngan mihin éh tai jalan besara'.
         13 Ka' ha' réh, Kelunan iteu' menat kenin kelunan pinaa' nah ke' réh seva' Allah, bang
         kivu jalan éh tengéé' jin ha' tebaraa' Musa, ha' réh.
         14 Hun Paulus juk pané, boh Galio pané ngan kelunan Yahudi, ka' ha' néh, O kelunan Yahudi,
         hun pu'un sala' ngan kesa'at éh sa'at mu'un éh neu' kelunan iteu', omok akeu' kebit
         kenin ngan menéng ha' keh.
         15 Bang hun keh juk pesala' éh uban neu' ha' tebaraa' néh, ngan neu' néh bara' ngaran
         éh jah, ngan bara' tong adet keh tengéé', ka'ah tengéé' petuneng éh, bé' akeu' omok
         seruh éh, ha' Galio nah.
         16 Boh éh pekelap réh jin jalan besara'.
         17 La'ah irah pinaa' nah ngamit Sostenes, pengeja'au tong lamin sebayang Yahudi, ke'
         réh mipok éh déhéé' lamin besara'. Bang bé' sapét si'ik péh Galio pegunah réh maneu'
         éh kenat.
         18 La'ah Paulus mokoo' lebéé' si'ik tong Korintus pemung ngan kelunan éh ngelan. La'o
         inah lakau éh jalan kapen tai tana' Siria mihin Priskila ngan Akwila. Hun néh pu'un
         tong leboo' Kengkrea bé' jak éh peleka tai tana' Siria, uban sukup kelebéé' néh tong
         ha' jajii' néh ngan Allah lepah nah, boh Paulus memerit ulun néh.
         19 Hun réh teleu' avéé' tong Épesus éh leboo' ja'au, boh Paulus piso jin rawah kepéh,
         tai éh tong lamin sebayang Yahudi ke' néh bara' ngan petena' réh.
         20 Irah menyat éh mokoo' lebéé' si'ik kepéh ngan réh sinah, bang bé' éh omok kenat.
         21 Hun néh bara' tabi' pu'un éh bara' ka' ngan réh, Hun néh lem pengeloo' Allah adang
         akeu' juk tuai kepéh, ha' néh. Lakau éh kepéh jalan kapen jin Épesus.
         22 Hun néh avéé' tong leboo' Kaisarea, boh éh jalan tana' tai Yérusalem ke' néh bara'
         tabi' ngan sidang sinah. La'o inah lakau éh jalan tana' kepéh tai leboo' Antiokia.
         23 Lebéé' si'ik éh mokoo' sinah, boh éh lakau kepéh tai siget leboo' tong tana' Galatia
         ngan Prigia, ke' néh ngereken kenin kekat kelunan éh ngelan tong Tuhan.
         24 La'ah pu'un jah kelunan Yahudi ngaran néh Apolos, lohoo' néh tong leboo' Aleksandria,
         tuai éh tong Épesus. Kelunan inah jam pané ngan malai mu'un éh tong kekat tebaraa'
         lem surat Tuhan.
         25 Pu'un éh lepah pekalai tong jalan Tuhan, mekat mu'un éh nebaraa' kelunan tong kekat
         ha' tebaraa' tong Yésus, bang tong batis éh benara' Yohanes awah éh kejam néh.
         26 La'ah makang kenin néh nebaraa' réh tong lamin sebayang Yahudi. Bang hun Priskila
         ngan Akwila menéng ha' tebaraa' néh, boh roh alaa' éh ke' roh pesukup ha' tebaraa'
         éh mepai bé' kejam néh tong jalan kelunan omok alaa' urip jin Allah.
         27 Apolos nah juk tai tana' Yunani, boh irah éh ngelan tong Tuhan éh pu'un tong Épesus
         nah maneu' jah surat ngan kekat padéé' dalem Tuhan nyohoo' réh alaa' éh. Hun néh avéé'
         sitai gahang kenin néh nolong kelunan éh pu'un ngelan neu' penika Tuhan ngan réh.
         28 Uban neu' pengejam néh pu'un éh nyopéé' kelunan Yahudi tong jumen kelunan pinaa'
         tong réh pepatai ha', neu' néh nojoo' kuraa'-kuraa' ha' jin surat Tuhan éh bara' mu'un,
         adang Yésus nah Iah éh Kristus.

1 Hun Apolos pu'un tong leboo' Korintus, lakau Paulus tong tana' Asia dayah leboo'
         Épesus pah avéé' néh avéé' tong Épesus. Sinah éh temeu' ngan kelunan éh ngelan tong
         Tuhan,
         2 boh éh neteng réh, ka' ha' néh, Kineu' keh, pu'un keh alaa' Sahéé' Ni'ai hun keh
         ngelan rai, ha' néh. Ha' réh mipa éh, Bé' améé' pu'un menéng ha' réh bara' tong Sahéé'
         Ni'ai, ha' réh.
         3 Ka' ha' Paulus kepéh, Hun réh ngebatis keh rai kivu jalan batis mah keh benatis réh,
         ha' néh. Ha' réh, Kivu jalan batis éh benara' Yohanes, ha' réh.
         4 Ka' ha' Paulus kepéh, pu'un Yohanes ngebatis kelunan éh piso jin kesa'at réh, ngan
         pu'un éh nyohoo' pohoo' Yahudi tekep réh ngelan tong Iah éh juk tuai la'o iah, inah
         éh ngelan tong Yésus, ha' Paulus ngan réh.
         5 Hun réh menéng éh kenat, boh réh batis lem ngaran Tuhan Yésus kepéh.
         6 Pu'un Paulus mapai ojoo' néh bau réh ngan Sahéé' Ni'ai tuai tong réh, pelapah irah
         pané lem kuraa' arong ha' éh tejeu' ngan pané kepéh tong ha' tebaraa' Tuhan.
         7 Ngioo' kekat irah inah jah poloo' duah usah.
         8 La'ah tai Paulus tong lamin sebayang Yahudi, ngan makang kenin néh nebaraa' réh avéé'
         teleu' laséh kelebéé' ke' néh pekejam réh tong Allah éh pengeja'au.
         9 Bang jelua' réh mahéng kenin, ngan bé' keloo' ngelan. Pu'un réh bara' jalan Tuhan
         omok mena' urip nah, sa'at mu'un éh, ha' réh ngan kelunan pinaa' nah. Boh Paulus piso
         jin réh ke' néh mihin kekat kelunan éh ngelan tong Tuhan pemung ngan néh. La'ah siget
         dau tai éh tong sekulah Tiranus, ke' néh mihin réh peteteng tong ha' tebaraa' Tuhan
         sinah.
         10 Duah ta'un kelebéé' néh maneu' kenat, avéé' kekat kelunan éh mokoo' tong tana' Asia
         pu'un menéng ha' Tuhan, kenat péh irah Yahudi ngan irah éh tengéé' pohoo' péh.
         11 La'ah neu' penyukat Allah Paulus pu'un maneu' kuraa' penganeu' éh tejeu' ta'an réh,
         12 avéé' irah alaa' osoo' ojoo' néh ngan pakai néh ke' réh mena' éh ngan kelunan sakit,
         beleka' kesakit réh ngan kekat balei' péh tioo pega' jin réh.
         13 Bang pu'un kelunan Yahudi éh jam ngedayung, lakau semah-semah péh ke' réh bet balei',
         irah tupat pakai ngaran Tuhan Yésus ke' réh juk bet balei' palaa' ngaran inah bang
         bé' réh omok. Ka' ha' réh ngan balei', Akeu' nyopéé' keh dalem ngaran Yésus éh benara'
         Paulus, ha' réh.
         14 Tujuu' usah réh maneu' kenat, tamen réh Skewa jah pengeja'au imam.
         15 Bang ka' ha' balei' nah mipa réh, Kejam ké' Yésus ngan kejam ké' Paulus nah, bang
         ka'ah iteu' séé' keh, ha' balei' nah.
         16 Boh kelunan éh nasek balei' nah nayuu' réh ngan nyopéé' réh, avéé' réh kelap jin
         lamin néh pega' pakai réh ngan suhat usah réh neu' kelunan éh nasek balei' nah.
         17 Kekat kelunan Yahudi ngan irah éh tengéé' pohoo' éh mokoo' tong Épesus menéng rengah
         inah, pu'un réh medai mu'un, ngan ngaran Tuhan Yésus pu'un ja'au kepéh.
         18 La'ah pinaa' kelunan éh ngelan tong Tuhan tuai bara' tong kekat penganeu' réh éh
         sa'at.
         19 Kelunan éh lepah jam ngedayung mihin kekat éh penakai réh ngedayung ke' réh motong
         éh tong jumen kekat kelunan béé. Iah purung kekat belih surat éh penakai réh dayung
         nah, lemah poloo' ibu rigit pirek.
         20 Kenat jalan ha' tebaraa' Tuhan pepit ngan tai gahang kepéh.
         21 La'o inah kepéh Paulus juk lakau tai tana' Makedonia ngan tana' Yunani, ngan jin
         sinah kepéh tai Yérusalem, ka' ha' néh, Hun ké' omok avéé' sinah adang akeu' juk tai
         leboo' Rum kepéh, ha' néh.
         22 La'ah pu'un éh nyohoo' duah usah éh nolong éh, Timotius rawah Erastus tai Makedonia,
         usah nah mokoo' jak tong tana' Asia.
         23 Sioo' inah péh pu'un tusah ja'au tong Épesus naneu' ha' tebaraa' tong Yésus.
         24 Pu'un jah kelunan ngaran néh Demetrius, éh tukeng pirek éh maneu' lamin pirek éh
         pekua' layan lamin jalan réh seva' Artemis, jah redo balei'. La'ah neu' kereja' réh
         kenat pinaa' kelunan éh tukeng pirek alaa' pengekaya'.
         25 La'ah pu'un Demetrius nah tebai kekat kelunan tukeng, ngan irah éh jah éh maneu'
         kereja' pekua' inah petipun, ka' ha' néh ngan réh, O kekat bakéh, adang ka'ah jam
         neu' kereja' lu' kenat inah jalan lu' alaa' pengekaya'.
         26 Inah kepéh ka'ah jam tong kekat penganeu' Paulus nah. Pu'un éh bara' butun éh senuai
         kelunan bé' pu'un ineu'-ineu' gunah néh, bé' pu'un penyukat lem néh. Neu' néh pané
         kenat, inah iah menat kenin kelunan pinaa' ke' sadat réh bé' keloo' pakai inah kepéh,
         kenat péh tong leboo' Épesus kenat péh tong tana' Asia.
         27 Medai lu' dai kereja' lu' inah béé, ngan inah kepéh, lamin jalan réh seva' Artemis,
         jah redo balei' éh matek bau, bé' kelunan pegunah éh kepéh, adang réh ngera' éh jin
         kekat pengaren néh, balei' inah néh éh seneva' kekat irah tong tana' Asia ngan pah
         tipo tana' péh, ha' Demetrius nah.
         28 Hun réh menéng ha' néh pané kenat, pana kenin réh, merek mu'un réh kepéh, ka' ha'
         réh bika', Artemis éh matek maren éh seneva' kelunan Épesus, ha' réh.
         29 Pana kenin réh béé, pah avéé' kemerek inah avéé' tong kekat kelunan tong leboo' inah
         kepéh. Kelunan pinaa' nah ngamit Gayus ngan Aristarkhus, rawah éh jin tana' Makedonia
         éh kivu Paulus lem pengelakau néh. Irah tioo menat roh masek lem lamin jalan réh seminga'
         ngan sayau, ke' réh maneu' roh sinah.
         30 Paulus péh juk masek belah kelunan pinaa' nah, bang irah éh ngelan tong Tuhan bé'
         réh kejeraa' éh tai.
         31 Kenat péh kuraa'-kuraa' irah éh kereja' ngan peritah jin Asia éh bakéh Paulus, meta'
         éh, mai éh makang kenin tai lamin jalan réh seminga' ngan sayau nah.
         32 Kelebéé' inah bika'-bika' kekat kelunan, jelua' pané barei' iteu', ngan jelua' pané
         barei' inah, uban kelunan pinaa' nah bé' jam uban ineu' réh petipun kenat.
         33 Irah Yahudi nyohoo' jah kelunan ngaran néh Aleksander tai tong jumen réh pané ngan
         réh. Hun réh na'at éh kenat jelua' réh seruh lakei' inah éh pebetéé' kenin réh ke'
         réh pepaneu' kenat, kelem réh. Aleksander mapat ojoo' néh juk pané ngan kelunan pinaa'
         nah,
         34 bang hun réh jam éh kelunan Yahudi, bika' réh béé-béé avéé' duah jam kelebéé', ka'
         ha' réh, Artemis éh matek maren éh seneva' kelunan Épesus, ha' réh.
         35 La'ah jah kelunan éh kereja' tong lamin peritah tong leboo' inah ngejian kenin kelunan
         pinaa' nah, ka' ha' néh, O kelunan Épesus, kekat kelunan jam uleu' tong leboo' Épesus
         éh mihau lamin jalan réh seva' Artemis éh maren, kenat péh tong bateu' éh pelohoo'
         jin seruga éh pekua' layan Artemis.
         36 Bé' pu'un séé'-séé' éh omok nyakat ngan bara' bé' éh pu'un kenat. Uban néh kenat
         dawai kenin keh, mai keh tioo maneu' ineu'-ineu'.
         37 Uban pu'un keh mihin rawah inah tuai, bang bé' rawah nekau jin lamin butun ngan bé'
         roh pesalut iah éh seneva' lu'.
         38 Hun Demetrius ngan kekat kelunan éh kereja' ngan néh juk bara' sala' séé'-séé' péh,
         jian irah tai lamin besara' nah awah, uban pu'un kelunan sinah éh jam petuneng kekat
         ha' réh.
         39 Bang hun keh pitah ineu'-ineu' éh tengéé' jin iteu', jian keh memekat ha' inah tong
         petipun kekat kelunan.
         40 Uban medai lu' peritah ngukum lu' neu' kekat éh pu'un dau iteu', uban kekat kelunan
         pu'un nyelatuu' awah merek ngan pana kenin. Bé' pu'un ineu' éh kelu' omok bara' tong
         jalan néh, ngan ineu' tuman néh éh kelu' kenat, ha' lakei' peritah nah.
         41 La'o néh pané kenat pu'un éh nyohoo' réh moléé'.

1 Hun penusah inah lepah ma'o, pu'un Paulus tebai kekat kelunan éh ngelan tong Tuhan
         ke' néh ngereken kenin réh ngan bara' tabi' ngan réh teka néh lakau. Boh éh lakau
         kepéh tai tana' Makedonia.
         2 Lakau éh tai siget leboo' tong tana' inah ke' néh ngereken kenin réh neu' kuraa'-kuraa'
         ha' tebaraa' néh. La'o inah lakau éh tai tana' Akhaya kepéh,
         3 pu'un éh mokoo' ngan réh sinah teleu' laséh kelebéé'. Hun néh teven juk peleka tai
         tana' Siria, iah jam irah Yahudi pakat juk maneu' éh kepéh, pelapah éh moléé' murin
         pajau jin tana' Makedonia.
         4 La'ah Sopater anak Pirus éh jin leboo' Berea kivu éh, kenat péh Aristarkhus rawah
         Sekundus, éh jin Tesalonika leboo' ja'au, ngan Gayus jin Derbe leboo' ja'au, ngan
         Timotius réh teleu' Tikhikus ngan Tropimus, jin tana' Asia.
         5 Pu'un réh lakau jalan tana' tai tenah mena améé' tong Troas leboo' ja'au déhéé' baa'
         banget.
         6 La'o Dau Ja'au Roti éh bé' pu'un tawan pekevat inah, lakau mé' jalan kapen jin Pilipi.
         Lemah dau la'o inah avéé' mé' tong leboo' Troas, sinah mé' mokoo' jah batang migu
         kelebéé'.
         7 Dau migu inah, tovoo' mé' pelelong kuman ngan sebayang, pu'un Paulus nebaraa' réh,
         kebit ha' tebaraa' néh avéé' lepok merem, uban néh juk lakau kepéh dau rema da'.
         8 Pu'un pinaa' pelita' tong lamin éh saa' bau éh jalan mé' petipun nah.
         9 La'ah jah lakei' lemanai ngaran néh Eutikhus, pu'un éh menyun tong sikan lamin. Uban
         Paulus pané lebéé', iah nuro' tioo jenek mu'un ga' néh iah pelohoo' tai tana' jin
         tevan lamin éh keteleu' nah.Hun réh metéé éh iah lepah matai.
         10 Pelapah Paulus tuhun makung ngan mikop éh, ka' ha' néh, Mai keh besau kenin uban
         pu'un laset néh keto, ha' néh ngan réh.
         11 La'o inah Paulus taket kepéh boh éh petulat roti ngan irah pemung kuman. La'o inah
         lebéé éh pané ngan réh, pah avéé' maten dau musit boh éh peleka.
         12 La'ah pu'un réh alaa' lakei' lemanai ri' moléé', murip éh, jian kenin irah béé.
         13 Lakau mé' tenah jalan baa' tai leboo' Asos, ke' mé' juk alaa' Paulus jin Asos nah,
         uban ha' néh bu'un iah juk lakau jalan tana' avéé' sinah.
         14 Hun Paulus avéé' tong leboo' Asos, améé' alaa' éh masek lem kapen lakau kepéh tai
         leboo' Metilene.
         15 Jin sinah améé' lakau kepéh ngan dau rema inah avéé' mé' tong pulau Khios, dau rema
         inah kepéh avéé' mé' tong Samos, jah dau la'o inah kepéh avéé' mé' tong Miletus.
         16 La'ah Paulus memekat kenin néh ke' néh lakau pajau jin Épesus' dai néh lebéé' mokoo'
         tong tana' Asia. Iah juk ngerigah avéé' tong Yérusalem, bé' jak dau Pentakosta.
         17 Jin Miletus Paulus nyohoo' kelunan tai Épesus tebai kekat pengeja'au sidang tuai
         temeu' ngan néh sinah.
         18 Hun kekat kelunan inah tuai, boh éh bara' ngan réh, ka' ha' néh, Ka'ah jam tong kekat
         kereja' ké' ngan barék ké' belah keh jin dau bu'un ké' avéé' tong tana' Asia iteu'
         rai.
         19 La'ah dawai kenin ké' avéé' baa' maten ké' musit ku' kereja' ngan Tuhan rai, uban
         pinaa' arong penusah ké' neu' irah Yahudi éh pakat maneu' ku'.
         20 La'ah kekat ha' tebaraa' éh omok ngegahang keh, bé' ku' bé' bara' éh ngan keh, bang
         pu'un ku' bara' éh tong jumen kekat kelunan, kenat péh tong siget-siget lamin péh.
         21 Pu'un ku' nebaraa' pohoo' Yahudi ngan irah éh tengéé' pohoo' péh, nyohoo' réh piso
         jin kesa'at réh ngan tavin Allah ngan ngelan tong Tuhan Yésus Kristus.
         22 Hun iteu' akeu' juk kivu sohoo' Sahéé' Ni'ai tai Yérusalem, bé' ku' jam ineu' éh
         juk pu'un tong ku' sitai da'.
         23 Bang pu'un Sahéé' Ni'ai bara' lem kenin ké', tong siget-siget leboo' adang réh juk
         nutup ngan juk petusah akeu'.
         24 Bang bé' akeu' paréé' urip ké', sokoh ke' ku' omok pesukup kekat kereja' éh na' Tuhan
         Yésus ngan ké', inah éh, bara' Rengah Jian tong penika Allah.
         25 Pu'un ku' lakau belah keh rai, ngan nebaraa' keh tong Allah éh pengeja'au ngan mihau
         keh, kejam ké' bé' ka'ah omok na'at akeu' la'o iteu' kepéh, bé' akeu' pu'un peliwet
         ngan keh kepéh.
         26 Uban néh kenat dau iteu' akeu' bara' mu'un ngan keh, hun néh pu'un séé'-séé' jin
         belah keh éh tawang, bé' éh uban ké' bé' nebaraa' éh,
         27 uban bé' ku' melim jelua' ha' tebaraa', bang pu'un ku' lepah bara' kekat jalan Allah
         ngan keh.
         28 Jian keh mihau kenin keh mu'un-mu'un, kenat péh mihau kekat domba Tuhan éh nena'
         Sahéé' Ni'ai ngan keh. Jian keh mihau sidang Allah mu'un-mu'un, éh anah nah neu' dahaa'
         Anak Néh.
         29 La'ah akeu' jam la'o ké' piso, pu'un kuraa' kelunan éh barei' bekuleu' éh luvaa'
         masek belah keh kepéh. Bé' réh jam pika domba Tuhan inah.
         30 La'ah jin belah ka'ah ke' pu'un kuraa' kelunan juk betéé' nalau keh jin ha' tebaraa'
         éh teneng, ke' réh pepetat kelunan éh ngelan tong Tuhan jin pengelan réh ke' réh kivu
         irah kepéh.
         31 Uban néh kenat mavaa' keh jian-jian, ngan seruh keh jian-jian, uban teleu' ta'un
         tenéh, pu'un ku' nebaraa' keh siget dau ngan siget merem pah avéé' baa' maten ké'
         musit mu'un.
         32 Hun iteu' akeu' mejai keh ngan Allah, ngan ha' tebaraa' Néh éh bara' tong penika
         Néh. Iah pu'un penyukat ngereken keh ngan mena' kekat pengejian Néh ngan keh éh pu'un
         nena' Néh ngan kekat kelunan éh anah nah.
         33 Bé' akeu' magat livah ngan pakai kelunan.
         34 Ka'ah péh jam usah ké' tengéé' lepah kereja' pesukup kekat éh bé' pu'un sukup ngan
         ké', kenat péh ku' pesukup kekat éh bé' sukup ngan kekat kelunan éh ngan ké'.
         35 Dalem kekat éh neu' ké' inah, inah akeu' bara' adang tekep lu' gahang kereja' nolong
         kelunan éh lemoo', uban pu'un Tuhan Yésus bara' ka', Kelunan éh mena' pelapah jian
         kenin néh jin irah éh alaa' éh, ha' Néh. Kenat ha' Paulus ngan kekat pengeja'au jin
         sidang Épesus.
         36 La'o Paulus pané kenat, boh éh ngejekuu' lep néh ke' néh sebayang pemung ngan kekat
         réh béé.
         37 Pu'un réh nyekavit Paulus ngan mangaa' besau uban réh petat.
         38 Besau kenin réh neu' ha' néh bara', bé' réh pu'un na'at éh kepéh. Boh réh kivu éh
         avéé' tong kapen.

1 La'o mé' bara' tabi' ngan réh, lakau mé' jalan kapen tai kedipa pulau Kos, ngan barei'
         sagam mé' tai pulau Rodes, ngan jin sinah mé' tai leboo' ja'au Patara.
         2 Sinah mé' jam jah kapen kepéh juk papit tai betah tana' Penisia, masek mé' lem kapen
         tioo lakau kepéh.
         3 Poléng tana' Siprus ta'an mé' saa' kabéng, lakau de' ke' mé' tai tana' Siria. Avéé'
         tong leboo' Tirus taket mé' tong tana', uban sinah kapen modoo' kekat livah éh pu'un
         lem néh.
         4 Pu'un mé' petemeu' ngan kuraa' kelunan éh ngelan tong Tuhan sinah, mokoo' mé' ngan
         réh jah batang migu kelebéé'. La'ah neu' penyukat Sahéé' pu'un réh meta' Paulus tai
         Yérusalem.
         5 Bang hun sukup dau mé' mokoo' ngan réh, lakau mé' kepéh. Kekat réh béé, pemung ngan
         redo ngan anak réh, mihin mé' jin leboo' réh patet mé' tai napun déhéé' baa' banget.
         Pu'un mé' ngejekuu' lep mé' ngan sebayang.
         6 Hun réh lepah tabi' kekat mé' béé, masek mé' lem kapen moléé' réh tai lamin réh.
         7 Lakau mé' kepéh jin leboo' Tirus tai leboo' ja'au Ptolemais. Pu'un mé' bara' tabi'
         ngan kekat padéé' lem Tuhan, mokoo' mé' ngan réh dau inah.
         8 Barei' sagam lakau mé' kepéh tai leboo' ja'au Kaisarea. Sinah mé' tai tong lamin
         Pilipus, kelunan éh bara' Rengah Jian. Lakei' inah jah usah jin irah éh kevéléé' réh
         tujuu' usah tong Yérusalem lepah nah. Tong lamin lakei' inah mé' mokoo'.
         9 Pat anak néh redo lemanai éh bara' tong ha' tebaraa' Allah.
         10 La'o mé' mokoo' sinah duah-teleu' dau, boh jah kelunan éh nabi, ngaran néh Agabus
         pu'un éh tuai jin tana' Yudea.
         11 Tuai éh tavin mé' ke' néh alaa' jeret é'éng Paulus ke' néh ngejeret gem ngan ojoo'
         nah ke', ka' ha' néh, Iteu' éh benara' Sahéé' Ni'ai, Kelunan éh pu'un jeret é'éng
         iteu', inah éh juk kamit ngan kejeret irah Yahudi tong Yérusalem kepéh, la'o inah
         boh réh pu'un mena' éh ngan kelunan éh tengéé' pohoo', ha' néh.
         12 Hun mé' menéng ha' néh kenat, boh mé' ngan kekat kelunan tong leboo' inah meta' Paulus
         mu'un-mu'un, bé' buhaa' éh tai Yérusalem.
         13 Bang ka' ha' Paulus ngan mé', Kineu' keh mangaa' ngan memutui kenin ké'? Uban akeu'
         keloo' bé' makat kejeret awah tong Yérusalem bang matai mu'un péh neu' ngaran Tuhan
         Yésus, ha' néh.
         14 Uban néh bé' keloo' kivu sohoo' mé', bé' améé' pané kepéh, ka' awah ha' mé' ngan
         néh, Kivu pengeloo' Tuhan awah, ha' mé'.
         15 La'ah pu'un mé' mokoo' sinah lebéé' si'ik, la'o inah boh mé' teven livah mé' juk
         tai Yérusalem.
         16 La'ah kelunan éh ngelan tong Tuhan éh jin leboo' Kaisarea patet mé' tai lamin Menason,
         kelunan jin pulau Siprus éh ngelan tong Tuhan lepah lebéé' tenéh, uban sinah améé'
         juk mokoo'.
         17 Hun mé' avéé' tong Yérusalem kekat padéé' lu' lem Tuhan alaa' mé' ngan jian kenin.
         18 Dau rema Paulus pemung ngan améé' tai tavin Yakub ngan pu'un kekat pengeja'au sidang
         sinah kepéh.
         19 Pu'un Paulus bara' tabi' ngan réh ngan bara' tong kekat penganeu' Allah belah kelunan
         éh tengéé' pohoo'.
         20 Hun réh menéng éh, boh réh mejing Allah. Ka' ha' réh ngan Paulus, O padéé', kejam
         ko' pu'un kuraa'-kuraa' ibu kelunan Yahudi éh ngelan tong Tuhan Yésus, ngan éh mekat
         kivu sohoo' lem Surat Musa.
         21 La'ah pu'un réh lepah menéng rengah tong jalan ko' nebaraa' kekat kelunan Yahudi
         éh mokoo' belah irah éh tengéé' pohoo' ngan nyohoo' réh bet kekat sohoo' lem Surat
         Musa, ngan inah kepéh pu'un réh menéng rengah ko' nebaraa' réh mai réh pesunat anak
         réh, ngan mai réh kivu kekat adet Yahudi.
         22 Hun néh kenat kineu' lah lu'. Adang irah jam ka'au' lepah avéé' siteu'.
         23 Uban néh kenat jian ke' kivu ha' mé'. Pu'un pat usah siteu' éh lepah maneu' jajii'
         ngan Tuhan,
         24 jian ke' kivu réh ngan maneu' kekat éh tekep tong adet peti'ai la'o réh maneu' jajii'
         ngan Tuhan kenat, jian ke' mena' rigit bayan pengena' réh tong Umaa' Allah, la'o inah
         boh réh omok memerit ulun réh. Hun ko' maneu' kenat boh réh jam rengah éh nenéng réh
         tong ke' nah bé' éh teneng, uban omok réh na'at usah ko' tengéé' péh pu'un kivu sohoo'
         lem Surat Musa.
         25 Bang tong kelunan éh tengéé' pohoo' jin pohoo' Yahudi éh pu'un ngelan tong Yésus,
         pu'un mé' pekateu' surat ngan réh rai, meta' réh mai réh kuman ka'an éh peliwa kelunan
         ngan butun, ngan mai réh kuman dahaa', ngan mai réh kuman ka'an éh matai nahat réh
         batok awah, ngan mai réh petuyang, kenat ha' réh bara' ngan Paulus.
         26 Boh Paulus mihin irah pat usah iri' ngan dau rema Paulus ngan irah iri', kivu adet
         irah Yahudi peti'ai. La'o inah masek éh tong umaa' Allah ke' néh bara' kuraa' dau
         la'ah boh éh ma'o tong ha' jajii' néh ngan Tuhan nah, ke' réh omok petenup ka'an éh
         juk penatai réh ngan Tuhan barei' éh kemalai réh.
         27 Teka tujuu' dau nah juk béé, kelunan Yahudi jin Asia na'at Paulus nah lem umaa' Allah.
         Irah pebetéé' kenin kelunan pinaa' nah ke' réh ngamit Paulus.
         28 Ka' ha' réh, O kelunan Yahudi, nolong améé', iteu' kelunan éh nebaraa' kekat kelunan
         ke' réh leko pohoo' lu' Yahudi, ngan Surat Musa ngan umaa' Allah iteu', ngan hun iteu'
         kepéh pu'un éh mihin kelunan éh tengéé' pohoo' tuai tong umaa' Allah. Bé' éh tekep
         éh mihin réh tong umaa' Allah, ha' réh.
         29 Irah bara' kenat uban réh na'at Tropimus kelunan jin Épesus nah pu'un ngan Paulus
         tong leboo' inah, kenat irah ke' réh seruh Paulus pu'un mihin éh tai umaa' Allah.
         30 La'ah kekat irah tong leboo' inah bé' batuu'-batuu' kenin réh, nekedeu' réh tai ngamit
         Paulus, mihit éh musit jin umaa' Allah, kenat ke' réh tutup kekat usit tapé tong umaa'
         Allah.
         31 Hun réh juk mematai Paulus, boh lakei' ja'au éh pengeja'au jah ibu seradu Rum menéng
         rengah kekat kelunan tong Yérusalem merek mu'un ngan betéé' juk mematai kelunan.
         32 Pelapah éh mihin irah seradu ngan pengeja'au réh nekedeu' tai irah pinaa' éh pana
         kenin nah. Hun réh na'at lakei' ja'au ngan seradu nah, boh réh bé' mipok Paulus kepéh.
         33 Tuai lakei' ja'au nah ngamit Paulus ke' néh nyohoo' réh ngejeret éh palaa' duah ratai.
         Boh éh neteng réh, ka' ha' néh, séé' kelunan iteu', ineu' éh neu' néh, ha' néh.
         34 Pu'un jelua' réh bika' barei' iteu', ngan jelua' kepéh bika' barei' inah. Uban néh
         bé' jam kineu' éh ke' réh paneu' kenat, pu'un éh nyohoo' réh mihin éh tai umaa' peritah.
         35 Hun réh avéé' tong jan pu'un irah seradu metéé' éh uban irah pinaa' nah mi'ah mu'un.
         36 Pesikeu' kekat réh, ja'au ha' réh bika', ka' ha' réh, Mematai éh, ha' réh.
         37 Hun réh juk mihin Paulus tai lem umaa' peritah, boh éh pané ngan lakei' ja'au éh
         pengeja'au jah ibu seradu nah, ka' ha' néh, Kineu', omok ku' pané metok ngan ko' kei,
         ha' néh. Ka' ha' lakei' ja'au nah, Kineu' ko' jam ha' Yunani kei!
         38 Bé' éh ka'au' éh jin Mesir éh pebetéé' kenin kelunan ke' réh pekayau, ngan mihin
         pat ibu kelunan sa'at tai ahang tana' irai kei, ha' néh neteng Paulus.
         39 Ka' ha' Paulus mipa éh, Akeu' iteu' kelunan Yahudi jin leboo' Tarsus, tong tana'
         Kilikia, Tarsus nah leboo' ja'au, akeu' pu'un jin leboo' inah. Akeu' menyat ke' kejeraa'
         akeu' pané ngan irah pinaa' nah, ha' néh.
         40 Boh lakei' ja'au nah kejeraa' éh pané ngan réh. Nekedéng Paulus tong jan ngan mapat
         réh palaa' ojoo' néh. Hun réh pawah ke' ha' boh éh pané lem ha' Ibrani, ka' ha' néh.

1 O kekat tamen ngan kekat padéé' ké', jian keh menéng ha' ké', ha' Paulus.
         2 Hun réh menéng ha' néh pané lem ha' Yahudi nah, boh réh kelem mu'un. Ka' ha' Paulus,
         3 Akeu' iteu' kelunan Yahudi, ngan lohoo' ké' tong leboo' Tarsus tong tana' Kilikia,
         bang hun ké' sukup ja'au boh ku' tuai tong leboo' Yérusalem iteu' ké' omok pekalai
         jin Gamaliel éh nebaraa' tong kekat sohoo' lem Surat Musa éh kenivu tepun lu'. La'ah
         mekat mu'un ku' kivu Allah pekua' barei' ka'ah dau iteu' nah.
         4 Pu'un ku' lepah peketa kelunan éh kivu ha' tebaraa' éh Maréng, pah avéé' réh matai,
         ngan ngejeret réh ngan maneu' réh lem lamin tutup, kenat péh irah lakei' ngan irah
         redo péh.
         5 La'ah Imam éh pengeja'au kekat imam ngan kekat irah Komiti sebayang Yahudi jam ku'
         pu'un pané mu'un. Pu'un ku' alaa' surat jin réh éh pekateu' réh ngan irah Yahudi tong
         leboo' Damsyik, boh ku' tai Damsyik dokoo' ké' omok ngamit kelunan sinah ngan ngejeret
         réh tai Yérusalem dokoo' irah omok ngukum réh, ha' Paulus ngan réh.
         6 Ka' ha' Paulus kepéh, Ngioo' dau pejek hun ké' lakau nah danii' tong leboo' Damsyik
         nah, tioo pu'un ada jin langit rema tutuh ké'.
         7 Tioo pesut ku' kuba' tong tana', boh ku' menéng jah ha' éh bara' ka' ngan ké', Saulus,
         Saulus, uban ineu' ke' peketa Akeu', ha' Néh.
         8 La'ah ha' ké' ngan Néh, séé' ke' Néh, O Tuhan, ha' ké'. Ka' ha' Néh kepéh, Akeu'
         iteu' Yésus jin Nasaret éh peketa ko' nah, ha' Néh.
         9 Kekat kelunan éh pemung ngan ké' nah pu'un réh na'at ada inah, bang bé' réh menéng
         ha' éh pané ngan ké' nah.
         10 Ka' ha' ké' kepéh, O Tuhan, ineu' éh tekep ké' maneu', ha' ké'. Ha' Tuhan ngan ké',
         Jian ke' betéé' tai leboo' Damsyik, hun ko' avéé' sinah boh éh pu'un bara' éh tekep
         ko' maneu' kepéh, ha' Néh.
         11 Uban ké' bé' omok na'at neu' kemening ada inah, kelunan éh ngan ké' nah majak ku'
         tai leboo' inah.
         12 La'ah tong Damsyik nah pu'un jah kelunan ngaran néh Ananias, éh senepah kekat kelunan
         Yahudi, mekat mu'un éh kivu sohoo' lem Surat Musa.
         13 Tuai éh tavin ku' nekedéng déhéé' ké', ka' ha' néh ngan ké', O padéé' ké' Saulus,
         jian ke' omok na'at kepéh, ha' néh. Pelapah pu'un ta'an ké' kepéh, pu'un ku' na'at
         éh.
         14 La'ah ka' ha' néh, Allah éh kenelan tepun lu' pu'un éh ngevéléé' ke' dokoo' ko' omok
         jam pengeloo' Néh, ngan omok na'at Anak Néh éh teneng, ngan menéng ha' usah Néh mu'un.
         15 Uban ka'au' juk bara' Iah ngan kekat kelunan dokoo' ko' omok bara' tong kekat éh
         ta'an ko' ngan éh nenéng ko' rai kepéh.
         16 La'ah hun iteu' kineu' ke' mokoo'? Jian ke' betéé' ngan batis, ngan menyat pika lem
         ngaran Néh ke' Néh mega' penyala' ko', kenat ha' Ananias ngan ké', ha' Paulus.
         17 Ka' ha' Paulus kepéh, La'ah hun ké' moléé' tai Yérusalem ngan sebayang tong umaa'
         Allah, pu'un poléng ta'an ké',
         18 pu'un ku' na'at Tuhan éh bara' ngan ké', ka' ha' Néh, Rigah ke' piso jin Yérusalem,
         uban bé' réh keloo' alaa' ha' tebaraa' ko' tong Akeu', ha' Tuhan.
         19 La'ah ka' ha' ké', O Tuhan, kejam réh akeu' pu'un tai siget-siget lamin sebayang,
         ké' ngamit kelunan éh ngelan tong Ka'au' ngan mipok réh ngan mihin réh tai lamin tutup
         rai.
         20 Irah jam hun réh mematai Stepanus éh bara' tong Ka'au' rai, pu'un ku' nekedéng déhéé'
         néh ngan mihau pakai kelunan éh mematai éh nah, murung kenin ké' na'at réh maneu'
         éh, kenat ha' ké' ngan Tuhan.
         21 Ka' ha' Tuhan ngan ké' kepéh, Lakau ke', Akeu' juk nyohoo' ke' tai juu', avéé' tong
         kelunan éh tengéé' pohoo' jin pohoo' Yahudi. Kenat ha' Tuhan ngan ké' rai, ha' Paulus.
         22 Boh kekat kelunan Yahudi éh juk maneu' Paulus nah, menéng ha' néh pah avéé' tong
         ha' néh bara' tong kelunan éh tengéé' pohoo', boh réh pelapah merek kepéh, bika'-bika'
         réh, ka' ha' réh, Kebéé éh, mematai éh, bé' tekep néh murip la'ah, ha' réh.
         23 Irah ngeradau ngan niwet livah pakai réh pah avéé' aveu' nebului tong sawang.
         24 La'ah lakei' ja'au éh pengeja'au jah ibu seradu nah nyohoo' irah seradu mihin Paulus
         tai umaa' peritah ke' réh pekerat mipok éh, jalan réh nelusit éh pané bara' tong sala'
         néh éh ke' kelunan pinaa' nah bika' kenat.
         25 La'o réh ngejeret éh ke' réh juk memahit mipok éh, boh Paulus pané ngan pengeja'au
         jah ato seradu éh nekedéng sinah, ka' ha' néh, Kineu', omok keh mipok kelunan éh lem
         nihau Rum hun néh bé' jak petuneng réh sala' kei? Kineu', jian keh maneu' éh kenat,
         ha' néh.
         26 Hun pengeja'au jah ato seradu nah menéng ha' néh kenat, tai éh ngan pengeja'au jah
         ibu seradu ke' néh bara' ngan néh, ka' ha' néh, Kineu' éh juk neu' ko', uban kelunan
         inah kelunan lem nihau Rum éh, ha' néh ngan pengeja'au néh.
         27 Tuai pengeja'au jah ibu seradu iri' kepéh ke' néh neteng Paulus, ka' ha' néh, Kineu',
         mu'un éh ka'au' kelunan lem nihau Rum, ha' néh. Ka' ha' Paulus kepéh, Oo', mu'un,
         ha' néh.
         28 Ka' ha' pengeja'au seradu nah kepéh, Ja'au mu'un pengena' ké' ke' ké' omok masek
         lem nihau Rum, ha' néh. Ka' ha' Paulus kepéh, Bé' akeu' pu'un mena' ineu'-ineu' péh
         uban jin lohoo' ké' akeu' pu'un lem nihau Rum awah, ha' néh.
         29 Kekat kelunan éh to juk peresa' éh nah tioo piso jin néh, pengeja'au seradu nah péh
         medai, uban néh jam Paulus pu'un lem nihau Rum, ngan pu'un éh lepah ngejeret éh palaa'
         ratai.
         30 Bang barei' sagam kepéh uban pengeja'au nah juk jam tong rungen kelunan Yahudi pesala'
         Paulus, pu'un éh nyohoo' réh muka jeret néh ngan nyohoo' irah pengeja'au imam irah
         Komiti sebayang Yahudi petipun, ke' néh mihin Paulus tong jumen kekat réh béé.

1 Pu'un Paulus kepuh kekat irah Komiti sebayang Yahudi, ka' ha' néh, O kekat tamen
         ngan kekat padéé' ké', bé' pu'un ineu'-ineu' éh lem kenin ké' éh omok pesala' ku'
         tong jumen Allah jin bu'un urip ké' pah avéé' dau iteu' péh.
         2 La'ah Ananias éh Imam éh pengeja'au kekat imam, nyohoo' kelunan éh nekedéng déhéé'
         Paulus mabok ujun néh.
         3 La'ah ka' ha' Paulus ngan néh, Allah juk ngukum ke', ka'au' barei' boloo' senang
         pinaa' beték bang tetok awah. Pu'un ke' mokoo' juk ngukum akeu' kivu sohoo' lem Surat
         Musa, bang pu'un ke' ngelapah tong ukum inah uban ko' nyohoo' réh mabok ujun ké',
         ha' Paulus.
         4 Ka' ha' kelunan éh nekedéng déhéé' Paulus nah, Kineu' ke' pané kenat nyesa'at Imam
         éh pengeja'au kekat imam Allah lu', ha' néh ngan Paulus.
         5 Ka' ha' Paulus mipa éh, O kekat padéé' ké', bé' akeu' jam iah éh Imam éh pengeja'au
         kekat imam, uban pu'un jah ha' lem surat Allah éh bara' ka', Mai keh ngesa'at iah
         éh pengeja'au keh, ha' néh.
         6 Hun Paulus jam jelua' irah Komiti sebayang Yahudi nah kelunan éh kivu adet Saduki
         ngan jelua' kivu adet Parisi, pelapah éh pané ngan ja'au ha' ngan irah Komiti sebayang
         Yahudi, ka' ha' néh, O kekat tamen ngan kekat padéé' ké', akeu' iteu' péh kelunan
         Parisi ngan anak kelunan Parisi. La'ah uban ké' ngelan kelunan matai omok betéé' murip
         kepéh, inah ké' kenukum réh ka', ha' néh.
         7 Hun réh menéng ha' néh kenat, pelapah irah Parisi ngan irah Saduki pepaneu', pah
         avéé' réh petengéé' kenin kepéh.
         8 Uban kelunan Saduki bara' bé' pu'un pengebetéé' jin patai, ngan bé' pu'un meliket
         ngan sahéé' péh, bang kelunan Parisi ngelan kekat inah pu'un.
         9 Pelapah ja'au ha' réh pepaneu' kepéh ngan pu'un kuraa' kelunan Parisi éh nebaraa'
         tong sohoo' lem Surat Musa nekedéng ngan pesakat, ka' ha' réh, Bé' améé' jam ineu'-ineu'
         éh kesa'at kelunan iteu'. Barang pu'un jah sahéé' éh pané ngan néh, barang meliket
         péh, ha' réh.
         10 Uban réh paneu' ngan merek mu'un kenat, inah pengeja'au jah ibu seradu nah medai
         réh mesa Paulus. Kenat iah nyohoo' seradu tai alaa' Paulus jin belah réh ngan mihin
         éh tai umaa' peritah.
         11 Tong keruwah merem nekedéng Tuhan déhéé' Paulus ke' Néh bara' ngan néh, ka' ha' Néh,
         reken kenin ko', uban pekua' ko' bara' Akeu' tong Yérusalem rai, kenat péh tekep ke'
         bara' Akeu' tong leboo' Rum kepéh, ha' Tuhan ngan Paulus.
         12 Hun dau rema kepéh kelunan Yahudi petipun ngan pakat, ngan pekua' kenin pesupa bara',
         Bé' irah kuman, bé' irah mesep péh pah avéé' Paulus penatai réh.
         13 La'ah mutaa' pat poloo' usah réh éh pakat ngan pesupa kenat.
         14 Tai réh tavin irah pengeja'au imam ngan irah pengeja'au kelunan Yahudi, ke' réh bara'
         ngan réh, ka' ha' réh, Améé' pekua' kenin pesupa mu'un, bé' améé' keloo' kuman ineu'-ineu'
         péh pah avéé' Paulus penatai mé'.
         15 Uban néh kenat jian ka'ah ngan irah Komiti sebayang Yahudi nyohoo' pengeja'au jah
         ibu seradu mihin Paulus ngan ka'ah, barei' keh juk pané ngan néh ke' néh seruh keh
         keloo' peresa' éh lenaa' mu'un. Bang bé' mena Paulus avéé' siteu' omok mé' mematai
         éh belu'an jalan nah, ha' irah éh pesupa nah.
         16 Bang pu'un jah anak éh anak padéé' Paulus éh redo, menéng ha' réh pané kenat, pelapah
         éh tai tong umaa' peritah ke' néh bara' ngan Paulus.
         17 La'ah Paulus tebai jah kelunan éh pengeja'au jah ato seradu ke' néh bara' ngan néh,
         ka' ha' néh, Jian ke' mihin anak iteu' tavin lakei' ja'au éh pengeja'au jah ibu seradu,
         uban pu'un jah ha' éh juk benara' néh ngan néh ne', ha' Paulus.
         18 La'ah iah mihin éh tai pengeja'au seradu nah, ka' ha' néh, Paulus éh tenutup rai
         pu'un éh nyohoo' ku' mihin anak iteu' ngan ko', uban pu'un jah ha' éh juk benara'
         néh ngan ko', ha' néh.
         19 La'ah pengeja'au seradu nah ngamit ojoo' anak inah ke' néh mihin éh tengéé' ke' néh
         neteng éh, ka' ha' néh, Ineu' éh juk benara' ko' ngan ké' kei, ha' néh.
         20 Ka' ha' anak inah ngan néh, Pu'un kelunan Yahudi lepah pakat juk menyat ke' mihin
         Paulus tai irah Komiti sebayang Yahudi kepéh sagam, barei' réh keloo' neteng éh pelapah
         lenaa' kepéh nah.
         21 Bang mai ke' kivu sohoo' réh da', uban mutaa' pat poloo' réh pu'un kelim belu'an
         jalan ke' réh mavang éh. Pu'un réh lepah pesupa bé' keloo' kuman ngan mesep pah avéé'
         réh pu'un mematai Paulus. Hun iteu' kekat réh lepah petenup mena ha' ko' awah, ha'
         anak inah bara' ngan pengeja'au seradu nah.
         22 Ka' ha' pengeja'au seradu inah ngan néh, Mai ke' bara' ha' éh benara' ko' ngan ké'
         iteu' ri' ngan irah éh jah kepéh da', ha' néh. Boh éh nyohoo' anak inah moléé'.
         23 La'ah lakei' ja'au éh pengeja'au jah ibu seradu nah tebai duah usah éh pengeja'au
         jah ato seradu kepéh ke' néh bara' ka' ngan roh, Jian keh nyohoo' kekat seradu petenup
         ke' réh tai leboo' Kaisarea. Duah ato seradu éh omok lakau tana', ngan tujuu' poloo'
         kepéh éh jalan kuda,
         24 Jian réh peleka pukun pien merem iteu' da' ngan mihin kuda' kepéh éh jalan Paulus
         ke' réh omok mihin éh tavin Peliks éh pengeja'au peritah nah, dai réh maneu' éh belu'an
         jalan nah da', ha' néh.
         25 La'ah pu'un éh maneu' jah surat, ka' ha' néh.
         26 Akeu' Klaudius Lisias bara' tabi' ngan ko' Peliks, éh pengeja'au mé'.
         27 La'ah pu'un irah Yahudi ngamit Paulus ke' réh juk mematai éh. Hun ké' jam iah pu'un
         lem nihau Rum boh ku' tai alaa' éh.
         28 La'ah uban ké' juk jam uban ineu' réh maneu' éh kenat, inah akeu' mihin éh tai tavin
         Komiti sebayang Yahudi.
         29 Inah awah éh kejam ké' tong iah, irah pu'un pesala' éh uban ha' tebaraa' néh tong
         adet réh tengéé', bang bé' pu'un jah ineu' péh éh ke' néh tekep kenukum réh matai
         ngan tenutup péh.
         30 Hun ké' jam irah pu'un pakat pitah jalan ke' réh juk mematai éh, inah akeu' nyohoo'
         éh tai tavin ka'au' kepéh. Pu'un ku' nyohoo' irah éh pesala' éh nah bara' kekat kesa'at
         néh ngan ko' kepéh. Kenat ha' Klaudius lem surat néh.
         31 La'ah kekat seradu nah maneu' pekua' éh sohoo' Klaudius ngan réh nah. Tovoo' merem
         inah irah alaa' Paulus ke' réh patet éh avéé' leboo' ja'au Antipatris.
         32 Dau rema inah moléé' kepéh irah éh lakau tana' tai umaa' peritah, irah éh jalan kuda'
         nah to ke' patet Paulus.
         33 Hun réh avéé' tong Kaisarea pu'un réh mena' surat inah ngan pengeja'au peritah ngan
         pokoo' Paulus ngan néh sinah.
         34 La'o néh purung surat inah pu'un éh neteng Paulus semah éh pengurip néh bu'un. Hun
         néh jam Paulus iteu' kelunan jin tana' Kilikia,
         35 boh éh bara' ngan néh, ka' ha' néh, Hun kekat kelunan éh maneu' ke' rai avéé' siteu'
         da', boh ku' peresa' ke', ha' Peliks. La'ah iah nyohoo' réh pokoo' Paulus tong umaa'
         Raja' Herodis ngan mavaa' éh sinah.

1 Lemah dau la'o inah, tuai Ananias Imam éh pengeja'au kekat imam, pemung ngan irah
         pengeja'au kelunan Yahudi, ngan jah kelunan éh jam pané, ngaran néh Tertulus. Kekat
         irah inah pané mu'un ngan Peliks éh pengeja'au peritah ke' réh maneu' Paulus.
         2 Tovoo' Paulus tuai tenebai réh, pu'un Tertulus pané maneu' éh, ka' ha' néh, O Peliks
         éh maren, ka'au' éh jam seruh, améé' iteu' kelunan éh sa'at awah. Ke' améé' murip
         jian ngan bé' pu'un pekayau uban ka'au' éh jam seruh mé'.
         3 Améé' ngelayau jian kenin hun ka'au' mihau mé' kenat semah-semah péh.
         4 Bang uban ké' bé' keloo' ke' mutau bé' ku' kebit ha' dat. Jian ke' menéng kekat ha'
         éh juk benara' mé' ngan ko' da'.
         5 Améé' alaa' kelunan iteu' uban néh ngasau mu'un, uban semah-semah éh tai pah tipo
         tana', iah éh nebu'un kelunan Yahudi merek ngan betéé' maneu' kelunan. Inah kepéh,
         iah jah pengeja'au vun irah kelunan Nasaret.
         6 La'ah pu'un éh tupat mihin kelunan tai umaa' Allah éh bé' payoo' réh tai kenat, bang
         pu'un mé' ngamit éh. Améé' juk ngukum éh kivu ukum mé',
         7 bang lakei' ja'au éh pengeja'au jah ibu seradu, éh ngaran néh Lisias, pu'un éh tuai
         alaa' éh jin améé'. Boh Lisias nyohoo' kekat améé' éh maneu' éh nah tuai tavin ka'au'.
         8 Hun ko' keloo' neteng éh, omok ke' jam tong kekat penganeu' néh ke' améé' maneu'
         éh, pu'un éh pekua' ha' mé' nah, ha' Tertulus pané ngan Peliks.
         9 La'ah kekat kelunan Yahudi éh pemung ngan Tertulus maneu' Paulus bara' kekat ha'
         éh benara' Tertulus pu'un éh kenat mu'un.
         10 La'o inah Peliks ngawet nyohoo' Paulus pané, boh éh pané, ka' ha' néh, Jian kenin
         ké' pané uban ké' jam ka'au' pu'un mihau kekat améé' tong tana' Rum iteu' jin sahau
         rai.
         11 La'ah jah poloo' duah dau awah akeu' pu'un tong Yérusalem seva' Allah. Hun ko' neteng
         kelunan, boh ke' jam éh pu'un kenat mu'un.
         12 La'ah bé' irah Yahudi na'at ku' pesakat ngan séé'-séé' péh tong umaa' Allah nah.
         Kenat péh bé' réh na'at ku' pebetéé' kenin kelunan. Bé' éh pu'un kenat tong lamin
         sebayang Yahudi ngan tong leboo' ja'au péh.
         13 Bé' réh omok pekelenaa' jalan éh ke' réh maneu' akeu' ngan ko' nah.
         14 Bang akeu' bara' mu'un ngan ko', mu'un akeu' seva' Allah éh kenelan tepun mé', ngan
         mu'un akeu' pu'un kivu ha' tebaraa' Yésus, éh benara' réh sala', bang inah kepéh pu'un
         akeu' ngelan tong kekat ha' éh lepah senurat dalem Surat Musa ngan éh lem surat irah
         nabi Tuhan.
         15 Pu'un réh ngelan Allah omok metéé' kekat kelunan jin patai réh, kelunan éh teneng
         ngan kelunan éh sala' péh, kenat péh akeu' ngelan éh kepéh.
         16 Ngelayau akeu' pitah jalan dai pu'un ineu'-ineu' lem kenin ké' éh omok pesala' ku'
         tong jumen Allah kenat péh tong jumen kelunan, ha' Paulus.
         17 Ka' ha' néh kepéh, La'ah uban lepah lebéé' mu'un ku' bé' tai Yérusalem avéé' kuraa'-kuraa'
         ta'un tenéh, inah ku' tai dokoo' ké' mihin rigit ngan mena' éh ngan pohoo' ké', ngan
         inah kepéh dokoo' ké' omok mena' pengena' ngan Allah, barei' kemalai mé' tong sebayang
         mé'.
         18 Tovoo' ké' maneu' kenat tong umaa' Allah, inah réh temeu' ngan ké' la'o ké' kivu
         adet mé' éh adet peti'ai nah. Hun inah péh bé' pu'un kelunan pinaa' ngan ké', ngan
         bé' pu'un pepaneu',
         19 bang kelunan Yahudi jin Asia awah ngan ké' sinah. Hun réh juk maneu' akeu', tekep
         réh pu'un siteu' ke' réh bara' ngan ko' tong kekat jalan ké' éh ke' réh maneu' ku'
         nah.
         20 Hun réh bé' omok kenat, jian kekat kelunan éh pu'un iteu' bara' ineu' éh sala' ké'
         éh kejam réh hun ké' nekedéng tong jumen Komiti sebayang Yahudi rai.
         21 Bang jah awah sala' ké' rai, uban ké' mejui hun ké' nekedéng belah réh rai, ka' ha'
         ké', Ka'ah pu'un maneu' akeu' dau iteu' uban akeu' ngelan kelunan matai omok betéé'
         murip kepéh. Kenat ha' ké' rai, ha' Paulus.
         22 Bang Peliks, éh pinaa' pengejam néh tong ha' tebaraa' Yésus, bang bé' iah kivu éh,
         iah nutup petipun réh, ka' ha' néh, Hun Lisias, pengeja'au jah ibu seradu tuai kepéh,
         boh ku' omok memekat ha' ko' iteu', ha' néh.
         23 La'ah iah nyohoo' pengeja'au jah ato seradu nah mavaa' Paulus, bang kejeraa' éh lakau
         tong lamin éh jalan néh nah ngan kejeraa' bakéh néh tuai nolong éh.
         24 Kuraa' dau la'o inah tuai Peliks ngan Drusila éh do néh, redo inah kelunan Yahudi.
         Iah nyohoo' réh tebai Paulus ke' néh menéng ha' néh bara' tong pengelan néh lem Kristus
         Yésus.
         25 Bang tovoo' Paulus bara' tong kekat barék éh jian, ngan tong mavaa' kenin, ngan tong
         dau Tuhan juk ngukum kelunan, medai Peliks, boh éh bara' ngan Paulus, ka' ha' néh,
         Ma'o lah ke' pané hun iteu', moléé' ke', hun mah ku' juk tebai ke' kepéh, boh ku'
         tebai ke', ha' néh.
         26 Sioo' inah Peliks ngelan Paulus omok mena' rigit ngan néh, inah iah nyohoo' éh tuai
         liwet-liwet tavin éh pané pepané ngan néh.
         27 Bang la'o duah ta'un kelebéé', boh Perkius Pestus ngeliwah Peliks pengeja'au réh,
         la'ah uban Peliks juk ngayo kenin kelunan Yahudi, pu'un éh pokoo' Paulus keto lem
         tutup.

1 Teleu' dau la'o savéé' Pestus tong tana' inah, boh éh lakau kepéh jin Kaisarea tai
         Yérusalem.
         2 La'ah sinah kekat irah pengeja'au imam ngan pengeja'au irah Yahudi maneu' Paulus.
         3 Irah menyat éh kejeraa' Paulus tai Yérusalem, bang irah tengéé' lepah pakat pitah
         jalan juk mematai Paulus belu'an jalan lem néh lakau tuai nah.
         4 Bang ka' ha' Pestus mipa réh, Paulus lepah pokoo' réh tong Kaisarea, tai ke' ku'
         sinah dat.
         5 Hun néh pu'un séé'-séé' pengeja'au keh éh juk bara' sala' ineu'-ineu' tong lakei'
         inah, omok éh kivu ku' tai da', ha' néh.
         6 La'ah Pestus mokoo' tong Yerusalem ngioo'-ngioo' ayah dau hun bé' kenat barang jah
         poloo' dau kepéh, boh éh moléé' tai Kaisarea, Barei' sagam menyun éh tong lamin besara'
         ke' néh nyohoo' réh mihin Paulus tong jumen néh.
         7 Hun Paulus avéé', pu'un kelunan Yahudi éh lepah tuai jin Yérusalem nekedéng tutuh
         néh ngan maneu' éh bara' éh pu'un maneu' kuraa' arong penyala' éh ja'au, bang bé'
         réh omok pekelenaa' ha' réh kenat.
         8 Bang hun Paulus mipa ha' réh, pu'un éh bara' bé' éh pu'un kenat. Ka' ha' néh, Bé'
         pu'un ineu' sala' ké' éh ngelapah sohoo' lem Surat Musa éh kenivu kelunan Yahudi,
         kenat péh tong umaa' Allah, bé' ku' pu'un maneu' ineu'-ineu' éh bé' tekep ké' maneu'
         sinah, kenat péh bé' ku' ngelapah tong sohoo' raja' Rum, ha' Paulus nah.
         9 Uban Pestus juk ngayo kenin kelunan Yahudi, pu'un éh neteng Paulus, ka' ha' néh,
         Kineu' ke', keloo' ke' tai Yérusalem ke' réh pekelenaa' ke' tong kekat jalan ko' éh
         ke' réh maneu' ke' kenat, ha' néh.
         10 Ka' ha' Paulus, Pu'un akeu' nekedéng tong lamin besara' peritah Rum tong jumen kelunan
         éh jam petuneng, hun réh juk maneu' ku', iteu' néh retek éh tekep réh maneu' ku'.
         Bé' pu'un ineu'-ineu' sala' ké', ke' irah Yahudi pesala' ku' nah ka'au' péh jam sala'
         ké' bé' pu'un.
         11 Hun ké' pu'un sala' ngan ngelapah tong ukum ngan pu'un maneu' ineu'-ineu' éh tekep
         ké' penatai réh, bé' akeu' juk kelap. Bang hun ha' réh bé' teneng lem kekat ha' réh
         éh maneu' ku' nah, bé' pu'un jah usah éh omok mena' ku' ngan réh. Akeu' menyat juk
         tai tong jumen raja' lu', ha' néh.
         12 La'o néh pané kenat, boh Pestus pané ngan kekat pengeja'au réh éh tong besara' nah,
         boh éh pané ngan Paulus kepéh, ka' ha' néh, Pu'un ke' menyat juk tavin raja', hun
         néh kenat tekep ke' tavin éh, ha' néh.
         13 Lebéé' si'ik la'o inah, tuai Agripa éh pengeja'au réh, pemung ngan redo néh Bernike
         tong Kaisarea ke' roh nepah Pestus.
         14 La'o duah-teleu' dau la'o savéé' roh, boh Pestus bara' kekat rungen Paulus ngan Agripa
         nah. Ka' ha' néh, Pu'un jah kelunan lem tutup siteu' éh pokoo' Peliks.
         15 La'ah hun Ké' tai Yérusalem irai, pu'un irah pengeja'au imam, ngan irah pengeja'au
         kelunan Yahudi, maneu' éh ngan nyohoo' ku' ngukum éh.
         16 Bang pu'un ku' bara' ngan réh, bé' pu'un suket kelunan Rum ngukum séé'-séé' péh hun
         néh bé' jak tavin kelunan éh maneu' éh, ke' néh sakui bara' tong kekat jalan réh maneu'
         éh nah.
         17 La'ah hun réh tuai siteu', bé' ku' ngelalah, bang barei' sagam menyun ku' tong lamin
         besara' ngan nyohoo' réh mihin lakei' inah tuai.
         18 Tovoo' inah kekat kelunan éh maneu' éh nah pu'un réh nekedéng, bang bé' réh bara'
         tong kekat rungen éh sa'at pekua' éh seneruh ké' nah.
         19 Bang pu'un réh maneu' éh tong kuraa' jalan tong sebayang réh tengéé', ngan tong jah
         kelunan éh ngaran néh Yésus, éh lepah matai, bang murip Éh kepéh kunah Paulus nah.
         20 La'ah uban ké' bé' jam kineu' jalan ké' omok pekelenaa' kekat ha' réh kenat nah,
         pu'un ku' neteng Paulus hun néh keloo' tai Yérusalem ke' réh pekelenaa' kekat ha'
         inah sitai.
         21 Bang Paulus menyat dokoo' Kaisar éh petuneng éh ngan kejeraa' éh petem tong lamin
         tutup pah avéé' besara' néh ma'o. Uban kenat akeu' nyohoo', réh pokoo' éh keto, pah
         avéé ké' pu'un avah dokoo' patet éh tai Kaisar.
         22 Ka' ha' Agripa kepéh, Akeu' tengéé' péh keloo' ku' menéng ha' lakei' inah, ha' néh.
         Ka' ha' Pestus, Dau sagam da' boh ke' omok menéng ha' néh, ha' Pestus.
         23 Barei' sagam tuai Agripa ngan Bernike ngan pu'un kekat kelunan ngajung ngan sepah
         roh. Tai roh tong lamin besara' pemung ngan kekat pengeja'au seradu ngan kekat pengoloo'
         ngan kelunan éh ja'au tong leboo' inah. Boh Pestus nyohoo' réh mihin Paulus tuai.
         24 Ka' ha' Pestus ngan réh, O Agripa ngan kekat pengeja'au éh pu'un pemung ngan améé'
         siteu', lakei' inah éh ngelayau benara' irah Yahudi pu'un sa'at, kenat péh ha' irah
         tong Yérusalem kenat péh ha' irah siteu' péh. Pu'un réh bika' bara' bé' tekep éh murip
         la'ah.
         25 Bang bé' ku' jam ineu'-ineu' penganeu' néh éh tekep kelu' mematai éh. Inah kepéh
         pu'un éh menyat juk tai tong jumen Kaisar, inah akeu' peturut éh tai.
         26 Bang bé' ku' jam kineu' ha' ké' pané ngan raja' lem surat ké' da', kenat éh ké' mihin
         éh tavin ka'au' Agripa ngan kekat ka'ah béé, barang pu'un péh ineu'-ineu' éh kejam
         keh tong ha' néh la'o keh menéng éh, éh tekep ké' nyurat da'.
         27 Uban akeu' seruh bé' tekep nyohoo' kelunan tai kenat hun lu' bé' omok bara' sala'
         néh, ha' Pestus nah.

1 La'ah ka' ha' Agripa ngan Paulus, Hun ko' keloo' bara' kekat rungen éh juk benara'
         ko', omok ke' bara' éh, ha' néh. Pelapah Paulus mejing ojoo' néh ke' néh pané, ka'
         ha' néh,
         2 Dau iteu' akeu' jian kenin uban ké' omok bara' ngan ko' Agripa tong kekat rungen
         éh ke' irah Yahudi maneu' ku' nah.
         3 Inah kepéh akeu' jian kenin uban ko' lepah malai lem kekat adet ngan ha' teneteng
         améé' Yahudi. Uban néh kenat, jian ke' kebit kenin ngan menéng ha' ké'.
         4 La'ah kekat irah Yahudi jam tong urip ké' jin bu'un ké' danak. Irah jam ku' pu'un
         murip tong tana' ké' tengéé', la'o inah boh ku' tai Yérusalem.
         5 Inah kepéh kejam réh akeu' pu'un kivu kekat adet kelunan Parisi, éh mekat mu'un kivu
         kekat adet sebayang, hun réh keloo' bara' éh, omok réh bara' éh.
         6 Hun iteu' akeu' nekedéng siteu' tong besara' uban akeu' ngelan tong jajii' éh lepah
         pejajii' Allah ngan tepun mé',
         7 la'ah jah poloo' duah betah pohoo' mé' mekat mu'un réh sebayang ngan Tuhan dau rema
         ngan dau merem péh, uban réh ngelan tong éh pejajii' Tuhan. Uban ké' ngelan éh kenat,
         nah ke' irah Yahudi nah maneu' akeu'.
         8 Kineu' ka'ah Yahudi bé' omok ngelan Allah pu'un pebetéé' kelunan éh matai, ha' néh.
         9 Ka' ha' Paulus kepéh, Hun lepah rai akeu' tengéé' péh seruh tekep ku' maneu' kuraa'
         jalan ké' ngelawan ngaran Yésus, éh kelunan Nasaret,
         10 pu'un ku' maneu' kenat tong Yérusalem lepah rai. Pu'un ku' alaa' surat jin irah pengeja'au
         imam jalan ké' pu'un penyukat omok ngamit kelunan éh ngelan tong Tuhan Yésus ngan
         mihin réh tai lamin tutup. Hun réh ngukum réh matai, akeu' péh keloo' éh kenat.
         11 Pinaa' koléé' ku' peketa réh tong lamin sebayang Yahudi, dokoo' ké' punyat kenin
         réh ngan mega' réh jin pengelan réh tong Yésus. Uban ké' merek mu'un ngan réh, pu'un
         ku' tai avéé' tong tana' éh jah éh juu', dokoo' ké' peketa réh sitai kepéh. Kenat
         ha' Paulus pané ngan Agripa.
         12 La'ah ka' ha' Paulus kepéh, Lakau ku' tai Damsyik mihin surat jin irah pengeja'au
         imam, jalan ké' omok maneu' réh sitai.
         13 Inah kepéh dau pejek lem ké' lakau nah, tioo pu'un ada jin langit éh pelapah ngada
         jin ada maten dau, inah éh rema tutuh ké' avéé' tong kekat kelunan éh lakau pemung
         ngan ké' nah.
         14 Kuba' mé' béé tong tana' neu' ada inah, boh ku' menéng jah ha' éh bara' ngan ké'
         lem ha' Yahudi, ka' ha' néh, Saulus, Saulus, Kineu' ke' peketa Akeu'? Tusah kenin
         ko' ngelawan Akeu' kenat hun ko' to ngelawan ka'au' ngesakit usah ko' tengéé' barei'
         lakin sapé' éh nyurung tapak kayeu' éh nyahit rai ha' néh.
         15 La'ah ka' ha' ké', séé' ke' néh, O Tuhan, ha' ké'. Ka' ha' Tuhan, Akeu' iteu' Yésus
         éh peketa ko' nah.
         16 Betéé ke', nekedéng! Akeu' pepoléng usah Ké ngan ko' uban ké' keloo' maneu' ka'au'
         kelunan sohoo' Ké'. Jian ke' bara' ngan irah éh jah tong ineu' éh ta'an ko dau iteu'
         tong Akeu' ngan tong kekat éh juk benara' Ké' ngan ko' temurei' kepéh.
         17 La'ah Akeu' juk purip ke' jin pohoo' Yahudi iteu', kenat péh jin kelunan éh tengéé'
         pohoo' tong jalan semah-semah ke' sohoo' ké' tai.
         18 Tekep ke' pepekang maten kenin réh, dokoo' réh omok musit jin merem ngan masek tong
         rema, ngan ngelepu réh jin penyukat Sitan ke' réh tai lem nihau Allah, éh omok mega'
         penyala' réh neu' pengelan réh tong Akeu', ke' réh omok tai pemung ngan kekat kelunan
         éh anah ké'. Kenat ha' Tuhan ngan ké' irai, ha' Paulus nah.
         19 Ka' ha' Paulus kepéh, O Raja' Agripa, uban néh kenat akeu' ngelayau kivu kekat éh
         ta'an ké' éh tuai jin seruga.
         20 Tong bu'un néh pu'un ku' tai nebaraa' réh tong Damsyik ngan tong Yérusalem, la'o
         inah boh ku' tai tutuh tana' Yudea, ngan tai ngan kelunan éh tengéé' pohoo' péh nyohoo'
         réh piso jin kesa'at réh ngan tavin Allah, ngan maneu' barék réh éh pekelenaa' réh
         pu'un piso jin kesa'at réh nah.
         21 La'ah uban ké' tai nebaraa' réh kenat, inah irah Yahudi ngamit akeu' lem umaa' Allah
         ngan juk mematai ku' rai.
         22 Bang avéé' dau iteu' Allah éh pu'un nolong akeu', kenat péh akeu' nekedéng tong jumen
         ka'ah béé siteu' ngan bara' tong pengelan ké', kenat péh ngan kelunan éh maren ngan
         irah éh awah péh. La'ah kekat ha' éh benara' ké' iteu', bé' éh tengéé' jin éh benara'
         irah nabi sahau, ngan éh benara' Musa tong kekat éh juk pu'un temurei'.
         23 Pu'un réh bara' Kristus, adang Néh jam keta ngan Iah éh tenah betéé' jin belah kelunan
         matai, ke' Néh bara' tong rema urip ngan pohoo' Yahudi kenat péh ngan kelunan éh tengéé'
         pohoo' péh, ha' néh.
         24 Hun Paulus pané kenat, boh Pestus pané ngan ja'au ha', ka' ha' néh, Palui ka'au'
         Paulus, neu' kekat ha' tebaraa' ko' kenat, inah éh maneu' ke' parit, ha' néh.
         25 Bang ka' ha' Paulus, akeu; bé' palui, ka'au' Pestus éh maren kekat ha' ké' inah teneng
         ngan musit jin penyeruh ké' éh jian.
         26 O Agripa, akeu' omok pané ngan ko' ngan makang kenin, uban ka'au' lepah jam ngan
         malai tong kekat inah, bé' éh pelim.
         27 Kineu' ke' Agripa, pu'un ke' ngelan ha' éh benara' irah nabi sahau rai kei. Kejam
         ké' ka'au' ngelan éh, ha' Paulus.
         28 Ka' ha' Agripa kepéh, Neu' ha' ko' éh kerat kenat, pu'un ke' seruh ke' omok maneu'
         akeu' kelunan Kristén, ha' néh.
         29 Ka' ha' Paulus kepéh, Hun néh neu' ha' ké' éh kerat ngan neu' ha' ké' éh pinaa' péh,
         akeu' sebayang ngan Allah, dokoo' ka'au' ngan kekat irah éh menéng ha' ké' dau iteu'
         nah, omok pu'un pekua' barei' akeu', bang mai réh kejeret palaa' ratai. Kenat ha'
         Paulus ngan Agripa.
         30 La'o inah betéé' Pestus ngan Agripa rawah Bernike, ngan kekat kelunan éh menyun pemung
         ngan réh,
         31 ngan hun irah lepah piso irah pané ngan irah ke', ka' ha' réh, Bé' lakei' inah pu'un
         maneu' ineu'-ineu' éh tekep ke' réh ngukum éh matai, ngan pokoo' éh lem lamin tutup,
         ha' réh.
         32 La'ah ka' ha' Agripa ngan Pestus, Hun néh bé' menyat tai tavin raja' Kaisar omok
         éh pelepu, ha' néh.

1 La'o réh seruh tekep mé' jalan kapen tai tana' Italia, boh réh alaa' Paulus ngan
         kelunan éh jah kepéh jin lamin tutup ke' réh mena' réh ngan Yulius, éh pengeja'au
         jah ato seradu jin peng seradu Rum éh ngaran peng inah Pengeja'au Seradu jin peng
         seradu Rum éh nateng réh peng Kaisar.
         2 Masek mé' lem jah kapen éh jin leboo' ja'au Adramitium, éh juk lakau tai kuraa' leboo'
         déhéé' baa' banget tong tana' Asia, boh mé' lakau. Pu'un Aristarkhus kelunan Makedonia
         éh jin leboo' Tesalonika pemung ngan mé'.
         3 Dau rema inah avéé' mé' tong leboo' Sidon, la'ah Yulius pika Paulus ngan kejeraa'
         éh tai tavin bakéh néh ke' néh alaa' éh tekep penakai néh lem pengelakau néh.
         4 La'o inah lakau mé' kepéh ngan uban kepu pu'un nyelalang mé' saa' kabéng mé' pulau
         Siprus.
         5 La'ah pu'un mé' moto baa' Banget Kilikia ngan baa' Banget Pampilia, pah avéé' tong
         leboo' ja'au Mira tong tana' Likia.
         6 La'ah sinah pengeja'au seradu jam jah kapen éh jin leboo' ja'au Aleksandria éh juk
         tai tana' Italia, pelapah éh nyohoo' mé' kivu kapen inah.
         7 La'ah avéé' duah-teleu' dau améé' lakau dawai-dawai, tusah mu'un mé' belah jalan
         tai leboo' kapan Knidus. Uban kepu to nyelalang mé' bé' mé' omok tai jalan inah, bang
         lakau mé' kepéh jalan saa' kabéng pulau Kreta, uban pulau inah éh mekep kepu nah boh
         mé' ngelipuh tapak Boyo Salmone.
         8 Lakau mé' tepih tong pulau inah, tusah mu'un mé' lakau kenat pah avéé' tong jah retek
         éh ngaran néh jalan apén kapen éh Jian, bé' éh makat juu' jin leboo' Lasea.
         9 Lebéé' mu'un mé' mokoo' sinah, pah avéé' mé' medai lah lakau dai mé' kaham, uban
         tovoo' inah Dau Pengelepu kelunan Yahudi jin penyala' lepah melapuh. Lebéé' mé' mokoo'
         sinah pah avéé' bé' éh jaka' éh jian jalan mé' lakau. Uban kenat Paulus pané ngan
         réh ka',
         10 O padéé', akeu' jam hun lu' lakau kepéh da', adang lu' pu'un tusah, adang kapen lu'
         bila', ngan pinaa' livah pega' kepéh, ngan inah kepéh barang pu'un péh kelunan éh
         matai da', ha' néh.
         11 Bang pengeja'au seradu ngelan ha' kelunan éh ngamit kapen inah, ngan ha' lakei' éh
         pu'un kapen inah kepéh, bé' iah ngelan ha' Paulus nah.
         12 La'ah tong pengokoo' réh nah bé' réh tekep mokoo' tong apén kapen, sinah bé' éh omok
         jalan kapen mokoo' sioo' genin. Irah tioo juk lakau pajau tai tana' Peniks ke' réh
         omok mokoo' tong Peniks sioo' genin nah. Peniks nah jalan réh mapén tong Pulau Kreta
         éh saa' kabéng oléé' maten dau.
         13 Hun réh juk tai Peniks pu'un peliu si'ik, jian kenin réh na'at éh kenat, irah tioo
         alaa' daven éh jalan réh pokoo' kapen ke' réh lakau reng kejuu' jin dirin baa' banget
         tong pulau Kreta.
         14 Bang lem réh to lakau nah, tioo tuai kepu gahang jin saa' na'au' pulau inah.
         15 Kepu inah nesung kapen réh moléé' ngabéng
         16 tai jah pulau éh si'ik ngaran néh Kauda, na' péh pu'un tusah, sinah mé' tenep alut
         éh jin kapen inah.
         17 Boh mé' metéé' alut ke' mé' masek éh lem usah kapen nah. Pu'un mé' ngejeret boré
         kapen palaa' kuraa'-kuraa' talei', uban réh medai kapen nah tepasit tong dirin tana'
         Sirtis, kenat péh irah petuhun kekat livah éh mebéng éh nasek kepu éh maneu' kapen
         nah lakau, ke' néh matong awah.
         18 Gusii' mu'un kapen inah neu' lipak éh gahang. Barei' sagam irah bet livah jin lem
         kapen nah lem baa' banget.
         19 Dau rema inah kepéh, pu'un réh bet kuraa'-kuraa' éh penakai réh tong kapen nah, lem
         baa' banget kepéh.
         20 Hun inah avéé' kuraa' dau bé' pu'un maten dau ngan kenyuhai péh poléng, ngan kepu
         éh matek gahang pu'un tong mé', bé' pu'un kenin mé' seruh mé' omok murip la'ah.
         21 La'ah uban lebéé' tenéh réh bé' kuman, pu'un Paulus nekedéng belah réh ke' néh pané
         ngan réh, ka' ha' néh, O kekat kelunan, Hun keh bé' bet ha' ké' meta' keh lakau rai,
         bé' tam tusah ngan rugi ka'.
         22 Bang na' péh kenat mai tam besau, uban jah-jah usah péh bé' éh matai, bang kapen
         tam awah éh tasa' dat.
         23 Uban tovoo' merem ni'ei' ri', pu'un jah meliket éh tuai jin Allah nekedéng déhéé'
         ké', Allah inah éh mihau akeu' ngan inah éh seneva' ké'.
         24 Ka' ha' néh ngan ké', O Paulus, mai ke' medai, adang ka'au' omok nekedéng tong jumen
         raja', inah kepéh uban Allah pika ke' Iah purip kekat kelunan éh lakau ngan ko' inah,
         ha' meliket nah.
         25 Uban Tuhan pu'un bara' kenat ngan ké', mai keh besau, uban akeu' ngelan Allah adang
         Néh pu'un pekua' ha' Nnéh éh benara' Néh ngan ké' nah.
         26 Pu'un tam tepasit tong jah tana' ngan kapen tam tasa' dat, ha' Paulus nah.
         27 Avéé' jah poloo' pat dau kepu gahang maneu' mé', ngan tong merem inah, ngioo' éh
         belu'an merem hun kapen mé' keteu'-ketai tong baa' Banget Adaria neu' kepu éh gahang
         nah, pu'un kelunan éh ngamit kapen nah seruh mé' avéé' déhéé' tana'.
         28 La'ah irah nguwa' kedilem baa', kejam réh éh duah poloo' depah kedilem néh. Bé' makat
         juu' jin sinah kepéh, pu'un réh nguwa' éh kepéh ngan kejam réh éh jah poloo' lemah
         depah kedilem néh.
         29 Medai réh kapen nah tepasit retek bateu' ngan bila'. La'ah saa' murin kapen inah
         irah petuhun pat daven inah lem baa' ke' réh pokoo' kapen nah. Pu'un réh sebayang
         keloo' dau nah laho rema.
         30 La'ah kelunan éh ngamit kapen juk kelap jin kapen nah. Pu'un réh petuhun jah alut
         jin kapen nah tong baa' banget, ngan ngelavo' juk petuhun daven éh saa' tenah kapen
         éh jalan néh pokoo' éh mu'un né' irah juk kelap.
         31 La'ah Paulus pané ngan pengeja'au seradu ngan kekat seradu péh, ka' ha' néh, Hun
         irah bé' mokoo' lem kapen iteu', bé' keh murip, ha' néh.
         32 Boh irah seradu metep telun alut nah ngan kejeraa' éh matong awah.
         33 Tovoo' dau juk rema, pu'un Paulus nyohoo' irah béé kuman, ka' ha' néh, Jah poloo'
         pat dau tenéh uleu' bé' pu'un kuman ineu'-ineu' péh,
         34 jian keh kuman dokoo' keh omok gahang, mai keh medai, jah ihat bok keh péh bé' éh
         pu'un pega', ha' Paulus ngan réh.
         35 La'o néh pané kenat, boh éh alaa' ka'an ngan bara' jian kenin ngan Allah tong jumen
         réh béé, ke' néh mutip éh, pelapah éh kuman.
         36 Boh réh jian kenin, omok lah réh kuman.
         37 La'ah kekat améé' dalem kapen inah 276 usah.
         38 Hun réh lepah kuman beso, irah bet parai lem baa' banget ke' réh ngeni'an kapen.
         39 Hun dau lepah rema bé' réh jam tana' inah, bang irah na'at jah livuk éh pu'un napun,
         boh réh seruh juk tupat mihin kapen nah tai sinah.
         40 La'ah irah metep jeret tong kekat daven éh jalan réh pokoo' kapen nah ke' réh bet
         éh lem baa' banget, kenat péh irah metep jeret éh tong besai saa' murin, boh réh metéé'
         livah éh mebéng éh nasek kepu, ke' néh peteneng kapen nah tai napun inah.
         41 Bang kapen inah teneng tong kelo'ong napun déhéé' dirin baa'. Saa' tenah kapen nah
         perang ngan bé' omok pegisoh, saa' murin kapen nah bila' tenesung lipak éh gahang.
         42 La'ah pu'un irah seradu juk mematai kekat kelunan éh lem nihau réh nah, dai réh pelangui
         ngan kelap.
         43 Bang pengeja'au seradu juk purip Paulus, bé' éh kejeraa' réh maneu' réh. La'ah pu'un
         éh nyohoo' kekat kelunan éh jam pelangui tuhun lem baa' ngan pelangui tai tana' tenah.
         44 Bang kelunan éh jah éh bé' jam pelangui, pu'un éh nyohoo' réh ngamit kayeu' ngan
         livah jin kapen nah. Kenat jalan améé' béé omok avéé' tong tana'.

1 Hun mé' avéé' tong dirin baa', boh mé' jam tana' inah pulau Malta.
         2 La'ah irah tong tana' inah pika mé' mu'un-mu'un. Pu'un réh kahang luten ke' réh tebai
         mé' ngereu' uban dau taa' ngan sioo' genin.
         3 Paulus alaa' jah pikah kayeu' ke' néh pei' éh bau luten. Pu'un jah torok musit neu'
         pana, ngan nekeleng ojoo' néh.
         4 Hun kelunan jin tana' inah na'at torok nah tekieng tong ojoo' néh, boh réh pané ngan
         irah ke', ka' ha' réh, Adang kelunan inah kelunan éh mematai kelunan, na' péh éh musit
         jin baa' banget, bé' balei' éh nateng réh Pengeteneng nah kejeraa' éh murip la'ah,
         ha' réh.
         5 Pelapah Paulus memirih torok nah lem luten, bang bé' Paulus sakit.
         6 La'ah irah mena éh baha' ngan matai, bang lebéé' réh mena éh kenat bé' pu'un ineu'-ineu'
         kesakit néh ta'an réh, boh réh béé kenin kepéh ngan bara' ka', Paulus nah jah balei',
         ha' réh.
         7 La'ah déhéé' jalan mé' kaham nah, pu'un térék éh anah pengoloo' tong tana' inah,
         ngaran néh Publius. Pu'un éh tebai mé' ke' néh petubo mé' ngan jian kenin ngan teleu'
         dau mé' mokoo' ngan néh.
         8 La'ah tamen Publius nah pegen darem ngan sakit boré. Masek Paulus ngan néh ke' néh
         sebayang éh, ke' néh mapai ojoo' néh tong néh ngan peka'o éh.
         9 Boh kekat kelunan tong pulau inah éh pu'un sakit, tuai tavin Paulus ke' néh peka'o
         réh.
         10 La'ah irah sepah mé', kenat péh pinaa' arong pengena' réh ngan mé', ngan hun mé'
         lakau pu'un réh mena' livah éh pu'un gunah ngan mé' lem pengelakau mé' nah.
         11 La'ah teleu' laséh la'o inah kepéh, lakau mé' jalan jah kapen éh pu'un tong pulau
         Malta éh pekena genin ma'o. Ngaran kapen inah, Kasetun ngan Pulok, éh jin leboo' kapan
         Aleksandria.
         12 La'ah avéé' mé' tong leboo' kapan Sirakusa, mokoo' mé' sinah teleu' dau kelebéé'.
         13 Jin sinah mé' lakau kepéh avéé' tong leboo' ja'au Regium, la'ah dau rema kepéh tuai
         kepu jin murin mé', la'ah duah dau kepéh avéé' mé' tong leboo' ja'au Putioli.
         14 Sinah mé' temeu' ngan kelunan éh ngelan tong Tuhan, pu'un réh tebai mé' mokoo' ngan
         réh jah batang migu. La'o inah boh mé' tai leboo' kapan Rum.
         15 Hun padéé' mé' tong Rum menéng rengah mé' lepah avéé', tuai réh avéé' tong jalan
         pebelih ngaran jalan pebelih nah, Apius ngan Kedai Teleu', sinah mé' petemeu'. Hun
         Paulus na'at réh, pu'un éh bara' jian kenin ngan Allah ngan ngereken kenin néh.
         16 Hun mé' avéé' tong leboo' Rum, irah kejeraa' Paulus mokoo' tengéé' tong jah lamin
         ngan pu'un jah seradu mavaa' éh.
         17 Teleu' dau la'o savéé' mé', pu'un Paulus tebai kekat pengeja'au irah Yahudi petipun.
         Hun réh avéé' pu'un éh bara' ngan réh, ka' ha' néh, O kekat padéé' ké', na' péh akeu'
         bé' maneu' ineu'-ineu' éh ngelawan pohoo' lu' ngan adet tepun lu', pu'un réh ngamit
         akeu' tong Yérusalem ngan mena' ku' ngan irah Rum kepéh.
         18 La'ah pu'un réh neteng-neteng ku', la'ah irah juk ngelepu ku', uban bé' pu'un ineu'
         éh tong akeu' éh tekep ke' réh mematai ku'.
         19 Bang hun kelunan Yahudi bé' keloo' akeu' pelepu kenat, boh ku' juk tai tavin raja'
         Kaisar, bang bé' akeu' juk pesala' pohoo' ké' ngan néh.
         20 La'ah kenat péh éh ké' menyat keh tuai siteu', jalan ké' omok pané ngan keh. Uban
         neu' ké' ngelan tong Iah éh juk pepurip pohoo' Yahudi, pekua' barei' kelunan Yahudi
         ngelan Éh, kenat akeu' pu'un kejeret réh palaa' ratai iteu', ha' néh.
         21 La'ah ka' ha' réh ngan néh, Bé' mé' pu'un alaa' surat jin irah tong tana' Yudea éh
         bara' tong ka'au'. Bé' pu'un jah-jah usah éh tuai siteu' bara' ineu'-ineu' kesa'at
         ko' ngan mé'.
         22 Bang keloo' mé' menéng ha' ko' ngan tong penyeruh ko', uban kejam mé' irah semah-semah
         péh pu'un réh bara' sebayang maréng iteu' sa'at awah, ha' réh.
         23 La'ah pu'un réh maneu' jajii' ngan Paulus, avéé' tong sukup jajii' inah pinaa' mu'un
         kelunan tuai tavin éh tong lamin jalan néh mokoo' nah. La'ah jin dau ngivun avéé'
         dau merem pu'un éh pekelenaa' kekat ha' tebaraa' néh ngan réh tong Pengihau Allah.
         Gahang mu'un éh juk mihin réh nesen tong Yésus, kenat péh éh nebaraa' réh jin Surat
         Musa ngan jin surat irah nabi.
         24 Pu'un jelua' réh éh ngelan tong éh benara' néh nah, pu'un jelua' kepéh éh bé' ngelan.
         25 La'o Paulus bara' tong jah ha' lem surat Yesaya moléé' réh ngan petengéé' kenin réh.
         Ka' ha' néh ngan réh, La'ah teneng mu'un éh benara' Sahéé' Ni'ai neu' nabi Yesaya
         ngan tepun keh sahau,
         26 ka' ha' Yesaya nah, Tai keh tong pohoo' iteu' ngan bara' ka', Pu'un keh juk ngenéné'
         éh mu'un, bang bé' keh nesen éh. Pu'un keh juk kepuh éh mu'un, bang bé' keh pu'un
         ta'an.
         27 Uban kelunan iteu' pu'un réh mahéng kenin, pu'un réh mapek kelingen réh ngan pu'un
         réh sidem, dai réh na'at ngan dai réh menéng ngan dai réh nesen éh ngan dai réh moléé'
         tavin Akeu' ke' ké' peka'o réh, ha' Tuhan.
         28 La'ah ka' ha' Paulus, uban néh kenat nesen keh, rengah tong urip éh jin Allah lepah
         avéé' tong kelunan éh tengéé' pohoo', adang irah juk menéng kepéh, ha' néh.
         29 La'o néh pané kenat, moléé' kekat kelunan Yahudi ngan pepaneu' belah irah ke'.
         30 Duah ta'un Paulus mokoo' tengéé' ngan tagong usah néh, ke' néh alaa' kekat kelunan
         éh tuai nepah éh,
         31 pu'un éh nebaraa' réh tong Pengihau Allah ngan tong Tuhan Yésus Kristus. Iah pané
         ngan makang kenin ngan bé' pu'un séé' éh meta' éh.RUMRUMRUMRUMRUM

1 Surat iteu' jin akeu' Paulus éh kelunan sohoo' Kristus Yésus, akeu' pu'un kevéléé'
         Allah ngan tenebai Néh dokoo' ké' lawah Néh ngan perengah Rengah Jian.
         2 Rengah Jian inah lepah pejajii' Allah neu' kekat nabi éh bara' ha' Néh ngan kelunan
         sahau, pu'un éh senurat réh dalem surat Allah.
         3 La'ah rengah inah bara' tong Anak Néh Tuhan Yésus Kristus. Tong puku' Néh tong tana',
         inah éh jin Daud,
         4 bang poléng mu'un Iah Anak Allah, uban neu' penyukat éh ja'au, éh penyukat Sahéé'
         Ni'ai, Allah pebetéé' Éh jin patai Néh.
         5 jin Kristus, Allah lepah mena' penika Néh ngan ké' iah tebai akeu' lawah Néh dokoo'
         mihin siget arong kelunan ngelan tong Iah ngan kivu Éh kepéh.
         6 Uban kenat ka'ah éh tong leboo' Rum kepéh, Allah pu'un tebai ka'ah dokoo' ka'ah omok
         anah Yésus Kristus.
         7 Kenat péh akeu' nyurat surat iteu' ngan kekat ka'ah éh pu'un tong leboo' Rum éh penika
         Allah ngan éh tenebai Néh dokoo' ka'ah omok anah nah kepéh. Akeu' sebayang keh dokoo'
         Allah Tamen uleu' ngan Tuhan Yésus Kristus mena' penika ngan pengepawah ngan keh.
         8 La'ah éh bu'un-bu'un néh akeu' sebayang bara' jian kenin ngan Allah dalem ngaran
         Yésus Kristus uban kekat ka'ah pu'un petem dalem pengelan keh. Kenat péh uban kekat
         kelunan pah tipo tana' lepah menéng rengah tong pengelan keh tong Yésus.
         9 Allah jam akeu' sebayang ka'ah siget koléé', adang Allah jam akeu' sebayang ka'ah
         mu'un, bé' akeu' kenyo, Iah éh Allah éh kenelan ké' ngan ketem lo'ong kenin ké' avéé'
         ké' perengah Rengah Jian éh bara' tong Anak Néh.
         10 Akeu' sebayang menyat Allah hun néh lem pengeloo' Néh ku' angai hun iteu', jian Éh
         mukap jalan ngan ké' dokoo' ké' omok tuai nepah ka'ah hun iteu'.
         11 Gahang mu'un-mu'un kenin ké' juk tuai jam ka'ah dokoo' ké' omok tulat kepéh pengena'
         éh nena' Sahéé' Ni'ai éh pu'un ngan ké' ke' néh omok pepit kegahang keh kepéh.
         12 Inah éh dokoo' ka'ah ngan akeu' péh, pekua' pu'un reken kenin, ka'ah omok reken neu'
         pengelan ké' akeu' omok reken neu' pengelan ka'ah.
         13 O kekat padéé' ké', mai keh seruh akeu' bé' pu'un pitah jalan tuai nepah ka'ah, pinaa'
         tenéh koléé' ké' lepah pitah jalan juk tuai tavin ka'ah bang meraran awah ku'. Akeu'
         juk tuai kenat jalan ké' omok mihin kuraa' usah jin belah ka'ah ngelan tong Tuhan,
         barei' irah éh lepah pu'un ngelan Tuhan jin belah kuraa' arong kelunan éh tengéé'
         pohoo' jin irah Yahudi nah rai.
         14 Bé' ku' omok bé' bara' ha' Tuhan ngan kekat-kekat kelunan, kenat péh ngan kelunan
         maren ngan irah éh adek ke' awah, ngan irah éh lepah tai sekulah bau péh, kenat péh
         ngan irah éh bé' pu'un sekulah.
         15 Gahang mu'un-mu'un kenin ké' juk bara' Rengah Jian ngan ka'ah éh mokoo' tong leboo'
         Rum siteu' kepéh.
         16 La'ah bé' akeu' menyaa' bara' Rengah Jian iteu', uban Rengah Jian iteu' inah éh penyukat
         Allah ke' Néh purip kekat kelunan éh ngelan tong Yésus, kenat péh irah Yahudi, kenat
         péh irah éh tengéé' pohoo'.
         17 Uban dalem Rengah Jian inah, pu'un éh tojoo' jalan tong pengepemung kelunan ngan
         Allah ke' néh omok jian kepéh. Pu'un Allah maneu' éh jian kepéh neu' pengelan réh
         tong Iah awah, bé' éh neu' ineu'-ineu' éh neu' réh. Barei' ha' lem Surat Allah, ka'
         éh, Kelunan éh ngelan tong Allah, pengepemung néh ngan Allah omok jian kepéh, kelunan
         inah omok éh murip, ha' Néh.
         18 Jin seruga Allah bara' kemerek Néh tong kekat arong penyala' ngan kesa'at kelunan,
         uban penyala' réh inah, mapat jalan réh bé' omok jam Allah.
         19 Pu'un Allah ngukum kelunan, uban ineu' éh omok kenejam réh tong Allah lepah kejam
         réh lenaa' éh, uban Allah tengéé' lepah pepoléng éh ngan réh.
         20 Na' péh Allah bé' ta'an kelunan, omok réh jam Iah pu'un penyukat pelinguh, ngan adang
         réh omok jam tong Tuhan Iah éh Tuhan mu'un. Omok réh jam éh kenat neu' kekat penyuai
         Néh éh jin bu'un tana' iteu'. Uban réh jam éh kenat, bé' réh omok bara', bé' mé' jam
         Éh.
         21 Na' péh irah jam Allah pu'un penyukat kenat, bé' irah seva' Iah ngan bara' jian kenin
         ngan Néh, bé' irah kivu Iah, irah suwok kenin awah, bé' réh jam seruh, pah avéé' réh
         merem awah lem kenin réh.
         22 Irah bara' réh jam seruh, éh semu'un néh irah palui awah.
         23 Inah éh pepoléng réh palui uban bé' réh keloo' seva' Allah éh pu'un pelinguh, irah
         maneu' butun pekua' layan kelunan, kelunan murip metok awah, pu'un réh maneu' jelua'
         kepéh pekua' layan juhit ngan layan ka'an ngan layan torok péh, bang butun inah awah
         éh seneva' réh.
         24 Uban réh palui kenin bé' keloo' kivu Allah, inah Allah kejeraa' réh kivu kenin réh
         tengéé' maneu' kekat éh sa'at ngan jelemih, pah avéé' réh maneu' barék réh éh bé'
         tekep belah irah ke' péh.
         25 Irah bet ha' tebaraa' Allah ke' réh kivu ha' tebaraa' éh kenyo irah ke' awah. Pu'un
         irah pakai penyuai Allah barei' juhit ngan ka'an éh senuai Néh inah, bang bé' irah
         ngajung ngan kivu Allah éh suai kekat inah, Allah inah éh tekep kenajung lu' pelinguh.
         Amin.
         26 Uban barék réh pu'un sa'at, Allah kejeraa' réh kivu kenin réh tengéé' ngan maneu'
         kekat kemagat réh tong kekat kesa'at. Kenat péh irah redo péh, bé' réh pemung ngan
         lakei' barei' kemalai redo, bang pu'un réh maneu' kuraa' adet éh sa'at éh jelemih
         mu'un tong usah réh.
         27 Kenat péh irah lakei', bé' irah tai pemung ngan redo barei' malai, bang bé' réh omok
         ngeretep, ngelayau réh keloo' tai petuyang ngan irah pata lakei' ke', jelemih mu'un
         barék réh kenat. Neu' réh maneu' barék éh jelemih kenat, inah irah alaa' ukum dalem
         usah réh éh oléé' kesa'at réh inah.
         28 Uban irah bet Allah ngan bé' keloo' seruh tong Iah, inah Iah kejeraa' réh kivu kenin
         réh tengéé', ngan kekat penyeruh réh pepit dalem kesa'at réh awah, pah avéé' réh maneu'
         kekat éh bé' tekep réh maneu'.
         29 Kenin réh penoo' neu' kuraa' arong kesa'at ngan penyala', inah éh sihun ngan juk
         alaa' mekum, sakit kenin merek, sa'at mu'un-mu'un kenin réh, pu'un réh mematai kelunan
         ngan paneu' péh, ngan ngelavo' irah éh jah, irah bara' tong penganeu' kelunan tengéé'
         jin éh pu'un dokoo' ngesa'at kelunan inah ngan irah éh jah. Pu'un réh nekau ha' ngan
         perengah éh ngan irah éh jah kepéh,
         30 ngan ngesa'at ngaran kelunan éh jah, bau kenin réh irah ngajung usah réh tengéé',
         leko mu'un-mu'un réh tong Allah. Irah pitah jalan ke' réh maneu' éh pelapah sa'at
         kepéh, pu'un réh ngelepah ha' tinen tamen réh.
         31 Kekat barék réh jelemih mu'un, kekat ha' ané réh bé' éh batuu'-batuu' bé' réh jam
         nolong ngan pika irah éh jah.
         32 Kejam irah ke' Allah tekep ngukum réh matai pelinguh, bang na' péh kenat, makang
         kenin réh maneu' kesa'at de' ke', ngan inah kepéh irah murung kenin hun kelunan éh
         jah pu'un maneu' éh kenat.

1 O kei, kineu' ke', pu'un keh pesala' kelunan éh jah? Séé'-séé' éh pu'un maneu' kenat,
         bé' éh omok bara' kenin néh pu'un teneng. Uban hun ko' pesala' kelunan éh jah uban
         barék réh sa'at, boh usah ko' maneu' barék inah kepéh, usah ko' péh éh sala' barei'
         inah ke' éh kepéh.
         2 Bé' Allah sala' ngukum irah éh maneu' kenat.
         3 Bang barék ko' péh kei, pu'un éh pekua' barék kelunan éh pesala' ko' inah. Kineu'
         ke', pu'un ke' seruh ke' omok pelepu jin ukum Allah?
         4 Kineu', leko ke' tong penika néh éh ja'au ngan pengasi néh ngan tong néh kebit kenin
         ngan ko'? Kineu', nebet ko' awah penika Néh? Bé' ke' jam uban Allah pika ke' inah
         Iah juk mihin ke' moléé' kenin kepéh?
         5 Adang ko' jam éh bang ka'au' mahéng kenin. Neu' kenin ko' mahéng kenat ngan bé' keloo'
         moléé' tavin Iah, adang ukum ko' pelapah bahat kepéh tong dau Allah pepoléng kemerek
         Néh tong kelunan éh maneu' penyala' ngan ngukum réh. Teneng mu'un Iah tong jalan Néh
         ngukum réh.
         6 Uban pu'un Allah mena' oléé' ngan siget-siget kelunan, kivu pekua' penganeu' kelunan.
         7 Irah kelunan éh ngelayau maneu' jian, éh pitah jalan ke' réh omok pemung ngan Allah
         ngan mejing Éh, ngan ngajung Éh ngan éh pitah urip éh pelinguh, ngan kelunan éh kenat,
         adang Allah mena' urip pelinguh ngan réh.
         8 Bang kelunan éh kivu kenin réh tengéé', éh bé' keloo' kivu sohoo' Allah, éh bet kekat
         jalan éh teneng ke' réh kivu kekat éh sala' awah, ngan kelunan éh kenat, adang Allah
         merek ngan réh ngan ngukum réh.
         9 Kekat kelunan éh petem maneu' kesa'at adang réh pu'un keta ngan tusah kepéh vam,
         irah éh pohoo' Yahudi péh, kenat péh irah éh tengéé' pohoo' péh.
         10 Bang kekat kelunan éh maneu' jian, adang irah omok pemung ngan Allah ngan nejing
         Néh ngan kenajung Néh, ngan mena' pengepawah Néh ngan réh, ngan irah éh pohoo' Yahudi
         péh, ngan irah éh tengéé' pohoo' péh.
         11 Uban Allah bé' éh netah kenin ngan kelunan séé'-séé' péh, adang Néh pekua' kenin
         ngan kekat kelunan béé.
         12 Kelunan éh tengéé' pohoo', éh bé' pu'un alaa' Surat Musa, hun réh maneu' penyala',
         penyala' inah mihin réh tawang. Bang bé' réh kenukum kivu ha' lem Surat Musa bang
         kelunan Yahudi éh pu'un alaa' surat inah hun réh maneu' penyala' adang Allah ngukum
         réh kivu ha' lem Surat Musa nah.
         13 Bé' kelunan omok jian kepéh ngan Allah hun réh menéng éh awah tong kekat ha' lem
         Surat Musa. Bang hun réh pu'un kivu kekat sohoo' lem surat inah, boh irah pu'un jian
         kepéh tong jumen Néh.
         14 Irah kelunan éh tengéé' pohoo', bé' réh pu'un alaa' Surat Musa, bang na' péh irah
         bé' pu'un alaa' surat inah kejam réh tong éh jian ngan éh sa'at. Hun irah pu'un kivu
         kuraa'-kuraa' sohoo' éh pu'un lem surat inah, kenin réh tengéé' mihin réh maneu' éh.
         15 Neu' réh maneu' kuraa'-kuraa' sohoo' kenat, inah éh pepoléng kuraa' sohoo' lem Surat
         Musa, irah tengéé' ke' jam éh. Irah tengéé' ke' jam seruh éh mah barék éh jian ngan
         éh mah barék éh sa'at, uban jelua' barék réh irah seruh bé' tekep réh maneu' éh kenat,
         ngan tong jelua' kepéh irah seruh, jian maneu' éh kenat.
         16 Kenin ké' hun ké' seruh tong Rengah Jian éh benara' ké' iteu', inah jalan Allah dalem
         Yésus Kristus ngukum kekat kelunan ngan ngukum kesa'at éh pelim lem kenin réh tovoo'
         ga' dau vam.
         17 Bang kineu' ka'ah éh pohoo' Yahudi, pu'un keh seruh keh pelapah jian uban keh pu'un
         alaa' Surat Musa inah, ngan bau kenin keh uban ka'ah éh kevéléé' Allah?
         18 Neu' ha' lem Surat Musa inah, adang ka'ah jam tong kekat pengeloo' Allah ngan tong
         kekat éh jian ngan tong kekat éh sa'at péh, bang na' péh kenat bé' keh pu'un kivu
         tong éh jian nah.
         19 Ka'ah seruh uban ka'ah pu'un alaa' Surat Musa inah, ka'ah omok majak kelunan éh peseu',
         kenat péh barei' jah rema tong irah éh lem merem ngan
         20 barei' guru éh jam petena' irah éh sala', barei' guru éh nebaraa' irah anak. Ka'ah
         seruh ka'ah jam tong ha' lem Surat Musa inah ngan dalem tebaraa' inah, inah éh jalan
         kelunan jam tong kekat jalan éh teneng.
         21 Pu'un ka'ah nebaraa' kelunan éh jah, uban ineu' keh bé' nebaraa' usah keh tengéé'?
         Pu'un keh nebaraa' réh, Mai keh nekau, bang kineu' ka'ah, pu'un keh nekau?
         22 Ha' keh ngan réh, mai keh petuyang, bang kineu' ka'ah, pu'un keh petuyang? Leko mu'un-mu'un
         keh tong butun éh seneva' irah éh seva' butun, bang kineu' éh ke' keh tai lamin butun
         ngan nekau pengena' réh ngan butun.
         23 Bau kenin keh uban keh pu'un alaa' ha' tebaraa' Allah, bang pu'un keh ngesa'at ngaran
         Allah uban keh bé' keloo' kivu sohoo' lem tebaraa' inah.
         24 Uban pu'un jah ha' lem Surat Allah éh bara' ka', Naneu' penganeu' irah Yahudi, irah
         éh tengéé' pohoo' ngesa'at ngaran Allah, ha' Surat Allah.
         25 Hun ka'ah pu'un kivu kekat sohoo' lem Surat Musa, boh adet sunat inah pu'un gunah
         ngan keh, bang hun keh ngelapah tong kekat sohoo' inah, seleket keh bé' pu'un pesunat.
         26 Irah éh tengéé' pohoo' éh bé' pu'un pesunat nah, hun irah kivu sohoo' lem Surat Musa,
         kineu' bé' Allah seruh éh seleket kelunan éh pesunat? Adang Allah seruh éh pekua'
         kelunan éh pesunat ke' éh.
         27 Irah éh tengéé' pohoo' pu'un irah pesala' ka'ah Yahudi, uban ka'ah pu'un alaa' ha'
         tebaraa' inah ngan pakai adet sunat tong usah keh awah, bang bé' keh pu'un kivu ha'
         tebaraa' inah lem kenin keh mu'un. Na' péh irah éh tengéé' pohoo' bé' pu'un pesunat,
         pu'un réh kivu sohoo' lem Surat Musa inah.
         28 Jian keh seruh, séé' éh kelunan éh pohoo' Yahudi mu'un éh pesunat mu'un? irah inah
         bé' éh alaa' ngaran awah ngan maneu' adet sunat tong usah réh awah.
         29 Bang kelunan éh pesunat kenin neu' Sahéé' Ni'ai, inah éh kelunan Yahudi mu'un, bé'
         éh kelunan éh pesunat tong usah réh awah, kelunan éh pesunat kenin kenat, inah éh
         kenajung Allah, bé' éh kenajung kelunan awah.

1 Hun néh kenat kineu' kelunan Yahudi, pu'un gunah néh uban réh pohoo' Yahudi? Kenat
         péh tong adet sunat inah kineu' pu'un gunah réh?
         2 Adang kekat inah pu'un gunah. Uban éh bu'un néh Allah lepah mena' ha' tebaraa' Néh
         ngan réh.
         3 Kineu' hun jelua' kelunan Yahudi bé' tigéh ngan bé' kivu? Kineu' pu'un Allah ngepaléu
         kenin Néh ngan bé' tigéh uban irah bé' pu'un tigéh?
         4 Adang Allah bé' ngepaléu kenin Néh Iah pu'un tigéh, na' péh kekat kelunan kenyo awah
         bé' Iah omok kenyo. Barei' ha' lem Surat Allah bara' tong Iah, ka' éh, Hun Ko' pané,
         kekat kelunan jam Ké' pu'un pané teneng, bé' pu'un ineu'-ineu' ke' réh omok pesala'
         Ké adang ko' pu'un menang.
         5 Kineu' hun néh neu' kekat koléé' lu' maneu' sa'at, inah éh pepoléng Allah pu'un jian
         ngan ngelayau maneu' jian? Kineu' kepéh éh? Kineu' Allah, sala' éh ngukum lu'? Nah,
         kekat ha' ké' inah akeu' pané' barei' éh kemalai seneruh kelunan awah.
         6 Adang Allah bé' sala'. Hun Allah bé' teneng ngukum kelunan éh maneu' penyala', kineu'
         jalan Néh omok petuneng kekat kelunan pah tipo tana'?
         7 Bang na' péh akeu' bé' pu'un tigéh, Allah éh pu'un kenajung uban Iah pu'un tigéh
         ngan pu'un kivu jajii' Néh. Hun néh kenat uban ineu' Allah ngukum akeu' pekua' kelunan
         éh penyala'?
         8 Hun néh kenat kineu', jian uleu' maneu' sa'at awah jalan Allah omok kenajung? Adang
         bé'. Kenat ha' jelua' réh pesala' akeu' ngan bara' akeu' nyohoo' réh maneu' sa'at
         sahau rai. Bé' Allah sala' ngukum réh.
         9 Hun néh kenat kineu' kenin améé' éh pohoo' Yahudi, pu'un éh pelapah jian jin kelunan
         éh tengéé' pohoo'? Adang bé'. Uban dalem kekat ha' éh benara' ké' inah ri', inah akeu'
         bara', kekat kelunan béé-béé pu'un lem penyukat penyala', kenat péh pohoo' Yahudi
         kenat péh irah éh tengéé' pohoo'.
         10 Barei' ha' lem Surat Allah bara' éh, Bé' pu'un jah-jah usah kelunan éh teneng kenin.
         11 Bé' sapét jah usah éh jam ineu' éh teneng, ngan éh pitah Allah.
         12 Kekat réh béé pu'un moléé' murin kepéh ngan bet Allah. Kekat réh béé pu'un sa'at
         awah. Bé' pu'un séé'-séé' éh maneu' jian, jah-jah usah péh bé' pu'un.
         13 Kekat ha' tosok réh pekua' barei' luvang tanem éh pukap. Ha' éh ngelavo' ngan ha'
         tebok barei' ibah torok éh katah rai.
         14 Lumang réh menoo' kelunan ngan maneu' kelunan.
         15 Lumang réh ngesakit ngan mematai kelunan.
         16 Semah-semah réh tai, sinah réh petusah ngan peketa kelunan.
         17 Bé' réh jam murip pawah.
         18 Bé' réh medai Allah, bé' réh seva' Iah.
         19 Hun iteu' uleu' jam tong kekat éh senurat dalem Surat Musa pu'un éh tulat kelunan
         éh murip ra' Surat Musa. Uban néh kenat bé' pu'un jah usah péh éh omok bara' réh bé'
         jam éh adang Tuhan Allah juk petuneng kekat kelunan tong tana' iteu'.
         20 Bé' pu'un séé'-séé' kelunan éh omok pemung ngan Allah ke' néh omok jian kepéh, neu'
         néh kivu sohoo' lem Surat Musa. Surat Musa nojoo' jalan ngan kelunan ke' réh jam kekat
         kelunan, kelunan penyala' awah.
         21 Bang hun iteu' Allah nojoo' jalan ngan kelunan, ke' réh omok pemung ngan Néh ke'
         réh omok jian kepéh, bé' éh neu' kelunan kivu sohoo' lem Surat Musa ngan surat irah
         nabi, pu'un éh bara' tong néh, bang bé' éh lenaa'.
         22 Jalan Allah omok maneu' kelunan pu'un pengepemung ngan Néh ke' Néh omok jian kepéh,
         inah éh neu' pengelan réh tong Yésus Kristus. Bé' pu'un jalan éh tengéé' jin inah
         ke' Néh omok jian kepéh.
         23 Uban kekat kelunan lepah maneu' penyala' ngan mepai tong pengejian Allah.
         24 Bang naneu' penika Allah nah awah, kekat kelunan omok alaa' pengepemung ngan Allah
         ke' néh omok jian kepéh, neu' Allah mena' Anak Néh, dokoo' naneu' dahaa' Néh éh pega',
         pu'un jalan ke' Tuhan omok mega' penyala' réh naneu' pengelan réh tong Yésus.
         25 Pu'un Allah mena' Yésus Kristus pengena' Néh dokoo' neu' pengematai Néh Iah omok
         mega' penyala' kelunan, hun réh ngelan tong Néh. Allah maneu' kenat dokoo' pepoléng
         Iah teneng mu'un. Sahau kebit kenin Allah tong penyala' Kelunan, bé' Iah tioo ngukum
         réh.
         26 bang hun iteu' bé' Iah ngelapah tong penyala' réh kenat la'ah, inah telana' néh Iah
         pu'un pengeteneng, uban kekat kelunan éh ngelan tong Yésus Iah maneu' réh jian kepéh
         ngan Allah.
         27 Hun néh kenat bé' pu'un ineu' kejian uleu' éh kelu' omok ngajung usah lu'. Bé' lu'
         omok jian kepéh ngan Allah uban neu' lu' kivu sohoo' lem Surat Musa, bang neu' pengelan
         lu' tong Yésus Kristus inah ke' lu' omok jian kepéh ngan Allah.
         28 Ka' éh séé' séé' péh omok jian kepéh ngan Allah, uban néh ngelan tong Yésus Kristus,
         ngan bé' éh uban néh maneu' ineu' éh senohoo' Surat Musa.
         29 Uban Allah nah, bé' éh Allah éh kenelan irah Yahudi awah, bang Allah éh kenelan pah
         avéé' kelunan éh tengéé' pohoo' ke' Éh.
         30 Jah de ke' Allah ngan pu'un Iah maneu' kelunan Yahudi jian kepéh ngan Allah, naneu'
         pengelan réh tong Yésus Kristus, kenat péh kelunan éh tengéé' pohoo' Iah maneu' réh
         jian kepéh ngan Allah, naneu' pengelan réh tong Yésus Kristus.
         31 Hun néh kenat kineu' lu' da', tekep lu' bet Surat Musa ngan ngelan tong Yésus awah.
         Bé' makat lu' tekep bet éh, tekep lu' mihau kekat tebaraa' inah pemung ngan pengelan
         lu' tong Yésus.

1 Jian lu' seruh kepéh tong tepun lu' Abraham. Kineu' éh, omok éh alaa' kenin éh jian
         kepéh ngan Allah neu' penganeu' néh.
         2 Hun néh pu'un éh jin neu' penganeu' néh, omok éh ngajung usah néh, bang bé' éh omok
         ngajung usah néh tong jumen Allah.
         3 Uban ha' lem surat Allah pu'un bara', Abraham ngelan tong Allah ngan neu' pengelan
         néh, inah jalan Allah alaa' iah seleket kelunan éh jian kepéh ngan Néh.
         4 Kelunan éh kereja' pu'un éh alaa' gaji néh, bé' éh seruh gaji néh nah pengena' kelunan
         awah, uban réh pika éh awah, adang iah seruh tekep réh mena' gaji néh uban néh kereja'
         ngan réh nah.
         5 Kelunan éh bé' pu'un maneu' ineu'-ineu' ke' néh omok jian kepéh ngan Allah, bang
         éh ngelan tong Allah awah, neu' pengelan réh kenat, inah jalan Allah alaa' iah seleket
         kelunan éh lepah jian kepéh ngan Néh, uban Allah awah éh omok bara' kelunan penyala'
         pu'un jian.
         6 Kenat sin tong ha' Daud rai, hun néh bara' tong kemurung kelunan éh nalaa' Allah
         seleket kelunan éh jian ngan Néh kepéh.
         7 Murung kenin kekat kelunan éh nega' Tuhan kesa'at. Penyala' néh nebet Tuhan tenéh.
         8 Murung kenin kelunan éh bé' nihau Tuhan penyala' la'ah. Kenat ha' Daud
         9 Tong kelunan éh pu'un kemurung kenat, bé' éh irah Yahudi éh pesunat nah awah, bang
         kelunan éh pesunat pemung ngan irah éh bé' pesunat, pata murung béé-béé réh. Uban
         ka' ha' éh benara' mé' ri', Pu'un Abraham ngelan tong Allah ngan neu' pengelan néh,
         inah jalan Allah alaa' iah seleket kelunan éh jian kepéh ngan Néh.
         10 Hun mah Allah alaa' éh kenat? Kineu', hun néh bé' jak pesunat, kineu' la'o néh pesunat.
         Hun néh bé' jak pesunat nah Allah alaa' iah seleket kelunan éh jian kepéh.
         11 La'o inah boh éh pesunat, ngan sunat nah éh telana' éh neu' Allah éh bara' naneu'
         pengelan Abraham tong Allah inah jalan Allah alaa' iah seleket kelunan éh jian kepéh
         ngan Néh. Abraham nah seleket tepun kekat kelunan éh bé' kivu adet sunat, bang éh
         ngelan tong Allah ngan éh nalaa' Allah seleket kelunan éh jian mu'un kepéh ngan Néh.
         12 Barei' inah kepéh Abraham nah seleket tepun kekat kelunan pohoo' Yahudi éh kivu adet
         sunat bang pengelan réh pu'un tong Allah barei' Abraham hun néh to bé' pesunat nah
         rai.
         13 La'ah hun Allah maneu' jajii' ngan Abraham inah ke' éh avéé' ngan pohoo' néh, kekat
         arong tana' omok anah nah ngan anah pohoo' néh, ka' éh, bé' Allah pejajii' éh kenat
         uban Abraham pu'un kivu sohoo' lem Surat Musa, bang uban Abraham ngelan tong Allah
         kenat éh Allah alaa' iah seleket kelunan éh jian kepéh ngan Néh.
         14 Uban hun lu' omok alaa' éh pejajii' Allah neu' lu' kivu sohoo' lem Surat Musa awah,
         bé' pu'un gunah kelunan ngelan tong Allah ngan pejajii' Allah seleket néh bé' pu'un.
         15 Uban hun kelunan bé' kivu sohoo' lem Surat Musa inah éh pesavéé' rek Allah, bang
         hun néh bé' pu'un sohoo', bé' pu'un kelunan éh omok ngelapah tong néh, uban néh bé'
         pu'un.
         16 Jajii' Allah inah kivu pengelan kelunan tong Allah. Uban kenat jajii' inah pu'un
         petem neu' pengena' Allah éh nena' Néh awah ngan kekat anak ayam Abraham, irah éh
         kivu sohoo' lem Surat Musa kenat péh irah ngelan tong Allah barei' Abraham nah seleket
         tepun kekat kelunan éh ngelan tong Allah.
         17 Kenat sin tong ha' lem surat Allah éh benara' Allah ngan Abraham, ka' éh, Pu'un Ku'
         maneu' ke' tepun kekat arong kelunan, ha' Néh. Jajii' inah pu'un petem ngan Abraham
         uban pengelan Abraham tong Allah. Allah inah, Allah éh omok purip kekat kelunan éh
         matai ngan Iah ke' éh Allah éh neu' ha' Néh awah, kekat éh bé' jak pu'un pesuai omok
         pesuai kepéh.
         18 Uban Abraham petem lem pengelan néh tong éh benara' Allah ngan néh, na' péh éh bé'
         pu'un ineu' ta'an néh éh tekep ke' néh omok ngelan éh pu'un kenat, uban hun inah to
         ke' éh bé' jak pu'un anak, bang neu' pengelan néh, Allah maneu' éh omok tepun siget
         arong pohoo' kelunan. Barei' ha' lem surat Allah éh bara', Kekat pohoo' ko' pepit
         pinaa' mu'un kepéh, ha' Néh.
         19 Tovoo' Allah pané kenat, Abraham lepah mukun danii' jah ato ta'un kelebéé' urip néh,
         bang bé' iah putui pengelan seruh tong pengelemoo' usah néh éh danii' juk matai. Kenat
         péh bé' iah putui pengelan seruh tong redo néh Sara éh nyalun ngan mukun mu'un-mu'un,
         bé' omok pu'un anak la'ah.
         20 Bé' iah putui pengelan, bé' iah duah kenin, bang neu' pengelan néh tong Allah, usah
         néh mesoléé' gahang kepéh pu'un iah mejing Allah,
         21 uban iah ngelan mu'un omok Allah maneu' pekua' barei' ha' jajii' Néh inah.
         22 Kenat péh uban Abraham ngelan tong Allah, inah jalan Allah alaa' iah seleket kelunan
         éh jian kepéh ngan Allah,
         23 Tong ha' inah éh bara', Allah alaa' iah seleket kelunan éh jian kepéh ngan Allah,
         bé' éh pu'un senurat kenat uban Abraham awah.
         24 Bang pu'un éh senurat kenat ngan uleu' kepéh éh nalaa' Allah seleket kelunan éh jian
         kepéh ngan Allah, inah éh ngan uleu' éh ngelan tong Allah éh pebetéé' Tuhan Yésus
         jin patai Néh rai.
         25 Pu'un Iah matai naneu' penyala' uleu', Iah pu'un betéé' murip kepéh dokoo' lu' omok
         jian kepéh ngan Allah.

1 La'ah uban uleu' pu'un jian kepéh ngan Allah naneu' pengelan lu' tong Iah, inah éh
         mihin uleu' tunuk ngan Allah kepéh naneu' Tuhan Yésus Kristus éh kenelan lu'.
         2 Uban neu' pengelan lu' tong Iah, pu'un Iah lepah mihin uleu' tavin Allah éh jalan
         lu' alaa' urip maréng éh nena' Néh ngan lu'. Murung kenin lu' uban uleu' ngelan adang
         uleu' omok pemung ngan Allah lem kekat pengaren Néh ngan paléu' jian pekua' barei'
         Iah pu'un jian.
         3 Kenat péh uleu' murung kenin dalem kekat penusah lu', uban uleu' jam kekat penusah
         inah, inah éh mihin uleu' omok ngeretep ngan kebit kenin,
         4 ngan hun lu' ngeretep ngan kebit kenin kenat, inah mihin lu' reken kenin ngan sukup
         mu'un kenin, ngan hun néh pu'un kenat petem kenin lu' ngelan adang uleu' omok tai
         pemung ngan Allah.
         5 Hun lu' ngelan tong Allah kenat bé' lu' duah kenin uban lu' jam Allah éh pika lu',
         éh mena' Sahéé' Ni'ai Néh ngan uleu'.
         6 Uban lem lu' to lemoo' ngan bé' omok piso jin kesa'at lu', tovoo' jaka' éh kevéléé'
         Allah ke' Kristus matai ngeliwah uleu' kelunan éh sa'at.
         7 Leko mu'un-mu'un kelunan matai ngeliwah jah kelunan éh tigéh ngan éh jian, jah péh
         pu'un kelunan keloo' matai ngeliwah kelunan éh jian kenat, bang mejat mu'un éh.
         8 Bang inah jalan Allah pepoléng penika Néh ngan uleu', uban lem lu' pu'un maneu' penyala'
         keto, inah Kristus matai ngeliwah uleu'.
         9 Naneu' dahaa' Néh éh pega' inah jalan Iah maneu' lu' jian kepéh ngan Allah, hun néh
         kenat adang Iah pu'un ngelepu lu' jin kemerek Allah kepéh da'.
         10 Hun lepah rai uleu' ayau Allah, bang naneu' pengematai Anak Néh, inah jalan Iah maneu'
         uleu' bakéh Néh kepéh. Hun néh neu' pengematai Anak Néh uleu' omok bakéh Allah kepéh,
         adang lu' omok murip naneu' urip Néh.
         11 Bang bé' éh kenat awah, bang inah kepéh uleu' murung kenin dalem Allah naneu' Tuhan
         Yésus Kristus éh kenelan lu' éh matai ke' Néh mihin lu' tavin Allah dokoo' uleu' omok
         bakéh Néh kepéh.
         12 La'ah naneu' jah kelunan, inah éh bu'un penyala' pu'un tong tana', ngan naneu' penyala',
         inah éh maneu' kekat ineu'-ineu' péh jam matai, pah avéé' tong kekat kelunan béé,
         uban kekat kelunan pu'un maneu' penyala'.
         13 Hun Allah to bé' jak mena' kekat sohoo' lem Surat Musa, pu'un kelunan maneu' penyala',
         bang uban kekat sohoo' Néh inah to bé' jak pu'un, bé' Allah mihau kekat penyala' réh.
         14 Bang na' péh kenat, jin Adam pah avéé' tong Musa, kekat kelunan éh murip kelebéé'
         inah, patai inah éh pu'un penyukat tong réh, avéé' tong irah éh bé' maneu' penyala'
         pekua' éh naneu' Adam tovoo' néh ngelapah sohoo' Allah rai. Adam nah inah jah gaben
         tong Yésus Kristus éh juk tuai kepéh nah.
         15 Bang Adam ngan Kristus bé' roh pu'un pekua bé' roh pu'un pekua' uban penika Allah
         pelapah juu' tipah néh jin penyala' kelunan matai naneu' oléé penyala' kelunan éh
         jah nah inah éh neu' Adam, bang penika Allah pelapah ja'au kepéh. Iah mena' jalan
         urip ngan kekat kelunan jin penika jah kelunan, inah éh Yésus Kristus.
         16 Inah kepéh hun lu' seruh tong jalan Allah mena' urip maréng ngan kuraa' kelunan,
         tengéé' mu'un éh jin penyala' Adam nah. Neu' Adam ngelapah tong sohoo' Allah, inah
         pesavéé' ukum éh mihin kekat kelunan matai, bang Kristus bet kekat penyala' kelunan
         ngan pepurip réh.
         17 Mu'un kekat kelunan pu'un lem penyukat patai naneu' penyala' jah kelunan inah, bang
         inah kepéh naneu' jah kelunan éh jah nah, inah éh naneu' Yésus Kristus, kekat kelunan
         éh alaa' penika Allah ngan alaa' kenin éh teneng éh pengena' Néh ngan uleu', omok
         irah inah murip ngan menang naneu' Yésus Kristus.
         18 Uban néh kenat, neu' penyala' Adam inah mihin kekat kelunan teneng tong ukum Allah,
         kenat ke' kepéh uleu' pelepu jin sala' ngan alaa' urip uban penganeu' Kristus éh kivu
         pengeloo' Allah.
         19 Barei' Adam ngelapah tong sohoo' Tuhan inah maneu' kelunan pinaa' kepéh pu'un penyala'.
         Barei' inah kepéh naneu' jah kelunan éh kivu sohoo' Tuhan, inah éh Kristus, inah éh
         mihin kelunan pinaa' omok jian kepéh ngan Allah.
         20 Surat Musa pepoléng kekat éh sa'at ngan pepit éh, bang na' péh penyala' pu'un pepit
         ja'au mu'un, penika Allah pelapah ja'au kepéh.
         21 Kenat péh lepah rai, penyala' éh pengeja'au ngan mihin kelunan matai, bang hun iteu'
         kepéh penika Allah éh pengeja'au ngan mihin lu' alaa' urip éh pelinguh naneu' Yésus
         Kristus Éh Tuhan uleu'.

1 Hun Allah pika lu' kenat, kineu', tekep lu' petem maneu' penyala' kepéh dokoo' penika
         Allah pepit kepéh ngan lu'?
         2 Adang uleu' bé' tekep maneu' kenat kepéh. Uban penyala' bé' pu'un penyukat tong uleu'
         uban uleu' lepah matai tong penyala' ngan lepah piso jin penyala', bé' lu' juk murip
         petem maneu' penyala' la'ah.
         3 Kineu', bé' keh jam éh tovoo' lu' benatis, inah lu' seleket jah awah pemung ngan
         Kristus, inah sin néh lu' seleket jah awah lem pematai Néh.
         4 Tovoo' lu' benatis réh uleu' pu'un pemung ngan Néh dalem pematai Néh kenat péh seleket
         lu' tenanem pemung ngan Néh, dokoo' barei' Tamen Néh pebetéé' Kristus jin patai Néh
         neu' penyukat Néh, uleu' péh omok betéé' murip petem dalem Iah dalem kekat urip éh
         maréng kepéh.
         5 Uban hun lu' pu'un pemung ngan Néh dalem pematai Néh, adang uleu' pu'un pemung ngan
         Néh dalem pengebetéé' Néh kepéh, ngan uleu' pu'un murip lem urip éh maréng awah la'ah.
         6 Uban uleu' jam kekat kenin ngan kekat urip lu' éh jin bu'un sahau, pu'un éh lepah
         matai pemung ngan Kristus tong salib Néh, dokoo' pengeloo' usah lu' iteu' éh malai
         maneu' kesa'at kenebéé penyukat Néh dokoo' penyala' bé' omok ngeripen keh kepéh.
         7 Uban kelunan éh lepah matai, pu'un éh pelepu jin penyala', bé' penyala' pu'un penyukat
         tong néh kepéh.
         8 Uban hun uleu' pu'un matai pemung ngan Kristus, adang uleu' omok betéé' murip pemung
         ngan Néh kepéh.
         9 Uleu' jam Allah pebetéé' Kristus jin patai Néh, bé' Iah omok matai kepéh, kenat péh
         patai bé' pu'un penyukat bau Néh la'ah.
         10 Tong jalan Néh matai, Iah matai jah de' ke' koléé' awah ke' Néh ngebéé penyukat penyala'
         ngan ngeliwah kekat kelunan béé bang tong urip Néh hun iteu', Iah pu'un murip ngan
         Allah.
         11 Kenat péh ka'ah éh lepah matai tong penyala', jian keh nesen usah keh seleket matai
         tong kekat penyukat penyala', ngan murip kepéh hun iteu' ngan Allah uban keh pu'un
         pemung dalem Kristus Yésus.
         12 Mai keh kejeraa' penyala' pengeja'au keh, pah avéé' keh tai maneu' kekat pengagat
         usah keh.
         13 Mai keh maneu' kesa'at, kenat péh mai keh mena' sapét jebila' usah keh, barei' maten
         keh ngan ojoo' ngan gem keh maneu' sa'at. Bang jian keh mena' ketem lo'ong usah ngan
         kenin keh ngan Allah barei' kelunan éh lepah piso jin jalan patai ngan éh murip ngan
         Allah, ngan mena' kekat usah ngan kekat kenin keh ngan Allah, dokoo' keh kivu kekat
         éh pengeloo' Néh.
         14 Uban penyala' bé' éh omok pengeja'au keh kepéh, uban bé' ka'ah pu'un murip kivu sohoo'
         lem Surat Musa, bang ka'ah pu'un murip dalem penika Allah.
         15 Uban hun iteu' uleu' pu'un murip lem penika Allah, bé' uleu' pu'un murip lem penyukat
         ukum kepéh, hun néh kenat, kineu', tekep lu' maneu' penyala' kepéh, adang lu' bé'
         tekep maneu' éh.
         16 Kineu', bé' keh jam hun keh ngerera' kivu sohoo' kelunan, kelunan inah éh pengeja'au
         keh, bé' keh omok kivu kenin keh tengéé'. Barei' inah péh hun keh kivu sohoo' penyala'
         iah éh pengeja'au keh, ga' néh mihin keh matai. Kenat péh hun keh kivu sohoo' Allah
         éh jalan keh alaa' jian kepéh ngan Néh, Tuhan pengeja'au keh.
         17 Bang mejing ngaran Allah uban na' péh lepah rai pu'un keh keripen penyala' bang hun
         iteu' kepéh pu'un keh kivu mu'un kekat jalan éh teneng éh pekua' barei' ha' tebaraa'
         éh benara' réh ngan keh rai.
         18 Pu'un Allah ngelepu keh jin penyala' rai ngan hun iteu' ka'ah pu'un ripen tong kekat
         éh pengeloo' kenin Allah kepéh.
         19 Akeu' bara' éh palaa' ha' tapan inah dokoo' keh omok jam éh. Hun lepah rai pu'un
         keh mena' usah keh maneu' kekat kesa'at barei' kelunan éh keripen tong kekat éh jelemih
         ngan sa'at. Barei' inah péh hun iteu', jian keh mena' usah keh kepéh maneu' kekat
         éh ni'ai ngan ripen tong kekat éh teneng.
         20 Hun lepah rai pu'un keh keripen penyala', bé' keh nesen kekat éh teneng.
         21 Kineu', pu'un ineu'-ineu' éh lem barék keh éh sa'at lepah nah, éh maneu' keh jian
         kenin? Kekat barék keh rai sa'at awah éh, menyaa' keh seruh éh hun iteu' kepéh, pengega'
         néh mihin keh matai.
         22 Bang hun iteu' kepéh Allah pu'un ngelepu keh jin penyala' keh ngan Iah maneu' keh
         ripen Allah kepéh. Uban Iah ngelepu keh kenat, kekat urip keh anah nah, pengega' néh
         mihin keh murip pelinguh.
         23 Kelunan éh maneu' penyala' pu'un oléé' néh kepéh, inah éh matai, bang pengena' Allah,
         inah éh urip pelinguh, pemung ngan Kristus Yésus éh Tuhan lu'.

1 O kekat padéé' ké', adang keh jam tong éh juk benara' ké' iteu' da', uban keh jam
         tong ha' neta' tong kelunan éh lepah kawin bé' omok petat kepéh. La'ah ha' inah magen
         éh kelebéé' roh murip. Hun néh matai bé' éh inah omok magen éh kepéh.
         2 ka' éh, jah redo éh pu'un lakei' bé' éh omok petat jin lakei' néh kelebéé' lakei'
         néh murip, bang hun lakei' néh matai, redo inah pelepu jin ha' éh magen éh nah.
         3 Bang hun redo inah murip pemung ngan lakei' éh jah hun lakei néh to murip keto, redo
         inah petuyang. Bang hun lakei' néh lepah matai, redo inah lepah pelepu jin ha' éh
         magen éh nah. Hun néh kawin ngan lakei' éh jah bé' éh petuyang.
         4 O kekat padéé' ké', inah ha' tapan ké' tong ka'ah kepéh. Ka'ah iteu' lepah matai
         ngan pelepu jin sohoo' lem Surat Musa, uban ka'ah lepah pemung ngan Kristus. La'ah
         hun iteu' ka'ah anah Kristus éh betéé' jin patai Néh. Iah betéé' kenat dokoo' uleu'
         kelunan omok murip ngan barék éh teneng ngan pu'un gunah ngan Allah.
         5 Uban lepah rai hun lu' bé' jak jam urip Tuhan lem kenin lu', uleu' murip kivu kenin
         lu' tengéé', kekat sohoo' lem Surat Musa nah makin barei' pebetéé' pengagat dalem
         kenin lu' ke' néh sa'at kepéh inah éh mihin lu' matai.
         6 Bang hun iteu' kepéh uleu' seleket matai tong sohoo' jin Surat Musa, bé' sohoo' inah
         omok pengeja'au lu' kepéh. Jalan lu' ngepayoo' kenin Allah hun iteu', maréng éh, neu'
         lu' kivu pengeloo' Sahéé' Ni'ai.
         7 Hun néh kenat, kineu' ha' lu' tong Surat Musa, tekep lu' bara' éh sala', adang éh
         bé' sala'. Uban neu' kekat ha' Tuhan lem Surat Musa, inah jalan ké' nesen tong kesa'at
         penyala', uban hun néh usah ké' tengéé', bé' akeu' jam akeu' pu'un magat tong kesa'at,
         bang uban ha' lem Surat Musa bara', Mai keh magat tong kesa'at, inah jalan ké' nesen
         akeu' pu'un éh kenat.
         8 Neu' ha' neta' inah, inah jalan penyala' omok tioo gusii' lem kenin ké' ngan mihin
         ku' magat tong kesa'at. Uban hun néh bé' pu'un ha' Tuhan lem Surat Musa meta' kenat,
         penyala' nah seleket pegen awah jak éh lem ku'.
         9 Hun sahau rai, pu'un ku' murip marut awah, bé' ku' jam tong Surat Musa. Tovoo' ké'
         jam ha' Tuhan meta' kenat, tioo penyala' murip ngan gusii' lem kenin ké'.
         10 Inah akeu' seleket matai awah. La'ah kekat ha' lem Surat Musa, nena' Tuhan dokoo'
         purip lu', bang bé' éh purip akeu', inah éh mihin akeu' matai awah.
         11 Neu' ha' Tuhan inah, inah penyala' ngelavo' akeu' ngan mematai ku'.
         12 La'ah kekat sohoo' lem Surat Musa pu'un éh nena' Allah, ngan kekat ha' éh meta' lu'
         maneu' sa'at, inah kepéh nena' Allah, ngan teneng éh ngan jian éh.
         13 Kekat sohoo' lem Surat Musa pu'un éh jian. Hun néh kenat, kineu éh? Éh jian nah mihin
         ku' matai? Bé' éh jian nah mihin ku' matai, bang penyala' nah éh. Uban pu'un Surat
         Musa pepoléng penyala' nah pelapah sa'at mu'un.
         14 Uleu' jam Allah pu'un mena' kekat sohoo' lem Surat Musa ngan uleu', bang akeu' pohoo'
         kelunan éh lemoo' kenin ngan keripen dalem penyala' awah.
         15 Bé' akeu' jam uban ineu' ku' ngelayau maneu' sa'at, keloo' ku' maneu' jian, bang
         bé' ku' omok maneu' éh, bang kekat éh keleko ké', inah awah éh omok neu' ké'.
         16 Bang hun ké' maneu' éh keleko ké' inah, bé' éh uban ha' lem Surat Musa nah pu'un
         sa'at. Adang kekat ha' tebaraa' inah jian béé.
         17 Hun néh kenat bé' éh akeu' éh maneu' éh, bang penyala' éh murip dalem ku', inah éh
         maneu' éh.
         18 Akeu' jam bé' pu'un ineu'-ineu' éh jian murip dalem kenin ké' hun bé' pu'un Sahéé'
         Ni'ai. Uban na' péh ku' keloo' ngan gahang kenin juk maneu' jian, bé' ku' omok maneu'
         éh.
         19 Bé' akeu' omok maneu' jian barei' éh keneloo' ké', bang kekat kesa'at éh keleko ké',
         inah awah éh omok neu' ké'.
         20 Hun akeu' maneu' kekat éh keleko ké', éh mu'un néh, bé' éh akeu' éh maneu' éh, bang
         penyala' éh murip dalem akeu', inah éh maneu' éh.
         21 Uban néh kenat duah jalan kenin ké', keloo' ku' maneu kekat éh jian, bang bé' ku'
         omok bé' maneu' sa'at.
         22 Dalem kenin ké' mu'un, jian kenin ké' seruh tong kekat éh sohoo' Allah ngan keloo'
         akeu' maneu' éh,
         23 bang usah ké' bé' keloo' ku' kenat. Ngelayau usah ké' ngelawan éh juk neu' kenin
         ké' ngan ngeripen ku' tong penyala'.
         24 Aduii', besau mu'un ku'. Séé' omok ngelepu ku' jin usah ké' éh mihin ku' matai iteu'?
         25 Mejing ngaran Allah éh omok ngelepu ku' neu' Yésus Kristus. Uban néh kenat éh kejam
         ké' pu'un ku' kivu sohoo' Allah pakai pengejam utek ké' ke' awah, bang usah ké' kivu
         kekat sohoo' tong penyala'.

1 Bé' pu'un ukum hun iteu' tong kelunan éh petem dalem Kristus Yésus.
         2 Uban Sahéé' Ni'ai éh pu'un mihin lu' murip petem dalem Yésus Kristus, pu'un éh ngelepu
         lu' jin penyukat penyala' éh mihin kelunan matai.
         3 Kekat ha' lem Surat Musa bé' pu'un penyukat ngelepu kelunan jin penyukat penyala'
         uban kelunan lemoo' kenin, bang Allah pu'un penyukat omok ngelepu réh. Pu'un éh ngukum
         penyala' ngan memekat pengereken penyala' jin lem kenin kelunan, neu' Anak Néh mu'un
         éh senohoo' Néh tuai. Iah tuai paléu' kelunan mu'un, pekua' layan kelunan éh penyala',
         dokoo' Néh kebéé penyala'.
         4 Pu'un Allah mena' Anak Néh dokoo' lu' omok ni'ai ngan kivu kekat pengeloo' Tuhan
         éh benara' Néh lem Surat Musa, inah éh ngan uleu' éh murip kivu pengeloo' Sahéé' Ni'ai,
         éh bé' murip barei' kelunan éh bé' jam urip Tuhan, éh murip kivu kenin réh tengéé'.
         5 Uban kelunan éh bé' jam urip Tuhan, pu'un éh murip kivu kenin néh tengéé'. Kelunan
         éh murip pekua' barei' pengeloo' Sahéé' Ni'ai, kekat kenin néh pu'un éh kivu sohoo'
         Sahéé' Ni'ai.
         6 Kelunan éh murip kivu kenin néh tengéé', kenin éh kenat mihin éh matai. Kelunan éh
         murip kivu tong sohoo' Sahéé' Ni'ai, ga' kelunan inah murip ngan pawah kenin.
         7 Kenat péh hun kelunan murip kivu kenin néh tengéé', inah éh ayau Allah.
         8 kelunan inah bé' éh kivu pengeloo' Allah, ngan semu'un néh iah bé' omok kivu pengeloo'
         Allah.
         9 Bang bé' ka'ah murip kivu kenin keh tengéé', bang ka'ah murip kivu pengeloo' Sahéé',
         inah éh hun néh mu'un Sahéé' Tuhan pu'un murip dalem kenin keh. Uban séé'-séé' éh
         bé' pu'un Sahéé' Kristus, bé' éh anah Kristus.
         10 Bang hun Kristus petem dalem keh, na' péh usah keh omok matai naneu' penyala', bang
         Sahéé' Ni'ai omok purip keh uban keh pu'un jian kepéh ngan Allah.
         11 Sahéé' Allah éh pebetéé' Yésus jin patai Néh, hun Iah pu'un murip dalem keh, boh
         Allah éh pebetéé' Kristus jin patai, omok purip usah keh kepéh naneu' Sahéé' Néh éh
         murip dalem keh.
         12 O kekat padéé' ké', hun Sahéé' juk maneu' éh kenat, adang tekep uleu' kivu kekat
         pengeloo' Sahéé', ngan mai lu' kivu kenin lu' tengéé'.
         13 Uban hun keh murip kivu kenin keh tengéé' adang keh matai. Bang hun keh mematai kekat
         penganeu' keh éh sa'at, neu' penyukat Sahéé' Ni'ai, boh keh omok murip.
         14 Kelunan éh alaa' Sahéé' Tuhan pengeja'au néh, kelunan inah éh anah Tuhan mu'un.
         15 Uban Sahéé' Ni'ai éh nena' Tuhan ngan keh, bé' éh ngeripen keh ke' Néh ngedai keh,
         bang pu'un Iah maneu' keh anak Tuhan Allah mu'un. Naneu' penyukat Sahéé', inah jalan
         uleu' omok mateng Allah, Amam O Amam!
         16 Sahéé' Tuhan pemung ngan sahéé' uleu', pu'un éh bara' uleu' anak Allah.
         17 Uban uleu' éh anak Néh, uleu' omok alaa' kekat pengejian éh juk nena' Allah ngan
         kelunan éh anah nah. Kenat péh kepéh uleu' omok alaa' éh pemung ngan Kristus, kekat
         éh lepah pejajii', nah Allah ngan Anak Néh. Uban hun lu' keta pemung ngan Kristus,
         uleu' péh omok pemung ngan Néh lem pengaren Néh.
         18 Hun ké' seruh tong kekat penusah éh teneng tong uleu' hun iteu', si'ik awah éh hun
         ké' seruh tong kekat kemurung lu' pemung ngan Tuhan, ngan na'at Éh dalem kekat pengaren
         Néh kepéh vam.
         19 Kekat arong penyuai Tuhan mena hun mah savéé' dau Tuhan ke' Néh pepoléng irah éh
         anak Néh mu'un.
         20 Uban kekat arong penyuai Tuhan inah lepah kenukum Néh tenéh ke' néh borok ngan bé'
         pu'un jian kepéh. Bé' makat éh neu' pengeloo' kekat arong penyuai Néh éh ke' néh borok
         ngan bé' pu'un jian kenat, bang kekat inah pu'un kenat neu' pengeloo' Allah awah.
         Bang uleu' jam mu'un kekat penyuai Néh inah
         21 omok pelepu tong jah dau vam jin ukum éh maneu' éh kenat nah, adang néh omok pelepu
         mu'un barei' irah éh anak Tuhan mu'un.
         22 Uban uleu' jam pah avéé' hun iteu' péh kekat arong penyuai Tuhan ngerahéng barei'
         redo éh ngerahéng juk nganak, kenat péh kekat penyuai Tuhan ngerahéng otoo' mena Tuhan
         ngelepu éh jin ukum.
         23 Bé' makat éh kekat arong penyuai Néh awah éh ngerahéng kenat, bang pah avéé' uleu'
         kelunan éh pu'un Sahéé' Ni'ai éh tenah nena' Allah jin kekat pengena' Néh éh jah ngan
         uleu', uleu' péh pu'un barei' okoo' ngerahéng dalem kenin lu' kelebéé' lu' mena Tuhan
         maneu' lu' anak Néh mu'un ngan ngelepu lu' jin ukum.
         24 Uleu' pu'un alaa' urip Tuhan lem kenin lu' rai neu' pengelan lu' tong Iah, na' péh
         bé' pu'un ineu'-ineu' éh ta'an lu' hun iteu', uleu' ngelan adang lu' omok tai pemung
         ngan Néh vam, uban bé' kelunan omok ngelan melih jah de' ke' livah duah koléé' néh
         melih éh iah inah ke'.
         25 Na' péh bé' pu'un ineu'-ineu' éh ta'an lu' hun iteu', ngan kebit kenin lu' mena pah
         avéé' dau lu' omok tai pemung ngan Tuhan.
         26 Kenat péh Sahéé' pu'un nolong uleu' dalem kelemoo' lu'. Uban bé' uleu' jam sebayang
         mu'un, bang Sahéé' Ni'ai muruh sebayang uleu' ngan Allah, palaa' kuraa'-kuraa' ateng
         ha' éh bé' omok benara', Iah péh barei' okoo' ngerahéng dalem sebayang Néh.
         27 Ngan Allah éh jam kenin kekat kelunan, Iah péh jam tong pengeloo' Sahéé', uban Sahéé'
         Ni'ai menyat jin Allah tong kekat kelunan éh anah nah, pekua' pengeloo' Allah.
         28 Uban uleu' jam Allah ngepaléu kekat ineu'-ineu' kivu pengeloo' Néh ke' néh jian,
         dokoo' Néh pesavéé' pengejian ngan kekat kelunan éh pika Iah.
         29 Tuhan jam kekat irah éh omok anah nah, Iah lepah ngevéléé' réh hun réh to bé' jak
         pu'un tong tana', ke' Néh ngepaléu réh jian barei' Anak Néh, dokoo' Anak Néh inah
         omok ja'au belah kekat uleu' éh padéé' Néh.
         30 Pu'un Allah tebai irah éh kevéléé' Néh nah, bé' Iah tebai réh awah, bang pu'un Iah
         maneu' réh jian kepéh tong jumen Allah, bang bé' makat éh kenat awah, bang Iah juk
         ngepaléu réh jian pekua' barei' Iah pu'un jian.
         31 Hun lu' seruh tong kekat inah, ineu' éh juk benara' lu' kepéh? Ieng ke'. Hun Allah
         pu'un pemung ngan uleu', bé' pu'un séé'-séé' éh omok nyopéé' uleu' kepéh.
         32 Uban bé' Tuhan sihun tong Anak Néh, bang Iah mena' éh ke' Néh matai uban Néh ngeliwah
         kekat uleu'. Anak Néh mu'un éh nena' Néh. Hun néh kenat, adang Iah keloo' mena' ineu'-ineu'
         éh jah ngan uleu' kepéh éh omok mihin uleu' menang.
         33 Bé' pu'un séé' omok pesala' kelunan éh kevéléé' Allah. Uban Allah éh bara' réh pu'un
         jian kepéh tong jumen Néh.
         34 Hun néh kenat, bé' pu'un kelunan éh omok pesala' réh. Uban Kristus Yésus éh matai,
         éh mu'un néh Allah éh pebetéé' Éh jin patai Néh ngan pu'un Éh saa' na'au' Allah. Iah
         péh muruh sebayang uleu' ngan Allah.
         35 Hun néh kenat, séé' omok pepetat uleu' jin penika Kristus? Kineu', omok penusah,
         ngan pengekurang, ngan pengeketa, ngan pengela'au', ngan pengekari, ngan kekat-kekat
         éh omok maneu' lu' tioo matai, ngan pengematai éh neu' kelunan ulak mematai kelunan?
         Kineu', omok kekat inah pepetat uleu' jin penika Kristus? Adang néh bé' omok.
         36 Barei' ha' dalem surat Allah pu'un bara', Naneu' pengelan mé' tong Ka'au', si'ik
         la'ah mé' bé' matai putung-putung dau, bé' irah pika améé', pu'un réh maneu' améé'
         barei' réh maneu' domba éh juk penatai réh.
         37 Adang néh bé' pu'un ineu'-ineu' éh omok pepetat uleu' jin penika Kristus. Uleu' omok
         menang naneu' Iah éh pika uleu'.
         38 Uban akeu' jam bé' pu'un ineu'-ineu' éh omok pepetat uleu' jin penika Kristus, pengematai
         péh bé' omok, meliket ngan ineu'-ineu' péh éh ja'au tong seruga péh bé' omok, bé'
         pu'un ineu'-ineu' hun iteu' péh ngan vam péh bé' éh omok,
         39 bé' pu'un ineu'-ineu' éh bau lu' ngan éh ra' lu' péh éh omok, bé' pu'un ineu'-ineu'
         ngan semah-semah péh éh omok pepetat lu' jin penika Allah éh pepoléng Néh ngan uleu'
         dalem Kristus Yésus éh Tuhan lu'.

         2 La'ah besau kenin ké' uban irah Yahudi éh pohoo' ké' mu'un, bé' réh pu'un ngelan
         tong Tuhan. Bé' ku' kenyo bara' ku' besau kenin kenat, usah ké' tengéé' kivu Kristus
         ngan kenin ké' pu'un lem nihau Sahéé' Ni'ai, akeu' jam ku' bé' pané kenyo. Besau kenin
         ké', keta mu'un lem kenin ké' seruh réh uban réh panak ké' mu'un bang bé' irah ngelan
         Tuhan.
         3 Neu' ké' pika irah kenat, palaa' kenin ké' éh selayoo' péh éh akeu' éh teneng ukum
         ngan bet usah ké' tengéé' jin Kristus.
         4 Uban irah éh kelunan éh kevéléé' Allah, Allah lepah alaa' réh anak Néh mu'un ngan
         peta'an réh tong pengemaren Néh. Iah mena' jajii' ngan réh kenat péh Iah mena' Surat
         Musa. Irah jam tong penyebayang éh teneng, ngan réh pu'un alaa' jajii' Allah.
         5 Kenat péh irah Yahudi jin pohoo' tepun réh, inah éh Abraham, Ishak ngan Yakub. Inah
         kepéh hun Kristus pu'un tuai tong tana' ke' Néh paléu kelunan, Iah tuai jin pohoo'
         irah inah ke' éh. Jian Allah éh bau béé-béé nejing kelunan avéé' pelinguh. Amin.
         6 Akeu' bé' bara' tong ineu' éh pejajii' Allah bé' petem, ineu' éh pejajii' Néh lepah
         pu'un tenéh, uban bé' éh ketem lo'ong kelunan Israel éh kevéléé' Néh.
         7 Kenat péh bé' makat kekat pohoo' kelunan jin Abraham éh omok anak Allah mu'un, uban
         ka' ha' Allah ngan Abraham. Kekat irah jin anak ko' Ishak, inah awah éh pohoo' ko'
         mu'un, ha' Néh.
         8 Neu' ha' Allah bara' kenat, inah uleu' jam bé' makat éh kekat pohoo' Abraham éh omok
         anak Allah, bang kekat pohoo' néh éh pu'un neu' jajii' Allah, inah awah éh pohoo'
         Abraham mu'un.
         9 Uban ka' ha' Allah ngan Abraham, Jah ta'un kepéh boh Akeu' tuai ngan Sara juk nganak
         jah anak lakei', ha' Allah ngan Abraham.
         10 Bang bé' éh kenat awah, uban anak Ribkah éh duah nah, Ishak éh tepun lu', inah éh
         tamen rawah anak inah.

         12 Bang uban Allah juk ngevéléé' jah usah awah jin rawah inah kivu pengeloo' Néh tengéé',
         Allah pu'un bara' ngan Ribkah, ha' néh, Anak ko' éh tuken, iah éh ngerera' tong padéé'
         néh éh tadin ha' Allah ngan Ribkah. Pu'un Allah pané kenat ngan Ribkah hun rawah anak
         inah bé' jak pelohoo', to bé' jam maneu' jian ngan maneu' sa'at péh. Inah Allah ngevéléé'
         ngan tebai jah usah jin rawah kivu pengeloo' kenin Tuhan tengéé', bé' makat uban ineu'-ineu'
         éh penganeu' rawah.
         13 La'ah barei' ha' lem surat Allah, Pu'un Ku' ngevéléé' Yakub ngan nebet Ké' Esau,
         ha' Néh.
         14 Hun Allah ngevéléé' jelua' awah kelunan nah, kineu', tekep lu' bara' Allah netah
         kenin? Bé' éh netah kenin.
         15 Uban ka' ha' Néh ngan Musa, Akeu' pu'un pika kelunan séé' éh keneloo' Ké', kenat
         péh Akeu' pu'un masi kelunan séé' éh keneloo' Ké', ha' Néh ngan Musa.
         16 Hun néh kenat, inah Allah ngevéléé' kelunan kivu kenin Tuhan tengéé', bé' éh kivu
         pengeloo' kenin kelunan ngan bé' éh neu' ineu'-ineu' éh penganeu' réh, bang neu' penika
         Allah awah.
         17 Uban pu'un jah ha' lem surat Allah éh bara' tong ha' Allah ngan raja' Mesir, ka'
         ha' Néh, Pu'un Akeu' ngevéléé' ke' raja', dokoo' neu' ko', Akeu' pepoléng penyukat
         Ké', dokoo' kelunan pah tipo tana' péh omok jam penyukat Ké' éh pelapah ja'au, ha'
         Néh.
         18 Kenat péh jalan Allah pika kelunan séé' éh keneloo' Néh, kenat péh Iah jam ngemahéng
         kenin kelunan séé' éh keneloo' Néh kepéh.
         19 Barang pu'un péh kelunan éh seruh, Hun néh kenat uban ineu' Allah pesala' kelunan?
         Séé' omok ngelawan pengeloo' Allah.
         20 O padéé' ké' séé' ka'ah ke' keh makang neteng ngan Allah? kineu' omok kuren tana'
         éh senuai réh barei' lajang nah neteng ngan irah éh suai éh, kineu' ko' suai akeu'
         ka'?
         21 Adang éh tekep kelunan éh suai éh maneu' ineu'-ineu' kivu pengeloo' néh. Jin jah
         lugung tana', omok éh suai duah pigan. Jah pigan nah penakai néh lebéé', jah nah penakai
         néh metok awah, pu'un éh kenat kivu pengeloo' iah éh suai éh nah.
         22 Kenat péh penganeu' Allah, Iah juk pepoléng kemerek Néh ngan juk pepoléng penyukat
         Néh kepéh. Kenat péh Iah kebit kenin tong irah éh tekep kenukum Néh.
         23 Inah kepéh Iah juk pepoléng pengaren Néh ngan uleu' éh penika Néh, inah éh ngan uleu'
         éh lepah kevéléé' Néh jin sahau.
         24 Uban uleu' éh lepah kevéléé' Néh, bé' éh jin belah pohoo' Yahudi awah, bang jin belah
         kelunan éh tengéé' pohoo' péh.
         25 Uban ka' ha' Allah dalem surat Hosea, Kekat arong kelunan éh bé' anah Ké', Akeu'
         juk mateng réh kepéh, kelunan éh anah Ké'. Jah pohoo' kelunan éh bé' penika Ké', Akeu'
         juk mateng réh kepéh, kelunan éh penika Ké'.
         26 La'ah tong retek Ké' bara' keh, Bé' keh anah Ké', sinah péh Akeu' juk mateng réh,
         kelunan éh anah Allah éh murip. Kenat ha' Allah
         27 La'ah inah jah ha' kepéh éh benara' Yesaya tong pohoo' Israel, Na' péh pohoo' Israel
         pinaa' mu'un pekua' napun tong baa' banget, jelua' awah réh omok alaa' urip.
         28 Hun Tuhan juk ngukum réh Iah tioo ngukum réh ngan jah awah kenin, ha' Yesaya nah.
         29 Barei' ha' éh benara' Yesaya kepéh, ka' ha' néh, Hun Tuhan éh ja'au mu'un penyukat
         bé' pika jelua' pohoo' lu' ngan purip éh, adang uleu' teneng kenukum Néh barei' leboo'
         Sodom ngan leboo' Gomora éh lepah béé inah, ha' Yesaya.
         30 Hun néh kenat, kineu' ha' lu' kepéh, kelunan éh tengéé' pohoo' jin irah Yahudi, bé'
         éh pitah jalan ke' réh omok jian kepéh ngan Allah, bang hun iteu' Allah tengéé' mihin
         réh jian kepéh tong Allah neu' pengelan réh tong Iah.
         31 Bang pohoo' Yahudi pitah jah arong adet éh omok mihin réh jian kepéh ngan Allah,
         bé' pu'un adet éh omok mihin réh jian kepéh ngan Allah.
         32 Uban ineu' adet inah bé' omok? Uban kekat penganeu' réh tong adet inah bé' éh neu'
         pengelan réh tong Allah, bang irah seruh neu' kekat adet réh kenat, omok réh jian.
         La'ah tekaleu' réh tong bateu' nekaleu',
         33 éh benara' Tuhan lem surat Néh, ka' ha' Néh. Pu'un Akeu' modoo' jah bateu' éh reken
         tong Yérusalem, bateu' inah mihin kelunan tekaleu' ngan pegup. Bang kelunan éh ngelan
         tong Iah, bé' iah pu'un pekawaa'. Kenat ha' lem surat Allah.

1 O kekat padéé' ké', ngan kekat kenin ké' akeu' keloo' mu'un hun irah pohoo' ké' tengéé'
         omok alaa' urip. Akeu' naten kenin sebayang irah ngan Allah.
         2 Uban akeu' jam irah juk kivu Allah bang bé' réh jam tong pengeloo' Néh.
         3 Uban bé' réh jam tong jalan Allah omok mihin kelunan jian kepéh ngan Allah. Kenat
         péh irah kivu tong jalan éh jah ngan bé' irah ngerera' kenin tong jalan Allah pu'un
         mihin kelunan jian kepéh ngan Allah.
         4 Uban usah Kristus tengéé' lepah tuai ke' Néh pesukup kekat ha' lem Surat Musa, dokoo'
         siget-siget kelunan éh ngelan tong Yésus, omok éh jian kepéh ngan Allah.
         5 Hun Musa nyurat tong jalan kelunan omok jian kepéh ngan Allah, pu'un éh bara' ka',
         Kekat kelunan éh kivu kekat sohoo' Tuhan éh pu'un lem Surat Musa, omok réh murip.
         6 Ke' kelunan omok jian kepéh ngan Allah inah éh neu' pengelan néh awah. Bé' irah seruh,
         séé' omok tai seruga ke' néh mihin Kristus tuai.
         7 Ngan bé' réh seruh, séé' omok tai retek patai kelunan éh ke' néh pebetéé' Kristus
         jin belah irah éh matai nah.
         8 Bang kekat kelunan omok jian kepéh ngan Allah neu' pengelan réh nah awah. Pu'un réh
         bara' tebaraa' éh tong jalan lu' alaa' kenin éh teneng, petepih mu'un éh barei' ujun,
         ngan lem kenin keh, inah éh ha' tebaraa' éh benara' mé' ngan keh rai.
         9 Kenat péh hun keh bara' Yésus éh pengeja'au ké' ngan kenelan éh kenat mu'un lem kenin
         ko' ngan ngelan tong Allah lepah pebetéé' Kristus jin belah kelunan éh matai, boh
         keh omok jian kepéh ngan Allah nah.
         10 Hun ko' ngelan éh kenat mu'un ngan bara' éh kenat ngan irah éh jah kepéh, boh ke'
         omok murip.
         11 Uban pu'un jah ha' lem surat Allah kepéh éh bara', Kekat kelunan éh ngelan tong Iah,
         bé' iah pu'un pekawaa', ha' Néh.
         12 Neu' ha' lem surat Allah kenat, lenaa' mu'un irah Yahudi péh ngan kelunan éh tengéé'
         pohoo' péh pekua' awah jalan réh alaa' urip Tuhan. Uban jah de' ke' Allah éh Tuhan
         kekat kelunan béé, Iah pika séé'-séé' kelunan éh menyat pika jin Iah.
         13 Barei' ha' lem surat Allah, Siget-siget kelunan éh tebai tong ngaran Tuhan omok éh
         alaa' urip, kenat ha' lem surat Allah.
         14 Kineu' réh omok menyat pika jin Tuhan da' né' bé' réh jak ngelan tong Iah. Kineu'
         réh omok ngelan da' né', bé' réh sakui menéng ha' tebaraa' Tuhan? Kineu' réh omok
         menéng ha' tebaraa' Néh nah da' né' bé' pu'un kelunan bara' éh ngan réh.
         15 Kineu' jalan réh omok tai nebaraa' réh da', hun néh bé' jak pu'un nyohoo' réh tai?
         Barei' ha' lem surat Allah éh bara', Jian mu'un savéé' kelunan éh mihin Rengah Jian,
         ha' Néh.
         16 Bang bé' makat kekat irah béé éh ngelan tong Rengah Jian iteu'. Uban ka' ha' Yesaya,
         O Tuhan, séé' pu'un ngelan tong tebaraa' éh lepah benara' améé' ngan réh?
         17 Hun kelunan menéng ha' tebaraa' Tuhan, boh réh omok ngelan, inah éh hun lu' bara'
         Rengah Jian tong Kristus ngan réh.
         18 Bang ha' ké' neteng, Kineu' irah Yahudi, bé' jak irah pu'un menéng tong Rengah Jian?
         Pu'un réh menéng idat, barei' ha' lem surat Allah, ka' éh, Pu'un kelunan tai bara'
         ha' tebaraa' Allah pah tipo tana'. Ha' tebaraa' réh lepah avéé' tong siget-siget arong
         tana' éh juu' péh.
         19 Akeu' neteng kepéh, Kineu', bé' irah Israel jam éh kei? Pu'un réh jam éh. Uban ka'
         ha' Allah lem Surat Musa, La'ah Akeu' juk peki'ah keh mu'un, uban akeu' tebai kelunan
         éh tengéé' pohoo' kepéh. Akeu' juk pekerek keh neu' Ké' tebai jah arong kelunan éh
         suwok kenin. Ha' Néh.
         20 La'ah makang mu'un Yesaya pané kepéh jin Musa, ka' ha' néh, Akeu' tavin kelunan éh
         bé' pitah Akeu', ngan Akeu' pepoléng usah Ké' ngan kelunan éh bé' neteng Akeu'.
         21 Bang ka' ha' Néh ngan irah pohoo' Israel, Putung dau Akeu' nyelaka' kelunan éh ngelapah
         awah tong ha' Ké' ngan mahéng kenin.

1 La'ah akeu' neteng kepéh, kineu' Allah, nebet Néh awah kelunan Israel éh kevéléé'
         Néh rai? Bé' Iah bet irah. Akeu' péh jah kelunan pohoo' Israel, akeu' pu'un jin betah
         Benyamin éh ayam Abraham.
         2 Bé' Allah bet irah éh kevéléé' Néh jin bu'un. Ka'ah jam tong jah ha' lem surat Allah
         éh bara' tong Elia hun néh sebayang bara' tong kesa'at pohoo' Israel, ka' ha' néh.
         3 O Tuhan, pu'un réh lepah mematai nabi-nabi Ko', kenat péh kekat éh penakai réh motong
         ka'an ngan Ko' rai, lepah tenasa' réh, jah akeu' awah éh murip keto ngan irah pitah
         jalan ke' réh juk mematai akeu' kepéh, ha' Elia.
         4 Kineu' ha' Allah mipa éh kepéh? Ka' ha' Allah, pu'un tujuu' ibu' keto kelunan éh
         bé' pakai butun éh benara' réh Baal, bé' réh seva' éh, ha' Tuhan.
         5 Kenat péh hun iteu', pu'un keto jelua' kelunan éh kevéléé' Allah lem penika Néh.
         6 Pu'un Iah ngevéléé' réh neu' penika Néh awah, bé' éh uban neu' ineu'-ineu' éh penganeu'
         réh. Hun Allah ngevéléé' réh uban neu' penganeu' réh awah, bé' éh neu' penika Néh.
         7 Hun néh kenat, kineu' pohoo' Israel, bé' réh alaa' éh penitah réh, inah éh, jah adet
         éh omok mihin réh jian kepéh ngan Allah. Kerat awah réh éh alaa' éh penitah réh, irah
         éh pinaa' nah barei' rengen awah réh tong penebai Allah.
         8 Barei'-okoo' ha' lem surat Allah bara', Allah maneu' kenin réh marut awah bé' nesen
         tong jalan Tuhan. Pah avéé' hun iteu' maten kenin réh peseu', ngan kelingen kenin
         réh rengen. Kenat ha' lem surat Allah.
         9 La'ah ka' ha' Daud kepéh, Turut ke' réh teneng keviheu' neu' penguman réh nah. Turut
         ke' réh penyala', turut ke' réh kenukum.
         10 Turut ke' ta'an réh nah merem awah dokoo' réh bé' omok na'at. Maneu' réh ngelayau
         nerekut, uban neu' kekat penusah réh.
         11 Akeu' juk neteng kepéh, Hun irah Yahudi tekaleu' rai, kineu' réh, pu'un réh pegup
         pah avéé' réh bé' omok betéé' nekedéng kepéh? Bé' éh kenat. Bang neu' penyala' irah
         Yahudi bé' ngelan tong Tuhan, inah pesavéé' urip ngan kelunan éh tengéé' pohoo', dokoo'
         peki'ah irah Yahudi ngan pebetéé' kenin réh ke' réh tavin Tuhan kepéh.
         12 Penyala' kelunan Yahudi pesavéé' pengejian éh ja'au mu'un ngan kekat arong kelunan
         pah tipo tana', pengekari lem kenin réh pesavéé' pengekaya' kenin ngan kelunan éh
         tengéé' pohoo'. Hun néh kenat makin péh temurei' kepéh hun kekat réh moléé' béé tavin
         Tuhan, adang pu'un kuraa'-kuraa' ke ja'au pengejian éh pu'un neu' réh kepéh.
         13 Hun iteu' kepéh akeu' pané ngan kelunan éh tengéé' pohoo' jin irah Yahudi, kelebéé'
         ké' lawah Tuhan belah irah éh tengéé' pohoo' adang muruh mu'un ku' kereja'.
         14 Lem ké' kereja' kenat, bé' akeu' ngelepan tong pohoo' ké' tengéé' barang kenat péh
         jalan ké' menat kenin réh dokoo' réh omok alaa' urip kepéh.
         15 Uban irah Yahudi nebet Allah, inah jalan mihin kelunan éh tengéé' pohoo' omok pebakéh
         kepéh ngan Allah. Hun néh kenat, kineu' kepéh hun réh moléé' ngan Allah. Adang iteu'
         barei' hun kelunan matai pu'un betéé' ngan murip kepéh.
         16 Hun lu' mena' jah suvang apo ngan Allah jin jah anyam apo, apo éh to ke' lem anyam
         inah anah Allah béé. Kenat péh lakat kayeu' éh anah Allah, avéé' paka' néh kepéh anah
         Allah béé.
         17 Pu'un jelua' paka' éh lepah nega' jin inan saitun éh murip nulah, ngan paka' saitun
         éh murip bé' nulah pepetok kepéh tong inan éh nulah. La'ah ka'ah kelunan éh tengéé'
         pohoo' ka'ah la'ah barei' paka' saitun éh pepetok tong inan saitun éh nulah nah. Uban
         hun iteu' nah omok lah ka'ah alaa' urip pekua' irah Yahudi.
         18 Hun néh kenat mai keh seruh ka'ah pelapah jian jin paka' éh lepah nega' Néh inah.
         Jian keh diva' kenin. Ka'ah iteu' paka' awah keh, bé' keh omok purip lakat buaa' inah,
         bang lakat buaa' inah éh purip ka'ah.
         19 Barang pu'un keh bara', Mu'un éh kenat, bang kekat paka' néh nega' Néh rai dokoo'
         akeu' omok petok dalem inan néh kepéh.
         20 Teneng éh kenat. Pu'un éh nega' Néh kenat uban réh bé' ngelan, ngan ka'ah pu'un petem
         dalem néh uban keh pu'un ngelan. Jian keh diva' kenin ngan medai.
         21 Hun Allah bé' pika irah Yahudi éh tapan paka' paraa' éh méé, kineu', omok Éh pika
         ka'ah éh barei' ha' tapan paka' paraa' éh mesem awah?
         22 Kenat péh jalan lu' jam tong penika Allah ngan tong kemahéng kenin Néh kepéh. Tong
         kelunan éh bé' ngepelum éh nega' Néh inah, pu'un Iah mahéng kenin, bang pu'un Iah
         pika ka'ah, inah éh hun keh petem dalem penika Néh. Bang hun keh bé' petem dalem penika
         Néh, ka'ah péh nega' Néh kepéh.
         23 Kenat péh tong irah Yahudi, hun réh piso jin kesa'at réh ngan ngelan, omok réh petok
         lem inan inah kepéh, uban Allah pu'un penyukat pepetok réh kepéh.
         24 Ka'ah éh tengéé' pohoo', ka'ah barei'-okoo' paka' buaa' paraa' éh mesem éh pepetok
         Néh tong inan buaa' paraa' éh méé kepéh. Pohoo' irah Yahudi inah éh barei' paka' paraa'
         éh méé, omok Allah pepetok réh kepéh tong inan buaa' paraa' éh méé, uban jin inan
         éh inah éh nebet Néh bu'un rai.
         25 O kekat padéé' ké', akeu' keloo' ka'ah jam tong éh ma'an mu'un éh bé' omok kejam
         kelunan lepah rai, bang hun iteu' Tuhan pepoléng éh. Bé' ka'ah omok jam éh neu' pengejam
         keh tengéé', Allah awah éh omok pepoléng éh ngan keh. Tong éh bé' kejam kelunan lepah
         rai, inah éh tong éh kemahéng kenin irah Yahudi, bé' réh mahéng kenin kenat avéé'
         pelinguh, pu'un éh kenat pah avéé' kekat irah éh tengéé' pohoo' pu'un tavin Allah.
         26 La'ah inah jalan kelunan Yahudi omok alaa' urip jin Tuhan, barei' ha' lem surat Allah
         éh bara' ka', Kelunan éh omok purip réh pu'un Éh juk tuai jin Yérusalem, ngan Iah
         omok bet kekat kesa'at jin irah Yahudi.
         27 La'ah akeu' juk maneu' kenat, tovoo' ké' mega penyala' réh, ha' Allah.
         28 La'ah uban irah Yahudi bet Rengah Jian, inah maneu' réh ayau Allah, dokoo' ka'ah
         éh tengéé' pohoo' omok ngelan. Bang uban néh pengeloo' Allah awah, omok réh bakéh
         Néh kepéh uban neu' jajii' Néh ngan tepun réh sahau pu'un éh petem.
         29 Bé' Allah ngepaléu kenin Néh tong kelunan éh kevéléé' Néh ngan éh tenebai Néh.
         30 Sahau rai ka'ah éh tengéé' pohoo' pu'un keh ngelapah tong ha' Allah, bang hun iteu'
         Allah pu'un pika keh kepéh, naneu' pohoo' Yahudi éh ngelapah awah tong ha' Néh.
         31 Barei' inah kepéh, barei' ka'ah pu'un alaa' penika Néh, inah irah Yahudi ngelapah
         tong ha' Allah awah, dokoo' irah péh omok alaa' penika Allah kepéh.
         32 Uban Allah kejeraa' kekat kelunan keripen tong ineu'-ineu' éh juk kenivu réh tengéé',
         dokoo' Iah omok pepoléng penika Néh ngan réh kepéh.
         33 Allah pu'un jian mu'un, sukup mu'un éh lem kekat penganeu' Néh ngan pengejam Néh.
         Séé' omok ngelé kekat penganeu' Néh? Séé' omok jam tong kekat jalan Néh?
         34 Barei' ha' dalem surat Allah, Séé' omok jam tong kenin Tuhan? Séé' omok nebaraa'
         Iah?
         35 Séé' omok mena' ngan Tuhan dokoo' Tuhan ngayo kenin kelunan inah mena' oléé' néh
         kepéh ngan néh?
         36 Uban kekat-kekat ineu'-ineu' péh senuai Néh béé. La'ah neu' Iah péh kekat néh pu'un
         petem ngan pu'un éh ngan Néh. Jian Allah kenajung kelunan pelinguh. Amin.

1 O kekat padéé' ké', hun néh kenat uban kuraa'-kuraa' penika Allah ngan lu', akeu'
         nyohoo' keh mena' usah keh ngan Allah barei' jah pengena' ngan Allah dokoo' usah keh
         inah omok anah Tuhan mu'un ngan maneu' kereja' Néh, inah éh omok ngepayoo' kenin Néh.
         Inah éh jalan éh tekep ngan kelunan éh seva' Iah.
         2 Mai keh kivu barék kelunan éh bé' ngelan tong Tuhan, bang jian keh kejeraa' Allah
         ngepaléu kenin keh mu'un neu' Iah ngepaléu kekat penyeruh keh tong éh sa'at rai. Boh
         keh omok jam tong pengeloo' Allah ngan jam tong kekat éh jian ngan éh ngepayoo' kenin
         Néh ngan sukup mu'un.
         3 Uban neu' pengena' Allah éh lepah nena' Néh ngan ké', inah akeu' bara' ngan ka'ah,
         mai keh bau kenin ngan ulak juk maneu' ineu'-ineu' hun Allah bé' mena' éh ngan keh.
         Kenat péh mai keh seruh ka'ah kelunan éh ulak sa'at awah, ngan Tuhan bé' keloo' pakai
         keh, bang jian siget usah keh petuneng tong kenin keh tengéé', pekua' jalan keh ngelan
         keh omok pakai pengena' Allah ngan keh.
         4 Uban tong usah uleu' pinaa' arong néh, barei' ojoo' ngan gem ngan maten, ngan siget-siget
         inah tengéé' éh neu' Néh.
         5 Kenat péh na' péh uleu' pinaa' usah, uleu' péh barei' jah usah awah dalem Kristus,
         ngan pu'un pemung pekua' barei' kekat arong éh pu'un tong usah kelunan.
         6 Jian siget usah tigéh maneu' kereja' Tuhan. Pinaa' arong pengena' Allah lem kenin
         kelunan dokoo' kelunan inah omok nolong irah éh jah. Jian keh tigéh pakai kekat pengena'
         Néh inah. Hun néh pengena' Néh ngan keh dokoo' keh perengah Iah, jian keh maneu' éh
         kenat pekua' jalan keh ngelan keh omok pakai pengena' Tuhan ngan keh inah.
         7 Hun néh pengena' Néh ngan keh dokoo' keh omok maneu' kereja' nolong irah éh jah,
         jian keh maneu' éh kenat. Hun néh pengena' Néh dokoo' keh nebaraa' kelunan, jian keh
         nebaraa' réh kenat.
         8 Hun néh pengena' Néh dokoo' keh ngegahang kenin kelunan, jian keh maneu' kenat, ngan
         hun néh pengena' Néh dokoo' keh mena' ngan irah éh jah, jian keh mena' éh ngan réh
         ngan murung kenin. Ngan hun néh pengena' Tuhan keh pengeja'au réh, jian keh kereja'
         mu'un. Kenat péh hun néh pengena' Tuhan keh masi kelunan, jian keh masi réh ngan jian
         kenin.
         9 Jian keh pika kelunan mu'un, mai keh ngelayoo' awah pika réh. Jian keh leko tong
         kekat éh sa'at, ngan megem kekat éh jian awah.
         10 Jian keh pika kekat padéé' keh dalem Kristus, jian keh pata ngerera'.
         11 Mai keh leko kereja', kereja' mu'un keh. Jian keh maneu' kereja' Tuhan ngan kekat
         kenin keh.
         12 La'ah uban pengelan keh tong Tuhan, jian keh ngelayau murung kenin ngan kebit kenin
         dalem kekat penusah keh, ngan ngelayau sebayang siget koléé'.
         13 Jian keh petulat livah keh ngan kekat padéé' keh dalem Tuhan éh kari mu'un, jian
         keh alaa' irah éh nyakai tong lamin keh ngan petubo réh mu'un.
         14 Menyat Allah pika kelunan éh peketa ka'ah, oo' mu'un ha' ké' kenat, menyat Iah pika
         réh, mai menoo' réh.
         15 Murung kenin keh ngan kelunan éh murung kenin, ngan mangaa' keh ngan kelunan éh mangaa'.
         16 Jian ka'ah pekua' kenin ngan kekat kelunan béé. Mai keh bau kenin, bang maneu' kekat
         kereja' keh ngan diva' kenin. Mai keh ngajung usah keh uban keh seruh ka'ah kelunan
         éh jam seruh.
         17 Hun kelunan ngesa'at keh, mai keh mipa kesa'at réh ngan kesa'at kepéh. Pekalai keh
         maneu' kekat éh pu'un jian kunah kelunan.
         18 Jian keh pekalai mu'un murip ngan pawah kenin belah kekat kelunan béé.
         19 O kekat padéé' ké'! mai ka'ah ngesa'at kelunan na' péh irah ngesa'at keh bu'un, bang
         kejeraa' néh Tuhan mipa penganeu' réh inah, uban pu'un jah ha' lem surat Allah éh
         bara' Akeu' omok maneu' irah éh maneu' keh, Akeu éh mena' oléé' ngan réh kepéh ha'
         Tuhan.
         20 Pu'un jah ha' kepéh éh bara', Hun ayau keh la'au', mena' ka'an ngan néh. Hun iah
         mapeu' batok, mena' baa' nesep néh, uban naneu' penganeu' keh pika iah kenat, barang
         iah omok menyaa' seruh tong kekat barék néh éh sa'at lepah nah, ha' lem surat Allah.
         21 Mai keh sopéé' neu' kesa'at, bang jian keh nyopéé' kekat kesa'at palaa' pengejian.

1 Jian siget-siget usah kivu sohoo' kekat pengeja'au peritah, uban Allah ke' éh kejeraa'
         irah omok pengeja'au, kenat péh kekat irah éh kereja' lem kereja' peritah, uban Allah
         éh kejeraa' éh kenat, inah maneu' irah pu'un kenat.
         2 Uban néh kenat séé'-séé' éh ngelawan ngan ngelapah tong ha' peritah, inah irah ngelawan
         tong éh neu' Allah, ngan kelunan éh ngelawan kenat, adang réh teneng kenukum Tuhan
         neu' pengepalui réh tengéé'.
         3 Uban kelunan éh maneu' jian ngan éh teneng barék, bé' réh medai tong peritah réh,
         bang kelunan éh maneu' sa'at adang réh pu'un medai. Kineu', keloo' keh bé' medai tong
         peritah kei? Hun keh keloo', jian keh maneu' kekat éh jian boh pengeja'au keh pu'un
         mejing keh kepéh.
         4 Uban peritah nah kelunan éh sohoo' Allah, ngan pu'un iah pitah jalan ngan kereja'
         dokoo' keh omok murip jian. Bang hun keh maneu' sa'at, tekep keh medai uban iah pu'un
         penyukat ngukum keh. Uban peritah nah kelunan éh sohoo' Allah ngan hun iah merek ngan
         kelunan éh maneu' sa'at, inah iah pepoléng keleko ngan kemerek Tuhan tong kesa'at
         réh inah.
         5 Uban néh kenat tekep keh kivu sohoo' peritah nah, bé' makat uban keh medai kemerek
         Allah, bang uban kenin keh keloo' kivu éh kenat.
         6 Uban néh kenat jian ka'ah mena' sukai ngan réh, uban irah peritah hun réh kereja'
         mu'un ngan maneu' kekat éh jian, irah péh seleket kereja' ngan Allah.
         7 Hun keh bé' jak sakui bayan sukai, jian keh bayan éh ngan sukup, kenat péh siget
         koléé' hun sukup tong tatek keh bayan éh kurah, jian keh bayan éh kivu sohoo' réh
         siget koléé' kepéh. Jian keh ngerera' ngan murung kekat réh béé.
         8 Mai keh putang ineu'-ineu' jin kelunan, bang jian keh pika kekat kelunan. Uban séé'-séé'
         éh pika kelunan éh jah, pu'un iah kivu sohoo' lem Surat Musa.
         9 Uban kekat sohoo' lem Surat Musa inah, barei' ha' néh bara', Mai ke' nuyang, mai
         ke' mematai kelunan, mai ke' nekau, mai ke' magat ineu'-ineu' anah irah, kekat sohoo'
         inah ngan ineu'-ineu' éh jah kepéh, pu'un éh lem jah ha' inah éh bara', Tekep ke'
         murung padéé' ko' pekua' ke' murung usah ko' tengéé', ha' nah.
         10 La'ah séé'-séé' éh murung padéé' néh, bé' éh maneu' sa'at ngan néh. Hun néh kenat
         hun lu' jam murung réh kenat, boh lu' kivu kekat sohoo' lem Surat Musa.
         11 Jian keh seruh maneu' kekat barék éh jian, uban ka'ah jam tong sioo' éh pu'un hun
         iteu', inah éh uban lebéé' tenéh keh pu'un pegen awah, to'ot keh hun iteu'. Uban jaka'
         Tuhan juk purip lu' lepah danii' jin hun bu'un lu' ngelan rai.
         12 La'ah hun iteu' merem iteu' juk rema. Hun néh kenat mai lu' maneu' kekat penganeu'
         éh merem kepéh. Jian uleu' alaa' kekat kelevit ngan lajam lu' hun rema inah pu'un,
         dokoo' lu' ngelawan kekat éh jin merem.
         13 Tekep uleu' maneu' kekat barék éh teneng, pekua' éh tekep tong kelunan éh murip tong
         rema, mai maneu' inga' éh sa'at ngan mavuk, mai petuyang ngan maneu' barék éh sa'at,
         ngan mai punan ngan pana kenin.
         14 Bang jian keh alaa' Tuhan Yésus Kristus lajam keh mu'un. Ngan mai la'ah keh purip
         pengagat éh sa'at lem kenin keh pah avéé' keh kivu sohoo' néh.

1 Jian keh alaa' kelunan éh kurang dalem pengelan néh ngan jian saa' belah keh. Bang
         mai keh pesakat ngan néh tong ineu'-ineu' éh seneruh réh.
         2 Jah kelunan omok kuman kekat arong ka'an, bang kelunan éh kurang dalem pengelan néh,
         iah seruh tekep iah kuman ujung ba'an awah.
         3 Tong kelunan éh omok kuman kekat arong ka'an, mai éh nyelepéé' kenin tong kelunan
         éh bé' omok kuman éh, kenat péh iah éh kuman ujung ba'an awah, mai éh pesala' kelunan
         éh omok kuman kekat arong ka'an, na' péh iah kuman éh ngan na' péh iah éh bé' kuman
         éh, adang Allah alaa' iah.
         4 Séé' ka'au' iteu' ke' ko' omok pesala' kelunan sohoo' irah éh jah? Pengeja'au nah
         ke' omok bara' ngan néh hun iah maneu' jian ngan hun néh maneu' sa'at péh. Adang iah
         omok maneu' jian uban Tuhan pu'un penyukat mihin iah keloo' maneu' jian.
         5 La'ah pu'un jelua' kelunan seruh jah dau pelapah jian jin jah dau éh jah, ngan pu'un
         jelua' kepéh éh seruh siget-siget dau nah pu'un éh pekua' awah. Tekep siget-siget
         usah seruh dalem kenin néh tengéé'.
         6 Kelunan éh mihau dau ja'au iah maneu' éh kenat ke' néh seva' Tuhan, kenat péh kelunan
         éh kuman kekat arong ka'an iah kuman éh ke' néh seva' Tuhan, uban iah bara' jian kenin
         ngan Allah uban Tuhan éh mena' ka'an inah. Kelunan éh bé' keloo' kuman sin ka'an,
         iah bé' kuman éh kenat uban iah juk seva' Tuhan, ngan iah péh bara' jian kenin ngan
         Allah kepéh.
         7 Uban bé' pu'un séé'-séé' éh murip ngan usah néh tengéé', ngan jah usah péh bé' éh
         matai ngan usah néh tengéé', hun lu' murip pu'un lu' murip ngan Tuhan,
         8 kenat péh hun uleu' matai inah uleu' matai ngan Tuhan. Hun néh kenat hun uleu' murip
         péh ngan hun lu' matai péh, adang uleu' anah Tuhan.
         9 Uban Kristus lepah matai ngan betéé' murip kepéh, dokoo' Iah omok Tuhan kekat kelunan,
         irah éh lepah matai, kenat péh irah éh murip keto péh.
         10 Hun néh kenat, uban ineu' ke' netah kenin tong padéé' ko'? Kekat uleu' béé juk nekedéng
         tong jumen Allah ke' Néh petuneng kekat penganeu' lu'.
         11 Uban pu'un jah ha' lem surat Allah éh bara' ka', Akeu' iteu' Allah éh murip, ha'
         Tuhan, Adang siget-siget kelunan ngejekuu' lep néh ngan ngerera' tong jumen Ké'. Siget-siget
         usah réh pu'un ngajung Akeu'. ha' Néh.
         12 Kenat péh uleu' jam pesiget-siget usah uleu' adang uleu' pu'un bara' tong kekat penganeu'
         usah lu' tengéé' ngan Allah.
         13 Uban néh kenat mai lu' pesala' jah usah ngan jah usah kepéh, bang inah éh jian, mai
         maneu' ineu'-ineu' éh omok mihin padéé' keh dalem Tuhan petat ngan maneu' penyala'.
         14 La'ah kejam ké' mu'un neu' ké' petem dalem Tuhan Yésus, ka'an éh kinan bé' éh omok
         ngesa'at kenin kelunan. Kelunan éh seruh éh sa'at hun néh kuman éh, bang iah kuman
         éh de' ke' inah petusah kenin nah ke'.
         15 Hun keh petusah kenin padéé' keh neu' keh kuman ka'an éh seneruh néh bé' tekep kuman
         éh, bé' keh pika padéé' keh nah. Mai keh petusah kenin padéé' keh neu' ka'an éh kinan
         keh uban Kristus lepah matai ke' Néh pepurip iah péh.
         16 Uban néh kenat mai éh jian kunah keh nah malui ha' sa'at tong kelunan éh jah,
         17 uban bé' lu' kivu Tuhan neu' ka'an kinan lu' ngan baa' nesep lu' bang neu' lu' maneu'
         kekat éh teneng ngan urip éh pawah ngan kemurung éh jin Sahéé' Ni'ai.
         18 Séé'-séé' éh jam mihau kekat inah iah pu'un kivu Kristus, iah éh payoo' tong jumen
         Allah ngan tong jumen kelunan péh.
         19 Uban néh kenat jian uleu' ngelayau maneu' kekat éh mihin kelunan murip ngan pawah,
         éh omok ngereken kenin lu'.
         20 Mai nasa' penganeu' Allah neu' ka'an kinan keh. Kekat arong ka'an omok lu' kuman
         éh, bang sala' lu' hun lu' kuman éh awah ngan neu' lu' kuman éh inah mihin kelunan
         éh jah petat.
         21 Inah jalan éh teneng, pelapah jian mai lu' kuman ka'an ngan mai mesep éh maneu' lu'
         mavuk, ngan mai maneu' ineu'-ineu' éh omok mihin padéé' lu' petat.
         22 Hun keh seruh tekep kuman éh péh ngan bé' tekep kuman éh péh, mihau éh lem kenin
         ko' tengéé', kejeraa' éh pu'un tong jumen Allah awah. Jian mu'un ngan kelunan éh omok
         kuman kekat ka'an ngan bé' pu'un ineu' petusah kenin néh.
         23 Bang séé'-séé' éh duah kenin bé' jam seruh hun néh omok kuman ngan bé' péh, boh éh
         ulak kuman éh awah, pu'un Allah ngukum iah, uban iah kuman ngan bé' ngelan. La'ah
         ineu'-ineu' éh neu' lu' éh bé' pu'un ngan pengelan lu', penyala' awah éh.

1 La'ah uleu' éh gahang dalem pengelan lu' tong Tuhan, tekep lu' nolong bii' kebahat
         penusah kelunan éh kurang pengelan. Mai lu' maneu' éh omok ngejian kenin usah lu'
         tengéé'.
         2 Jian siget usah uleu' ngepayoo' kenin padéé' lu', dokoo' ngegahang iah kepéh dalem
         pengelan néh.
         3 Uban Kristus bé' éh maneu' éh omok ngejian kenin Néh tengéé', barei' jah ha' lem
         surat Allah éh bara' ka', La'ah pu'un kelunan merek ngan keh, rek réh inah pu'un éh
         teneng tong Akeu', kenat ha' lem surat Allah.
         4 La'ah kekat ha' lem surat Allah pu'un éh senurat dokoo' nebaraa' uleu', dokoo' uleu'
         omok ngelan ngan alaa' kebit kenin ngan alaa' pengepapung kenin neu' ha' tebaraa'
         inah.
         5 Jian Allah éh mihin lu' kebit kenin ngan éh ngegahang kenin lu' nah mihin ka'ah pekua'
         kenin neu' ka'ah kivu kenin Yésus Kristus,
         6 dokoo' ka'ah béé ngan jah kenin, ngan jah ha', omok mejing Allah éh Tamen Yésus Kristus
         éh kenelan lu'.
         7 Uban néh kenat jian ka'ah pata pepalaa' ngan jian kenin, barei' Kristus lepah alaa'
         ka'ah dokoo' kelunan omok mejing Allah.
         8 Uban ha' ké' ngan ka'ah, Kristus tuai paléu barei' jah kelunan ripen awah belah kelunan
         Yahudi, dokoo' kelunan omok jam Allah petem tigéh pesavéé' kekat jajii' Néh ngan tepun
         kelunan Yahudi, inah éh Abraham, Ishak, ngan Yakub.
         9 Inah éh kepéh dokoo' kelunan éh tengéé' pohoo' omok mejing Allah uban penika Néh,
         pekua' barei' ha' lem surat Allah éh bara' ka', La'ah kenat péh jalan ké' mejing Ka'au'
         belah kekat kelunan éh tengéé' pohoo' jin irah Yahudi. La'ah akeu' juk nyanyi mejing
         ngaran Ko', ha' néh.
         10 Pu'un jah ha' kepéh éh bara' ka', Ka'ah éh tengéé' pohoo', jian keh murung kenin
         pemung ngan kelunan éh kevéléé' Allah, ha' néh.
         11 Pu'un jah ha' kepéh éh bara' ka', Mejing Tuhan O kekat kelunan éh tengéé' pohoo'
         jin irah Yahudi. Mejing Iah mu'un kekat arong kelunan, ha' néh.
         12 Kenat péh ha' lem surat Yesaya kepéh bara', La'ah jah kelunan jin puku' Isai juk
         tuai, Allah pu'un ngajung Iah ke' Néh omok pengeja'au kekat kelunan éh tengéé' pohoo'
         jin irah Yahudi. La'ah irah juk ngelan tong Iah kepéh, ha' néh.
         13 Jian Allah éh kenelan lu', pepenoo' kenin ka'ah ngan kekat kemurung Néh ngan pengepawah
         Néh, neu' pengelan keh tong Iah, dokoo' ka'ah omok pepit dalem pengelan keh neu' penyukat
         Sahéé' Ni'ai.
         14 O kekat padéé' ké', kejam ké' ka'ah pu'un pika ngan jam seruh maneu' pekua' barei'
         éh benara' ké' iteu', ngan kejam ké' ka'ah jam petebaraa' belah ka'ah ke'.
         15 Na' péh kenat dalem surat ké' iteu' akeu' makang nyurat éh dokoo' petesen ka'ah kepéh.
         Akeu' makang maneu' éh kenat uban Allah pu'un ngevéléé' akeu'
         16 dokoo' ké' omok maneu' kereja' Kristus Yésus belah kelunan éh tengéé' pohoo'. Lem
         ké' bara' Rengah Jian éh jin Allah ngan kelunan éh tengéé' pohoo' kenat, dokoo' ké'
         omok mena' réh ngan Allah, barei' kelunan éh mena' ka'an ngan Tuhan rai, kenat péh
         akeu' mena' réh ngan Allah ke' réh omok anah nah neu' Sahéé' Ni'ai.
         17 Uban néh kenat dalem Kristus Yésus, murung kenin ké' maneu' kereja' Allah.
         18 Makang kenin ké' bara' tong kekat jalan Kristus ngevéléé' akeu' dokoo' ké' mihin
         kelunan éh tengéé' pohoo' jin irah Yahudi kivu Allah kepéh. Pu'un éh kenat neu' ha'
         tebaraa' Tuhan éh nenéng réh ngan kuraa' arong penganeu' ké' kepéh éh ta'an réh kepéh,
         19 ngan neu' kuraa' telana' ja'au éh ngebéé kenin réh, ngan neu' penyukat Sahéé' Ni'ai
         kepéh. La'ah jin Yérusalem avéé' tong tana' Ilirikum pu'un akeu' tai bara' Rengah
         Jian tong Kristus ngan réh.
         20 Jin bu'un ké' lakau rai, gahang kenin ké' keloo' bara' Rengah Jian tong tana' éh
         bé' jak jam ngaran Kristus, dokoo' mai akeu' tai ngan kelunan éh pu'un menéng Rengah
         Jian neu' kelunan éh tengéé',
         21 barei' ha' lem surat Allah bara', La'ah kelunan éh bé' jak jam rengah tong Iah, omok
         maten kenin réh pekang. Kelunan éh bé' jak menéng omok réh nesen éh kepéh.
         22 Keloo' mu'un ku' perengah Tuhan semah-semah péh, bang pinaa' koléé' hun ké' seruh
         juk tai tavin ka'ah, meraran awah ku'.
         23 Bang hun iteu' uban kereja' ké' tong tana' siteu' lepah ma'o, na' péh lem kuraa'
         ta'un lepah rai bé' ku' omok angai nepah ka'ah,
         24 hun iteu' akeu' ngelan omok angai da'. Tovoo' ké' lakau tai tana' Sepanyol akeu'
         juk mokoo' ngan keh jak, la'o inah boh keh omok nolong akeu' tai.
         25 Bang hun iteu' bé' jak ku' kangai ngan ka'ah akeu' juk tai Yérusalem tenah, dokoo'
         ké' nolong kelunan éh anah Tuhan sitai.
         26 Uban sidang tong Makedonia ngan Akhaya pu'un réh mena' kuraa'-kuraa' pengena' nyohoo'
         akeu' patet éh ngan sidang tong Yérusalem. Bé' réh sihun tong pengena' réh inah, bang
         pu'un réh mena' éh dokoo' nolong kelunan kari éh belah irah anah Tuhan tong Yérusalem.
         27 Kenin réh tengéé' juk maneu' kenat, bé' pu'un séé' éh nyohoo' réh, bang éh mu'un
         néh tekep réh maneu' kenat uban irah Yahudi rai pu'un réh mena' kuraa'-kuraa' kejian
         dalem kenin irah éh tengéé' pohoo', kenat péh hun iteu' kepéh, tekep irah éh tengéé'
         pohoo' nolong irah Yahudi dalem pengekari réh kepéh.
         28 La'o ké' tai kenat ngan mena' kekat rigit inah ngan réh, boh akeu' sa'o tai tana'
         Sepanyol, tovoo' inah akeu' tuai nepah ka'ah kepéh.
         29 La'ah akeu' jam tovoo' ké' tuai tavin ka'ah, adang ka'ah pu'un alaa' kekat pengejian
         Kristus.
         30 O kekat padéé' ké', akeu' nyohoo' ka'ah dalem ngaran Tuhan Yésus Kristus, ngan uban
         penika Sahéé' Ni'ai ngan uleu', jian keh gahang sebayang tong akeu'.
         31 Sebayang menyat Tuhan mihau ku' jin kelunan éh bé' ngelan Tuhan tong tana' Yudia,
         ngan inah kepéh dokoo' kereja' ké' tong Yérusalem omok payoo' ngan kelunan éh anah
         Allah,
         32 Ngan inah kepéh hun néh pengeloo' Allah, dokoo' ké' omok angai ngan murung kenin,
         ngan alaa' jian kenin pemung ngan ka'ah kepéh.
         33 Jian Allah éh mihin lu' murip pawah, jian Iah pu'un pemung ngan ka'ah béé. Amin.

1 La'ah akeu' juk bara' ngan keh tong jah padéé' lu' redo pu'un ke' éh angai dat, ngaran
         néh Pebe éh, iah éh nolong irah tong sidang Kengkrea.
         2 Jian keh alaa' éh dalem ngaran Tuhan, pekua' éh tekep ngan kelunan éh anah Allah,
         ngan nolong éh dalem kekat kereja' néh da'. Uban usah néh tengéé' pu'un nolong kelunan
         pinaa', pah avéé' iah nolong usah ké' tengéé' péh.
         3 Bara' tabi' ngan Priskila ngan Akwila, rawah éh bakéh ké' dalem kereja' Kristus Yésus,
         4 si'ik awah la'ah rawah bé' matai rai uban roh nolong akeu'. Jian kenin ké' uban rawah
         bé' matai, bé' éh akeu' awah éh jian kenin, bang kekat sidang belah kelunan éh tengéé'
         pohoo' péh.
         5 Bara' tabi' kepéh ngan sidang éh tong lamin roh. Tabi' ngan Epenetus éh bakéh ké'
         mu'un rai, iah éh bu'un ngelan tong Kristus jin belah irah tong tana' Asia.
         6 Tabi' ngan Meriam éh kereja' mu'un nolong ka'ah.
         7 Tabi' ngan Andronikus ngan Yunias, rawah éh kua' pohoo' ngan ké', éh pu'un tong lamin
         tutup pemung ngan ké' lepah rai, kekat irah lawah malai mu'un ngan rawah inah, rawah
         inah ngelan tong Tuhan hun ké' to bé' jak ngelan irai.
         8 Tabi' ngan Ampliatus, bakéh ké' mu'un dalem kereja' Tuhan.
         9 Tabi' ngan Urbanus, jah kelunan kepéh éh kereja' pemung ngan améé' dalem kereja'
         Kristus, kenat péh Stakhis, bakéh ké' irai.
         10 Tabi' ngan Apeles éh poléng mu'un pu'un ngelan tong Tuhan, bé' iah bet Tuhan na'
         péh ja'au penusah néh rai. Tabi' ngan kekat irah panak Aristobulus.
         11 Tabi' ngan Herodion éh panak ké'. Tabi' ngan kekat kelunan Kristén tong lamin Nakkisus.
         12 Bara' tabi' ngan Tripina ngan Triposa, rawah redo éh maneu' kereja' Tuhan, ngan bakéh
         ké' Persis éh kereja' mu'un ngan Tuhan.
         13 Tabi' ngan Rupus éh jian mu'un-mu'un kereja' ngan Tuhan, tabi' kepéh ngan tinen néh
         éh ngelayau alaa' akeu' seleket anak usah néh mu'un.
         14 Tabi' ngan Asinkritus ngan Plegon ngan Hermes ngan Patrobos ngan Hermas ngan kekat
         padéé' lu' lem Kristus éh pemung ngan réh.
         15 Tabi' ngan Pilologus ngan Yulia ngan Nereus ngan padéé' néh éh redo, ngan Olipas,
         ngan kekat kelunan éh ngelan tong Tuhan éh pemung ngan réh.
         16 Jian ka'ah petabi' jah usah ngan jah usah. La'ah kekat sidang Kristus bara' tabi'
         ngan ka'ah.
         17 O kekat padéé' ké' akeu' nyohoo' ka'ah jian keh mavaa' dai pu'un kelunan tuai mihin
         tebaraa' éh petawang kelunan ngan pepetat réh jin pengelan réh tong Tuhan, éh bara'
         jah ha' tebaraa' éh tengéé' jin éh benara' ké' ngan keh rai. Jian ka'ah ngelepat jin
         irah.
         18 Uban bé' réh maneu' kereja' Kristus éh Tuhan uleu', bang irah maneu' kekat éh omok
         ngejian kenin réh tong kemagat réh éh sa'at. La'ah neu' ha' réh éh méé ngan jian,
         inah irah ngelavo' kelunan éh bé' malai.
         19 La'ah kekat kelunan lepah menéng rengah ka'ah pu'un ngelan tong Rengah Jian tong
         Yésus Kristus, uban néh kenat akeu' murung kenin, bé' medai. Bang akeu' keloo' ka'ah
         malai tong kekat éh jian, bang bé' malai tong kekat éh sa'at.
         20 La'ah Allah éh mihin lu' pawah, iah éh omok nyaga' Sitan ra' gem keh. La'ah jian
         Yésus Kristus Tuhan lu' pu'un pepit penika Néh ngan ka'ah.
         21 La'ah Timotius bakéh ké' dalem kereja' iteu', bara' tabi' ngan ka'ah, kenat péh irah
         panak ké' Lukius ngan Yason ngan Sosipater, irah kepéh bara' tabi'.
         22 Akeu' Tertius éh nyurat ha' Paulus iteu', akeu' péh bara' tabi' ngan keh dalem ngaran
         Tuhan.
         23 La'ah Gayus péh, lakei' éh alaa' améé' sebayang tong lamin néh, iah kepéh bara' tabi'.
         Kenat péh Érastus, kelunan éh kereja' peritah mihau rigit, ngan padéé' lu' Kuartus,
         rawah péh bara' tabi'.
         24 Tuhan Yésus Kristus pu'un pepit penika Néh ngan ka'ah. Amin.
         25 Jian lu' mejing Allah. Iah pu'un penyukat ngereken kenin ka'ah dalem pengelan keh
         tong Rengah Jian éh benara' ké' tong Yésus Kristus. Adang Tuhan juk purip ka'ah éh
         tengéé' pohoo'. Hun sahau rai bé' kelunan jam tong kenin Tuhan kenat uban néh pelim,
         26 bang hun iteu' bé' éh pelim kepéh pu'un réh jam éh neu' kekat ha' éh senurat irah
         nabi, ngan neu' sohoo' Allah éh pu'un pelinguh pu'un iteu' poléng ngan kelunan béé
         dokoo' réh omok ngelan ngan kivu Tuhan kepéh.
         27 Jah awah Allah ngan Iah jam kekat ineu'-ineu', tekep uleu' mejing Iah pah avéé' pelinguh
         neu' Yésus Kristus. Amin.1 KORINTUS1 KORINTUS1 KORINTUS1 KORINTUS1 KORINTUS

1 Akeu' Paulus éh tenebai Allah ké' omok lawah Kristus Yésus, kivu pengeloo' kenin
         Allah awah, amo Sostenes éh padéé' keh dalem Tuhan.
         2 Maneu' surat iteu' ngan kekat sidang Allah éh tong leboo' ja'au Korintus, inah éh
         ngan kekat kelunan éh tenebai Tuhan ke' néh anah Nah, neu' urip réh pemung ngan Kristus
         Yésus, pemung ngan kekat kelunan semah-semah péh éh tebai tong ngaran Tuhan Yésus
         Kristus. Iah éh Tuhan lu', ngan Tuhan irah péh.
         3 Jian Allah éh Tamen lu' ngan Tuhan Yésus Kristus, mena' penika Néh ngan pengepawah
         Néh ngan keh.
         4 La'ah ngelayau akeu' sebayang bara' jian kenin ngan Allah uban penika Néh ngan ka'ah
         dalem Kristus.
         5 Uban neu' keh petem dalem Tuhan, ka'ah kaya' lem kekat urip keh, inah ka'ah pu'un
         penoo' neu' pengejam, kenat péh lem pengané keh, kenat péh lem ha' tebaraa' keh.
         6 Ha' tebaraa' tong Kristus pu'un éh petem reken lem ka'ah,
         7 avéé' ka'ah bé' pu'un kurang dalem ineu'-ineu' pengena' Néh kelebéé' keh mena Tuhan
         Yésus Kristus tuai kepéh.
         8 La'ah Iah omok ngereken keh pah avéé' tong ga', dokoo' ka'ah bé' pu'un teneng kenukum
         Néh, tovoo' savéé' Néh.
         9 La'ah omok uleu' ngelan Allah, Iah éh Allah éh tebai keh dokoo' keh omok pebakéh
         ngan Anak Néh Yésus Kristus éh Tuhan lu'.
         10 O kekat padéé' ké', dalem ngaran Tuhan Yésus Kristus, akeu' nyohoo' ka'ah pekua'
         kenin béé-béé dalem kekat ha' ané keh, mai ka'ah tengéé' kenin, jian ka'ah pekua'
         kenin ngan pekua' penyeruh.
         11 Uban pu'un kuraa' kelunan jin lamin lakei' Kloe lepah bara' ngan ké', jelua' ka'ah
         pu'un paneu'.
         12 Barei' iteu' éh, jelua' ka'ah pu'un bara', Akeu' kivu Paulus, jelua' kepéh bara',
         Akeu' kivu Apolos, jelua' kepéh bara', Akeu' kivu Péterus, ha' jelua' kepéh, Akeu'
         kivu Kristus.
         13 Mai keh petengéé' kenin uban Kristus Iah jah awah. Kineu', Paulus éh matai tong kayeu'
         salib ngeliwah keh kei? Kineu', pu'un keh benatis réh dalem ngaran Paulus kei?
         14 Akeu' bara' jian kenin ngan Allah uban bé' ku' pu'un ngebatis séé'-séé' péh jin belah
         ka'ah, bang Krispus ngan Gayus awah éh benatis ké' rai.
         15 Bé' pu'un séé'-séé' péh éh omok bara' iah benatis réh dalem ngaran ké'.
         16 Oo', pu'un jah usah kepéh éh benatis ké', inah éh Stépanus ngan irah tong lamin néh
         kepéh, bang kioo' ké' bé' pu'un éh jah kepéh éh benatis ké'.
         17 Uban Kristus bé' éh nyohoo' akeu' tai ngebatis kelunan bang Iah nyohoo' akeu' tai
         bara' Rengah Jian ngan réh, ngan bara' éh lenaa' mu'un ngan bé' éh kivu pengejam kenin
         kelunan dai pematai Kristus tong kayeu' salib seleket bé' pu'un penyukat kepéh.
         18 La'ah tebaraa' tong pematai Kristus tong salib, bé' pu'un gunah néh ngan kekat kelunan
         éh tawang, bang ngan uleu' éh pu'un alaa' urip, inah éh penyukat Allah.
         19 Uban pu'un ha' lem Surat Allah éh bara' ka', La'ah Akeu' juk kebéé kenin kelunan
         tong jalan réh seruh réh omok alaa' urip. Na' péh réh kelunan éh jam seruh mu'un ngan
         pekalai mu'un, adang Akeu' kebéé kekat pengejam réh.
         20 Hun néh kenat, kineu' irah kelunan éh jam seruh? Ngan kineu' irah éh lepah pekalai
         mu'un, ngan irah éh jam pané tong kuraa'-kuraa' arong pengejam? Allah pu'un maneu'
         réh barei' kelunan éh bé' jam seruh ineu'-ineu' péh, kekat pengejam réh palui awah.
         21 Dalem kekat pengejam Allah éh teneng mu'un, bé' Iah kejeraa' kelunan omok jam iah
         neu' Allah murip kelunan éh ngelan tong ha' tebaraa' éh benara mé' éh seneruh kelunan
         éh jah, tebaraa' éh palui awah.
         22 Kelunan Yahudi nyohoo' kelunan éh bara' ha' Tuhan maneu' kuraa' telana' éh omok pepoléng
         ha' tebaraa' réh inah pu'un teneng mu'un, ke' réh omok ngelan éh, ngan irah Yunani
         juk alaa' ha' tebaraa' jin pengejam kenin kelunan awah.
         23 Bang pu'un mé' bara' ngan kekat kelunan, Kristus matai tong kayeu' salib. Ha' tebaraa'
         inah keleko irah Yahudi, ngan irah éh tengéé' pohoo' bara' éh ha' éh palui awah.
         24 Bang ngan kelunan éh tenebai Allah, irah Yahudi péh kenat péh irah éh tengéé' pohoo',
         tebaraa' inah, inah éh Kristus, éh penyukat Allah ngan éh pengejam Allah mu'un.
         25 Uban éh seneruh kelunan pengepalui Allah, éh mu'un néh, inah éh pelapah jam mu'un
         jin pengejam kelunan, ngan éh seneruh kelunan pengelemoo' Allah, éh ke' Kristus matai
         tong salib, inah éh pelapah gahang mu'un jin pengegahang kelunan.
         26 O kekat padéé' ké', jian keh seruh, kineu' ka'ah hun Allah tebai keh lepah rai. Bé'
         ka'ah pinaa' barei' kelunan éh jam seruh mu'un, ngan bé' ka'ah pinaa' pu'un penyukat,
         ngan bé' ka'ah pinaa' kelunan éh maren.
         27 Bang na' péh kenat, Allah ngevéléé' éh seneruh kelunan éh jah, palui awah, dokoo'
         pekenyaa' kelunan éh jam seruh tong kuraa' arong éh tong tana' iteu'. Éh seneruh kelunan
         pu'un lemoo', inah éh kevéléé' Allah dokoo' pekenyaa' kelunan éh ja'au penyukat.
         28 Iah ngevéléé' éh keleko kelunan éh jah, ngan éh nebet réh, dokoo' Néh ngebéé kekat-kekat
         éh seneruh kelunan pu'un gunah.
         29 Uban Iah ngevéléé' réh kenat, bé' pu'un jah-jah usah péh éh omok ngajung usah néh
         tong jumen Tuhan Allah.
         30 Bang Allah éh maneu' keh petem dalem Kristus Yésus. La'ah jin Kristus Allah maneu'
         uleu' pu'un pengejam. Kenat kepéh naneu' Kristus, inah uleu' pu'un teneng kenin tong
         jumen Allah ngan paléu anak Néh mu'un, ngan pelepu jin kekat penyala'.
         31 Hun néh kenat barei' ha' lem surat Allah bara' ka', séé'-séé' éh bahuu', tekep iah
         bahuu' tong kekat jalan Tuhan pika éh, ha' Néh.

1 La'ah hun ké' tai tavin keh lepah rai dokoo' ké' bara' ha' tebaraa' Allah éh bé'
         kejam kelunan sahau, bang hun iteu' pu'un éh pepoléng Néh, bé' akeu' pané dalem kuraa'-kuraa'
         ha' éh ma'an éh bé' omok kejam keh, ngan bé' akeu' pané barei' kelunan éh pinaa' arong
         pengejam.
         2 Kelebéé' ké' pu'un ngan keh, jah awah kenin ké', inah éh juk bara' Yésus Kristus
         matai ngan keh, ngan bara' tong pematai Néh tong kayeu' salib.
         3 Kenat péh hun ké' tai tavin keh, lemoo' usah ké' ngan medai ku', pah avéé' ké' riyet
         mu'un péh.
         4 La'ah ha' tosok ké' ngan ha' tebaraa' ké' inah rai, bé' éh barei' ha' tebaraa' kelunan
         éh jam seruh, éh pinaa' arong pengejam, bang pu'un éh neu' penyukat Sahéé' Allah.
         ke' ka'ah omok ngelan.
         5 La'ah tong pengejam Tuhan Allah, bé' éh jin pengejam kenin kelunan éh ngepaléu kenin
         keh, bang neu' penyukat Allah.
         6 Bang hun ké' nebaraa' kelunan éh lepah sukup pengejam réh tong ha' tebaraa' Tuhan,
         pu'un ku' nebaraa' réh palaa' kuraa'-kuraa' ha' tebaraa' éh ma'an éh pu'un ngan pengejam,
         bang pengejam ké' iteu', bé' éh pengejam jin tana' iteu' awah, bé' éh barei' pengejam
         irah éh pengeja'au kelunan éh jin tana' iteu' awah, uban kekat penyukat pengeja'au
         kelunan inah juk béé.
         7 Kekat ha' tebaraa' éh benara' ké' pu'un éh bara' tong pengeloo' kenin Allah éh pelim
         jin kelunan lepah rai. Uban hun tana' iteu' to bé' jak pesuai neu' Néh sahau, pengeloo'
         kenin Néh tengéé' juk mihin lu' tong pengaren Néh.
         8 Hun réh jam tong pengeloo' kenin Tuhan kenat sahau rai, adang réh bé' mematai Tuhan
         éh matek maren tong kayeu' salib.
         9 Inah éh sin tong ha' lem surat Allah éh bara' ka', Éh bé' ta'an ngan éh bé' nenéng
         kelunan, ngan éh seneruh réh bé' omok pu'un, inah éh petenup Allah ngan kelunan éh
         pika Iah, ha' néh.
         10 Bang uleu' jam éh, uban neu' penyukat Sahéé' Néh Allah pepoléng éh ngan lu', uban
         Sahéé' Néh éh pekelenaa' kekat ineu'-ineu' péh, pah avéé' tong éh dilem mu'un éh dalem
         pengeloo' Allah.
         11 Uban bé' pu'un séé'-séé' péh éh omok jam tong ineu' éh penyeruh kelunan éh jah, usah
         nah tengéé' awah éh jam éh, kenat péh Sahéé' Allah, Iah awah éh jam tong kenin Allah.
         12 Bé' Tuhan mena' pengejam éh jin tana' iteu' ngan lu', bang Iah mena' Sahéé' Allah
         nah ngan lu', dokoo' lu' omok nesen tong kekat pengena' Allah ngan lu'.
         13 Bé' améé' nebaraa' kelunan neu' pengejam mé' tengéé', bang améé' nebaraa' réh neu'
         pengejam Sahéé' Allah. Kekat éh benara' Sahéé' Allah lem kenin mé', inah ke' éh benara'
         mé' ngan kelunan éh pu'un Sahéé' Allah.
         14 Bang kelunan éh bé' pu'un Sahéé' Allah bé' éh omok alaa' ha' tebaraa' jin Sahéé'
         Allah, adang néh bé' omok nesen éh, uban kekat ha' tebaraa' inah palui awah tong iah,
         matek bé' éh omok jam tong néh, uban kekat inah Sahéé' Allah awah éh omok pekelenaa'
         éh.
         15 La'ah kelunan éh bé' pu'un Sahéé' Allah, bé' iah omok petuneng kelunan éh pu'un Sahéé'
         Allah uban Sahéé' Allah awah éh jam pengeloo' kenin Tuhan.
         16 Barei' ha' lem surat Allah bara', séé' omok jam tong kenin Tuhan? Séé' omok nebaraa'
         Iah, ha' Néh. Bang uleu' éh ngelan tong Tuhan omok lu' jam tong pengeloo' Néh ngan
         tong kenin Néh.

1 O kekat padéé' ké', éh mu'un hun ké' tai tavin keh lepah rai, bé' akeu' omok pané
         ngan keh barei' ké' pané ngan kelunan éh pu'un Sahéé' Allah, bang akeu' pané ngan
         keh barei' ké' pané ngan kelunan éh murip pekua' kemalai kelunan éh bé' pu'un Sahéé'
         Allah, barei' anak si'ik awah.
         2 Akeu' pu'un barei' pétéé' keh awah, uban keh bé' omok kuman sin ka'an, kenat péh
         pah avéé' hun iteu' bé' ka'ah omok kuman éh,
         3 uban ka'ah murip keto pekua' kelunan éh bé' jam Allah. Uban hun keh pu'un pekeleko
         ngan pepaneu' belah ka'ah, kineu' éh kenat, bé' iteu' pekua' barei' kemalai kelunan
         éh bé' pu'un Sahéé' Allah kei?
         4 Uban hun pu'un jah usah bara', Akeu' kivu Paulus, ngan éh jah bara', Akeu' kivu Apolos,
         kineu' hun néh kenat, bé' ka'ah murip pekua' kelunan éh bé' jam Allah kei?
         5 Séé' Apolos, ngan Paulus? Amo kelunan sohoo' awah, éh mihin keh ngelan tong Tuhan.
         Siget usah améé' maneu' kereja' éh sohoo' Tuhan ngan mé'.
         6 Akeu' éh mulah ha' tebaraa' Tuhan rai, Apolos éh mesup éh, bang Allah éh maneu' éh
         nyekaa'.
         7 Kelunan éh mulah éh ngan kelunan éh mesup éh péh, bé' makat uleu' ngeja'au réh, bang
         uleu' ngeja'au Allah, uban Iah éh maneu' éh nyekaa'.
         8 Kelunan éh mulah éh ngan kelunan éh mesup éh péh, bé' kereja' roh pelapah jian jin
         anah jah nah, bang adang Allah mena' oléé' ngan roh, kivu pekua' kereja' roh.
         9 Uban améé' béé pekua' kenin kereja' ngan Allah, ka'ah éh barei' térék Néh. La'ah
         ka'ah péh barei' lamin Allah.
         10 La'ah kivu pekua' pengena' Allah ngan ké', akeu' éh barei' pengeja'au tukeng lamin,
         akeu' éh mejek lihei', la'ah kelunan éh jah maneu' lamin tong néh. Bang tekep kelunan
         éh maneu' lamin tong néh seruh mu'un tong penganeu' néh tong néh.
         11 Uban Allah lepah mena' Yésus Kristus barei' lihei' éh reken, bé' uleu' omok mejek
         lihei' éh tengéé' jin inah.
         12 Tong lihei' inah pu'un jelua' kelunan éh maneu' balun néh palaa' mas ngan pirek péh,
         kenat péh palaa' bateu' talem éh ma'an. Pu'un jelua' kepéh éh maneu' balun néh kayeu'
         ngan ureu' éh mapeu' péh ngan pungun parai.
         13 Tong dau Kristus pu'un tuai kepéh, boh éh poléng mu'un kineu' kekat éh penganeu'
         réh inah. Uban luten éh pu'un tovoo' dau inah, inah éh juk pepoléng éh. Luten inah
         éh memarem hun kereja' siget-siget usah pu'un jian ngan bé' péh.
         14 Hun kekat balun éh pebalun réh iri' pu'un petem keto, boh réh pu'un utung néh kepéh.
         15 Bang hun kekat balun néh potong awah, bé' éh pu'un utung. Usah néh awah omok alaa'
         urip, pekua' kelunan éh kelap jin lamin néh éh potong.
         16 Kineu', bé' keh jam ka'ah éh lamin Allah ngan Sahéé' Allah mokoo' lem kenin keh?
         17 Séé'-séé' éh kebéé Umaa' Allah, Allah kebéé iah kepéh, uban Umaa' Allah pu'un éh
         ni'ai, inah éh ka'ah.
         18 Mai jah usah ngelavo' usah néh. Hun pu'un jah usah éh seruh iah kelunan éh jam seruh,
         tekep iah paléu palui awah, boh éh omok alaa' pengejam mu'un kepéh.
         19 Uban éh seneruh kelunan tong tana' pu'un jian, paléu pengepalui awah tong ta'an Allah.
         Barei' ha' lem surat Allah bara', La'ah kelunan éh pu'un pengejam jin tana' iteu'
         awah, Tuhan maneu' kekat pengejam réh inah barei' viheu' ngan irah ke' kepéh, ha'
         Néh.
         20 Ngan jah ha' kepéh, Tuhan jam kekat seneruh kelunan éh pu'un pengejam jin tana' barei'suwok
         awah, ha' néh.
         21 Uban néh kenat mai jah usah ngajung kelunan uban na'at kekat penganeu' réh awah.
         Bé' ka'ah anah Paulus ngan Apolos. Uban kekat ineu'-ineu' péh ka'ah éh pu'un éh.
         22 Kenat péh Paulus, ngan Apolos, ngan Péterus ngan kekat éh tong tana' siteu', urip
         ngan matai péh, kenat péh éh pu'un hun iteu', ngan éh juk pu'un kepéh vam, kekat néh
         béé anah ka'ah éh,
         23 ngan ka'ah kepéh anah Kristus ngan Kristus éh anah Allah.

1 Tekep ka'ah seruh amo Apolos, kelunan éh kivu sohoo' Kristus awah. Kristus éh mena'
         ha' tebaraa' Néh ngan amo. Ha' tebaraa' iteu' pelim éh tong kelunan sahau rai, amo
         mihau éh ngan bara' éh ngan kelunan éh jah kepéh.
         2 Adang tekep kelunan éh mihau éh pu'un tigéh lem kekat sohoo' pengeja'au néh.
         3 Bé' akeu' tusah kenin seruh kineu'-kineu' éh seneruh keh tong akeu', kenat péh seneruh
         kelunan séé'-séé' péh. Akeu' tengéé' péh bé' akeu' petuneng kenin ké'.
         4 Bé' akeu' nesen ineu'-ineu' kesa'at lem kenin ké', na' péh kenat bé' akeu' bara'
         akeu' bé' pu'un sala', bang Tuhan awah éh jam petuneng kenin ké'.
         5 Uban néh kenat mai ka'ah petuneng ngan maneu' kelunan pah avéé' jaka' éh kevéléé'
         Tuhan hun sioo' Néh tuai kepéh. Adang Iah omok pepoléng kekat penyeruh réh éh merem
         ngan éh pelim rai, ngan Iah pepoléng kekat pengeloo' kenin kelunan éh pelim rai. Tovoo'
         inah Tuhan pu'un mejing kelunan kivu pekua' penganeu' réh.
         6 O kekat padéé' ké', tong kekat éh benara' ké' iteu', akeu' maneu' ha' tapan tong
         amo Apolos, dokoo' keh omok nesen éh. Pu'un ku' tapan éh kenat dokoo' ka'ah omok jam,
         bé' tekep keh petuneng kelunan ngan ngajung jah usah ngan tengéé' kenin ngan leko
         tong jah usah kepéh.
         7 Séé' maneu' keh pelapah jian jin irah éh jah? Kineu', bé' éh Tuhan éh mena' kekat-kekat
         pengena' lem kenin keh kei? Hun néh kenat uban ineu' keh bau kenin ngajung usah keh,
         barei' keh seruh bé' éh pengena' Tuhan?
         8 Bé' makat uban keh kurang pengejam. Pengejam keh nah sukup mu'un éh. Ka'ah seruh
         ka'ah éh kelunan jian. Ka'ah seruh ka'ah éh raja'. Amo iteu' bé' amo kelunan jian.
         Jian ka'ah raja' mu'un dokoo' amo omok raja' pemung ngan ka'ah kepéh.
         9 Uban akeu' seruh, Allah maneu' améé' éh lawah Néh barei' saa' likot kekat kelunan
         béé, pekua' kelunan éh teneng kenukum réh éh juk penatai réh tong jumen réh béé, dokoo'
         mé' omok ta'an kekat kelunan ngan kekat meliket péh.
         10 Uban mé' maneu' kereja' Kristus, inah mé' barei' okoo' kelunan éh palui awah, bang
         ka'ah kelunan éh jam seruh tong urip keh lem Kristus. Améé' kelunan éh lemoo' awah,
         bang ka'ah éh gahang, ka'ah éh kenajung kelunan, améé' éh keleko réh awah.
         11 Avéé' hun iteu' améé' pu'un la'au' ngan mapeu' batok, ngan bé' pu'un sukup pakai,
         pu'un réh mipok mé', ngan pu'un mé' lakau-lakau bé' pu'un jalan mokoo' petem.
         12 Mutau mé' kereja' dokoo' tagong usah mé'. Hun kelunan maneu' mé' pu'un mé' mipa réh
         ngan jian, hun réh peketa mé', améé' ngerera' ngan ngeretep awah.
         13 Hun réh ngesa'at ngaran mé', améé' mipa ha' réh ngan ha' éh dawai. La'ah améé' pekua'
         moo' ngan dek awah tong ta'an kekat kelunan, pah avéé' hun iteu'.
         14 La'ah akeu' nyurat kenat bé' éh uban ké' juk pekenyaa' keh, akeu' nyurat éh kenat
         uban ké' juk nebaraa' keh, pekua' anak usah ké' éh penika ké'.
         15 Uban na' péh ka'ah pu'un ibu-ibu guru éh nebaraa' keh tong urip keh dalem Kristus,
         bé' tamen keh pinaa'. Uban dalem Kristus Yésus akeu' éh tamen keh, uban akeu' éh bu'un
         bara' Rengah Jian ngan keh.
         16 Uban néh kenat akeu' nyohoo' ka'ah kivu uban ké' kepéh.
         17 La'ah kenat péh akeu' nyohoo' Timotius tai tavin ka'ah kepéh. Iah seleket anak ké'
         éh penika ké' ngan éh tigéh dalem kereja' néh. Iah omok petesen keh tong kekat jalan
         ké' dalem Kristus Yésus, pekua' éh benara' ké' tong siget-siget sidang semah-semah
         péh.
         18 Bang pu'un jelua' ka'ah éh bau kenin, uban keh seruh bé' akeu' makang tuai nepah
         keh.
         19 Bang hun néh lem pengeloo' Allah, adang akeu' juk tuai ngan keh ngan laho, boh akeu'
         omok jam kenin irah éh bau-bau kenin kenat ngan jam tong penganeu' réh kepéh, bé'
         makat tong kekat ha' éh nané réh awah.
         20 Uban tong kelunan éh pu'un lem nihau Allah, bé' éh neu' ha' tosok réh awah bang neu'
         penyukat Tuhan.
         21 Kineu' éh pengeloo' keh? Keloo' akeu' tuai mihin perah, kineu', keloo' akeu' tuai
         ngan dawai kenin ngan penoo' neu' penika Tuhan kei?

1 Pu'un ku' menéng ha' réh bara' rengah jin ka'ah. Tusah kenin ké' menéng éh. Éh benara'
         réh, pu'un kelunan sidang éh petuyang. Éh mu'un néh pelapah sa'at jin barék kelunan
         éh bé' ngelan tong Tuhan, uban néh petuyang ngan tinen keruwah néh.
         2 Kineu' ka'ah ngajung usah keh hun kelunan pu'un maneu' kenat? Jian keh besau kenin,
         ngan kelunan éh maneu' kenat tekep keh pepiso éh jin sidang keh.
         3 Na' péh usah ké' pu'un juu', bang kenin ké' pu'un pemung ngan keh, ngan dalem ngaran
         Tuhan Yésus, akeu' ngukum kelunan inah, pekua' barei' hun usah ké' pu'un ngan keh
         sinah.
         4 Na' péh usah ké' bé' pu'un sinah, dalem kenin ké' akeu' pu'un pemung ngan keh sinah,
         ngan hun ka'ah petipun, neu' penyukat Tuhan Yésus éh pu'un pemung ngan uleu',
         5 jian keh pepusit éh jin sidang keh, mena' éh ngan Sitan, boh éh jihah. Hun keh maneu'
         kenat, na' péh usah néh jam matai, bang sahéé' néh omok éh murip tovoo' Tuhan Yésus
         tuai kepéh.
         6 Bé' tekep keh ngajung usah keh kenat. Kineu' keh, bé' keh jam tawan-pekevat tepong,
         na' péh éh si'ik awah, omok éh pekevat kekat lugung tepong?
         7 Jian keh bet tawan-pekevat, éh lepah lebéé' tenéh, inah éh penyala', dokoo' keh omok
         jah lugung tepong éh maréng kepéh, éh bé' pu'un vat neu' tawan pekevat. Jian keh maneu'
         penguman éh sohoo' Tuhan ngan kenin éh ni'ai ngan jian. Uban Dau Ja'au Paska uleu'
         lepah petenup, uban Kristus éh Domba Paska uleu' lepah penatai réh.
         8 Mai lu' ngeja'au Dau Ja'au Paska lu' palaa' roti éh pu'un tawan-pekevat, inah éh
         penyala' ngan kekat kesa'at. Bang maneu' éh ngan kekat éh jian ngan teneng.
         9 Lem surat éh senurat ké' lepah rai, pu'un ku' meta' keh pebakéh ngan kelunan éh sa'at
         barék ngan petuyang.
         10 Tong ha' ké' kenat, bé' akeu' pané tong irah éh bé' jak ngelan tong Tuhan éh petuyang,
         ngan éh magat juk alaa' mekum, ngan éh nekau ngan éh pakai butun. Hun akeu' meta'
         keh pebakéh ngan kelunan kenat, seleket ké' nyohoo' keh piso jin tana' iteu' mu'un.
         11 Bang tong ha' ké' rai, akeu' nyurat meta' keh pebakéh ngan kelunan éh bara' iah jah
         padéé' dalem Tuhan, bang barék néh sa'at ngan petuyang, ngan magat juk alaa' mekum,
         ngan pakai butun, ngan ngesa'at ngaran irah éh jah, ngan mavuk ngan nekau péh. Éh
         mu'un néh bé' tekep keh kuman ngan kelunan éh kenat.
         12 -
         13 Bé' akeu' petuneng barék kelunan éh to bé' jak ngelan Tuhan. Allah omok petuneng
         ngan ngukum réh. Bang tekep ka'ah petuneng barék kelunan tong sidang. Barei' ha' lem
         Surat Allah, Pepusit kelunan éh sa'at barék jin belah keh, ha' Néh.

1 Hun pu'un kelunan éh pepadéé' dalem Tuhan, éh tengéé' kenin ngan pepaneu', kineu'
         éh makang tai besara' tong jumen kelunan éh bé' ngelan tong Tuhan? Kineu' éh bé' kejeraa'
         irah éh ngelan tong Allah seruh tong kekat penusah néh inah?
         2 Kineu', bé' keh jam irah éh anah Allah juk petuneng kekat kelunan tong tana' iteu'!
         Hun néh kenat, hun keh pu'un petuneng tana' iteu' kepéh vam, kineu', bé' keh omok
         petuneng tong kekat rungen éh si'ik awah éh pu'un hun iteu' kei?
         3 Kineu', bé' keh jam uleu' péh juk petuneng meliket? Hun néh kenat makin péh tong
         kekat éh pu'un dalem pengurip lu' hun iteu'.
         4 Hun néh kenat hun pu'un penusah belah ka'ah, kineu' keh, tekep keh mihin éh tai tong
         jumen kelunan éh bé' pu'un dalem sidang ke' réh omok seruh éh kei?
         5 Tekep ka'ah menyaa'. Kineu', bé' pu'un jah usah belah ka'ah éh jam seruh éh omok
         memekat ha' belah irah padéé' inah kei?
         6 Bang inah éh jah kelunan éh padéé' dalem Tuhan besara' maneu' jah padéé' néh kepéh,
         ngan inah kepéh, pu'un iah kejeraa' kelunan éh bé' ngelan tong Tuhan petuneng roh.
         7 Sala' mu'un ka'ah, uban keh pu'un tusah éh juk mihin keh tai besara', inah éh pepoléng
         keh sala' mu'un. Pelapah jian hun keh kejeraa' réh ngerugii' keh awah. Pelapah jian
         keh kejeraa' réh nekau, jin keh pu'un tai besara' ngan irah éh bé' ngelan tong Tuhan.
         8 Bang ka'ah tengéé' ngerugii' ka'ah ke', ngan nekau jin belah ka'ah ke', ngan inah
         éh jin irah éh pata padéé' dalem Tuhan. Béé kenin ké'.
         9 Adang keh jam kelunan éh sa'at barék bé' omok tai tong nihau Allah. Mai keh tawang,
         kelunan éh sa'at barék ngan petuyang, ngan kelunan éh pakai butun, ngan lakei' éh
         petuyang ngan lakei',
         10 ngan kelunan nekau, ngan kelunan éh magat juk alaa' mekum, ngan kelunan mavuk, ngan
         kelunan éh pesala' kelunan éh jah, ngan kelunan éh ngelapah sohoo', kekat irah éh
         maneu' kenat bé' omok alaa' Allah pengeja'au réh ngan tai lem nihau Néh.
         11 Hun lepah rai pu'un jelua' ka'ah kenat, bang pu'un Tuhan mohéé' keh jin penyala'
         keh, ngan hun iteu' ka'ah anah Allah, ngan pu'un teneng tong jumen Néh neu' ngaran
         Tuhan Yésus Kristus ngan neu' Sahéé' Allah.
         12 Barang pu'un jah usah éh bara', Omok akeu' maneu' ineu'-ineu' kivu pengeloo' kenin
         ké' tengéé', bé' pu'un ineu' éh meta' akeu' kenat. Oo', omok, bang bé' éh kekat inah
         omok ngejian kenin keh. Akeu' péh, omok akeu' bara', omok akeu' maneu' ineu'-ineu'
         kivu pengeloo' kenin ké' tengéé', bé' pu'un ineu' éh meta' akeu' kenat, bang bé' akeu'
         juk maneu' éh, uban bé' akeu' keloo' tai lem penyukat néh ke' néh ngeripen akeu'.
         13 Barang pu'un jah usah kepéh éh bara', Ka'an pu'un dokoo' lu' omok beso betuken, ngan
         betuken lu' pu'un dokoo' lu' omok kuman ka'an. Oo' mu'un, bang ka'an ngan betuken
         lu' péh juk kenebéé Allah. Usah kelunan bé' éh pu'un ke' néh maneu' barék sa'at ngan
         petuyang, bang pu'un éh ke' néh anah Tuhan, ngan Tuhan pu'un ke' Néh purip usah uleu'.
         14 La'ah pu'un Allah pebetéé' Tuhan Yésus jin patai Néh ngan Iah omok pebetéé' uleu'
         kepéh naneu' penyukat Néh.
         15 Ka'ah jam usah keh iteu' usah Kristus. Kineu', tekep ku' alaa' jebila' usah Kristus
         ngan maneu' éh usah redo éh petuyang? Bé'. Bé' omok.
         16 Kineu', bé' keh jam kelunan éh tai pemung ngan redo bavah, rawah seleket jah usah
         awah? Uban pu'un jah ha' lem surat Allah éh bara' lenaa' mu'un, Kelunan éh pemung,
         inah rawah seleket jah usah awah, ha' Néh.
         17 Kenat péh kelunan éh pemung ngan Tuhan pu'un éh jah awah neu' Sahéé'.
         18 Kelap keh jin petuyang. La'ah kekat arong penyala' éh jah éh naneu' kelunan, bé'
         éh ngesa'at usah néh mu'un, bang kelunan éh petuyang, pu'un éh maneu' penyala' ngan
         ngesa'at avéé' usah néh mu'un.
         19 Kineu', bé' keh jam usah keh iteu' lamin Sahéé' Allah éh pu'un dalem keh, éh nena'
         Allah ngan keh? Bé' ka'ah anah ka'ah ke', bang ka'ah anah Allah.
         20 Pu'un Iah melih ka'ah palaa' éh ma'an. Uban néh kenat tekep ka'ah peparen Allah dalem
         usah keh.

1 La'ah tong kekat peneteng keh dalem surat keh rai, inah akeu' juk mipa éh. Jian éh
         hun pu'un lakei' éh bé' kawin.
         2 bang uban pinaa' kelunan éh petuyang, tekep siget-siget lakei' kawin ngan siget-siget
         redo pu'un lakei' néh.
         3 Jian lakei' maneu' éh tekep ngan redo néh, kenat péh redo ngan lakei' néh, mai rawah
         pekeleko.
         4 La'ah redo éh lepah kawin, bé' usah néh anah nah tengéé', bang anah lakei' néh. Kenat
         péh lakei', bé' usah néh anah nah tengéé', bang anah redo néh.
         5 Mai rawah pekeleko. Bang hun rawah juk posot metok omok kenat hun rawah pané tenah
         ngan pekua' kenin keloo' kenat metok awah, dokoo' rawah omok sebayang. La'o inah jian
         rawah pemung kepéh barei' malai, dai rawah teneng tenupat Sitan uban roh bé' omok
         ngeretep.
         6 La'ah akeu' bara' éh seneruh ké' awah, bé' makat nyohoo' keh kenat.
         7 La'ah kenin ké' mu'un keloo' ku' hun kekat kelunan omok pekua' akeu', bang siget-siget
         kelunan alaa' pengena' éh jin Allah, jah barei' iteu' ngan jah barei' inah.
         8 La'ah ha' ké' kepéh ngan irah lemanai ngan irah redo baleu', pelapah jian hun keh
         murip tengéé' pekua' akeu' iteu'.
         9 Bang hun keh bé' omok ngeretep, jian keh kawin, pelapah jian keh kawin jin keh kelih
         ngan magat juk tavin réh.
         10 La'ah ngan kelunan éh lepah kawin, inah sohoo' ké', bé' éh sohoo' ké' awah bang sohoo'
         Tuhan éh. Redo éh pu'un lakei' bé' éh omok petat jin lakei' néh.
         11 Bang hun néh pu'un petat, jian iah murip tengéé' jah usah awah, barang moléé' kepéh
         ngan lakei' néh. La'ah lakei' éh pu'un redo bé' éh omok petat jin redo néh.
         12 La'ah ha' ké' ngan kelunan éh jah kepéh, bé' éh ha' Tuhan, ha' ké' awah inah. Hun
         pu'un jah kelunan éh ngelan tong Tuhan éh pu'un redo éh bé' ngelan, ngan hun redo
         inah keloo' mokoo' pemung ngan néh, mai lakei' inah bet éh.
         13 Kenat péh hun pu'un redo éh pu'un lakei' éh bé' ngelan, ngan lakei' néh keloo' mokoo'
         ngan néh, mai redo inah bet éh.
         14 Na' péh lakei' néh bé' ngelan, hun néh mokoo' ngan redo néh éh ngelan, kenat éh lem
         pengeloo' Tuhan. Kenat péh barang éh redo bé' ngelan hun lakei' néh éh ngelan hun
         redo néh keloo' mokoo' ngan lakei' néh, kenat éh lem pengeloo' Tuhan. Hun rawah petat
         anak roh barei' anak irah éh bé' ngelan tong Tuhan.
         15 Hun néh éh lakei' péh barang éh redo péh éh bé' ngelan ngan juk piso jin keruwah
         néh éh ngelan, turut ke' iah piso awah. Bé' lu' omok nyohoo' roh pemung awah de' ke'
         uban Allah tebai keh murip ngan pawah.
         16 O redo éh ngelan tong Kristus, bé' ke' jam, barang ka'au' omok mihin lakei' ko' ngelan
         tong Tuhan hun ko' mokoo' petem ngan néh. Kenat péh lakei' éh ngelan, bé' ke' jam,
         barang ka'au' omok mihin redo ko' ngelan tong Tuhan.
         17 Jian siget-siget usah murip pekua' pengena' Tuhan ngan néh, barei' bu'un hun Tuhan
         tebai éh rai. Kenat éh sohoo' ké' dalem kekat sidang.
         18 Hun irah Yahudi tenebai Allah hun néh to kivu adet Yahudi ngan pesunat, mai iah juk
         barei' kelunan éh bé' pesunat. Kenat péh hun néh pu'un kelunan éh tengéé' pohoo' éh
         bé' kivu adet Yahudi ngan bé' pesunat, hun Allah tebai éh mai iah juk kivu adet irah
         ngan nyohoo' réh pesunat éh.
         19 Uban kelunan éh pesunat ngan éh bé' pesunat péh, bé' éh ineu', bang éh tekep mu'un,
         inah éh hun lu' kivu kekat sohoo' Allah.
         20 Jian siget usah ngepohoo' tong jalan néh pu'un hun Allah tebai éh rai.
         21 Kelunan éh ripen hun Allah tebai éh rai, mai éh tusah kenin hun néh kenat, bang hun
         pengeja'au keh éh ngamit keh juk ngelepu keh, jian keh pelepu.
         22 Uban kelunan ripen éh ngelan tong Kristus ngan jam penebai Tuhan, na' péh éh ripen
         keto, iah péh pu'un pelepu tong jumen Kristus. Kenat péh hun kelunan éh pelepu hun
         Tuhan tebai éh rai, iah pu'un ripen ngan Kristus kepéh.
         23 Pu'un Allah melih keh palaa' éh ma'an, hun néh kenat mai keh keripen kelunan.
         24 O kekat padéé' ké', jian siget usah petem dalem Allah pekua' éh pu'un hun Allah tebai
         éh rai.
         25 La'ah tong redo éh bé' jak kawin, bé' pu'un sohoo' Tuhan ngan néh, bang akeu' bara'
         éh seneruh ké' tengéé' pekua' kelunan éh omok kenelan keh neu' pengasi Tuhan.
         26 La'ah hun lu' seruh tong kekat penusah éh pu'un hun iteu', inah akeu' seruh pelapah
         jian hun kelunan mokoo' barei' éh pu'un hun iteu'.
         27 Hun keh pu'un redo, mai keh juk petat jin iah. Hun keh to bé' jak kawin, mai keh
         juk kawin.
         28 Bang hun keh pu'un kawin, bé' éh sala' kenat. Ngan hun redo éh bé' jak kawin pu'un
         kawin, bé' éh sala' kenat. Bang akeu' keloo' mai keh pelohoo' lem kekat penusah irah
         éh kawin.
         29 La'ah inah éh benara' ké', O kekat padéé' ké'. Bé' lu' murip lebéé' la'ah tong tana'
         iteu', uban néh kenat jin hun iteu', tekep kelunan éh pu'un redo mai éh telalau seruh
         tong redo néh awah.
         30 Kelunan éh mangaa' ngan besau kenin, mai éh ngelinguh lem kebesau néh kenat, bang
         jian éh barei' hun néh bé' besau. Kenat péh kelunan éh mala', mai éh telalau ngan
         ngida awah. Kenat péh kelunan éh melih livah, mai éh telalau seruh tong livah inah
         awah.
         31 La'ah kelunan éh pebelih, mai éh telalau seruh pebelih awah. Uban tana' iteu' bé'
         pu'un barei' hun iteu' lebéé' la'ah.
         32 Bang kenin ké' mu'un keloo' ka'ah bé' pu'un tusah ineu'-ineu'. La'ah kelunan éh bé'
         pu'un redo, iah seruh mu'un tong kekat kereja' Tuhan, uban iah juk ngepayoo' kenin
         Tuhan.
         33 Bang kelunan éh pu'un redo iah seruh mu'un tong kekat éh pu'un tong tana' iteu',
         uban néh juk ngepayoo' kenin redo néh,
         34 kenat éh duah kenin. La'ah redo éh bé' kawin, iah seruh mu'un tong kekat kereja'
         Tuhan, dokoo' usah néh ngan kenin néh omok anah Tuhan. Bang redo éh pu'un lakei',
         iah seruh tong kekat éh tong tana' iteu', uban néh juk ngepayoo' kenin lakei' néh
         35 Akeu' pané kenat uban ké' juk nolong keh, bé' akeu' juk mena' éh bahat ngan keh,
         bang akeu' keloo' ka'ah maneu' kekat éh jian ngan teneng ngan mena' kekat kenin ngan
         usah keh ngan Tuhan maneu' kereja' Néh.
         36 Bang tong kelunan éh lepah petunang, bang rawah seruh bé' juk pemung kepéh, hun lakei'
         inah bé' omok ngeretep tong redo inah, jian rawah kawin, bé' éh sala' kenat.
         37 Bang hun pu'un jah lakei' éh bé' keloo' kawin, bé' makat uban sohoo' kelunan bang
         neu' kenin néh tengéé' bé' iah keloo' kawin, hun iah jam mihau kenin néh ngan omok
         ngeretep, pelapah jian hun néh bé' kawin.
         38 Kenat péh kelunan éh kawin, jian éh, ngan kelunan éh bé' kawin, iah pelapah jian
         kepéh.
         39 La'ah redo éh lepah kawin, bé' éh omok alaa' lakei' maréng kelebéé' lakei' néh murip
         keto, bang hun lakei' néh lepah matai, omok éh kawin kepéh ngan séé'-séé' éh keneloo'
         néh, sokoh néh éh kelunan éh ngelan tong Tuhan.
         40 Bang kioo' ké' barang iah pelapah jian kenin hun néh bé' kawin kepéh. Inah éh kenin
         ké' awah, bang kioo' ké' akeu' péh pu'un Sahéé' Allah.

1 La'ah tong ha' peneteng keh tong ka'an éh peliwa réh ngan butun. Na' péh uleu' béé
         jam seruh, bang pengejam éh bé' jam pika kelunan mihin éh bau kenin awah, bang hun
         néh jam pika inah éh ngereken éh.
         2 Kelunan éh seruh iah pu'un pengejam, bé' jak iah jam barei' éh tekep éh kejam néh
         mu'un.
         3 Bang kelunan éh pika Allah, kelunan inah éh kejam Allah.
         4 La'ah ka'an éh peliwa réh ngan butun, tong irah éh neteng hun omok kuman ngan bé'
         péh, butun inah bé' pu'un urip ineu'-ineu' lem néh, inah éh telana' tong éh bé' pu'un
         awah. Uleu' jam allah jah awah.
         5 Na' péh kelunan bara' pu'un kuraa'-kuraa' Allah éh jah, kenat péh tong langit kenat
         péh tong tana', na' péh pinaa' arong balei' ngan pinaa' ungap,
         6 bang ngan uleu' éh ngelan tong Tuhan, Allah jah awah, inah éh Tamen uleu', éh suai
         kekat-kekat arong ineu'-ineu' péh, ngan uleu' murip neu' Néh, kenat péh jah awah Tuhan
         lu', inah éh Yésus Kristus, Iah éh suai kekat ineu'-ineu' ke' néh pu'un pesuai, ngan
         uleu' péh murip neu' Néh.
         7 Bang bé' éh kekat kelunan éh jam éh kenat. Pu'un kuraa' kelunan éh malai mu'un tong
         butun, pah avéé' hun iteu' hun irah kuman ka'an inah, inah irah seruh éh anah butun,
         bé' réh jam seruh mu'un, irah seruh irah sa'at uban réh kuman ka'an inah.
         8 La'ah éh mu'un néh bé' lu' omok pelapah danii' tong Allah neu' lu' kuman ka'an. Kenat
         péh hun lu' bé' kuman éh bé' lu' sala', ngan hun lu' kuman éh, bé' lu' alaa' jian
         neu' inah.
         9 Na' péh usah ko' tengéé' omok kuman ineu'-ineu', jian keh seruh jian-jian, dai barék
         ko' inah mihin kelunan éh kurang pengelan petat ngan maneu' penyala'.
         10 Hun kelunan éh lemoo' kenin na'at keh tai kuman ka'an éh peliwa réh tong lamin butun,
         adang iah péh kivu penganeu' ko' kenat, inah keh ngelavo' kenin néh uban néh seruh
         éh anah butun mu'un.
         11 Hun keh tai kuman kenat, ngan bé' seruh tong kelunan éh kurang pengelan éh padéé'
         keh dalem Tuhan uban Kristus lepah matai ngeliwah iah, pu'un éh tawang naneu' pengejam
         kelunan seruh omok kuman éh.
         12 Hun keh petawang padéé' keh kenat, inah ka'ah maneu' penyala' tong jumen Kristus
         uban keh sala' ngan petawang padéé' keh neu' keh petusah kenin néh éh lemoo', bé'
         jak jam seruh mu'un.
         13 Uban néh kenat hun néh neu' ka'an kinan ké' inah mihin padéé' ké' petat, bé' mu'un
         akeu' keloo' kuman ka'an inah kepéh, dai akeu' mihin padéé' ké' petat maneu' penyala'.

1 Bé' akeu' ripen tong adet sebayang ineu'-ineu'. Adang keh jam akeu' éh kelunan éh
         pelepu. Akeu' jah lawah Tuhan. Pu'un ku' na'at Yésus éh Tuhan lu'. Ka'ah péh pu'un
         ngelan tong Tuhan neu' kereja' ké' iteu'.
         2 Na' péh kelunan éh jah bé' alaa' akeu' barei' lawah Tuhan, adang ka'ah pu'un alaa'
         akeu'. Uban ka'ah pu'un ngelan tong Tuhan, inah éh pepoléng kereja' ké' lawah Tuhan.
         3 La'ah inah éh ha' ké' ngan kelunan éh maneu' akeu'.
         4 Kineu', bé' tekep kelunan mena' ka'an kinan ngan baa' nesep ngan ké' hun ké' kereja'
         belah réh kei?
         5 Kineu', pu'un keh seruh irah lawah éh jah awah éh tekep kawin ngan mihin redo néh
         lakau, hun réh tai lakau perengah Tuhan barei' éh neu' Yakub, éh padéé' usah Tuhan
         Yésus, rawah Péterus nah.
         6 Kineu', amo Barnabas tengéé' éh tekep kereja' dokoo' tagong usah mo?
         7 Mah seradu éh tagong usah néh tengéé' hun néh tai pekayau? Mah kelunan pu'un maneu'
         pulah agun éh bé' kuman buaa' néh? Mah kelunan mihau sapé' éh bé' alaa' baa' étéé'
         néh?
         8 Bé' makat akeu' bara' tong éh kemalai keh awah.
         9 Bang ha' lem Surat Musa pu'un éh bara', kelunan éh maneu' kereja' Tuhan tekep réh
         tagong éh. Uban ka' ha' néh, Mai keh ngejeret ujun sapé' tovoo' néh meték nah. Kineu',
         Allah seruh tong sapé' inah awah.
         10 Kineu', bé' Iah seruh tong uleu' kepéh hun néh pané kenat? Adang ha' inah senurat
         néh ngan uleu' kepéh. La'ah kelunan éh nyakun tana' ngan kelunan éh alaa' buaa' jin
         pulah inah, tekep rawah maneu' kereja' roh ngan ngelan hun buaa' néh pu'un omok roh
         pekua' petulat éh.
         11 Pu'un mé' mulah tulin jin Sahéé' lem kenin keh, kineu' améé' sala' hun mé' alaa'
         éh jin ka'ah éh tekep tong urip mé' kepéh?
         12 Hun kelunan éh jah omok alaa' éh jin ka'ah, makin péh améé' kepéh. Bang na' péh tekep
         keh tagong améé', bé' mé' nyohoo' keh. Bang améé' ngeretep awah dalem kekat inah,
         dai améé' mapat Rengah Jian Kristus.
         13 Kineu', bé' keh jam kelunan éh kereja' tong umaa' Allah sahau, irah alaa' penguman
         réh jin umaa' Allah inah, kenat péh tong kelunan éh mematai ka'an ngan motong éh tong
         jalan réh mena' éh ngan Tuhan, pu'un réh alaa' tulat ka'an inah kepéh.
         14 Kenat péh Tuhan bara', kelunan éh bara' Rengah Jian tekep éh alaa' tulat jin kereja'
         néh perengah Rengah Jian inah.
         15 Bang na' péh éh tekep keh tagong akeu', bé' akeu' nyohoo' keh, ngan bé' akeu' nyurat
         hun iteu' dokoo' nyohoo' keh maneu' éh kenat. Pelapah jian akeu' matai jin ké' nyohoo'
         keh maneu' éh kenat. Ha' ké' inah bé' éh ha' ké' kenyo, bé' omok kelunan tuyah-tuyah
         éh.
         16 Bé' akeu' omok ngajung usah ké' tengéé' uban akeu' perengah Rengah Jian. Allah éh
         nyohoo' ku' perengah éh, bé' ku' omok bé'. Éh mu'un, tusah mu'un-mu'un tong akeu'
         hun akeu' bé' perengah Rengah Jian inah.
         17 Hun akeu' maneu' kereja' Tuhan kivu pengeloo' kenin ké' tengéé', boh éh tekep akeu'
         alaa' oléé' néh jin kelunan kepéh, bang hun néh neu' sohoo' Allah, inah akeu' kivu
         sohoo' Néh awah.
         18 Hun néh kenat, ineu' éh oléé' néh tong akeu' kepéh? Inah éh, kemurung neu' Tuhan
         ngevéléé' akeu' bara' Rengah Jian Néh ngan bé' menyat ineu'-ineu' jin kelunan, ngan
         bé' nyohoo' kelunan maneu' ineu'-ineu' tagong akeu'.
         19 Na' péh akeu' kelunan éh pelepu ngan bé' keripen kelunan, bang akeu' barei' ripen
         ngan kekat kelunan, dokoo' ké' omok mihin kuraa'-kuraa' usah réh ngelan tong Kristus.
         20 Hun ké' kereja' belah irah Yahudi, pu'un ku' murip barei' urip irah, dokoo' ké' omok
         mihin réh ngelan tong Tuhan. Malai irah Yahudi kivu kekat adet lem Surat Musa, bé'
         akeu' pu'un maneu' kenat. Bang hun ké' pu'un ngan irah, akeu' péh kivu éh, dokoo'
         ké' omok mihin réh ngelan tong Kristus.
         21 Kenat kepéh hun ké' pu'un tai ngan irah éh tengéé' pohoo' éh bé' kivu adet lem Surat
         Musa nah, akeu' péh bé' kivu éh. Akeu' murip pekua' kemalai irah, dokoo' ké' omok
         mihin réh ngelan tong Tuhan. Hun akeu' maneu' kenat, bé' akeu' ngelapah sohoo' Tuhan,
         uban pu'un ku' kivu kekat sohoo' Kristus.
         22 Hun ké' pu'un ngan kelunan éh kurang pengelan, akeu' péh pu'un pekua' barei' kelunan
         inah, dokoo' ké' omok mihin réh ngelan tong Tuhan. La'ah tong kekat kelunan béé, akeu'
         péh pekua' barei' irah péh, dokoo' neu' kekat jalan ineu'-ineu' omok akeu' mihin réh
         ngelan tong Kristus.
         23 Bang akeu' maneu' kenat dokoo' réh omok jam tong Rengah Jian, dokoo' ké' omok alaa'
         jian kenin neu' réh ngelan tong Tuhan.
         24 Adang keh jam, hun keh petakéé' dalem réh petesi, kekat kelunan éh juk nakéé' réh
         pu'un réh pata nekedeu', bang jah usah awah éh menang. Jian ka'ah kepéh nekedeu' barei'
         kelunan éh juk menang inah.
         25 La'ah siget-siget kelunan éh juk pekelawan, adang iah mihau usah néh dalem kekat
         éh naneu' néh, iah maneu' kenat uban néh juk menang ngan alaa' jah tapong, tapong
         éh omok melayeu' awah. Bang uleu' kepéh mihau kenin lu' dokoo' lu' omok alaa' jah
         tapong éh bé' omok melayeu' kepéh.
         26 Uban néh kenat akeu' nekedeu' mu'un-mu'un, bé' ku' tedau. Barei' kelunan éh memukut,
         bé' éh memukut sawang awah,
         27 bang akeu' ngegahang usah ké' ngan ngeripen éh, dokoo' la'o ké' nebaraa' kelunan
         éh jah, mai usah ké' tengéé' nebet Tuhan.

1 O kekat padéé' ké', akeu' keloo' ka'ah seruh kepéh tong kekat tepun uleu' éh kivu
         Musa musit jin tana' Mesir rai, Tuhan mihau kekat réh béé, avun éh telana' penyukat
         Néh pu'un ngan réh, ngan Iah majak réh palaa' avun inah. Kekat réh béé papit baa'
         Kelosom.
         2 Iteu' barei' réh pu'un batis ke' réh kivu Musa.
         3 Seruh keh jian-jian, na' péh kekat réh béé piso jin tana' Mesir ngan pu'un kuman
         penguman éh nena' Tuhan nah,
         4 ngan mesep baa' éh musit jin bateu' éh nipok Musa rai, bé' Tuhan jian kenin ngan
         réh. Bateu' éh jalan baa' musit nah, ha' tapan tong Kristus.
         5 Na' péh irah kuman ngan mesep kenat bé' réh ngepayoo' kenin Allah. Uban néh kenat
         pinaa' réh matai ngan purat-purat awah tong tana' pegawa nah.
         6 Seruh jian-jian, iteu' barei' jah tena' ngan uleu' kepéh. Jian uleu' mavaa' mu'un-mu'un
         dai uleu' pu'un barei' irah inah ngan magat tong kekat éh sa'at.
         7 Pu'un réh seva' ngan pakai butun. Bé' réh seva' Tuhan. Barei' éh benara' Tuhan lem
         Surat Allah nah, ka' ha' Néh, pu'un réh mokoo' kuman ngan mesep, ngan betéé' tai sayau
         éh sa'at seva' butun inah, ha' Néh.
         8 Mai lu' maneu' barei' irah. Jelua' réh petuyang, ngan dalem jah dau awah, duah poloo'
         teleu' ibu réh matai kenukum Tuhan. Mai uleu' petuyang barei' irah inah.
         9 Mai uleu' tupat Tuhan barei' irah, éh teneng kenukum Tuhan éh matai ga'at torok.
         10 Mai lu' pané selem barei' jelua' irah inah éh penatai meliket.
         11 Kekat inah pu'un tong irah Israel ke' néh omok jah telana' ngan kelunan éh jah, ngan
         pu'un éh senurat dokoo' lu' jam mavaa' kepéh, uban uleu' murip sioo' tai ga' tana'.
         12 Uban néh kenat kelunan éh seruh iah jam nekedéng tengéé', jian iah mavaa' dai néh
         pelohoo' kepéh.
         13 Kekat penupat éh teneng tong keh, bé' éh tengéé' jin éh teneng tong kelunan éh jah.
         Bé' Tuhan piso kenin jin kekat jajii' Néh, ngan bé' Iah kejeraa' keh teneng tong tenupat
         éh maneu' keh bé' omok ngeretep. Bang tovoo' keh teneng tenupat kenat, Iah pu'un ngegahang
         kenin keh dokoo' keh omok ngeretep, ngan Iah maneu' jalan ngan keh dokoo' keh omok
         kelap.
         14 O kekat bakéh ké' éh penika ké', uban néh kenat jian keh ngejuu' usah keh jin kekat
         butun, mai keh pakai éh kepéh.
         15 Akeu' pané ngan keh barei' ngan kelunan éh jam seruh, ka'ah tengéé' seruh tong ha'
         ké' inah.
         16 Baa' éh nesep lu' tong penguman éh sohoo' Tuhan éh jalan Tuhan mena' pengejian Néh
         tong néh ngan éh nalaa' lu', uleu' mesep éh ngan bara' jian kenin ngan Néh. Neu' lu'
         mesep éh, inah lu' pepoléng lu' pu'un pemung ngan Kristus lem pengematai Néh. Kenat
         péh tong roti éh nutip lu', hun lu' kuman éh, inah lu' pepoléng lu' pu'un pemung ngan
         Kristus lem usah Néh.
         17 La'ah roti inah jah lugung awah, la'ah na' péh uleu' pinaa', uleu' jah usah awah,
         uban uleu' béé pu'un kuman jin roti éh jah lugung inah.
         18 Seruh keh tong irah Yahudi. Kelunan éh kuman sin ka'an éh nena' réh ngan Tuhan tong
         jalan réh motong ka'an nah, kelunan inah pu'un seva' Tuhan neu' kekat penganeu' réh
         tong jalan inah.
         19 Kineu' sin tong ha' ké' kenat? Kineu' butun ngan ka'an éh nena' réh ngan butun inah,
         pu'un gunah réh maneu' éh kenat kei?
         20 Bé' Bang inah ha' ké', ka'an éh peliwa kelunan éh ngebalei', irah peliwa éh ngan
         balei', bé' éh ngan Allah. Ngan bé' akeu' keloo' ka'ah pekua' kenin ngan balei'.
         21 Ka'ah bé' omok mesep baa' jin sawan Tuhan pemung ngan sawan balei'. Ka'ah bé' omok
         kuman roti éh nena' Tuhan pemung ngan anah balei' kepéh.
         22 Kineu', pu'un keh juk metéé' kemerek Tuhan? Kejam uleu' Tuhan pelapah gahang jin
         uleu'.
         23 Pu'un kelunan éh bara', Omok mé' maneu' ineu'-ineu' péh, bé' pu'un ineu' éh meta'
         améé' kenat, ha' irah jelua'. Oo', mu'un, bang bé' éh kekat néh béé éh pu'un jian.
         Omok lu' maneu' ineu'-ineu' bang bé' éh kekat néh béé éh ngereken kenin lu'.
         24 Bé' tekep kelunan kivu pengeloo' kenin néh tengéé', tekep éh kivu pengeloo' kelunan
         éh jah.
         25 Omok keh kuman ka'an ineu'-ineu' éh nelih réh tong kedai, bang mai keh neteng kineu'
         penganeu' réh tong néh dai keh tusah kenin seruh éh.
         26 Uban pu'un jah ha' lem surat Allah éh bara', Tuhan éh pu'un tana' iteu' ngan kekat
         éh dalem néh, ha' Néh.
         27 Hun pu'un kelunan éh bé' ngelan tong Tuhan tebai ka'ah kuman, jian keh tai ngan kuman
         ineu'-ineu' éh nena' néh ngan keh, bang mai keh neteng kineu' penganeu' néh tong néh
         dai keh tusah kenin seruh éh.
         28 Bang hun néh pu'un bara', Pu'un mé' peliwa ka'an inah ngan butun, mai keh kuman éh
         dai keh petawang kelunan éh pané kenat ngan keh, ngan tusah kenin keh seruh éh kepéh.
         29 Éh mu'un bé' makat ka'ah éh tusah kenin, bang irah éh jah pu'un tusah kenin kepéh.
         Barang pu'un kelunan éh bara', Hun néh bé' pu'un ineu' éh meta' ku' kuman éh, kineu'
         ku' bé' omok kuman éh hun néh kelunan éh jah éh tusah kenin.
         30 Hun akeu' bara' jian kenin ngan Tuhan tong ka'an éh nena' Néh ngan ké', kineu' kelunan
         pesala' akeu' tong ké' kuman ka'an hun ké' bara' jian kenin ngan Tuhan, ha' néh.
         31 Uban néh kenat dalem kekat penganeu' keh, hun keh kuman hun keh mesep péh, maneu'
         éh béé-béé dokoo' peparen Allah.
         32 Dalem kekat pengurip keh, mai keh maneu' ineu'-ineu' éh omok petusah kenin irah Yahudi
         kenat péh petusah kenin irah éh tengéé' pohoo', kenat péh petusah sidang Allah péh.
         33 Jian keh maneu' barei' akeu'. Akeu' tupat ngepayoo' kenin kekat kelunan dalem kekat
         kereja' ké', bé' ku' pitah jalan dokoo' ngepayoo' kenin ké' tengéé', dokoo' ké' omok
         mihin réh alaa' urip jin Tuhan.

1 Jian keh kivu uban ké' pekua' akeu' kivu uban Kristus.
         2 Akeu' mejing ka'ah uban keh ngelayau nesen akeu' ngan kivu kekat tebaraa' éh benara'
         ké' ngan keh.
         3 Bang akeu' keloo' ka'ah jam, Kristus éh ja'au jin kekat lakei', ngan irah lakei'
         éh ja'au jin kekat redo, ngan Allah éh ja'au jin Kristus.
         4 Kenat péh hun pu'un lakei' sebayang tong petipun ngan bara' tong ha' tebaraa' Tuhan
         ketem tavun ulun néh, iah ngesa'at ngaran Kristus.
         5 Kenat péh siget redo éh sebayang tong petipun ngan bara' tong ha' tebaraa' Tuhan
         hun néh bé' petavun ulun néh, iah ngesa'at ngaran lakei' uban iah barei' irah redo
         éh memerit bok néh.
         6 Hun redo bé' petavun ulun néh, jian memerit bok néh awah. Bang uban irah redo menyaa'
         memerit bok réh, jian éh petavun ulun néh.
         7 Bé' makat irah lakei' tusah petavun ulun, uban irah pepoléng layan ngan pengaren
         Allah, bang irah redo nah barei' pepoléng pengaren irah lakei'.
         8 Uban irah lakei' bé' réh senuai Tuhan jin redo, bang redo éh senuai Néh jin lakei'.
         9 Ngan lakei' bé' éh senuai Tuhan uban redo pu'un, bang redo senuai Néh uban lakei'
         pu'un.
         10 Uban néh kenat tekep irah redo petavun ulun réh telana' réh ngerera' tong lakei'
         réh dokoo' kekat meliket omok jam éh.
         11 Uban lem pengeloo' Tuhan, bé' irah lakei' omok pelaya lakei' awah, kenat péh redo,
         bé' réh omok pelaya redo awah.
         12 Uban pekua' redo senuai Néh jin lakei', kenat péh lakei' pu'un alaa' urip jin redo,
         bang kekat néh béé pu'un jin Allah.
         13 Ka'ah tengéé' seruh éh kepéh. Kineu', tekep redo sebayang ngan Allah tong petipun
         ngan bé' petavun ulun néh?
         14 Uban pohoo' irah lakei' bé' éh omok kebit bok, hun néh kenat adang ka'ah jam bé'
         éh tekep irah lakei' kebit bok, menyaa' réh hun réh kebit bok.
         15 Bang hun redo kebit bok, inah éh ngejian layan néh. Uban bok néh inah nena' Tuhan
         ngan néh ke' néh petavun éh.
         16 Bang hun pu'un kelunan nyakat tong ha' ké' inah, bé' améé' ngan bé' sidang Allah
         kivu adet éh tengéé' jin éh benara' ké' inah.
         17 Bang tong kekat ha' tebaraa' ké' iteu' kepéh, bé' akeu' mejing ka'ah, uban hun ka'ah
         petipun sebayang, bé' éh pesavéé' pengejian, bang néh pesavéé' kesa'at awah.
         18 Uban éh bu'un néh inah éh nenéng ké', hun ka'ah petipun sebayang pu'un kelunan éh
         tengéé' kenin, ngan kioo' ké' adang éh pu'un pekua' éh benara' réh kenat mu'un.
         19 Adang néh tekep jelua' jin belah ka'ah pu'un tengéé' kenin dokoo' pepoléng séé' kelunan
         éh tigéh.
         20 Uban hun ka'ah petipun, bé' ka'ah petipun dokoo' keh kuman ka'an éh sohoo' Tuhan.
         21 Uban hun ka'ah petipun kuman, siget-siget usah tioo kuman penguman néh tenah, kenat
         péh pu'un jelua' éh la'au' ngan pu'un jelua' kepéh éh mavuk.
         22 Kineu', bé' keh pu'un lamin keh tengéé' éh jalan keh kuman ngan mesep kenat kei?
         Kineu', pu'un keh juk ngesa'at sidang Allah, ngan juk pekenyaa' kelunan éh bé' pu'un
         penguman kei? Kineu' ha' ké' ngan keh kepéh? Kineu', tekep ku' mejing keh? Bé' akeu'
         mejing keh.
         23 Uban tebaraa' éh nalaa' ké' jin Tuhan, inah éh benara' ké' ngan ka'ah kepéh. Ka'
         éh, Sioo' merem tovoo' Tuhan Yésus penalo, Iah alaa' roti
         24 ngan sebayang bara' jian kenin ngan Allah, boh éh memila' éh. Ha' Néh, Iteu' néh
         seleket usah ké' éh nena' ké' ngeliwah ka'ah. Jian keh maneu' kenat dokoo' petesen
         kenin keh tong Akeu', ha' Néh.
         25 Kenat péh la'o réh kuman, Iah alaa' sawan baa' kepéh, ha' Néh, Baa' iteu' néh seleket
         dahaa' ké', uban neu' dahaa' ké' pega', inah éh maneu' jajii' Allah pu'un petem. Siget
         koléé' keh mesep éh, jian keh mesep petesen kenin keh tong Akeu', ha' Néh.
         26 Uban siget koléé' keh kuman roti inah ngan mesep baa' inah, inah néh keh bara' Tuhan
         Yésus matai ngeliwah keh, pah avéé' Néh tuai kepéh.
         27 Hun néh kenat séé'-séé' éh kuman roti éh nena' Tuhan inah, ngan mesep baa' inah ngan
         bé' teneng kenin seruh éh, iah pu'un penyala' ngan ngeluén dahaa' Tuhan awah.
         28 Hun néh kenat jian siget-siget usah seruh tong kenin néh tengéé' tenah, boh éh kuman
         ngan mesep baa' inah.
         29 Uban kelunan éh kuman ngan mesep baa' inah ngan bé' nesen tong pematai Tuhan, inah
         iah alaa' ukum tong usah néh tengéé'.
         30 Kenat péh pu'un kelunan belah ka'ah éh sakit ngan lemoo' ngan pu'un éh matai péh.
         31 Bang hun lu' seruh mu'un tong kenin lu' tengéé' tenah, bé' lu' teneng kenukum Allah.
         32 Bang Tuhan éh petuneng uleu' ngan ngukum lu' dai uleu' sioo' kenukum Néh kepéh, pemung
         ngan kelunan éh bé' ngelan tong Iah.
         33 O kekat padéé' ké', uban néh kenat hun keh petipun juk kuman penguman éh sohoo' Tuhan,
         jian keh mena jah usah ngan jah usah.
         34 Hun pu'un kelunan éh la'au', jian iah kuman tong lamin néh tengéé' tenah, dokoo'
         hun keh petipun, ka'ah bé' teneng kenukum Allah kepéh. La'ah tong kekat rungen éh
         jah kepéh, hun mah akeu' tuai tavin keh, boh akeu' bara' éh ngan keh kepéh.

1 O kekat padéé' ké', tong kekat pengena' Sahéé' Allah lem kenin kelunan, bé' akeu'
         keloo' ka'ah bé' nesen éh.
         2 La'ah ka'ah jam hun ka'ah to bé' ngelan tong Tuhan rai, pu'un keh pakai butun, butun
         inah bé' éh jam pané, pu'un éh mihin keh tawang awah. Seruh keh jian-jian.
         3 Kelunan éh pu'un Sahéé' Allah, bé' Sahéé' inah mihin éh menoo' Yésus. Ngan bé' pu'un
         jah usah éh omok bara', Yésus éh Tuhan ké', hun néh bé' najak Sahéé' Allah.
         4 Pu'un kuraa'-kuraa' arong pengena' lem kenin kelunan bang Sahéé' Allah Iah éh mena'
         kekat néh béé.
         5 Pinaa' jalan uleu' omok maneu' kereja' Tuhan, bang lem kekat néh béé uleu' maneu'
         éh ngan Tuhan éh jah awah.
         6 Pu'un kuraa'-kuraa' pengena' Tuhan ngan kelunan ke' réh maneu' kereja' Tuhan, bang
         jah awah Tuhan, Iah éh mena' kekat néh béé lem kenin kelunan.
         7 Siget usah pu'un jah pengena' Sahéé' ngan néh dokoo' néh nolong kekat kelunan.
         8 Pu'un Sahéé' mena' penesen ngan jah kelunan, dokoo' kelunan inah omok bara' ha' Tuhan
         ngan kelunan éh jah kepéh. Tong kelunan éh jah kepéh, Iah mena' pengejam ngan néh,
         ke' néh omok jam tong ha' tebaraa' inah.
         9 Sahéé' inah mena' pengelan ngan jah kelunan, tong irah éh jah kepéh, Iah mena' penyukat
         Néh ke' Néh omok peka'o kelunan éh sakit.
         10 Sahéé' Allah inah mena' penyukat ngan jah kelunan dokoo' kelunan inah omok jam maneu'
         telana' éh ja'au. Ngan tong kelunan éh jah kepéh, Iah mena' penyukat Néh dokoo' kelunan
         inah omok bara' ha' Allah ngan kelunan. Ngan tong kelunan éh jah kepéh, Iah mena'
         pengejam Néh, dokoo' kelunan omok jam hun néh pengena' éh jin Sahéé' Allah mu'un,
         ngan hun néh jin pengelavo' awah péh. Tong jah kelunan kepéh, Iah mena' penyukat ngan
         néh dokoo' kelunan inah omok pané lem jah arong ha' éh bé' kejam kelunan. Ngan tong
         kelunan éh jah kepéh, Iah mena' penyukat Néh dokoo' kelunan inah omok jam ha' ané
         kelunan inah.
         11 Bang Sahéé' éh maneu' kekat inah, Iah jah awah, Iah mena' éh pekua' pengeloo' Néh
         tengéé' ngan siget-siget kelunan.
         12 Uban Kristus inah Iah barei' jah usah kelunan, bang pinaa' arong éh tong néh, barei'
         maten ngan ojoo' ngan gem, bang na' péh éh pinaa' arong kenat, usah néh jah awah.
         13 Kenat péh kekat uleu' béé pu'un petem jah usah awah. Kenat péh irah Yahudi kenat
         péh irah éh tengéé' pohoo', kenat péh kelunan ripen, kenat péh kelunan éh bé' ripen.
         Sahéé' Allah éh maneu' uleu' petem jah awah, uleu' pu'un petem dalem Kristus neu'
         Sahéé' Allah éh jah awah, ngan Sahéé' Allah inah pu'un petem dalem kenin uleu' béé.
         14 Uban bé' éh jah awah arong tong usah, bang pinaa' éh.
         15 Hun gem lu' bara', Uban akeu' bé' ojoo' bé' akeu' pu'un tong usah, bé' éh maneu'
         gem bé' pu'un tong usah.
         16 Ngan hun kelingen lu' bara', Uban akeu' bé' maten, bé' akeu' pu'un tong usah, bé'
         éh maneu' kelingen bé' pu'un tong usah.
         17 Hun kekat usah barei' maten awah, kineu' jalan kelunan menéng? Hun kekat usah barei'
         kelingen awah, kineu' jalan kelunan marek ba'oo'?
         18 Bang Allah lepah maneu' kekat néh béé tong usah, siget-siget arong néh pu'un tong
         usah, pekua' éh pengeloo' Néh.
         19 Hun Néh suai kekat tong usah jah arong awah, semah usah néh?
         20 Mu'un péh pinaa' arong éh tong usah, bang usah jah awah.
         21 La'ah maten bé' omok bara' ngan ojoo', Akeu' bé' pu'un gunah tong ka'au', ngan ulun
         bé' omok pané ngan gem, Akeu' bé' pu'un gunah tong ka'au'.
         22 Makin péh kekat arong dalem usah éh layan néh pu'un lemoo', bang gunah mu'un éh.
         23 Kekat arong dalem usah éh seneruh uleu' kurang jian, uleu' mihau éh mu'un, ngan kekat
         éh kenenyaa' lu' ta'an kelunan éh jah, uleu' mavaa' éh mu'un.
         24 Bang kekat arong éh tong usah lu' éh jian layan, bé' lu' mavaa' éh kenat. Bang Allah
         lepah pepemung éh tong usah, ngan kekat arong dalem usah éh layan néh barei'-okoo'
         kurang, Iah maneu' éh dokoo' kelunan mihau éh mu'un.
         25 Kenat péh bé' pu'un ineu'-ineu' éh petengéé' Néh tong usah, bang kekat arong tong
         usah nolong ngan petolong kekat-kekat éh jah.
         26 Hun jebila' usah lu' sakit, ketem lo'ong usah lu' sakit béé, ngan hun jebila' usah
         lu' pu'un kenajung, ketem lo'ong usah lu' murung kenin.
         27 La'ah kekat ka'ah usah Kristus, ngan siget-siget usah keh barei' jah arong éh tong
         usah Néh.
         28 La'ah dalem sidang, pu'un Allah lepah mena' kuraa' kelunan ke' réh kereja' tong sidang
         inah. Éh bu'un irah lawah Néh, éh keruwah néh, irah nabi, éh keteleu' néh, irah guru,
         la'o inah kelunan éh jam maneu' telana' éh tejeu', la'o inah kelunan éh peka'o kesakit
         kelunan palaa' penyukat Tuhan, la'o inah irah éh nolong kelunan éh jah, ngan la'o
         inah kepéh kelunan éh omok pané ngan kuraa' arong ha' éh tejeu'.
         29 Bé' éh kekat réh béé éh lawah Tuhan, ngan bé' éh kekat réh béé nabi, ngan bé' éh
         kekat réh béé éh guru. Bé' makat kekat réh béé éh maneu' telana' éh tejeu',
         30 ngan peka'o kelunan éh sakit, ngan pané lem kuraa' arong ha' éh tejeu', ngan bara'
         tong ha' inah kepéh, bang jelua' réh awah éh omok maneu' kenat.
         31 Bang jian keh mekat pitah kekat pengena' Néh éh pelapah ja'au. Bang akeu' juk nojoo'
         jah jalan éh mu'un ngan keh, inah éh hun penika inah pu'un dalem keh.

1 Na' péh akeu' omok pané palaa' kuraa'-kuraa' arong ha' kelunan ngan ha' meliket péh
         uban pengena' Tuhan ngan ké', bang hun akeu' bé' pika kelunan, adang akeu' barei'-okoo'
         gung éh miha' awah ngan ha' atui awah.
         2 Na' péh akeu' jam nebaraa' kelunan ngan lenaa' mu'un uban pengena' Tuhan ngan ké',
         kenat péh na' péh akeu' omok jam tong kuraa'-kuraa' pengeloo' kenin Tuhan éh pelim
         jin kelunan lepah rai, ngan na' péh akeu' pu'un pengelan tong Tuhan éh sukup mu'un
         ke' ké' omok nyohoo' tokong piso, bang hun akeu' bé' pika kelunan, seleket ké' bé'
         pu'un maneu' kenat.
         3 Na' péh akeu' mena' kekat livah ké' ngan kelunan kari, ngan kejeraa' kelunan motong
         usah ké', bang hun akeu' maneu' kenat awah ngan bé' pu'un penika, seleket ké' bé'
         pu'un maneu' kenat ke' éh.
         4 Hun lu' pika kelunan adang lu' kebit kenin ngan nolong réh, bé' lu' sa'at kenin,
         ngan ngajung usah lu' ngan bau kenin.
         5 Hun lu' pika kelunan bé' lu' mahéng ha' ngan réh, bé' lu' nyelepéé' kenin ngan suti'
         kenin, bé' lu' mihau kesa'at réh hun réh menyat jian ngan lu'.
         6 Hun lu' pika kelunan bé' lu' murung hun réh sa'at barék, bang uleu' murung hun réh
         pu'un teneng barék.
         7 La'ah hun lu' pika kelunan omok lu' ngeretep dalem kekat penusah, pu'un lu' ngelan
         kelunan inah pu'un teneng, ngan pu'un lu' kebit kenin dalem kekat ineu'-ineu' penganeu'
         lu'.
         8 La'ah penika éh jin Tuhan pu'un pelinguh. Pu'un kelunan éh bara' tong kuraa'-kuraa'
         tebaraa' uban Tuhan mena' tebaraa' inah ngan réh, bang kekat tebaraa' inah metok awah.
         Pu'un kelunan pané lem kuraa'-kuraa' arong ha' éh bé' kejam kelunan, uban pengena'
         Tuhan ngan réh, bang adang kekat ha' inah juk béé kepéh. Pu'un kelunan éh jam seruh
         mu'un, ngan kekat penyeruh réh inah juk béé kepéh.
         9 Uban pengejam uleu' ngan tebaraa' éh nena' Tuhan ngan lu', bé' éh sukup kejam lu'
         mu'un,
         10 bang hun Tuhan Yésus tuai kepéh, boh kekat éh bé' sukup kejam lu' nah juk béé ngan
         omok lu' jam éh mu'un lah.
         11 Hun akeu' anak keto pu'un akeu' pané pekua' kemalai irah anak, ngan kekat kenin ké'
         ngan penyeruh ké' pu'un éh pekua' kemalai irah anak awah, bang hun iteu' uban akeu'
         lepah ja'au, kekat penganeu' ké' hun ké' anak keto rai, bé' akeu' maneu' éh kepéh.
         12 Uban hun iteu' bé' jak lu' jam mu'un tong Allah, uleu' pu'un barei' hun lu' na'at
         usah lu' lem pengada, bé' éh poléng mu'un, bang temurei' kepéh omok lu' jam éh ngan
         lenaa' mu'un. La'ah hun iteu' pengejam ké' bé' éh sukup mu'un, bang temurei' kepéh
         omok akeu' jam éh lenaa' mu'un, pekua' Tuhan jam tong kenin ké' hun iteu'.
         13 Bang kekat éh omok petem reken, inah éh, pengelan ngan pengepelum ngan penika Tuhan
         lem kenin kelunan, bang éh ja'au jin belah néh, iah inah pika.

1 Uban pika éh pelapah ja'au jian keh mekat pitah penika Tuhan dokoo' keh omok pika
         kelunan, ngan alaa' pengena' éh jin Sahéé' Allah, pengena' Néh éh jian mu'un, inah
         éh dokoo' ka'ah omok bara' ha' tebaraa' Allah ngan kelunan.
         2 Kelunan éh omok pané palaa' kuraa'-kuraa' arong ha' éh bé' omok kejam kelunan, bang
         inah béé pengena' Sahéé' Allah ngan néh, bé' éh pané ngan kelunan, bang iah pané ngan
         Allah awah, uban kelunan bé' réh nesen ha' inah, uban neu' pengena' Sahéé' Allah pu'un
         iah bara' tong kuraa'-kuraa' rungen éh pelim.
         3 Bang kelunan éh bara' ha' Tuhan ngan kelunan, jin ha' Tuhan benara' réh inah, pu'un
         éh omok ngereken pengelan réh, ngan papung kenin réh.
         4 La'ah kelunan éh pané palaa' ha' éh bé' kejam kelunan uban inah pengena' Tuhan ngan
         néh, iah ngereken pengelan néh tengéé'. Bang kelunan éh bara' ha' Allah ngan kelunan
         éh jah, pu'un iah ngereken pengelan kekat kelunan tong sidang inah.
         5 Akeu' keloo' ka'ah béé pané palaa' kuraa'-kuraa' arong ha' éh bé' kejam kelunan,
         bang pelapah jian kepéh, hun ka'ah pu'un pengena' Tuhan dokoo' omok bara' ha' Allah
         ngan kelunan. Uban kelunan éh omok bara' ha' Allah ngan kelunan, pelapah jian éh jin
         irah éh omok pané palaa' ha' éh bé' kejam kelunan. Bang hun pu'un kelunan sinah éh
         omok pekelenaa' kekat ha' néh, dokoo' ngereken sidang, boh éh jian.
         6 O kekat padéé' ké', hun akeu' tuai tavin keh ngan pané ngan keh palaa' kuraa' arong
         ha' éh bé' kejam keh, ineu' gunah ké' pané kenat hun keh bé' nesen ha' ké'? Bang hun
         akeu' bara' tong ineu'-ineu' éh pepoléng Tuhan dalem kenin ké' tengéé' ngan bara'
         tong pengeloo' Néh ngan ha' tebaraa' Néh, boh éh pu'un gunah.
         7 Keringot ngan sapé' ngan kekat éh jah éh omok miha' barei' inah, bé' kelunan omok
         jam ha' néh hun kelunan bé' jam metit éh mu'un. Kenat péh tong kelunan éh metit sapé.
         8 Kenat péh tong kelunan éh metit gung, hun néh bé' metit éh mu'un, bé' kelunan jam
         petenup tai pekayau.
         9 Kenat péh tong kelunan, kineu' jalan réh omok nesen ha' tebaraa' keh hun keh nebaraa'
         réh palaa' kuraa' arong ha' éh bé' kejam kelunan. Hun néh kenat adang keh pané ngan
         sawang awah.
         10 Pinaa' arong ha' kelunan tong tana', kekat ha' néh béé pu'un sin.
         11 Bang hun akeu' bé' jam tong ha' kelunan inah, akeu' péh barei' kelunan éh tejeu'
         ngan néh, iah péh tejeu' tong akeu'.
         12 La'ah uban ka'ah gahang kenin juk alaa' pengena' Sahéé', jian keh pitah kekat pengena'
         Néh éh omok ngereken sidang.
         13 Uban néh kenat jian kelunan éh pané palaa' kuraa' arong ha' éh bé' kejam kelunan,
         jian iah sebayang dokoo' iah omok alaa' pengena' jin Allah kepéh ke' néh omok jam
         pekelenaa' ha' inah.
         14 Uban hun akeu' sebayang dalem jah arong ha' éh pengena' Allah ngan ké', mu'un akeu'
         sebayang palaa' sahéé' ké', bang bé' akeu' nesen tong ha' sebayang ké' inah.
         15 Hun néh kenat kineu' éh kepéh? Adang akeu' juk sebayang palaa' sahéé' ké' ngan akeu'
         juk sebayang kepéh tong ha' éh kejam ké'. Akeu' juk nyanyi palaa' sahéé' ké' ngan
         akeu' juk nyanyi tong ha' éh kejam ké' kepéh.
         16 Hun keh sebayang bara' jian kenin ngan Allah palaa' sahéé' keh awah, kineu' kelunan
         éh jah omok bara' Amin tong ha' ko' nah? Bé' iah nesen ineu'-ineu' tong ha' ko' sebayang
         nah.
         17 Uban na' péh ha' sebayang ko' bara' jian kenin pu'un jian mu'un, bé' iah nesen éh,
         ngan bé' éh omok ngereken pengelan néh.
         18 La'ah akeu' bara' jian kenin ngan Allah uban akeu' jam pané lem kuraa'-kuraa' arong
         ha' éh pengena' Allah ngan ké' pelapah pinaa' jin éh kejam ka'ah.
         19 Bang dalem sidang, akeu' pelapah keloo' pané palaa' lemah ateng ha' awah éh omok
         kejam keh, dokoo' ké' nebaraa' kelunan, jin jah poloo' ibu ha' éh bé' omok kejam réh.
         20 O kekat padéé' ké' mai keh barei' penyeruh irah anak awah. Jian keh barei' anak éh
         tejeu' tong kesa'at, bang dalem kekat penyeruh keh jian keh barei' kelunan éh jam
         seruh mu'un.
         21 La'ah pu'un jah ha' lem surat Allah, Ka' ha' Tuhan, Akeu' juk pané ngan irah éh anah
         ké', Akeu' juk pané ngan réh dalem kuraa' arong ha' kelunan éh jah ngan neu' kelunan
         éh tengéé' pohoo'. na' péh kenat irah éh anah Ké' bé' réh keloo' menéng éh. ha' Néh.
         22 Hun néh kenat hun keh omok pané palaa' kuraa' arong ha' éh bé' kejam kelunan, bé'
         éh pu'un kenat dokoo' nolong kelunan éh ngelan tong Kristus, bang inah éh dokoo' ngusii'
         kenin kelunan éh bé' ngelan. Bang pengena' Allah dokoo' keh omok bara' ha' Néh ngan
         kelunan, inah éh dokoo' nolong kelunan éh ngelan, bé' makat éh ngan kelunan éh bé'
         ngelan.
         23 Hun néh kenat hun kekat kelunan petipun boh kekat réh béé pané dalem kuraa'-kuraa'
         arong ha' éh bé' kejam kelunan, kelunan éh bé' pu'un pengena' inah, ngan kelunan éh
         bé' ngelan, hun réh masek kepéh ngan réh, kineu', bé' réh bara' ka'ah kelunan éh palui
         awah kei?
         24 Bang hun kekat kelunan sidang pu'un bara' ha' Allah, kelunan éh bé' ngelan ngan éh
         bé' pu'un pengena' inah, hun néh masek kepéh ngan réh, adang kelunan inah omok nesen
         tong penyala' néh neu' kekat éh nenéng néh nah. Adang kekat éh nenéng néh inah omok
         éh petuneng kenin néh.
         25 Kekat penyeruh néh éh pelim lem kenin néh lepah, pu'un éh poléng kepéh, adang iah
         ngerera' ngan seva' Allah ngan bara', Adang Tuhan Allah pu'un pemung ngan ka'ah siteu',
         ha' néh.
         26 O Kekat padéé' ké', kineu' sin tong ha' ké' inah? Hun ka'ah petipun, jian jah usah
         ngevéléé' nyanyi ngan jah usah kepéh bara' ha' tebaraa', ngan jah usah kepéh bara'
         ineu'-ineu' éh pepoléng Allah ngan néh, ngan jah usah kepéh bara' ha' Allah palaa'
         ha' éh bé' kejam kelunan, ngan jah usah kepéh bara' tong sin ha' kelunan inah. Bang
         tekep kekat néh béé naneu' ke' néh ngereken sidang.
         27 Hun pu'un irah éh juk pané palaa' ha' éh bé' kejam kelunan, jian duah teleu' usah
         pané, mai éh pinaa' ngan keliwah-liwah réh. Jian jah usah kepéh bara' sin ha' réh
         inah.
         28 Bang hun néh bé' pu'un kelunan sinah éh jam bara' tong sin ha' réh inah, mai réh
         pané tong petipun, jian réh pané lem kenin réh tengéé' bara' éh ngan Allah.
         29 Jian duah-teleu' usah éh alaa' ha' tebaraa' Allah bara' tong inah, jian irah éh jah
         seruh tong ha' réh inah.
         30 Bang hun pu'un jah kelunan éh jah éh pu'un petipun sinah alaa' jah ha' tebaraa' jin
         Allah, tekep kelunan éh pané keto nah ma'o.
         31 Kekat ka'ah béé omok bara' ha' tebaraa' Allah ngan keliwah-liwah dokoo' kekat kelunan
         omok menéng ngan pekalai ngan ngereken kenin néh.
         32 Kelunan éh pu'un pengena' Sahéé' Allah ke' néh omok bara' ha' Allah ngan kelunan,
         kejam néh seruh hun néh tekep néh pané ngan bé' péh,
         33 uban Allah bé' Iah tebai lu' dokoo' lu' maneu' kekat éh bé' tatu' bang Iah tebai
         lu' dokoo' lu' maneu' éh ngan jian. Pekua' éh pu'un dalem kekat sidang éh anah Allah.
         34 jian kekat redo mokoo' kelem mai kahut tong petipun. Barei' ha' lem Surat Musa pu'un
         bara', Tekep irah redo ngerera', mai réh pengeja'au.
         35 Hun irah juk neteng ineu'-ineu' péh, jian irah neteng lakei' réh tong lamin réh tengéé',
         uban bé' tekep irah redo ulak pané tong petipun
         36 Ha' tebaraa' Allah bé' éh tuai jin ka'ah, ngan bé' éh ka'ah awah éh pu'un alaa' éh.
         37 Hun pu'un jah usah éh seruh iah kelunan éh sohoo' Tuhan ngan pu'un pengena' Allah,
         jian iah nesen kekat éh senurat ké' inah pu'un éh sohoo' Tuhan.
         38 Bang hun néh bé' keloo' mihau tong ha' ké' inah, mai keh mihau ha' nah kepéh.
         39 Uban néh kenat jian keh mekat pitah dokoo' keh omok bara' ha' Allah ngan kelunan,
         bang mai meta' kelunan pané palaa' kuraa' arong ha' éh bé' kejam irah.
         40 Bang tekep kekat néh béé pu'un naneu' ngan jian ngan kivu gaya' éh tatu'.

1 O kekat padéé' ké', hun iteu' akeu' juk petesen keh kepéh tong Rengah Jian éh benara'
         ké' ngan keh lepah rai, ngan éh nalaa' keh ngan neu' inah pengelan keh pu'un petem.
         2 La'ah Rengah Jian inah bara' tong jalan ka'ah alaa' urip maréng, inah ha' tebaraa'
         éh benara' ké' ngan keh rai. Hun keh ngelan éh mu'un adang keh alaa' urip, inah éh
         hun pengelan keh rai bé' tuyah-tuyah awah.
         3 La'ah éh nalaa' ké' jin Tuhan rai inah éh ha' tebaraa' éh pelapah jian jin kekat
         ineu'-ineu' éh jah, inah éh benara' ké' ngan keh kepéh, inah éh, Kristus matai ke'
         Néh mega' penyala' uleu', pekua' éh senurat tong Iah lem surat Allah.
         4 La'ah Iah tenanem réh ngan tong keteleu' dau Allah pebetéé' Iah jin patai Néh kepéh,
         pekua' éh senurat tong Iah lem surat Allah.
         5 La'ah Iah pepoléng usah Néh ngan Péterus, la'o inah Iah pepoléng usah Néh ngan jah
         poloo' duah usah irah lawah Néh.
         6 La'o inah dalem jah koléé' kepéh Iah pepoléng usah Néh ngan kelunan éh kivu Éh rai,
         kekat réh pelapah pinaa' jin lemah ato usah. La'ah kekat irah inah pu'un réh murip
         keto avéé' hun iteu', jelua' awah éh lepah matai.
         7 La'o inah Iah pepoléng usah Néh kepéh ngan Yakub, la'o inah kepéh Iah pepoléng usah
         Néh ngan kekat irah lawah Néh.
         8 La'ah éh ga' mu'un Iah pepoléng usah Néh ngan ké' éh sa'at mu'un, pekua' anak éh
         pelohoo' mengot awah.
         9 Uban akeu' éh ra' mu'un jin kekat lawah éh jah, éh mu'un, bé' tekep akeu' pu'un ngaran
         lawah uban akeu' lepah peketa sidang Allah rai.
         10 Bang neu' penika Allah awah akeu' ngelan tong Iah hun iteu', tong penika Néh ngan
         ké', bé' akeu' bet éh awah, bang akeu' kereja' mutau mu'un pelapah muruh jin kekat
         lawah éh jah, éh mu'un bé' éh akeu' tengéé' éh kereja', bang penika Allah éh kereja'
         lem kenin ké'.
         11 Hun néh séé'-séé' péh éh nebaraa' keh, jian péh akeu', jian péh irah kelunan éh jah
         kepéh, kekat néh pu'un pekua' awah, ngan éh omok mihin keh petem reken.
         12 Hun lu' nebaraa' kelunan tong Kristus lepah betéé' jin patai Néh, uban ineu' jelua'
         ka'ah bara' bé' kelunan omok betéé' jin patai néh?
         13 Hun kelunan matai bé' omok betéé', Kristus péh bé' pu'un betéé'.
         14 Ngan hun Kristus bé' pu'un betéé' jin patai Néh, bé' pu'un ineu'-ineu' éh ke' mé'
         bara' ngan bé' pu'un ineu'-ineu' ke' ka'ah omok ngelan.
         15 Ha' lu' kenyo awah éh hun lu' bara' Allah pebetéé' Kristus jin patai Néh hun Néh
         bé' pebetéé' Éh, inah éh hun néh teneng ha' ka'ah bara' kelunan matai bé' omok betéé'
         kepéh.
         16 Uban hun kelunan matai bé' pu'un betéé' jin patai néh, Kristus péh bé' pu'un betéé'.
         17 La'ah hun Kristus bé' betéé', tuyah-tuyah awah pengelan keh, ngan ka'ah tawang dalem
         penyala' keh.
         18 Kenat péh kekat kelunan éh lepah matai, éh ngelan Kristus purip réh, irah péh tawang.
         19 Hun lu' bara' lu' ngelan tong Kristus dalem urip lu' hun iteu' awah, bang bé' lu'
         nesen éh mu'un, uleu' darih awah.
         20 Bang adang Kristus pu'un betéé' jin patai Néh, inah éh telana' kekat kelunan éh lepah
         matai omok betéé' kepéh.
         21 Uban barei' pengematai pu'un neu' jah kelunan, kenat péh pengebetéé' jin patai pu'un
         neu' jah kelunan kepéh.
         22 Uban pekua' kekat kelunan matai uban pohoo' urip réh jin Adam, kenat kepéh kekat
         kelunan omok murip kepéh neu' réh pu'un petem lem Kristus.
         23 Siget-siget usah kivu jaka' néh, bang Kristus éh betéé' tenah, la'o inah boh kekat
         kelunan éh anah Néh omok betéé' kepéh tovoo' jaka' Néh tuai kepéh.
         24 La'o inah boh éh ga' néh, ngan la'o Kristus ngebéé kekat ayau Néh éh pu'un penyukat
         hun iteu', boh Iah mena' kekat kelunan éh pu'un lem nihau Néh ngan Tamen Néh Allah.
         25 Uban adang Kristus pu'un Pengeja'au pah avéé' Allah nyopéé' kekat ayau Néh, ngan
         maneu' réh barei' ra' gem Néh awah. Inah nelana' réh bé' pu'un penyukat ineu'-ineu'.
         26 La'ah ayau éh ga' mu'un éh senalai Néh, inah éh pengematai.
         27 Uban pu'un jah ha' lem surat Allah éh bara', Allah maneu' kekat néh béé ra' gem Néh,
         ha' Néh. Bang tong ha' néh ka', Kekat néh béé ra' gem Néh, bé' éh bara' Allah pu'un
         ra' gem Kristus.
         28 Bang hun kekat néh béé ngerera' tong Kristus, boh Anak Néh ngerera' kepéh tong Tamen
         Néh Allah éh lepah mena' penyukat ngan Néh bau kekat ineu'-ineu' péh, dokoo' Allah
         pu'un bau jin kekat ineu'-ineu' péh.
         29 Kineu' tong irah kelunan éh benatis uban kelunan matai? Kineu' réh maneu' kenat hun
         néh teneng ha' réh bara' kelunan matai bé' pu'un betéé', uban ineu' réh benatis kepéh
         uban kelunan matai?
         30 Ineu' gunah améé' ngelayau ngeretep dalem kekat penusah ngan pengeketa?
         31 O kekat padéé' ké', siget dau akeu' peserutaa' ngan kekat arong penusah, bang murung
         kenin ké', uban uleu' pekua' murip lem Kristus Yésus éh Tuhan lu', nah ké' bé' menyaa'.
         32 La'ah ineu' gunah ké' ngelawan ka'an éh luvaa' tong Épesus siteu' hun néh tong tana'
         iteu' awah éh pu'un oléé' néh. Ineu' gunah néh hun kelunan matai ngan bé' betéé' kepéh?
         Pu'un éh barei' ha' kelunan éh bara' ka', Jian tam kuman ngan mesep ngida mu'un hun
         iteu', uban sagam da', matai lah lu', ha' réh.
         33 Mai keh tawang. Hun keh pebakéh ngan kelunan éh sa'at barék, adang barék keh sa'at
         kepéh.
         34 To'ot keh, seruh keh, mai keh maneu' penyala' kepéh. Pu'un kuraa' kelunan belah ka'ah
         éh bé' jam Allah. Kineu' ka'ah bé' menyaa'?
         35 Barang pu'un kelunan éh neteng ka', Bang kineu' jalan kelunan éh lepah matai omok
         betéé' murip kepéh? Ngan kineu' layan usah réh.
         36 O kelunan palui, hun keh mulah tulin buaa' tong térék keh, bé' éh tulin néh inah
         éh murip bang sekaa' néh éh murip.
         37 Éh nulah keh inah, jah tulin awah, barang éh tulin parai péh, barang éh tulin buaa'
         éh jah péh, bé' éh lo'ong néh éh nulah keh.
         38 Bang Allah maneu' layan tulin buaa' inah pekua' éh pengeloo' Néh tengéé', siget-siget
         arong tulin néh tengéé' layan néh.
         39 La'ah pengurip kekat arong ka'an ngan kelunan tong tana' bé' éh pekua'. Pohoo' kelunan
         tengéé' pengurip néh jin ka'an, ka'an tana' tengéé' pengurip néh jin juhit, juhit
         tengéé' pengurip néh jin seluang kepéh.
         40 La'ah kekat éh pu'un tong langit, tengéé' pengurip néh jin kekat éh pu'un tong tana'.
         Kekat éh pu'un tong langit, jian pengurip néh, ngan kekat éh tong tana', na' péh éh
         tengéé' pengurip, jian ke' éh.
         41 Maten dau péh jian, ngan laséh péh na' péh éh tengéé' layan, jian ke' éh. Kekat kenyuhai
         tengéé' kepéh éh bang jian béé-béé éh. Bang jin belah kekat kenyuhai inah, pu'un éh
         tengéé' layan kepéh.
         42 La'ah kenat péh tong pengebetéé' kelunan matai. Usah néh éh jin tana' iteu', hun
         néh matai gerah éh, hun néh betéé' murip kepéh, bé' éh omok gerah la'ah.
         43 Hun néh tenanem réh, sa'at éh ngan lemoo' éh, hun néh betéé' kepéh, jian éh ngan
         gahang éh.
         44 Kekat kelunan pu'un usah néh jin tana' iteu' awah, usah néh éh jin tana' iteu' jam
         éh matai ngan tenanem réh, bang hun néh betéé' kepéh, bé' éh jam matai, bé' éh barei'
         usah éh jin tana' nah kepéh, pu'un usah réh maréng, éh bé' omok matai uban néh sahéé'.
         45 Barei' ha' lem surat Allah pu'un bara', Adam, kelunan éh bu'un senuai Tuhan, usah
         néh jin tana' iteu', ha' Néh. Bang Adam éh ga' iteu', inah éh Kristus, bé' éh kelunan
         barei' Adam éh bu'un nah, bang inah éh Sahéé', ngan pu'un éh purip lu'.
         46 Bé' usah lu' sahéé' éh tenah, bang usah lu' éh jin tana' éh tenah, la'o inah boh
         éh usah lu' sahéé'.
         47 La'ah Adam éh bu'un, pu'un éh senuai Tuhan jin agaa' tana', Adam éh keruwah nah Iah
         pu'un jin seruga.
         48 La'ah siget-siget kelunan tong tana' pu'un usah néh pekua' usah Adam éh senuai Tuhan
         jin agaa' tana' nah. Bang siget-siget usah éh ngelan tong Kristus pu'un éh alaa' usah
         pekua' anah Kristus.
         49 Usah uleu' iteu' pu'un barei' usah Adam, kenat péh uleu' juk alaa' usah kepéh éh
         pekua' layan Iah éh jin seruga, inah éh Kristus.
         50 O kekat padéé' ké', inah ha' ké', usah kelunan éh jin tana' iteu', bé' omok tai lem
         nihau Allah, usah lu' iteu' éh matai borok ngan gerah bé' omok pelinguh.
         51 Menéng keh, akeu' juk bara' tong iteu' éh pelim jin kelunan lepah rai. Bé' éh kekat
         uleu' pu'un matai, bang adang kekat uleu omok paléu alaa' usah éh maréng.
         52 Pu'un éh tioo paléu kenat lem jah litep ngan lem jah ki'ep awah sioo' serupit miha'
         tong ga' dau vam. Uban hun serupit inah miha', kekat kelunan matai pu'un betéé' ngan
         alaa' usah éh bé' omok matai kepéh, ngan uleu' béé pu'un paléu alaa' usah éh maréng.
         53 Uban adang pohoo' usah lu' iteu' éh omok gerah, juk paléu kepéh usah éh bé' omok
         gerah, ngan usah lu' iteu' éh omok matai, adang juk paléu kepéh usah éh bé' omok matai.
         54 Hun kekat inah pu'un paléu kenat, boh ha' lem surat Allah pu'un avéé' éh bara' ka',
         Allah lepah ngalah pengematai, ngan Iah menang mu'un, ha' Néh.
         55 pengematai, mah kemenang ko'? O pengematai, mah kemenang ko' peketa kepéh, ha' Néh.
         56 La'ah pengematai alaa' penyukat jin penyala' ke' néh peketa kenin kelunan, ngan penyala'
         alaa' penyukat jin Surat Musa, uban Surat Musa éh pepoléng penyala' uleu'.
         57 Bang bara' jian kenin ngan Allah éh mihin uleu' menang neu' Yésus Kristus éh Tuhan
         lu'.
         58 O kekat padéé' éh penika ké', uban néh kenat jian keh petem reken, mai kejeraa' ineu'-ineu'
         ngelemoo' keh. Jian keh ngelayau mekat maneu' kereja' Tuhan, uban ka'ah jam kekat
         kereja' keh ngan Tuhan pu'un gunah mu'un.

1 La'ah tong jalan tipun rigit dokoo' nolong kelunan éh anah Tuhan tong Yudea, jian
         keh kivu pekua' barei' sohoo' ké' ngan kekat sidang tong tana' Galatia rai.
         2 Siget-siget Dau Migu, jian siget usah modoo' jelua' rigit kivu pekua' éh nalaa' néh
         dokoo' néh pu'un tenéh, uban bé' akeu' keloo' nyohoo' keh tipun éh hun ké' tuai kepéh.
         3 Hun ké' tuai kepéh boh akeu' mena' surat ngan irah éh kevéléé' keh nyohoo' réh patet
         rigit éh pengena' keh inah tai Yérusalem.
         4 Hun néh tekep usah ké' péh tai, boh irah omok kivu akeu'.
         5 Bang akeu' juk tuai tavin keh la'o ké' tai Makedonia, uban akeu' keloo' tai Makedonia
         tenah.
         6 Akeu' juk lebéé' mokoo' ngan ka'ah, barang kelebéé' sioo' genin péh, boh ka'ah omok
         nolong patet akeu' semah-semah éh juk kelakau ké' la'o inah.
         7 Bé' akeu' keloo' tai jam keh metok awah tovoo' ké' lapah sinah tai Makedonia. Akeu'
         ngelan akeu' omok mokoo' lebéé' ngan ka'ah temurei' kepéh, hun néh lem pengeloo' Tuhan
         kenat.
         8 Bang akeu' juk mokoo' siteu' tong Épesus jak, avéé' Dau Pentakosta
         9 uban na' péh pinaa' kelunan ngelawan siteu', pinaa' jalan ké' kepéh omok maneu' kereja'
         Tuhan siteu'.
         10 Hun mah Timotius avéé' tong ka'ah, jian keh alaa' éh ngan jian kenin, uban iah péh
         maneu' kereja' Tuhan pekua' akeu'.
         11 Mai jah usah leko iah. Bang jian ka'ah nolong patet iah lakau ngan jian kenin, dokoo'
         iah omok tuai kepéh ngan ké', uban akeu' mena iah moléé' ngan kekat irah padéé' éh
         jah.
         12 La'ah tong padéé' uleu' Apolos, pinaa' koléé' ké' nyohoo' éh tai ngan keh kivu irah
         padéé' éh jah, bang bé' jak iah jam hun néh tekep éh tai hun iteu' ngan bé' péh. Bang
         hun mah éh pu'un bien adang iah juk angai.
         13 Jian keh mavaa' mu'un, nekedéng petem dalem pengelan keh tong Tuhan, makang kenin
         mai medai, jian keh gahang.
         14 Jian keh maneu' kekat kereja' keh neu' penika Tuhan lem kenin keh.
         15 La'ah ka'ah jam tong Stepanus ngan irah panak néh, uban irah éh bu'un ngelan tong
         Tuhan tong tana' Akhaya ngan kekat kenin ngan usah réh irah nolong kelunan éh anah
         Allah. O kekat padéé' ké', akeu' nyohoo' ka'ah
         16 jian keh kivu sohoo' kelunan éh kenat, kenat péh ngan séé'-séé' éh pemung kereja'
         ngan réh.
         17 Murung kenin ké' uban Stepanus ngan Portunatus ngan Akaikus lepah avéé' siteu', réh
         teleu' inah papung kenin ké' uban ka'ah bé' pu'un.
         18 Pu'un réh ngejian kenin ké' pekua' barei' réh teleu' ngejian kenin ka'ah rai. Kelunan
         éh kenat tekep lu' sepah réh.
         19 Kekat sidang tong tana' Asia bara' tabi' ngan keh. La'ah Akwila ngan Priska ngan
         kekat kelunan éh petipun sebayang tong lamin roh bara' tabi' dalem Tuhan ngan keh.
         20 Kekat padéé' éh pu'un ngan ké' siteu', bara' tabi' ngan ka'ah. Jian ka'ah petabi'
         jah usah ngan jah usah.
         21 Akeu' tengéé' éh nyurat ha' iteu'. Akeu' Paulus bara' tabi' ngan ka'ah.
         22 La'ah kelunan éh bé' pika Tuhan, inah éh kenukum Tuhan. Maranatha, sin néh, Tuhan
         juk tuai.
         23 Jian penika ké' pu'un ngan ka'ah éh murip pemung ngan Kristus Yésus
         24 Penika ké' dalem Kristus Yésus pu'un pemung ngan ka'ah béé.2 KORINTUS2 KORINTUS2 KORINTUS2 KORINTUS2 KORINTUS

1 Akeu' Paulus éh lawah Yésus Kristus neu' pengeloo' Allah, ngan Timotius éh padéé'
         lu', amo éh maneu' surat iteu' ngan sidang Allah éh pu'un tong leboo' ja'au Korintus,
         kenat péh ngan kekat kelunan éh anah Allah éh pu'un tong tana' Akhaya.
         2 Jian Allah éh Tamen lu' ngan Tuhan Yésus Kristus mena' penika Néh ngan pengepawah
         Néh ngan keh.
         3 Jian uleu' bara' jian kenin ngan Allah éh Tamen Tuhan Yésus Kristus, inah éh Tamen
         lu' éh ngelayau pika lu', Allah éh papung kenin lu' ngan ngegahang kenin lu' dalem
         kekat penusah lu'.
         4 Pu'un éh ngegahang kenin lu', dokoo' barei' Iah ngegahang kenin lu' nah, kenat péh
         jalan uleu' omok ngegahang kenin irah éh jah dalem kekat penusah réh kepéh.
         5 Hun uleu' pepit dalem pengeketa lu' pekua' pengeketa Kristus rai, boh uleu' pepit
         kepéh dalem pengepapung Néh.
         6 Hun améé' jam tusah, pu'un éh kenat dokoo' mé' omok ngegahang kenin keh ngan ngereken
         pengelan keh tong Tuhan, hun Allah pu'un ngegahang kenin mé', pu'un éh kenat dokoo'
         mé' omok ngegahang kenin keh kepéh, dokoo' keh omok ngeretep ngan kebit kenin dalem
         kekat pengeketa éh teneng tong ka'ah pekua' éh teneng tong améé' nah.
         7 Kenat péh bé' améé' putui pengelan seruh ka'ah, uban améé' jam pekua' ka'ah pu'un
         keta barei' améé', kenat péh Tuhan pu'un ngegahang kenin ka'ah barei' Iah pu'un ngegahang
         kenin améé' nah.
         8 O kekat padéé' mé', améé' juk petesen keh kepéh tong penusah améé' hun mé' pu'un
         tong tana' Asia rai. Uban kekat penusah éh teneng tong améé' rai, bahat mu'un éh,
         avéé' améé' seruh adang mé' matai awah.
         9 Kenin mé' hun irai barei' kenin kelunan hun néh jam iah pu'un kenukum réh matai.
         Bang kekat penusah inah pu'un éh dokoo' nebaraa' améé', mai mé' ngelan tong pengegahang
         mé', bang ngelan tong Allah éh pebetéé' kelunan matai.
         10 Pu'un Iah pepiso mé' jin kekat penusah éh juk mihin améé' matai rai, ngan adang Iah
         pu'un pepiso mé' hun iteu' kepéh, ngan améé' ngelan adang Iah omok pepiso mé' kepéh.
         11 Jian keh nolong sebayang tong améé'. Adang Tuhan omok nolong améé' mipa ha' sebayang
         kelunan pinaa', adang pinaa' kelunan juk bara' jian kenin ngan Tuhan uban Iah pu'un
         nolong améé'.
         12 Pu'un jah jalan améé' bahuu', inah éh uban dalem kenin mé' bé' pu'un ineu'-ineu'
         lem kenin mé' éh pesala' mé' tong urip mé' belah kelunan semah-semah péh, makin péh
         belah ka'ah, uban kekat barék mé' pu'un éh jian ngan teneng awah. Jah awah kenin améé',
         bé' mé' maneu' ineu'-ineu' ngan ngelayoo' awah, bé' mé' kivu pengejam mé' tengéé',
         tong kekat penganeu' mé' pu'un éh neu' penika Allah.
         13 Kekat ha' lem surat mé' rai, bé' éh pu'un tengéé' sin, bé' éh pu'un tai jah lah,
         omok keh purung éh ngan nesen éh.
         14 Akeu' ngelan kekat éh bé' kejam keh mu'un, omok keh jam éh kepéh, dokoo' tong Dau
         Tuhan Yésus tuai kepéh, ka'ah omok bahuu' améé' pekua' barei' améé' péh bahuu' ka'ah.
         15 -
         16 La'ah uban akeu' seruh ka'ah nesen ha' ké' lepah rai' akeu' seruh juk tai nepah keh
         tovoo' ké' lakau tai tana' Makedonia rai, ngan tovoo' ké' moléé' jin sinah péh. Akeu'
         seruh hun ké' omok tai kenat, boh keh omok alaa' ha' tebaraa' Tuhan duah koléé'. Inah
         kepéh dokoo' keh omok patet ku' tai tana' Yudea kepéh.
         17 Uban ké' bé' pu'un kivu ha' jajii' ké' éh bu'un nah, éh bara' juk tai ngan keh rai,
         kineu', akeu' seneruh keh kelunan éh kenyo awah ku'. Bé' akeu' kenyo. Tong pengelakau
         ké' nah, bé' akeu' kivu kenin ké' tengéé', bé' akeu' barei' kelunan éh bara' Oo' kangai
         ku' dat, bang lem kenin néh seruh, bé', bé' akeu' tai dat.
         18 Kejam lu' Tuhan pu'un tigéh, ngan uleu' omok ngelan kekat ha' éh benara' Néh pu'un
         teneng, kenat péh akeu'. Hun ké' bara' akeu' juk tai nepah keh rai, bé' akeu' pané
         kenat palaa' ha' ujun ké' awah. Bé' akeu' barei' kelunan éh bara' Oo' bang lem kenin
         réh seruh bé'.
         19 Uban Yésus Kristus, Anak Allah éh benara' mé' teleu' Silas ngan Timotius rai, bé'
         Éh barei' kelunan éh bara' Oo' bang éh lem kenin réh seruh bé'. Kristus bé' éh pu'un
         kenat. Kekat ha' Néh ngelayau éh Oo' uban Iah ngelayau maneu' pekua' éh benara' Néh.
         20 Uban kekat ha' éh pejajii' Allah pu'un éh kivu éh dalem Yésus Kristus. Kenat péh
         uleu' omok bara' Amin dalem Yésus Kristus ngan peparen Allah.
         21 La'ah neu' Allah inah, iah éh maneu' améé' pemung ngan ka'ah péh, jam uleu' pu'un
         urip dalem Kristus. Allah Iah éh pepemung uleu' ke' Néh maneu' uleu' anah Nah mu'un,
         22 ngan pu'un Éh nelana' lu' bara' uleu' éh anah Nah, neu' Néh mena' Sahéé' Ni'ai Néh
         lem kenin lu', Sahéé' Ni'ai nah telana' tong kekat éh juk nena' Néh ngan uleu' kepéh.
         23 Akeu' bara' mu'un tong jumen Allah bé' ku' kenyo. Bang tong jalan ké' bé' angai nepah
         keh rai uban ké' pika keh dai ku' barei' pepit penusah keh kepéh.
         24 Bé' mé' juk angai ngan bau kenin, bé' améé' naten nyohoo' keh maneu' ineu'-ineu',
         uban ka'ah tengéé' péh pu'un petem dalem pengelan keh tong Tuhan. Bang améé' juk angai
         nolong keh awah, dokoo' keh omok murung kenin.

1 Kenat péh akeu' seruh lem kenin ké', bé' akeu' keloo' tavin keh ngan ngebesau kenin
         keh kepéh.
         2 Uban hun akeu' ngebesau kenin keh, séé' omok ngejian kenin ké' kepéh bang ka'ah éh
         neu' ké' besau kenin iteu' awah éh omok ngejian kenin ké'.
         3 La'ah kenat péh akeu' nyurat ngan keh rai, uban bé' akeu' keloo' tuai tavin keh ngan
         alaa' tusah kenin jin kelunan éh tekep maneu' akeu' murung kenin, uban kejam ké' hun
         akeu' murung kenin, boh ka'ah péh murung kenin kepéh.
         4 La'ah hun ké' maneu' surat ngan keh rai, pu'un akeu' maneu' éh ngan bahat mu'un kenin,
         besau kenin ké', pah avéé' baa' maten ké' musit mu'un, bé' éh uban ké' juk ngebesau
         kenin ka'ah bang dokoo' ka'ah jam akeu' pika ka'ah mu'un.
         5 La'ah kelunan éh petusah kenin keh rai, bé' éh petusah kenin ké', bang néh petusah
         kenin ka'ah, éh mu'un néh petusah kenin jelua' keh awah. Bang bé' akeu' keloo' pané
         ngan mahéng ha'.
         6 La'ah ukum kelunan inah neu' keh rai, sukup éh.
         7 Hun iteu' kepéh jian keh pika iah, mai keh seruh tong penyala' néh inah kepéh. Jian
         keh ngegahang kenin néh dai néh pelapah besau kenin ngan putui pengelan.
         8 Akeu' nyohoo' keh mu'un, jian keh pika éh ngan pepoléng penika keh ngan néh kepéh.
         9 Uban kenat akeu' maneu' surat rai, dokoo' ké' omok jam hun keh pu'un to petem ngan
         jam seruh, inah kepéh, dokoo' ké' jam hun keh omok kivu kekat sohoo' ké' inah ngan
         hun keh bé' péh.
         10 Hun ka'ah pika kelunan ngan bé' mihau tong penyala' néh, akeu' péh bé' mihau éh.
         Hun akeu' pika kelunan bé' mihau penyala' néh, pu'un akeu' maneu' éh kenat tong jumen
         Kristus, uban kejam ké' adang ka'ah keloo' akeu' pika éh,
         11 dokoo' mapat jalan Sitan dai iah menang, uban bé' uleu' barei' kelunan éh tejeu'
         tong kekat pengenyo néh.
         12 La'ah tovoo' ké' avéé' tong Troas rai dokoo' ké' perengah Rengah Jian tong Kristus,
         kejam ké' Tuhan pu'un ngusii' kenin kuraa'-kuraa' kelunan sinah.
         13 Bang tusah mu'un-mu'un kenin ké' uban ké' bé' jam semah padéé' lu' Titus pu'un. Uban
         néh kenat akeu' bara' tabi' ngan kekat irah tong Troas, tioo pelapah ku' tai Makedonia
         kepéh.
         14 Bang jian lu' mejing ngaran Allah éh ngelayau majak uleu' kivu Yésus éh menang. Barei'
         ba'oo' éh jian payen semah-semah péh, pu'un Allah pakai uleu' dokoo' rengah tong Kristus
         omok avéé' tong kelunan semah-semah péh, barei' ba'oo' éh jian payen nah.
         15 Uleu' pu'un barei' ba'oo' kemenyan éh jian ba'oo', Kristus pakai uleu' mihin Rengah
         Jian ngan kelunan éh omok alaa' urip Néh ngan tong irah éh tawang péh.
         16 Bang tong kelunan éh alaa' urip Tuhan, uleu' barei' ba'oo' éh jian mu'un éh omok
         purip réh, ha' tapan nah. Hun néh kenat séé' éh omok mihin kelunan jam Tuhan neu'
         pengejam kenin néh tengéé'?
         17 Bé' mu'un améé' barei' jelua' kelunan éh bara' ha' Tuhan, barei' réh seruh tebaraa'
         inah bé' pu'un gunah. Irah bara' éh uban réh juk alaa' rigit awah. Bang améé' bara'
         ha' Tuhan uban Allah éh nyohoo' améé' bara' éh, bé' améé' bara' éh ngelayoo' awah,
         bang améé' bara' éh ngan kekat kenin mé' mu'un uban mé' kelunan éh sohoo' Kristus.

1 Kineu' ha' mé' pané kenat seneruh keh, uban mé' juk ngajung usah mé'? Kineu', tekep
         mé' mena' surat ngan ka'ah éh bara' tong kereja' mé', ngan alaa' surat jin ka'ah,
         barei' kemalai jelua' kelunan?
         2 Ka'ah éh barei' surat améé', uban ka'ah barei' senurat lem kenin mé' dokoo' kekat
         kelunan omok jam éh ngan omok purung éh.
         3 Kristus éh nyurat surat iteu' ngan nyohoo' améé' patet éh. Bé' éh senurat Néh lem
         surat ngan bé' éh tong bateu' péh, bang senurat Néh lem kenin kelunan neu' Sahéé'
         Allah éh murip.
         4 Améé' pané kenat uban mé' ngelan tong Allah neu' Kristus.
         5 Bé' mé' ngelan tong ineu'-ineu' penganeu' mé' ngan bé' mé' seruh neu' pengejam mé'
         tengéé' améé' omok maneu' éh, uban kekat pengejam mé' pu'un éh jin Allah,
         6 Uban Iah éh maneu' améé' jam nebaraa' kelunan tong jajii' Néh éh maréng tong jalan
         Néh juk purip réh. Bé' éh neu' réh kivu kuraa'-kuraa' sohoo' éh lepah senurat Néh,
         bang neu' Sahéé'. Uban kekat sohoo' éh senurat Néh nah ngukum réh matai, bang Sahéé'
         Ni'ai éh purip kenin kelunan.
         7 Kekat sohoo' Tuhan lem Surat Musa pu'un éh senurat Néh tong bateu', ngan pengaren
         Allah pu'un poléng tovoo' Néh bara' éh ngan Musa. Kekat pengaren Néh inah na' péh
         éh pu'un tovoo' inah awah, da'in Musa mening mu'un neu' pengaren Tuhan inah, pah avéé'
         kelunan Israel bé' omok kepuh Musa nah.
         8 Kekat sohoo' Tuhan lem Surat Musa nah, na' péh éh mihin réh matai, pu'un éh ngan
         pengaren Allah, hun néh kenat kekat éh pu'un hun iteu' éh neu' Sahéé', adang néh pelapah
         ja'au pengaren Néh.
         9 Hun néh kekat éh mihin réh matai nah pu'un ngan pengaren, adang éh tekep kekat éh
         juk purip réh nah, pu'un ngan pengaren éh pelapah ja'au kepéh.
         10 Éh mu'un néh kenat pengaren éh jian mu'un lepah rai, pu'un éh béé hun iteu' naneu'
         pengaren éh pelapah jian éh pu'un hun iteu' kepéh.
         11 Uban hun néh tong sohoo' Néh éh pu'un metok awah, pu'un ngan pengaren Néh, makin
         péh tong éh pu'un pelinguh.
         12 La'ah uban uleu' ngelan éh kenat, inah éh maneu' uleu' makang kenin pané.
         13 Bé' uleu' barei' Musa éh mekep da'in néh dokoo' kelunan Israel bé' omok na'at pengaren
         da'in néh tai kurang juk béé.
         14 Bang maten lem kenin réh barei' peseu' awah, pah avéé' dau iteu' siget koléé' réh
         purung lem jajii' éh sahau, kenin réh barei' pekep. Uban kep inah pu'un éh peka hun
         kelunan pu'un pemung ngan Kristus.
         15 Pah avéé' dau iteu' hun mah irah purung Surat Musa, kep inah mekep kenin réh.
         16 Bang barei' ha' lem surat Allah pu'un bara' tong Musa, hun kelunan moléé' kepéh tavin
         Tuhan, boh kep inah omok pebet.
         17 La'ah Tuhan, Iah néh Sahéé' ngan semah-semah Sahéé' Tuhan pu'un, kenin kelunan pu'un
         pelepu.
         18 La'ah uleu' béé pepoléng pengaren Tuhan palaa' da'in lu' éh bé' pu'un mekep, uban
         pengaren inah tuai jin Tuhan, neu' Sahéé' Ni'ai éh ngepaléu uleu' omok pekua' Iah
         dalem pengaren Néh éh pelapah ja'au.

1 La'ah uban Tuhan pu'un masi améé' ngan mena' kereja' iteu' ngan mé', bé' mé' putui
         kenin maneu' éh.
         2 Pu'un mé' bet kekat-kekat barék sa'at éh pu'un pelim éh mihin kelunan menyaa', bé'
         mé' maneu' ineu'-ineu' ngelavo' kelunan, ngan bé' mé' ngepaléu ha' tebaraa' Tuhan.
         Améé' bara' tong kekat éh teneng ngan lenaa' mu'un, pu'un mé' maneu' kekat kereja'
         mé' tong jumen Allah, adang kekat kelunan pu'un jam kenat éh neu' mé'.
         3 Bang hun rengah Tuhan éh benara' mé' nah pu'un pelim, pu'un éh pelim kenat tong kelunan
         éh tawang.
         4 Bé' irah ngelan uban Sitan éh pengeja'au tana' iteu' memeseu' maten kenin réh, inah
         maneu' réh bé' omok na'at nawa éh perema tong irah, nawa éh jin Rengah Jian éh bara'
         tong pengaren Kristus éh pekua' mu'un ngan Allah lem ineu'-ineu' péh.
         5 Bé' améé' lakau ke' mé' bara' tong penganeu' usah mé' tengéé', bang pu'un mé' bara'
         Yésus Kristus Iah éh Tuhan, améé' éh kelunan sohoo' Néh awah, dokoo' mé' nolong keh
         uban penika Yésus ngan améé'.
         6 Uban Allah éh lepah bara', Jian rema ngada jin merem, Iah ke' éh ngada dalem kenin
         uleu' kepéh, dokoo' Néh mihin lu' tong rema neu' pengejam lu' tong pengaren Allah
         éh pepoléng Néh ngan lu' neu' Kristus.
         7 Bang améé' éh pu'un Rengah Jian iteu', améé' barei' kuren tana' awah éh jalan kelunan
         modoo' livah éh jian. Uleu' iteu' barei' kuren tana' awah dokoo' pepoléng penyukat
         éh ja'au nah bé' éh jin améé' bang jin Allah.
         8 Pinaa' koléé' améé' jam tusah, bang bé' mé' putui kenin, jelua' koléé' bé' mé' jam
         seruh, bang bé' mé' béé kenin.
         9 Pinaa' kelunan maneu' améé' avéé' réh peketa usah mé', bang bé' Tuhan bet améé'.
         Jelua' koléé' pu'un mé' kuba', bang tioo betéé' mé' maneu' kepéh.
         10 Améé' ngelayau juk teneng ukum penatai réh barei' éh teneng tong Yésus, dokoo' urip
         Kristus omok poléng lem mé.
         11 Dalem kekat pengurip mé', bé' mé' jam hun mah irah juk mematai mé' uban pengelan
         mé' tong Yésus, bang pu'un éh kenat dokoo' urip Yésus omok poléng lem usah mé' éh
         juk matai iteu'.
         12 Uban kereja' mé' ngan Tuhan mihin améé' matai, bang mihin keh murip.
         13 La'ah ka' ha' lem surat Allah, uban akeu' ngelan inah akeu' pané, ha' Néh, kenat
         péh améé', uban améé' ngelan inah ke' mé' pané.
         14 Uban améé' jam Allah éh pebetéé' Tuhan Yésus ngan purip Éh, adang Néh juk pebetéé'
         améé' kepéh pemung ngan Yésus, ngan mihin améé' pemung ngan ka'ah tong jumen Néh.
         15 Kekat pengeketa améé' pu'un éh dokoo' mé' nolong ka'ah, ngan hun néh penika Tuhan
         pepit kejam kelunan pinaa', inah mihin kelunan pinaa' pepit kepéh sebayang bara' jian
         kenin ngan Allah ke' réh peparen Iah.
         16 Uban néh kenat bé' uleu' putui pengelan. Na' péh usah uleu' juk lemoo', bang dalem
         kenin lu' inah éh paléu gahang kepéh siget-siget dau.
         17 Uban penusah ngan pengeketa lu' iteu', barei' si'ik awah éh ngan metok awah, pu'un
         éh mihin uleu' alaa' pengaren éh ja'au ngan éh pelinguh, éh pelapah ja'au kepéh jin
         kekat penusah lu'.
         18 Uban bé' uleu' seruh tong kekat éh poléng ta'an lu' awah, bang pu'un lu' seruh tong
         kekat éh bé' poléng ta'an lu', uban kekat éh poléng ta'an lu' iteu', metok awah éh,
         bang kekat éh bé' poléng nah, inah éh pu'un pelinguh.

1 Uban uleu' jam lamin lu', inah éh usah lu' éh jalan lu' mokoo' tong tana' iteu',
         hun néh pega' Allah pu'un lamin ngan uleu' kepéh, lamin inah pu'un éh tong seruga,
         bé' éh senuai kelunan, bang senuai Tuhan ngan pu'un éh pelinguh.
         2 Uban néh kenat, otoo' lu' mokoo' tong lamin lu' iteu', gahang kenin lu' juk memakai
         lamin éh tong seruga,
         3 uban hun lu' memakai lamin inah boh lu' pu'un usah éh maréng kepéh.
         4 Uban kelebéé' lu' pu'un dalem lamin iteu', otoo' lu', uban lu' bahat kenin ngan tejeu'
         siteu', bé' makat uban lu' juk piso jin lem usah lu' iteu', bang uleu' keloo' alaa'
         usah éh maréng kepéh dokoo' usah lu' éh juk matai iteu', omok mesoléé' neu' urip.
         5 La'ah Allah pu'un petenup uleu' kelu' omok mesoléé' kenat, ngan Iah mena sahéé' Néh
         ngan uleu' telana' tong kekat éh petenup Néh ngan lu' pu'un kenat mu'un.
         6 Uban néh kenat bé' lu' putui kenin, uban uleu' jam kelebéé' uleu' pu'un dalem usah
         lu' iteu', uleu' bé' pu'un tong lamin éh petenup Tuhan ngan uleu',
         7 uban kekat urip lu' tong tana' pu'un éh neu' pengelan, bé' éh neu' éh poléng ta'an
         lu' awah.
         8 Gahang kenin mé' juk piso jin usah iteu' ke' mé' omok tai ngan Tuhan.
         9 Bang gahang kenin lu' juk ngepayoo' kenin Tuhan, kenat péh hun lu' mokoo' siteu'
         keto, kenat péh hun lu' pu'un moléé' ngan Tuhan péh.
         10 Uban adang kekat uleu' béé pu'un tai tong jumen Kristus ke' Néh petuneng lu', dokoo'
         siget-siget kelunan alaa' oléé' néh pekua' barei' kekat penganeu' néh kelebéé' néh
         murip tong tana', kenat péh hun néh jian ngan hun néh sa'at péh.
         11 Uban améé' jam tong kemerek Tuhan tong kelunan éh maneu' penyala', inah améé' gahang
         kenin juk mihin réh ngelan tong Iah. Allah éh jam kekat éh lem kenin mé', ngan akeu'
         ngelan ka'ah péh pu'un jam éh kenat.
         12 Bé' améé' pané kenat dokoo' mé' ngajung usah mé', bang améé' keloo' ka'ah jam améé'
         kelunan éh teneng kenin hun keh pemung ngan kelunan éh ngelayoo' awah jian, ngan éh
         bau kenin seruh réh kenajung kelunan.
         13 Uban hun améé' tuleu', pu'un mé' tuleu' dokoo' peparen Allah. Hun mé' jam seruh,
         pu'un mé' jam seruh dokoo' mé' nolong ka'ah.
         14 Uban tong kekat penganeu' mé' pu'un éh uban neu' penika Kristus éh barei' mugun améé',
         uban kejam mé' jah usah inah éh Kristus, lepah matai ngan kekat kelunan. Hun néh kenat
         kekat kelunan seleket matai.
         15 Hun Kristus lepah matai ngan kekat kelunan kenat, tekep uleu' éh alaa' urip Néh éh
         maréng, mai lu' murip kivu pengeloo' lu' tengéé', bang jian lu' murip kivu pengeloo'
         Iah éh lepah matai ngan éh betéé' kepéh.
         16 Hun néh kenat bé' améé' seruh tong kejian ngan kesa'at kelunan barei' éh kemalai
         éh seneruh kelunan awah. Sahau rai na' péh améé' seruh tong Kristus barei' éh seneruh
         kelunan malai, hun iteu' kepéh, bé' mé' seruh éh kenat.
         17 Séé'-séé' éh murip dalem Kristus, iah pu'un urip maréng, kekat urip néh jin sahau
         lepah béé, iah pu'un urip maréng kepéh.
         18 Allah éh pu'un ngepaléu lu' kelu' omok kenat, bu'un-bu'un uleu' éh ayau Allah bang
         Iah ngepaléu lu' dokoo' lu' omok bakéh Néh kepéh. Iah ngepaléu lu' kenat neu' Kristus,
         la'ah Iah mena' kereja' Néh ngan lu' dokoo' lu' omok mihin irah éh jah bakéh Néh kepéh.
         19 La'ah inah éh ha' tebaraa' mé', Allah neu' Kristus pu'un mihin kekat kelunan bakéh
         Néh kepéh. Bé' Iah mihau penyala' réh ke' Néh ngukum réh, Ha' tebaraa' inah nena'
         Néh ngan améé' dokoo' améé' omok bara' éh kepéh ngan irah éh jah, ke' réh omok bakéh
         Néh kepéh.
         20 Uban néh kenat améé' éh lawah Kristus pané ngan keh pekua' barei' hun néh usah Allah
         mu'un pané ngan keh, Dalem ngaran Kristus améé' naten nyohoo' ka'ah jian keh tavin
         Allah, kejeraa' Iah ngepaléu keh omok bakéh Néh, ngan bé' lah keh ayau Néh kepéh.
         21 La'ah bé' Kristus pu'un penyala', bang Allah nyohoo' Iah tagong penyala' uleu', dokoo'
         uleu' omok alaa' jian kepéh ngan Allah hun lu' pu'un pemung ngan Néh kepéh.

1 Améé' kelunan éh kereja' pemung ngan Tuhan, naten mé' nyohoo' keh uban keh lepah
         jam tong penika Tuhan mai keh si'ik kenin tong néh.
         2 Uban ka' ha' Néh, Uban ka' ha' Néh, Hun jaka' kenin ké' juk purip, pu'un ku' menéng
         ha' ko' ngan tong dau pengelepu, pu'un ku' nolong ka'au'. Nesen éh hun iteu' néh jaka'
         penika Néh, ngan hun iteu' néh dau ka'ah alaa' urip.
         3 Bé' améé' mapat jalan ngan kelunan séé'-séé' péh, ngan bé' mé' keloo' maneu' ineu'-ineu'
         éh jalan kelunan omok pesala' kereja' mé' ngan Tuhan.
         4 Bang pu'un mé' maneu' kekat kereja' mé' barei' éh tekep ngan kelunan éh sohoo' Tuhan,
         pu'un mé' ngeretep lem penusah ngan kekat pengeketa, kenat péh hun mé' besau, pu'un
         mé' ngeretep ngan kebit kenin.
         5 Pu'un réh mipok ngan bet mé' tong lamin tutup, ngan pu'un kelunan pinaa' pebetéé'
         kenin réh merek juk maneu' améé', pu'un mé' kereja' mutau, ngan pinaa' koléé' mé'
         bé' omok pegen, ngan bé' pu'un penguman.
         6 Bang dalem kekat inah pu'un mé' pekelenaa' mé' adang améé' kelunan éh sohoo' Tuhan.
         Améé' pekelenaa' éh kenat neu' kekat barék mé' pu'un jian, ngan dawai kenin jam seruh,
         ngan kebit kenin ngan neu' mé' nolong kelunan éh jah, neu' kekat pengena' Sahéé' Ni'ai
         ngan mé' ngan neu' mé' pika réh mu'un.
         7 Inah kepéh neu' ha' tebaraa' éh benara' mé' éh teneng, ngan neu' penyukat Allah,
         inah éh pekelenaa' améé' éh kelunan sohoo' Tuhan. Kekat éh teneng, inah éh lajam mé'
         ke' mé' omok ngelawan kekat kesa'at ngan mihau usah mé' kepéh.
         8 Jelua' koléé' pu'un mé' kenajung kelunan, jelua' koléé' pu'un réh pekenyaa' mé'.
         Pu'un réh maneu' mé' pu'un réh mejing mé'. Pu'un réh maneu' mé' barei' réh seruh améé'
         kelunan éh pané kenyo awah, bang bé' mé' kenyo, kekat ha' mé' teneng éh.
         9 Améé' barei' bé' kejam irah éh bé' ngelan, éh mu'un néh adang réh jam mé'. Améé'
         barei' kelunan éh danii' juk matai bang murip keto mé'. Pu'un réh ngukum mé' bang
         bé' réh mematai mé'.
         10 Pu'un mé' besau, bang pu'un murung kenin mé' kepéh. Pu'un mé' kari mu'un, bang pu'un
         mé' pekaya' kenin kelunan pinaa'. Améé' bé' pu'un livah ineu'-ineu' bang améé' pu'un
         kekat pengena' Tuhan ngan kaya' mu'un mé'.
         11 O kekat bakéh mé' tong leboo' Korintus, améé' pané lenaa' mu'un ngan keh, améé' murung
         keh ngan kekat kenin mé'.
         12 Bé' améé' bet ka'ah, bang ka'ah éh bet améé'.
         13 Hun iteu' akeu' pané ngan keh seleket ké' pané ngan anak usah ké' mu'un, jian keh
         pika améé' barei' améé' pika ka'ah, mai keh bet améé', jian keh alaa' améé'.
         14 Mai ka'ah pebakéh ngan kelunan éh bé' ngelan uban keh bé' omok pekua' kenin ngan
         réh. Kekat éh teneng ngan kekat éh sala', bé' éh omok pemung. Rema ngan merem bé'
         éh omok pemung.
         15 Kristus ngan Sitan bé' roh omok pekua' kenin. Kekat penyeruh kelunan éh ngelan tong
         Tuhan, tengéé' mu'un éh jin kelunan éh bé' ngelan. Bé' pu'un ineu'-ineu' éh pekua'.
         16 Lamin Allah tengéé' mu'un éh jin lamin butun, bé' éh omok pekua'. Uban uleu' éh lamin
         Allah éh murip, barei' Allah bara', Akeu' juk mokoo' ngan murip dalem irah, Akeu'
         omok Allah réh, ngan irah omok anah Ké' mu'un.
         17 Ha' Tuhan kepéh, Uban néh kenat piso keh jin belah kelunan éh bé' ngelan, petengéé'
         usah keh jin irah, Mai keh keloo' tong ineu'-ineu' éh sa'at, La'ah Akeu' juk alaa'
         ka'ah.
         18 Akeu' omok Tamen keh, ngan ka'ah omok anak Ké', kenat péh anak Ké' lakei' ngan anak
         Ké' redo péh. Kenat ha' Allah éh pelapah ja'au penyukat jin ineu'-ineu' péh.

1 Kekat bakéh ké', kekat ha' jajii' Néh inah, pu'un éh ngan uleu', uban néh pu'un ngan
         uleu' kenat, jian uleu' peti'ai kenin lu' jin kekat ineu'-ineu' éh omok maneu' usah
         ngan kenin lu' sa'at, jian uleu' ni'ai mu'un ngan murip ngan medai maneu' ineu'-ineu'
         éh sa'at éh omok ngesa'at ngaran Allah.
         2 Mai keh sa'at kenin ngan améé', bang jian keh alaa' améé' bakéh keh kepéh. Bé' améé'
         maneu' sa'at ngan séé'-séé' péh, bé' améé' pu'un mihin kelunan petat ngan maneu' penyala',
         bé' améé' pu'un ngebuyuk séé'-séé' péh.
         3 Bé' akeu' pané kenat dokoo' pesala' ka'ah, uban barei' ha' ké' ngan keh rai, murung
         mu'un-mu'un améé' tong ka'ah, ka'ah petem lem kenin mé', pah avéé' mé' matai.
         4 Bé' akeu' melak seruh ka'ah, murung mu'un-mu'un akeu' tong ka'ah. Dalem kekat penusah
         mé', kenin ké' gahang ngan murung mu'un, kemurung kenin ké' inah éh pepit-pepit ja'au
         kepéh.
         5 La'o améé' avéé' tong Makedonia rai, sinah péh bé' mé' omok mokoo' ngan posot naneu'
         penusah ja'au uban irah pepaneu' ngan pinaa' arong kemedai lem kenin mé'.
         6 Bang Allah éh ngegahang kenin kelunan éh mujah kenin, pu'un éh ngegahang kenin améé'
         neu' penyavéé' Titus,
         7 bé' éh uban penyavéé' néh awah, bang neu' ha' néh bara' ka'ah pu'un ngegahang iah
         rai, inah éh ngegahang kenin améé' kepéh. Pu'un iah bara' ka'ah gahang kenin juk temeu'
         ngan ké', ngan tong keh pika akeu' ngan nyakat tong kelunan séé'-séé' éh pesala' akeu',
         inah maneu' akeu' pelapah murung kenin kepéh.
         8 Uban na' péh surat ké' rai ngebesau kenin ka'ah, bé' akeu' duah kenin seruh pelapah
         jian hun ké' bé' nyurat éh ngan keh. Hun ké' jam ka'ah pu'un besau kenin neu' surat
         ké' inah, akeu' péh besau kenin kepéh.
         9 Bang hun iteu' murung kenin ké', bé' makat uban ké' ngebesau kenin keh, bang neu'
         kebesau keh nah, inah éh mihin keh pekoléé' kenin. Tuhan keloo' keh pu'un besau kenin
         kenat ngan bé' makat menyaa' awah, hun néh kenat bé' améé' pu'un ngesa'at keh.
         10 Uban kebesau éh jin Allah, inah éh mihin kelunan pekoléé' kenin ke' néh omok alaa'
         urip, ngan bé' pu'un ineu'-ineu' éh maneu' éh duah kenin seruh pelapah jian hun éh
         bé' pu'un pekoléé' kenin. Bang kebesau éh jin tana' iteu' awah, inah éh mihin kelunan
         matai awah.
         11 Tuhan pakai kekat kebesau keh inah ngepaléu éh jian, uban neu' kebesau keh inah,
         inah éh mihin keh jam seruh ngan maneu' keh mekat mu'un pekelenaa' kekat penganeu'
         keh rai bé' éh sala'. Jelua' ka'ah kelatan kenin menéng ha' ké', ngan jelua' kepéh
         merek ngan medai, ngan maneu' keh tawai kenin juk alaa' akeu' kepéh, ngan pu'un éh
         pebetéé' pengelan keh kepéh juk ngukum kelunan éh sala'. Dalem kekat penusah rai pu'un
         keh pepoléng ka'ah bé' pu'un sala'.
         12 Kenat péh na' péh akeu' maneu' surat nah ngan keh, bé' éh uban kelunan éh maneu'
         penyala' nah awah, kenat péh bé' makat uban iah éh jalan kesa'at inah makat, bang
         dokoo' keh omok jam tong jumen Allah ka'ah pu'un pika améé'.
         13 Inah éh maneu' améé' gahang kenin kepéh. Bé' améé' pu'un gahang awah, bang améé'
         murung kepéh. Titus éh maneu' améé' murung kenin, uban iah pu'un murung kenin tong
         kekat jalan keh ngejian kenin néh rai.
         14 Pu'un ku' sepah ka'ah ngan néh rai, ngan bé' keh pu'un pekenyaa' akeu'. Ngelayau
         améé' pané mu'un ngan keh, bé' mé' kenyo. Kenat péh tong kekat jalan mé' sepah ka'ah
         ngan Titus rai, pu'un mé' pané mu'un, ngan hun iteu' kejam néh ha' améé' bara' keh
         kenat teneng mu'un.
         15 La'ah penika néh ngan ka'ah pepit-pepit kepéh uban iah seruh tong jalan keh gahang
         kenin juk kivu sohoo' mé', ngan tong jalan keh alaa' iah ngan bé' nyakat ha' néh bang
         medai ngan riyet kenin.
         16 La'ah murung kenin ké' uban akeu' omok ngelan ka'ah mu'un.

1 O kekat padéé' ké', améé' keloo' ka'ah jam tong jalan penika Allah poléng tong kekat
         sidang tong tana' Makedonia.
         2 Pinaa' arong penusah réh, penusah inah tupat kenin réh tong pengelan réh tong Tuhan,
         bang kemurung réh pelapah ja'au jin kekat arong penusah réh inah. La'ah livah ineu'
         éh pu'un ngan réh, irah mena' éh ngan Tuhan. Na' péh réh pu'un kari, pelapah ja'au
         kepéh pengena' réh ngan Tuhan jin pengekari réh.
         3 Kejam ké' mu'un irah mena' éh pekua' barei' éh pu'un tong irah, éh mu'un néh, éh
         nena' réh éh pelapah ja'au jin éh pu'un ngan réh, irah mena' éh kenat kivu éh jian
         seneruh réh lem kenin réh.
         4 Irah nyohoo' mé' alaa' pengena' réh inah, éh mu'un néh bé' irah kejeraa' mé' bé'
         pu'un alaa' éh, uban réh keloo' nolong kelunan éh ngelan tong Tuhan tong tana' Yudea.
         5 Bé' améé' seruh réh omok mena' éh pelapah ja'au kenat, éh bu'un néh irah mena' usah
         réh tenah ngan Tuhan, la'o inah irah mena' pengena' réh ngan améé' kivu pengeloo'
         Allah.
         6 Kenat péh améé' nyohoo' Titus éh bu'un-bu'un pebetéé' kenin keh dokoo' mena' ngan
         Tuhan, maneu' kereja' Néh kepéh nolong keh pesukup kereja' keh éh neu' penika keh
         dokoo' keh omok mena' ngan Tuhan kepéh.
         7 Ka'ah kaya' tong kekat-kekat éh pu'un tong ka'ah, inah éh lem pengelan keh tong Tuhan
         ngan ha' tebaraa' keh ngan pengejam keh, ngan tong kemekat keh nolong irah éh jah
         péh, kenat péh tong penika keh ngan améé'. Uban keh pu'un barei' kaya' lem kekat inah,
         kenat péh améé' keloo' ka'ah barei' kaya' kepéh lem kereja' keh mena' ngan Tuhan uban
         keh pika Iah.
         8 Bé' akeu' bara' tong kekat jalan éh tekep keh mena' ngan Tuhan, bang inah akeu' bara'
         tong jalan kelunan éh jah gahang kenin mena' ngan Tuhan, inah akeu' juk jam kepéh,
         Kineu' penika ka'ah iteu' ngan Tuhan, pu'un keh pika éh mu'un ngan maneu' kenat.
         9 Ka'ah jam tong penika Yésus Kristus éh Tuhan lu', na' péh Iah kaya' mu'un bang uban
         Iah pika ka'ah Iah tuai paléu kari mu'un kepéh, dokoo' ka'ah omok kaya' neu' pengekari
         Néh.
         10 La'ah inah éh seneruh ké', jian ka'ah pesukup éh neu' keh tong ta'un éh lepah rai.
         Ka'ah éh tenah mena' éh ngan keloo' maneu' éh jin kekat irah éh jah.
         11 Uban néh kenat hun iteu' kepéh jian keh pesukup éh. Barei' keh gahang kenin keloo'
         mena' éh rai, jian keh gahang kenin mena' éh kepéh jin kekat éh pu'un ngan ka'ah.
         12 Uban hun keh gahang kenin juk mena' éh, Tuhan jam seruh tong kekat pengena' keh inah,
         bé' Iah nyohoo' keh mena' éh bé' pu'un.
         13 Bé' akeu' keloo' kelunan éh jah alaa' jian, ngan ka'ah pu'un kurang kepéh,
         14 bang uban keh pu'un sukup hun iteu', tekep keh nolong irah éh pu'un kurang. Hun ka'ah
         pu'un kurang ngan hun irah pu'un sukup, boh irah omok nolong ka'ah kepéh. Boh keh
         pu'un pekua' béé.
         15 Barei' ha' lem surat Allah, ka' ha' Néh, Kelunan éh alaa' éh pinaa' bé' éh mutaa'
         kepéh, Kelunan éh alaa' éh kerat awah péh, bé' éh pu'un kurang. ha' Néh.
         16 Améé' bara' jian kenin ngan Allah uban Titus péh pekua' kenin ngan améé', gahang
         kenin juk tai nepah ka'ah ngan nolong keh.
         17 Bé' makat iah pekua' kenin kivu sohoo' mé' awah, bang kenin néh tengéé' péh keloo'
         nolong keh.
         18 La'ah pu'un jah padéé' lu' kivu éh tai, padéé' éh kenajung kuraa' kelunan tong sidang
         uban kereja' néh perengah Rengah Jian.
         19 Bé' iah tuai uban néh sohoo' mé' makat, bang iah éh kevéléé' ngan éh senohoo' kekat
         sidang, ke' néh kivu améé' dalem kereja' mé' éh petulat pengena' jin siget sidang
         éh nena' réh uban penika réh ngan Tuhan, dokoo' mé' peparen Tuhan ngan dokoo' kekat
         kelunan omok jam améé' juk nolong réh béé.
         20 La'ah améé' mavaa' mu'un dai pu'un séé'-séé' péh pesala' mé' tong jalan mé' tulat
         pengena' iteu'.
         21 Améé' juk maneu' éh pekua' éh teneng tong ta'an Tuhan ngan tong ta'an kelunan péh.
         22 Pemung ngan Titus rawah améé' pu'un nyohoo' jah padéé' lu' éh pekua' pengelan, tai
         kivu réh, uban pinaa' koléé améé' lepah mena' kereja' ngan néh, ngelayau iah mekat
         maneu' éh, ngan hun iteu', uban néh ngelan ka'ah, gahang kenin néh juk nolong keh
         kepéh.
         23 Titus nah bakéh ké' éh kereja' pemung ngan ké' ke' néh nolong ka'ah. Pu'un duah usah
         padéé' éh tai pemung ngan néh sohoo' irah sidang siteu', ngan kereja' réh omok peparen
         Kristus.
         24 Jian keh pepoléng penika keh ngan réh, dokoo' kekat sidang omok jam ka'ah jam pika
         kelunan, ngan jam bé' mé' sala' hun mé' mejing ka'ah.

1 La'ah bé' tiken ke' ku' nyurat bara' tong pengena' keh dokoo' keh nolong kelunan
         éh anah Allah tong tana' Yudea.
         2 Akeu' jam adang ka'ah juk nolong réh, ngan pu'un ku' mejing ka'ah ngan irah tong
         tana' Makedonia. Ka' ha' ké' ngan réh, Irah padéé' lu' tong tana' Akhaya pu'un réh
         lepah petenup jah ta'un tenéh ke' réh mena' éh, ha' ké' ngan réh. Hun irah jam ka'ah
         gahang kenin maneu' kenat, irah péh gusii' kenin juk nolong kepéh.
         3 La'ah hun iteu' kepéh inah akeu' nyohoo' kekat padéé' lu' iteu' tai ngan ka'ah, dai
         ha' ké' mejing keh rai barei' ha' kenyo awah. Bang akeu' jam adang ka'ah petenup juk
         nolong pekua' ha' ké' bara' keh nah.
         4 Uban hun pu'un kelunan jin Makedonia kivu akeu' tai ka'ah, boh réh jam bé' jak keh
         petenup mena' ineu'-ineu', menyaa' mu'un améé', makin péh ka'ah, uban améé' ngelan
         adang keh pu'un mena' éh tenéh.
         5 Kenat péh akeu' seruh tekep akeu' nyohoo' kekat padéé' lu' iteu' tai tenah, dokoo'
         keh omok petenup pengena' keh éh juk nena' keh rai. Hun mah ku' avéé' kepéh, boh éh
         pu'un petenup keh tenéh, boh éh poléng ka'ah mena' éh uban keh keloo', bé' éh uban
         sohoo' kelunan awah.
         6 Seruh keh, kelunan éh mulah tulin pulah éh kerat, adang néh majau éh kerat kepéh.
         Bang kelunan éh mulah pinaa', adang néh majau éh pinaa' kepéh.
         7 Jian siget-siget usah mena' kivu pengeloo' kenin néh, mai éh nyihun éh, ngan mai
         éh mena' éh uban sohoo' kelunan awah, uban Allah murung kenin ngan kelunan éh mena'
         éh ngan jian kenin.
         8 La'ah omok Allah mena' ngan keh pelapah ja'au jin pengekurang keh, dokoo' néh omok
         sukup tong usah keh tengéé', ngan pu'un éh mutaa' kepéh dokoo' keh nolong dalem kereja'
         Tuhan.
         9 Barei' ha' lem surat Allah ka', Ja'au mu'un pengena' Néh ngan kelunan kari, penika
         Néh pu'un pelinguh.
         10 La'ah Allah éh mena' parai ngan kelunan ke' néh omok mulah éh, kenat péh Éh mena'
         éh sukup kinan réh kepéh, omok Iah mena' parai éh sukup ngan keh ngan omok Éh maneu'
         parai inah nyekaa', dokoo' ja'au ajau néh kepéh jin éh pengena' keh.
         11 Omok Iah maneu' ka'ah sukup kaya' dokoo' keh ngelayau pu'un palaa' omok mena' ngan
         Néh kepéh, dokoo' kelunan pinaa' omok bara' jian kenin ngan Allah uban pengena' keh
         éh tenulat améé'.
         12 Uban hun keh mena' éh kenat, bé' éh jah pesukup pengekurang kelunan éh anah Tuhan
         awah, bang pu'un éh mihin kelunan pinaa' bara' jian kenin ngan Allah kepéh.
         13 Uban neu' pengena' keh kenat, inah éh pepoléng pengereken keh dalem pengelan keh,
         inah mihin kelunan pinaa' peparen Allah uban ka'ah maneu' pekua' éh kenakun keh tong
         Rengah Jian Kristus, neu' penika keh mena' ngan irah ngan mena' ngan kelunan éh jah
         kepéh.
         14 La'ah adang réh pu'un sebayang ka'ah ngan murung keh mu'un uban penika Allah ngan
         keh éh pelapah ja'au jin ineu'-ineu' éh omok kejam lu'.
         15 Jian uleu' bara' jian kenin ngan Allah uban pengena' Néh ngan uleu' éh jian mu'un-mu'un.

1 Akeu' Paulus menyat pika ngan ka'ah, akeu' éh benara' kelunan pu'un diva' kenin hun
         ké'pemung ngan ka'ah bang éh makang kenin ngan mahéng kenin hun ké' juu'. Akeu' menyat
         keh neu' kekat penika ngan pengejian Kristus,
         2 mai keh pebetéé' kenin ké' dokoo' ké' makang pané tovoo' ké' angai da'. Omok awah
         ku' pané bahat ngan kelunan éh bara' améé' maneu' kereja' mé' kivu pengagat dalem
         usah mé'.
         3 Mu'un péh améé' murip tong tana', bang bé' mé' ngelawan kesa'at pakai ineu'-ineu'
         éh jin tana',
         4 uban lajam mé' bé' éh barei' lajam éh penakai kelunan tong tana' iteu', bang pu'un
         éh jin Allah ngan pu'un penyukat éh ja'au, palaa' lajam inah améé' nasa' apat éh reken,
         améé' memata' kekat ha' kelunan pesakat.
         5 Ngan ineu'-ineu' éh neu' kelunan ke' néh mapat jalan dai kelunan jam Allah. Améé'
         ngelawan dokoo' siget-siget penyeruh kelunan pu'un lem penyukat Tuhan kepéh ke' réh
         kivu pengeloo' Kristus.
         6 Hun améé' jam ka'ah pu'un reken kenin kivu sohoo', adang mé' ngukum séé'-séé' éh
         tengéé' kenin bé' keloo' kivu sohoo'.
         7 Jian keh seruh tong kekat éh pu'un belah keh sinah. Kelunan éh seruh iah éh anah
         Kristus, jian, bang jian iah nesen, améé' péh anah Kristus, bé' makat iah awah.
         8 Bé' akeu' menyaa', na' péh akeu' ngajung usah ké' uban Tuhan mena' penyukat Néh ngan
         améé', pu'un éh kenat dokoo' ngereken ka'ah, bé' éh pu'un dokoo' néh mega' ka'ah.
         9 La'ah bé' akeu' keloo' ngedai ka'ah neu' kekat ha' lem surat ké'.
         10 Barang kelunan pu'un bara', Bahat ha' ngan mahéng ha' Paulus lem surat néh, bang
         hun usah néh pu'un pemung ngan lu', lemoo' awah éh ngan bé' iah jam pané, ha' réh.
         11 Kelunan éh pané kenat jian iah nesen, kekat ha' mé' dalem surat mé' hun mé' juu',
         kenat péh tong kekat penganeu' mé' hun mé' pu'un ngan keh sinah, bé' éh tengéé'.
         12 Adang améé' bé' makang pepata usah mé' ngan kelunan éh ngajung usah réh tengéé' irah
         palui awah. Irah pepata ngan petuneng usah réh belah irah ke' awah.
         13 Bang hun mé' ngajung bé' mé' ngajung tong éh bé' pu'un barei' irah inah, adang mé'
         pepata éh ngan kereja' éh nena' Allah ngan mé', ngan kereja' inah, pu'un éh belah
         keh kepéh.
         14 Bé' mé' sala' hun mé' bara' améé' pu'un penyukat belah ka'ah, uban améé' éh bu'un
         tai bara' Rengah Jian Kristus ngan keh.
         15 La'ah bé' mé' ngajung usah mé' tong kereja' éh neu' irah éh jah ngan éh bé' neu'
         améé', éh bé' lem nihau mé'. Bang améé' ngelan pengelan keh tong Tuhan omok pepit
         kenat péh kereja' mé' omok pepit kepéh belah keh,
         16 dokoo' mé' omok bara' Rengah Jian tong tana' éh juu' jin ka'ah, uban bé' mé' keloo'
         ngajung usah mé' tong kereja' irah éh jah tong tana' semah-semah éh pu'un lem nihau
         réh.
         17 Bang barei' ha' lem surat Allah pu'un bara', Kelunan éh juk ngajung, jian iah ngajung
         tong kekat éh penganeu' Tuhan, ha' Néh.
         18 Bé' éh kelunan éh ngajung usah néh tengéé' éh pu'un teneng bang kelunan éh kenajung
         Tuhan.

1 Na' péh akeu' kelunan éh palui, jian ka'ah kebit kenin ngan ké'.
         2 Uban akeu' mihau keh mu'un-mu'un barei' Allah mihau keh, uban ka'ah éh barei' redo
         éh bé' pu'un pemung ngan lakei', bang petunang awah jak. Akeu' juk mena' keh ngan
         Kristus, dokoo' keh omok pemung ngan Néh.
         3 Bang medai ku' dai kekat penyeruh keh pu'un sa'at, avéé' keh bet Kristus barei' Awa'
         éh lavo' neu' kekat aken torok éh ngelavo' éh.
         4 Uban séé'-séé' éh pu'un tuai ngan bara' jah Yésus éh tengéé' jin Yésus éh benara'
         améé', pu'un keh alaa' réh ngan menéng ha' réh. La'ah pu'un ka'ah alaa' jah sahéé'
         éh tengéé' jin Sahéé' éh nena' Tuhan ngan keh, kenat péh hun réh bara' Rengah Jian
         éh tengéé' jin éh lepah ka'ah alaa', ka'ah alaa' éh awah. Inah améé' medai dai keh
         lavo'.
         5 Bang kioo' ké' bé' akeu' kurang jin irah lawah keh éh benara' keh jian mu'un.
         6 Barang bé' péh ku' jam pané, bang bé' akeu' kurang lem kekat pengejam ké', jam akeu'
         tong kekat éh benara' ké', petek mu'un ngan lenaa' mu'un kekat ha' mé' nebaraa' ka'ah.
         7 Hun ké' tuai rai ngan bara' Rengah Jian tong Allah ngan keh, bé' ku' menyat ineu'-ineu'
         jin keh. Akeu' ngediva' kenin ké' dokoo' ké' ngeja'au ka'ah. Kineu', sala' ku' maneu'
         kenat kei?
         8 Kelebéé' ké' kereja' belah ka'ah rai, sidang éh jah éh tagong akeu'. Akeu' barei'
         ngerugi' irah dokoo' ké' nolong ka'ah.
         9 Ngan kelebéé' ké' pu'un pemung ngan ka'ah, hun ké' pu'un kurang bé' ku' menyat jin
         ka'ah, uban padéé' lu' éh tuai jin Makedonia éh pesukup pengekurang ké'. Barei' éh
         lepah kenat péh vam kepéh, bé' akeu' nyohoo' keh bii' bahat ngan tagong akeu'.
         10 Naneu' pengeteneng Kristus éh pu'un dalem akeu', akeu' bara' lenaa' mu'un bé' pu'un
         kelunan semah-semah pah tipo tana' Akhaya omok bara' bé' éh kenat.
         11 Uban ineu' akeu' pané kenat? Pu'un akeu' pané kenat uban ké' bé' pika ka'ah kei?
         Bé' éh kenat, Allah jam akeu' pika ka'ah.
         12 Bang barei' éh neu' ké' hun iteu', akeu' juk maneu' éh kenat keto, dokoo' ké' mapat
         jalan ngan irah éh ngelayoo' lawah dokoo' réh bé' omok ngajung usah réh ngan bara'
         irah pu'un kereja' barei' améé' iteu'.
         13 Kelunan inah bé' réh lawah Tuhan mu'un, bang ngelayoo' awah réh. Pu'un réh pané kenyo
         bara' tong kekat kereja' réh ngan maneu' barei' penganeu' irah éh lawah Kristus mu'un,
         bang réh ngelayoo' awah.
         14 La'ah bé' lu' béé kenin seruh éh kenat uban Sitan péh omok ngepaléu kekat penganeu'
         néh barei' penganeu' meliket éh ni'ai.
         15 Hun Sitan omok maneu' kenat bé' lu' béé kenin hun irah éh kivu éh nah, ngepaléu penganeu'
         réh barei' éh penganeu' irah éh teneng. La'ah pengega' réh pu'un pekua' barei' penganeu'
         réh nah ke'.
         16 La'ah akeu' bara' kepéh, mai jah usah seruh akeu' kelunan palui awah, bang hun réh
         seruh akeu' palui, jian réh alaa' akeu' barei'-okoo' kelunan éh palui awah, dokoo'
         akeu' omok mejing ka'ah.
         17 Tong ha' ké' kenat, bé' ku' pané barei' éh tekep tong kelunan éh ngelan tong Tuhan,
         bang barei'-okoo' kelunan éh palui awah éh makang ngajung usah néh.
         18 Bang pinaa' kelunan ngajung usah néh, kenat péh akeu' juk ngajung usah ké' kepéh.
         19 Ka'ah kelunan éh jam seruh mu'un, hun néh kenat jian ka'ah kebit kenin ngan ké' éh
         palui iteu'.
         20 Uban ka'ah keloo' kelunan éh nyohoo' keh maneu' barei' iteu' ngan barei' inah péh,
         keloo' keh hun réh ngebuyuk keh ngan muau keh, avéé' réh tepap da'in keh.
         21 La'ah menyaa' akeu' ngakun éh, uban bé' mé' makang maneu' kenat tong keh. Bang hun
         kelunan pu'un makang dalem ineu'-ineu' akeu' péh makang. Akeu' pané kenat barei' kelunan
         palui.
         22 Kineu' réh, pohoo' Yahudi réh kei? Akeu' iteu' péh. Kineu', irah éh kevéléé' Tuhan
         kei? Akeu' iteu' péh. Kineu', irah awah éh anak-ayam Abraham kei? Akeu' iteu' péh.
         23 Kineu' réh, kelunan sohoo' Kristus réh kei? Makin péh akeu'. Inah akeu' pané barei'
         kelunan palui. Pu'un ku' kereja' pelapah muruh jin irah inah, akeu' pu'un kamit kelunan
         tong lamin tutup pelapah pinaa' koléé' jin irah inah, ngan pu'un réh mipok akeu' pelapah
         pinaa' koléé', pinaa' koléé' ké' si'ik la'ah ku' bé' matai.
         24 Lemah liwet irah Yahudi mipok akeu' teleu' poloo' pi'en koléé' siget liwet inah.
         25 Teleu' liwet irah Rum mipok akeu', jah koléé' pu'un kelunan memateu' ku'. Teleu'
         koléé' akeu' kaham lem baa' banget, ngan jah koléé' akeu' matong putung dau ngan putung
         merem péh.
         26 Tong ké' lakau perengah Tuhan, pinaa' koléé' ké' teneng tusah neu' baa' ja'au ngan
         neu' pejamun, ngan pinaa' penusah jin pohoo' ké' tengéé', kenat péh jin irah éh tengéé'
         pohoo'. Pinaa' koléé' ké' jam tusah hun ké' pu'un tong leboo' ja'au, kenat péh tong
         leboo' éh kerat péh, ngan pinaa' penusah hun ké' jalan baa' banget, ngan pinaa' penusah
         ké' jin kelunan éh bara' réh bakéh ké' bang ngelayoo' awah réh.
         27 Pu'un ku' kereja' mutau, pinaa' koléé' ké' bé' omok pegen, pinaa' koléé' ké' la'au'
         ngan mapeu' batok, pinaa' koléé' ké' bé' pu'un penguman, pinaa' koléé' ké' pu'un genin
         uban bé' pu'un jalan ké' mokoo' ngan bé' pu'un pakai ké'.
         28 La'ah éh tengéé' jin kekat éh inah kepéh, siget dau akeu' bahat kenin uban ké' mihau
         kekat sidang.
         29 Hun pu'un kelunan éh lemoo', akeu' péh barei' lemoo' uban ké' pika réh. Hun pu'un
         kelunan pelohoo' maneu' penyala', besau mu'un-mu'un kenin ké'.
         30 Hun néh tekep akeu' ngajung usah ké', inah akeu' juk ngajung éh tong kekat éh pepoléng
         pengelemoo' ké' awah.
         31 La'ah Allah, éh Tamen Tuhan Yésus, éh tekep kenajung lu' pelinguh, la'ah kejam nah
         ke' ku' bé' kenyo.
         32 Hun ké' pu'un tong leboo' ja'au Damsyik rai, pengeja'au éh kivu sohoo' raja' Arétas
         nyohoo' réh mavaa' tong kekat usit tong leboo' inah ke' réh juk ngamit akeu'.
         33 La'ah irah bakéh ké' alaa' akeu' lem jah éh barei' ingen rai' ke' réh petuhun ku'
         kera' jin giwang ngetang tapé, kenat jalan ké' kelap bé' réh omok ngamit ku'.

1 La'ah tekep akeu' ngajung usah ké', na' péh akeu' seruh bé' pu'un gunah ké' maneu'
         kenat, uban akeu' keloo' bara' tong éh ta'an ké' ngan tong éh pepoléng Tuhan ngan
         ké'.
         2 La'ah akeu' jam jah kelunan éh ngelan tong Kristus, jah poloo' pat ta'un lepah rai,
         Tuhan alaa' éh tai seruga. Akeu' éh kelunan inah. Bé' ku' jam hun usah ké' mu'un éh
         tai kenat ngan hun néh barei' lem nyupin ké' awah péh. Tuhan awah éh jam éh.
         3 Bang akeu' tai barei' tong seruga mu'un, inah akeu' bara' kepéh, bé' ku' jam hun
         ké' tai kenat mu'un ngan hun néh barei' nyupin ké' awah péh. Allah awah éh jam éh.
         4 Hun ké' sinah nenéng ké' kuraa'-kuraa' arong éh bé' omok benara' ké' palaa' ha' jin
         tana' iteu', bé' tekep ku' bara' éh.
         5 Tong kekat éh ta'an ké' inah, hun ké' juk ngajung, jian ku' ngajung tong inah, bang
         bé' ku' keloo' ngajung usah ké', akeu' juk ngajung tong kekat pengelemoo' usah ké'
         awah.
         6 Uban hun ké' keloo' ngajung, bé' akeu' palui, uban pu'un ku' bara' tong éh pu'un
         ta'an ké' mu'un, bang bé' akeu' juk ngajung usah ké' tengéé', dai pu'un séé'-séé'
         seruh akeu' pelapah jian jin éh ta'an réh ngan jin éh nenéng réh éh benara' ké'.
         7 La'ah akeu' pu'un sakit dai akeu' ngeja'au usah ké' ngan bau kenin uban kekat éh
         poléng ta'an ké' inah. Kesakit ké' inah barei' jah penyohoo' Sitan ke' néh petusah
         ku' dai ku' ngeja'au usah ké'.
         8 Teleu' koléé' ké' sebayang menyat Tuhan mega' kesakit ké' inah,
         9 bang ka' ha' Néh ngan ké', Penika ké' pu'un éh sukup tong kekat pengelemoo' ko' inah,
         uban hun ko' lemoo' boh pengegahang ké' pu'un sukup mu'un ngan ko', ha' Néh. Uban
         néh kenat murung kenin ké' lem kekat pengelemoo' ké', dokoo' penyukat Kristus omok
         sukup tong akeu'.
         10 La'ah uban pengelan ké' tong Kristus, omok ku' murung kenin dalem kekat pengelemoo'
         usah ké', kenat péh hun kelunan ngesa'at ku', kenat péh dalem kekat penusah ngan pengeketa
         ngan pengekurang ké', uban hun ké' lemoo', tovoo' inah péh ku' pu'un gahang kepéh.
         11 Pu'un ku' pané barei' kelunan éh palui awah, bang ka'ah éh maneu' akeu' pané kenat.
         Éh mu'un néh tekep ka'ah ngajung akeu', uban na' péh akeu' kelunan éh adek ke' awah,
         bé' akeu' kurang jin irah lawah éh jah éh kenajung keh nah.
         12 Uban kekat kereja' ké' belah keh rai, inah éh pekelenaa' adang akeu' jah lawah Tuhan,
         pu'un ku' maneu' kereja' ké' ngan kebit kenin, pinaa' telana' éh neu' ké' éh ngebéé
         kenin keh éh tejeu' ta'an keh rai.
         13 Ineu' éh maneu' keh seruh akeu' tengéé' kenin ngan ka'ah jin sidang éh jah? Jah awah
         éh tengéé', bé' ku' nyohoo' keh tagong akeu'. Akeu' menyat jian uban sala' ké' inah.
         14 Iteu' éh keteleu' koléé' ké' petenup juk angai ngan hun ké' angai bé' ku' keloo'
         nyohoo' keh maneu' ineu'-ineu' éh bé' pekua' lem pengeloo' keh. Uban bé' akeu' juk
         alaa' livah keh bang akeu' juk alaa' ka'ah. Uban bé' éh tekep irah anak tagong tinen
         tamen réh, bang tinen tamen éh tekep tagong anak néh.
         15 Keloo' ku' mena' ineu'-ineu' éh anah ké', avéé' usah ké' péh, dokoo' ké' nolong ka'ah.
         Ja'au mu'un penika ké' tong ka'ah, kineu' ka'ah, kurang penika keh tong akeu' kei?
         16 Oo' mu'un, bé' lakei' inah nyohoo' mé' tagong iah, ha' keh. Bang kineu' keh, pu'un
         keh seruh akeu' ngelavo' keh ngan petawang keh uban ké' pané kenyo?
         17 Hun ké' pu'un maneu' éh kenat, kineu' éh neu' ké'? Kineu', neu' kelunan éh sohoo'
         ké' tai ngan keh rai éh kei?
         18 Pu'un ku' nyohoo' Titus tai, ngan pu'un jah padéé' lu' kivu éh tai rai. Kineu', Titus
         éh ngelavo' keh kei? Kineu', bé' éh jah awah Sahéé' éh mihin amo kei? Kineu', bé'
         mo maneu' kereja' pekua'?
         19 Barang ka'ah seruh améé' pané kenat uban mé' juk peteneng usah mé' tong ta'an ka'ah
         awah. Bé' éh kenat. Bang tong jumen Allah améé' pané barei' Kristus keloo' mé' pané.
         O kekat bakéh mé', penganeu' mé' pu'un éh dokoo' mé' nolong ka'ah.
         20 Tusah kenin ké' dai hun ké' angai da' barang bé' péh keh barei' éh keneloo' ké',
         kenat péh barang akeu' bé' pu'un barei' éh keneloo' ka'ah nah. Medai ku' dai hun ké'
         angai, pu'un irah pepaneu' pekeleko pekerek, seruh usah réh tengéé', ngesa'at ngaran
         kelunan ngan nebok, bau kenin ngan keloo' ngasau.
         21 Medai ku', dai hun ké' kangai kepéh Allah pekenyaa' ku' tong jumen keh ngan akeu'
         pu'un besau kenin ngan mangaa' uban keh to ke' maneu' penyala', ngan bé' keloo' pekoléé'
         kenin jin petuyang ngan kekat kemagat éh sa'at lem kenin keh nah.

1 La'ah iteu' éh keteleu' koléé' ké' juk angai nepah ka'ah, la'ah jian keh seruh tong
         ha' lem surat Allah éh bara' ka'. Hun kelunan, jian éh bara' éh dokoo' jam éh pu'un
         kenat mu'un.
         2 La'ah akeu' juk bara' ngan kekat kelunan éh lepah maneu' penyala' rai ngan bara'
         ngan kekat irah kelunan éh jah péh, na' péh ku' lepah bara' éh tong keruwah koléé'
         ké' angai rai, inah akeu' bara' éh ngan keh hun iteu' kepéh. Hun akeu' angai kepéh
         bé' akeu' pika irah éh maneu' penyala', adang akeu' ngukum réh.
         3 Tovoo' inah da' omok keh jam adang Kristus pu'un pané dalem akeu'. Uban bé' Kristus
         pu'un lemoo', bang pu'un éh pepoléng penyukat Néh ngan ka'ah.
         4 Uban na' péh Iah barei' lemoo' hun réh mematai Éh tong kayeu' salib, tong Néh murip
         kepéh, Iah murip ngan penyukat Allah. Uban améé' éh lemoo' pemung ngan Néh, bang tong
         jalan mé' nolong ka'ah améé' murip pemung ngan Néh ngan penyukat Allah.
         5 Jian keh seruh mu'un tong kekat barék keh dokoo' keh jam hun keh pu'un murip pekua'
         urip kelunan éh ngelan ngan hun néh bé' péh. Kineu', bé' keh jam Yésus Kristus pu'un
         dalem ka'ah, inah éh hun keh kelunan éh ngelan Tuhan mu'un.
         6 Akeu' ngelan ka'ah jam améé' éh kelunan éh ngelan Tuhan mu'un.
         7 Améé' sebayang menyat Allah dokoo' ka'ah bé' maneu' kesa'at ineu'-ineu', bé' makat
         dokoo' améé' kenajung uban kereja' mé' belah ka'ah, hun kelunan seruh kereja' mé'
         bé' pu'un gunah, bé' ineu', bang inah éh pengeloo' mé' hun keh maneu' jian.
         8 Uban bé' mé' omok maneu' ineu'-ineu' éh ngelawan kekat éh teneng.
         9 Hun améé' pu'un lemoo' ngan ka'ah pu'un gahang, murung kenin mé'. Inah kepéh améé'
         sebayang dokoo' ka'ah omok pepit sukup mu'un.
         10 Uban kenat akeu' maneu' surat ngan keh kelebéé' ké' bé' pu'un ngan keh, dokoo' hun
         mah akeu' kangai kepéh mai ku' pané ngan mahéng kenin uban penyukat éh nena' Tuhan
         ngan ké'. Penyukat inah pu'un dokoo' ké' omok ngegahang kenin keh, bé' makat dokoo'
         ké' ngelemoo' keh.
         11 O kekat padéé' ké', iteu' awah kekat ha' ké'. Jian keh peteneng kekat jalan keh dokoo'
         keh omok teneng ngan sukup mu'un, jian keh menéng kekat ha' ké' inah, jian ka'ah pekua'
         kenin murip ngan pawah. La'ah Allah éh jalan kekat penika ngan pengepawah pu'un, jian
         Iah pu'un pemung ngan ka'ah.
         12 Jian ka'ah tabi' jah usah ngan jah usah. Kekat kelunan éh anah Tuhan siteu' bara'
         tabi' ngan keh.
         13 La'ah penika éh jin Tuhan Yésus Kristus ngan kemurung Allah, ngan Sahéé' Ni'ai éh
         mihin lu' pekua' kenin, jian éh pemung ngan kekat ka'ah béé.GALATIAGALATIAGALATIAGALATIAGALATIA

1 Akeu' Paulus, bara' tabi' ngan sidang tong tana' Galatia. Akeu' kevéléé' ke' ké'
         lawah Néh, naneu' Yésus Kristus ngan Allah Tamen lu' éh lepah pebetéé' Yésus jin pematai
         Néh. Bé' éh jin kelunan ngan kevéléé' kelunan péh.
         2 Tabi' jin kekat padéé' keh éh kua' pengelan siteu', ngan sidang tong tana' Galatia.
         3 Jian Allah éh Tamen lu', ngan Tuhan Yésus Kristus, mena' penika Néh ngan pengepawah
         Néh ngan keh.
         4 La'ah pu'un Kristus mena' urip Néh uban penyala' lu' kivu pengeloo' Tamen Néh Allah,
         dokoo' Néh ngelepu lu' jin urip lu' éh sa'at tong tana' iteu'.
         5 Kekat pengaren ngan Allah avéé' kelebéé'-lebéé' néh. Amin.
         6 La'ah béé kenin ké' uban ka'ah lumang mu'un petat jin Allah éh ngevéléé' keh uban
         Néh pika keh, ngan tai kivu jah rengah éh bé' rengah jian mu'un.
         7 Éh mu'un bé' pu'un rengah jian éh tengéé' jin éh benara' améé', bang akeu' pané kenat
         uban kelunan pu'un petusah kenin keh ngan juk ngepaléu Rengah Jian éh jin Kristus.
         8 Hun néh améé' péh ngan hun néh meliket jin seruga péh éh bara' ha' tebaraa' éh tengéé'
         jin ha' tebaraa' Tuhan ngan keh, bé' sala' hun Allah ngukum réh mu'un tong luten meraka.
         9 Pekua' ha' mé' lepah rai, kenat péh ha' ké' hun iteu' kepéh, hun pu'un jah usah éh
         bara' jah tebaraa' éh tengéé' jin éh lepah kenivu keh nah, jian Allah ngukum éh mu'un
         tong luten meraka.
         10 Kineu', hun ké' pané kenat, pu'un éh barei' kelunan éh pitah kenajung jin kelunan
         awah? Adang bé'. Akeu' pitah kenajung jin Allah awah. Kineu' pu'un keh seruh akeu'
         pitah jalan dokoo' kelunan omok bakéh ké'? Hun akeu' pitah éh kenat, bé' akeu' kelunan
         sohoo' Kristus kepéh.
         11 O kekat padéé' ké', akeu' bara' mu'un ngan keh, Rengah jian éh benara' ké' ngan keh
         rai' bé' éh jin kelunan awah.
         12 Bé' akeu' alaa' éh jin kelunan, ngan bé' éh kelunan éh bara' éh ngan ké', bang Yésus
         Kristus éh pepoléng éh ngan ké'.
         13 Pu'un keh lepah jam tong kekat penganeu' ké' hun ké' kivu adet irah Yahudi lepah
         rai, gahang mu'un ku' peketa irah tong sidang Allah pah avéé' ké' juk kebéé réh mu'un.
         14 La'ah tong adet irah Yahudi, akeu' éh pelapah jam éh jin kekat kelunan éh pekua'
         tatek urip ké' jin belah pohoo' ké' tengéé', uban akeu' mekat mu'un kivu kekat adet
         ngan ha' tukit jin tepun ké'.
         15 Bang neu' penika Allah awah, Iah ngevéléé' akeu' hun ké' to lem boré tinen ké', ngan
         Iah tebai akeu' maneu' kereja' Néh.
         16 Hun Allah pepoléng Anak Néh ngan ké' dokoo' ké' omok bara' Rengah Jian tong Anak
         Néh inah ngan irah éh tengéé' pohoo', bé' akeu' tai neteng kelunan séé'-séé' péh.
         17 Bé' akeu' pu'un tai Yérusalem tavin irah lawah Tuhan sitai éh kevéléé' Tuhan tenah
         jin akeu'. Bang akeu' tioo pelapah tai tong tana' Arab, la'o inah boh akeu' moléé'
         tai leboo' ja'au Damsyik kepéh.
         18 Teleu' ta'un la'o inah boh akeu' tai Yérusalem dokoo' ké' pané' ngan Péterus, akeu'
         mokoo' ngan néh duah migu kelebéé'.
         19 Bé' akeu' pu'un temeu' ngan irah lawah éh jah, bang Yakub éh padéé' Tuhan iah awah
         éh temeu' ngan ké'.
         20 Tong kekat ha' éh senurat ké' iteu', teneng béé-béé éh, bé' akeu' kenyo, Tuhan jam,
         bé' akeu' kenyo.
         21 La'o inah boh akeu' tai tong kuraa' leboo' tong tana' Siria ngan tana' Kilikia.
         22 Kelebéé' ké' lakau inah, kekat irah tong sidang Kristus tong tana' Yudea to ke' bé'
         jak jam ku' mu'un.
         23 Irah menéng ha' réh bara', lakei' éh peketa lu' ngan éh juk ngebéé pengelan lu' rai
         hun iteu' iah nebaraa' tong pengelan lem Tuhan.
         24 Inah maneu' réh mejing Allah uban akeu' pu'un ngelan kepéh.

1 La'ah jah poloo' pat ta'un la'o inah, amo Barnabas tai Yérusalem. Pu'un akeu' mihin
         Titus ngan ké' kepéh.
         2 Pu'un ku' tai tong leboo' Yérusalem uban Allah éh nyohoo' ku' tai. La'ah pu'un ku'
         pané ngan irah pengeja'au hun réh petipun tengéé', bara' tong kekat ha' tebaraa' éh
         benara' ké' belah kelunan éh tengéé' pohoo' jin irah Yahudi nah. Uban bé' akeu' keloo'
         kereja' ké' éh lepah nah ngan éh hun iteu' péh pu'un tuyah-tuyah awah.
         3 La'ah bakéh ké' Titus, na' péh iah pohoo' Yunani, bé' réh nyohoo' éh kivu adet irah
         Yahudi ngan pesunat éh,
         4 Na' péh pu'un jelua' keloo' éh kenat, irah inah kelunan éh selim masek ngan améé'
         ngan ngelayoo' awah pepadéé' dalem Tuhan, irah pu'un tuai dokoo' réh omok ngedalem
         uban ineu' améé' bé' pu'un kivu kekat-kekat adet réh, ngan naneu' ineu' améé' pu'un
         pemung ngan Kristus. Irah maneu' kenat ke' réh juk ngeripen mé' tong adet réh kepéh.
         5 La'ah bé' sapét si'ik ké' améé' ngayo ngan kivu sohoo' réh kenat, dokoo' ka'ah omok
         jam tong Rengah Jian éh teneng mu'un.
         6 Bang irah éh barei' pengeja'au, barang irah kenat mu'un péh, bé' ku' jam, uban bé'
         ku' pegunah kemaren kelunan awah, uban Allah bé' Iah ngevéléé' éh jian kunah kelunan
         awah. Irah pengeja'au inah, bé' réh pu'un bara' ineu'-ineu' éh maréng ngan ké'.
         7 Bang irah jam Allah pu'un nyohoo' ku' perengah Rengah Jian ngan kelunan éh tengéé'
         pohoo', pekua' Iah nyohoo' Péterus perengah Rengah Jian ngan irah Yahudi rai.
         8 Uban Allah éh maneu' akeu' lawah Néh ngan kelunan éh tengéé' pohoo', pekua' Péterus
         lawah Néh ngan kelunan Yahudi nah.
         9 La'ah Yakub, Péterus, ngan Yohanes, éh pengeja'au réh, irah péh jam Allah pu'un mena'
         kereja' iteu' ngan ké'. Uban kenat réh teleu' petabi' ngan amo Barnabas tada' améé'
         pekua' kenin améé' béé pu'un bara' amo éh tai ngan réh teleu' éh tai ngan kelunan
         Yahudi.
         10 Jah awah éh sohoo' réh ngan mo, mai mo ngelepan kelunan éh kari éh pu'un belah irah
         Yahudi nah, akeu' péh seruh kenat.
         11 Bang hun Péterus avéé' tong leboo' Antiokia, pelapah akeu' pané ngan néh ma'ah éh
         uban néh sala'.
         12 Uban hun irah Yahudi éh sohoo' Yakub nah bé' jak avéé' rai, pu'un Péterus kuman ngan
         irah éh ngelan tong Tuhan, éh tengéé' pohoo' jin irah Yahudi. Bang la'o irah inah
         avéé' nah, bé' Péterus kuman kepéh ngan réh. Piso éh uban néh medai tong irah éh seruh
         tekep kekat pohoo' kelunan kivu adet sebayang réh ngan pesunat kelunan ke' réh alaa'
         urip Tuhan.
         13 Kenat péh kuraa' kelunan Yahudi éh padéé' lu' dalem Tuhan, irah péh medai ngan kivu
         Péterus, pah avéé' Barnabas péh kivu éh kepéh.
         14 Bang hun ké' jam irah piso kenat uban réh medai ngan menyaa', ngan bé' pu'un maneu'
         éh pekua' éh teneng tong Rengah Jian, pu'un ku' ma'ah Péterus tong jumen réh béé.
         Ka' ha' ké' ngan néh, ka'au' iteu' kelunan Yahudi, bang lepah rai pu'un ke' bet kekat
         adet sebayang Yahudi. Hun néh kenat, uban ineu' ke' nyohoo' kelunan éh tengéé' pohoo',
         kivu adet inah ngan murip barei' kelunan Yahudi kepéh, ha' ké' ngan néh.
         15 Adang mu'un améé' iteu' éh pohoo' Yahudi, bé' mé' kelunan éh tengéé' pohoo' éh penyala'.
         16 Na' péh kenat kejam mé', bé' pu'un jah usah péh éh pu'un kenin éh jian éh teneng
         mu'un tong jumen Allah neu' néh kivu kekat adet sebayang lem Surat Musa. Kelunan omok
         ngepayoo' kenin Allah neu' pengelan néh awah tong Yésus Kristus. Bé' éh neu' penganeu'
         néh kivu kekat adet sebayang lem Surat Musa. Uban jah usah péh bé' omok ngepayoo'
         kenin Allah neu' néh kivu adet inah. Kenat péh améé' Yahudi péh, améé' pu'un kenin
         éh jian kepéh tong jumen Allah neu' pengelan mé' tong Kristus awah.
         17 Bang kineu' améé' Yahudi, hun mé' pitah jalan ke' mé' omok ngepayoo' kenin Allah
         boh mé' nesen, bé' mé' tengéé' jin irah éh pohoo' éh jah, améé' péh kelunan penyala'
         barei' irah éh tengéé'pohoo', seruh keh, séé' éh maneu' mé' sala'? Kineu', pu'un keh
         seruh Kristus éh maneu' mé' sala'? Adang bé'.
         18 Bang inah akeu' sala', hun ké' juk kivu kekat-kekat éh nebet ké' tong kekat adet
         lem Surat Musa.
         19 Bang akeu' seleket matai awah tong kekat adet ngan sohoo' lem Surat Musa, bé' akeu'
         mihau éh. Sala' akeu' hun akeu' juk kivu éh kepéh. Hun iteu' urip ké' lem Allah, akeu'
         lepah matai pemung ngan Kristus tong salib Néh.
         20 La'ah urip ké' hun iteu' bé' éh anah ké' tengéé' kepéh, bang urip Kristus éh murip
         dalem akeu'. La'ah tong urip ké' hun iteu', akeu' murip neu' pengelan ké' tong Anak
         Allah, éh pika akeu' ngan éh mena' usah Néh uban akeu'.
         21 Bé' akeu' bet penika Allah, bang hun kelunan omok alaa' jian kepéh tong jumen Allah,
         neu' néh kivu sohoo' ngan adet lem Surat Musa, boh pematai Kristus nah, tuyah-tuyah
         awah.

1 Palui ka'ah kelunan Galatia. Séé' lepah ngaboo' ngan ngepaléu kenin ka'ah? Hun lepah
         rai pu'un keh menéng ngan lenaa' mu'un tong jalan Kristus Yésus pu'un matai tong kayeu'
         salib rai.
         2 Akeu' juk neteng keh, kineu' jalan keh pu'un alaa' Sahéé' Tuhan. Kineu', neu' keh
         kivu kekat sohoo' lem Surat Musa? Adang bé'. Pu'un keh alaa' Sahéé' Ni'ai uban keh
         menéng Rengah Jian ngan ngelan éh nenéng keh.
         3 Uban ineu' keh bé' jam seruh. Pengelan keh rai, pu'un éh neu' Sahéé' Tuhan, kineu'
         keh juk kivu kekat jin tana' iteu' hun iteu' kepéh.
         4 Kineu', tuyah-tuyah awah kekat pengeketa keh hun keh ngelan rai? Kioo' ké' bé' éh
         tuyah-tuyah awah.
         5 Hun Allah pu'un mena' Sahéé' Néh ngan keh ngan maneu' kuraa' telana' belah keh rai,
         bé' éh mena' éh neu' keh kivu adet sebayang Yahudi. Nena' Néh Sahéé' uban keh menéng
         ngan ngelan tong Rengah Jian nah.
         6 La'ah barei' ha Surat Allah bara' tong Abraham, ka' ha' Néh, Pu'un Abraham ngelan
         tong Allah, ngan neu' pengelan néh, inah jalan Allah alaa' iah seleket kelunan éh
         lepah jian kepéh.
         7 Uban néh kenat jian keh nesen, kelunan éh ngelan, inah éh puku' Abraham mu'un.
         8 Lem surat Allah lepah bara' éh tenéh, Allah juk alaa' irah éh tengéé' pohoo' jin
         irah Yahudi neu' pengelan réh tong Iah. Kenat péh Allah bara' Rengah Jian iteu' ngan
         Abraham, bé' jak éh pu'un kenat. Jin ka'au' kekat arong kelunan pah tipo tana' omok
         alaa' pengejian ké'.
         9 Pu'un Abraham ngelan ha' Tuhan inah, kenat iah pu'un alaa' pengejian jin Allah. Kenat
         péh kepéh kekat kelunan éh ngelan, omok réh alaa' pengejian jin Allah pekua' Abraham
         nah.
         10 Kelunan éh seruh iah omok ngepayoo' kenin Allah neu' néh kivu sohoo' lem Surat Musa,
         ukum Tuhan teneng tong iah. Uban pu'un jah ha' lem Surat Allah bara' ka', séé'-séé'
         éh bé' ngelayau kivu kekat éh lepah senurat dalem Surat Musa, pu'un Allah ngukum éh,
         ha' Néh.
         11 La'ah bé' pu'un jah usah péh éh omok ngepayoo' kenin Allah neu' néh kivu sohoo' lem
         Surat Musa. Uban pu'un jah ha' lem Surat Allah éh bara' ka', kelunan éh pu'un kenin
         éh jian kepéh tong Allah neu' pengelan néh tong Iah, omok éh murip.
         12 Bang Surat Musa nah, bé' éh bara' ineu'-ineu' tong pengelan bang pu'un éh bara' tong
         penganeu' kelunan awah, barei' jah ha' lem Surat Allah kepéh, éh bara' kelunan éh
         kivu kekat sohoo' lem Surat Musa, omok éh murip, ha' Néh.
         13 La'ah Kristus lepah ngelepu uleu' jin ukum inah, uban kelunan bé' omok kivu kekat
         ha' ngan sohoo' lem Surat Musa. Jalan Kristus ngelepu uleu', Iah tagong ukum uleu',
         usah Néh tengéé' kenukum Tuhan ngeliwah uleu'. Uban pu'un jah ha' lem Surat Allah
         bara' ka', siget-siget kelunan éh matai tong kayeu' salib pu'un éh kenukum Tuhan,
         ha' Néh.
         14 Uban Yésus Kristus matai kenat, kekat pengejian éh pejajii' Allah ngan Abraham, omok
         éh avéé' tong kelunan éh tengéé' pohoo'. Pu'un éh kenat dokoo' neu' pengelan lu' tong
         Yésus Kristus, uleu' péh omok alaa' Sahéé' Ni'ai éh pejajii' Néh.
         15 O Kekat padéé' ké', akeu' juk bara' ngan keh tong jalan éh kemalai keh. Hun pu'un
         duah usah maneu' jajii' ngan peséréé' bé' pu'un jah usah péh omok memata' éh kenat
         péh pepit ineu'-ineu' tong néh.
         16 La'ah pu'un Allah maneu' jajii' Néh ngan Abraham ngan jah panak néh kepéh. La'ah
         bé' iah maneu' jajii' ngan kekat panak Abraham, barei' okoo' ngan kelunan pinaa' nah,
         bang tong jah usah jin panak néh uban ka' ha' Tuhan rai, Jajii' Ké' iteu' pu'un avéé'
         tong jah usah panak ko', ha' Néh. La'ah panak néh nah, inah éh Kristus.
         17 Iteu sin tong éh benara' ké' nah. pu'un Allah lepah maneu' jah jajii' ngan Abraham,
         adang jajii' Néh inah pu'un petem, kekat sohoo' lem Surat Musa éh nena' Néh pat ato-teleu'
         poloo' ta'un la'o inah, bé' éh omok memata' jajii' Allah.
         18 Uban hun lu' omok alaa' kenin éh jian kepéh ngan Allah neu' lu' kivu sohoo' lem Surat
         Musa nah awah, bé' lu' tusah ngelan tong Tuhan, ngan jajii' Tuhan inah, seleket bé'
         pu'un. Bang pu'un Allah mena' éh pejajii' Néh ngan Abraham kivu ha' jajii' Néh lepah
         nah.
         19 Uban ineu' Tuhan mena' kekat sohoo' lem Surat Musa? Ineu' gunah néh? Lebéé' tenéh
         la'o ha' jajii' Néh ngan Abraham nah, nena' Néh sohoo' inah dokoo' néh pepoléng kekat
         sala' lu'. Sohoo' Néh inah pu'un pah avéé' tong savéé' panak Abraham nah, inah éh
         Kristus, éh panak Abraham nah uban jajii' inah rai pu'un éh ngan néh. La'ah kekat
         sohoo' lem Surat Musa, nena' Tuhan neu' meliket Néh ngan Musa, éh mena' éh ngan kelunan
         kepéh.
         20 Bang hun Allah mena' jajii' Néh ngan Abraham rai, bé' pu'un pebelah, la'ah Allah
         Iah péh jah awah.
         21 Hun néh kenat, kineu', Surat Musa nah pekelawan ngan jajii' Allah éh? Bé' éh kenat.
         Uban hun néh pu'un jah sohoo' éh omok pepurip kelunan, boh irah pu'un jian kepéh ngan
         Allah neu' sohoo' inah.
         22 Surat Allah lepah bara', kekat kelunan béé pu'un lem penyukat penyala'. Hun néh kenat
         kineu' jalan néh omok pelepu. Inah éh neu' pengelan néh tong Yésus Kristus. Séé'-séé'
         éh ngelan kenat adang néh pelepu.
         23 Bang kelebéé' Kristus bé' jak tuai rai uleu' pu'un lem kamit sohoo' lem Surat Musa,
         bang hun Kristus avéé' boh pu'un pengelan tong Iah kepéh.
         24 La'ah kenat péh Surat Musa iteu', barei' jah guru éh mihin uleu' tavin Kristus, dokoo'
         uleu' pu'un jian kepéh tong jumen Allah neu' pengelan lu' tong Iah.
         25 Bang hun iteu' uleu' pu'un ngelan tong Kristus, ngan bé' uleu' pu'un lem kamit sohoo'
         lem Surat Musa iteu' éh barei' jah guru nah.
         26 Uban neu' pengelan keh tong Kristus, ka'ah béé péh anak Allah, uban keh pu'un pemung
         ngan Kristus Yésus.
         27 Uban kekat ka'ah éh lepah benatis dalem Kristus, pu'un keh lepah alaa' kekat pengejian
         pekua' barei' Kristus kepéh.
         28 Kenat péh hun iteu', ka'ah béé-béé pu'un jah awah dalem Kristus Yésus. Bé' pu'un
         kelunan Yahudi ngan irah éh tengéé' pohoo' kepéh, kenat péh bé' pu'un kelunan ripen
         ngan kelunan éh bé' ripen, bé' éh tengéé' irah lakei' ngan tengéé' irah redo, ka'ah
         béé jah awah neu' pengelan keh tong Kristus Yésus.
         29 Hun ka'ah anah Kristus boh ka'ah péh panak Abraham kepéh, ngan ka'ah omok alaa' kekat
         éh pejajii' Allah ngan Abraham kepéh.

1 La'ah iteu' éh benara' ké', anak éh tekep alaa' kekat-kekat livah tamen néh hun tamen
         néh matai, kelebéé' néh anak keto, iah péh barei' kelunan sohoo' awah na' péh kekat
         livah inah juk anah nah béé.
         2 Kelebéé' néh si'ik keto, kelunan éh jah mihau éh, ngan mihau kekat livah inah, pah
         avéé' jaka' néh omok alaa' éh kunah tamen néh.
         3 Hun lepah rai, hun lu' to bé' jak sukup kenin tong Tuhan, uleu' péh barei' anak awah,
         keripen awah kivu kekat sohoo' ngan adet tong tana' iteu'.
         4 Bang avéé' tong jaka' éh kevéléé' Allah, inah éh nyohoo' Anak Néh mu'un tuai, Iah
         tuai tong tana' ngan tinen Néh kelunan jin tana'. Anak Néh inah pu'un éh kivu sohoo'
         lem Surat Musa,
         5 ke' Néh ngelepu lu' jin kamit sohoo' lem Surat Musa nah dokoo' uleu' béé omok anak
         Allah kepéh.
         6 La'ah dokoo' uleu' omok jam uleu' pu'un paléu anak Néh, Allah mena' Sahéé' Anak Néh
         lem kenin uleu', Sahéé' inah éh bara', O Amam, O Amam.
         7 Uban néh kenat bé' ka'ah kelunan ripen kepéh, bang ka'ah anak Tuhan, ngan hun keh
         anak Néh, ka'ah péh omok alaa' kekat éh juk nena' Allah ngan irah éh anak Néh.
         8 Hun lepah rai bé' keh jam Allah bang ka'ah pu'un kivu kuraa' arong allah éh adek
         ke' awah.
         9 Bang hun iteu' uban keh lepah jam Allah, éh mu'un néh Allah éh jam keh, uban ineu'
         keh juk keripen sahéé' ngan kekat-kekat éh kenat, éh lemoo' ngan sa'at awah? Uban
         ineu' keh juk alaa' éh pengeja'au keh kepéh?
         10 Uban keh pu'un mihau kuraa' dau ngan kuraa' laséh, ngan ta'un péh, inah keh seruh
         keh kivu Tuhan mu'un.
         11 Medai ku' seruh keh kenat, dai kekat kemutau ké' kereja' ngan keh rai, tuyah-tuyah
         awah.
         12 O kekat padéé' ké', akeu' nyohoo' keh kivu Tuhan barei' akeu' péh, uban akeu' péh
         kelunan pekua' ka'ah ke'. Na' péh akeu' pané kenat, bé' makat ka'ah maneu' sala' ngan
         ké'.
         13 Bang tong jalan bu'un-bu'un ké' tuai perengah Rengah Jian ngan keh rai, ka'ah péh
         jam éh, pu'un ku' tai uban ké' sakit.
         14 Bé' ka'ah leko tong kesakit ké' nah, bé' keh bet akeu', na' péh keh tusah mu'un na'at
         ku' sakit kenat, pu'un keh alaa' akeu' barei' alaa' jah meliket Tuhan, éh mu'un néh
         ka'ah alaa' ku' barei' hun néh usah Kristus Yésus mu'un.
         15 Murung kenin keh hun irai, mah lah kekat kemurung keh irai kepéh? Uban akeu' jam
         hun keh omok nirok mega' tulin maten keh dokoo' mena' éh tong akéé', keloo' keh kenat.
         16 Kineu' kepéh kenin keh hun iteu', akeu' éh barei' ayau keh uban ké' bara' kekat éh
         teneng ngan keh?
         17 Gahang mu'un irah éh jah ngajung ka'ah, bé' éh uban réh keloo' maneu' jian, bang
         uban irah keloo' petengéé' keh jin akeu' dokoo' ka'ah omok ngajung irah kepéh.
         18 La'ah jian ke' éh kelunan ngajung keh jin kenin réh mu'un, bé' makat hun ké' pu'un
         na'at keh awah.
         19 O kekat anak ké', barei' hun lepah rai akeu' keta mu'un lem kenin juk mihin keh ngelan
         tong Kristus, kenat péh hun iteu' kepéh, akeu' keloo' kéh pepit mu'un ngan sukup mu'un
         kenin lem Kristus.
         20 Keloo' mu'un-mu'un akeu' pemung ngan keh hun iteu', dokoo' ké' omok ngepaléu kenin
         ké' éh bahat iteu'. Bahat mu'un-mu'un kenin ké' seruh keh.
         21 Akeu' juk neteng ka'ah éh juk kivu kekat sohoo' lem Surat Musa dokoo' alaa' urip,
         bé' keh jam tong ha' tebaraa' lem surat inah kei?
         22 Pu'un éh bara' Abraham duah anak, jah anak néh ngan Hagar redo ripen, jah anak néh
         kepéh ngan Sara, redo néh mu'un.
         23 Anak néh ngan Hagar redo ripen nah, pu'un éh uban roh pemung barei' kemalai kelunan
         awah, bang anak néh ngan redo néh mu'un, pu'un éh uban Tuhan kivu jajii' Néh ngan
         Abraham ngan mena' anak inah ngan rawah.
         24 Rawah anak inah barei' ha' tapan ngan lu' kepéh tong urip lu' lem Tuhan. Rawah redo
         inah ha' tapan tong duah jajii' Tuhan. Jah jajii' Néh nena' Néh ngan Musa tong tokong
         Sinai éh tong tana' Arab éh tana' Hagar nah.
         25 La'ah Hagar nah ha' tapan kepéh tong Yérusalem éh leboo' Yahudi, éh keripen pemung
         ngan kekat irah éh pohoo' néh inah.
         26 Bang Sara nah ha' tapan tong jajii' Tuhan éh keruwah nah, éh bara' tong Yérusalem
         éh tong seruga éh seleket tinen lu'. Iah éh pelepu ngan kekat uleu' éh anak néh pu'un
         lu' pelepu kepéh.
         27 Barei' ha' lem Surat Allah éh bara' ka', O redo éh bé' pu'un anak, murung kenin ko',
         ka'au' éh bé' jam sakit nganak uban ko' bé' pu'un anak, mejui ke' ngan ngelahap murung
         kenin. Uban redo éh bé' pu'un lakei' néh pelapah pinaa' anak jin redo éh pu'un petem
         lakei'.
         28 O kekat padéé' ké', ka'ah péh anak Allah neu' jajii' Néh, pekua' Ishak anak Abraham
         éh pu'un neu' jajii' Tuhan.
         29 Uban hun sahau rai, Ismael éh anak redo ripen, pu'un éh peketa Ishak éh pu'un neu'
         Sahéé' Tuhan, kenat péh hun iteu' kepéh.
         30 Bang kineu' ha' lem Surat Allah? Ha' lem Surat Allah bara', ka' éh, Bet redo ripen
         ngan anak néh uban redo ripen bé' omok alaa' livah tamen néh pemung ngan anak redo
         éh bé' ripen, ha' Néh.
         31 O kekat padéé' ké', uban néh kenat, bé' uleu' anak redo ripen, bang uleu' anak redo
         éh bé' ripen.

1 La'ah uleu' lepah piso jin kekat sohoo' lem Surat Musa uban Kristus éh pepiso lu'.
         Uban néh kenat, jian keh nekedéng petem, mai keh moléé' kivu inah kepéh.
         2 Jian keh menéng ha' ké', akeu' iteu' Paulus éh bara' ngan keh, hun keh kejeraa' réh
         pesunat keh, adang Kristus bé' pu'un gunah ngan keh.
         3 Akeu' bara' kepéh, siget-siget usah éh kejeraa' réh pesunat éh, adang iah tekep kivu
         kekat sohoo' lem Surat Musa kepéh.
         4 La'ah hun keh keloo' jian kepéh tong jumen Allah neu' keh kivu sohoo' lem Surat Musa,
         inah ka'ah petengéé' usah keh jin Kristus, ka'ah lepah piso jin penika Allah.
         5 Bang améé' pu'un améé' ngelan Allah omok maneu' améé' jian kepéh tong jumen Néh,
         kenat améé' mena ngan kebit kenin, neu' penyukat Sahéé' Ni'ai éh kereja' pemung ngan
         pengelan mé'.
         6 Uban hun lu' pu'un petem lem Kristus Yésus, pesunat ngan bé' pesunat péh, bé' éh
         ineu', bang inah awah éh pu'un gunah, pengelan lu' tong Yésus éh pu'un neu' penika
         Néh.
         7 La'ah jian ka'ah hun lepah rai. Séé' éh meta' keh dokoo' keh bé' kivu ha' tebaraa'
         éh teneng. Séé' ngaboo' ngan ngepaléu kenin keh?
         8 Tuhan éh tebai keh, bé' Iah maneu' kenat.
         9 Pu'un éh barei' éh benara' kelunan, si'ik awah tawan pekevat omok éh pekevat tepong
         béé.
         10 Bang akeu' ngelan adang ka'ah omok ngelan Tuhan kepéh, barei' keh ngelan hun kekat
         penusah iteu' bé' pu'un rai. Uban lu' pu'un petem lem Tuhan, inah éh maneu' akeu'
         omok ngelan ka'ah bé' pu'un tengéé' kenin ngan bé' kivu ha' tebaraa' éh tengéé'. Ngan
         inah kepéh kejam ké', kelunan séé'-séé' éh petusah kenin keh nah, adang néh kenukum
         Allah.
         11 O kekat padéé' ké', hun ké' to nebaraa' kelunan nyohoo' réh pesunat, barei' ha' irah
         jelua' maneu' akeu' nah, uban ineu' réh peketa akeu'? Hun akeu' nyohoo' réh pesunat,
         adang kekat ha' tebaraa' éh benara' ké' tong salib Kristus bé' éh petusah kenin kelunan.
         Bang bé' akeu' nyohoo' réh kenat.
         12 Akeu' ngelan dokoo' kekat kelunan éh petusah kenin keh pepiso usah réh jin sidang
         Tuhan.
         13 O kekat padéé' ké', ka'ah pu'un tenebai Tuhan dokoo' keh omok pelepu jin kekat ukum
         tong adet kelunan. Bang mai keh seruh, pelepu mé' hun iteu' bé' pu'un ukum kepéh,
         omok mé' kivu kenin mé' tengéé' tong kekat pengagat usah mé'. Bé' éh kenat. Bang neu'
         penika keh ngan Tuhan jian keh nolong ngan petolong pesiget usah keh béé.
         14 Uban kekat sohoo' lem Surat Musa lepah sukup lem jah ha', inah éh, Tekep ke' murung
         padéé' ko' pekua' ke' murung usah ko' tengéé', ha' nah.
         15 Bang hun ka'ah barei' barék ka'an awah, pu'un keh barei' nyuhat ngan ngesakit saa'
         belah ka'ah ke', mavaa' keh dai keh pu'un ngebéé ketem lo'ong ka'ah ke'.
         16 Bang iteu' ha' ké' ngan keh, kejeraa' Sahéé' Ni'ai majak keh, mai keh kivu pengagat
         dalem usah keh.
         17 Uban pengagat dalem usah keh pekelawan ngan pengeloo' Sahéé', ngan pengeloo' Sahéé'
         pekelawan ngan pengagat dalem usah keh. Rawah inah kua' pekelawan inah éh maneu' keh
         bé' omok kivu kekat éh pengeloo' keh.
         18 Bang hun Sahéé' Ni'ai majak keh, bé' keh pu'un dalem penyukat sohoo' lem Surat Musa
         kepéh.
         19 La'ah poléng mu'un kelunan éh kivu pengagat lem kenin néh, uban barék néh, inah éh,
         petuyang ngan kekat barék éh segit mu'un éh bé' tekep néh maneu' éh.
         20 Pu'un réh maneu' butun ngan ngelimu', pepaneu' péh, tengéé' kenin ngan sa'at kenin
         ngan kelunan éh jah, pepihet, merek ngan bau-bau kenin. Pu'un réh petengéé' usah réh
         jin kelunan éh jah,
         21 pu'un réh magat livah irah éh jah, mavuk, kuman nyahan, ngan pinaa' arong éh barei'
         inah kepéh. La'ah akeu' bara' ngan keh, pekua' éh benara' ké' ngan keh lepah rai,
         kelunan éh maneu' kenat bé' réh omok tai lem nihau Allah.
         22 Bang Sahéé' Ni'ai mihin kelunan maneu' kekat éh jian, inah éh mihin réh jam pika,
         murung kenin, pawah kenin, ngan dawai kenin, pu'un éh mihin réh jam nolong kelunan
         éh jah, ngan barék éh jian, ngan tigéh,
         23 diva' kenin, jam mihau kenin. La'ah bé' pu'un séé' éh meta' éh kenat.
         24 La'ah kekat kelunan éh anah Yésus Kristus pu'un éh lepah mematai pengagat dalem usah
         néh pemung ngan kekat kesa'at ngan pengeloo' néh tengéé'.
         25 Pu'un lu' alaa' urip maréng neu' Sahéé' Ni'ai, hun néh kenat tekep Sahéé' inah majak
         lu' lem kekat urip lu' kepéh.
         26 Mai lu' bau kenin, mai lu' maneu' ineu'-ineu' éh omok ngesakit kenin kelunan éh jah,
         ngan mai lu' ngeleko jah usah ngan jah usah.

1 O kekat padéé' ké', hun keh jam séé'-séé' péh maneu' penyala', tekep ka'ah éh penoo'
         neu' Sahéé' Tuhan, dawai kenin peteneng jalan néh, ngan mihau usah keh kepéh dai keh
         sioo' tenupat kepéh.
         2 Tekep keh nolong kelunan éh jah lem penusah néh, kenat jalan keh kivu sohoo' Kristus.
         3 Uban hun jah usah seruh usah néh tengéé' jian jin kekat irah éh jah, éh mu'un néh
         bé' éh kenat, hun iah seruh éh pu'un jian kenat, inah iah ngelavo' usah néh awah.
         4 Tekep siget usah petuneng kereja' néh tengéé', hun kereja' néh pu'un jian boh éh
         omok murung kenin ngan bé' makat pitah kelunan éh jah mejing iah.
         5 Uban tekep siget usah ngamit penusah néh tengéé'.
         6 La'ah kelunan éh pekalai tong tebaraa' Kristus, tekep iah mena' tulat jin kekat-kekat
         éh nalaa' néh éh jian ngan irah éh nebaraa' éh.
         7 Mai keh ngelavo' usah keh tengéé'. Mai keh seruh Allah bé' jam ineu'-ineu' éh penganeu'
         keh. Barei' éh nulah kelunan kenat ke' éh najau néh kepéh.
         8 Uban kelunan éh mulah kekat barék éh sa'at lem kenin néh, neu' néh kivu pengagat
         dalem kenin néh éh sa'at, iah majau éh kepéh, ajau néh inah mihin éh matai awah. Kenat
         péh kelunan éh mulah kekat éh jin Sahéé' lem kenin néh, iah péh majau éh kepéh, ajau
         néh inah mihin éh alaa' urip pelinguh.
         9 Hun néh kenat mai lu' leko maneu' jian, uban hun lu' nengayet maneu' jian, omok lu'
         majau éh kepéh.
         10 Uban néh kenat siget koléé' hun lu' na'at kelunan lem penusah néh, tekep lu' nolong
         réh, makin péh ngan kekat padéé' lu' éh ngelan tong Tuhan.
         11 Kebit mu'un ha' éh senurat ké' tengéé'.
         12 La'ah kelunan éh bau kenin éh keloo' pané tong kekat adet kelunan awah, inah éh nyohoo'
         ka'ah pesunat. Irah maneu' kenat dokoo' mai kelunan éh jah peketa réh uban hun réh
         bara', Neu' pengematai Kristus tong salib, inah awah jalan kelunan omok alaa' urip
         Tuhan, hun réh pané kenat adang irah Yahudi peketa réh.
         13 Uban irah éh pakai adet sunat nah, bé' réh kivu kekat sohoo' lem Surat Musa, bang
         irah keloo' ka'ah sunat dokoo' réh omok ngajung usah réh ngan kelunan éh jah uban
         ka'ah kivu sohoo' réh kenat.
         14 Bang tong akeu', jah awah éh juk kenajung ké', inah éh tong pengematai Tuhan lu'
         Yésus Kristus. Uban neu' Néh matai tong kayeu' salib, kekat-kekat éh tong tana' iteu'
         tuyah-tuyah awah ngan ké'. Akeu' péh seleket matai ngan kekat-kekat éh pu'un tong
         tana'.
         15 Uban na' péh kelunan pu'un pesunat ngan bé' pesunat péh, bé' éh ineu', inah awah
         éh pu'un gunah, hun kelunan pu'un alaa' urip maréng lem kenin néh.
         16 Jian pengepawah ngan penika Tuhan pu'un ngan kekat ka'ah éh pu'un alaa' urip maréng,
         kenat péh ngan kekat kelunan éh anah Tuhan semah-semah péh.
         17 Inah ga' ha' ké', jin la'o iteu' mai jah usah péh petusah kenin ké' kepéh. Kekat
         ila tong usah ké' neu' kelunan éh bé' ngelan éh maneu' akeu' lepah rai, inah éh pekelenaa'
         akeu' kelunan sohoo' Yésus.
         18 O kekat padéé' ké', jian penika Tuhan Yésus Kristus pu'un ngan ka'ah béé, Amin.ÉPESUSÉPESUSÉPESUSÉPESUSÉPESUS

1 Akeu' Paulus lem pengeloo' Allah lawah Kristus Yésus, akeu' éh maneu' surat iteu'
         ngan kekat kelunan éh anah Allah éh mokoo' tong leboo' Épesus, ngan éh tigéh dalem
         urip réh lem Kristus Yésus.
         2 Jian Allah éh Tamen lu' ngan Tuhan Yésus Kristus, mena' penika Néh ngan pengepawah
         Néh ngan keh.
         3 Jian uleu' bara' jian kenin ngan Allah éh Tamen Tuhan lu' Yésus Kristus, uban uleu'
         murip pemung ngan Kristus, Allah lepah mena' pengejian ngan lu', palaa' kekat pengejian
         éh jin seruga.
         4 Bé' jak tana' iteu' pu'un, Allah pu'un ngevéléé' uleu' tenéh, dokoo' neu' urip lu'
         lem Kristus, uleu' omok anah Néh, ngan murip ni'ai ngan jian mu'un, bé' pu'un sa'at
         ineu'-ineu' tong jumen Néh. Uban neu' penika Néh,
         5 La'ah naneu' penika Néh, jin bu'un tenéh Allah petenup jalan dokoo' neu' Anak Néh
         Kristus éh matai tong salib, Iah omok maneu' uleu' anak Néh kepéh.Iah maneu' kenat
         kivu pengeloo' ngan kemurung kenin Néh tengéé'.
         6 Jian uleu' mejing Allah uban lu' jam penika Néh éh ja'au mu'un. Bé' éh mena' urip
         maréng ngan lu' uban pengejian uleu', bang uban neu' penika Néh awah nah ke' Néh mena'
         urip maréng ngan lu', dalem Anak Néh éh kemurung Néh mu'un.
         7 Uban neu' dahaa' Kristus, uleu' pu'un pelepu, inah éh, penyala' lu' pu'un pega'.
         Iah maneu' kenat uban ja'au mu'un penika Allah ngan lu', pelapah ja'au jin éh omok
         benara' lu'.
         8 Uban dalem pengejam ngan pengeloo' kenin Néh tengéé', Iah kivu kenin Néh,
         9 ngan kejeraa' uleu' jam tong pengeloo' kenin Néh éh petenup Néh tenéh ngan éh pelim
         jin kelunan sahau.
         10 Pengeloo' kenin Néh éh juk neu' Néh, tovoo' avéé' jaka' néh, Iah juk pepemung kekat
         penyuai Néh dalem Kristus ngan Kristus éh omok pengeja'au néh béé. Kenat péh tong
         seruga, kenat péh tong kekat éh tong tana' péh.
         11 Allah ngelayau maneu' ineu'-ineu' éh payoo' kivu pengeloo' kenin Néh. Avéé' Néh ngevéléé'
         améé' dalem Kristus dokoo' mé' omok anah Néh, kivu pengeloo' kenin Néh éh petenup
         Néh tenéh jin sahau.
         12 Uban néh kenat, jian urip améé' éh bu'un-bu'un ngelan tong Kristus, pepoléng pengaren
         Allah.
         13 Kenat éh ngan ka'ah kepéh, hun keh menéng ha' tebaraa' éh teneng, inah éh Rengah
         Jian éh jalan keh alaa' urip maréng, hun keh menéng éh pu'un keh ngelan tong Kristus,
         uban Allah nelana' ka'ah éh anah nah, inah éh Iah mena' Sahéé' Ni'ai ngan keh éh lepah
         pejajii' Néh.
         14 Uban Allah mena' Sahéé' Ni'ai ngan uleu', inah telana' adang lu' omok alaa' kekat
         éh pejajii' Néh ngan uleu' éh anah nah, ngan inah kepéh telana' adang Tuhan juk ngelepu
         uleu' jin kekat kesa'at ngan penyala' lu'. Uban néh kenat jian uleu' mejing Allah
         éh Matek Maren.
         15 Uban néh kenat jin bu'un ké' menéng rengah tong pengelan keh tong Tuhan Yésus, ngan
         penika keh ngan kekat kelunan éh anah Allah,
         16 bé' ku' posot, ngelayau ku' sebayang bara' jian kenin ngan Allah. Akeu' mateng ka'ah
         dalem sebayang ké',
         17 Akeu' menyat Allah, éh Tamen Tuhan Yésus Kristus, inah éh Tamen éh Matek Maren, akeu'
         menyat éh mena' pengejam jin Sahéé' Ni'ai ngan keh dokoo' keh omok nesen mu'un tong
         Kristus, ngan kekat éh neu' Néh.
         18 Akeu' sebayang menyat éh pepekang maten kenin keh dokoo' keh omok nesen tong pengeloo'
         kenin Néh tovoo' Néh tebai keh rai. Pengeloo' kenin Néh nah bé' éh terah urip lu'
         hun iteu' awah, bang avéé' vam kepéh. Hun keh nesen éh adang keh nesen kepéh tong
         kejian pengena' Néh éh pejajii' Néh ngan irah éh anah nah.
         19 Ngan akeu' keloo' keh jam tong ke ja'au penyukat Tuhan lem uleu' éh ngelan tong Kristus.
         Penyukat Néh inah pu'un éh pekua' penyukat Néh,
         20 jalan iah pebetéé' Kristus jin patai Néh, ngan ngajung Iah saa' na'au' Néh tong seruga.
         21 Tong sinah Kristus pu'un penyukat bau kekat pengeja'au, kelunan éh pu'un penyukat,
         kelunan éh majak ngan raja'. Kristus pelapah ja'au penyukat jin la'o séé'-séé' kelunan
         murip kesioo' jaka' éh juk avéé' kepéh.
         22 La'ah pu'un Allah mena' kekat-kekat néh béé ra' penyukat Kristus, ngan mena' Kristus
         ngan sidang ke' Néh pengeja'au néh, ngan pengeja'au kekat ineu'-ineu' péh.
         23 La'ah sidang nah usah Kristus éh pu'un pepoléng pengejian Kristus, uban Kristus pu'un
         pesukup kekat ineu'-ineu' péh.

1 La'ah hun sahau ka'ah pu'un matai neu' kekat kesa'at ngan penyala' keh.
         2 Tovoo' inah pu'un keh kivu jalan éh kemalai kelunan éh bé' jam Tuhan. Pu'un keh kivu
         sohoo' pengeja'au kekat balei', pengeja'au balei' nah pu'un éh ngamit kelunan éh bé'
         kivu sohoo' Tuhan pah avéé' hun iteu'.
         3 La'ah hun sahau uleu' béé péh pu'un barei' inah, pohoo' lu' sa'at awah, pu'un lu'
         maneu' ineu'-ineu' éh pengeloo' usah ngan kenin lu', uleu' péh teneng kenukum Allah
         pekua' kelunan inah.
         4 Bang pu'un Allah pika lu' mu'un, ja'au mu'un penika Néh, bé' éh omok benara' lu',
         5 uban tovoo' uleu' matai neu' kesa'at lu', Iah pepurip lu' pemung ngan Kristus, uban
         neu' penika Néh awah ka'ah pu'un piso jin ukum penyala'.
         6 Neu' pengelan lu' tong Kristus Yésus, Iah lepah pebetéé' uleu' pemung ngan Néh dokoo'
         lu' omok pengeja'au pemung ngan Néh tong seruga.
         7 Pu'un Iah maneu' kenat dokoo' penika Néh ngan lu' dalem Kristus, éh ja'au mu'un,
         éh bé' omok benara' lu', pu'un poléng pelinguh.
         8 Uban naneu' penika Allah awah ka'ah pu'un pelepu jin ukum penyala', neu' pengelan
         keh tong Iah. Bé' éh neu' ineu'-ineu' penganeu' keh, bang neu' pengena' Allah ngan
         keh awah.
         9 Bé' keh omok ngajung usah keh, uban bé' keh pu'un pelepu jin ukum penyala' neu' ineu'-ineu'
         éh penganeu' keh.
         10 Uban uleu' éh senuai Allah, ngan murip petem lem Kristus Yésus, Iah suai lu' kelu'
         omok murip ngan maneu' kuraa'-kuraa' kereja' éh jian, éh lepah petenup Néh ngan lu'.
         11 La'ah ka'ah éh tengéé' pohoo' jin pohoo' Yahudi, éh keleko irah uban keh bé' kivu
         adet sunat, uban irah Yahudi seruh irah pu'un jian uban réh kivu adet inah. Bang pesunat
         inah éh bara' tong penganeu' réh tong usah réh awah. Jian keh seruh tong urip keh
         sahau.
         12 Sahau bé' keh jam Kristus. Ka'ah barei' kelunan éh tejeu', bé' keh jam ineu'-ineu'
         tong adet sebayang Yahudi, bé' keh pu'un pemung ngan pohoo' kelunan éh kevéléé' Allah.
         Bé' keh pu'un lem jajii' Allah ngan irah éh anah nah. Pu'un keh murip tong tana' iteu',
         bé' keh pu'un pengelan ngan bé' keh jam Allah. Kenat keh sahau rai.
         13 Bang hun iteu' kepéh neu' urip keh petem lem Kristus Yésus, ka'ah éh bé' jam Allah
         sahau rai, hun iteu' neu' dahaa' Kristus ka'ah jam éh, ngan pu'un Iah mihin keh tavin
         Allah.
         14 Uban Kristus pu'un mihin tunuk neu' Néh mihin kelunan Yahudi ngan kelunan éh tengéé'
         pohoo' jah awah, bé' kéh duah arong la'ah. Neu' usah Néh tengéé' Iah nasa' apat éh
         mihin keh petengéé' kenin ngan bé' omok pepadéé'.
         15 Neu' pematai Néh, nebet Néh kekat adet lem Surat Musa pemung ngan kekat sohoo' ngan
         penganeu' Néh, uban neu' adet inah, kelunan Yahudi ngan kelunan éh tengéé' pohoo'
         pu'un tengéé' kenin. La'ah pu'un éh maneu' kelunan Yahudi ngan kelunan éh tengéé'
         pohoo', jah arong éh maréng dalem usah Néh. Neu' Néh maneu' kenat inah Iah mihin keh
         tunuk.
         16 Neu' pengematai Néh tong salib, Kristus pu'un kebéé kekat kenin kelunan éh pekeleko,
         éh maneu' réh bé' omok pepadéé', naneu' salib Néh, Iah mihin duah arong inah jah kenin
         awah ngan mihin éh moléé' tavin Allah kepéh.
         17 La'ah kenat péh Kristus tuai ke' Néh bara' Rengah Jian tong jalan kelunan omok tunuk
         ngan Allah, kenat péh ka'ah éh tengéé' pohoo' éh juu' jin Allah sahau rai, kenat péh
         kelunan Yahudi éh pu'un lepah danii' tong Iah.
         18 Uban neu' Kristus kekat uleu' béé, kelunan Yahudi ngan kelunan éh tengéé' pohoo'
         péh, omok tavin Tamen lu' neu' Sahéé' éh jah awah.
         19 Ka'ah éh tengéé' pohoo' jin améé' bé' keh barei' kelunan éh tejeu' éh bé' jam Allah,
         bang ka'ah péh paléu pekua' pohoo' kelunan éh pu'un lem nihau Néh, pu'un keh pepadéé'
         ngan Allah éh Tamen lu' béé.
         20 Ka'ah péh petok réh bau balun éh neu' irah lawah ngan neu' irah nabi, la'ah bateu'
         éh lihei' néh, inah éh Kristus Yésus mu'un.
         21 La'ah neu' Kristus, kekat éh lem lamin inah pu'un éh pepetok dalem Tuhan ke' néh
         omok sukup ngan omok pesuai mu'un ke' néh omok umaa' Allah éh ni'ai.
         22 La'ah pemung ngan Néh ka'ah péh pu'un petok pemung ngan kekat irah éh jah ke' néh
         omok jah lamin éh jalan pengokoo' Sahéé' Néh.

1 Uban néh kenat akeu' Paulus éh pu'un tong lamin tutup dalem pengeloo' Kristus Yésus
         uban kereja' ké' belah ka'ah éh tengéé' pohoo' jin améé'.
         2 Adang ka'ah lepah menéng tong penika Allah ngevéléé' akeu' dokoo' ké' omok maneu'
         kereja' Néh nolong keh.
         3 Pu'un Allah pepoléng kenin Néh ngan ké', éh pelim jin kelunan sahau, bang pu'un éh
         pepoléng éh hun iteu' kepéh. Pu'un ku' nyurat si'ik tong inah rai,
         4 ngan hun keh purung éh, omok keh jam tong kenin Kristus.
         5 Bé' kelunan sahau jam tong kenin Néh inah, bang hun iteu' neu' Sahéé' Néh pu'un Tuhan
         pekelenaa' éh ngan kekat lawah Néh ngan irah nabi Tuhan.
         6 Neu' Rengah Jian éh pelim lem kenin Allah sahau, bang éh pepoléng Néh hun iteu' kepéh,
         kelunan éh tengéé' pohoo' jin pohoo' Yahudi péh, omok éh alaa' kekat pengejian Allah
         pemung ngan irah Yahudi. Irah péh barei' jebila' usah Tuhan ngan pu'un dalem jajii'
         éh pejajii' Allah lem Kristus Yésus.
         7 Dalem penika Allah Iah ngevéléé' akeu' ngan maneu' akeu' kelunan sohoo' Néh dokoo'
         ké' perengah Rengah Jian, ngan neu' penyukat Néh pu'un ku' maneu' kekat kereja' Néh
         inah.
         8 La'ah na' péh akeu' pelapah si'ik jin kekat irah éh jah éh anah Allah, dalem penika
         Néh Iah kejeraa' akeu' bara' ngan kelunan éh tengéé' pohoo' tong pengejian Kristus
         éh pelapah jian jin éh omok benara' lu'.
         9 La'ah Iah kejeraa' akeu' mihin kekat kelunan jam tong jalan éh petenup Néh tenéh
         ke' Néh omok kivu pengeloo' kenin Néh. La'ah Allah éh lepah suai kekat ineu'-ineu',
         nelim Néh pengeloo' kenin Néh jin kelunan sahau,
         10 dokoo' naneu' sidang hun iteu' kekat meliket ngan kekat éh pu'un penyukat tong seruga,
         omok jam tong pengeloo' kenin Tuhan éh jian mu'un.
         11 Allah maneu' éh kenat pekua' ngan pengeloo' Néh éh pu'un pelinguh, éh petenup Néh
         dalem Kristus Yésus éh Tuhan lu'.
         12 Pemung ngan Kristus ngan naneu' pengelan lu' tong Iah, uleu' omok tavin Allah ngan
         bé' pu'un medai.
         13 Uban néh kenat akeu' nyohoo' keh, mai keh putui pengelan uban ké' teneng keta naneu'
         kereja' ké' belah ka'ah rai, pu'un éh kenat dokoo' mena' pengejian ngan ka'ah.
         14 La'ah uban néh kenat akeu' ngejekuu' lep ké' tong jumen Tamen ké',
         15 Éh jalan siget-siget tamen tong seruga ngan tong tana' péh alaa' ngaran réh.
         16 Matek ja'au mu'un pengemaren Allah, uban néh kenat akeu' sebayang menyat éh ngegahang
         kenin keh neu' penyukat Sahéé' Ni'ai pekua' ke ja'au pengaren Néh éh ja'au nah. Akeu'
         sebayang kenat dokoo' Kristus omok mokoo' lem kenin keh neu' pengelan keh tong Iah.
         17 Jian Kristus petem dalem kenin keh, uban keh ngelan tong Néh. Akeu' sebayang dokoo'
         kekat penganeu' keh ngelakat dilem ngan petem reken lem penika.
         18 Ngan inah kepéh, dokoo' ka'ah péh pemung ngan kekat kelunan éh anah Allah, omok nesen
         tong ke ja'au ngan kebit ngan kebau ngan kedilem penika Kristus ngan lu'.
         19 Kenat akeu' sebayang dokoo' keh omok jam tong penika Allah ngan lu', dokoo' keh omok
         sukup ngan penoo' mu'un ngan kekat kejian Allah. La'ah ja'au mu'un penika Néh, bé'
         lu' omok jam éh béé.
         20 La'ah ngan Allah éh pu'un penyukat maneu' éh pelapah ja'au jin ineu'-ineu' éh pengenyat
         lu' ngan éh seneruh lu', naneu' penyukat Néh éh kereja' dalem uleu',
         21 kekat pengajung anah nah dalem sidang ngan dalem Kristus Yésus kelebéé'-lebéé' néh
         pah avéé' pelinguh. Amin.

1 La'ah kenat péh jalan akeu' éh pu'un tong lamin tutup uban kereja' ké' ngan Tuhan,
         akeu' nyohoo' keh jian keh murip ngan barék keh pu'un jian ngan teneng pekua' ha'
         Tuhan ngan keh hun Néh tebai keh tavin Iah sahau rai.
         2 Jian keh diva' kenin ngan dawai kenin, ngan kebit kenin. Jian keh kebit kenin pika
         kelunan lem kekat pengelemoo' réh,
         3 Ngan mihau mu'un-mu'un dokoo' keh ngelayau pekua' kenin dalem Sahéé' neu' keh murip
         lem pengepawah Néh.
         4 Uban usah Kristus jah awah, uleu' béé péh seleket usah Néh inah, jah awah Sahéé',
         barei' jah awah pengelan lu', inah éh, uleu' ngelan omok tai pemung ngan Allah ngan
         paléu jian, pekua' tenebai Allah ngan keh.
         5 La'ah jah awah Tuhan, jah awah pengelan éh jalan lu' alaa' urip Néh, jah awah pengebatis,
         6 ngan jah awah Allah éh Tamen kekat kelunan, éh pengeja'au kekat lu' béé, éh kereja'
         pakai uleu' béé, ngan éh pu'un dalem kekat lu' béé.
         7 Siget-siget usah lu' pu'un pengena' néh ngan lu' dokoo' lu' omok maneu' kereja' néh
         kivu pekua' pengena' Kristus.
         8 Barei' ha' lem surat Allah pu'un bara' ka', Tovoo' Iah mukat tai retek éh matek bau,
         Iah mihin kekat kelunan éh senopéé' Néh, ngan Iah mena' kuraa'-kuraa' pengena' ngan
         kelunan.
         9 Bang iteu' sin tong ha' Néh bara' Iah mukat kebau bu'un-bu'un Iah tuhun tai ra' mu'un
         avéé' tong jalan patai.
         10 La'ah Iah éh lepah tuhun, Iah ke' éh lepah mukat pelapah bau kepéh jin langit, dokoo'
         Iah pengeja'au kekat ineu'-ineu' tong tana' ngan tong langit péh.
         11 Pu'un Iah mena' kuraa' pengena' ngan kelunan ke' réh omok nolong sidang, Iah ngevéléé'
         jelua' réh ke' réh omok lawah Néh, jelua' kepéh ke' réh nabi, jelua' kepéh ke' réh
         perengah Rengah Jian tong Yésus, jelua' kepéh ke' réh gembala mihau sidang, ngan jelua'
         kepéh ke' réh guru nebaraa' tong sidang.
         12 Iah maneu' kenat dokoo' nolong kekat kelunan éh anah Allah maneu' kereja' Néh dokoo'
         sukup avéé' usah Kristus pu'un gahang, inah éh sidang nah.
         13 Inah jalan uleu' béé jah awah lem pengelan ngan jam tong Anak Allah, avéé' uleu'
         béé pu'un sukup kenin jam seruh, inah éh avéé' uleu' béé sukup kenin dalem kekat pengejian
         Kristus.
         14 Hun lu' pu'un kenat bé' lu' barei' anak éh bé' jam seruh, bé' lu' duah kenin keteu'-ketai
         barei' lipak, ngan bé' lu' palit neu' kekat kepu, inah éh ha' tebaraa' éh benara'
         kelunan éh ngelavo' irah éh jah ke' néh petawang réh neu' aken kenin néh éh kenyo.
         15 Bang jian keh bara' tong kekat éh teneng, neu' kenin keh penoo' ngan penika Tuhan
         jian uleu' pepit kepéh dokoo' lu' sukup mu'un dalem kekat ineu'-ineu' lem Kristus
         éh ulun lem sidang.
         16 Jin Iah kekat éh tong usah petok pemung, ngan pu'un gahang ngan reken neu' siget-siget
         bukun tulang néh, dokoo' hun siget-siget arong tong usah inah maneu' éh tekep neu'
         néh, ketem lo'ong usah inah pu'un éh pepit ja'au ngan tai gahang naneu' penika néh.
         17 Dalem ngaran Tuhan inah éh sohoo' ké' ngan keh. Mai la'ah keh murip barei' kelunan
         éh bé' ngelan tong Tuhan,
         18 Kekat penyeruh ngan penganeu' réh barei' merem awah. Bé' irah nesen ineu'-ineu' tong
         urip uleu' éh nena' Allah ngan lu', uban kenin réh pu'un palui ngan mahéng.
         19 La'ah bé' réh jam menyaa', irah mihin usah réh maneu' kekat éh sa'at, ngan maneu'
         kuraa'-kuraa' adet éh bé' tekep, keloo' réh maneu' kenat.
         20 Bang bé' tekep keh maneu' kenat la'ah, uban keh lepah pekalai tong Kristus.
         21 Pu'un keh lepah menéng rengah Néh tong pengeteneng éh pu'un dalem Yésus, ngan pu'un
         keh lepah ngelan ha' tebaraa' nah.
         22 Uban néh kenat jian keh piso jin gaya' pengurip keh éh sahau, tovoo' kelunan bé'
         jak ngelan tong Tuhan, uban kekat gaya' pengurip keh inah ngelavo' keh awah.
         23 Tekep kenin ngan penyeruh keh pu'un maréng kepéh.
         24 Jian keh murip barei' kelunan éh pu'un urip maréng éh pekua' urip Allah, ngan pepoléng
         keh pu'un urip maréng inah neu' kekat barék keh pu'un teneng ngan ni'ai.
         25 Uban néh kenat mai la'ah keh pané kenyo, jian siget-siget usah pané mu'un ngan padéé'
         néh, uban uleu' béé pu'un pepadéé' dalem Kristus.
         26 Hun keh merek, mai kejeraa' kemerek keh inah mihin keh maneu' penyala', ngan mai
         keh merek pah avéé' dau tahup.
         27 Mai keh maneu' giwang ngan Sitan.
         28 Kelunan éh pu'un nekau lepah rai, mai éh nekau kepéh, bang jian éh kereja' dokoo'
         néh omok tagong usah néh ngan pu'un palaa' kepéh ke' Néh nolong kelunan éh kari mu'un.
         29 Mai keh sa'at ha' ané, bang jian keh pané tong kekat éh omok ngegahang ngan ngereken
         kenin kelunan, dokoo' keh omok nolong irah éh menéng ha' keh inah.
         30 Mai keh petusah Sahéé' Allah éh Sahéé' Ni'ai, uban Sahéé' inah, Iah éh telana' ka'ah
         anah Allah, uban pu'un jah dau vam, Tuhan juk ngelepu lu' jin usah lu' éh sa'at iteu'
         kepéh.
         31 Jian keh bet kekat ha' éh sa'at éh omok punyat kenin kelunan ke' néh merek. Mai keh
         paneu' ngan mai keh pané ngan luvaa'. Mai keh leko kelunan ngan ngesa'at ngaran réh.
         32 Bang jian keh dawai kenin, nolong petolong, pika pepika, pekua' Allah dalem Kristus
         pu'un pika ngan mega' penyala' lu'.

1 La'ah uban ka'ah anak Allah éh penika Néh, jian kekat urip keh pu'un jian barei'
         Iah péh.
         2 Dalem kekat urip keh jian keh maneu' éh ngan pepika, pekua' Kristus pika uleu' ngan
         mena' urip Néh ngeliwah lu'. Iah mena' usah Néh penatai réh, ke' Néh ngeliwah lu',
         inah jalan éh ngepayoo' kenin Allah, barei' ka'an éh penatai irah sioo' sahau, ke'
         réh mena' éh ngan Tuhan rai.
         3 Bang uban ka'ah kelunan éh anah Allah, bé' tekep keh tosok tong nuyang ngan barék
         éh segit, ngan kelih tong livah, magat juk alaa' mekum, mateng ngaran néh péh bé'
         tekep, makin péh tai maneu' éh, adang néh bé' omok.
         4 Kenat péh bé' tekep keh tosok tong ha' éh segit éh mihin kelunan seruh ngan magat
         tong kekat éh sa'at éh bé' tekep. Bang inah éh tekep, jian keh bara' jian kenin ngan
         Allah.
         5 Jian keh jam, bé' pu'un kelunan séé'-séé' péh éh petuyang, ngan éh maneu' barék éh
         bé' tekep, ngan kelunan éh magat juk alaa' mekum, éh omok tai lem nihau Kristus ngan
         Allah, uban kelunan éh kelih tong livah juk alaa' mekum, irah inah pekua' barei' kelunan
         éh pakai butun uban réh ngajung éh kemagat réh inah.
         6 Mai keh kejeraa' séé'-séé' péh pané ngelavo' keh, uban inah omok pesavéé' kemerek
         Allah neu' réh bé' tigéh kivu sohoo' Néh.
         7 Mai keh ngebakéh réh.
         8 Uban sahau rai ka'ah pu'un tong merem, bang hun iteu' kepéh neu' pengelan keh tong
         Tuhan, pu'un keh tong rema, jian keh murip barei' kelunan éh pu'un tong rema.
         9 Uban kelunan éh pu'un tong rema, pinaa' buaa' néh, inah éh kekat éh jian ngan teneng
         ngan tigéh.
         10 Jian keh tutui maneu' kekat éh ngepayoo' kenin Tuhan.
         11 Mai keh ngebakéh kelunan éh maneu' kekat éh bé' tekep éh pu'un tong merem awah. Bang
         jian keh pepoléng kekat kesa'at réh tong rema.
         12 Menyaa' lu' tosok tong kekat penganeu' réh éh selem-selem nah.
         13 Uban hun lu' pepoléng kekat penganeu' réh inah tong rema, boh lu' nesen éh sa'at
         mu'un.
         14 Uban ineu'-ineu' éh ta'an lu' tong rema adang néh poléng mu'un. Inah néh benara'
         ka', To'ot, o ka'au' éh pegen, ngan betéé' jin pematai Kristus juk ngada tong ke'
         15 Uban néh kenat seruh keh jian-jian tong kekat pengurip ngan barék keh, mai keh murip
         barei' kelunan éh bé' jam seruh, bang jian keh barei' kelunan éh jam seruh.
         16 Jian keh pakai bi'en éh keto ngan keh, maneu' kereja' Tuhan uban tovoo' jaka' iteu'
         pinaa' kelunan too ke' keto lem kesa'at réh.
         17 Mai keh barei' gaya' kelunan éh bé' jam seruh, bang jian keh pitah éh pengeloo' Tuhan
         ngan keh.
         18 Mai keh mesep baa' éh maneu' keh mavuk, uban jin penganeu' keh kenat, omok éh nasa'
         urip keh, bang jian keh penoo' neu' Sahéé' Ni'ai.
         19 Jian keh petebaraa' ha' jin lem Surat Masmur éh omok mihin keh mejing Tuhan, ngan
         nyanyi dalem Sahéé', jian keh nyanyi mejing Tuhan lem kenin keh.
         20 Dalem kekat ineu'-ineu' péh jian keh ngelayau bara' jian kenin ngan Allah éh Tamen
         lu', dalem ngaran Tuhan Yésus Kristus.
         21 Jian keh pata ngerera', uban keh medai tong Kristus.
         22 O kekat redo éh pu'un lakei', jian keh ngerera' tong lakei' keh barei' tong Tuhan.
         23 Uban irah lakei' pu'un penyukat bau irah redo, pekua' Kristus pu'un penyukat bau
         sidang, la'ah Kristus Iah éh pepurip sidang éh usah Néh.
         24 Kenat péh tekep kekat redo éh pu'un lakei' ngerera' tong lakei' néh dalem kekat ineu'-ineu'
         péh, pekua' barei' sidang ngerera' tong Kristus.
         25 O kekat lakei' éh pu'un redo, jian keh pika redo keh pekua' Kristus lepah pika sidang
         ngan mena' usah Néh ngeliwah sidang.
         26 Iah maneu' kenat ke' Néh mena' sidang Néh ngan Allah, ke' Néh omok ngeni'ai éh neu'
         ha' tebaraa' Néh ngan neu' baa'
         27 ke' Néh omok mena' sidang nah ngan Allah dalem kekat pengaren Néh ngan pengeni'ai
         Néh, ngan bé' pu'un ineu'-ineu' éh kurang ngan sa'at.
         28 Adang éh tekep kekat lakei' éh pu'un redo pika redo néh pekua' iah pika usah néh
         tengéé'. La'ah kelunan éh pika redo néh, iah péh pika usah néh.
         29 Uban bé' pu'un séé'-séé' éh omok leko tong usah néh tengéé', adang iah petubo ngan
         mihau usah néh pekua' barei' éh naneu' Kristus tong sidang Néh.
         30 Uban uleu' béé usah Néh.
         31 Barei' ha' lem surat Allah, ka' éh, Kenat péh lakei' pokoo' tinen tamen néh ke' néh
         tai pemung ngan redo néh, inah rawah jah awah kenin, ha' Néh.
         32 Pu'un jah sin éh jah lem ha' Néh kenat, jian mu'un éh, inah Tuhan bara' tong Kristus
         tong sidang Néh.
         33 Bang pu'un éh bara' éh kepéh ngan uleu', adang éh tekep siget lakei' éh pu'un redo,
         pika redo néh pekua' iah pika usah néh tengéé' ngan tekep siget redo ngerera' tong
         lakei' néh.

1 O kekat anak, jian keh kivu sohoo' tinen tamen keh dalem Tuhan, uban kenat éh jian.
         2 Jian ke' ngerera' tong tinen tamen ko' inah éh sohoo' Allah éh bu'un-bu'un pemung
         ngan jajii' Néh éh bara' ka':
         3 dokoo' ko' omok jian ngan kebit urip tong tana' iteu'.
         4 O kekat tamen tinen, mai keh pekerek anak keh, bang jian keh mihau irah ngan nebaraa'
         réh tong ha' tebaraa' Tuhan.
         5 O kekat ripen, jian keh kivu sohoo' pengeja'au keh tong tana', ngan ngerera' tong
         réh. Jian keh kivu sohoo' réh ngan kenin keh mu'un, barei' keh pu'un kivu sohoo' Kristus.
         6 Jian keh ngelayau maneu' kenat, bé' makat hun néh ta'an réh awah dokoo' ngepayoo'
         kenin réh, bang ngan kekat kenin keh jian keh maneu' pengeloo' Tuhan barei' kelunan
         éh ripen Kristus.
         7 Jian keh maneu' kereja' keh ngan jian kenin, barei' keh pu'un maneu' éh ngan Tuhan,
         ngan bé' makat neu' sohoo' kelunan awah.
         8 Jian keh nesen, Tuhan mena' oléé' kereja' éh jian éh naneu' siget-siget usah, kenat
         péh tong kelunan ripen, kenat péh tong irah éh bé' ripen.
         9 O kekat pengeja'au, barei' inah péh jian keh maneu' kenat ngan irah éh ripen keh,
         mai keh pané ngan ngedai réh. Jian keh nesen, ka'ah péh ngan irah éh ripen keh péh,
         ka'ah béé anah Allah éh pu'un tong seruga, ngan bé' Tuhan netah kenin tong kekat kelunan.
         10 Inah éh pengega' ha' ké', jian ka'ah gahang dalem Tuhan, neu' penyukat Néh éh ja'au
         mu'un.
         11 Jian keh pakai kekat lajam ngan pakai jin Allah, dokoo' keh omok nekedéng ngan pu'un
         terokon ngelawan kekat aken kenin Sitan.
         12 Uban bé' uleu' ngelawan kelunan, bang uleu' ngelawan kekat balei' sa'at ngan ungap
         éh pu'un tong sawang, ngan kekat kerenget balei', ngan kekat kesa'at éh mihin kelunan
         tong merem.
         13 Uban néh kenat jian keh pakai kekat lajam ngan pakai jin Allah, Hun dau éh sa'at
         nah pu'un, inah éh dau Sitan ngelawan keh mu'un, boh keh omok nekedéng petem nerokon
         nyakat éh, ngan la'o keh pesakat nah péh, pu'un keto keh nekedéng petem nerokon.
         14 Uban néh kenat jian keh petenup ngan ngejeret é'éng keh palaa' ha' tebaraa' éh teneng,
         éh bara' tong Allah ngan pakai kerayung daven, inah éh tigéh kenin,
         15 ngan pakai kasut keh, inah éh Rengah Jian éh mihin lu' tunuk ngan Tuhan.
         16 Jian keh ngelayau ngamit kelevit, inah éh pengelan keh tong Tuhan, inah éh jalan
         keh omok memata' luten jin belat éh tuai jin iah éh sa'at.
         17 Jian keh alaa' tupi daven tong ulun keh, inah éh kekat urip Tuhan. La'ah ha' tebaraa'
         Tuhan inah éh po'é éh nena' Sahéé' Ni'ai ngan keh.
         18 Pakai kekat inah béé ngan sebayang menyat Tuhan nolong keh. Ngelayau sebayang kivu
         pengeloo' Sahéé'. Jian keh mavaa' mu'un, mai keh putui pengelan bang jian keh ngelayau
         sebayang tong kekat kelunan éh anah Allah.
         19 Kenat péh jian keh sebayang tong akeu', menyat Tuhan mena' ha' tebaraa' Néh ngan
         ké' dokoo' ké' omok makang kenin bara' tong Rengah Jian éh bé' jak kejam kelunan sahau
         rai.
         20 Uban akeu' éh kevéléé' Tuhan dokoo' ké' lawah Néh tong Rengah Jian, bang hun iteu'
         akeu' pu'un tong lamin tutup. Bang jian keh sebayang dokoo' ké' omok bara' tong Rengah
         Jian inah ngan makang kenin, pekua' éh tekep ke' ké' bara' éh.
         21 La'ah Tikhikus éh padéé' lu' éh penika lu', éh tigéh dalem kereja' néh ngan Tuhan,
         iah omok bara' kekat rengah ké' ngan keh da', dokoo' keh omok jam kineu' pengokoo'
         ké' siteu'.
         22 Inah akeu' nyohoo' iah tai tavin keh, dokoo' néh omok bara' rengah mé' ngan keh ngan
         ngegahang kenin keh.
         23 La'ah jian Allah éh Tamen lu', ngan Tuhan Yésus Kristus, mena' pengepawah Néh ngan
         penika Néh ngan kekat padéé' mé' éh ngelan tong Tuhan.
         24 Jian penika Allah pu'un pemung ngan kekat kelunan éh pika Tuhan Yésus Kristus neu'
         penika Néh éh bé' omok béé.PILIPIPILIPIPILIPIPILIPIPILIPI

1 Amo Paulus ngan Timotius éh kelunan sohoo' Kristus Yésus, amo maneu' surat iteu'
         ngan kekat kelunan éh anah Allah éh mokoo' tong tana' Pilipi éh ngelan tong Kristus
         Yésus, pemung ngan kekat pengeja'au ngan irah éh jah péh éh nolong tong sidang.
         2 Jian Allah éh Tamen lu', ngan Tuhan Yésus Kristus, mena' penika Néh ngan pengepawah
         Néh ngan keh.
         3 La'ah siget koléé' akeu' seruh tong ka'ah, ngelayau akeu' bara' jian kenin ngan Allah.
         4 Kenat péh siget koléé' hun ké' sebayang tong ka'ah pu'un ku' sebayang ngan jian kenin.
         5 Pu'un ku' seruh tong kekat jalan keh nolong ku' perengah Rengah Jian, jin bu'un keh
         pu'un menéng rengah iteu' rai, pah avéé' hun iteu' péh.
         6 La'ah akeu' jam Allah éh ngusii' kenin keh bu'un, adang Néh juk ngusii' kenin keh
         kepéh pah avéé' keh pu'un sukup ngan jian mu'un tong Dau Yésus Kristus pu'un tuai
         kepéh.
         7 Akeu' murung keh ngan nesen keh lem kenin ké'. Ka'ah béé pu'un nolong ku' lem kereja'
         ké' ngan Allah, jin ké' bé' jak tai lamin tutup ngan ké' nyakat tong kelunan éh juk
         kebéé Rengah Jian iteu', pah avéé' ké' pu'un lem lamin tutup nah péh.
         8 Allah éh jam akeu' pané mu'un hun ké' bara' akeu' pika keh ngan tawai keh neu' penika
         Kristus Yésus.
         9 Akeu' sebayang dokoo' penika keh ngan Allah ngan kelunan omok pepit, pemung ngan
         pengejam keh tong kekat éh teneng, pah avéé' keh jam seruh mu'un,
         10 dokoo' keh omok jam ngelayau ngevéléé' kekat éh jian. Boh ka'ah pu'un ni'ai, bé'
         pu'un ineu'-ineu' éh omok pesala' keh tong Dau Kristus pu'un tuai kepéh.
         11 Akeu' keloo' kekat urip ngan barék keh pu'un jian neu' penyukat Yésus Kristus lem
         kenin keh, dokoo' keh omok peparen ngan mejing Allah.
         12 O kekat padéé' ké', akeu' keloo' ka'ah jam tong kekat penusah éh teneng tong akeu',
         penusah inah mukap jalan kepéh tong Rengah Jian.
         13 Uban neu' penusah ké' iteu', pinaa' seradu tong lamin Raja' ngan kekat irah éh jah
         péh siteu', irah béé jam akeu' pu'un dalem lamin tutup uban ké' kivu Kristus.
         14 La'ah neu' ké' pu'un tong lamin tutup, pinaa' padéé' lu' dalem Tuhan pu'un éh gahang
         kepéh lem pengelan réh tong Tuhan, avéé' irah makang kenin bara' ha' Allah ngan bé'
         medai.
         15 Pu'un jelua' réh perengah Kristus uban réh leko tong akeu' ngan nyelepéé' kenin,
         bang jelua' réh kepéh, pu'un réh perengah éh ngan jian kenin.
         16 Irah maneu' kenat uban réh pika akeu' uban kejam réh akeu' pu'un siteu' dokoo' ké'
         nyakat kelunan éh juk kebéé Rengah Jian.
         17 Irah éh jah nah bé' réh perengah Kristus uban réh juk mihin kelunan ngelan Iah mu'un,
         bang irah seruh hun réh perengah Iah kenat, inah jalan réh omok petusah kenin ké'
         kepéh uban akeu' pu'un tong lamin tutup iteu'.
         18 Bang na' péh kenat, bé' akeu' sa'at kenin, murung kenin ké', sokoh néh kelunan pu'un
         bara' tong Kristus. Kenat péh hun irah bara' éh ngan teneng kenin, kenat péh hun néh
         bé' teneng kenin, sokoh néh réh bara' tong Kristus, boh ku' murung kenin.
         19 Uban akeu' jam neu' ha' sebayang keh ngan neu' Sahéé' Yésus Kristus pu'un nolong
         akeu', adang akeu' omok pelepu jin lamin tutup iteu' kepéh.
         20 Uban kenin ké' mu'un, akeu' ngelan mai akeu' maneu' ineu'-ineu' éh omok mihin akeu'
         menyaa', bang siget-siget koléé', makin péh hun iteu' hun ké' pu'un tong lamin tutup,
         jian akeu' makang kenin dalem kekat urip ké', dokoo' ké' omok pesavéé' kenajung ngan
         Kristus, kenat péh hun ké' murip, kenat péh hun ké' matai péh.
         21 Uban urip ké', inah éh Kristus. Uban néh kenat hun ké' matai, inah éh pelapah jian.
         22 Bang hun néh neu' ké' murip boh akeu' omok maneu' jah kereja' ngan Tuhan kepéh, hun
         néh kenat bé' akeu' jam éh mah éh tekep ké' ngevéléé'.
         23 Uban duah kenin ké', jah kenin ké' juk piso jin usah ké' iteu' tai pemung ngan Kristus,
         uban inah éh pelapah jian.
         24 Bang uban ka'ah, inah éh pelapah jian hun ké' omok murip keto.
         25 Adang éh kenat, uban néh kenat bé' akeu' matai, adang akeu' omok murip ngan mokoo'
         ngan ka'ah, dokoo' ka'ah omok pepit kepéh dalem pengelan keh ngan kemurung keh tong
         Tuhan.
         26 Hun néh kenat hun akeu' pu'un pemung ngan ka'ah kepéh, boh keh omok murung tong urip
         keh dalem Kristus Yésus.
         27 La'ah jian kekat urip keh pu'un pekua' éh tekep tong Rengah Jian Kristus, dokoo'
         hun ké' pu'un tai ngan ka'ah, kenat péh hun ké' bé' omok tai péh, omok akeu' menéng
         rengah ka'ah pu'un nekedéng petem ngan pekua' kenin ngelawan ineu'-ineu' éh juk nyopéé'
         pengelan kelunan tong Rengah Jian iteu'.
         28 Mai keh medai ayau keh, jian keh ngelayau makang kenin, hun néh kenat inah éh pepoléng
         éh ngan réh irah juk sopéé' awah ngan ka'ah omok menang uban Allah éh mihin lu' menang.
         29 Jian keh murung kenin uban neu' penika Kristus Iah mihin keh ngelan tong Iah, bang
         bé' makat ngelan kenat awah, bang inah kepéh Iah mihin keh jam keta pemung ngan Néh.
         30 Hun iteu' ka'ah omok ngelawan pemung ngan ké' tong kekat éh kelawan ké' rai, ngan
         éh kelawan ké' pah avéé' hun iteu' pekua' éh nenéng keh nah.

1 Hun néh lem urip keh lem Kristus penika Néh pu'un penyukat maneu' keh pekua' kenin,
         ngan hun keh pu'un alaa' Sahéé' Ni'ai ngan hun néh urip keh inah mihin keh pepika
         ngan petolong, hun néh pu'un éh kenat mu'un,
         2 jian keh pesukup kemurung kenin ké' neu' keh pu'un pekua' kenin ngan pepika ngan
         pekua' penyeruh.
         3 Mai keh maneu' ineu'-ineu' uban keh juk ngepayoo' kenin keh tengéé', ngan uban keh
         juk ngajung usah keh tengéé', bang jian keh diva' kenin ngan ngerera' belah ka'ah
         ke', mai keh bau kenin ngan seruh usah ko' pelapah jian jin irah éh jah.
         4 Mai keh seruh tong jah penganeu' ko' awah, bang jian keh seruh tong penganeu' irah
         éh jah kepéh.
         5 Jian keh pu'un kenin pekua' kenin Kristus Yésus.
         6 Na' péh Iah pekua' Allah, bé' Iah juk ngajung usah Néh tengéé' pelapah jin Allah.
         7 Bang neu' pengeloo' kenin Néh tengéé', pu'un Éh pokoo' kekat pengaren Néh, ngan paléu
         pekua' kelunan ripen awah. Pu'un éh paléu kelunan awah, ngan Iah tuai pekua' layan
         kelunan.
         8 Diva' kenin Néh, ngelayau Iah kivu sohoo' Tamen Néh, pah avéé' néh matai tong kayeu'
         salib.
         9 Uban néh kenat inah Allah ngajung Iah bau mu'un ngan mena' ngaran Néh bau kekat ngaran.
         10 Dokoo' neu' ngaran Yésus, siget-siget kelunan pu'un ngejekuu' lep ngan seva' éh,
         kenat péh kekat éh tong seruga, ngan éh tong tana' péh, ngan éh ra' tana' péh.
         11 Ngan kekat néh béé bara' Yésus Kristus Iah éh pengeja'au. Neu' ha' réh kenat pu'un
         réh peparen Allah éh Tamen.
         12 O kekat bakéh ké' éh penika ké', hun néh kenat barei' keh ngelayau kivu sohoo' ké'
         hun ké' pu'un pemung ngan keh rai, na' péh ku' juu' jin ka'ah, tekep keh kivu éh kepéh.
         Jian keh murip barei' kelunan éh lepah alaa' urip maréng, éh medai ngan leko tong
         kekat kesa'at.
         13 Uban Allah éh kereja' dalem kenin ka'ah, avéé' ka'ah keloo' maneu' ngan pu'un maneu'
         kekat-kekat éh pengeloo' Néh.
         14 Ineu'-ineu' naneu' keh, jian keh maneu' éh ngan jian kenin, mai pané selim ngan pekisaa',
         15 dokoo' ka'ah pu'un teneng ngan jian tong jumen kelunan éh jah, murip pekua' barei'
         kelunan éh anak Allah belah kelunan éh sa'at éh penyala'. Barei' kenyuhai perema tong
         langit kenat péh tekep ka'ah barei' rema belah irah kepéh.
         16 Jian keh bara' ha' tebaraa' ngan réh éh omok purip réh. Hun keh maneu' kenat boh
         ku' pu'un jalan ké' ngajung tong Dau Kristus tuai kepéh, uban kenat éh pepoléng kekat
         kereja' ngan kemutau ké' bé' éh tuyah-tuyah awah.
         17 Barang irah mematai ku' ngan dahaa' ké' pega' barei' dahaa' ka'an éh pengena' kelunan
         ngan Allah, barei' telana' tong pengelan keh tong Kristus. Hun ké' pu'un matai kenat,
         murung kenin ké' ngan akeu' keloo' ka'ah kepéh pu'un kemurung ké' inah.
         18 La'ah jian ka'ah murung kenin ngan maneu' akeu' kepéh pekua' ka'ah pu'un murung nah.
         19 Akeu' ngelan Tuhan Yésus mukap jalan ké' omok nyohoo' Timotius laho tai ngan ka'ah,
         dokoo' ké' omok jian kenin hun ké' menéng rengah ka'ah kepéh.
         20 Uban iah awah éh pekua' kenin ngan ké' éh pika ka'ah mu'un.
         21 Kekat irah éh jah seruh tong kereja' réh awah, bé' réh seruh tong kereja' Yésus Kristus.
         22 Ka'ah jam Timotius pu'un tigéh mu'un, iah éh seleket anak ké', amo pekua' perengah
         Rengah Jian.
         23 Akeu' ngelan ku' omok nyohoo' Timotius kangai laho, inah éh hun ké' jam ineu' éh
         juk neu' réh tong akeu'.
         24 Akeu' ngelan tong Tuhan usah ké' tengéé' péh omok laho tuai ngan keh.
         25 Bang akeu' seruh tekep ku' nyohoo' padéé' lu' Epaproditus tai tavin keh, iah éh bakéh
         ké' dalem kereja' Tuhan, gahang mu'un amo kereja' ngelawan kekat kesa'at, ngan iah
         éh senohoo' keh tai nolong akeu'.
         26 Gahang kenin néh juk jam ka'ah kepéh, bahat kenin néh uban ka'ah menéng rengah néh
         pu'un sakit rai.
         27 Sakit mu'un éh hun irai, danii' éh juk matai, bang Allah pika éh, bé' makat pika
         iah awah, bang Iah pika akeu' péh, dokoo' mai akeu' pepit besau kepéh.
         28 Uban néh kenat gahang kenin ké' juk nyohoo' iah tai tavin keh, dokoo' ka'ah omok
         murung kenin, boh ku' omok ma'o besau.
         29 Jian keh alaa' iah ngan murung kenin pekua' jah padéé' dalem Tuhan. Jian keh sepah
         kelunan éh barei' iah,
         30 uban neu' kereja' néh ngan Kristus, inah iah danii' juk matai rai, dokoo' néh nolong
         akeu' tong jalan ka'ah bé' omok nolong rai.

1 O kekat padéé' ké', tong pengega' ha' ké', inah akeu' bara', jian ka'ah murung kenin
         dalem Tuhan. La'ah bé' akeu' menyaa' nyurat kepéh éh lepah senurat ké' rai, uban inah
         éh jalan keh omok jam seruh.
         2 Mavaa' usah keh jin kekat kelunan éh maneu' sa'at, barei' aseu' awah réh, gahang
         mu'un réh nyohoo' kelunan pesunat,
         3 bang uleu' éh pu'un pesunat éh teneng, uban uleu' seva' Allah naneu' Sahéé' Néh ngan
         murung naneu' urip lu' lem Kristus Yésus, bé' uleu' ngelan tong ineu'-ineu' éh omok
         neu' kelunan.
         4 Bé' makat uban néh bé' pu'un ineu'-ineu' kenat éh omok kenelan ké', adang éh pu'un.
         Hun kelunan seruh neu' kekat penganeu' réh inah éh omok mihin réh jian tong jumen
         Tuhan, makin péh tong akeu', omok akeu' jian uban pinaa' penganeu' éh lepah naneu'
         ké'.
         5 Pu'un réh pesunat akeu' ayah dau la'o lohoo' ké'. La'ah pohoo' ké' inah éh pohoo'
         Yahudi, ngan akeu' pu'un jin betah Benyamin, Oo' mu'un, akeu' éh pohoo' Yahudi mu'un.
         Hun lepah rai pu'un ku' kivu kekat sebayang irah Yahudi, ngan pu'un ku' kivu adet
         Parisi,
         6 avéé' ké' pu'un peketa sidang Tuhan. Hun kelunan omok teneng kenin tong jumen Tuhan
         neu' réh kivu sohoo' lem Surat Musa, akeu' éh pu'un kivu kekat néh béé.
         7 Bang tong kekat éh benara' ké' pu'un gunah bu'un rai, hun iteu' kepéh akeu' bara'
         éh pekua' moo' awah neu' pengelan ké' tong Kristus.
         8 Bé' makat kekat inah awah, bang kekat ineu'-ineu' péh kepéh akeu' bara' éh pekua'
         moo' awah hun ké' pepata éh tong kekat éh jian, inah éh tong pengejam ké' tong Kristus
         Yésus éh pengeja'au ké'. Uban neu' pengelan ké' tong Kristus, akeu' lepah bet kekat
         inah, kekat inah seleket moo' awah éh tong jumen ké', dokoo' ké' omok alaa' Kristus
         anah ké' mu'un,
         9 ngan pu'un petem dalem Iah. Bé' éh neu' pengeteneng ké' uban ké' pu'un kivu kekat
         sohoo' lem Surat Musa, bang pengeteneng éh pu'un neu' pengelan ké' tong Kristus, inah
         éh pengeteneng éh jin Allah éh pu'un neu' pengelan.
         10 Jah awah kenin ké', akeu' juk jam Kristus ngan juk jam tong penyukat Néh dalem pengebetéé'
         Néh jin patai Néh ngan juk pemung ngan Néh dalem pengeketa Néh, ngan pu'un barei'
         Iah dalem pengematai Néh,
         11 dokoo' ké' omok betéé' jin patai ké' alaa' urip maréng.
         12 Bé' jak akeu' jam éh kenat, bé' jak akeu' pu'un sukup mu'un, bang akeu' juk lakau
         mu'un pah avéé' ké' pu'un jian mu'un, barei' éh seneruh Kristus Yésus hun néh purip
         ku' bu'un rai.
         13 O kekat padéé' ké', na' péh akeu' lepah peleka, bé' akeu' seruh akeu' lepah avéé'
         tong néh tenéh, bang jah awah éh neu' ké', akeu' juk ngelepan tong kekat pengelakau
         ké' lepah, ngan lakau mu'un dokoo' ké' omok avéé' tong éh juk tenavin ké' inah.
         14 Akeu' nekedeu' mu'un barei' irah lem petakéé' dokoo' ké' omok alaa' pengena' néh,
         inah éh, tong Allah tebai ku' dalem Kristus Yésus, dokoo' ké' omok alaa' urip maréng
         pemung ngan Néh tong seruga.
         15 Uban néh kenat kelunan éh jam seruh ngan éh sukup mu'un, jian iah pu'un kenin pekua'
         barei' iteu'. Hun pu'un séé'-séé' éh tengéé' kenin jin inah, Allah omok pekelenaa'
         éh ngan réh.
         16 Bang jian uleu' béé lakau kivu Tuhan lem kekat éh kenivu lu' rai.
         17 O kekat padéé' ké', jian ka'ah kivu uban ké'. Pu'un mé' lepah bara' jalan ngan ka'ah,
         jian keh kivu kelunan éh kivu barék éh teneng inah.
         18 Pinaa' koléé' ké' bara' éh ngan keh tenéh, ngan hun iteu' kepéh akeu' bara' éh ngan
         baa' maten ké' musit mu'un, pu'un jelua' kelunan neu' barék néh éh sa'at, inah éh
         maneu' réh ayau Kristus éh matai tong kayeu' salib.
         19 Kelunan éh kenat adang réh pu'un tai tong luten meraka, uban pengeja'au réh inah
         éh kekat pengagat éh sa'at lem usah réh. Bau kenin réh tong kekat éh tekep réh menyaa',
         ngan irah seruh tong kekat éh pu'un jin tana' iteu' awah.
         20 Bang tana' ngan baa' uleu' pu'un éh tong seruga, jin sinah uleu' mena Tuhan Yésus
         Kristus tuai kepéh, éh juk purip lu'.
         21 La'ah usah uleu' éh lemoo' ngan omok matai iteu', omok éh paléu pekua' usah Nah éh
         maren, naneu' penyukat Néh éh jalan Néh juk mihin ineu'-ineu' lem nihau Néh.
         
            

         
      
   
      
         4
1 O kekat padéé' ké' éh penika ké' ngan éh tenawai ké', tong ka'ah iteu' akeu' murung
         kenin, jian kenin ké' seruh tong keh. O kekat padéé' uban néh kenat tong kekat jalan
         iteu' jian ka'ah nekedéng petem dalem Tuhan.
         2 O Euodia ngan Sintikhe, akeu' nyohoo' kawah pekua' kenin barei' kelunan éh pepadéé'
         dalem Tuhan.
         3 La'ah Sinsigus éh bakéh ké' mu'un, jian ke' petena' rawah redo inah dokoo' roh jam
         pekua' kenin kepéh, uban lepah rai gahang mu'un rawah kereja' dokoo' perengah Rengah
         Jian, pemung ngan Kelemen ngan kekat bakéh ké' éh jah kepéh, ngaran réh pu'un éh senurat
         Tuhan lem surat ngaran irah éh pu'un urip maréng.
         4 Jian ka'ah ngelayau murung kenin dalem Tuhan, jah koléé' kepéh akeu' bara', jian
         ka'ah murung kenin.
         5 Jian ka'ah dawai kenin ngan kekat kelunan béé. Tuhan pu'un danii' juk tuai kepéh.
         6 Mai ka'ah besau kenin seruh tong ineu'-ineu', bang dalem kekat néh béé jian keh sebayang
         bara' éh ngan Allah. Siget koléé' keh menyat jin Iah, jian keh menyat ngan bara' jian
         kenin ngan Néh kepéh.
         7 La'ah pengepawah éh jin Allah, éh tengéé' mu'un jin kekat ineu'-ineu' éh omok kejam
         kelunan, omok éh mihau kenin keh ngan penyeruh keh dalem Kristus Yésus.
         8 O kekat padéé' ké', tong pengega' ha' ké', jian keh ngelayau seruh tong kekat-kekat
         éh teneng ngan éh tekep kenajung kelunan, inah éh, tong kekat éh teneng ngan jian,
         éh tekep naneu' kelunan. Jian keh seruh tong kekat éh ni'ai, tong kekat éh mihin keh
         jam pika, ngan éh omok kenajung lu'.
         9 La'ah tong kekat éh lepah pekalai keh ngan kekat éh nenéng keh, ngan éh ta'an keh
         tong akeu' nah, jian keh maneu' éh pekua' éh naneu' ke' nah kepéh. La'ah jian Tuhan
         Allah éh mena' Pengepawah Néh ngan uleu' pu'un pemung ngan ka'ah.
         10 Murung kenin ké' dalem Tuhan, uban hun iteu' kepéh, na' péh éh pu'un lebéé', inah
         ka'ah pu'un gusii' kenin seruh nolong akeu' kepéh. Na' péh akeu' pané kenat, bé' éh
         uban keh bé' seruh tong akeu', bang uban ieng ke' jalan keh maneu' éh.
         11 Bé' akeu' pané kenat uban ké' pu'un kurang, uban hun néh kineu'-kineu' péh jalan
         ké', jian kenin ké' kenat.
         12 Jelua' koléé' akeu' jam kurang mu'un, ngan jelua' koléé' pu'un éh sukup mutaa' mu'un.
         Bang dalem kekat néh béé, akeu' jian kenin, kenat péh hun ké' beso, kenat péh hun
         ké' la'au', kenat péh hun ké' pu'un mutaa', ngan kenat péh hun ké' pu'un kurang.
         13 Tong kekat éh benara' ké' iteu' omok akeu' kenat naneu' penyukat Kristus éh ngegahang
         akeu'.
         14 Bang ka'ah pu'un jian uban keh lepah nolong akeu' dalem penusah ké'.
         15 La'ah ka'ah éh mokoo' tong Pilipi jam, hun ké' tai jin tana' Makedonia éh bu'un ké'
         tai Perengah Rengah Jian lepah rai, sidang ka'ah awah éh pu'un nolong akeu'.
         16 Uban hun ké' tong Tesalonika rai, bé' éh jah koléé' awah keh pekateu' pengena' ngan
         ké' nolong akeu' dalem pengekurang ké'.
         17 Bé' akeu' pitah pengena' jin kelunan makat, bang éh penitah ké' ngan éh keneloo'
         ké' ka'ah pepit dalem kekat éh jian, inah éh pepit pengejian Tuhan lem kenin keh kepéh.
         18 Akeu' bara' jian kenin uban kekat pengena' keh iteu', pinaa' mu'un éh. Bé' akeu'
         pu'un kurang ineu'-ineu' péh, uban akeu' lepah alaa' kekat pengena' keh éh nihin Epaproditus
         rai. Kekat néh béé barei' kapon éh jian ba'oo' éh notong kelunan ngan Allah, jah pengena'
         éh ngepayoo' kenin Néh éh pengeloo' Néh.
         19 La'ah Allah éh kenelan ké' omok Éh pesukup kekat pengekurang keh kivu pengekaya'
         Néh dalem Kristus Yésus.
         20 La'ah jian kekat kenajung pu'un ngan Allah éh Tamen uleu', avéé' kelebéé'-lebéé'
         néh. Amin.
         21 Akeu' bara' tabi' ngan kekat kelunan éh anah Kristus Yésus. Kenat péh kekat padéé'
         keh dalem Tuhan éh pemung ngan ké' siteu', bara' tabi' ngan keh.
         22 Kenat péh kekat kelunan éh anah Tuhan siteu' bara' tabi', makin péh irah tong lamin
         raja', irah péh bara' tabi' ngan keh.
         23 Jian penika Tuhan Yésus Kristus pu'un pemung ngan keh.KOLOSÉKOLOSÉKOLOSÉKOLOSÉKOLOSÉ

1 Akeu' Paulus lem pengeloo' Allah éh lawah Kristus Yésus, ngan padéé' lu' Timotius
         amo éh maneu' surat iteu'
         2 ngan kekat kelunan éh anah Tuhan éh pu'un tong leboo' Kolosé, inah éh ngan kekat
         padéé' mé' éh tigéh éh ngelan tong Kristus. Jian Allah éh Tamen lu' mena' penika Néh
         ngan pengepawah Néh ngan keh.
         3 La'ah hun mé' sebayang tong ka'ah ngelayau mé' bara' jian kenin ngan Allah éh Tamen
         lu' Tuhan Yésus Kristus.
         4 Uban pu'un mé' menéng rengah tong pengelan keh tong Kristus Yésus ngan tong penika
         keh ngan kekat kelunan éh anah Tuhan.
         5 La'ah hun keh menéng tong tebaraa' éh teneng, Rengah Jian éh benara' mé' ngan keh
         rai, pu'un keh menéng tong jalan Tuhan juk mena' urip éh pelinguh ngan keh. La'ah
         pengelan keh tong Tuhan ngan penika keh, pu'un éh kenat uban keh ngelan Tuhan juk
         mena' urip pelinguh ngan keh éh petenup Néh ngan keh tong seruga.
         6 La'ah Rengah Jian inah pu'un éh mihin kuraa'-kuraa' kelunan jian kenin ngan pu'un
         éh avéé' tong kuraa'-kuraa' kelunan pah tipo tana', barei' éh pu'un belah ka'ah jin
         dau bu'un keh menéng tong penika Allah ngan nesen éh lem kenin keh kepéh.
         7 Pu'un keh menéng Rengah Jian inah jin bakéh mé' Epapras. Iah jah bakéh mé' éh pekua'
         ketigéh améé' kereja' ngan Kristus.
         8 Pu'un iah bara' ngan améé' tong penika keh éh neu' Sahéé'.
         9 Uban néh kenat améé' ngelayau sebayang tong ka'ah. Pu'un mé' sebayang kenat jin bu'un
         mé' menéng rengah keh. Améé' menyat Tuhan nolong keh dokoo' keh omok jam mu'un tong
         pengeloo' Néh ngan jam seruh ngan nesen mu'un uban Sahéé' Tuhan pekelenaa' pengeloo'
         Néh ngan keh.
         10 Boh keh omok murip barei' Tuhan keloo' keh murip, ngan ngelayau ngepayoo' kenin Néh.
         Pinaa' buaa' keh kepéh éh neu' kuraa'-kuraa' kereja' keh éh jian, ngan pu'un keh pepit
         dalem pengejam keh tong Allah.
         11 Jian ka'ah gahang neu' kekat pengegahang Néh éh jin penyukat Néh éh ja'au mu'un,
         dokoo' keh omok ngeretep ngan kebit kenin tong ineu'-ineu' éh teneng tong ka'ah.
         12 La'ah jian uleu' bara' jian kenin ngan murung kenin ngan Tamen lu', uban pu'un Iah
         peteneng kenin lu', dokoo' lu' omok alaa' kekat pengejian éh petenup Néh ngan kekat
         kelunan éh anah Néh tong retek éh rema.
         13 Uban pu'un Iah ngelepu lu' jin kekat penyukat éh tong merem, ngan pepiso lu' tai
         lem nihau Anak éh kemurung Néh,
         14 éh ngelepu lu' jin kamit Sitan ngan éh mega' penyala' lu'.
         15 Kristus Iah pekua' ngan Allah éh bé' omok ta'an kelunan palaa' maten usah néh. Kristus
         nah Anak Allah éh jah awah éh kemurung Néh, kepéh Iah pelapah jian jin kekat éh pu'un
         senuai Néh.
         16 Uban dalem Iah Allah suai kekat ineu'-ineu' éh tong langit ngan éh tong tana', éh
         poléng ngan éh bé' poléng, kenat péh kekat meliket ngan ineu'-ineu' kepéh éh pu'un
         penyukat. La'ah Allah suai kekat tana' ngan langit neu' Anak Néh, dokoo' kekat penyuai
         Néh inah ngajung Kristus.
         17 La'ah Kristus Anak Néh inah pu'un éh tenéh hun kekat ineu'-ineu' bé' jak pu'un, ngan
         neu' penyukat Néh kekat ineu'-ineu' pu'un petem reken.
         18 La'ah Kristus éh Anak Néh pengeja'au usah, inah éh sidang, Iah éh pungun urip sidang
         Néh. Kenat kepéh Iah éh tenah netéé' Allah jin patai Néh dokoo' Iah omok pu'un penyukat
         bau ineu'-ineu' péh.
         19 Uban lem pengeloo' Allah, Anak Néh nah pu'un pekua' mu'un ngan Allah éh sukup lem
         kekat pengejian ngan pengemaren Néh.
         20 Kenat péh neu' Anak Néh Allah maneu' jah pemekat kenin dokoo' Néh mihin kekat-kekat
         penyuai Néh moléé' tavin Tuhan ngan petunuk réh neu' dahaa' Anak Néh éh matai tong
         kayeu' salib. Kenat péh jalan Néh mihin kekat éh tong tana' ngan éh tong langit péh
         moléé' tavin Iah kepéh.
         21 La'ah hun sahau rai ka'ah juu' jin Allah, la'ah inah éh maneu' keh ayau Néh neu'
         kekat penganeu' ngan penyeruh keh éh sa'at.
         22 Bang hun iteu' neu' Anak Néh matai, Tuhan pu'un maneu' keh bakéh Néh kepéh, dokoo'
         Néh mihin keh tai tong jumen Néh mu'un, ngan ni'ai ngan teneng kenin, bé' pu'un sa'at
         ineu'-ineu' péh.
         23 Bang jian keh tigéh ngan reken mu'un lem pengelan keh, mai keh kejeraa' ineu'-ineu'
         ngusii' ngan mega' keh jin pengelan keh tong Rengah Jian éh lepah nenéng keh. La'ah
         uban Rengah Jian iteu' akeu' Paulus pu'un maneu' kereja' ngan Tuhan, ngan Rengah Jian
         iteu' benara' kelunan ngan kekat irah pah tipo tana'.
         24 Hun iteu' murung akeu' dalem kekat pengeketa ké', uban kereja' ké' ngan keh, uban
         ké' jam pengeketa ké' inah, inah maneu' akeu' omok pemung ngan Kristus lem pengeketa
         Néh, uban sidang Néh.
         25 La'ah akeu' éh kevéléé' Allah dokoo' ké' nolong sidang Néh Iah nyohoo' ku' maneu'
         kereja' iteu' dokoo' nolong ka'ah. Kereja' ké' iteu', inah éh dokoo' ké' bara' rengah
         Néh.
         26 Uban jin sahau nah pu'un jah jalan éh juk neu' Allah bang pelim éh tong kelunan sahau
         nah. Bang hun iteu' kepéh Tuhan pepoléng éh ngan irah éh anah Nah kepéh.
         27 La'ah jian mu'un éh kivu pengeloo' Néh pu'un Éh petenup éh ngan kekat arong kelunan,
         bé' makat ngan pohoo' Yahudi awah. Éh pelim jin irah sahau, inah éh Kristus pu'un
         dalem ka'ah ngan hun Néh pu'un dalem keh kenat adang kelunan ngelan keh pu'un pemung
         ngan Allah lem kekat pengaren Néh.
         28 Uban néh kenat inah éh mihin améé' bara' Kristus ngan kekat kelunan. Améé' nebaraa'
         ngan petena' réh béé ngan kekat pengejam kenin mé', dokoo' mé' omok mihin siget-siget
         usah réh tong jumen Tuhan barei' kelunan éh sukup mu'un kenin dalem Kristus.
         29 Uban néh kenat inah akeu' kereja' muruh ngan kekat pengegahang Kristus éh pu'un dalem
         akeu'.

1 La'ah muruh mu'un ku' kereja' nolong ka'ah, kenat péh dokoo' ké' nolong irah tong
         Laodikia ngan kekat irah éh jah éh bé' jak jam akeu' péh.
         2 Pu'un ku' kereja' kenat dokoo' keh omok gahang kenin ngan pekua' kenin jah awah neu'
         penika keh ngan Allah. La'ah dokoo' keh omok jam mu'un tong Kristus ngan kekat kenin
         ngan pengejam keh, ngan jam tong pengeloo' kenin Allah éh pelim sahau rai bang hun
         iteu' pu'un éh pepoléng éh kepéh, inah éh Kristus.
         3 Uban kekat pengejam ngan penesen éh ja'au mu'un, pu'un éh lem Kristus.
         4 Akeu' bara' kenat dai séé'-séé' péh petawang keh neu' néh pané menat-menat kenin
         keh.
         5 Uban na' péh usah ké' bé' pu'un ngan keh, bang dalem kenin ké' akeu' pu'un ngan keh
         ngan murung kenin ké' hun ké' jam keh petem pekua' kenin lem pengelan keh tong Kristus.
         6 La'ah uban ka'ah pu'un alaa' Kristus Yésus Tuhan keh, jian keh murip ngan jian barék
         pemung ngan Néh.
         7 Jian keh pu'un reken mu'un dalem Iah barei' lakat éh masek dilem mu'un lem tana'.
         Jian keh mejek lihei' keh tong Kristus, dokoo' keh pelapah gahang kepéh ngan reken
         mu'un dalem pengelan keh, barei' ha' réh ngan keh rai. Jian keh murung kenin ngan
         ngelayau jam seruh tong kekat pengena' ngan pengasi Tuhan ngan keh, ngan bara' jian
         kenin ngan Néh kepéh.
         8 Mavaa' keh jian-jian dai kelunan mejeu keh neu' kuraa'-kuraa' arong ha' tebaraa'
         éh sala', éh kenyo ngan ngelavo' keh awah. Tebaraa' inah bé' éh jin Kristus bang jin
         kenin kelunan awah kenat péh tebaraa' inah jin pengejam utek néh awah, bé' éh jin
         penyukat Tuhan.
         9 Uban kekat pengaren ngan pengeni'ai Allah pu'un éh lem Kristus, inah éh, lem urip
         Néh paléu kelunan,
         10 ngan ka'ah pu'un alaa' urip mu'un pemung ngan Néh. Iah éh pengeja'au bau kekat meliket
         ngan ineu'-ineu' éh pu'un penyukat.
         11 La'ah neu' keh ngelan tong Kristus, ka'ah lepah pesunat lem kenin keh, uban Kristus
         éh lepah mega' kekat kesa'at keh ngan peti'ai kenin keh jin kekat kesa'at ngan penyala'
         éh pu'un dalem keh.
         12 Uban hun lu' pu'un batis inah lu' seleket tenanem pemung ngan Kristus, bang hun lu'
         musit jin lem baa' kepéh, inah seleket lu' pu'un betéé' murip ngan Kristus neu' pengelan
         lu' tong penyukat Allah éh pebetéé' Kristus jin patai Néh.
         13 La'ah hun lepah rai ka'ah matai naneu' kekat penyala' keh, kenat péh ka'ah éh tengéé'
         pohoo' jin irah Yahudi bé' keh pu'un lem jajii' éh pejajii' Tuhan ngan irah Yahudi.
         Bang hun iteu' kepéh Allah pu'un pepurip keh pemung ngan Kristus, nega' Néh kekat
         penyala' lu'.
         14 La'ah pu'un Iah mosoo' surat utang éh bara' tong kekat penyala' ngan kesa'at lu'.
         Nalaa' Néh surat utang penyala' nah ngan Iah memata' éh neu' Néh senalib tong kayeu'
         salib.
         15 La'ah tong kayeu' salib, Kristus lepah nyopéé' kekat penyukat ngan pengegahang éh
         jin tana' iteu', Iah mihin réh lakau tong ta'an kekat kelunan barei' mihin irah éh
         lepah senopéé' éh nalaa' réh ripen rai. Iah mihin réh lakau kenat lem pengemenang
         Néh bau réh.
         16 Uban néh kenat mai keh kejeraa' kelunan nyohoo' keh kivu sohoo' tong penguman éh
         omok kinan keh ngan éh bé' omok kinan keh, ngan tong baa' éh omok nesep keh. Kenat
         péh mai keh kejeraa' réh nyohoo' keh mihau kuraa'-kuraa' dau éh benara' réh dau ja'au
         lem adet sebayang. Mai keh kejeraa' réh nyohoo' keh ngajung dau usit laséh maréng
         ngan kivu sohoo' réh tong kuraa'-kuraa' adet réh tong Dau Posot.
         17 Kekat éh penganeu' réh inah nojoo' tong éh juk pu'un kepéh, bé' éh usah Kristus mu'un,
         Hun iteu' kepéh bé' éh penojoo' kenat awah uban pu'un Kristus tuai tenéh.
         18 Mai keh kejeraa' usah keh kelavo' kelunan éh ngelayoo' diva' kenin ngan éh seva'
         meliket. Uban kelunan éh kenat bau kenin réh uban penyeruh réh jin tana' iteu' awah,
         Kenat péh irah ngajung usah réh uban réh na'at Kuraa'-kuraa' éh ta'an réh.
         19 Iah bé' la'ah ngepelum tong Kristus éh ulun sidang, inah éh Usah Néh. Uban lem Kristus
         Ketem lo'ong Usah pu'un nihau Néh ngan pu'un petok pemung neu' bukun tulang ngan keluhat,
         ngan pepit Kepéh barei' éh pengeloo' Allah.
         20 La'ah ka'ah lepah matai pemung ngan Kristus, ngan pu'un keh pelepu jin kamit kekat
         sahéé' éh pu'un tong tana' iteu'. Hun néh kenat uban ineu' keh murip barei' hun keh
         pu'un lem kamit néh keto. Uban ineu' keh to keto kivu sohoo' néh éh bara',
         21 mai alaa' inah, ngan mai kuman inah, ngan mai sapét ngejeming inah. Uban ineu' keh
         kivu sohoo' réh kenat.
         22 Kekat inah bé' éh pu'un gunah, ha' tebaraa' kelunan awah éh,
         23 Oo' mu'un uleu' seruh irah pu'un pengejam mu'un uban réh barei' kelunan éh diva'
         kenin éh jam mihau usah néh, bang na' péh réh maneu' kenat, bé' réh pu'un penyukat
         omok mihau kenin réh jin kekat kemagat éh sa'at.

1 Ka'ah pu'un betéé' murip pemung ngan Kristus, jian keh pitah kekat éh pu'un tong
         seruga éh jalan Kristus menyun saa' na'au' Allah.
         2 Jian kekat éh pengeloo' kenin keh pu'un tong seruga, mai keh ja'au kenin tong kekat
         éh tong tana'.
         3 Uban ka'ah lepah matai ngan urip keh pu'un éh pelim pemung ngan Kristus dalem Allah.
         4 Urip keh mu'un inah éh Kristus, ngan hun Iah pu'un poléng kepéh, ka'ah péh pu'un
         poléng pemung ngan Néh ngan tai pemung ngan Néh lem kekat pengaren Néh.
         5 Uban néh kenat jian keh mematai kekat pengagat éh sa'at éh jin tana' iteu' éh pu'un
         lem kenin keh, barei' petuyang, kekat barék éh bé' tekep keh maneu', magat tong kelunan
         éh jah, merek, ngan magat juk alaa' mekum. Kelunan éh magat kenat inah éh pekua' kelunan
         éh pakai butun, uban kemagat néh, inah éh pengeja'au kenin néh.
         6 La'ah rek Allah pu'un tong kekat kelunan éh maneu' kesa'at inah ngan éh ngelapah
         tong sohoo' Tuhan.
         7 La'ah hun lepah rai, tovoo' kekat inah pu'un pengeja'au lem kenin keh, ka'ah péh
         maneu' kekat inah.
         8 Bang hun iteu' jian keh bet kekat barék éh kenat, barei' merek, ngan mi'ah, ngan
         leko kelunan ngan ngesa'at ngaran réh. Mai lah keh pané maneu' kelunan ngan tosok
         tong éh bé' tekep.
         9 Mai keh pané kenyo la'ah, uban pu'un keh lepah bet urip keh sahau pemung ngan kekat
         barék ngan penganeu' keh éh sa'at,
         10 ngan pu'un keh memakai urip éh maréng. Hun iteu' ka'ah pu'un maréng senuai Allah,
         Iah ngelayau ngepaléu keh maréng dokoo' keh omok murip barei' Iah. Inah jalan keh
         omok jam Allah mu'un.
         11 Neu' Tuhan ngelepu keh kenat bé' pu'un éh petengéé belah kelunan éh tengéé' pohoo'
         ngan kelunan Yahudi, kelunan pesunat ngan kelunan éh bé' pesunat kelunan éh jam tong
         adet irah Yunani ngan kelunan éh murip tong tana' awah, ripen ngan kelunan pelepu.
         Bang Kristus Iah awah éh pu'un dalem kekat néh béé ngan Iah pu'un pemung ngan kekat
         néh béé.
         12 La'ah ka'ah péh anah Allah, pu'un Iah pika keh ngan ngevéléé' keh dokoo' keh omok
         anah Néh mu'un. Uban kenat ka'ah tekep pika pepika, Jian tipan, diva' kenin, dawai
         kenin ngan kebit kenin.
         13 Hun séé'-séé' éh pu'un tengéé' kenin ngan bakéh néh, jian réh pata pepika kepéh.
         Mai mihau penyala' néh lem kenin ko', pekua' Tuhan mega' penyala' lu'.
         14 La'ah pemung ngan kekat inah jian keh pepit penika keh kepéh, uban penika nah, inah
         jalan omok memikah keh pemung.
         15 Jian pengepawah éh nena' Kristus nolong keh maneu' pemekat tong ineu'-ineu' éh tekep
         naneu' keh, uban Allah lepah tebai keh dokoo' keh murip jah awah dalem pengepawah
         Néh.
         16 Jian kekat tebaraa' Kristus dalem kekat kejian néh pu'un petem dalem kenin keh. Jian
         keh kua' petebaraa' ngan petesen siget-siget usah pah terah kekat pengejam keh. Jian
         keh nyanyi ha' nyanyi jin surat Masmur, nyanyi mejing Tuhan, ngan nyanyi éh ni'ai.
         Nyanyi mejing Tuhan Allah, bara' jian kenin keh ngan Néh.
         17 Kekat ineu'-ineu' éh naneu' keh Kenat péh éh nané keh, jian keh maneu' éh dalem ngaran
         Tuhan Yésus, ngan bara' jian kenin ngan Allah Tamen, tong ineu' éh naneu' Tuhan Yésus
         ngan keh.
         18 O kekat redo éh pu'un lakei', jian keh ngerera' tong lakei' keh, uban kenat éh tekep
         ngan kelunan éh ngelan tong Tuhan.
         19 O kekat lakei' éh pu'un redo, jian keh pika redo keh, mai keh sa'at adet ngan réh.
         20 O kekat anak, jian keh ngelayau kivu sohoo' tinen tamen keh, uban kenat jalan éh
         ngepayoo' kenin Tuhan.
         21 O kekat tamen tinen, mai keh pekerek anak keh dai irah sa'at kenin ngan bé' jam seruh.
         22 O kekat kelunan sohoo', jian keh kivu kekat sohoo' pengeja'au keh, bé' makat tovoo'
         réh na'at keh awah, mai keh ngelayoo' awah kereja' tong ta'an pengeja'au keh nah,
         bang jian keh kereja' mu'un uban keh ngelan tong Tuhan.
         23 La'ah ineu'-ineu' éh naneu' keh, jian keh maneu' éh mu'un, pekua' barei' keh maneu'
         éh ngan Tuhan ngan bé' makat éh ngan kelunan awah.
         24 Jian keh nesen adang Tuhan mena' oléé' néh ngan keh kepéh, adang keh pu'un alaa'
         tulat éh nodoo' Néh ngan irah éh anah Nah. Uban Kristus Iah éh Tuhan keh mu'un, ngan
         ineu'-ineu' éh neu' keh, jian keh maneu' éh dokoo' ngepayoo' kenin Néh.
         25 La'ah kelunan séé'-séé' éh maneu' sala', iah kepéh pu'un alaa' oléé' néh tong kekat
         kesa'at néh, uban bé' Allah tengéé' kenin ngan netah kenin tong kelunan, adang Iah
         pekua' kenin tong kekat réh béé.

1 O kekat pengeja'au, jian keh maneu' kekat éh jian ngan éh teneng ngan kekat irah
         éh lem nihau keh. Mai keh ngelepan, pengeja'au keh pu'un éh tong seruga.
         2 Jian keh gahang sebayang pah avéé' keh omok jam Allah mipa ha' keh, ngan mavaa' kenat
         péh bara' jian kenin kepéh ngan Néh.
         3 Jian keh ngelayau sebayang tong améé', menyat Allah mukap jalan ngan améé' ke' mé'
         omok perengah Rengah Jian Néh dokoo' bara' tong pengeloo' kenin Néh lem Kristus. Uban
         neu' Rengah Jian inah, kenat akeu' pu'un tong lamin tutup hun iteu'.
         4 Jian keh sebayang menyat Tuhan nolong akeu' bara' ha' tebaraa' Néh ngan lenaa' mu'un,
         barei' éh tekep naneu' ké'.
         5 Jian keh jam seruh dalem kekat penganeu' ngan barék keh belah kelunan éh bé' ngelan,
         ngan pakai kekat bi'en éh pu'un ngan jian-jian.
         6 Jian kekat ha' ané keh ngelayau pu'un jian, éh mihin kenin kelunan keloo' menéng
         ha' keh, ngan jian keh seruh mipa siget-siget ha' réh éh neteng keh tong pengelan
         keh.
         7 La'ah padéé' lu' Tikhikus éh penika lu', éh tigéh lem kekat kereja' néh ngan Tuhan,
         éh bakéh ké' dalem kereja' Tuhan, iah omok bara' kekat rengah ké' ngan keh.
         8 Uban Kenat akeu' nyohoo' iah tai ngan keh dokoo' néh omok ngejian kenin keh.
         9 La'ah Onésimus, padéé' lu' éh tigéh ngan éh penika lu', éh pemung tana' ngan ka'ah,
         iah pu'un kivu éh tai. Rawah omok bara' kekat rengah améé' siteu' ngan keh kepéh.
         10 La'ah Aristarkhus bakéh ké' éh pu'un tong lamin tutup pemung ngan ké' siteu', iah
         bara' tabi' ngan keh, kenat péh Markus, padéé' pata Barnabas. Pu'un keh lepah alaa'
         surat éh bara' tong Markus nah, éh nyohoo' keh alaa' éh hun mah éh avéé' sinah.
         11 Iah péh bara' tabi' ngan keh. La'ah réh teleu' inah awah éh jin pohoo' Yahudi éh
         bakéh ké' éh kereja' pemung ngan ké' dokoo' mihin kelunan ngelan tong Allah ngan tai
         lem nihau Néh, pinaa' kereja' réh teleu' nolong akeu'.
         12 La'ah Epapras iah péh pemung tana' ngan ka'ah, ngan éh sohoo' Kristus Yésus, iah
         péh bara' tabi' ngan keh. Ngelayau iah gahang sebayang tong ka'ah dokoo' keh omok
         reken kenin ngan sukup kenin ngan jam seruh ngan ngelayau kivu pengeloo' Allah.
         13 Akeu' péh jam iah kereja' muruh ke' néh nolong keh, kenat péh irah tong Laodikia
         ngan tong Hierapolis.
         14 La'ah Lukas, lakei' éh kereja' nawan, éh penika mé', ngan Demas, rawah inah péh bara'
         tabi' ngan keh.
         15 Jian keh bara' tabi' ngan kekat padéé' mé' éh tong Laodikia ngan tabi' ngan Nimpa
         ngan tabi' ngan sidang éh pu'un tong lamin redo inah.
         16 La'ah la'o keh purung surat ké' iteu', jian keh purung éh kepéh tong sidang tong
         Laodikia, ngan jian keh purung surat éh tuai jin sidang tong Laodikia kepéh.
         17 La'ah jian keh bara' ngan Arkhipus, Jian ke' pesukup kereja' ko' éh nena' Tuhan ngan
         ko'.
         18 La'ah akeu' tengéé' nyurat ha' ké' iteu', Tabi' jin Paulus. Mai keh ngelepan akeu'
         pu'un kejeret réh tong lamin tutup iteu'. Jian penika Allah pu'un pemung ngan keh.1 TESALONIKA1 TESALONIKA1 TESALONIKA1 TESALONIKA1 TESALONIKA

1 Surat iteu' jin Paulus, Silas ngan Timotius, surat iteu' nena' ngan Sidang Tesalonika,
         éh anah Allah éh Tamen ngan Tuhan Yésus Kristus. Jian Allah mena' penika ngan pengepawah
         Néh ngan keh.
         2 Améé' ngelayau bara' jian kenin ngan Allah uban ka'ah béé. Siget koléé mé' sebayang,
         améé' ngelayau sebayang tong keh.
         3 Hun mah améé' sebayang tong jumen Allah éh Tamen lu', ngelayau améé' seruh tong kekat
         kereja' keh ngan pengelan keh tong Tuhan, ngan tong keh kereja' muruh naneu' penika
         keh ngan Tuhan, ngan tong keh ngelan mu'un adang Tuhan Yésus Kristus juk tuai kepéh.
         4 O kekat padéé' ké' améé' jam Allah pu'un ka'ah ngan lepah ngevéléé' keh dokoo' keh
         omok anah nah.
         5 Uban Rengah Jian éh benara' mé' ngan keh rai, bé' améé' bara' éh pekua' ha' tosok
         éh kemalai kelunan awah, bang pu'un éh neu' penyukat Sahéé' Ni'ai, pah avéé' ka'ah
         péh jam kekat éh benara' mé' inah pu'un éh teneng mu'un. La'ah ka'ah jam tong pengurip
         améé' hun mé' pu'un mokoo' ngan ka'ah rai, pu'un urip mé' kenat uban mé' nolong ka'ah.
         6 Pu'un keh kivu pengurip améé' dalem Tuhan ngan kivu pengurip Tuhan Yésus péh. Na'
         péh ka'ah pinaa' arong penusah, pu'un keh alaa' ha' tebaraa' mé' ngan murung kenin,
         kemurung éh jin Sahéé' Ni'ai.
         7 Uban kenat ka'ah jah telana' ngan kekat kelunan Kristén tong Makedonia ngan Akhaya.
         8 Rengah tong Tuhan purat avéé' tong Makedonia ngan Akhaya, jin ka'ah. Kelunan tong
         semah-semah péh Menéng rengah tong pengelan keh tong Allah. Uban kenat améé' bé' tusah
         bara' ineu'-ineu' kepéh.
         9 Kekat kelunan bara' ka'ah alaa' améé' ngan jian hun mé' tavin keh rai, irah bara'
         ka'ah bé' keloo' seva' butun kepéh, bang tuai tavin jah awah Allah éh murip dokoo'
         kivuu ngan Seva' Iah.
         10 Irah péh bara' ka'ah mena penyavéé' Anak Allah jin seruga, inah éh Yésus éh lepah
         pebetéé' Allah jin patai Néh. Yésus nah éh ngelepu uleu' jin kemerek Allah éh juk
         avéé'.

1 O kekat padéé' ké', ka'ah tengéé' jam hun mé' tai tavin keh rai, bé' éh tuyah-tuyah
         awah.
         2 La'ah ka'ah jam tong jalan kelunan peketa mé' ngan pekenyaa' mé' hun mé' mokoo' keto
         tong tana' Pilipi rai, bé' jak mé' tai tavin ka'ah tong Tesalonika rai. Na' péh irah
         tong tana' Pilipi peketa mé', ngan irah Tesalonika ngelawan mé' mu'un, Tuhan ngegahang
         kenin mé' dokoo' mé' tai bara' Rengah Jian Néh ngan keh kepéh.
         3 Uban hun mé' bara' ha' tebaraa' Tuhan ngan keh, bé' éh ha' mé' lavo' awah ngan bé'
         éh uban mé' juk ngelayoo' maneu' jian ke' mé' pekelih keh.
         4 Bé' améé' pané dokoo' ngepayoo' kenin kelunan, bang barei' Tuhan ngevéléé' améé'
         ngan mena' tebaraa' Néh ngan mé' ngan Iah ngelan mé' bara' éh ngan kelunan ngan teneng
         mu'un, kenat péh améé' pané, bé' makat dokoo' ngepayoo' kenin kelunan bang améé' ngepayoo'
         kenin Allah éh jam petuneng kenin mé'.
         5 Uban ka'ah jam bé' améé' pané mejing ngan ngajung ka'ah, ngan bé' mé' pané ngelayoo'
         uban mé' magat tong ineu'-ineu' éh anah keh, Allah jam améé' bé' pu'un maneu' kenat.
         6 La'ah bé' améé' juk kenajung kelunan, kenat péh jin ka'ah, kenat péh jin irah éh
         jah péh.
         7 Na' péh améé' omok nyohoo' keh maneu' iteu' ngan maneu' inah uban améé' éh lawah
         Kristus, bé' améé' nyohoo' keh kenat. Bang kelebéé' améé' mokoo' ngan ka'ah rai, dawai
         kenin mé', améé' barei' jah tinen éh ngaboo' anak néh.
         8 Uban améé' pika ka'ah kenat, améé' keloo' bara' Rengah Jian éh jin Allah ngan keh,
         bang bé' éh kenat awah, bang pah avéé' laset mé' péh, uban mé' murung ka'ah mu'un-mu'un.
         9 O kekat padéé' ké', adang keh jam tong kemutau ngan penusah mé' kereja' belah ka'ah.
         Putung dau ngan putung merem mé' kereja' dai améé' petusah ka'ah kelebéé' mé' bara'
         Rengah Jian éh jin Allah ngan keh.
         10 Ka'ah éh jam améé' kenat péh Allah. Barék mé' ni'ai, teneng ngan bé' pu'un sala'
         ineu'-ineu' belah ka'ah éh ngelan tong Kristus.
         11 Ka'ah jam améé' nebaraa' ka'ah rai barei'-okoo' jah tamen nebaraa' anak usah néh.
         12 Pu'un mé' ngegahang kenin keh ngan papung keh, ngan nyohoo' keh murip ngan barék
         éh payoo' tong jumen Allah éh tebai ka'ah tai lem nihau Néh ngan pengaren Néh.
         13 La'ah jah jalan kepéh améé' ngelayau bara' jian kenin ngan Allah. Uban hun mé' tuai
         bara' ha' tebaraa' Allah ngan keh rai, pelapah ka'ah alaa' ha' tebaraa' mé', bé' ka'ah
         seruh éh barei' ha' éh jin kelunan awah, ka'ah jam éh matek ha' Allah mu'un. Teneng
         kenin keh seruh éh kenat. Uban Allah ngelayau kereja' lem kenin ka'ah éh ngelan.
         14 O kekat padéé' ké', ka'ah iteu' teneng penusah pekua' éh pu'un tong irah sidang Allah
         tong tana' Yudea, ngan irah éh anah Kristus Yésus. Irah pohoo' ka'ah ke' éh peketa
         keh pekua' barei' irah Yahudi peketa irah éh pohoo' irah ke' éh ngelan tong Tuhan.
         15 Uban irah Yahudi nah pu'un réh lepah mematai Tuhan Yésus ngan mematai kuraa'-kuraa'
         nabi Tuhan, ngan pu'un réh peketa pah avéé' améé' péh kepéh. Bé' réh pu'un ngepayoo'
         kenin Allah, luvaa' mu'un réh tong kekat kelunan.
         16 Irah meta' améé' bara' rengah urip ngan kelunan éh tengéé' pohoo', rengah éh omok
         purip réh. La'ah irah Yahudi nah ngelayau pepit-pepit dalem penyala', ngan hun iteu'
         rek Allah pu'un tong réh.
         17 O kekat padéé' ké', hun lu' petat rai, usah lu' pejuu' bang lem kenin mé', améé'
         barei' keto pemung ngan keh, pu'un mé' tawai keh mu'un-mu'un. Mekat mu'un mé' pitah
         jalan ke' mé' omok tai tavin ka'ah kepéh.
         18 Gahang kenin mé' juk tai tavin keh lepah rai, pinaa' koléé' akeu' Paulus juk tai,
         bé' makat kenat jah duah koléé' awah, bang Sitan éh magen améé'.
         19 Améé' jam ka'ah pu'un tigéh, jian kenin mé' seruh ka'ah, ka'ah éh jalan kenajung
         mé' tong kemenang mé' hun uleu' pu'un tong jumen Tuhan Yésus sioo' penyavéé' Néh kepéh
         vam. Ka'ah néh éh, bé' éh kelunan éh jah.
         20 Adang ka'ah éh kenajung ngan kemurung mé'.

1 La'ah hun améé' bé' omok ngeretep uban mé' bé' jam rengah keh, améé' seruh pelapah
         jian améé' mokoo' de ke' tong Atena,
         2 ngan nyohoo' Timotius tai tavin ka'ah, iah éh padéé' lu' dalem Tuhan éh pemung kereja'
         ngan mé' dalem kereja' Allah perengah Rengah Jian tong Kristus. Améé' nyohoo' iah
         tai ke' néh ngegahang kenin keh ngan ngereken pengelan keh,
         3 dai jah usah péh moléé' murin naneu' pengeketa néh neu' kelunan éh maneu' éh. Ka'ah
         tengéé' péh jam kekat pengeketa inah pu'un éh lem pengeloo' Tuhan ngan uleu'.
         4 Uban hun améé' pu'un mokoo' keto ngan keh rai, bé' jak pu'un penusah inah, pu'un
         améé' bara' adang uleu' juk jam tusah, ngan ka'ah jam, pu'un éh mu'un kenat pekua'
         benara' mé' ngan keh rai.
         5 Uban kenat akeu' nyohoo' Timotius tai tavin keh, dokoo' ké' omok jam tong pengelan
         keh tong Kristus, éh kemapah ké' dai Sitan pu'un tupat ka'ah ngan kekat kereja' mé'
         belah ka'ah rai pu'un tuyah-tuyah awah.
         6 Hun iteu' Timotius lepah moléé' ngan iah mihin Rengah Jian tong Ka'ah to ke' ngelan
         tong Kristus ngan ka'ah kua' pepika. Iah bara' ngan améé' ka'ah ngelayau murung, siget
         koléé' keh seruh améé' ngan ka'ah tawai kenin juk temeu' ngan améé', pekua' améé'
         juk temeu' ngan ka'ah.
         7 Naneu' inah O kekat padéé' ké', améé' pu'un gahang kenin dalem kekat pengeketa ngan
         penusah mé'. Pengelan keh tong Kristus inah ngegahang kenin améé',
         8 uban hun iteu' omok mé' ngeretep lem kekat penusah mé' hun ka'ah nekedéng petem dalem
         Tuhan.
         9 La'ah hun iteu' omok mé' bara' jian kenin ngan Allah uban kekat kemurung mé' tong
         jumen Néh naneu' ka'ah.
         10 Siget dau ngan siget merem améé' sebayang menyat Iah mukap jalan ke' mé' omok tai
         tavin ka'ah, dokoo' mé' pesukup ineu'-ineu' éh kurang dalem pengelan keh tong Kristus.
         11 La'ah jian Allah éh Tamen uleu', ngan Tuhan Yésus mukap jalan ke' mé' omok tai tavin
         keh.
         12 La'ah jian Tuhan maneu' ka'ah pepit-pepit dalem penika keh belah ka'ah ke', kenat
         péh ngan kekat irah éh jah péh, pah avéé' keh jam pika mu'un barei' penika améé' tong
         ka'ah nah.
         13 Kenat péh jalan Tuhan omok ngereken kenin keh, ngan maneu' keh ni'ai, bé' pu'un sa'at
         ineu'-ineu' tong jumen Allah éh Tamen uleu' sioo' savéé' Tuhan Yésus pemung ngan kekat
         kelunan éh anah Nah.

1 O kekat padéé' ké', ha' ké' kepéh ngan keh, pu'un mé' lepah bara' tong barék éh tekep
         kenivu keh, jalan keh omok ngepayoo' kenin Allah barei' éh neu' keh hun iteu' nah.
         La'ah hun iteu' dalem ngaran Tuhan Yésus améé' nyohoo' keh pepit-pepit jian kepéh.
         2 Uban ka'ah jam kekat sohoo' éh benara' mé' ngan ka'ah, pu'un éh jin Penyukat Tuhan
         Yésus.
         3 Uban inah éh pengeloo' Allah ngan keh, Iah keloo' ka'ah ni'ai ngan mai maneu' ineu'-ineu'
         barék éh sa'at.
         4 Kekat irah lakei' Saa' belah ka'ah tekep jam kineu' ayoo' murip pemung ngan redo
         néh tong jalan éh omok pesenang kenin Allah ngan kelunan.
         5 Mai éh alaa' éh uban néh magat éh metok awah, barei' éh naneu' kelunan éh bé' jam
         Allah.
         6 Mai jah usah péh ngelapah awah ngan maneu' penyala' tong padéé' néh dalem Tuhan tong
         jalan iteu'. Uban pu'un mé' lepah bara' ngan keh ngan nyohoo' keh mavaa' mu'un, adang
         Tuhan pu'un ngukum kelunan éh sa'at barék kenat.
         7 Uban bé' Allah tebai uleu' kelu' maneu' barék éh jelemih, bang Iah tebai lu' tong
         kekat éh ni'ai.
         8 Uban kenat séé'-séé' éh bet ha' tebaraa' iteu', bé' éh bet ha' kelunan awah, bang
         iah bet ha' Allah éh mena' Sahéé' Ni'ai néh ngan ka'ah.
         9 La'ah bé' tiken ke' ku' lah nyurat nyohoo' keh pika irah éh padéé' keh, éh pekua'
         pengelan ngan keh lem Tuhan, uban ka'ah tengéé' lepah jam jin Allah, tekep pika jah
         usah ngan jah usah,
         10 ngan pu'un keh pika kekat padéé' keh dalem Tuhan éh tong tana' Makedonia rai. O kekat
         padéé' mé', uban keh pu'un pika réh kenat, inah améé' nyohoo' keh pepit kepéh dalem
         penika keh.
         11 La'ah jian keh mekat pitah jalan dokoo' keh omok murip ngan pawah ngan dawai kenin,
         ngan mai petusah kelunan éh jah, bang jian siget usah pata maneu' kereja' néh, barei'-okoo'
         éh sohoo' mé' ngan keh lepah rai.
         12 Hun keh maneu' éh kenat boh kelunan éh bé' ngelan tong Tuhan omok sepah keh, ngan
         ka'ah péh omok murip jian bé' murip ngabit kelunan awah.
         13 O kekat padéé' ké', améé' keloo' ka'ah jam tong irah éh lepah matai, dokoo' mai ka'ah
         pelasam kenin barei' kelunan éh bé' ngelan.
         14 Uleu' ngelan Yésus lepah matai ngan murip kepéh, kenat péh uleu' ngelan kelunan éh
         matai ngan éh ngelan tong Yésus, adang Tuhan Allah juk purip réh kepéh dokoo' réh
         murip pemung ngan Yésus.
         15 Uban iteu' éh ha' tebaraa' Tuhan éh benara' mé' ngan keh rai, uleu' éh murip keto
         tovoo' penyavéé' Tuhan, bé' éh uleu' éh tai tenah jin irah éh lepah matai nah.
         16 Tovoo' inah pu'un ha' ja'au, ha' meliket éh pengeja'au kekat meliket, ngan ha' serupit
         Allah miha', tovoo' inah Tuhan Yésus pu'un tuai jin seruga. La'ah kekat kelunan éh
         lepah matai ngan éh ngelan tong Kristus, irah omok betéé' tenah.
         17 La'o inah uleu' éh to murip tong tana' iteu', netéé' Néh pemung ngan irah dalem avun
         dokoo' petemeu' ngan Tuhan tong sawang ngan uleu' juk pemung ngan Tuhan pelinguh-linguh.
         18 Uban kenat Jian ka'ah ngegahang kenin pesiget-siget usah keh naneu' ha' tebaraa'
         iteu'.

1 O kekat padéé' ké', améé' bé' makat nyurat bara' tatek ngan jaka' néh pu'un kenat.
         2 Ke' néh kenat uban ka'ah tengéé' jam ngan lenaa', tong Dau penyavéé' Tuhan juk avéé'
         barei' savéé' kelunan nekau sioo' merem.
         3 Hun mah réh seruh, Kekat urip réh pu'un pawah ngan jian, tovoo' jaka' inah néh réh
         teneng tong penusah éh beleka' avéé', bé' pu'un jah usah péh éh omok pelepu, adang
         néh beleka' pu'un teneng tong réh barei' kesakit redo tovoo' réh juk nganak.
         4 Bang ka'ah padéé'-padéé' ké', bé' ka'ah murip dalem merem. Dau inah bé' éh nekejet
         ka'ah barei' savéé' kelunan nekau.
         5 Ka'ah béé kelunan éh murip dalem rema, kelunan keloo' pemung tong rema éh nawa. Uleu'
         bé' murip dalem merem ngan éh pemung tong merem éh padeng.
         6 Hun néh kenat mai uleu' pegen lem kenin, bang tekep lu' to'ot ngan mihau kenin lu'.
         7 Uban kelunan éh pegen, sioo' merem éh pegen, ngan hun réh mavuk, sioo' merem réh
         mavuk.
         8 Bang uban uleu' pu'un tong rema, jian lu' mavaa' kenin lu', ngan memakai pengelan
         ngan penika barei' kerayung daven lu', ngan tong pengelan lu' tong Tuhan juk purip
         lu', maneu' éh barei'-okoo' tupi daven lu'.
         9 Uban bé' Allah ngevéléé' uleu' ke' néh mihin lu' teneng tong rek néh, bang Iah ngevéléé'
         uleu' dokoo' lu' alaa' urip neu' Tuhan Yésus Kristus,
         10 Yésus matai ngeliwah uleu', dokoo' uleu' omok murip pemung ngan Néh tovoo' savéé'
         Néh kepéh, hun lu' murip keto kenat péh hun lu' lepah matai jaka' inah.
         11 Uban néh kenat jian keh pata ngegahang kenin keh, ngan nolong jah usah ngan jah usah
         barei' éh naneu' keh iteu'.
         12 O kekat padéé' ké', améé' nyohoo' ka'ah ngerera' tong kelunan éh kereja' belah ka'ah,
         irah éh kevéléé' Tuhan ke' réh mihau ngan nebaraa' ka'ah.
         13 Jian ka'ah ngajung ngan pika irah uban kereja' réh kenat. Jian ka'ah pawah kenin
         belah ka'ah ke'.
         14 O kekat padéé' ké', améé' nyohoo' ka'ah petena' kelunan éh leko kereja', ngegahang
         kenin kelunan éh medai, nolong kelunan éh tekep tenolong, kebit kenin ngan kekat kelunan
         béé.
         15 Mai pu'un jah usah péh nyulei' kesa'at ngan kesa'at, bang jian keh ngelayau pekua'
         maneu' jian ngan nolong kekat kelunan.
         16 Jian ka'ah ngelayau murung kenin,
         17 ngan ngelayau sebayang,
         18 Bang tekep ka'ah bara' jian kenin dalem kekat ineu'-ineu' péh, uban inah éh pengeloo'
         Allah jin ka'ah kelunan éh murip pemung ngan Kristus Yésus.
         19 Mai memata' Sahéé' Ni'ai.
         20 Mai keh kahéé' ha' éh benara' jin Sahéé' Ni'ai.
         21 Keh petuneng kekat néh béé, Jian keh kivu ineu' éh jian.
         22 Ngan mihau sahéé', urip ngan usah keh dai pu'un kesa'at ineu'-ineu' tong jaka' Tuhan
         lu' Yésus Kristus pu'un tuai kepéh.
         23 La'ah jian Allah éh mena' pengepawah Néh ngan uleu', maneu' keh anah nah mu'un, ngan
         mihau sahéé' keh, ngan kenin keh, ngan usah keh jin kekat éh sa'at, pah avéé' penyavéé'
         Tuhan Yésus Kristus.
         24 Allah éh tebai ka'ah adang Néh omok maneu' éh kenat uban Iah tigéh.
         25 O kekat padéé' ké', jian keh sebayang tong améé'.
         26 Jian keh bara' tabi' ngan kekat padéé' tam dalem Tuhan.
         27 Akeu' nyohoo' ka'ah dalem ngaran Tuhan purung surat ké' iteu' ngan kekat padéé' lu'.
         28 Jian Tuhan lu' Yésus Kristus mena' pengejian ngan ka'ah béé.2 TESALONIKA2 TESALONIKA2 TESALONIKA2 TESALONIKA2 TESALONIKA

1 Akeu' Paulus, ngan Silas ngan Timotius, maneu' surat iteu' ngan kekat kelunan tong
         sidang Tesalonika, éh anah Allah éh Tamen lu' ngan Tuhan Yésus Kristus.
         2 Jian Allah éh Tamen lu', ngan Tuhan Yésus Kristus, mena' penika Néh ngan pengepawah
         Néh ngan keh.
         3 O kekat padéé' ké', tekep améé' ngelayau bara' jian kenin ngan Allah uban pengelan
         keh tong Kristus pu'un éh pepit-pepit, ngan penika keh ngan pesiget-siget ka'ah ke'
         pu'un éh pepit mu'un.
         4 Inah éh maneu' améé' ngajung ka'ah dalem kekat sidang Allah éh jah péh. Améé' ngajung
         keh uban keh reken kenin ngan ngelan tong Kristus dalem kekat pengeketa ngan penusah
         éh pu'un tong keh.
         5 Kenat péh uleu' jam kekat penganeu' Allah ngan kelunan, pu'un éh teneng mu'un, uban
         neu' keh ngeretep ngan ngelan kenat, inah jalan Néh petenup kenin keh dokoo' keh omok
         tai lem nihau Néh. Uban neu' pengelan keh tong Tuhan, kenat éh keh sioo' keta hun
         iteu'.
         6 Bang Allah éh teneng, adang Iah mena' tusah ngan irah éh petusah ka'ah hun iteu'
         nah
         7 ngan Iah mena' pawah ngan ka'ah éh jam tusah hun iteu' nah, kenat péh tong améé'
         péh. Iah pu'un maneu' éh kenat tovoo' Tuhan Yésus pu'un tuai jin seruga, pemung ngan
         kekat meliket Néh éh maren
         8 dalem luten éh nengah, ke' Néh ngukum kekat kelunan éh bé' jam Allah, ngan kekat
         kelunan éh bé' kivu Rengah Jian tong Yésus éh Tuhan lu'.
         9 Adang irah teneng kenukum Néh pelinguh, inah éh Iah marau réh juu' mu'un jin jumen
         Tuhan ngan kekat pengejian Néh ngan penyukat Néh éh poléng.
         10 Adang kekat inah pu'un tovoo' Dau savéé' Néh dokoo' kekat kelunan éh anah Nah, éh
         ngelan tong Iah, peparen Iah ngan seva' Iah awah. Adang ka'ah péh pu'un pemung ngan
         réh uban keh pu'un ngelan tong tebaraa' éh benara' mé' ngan keh rai.
         11 Uban néh kenat ngelayau mé' sebayang tong keh. Améé' menyat Allah éh kenelan mé',
         maneu' keh omok murip ngan barék éh jian pekua' éh tekep tong tenebai Néh ngan keh.
         La'ah neu' penyukat Tuhan, jian Iah pesukup pengeloo' keh tong kekat éh jian, ngan
         pesukup kekat kereja' keh éh neu' pengelan keh.
         12 Hun néh pu'un kenat, boh ngaran Yésus éh Tuhan lu', omok peparen dalem keh, ngan
         ka'ah péh peparen dalem Iah, naneu' penika Allah ngan Tuhan Yésus Kristus.

1 O kekat padéé' ké', tong penyavéé' Tuhan lu' Yésus Kristus ngan tong uleu' éh juk
         tai pemung ngan néh, améé' bara' ngan keh,
         2 mai keh tawang kenin ngan besau menéng ha' kelunan bara' Dau savéé' Tuhan nah lepah
         avéé' tenéh. Barang pu'un péh kelunan bara' kenat hun néh bara' tong kekat éh juk
         avéé' vam, barang pu'un péh kelunan bara' kenat hun néh nebaraa' keh. Barang pu'un
         réh bara' améé' nyurat éh kenat dalem surat mé'.
         3 Bang mai keh lavo' neu' ha' réh pané kenat ngan keh. Uban dau inah bé' omok avéé'
         jak pah avéé' hun kelunan pinaa' éh ngelayoo' bara' réh ngelan tong Tuhan pu'un petat
         ngan ngelawan Tuhan mu'un, ngan pu'un jah kelunan éh sa'at pu'un poléng éh juk kenukum
         Allah tai tong luten meraka.
         4 Adang kelunan éh sa'at nah pu'un ngelawan kekat éh kenelan kelunan, ngan éh seneva'
         réh pah avéé' iah ngebau usah néh ngan tai lem umaa' Allah, ke' néh bara' iah ke'
         Allah.
         5 Kineu', kelepan keh ha' ké' bara' tong kekat inah ngan keh hun ké' mokoo' keto ngan
         keh rai kei?
         6 Bang ka'ah jam uban ineu' éh bé' jak pu'un kenat. Bang hun sukup jaka' néh boh jah
         kelunan éh sa'at nah pu'un poléng.
         7 Uban kekat kesa'at éh juk neu' jah kelunan éh sa'at nah, pu'un éh maneu' éh hun iteu'
         bang bé' jak éh poléng mu'un, pu'un éh kenat pah avéé' hun iah éh mapat éh hun iteu'
         nah pu'un piso.
         8 Boh jah kelunan sa'at nah pu'un poléng mu'un, bang Tuhan Yésus juk mematai éh naneu'
         laset jin ujun Néh, ngan kebéé éh naneu' ada pengaren Néh sioo' savéé' Néh.
         9 La'ah jah kelunan éh sa'at nah, pu'un éh tuai dalem kekat kerenget Sitan, ke' néh
         omok maneu' kuraa' arong penyuai éh tejeu' éh ngebéé kenin kelunan, ngan maneu' kuraa'-kuraa'
         telana' bang kekat néh béé sala' awah,
         10 ngan neu' kuraa' arong kesa'at néh pu'un éh ngelavo' kelunan éh sioo' kenukum Tuhan.
         Irah pu'un kenebéé Tuhan ngan tawang uban réh bé' keloo' alaa' ha' tebaraa' éh teneng
         éh omok mihin réh alaa' urip.
         11 Uban néh kenat Allah kejeraa' kelunan éh bara' tebaraa' éh sala', éh ngelavo' réh
         awah ke' néh mihin réh ngelan tong kekat éh sala' awah.
         12 Kenat péh kekat irah éh bé' ngelan tong ha' tebaraa' éh teneng, bang éh murung dalem
         kekat éh sa'at awah, adang réh sioo' kenukum Allah.
         13 O kekat padéé' ké' éh kemurung Allah, tekep améé' ngelayau bara' jian kenin ngan
         Allah uban Iah ngevéléé' ka'ah tenah jin irah éh jah ke' Néh purip keh neu' penyukat
         Sahéé' Ni'ai ke' Néh maneu' keh anah Allah mu'un, inah éh neu' pengelan keh tong tebaraa'
         éh teneng.
         14 La'ah kenat péh Allah tebai keh neu' Rengah éh Jian éh benara' mé' ngan keh. Iah
         tebai keh dokoo' keh omok alaa' pengejian Tuhan Yésus Kristus.
         15 O kekat padéé' ké', uban néh kenat jian keh nekedéng petem, ngan mihau kekat ha'
         tebaraa' éh teneng éh benara' mé' ngan keh, hun néh ha' tebaraa' usah mé' péh, kenat
         péh hun néh ha' surat mé' awah péh.
         16 Jian Tuhan Yésus Kristus, ngan Allah éh Tamen lu', éh pika uleu' ngan naneu' penika
         Néh Iah mena' pengepapung Néh éh pelinguh ngan pengelan éh jian ngan lu',
         17 Jian Iah ngegahang kenin keh ngan ngereken keh ke' ka'ah omok maneu' ngan bara' kekat
         éh jian.

1 O kekat padéé' ké', iteu' éh pengega' ha' ké' ngan keh, jian ka'ah sebayang tong
         améé', dokoo' ha' tebaraa' Tuhan omok rigah avéé' semah-semah péh ngan kenajung, barei'
         éh pu'un belah keh teu' rai.
         2 La'ah sebayang kepéh dokoo' Allah omok mihau améé' jin kelunan éh sa'at mu'un, uban
         bé' éh kekat kelunan éh pu'un ngelan tong ha' tebaraa' Tuhan.
         3 Bang Tuhan éh tigéh. La'ah Iah omok ngegahang kenin keh ngan mavaa' keh jin kekat
         kesa'at.
         4 La'ah dalem Tuhan améé' ngelan adang keh maneu' ngan keloo' maneu' kekat éh senohoo'
         mé' ngan keh.
         5 La'ah jian Tuhan mukap kenin keh dokoo' keh omok jam mu'un tong penika Allah ngan
         keh ngan tong pengebit kenin Kristus.
         6 Kekat padéé' ké', dalem ngaran Tuhan Yésus Kristus, améé' meta' keh, mai keh pebakéh
         ngan kekat padéé' éh leko kereja' éh bé' kivu sohoo' mé' rai.
         7 Uban ka'ah tengéé' péh jam tekep keh maneu' pekua' éh naneu' mé' rai, uban bé' mé'
         leko kereja' hun mé' pu'un ngan keh rai ne'.
         8 Bé' mé' kuman ka'an éh nalaa' irah éh jah hun mé' bé' melih éh, bang pu'un mé' kereja'
         ngan mutau mu'un, siget dau ngan siget merem péh dai mé' petusah jah usah péh.
         9 Améé' maneu' kenat bé' makat uban mé' bé' omok nyohoo' keh tagong améé', bang dokoo'
         mé' maneu' jah telana' éh tekep keh kivu.
         10 Uban hun mé' mokoo' keto ngan keh rai, pu'un mé' bara', Kelunan éh leko kereja' mai
         éh kuman, kenat ha' mé' rai.
         11 Pu'un mé' pané kenat kepéh hun iteu', uban mé' pu'un menéng kuraa' kekat kelunan
         belah ka'ah éh leko kereja', éh bé' kereja' maneu' ineu'-ineu' bang irah petusah kelunan
         éh jah awah.
         12 Dalem ngaran Tuhan Yésus Kristus, améé' nyohoo' kelunan éh kenat, tekep kekat urip
         réh pu'un teneng ngan tekep réh kereja' ke' réh tagong usah réh tengéé'.
         13 O kekat padéé' ké', bang ka'ah iteu', mai keh leko maneu' jian.
         14 Barang pu'un kelunan sinah éh bé' kivu sohoo' mé' lem surat mé' iteu', hun néh pu'un
         kelunan kenat, mai keh ngebakéh éh dokoo' néh omok nesen kesa'at néh inah.
         15 Mai keh seruh éh barei' ayau keh mu'un, bang jian keh petena' éh barei' padéé' keh
         dalem Tuhan.
         16 La'ah jian Tuhan éh jalan lu' alaa' pawah kenin, ngelayau mena' pengepawah Néh ngan
         keh dalem kekat-kekat pengurip keh. Jian Tuhan pu'un ngan kekat keh béé.
         17 Ojoo' ké' tengéé' nyurat iteu', tabi' jin akeu' Paulus. Kenat péh éh neu' ké' tong
         siget-siget surat éh senurat ké'.
         18 Jian Tuhan lu' Yésus Kristus mena' pengejian ngan kekat ka'ah béé.1 TIMOTIUS1 TIMOTIUS1 TIMOTIUS1 TIMOTIUS1 TIMOTIUS

         1
1 Akeu' Paulus éh lawah Kristus Yésus neu' sohoo' Allah éh pepurip lu', pemung ngan
         Yésus Kristus éh kenelan lu',
         2 akeu' éh maneu' surat iteu' ngan Timotius éh seleket anak usah ké' mu'un neu' pengelan
         ko' tong Tuhan. Jian Allah éh Tamen, ngan Tuhan Yésus Kristus, mena' penika Néh ngan
         pengasi Néh ngan pengepawah Néh ngan ko'.
         3 Barei' ha' ké' ngan ko' teka ké' tai Makedonia éh nyohoo' ke' mokoo tong Épesus rai,
         kenat péh ha' ké' hun iteu' kepéh, jian ke' mokoo' sinah dokoo' ko' omok meta' kuraa'
         kelunan éh bara' tong ha' tebaraa' éh sala' awah.
         4 Jian ke' meta' réh mai ke' buhaa' réh bara' kepéh tong ha' tukit awah ngan pané tong
         ha' tosok tong puku' néh éh mihin kelunan paneu' awah, hun réh maneu' kenat bé' éh
         nya'ap ngan ngegahang kenin ke' réh kivu Allah éh omok ngereken pengelan lu' tong
         Iah.
         5 Éh ke' ké' nyohoo' ke' kenat dokoo' kekat kelunan omok pepit penika éh pu'un jin
         kenin réh éh ni'ai, kenat péh bé' pu'un ineu'-ineu' jin lem kenin réh éh omok pesala'
         réh uban pengelan réh pu'un mu'un tong Tuhan.
         6 Pu'un kuraa' kelunan éh netat jin tebaraa' éh teneng teu', tawang awah lah réh neu'
         réh pepané tong ha' éh adek ke' awah.
         7 Keloo' réh guru bang ngelayoo' awah réh barei' jam rai nebaraa' tong sohoo' lem Surat
         Allah nah, irah tengéé' péh bé' réh jam éh tenosok réh nah ngan bé' réh jam sin ha'
         éh benara' réh nah, na' péh réh makang kenin bara' éh.
         8 Uleu' jam kekat sohoo' lem Surat Musa jian éh, inah éh hun kelunan pu'un kivu éh
         barei' éh tekep kenivu néh.
         9 Bang jian irah nesen sohoo' inah bé' éh tulat kelunan éh Jian, bang tulat kelunan
         sa'at ngan éh ngelapah sohoo', kelunan éh bé' jam Allah ngan kelunan penyala', kelunan
         éh bé' keloo' sebayang ngan éh kivu urip tana', kelunan éh mematai tamen ngan tinen
         ngan mematai kelunan.
         10 Kelunan éh petuyang ngan lakei' petuyang ngan lakei' irah pebelih kelunan ripen,
         irah éh kenyo, irah éh pané nebok. Ngan séé' séé' éh maneu' kuraa' penganeu' éh tengéé'
         jin ha' tebaraa' éh teneng.
         11 La'ah inah éh tebaraa' éh pu'un lem Rengah Jian éh nena' Tuhan lem nihau ké', ke'
         ké' bara' éh kepéh, inah éh Rengah Jian jin Allah éh maren mu'un ngan éh tekep nejing
         lu'.
         12 La'ah akeu' bara' jian kenin ngan Kristus Yésus éh Tuhan lu', éh ngegahang ku' maneu'
         kereja' Néh. Akeu' bara' jian kenin ngan Néh uban Iah ngevéléé' akeu' ké' tekep maneu'
         kereja' Néh.
         13 Hun sahau rai pu'un akeu' pané ngesa'at ngaran Néh, ngan peketa ngan punyat kenin
         irah éh ngelan tong Iah, seleket ké' maneu' usah Néh mu'un, na' péh kenat pu'un Allah
         pika akeu', éh ké' maneu' kenat nah uban ké' bé' jak ngelan tong Iah, ngan bé' jak
         ku' jam tong penganeu' ké' kenat nah sala'.
         14 La'ah ja'au mu'un penika Tuhan ngan ké' ngan mutaa' kepéh, pu'un éh ngusii' kenin
         ké' dokoo' ké' omok ngelan ngan omok pika neu' ké' pu'un petem lem Kristus Yésus.
         15 Teneng mu'un ha' iteu' ngan tekep kelunan alaa' éh ngan ngelan éh, ka' éh, Kristus
         Yésus tuai tong tana' teu' ke' Néh omok purip kelunan. La'ah akeu' éh pelapah sa'at
         jin kekat kelunan béé éh pu'un penyala'.
         16 Na' péh kenat pu'un Allah pika akeu' dokoo' Kristus Yésus pepoléng pemekat kenin
         Néh ngan ké', neu' pengebit kenin Néh kenat akeu' omok jah telana' éh omok ta'an ngan
         kenivu kelunan ke' réh omok ngelan kepéh ngan alaa' urip pelinguh.
         17 Jian Allah, Raja' éh pelinguh, éh murip pelinguh-linguh, éh bé' omok ta'an kelunan,
         ngan éh jah awah, tekep seneva' ngan peparen avéé' kelebéé' lebéé' néh. Amin.
         18 O anak ké' Timotius, iteu' sohoo' ké' ngan ko', jian ke' mihau éh. Pu'un éh pekua'
         kekat ha' éh benara' réh ngan ko' sahau hun réh bara' tong kekat neu' ko' kepéh vam.
         Jian ke' mihau kekat ha' réh inah barei' lajam ko' mu'un, dokoo' ko' omok nyopéé'
         kekat kesa'at.
         19 Jian ke' petem dalem pengelan ko', mai ke' maneu' ineu'-ineu' éh omok petawang kenin
         ko'. Pu'un jelua' kelunan éh maneu' barék éh bé' jian éh petawang kenin néh, éh mega'
         pengelan néh jin Tuhan.
         20 Kenat péh Himenius rawah Aleksander, pu'un ku' lepah pepusit rawah jin sidang dokoo'
         rawah omok jam, mai roh pané ngesa'at ngaran Tuhan kepéh.

1 La'ah bu'un-bu'un akeu' nyohoo' dokoo, sebayang menyat ngan bara' jian kenin ngan
         Allah tulat kekat kelunan.
         2 Ngan irah raja' kenat péh irah éh pu'un penyukat. Sebayang ngan Allah dokoo' uleu'
         omok murip ngida ngan pawah. Uleu' tekep seva' Allah ngan Jian tipan ngan kekat kelunan.
         3 Jian uleu' sebayang kenat uban inah jalan éh ngepayoo' kenin Allah éh purip lu'.
         4 Adang Iah keloo' kekat kelunan alaa' urip Néh ngan jam tong ha' tebaraa' éh teneng
         éh omok purip éh.
         5 Allah jah awah, ngan Kristus Yésus Iah awah éh jalan éh omok mihin lu' pemung jah
         awah kepéh ngan Allah. Kenat péh Kristus inah Iah malui kelunan mu'un.
         6 Yésus mena' usah Néh penatai réh dokoo' ngelepu kekat kelunan, inah éh telana' éh
         benara' Néh sioo' jaka' éh kevéléé' Néh éh jalan lu' omok jam adang Iah keloo' kekat
         kelunan alaa' urip Néh.
         7 Kenat péh jalan Tuhan ngevéléé' akeu' lawah Néh ngan nyohoo' ku' tai nebaraa' irah
         éh tengéé' pohoo' jin irah Yahudi dokoo' ké' nebaraa' réh tong pengelan tong Tuhan
         éh jalan éh teneng. Pu'un ku' pané mu'un bé' ku' kenyo.
         8 Akeu' keloo' irah lakei' sebayang semah-semah péh ngan kenin éh Ni'ai, bé' pu'un
         kemerek kenat péh pepaneu'.
         9 Kenat péh akeu' keloo' kekat redo jam nipet tong pakai néh. Jian éh pakai kekat éh
         jian ngan éh tekep, mai éh pakai éh ke' néh no'é' kelunan. Mai réh manyam bok réh
         nyavuu' anyam éh tengéé' jin kemalai réh ngan mai réh pakai mas ngan talem mutiara
         ngan pakai seput éh ma'an belih éh palaa' réh ngejian layan usah réh dokoo' kelunan
         éh jah magat réh awah.
         10 Jian réh pekerayung usah réh palaa' kekat penganeu' éh jian éh nolong kelunan éh
         jah, inah barék éh tekep ngan redo éh ngelan ngan kivu Tuhan.
         11 Jian kekat redo pekalai mokoo' kelem ngan diva' kenin.
         12 Bé' akeu' buhaa' irah redo nebaraa' ngan pu'un penyukat bau irah lakei', jian irah
         mokoo' kelem awah.
         13 Uban Adam éh tenah senuai Tuhan, la'o inah boh éh Awa'.
         14 La'ah bé' éh Adam éh pu'un lavo' rai, bang redo néh éh lavo' nah, ngan redo néh éh
         ngelapah tong sohoo' Allah.
         15 Bang redo omok alaa' urip neu' pu'un anak, inah éh hun néh pu'un petem dalem pengelan
         néh, ngan pika ngan kekat éh ni'ai ngan jam seruh.

1 La'ah teneng mu'un ha' iteu' éh bara', Hun pu'un kelunan éh keloo' juk maneu' kereja'
         mihau Sidang Tuhan, inah iah keloo' maneu' jah kereja' éh jian mu'un.
         2 La'ah kelunan éh mihau sidang nah, tekep éh bé' pu'un ineu'-ineu' kesa'at naneu'
         néh éh ke' réh omok pesala' éh tong néh. Iah tekep jah awah redo. Jian éh kelunan
         éh jam mihau kenin néh, jam seruh ngan bé' paba pané. Jian éh kelunan éh keloo' alaa'
         irah éh jah tong lamin néh ngan mihau réh ngan jian kenin, tekep éh kelunan éh jam
         nebaraa' irah éh jah.
         3 Mai éh kelunan keloo' mesep baa' éh maneu' réh mavuk éh keloo' pepaneu', iah tekep
         dawai pengané ngan keloo' pawah. Mai éh mekum tong rigit.
         4 Jian éh kelunan éh jam nebaraa' ngan petena' irah tong lamin néh ngan anak néh péh
         keloo' kivu sohoo' néh ngan jian kenin.
         5 Uban hun kelunan bé' jam nebaraa' ngan petena' irah tong lamin néh, kineu' jalan
         néh omok mihau sidang Allah kepéh?
         6 Mai éh kelunan éh bu'un-bu'un ngelan tong Tuhan dai éh bau kenin ngan kenukum Tuhan
         barei' Sitan rai.
         7 Jian éh kelunan éh senepah irah éh bé' kivu sebayang, dai éh teneng tong penyala'
         ngan pejeu tong viheu' Sitan.
         8 La'ah kenat péh irah pelayan, tekep réh kelunan éh jam seruh, mai éh kelunan paba
         pané, kenat péh mai éh kelunan keloo' mesep baa' éh maneu' éh mavuk, kenat kepéh mai
         éh kelih tong rigit ngan alaa' mekum tong rigit.
         9 Bang jian éh kelunan éh petem mihau pengelan néh tong Tuhan éh lepah benara' Allah
         lem lepok kenin néh éh ni'ai.
         10 Jian ngelenaa' éh tenah, hun kelunan inah éh tigéh ngan bé' éh kelunan maneu' ineu'-ineu'
         éh sala', boh éh omok maneu' kereja' pelayan.
         11 La'ah kenat péh tekep redo néh kelunan éh jian barék, mai éh kelunan éh tosok tong
         kekat rengah sa'at, jian éh kelunan éh jam seruh éh bé' paba pané, ngan éh tigéh dalem
         kekat penganeu' néh.
         12 La'ah irah éh pelayan, tekep éh kelunan éh pu'un jah awah redo, éh jam nebaraa' ngan
         petena' anak néh ngan irah tong lamin néh.
         13 Kelunan éh maneu' kereja' pelayan mu'un, éh maneu' éh ngan jian ngan teneng, pu'un
         réh alaa' ngaran éh jian belah irah pinaa' nah, ngan omok réh bara' tong pengelan
         réh tong Kristus Yésus ngan makang kenin.
         14 Akeu' ngelan ku' omok tuai laho ngan ko', bang pu'un ku' maneu' surat iteu'
         15 lavaa' ké' lieu', dokoo' ko' omok jam tong barék éh tekep ngan uleu' éh pepadéé'
         dalem Allah, inah éh sidang Allah éh murip, sidang Néh éh lihei' ngan suka' tong tebaraa'
         éh teneng tong Allah.
         16 Adang sebayang lu' pu'un barei' pelim ngan irah éh bé' jam éh, bang jian mu'un éh,
         ka' éh, Pu'un Tuhan tuai paléu kelunan, Sahéé' Ni'ai pekelenaa' Iah pu'un teneng,
         pu'un éh ta'an irah meliket. La'ah Iah éh benara' réh tong siget-siget pohoo', Iah
         éh kepelum kelunan pah tipo tana', Iah éh netéé' Tamen Néh pemung ngan kemaren Néh,
         moléé' tai seruga.
         
            

         
      
   
      
         4
1 La'ah Sahéé' Ni'ai pu'un bara' lenaa' mu'un, sioo' tai ga' tana' adang pu'un kuraa'
         kelunan petat jin pengelan réh tong Kristus avéé' réh kivu kuraa'-kuraa' ha' tebaraa'
         sahéé' éh petawang ngan tebaraa' sahéé éh sa'at.
         2 Ha' tebaraa' inah benara' kelunan éh ngelayoo' awah ngan pané' kenyo éh Seleket Matai
         lem penyeruh néh uban penyeruh néh barei' potong ngan lasoo' mu'un neu' daven éh pana.
         3 Pu'un réh nebaraa' kelunan ngan meta' réh kawin. Irah meta' kelunan kuman jelua'
         arong ka'an. La'ah uleu' éh kelunan Kristén éh jam tong tebaraa' Tuhan éh teneng,
         omok lu' kuman éh ngan bara' jian kenin ngan Tuhan. Hun réh sebayang bara' jian kenin
         ngan Néh omok réh kuman éh béé.
         4 Kekat-kekat penyuai Allah pu'un éh jian béé, bé' lu' tekep bet éh awah, bang jian
         lu' alaa' éh béé ngan sebayang bara' jian kenin ngan Tuhan,
         5 uban kekat néh béé pu'un éh jian naneu' ha' Allah ngan ha' sebayang lu'.
         6 Hun ko' nebaraa' irah padéé' lu' dalem Tuhan tong kekat tebaraa' inah, adang ka'au'
         kelunan éh jian éh kivu sohoo' Kristus Yésus ngan omok ke' gahang kepéh neu' kekat
         tebaraa' tong pengelan lu' tong Tuhan, ngan ha' tebaraa' éh teneng éh kenivu ko' inah.
         7 Jian ke' petedau tong ha' tosok kelunan éh bé' pu'un gunah nah. Jian ke' pepit gahang
         dalem Pengurip sebayang ko'.
         8 Hun lu' tupat pekalai alaa' kegahang usah lu', pu'un gunah néh si'ik awah, bang hun
         lu' pekalai alaa' kegahang dalem kenin lu', boh éh gunah mu'un, uban pu'un gunah néh
         lem urip lu' hun iteu', kenat péh lem urip lu' kepéh.
         9 Teneng mu'un éh kenat ngan tekep lu' alaa' ha' inah ngan ngelan éh mu'un.
         10 Uban kenat péh uleu' kereja' mutau mu'un, uban pengelan lu' pu'un tong Allah éh murip,
         éh juk pepurip kekat kelunan, adang Iah omok purip irah éh ngelan tong Iah.
         11 Jian ke' petena' ngan nebaraa' réh tong kekat ha' ké' inah.
         12 Mai ke' kejeraa' séé'-séé' ngera' ke' ngan bara' ke' anak awah. Bang jian ke' jah
         telana' ngan kekat kelunan éh ngelan tong Kristus. Kenat péh lem kekat ha' ané ko',
         ngan lem barék ko' ngan tong penika ko', ngan pengelan ko' ngan pengeni'ai ko' kepéh.
         13 Avéé' akeu' tuai kepéh jian ke' ngelayau purung Surat Tuhan ngan réh tong petipun
         réh. Jian ke' ngelayau bara' ha' Tuhan ngan réh, ngan nebaraa' réh tong kekat urip
         réh lem Tuhan.
         14 Mai ke' si'ik awah kenin tong pengena' Sahéé' lem kenin ko', éh nena' Néh hun irah
         éh bara' ha' Tuhan ngan kelunan ngan irah pengeja'au tong sebayang, mapai ojoo' réh
         tong ka'au' lepah rai.
         15 Pekalai tong kekat néh ngan petem maneu' éh, dokoo' kekat kelunan omok jam ka'au'
         pepit gahang kepéh.
         16 Mavaa' kenin ko' ngan mavaa' ha' tebaraa' ko' kepéh. Jian ke' petem maneu' éh, uban
         kenat péh jalan ko' omok purip kenin ko' ngan purip irah éh menéng ha' ko' kepéh.

1 La'ah mai ke' pané nyahit ngan irah lakei' éh mukun. Bang jian ke' dawai pané ngan
         néh barei' ngan tamen ko' mu'un. Kenat péh hun ko' pané nebaraa' irah lakei' lemanai
         jian ke' pané ngan réh barei' ko' pané ngan padéé' ko' mu'un.
         2 Kenat péh tong redo éh mukun, jian ke' pané ngan néh barei' ko' pané ngan tinen ko'
         mu'un, ngan tong irah redo lemanai jian ke' pané ngan réh barei' ngan padéé' ko' mu'un
         dalem kekat éh ni'ai.
         3 Jian ke' pika irah redo baleu', éh bé' pu'un séé'-séé' nolong éh.
         4 Bang tong redo baleu' éh pu'un anak ngan ayam, jian irah anak ngan ayam néh pekalai
         nolong éh, ngan mena' oléé' ngan néh, uban kenat péh éh ngepayoo' kenin Allah.
         5 La'ah redo éh baleu' éh bé' pu'un séé'-séé' éh omok petubo éh bang pu'un éh ngelan
         Allah awah mihau éh, ngan pu'un éh sebayang siget dau ngan siget merem péh menyat
         pika jin Tuhan.
         6 Bang redo baleu' éh murip seminga' awah, na' péh éh murip keto seleket néh lepah
         matai tenéh.
         7 Tong irah redo éh kenat jian ke' nebaraa' réh dokoo' mai pu'un kelunan pesala' éh
         neu' barék réh pu'un sa'at.
         8 Hun séé'-séé' éh bé' jam petubo lua' néh, makin péh irah éh panak néh mu'un, kelunan
         inah seleket kelunan éh bé' ngelan tong Tuhan, iah pelapah sa'at jin kelunan éh pohoo'
         bé' ngelan.
         9 Redo baleu' éh bé' jak avéé' nem poloo' ta'un urip néh, éh omok keto kereja', mai
         éh ngelan penolong jin sidang awah. Tekep iah péh tutui kereja'. Bang tong redo baleu'
         éh bé' gahang la'ah ngan éh jian barék, éh bé' pu'un pemung sebarang ngan kuraa'-kuraa'
         lakei', boh sidang kepéh mena' penolong ngan néh.
         10 Inah kepéh hun néh redo éh pu'un ngaran éh jian uban néh pinaa' jalan nolong kelunan
         éh jah, éh pu'un mihau anak néh mu'un ngan éh ngelayau alaa' irah sakai tong lamin
         néh ngan mihau réh ngan jian kenin, éh pu'un masi ngan pika kelunan lem penusah réh,
         ngan éh mekat maneu' kuraa'-kuraa' arong kereja' éh jian péh, redo baleu' éh kenat
         jian keh nolong éh.
         11 Uban hun sidang nolong irah redo éh baleu' lem néh danak keto, hun avéé' jaka' irah
         juk pemung ngan lakei' kepéh inah maneu' irah ngelepan Kristus.
         12 irah pu'un sala' uban réh bé' kivu jajii' réh ngan Kristus.
         13 La'ah ngan pepit-pepit leko kereja' ngan tai kasau-kasau tong lamin kelunan éh jah
         awah, bang bé' makat kenat awah, inah réh tosok kekat rengah éh bé' tekep ngan pekelakau
         ha' sa'at éh bé' tekep ngan réh, ngan kasau kenin ngan kereja' kelunan éh jah.
         14 Uban néh kenat inah éh pengeloo' ké', jian irah redo baleu' éh danak keto, kawin
         kepéh ngan pu'un anak kepéh ngan mihau lamin néh dokoo' irah éh bé' ngelan Tuhan péh
         bé' omok pesala' sidang.
         15 Uban jelua' irah redo baleu' lepah ngelepan Kristus ngan kivu Sitan.
         16 Bang hun pu'un redo éh ngelan tong Tuhan éh pu'un redo baleu' mokoo' tong lamin néh,
         jian redo inah petubo éh, dai éh pu'un tusah ngan bahat tong sidang, dokoo' sidang
         omok nolong irah éh baleu' mu'un, éh bé' pu'un séé'-séé' éh omok nolong réh kepéh.
         17 La'ah tong kelunan éh mihau sidang, éh maneu' kereja' mu'un bé' éh sala' lu' mena'
         pengena' mutaa' jin éh kemalai ngan réh. Makin péh ngan irah éh kereja' muruh mu'un
         nebaraa' ngan petena' kelunan.
         18 Uban pu'un jah ha' lem Surat Allah éh bara', Mai keh ngejeret ujun sapé' tovoo' néh
         meték. Ngan pu'un jah ha' kepéh éh bara', Kelunan éh kereja' adang néh tekep alaa'
         oléé' kereja' néh kepéh, kenat ha' lem Surat Tuhan.
         19 Mai keh ulak ngelan ha' kelunan éh pesala' irah éh mihau sidang, hun néh bé' kejam
         keh mu'un. Jian keh petuneng éh mu'un avéé' duah-teleu' usah kelunan jam éh kenat
         mu'un.
         20 Hun pu'un mu'un sala' néh, jian ke' meta' éh tong jumen kelunan sidang, dokoo' kelunan
         éh jah péh medai maneu' kenat lah.
         21 La'ah tong jumen Allah ngan Kristus Yésus ngan kekat meliket néh éh ni'ai, akeu'
         nyohoo' ke' kivu kekat sohoo' ké' inah, ngan mai ke' ngevéléé'-véléé' ngan netah kenin
         tong kelunan.
         22 Mai ke' perasoh mapai ojoo' ko' tong kelunan ke' réh maneu' kereja' Tuhan. La'ah
         mai ke' ngebakéh kelunan éh maneu' penyala'. Mihau kenin ko' ke' néh ni'ai.
         23 Mai ke' mesep baa' awah, bang jian ke' mesep baa' buaa' agun si'ik awah, dai ke'
         sakit boré, uban ngelayau ke' sakit ngan lemoo' usah.
         24 La'ah penyala' jelua' kelunan pu'un éh poléng mu'un, ngan kekat kelunan jam éh. Bang
         penyala' jelua' kelunan temurei' éh poléng kepéh.
         25 Kenat péh tong penganeu' kelunan. Tong penganeu' réh éh jian, pu'un éh jelua' poléng
         hun iteu', ngan tong kekat éh bé' jak poléng mu'un, bé' éh omok pelim pelinguh.

1 La'ah jian kekat kelunan ripen ngerera' kivu sohoo' pengeja'au keh, dokoo' mai pu'un
         séé'-séé' éh omok pané ngesa'at ngaran Allah ngan ngesa'at ha' tebaraa' lu' iteu'
         kepéh.
         2 Kekat kelunan ripen éh pu'un lem nihau kelunan éh ngelan tong Tuhan, jian keh ngerera'
         tong réh, uban ka'ah péh pepadéé' lem Tuhan. Jian keh kereja' pelapah gahang kepéh
         ngan irah éh ngelan nah, uban irah éh alaa' oléé' jin kereja' keh inah, pu'un réh
         ngelan ngan pika Tuhan kepéh.
         3 Jian ke' nebaraa' ngan petena' réh tong kekat ha' ké' iteu'. Séé'-séé' éh bara' ha'
         tebaraa' éh tengéé' jin inah, éh bé' pekua' ngan ha' tebaraa' Tuhan lu' Yésus Kristus,
         éh tengéé' jin kekat tebaraa' tong sebayang lu',
         4 Iah bau kenin ngan bé' jam ineu'-ineu'! Pengeloo' néh bé' barei' pohoo'. Iah keloo'
         pepatai ha' ngan pepaneu' tong ateng ha' ga' néh mihin pesonoh, petengéé' kenin, ngesa'at
         ngaran kelunan, pakai' kioo' éh sa'at,
         5 ngan pepaneu' éh bé' jam posot ngan kekat kelunan éh bé' jam seruh ngan bé' jam ineu'
         éh teneng. Irah seruh réh omok kaya' neu'.
         6 Hun lu' petem lem sebayang mu'un, uleu' omok kaya', bang pengekaya' nah, bé' éh jin
         tana' iteu', inah éh kaya' lem kejian éh jin Tuhan. Kenat péh hun lu' murip jam seruh
         ngan bé' juk alaa' mekum, bang sukup kenin tong éh pu'un ngan lu' awah.
         7 Hun lu' pelohoo' jin boré tinen lu', bé' lu' pu'un pakai ineu'-ineu' péh. Kenat péh
         hun lu' piso jin tana' iteu' kepéh, bé' lu' pu'un mihin ineu'-ineu' ngan lu'.
         8 Uban néh kenat hun lu' pu'un penguman ngan pakai sukup, jian lu' sukup kenin tong
         inah awah.
         9 Bang kelunan éh kelih juk kaya' pu'un éh teneng tong tenupat, pu'un éh barei' ka'an
         éh pejeu tong siang, uban pinaa' arong pengekelih néh éh suwok ngan petusah éh awah,
         éh pepetat éh ngan petawang éh mu'un.
         10 Uban neu' kelunan kelih tong rigit, inah éh nebu'un kuraa'-kuraa' arong kesa'at.
         Jelua' kelunan éh mekat pitah juk kaya', pu'un réh petat jin pengelan réh ngan mujah
         kenin neu' kuraa'-kuraa' arong penusah.
         11 Bang ka'au' éh kivu pengeloo' Tuhan, jian ke' ngejuu' usah ko' jin kekat éh kenat.
         Jian ke' ngerakep dokoo' ngelayau maneu' pengeloo' Allah, murip sebayang, ngelayau
         ngelan tong Kristus, pika padéé lu' éh kua' pengelan, kebit kenin lem pengeketa, ngan
         dawai kenin.
         12 Jian ke' nengayet mu'un dokoo' murip tigéh lem urip Kristén ko', dokoo' ka'au' omok
         alaa' urip mu'un éh pelinguh, uban kenat péh jalan Allah tebai ke' hun ko' ngakun
         pengelan ko' tong Tuhan tong Jumen kelunan pinaa' rai.
         13 La'ah tong jumen Allah éh purip kekat ineu'-ineu', ngan tong jumen Kristus Yésus
         éh ngakun pengelan néh tong jumen Pontius Pilatus, inah akeu' nyohoo' ke'.
         14 Jian ke' kivu kekat sohoo' Tuhan, mihau éh mu'un, mai kejeraa' ineu'-ineu' ngepaléu
         kenin ko' pah avéé' Dau savéé' Tuhan lu' Yésus Kristus.
         15 Adang Iah pu'un tuai hun avéé' tong jaka' éh kevéléé' Allah, Iah awah éh pengeja'au
         mu'un, Raja' éh bau kekat raja', Tuhan éh bau kekat pengeja'au.
         16 Iah awah éh murip pelinguh-linguh. Iah murip lem rema éh bé' omok tenavin kelunan
         séé' séé' péh. Bé' pu'un kelunan na'at Éh kenat péh bé' Éh omok ta'an kelunan. Tekep
         Iah ngelayau seneva' ngan Iah pu'un penyukat pelinguh-linguh'. Amin.
         17 Jian ke' bara' ngan kekat kelunan kaya' mai réh bau kenin, ngan mai réh ngelan tong
         pengekaya' réh uban bé' réh jam hun mah éh juk béé kepéh. Bang jian réh ngelan tong
         Allah éh mena' kekat ineu'-ineu' ngan lu' ngan mutaa' kepéh dokoo' néh ngejian kenin
         lu'.
         18 Jian ke' nyohoo' irah kaya' maneu' jian, ngan barei' kaya' lem kereja' réh éh jian.
         Jian irah petulat éh nalaa' réh ngan irah éh kari ngan jian kenin.
         19 Hun réh maneu' kenat, irah pu'un alaa' oléé' éh pelapah ja'au kepéh, inah éh alaa'
         urip éh pelinguh.
         20 Timotius, jian ke' mihau kekat ha' tebaraa' éh lepah benara' réh ngan ko' rai. Jian
         ke' petedau kekat ha' ané kelunan éh pané awah, ngan ha' kelunan éh pepané uban irah
         seruh réh pu'un pengejam, bang éh mu'un bé' réh pu'un pengejam.
         21 Uban pinaa' kelunan éh bara' réh pu'un pengejam tawang awah réh tong pengelan réh.
         Jian Allah mena' pengejian ngan kekat ka'ah béé.2 TIMOTIUS2 TIMOTIUS2 TIMOTIUS2 TIMOTIUS2 TIMOTIUS

1 Surat iteu' jin Paulus éh lawah Kristus Yésus dalem pengeloo' Allah, ngan éh senohoo'
         dokoo' bara' tong urip éh pejajii' Allah. Urip inah omok nalaa' lu' uban pemung ngan
         Kristus Yésus.
         2 Akeu' maneu' surat iteu' ngan Timotius, anak ké' éh penika ké'. Jian Allah éh Tamen,
         ngan Kristus Yésus éh Tuhan lu', mena' pengejian, penika ngan pengepawah Néh ngan
         ko'.
         3 Akeu' bara' jian kenin ngan Allah éh kenivu ké' ngan bé' pu'un ineu'-ineu' pesala'
         kenin ké' barei' kekat tepun ké' sahau rai. La'ah akeu' ngelayau sebayang bara' jian
         kenin ngan Néh hun ké' seruh tong ka'au', siget dau ngan siget merem péh.
         4 Pu'un ku' nesen baa' maten ko' rai, ngan tawai ku' juk temeu' ngan ko' kepéh, dokoo'
         ké' omok murung mu'un.
         5 La'ah pu'un ku' seruh tong pengelan ko' mu'un tong Tuhan, barei' éh pu'un dalem kenin
         tepun ko' Lois ngan tinen ko' Yunike, ngan akeu' jam éh pu'un kenat kepéh lem kenin
         ko'.
         6 Kenat péh akeu' petesen ke', jian ke' purip pengena' Allah lem kenin ko', éh nena'
         néh hun ké' mapai ojoo' ké' tong ke' rai.
         7 Uban Sahéé' éh nena' Tuhan ngan lu', bé' éh maneu' lu' medai, bang Sahéé' Ni'ai pepenoo'
         lu' palaa' penyukat, penika ngan pengegahang éh mihin lu' jam mihau kenin.
         8 Uban néh kenat mai ke' medai bara' tong pengelan ko', kenat péh mai ke' menyaa' bara'
         tong pengelan ko', kenat péh mai ke' menyaa' uban ké pu'un tong lamin tutup uban Kristus.
         Bang jian ke' pemung ngan ké' lem pengeketa neu' lu' bara' Rengah Jian tong Kristus.
         Adang Allah omok ngegahang ke' dokoo' ko' omok ngeretep.
         9 Pu'un éh purip uleu' ngan tebai lu' kelu' omok anah Nah mu'un, bé' éh uban ineu'-ineu'
         éh penganeu' lu', bang kivu pengeloo' Néh ngan penika Néh tengéé'. Iah mena' penika
         Néh jin bu'un-bu'un dalem Kristus Yésus.
         10 Bang hun iteu' kepéh Iah pepoléng penika Néh ngan lu' neu' penyavéé' Iah éh purip
         lu' Kristus Yésus. Yésus lepah nyopéé penyukat pematai ngan mihin urip éh pelinguh
         jin Rengah Jian inah.
         11 La'ah pu'un Allah ngevéléé' akeu' ké' lawah Néh ngan guru Néh ke' ké' bara' Rengah
         Jian Néh.
         12 La'ah kenat péh akeu' sioo' keta dalem kekat penganeu' ké' iteu'. Na' péh kenat bé'
         akeu' menyaa', uban ké' jam Iah éh kepelum ké' ngan akeu' jam Iah pu'un penyukat omok
         mihau kekat éh lepah nena' néh ngan ké', pah avéé' pengega' dau.
         13 Jian ke' mihau kekat ha' tebaraa' éh teneng barei' éh lepah benara' ké' ngan ko'
         lepah rai. Inah éh ha' éh tekep kenivu ko' ngan jian ke' petem lem pengelan ko' ngan
         penika ko' dalem Kristus Yésus.
         14 Neu' penyukat Sahéé' Ni'ai éh murip lem kenin ko', jian ke' mihau Rengah Jian éh
         lepah nena' Néh ngan ko' pekua' ke' mihau livah éh ma'an.
         15 La'ah ka'au' jam kekat kelunan tong tana' Asia bet akeu', kenat péh Pigelus ngan
         Hemogenes péh bet akeu' rai.
         16 Jian Tuhan masi kelunan tong lamin Onésiporus, uban pinaa' koléé' néh ngejian kenin
         ké' rai. Bé' iah menyaa' hun néh jam akeu' pu'un tong lamin tutup,
         17 bang tovoo' iah avéé' tong leboo' Rum, iah tioo pitah akeu' pah avéé' néh temeu'
         ngan ké'.
         18 Jian Tuhan pika éh tovoo' Dau savéé' Tuhan. Ka'au' jam tong kekat jalan néh nolong
         akeu' hun ké' pu'un tong Épesus rai.

1 Timotius anak ké'! Jian ke' gahang neu' penika Néh éh pu'un ngan lu', uban lu' pemung
         ngan Kristus Yésus.
         2 La'ah kekat tebaraa' éh nenéng ko' éh benara' ké' tong jumen kelunan pinaa' rai,
         jian ke' bara' éh kepéh ngan kelunan éh tigéh, ke' réh omok bara' éh ngan kelunan
         éh jah kepéh.
         3 Jian ke' ngeretep ngan kebit kenin pemung ngan ké' dalem pengeketa, barei' seradu
         Kristus Yésus éh tigéh.
         4 Kelunan seradu adang néh ngepayoo' kenin pengeja'au néh, bé' iah bubuu' seruh maneu'
         kereja' kelunan éh jah.
         5 Kenat péh kelunan éh petesi tong inga' bé' réh omok alaa' tapong hun réh bé' kivu
         adet.
         6 La'ah kelunan éh mutau nérék, tekep iah éh tenah alaa' buaa' jin térék néh.
         7 Jian ke' seruh tong kekat ha' ké' inah, uban Tuhan omok nolong ke' nesen éh.
         8 Ko' nesen éh iteu', barei' ha' éh benara' lem Rengah Jian éh benara' ké', Yésus Kristus
         lepah pebetéé Tamen Néh jin patai ngan Iah jin puku' Daud.
         9 La'ah uban akeu' pu'un bara' tong Rengah Jian nah, inah akeu' jam keta ngan kejeret
         réh tong lamin tutup, pekua' barei' kelunan éh maneu' penyala' mu'un. Bang ha' tebaraa'
         Tuhan bé' éh omok kejeret ngan tenutup réh.
         10 Kenat péh akeu' ngeretep dalem kekat pengeketa ké', dokoo' ké' omok nolong kelunan
         éh kevéléé' Allah, dokoo' irah péh omok alaa' urip dalem Kristus Yésus, pemung ngan
         pengaren Néh éh pu'un pelinguh.
         11 La'ah teneng mu'un ha' iteu' éh bara' ka', Hun uleu' matai pemung ngan Yésus, omok
         uleu' murip pemung ngan Néh kepéh.
         12 Hun uleu' omok ngeretep dalem pengeketa, omok lu' pengeja'au pemung ngan Néh kepéh.
         Hun lu' ngaken bara' lu' bé' jam Iah, Iah péh ngaken kepéh bara' Iah bé' jam uleu'.
         13 Na' péh lu' bé' tigéh, Iah petem tigéh, uban bé' Iah omok bé' pu'un tigéh, uban bé'
         Iah omok maneu' ineu'-ineu' éh tengéé' jin pohoo' kenin Néh.
         14 Jian ke' petesen kekat irah lem nihau ko' tong ha' ké' iteu', ngan pané mu'un-mu'un
         ngan réh barei' tong jumen Allah mu'un, mai réh pepaneu' tong sin ateng ha' inah bé'
         pu'un gunah néh, bang éh nasa' pengelan kelunan éh menéng éh awah.
         15 Jian ke' mekat pitah jalan éh dokoo' Tuhan omok bara' ke' pu'un jian, barei' kelunan
         éh bé' menyaa' tong kekat penganeu' néh. Jian ke' bara' ha' tebaraa' éh teneng jin
         Allah ngan teneng mu'un.
         16 Piso ke' jin ha' tosok kelunan éh bé' pu'un gunah ngan éh ngesa'at Allah. Ha' tosok
         éh kenat maneu' kelunan makin juu' jin Allah.
         17 Ha' tebaraa' réh pu'un éh barei' okoo' baha' éh memeseu' ngan éh ngeborok ketem lo'ong
         usah réh. Pu'un duah guru kenat, Himenius rawah Piletus.
         18 Pu'un réh netat jin ha' tebaraa' éh teneng, ngan hun iteu' irah mihin kuraa' kelunan
         petat jin pengelan réh tong Kristus. Uban réh bara', pengebetéé kelunan jin pematai
         lepah pu'un tenéh.
         19 Bang lihei' éh neu' Allah, pu'un éh reken mu'un, bé' éh omok gusii', ngan Tuhan pu'un
         nyurat tong néh ka', Tuhan jam kekat kelunan éh anah Nah, ha' néh, ngan ha' néh kepéh,
         séé'-séé' kelunan éh bara' pengelan néh pu'un tong Tuhan, jian iah ngejuu' usah néh
         jin kekat kesa'at, ha' néh.
         20 La'ah tong umaa' ja'au pu'un pinaa' arong pigan penakai réh, pu'un pigan mat ngan
         pirek, pu'un éh lalit, pu'un éh kuren tana' péh, pu'un jelua' éh mejat penakai réh,
         pu'un jelua' kepéh éh ngelayau penakai réh.
         21 Uban néh kenat séé'-séé' éh peti'ai usah néh jin kekat éh sa'at iah éh omok penakai
         Tuhan maneu' kereja' éh jian, uban néh pu'un gunah ngan pengeja'au néh ke' néh omok
         pakai éh maneu' ineu'-ineu' kereja' éh jian.
         22 Bang jian ke' ngejuu' usah ko' jin kekat pengagat kelunan lemanai, mekat kenin kivu
         pengeloo' Allah, maneu' néh kekat inah pemung ngan irah éh menyat Tuhan nolong réh
         ngan kenin éh ni'ai.
         23 Bang mai keh pemung ngan kelunan éh suwok kenin, éh pesakat tong kekat éh bé' pu'un
         gunah, uban ka'au' jam irah éh maneu' kenat pepit réh paneu' kepéh.
         24 Kelunan éh sohoo' Tuhan bé' tekep éh paneu', bang jian iah pika ngan nolong kekat
         kelunan, nebaraa' ngan petena' réh jian-jian ngan kebit kenin.
         25 Hun néh peteneng irah éh ngelawan éh, jian éh peteneng réh ngan dawai kenin, mai
         éh maneu' éh ngan kejaha kenin. Barang Allah omok ngusii' kenin réh ke' réh omok pekoléé'
         kenin ngan nesen tong kekat ha' tebaraa' éh teneng.
         26 Boh réh omok nesen kesa'at réh ngan kelap jin viheu' Sitan éh mugun réh maneu' éh
         kivu pengeloo' néh.

1 Jian ke' nesen, tovoo' tai ga' tana', adang pu'un kuraa'-kuraa' penusah.
         2 Adang kelunan pu'un nyelepéé' kenin, ngan magat juk alaa' mekum, ngan ngajung usah
         réh ngan bau kenin. Adang réh pu'un ngesa'at ngaran kelunan éh jah, ngan ngelapah
         ha' tinen tamen réh, sevahau' ke' awah kenin réh, bé' réh jam seruh, bé' réh sebayang,
         3 Bé' réh pika kelunan, bé' réh jam masi, Irah pedok kelunan, sa'at tipan réh, luvaa'
         réh ngan leko réh tong éh Jian.
         4 Bé' réh tigéh bé' réh kebit kenin seruh ngan bau kenin réh. Pelapah keloo' réh murip
         seminga' awah, bé' réh murung Allah.
         5 Pu'un réh barei'-okoo' kivu sebayang bang ngelayoo' awah, bé' réh jam tong penyukat
         Tuhan. Mai ke' ngebakéh kelunan éh kenat.
         6 Uban jelua' kelunan éh kenat taket tong lamin kelunan ngan menat kenin irah redo
         éh lemoo' kenin neu' penyala' réh pinaa', éh magat tong kekat éh sa'at.
         7 Irah redo éh kenat ngelayau réh keloo' pekalai bang bé' réh omok jam ha' tebaraa'
         éh teneng.
         8 Barei'-okoo' Yanes ngan Yambres éh ngelawan Musa sahau rai, kenat péh kekat kelunan
         inah ngelawan kekat ha' tebaraa' Allah, suwok kenin réh, bé' réh jam seruh, lepah
         petat réh jin pengelan réh tong Tuhan.
         9 La'ah bé' irah omok jian kepéh, uban kekat kelunan jam tong pengepalui réh, barei'
         réh jam tong pengepalui Yanes rawah Yambres inah.
         10 Bang bé' ka'au' kenat, ka'au' nah pu'un ke' kivu ha' tebaraa' ké' ngan barék ké'
         ngan penganeu' ké'. Kejam ko' tong pengelan ké' tong Kristus ngan kebit kenin lem
         pengeketa; kenat péh penika ké' tong padéé' éh kua' pengelan ngan tong ké' ngeretep
         péh,
         11 ngan tong kekat penusah ngan pengeketa ké' kepéh. ka'au' jam tong kekat arong penusah
         éh teneng tong akeu' tong Antiokia ngan tong Ikonium ngan Listra rai, matek pinaa'
         mu'un penusah inah. Bang Tuhan ngelepu akeu' jin kekat néh béé.
         12 La'ah kekat kelunan éh keloo' murip ngan urip éh ni'ai dalem Kristus Yésus, adang
         irah éh jah pu'un peketa réh.
         13 Kelunan sa'at ngan éh ngelavo' adang makin sa'at kepéh, Irah ngelavo' kelunan éh
         jah, semu'un néh irah tengéé' péh pu'un kelavo'.
         14 Bang jian ke' petem dalem kekat tebaraa' réh ngan ko' rai, ngan reken dalem pengelan
         ko', uban ka'au' jam irah éh nebaraa' ke' rai,
         15 ngan inah kepéh, jin hun ko' si'ik ka'au' lepah jam tong surat Allah éh ni'ai, éh
         omok mihin ke' jam seruh ngan alaa' urip neu' pengelan ko' tong Kristus Yésus.
         16 Uban kekat ha' lem surat Allah, jin Allah éh bu'un néh, ngan pu'un gunah néh ke'
         néh nebaraa' ngan petena' ngan peteneng kelunan, ngan kuraa' sohoo' néh kepéh ke'
         réh murip ngan barék éh jian,
         17 dokoo' kelunan éh maneu' kereja' Allah omok sukup, ngan pu'un palaa' néh maneu' kekat
         kereja' néh jian.

1 La'ah tong jumen Allah ngan Kristus Yésus adang juk tuai kepéh ke' Néh petuneng kelunan
         éh murip ngan éh matai péh. Iah tuai ke' Néh Raja'. Uban kenat tong jumen Allah ngan
         Kristus Yésus ngan semu'un kenin akeu' nyohoo' ke',
         2 jian ke' bara' ha' tebaraa' Tuhan, mai ke' bé' bara' éh, kenat péh tovoo' sioo' jian,
         kenat péh tovoo' sioo' sa'at péh, dokoo' ko' mihin réh jam tong penyala' réh. Jian
         ke' petena' réh ngan ngereken kenin réh, jian ke' nebaraa' réh ngan dawai kenin ngan
         kebit kenin.
         3 Uban pu'un sioo' kepéh temurei' hun kelunan bé' keloo' menéng ha' tebaraa' éh teneng,
         adang irah keloo' kivu kenin réh tengéé' ngan pepit pinaa' guru kepéh éh pu'un bara'
         tong kekat éh keneloo' réh menéng awah.
         4 Adang réh pu'un marau kelingen réh tong ha' tebaraa' éh teneng, ke' réh mihau ha'
         tosok éh bé' pu'un gunah.
         5 Bang jian ke' mihau kenin ko', ngeretep dalem penusah, maneu' kereja' kelunan éh
         bara' Rengah Jian, maneu' kekat kereja' ko' barei' éh tekep ngan kelunan éh sohoo'
         Allah.
         6 Bang jaka' ké' lepah avéé', inah éh jaka' réh mematai ku', adang akeu' juk piso jin
         tana' iteu'.
         7 Pu'un ku' mekat mu'un lem pekayau tong pengelan, akeu' lepah pesukup kekat kereja'
         ké', ngan akeu' lepah mihau pengelan tong Kristus avéé' ga' néh.
         8 Hun iteu', tapong pengeteneng nodoo' Tuhan ngan ké', Tong pengega' dau, Tuhan éh
         teneng mu'un petuneng juk mena' éh ngan ké', uban akeu' lepah murip kivu pengeloo'
         Néh. Bé' éh nena' Néh ngan ké' awah, bang Iah mena' éh ngan kekat kelunan éh mena
         savéé' Néh ngan murung kenin.
         9 La'ah Jian ke' pitah jalan ko' tuai tavin ku' ngan rigah.
         10 uban pu'un Demas bet akeu' uban néh murung tana' iteu' awah, iah lepah tai Tesalonika
         tenéh. La'ah Kereskes lepah tai Galatia, ngan Titus lepah tai Dalmatia,
         11 Lukas awah éh pu'un keto ngan ké' siteu'. Hun ko' tuai jian ke' mihin Markus péh
         tuai, uban iah omok nolong akeu' lem kereja' ké' iteu'.
         12 La'ah pu'un ku' nyohoo' Tikhikus tai Épesus.
         13 La'ah hun ko' tuai kepéh, jian ke' mihin kerayung ké' éh ja'au, éh nodoo' ké' ngan
         Karpus tong Troas, ngan mihin kekat surat ké' kepéh, makin péh surat ké' kulit ka'an.
         14 La'ah Aleksander, tukeng temagaa' rai, pinaa' kesa'at neu' néh ngan ké', la'ah Tuhan
         omok mena' oléé' néh pekua' penganeu' néh inah.
         15 Mavaa' ke' uban iah ngelawan mu'un tong ha' tebaraa' lu'.
         16 La'ah bu'un ké' pané tong besara' rai, bé' pu'un séé'-séé' éh bakéh ké', kekat réh
         béé bet ku' awah. Mai Tuhan mihau kesa'at réh inah.
         17 Bang Tuhan pu'un pemung ngan ké' ngan ngegahang ku', dokoo' ké' omok bara' Rengah
         Jian ngan kekat kelunan éh tengéé' pohoo', ngan pu'un éh ngelepu ku' jin ukum patai
         éh juk neu' réh tong ku'.
         18 Adang Tuhan omok ngelepu akeu' jin siget-siget kesa'at ngan mihin akeu' avéé' tong
         lamin néh tong seruga. La'ah jian kekat pengaren anah nah béé avéé' kelebéé'-lebéé'
         néh. Amin.
         19 Akeu' bara' tabi' ngan Priskila ngan Akwila, kenat péh ngan kekat irah tong lamin
         Onésiporus.
         20 Pu'un Erastus mokoo' tong Korintus ngan pu'un ku' pokoo' Tropimus tong Miletus uban
         néh sakit.
         21 Jian ke' mekat pitah jalan tuai siteu' bé' jak sioo' genin. La'ah Ebulus ngan Pudes
         ngan Linus ngan Klaudia ngan kekat padéé' lu' siteu' bara' tabi' ngan ko'.
         22 Jian Tuhan pu'un pemung ngan ko'. Jian Allah mena' pengejian ngan kekat ka'ah béé.TITUSTITUSTITUSTITUSTITUS

1 Surat iteu' jin akeu' Paulus kelunan sohoo' Allah ngan lawah Yésus Kristus. Pu'un
         Allah ngevéléé' akeu' dokoo' ké' omok ngereken pengelan kelunan éh anah Allah, ngan
         mihin réh jam tong ha' tebaraa' éh teneng dalem sebayang mé'.
         2 Ha' tebaraa' iteu' éh mihin kelunan alaa' urip éh pelinguh. La'ah Allah éh bé' omok
         kenyo, Iah jajii' mena' urip pelinguh ngan lu' jin bu'un-bu'un sahau tovoo' bé' jak
         tana' ngan langit iteu' pu'un,
         3 ngan tovoo' jaka' éh kevéléé' Néh, Iah pepoléng kenin Néh kenat lem ha' tebaraa'
         Néh. La'ah tebaraa' Néh iteu' nena' Néh ngan ké', ngan akeu' perengah éh kepéh kivu
         sohoo' Allah éh Pepurip uleu'.
         4 La'ah akeu' maneu' surat iteu' ngan Titus, éh seleket anak ké' mu'un dalem pengelan
         lu' tong Kristus. Jian Allah Tamen ngan Yésus Kristus éh purip lu' mena' pengejian
         ngan pengepawah ngan ko'.
         5 La'ah pu'un ku' pokoo' ke' tong tana' Kreta rai, dokoo' ko' omok pesukup kekat kereja'
         tong sidang sinah, dokoo' ko' omok ngevéléé' irah éh omok pelayan tong siget sidang
         tong kekat leboo' sinah. Mai ke' ngelepan tong kekat sohoo' ké' ngan ko' rai.
         6 La'ah irah éh pelayan jian éh kelunan éh teneng lem kekat barék néh, ngan éh pu'un
         jah awah redo, ngan anak néh péh ngelan tong Kristus, ngan éh bé' pu'un barék éh sa'at,
         ngan éh jam kivu sohoo'.
         7 Uban kelunan éh pelayan, pu'un éh maneu' kereja' Allah ngan bé' tekep éh pu'un sa'at.
         Mai éh kelunan éh bau kenin ngan éh lumang merek. Mai éh kelunan éh mavuk ngan éh
         lumang pané sa'at, mai éh kelunan éh kelih, éh mekum tong rigit.
         8 Tekep éh kelunan éh keloo' alaa' irah sakai tong lamin néh ngan petubo éh ngan jian
         kenin. Jian éh kelunan éh keloo' tong kekat éh jian, éh jam mavaa' kenin néh, éh teneng
         dalem kekat penganeu' néh, ngan éh ni'ai kenin ngan éh jam seruh.
         9 La'ah jian éh kelunan éh jam mihau ha' tebaraa' éh teneng, dokoo' néh omok nebaraa'
         ngan ngereken kenin kelunan éh jah neu' ha' tebaraa' éh teneng inah, ngan éh jam makang
         meta' kelunan éh sala', éh ngelawan ha' tebaraa' inah kepéh.
         10 Uban pinaa' kelunan makin péh tong irah Yahudi, bé' réh keloo' ngerera' tong pengeja'au
         tong sidang. Pu'un réh ngelavo' kelunan neu' kekat ha' tosok réh éh palui awah.
         11 Mai ke' kejeraa' réh pané, uban pu'un réh petusah kenin kuraa'-kuraa' kelunan neu'
         réh bara' tong éh bé' tekep. Pu'un réh maneu' kenat uban réh juk alaa' rigit awah.
         12 La'ah pu'un jah kelunan éh pohoo' irah Kreta inah, éh bara' ha' Tuhan ngan kelunan
         sahau éh bara' ka', La'ah kelunan pohoo' Kreta ngelayau réh kenyo, pu'un réh barei'
         ka'an éh luvaa', pu'un réh kuman nyahan ngan leko kereja', ha' néh.
         13 La'ah teneng mu'un ha' néh kenat. Uban néh kenat jian ke' pané mu'un ngan petena'
         réh, dokoo' réh omok ngelan mu'un,
         14 ngan bé' pu'un ngamit kekat ha' suket ngan ha' tukit kelunan Yahudi éh bé' keloo'
         ngelan tong tebaraa' éh teneng.
         15 Tulat kelunan éh ni'ai, kekat néh pu'un ni'ai. Bang tulat kelunan éh penyeruh réh
         pu'un sa'at neu' penyala' ngan éh bé' ngelan tong ineu' éh teneng, bé' pu'un jah péh
         éh ni'ai, uban penyeruh ngan ketem lo'ong kenin réh lepah sa'at.
         16 La'ah pu'un réh bara' irah jam Allah, bang kekat penganeu' réh pepoléng réh bé' jam
         Éh. Irah teneng tong rek Tuhan, bé' réh kivu sohoo' Allah, bé' réh omok maneu' ineu'-ineu'
         éh jian.

1 Bang jian ke' bara' ha' tebaraa' éh teneng.
         2 Jian ke' nebaraa' irah lakei' éh ja'au urip, ke' réh jam seruh, ngan pu'un barék
         éh jian ngan jam mihau usah réh, ngan petem lem pengelan réh tong Kristus, ngan jam
         pika irah éh jah, kebit kenin lem pengeketa.
         3 Kenat péh jian ke' nebaraa' irah redo éh ja'au urip, dokoo' barék réh barei' éh tekep
         tong kelunan éh ni'ai éh ngelan tong Allah. Mai réh pané ngesa'at ngaran kelunan,
         mai réh keripen baa' nesep éh bisa'. Bang jian réh pané tong kekat éh jian,
         4 dokoo' réh omok nebaraa' irah redo éh bé' jak ja'au urip ke' réh jam murung lakei'
         réh ngan anak réh,
         5 ngan jam mavaa' kenin réh ngan ni'ai, ngan jam petubo lamin réh, ngan ngerera' tong
         lakei' réh, dokoo' mai séé'-séé' péh ngesa'at ha' tebaraa' éh jin Allah.
         6 Kenat péh jian ke' nebaraa' irah lemanai dokoo' réh jam mavaa' kenin réh.
         7 ka'au' tekep jah telana' tong barék éh jian dalem kekat ineu'-ineu' péh. Jian ke'
         nebaraa' réh jin kenin ko' mu'un, mai ke' ngelayoo' awah.
         8 Jian ke pakai ha' tebaraa' éh teneng mu'un éh bé' omok kesa'at réh, dokoo' kelunan
         éh ngelawan lu', omok menyaa' uban réh bé' omok pesala' lu'.
         9 La'ah jian ke' nyohoo' kekat kelunan sohoo' pengeja'au réh ngan ngepayoo' kenin pengeja'au
         néh dalem kekat ineu'-ineu'. Hun pengeja'au néh pané, mai éh nyakat ha' néh,
         10 ngan mai réh nekau. Bang jian réh ngelayau maneu' kekat éh jian ngan tigéh dokoo'
         jin penganeu' réh éh kenat kelunan omok ngajung ha' tebaraa' tong Allah éh purip lu'.
         11 Uban pu'un Allah pepoléng penika Néh dokoo' Néh omok purip kekat kelunan.
         12 La'ah penika Néh inah mihin uleu' dokoo' murip ni'ai ngan bé' kivu kekat éh jin tana'
         iteu'. Tong tana' iteu' uleu' tekep murip jam mavaa' kenin, teneng ngan kivu sohoo'
         Allah.
         13 kelebéé' lu' mena tong Dau éh kenelan lu', hun pengaren Allah éh Matek ja'au ngan
         Yésus Kristus éh Pepurip lu' pu'un poléng kepéh.
         14 Pu'un éh mena' urip Néh ngeliwah uleu', dokoo' Néh ngelepu lu' jin kekat arong kesa'at,
         mohéé uleu' ngan maneu' uleu' anah nah awah, kenat péh mihin uleu' mekat maneu' jian.
         15 Jian ke' bara' kekat ha' tebaraa' iteu', ngan neu' penyukat Sahéé' Ni'ai jian ke'
         nebaraa' ngan petena' réh. Mai jah-jah usah péh ngera' ke' awah.

1 Jian ke' petesen irah éh lem sidang ko', dokoo' réh omok ngerera' tong peritah ngan
         séé'-séé' éh pu'un penyukat, ngan kivu sohoo' réh, ngan maneu' kekat kereja' éh jian.
         2 Mai réh pané ngesa'at ngaran kelunan, jian réh murip ngan pawah ngan maneu' éh jian.
         Jian réh jian pengané, dawai kenin ngan kekat kelunan béé.
         3 Uban hun bu'un rai uleu' béé kelunan éh suwok kenin, éh bé' kivu sohoo', ngan tawang
         awah. Uleu' pu'un keripen kekat pengagat sa'at ngan pengekelih, urip lu' penoo' neu'
         akam ngeleko kelunan ngan nyonoh ngan uleu' murip pata pekeleko.
         4 Bang Allah, éh purip lu' pepoléng penika ngan pengejian kenin Néh ngan uleu'.
         5 pu'un éh purip uleu'. Bé' éh neu' ineu'-ineu' penganeu' lu' éh jian, bang neu' pengasi
         Néh awah Iah purip lu', neu' Néh mohéé' kenin lu' ngan mena' urip maréng ngan lu'
         neu' Sahéé' Ni'ai,
         6 éh nena' Néh ngan kekat kenin néh neu' Yésus Kristus éh purip lu',
         7 dokoo' neu' penika Néh uleu' omok alaa' kenin éh teneng tong jumen Allah ngan alaa'
         urip éh pelinguh pekua' pengelan lu'.
         8 La'ah teneng mu'un ha' inah. La'ah éh pengeloo' ké', jian ke' mekat bara' kekat ha'
         tebaraa' iteu', dokoo' irah éh ngelan tong Allah omok mekat kereja' ngan maneu' kekat
         éh jian. Kekat ha' tebaraa' iteu' jian éh, ngan pu'un gunah néh ngan kekat kelunan.
         9 Bang jian ke' petedau tong kekat ha' réh pesakat, ngan ha' tosok réh tong puku' kelunan
         awah, ngan tong kekat ha' kelunan paneu', ngan tong réh nyakat tong sohoo' lem Surat
         Musa. Kekat inah bé' pu'un gunah néh, seleket moo' awah éh.
         10 Tong kelunan éh mihin irah éh jah tengéé' kenin, jian ke' pané ngan néh duah koléé'
         meta' éh maneu' kenat, la'o inah mai ngebakéh éh.
         11 Uban ka'au' jam kelunan éh kenat, sala' mu'un éh, ngan penyala' néh tengéé' péh pepoléng
         éh pu'un sala' mu'un.
         12 Hun mah ku' nyohoo' Artemas barang Tikhikus péh tai tavin ke' kepéh, jian ke' mekat
         pitah jalan tuai tavin akeu' tong leboo' Nikopolis uban akeu' juk tai mokoo' sinah
         sioo' genin.
         13 Jian ke' nolong Senas, guru Surat Musa irai, ngan Apolos, lem pengelakau roh, ko'
         nolong roh dokoo' mai roh pu'un kurang ineu'-ineu'.
         14 Jian irah éh ngelan, pekalai maneu' jian ngan pesukup ineu'-ineu' pengekurang kelunan,
         mai réh murip ngan bé' jam seruh.
         15 La'ah kekat kelunan éh pu'un pemung ngan ké' siteu' bara' tabi ngan ko'. Bara' tabi'
         kepéh ngan kekat bakéh lu' dalem pengelan lu' tong Tuhan. Jian penika Allah pu'un
         pemung ngan ka'ah béé.PILEMONPILEMONPILEMONPILEMONPILEMON

1 Surat iteu' jin Paulus, éh pu'un tong lamin tutup uban perengah Kristus Yésus, ngan
         jin padéé' lu' Timotius.
         2 Surat iteu' nena' ngan Pilemon, padéé' ngan bakéh mé' ngan kekat irah sidang éh petipun
         tong lamin ko', kenat péh ngan padéé' lu' Appia ngan Arkhipus éh bakéh améé' ngelawan
         kekat éh sa'at
         3 Jian Allah éh Tamen lu', ngan Tuhan Yésus Kristus, mena' pengejian ngan pengepawah
         ngan kéh.
         4 O padéé' ké', siget koléé' ké' sebayang, akeu' mateng ke' lem sebayang ké', ngan
         bara' jian kenin ngan Allah.
         5 Uban pu'un ku' menéng rengah tong penika ko' ngan kekat kelunan éh anah Tuhan ngan
         tong pengelan ko' tong Tuhan Yésus.
         6 Akeu' sebayang dokoo' neu' lu' pu'un pekua' kenin lem pengelan lu' tong Kristus,
         ka'au' omok pepit dalem kekat pengejam ko' tong kekat pengejian éh anah uleu' neu'
         urip lu' lem Kristus.
         7 O padéé', neu' penika ko' akeu' pu'un murung kenin ngan pu'un ngegahang kenin, uban
         pu'un ke' ngejian kenin kuraa'-kuraa' kelunan éh anah Tuhan.
         8 Uban néh kenat, uban ké' padéé' ko' lem Kristus, omok akeu' makang kenin nyohoo'
         ke' maneu' éh tekep.
         9 Bang bé' akeu' nyohoo' ke' maneu' éh, bang uban penika Tuhan ngan uleu' akeu' menyat
         ke' awah. Akeu' Paulus éh lawah Kristus Yésus, ngan éh pu'un tong lamin tutup hun
         iteu' uban pengelan ké' tong Iah,
         10 Akeu' maneu' jah ha' pengenyat tulat Onésimus, éh seneruh ké' barei' anak ké' tengéé',
         uban iah péh ngelan tong Kristus. Tovoo' ké' tong lamin tutup, akeu' éh seleket tamen
         néh.
         11 Hun lepah rai bé' iah pu'un gunah tong ka'au', bang hun iteu' iah pu'un gunah tong
         ka'au' kenat péh tong akeu'.
         12 Hun iteu' inah akeu' nyohoo' éh moléé' tai ka'au' kepéh, iah éh matek kemurung ké'.
         13 Keloo' akeu' pokoo' éh ngan ké' siteu' dokoo' néh omok nolong akeu' ngeliwah ka'au',
         kelebéé' ké' pu'un lem lamin tutup iteu' uban ké' perengah Rengah Jian.
         14 Bang bé' akeu' keloo' maneu' ineu'-ineu' hun ké' bé' jam kenin ko', bé' akeu' keloo'
         ke' maneu' ineu'-ineu' uban néh sohoo' ké' awah, bang akeu' keloo' ke' maneu' éh hun
         néh lem pengeloo' kenin ko' mu'un.
         15 Barang kenat péh Onésimus pu'un petat jin ka'au' metok awah rai, dokoo' ko' omok
         alaa' iah moléé' pelinguh ngan ko' kepéh.
         16 Uban hun iteu' bé' iah jah kelunan sohoo' awah, bang pelapah jian jin kelunan sohoo',
         uban hun iteu' inah iah padéé' lu' dalem Tuhan éh penika uleu'. Akeu' murung iah mu'un,
         makin péh ka'au', uban iah éh sohoo' ko' ngan hun iteu' padéé' ko' dalem Tuhan kepéh.
         17 Uban néh kenat hun néh mu'un akeu' éh bakéh ko', jian ke' alaa' iah kepéh pekua'
         barei' hun néh usah ké' mu'un.
         18 Hun iah pu'un maneu' ineu'-ineu' kesa'at ngan ko' ngan ngerugi ke', ngan hun néh
         pu'un putang livah ko', akeu' éh bayan éh.
         19 Inah éh senurat ké' tengéé', Akeu' Paulus omok bayan éh. Bang bé' akeu' bara' ka'au'
         péh pu'un putang usah ko' ngan ké'.
         20 O padéé', dalem ngaran Tuhan akeu' menyat ke' pika akeu' ngan ngejian kenin ké' pekua'
         éh tekep ngan kelunan éh pepadéé' dalem Kristus.
         21 La'ah lem ké' nyurat éh kenat ngan ko', akeu' ngelan adang ko' juk kivu pengenyat
         ké' inah ngan pelapah ja'au jin éh pengenyat ké' inah.
         22 Jah pengenyat ké' kepéh, Jian ke' petenup jah lamin ngan ké', uban akeu' ngelan Tuhan
         omok mipa ha' sebayang ko' ngan kejeraa' akeu' moléé' kepéh ngan ko'.
         23 La'ah Epapras éh pu'un dalem lamin tutup pemung ngan ké' uban pengelan néh tong Kristus
         Yésus, pu'un éh bara' tabi' ngan ko'.
         24 Kenat péh Markus, Aristarkhus, Demas ngan Lukas, éh pebakéh ngan ké' dalem kereja'
         Tuhan, irah péh bara' tabi' ngan ko'.
         25 Jian éh penika Tuhan Yésus Kristus pu'un pemung ngan kekat ka'ah béé.IBRANIIBRANIIBRANIIBRANIIBRANI
         
            

         
      
   
      
         IBRANI
12345678910111213
   
      
         1
1 La'ah hun sahau, pinaa' koléé' Allah pu'un pané ngan tepun lu' jin irah nabi palaa'
         kuraa'-kuraa' jalan.
         2 Bang hun iteu' tovoo' tai ga' tana', inah Iah pané ngan uleu' kepéh Jin Anak Néh.
         La'ah Jin Anak Néh, pu'un Allah suai kekat tana' ngan langit. Allah lepah ngevéléé'
         Anak Néh iteu' ke' Néh pu'un penyukat bau kekat ineu'-ineu' péh tong ga' néh.
         3 Pu'un éh pepoléng kekat pengaren ngan pengejian Allah uban Iah péh pekua' ngan Allah.
         Iah pu'un mihau kekat penyuai Néh tong tana' ngan tong langit palaa' ha' Néh éh pu'un
         penyukat. La'o Néh maneu' kelunan pelepu jin penyala', Iah menyun tong seruga saa'
         na'au' Allah Pengeja'au éh matek bau.
         4 Anak Néh inah pelapah bau jin meliket, ngan ngaran éh nena' Allah ngan Néh péh pelapah
         jian jin ngaran kekat meliket.
         5 Uban bé' Allah pu'un bara' ka' ngan jah-jah meliket péh, Ka'au' éh Anak Ké', dau
         iteu' Akeu' éh Tamen Ko', Kenat péh bé' Allah pu'un bara' ka' ngan jah-jah meliket
         péh, Akeu' éh Tamen Néh, ngan Iah éh Anak Ké',
         6 La'ah hun Allah pu'un nyohoo' Anak tuken Néh tuai tong tana', pu'un éh bara' ka',
         Jian kekat meliket Allah seva' Éh.
         7 Bang tong meliket inah, ka' ha' Néh, Allah maneu' kekat meliket Néh barei' kepu ngan
         luten éh kivu sohoo' Néh awah, ha' Néh.
         8 Bang tong Anak Néh nah pu'un Allah bara' ka', Ka'au' éh Allah, Ka'au' omok raja'
         avéé' pelinguh Pu'un Ke' mihau kekat irah éh lem nihau Ko' dalem kekat éh teneng ngan
         jian mu'un.
         9 Ka'au' éh murung tong kekat éh jian ngan teneng, bang leko Ke' tong kekat éh sa'at.
         Uban néh kenat Allah ngevéléé' Ke' ngan pepenoo' kenin Ko' neu' kekat kemurung Néh
         éh pelapah ja'au jin kemurung éh nena' Néh ngan irah bakéh Ko',
         10 Iteu' kepéh éh benara' Allah tong Anak Néh, Bu'un-bu'un sahau, O Tuhan, Ka'au' éh
         suai kekat tana', ojoo' Ko' tengéé' éh suai Langit.
         11 Tana' ngan langit nah juk béé, bang Ka'au' awah éh omok pu'un pelinguh. Kekat tana'
         ngan langit juk mupuk barei' livah.
         12 Barei' kelunan ngejekuu' kerayung néh. Barei' kelunan ngeliwah pakai néh, kenat péh
         Ka'au' juk ngeliwah tana' ngan ngeliwah langit. Bang Ka'au' Tuhan ngelayau Ke' pu'un
         pekua', bé' Ka'au' omok mukun, ha' néh.
         13 La'ah bé' Allah pu'un bara' ka' ngan jah-jah meliket péh, Menyun ke' siteu' saa'
         na'au' Ké', avéé' Ké' maneu' kekat ayau Ko', barei' lun gem Ko' awah,
         14 Hun néh kenat kineu' irah meliket nah? Irah Sahéé' éh ngerera' kivu sohoo' Allah.
         Pu'un Tuhan nyohoo' réh tai nolong irah éh tekep alaa' urip Néh

1 Uban kenat uleu' tekep petem megem tong kekat ha' tebaraa' éh lepah nenéng lu' dai
         lu' petat jin pengelan lu'.
         2 Uban hun ha' tebaraa' éh benara' irah meliket nah pu'un teneng, ngan hun séé'-séé'
         bé' kivu éh adang réh teneng ukum, makin péh tong uleu' hun iteu' hun lu' bé' mihau
         ha' Anak Néh.
         3 Bé' pu'un jalan lu' omok kelap hun lu' ngelapah awah tong penika Tuhan éh juk purip
         lu', adang lu' teneng ukum Néh. Uban Tuhan tengéé' éh bu'un-bu'un bara' tong jalan
         Néh juk purip lu', ngan irah éh pu'un menéng éh pu'un bara' éh ngan uleu' kepéh ngan
         pekelenaa' éh ngan lu' adang Tuhan juk purip kelunan.
         4 La'ah Allah péh pekelenaa' kekat éh benara' Néh nah pu'un teneng mu'un, neu' Néh
         mena' penyukat Néh ngan réh ke' réh maneu' kuraa'-kuraa' arong telana' éh pepoléng
         penyukat Néh ngan éh ngebéé kenin kelunan, ngan Iah pu'un mena' pengena' Sahéé Ni'ai
         kivu pengeloo' kenin Néh tengéé'. Pu'un Tuhan mena' kuraa'-kuraa' pengena' éh jin
         Sahéé' Ni'ai ngan réh kivu pengeloo' kenin Néh tengéé'.
         5 Bé' Allah ngevéléé' meliket ke' néh omok pengeja'au tana' maréng éh juk pu'un kepéh.
         Inah éh tana' éh nané lu' hun iteu' nah.
         6 Bang Iah ngevéléé' kelunan mihau éh, bang barei' ha' éh benara' néh lem surat Allah,
         ka' éh, O Allah, ineu' kelunan inah, Ke' ko' keloo' seruh tong réh? Kelunan pohoo'
         kelunan awah, bang Ka'au' mihau réh?
         7 Lem jaka' metok awah Ka'au' maneu' kelunan diva' siik jin meliket; Ka'au' mena' ngan
         kelunan pengaren ngan penyeva'.
         8 Ngan maneu' kelunan pu'un penyukat mihau kekat ineu'-ineu' péh. Lem ayat inah bara'
         tong Allah maneu' kelunan pu'un penyukat bau kekat ineu'-ineu' péh; hun néh kenat
         bé' pu'un jah ineu' péh kenat bé' pu'un lem nihau kelunan. Bang hun iteu' bé' jak
         lu' na'at kelunan pu'un penyukat mihau kekat ineu'-ineu' péh.
         9 Bang uleu' lepah na'at Yésus pu'un penyukat! Lem jaka' metok awah, Iah pu'un diva'
         siik jin meliket, dokoo' neu' pengasi Allah, Iah omok matai tulat kekat kelunan. Hun
         iteu' uleu' na'at Iah nena' pengaren ngan penyeva' uban Iah lepah keta avéé' matai.
         10 La'ah Allah éh suai kekat ineu'-ineu' ngan mihau éh, tekep maneu' Yésus, jalan pepurip
         kelunan éh sukup mu'un neu' kekat pengeketa Néh. Inah jalan Allah omok mihin pinaa'
         kelunan masek lem kemaren Yésus, uban Yésus nah pengeja'au éh mihin kelunan tavin
         urip.
         11 Uban pu'un Yésus nah peti'ai kelunan jin penyala' réh, ngan Iah éh pu'un ni'ai ngan
         irah éh peti'ai néh nah, jah awah Tamen réh. Kenat péh Yésus nah bé' éh leko mateng
         réh padéé' Néh.
         12 Barei' ha' Yésus ngan Allah, O Allah, Akeu' juk bara' Ke' ngan kekat padéé' Ké'.
         Hun réh petipun sebayang Akeu' juk nyanyi mejing ngaran Ko', ha' Néh.
         13 Pu'un éh bara' kepéh, Akeu' juk ngelan tong Allah. Ka' ha' Néh kepéh, iteu' Akeu'
         pu'un ngan kekat anak éh nena' Allah ngan Ké'.
         14 Uban irah éh nateng anak Allah kelunan mu'un, inah Yésus tuai paléu kelunan pekua'
         irah inah ke'. Iah paléu kelunan dokoo' neu' pematai Néh Iah omok ngebéé Sitan éh
         pu'un penyukat bau patai.
         15 Kenat jalan Iah ngelepu irah éh putung-putung urip réh keripen Sitan, uban réh medai
         tong pematai.
         16 Uban bé' Yésus tuai ke' Néh nolong meliket, bang Iah tuai ke' Néh nolong pohoo' Abraham.
         17 Adang néh tekep Yésus paléu kelunan pekua' kekat padéé' Néh dalem kekat ineu'-ineu'
         péh. Dokoo' Iah omok Imam éh pengeja'au kekat imam éh tigéh ngan pu'un penika. Neu'
         penganeu' Néh inah penyala' kelunan omok pega'.
         18 Uban kenat, hun iteu' Iah omok nolong irah éh teneng tenupat, uban Iah tengéé' péh
         lepah teneng tenupat ngan pengeketa.

1 O kekat padéé' ké' lem Tuhan éh tenebai Allah, jian keh seruh tong Yésus éh tuai
         sohoo' Allah ke' Néh omok Imam éh pengeja'au kekat imam tong adet sebayang lu'.
         2 Yésus tigéh tong Allah éh lepah ngevéléé' Iah dokoo' maneu' kereja' inah, barei'
         Musa péh tigéh maneu' kereja' néh tong Umaa' Allah.
         3 La'ah kelunan éh suai lamin pu'un éh kenajung réh. Bé' réh ngajung lamin éh senuai
         néh. Kenat péh adang néh tekep Yésus péh alaa' pengaren éh pelapah ja'au jin Musa.
         4 La'ah siget-siget lamin pu'un éh senuai kelunan, bang Allah éh suai kekat ineu'-ineu'.
         5 Musa tigéh barei' kelunan sohoo' dalem Umaa' Allah. Iah bara' tong kekat éh juk benara'
         Allah jaka' temurei' kepéh.
         6 Bang Kristus nah Anak Tuhan mu'un, tigéh mu'un éh mihau umaa' Allah. La'ah uleu'
         néh umaa' Allah, inah éh hun lu' ngereken kenin lu' ngan petem pengelan lu' omok alaa'
         ineu' éh kepelum lu'.
         7 Uban barei' éh benara' Sahéé' Ni'ai, ka' ha' Néh, Dau iteu' hun keh menéng ha' Allah,
         8 mai keh mahéng kenin barei' tepun keh irah ngelawan Allah, barei' hun réh tupat Allah
         tong tana' pengawa sahau rai.
         9 Tong sinah tepun keh tupat Akeu' ngan silam ku' ha' Allah, na' péh irah lepah na'at
         ineu' éh naneu' ké' kelebéé' pat poloo' taun.
         10 Inah maneu' Akeu' merek ngan réh ngan bara' ka', irah ngelayau ngelapah ha' ngan
         bé' keloo' kivu sohoo' ké'.
         11 Akeu' merek ngan pejajii', bé' réh omok masek tong tana' inah dokoo' réh omok posot
         pemung ngan ké'.
         12 O kekat padéé' ké', mavaa' keh jian-jian, mai pu'un séé'-séé' péh éh pu'un kenin
         sa'at éh bé' ngelan tong Tuhan pah avéé' néh piso jin Allah éh murip.
         13 Bang dai pu'un kelunan éh kelavo' penyala' ngan mahéng kenin, jian keh nolong petolong,
         ngereken kenin siget usah ngan siget dau, jian keh nolong petolong ngereken kenin
         siget usah kelebéé' lu' to murip lem jaka' éh nateng Dau iteu barei' éh benara' lem
         surat Allah.
         14 Uleu' béé pu'un pekua' kereja' ngan Kristus, hun lu' avéé' ga' néh petem ngamit pengelan
         éh pu'un ngan lu' jin bu'un néh.
         15 Uban ka' ha' surat Allah, Dau iteu' hun keh menéng ha' Allah, mai keh mahéng kenin
         barei' tepun keh sahau tovoo' réh ngelawan Allah.
         16 Séé' réh éh menéng ha' Allah ngan éh ngelawan éh kepéh? Kekat irah éh nihin Musa
         piso jin tana' Mesir.
         17 Ngan séé' Allah merek avéé' pat poloo' ta'un kelebéé' nah? Iah pu'un merek ngan irah
         éh maneu' penyala' ngan éh matai tong tana' pegawa.
         18 Hun Allah bara', adang irah bé' omok masek tong tana' inah, ke' réh omok posot pemung
         ngan ké', séé' éh benara' néh inah? Irah éh ngelawan Allah.
         19 Hun iteu' uleu' jam irah bé' omok masek tong tana' inah, uban réh bé' keloo' ngelan
         tong Allah.

1 La'ah uban jajii' dokoo' omok masek lem pengeposot Néh inah pu'un petem ngan lu',
         jian lu' mavaa' dai pu'un séé'-séé' jin belah ka'ah bé' omok alaa' éh pejajii' Néh
         inah.
         2 Uban pu'un lu' lepah menéng Rengah Jian éh benara' ngan lu', barei' irah éh kivu
         Musa nah. Irah menéng ha' inah, bang Rengah inah bé' pu'un gunah tong réh, uban tovoo'
         réh menéng éh bé' irah ngelan tong jajii' Allah inah.
         3 Bang uleu' éh ngelan tong Allah, omok alaa' posot éh pejajii' Allah. Inah éh pekua'
         ha' éh benara Néh, Akeu' merek ngan pejajii', Irah bé' omok masek tong tana' inah
         dokoo' réh omok posot pemung ngan ké'. Allah pu'un pané kenat na' péh kereja' Néh
         lepah ma'o tenéh jin bu'un Néh suai tana' iteu'.
         4 Tong dau éh ketujuu', pu'un éh senurat lem surat Allah, Tong dau éh ketujuu' Allah
         posot jin kekat kereja' Néh.
         5 Pu'un éh benara' jah koléé' kepéh, Irah bé' omok masek tong tana' inah dokoo' alaa'
         posot pemung ngan ké'.
         6 Irah éh bu'un-bu'un menéng Rengah Jian iteu', bé' réh omok alaa' posot inah uban
         réh bé' ngelan. hun néh kenat pu'un kelunan éh jah éh omok posot pemung ngan Néh.
         7 Uleu' jam éh kenat uban Allah lepah natu' jah dau éh nateng Dau Iteu'. Allah pu'un
         bara' tong iteu' lebéé' la'o inah jin Daud lem ayat éh lepah senurat inah, Dau iteu'
         hun keh menéng ha' Allah, mai keh ngemahéng kenin keh.
         8 Né' Yosua lepah mihin réh omok posot kivu éh pejajii' Allah adang Allah bé' pané
         kepéh tong jah dau éh jah.
         9 Uban kenat to ke' pu'un posot ngan irah éh anah Allah, barei' Allah pu'un posot tong
         dau éh ke tujuu' nah.
         10 Pu'un éh kenat uban séé'-séé' omok posot kivu éh pejajii' Allah, adang néh posot
         kepéh jin kereja' néh barei' okoo' Allah pu'un posot jin kereja' Néh.
         11 Uban kenat Jian lu' mekat pitah dokoo' lu' omok alaa' posot éh pejajii' Allah mai
         pu'un séé'-séé' péh jin belah lu' mepai awah barei' irah sahau, uban réh bé' ngelan
         tong Allah.
         12 Ha' tebaraa' Tuhan inah murip ngan pu'un penyukat, pelapah nyahit jin po'é éh peseripa
         nyahit. Ha' tebaraa' Tuhan inah masek dilem avéé' tong urip ngan sahéé' avéé' tong
         kekat bukun tulang ngan utek péh. Ha' tebaraa' Tuhan petuneng penyeruh ngan pengeloo'
         kenin kelunan.
         13 Bé' pu'un ineu'-ineu' péh éh pelim tong Allah. Kekat ineu'-ineu' éh pu'un tong tana'
         iteu' poléng ngan pukap tong jumen Allah. Uleu' béé adang bara' kekat penganeu' lu'
         tong urip lu' ngan Allah.
         14 Uban kenat jian uleu' mihau pengelan lu' mu'un tong Tuhan uban uleu' pu'un Imam éh
         pengeja'au kekat imam éh ja'au, inah éh Yésus éh Anak Allah pu'un éh lepah tai tong
         jumen Allah mu'un.
         15 Bé' lu' pu'un Imam éh pengeja'au kekat imam éh bé' jam pika lu' ngan éh bé' nesen
         tong kekat pengelemoo' lu' bang Imam éh pengeja'au kekat imam lu' lepah teneng penupat
         lem kekat ineu'-ineu' péh, pekua' uleu' iteu', bang bé' éh maneu' penyala'.
         16 Uban néh kenat mai lu' medai bang jian lu' tai tavin Allah ke' Néh omok pika lu'.
         Hun lu' tavin Éh adang Néh masi lu' lem kekat pengekurang lu' ngan pika ngan nolong
         lu' siget koléé' lu' teneng penusah.

1 Siget-siget Imam éh pengeja'au kekat imam pu'un éh kevéléé' Tuhan jin belah irah
         pinaa' iah kevéléé dokoo' mena' usah néh ngan Allah ke' néh menyat Tuhan pika réh.
         Kereja' néh mena' pengena' ngan mematai ka'an éh nihin réh dokoo' Tuhan omok mega'
         penyala' réh.
         2 Uban usah néh tengéé' péh pu'un pinaa' arong pengelemoo', inah maneu' éh omok dawai
         kenin ngan irah éh tawang uban réh bé' jam ineu'-ineu'.
         3 La'ah uban usah nah péh lemoo', bé' éh mematai ka'an dokoo' Tuhan omok mega' penyala'
         irah pinaa' awah, bang iah mematai éh ngeliwah usah nah ke', dokoo' Tuhan omok mega'
         penyala' néh.
         4 Bé' éh séé'-séé' éh keloo' Imam éh pengeja'au kekat imam éh omok alaa' kereja' inah
         bang jin penebai Allah kelunan omok Imam éh pengeja'au kekat imam barei' éh teneng
         tong Harun rai.
         5 Kristus bé' keloo' Imam éh pengeja'au kekat imam uban néh juk ngajung usah néh tengéé'.
         Bang ka' ha' Allah ngan néh Ka'au' éh Anak Ké' dau iteu' Akeu' éh Tamen Ko'.
         6 Pu'un éh bara' ka' lem surat éh jah kepéh, ka'au' omok imam avéé' pelinguh barei'
         Imam Melkisedek.
         7 Hun Yésus pu'un tong tana', Iah sebayang ngan menyat mu'un ngan mangaa' bara' kekat
         pengenyat Néh ngan Allah éh pu'un penyukat ngelepu Éh jin pematai. Uban Yésus ngerera'
         ngan tigéh tong Allah, Allah menéng ha' pengenyat Néh.
         8 La'ah na' péh Yésus nah Anak Allah mu'un, Iah pekalai tigéh neu' kekat pengeketa
         éh teneng tong Néh.
         9 Uban néh kenat jin la'o Iah lepah sukup mu'un, Iah ke' éh jalan alaa' urip éh pelinguh
         tulat kekat kelunan éh tigéh tong Néh.
         10 Allah péh mateng Iah Imam éh pengeja'au kekat imam barei' Imam Melkisedek.
         11 Pu'un pinaa' keto éh benara' mé' tong ha' iteu' bang tusah mé' juk pekelenaa' éh
         uban ka'ah lieu' mu'un jam tong néh.
         12 Lepah lebéé' tenéh keh pu'un kivu Tuhan ngan pekalai, sukup kelebéé' keh omok nebaraa'
         irah éh jah. Bang na' péh kenat kelebéé', to de' ke' keh bé' nesen mu'un, ngan ka'ah
         ngelan kelunan nebaraa' keh keto tong ha' tebaraa' éh bu'un-bu'un nenéng keh. Ka'ah
         météé' awah, bé' jak keh jam kuman sin ka'an.
         13 Irah éh météé', anak keto réh, bé' réh jam seruh éh mah éh jian ngan éh mah éh sa'at.
         14 Bang sin ka'an, inah éh ngan irah éh lepah ja'au. Kelunan éh ja'au nah, neu' kuraa'-kuraa'
         koléé' néh pekalai iah jam éh jian ngan éh sa'at péh.

1 Uban néh kenat jian uleu' lakau kepéh avéé' tong ha' tebaraa' éh ngan irah éh sukup
         kenin dalem Tuhan, mai lu' posot terah ha' tebaraa' éh bu'un-bu'un tong Kristus. Mai
         lu' ngelayau nebaraa' éh bu'un-bu'un tong pengelan tong Allah ngan posot maneu' kekat
         éh bé' pu'un gunah.
         2 Kenat péh ha' tebaraa' tong pengebatis ngan mapai ojoo' tong kelunan, kenat péh tong
         pengebetéé' kelunan matai ngan tong ukum éh pelinguh.
         3 Uleu' tekep kelunan Kristén éh sukup kenin dalem Tuhan. Hun néh pengeloo' Allah,
         iteu' éh juk neu' mé'.
         4 Éh ke' néh kenat, uban kelunan éh bé' keloo' ngelan tong Kristus la'ah, bé' réh omok
         najak moléé' ke' réh pekoléé' kenin. Irah lepah pu'un lem rema Allah, irah lepah masek
         lem pengena' Allah ngan alaa' Sahéé' Ni'ai éh lepah nena' ngan réh.
         5 Jin éh lepah kenejam' réh, irah jam ha' tebaraa' Allah inah jian. Irah péh lepah
         jam tong penyukat jin pengena' Allah tong jaka' éh temurei' kepéh.
         6 Bang la'o inah irah bé' keloo' ngelan tong Kristus la'ah! Adang irah bé' omok najak
         moléé' ke' réh pekoléé kenin, uban irah nyalib Anak Allah kepéh ngan pekenyaa' Iah
         tong jumen kelunan pinaa'.
         7 Pulah éh ngelayau basa' neu' taa', pulah inah omok mena' oléé' éh jian ngan kelunan
         éh mihau pulah néh, uban Allah maneu' jian éh jian tong pulah inah.
         8 Bang hun tana' inah purip suha' ngan ureu' awah, bé' tana' inah jian, adang Tuhan
         ngukum éh ngan motong éh awah.
         9 O kekat bakéh mé', na' péh mé' pané kenat, Améé' jam adang ka'ah ngebuaa' ngan buaa'
         éh jian uban keh lepah alaa' urip dalem Allah.
         10 Allah nah bé' éh bé' teneng. Iah bé' ngelepan ineu' éh lepah neu' keh ngan Néh kenat
         péh penika keh éh pepoléng keh ngan Néh hun keh nolong irah éh ngelan tong Tuhan lepah
         rai kenat pu'un avéé' hun iteu'.
         11 Améé' keloo' dokoo' siget usah jin belah ka'ah petem tigéh pah avéé' ga', dokoo'
         kekat ineu' ineu' éh kepelum keh omok nalaa' keh.
         12 Bé' mé' keloo' keh barei' kelunan éh leko. Jian keh murip barei' kelunan éh lepah
         alaa' ineu' éh pejajii' Allah uban réh ngelan tong Néh ngan kebit kenin.
         13 Uban pu'un Allah maneu' jah jajii' ngan Abraham, Iah pejajii' adang Iah maneu' éh
         pejajii' Néh nah. Uban bé' pu'un séé'-séé' péh éh pelapah bau jin Allah, Iah pejajii'
         palaa' ngaran Nah ke' tengéé'.
         14 Ka' ha' Allah ngan Abraham Akeu' pejajii' juk mena' pengejian ngan ko' ngan mena'
         anak ayam ko' pinaa' mu'un
         15 Abraham kebit kenin. Uban kenat Iah alaa' ineu' éh lepah pejajii' Allah ngan néh.
         16 Tovoo' kelunan pesupa iah pakai ngaran kelunan éh jah éh pelapah bau pakat néh jin
         iah. Boh ha' supa inah omok peka'o kekat ha' pepaneu'.
         17 Allah juk ngereken kenin kelunan éh juk alaa' ineu' éh pejajii' Néh Iah bé' piso
         kenin tong kekat éh pejajii' Néh. Inah ke' Néh pesupa tong jajii' Néh inah.
         18 Duah ha' iteu' bé' omok paléu inah éh jajii' Néh ngan ha' supa Néh. Bé' Allah omok
         kenyo tong Néh. Uban kenat uleu' éh lepah tai tavin éh dokoo' alaa' Iah singau lu'
         uleu' senohoo' dokoo' ngamit reken pengepelum éh pu'un saa' tenah lu'.
         19 Pengepelum lu' inah barei' jah pengereken éh omok kenamit lem urip éh gahang ngan
         pawah. Pengepelum inah ngelesan apat éh mekep retek éh matek ni'ai tong lamin Tuhan
         tong seruga.
         20 Yésus lepah masek sinah saa' tenah jin uleu', ngan Iah éh Imam éh pengeja'au kekat
         imam éh pelinguh barei' Imam Melkisedek.

1 Imam Melkisedek iah éh raja' Salem ngan imam Allah éh matek bau. Tovoo' Abraham moléé'
         jin pekayau la'o néh nyopéé' pat raja', Melkisedek petemeu' ngan néh ngan menyat Allah
         mena' pengejian ngan néh.
         2 La'ah Abraham petulat kekat livah éh nalaa' néh jin irah éh senopéé' néh avéé' jah
         tulat jin siget éh jah poloo' ke' néh mena' éh ngan Melkisedek. La'ah duah sin tong
         ngaran Melkisedek nah, éh bu'un nah Raja' éh teneng mu'un. Uban iah raja Salem sin
         tong ngaran néh kepéh éh mihin pengepawah.
         3 La'ah bé' pu'un kelunan jam séé' éh tamen tinen Melkisedek, kenat péh tepun néh,
         bé' pu'un séé' péh éh nyurat tong lohoo' Melkisedek ngan tong pematai néh. Melkisedek
         nah barei' Anak Allah, inah éh imam avéé' pelinguh.
         4 Seruh keh jian-jian uban lenaa' mu'un Melkisedek nah kelunan éh ja'au ngaran, avéé'
         Abraham éh tepun pohoo' Israel mena' tulat poloo' jin kekat éh laa' néh jin néh pekayau
         nah ke' néh mena' éh ngan Melkisedek nah.
         5 Kekat imam éh jin betah Lewi nyemung tulat poloo' jin irah pohoo' Israel, inah éh
         jin irah lua' irah ke' tengéé' kivu ha' lem Surat Musa. Na' péh irah béé jah arong
         awah jin pohoo' Abraham.
         6 Bang Melkisedek nah bé' éh jin betah irah Lewi nah, na' péh kenat pu'un éh alaa'
         tulat poloo' jin Abraham ngan pu'un éh menyat Allah maneu' jian ngan Abraham éh jalan
         Tuhan pejajii' nah.
         7 Bé' lu' duah kenin kelunan éh diva' pakat alaa' pengejian jin kelunan éh bau jin
         iah.
         8 La'ah irah imam éh alaa' tulat poloo' jin kelunan, inah éh kelunan éh omok matai,
         bang Melkisedek nah éh alaa' tulat poloo' jin Abraham, murip éh, barei' ha' lem surat
         Allah.
         9 La'ah hun Abraham mena' tulat poloo', Lewi péh mena' éh Na' péh pohoo' Lewi nah nyemung
         tulat poloo' jin kelunan Israel.
         10 Uban tovoo' Abraham mena' tulat poloo' ngan Melkisedek bé' jak Lewi nah pu'un, bang
         seleket néh pu'un lem usah tepun néh Abraham.
         11 Imam-imam pohoo' Lewi éh ngereken ha' lem Surat Musa, éh nena' ngan pohoo' Israel.
         Hun kekat éh naneu' irah imam betah Lewi sahau nah lepah sukup mu'un, bé' Iah tiken
         pu'un imam éh jah barei' Imam Melkisedek, éh bé' jin pohoo' Imam Harun.
         12 La'ah hun Tuhan pu'un ngeliwah jalan Néh ngevéléé' irah éh omok imam, adang Néh ngeliwah
         sohoo' lem Surat Musa.
         13 Sin tong ha' iteu' inah éh Tuhan lu', Iah jin betah éh jah, ngan bé' jak pu'un jah
         usah péh jin betah Néh éh maneu' kereja' imam.
         14 Kekat kelunan jam Tuhan lu', tuai jin betah Yehuda; ngan Musa bé' pu'un mateng betah
         irah tovoo' néh pané tong irah imam.
         15 Ineu' éh nané inah poléng mu'un éh hun iteu', jah imam kepéh lepah tuai, imam éh
         barei' Melkisedek.
         16 Iah kevéléé' ke' Néh imam, bé' éh kivu tebaraa' ngan adet éh neu' kelunan, bang jin
         urip Néh éh pu'un penyukat ngan éh bé' pu'un pengega'.
         17 Barei' ha' lem surat Allah éh bara' ka', Ka'au' omok imam pelinguh-linguh barei'
         Imam Melkisedek.
         18 Uban néh kenat adet éh sahau lepah nebet, uban néh lemoo' ngan bé' pu'un gunah.
         19 Uban kekat sohoo' lem Surat Musa bé' éh pu'un penyukat pesukup ineu'-ineu' ke' néh
         teneng. Bang hun iteu' uleu' pu'un pengelan éh pelapah jian jin pengelan irah Israel
         rai, uban Kristus pu'un penyukat mihin lu' tepih mu'un tavin Allah.
         20 La'ah Allah pesupa bara', adang Kristus nah omok imam pelinguh. Hun mah irah imam
         éh jah kevéléé', bé' Allah pesupa kenat.
         21 Bang hun Néh ngevéléé' Yésus ke' Néh imam, Allah supa hun Néh bara' ka' ngan Néh,
         Tuhan lepah supa, ngan bé' Iah ngepaléu' kenin Néh, Adang Ka'au' omok imam pelinguh-linguh.
         22 Neu' ha' Tuhan pesupa kenat, Yésus omok jamin jah jajii' éh pelapah jian.
         23 Inah kepéh, irah imam éh jah pinaa' réh uban réh matai ngan bé' omok nutun kereja'
         réh kepéh.
         24 Bang Yésus nah Iah pu'un murip pelinguh, tong kereja' Néh maneu' kereja' imam, bé'
         pu'un irah éh jah ngeliwah Éh.
         25 Kenat péh kekat kelunan éh tuai tavin Tuhan dalem Iah, Kristus pu'un penyukat purip
         réh, kenat éh hun iteu', kenat péh avéé' pelinguh, uban Iah murip pelinguh ngelayau
         Éh menyat Allah pika réh.
         26 Yésus nah, Iah Imam éh pengeja'au kekat imam lu' éh omok nolong lu' mu'un. Iah pu'un
         ni'ai, bé' pu'un ineu'-ineu' sala' ngan kesa'at lem Néh, tengéé' éh jin pohoo' kelunan
         penyala', Iah pu'un bau tong seruga ngan kenajung réh.
         27 Bé' Iah barei' irah Imam éh pengeja'au kekat imam éh jah, éh siget dau mena' pengena'
         uban penyala usah nah ke' kenat péh uban penyala' irah pinaa' nah. Yésus mena' pengena'
         jah koléé' awah avéé' pelinguh-linguh, tovoo' Iah mena' usah Néh matai jah koléé'
         awah uban penyala' kekat kelunan.
         28 Lepah rai tong adet sebayang Yahudi, pohoo' kelunan éh lemoo' éh Imam éh pengeja'au
         kekat imam, bang la'o inah kepéh, Allah neu' ha' jajii' Néh éh benara' Néh lebéé'
         si'ik la'o Néh bara' sohoo' lem Surat Musa, inah Iah ngevéléé' Anak Néh imam, Anak
         Néh inah pu'un éh teneng mu'un avéé' pelinguh.

1 Iteu' néh éh gunah jin iteu' éh benara' mé'. Uleu' pu'un Imam éh pengeja'au kekat
         imam lu'; Iah menyun saa' na'au' nyun Allah éh matek Ja'au tong seruga.
         2 Iah maneu' kereja' Néh Imam éh pengeja'au kekat imam tong retek éh matek ni'ai, dalem
         umaa' Tuhan éh mu'un ngan éh senuai Tuhan bé' éh senuai kelunan.
         3 Siget-siget Imam éh pengeja'au kekat imam pu'un kevéléé' dokoo' mena' pengena' ngan
         mematai ka'an mena' ngan Allah, kenat péh Imam éh pengeja'au kekat imam lu' adang
         pu'un jah pengena' éh tekep nena' Néh.
         4 Né' Iah pu'un tong tana' iteu', adang bé' Iah omok imam, uban lepah pu'un imam éh
         mena' pengena' kivu ha' Surat Musa ngan kelunan Yahudi.
         5 Kekat penganeu' réh tong tana' pu'un éh nojoo' éh pu'un kenat mu'un tong seruga.
         Barei' Musa hun néh juk maneu' umaa' Tuhan rai, ka' ha' Allah ngan néh, Jian ke' maneu'
         lamin Ké' iteu' pekua' éh benara' Ké' ngan ko' hun ko' pu'un tong tokong rai, ha'
         Néh.
         6 Bang hun iteu' Yésus pu'un kereja' imam éh pelapah maren jin éh naneu' irah imam
         inah, uban jajii' éh naneu' Néh saa' belah Allah ngan kelunan pu'un éh pelapah jian.
         Jajii' inah pu'un éh jin jajii' tong kekat éh pelapah jian.
         7 Hun néh bé' pu'un pengekurang tong jajii' éh bu'un, bé' tiken maneu' jajii' éh keruwah.
         8 Bang bé' réh pu'un kivu éh, inah Allah pesala' réh hun Néh bara' ka', pu'un jah dau
         temurei' Akeu' juk maneu' jah jajii' éh maréng ngan pohoo' Israel, ngan betah Yehuda.
         9 Jajii' maréng Ké' iteu', bé' éh pu'un barei' jajii' éh neu' Ké' ngan tepun réh sahau
         hun Ké' ngamit ojoo' réh ngan mihin réh piso jin tana' Mesir. Bé' irah kivu jajii'
         Ké' nah, inah maneu' Akeu' pei' réh awah, ha' Tuhan.
         10 Bang hun iteu', iteu' néh jajii' éh juk neu' ké' ngan pohoo' Israel tong jaka' éh
         temurei' ha' Tuhan: Akeu' juk mulah ha' tebaraa' ké' lem penyeruh réh ngan nyurat
         éh lem kenin réh Akeu' omok Allah réh ngan Irah omok anah ké'.
         11 Hun Ké' maneu' kenat, bé' réh tusah bara' ngan bakéh réh ngan padéé' réh ka', Jian
         ke' jam Tuhan, adang kekat réh béé omok jam Akeu', jin irah éh si'ik péh avéé' irah
         éh ja'au péh.
         12 Hun réh maneu' penyala' adang Akeu' pika réh, ngan bé' Akeu' mihau kesa'at réh kepéh,
         ha' Néh.
         13 Neu' ha' Allah pané kenat bara' tong jajii' éh maréng, seleket néh bara' éh lepah
         nah pu'un mukun tenéh, ngan ineu'-ineu' hun néh lepah mukun ngan mupuk, adang néh
         juk béé awah.

1 Jajii' éh bu'un inah ketem adet tong sebayang, ngan pu'un jalan sebayang éh senuai
         kelunan.
         2 La'ah lem lamin inah pu'un duah luvang lamin kepéh, ngaran lamin éh bu'un nah, inah
         éh Retek Ni'ai. Tong lamin inah pu'un pelita', ngan pu'un mija, tong mija inah pu'un
         roti éh nena' ngan Allah.
         3 La'ah pu'un livah kapan éh neu' réh tapé belah sinah, saa' luwat livah inah, inah
         jah luvang lamin kepéh, ngaran lamin éh inah, Retek Matek Ni'ai.
         4 Tong retek inah, pu'un jah jalan réh motong kemenyan éh senuai réh palaa' mas, ngan
         pu'un tohong jalan jajii' éh keliket réh palaa' mas. Lem tohong inah pu'un teleu'
         livah lem néh éh bu'un-bu'un tajau éh senuai réh palaa' mas, éh pu'un mana lem néh,
         éh keruwah pu'un sekot Harun éh nelo rai, ngan éh keteleu' néh duah bateu' éh pu'un
         jah poloo' sohoo' Allah senurat tong néh.
         5 Bau tohong inah pu'un duah Kerubin. Kerubin inah telana' Allah pu'un tong retek inah,
         pawit roh selevat bau tutup tohong jalan mega' penyala' kelunan. Bang bé' mé' omok
         bara' éh béé-béé hun iteu'.
         6 La'ah tong Retek Ni'ai nah, siget dau irah imam tai sinah ke' réh maneu' kekat penganeu'
         ngan adet sebayang réh.
         7 Bang tong Retek Matek Ni'ai Imam éh pengeja'au kekat imam, iah awah éh omok tai sinah,
         jah de' ke' koléé' awah jah ta'un. Hun iah tai tong Retek Matek Ni'ai nah, pu'un iah
         mihin dahaa' ka'an éh nena' néh ngan Allah ke' néh ngeliwah usah nah ke', kenat péh
         tong irah pinaa' éh lepah maneu' penyala' bang bé' réh jam éh.
         8 Kelebéé' Retek Ni'ai pu'un penakai réh, inah Sahéé' Ni'ai pu'un bara', bé' jak pu'un
         jalan dokoo' kelunan pinaa' omok tai Retek Ni'ai Mu'un, inah éh bé' réh omok tioo
         tai tong jumen Tuhan mu'un.
         9 Tong kekat inah pu'un éh barei' jah ha' tapan ngan uleu' kepéh hun iteu'. Kekat pengena'
         irah Yahudi ngan Tuhan ngan kekat ka'an éh penatai réh nah dokoo' réh omok tavin Tuhan,
         bé' éh omok mihin kelunan sukup mu'un kenin.
         10 Kekat adet inah bang tong penguman, baa' nesep ngan kuraa'-kuraa' adet peti'ai usah
         réh.Kekat adet inah tong usah réh, tekep réh kivu éh kenat pah avéé' tong jaka' hun
         mah Allah ngeliwah kekat inah ngan maneu' éh maréng kepéh.
         11 Bang Kristus nah pu'un tuai barei' okoo' Imam éh pengeja'au kekat imam tong kekat
         éh jian éh lepah pu'un tenéh. Lamin éh jalan Néh maneu' kekat kereja' Néh Imam éh
         pengeja'au kekat imam pu'un éh gunah mu'un ngan sukup mu'un Lamin inah bé' éh senuai
         kelunan. Sin néh bé' éh jin tana' éh senuai Néh iteu'.
         12 Hun Kristus pu'un tai tong Retek Matek Ni'ai jah koléé' awah Éh tai, bé' Éh tai kepéh,
         ngan bé' Iah mihin dahaa' mék ngan dahaa' sapé' lakin ke' Néh mena' éh ngan Allah,
         bang Iah mihin dahaa' Néh tengéé', ngan neu' dahaa' Néh inah Iah ngelepu uleu' avéé'
         pelinguh.
         13 La'ah dahaa' mék ngan dahaa' sapé', lakin ngan ahun anak sapé' éh notong réh, inah
         éh nalaa' imam ke' néh memirih éh tong kelunan éh segit kivu adet sebayang réh, penganeu'
         inah omok peti'ai réh jin kekat éh maneu' réh segit nah.
         14 Hun néh kenat tong dahaa' ka'an awah, makin péh tong dahaa' Kristus mu'un, uban neu'
         Sahéé' Néh éh pelinguh, Iah mena' usah Néh ke' Néh matai dokoo' kelunan omok tavin
         Tuhan, barei' ka'an éh penatai réh tong sebayang Yahudi. Tong pengena' Kristus hun
         Néh matai tong kayeu' salib, sukup mu'un éh. Dahaa' Néh pu'un penyukat mohéé' kenin
         lu' jin kekat penganeu' éh bé' omok purip lu', kelu' omok kivu Allah éh murip ngan
         ngepayoo' kenin Néh.
         15 Uban néh kenat inah Kristus maneu' jalan tong jajii' éh maréng ngan uleu' dokoo'
         kekat kelunan éh tenebai Allah omok alaa' pengejian pelinguh pekua' éh pejajii' Allah.
         Éh ke' néh omok kenat uban Kristus lepah matai dokoo' ngelepu kelunan jin penyala'
         éh naneu' réh hun réh kivu jajii' éh bu'un nah keto.
         16 Hun kelunan maneu' surat bara' tong jalan petulat livah néh hun néh matai, bé' kelunan
         éh jah omok alaa' livah néh inah avéé' réh jam kelunan inah lepah matai.
         17 Uban surat nah seleket néh bé' pu'un kelebéé' kelunan éh maneu' éh nah murip keto,
         hun néh lepah matai boh réh omok kivu sohoo' néh lem surat néh inah.
         18 Barei' inah péh jajii' Tuhan éh bu'un nah, neu' dahaa' ka'an éh penatai réh, dahaa'
         inah éh maneu' jajii' Tuhan petem reken.
         19 Bu'un-bu'un Musa bara' kekat sohoo' Tuhan ngan irah Israel. La'o inah alaa' dahaa'
         sapé' lakin ngan dahaa' mék, ngan pekulup éh ngan baa', boh éh memirih éh tong kekat
         sohoo' Tuhan nah, ngan memirih éh kepéh tong kelunan pinaa' nah palaa' da'an ureu'
         hisop ngan bulun domba éh kebala réh.
         20 Ka' ha' Musa nah, Iteu' néh dahaa' éh maneu' jajii' jin Allah petem reken éh tekep
         kenivu keh.
         21 La'o inah kepéh hun Umaa' Allah lepah pesuai, boh Musa memirih dahaa' tong Umaa'
         Allah nah kenat péh tong kekat éh penakai réh tong sebayang réh tong lamin inah.
         22 Kivu adet lem Surat Musa, pinaa' ineu'-ineu' éh peti'ai réh palaa' dahaa'. Hun dahaa'
         bé' pu'un pega', bé' pu'un jalan mega' penyala'.
         23 La'ah lamin Tuhan éh tong tana' ngan kekat éh penakai réh sinah, éh barei' lamin
         Tuhan éh tong seruga, pu'un réh peti'ai éh neu' dahaa' ka'an. Bang lamin Tuhan tong
         seruga tekep éh pu'un ni'ai neu' dahaa' éh pelapah jian jin dahaa' ka'an.
         24 Uban Kristus bé' Iah tai Retek Ni'ai éh senuai kelunan, éh itong jah gaben tong Retek
         Ni'ai mu'un tong seruga. Bang pu'un éh tai seruga, sinah éh poléng tong jumen Allah
         ke' néh nolong uleu'.
         25 Siget ta'un Imam éh pengeja'au kekat imam Yahudi masek tong Retek Matek Ni'ai mihin
         dahaa' ka'an. Bang Kristus bé' Iah tai mena' pinaa' koléé'.
         26 Hun Néh pu'un tai pinaa' koléé' adang Néh pinaa' koléé' keta jin bu'un-bu'un Allah
         suai tana'. Bang hun iteu' tovoo' tai ga' tana' pu'un Éh poléng tong salib jah koléé'
         awah ke' Néh mega' penyala' kekat kelunan.
         27 Adang kekat kelunan pu'un matai jah koléé', la'o inah pu'un Allah petuneng réh.
         28 Kenat péh Kristus pu'un éh matai jah koléé' ke' néh mega' penyala' kekat kelunan.
         Pu'un éh juk poléng jah koléé' kepéh, bé' éh ke' Néh mega' penyala' kelunan bang dokoo'
         néh ngelepu kekat kelunan éh mena savéé' Néh.

1 Sohoo' lem Surat Musa, bé' éh jah layan éh kelo'ong ngan sukup mu'un, tong ineu'-ineu'
         éh semu'un néh, bang inah barei' kuyuh kekat éh jian éh juk avéé' kepéh, siget-siget
         taun irah mematai ka'an ke' réh mena' éh ngan Allah bang inah bé' omok mega' penyala'.
         2 Hun kelunan éh seva' Allah nah mu'un-mu'un lepah nohéé' jin penyala', bé' réh seruh
         réh pu'un penyala' keto, ngan bé' réh tiken mematai ka'an kepéh.
         3 Bang siget ta'un hun réh mematai ka'an tong sebayang réh, inah éh petesen réh tong
         penyala' réh kepéh.
         4 Uban dahaa' sapé' lakin ngan mék bé' omok mega' penyala'.
         5 Inah éh ke' Kristus bara' ngan Allah teka Néh tuai tong tana', ka' ha' Néh O Tuhan,
         bé' Ka'au' keloo' réh mematai ka'an ke' réh mena' éh ngan Ko'. bang usah Ké' iteu'
         éh petenup Ko'.
         6 Bé' Ka'au' menyat ka'an éh penatai réh ngan éh notong réh, jalan omok mega' penyala'
         kelunan.
         7 Boh Akeu' bara' kepéh ka', O Allah, Akeu' tuai dokoo' Ké' kivu pengeloo' Ko', barei'
         éh benara' tong Akeu' lem Surat Musa, ha' Néh.
         8 Bu'un-bu'un Kristus bara', bé' Ka'au' keloo' réh mematai ka'an ngan na' pengena',
         bé' Ka'au' menyat réh mematai ka'an dokoo' ngejian kenin Ko' ngan mematai ka'an dokoo'
         mega' penyala'. Iah bara' kenat na' péh kekat ka'an éh penatai inah kivu ha' Surat
         Musa.
         9 boh Éh pu'un bara' kepéh ka', O Allah, Akeu' tuai iteu' dokoo' Ké' kivu pengeloo'
         Ko', ha' Néh. Inah Allah bet kekat penganeu' réh tong ka'an éh penatai réh nah ngan
         ngeliwah éh palaa' Kristus éh matai tong kayeu' salib nah.
         10 Uban Yésus Kristus pu'un kivu pengeloo' Allah ngan mena' usah Néh tengéé' dokoo'
         Néh penatai. Iteu' naneu' Néh jah koléé' awah pah avéé' pelinguh-linguh, uban kenat
         penyala' lu' omok pega'.
         11 Siget-siget dau irah imam nekedéng kivu kekat adet réh ngan mematai ka'an, bang ka'an
         inah bé' mu'un éh omok mega' penyala' réh.
         12 Bang jah koléé' awah Kristus matai mena' urip Néh ngan Allah ke' Néh mega' penyala'
         kelunan, pengena' Néh inah pu'un penyukat mega' penyala' avéé' pelinguh. La'o inah
         Iah menyun saa' na'au' Allah.
         13 Hun iteu' Iah mena jaka' hun Allah maneu' kekat ayau Néh apai gem Néh awah.
         14 La'ah neu' Néh mena' urip Néh jah koléé' awah, Iah peteneng kenin irah éh lepah nohéé'
         Néh penyala' réh avéé' pelinguh.
         15 Uleu' jam éh pu'un kenat uban Sahéé' Ni'ai pu'un bara' ka',
         16 Iteu' néh jajii' éh juk neu' ké' ngan réh tong jaka' éh temurei' ha' Tuhan, Akeu'
         juk mulah ha' sohoo' ké' dalem kenin réh ngan nyurat éh dalem penyeruh réh.
         17 La'o inah Iah pu'un bara' ka', Bé' Akeu' mihau kekat penyala' ngan kesa'at réh ha'
         Néh.
         18 Uban kenat, hun Tuhan lepah mega' kekat penyala' ngan kesa'at, bé' tiken lu' mematai
         ka'an dokoo' mega' penyala' kepéh.
         19 Uban kenat, O kekat padéé' ké', neu' pematai Yésus uleu' makang kenin omok masek
         tai Retek Matek Ni'ai.
         20 Pu'un Yésus maneu' jalan maréng ngan uleu', jalan éh mihin lu' murip, neu' Néh matai
         pu'un éh mega' livah éh mapat jalan lu' tai tong jumen Allah.
         21 Uleu' pu'un Imam éh pengeja'au kekat imam lu' éh jian mu'un, éh imam tong lamin Tuhan,
         inah éh imam tong kekat kelunan éh ngelan tong Tuhan.
         22 Uban néh kenat jian uleu' tuai tepih tong Allah ngan jah awah kenin ngan pengelan
         éh reken ngan kenin éh ni'ai éh bé' pu'un ineu' pesala' kenin lu' kepéh, ngan usah
         éh lepah nohéé' palaa' baa' éh ni'ai.
         23 Jian lu' mihau pengelan lu' mu'un tong Tuhan, uban Allah éh kenelan lu', adang Iah
         kivu pekua' éh pejajii' Néh.
         24 Jian uleu' nolong petolong siget usah, dokoo' lu' kua' ngegahang kenin lu' pika jah
         usah ngan jah usah ngan maneu' kekat éh jian.
         25 Mai lu' leko petipun sebayang barei' jelua' kelunan, bang jian lu' ngereken kenin
         pesiget usah lu', makin péh hun iteu' uban kejam lu' Dau penyavéé' Tuhan lepah danii'
         mu'un.
         26 Bé' pu'un jalan mega' penyala' kepéh, hun uleu' petem keto maneu' penyala', jin la'o
         ha' tebaraa' éh teneng tong Rengah Jian lepah benara' ngan lu'.
         27 Iteu' awah éh to ke' pu'un ngan lu', inah éh uleu' ngan medai mena Allah petuneng
         ngan luten éh pana mu'un éh juk kebéé irah éh ngelawan Allah.
         28 Kelunan éh ngelapah tong sohoo' Musa sahau, kenukum réh matai bé' réh pika éh, hun
         duah-teleu' kelunan jam mu'un iah pu'un ngelapah éh ngan maneu' penyala'.
         29 Hun néh kenat tong irah inah, makin péh tong kelunan éh bet Anak Tuhan, éh seruh
         dahaa' Yésus barei' dahaa' kelunan awah, ngan bé' makat éh dahaa' éh jalan Allah maneu'
         jajii' maréng ngan réh, inah éh ngesa'at Sahéé' Ni'ai éh pika iah.
         30 Éh ke' néh kenat uban uleu' jam Iah éh bara' ka'; Akeu' juk mena' oléé' néh! Akeu'
         juk ngukum! pu'un éh bara' kepéh, Tuhan juk petuneng irah éh anah Nah.
         31 Matek tusah mu'un hun pelohoo' lem ojoo' Allah éh murip.
         32 Jian keh nesen tong urip keh éh bu'un jin la'o keh ngelan tong Kristus, na' péh keh
         pinaa' koléé' teneng pengeketa, bang bé' ka'ah bet Tuhan.
         33 Jelua' koléé' irah pekenyaa' ngan peketa keh tong jumen kelunan pinaa'. Jelua' koléé'
         kepéh ka'ah keloo' keta pemung ngan irah éh peketa réh.
         34 Ka'ah péh jam pengeketa kelunan éh lem lamin tutup. Hun réh nyayoh livah keh ka'ah
         ngeretep ngan murung kenin, uban keh jam ka'ah jian ngan éh omok pu'un pelinguh-linguh.
         35 Uban néh kenat mai keh putui pengelan, uban ja'au mu'un oléé' néh ngan keh hun keh
         petem ngelan.
         36 Jian keh kebit kenin dokoo' keh omok maneu' pengeloo' Allah, boh keh omok alaa' kekat
         éh pejajii' Néh.
         37 Uban pu'un éh senurat lem surat Allah, Bé' lebéé' La'ah, Iah éh juk tuai nah pu'un
         juk laho avéé', bé' éh lieu'.
         38 Irah éh anah ké' éh maneu' pengeloo' ké' adang ngelan tong Akeu' ngan murip; Bang
         hun pu'un jin belah réh éh bé' ngelan tong Akeu' la'ah. Akeu' bé' payoo' tong néh.
         39 Bang uleu' iteu', bé' lu' kelunan éh moléé' murin ngan tawang, bang pu'un lu' ngelan
         ngan omok alaa' urip.

1 Sin pengelan inah éh, uleu' ngelan mu'un adang uleu' omok alaa' éh kepelum lu' inah
         ngan jam éh pu'un kenat mu'un na' péh éh bé' jak omok ta'an lu'.
         2 Uban pengelan tepun lu' sahau Allah payoo' kenin tong réh.
         3 Uban neu' pengelan uleu' jam tana' ngan langit iteu' pu'un senuai Allah Neu' ha'
         Néh awah. Kekat-kekat éh ta'an lu' hun iteu' péh senuai Néh palaa' ha' Néh awah.
         4 Neu' pengelan, Habel mena' pengena' éh pelapah jian jin pengena' Kain ngan Allah.
         Neu' pengelan Habel nah, inah Allah bara' kenin Habel nah pu'un teneng mu'un, uban
         pengena' néh nah pu'un éh ngepayoo' kenin Allah. Neu' pengelan néh inah, na' péh Habel
         nah lepah matai sahau, seleket néh pu'un pané ngan uleu' hun iteu' kepéh.
         5 Neu' pengelan, Henokh bé' matai.Bang iah pu'un netéé' ngan nihin tavin Allah.Bé'
         pu'un séé'-séé' na'at éh kepéh Uban néh lepah netéé' Allah. Lem surat Allah pu'un
         éh senurat, bé' jak Allah metéé' Henokh, pu'un éh ngepayoo' kenin Allah.
         6 Bé' kelunan omok ngepayoo' kenin Allah hun néh bé' ngelan tong Néh. Kelunan éh tavin
         Allah, tekep éh ngelan Allah pu'un ngan ngelan Iah omok mena' ngan irah éh mekat pitah
         Éh.
         7 Neu' pengelan, Noh mihau ha' Allah éh bara' tong kekat éh juk pu'un éh bé' jak sakui
         ta'an néh, pu'un Noh kivu sohoo' Allah, ngan maneu' kapen ke' néh purip usah néh ngan
         pemanak néh.Tana' iteu' kenukum, bang Allah pepoléng Noh nah kelunan éh jian neu'
         pengelan néh.
         8 Neu' pengelan, Abraham kivu sohoo' Allah hun Allah nyohoo' éh piso tai tana' éh jah
         éh pejajii' Allah ngan néh. Hun néh piso bé' éh jam semah-semah éh juk tai nah.
         9 Neu' pengelan, Abraham mokoo' barei' kelunan éh tejeu' tong tana' éh pejajii' Allah
         ngan néh. Pu'un éh mokoo' tong lamin pai pemung ngan Ishak rawah Yakub, éh alaa' jajii'
         éh kua' jin Allah.
         10 kebit kenin néh mena Allah mihin éh mokoo' mu'un tong leboo' éh senuai Allah éh pu'un
         lihei' reken mu'un.
         11 Neu' pengelan, Abraham omok pu'un anak na' péh éh lepah mukun ngan Sara péh mukun
         ngan nyalun. Pu'un Abraham ngelan tong ha' jajii' Allah bara' éh omok pu'un anak.
         12 Na' péh Abraham mukun ngan danii' juk matai, neu' pengelan néh tong Allah, inah iah
         omok tepun kelunan pinaa', barei' kekat kenyuhai tong langit, ngan barei' kekat napun
         tong dirin baa' banget.
         13 Kekat kelunan inah matai petem pengelan réh tong Allah. Bé' réh pu'un alaa' kekat
         éh pejajii' Allah ngan réh, bang irah barei' na'at éh jin juu' awah, ngan murung kenin
         réh uban kejam réh adang réh omok alaa' éh temurei' kepéh, uban pu'un réh bara', tana'
         iteu' bé' éh tana' réh mu'un, irah barei' kelunan éh tejeu' ngan nyakai awah.
         14 Hun réh pané kenat inah uleu' jam réh mena ngan kelih mu'un juk tai jah tana' éh
         omok tana' réh mu'un.
         15 Bé' irah seruh tong tana' lohoo' réh, hun réh kelih juk tai sinah, omok réh tai kepéh.
         16 Bang irah juk tai jah tana' éh pelapah jian jin inah, inah éh seruga. Inah maneu'
         Allah bé' menyaa' hun réh mateng Iah Allah réh, uban pu'un Éh lepah petenup leboo'
         tong seruga ngan réh.
         17 Neu' pengelan, Abraham sedia' mematai anak néh Ishak barei' jah pengena' ngan Allah,
         inah éh tovoo' Allah nesek kenin néh. Pu'un Allah mena' jajii' Néh ngan Abraham bang
         Abraham iah makang kivu sohoo' Allah dokoo' mematai anak néh éh jah de ke' inah.
         18 Allah lepah bara' ngan Abraham, neu' anak néh Ishak, inah Abraham omok pu'un anak-ayam
         pinaa' mu'un.
         19 Abraham ngelan, na' péh éh mematai anak néh kivu sohoo' Allah, omok Allah purip éh
         jin patai néh kepéh, ngan inah Abraham seleket alaa' Ishak jin patai néh.
         20 Uban neu' pengelan, Ishak bara' tong jajii' Allah juk maneu' éh jian ngan Yakub rawah
         Esau.
         21 Uban neu' pengelan, Yakub bara' tong jalan Allah juk maneu' jian ngan ayam néh éh
         anak Yusup, bé' jak éh matai. Pu'un éh madaa' bau sekot néh ngan seva' Allah.
         22 Uban neu' pengelan, Yusup hun néh jam éh juk matai, inah maneu' éh bara' tong jalan
         Allah juk mihin kelunan Israel piso jin tana' Mesir. Iah kepéh bara' tong jalan réh
         mihin tulang néh hun mah réh piso.
         23 Uban neu' pengelan, tinen tamen Musa melim Musa avéé' teleu' laséh la'o lohoo' néh.
         Rawah jam anak roh inah jian mu'un layan, ngan rawah makang kenin bé' kivu sohoo'
         raja'.
         24 Uban neu' pengelan, Musa hun néh lepah ja'au usah, iah bé' kejeraa' kelunan mateng
         éh anak redo éh anak Raja' Mesir.
         25 Musa pulang keloo' keta pemung ngan irah éh pohoo' néh éh anah Allah, jin néh alaa'
         penyenang urip, maneu' penyala' éh metok awah.
         26 Musa peseruh pelapah jian iah teneng keta uban Kristus jin hun néh alaa' kekat pengekaya'
         tong tana' Mesir, uban Musa ngelan tong éh pejajii' Tuhan tong jaka' éh temurei' kepéh.
         27 Uban neu' pengelan, Musa kelap jin tana' Mesir ngan bé' medai rek raja'. Barei' hun
         néh pu'un na'at Allah éh bé' omok ta'an kelunan.
         28 Uban neu' pengelan, Musa nyohoo' irah Israel mematai anak domba ngan mosoo' dahaa'
         néh tong usit tapé réh dokoo' meliket patai bé' mematai anak tuken irah Israel.
         29 Uban neu' pengelan, irah Israel makang papit baa' Banget bala pekua' hun réh lakau
         tong tana' awah. Bang hun irah Mesir tupat juk papit kepéh, bé' réh omok, irah matai
         menyet.
         30 Uban neu' pengelan, irah Israel maneu' pagin tutuh leboo' Yerikho nah kuba' jin la'o
         réh lakau nutuh leboo' inah tujuu' dau kelebéé'.
         31 Uban neu' pengelan, Rahab redo éh bavah inah, bé' teneng pematai pemung ngan irah
         éh ngelawan Allah. Uban iah alaa' rawah pohoo' Israel éh ngelong tana' inah ngan jian
         kenin.
         32 Kineu' ha' ké' kepéh? Bé' ku' omok pané ngan kebit ha' bara' tong Gidion, Barak,
         Simson, Yepta, Daud, Samuel ngan kekat irah nabi.
         33 Neu' pengelan, irah omok nyopéé' kuraa'-kuraa' arong tana'. Pu'un réh maneu' ineu'
         éh teneng, uban kenat irah alaa' ineu' éh pejajii' Allah, irah mitep ujun tepun,
         34 memata' luten éh pana mu'un, ngan jelua' réh kepéh pu'un réh pelepu jin kelunan éh
         juk mematai réh palaa' po'é. Dalem kekat pengelemoo' réh pu'un réh gahang, gahang
         mu'un réh pekayau ngan nyopéé' kekat ayau réh.
         35 Neu' pengelan, jelua' irah redo alaa' bakéh réh éh lepah betéé' jin patai néh. Jelua'
         réh kepéh matai neu' kelunan peketa réh, uban réh pelapah keloo' matai jin hun réh
         bet Allah ke' réh ngelepu réh. Uban pu'un réh ngelan Allah pebetéé' réh jin patai
         réh.
         36 Jelua' réh pu'un kelunan peja' réh ngan memerah réh. Jelua' réh kepéh kejeret réh
         ngan nebet réh lem lamin tutup.
         37 Pu'un jelua' réh kepéh éh benateu' réh avéé' matai, ngan pu'un jelua' réh kerajii'
         réh usah réh peputui duah, ngan jelua' kepéh penatai réh palaa' po'é. Jelua' réh pu'un
         pakai kulit domba ngan mék awah. Kari mu'un réh, semah-semah réh tai, sinah ke' kelunan
         peketa ngan maneu' réh.
         38 Bé' tuneng-tuneng jalan réh mokoo' neu' pengelan réh tong Tuhan, inah maneu' kelunan
         bet réh ke' réh lakau ngan murip tong tana' linek ngan tong pegé awah, luvang bateu'
         ngan luvang tana' nah awah lamin réh. Jian mu'un kelunan inah, bé' pu'un kelunan tong
         tana' iteu' éh sukup jian ke' réh tekep alaa' réh.
         39 Matek ja'au mu'un penganeu' kekat irah iteu' uban pengelan réh na' péh kenat bé'
         jak réh pu'un alaa' éh pejajii' Allah.
         40 Allah juk maneu' jah jalan éh jian ngan lu' dokoo' hun réh pemung ngan uleu' awah
         irah omok sukup mu'un.

1 La'ah uban pu'un kelunan pinaa' nah éh tutuh lu' éh omok nelana' bara' tong pengelan
         réh tong Allah, jian uleu' bet kekat éh nebii' lu' éh bahat ngan bet kekat penyala'
         éh maneu' lu' tekaleu' ngan saveng, dokoo' lu' omok petakéé' nekedeu' mu'un-mu'un
         mapun éh saa' tenah lu'.
         2 Bang jian lu' petem kepuh tong Yésus, éh majak lu' lem pengelan lu' jin bu'un avéé'
         ga'. Yésus bé' béé kenin, na' péh Iah pu'un matai tong kayeu' salib. Bang uban kemurung
         éh juk laa' Néh kepéh, bé' Iah seruh kemenyaa' éh teneng tong kelunan éh matai tong
         kayeu' salib, hun iteu' Iah menyun saa' na'au' nyun Allah.
         3 Jian keh pepata urip keh ngan urip Néh, pinaa' penusah Néh neu' kelunan éh sa'at
         éh leko Éh ngan maneu' Éh mu'un-mu'un, bang kebit kenin Néh lem kekat penusah Néh.
         Jian keh pepata urip keh ngan urip Néh kenat, dai keh béé kenin ngan bé' omok ngeretep
         lem kekat penusah keh kepéh.
         4 Uban tong jalan keh ngelawan penyala' dokoo' keh omok nyopéé' éh, bé' jak keh pu'un
         ngelawan éh pah avéé' keh penatai réh.
         5 Mai kelepan ha' Allah pané ngan keh éh anak Néh dokoo' Néh ngereken kenin keh. Ka'
         ha' Néh, O anak ké', mai ke' bet ha' Tuhan hun Néh memerah ke'. Mai ke' juk béé kenin
         hun Néh ngukum keh.
         6 Uban pu'un Tuhan petena' kekat kelunan éh penika Néh, ngan ngukum kekat irah éh anak
         Néh, ha' Néh.
         7 Hun néh kenat jian keh ngeretep lem pengeketa keh, ngan kejeraa' pengeketa inah pu'un
         barei' perah éh penakai tamen ko' dokoo' nebaraa' ke', uban neu' pengeketa keh nah
         inah jalan Allah nebaraa' keh uban keh anak Néh. Mah pu'un anak éh bé' penerah tamen
         néh?
         8 Hun Tuhan bé' memerah keh barei' Iah memerah kekat anak Néh, barang bé' péh keh anak
         Néh mu'un bang anak ubuu' awah keh.
         9 Irah éh tamen lu' tong tana', pu'un réh memerah lu' ngan pu'un lu' sepah réh kepéh.
         Makin péh hun néh Tamen lu' tong seruga maneu' kenat, tekep lu' ngerera' kenin lu'
         dokoo' lu' omok murip.
         10 Pu'un Tamen lu' tong tana' petena' ngan memerah lu' kelebéé' lu' bé' jam seruh, dokoo'
         lu' jam kivu kekat éh jian kunah néh. Bang pu'un Tuhan memerah lu' dokoo' Néh nolong
         lu' ke' lu' omok ni'ai barei' Iah péh pu'un ni'ai.
         11 Kelebéé' Tuhan memerah lu', tusah kenin lu' bé' lu' murung, bang la'o inah kepéh
         hun lu' mihau ha' tebaraa' Néh, pu'un lu' murip kivu pengeloo' Tuhan ngan alaa' pengepawah
         Néh.
         12 Uban néh kenat jian keh metéé' ojoo' keh éh lepah tai lemoo' ngan ngegahang lep keh
         éh riyet.
         13 Lakau keh masek jalan éh lepah pemai neu' keh, dokoo' kelunan éh paket gem bé' teguu'
         ke' néh omok ma'o mu'un jin kesakit néh.
         14 Mekat keh pitah jalan dokoo' keh omok murip ngan pawah kenin belah kekat kelunan.
         Kenat péh jian keh mekat pitah dokoo' kekat barék keh pu'un ni'ai, uban bé' pu'un
         séé'-séé' péh éh omok na'at Tuhan hun néh bé' pu'un ni'ai.
         15 Mavaa' keh dai pu'un kelunan bet Allah éh na' penika Néh ngan lu'. Mai pu'un séé'-séé'
         péh éh barei' pulah éh petuh, éh maneu' pinaa' penusah ngan éh ngesa'at kelunan palaa'
         katah néh.
         16 Mavaa' keh dai pu'un séé'-séé' petuyang ngan bet Tuhan barei' Esau bet Tuhan sahau
         uban néh magat juk kuman ka'an awah. Iah éh anak tuken bang bé' éh pegunah kekat penyukat
         ngan pengejian éh tekep ngan irah éh anak tuken, bang nelih néh awah éh uban néh kuman
         ka'an éh kemagat néh.
         17 La'o inah Esau juk alaa' penyukat ngan pengejian inah jin tamen néh, bang bé' éh
         omok alaa' éh kepéh; Na' péh Iah mangaa' mu'un juk pitah jalan ke' néh juk ngepaléu'
         ineu' éh Lepah naneu' néh nah, bang bé' éh omok.
         18 La'ah ka'ah iteu', bé' keh pu'un tai tong jah tokong éh omok ta'an keh barei' irah
         Israel hun réh tai tong tokong Sinai. Tokong inah barei' mahang irah tavin merem,
         lihep ngan kepu kasi.
         19 Ha' serupit ngan ha' Allah pu'un pané. Hun kelunan Israel menéng ha' inah, irah ngan
         mu'un-mu'un bara' réh bé' keloo' menéng ha' inah kepéh.
         20 Irah bara' kenat uban réh bé' putung menéng ha' sohoo' éh bara' ka', Jian péh kelunan
         kenat péh ka'an éh avéé' tong tokong iteu', tekep éh benateu' avéé' matai, ha' nah.
         21 Kekat éh ta'an réh nah ngedai réh mu'un, avéé' Musa péh bara', Medai mu'un ku', riyet
         ku' medai, ha' néh.
         22 -
         23 Bang ka'ah tuai tong tokong Sinai ngan tong leboo' Allah éh murip, inah éh Yerusalem
         éh tong seruga pemung ngan ibu-ibu meliket Néh. Ka'ah lepah tai tavin tipun kelunan
         éh murung kenin, inah éh tipun kekat irah éh tenah tai tong seruga, éh pu'un ngaran
         senurat tong seruga. Ka'ah lepah tavin Allah éh petuneng kekat kelunan ngan sahéé'
         kekat kelunan éh jian éh lepah pu'un sukup mu'un.
         24 Ka'ah lepah tuai tavin Yésus, Iah éh maneu' jajii' maréng inah, ngan tavin dahaa'
         éh penirih éh pejajii' tong kekat éh pelapah jian jin dahaa' Habel.
         25 Uban néh kenat mai keh bé' menéng ha' Néh Pané inah. Irah éh bé' keloo' menéng ha'
         Iah éh tuai tong tana' éh pesavéé' Rengah éh jin Allah, bé' omok ngelepu usah néh
         tengéé'. Hun lu' bet Iah éh pané jin seruga, adang lu' bé' omok ngelepu usah lu'.
         26 Hun Tuhan pané ngan réh sahau, pu'un tegen tana' tovoo' Néh pané nah, bang hun iteu'
         kepéh pu'un ha' Jajii' Néh ka', Jah koléé' kepéh Akeu' juk negen tana', bang bé' éh
         tana' awah bang avéé' seruga péh, ha' Néh.
         27 Neu' ha' Néh éh bara' ka', Jah koléé' kepéh, ha' nah, nojoo' ketem lo'ong tana' ngan
         langit éh senuai Néh juk tenegen ngan juk nebet Néh, dokoo' ineu' éh bé' omok tenegen
         inah éh petem pelinguh.
         28 Uban kenat tekep uleu' bara' jian kenin uban uleu' pu'un lem nihau Néh éh pelinguh,
         tekep uleu' bara' jian kenin ngan seva' Allah ngan penoo' penyeva' ngan Medai tong
         Néh, kivu jalan éh ngepayoo' kenin Néh.
         29 uban Allah Iah pu'un barei' luten éh omok kebéé ineu'-ineu' péh.

1 Barei' keh pu'un pika pepika, jian keh petem maneu' kenat barei' éh tekep ngan kelunan
         éh pepadéé' dalem Tuhan.
         2 Jian keh alaa' kelunan éh nyakai tong lamin keh ngan jian kenin. Pu'un kelunan éh
         alaa' réh kenat inah réh alaa' meliket, bang bé' réh jam éh meliket.
         3 Mai keh ngelepan irah éh tong lamin tutup, pika réh, seleket hun néh usah ko' tengéé'
         éh tenutup réh. Pika irah éh keta, seleket hun néh usah ko' tengéé' éh keta.
         4 Kelunan éh kawin jian éh mokoo' petem ngan redo néh kenat péh lakei' néh, jian éh
         mihau éh mu'un pekua' lu' mihau livah éh ma'an belih, jian lakei' inah ngan redo inah
         pu'un barék éh teneng belah rawah ke', mai roh magat irah éh jah ngan petuyang. Adang
         Tuhan, petuneng irah éh sa'at barék ngan petuyang.
         5 Adang Tuhan ngukum irah éh sa'at barék ngan petuyang. Dalem kekat urip keh, mai keh
         kelih juk kaya', bang jian keh sukup kenin tong éh pu'un ngan keh. Uban ka' ha' Tuhan,
         Bé' Akeu' kejeraa' ka'au' tengéé', bé' Akeu' bet ke', ha' Néh.
         6 Uban néh kenat jian uleu' makang kenin bara' pekua' ha' jin dalem surat Allah, ka'
         éh, Tuhan éh nolong ku', akeu' bé' medai. Ineu' éh omok neu' kelunan tong akeu' ha'
         Néh.
         7 Jian keh seruh tong irah éh pengeja'au keh lepah, éh bara' ha' Tuhan ngan keh. Seruh
         keh tong urip réh ngan tong pematai réh, jian keh nyavuu' pengelan réh.
         8 Yésus Kristus pu'un pekua' hun sahau, hun iteu' ngan avéé' kelebéé'-lebéé' néh.
         9 Mai keh kejeraa' ha' tebaraa' éh tengéé' pepetat keh jin jalan éh teneng. Kenin lu'
         tekep gahang neu' penika Allah, bé' éh neu' lu' kivu kuraa' kuraa' sohoo' tong éh
         omok kinan lu'. Kelunan éh kivu sohoo' inah bé' inah omok ngegahang pengelan réh tong
         Tuhan.
         10 Irah imam éh kereja' tong lamin Tuhan bé' réh omok kuman pengena' éh tong mija jalan
         pengena' lu'.
         11 Imam éh pengeja'au kekat imam Yahudi mihin dahaa' ka'an tai lem Retek Matek Ni'ai
         dokoo' mena' éh ngan Tuhan jalan mega' penyala'. Bang usah ka'an inah, nolong réh
         saa' usit lamin inah.
         12 Kenat péh Yésus matai saa' usit pagin leboo', dokoo' mohéé' irah éh anah nah jin
         penyala' réh palaa' dahaa' Néh tengéé'.
         13 Uban néh kenat jian uleu' tai tavin Éh saa' usit lamin inah dokoo' lu' masek lem
         pengemenyaa' pemung ngan Néh.
         14 Éh ke' néh kenat uban tong tana' bé' pu'un leboo' éh pelinguh jalan lu' mokoo'; uleu'
         to ke' pitah leboo' éh juk pu'un kepéh vam.
         15 Uban néh kenat, jian uleu' ngelayau musit ha' mejing Tuhan, inah seleket pengena'
         lu' ngan Allah lem Yésus. Kekat ha' inah éh pengena' lu' hun lu' ngakun Iah éh Tuhan
         lu'.
         16 Mai ngelepan maneu' jian ngan nolong-petolong, uban Penganeu' inah seleket pengena'
         éh pesenang kenin Allah.
         17 Jian keh ngerera' tong irah éh majak keh ngan kivu sohoo' réh. Uban irah éh mihau
         kekat urip keh, uban irah juk bara' kekat kereja' réh ngan Allah, hun keh kivu sohoo'
         réh, irah omok kereja ngan jian kenin, Bang hun keh bé' kivu sohoo' réh irah péh kereja
         ngan bahat kenin ngan bé' omok mihau keh mu'un.
         18 Jian keh ngelayau sebayang tong améé'. Bé' pu'un ineu'-ineu' éh pesala' kenin mé',
         uban ngelayau améé' juk maneu' kekat éh teneng.
         19 Inah akeu' nyohoo' keh sebayang mu'un menyat Allah mukap jalan ke' ké' omok laho
         moléé' ngan keh kepéh.
         20 Allah lepah Pebetéé' Tuhan lu' Yésus jin pematai Néh. Uban neu' pematai Néh inah,
         Iah hun iteu' omok Gembala éh pengeja'au kekat Gembala uleu; domba-domba Néh. Pematai
         Néh péh netap jajii' éh pelinguh éh naneu' Allah ngan uleu'.
         21 Jian Allah inan pengepawah inah pesukup kekat pengejian Néh ngan keh dokoo' keh omok
         maneu' pengeloo' Néh. Dokoo' jin Yésus Kristus Allah maneu' kekat ineu' éh keneloo'
         Néh dalem urip lu'. Jian Kristus pu'un peparen avéé' kelebéé' lebéé' néh! Amin.
         22 Akeu' menyat ka'ah kebit kenin menéng kekat ha' tena' éh jalan ngegahang kenin keh
         uban surat ké' iteu' bé' éh pelapah kebit.
         23 La'ah akeu' keloo' keh jam Timotius pu'un kelepu réh jin lamin tutup. Hun néh laho
         avéé' siteu' da', boh ku' mihin éh tovoo' ké' tuai nepah ka'ah.
         24 Akeu' bara' tabi' ngan kekat pengeja'au keh, kenat péh ngan kekat kelunan éh anah
         Tuhan. Kelunan Kristén éh jin tana' Italia, irah péh bara' tabi' ngan keh.
         25 Jian Allah mena' pengejian ngan ka'ah bé'.YAKUBYAKUBYAKUBYAKUBYAKUB

1 Surat iteu' jin Yakub, kelunan sohoo' Allah ngan Tuhan Yésus Kristus, akeu' bara'
         tabi' ngan kekat kelunan éh ngelan tong Allah éh purat pah tipo tana'.
         2 O kekat padéé' ké', hun keh teneng neu' pinaa' arong penyilam jian keh jian kenin.
         3 uban neu' pengelan keh, inah éh maneu' keh omok ngeretep, ngan mihin keh kebit kenin
         kepéh.
         4 Tong éh kebit kenin inah, jian éh pepit, pah avéé' ka'ah pu'un sukup mu'un ngan bé'
         pu'un pengekurang ineu'-ineu' péh.
         5 Hun pu'un séé'-séé' jin belah ka'ah éh bé' pu'un pengejam, jian iah sebayang ngan
         Allah dokoo' Allah mena' pengejam seruh ngan néh; uban Allah mena' éh ngan lumang
         kenin ngan murung kenin ngan siget kelunan.
         6 Bang hun mah keh sebayang, jian keh ngelan, Mai keh duah kenin uban kelunan éh duah
         kenin barei' luyak baa' banget éh keteu' ketai neu' kepu.
         7 Kelunan éh kenat mai iah seruh iah omok alaa' ineu'-ineu' péh jin Tuhan.
         8 Uban kelunan éh duah kenin bé' éh jam seruh tong kekat jalan néh.
         9 La'ah jian kelunan Kristén éh kari. Murung kenin uban tong jah dau Allah omok metéé'
         réh tong retek éh jian kepéh.
         10 Kenat péh kelunan Kristén éh kaya, jian irah murung kenin hun Allah ngediva' réh,
         uban irah éh kaya' juk béé barei' busak tong tana'.
         11 Hun pétéé' musit melayeu' busak nah, peleraa' éh, bé' éh jian kepéh. Kenat péh kelunan
         kaya' omok kari lem néh to telalau tong kereja' néh.
         12 Jian kenin kelunan éh omok ngeretep, na' péh penusah éh pinaa' arong teneng tong
         néh. Uban hun néh omok nyopéé' penusah inah, boh iah omok alaa' urip éh lepah pejajii'
         Allah ngan kekat kelunan éh pika Iah.
         13 Hun kelunan inah penat kenin maneu' sa'at tovoo' néh teneng tenupat inah, mai iah
         bara' Allah éh mihin akeu' maneu' kenat, uban bé' Allah omok penat kenin neu' kesa'at
         ngan Allah tengéé' péh bé' menat kenin kelunan maneu' sa'at.
         14 Éh mu'un néh pu'un kelunan sopéé' ngan petat maneu' kesa'at inah, neu' réh kelih
         tong kemagat dalem kenin réh éh sa'at, kesa'at inah ngejeret irah ke'.
         15 Boh kekat kemagat néh inah tai pepit-pepit avéé' néh mihin éh maneu' penyala', penyala'
         inah kepéh pepit-pepit avéé' pengega' néh mihin éh matai.
         16 O kekat padéé' ké', mai keh lavo' neu' penyala'.
         17 Kekat ineu'-ineu' éh jian ngan éh sukup mu'un inah éh tuai jin seruga jin Allah éh
         suai kekat éh rema tong Langit. Iah Allah éh bé' pu'un paléu, ngan bé' pu'un ngelihep
         ineu'-ineu' péh.
         18 Kivu pengeloo' Néh tengéé' Iah suai uleu' neu' ha' tebaraa' Néh éh teneng. Inah maneu'
         uleu' omok barei' buaa' éh tenah jin kekat-kekat éh senuai Néh.
         19 O kekat padéé' éh kemurung ké'! Jian siget usah pu'un rigah menéng, bang lieu' éh
         pané ngan lieu' éh merek.
         20 Uban kelunan éh merek bé' éh omok maneu' ineu' éh jian, éh omok pesenang kenin Allah.
         21 Uban néh kenat jian keh bet kekat kemalai ngan barék éh sa'at. Ngerera' kenin tong
         Allah ngan alaa' ha' tebaraa' éh nulah Néh dalem kenin keh, uban ha' tebaraa' inah
         omok purip keh.
         22 Mai keh ngelavo' usah keh tengéé' ngan menéng ha' tebaraa' néh awah. Bang jian keh
         kivu pekua' ha' tebaraa' Néh.
         23 Uban kelunan éh menéng éh awah, ngan bé' kivu éh, inah éh barei' kelunan éh kepuh
         usah néh dalem pengada,
         24 tioo lakau éh hun inah néh éh ngelepan layan usah néh éh ta'an néh iri'.
         25 Bang kelunan éh seruh mu'un tong kekat ha' tebaraa' Tuhan éh jian mu'un, tebaraa'
         inah néh éh ngelepu réh jin kesa'at réh, kelunan éh seruh tong néh mu'un ngan éh mihau
         éh, bé' éh barei' kelunan éh menéng éh metok awah tioo kelepan néh éh kepéh, bang
         kelunan éh pu'un kivu éh mu'un, Tuhan éh nolong éh dalem kekat penganeu' néh kepéh.
         26 Hun pu'un kelunan éh seruh iah kivu Tuhan mu'un bang sa'at ha' ané néh, pengelan
         néh seleket bé' pu'un ngan iah ngelavo' usah néh awah.
         27 Kelunan éh ngepayoo' kenin Allah Tamen lu', inah éh kelunan éh kivu Iah mu'un, bé'
         éh ngelayoo' awah sebayang. Jian réh nolong anak uyau ngan redo baleu' lem kekat penusah
         réh ngan mihau usah réh jin kekat arong kesa'at tong tana' iteu'.

1 O kekat padéé' ké', uban keh ngelan tong Tuhan Yésus Kristus, Tuhan lu' éh Maren,
         mai keh tengéé' kenin ngan netah kenin tong kelunan uban pu'un jelua' kaya' ngan pu'un
         jelua' kari.
         2 Ka' éh, hun pu'un jah kelunan kaya' tuai petipun ngan keh, ketem tising mas ngan
         pakai éh jian mu'un, ngan pu'un jah kepéh kelunan kari, ketem pakai mupuk ngan pejéé'
         awah.
         3 Mai keh tengéé' kenin ngan sepah kelunan kaya' awah, ngan bara' ngan néh, Menyun
         siteu' ke', siteu' éh jian, boh keh bara' ngan kelunan kari nah, nekedéng sinah de
         ke' ke', Barang keh bara', Menyun tong gelan sinah ke' saa' gem ké' awah.
         4 Hun keh maneu' kenat, ka'ah netah kenin belah keh ngan ka'ah ngevéléé' tong kelunan
         kivu penyeruh keh éh sa'at.
         5 Nesen keh, padéé'-padéé' éh kemurung ké'! Allah lepah ngevéléé' kelunan éh kari tong
         tana' iteu' dokoo' réh omok kaya' dalem pengelan. Irah juk tai lem Pengihau Allah
         barei' éh lepah pejajii' Néh ngan irah éh pika Iah.
         6 Bang ka'ah netah kenin tong kelunan kari. Séé' éh maneu' keh ngan éh mihin keh tai
         tong besara'? Bé' éh kelunan kaya' kei?
         7 Irah inah éh ngesa'at ngaran éh matek maren éh jalan Allah tebai keh.
         8 Ka'ah maneu' ineu' éh teneng hun keh mihau tebaraa' tong Pengihau Allah éh senurat
         dalem surat Allah, Jian ke' murung padéé' ko' pekua' ko' murung usah ko' tengéé'.
         9 Bang hun keh netah kenin tong kelunan kivu kenin keh awah, ka'ah maneu' penyala',
         ngan kivu ha' Surat Musa ka'ah lepah ngelapah tebaraa'.
         10 Uban séé'-séé' éh ngelapah na' péh éh tong jah awah sohoo', seleket néh ngelapah
         tong kekat néh béé.
         11 Uban Allah bara', Mai keh petuyang, pu'un Iah bara' kepéh, Mai keh mematai kelunan.
         Hun néh kenat, hun keh mematai kelunan na' péh keh bé' petuyang, pu'un keh ngelapah
         tong sohoo' Allah ngan pu'un keh sala'.
         12 Jian keh pané ngan jian keh maneu' kekat barék keh pekua' barei' kelunan éh jam Allah
         juk petuneng réh neu' kekat ha' tebaraa' Néh éh omok ngelepu réh.
         13 Uban tovoo' Allah pu'un petuneng kelunan, bé' éh omok pika kelunan éh bé' pika irah
         éh jah. Bang kelunan éh pika irah éh jah, bé' éh kenukum Allah.
         14 O kekat padéé' ké' bé' pu'un gunah néh hun jah kelunan Kristén bara' Akeu' ngelan
         tong Tuhan ha' hun penganeu' néh bé' pekua' ngan pengelan néh inah. Pengelan éh kenat
         bé'omok purip éh.
         15 Né' pu'un jah usah padéé' néh kenat péh padéé' néh redo éh bé' pu'un livah pakai
         ngan éh bé' pu'un sukup penguman.
         16 Bé' pu'un gunah keh bara' ka' ngan néh, Allah mena' pengejian ngan ko'! Ko' pakai
         kerayung ko' dai ko' genin ngan kuman mu'un ke' da' pah avéé' ko' beso ha', hun keh
         bé' pu'un mena' ineu'-ineu' ngan néh.
         17 Kenat péh tong pengelan. Hun pengelan bé' pu'un pepoléng lu' palaa' penganeu', pengelan
         éh kenat matai awah.
         18 Barang pu'un kelunan bara', ka'au' pu'un pengelan, akeu' pu'un penganeu', ko' pepoléng
         pengelan ko' éh bé' pu'un penganeu' nah ngan ké' ngan akeu' juk pepoléng ngan ko'
         pengelan ké' jin ineu' éh penganeu' ké'.
         19 Ka'ah jam Allah matek jah awah. Jian éh kenat, bang kekat balei' péh jam Tuhan matek
         jah awah ngan riyet réh medai éh.
         20 O kelunan palui, kejam keh pengelan éh bé' pu'un penganeu' ineu'-ineu' nolong irah
         éh jah bé' pu'un gunah néh?
         21 Uban ineu' Allah payoo' kenin tong tepun lu' Abraham? Allah payoo' kenin tong Abraham
         uban penganeu' Abraham, inah éh hun néh mena' Ishak, anak néh barei' jah pengena'
         ngan Allah.
         22 Bé' keh na'at Abraham pepoléng pengelan néh palaa' penganeu' néh kepéh. Inah maneu'
         pengelan Abraham pu'un sukup mu'un.
         23 Teneng mu'un ha' lem surat Allah éh bara', Abraham ngelan tong Allah, ngan uban pengelan
         néh, Allah alaa' iah seleket kelunan éh maneu' pengeloo' Allah. Inah maneu' Abraham
         nateng bakéh Allah.
         24 Lenaa' hun iteu' Allah payoo' kenin ngan kelunan uban neu' penganeu' kelunan inah,
         ngan bé' éh neu' pengelan néh awah.
         25 Kenat péh tong Rahab, redo éh bavah sahau. Pu'un Allah alaa' iah seleket kelunan
         éh jian kepéh neu' kekat penganeu' néh. Pu'un redo inah alaa' rawah kelunan Yahudi
         éh sohoo' réh tai ngelava tana' inah, pu'un iah nolong roh dokoo' roh omok kelap kivu
         jalan éh jah.
         26 Uban kenat barei' okoo' usah éh bé' pu'un sahéé' inah éh usah éh matai, kenat péh
         pengelan éh bé' pu'un penganeu' pengelan inah matai awah.

1 O kekat padéé' ké'! Semu'un néh kuraa' usah awah jin belah ka'ah nengayet ke' néh
         omok nebaraa'. Ka'ah jam tong uleu' éh nebaraa' adang lu' teneng petuneng palaa' éh
         pelapah bahat kepéh jin kelunan éh jah.
         2 Uleu' béé ngelayau maneu' éh sala'. Hun kelunan bé' pu'un maneu' éh sala' tong kekat
         ha' ané néh, Iah kelunan éh sukup mu'un. Iah omok mihau ketem lo'ong usah néh.
         3 Pu'un lu' masek tising lem ujun kuda kelu' omok mupah éh, ke' néh kivu sohoo' lu'
         ngan lakau semah-semah éh pengeloo' lu'.
         4 Kenat péh tong kapen, na' péh éh ja'au ngan nejuk kepu éh gahang mu'un, bang kapen
         inah omok nupah kelunan palaa' besai éh siik awah. Kapen inah omok tai semah-semah
         éh keneloo' kelunan éh mupah éh nah.
         5 Barei' inah péh jela' lu' na' péh éh si'ik awah, bang jam éh pané ngan bau-bau ha'.
         Jian keh seruh tong kuraa'-kuraa' ke ja'au nalaa' jalan kayeu' murip pu'un potong
         naneu' luten éh siik awah.
         6 Jela' lu' barei luten. Tong usah lu', jela' lu' barei' jah tana' éh penoo' neu' kesa'at,
         ngan éh mihin kesa'at inah tai pah tipo usah motong ketem lo'ong urip lu' palaa' luten
         éh tuai jin luten meraka.
         7 Omok kelunan peluyaa' kekat ineu' éh jah, ka'an éh lajam, juhit, torok ngan seluang
         péh.
         8 Bang bé' pu'un jah usah péh éh omok peluyaa' jela' kelunan. Jela' nah sa'at éh bé'
         éh omok peluyaa' lu' ngan pu'un katah éh omok maneu' matai.
         9 Uleu' pakai jela' lu' dokoo' bara' jian kenin ngan Tuhan éh Tamen lu', ngan palaa'
         jela' lu' pu'un lu' maneu' kelunan éh senuai pekua' layan Allah.
         10 Jin ujun kelunan musit kuraa'-kuraa' ha' mejing Tuhan, musit kepéh kuraa'-kuraa'
         ha' maneu' kelunan. O kekat padéé' ké', bé' éh tekep pu'un kenat!
         11 Bé' pu'un jah usit baa' éh pepusit baa' éh mabah ngan baa' éh petuh.
         12 O kekat padéé' ké', inan ara, hun néh ngebuaa' bé' éh omok ngebuaa' buaa' saitun,
         kenat péh inan agun, hun néh ngebuaa' bé' éh ngebuaa' buaa' ara. Usit baa' éh mesem
         bé' éh omok pepusit baa' éh mabah kepéh.
         13 Jian iah pepoléng éh neu' kekat barék néh pu'un jian ngan jin kekat penganeu' éh
         neu' néh ngan diva' kenin ngan jam seruh.
         14 Bang hun keh sakit kenin ngan seruh tong usah keh tengéé', mai keh ngelapah tong
         ha' tebaraa' éh teneng jin Allah ngan bau kenin seruh keh pu'un pengejam.
         15 Pengejam éh kenat bé' éh tuai jin seruga, bang jin tana' awah jin barék kelunan éh
         penyala' ngan jin sahéé' éh sa'at!
         16 Uban semah-semah pu'un kelunan sakit kenin ngan seruh tong usah réh tengéé', Tong
         sinah pu'un kasau ngan kekat arong kesa'at.
         17 Bang kelunan éh pu'un pengejam éh tuai jin seruga pu'un éh mihin kelunan murip ni'ai,
         pawah, dawai kenin, ngan jian pengané. Irah pu'un pika kelunan ngan kivu kekat arong
         penganeu' éh jian bé' réh netah ngan ngelayoo' awah maneu' jian.
         18 Pengejian inah éh oléé' jin tulin pengepawah éh lepah nulah kelunan éh keloo' tong
         pengepawah.

1 Jin semah tuman kekat éh mihin kelunan punan ngan paneu' belah keh? Kekat inah tuai
         jin kemagat juk pitah penyenang urip éh ngelayau pekelawan dalem usah keh.
         2 Ka'ah kelih tong ineu'-ineu', bang bé' kéh omok alaa' éh, inah maneu' keh juk mematai.
         Ka'ah keloo' mu'un tong ineu'. Ineu' bang bé' keh omok alaa' éh, inah maneu' keh pepaneu'
         ngan pepunan. Ka'ah bé' omok alaa' ineu' éh keneloo' keh, uban keh bé' menyat éh jin
         Allah.
         3 La'ah barang pu'un keh menyat éh jin Tuhan, bé' keto keh omok alaa' éh, uban kenin
         keh bé' teneng pu'un keh menyat éh dokoo' keh ngejian kenin keh awah.
         4 O ka'ah éh petat jin Tuhan, kineu', bé' keh jam éh, hun keh kivu kenin éh jin tana'
         iteu', adang keh ayau Allah. Séé'-séé' éh kivu kenin éh jin tana' iteu' ngan bé' ngelan
         tong Tuhan, adang néh ayau Allah.
         5 Mai keh melo kenin seruh tong ha' ayat surat Tuhan iteu', Sahéé' Ni'ai éh pu'un dalem
         uleu', merek mu'un éh hun lu' petat jin Tuhan ha' Néh.
         6 Bang penika Allah pelapah ja'au jin kemerek Néh. Uban pu'un jah ha' lem surat Allah
         kepéh éh bara', Allah ngelawan kekat kelunan éh bau kenin, bang pu'un Iah pika irah
         éh diva' kenin, ha' Néh.
         7 Jian keh mena' usah keh ngan Tuhan. Mejuk Sitan boh iah kelap jin ka'ah.
         8 Jian keh tuai tepih déhéé' Allah, boh Iah tepih déhéé' ko' kepéh. Ngeni'ai kekat
         urip keh kekat kelunan éh penyala'. Mohéé' kenin keh, kekat kelunan éh ngelayoo' kivu
         Tuhan.
         9 Jian keh besau kenin ngan mangaa', mai keh mala', mangaa' keh, mai keh murung kenin
         bang besau kenin.
         10 Ngerera' kenin keh tong jumen Allah boh Iah metéé' keh kepéh.
         11 O kekat padéé' ké', mai keh pané pesala' jah usah ngan jah usah. Séé'-séé' éh pané
         pesala' padéé' néh ngan nyelem petuneng barék padéé' néh ngan irah éh jah, inah seleket
         réh bara' ha' lem Surat Musa sala'. Hun keh pesala' Surat Musa, bé' keh kelunan éh
         ngerera' kenin ngan kivu éh, bang kelunan éh pesala' éh awah keh.
         12 Allah éh mena' kekat sohoo' inah, ngan Iah awah omok petuneng kelunan. Bang Iah awah
         éh omok purip ngan kebéé kelunan péh. Séé' ka'ah ke' keh keloo' petuneng kelunan?
         13 O kekat ka'ah éh bara' ka', Barang dau iteu' ngan dau sagam péh tam omok tai leboo'
         ja'au da', mokoo' sitai jah ta'un kelebéé' ngan maneu' kuraa'-kuraa' kereja' boh tam
         omok kaya'. Ka'ah éh bara' kenat, jian keh menéng ha' ké',
         14 bé' keh jam ineu'-ineu' tong urip keh sagam. Urip keh iteu' barei' avun awah, éh
         poléng metok awah, la'o inah bé' éh pu'un la'ah.
         15 Bang jian keh bara', Hun néh lem pengeloo' Tuhan boh tam omok murip ngan maneu' iteu'
         ngan inah.
         16 Bang hun iteu' ka'ah bau kenin ngan ngebulah Pengané. Ngebulah Pengané kenat inah
         sala'.
         17 Uban kenat, séé'-séé' éh jam maneu' jian bang bé' éh maneu' éh, kivu éh tekep naneu'
         néh, kelunan inah penyala'.

1 O kekat kelunan kaya', jian keh menéng ha' ké'. Jian keh mangaa' ngan nirau uban
         kekat pengeketa éh juk teneng tong keh.
         2 Pengekaya' keh juk béé ngan kekat pakai keh kinan lipah.
         3 Kekat mas ngan pirek keh juk tedéng; Tedéng néh inah seleket kelunan bara' tong penyala'
         keh ngan penyala' keh inah juk motong usah keh barei' Luten. Pu'un keh tipun kekat
         pengekaya' tong tana' iteu' éh bé' lebéé' La'ah juk béé.
         4 Bé' keh mena' gaji kelunan éh kereja' tong térék keh. Nenéng keh ha' réh pesala'
         keh. Ha' kangaa' irah éh tai majau térék keh, nenéng Allah, Tuhan éh ja'au penyukat.
         5 Urip keh tong tana' iteu' penoo' neu' pengekaya' ngan ngida ka'ah barei' ka'an éh
         lemek éh juk penatai kelunan.
         6 Pu'un keh ngukum ngan mematai kelunan éh bé' pu'un penyala' ngan irah ngerera' awah.
         7 O kekat padéé' ké', jian keh kebit kenin pah avéé' Tuhan tuai kepéh. Jian keh seruh
         tong kelunan éh nérék ngan kebit kenin néh mena térék néh ngebuaa'. Ngan kebit kenin
         néh mena taa' tong bu'un néh ngan taa' tong ga' néh.
         8 Kenat péh ka'ah, jian ka'ah kebit kenin. Jian keh ngelan mu'un, uban dau Tuhan juk
         tuai kepéh lepah danii'.
         9 O kekat padéé' ké' mai ka'ah pané selem ngesa'at jah usah ngan jah usah, dai Allah
         petuneng keh. Iah éh petuneng nah danii' juk tuai mu'un.
         10 O kekat padéé' ké' nesen keh tong irah nabi sahau éh pané palaa' ngaran Tuhan. Jian
         keh nyavuu' pengekebit kenin ngan pengenetep réh dalem kekat pengeketa éh teneng tong
         réh.
         11 Uleu' omok mateng irah kelunan éh murung kenin, uban réh omok ngeretep kenat. Ka'ah
         lepah menéng ha' tosok tong pengekebit kenin Ayub uleu' jam la'o kekat anak ngan olong
         néh matai, Tuhan mena' anak ngan olong ngan néh kepéh uban jalan pengasi ngan penika
         Tuhan ngan néh.
         12 O kekat padéé' ké', mai keh pesupa hun keh maneu' jajii', mai keh pesupa palaa' ineu'-ineu'
         tong langit kenat péh palaa' ineu'-ineu' péh. Tekep keh mipa oo' hun néh oo' bé' hun
         néh bé' boh keh bé' kenukum Allah.
         13 Séé' jin belah ka'ah éh pu'un tusah? Jian iah sebayang. Séé' éh jian kenin? Jian
         iah nyanyi mejing Allah.
         14 Séé' jin belah ka'ah éh sakit? Jian iah tebai irah pengeja'au tong sidang, dokoo'
         réh sebayang tong néh ngan mosoo' nyak Saitun tong néh dalem ngaran Tuhan.
         15 Hun réh sebayang kenat ngan ngelan Tuhan, omok kelunan sakit inah ma'o jin kesakit
         néh, Tuhan omok peka'o éh, ngan kekat penyala' néh omok Tuhan mega' éh.
         16 Uban néh kenat tekep ka'ah ngakun penyala' jah usah ngan jah usah, ngan sebayang
         jah usah ngan jah usah, dokoo' Tuhan omok peka'o keh. Hun kelunan éh teneng kenin
         tong jumen Tuhan sebayang, ja'au mu'un penyukat ha' sebayang néh.
         17 Élia rai, iah péh jah kelunan pekua' barei' uleu' iteu', iah sebayang mu'un dokoo'
         taa' bé' pu'un, la'ah bé' pu'un taa' teleu' ta'un nem laséh kelebéé' néh.
         18 La'o inah iah sebayang kepéh dokoo' taa' pu'un, boh taa' pu'un kepéh, boh tana' iteu'
         pepurip buaa' pinaa' kepéh.
         19 O kekat padéé' ké', hun néh pu'un jah kelunan belah kéh éh petat jin jalan éh teneng,
         boh pu'un jah usah tai mihin éh moléé' tong Allah,
         20 Jian keh nesen ayat iteu'; séé'-séé' éh mihin kelunan penyala' nelikut kekat kesa'at
         néh, kelunan inah purip sahéé' kelunan éh penyala' inah jin pematai ngan penyala'
         néh lepah pega'.1 PÉTERUS1 PÉTERUS1 PÉTERUS1 PÉTERUS1 PÉTERUS

1 Surat iteu' jin Péterus, Lawah Yésus Kristus surat iteu' nena' ngan kelunan éh kevéléé'
         Allah éh lepah piso jin tana' réh tengéé', éh purat ngan mokoo' tong tana' Pontus,
         Galatia, Kapadokia, Asia ngan Bitinia.
         2 Dalem kekat pengeloo' Allah éh Tamen uleu', ka'ah pu'un kevéléé' Néh, dokoo' keh
         omok kelunan éh anah Nah éh ni'ai naneu' Sahéé' Ni'ai, dokoo' ka'ah tigéh tong Yésus
         Kristus ngan pu'un ni'ai neu' dahaa' Néh. Jian Allah mena' ngan keh pengejian ngan
         pengepawah ngan mutaa' kepéh.
         3 Jian lu' bara' jian kenin ngan Allah, Tamen Tuhan lu' Yésus Kristus! Uban Iah pika
         uleu' mu'un, Iah mena' urip maréng ngan lu', neu' Néh pebetéé' Yésus Kristus jin patai
         Néh. Iteu' omok mena' pengepelum éh reken ngan lu'.
         4 Uban kenat uleu juk alaa' kekat pengejian éh pu'un petenup neu' Allah tulat irah
         éh anah Nah. Kekat pengejian inah pu'un nodoo' Néh tong seruga tong retek éh bé' omok
         tasa', borok ngan béé péh.
         5 Kekat pengejian inah anah ka'ah uban keh ngelan tong Allah. Uban kenat ka'ah pu'un
         nihau neu' penyukat Allah dokoo' ka'ah omok alaa' jalan alaa' urip éh petenup Néh
         ke' Néh pepoléng éh tovoo' ga' dau.
         6 Uban kenat jian ka'ah murung kenin, na' péh ka'ah teneng keta neu' penusah éh pinaa'
         arong hun iteu', kekat penusah inah pu'un éh metok awah.
         7 Kekat inah dokoo' pepoléng hun keh ngelan mu'un tong Tuhan hun néh bé' péh. Mas éh
         omok tasa' péh, penarem palaa' luten. Uban kenat pengelan keh éh pelapah jian jin
         Mas péh tekep penarem, dokoo' néh makin reken. Hun néh kenat, hun mah Yésus Kristus
         tuai kepéh, ka'ah omok alaa' kenajung, kemaren ngan penyepah jin Allah.
         8 Ka'ah pika Iah na' péh ka'ah bé' jak na'at Iah. Pu'un keh ngelan tong Néh na' péh
         hun iteu' ka'ah bé' na'at Iah. Uban kenat kemurung keh inah matek Ja'au, maren ngan
         bé' omok benara'.
         9 Éh ke' néh kenat uban Iah lepah purip sahéé' keh, inah sin pengelan keh tong Kristus.
         10 Jalan urip iteu' éh teneteng ngan éh kelenaa' irah nabi ngan pu'un réh bara' tong
         penika éh nena' Allah ngan keh.
         11 Sahéé' Kristus pu'un dalem irah nabi ngan sahéé' inah pu'un bara' tong pengeketa
         éh tekep teneng tong Kristus ngan tong Allah pu'un ngajung Iah kepéh. Irah nabi gahang
         kenin tatek hun néh pu'un kenat da'.
         12 Allah pu'un bara' ngan irah nabi tong kekat éh naneu' réh nah bé' éh tulat usah réh
         tengéé', bang pu'un éh tulat ka'ah. Kekat éh benara' irah nabi inah, hun iteu' lepah
         keh menéng éh jin irah éh bara' tong Rengah jian inah. Irah perengah éh ngan keh palaa'
         penyukat Sahéé' Ni'ai, éh nena' jin seruga pah avéé' irah meliket péh keloo' jam tong
         kekat inah.
         13 Uban néh kenat jian keh ngelayau petenup, mavaa' mu'un-mu'un ngan pu'un pengepelum
         penoo' tong pengejian éh juk nena' ngan keh tovoo' Yésus Kristus tuai kepéh.
         14 Jian keh kivu sohoo' Allah, mai keh kivu kekat pengagat dalem kenin keh barei' éh
         neu' keh sahau hun keh bé' jak jam Allah.
         15 Bang barei' Allah éh tebai ka'ah pu'un ni'ai, jian ka'ah péh ni'ai dalem kekat ineu'-ineu'
         penganeu' keh.
         16 Uban pu'un jah ha' lem surat Allah, ka' éh, Jian ka'ah ni'ai uban Akeu' éh ni'ai,
         ha' Tuhan.
         17 Pu'un keh sebayang ngan Tamen keh tong seruga, bang mai keh seruh Allah tengéé' kenin
         petuneng kelunan, adang Iah pekua' kenin petuneng siget-siget penganeu' réh. Hun néh
         kenat kelebéé' keh murip keto tong tana', jian keh seva' Iah ngan mai maneu' sa'at.
         18 Kejam ka'ah jalan Tuhan ngelepu ka'ah jin urip keh sahau, éh urip tepun keh. Bé'
         éh ngelepu keh palaa' pirek ngan mas éh omok béé.
         19 Ka'ah iteu' kelepu Néh neu' penyukat dahaa' Kristus. Iah mena' urip Néh barei' domba
         éh penatai réh éh pengena' réh ngan Tuhan éh jalan réh omok tavin Tuhan sahau, domba
         éh matek jian mu'un.
         20 Iah pu'un kevéléé' Allah hun tana' iteu' bé' jak pu'un, ngan pu'un Iah poléng kepéh
         sioo' tai ga' tana' dokoo' ka'ah omok alaa' urip.
         21 Jin Iah ka'ah ngelan tong Allah, Éh lepah pebetéé' Éh jin pematai ngan peparen Éh.
         Uban néh kenat hun iteu' ka'ah ngelan tong Allah ngan ngepelum tong Néh ngan kenin
         keh mu'un.
         22 Uban ka'ah kivu ha' tebaraa' éh teneng jin Allah, ka'ah pu'un ni'ai ngan ka'ah murung
         padéé' keh dalem Tuhan ngan semu'un kenin. Uban kenat jian keh kua' pepika ngan kekat
         kenin keh.
         23 Naneu' ha' tebaraa' Allah éh murip ngan pelinguh. Ka'ah lepah kenanak maréng, bé'
         éh jin kelunan bang jin tamen keh éh pelinguh.
         24 Barei' ha' dalem Surat Allah, Kekat kelunan pu'un barei' ureu' awah, ngan kekat kejian
         néh barei' busak awah, barei' ureu' éh melayeu' ngan busak éh peleraa'.
         25 Bang ha' tebaraa' Tuhan pu'un pelinguh. Ngan ha' tebaraa' néh inah, inah éh Rengah
         Jian éh benara' réh ngan keh rai.

1 Uban kenat, Jian ka'ah bet kekat arong pengesa'at jin usah keh. Mai keh pané' kenyo
         la'ah, mai keh ngelayoo' maneu' jian, mai keh sakit kenin ngan kelunan ngan mai keh
         ngesa'at ngaran réh.
         2 Bang barei' anak bala mangaa' juk météé' nah, kenat péh jian ka'ah ngelayau juk mesep
         baa' jin Sahéé' Ni'ai, inah éh ha' tebaraa' Tuhan éh jian mu'un. Neu' ha' tebaraa'
         inah ka'ah omok pepit gahang ngan alaa' urip Tuhan.
         3 Uban pu'un jah ha' lem surat Allah éh bara' ka', Usah ka'ah péh jam tong penika ngan
         pengejian Tuhan.
         4 Jian keh tuai tavin Tuhan, Iah bateu' éh murip, Bateu' inah nebet kelunan uban réh
         seruh éh bé' jian, bang Allah éh ngevéléé' Iah ngan ngajung Éh.
         5 La'ah ka'ah kepéh seleket bateu' éh murip, éh penakai dokoo' maneu' lamin Allah éh
         ni'ai. Uban néh kenat ka'ah barei imam éh kevéléé' Allah ngan éh mena' pengena' éh
         ni'ai éh ngepayoo' kenin Allah, neu' Yésus Kristus.
         6 Barei' ha' lem Surat Allah bara', ka' éh, Pu'un Ku' ngevéléé' jah bateu' éh pelapah
         jian mu'un. Bateu' inah nepei' Ké' tong Yérusalem, ke' néh omok bateu' pengereken,
         dokoo' séé' éh ngelan tong bateu' inah, bé' iah teneng menyaa'.
         7 La'ah bateu' inah jian mu'un éh ngan ka'ah éh ngelan, bang tong kelunan éh bé' ngelan
         inah éh barei' ha' lem surat Allah bara' Bateu' éh nebet irah tukeng lamin uban réh
         seruh éh bé' pu'un gunah, Bateu' inah néh éh jian mu'un, ha' Néh.
         8 La'ah pu'un jah ha' kepéh lem surat Allah La'ah inah éh bateu' éh mihin kelunan tekaleu',
         Neu' bateu' inah pinaa' réh tekaleu' avéé' réh pegup, kenat ha' Néh. Éh ke' réh tekaleu'
         kenat, uban réh bé' ngelan tong ha' tebaraa' Allah, uban kenat éh pengeloo' Allah
         ngan réh.
         9 Bang ka'ah jah pohoo' éh kevéléé' Allah, imam-imam éh mena' urip néh maneu' kereja'
         Allah, pohoo' éh ni'ai, kelunan éh anah Allah mu'un. Allah ngevéléé' keh dokoo' keh
         omok perengah penganeu' Néh éh ngebéé kenin kelunan Allah lepah tebai ka'ah musit
         jin merem dokoo' masek lem rema Néh éh jian mu'un.
         10 Sahau bé' ka'ah kelunan éh anah Allah, bang hun iteu' ka'ah éh anah Nah. Sahau bé'
         ka'ah jam penika Allah, bang hun iteu' ka'ah jam tong penika Néh kepéh.
         11 O kekat bakéh ké', ka'ah barei' kelunan nyakai ngan kelunan tejeu' tong tana' iteu'.
         Uban kenat akeu' nyohoo' ka'ah dokoo' mai keh kivu kemagat éh sa'at lem kenin kelunan,
         éh ngelayau pekayau ngan sahéé'.
         12 Jian keh jian barék lem pengurip keh belah kekat kelunan éh bé' jak sakui ngelan
         Tuhan, kenat péh hun réh pesala' keh tong ineu'-ineu' péh, naneu' réh na'at barék
         keh éh jian inah, irah éh bé' ngelan Tuhan péh, omok réh seva' Allah tovoo' Dau Néh
         tuai kepéh petuneng kelunan.
         13 Dalem ngaran Tuhan jian keh ngerera' tong peritah, jian péh tong pengeja'au raja'
         Rum éh bau kekat réh béé.
         14 Kenat péh ngan gabenor éh kevéléé' pengeja'au Raja' Rum ke' néh ngukum kelunan sa'at
         ngan ke' néh sepah kelunan éh maneu' jian.
         15 Uban inah éh pengeloo' Allah hun keh maneu' kekat barék éh jian, inah jalan keh mapat
         kelunan éh pané éh pesala' keh awah.
         16 Jian keh murip barei' kelunan éh pohoo' pelepu, na' péh kenat mai keh pakai pengelepu
         keh inah dokoo' petavun pengesa'at, Bang jian keh murip barei' kelunan éh kivu sohoo'
         Allah.
         17 Jian keh ngerera' tong kekat kelunan béé murung tong kekat padéé' keh dalem Tuhan,
         Jian keh medai tong Allah ngan ngerera' tong raja'.
         18 Jian kekat kelunan sohoo' petem kivu sohoo' pengeja'au néh ngan ngerera' tong réh,
         bé' makat ngan kelunan éh jian ngan éh pika keh awah, bang ngan irah éh mahéng kenin
         ngan éh bé' jam pika péh.
         19 Adang Allah omok mena' pengejian ngan keh hun keh ngan kebit kenin ngeretep lem kekat
         pengeketa, éh semu'un néh bé' tekep teneng tong keh uban keh kivu pengeloo' Allah.
         20 Hun keh ngeretep tovoo' réh mipok keh uban keh pu'un maneu' sala', bé' iteu' omok
         ngegahang kenin keh ngan nolong keh. Bang hun keh ngeretep ngan kebit kenin tovoo'
         réh peketa keh uban keh maneu' kekat éh teneng, adang Allah omok pengejian ngan keh.
         21 Kenat péh Allah tebai keh, dokoo' keh omok ngeretep ngan kebit kenin lem kekat pengeketa
         keh, uban Kristus péh lepah keta uban Néh purip keh, ngan Iah bara' jalan ngan keh
         dokoo' keh omok kivu uban Néh.
         22 Bé' Iah maneu' penyala' ineu'-ineu', ngan bé' pu'un séé'-séé' péh menéng ha' Néh
         pané kenyo.
         23 Hun réh menoo' Éh bé' Iah nyakat menoo' réh kepéh, hun réh peketa Éh bé' Iah nyulei'
         kesa'at inah kepéh ngan réh, bang Iah ngelan Allah éh petuneng ngan teneng inah.
         24 Kristus tengéé' tagong penyala' uleu' usah Néh tong kayeu' salib, dokoo' uleu' pelepu
         jin penyukat penyala', ngan murip kivu pengeloo' Allah. Kekat suhat Kristus nah éh
         peka'o keh.
         25 Sahau ka'ah barei' domba éh tawang, bang hun iteu' ka'ah lepah nihin moléé' dokoo'
         kivu gembala, éh mihau urip keh.

1 Barei' ha' ké' ngan kelunan sohoo' kenat kepéh kekat ka'ah redo éh pu'un lakei' petem
         kivu sohoo' lakei' néh. Hun pu'un irah lakei' éh bé' ngelan tong ha' tebaraa' Tuhan,
         hun néh na'at barék redo néh jian, boh iah keloo' ngelan Tuhan kepéh na' péh redo
         néh bé' pu'un bara' ineu'-ineu' ngan néh.
         2 adang irah keloo' ngelan hun néh na'at barék redo néh ni'ai ngan murip ngerera' tong
         Tuhan.
         3 Mai keh alaa' kuraa'-kuraa' arong pakai dokoo' ngejian usah keh awah, mai keh maneu'
         bok keh tengéé' jin éh pohoo' penganeu' keh éh malai, ngan pakai jong mas ngan pakai
         talem pinaa', jalan keh no'é' kelunan awah.
         4 Bang jian keh alaa' layan éh jian neu' kenin keh éh pu'un ni'ai. Layan omok mukun
         uban néh neu' kenin éh dawai ngan kenin éh diva', kenin éh kenat jian mu'un éh tong
         Allah.
         5 Kenat péh irah redo sahau éh anah Allah ngan ngelan tong Tuhan, inah jalan irah ngejian
         usah réh, irah petem kivu sohoo' lakei' réh.
         6 Kenat péh redo Abraham Sara sahau, iah kivu sohoo' lakei' néh, iah mateng lakei'
         néh pengeja'au néh. Hun ka'ah maneu' jian ngan bé' pu'un medai, ka'ah péh seleket
         anak néh.
         7 Kenat péh kekat ka'ah lakei' éh pu'un redo, jian keh ngerera' tong redo keh ngan
         pika éh, uban iah éh lemoo' usah. Jian keh seva' éh uban lakei' ngan redo pekua' alaa'
         pengena' urip éh mu'un ngan pelinguh jin Allah. Jian keh maneu' kenat dai pu'un ineu'-ineu'
         péh mapat ha' sebayang keh.
         8 Inah éh ga' ha' ké', jian kekat ka'ah béé jah awah ha' ngan jah awah penyeruh. Jian
         keh pekua' pepika barei irah éh pepadéé' mu'un. Ngan jian keh pekua' tolong, petolong
         belah ka'ah ke' ngan diva kenin.
         9 Mai keh mipa kesa'at ngan kesa'at kenat péh mai keh menoo' hun réh menoo' keh; bang
         jian keh mipa kesa'at palaa' pengejian éh jin Allah. Ka'ah tekep maneu' kenat uban
         Allah pu'un pejajii' mena' pengejian, tovoo' Néh tebai keh.
         10 Barei' ha' lem surat Allah bara', ka' éh, Kelunan éh keloo' murip jian ngan ngida,
         mai éh pané ngesa'at kelunan, ngan mai éh kenyo.
         11 Jian iah piso jin kekat éh sa'at ke' néh maneu' jian kepéh. Jian iah mekat pitah
         jalan ke' néh omok alaa' pengepawah.
         12 Jian keh maneu' kenat uban Tuhan ngelayau mihau kelunan éh maneu' pengeloo' Néh,
         Iah ngelayau menéng ha' sebayang réh, Bang Tuhan ngelawan kelunan éh maneu' kesa'at.
         13 Séé' éh juk maneu' sa'at tong keh hun keh mekat mu'un maneu' jian.
         14 Na' péh réh peketa keh uban keh maneu' jian, jian keh murung kenin, mai keh medai
         ngan mapah kenin.
         15 Jian keh ngerera' tong Kristus ngan alaa' Iah pengeja'au keh mu'un. Jian keh ngelayau
         petenup kenin keh dokoo' keh jam mipa ha' irah éh neteng keh tong pengelan keh.
         16 Jian keh mipa ha' réh ngan dawai kenin ngan ngerera' tong réh. Mai keh kejeraa' ineu'-ineu'
         masek lem kenin keh éh omok ngesa'at kenin keh, dokoo' tong kekat jalan réh pesala'
         keh, uban neu' keh kivu Kristus, hun réh na'at barék keh jian inah, irah péh jam menyaa'
         kepéh uban réh ulak pesala' keh awah.
         17 Pelapah jian ka'ah teneng pengeketa hun keh maneu' jian hun néh kenat éh keneloo'
         Allah, jin hun keh teneng pengeketa uban keh maneu' kesa'at.
         18 Éh ke' néh kenat uban Kristus tengéé' matai jah koléé' awah ngan avéé' pelinguh-linguh,
         dokoo' penyala' lu' omok pega'. Iah bé' pu'un sala' bang matai ngeliwah kelunan éh
         penyala', dokoo' Iah omok mihin ka'ah tavin Allah. Irah mematai usah Néh bang Iah
         murip kepéh lem sahéé' Néh.
         19 Dalem sahéé' Néh Iah tai Perengah Rengah éh jin Allah ngan kekat sahéé' éh pu'un
         lem lamin tutup,
         20 Inah éh kekat sahéé' kelunan éh ngelapah sohoo' Allah tovoo' Allah mena réh ngan
         kebit kenin sioo' Noh maneu' kapen. Ayah usah éh pu'un dalem kapen inah, ngan irah
         omok murip jin labuu inah.
         21 Labuu inah tapan tong baa' éh jalan kelunan ngebatis keh éh purip keh hun iteu'.
         Pengebatis inah bé' éh mohéé' nong jin usah keh bang neu' kekat éh kenakun keh ngan
         Allah jin kenin keh mu'un éh jian. Pengebatis iteu' purip keh uban Yésus Kristus lepah
         betéé' jin pematai ngan lepah moléé' tai seruga. Hun iteu' Iah saa' na'au' Allah ngan
         pengeja'au kekat meliket, ngan kekat éh pu'un penyukat ngan éh ja'au tong seruga.
         22 éh lepah moléé' tai seruga ngan kenajung saa' na'au' Allah, ngan pengeja'au kekat
         meliket ngan kekat éh pu'un penyukat ngan éh ja'au tong seruga.

1 La'ah uban Kristus lepah tagong pengeketa tong usah Néh, jian ka'ah ngegahang kenin
         keh palaa' penyeruh éh pekua' kenin Kristus. Éh ke' néh kenat uban séé'-séé' éh tagong
         pengeketa tong usah néh, bé' iah maneu' penyala' kepéh.
         2 Kelebéé' keh murip keto tong tana', jian keh murip kivu pengeloo' Allah, mai keh
         murip kivu pengagat usah keh awah.
         3 Hun sahau rai, lepah lebéé' tenéh keh maneu' ineu' éh keloo' naneu' kelunan éh bé'
         jam Allah. Ka'ah murip maneu' barék éh sa'at. Ka'ah murip mavuk, kuman nyahan mesep
         baa' maneu' mavuk, ngan seva' butun éh ngejelemih nah.
         4 Bang hun iteu' irah éh bé' ngelan tong Allah, béé kenin réh ngan sa'at kenin réh,
         uban keh bé' pu'un pemung ngan réh maneu' barék éh sa'at pekua' sahau nah, uban néh
         kenat nah ke' réh muau keh awah.
         5 Bang irah tekep bara' tong urip réh ngan Allah éh sedia petuneng kelunan éh murip
         ngan éh matai péh.
         6 Uban néh kenat, inah néh ke' réh bara' Rengah Jian nah, jian péh éh ngan kelunan
         éh lepah matai rai, dokoo' na' péh réh teneng ukum éh kemalai teneng tong kelunan,
         sahéé' réh éh omok murip pekua' pengeloo' kenin Allah. Éh ke' réh kenukum kenat, uban
         penyala' neu' réh kelebéé' réh murip tong tana' iteu' rai, bang Allah mena' bi'en
         ngan réh dokoo' réh omok alaa' urip éh pelinguh.
         7 La'ah sioo' pengega' tana' lepah danii', jian keh mihau kenin keh ngan seruh jian-jian,
         dokoo' keh omok sebayang.
         8 Éh pelapah gunah éh tekep ka'ah maneu', inah éh pika ngan pepika ngan kekat kenin
         keh uban neu' keh jam pepika kenat pinaa' penyala' omok pega'.
         9 Jian ka'ah alaa' kelunan éh nyakai tong lamin keh ngan jian kenin, mai keh leko alaa'
         réh.
         10 Jian siget usah tigéh maneu' kereja' Tuhan uban pinaa' arong pengena' Allah dalem
         kenin kelunan dokoo' lu' nolong kelunan éh jah. Jian keh tigéh dalem kekat pengena'
         Néh inah.
         11 Séé'-séé' éh juk nebaraa' kelunan, jian iah bara' ha' éh jin Allah. Hun keh pu'un
         pengena' dokoo' nolong kelunan éh jah, jian keh nolong réh neu' pengegahang éh nena'
         Allah ngan keh. Dokoo' dalem kekat-kekat néh béé, Allah pu'un kenajung lem Yésus Kristus.
         Kristus éh pu'un pengaren ngan penyukat pah avéé' pelinguh. Amin.
         12 O kekat bakéh ké', mai ka'ah béé kenin dalem pengeketa iteu', pengeketa inah pekua'
         luten éh palaa' réh memarem mas, mai keh barei' kelunan éh tejeu' tong pengeketa ngan
         mujah kenin seruh.
         13 Bang jian ka'ah murung kenin uban keh pu'un pemung ngan Kristus dalem pengeketa Néh.
         Uban barei' ka'ah pu'un pemung ngan Néh dalem pengeketa Néh hun iteu', kenat péh ka'ah
         omok murung hun Néh tuai lem kekat pengaren kepéh.
         14 Murung kenin ka'ah hun réh pekenyaa' keh uban keh kivu Kristus, uban hun néh pu'un
         kenat, inah pepoléng Sahéé' éh maren, inah éh Sahéé' Ni'ai pu'un dalem keh.
         15 Mai éh uban keh maneu' barék éh sa'at barei' kelunan éh mematai kelunan kenat péh
         nekau, kenat maneu' kekat arong éh sa'at, kenat péh uban néh kasau kereja' kelunan
         éh jah.
         16 Uban hun keh teneng pengeketa uban ngaran keh Kristén, mai keh menyaa', bang jian
         keh mejing Allah, uban keh anah Kristus.
         17 Uban avéé' lah jaka' Allah petuneng kekat kelunan, bu'un-bu'un Iah juk petuneng irah
         éh anah Nah. Hun uleu' éh ngelan saa' tenah petuneng Néh, matek tusah mu'un tong ga'
         néh ngan kelunan éh bé' ngelan tong Rengah jian éh jin Allah pu'un kenat tong uleu'
         éh ngelan, kineu' kepéh tong kelunan éh pohoo' néh bé' ngelan tong Rengah Jian éh
         jin Allah?
         18 Uban pu'un éh barei' ha' dalem surat Allah, ka' éh, Hun kelunan éh ngelan ma'an alaa'
         urip, kineu' éh tong kelunan éh bé' ngelan ngan éh maneu' penyala' péh?
         19 Hun néh kenat kelunan éh pu'un keta uban pengelan réh tong Allah, jian irah petem
         maneu' jian ngan mena' usah réh ngan Allah éh bu'un-bu'un suai réh kelunan ke' Néh
         mihau réh uban Tuhan éh tigéh.
         
            

         
      
   
      
         5
1 Akeu' petesen ka'ah pengeja'au lem sidang, uban akeu' péh pengeja'au tong sidang.
         Pu'un ku' lepah na'at pengeketa Kristus ngan pu'un ku' tosok éh kepéh. Adang akeu'
         omok pemung ngan Néh tovoo' Iah tuai kepéh lem kekat pengaren Néh.
         2 Jian ka'ah mihau irah éh domba Allah, éh nena' Allah ngan keh. Jian keh mihau réh
         ngan jian kenin, uban kenat éh pengeloo' Allah, mai keh mihau réh ngan sa'at kenin.
         Jian keh maneu' kereja' keh mu'un, bé' makat uban juk alaa' utung awah, bang neu'
         kenin keh keloo' mihau ngan petubo réh mu'un.
         3 Mai keh mihau réh ngan mahéng kenin ngan bau kenin, bang jian kekat barék ngan kenin
         keh pu'un jian ke' néh omok jah telana' ngan irah.
         4 Hun Kristus Gembala éh pengeja'au kekat Gembala inah pu'un tuai kepéh, vam, ka'ah
         juk alaa' tapong éh maren ngan pelinguh.
         5 Kenat péh kepéh kekat ka'ah lemanai, jian ka'ah kivu sohoo' irah éh ja'au. Jian ka'ah
         béé-béé diva' kenin, nolong petolong uban pu'un jah ha' dalem surat Allah éh bara'
         ka', Allah ngelawan irah éh bau kenin bang Iah pika irah éh diva' kenin, ha' Néh.
         '
         6 Hun néh kenat jian ka'ah ngediva' kenin keh ra' ojoo' Allah éh ja'au penyukat, dokoo'
         Iah omok ngebau keh kepéh.
         7 Jian keh bara' kekat penusah keh ngan Allah uban Iah éh mihau keh
         8 Mavaa' mu'un-mu'un mai keh telalau kenin, uban Sitan éh ayau keh, iah lakau semah-semah
         pekua' barei' tepun éh tiwap pitah ka'ah ke' néh kon éh kenat péh Sitan.
         9 Jian keh petem dalem pengelan keh ngan ngelawan iah, uban ka'ah jam kelunan éh jah
         éh ngelan tong Tuhan, tipo tana', irah péh teneng pengeketa pekua' ka'ah iteu'.
         10 Bang La'o keh teneng pengeketa éh metok awah, Allah tengéé' juk maneu' ka'ah sukup
         mu'un. Iah juk petekedéng keh, ngegahang keh ngan ngereken keh, uban Iah Allah éh
         matek jian kenin ngan éh lepah tebai ka'ah dokoo' masek lem kemaren Néh éh pelinguh,
         uban ka'ah murip pemung ngan Kristus.
         11 Iah éh pu'un penyukat pelinguh-linguh! Amin.
         12 Pu'un Silas nolong akeu' éh seneruh ké' barei' jah padéé' dalem Tuhan éh tigéh. Akeu'
         nyurat iteu' suti' awah, dokoo' ngegahang ka'ah ngan bara' tong iteu' néh pengasi
         Allah éh mu'un ngan keh. Jian keh petem dalem pengasi Néh.
         13 La'ah irah padéé' keh tong sidang tong Babel, kelunan éh kevéléé' Allah, irah inah
         bara' tabi' ngan ka'ah, kenat péh Markus anak ké' dalem Tuhan.
         14 Jian ka'ah petabi' siget usah ka'ah ngan murung kenin. Jian Allah mena' pengepawah
         Néh ngan kekat kelunan éh anah Kristus.2 PÉTERUS2 PÉTERUS2 PÉTERUS2 PÉTERUS2 PÉTERUS

1 Surat iteu' jin Simon Peterus, kelunan sohoo' éh lawah Yésus Kristus. Surat iteu'
         nena' ké' ngan kelunan éh ngelan tong Kristus pekua' améé' éh ngelan tong Néh. Yésus
         Kristus, inah éh Allah éh pepurip lu', maneu' lu' kelu' omok ngelan tong Néh uban
         Iah éh maneu' kekat éh teneng.
         2 Uban keh jam Allah ngan Yésus éh Tuhan lu', jian kekat kemurung Allah ngan pengepawah
         Néh pepit dalem kenin keh kepéh.
         3 Naneu' penyukat Néh éh nena' Allah ngan lu' pu'un Iah mena' kekat éh tekep tong urip
         uleu' éh ni'ai, dokoo' urip lu' omok jian barei' éh tekep ngan kelunan éh ngelan Tuhan.
         Uleu' omok murip jian kenat neu' pengejam lu' tong Allah éh tebai lu' tai pemung ngan
         Néh dalem kekat pengaren ngan pengejian Néh.
         4 Kenat péh Iah mena' kuraa' kuraa' arong jajii' éh matek jian mu'un ngan lu'. Dokoo'
         lem kekat inah béé ka'ah pu'un kivu barék Allah ngan pelepu jin pengagat éh sa'at
         éh pu'un tong tana' iteu'.
         5 Uban néh kenat, jian keh ngerakep dokoo' keh petem ngelan tong Kristus, mihau urip
         éh jian ngan kepéh jam tong pengeloo' Allah.
         6 Kenat kepéh ka'ah tekep mihau usah keh ngeretep kenin tovoo' keh teneng tong ineu'-ineu'
         péh ngan ka'ah tekep murip ni'ai.
         7 Ka'ah tekep murung tong padéé' keh dalem Tuhan ngan pika tong kekat kelunan béé.
         8 Kekat barék inah éh tekep pu'un ngan keh hun keh alaa' éh ngan kivu éh mu'un, adang
         urip keh pu'un gunah ngan ka'ah pepit kepéh jam tong Yésus Kristus Tuhan lu' ngan
         jian.
         9 Bang séé'-séé' éh bé' pu'un kekat barék éh jian inah, kelunan inah barei' kelunan
         éh pu'un siik awah ta'an ngan iah ngelepan iah lepah nohéé' jin penyala' néh éh lepah.
         10 Uban néh kenat o kekat padéé' ké', jian keh mekat pekalai dokoo' pekelenaa', ka'ah
         éh tenebai Allah ngan éh kevéléé' Néh. Hun keh maneu' kenat, bé' keh peleraa' jin
         pengelan keh kepéh.
         11 Hun keh maneu' kenat, boh keh pu'un penyukat omok tai lem Pengihau éh pelinguh jin
         Tuhan éh purip lu' Kristus.
         12 Uban néh kenat adang akeu' juk ngelayau petesen ka'ah tong kekat inah, na' péh ka'ah
         lepah jam éh ngan petem dalem ha' tebaraa' Allah éh lepah nalaa' keh inah.
         13 Adang akeu' tekep petesen ka'ah tong kekat inah béé kelebéé' ké' murip keto.
         14 Uban kejam ké' bé' akeu' lebéé' murip tong tana' iteu' la'ah, uban Tuhan Yésus Kristus
         lepah bara' éh kenat ngan ké'.
         15 Uban néh kenat akeu' juk ngerakep mu'un-mu'un dokoo' jin la'o akeu' matai péh, ka'au'
         ngelayau nesen tong kekat iteu' béé.
         16 Uban bé' améé' kivu ha' suket kelunan hun mé' nebaraa' ka'ah tong Tuhan Yésus Kristus
         éh juk tuai kepéh dalem kekat penyukat Néh. Maten améé' tengéé' pu'un na'at kekat
         kemaren Néh hun Néh pu'un tong tana' iteu' rai.
         17 Pu'un améé' pemung ngan Néh tovoo' Néh kenajung ngan peparen Allah éh tamen. Tovoo'
         inah pu'un ha' jin Iah éh matek maren pané ngan Néh. Iteu' néh Anak Ké' éh kemurung
         Ké'. Iah ngepayoo' kenin Ké' ha' Néh.
         18 Améé' tengéé' pu'un menéng ha' inah tuai jin seruga tovoo' améé' pemung ngan Néh
         bau tokong éh ni'ai inah.
         19 Uban néh kenat améé' makin ngelan kepéh tong ha' éh benara' irah nabi, Ka'ah tekep
         mihau ha' tebaraa' irah ngan jian-jian, uban ha' tebaraa' irah éh barei', titui éh
         perema tong retek éh merem pah avéé' dau peka, ngan ada kenyalung teka rema éh perema
         dalem kenin keh.
         20 Éh bu'un-bu'un éh tekep keh nesen inah éh, bé' pu'un séé'-séé' péh omok pekelenaa'
         sin ha' éh benara' Tuhan lem surat Tuhan palaa' pengejam néh tengéé'.
         21 Uban kekat ha' tebaraa' éh benara' irah nabi, bé' irah bara' éh kivu pengeloo' kenin
         réh tengéé', bang Sahéé' Ni'ai pekelenaa' éh lem kenin réh tovoo' réh bara' ha' Allah
         ngan kelunan.

1 Hun sahau pu'un kuraa'-kuraa' irah nabi, éh ngelavo' musit belah irah éh anah Allah.
         Kenat péh irah éh ngelavo' juk musit belah ka'ah tovoo' hun iteu'. Irah pu'un perengah
         ha' tebaraa' éh sala' ngan éh petawang. Avéé' réh bet Yésus Kristus Tuhan éh purip
         réh uban néh kenat inah maneu' ukum Tuhan laho juk teneng tong réh
         2 Na' péh kenat, pinaa' kelunan juk kivu gaya' urip irah guru éh ngelavo' éh maneu'
         penganeu' éh segit penganeu' réh inah mihin kelunan ngesa'at jalan éh teneng jin Allah.
         3 Irah kelunan éh ngelavo' nah, magat juk alaa' mekum, kenat jalan réh alaa' rigit
         jin kelunan éh kivu réh uban réh nebaraa' réh tong kuraa'-kuraa' ha' tebaraa' éh sala',
         tebaraa' éh neu' irah ke' tengéé'. Lebéé' tenéh Allah pu'un bara' tong ukum éh juk
         teneng tong réh, bé' Tuhan telalau kenin adang Tuhan pu'un ngukum réh mu'un.
         4 Allah péh bé' Iah ngelepu irah meliket éh lepah maneu' penyala', bang Iah bet réh
         lem meraka. Sinah réh kejeret tong retek éh merem pah avéé' Dau Tuhan petuneng kelunan.
         5 Pekua' irah kelunan sahau éh pinaa' penyala', bé' réh pelepu jin ukum Allah. Iah
         maneu' labuu ke' Néh ngebéé kelunan éh maneu' penyala' bang Iah purip Noh ngan tujuu'
         usah éh pemung ngan néh, uban Noh mihin pengurip éh ngepayoo' kenin Allah.
         6 Kenat péh Allah pu'un ngukum irah tong leboo' Sodom ngan leboo' Gemora ngan ngebéé
         réh neu' luten. Inah jah telana' dokoo' omok petesen kelunan éh petem maneu' kesa'at
         hun iteu' péh, adang ukum Tuhan pu'un teneng tong réh.
         7 La'ah Allah purip Lot, uban iah jah kelunan éh teneng, avéé' néh pua kenin na'at
         kekat barék éh sa'at éh neu' kelunan bé' ngelan Tuhan.
         8 Uban kelebéé' Lot murip belah irah, besau kenin néh neu' kekat barék réh sa'at éh
         ta'an néh ngan nenéng néh siget-siget dau.
         9 Kenat péh Tuhan jam purip kekat kelunan éh ni'ai jin kekat arong penupat ngan penusah
         réh, ngan Iah jam pokoo' kelunan sa'at dokoo' réh kenukum tong dau petuneng.
         10 Makin péh irah éh kivu pengagat éh segit ngan irah éh lebuau tong penyukat Allah.
         Irah guru éh ngelayoo' inah bé' réh jam menyaa' bau kenin réh. Bé' irah peduli'. Kekat
         éh maren tong seruga; bang irah ngesa'at kekat néh béé.
         11 Na' péh kekat meliket pelapah gahang ngan pu'un penyukat jin irah guru éh ngelavo'
         inah, bé' irah pesala' ngan ngesa'at ngaran réh tong jumen Tuhan.
         12 Bang irah guru éh ngelavo' nah bara' ka'an éh luvaa' éh pu'un tong tana' dokoo' kelunan
         alaa' ngan mematai éh awah. Irah kivu kenin réh awah. Palaa' kekat ha' éh sa'at irah
         ngesa'at ngan muau ineu'-ineu' éh bé' kejam réh. Irah péh juk kenebéé barei' ka'an
         éh luvaa' inah.
         13 Neu' réh petusah kenin kelunan éh jah, adang irah tengéé' péh teneng tusah kepéh.
         Kenat péh bé' réh jam menyaa', hun dau rema murung kenin réh kivu kekat pengagat usah
         réh. Tovoo' réh pu'un kuman pemung ngan keh, barék réh omok pekenyaa' mu'un. Irah
         murung kenin uban réh omok ngelavo' keh.
         14 Hun réh na'at irah redo, kelih réh maneu' barék sa'at ngan petuyang péh, bé' réh
         sara maneu' barék éh sa'at, ngelayau réh maneu' barék sa'at kenat. Kenat kepéh irah
         keloo' tupat kelunan éh bé' petem lem Tuhan, ke' réh mihin réh maneu' penyala'. Kenin
         réh malai tong kesa'at awah, barei' kelunan ngelayau kuman nyahan bé' réh omok beso,
         adang ukum Tuhan omok teneng tong réh.
         15 Irah pu'un petat jin jalan éh teneng, tawang awah réh. Pu'un réh kivu jalan éh kenivu
         Bileam anak Beor sahau. Bileam nah magat alaa' rigit éh juk nena' réh ngan néh ke'
         néh maneu' sa'at.
         16 Bileam nah neta' Tuhan uban penyala' néh inah keledai néh pané' palaa' ha' kelunan
         ngan meta' Bileam jin penganeu' néh éh palui nah.
         17 Irah guru éh ngelavo' inah barei' okoo' usit baa' éh metei' ngan mapeu' ngan barei'
         avun éh selevuu kepu. Allah lepah petenup jah jalan éh matek merem ngan réh.
         18 Irah pepoléng réh bau kenin ngan palui, kenat péh irah pakai pengagat éh segit dokoo'
         ngelohoo' kelunan éh maréng pelepu jin belah kelunan éh murip tawang.
         19 Irah guru éh ngelavo' inah pejajii' mena' pengelepu ngan réh, bang usah irah guru
         éh ngelavo' inah tengéé' péh keripen neu' kemalai réh éh juk kebéé réh. Éh ke' néh
         kenat, uban séé'-séé' éh senopéé ineu'-ineu' péh, iah néh éh ripen kekat inah.
         20 Kelunan éh jam Tuhan ngan Éh purip lu' Yésus Kristus, lepah pelepu jin penyukat tana'
         iteu' éh ngesegit kelunan. Bang hun jin la'o inah irah keripen kepéh ngan sopéé' neu'
         kekat penyukat inah, urip réh pelapah sa'at kepéh jin hun réh bé' jak jam Kristus.
         21 Pelapah jian kelunan éh kenat bé' pu'un jam gaya urip éh keneloo' Allah, jin hun
         réh jam éh ngan bé' keloo' kivu sohoo' éh nena' Allah.
         22 Pu'un jah ha' tapan éh pekua' ngan kelunan éh maneu' kenat, ka' éh, Aseu' moléé'
         kuman lutaa' néh kepéh, ngan Idok éh lepah peroo' réh moléé' tai ngelina' dalem lina'
         néh kepéh.

1 O kekat bakéh ké', iteu' éh keruwah koléé' ké' maneu' surat ngan ka'ah. Dalem duah
         surat ké' iteu', akeu' tupat mihin keh seruh tong kekat éh ni'ai, neu' ké' petesen
         keh tong néh.
         2 Akeu' keloo' ka'ah nesen ha' éh benara' irah nabi Allah sahau, kenat péh kekat tebaraa'
         ngan kekat sohoo' éh jin Tuhan éh ngelepu lu', éh benara' irah lawah ngan keh kepéh.
         3 Éh bu'un néh jian keh nesen, tai sioo' pengega' urip pu'un kuraa'-kuraa' kelunan
         juk betéé' ngan maneu' barék sa'at kivu kenin réh tengéé'. Irah pu'un peja' keh,
         4 ngan bara' mah savéé' Néh éh kunah réh nah kei avéé' tepun lu' péh lepah matai bang
         kekat ineu'-ineu' péh pu'un pekua' barei' éh pu'un jin bu'un nah ke' éh.
         5 Uban réh ngepo'ong awah, bé' keloo' jam tong penyukat Allah éh suai kekat langit
         ngan tana' neu' ateng ha' Néh awah. Tana' iteu' senuai Néh jin baa' ngan palaa' baa'.
         6 Neu' baa' inah kepéh, inah éh labuu, inah jalan Tuhan ngebéé kekat tana' sahau nah.
         7 Bang langit ngan tana' éh pu'un hun iteu', neu' ha' Néh awah Tuhan mihau éh pah avéé'
         jaka' Néh ngebéé éh palaa' luten. Langit ngan tana' péh pu'un nihau Néh pah avéé'
         dau Tuhan pu'un ngukum ngan kebéé kekat kelunan éh bé' ngelan Tuhan.
         8 O kekat bakéh ké', mai keh ngelepan ha' ké' iteu', tong ta'an Tuhan jah dau péh bé'
         éh tengéé' jin jah ibu ta'un. Jah ibu ta'un péh bé' éh tengéé' jin jah dau nah, pu'un
         éh pekua' awah.
         9 La'ah bé' Tuhan tipa' maneu' kekat éh pejajii' Néh, na' péh jelua' kelunan seruh
         Tuhan tipa' maneu' éh, uban neu' Néh kebit kenin bé' Iah keloo' jah-jah usah péh matai
         lem penyala' néh, bang Iah keloo' kekat kelunan pekoléé' kenin jin penyala' réh.
         10 Bang Dau savéé' Tuhan inah, iah tioo pu'un avéé' barei' kelunan éh nekau. Tovoo'
         Dau inah langit pu'un béé pemung ngan ha' éh ja'au mu'un, ngan kekat éh tong langit
         péh pu'un potong béé. La'ah tana' iteu' ngan kekat éh pu'un tong néh juk salai béé.
         11 Uban kekat inah juk béé kenat, kineu' tok ka'ah dalem urip keh hun iteu'? Adang éh
         tekep kekat urip keh pu'un ni'ai ngan pu'un lem nihau Allah kelebéé' keh mena tong
         Dau savéé' Néh.
         12 Ngan neu' kekat penganeu' keh kenat, inah jalan pesavéé' Dau inah rigah avéé'. Tovoo'
         Dau inah langit potong béé ngan kekat éh tong langit péh munyai neu' éh pana mu'un.
         13 Bang uleu' mena ineu' éh lepah pejajii' Allah, Iah inah Langit maréng ngan tana'
         maréng jalan kekat éh teneng mu'un.
         14 Uban néh kenat, O kekat padéé' éh kemurung ké', kelebéé' keh mena Dau inah avéé',
         jian keh mekat dokoo' keh pu'un ni'ai ngan bé' pu'un sala' ineu'-ineu' tong jumen
         Allah.
         15 Jian ka'ah seruh tong pengekebit kenin Tuhan lu', inah jah bi'en éh nena' Tuhan ngan
         keh dokoo' keh omok alaa' urip Néh. Padéé' lu' Paulus éh kemurung lu', neu' pengejam
         éh nena' Allah ngan néh.
         16 Dalem kekat surat néh, Paulus, ngelayau nyurat tong kekat inah. Adang pu'un kuraa'-kuraa'
         ha' lem surat néh éh bé' lumang kenejam. Kelunan éh bé' jam ineu'-ineu' ngan éh lemoo'
         pengelan, lepah sala' bara' sin ha' inah. Irah péh lepah sala' bara' sin ha' jin kuraa'-kuraa'
         tulat surat Tuhan éh jah penganeu' inah mihin penasa' tong usah réh tengéé'.
         17 Bang ka'ah kekat padéé' éh kemurung ké' ka'ah lepah jam tong inah, uban néh kenat
         jian keh mavaa' mu'un-mu'un dai keh pu'un tawang naneu' penganeu' kelunan éh maneu'
         sa'at, ngan pelohoo ' jin jalan tekedéng éh reken.
         18 Tekep ka'ah pepit lem penika Yésus Kristus. Tuhan ngan Éh purip lu' ngan tekep ka'ah
         péh pepit kepéh jam tong Iah. Jian uleu' mejing ngan peparen Kristus, hun iteu' ngan
         kelebéé'-lebéé' néh. Amin.1 YOHANES1 YOHANES1 YOHANES1 YOHANES1 YOHANES

1 La'ah pu'un mé' maneu' surat iteu' ngan keh uban mé' juk bara' tong Ateng Ha' éh
         mena' urip, inah éh Ateng Ha' éh lepah pu'un jin bu'un-bu'un sahau. Améé' lepah menéng
         éh, ngan maten mé' tengéé' lepah na'at éh. Améé lepah na'at éh ngan améé' lepah ngamit
         éh palaa' ojoo mé'.
         2 Urip inah lepah poléng tenéh, pu'un mé' na'at éh, inah ke' mé' bara' tong néh. Améé
         bara' ngan Keh tong urip éh pelinguh éh pu'un pemung ngan Tamen, ngan éh lepah pepoléng
         Néh ngan améé'.
         3 Améé péh bara' ngan Keh tong éh ta'an ngan nenéng mé' dokoo' ka'ah pekua' kenin ngan
         améé' lem urip mé' éh pu'un pemung ngan Tamen ngan Anak Néh Yésus Kristus.
         4 Améé' nyurat éh kenat dokoo' mé' pesukup kemurung mé'.
         5 La'ah iteu', néh rengah éh lepah nenéng mé' jin Anak Néh ngan éh benara' mé' ngan
         keh: Allah Iah éh rema ngan bé' pu'un merem ineu'-ineu' tong Néh.
         6 Hun néh kenat hun uleu' bara' uleu' pu'un alaa' urip Néh, bang uleu' mokoo' keto
         dalem merem, adang lu' kenyo awah, kenat péh neu' ha' lu' pané kenat, kenat péh neu'
         kekat penganeu' lu' kepéh.
         7 Bang hun uleu' murip dalem rema, pekua' Allah pu'un dalem rema, adang uleu' béé pu'un
         Pekua' kenin, ngan dahaa' Yésus Anak Néh, mohéé' uleu jin kekat penyala'.
         8 Hun lu' bara' Uleu' bé' pu'un penyala', inah uleu' ngelavo' Usah lu' tengéé'; ngan
         bé' pu'un ineu'-ineu' éh teneng dalem lu'.
         9 Bang hun lu' ngakun kekat penyala' lu' ngan Allah, adang Iah pu'un tigéh ngan maneu
         kekat éh teneng. Adang Iah omok mega' kekat penyala' lu' ngan mohéé' uleu jin kekat
         penganeu' éh sala'.
         10 Hun lu' bara' uleu' bé' pu'un maneu' penyala', inah seleket lu' bara' Allah nah kenyo
         awah, ngan ha' tebaraa' Néh bé' pu'un nodoo' lu' lem kenin lu'.

1 O kekat anak ké', akeu' nyurat ngan keh dai ka'ah maneu' penyala', pu'un kelunan
         maneu' penyala', pu'un jah Usah éh nolong lu', inah éh Yésus Kristus éh teneng. Adang
         Iah omok menyat Tamen Néh pika lu'.
         2 Uban Kristus awah éh jalan mega' kekat penyala' lu', bé' éh kekat penyala' uleu'
         iteu' awah, bang jalan mega' penyala' kekat kelunan pah tipo tana'.
         3 Telana' lu' jam Allah inah éh hun lu' kivu kekat sohoo' Néh.
         4 Hun pu'un kelunan bara', Akeu' jam Allah, bang bé' iah kivu sohoo' Néh, kelunan inah
         kenyo awah, ngan Allah bé' pu'un dalem kenin néh.
         5 Bang séé séé' éh tigéh kivu sohoo' Néh, kelunan inah pika Allah mu'un, inah néh tada'
         uleu' murip petem dalem Allah.
         6 Séé' séé' éh bara' iah murip petem dalem Allah kelunan inah tekep murip kivu Pengurip
         Kristus.
         7 O kekat padéé' ké' éh penika ké', ha' sohoo' éh senurat ké' iteu', bé' makat éh ha'
         sohoo' éh maréng, Ha' sohoo' iteu' ha' sohoo' éh lepah kejam keh jin bu'un keh ngelan
         tong Kristus. Ha' sohoo' iteu' Rengah jin Allah éh lepah nenéng keh.
         8 Na' péh kenat ha' sohoo' éh senurat ké' iteu' pu'un éh maréng uban pengeteneng néh
         pu'un poléng tong usah Kristus ngan tong usah ka'ah kepéh. Nah ke' néh kenat uban
         merem juk pajau, ngan rema éh mu'un lepah avéé'.
         9 Séé-séé' éh bara' iah murip lem rema, bang hun néh leko padéé' néh, kelunan inah
         to ke' murip dalem merem avéé' hun iteu'.
         10 Séé-séé éh pika padéé' néh iah murip dalem rema ngan bé' pu'un ineu'-ineu' lem Iah
         éh omok mihin kelunan éh jah maneu' penyala'.
         11 Bang séé-séé éh leko padéé' néh kelunan inah murip dalem merem. Iah lakau dalem merem,
         ngan bé' éh jam kemah éh tai, uban merem inah lepah memeseu' maten néh.
         12 O kekat anak ké' akeu' nyurat ngan keh uban penyala' keh lepah pega' dalem ngaran
         Kristus.
         13 O kekat tamen, akeu' nyurat ngan keh uban keh jam Iah éh pu'un jin bu'un-bu'un. O
         kekat lemanai, akeu' nyurat ngan keh uban keh lepah nyopéé' Iah éh Sa'at.
         14 O kekat anak, akeu' nyurat uban keh lepah jam tong Allah Tamen. O kekat tamen, akeu'
         nyurat ngan keh uban keh jam Iah éh pu'un jin bu'un-bu'un sahau. O kekat lemanai,
         akeu' nyurat ngan keh uban keh pu'un gahang, ngan ha' tebaraa' Allah pu'un petem dalem
         keh, ngan pu'un keh lepah nyopéé' Iah éh Sa'at.
         15 Mai keh murung tana' iteu' ngan murung ineu'-ineu' éh pu'un tong tana' iteu'. Hun
         keh murung tana' iteu' bé' keh pu'un murung Allah Tamen.
         16 Uban kekat éh jin tana' iteu', inah éh pengagat lem kenin kelunan éh penyala', éh
         pekelih maten kelunan, ngan kekat éh benara' kelunan pu'un jian, bé' éh tuai jin Tamen,
         bang jin tana' iteu' awah.
         17 Tana' iteu' ngan kekat éh pu'un tong tana' iteu', éh kenelih kelunan bé' éh pelinguh.
         Bang kelunan éh maneu' pengeloo' Allah, omok murip pelinguh-linguh.
         18 O kekat anak ké' sioo' pengega' dau lepah danii'. Pu'un keh lepah menéng rengah ayau
         Kristus juk tuai, hun iteu' pinaa' kelunan éh ayau Kristus lepah musit, inah jalan
         uleu' omok jam sioo' pengega' dau lepah danii'.
         19 Kekat kelunan inah bé' réh pekua' kenin ngan lu', kenat péh irah piso jin uleu'.
         Hun réh pu'un pekua' kenin ngan lu', adang irah petem pemung ngan lu'. Irah nelana'
         réh tengéé' mu'un kenin ngan uleu' uban réh piso jin uleu'.
         20 La'ah pu'un Kristus mena' Sahéé' Ni'ai ngan keh, kenat péh jalan keh jam tong tebaraa'
         éh teneng.
         21 La'ah akeu' nyurat ngan keh bé' makat uban keh bé' jam ha' tebaraa' éh teneng, bang
         uban keh jam éh ngan inah kepéh kejam keh bé' pu'un ha' éh kenyo jin lem kekat ha'
         tebaraa' éh teneng inah.
         22 Hun néh kenat séé' éh kenyo? Séé-séé bara' Yésus bé' éh Iah éh Kristus éh pejajii'
         Allah, kelunan inah kenyo. Kelunan inah néh ayau Kristus, kelunan inah bé' ngelan
         tong Tamen kenat péh Anak Néh.
         23 Uban hun néh bé' ngelan tong Anak Néh adang néh bé' ngelan tong Tamen Néh péh. La'ah
         kelunan éh alaa' Anak Néh, iah péh alaa' Tamen Néh kepéh.
         24 Uban néh kenat, ha' tebaraa' éh nenéng keh jin bu'un-bu'un keh ngelan tong Kristus
         tekep nodoo' keh dalem kenin keh. Hun keh petem dalem ha' tebaraa' inah. Adang ka'ah
         ngelayau murip pemung ngan Anak Néh ngan Tamen Néh péh.
         25 La'ah pu'un Kristus jajii' mena' urip pelinguh ngan lu'.
         26 Pu'un ku' nyurat kenat ngan keh bara' tong irah éh juk ngelavo' keh.
         27 Bang pu'un Kristus mena' Sahéé' Néh ngan keh ngan hun Sahéé' Ni'ai nah pu'un petem
         dalem keh, bé' tiken ke' kelunan éh jah nebaraa' keh kepéh uban Sahéé' nah nebaraa'
         keh tong kekat ineu'-ineu' péh. La'ah kekat ha' tebaraa' Néh teneng éh, bé' éh ngelavo'
         keh. Jian keh kivu kekat ha' tebaraa' éh jin Sahéé' Néh ngan petem murip pemung ngan
         Kristus.
         28 O kekat anak ké', jian keh murip petem dalem Kristus, dokoo' tovoo' Iah pu'un tuai
         kepéh, uleu' omok makang kenin temeu' ngan Néh ngan bé' pu'un medai ngan menyaa'.
         29 La'ah ka'ah jam Kristus maneu' pengeloo Allah. Uban néh kenat ka'ah jam siget-siget
         usah éh maneu' pengeloo' Allah Iah néh anak Allah.

1 Jian keh nesen Allah matek pika lu' mu'un, avéé' lu' nateng anak Allah, adang uleu'
         anak Allah, bang kelunan éh tong tana' iteu' bé' réh jam lu' anak Allah. Uban kelunan
         tong tana' bé' réh jam Allah.
         2 O kekat padéé' éh kemurung ké', hun iteu' uleu' lepah paléu anak Allah, bang pengepaléu
         lu' kepéh vam, bé' lu' omok jam éh. Bang éh kejam lu' mu'un, inah éh, hun Kristus
         pu'un tuai kepéh uleu' omok paléu pekua' Iah, hun inah boh lu' na'at Iah ngan lenaa'
         mu'un.
         3 Siget-siget usah éh ngelan tong Kristus tekep iah mavaa' kenin néh ke' néh ni'ai,
         pekua' Kristus pu'un ni'ai.
         4 Kelunan éh maneu' penyala' ngelapah ha' tebaraa' Tuhan, uban penyala' nah inah éh
         ngelapah tong ha' tebaraa' Tuhan.
         5 La'ah ka'ah jam Kristus lepah tuai dokoo' Néh mega' penyala' kelunan, ngan usah Néh
         tengéé' bé' pu'un penyala' lem Iah.
         6 Bang kelunan éh petem lem Kristus, bé' iah petem maneu' penyala', bang kelunan éh
         petem maneu' penyala', Iah bé' jak jam Kristus ngan urip Kristus bé' pu'un lem néh.
         7 O kekat anak ké', mai keh lavo', kelunan éh kivu pengeloo' Tuhan iah éh anak Allah
         barei' Kristus.
         8 Kelunan éh petem maneu' penyala', iah anah Sitan, uban jin bu'un sahau Sitan nah
         maneu' penyala'. Inah maneu' Anak Allah tuai ke' Néh kebéé kekat penganeu' Sitan.
         9 Séé'-séé' éh paléu anak Allah, bé' éh petem maneu' penyala', uban urip Allah pu'un
         éh dalem néh, Allah éh Tamen néh kepéh, bé' éh omok petem maneu' penyala'.
         10 Kenat péh jalan uleu' jam irah éh anak Allah ngan irah éh anak Sitan péh. Kelunan
         éh bé' maneu' pengeloo' Allah ngan éh bé' pika padéé' néh bé' iah anak Allah.
         11 Uban tebaraa' éh nenéng keh jin sahau, inah éh, jian uleu' kua' pepika.
         12 Mai lu' barei' Kain éh kivu Sitan ngan éh mematai padéé' nah Ke'. Uban ineu' Kain
         mematai padéé néh? Uban kekat penganeu' néh pu'un Sala' bang kekat penganeu' padéé
         néh pu'un teneng.
         13 O kekat padéé' ké', mai keh béé kenin hun irah tong tana' iteu' ngeleko keh.
         14 Uleu' jam uleu' murip ngan lepah piso jin jalan éh mihin lu' matai. Uban lu' pika
         kekat padéé' lu'. Séé-séé éh bé' pika padéé néh, to de' ke' éh tong jalan éh mihin
         éh matai.
         15 La'ah kelunan éh leko padéé' néh, iah péh pekua' kelunan éh mematai kelunan, ka'ah
         jam kelunan éh mematai kelunan, bé' réh pu'un urip pelinguh.
         16 Inah jalan lu' jam kenin lu' omok pika kelunan éh jah Kristus lepah mena' urip Néh
         ngeliwah uleu'. Uban néh kenat uleu' tekep mena' urip lu' dokoo' pika kekat padéé'
         lu'.
         17 Hun pu'un kelunan éh pu'un livah na'at padéé' néh éh kari éh tekep tenolong néh bang
         bé' iah keloo' nolong padéé néh inah, kineu' jalan iah omok bara' iah pu'un pika Allah.
         18 O kekat anak ké', mai lu' bara' lu' pika palaa' ha' ujun lu' awah, bang jian lu'
         kua' pepika palaa' penika éh mu'un éh pepoléng lu' jin penganeu' lu'.
         19 Inah jalan uleu' jam uleu' anak-anak Allah éh teneng ngan kenin lu' pu'un pawah tong
         jumen Allah.
         20 Hun pu'un éh lem kenin lu' juk pesala' lu', Allah pelapah ja'au jin kenin lu', ngan
         Iah jam kekat néh béé.
         21 O kekat padéé' éh kemurung ké', hun kenin lu' bé' pesala' lu', adang lu' pu'un makang
         kenin tong jumen Allah,
         22 ngan ineu'-ineu' éh pengenyat lu', adang lu' omok alaa' éh uban uleu' kivu kekat
         sohoo' Néh ngan maneu' kekat éh pengeloo' Néh kepéh.
         23 La'ah iteu' éh sohoo' Néh, jian uleu' ngelan tong Anak Néh Yésus Kristus ngan kua'
         pepika, pekua' sohoo' Kristus ngan lu'.
         24 La'ah séé'-séé' éh mihau kekat sohoo' Allah, pu'un éh petem dalem Allah, ngan Allah
         péh petem dalem néh. La'ah inah jalan uleu' jam Allah pu'un petem dalem uleu', uleu'
         jam éh neu' Sahéé' Néh éh nena' Néh ngan lu'.

1 O kekat padéé' ké' éh kemurung ké', mai keh ulak ngelan ha' kelunan éh bara' iah
         pu'un Sahéé' Ni'ai, jian keh ngelenaa' réh dokoo' keh omok jam éh hun sahéé' inah
         pu'un jin Allah ngan hun néh bé' péh. Uban pinaa' kelunan éh ngelavo' lepah tai semah-semah
         péh.
         2 La'ah inah jalan keh omok jam hun néh Sahéé' jin Allah ngan hun néh bé' péh. Siget
         kelunan éh ngelan Yésus Kristus lepah tuai paléu kelunan, kelunan inah éh pu'un Sahéé'
         éh tuai jin Allah.
         3 Bang séé'-séé' éh bara' Yésus bé' pu'un tuai jin Allah, kelunan inah bé' éh pu'un
         Sahéé' jin Allah. Sahéé' inah pu'un jin ayau Kristus. Pu'un keh lepah menéng rengah
         néh juk tuai, ngan hun iteu' pu'un éh lepah avéé' tenéh
         4 O kekat anak ké', ka'ah éh anah Allah pu'un keh lepah nyopéé' irah éh tuai pané ngelavo'
         nah, uban Sahéé' Tuhan éh pu'un dalem keh, pelapah gahang éh jin sahéé' éh pu'un dalem
         irah éh pohoo' jin tana' iteu'.
         5 Irah nabi éh ngelavo' bara' tong kekat arong éh tong tana' iteu', ngan kelunan éh
         pohoo' tong tana' iteu', kivu ha' réh uban irah inah anah tana' iteu'.
         6 Bang uleu' iteu' éh anah Allah, ngan séé'-séé' éh jam Allah pu'un iah mihau ha' lu',
         la'ah séé'-séé' éh bé' pu'un jin Allah, bé' iah mihau ha' lu'. Kenat péh jalan uleu'
         omok jam tong Sahéé' éh teneng ngan tong sahéé' éh petawang awah.
         7 O kekat padéé' éh kemurung ké', jian uleu' pata pepika, uban penika nah jin Allah.
         Séé'-séé' éh pika kelunan inah pepoléng éh iah anak Allah ngan pu'un éh jam Allah.
         8 La'ah séé'-séé' éh bé' jam pika kelunan éh jah, bé' iah jam Allah, uban Allah inah
         penika.
         9 La'ah inah jalan Allah pepoléng penika Néh ngan lu', pu'un éh nyohoo' Anak Néh tuai
         tong tana' iteu' dokoo' neu' Anak Néh inah uleu' alaa' urip mu'un ngan pelinguh.
         10 Inah éh matek penika mu'un, bé' éh uleu' éh pika Allah, bang Allah éh pika uleu'
         ngan Iah nyohoo' Anak Néh tuai ke' Néh mega' penyala' lu'.
         11 O kekat padéé' éh kemurung ké', hun Allah pika lu' kenat, tekep lu' pika kekat padéé'
         lu' kepéh.
         12 La'ah bé' pu'un kelunan séé'-séé' péh éh lepah na'at Allah bang hun uleu' pika kekat
         padéé' lu', Allah pu'un petem dalem lu' ngan penika Néh pu'un sukup dalem lu'.
         13 Jalan lu' jam uleu' pu'un petem dalem Allah ngan Iah pu'un petem dalem uleu', inah
         éh neu' Sahéé' Néh éh nena' Néh ngan lu'.
         14 Pu'un Allah nyohoo' Anak Néh tuai tong tana' iteu' ke' Néh purip kelunan. Améé' tengéé'
         péh lepah na'at Iah, ngan pu'un mé' bara' éh ngan kelunan éh jah kepéh.
         15 Séé'-séé' éh ngakun Yésus nah adang Néh Anak Allah, Allah pu'un petem dalem néh ngan
         iah péh petem dalem Allah,
         16 uleu' tengéé' jam ngan lenaa' mu'un tong Allah pu'un pika uleu'. Allah inah inan
         penika ngan séé-séé éh petem pika kelunan éh jah Iah pu'un petem dalem Allah ngan
         Allah pu'un petem dalem iah.
         17 Penika Néh pu'un sukup dalem lu', dokoo' lu' omok makang kenin tovoo' ga' dau' vam.
         Adang uleu' pu'un makang kenin uban urip lu' kelebéé' lu' murip tong tana' iteu',
         pu'un éh pekua' ngan urip Kristus.
         18 Kelunan éh lepah jam penika Allah bé' iah pu'un medai, uban penika éh sukup mu'un
         maneu' lu' bé' pu'un medai. Uban néh kenat kelunan éh bé' jak jam tong penika Allah
         ngan sukup mu'un adang néh medai kenukum tovoo' ga' dau vam.
         19 Uleu' pu'un pika kelunan uban Allah éh bu'un-bu'un pika uleu'.
         20 Hun kelunan bara' iah pika Allah, bang iah leko padéé' néh, kelunan éh kenat kenyo
         awah, uban bé' iah omok pika Allah éh bé' omok ta'an néh, hun néh bé' pika padéé'
         néh éh poléng ta'an néh.
         21 Iteu' ha' sohoo' éh nena' Kristus ngan lu', hun séé-séé éh pika Allah tekep éh pika
         padéé' néh kepéh.

1 Séé'-séé' éh ngelan Kristus éh purip éh pejajii' Allah, kelunan inah éh anak Allah.
         Séé'-séé' éh pika Tamen Néh, pu'un éh pika Anak Néh kepéh.
         2 Kenat péh jalan lu' jam lu' pu'un pika kekat irah éh anak Allah, inah éh hun lu'
         pika Allah ngan kivu kekat sohoo' Néh.
         3 Uban inah éh jalan lu' pika Allah, hun lu' kivu kekat sohoo' Néh. La'ah kekat sohoo'
         Néh bé' éh ma'an maneu'.
         4 Uban siget-siget kelunan éh anak Allah, omok éh nyopéé' tana' iteu'. Uleu' omok nyopéé'
         tana' iteu', neu' pengelan lu'.
         5 Séé' éh omok nyopéé' tana' iteu'? Kelunan éh ngelan tong Yésus Anak Allah awah.
         6 Yésus Kristus pu'un tuai tong tana' ngan baa' pengebatis Néh ngan dahaa' pengematai
         Néh. Iah tuai bé' éh ngan baa' awah bang iah tuai ngan baa' ngan dahaa'. Sahéé' Ni'ai
         bé' éh jam kenyo.
         7 Teleu' telana' inah pekelenaa' adang Yésus Anak Allah.
         8 Sahéé' Ni'ai, baa' ngan dahaa'; teleu' telana' iteu' bara' tong éh kua' awah.
         9 Pu'un lu' ngelan éh benara' kelunan bang éh benara' Allah pelapah gahang kepéh. Inah
         néh éh benara' Allah tong Anak Néh.
         10 Kelunan éh ngelan tong Anak Allah kejam néh éh benara' Allah tong Anak Néh nah lem
         kenin néh. Bang kelunan éh bé' ngelan tong Allah, seleket iah bara' Allah kenyo. Uban
         bé' iah ngelan tong éh benara' Allah tong Anak Néh.
         11 Iteu néh éh benara' inah: Allah lepah mena' urip mu'un ngan pelinguh ngan urip inah
         pu'un éh tuai jin Anak Néh.
         12 Séé'-séé' éh alaa' Anak Allah, iah alaa' urip inah; ngan séé'-séé' éh bé' alaa' Anak
         Allah iah bé' alaa' urip inah.
         13 Akeu' nyurat surat iteu' ngan ka'ah éh ngelan tong Anak Allah, dokoo' ka'ah omok
         jam ka'ah lepah alaa' urip mu'un ngan pelinguh.
         14 Uleu' makang kenin tavin Allah uban uleu' jam Iah mipa ha' sebayang lu', hun lu'
         menyat ineu'-ineu' éh lem pengeloo' Néh.
         15 Uleu' jam iah menéng ha' lu'. Hun mah awah lu' nenyat ngan Néh. Uban néh kenat uleu'
         péh jam iah mena' ngan lu' ineu' éh menyat lu' jin Iah.
         16 La'ah hun néh séé'-séé' éh na'at padéé' néh dalem Tuhan éh bé' ngepo'ong maneu' penyala',
         kelunan éh kenat tekep keh mihin éh lem sebayang keh bara' éh ngan Allah dokoo' Néh
         purip éh. La'ah kelunan éh lepah jam Tuhan bang ngepo'ong maneu' penyala' ngan mahéng
         kenin néh, bé' akeu' nyohoo' keh sebayang tong néh, uban penyala' néh inah mihin éh
         tawang ngan matai.
         17 Kekat penganeu' éh sa'at, inah éh penyala', bang pu'un penyala' éh bé' makat mihin
         éh tawang mu'un ngan matai.
         18 La'ah uleu' jam kelunan éh paléu anak Allah, bé' éh petem maneu' penyala', uban Anak
         Allah pu'un mihau éh, Sitan bé' omok maneu' éh.
         19 La'ah uleu' jam uleu' iteu' anah Allah ngan kekat éh tong tana' iteu' pu'un ra' penyukat
         Sitan.
         20 La'ah uleu' jam Anak Allah pu'un tuai, Iah mena' pengejam Néh ngan lu', dokoo' lu'
         jam Allah éh teneng. Urip lu' pu'un éh dalem Allah éh teneng ngan dalem Anak Néh Yésus
         Kristus. Inah éh Allah éh teneng ngan urip éh mu'un ngan pelinguh.
         21 O kekat anak ké', jian keh ngejuu' usah keh jin butun.2 YOHANES2 YOHANES2 YOHANES2 YOHANES2 YOHANES

1 Ngan redo éh kevéléé' Allah ngan kekat anak ko' kepéh, surat iteu' jin akeu' éh majak
         sidang éh murung keh mu'un. Bé' éh akeu' awah éh murung keh bang kekat kelunan éh
         jam tong Allah.
         2 Uban Allah pu'un dalem kenin lu' Iah pu'un ngan lu' pelinguh-linguh.
         3 Jian Allah éh Tamen ngan Yésus Kristus Anak Néh, mena' pengejian, pengasi ngan pengepawah
         Néh ngan lu'. Pah avéé' uleu' pu'un alaa' kekat inah ngan kenin éh pejek, pemung ngan
         penika.
         4 La'ah jian mu'un kenin ké' menéng rengah pu'un kuraa' anak ko' éh murip dalem kekat
         éh teneng, pekua' éh sohoo' Allah éh Tamen lu'.
         5 Uban néh kenat akeu' menyat, dokoo' uleu' pekua' pepika. Bé' akeu' bara' jah ha'
         sohoo' éh maréng; sohoo' iteu' lepah nena' jin bu'un uleu' ngelan tong Kristus.
         6 La'ah iteu' néh penika inah éh uleu' tekep kivu kekat sohoo' Allah. Barei' éh lepah
         nenéng keh jin sahau inah éh ka'ah tekep pekua' pepika.
         7 Uban pinaa' kelunan éh ngelavo' lepah tai pah tipo tana'. Bé' irah keloo' bara' Yésus
         Kristus pu'un tuai tong tana' ngan paléu kelunan. Kelunan éh kenat ngelavo' awah ngan
         ayau Kristus.
         8 Uban néh kenat, mavaa' keh dai kekat ha' tebaraa' éh lepah benara' mé' ngan keh rai
         pu'un metat awah. Jian keh ngerakep dokoo' keh omok alaa' oléé' éh penoo' mu'un jin
         Allah.
         9 Séé'-séé' éh bé' petem dalem ha' tebaraa' Kristus, bang iah pepit ha' tebaraa' éh
         jah, ha' tebaraa' kelunan inah bé' éh jin Allah. Bang séé'-séé' éh petem dalem ha'
         tebaraa' Kristus kelunan inah éh pu'un petem lem Allah Tamen ngan Anak Néh.
         10 Uban néh kenat hun pu'un kelunan tuai mihin ha' tebaraa' éh bé' jin Kristus, mai
         keh alaa' éh tong lamin keh, ngan mai keh bara' tabi' ngan néh.
         11 Uban kelunan séé' éh bara' tabi' ngan néh, iah péh seleket bakéh néh dalem kekat
         penganeu' néh éh sa'at nah.
         12 Pinaa' keto éh juk nané, ké' bang pulang jian éh bé' jin surat. Akeu' ngelan ku'
         omok angai nepah keh dokoo' pané ngan usah ko' tengéé', dokoo' kemurung lu' pu'un
         sukup mu'un.
         13 La'ah kekat anak padéé' ko' éh redo éh kevéléé' Allah bara' tabi' ngan ko'.3 YOHANES3 YOHANES3 YOHANES3 YOHANES3 YOHANES
         
            

         
      
   
      
         3 YOHANES
1
   
      
         1
1 Gayus bakéh ké' éh kemurung ké'. Akeu' éh majak sidang éh murung ke' mu'un.
         2 Akeu' sebayang dokoo' kekat néh béé pu'un jian tong ke' ngan dokoo' ko' pu'un jian
         akam, barei' urip sahéé' ko' pu'un jian.
         3 Murung mu'un kenin ké' tovoo' kuraa'-kuraa' padéé' lu' éh kua' pengelan avéé' ngan
         bara' ngan ké' tong pengetigéh ko' tong Allah éh teneng. Adang ka'au' ngelayau murip
         kivu ha' tebaraa' Allah.
         4 Bé' pu'un éh pelapah maneu' ku' murung, jin hun ké' menéng rengah kekat anak ké'
         pu'un kivu ha' tebaraa' Allah.
         5 O Gayus, jian kenin ké' jam tong kekat kereja' ko' éh jian ngan tigéh uban ko' nolong
         irah padéé' lu' dalem Tuhan, pah avéé' irah tejeu' ngan bé' malai ngan ko' péh, pu'un
         ka'au' nolong réh.
         6 Pu'un réh bara' tong kemurung ko' ngan irah tong sidang siteu'. Jian ke' nolong irah
         dalem pengelakau réh pekua' éh omok ngepayoo' kenin Allah.
         7 Ka'ah tekep maneu' kenat uban lem kereja' réh Perengah Kristus inah lakau ngan bé'
         pu'un alaa' ineu'-ineu' jin irah éh bé' jam Allah.
         8 Uban néh kenat tekep uleu' éh ngelan nolong réh, dokoo' lu' omok pekua' kenin ngan
         réh dalem kereja' réh nebaraa' tong ha' tebaraa' Allah.
         9 La'ah pu'un ku' maneu' surat éh suti' ngan sidang rai, bang Diotrepes éh keloo' majak
         sidang bé' iah keloo' kivu ha' ké'.
         10 Hun ké' tuai da' boh ku' pepoléng kekat ineu'-ineu' éh lepah naneu' néh, inah éh
         kekat pengesa'at ngan ha' kenyo éh benara' néh tong améé'. Bang kekat inah bé' jak
         éh sukup tong néh. Bé' iah keloo' alaa' irah padéé' lu' dalem Tuhan hun mah réh pu'un
         tuai. Pah avéé' néh bé' buhaa' kelunan alaa' réh ngan iah pitah jalan dokoo' musat
         réh musit jin sidang.
         11 Bakéh éh kemurung ké' mai ke' nyavuu' barék éh sa'at, tekep ke' nyavuu' barék éh
         jian. Séé'-séé' éh maneu' jian, iah éh anak Allah ngan séé'-séé' éh maneu' sa'at,
         bé' jak iah jam Allah.
         12 Siget kelunan sepah Demetrius, Allah péh pu'un sepah iah améé' péh sepah iah, ngan
         ka'ah jam tong ineu' éh benara' mé' inah pu'un kenat mu'un.
         13 Pinaa' keto éh juk benara' ké' ngan ko', bang pulang jian éh bé' jin Surat.
         14 Akeu' ngelan ku' omok laho petemeu' ngan ko' boh toh omok pepané kepéh.
         15 Jian Tuhan mena' pengejian ngan ko'. Kekat bakéh ko' éh siteu' bara' tabi'. Ko' pesavéé'
         ha' ké' bara' tabi' ngan kekat bakéh éh pu'un Sinah pesiget usah réh.YUDASYUDASYUDASYUDASYUDAS

1 Akeu' Yudas, kelunan éh sohoo' Yésus Kristus, éh padéé' Yakub rai, akeu' maneu' surat
         iteu' ngan kekat kelunan éh tenebai Allah éh pu'un petem dalem kemurung Allah éh Tamen
         lu', inah éh ngan kekat kelunan éh pu'un lem nihau Yésus Kristus.
         2 Jian Allah mena' pengejian, pengepawah ngan pengasi Néh pah avéé' mutaa' ngan keh.
         3 O kekat padéé' éh kemurung ké'! Akeu' lepah maneu' surat ngan keh tong jalan urip
         lu' dalem Tuhan. Bang akeu' juk ngegahang kenin keh jin surat iteu' ngan nyohoo' keh
         ngelawan ineu'-ineu' éh juk ngebéé pengelan éh lepah nena' Allah jah koléé' awah ngan
         irah éh anah Nah avéé' pelinguh-linguh.
         4 Pu'un kuraa'-kuraa' kelunan éh bé' ngelan tong Tuhan lepah masek belah lu' ngan bé'
         kenejam lu'. Irah ngepaléu ha' tebaraa' tong penika Allah lu', ke' réh omok maneu'
         barék réh éh sa'at. Irah bé' ngelan Yésus Kristus, Iah awah éh pu'un penyukat ngan
         éh Tuhan lu'. Jin sahau tenéh Ha' lem Surat Allah bara' tong ukum éh juk teneng tong
         kelunan éh maneu' kenat.
         5 Na' péh ka'ah lepah jam tong kekat ha' ké' iteu', pu'un akeu' petesen keh kepéh tong
         jalan Tuhan Allah ngelepu pohoo' Yahudi jin Kamit irah Mesir sahau, ngan la'o inah
         kepéh iah mematai irah éh bé' ngelan tong Iah.
         6 Jian keh nesen tong irah meliket éh juk alaa' penyukat pelapah ja'au jin éh nena'
         Allah ngan réh, pah avéé réh piso jin retek okoo' réh pohoo'. Allah ngejeret irah
         meliket inah palaa' latai éh reken mu'un, tong retek éh merem saa' ra' tana'. Allah
         pokoo' réh Sinah pah avéé' pengega' dau hun Tuhan ngukum réh.
         7 Irah tong leboo' Sodom, Gemora ngan kekat leboo' éh déhéé' duah leboo' inah, maneu'
         pekua' penganeu' kekat meliket inah. Kelunan Sinah petuyang ngan maneu' barék éh Segit.
         Kekat leboo' inah ngan kelunan tong néh kenebéé palaa' luten éh pelinguh. Ukum inah
         omok jah telana' ngan kekat kelunan.
         8 Kenat péh kekat kelunan éh bé' ngelan nah irah kivu éh seneruh réh, ngan éh seneruh
         réh inah mihin, réh maneu' penyala' tong usah réh tengéé'. Irah lebuau tong penyukat
         Allah ngan ngesa'at kekat éh maren tong seruga.
         9 Pengeja'au meliket Mikhael, bé' pu'un maneu' kenat. Tovoo' néh paneu' ngan Sitan
         tong séé' éh omok alaa' patai Musa, Mikhael bé' makang menoo' Sitan palaa' ha' éh
         ngeba'at éh! Bang ka' ha' Mikhael, Tuhan maneu' ke'!
         10 Bang kekat kelunan éh bé' ngelan inah, ngesa'at kekat éh bé' kenejam réh, pu'un réh
         jam tong Kuraa'-Kuraa' rungen, bang barei' ka'an éh bé' pu'un penyeruh irah jam éh
         kivu akam éh lem kenin réh ngan kekat inah juk kebéé réh.
         11 Tusah mu'un-mu'un irah éh kenat! Irah pu'un kivu jalan kenivu Kain rai. Pu'un réh
         keloo' kivu jalan éh sala' ke' réh omok kaya' barei' Bileam rai. Irah kenebéé Tuhan
         uban réh ngelawan Tuhan barei Korah rai.
         12 Irah pu'un barei' éh segit awah tong ta'an keh tovoo' keh kuman pemung ngan kekat
         padéé' éh kua' pengelan ngan irah kuman nyahan ngan seruh tong usah réh tengéé' irah
         barei' baleng éh palit neu' kepu bang bé' pu'un taa'. Irah péh barei' kayeu' buaa'
         éh bé' ngebuaa' na' péh éh sioo' taun buaa'. Irah barei' kayeu' éh lepah navut avéé'
         lakat néh éh matai mu'un.
         13 Irah barei' luyak ja'au tong baa' banget. Kekat kesa'at réh éh pekenyaa' nah pu'un
         poléng barei' bura'. Barei' kenyuhai éh lepah piso jin jalan néh bu'un éh retek néh
         lepah petenup Allah dalem merem éh matek padeng mu'un pah avéé' pelinguh linguh.
         14 Henokh jin puku' éh ketujuu' la'o Adam rai. Iah lepah bara' tong irah inah, ka' ha'
         néh, Na'at, Tuhan tuai pemung ngan kuraa'-kuraa' ibu meliket Néh éh ni'ai.
         15 Adang Iah petuneng kekat kelunan. Iah juk ngukum kelunan éh bé' ngelan uban penganeu'
         réh éh Sa'at ngan uban kekat ha' ané réh ngesa'at Tuhan!
         16 Kekat irah inah ngelayau selem-selem pané ngan pesala' kelunan éh jah. Irah kivu
         pengagat usah réh éh Sa'at, irah ngajung usah réh tengéé' ngan ngajung kelunan éh
         jah ke' réh omok alaa' utung.
         17 O kekat padéé' ke' jian keh nesen tong kekat ha' benara' irah Lawah Tuhan lu' Yésus
         Kristus sahau rai.
         18 Ka' ha' réh rai de', Sioo' tai ga' dau pu'un kuraa'-kuraa' kelunan tuai ngan mala'
         peja' keh. Irah inah kelunan éh kivu kekat pengagat penyala'.
         19 Kelunan inah petengéé' kenin irah éh jah, pu'un réh maneu' kekat éh pengeloo' réh
         awah, ngan bé' réh pu'un najak Sahéé' Ni'ai.
         20 Bang ka'ah kekat padéé' ke' jian keh ngereken kenin keh dalem pengelan keh tong Kristus.
         Pengelan keh éh matek ni'ai. Jian keh sebayang kivu pengajak Sahéé' Ni'ai.
         21 Jian keh murip ra' nihau penika Allah kelebéé' keh mena pengasi Tuhan lu' Yésus Kristus,
         éh juk mena' ngan keh urip mu'un ngan pelinguh.
         22 Jian keh pika irah éh kurang pengelan,
         23 jian keh nyagem réh jin lem Luten ngan purip réh. Jian keh pepoléng penika keh ngan
         kelunan éh jah, bang mavaa' keh dai keh metabin neu' barék réh éh segit éh mihin réh
         maneu' penyala'.
         24 Allah éh omok mihau keh dokoo' keh petem lem pengelan, ngan éh omok mihin keh tong
         jumen Néh éh Maren ngan murung kenin ngan bé' pu'un sala' ineu'-ineu'.
         25 Iah awah éh Allah, éh pepurip lu' jin Yésus Kristus Tuhan lu'. Iah néh Allah éh Maren,
         pengeja'au kekat Allah, pu'un penyukat ngan éh bau kekat néh béé jin sahau avéé' hun
         iteu' ngan kelebéé'-lebéé' néh. Amin.ÉH POLÉNGÉH POLÉNGÉH POLÉNGÉH POLÉNGÉH POLÉNG

1 Surat iteu' pu'un bara' tong kekat éh Pepoléng Yésus Kristus ngan Yohanes. Allah
         bara' éh ngan Kristus, ngan Kristus pepoléng ineu' éh, juk avéé' bé' makat lebéé'
         la'ah, ngan irah éh sohoo' Allah. Kristus nyohoo' meliket Néh dokoo' bara' ngan Yohanes,
         kelunan sohoo' Néh, tong kekat inah.
         2 Yohanes kepéh pu'un bara' tong kekat éh ta'an néh inah. La'ah kekat ha' lem surat
         iteu' bara' tong kekat éh benara' Allah, ngan tong kekat éh pepoléng Yésus Kristus
         ngan néh.
         3 Murung kenin irah éh purung surat iteu' ngan sidang. Murung kenin irah éh menéng
         ha' éh benara' iteu' ngan éh tigéh kivu tong ineu' éh senurat dalem surat iteu', uban
         bé' lebéé' la'ah kekat iteu' adang juk pu'un kenat mu'un.
         4 Akeu' Yohanes maneu' surat iteu' ngan tujuu' sidang éh pu'un tong tana' Asia. Jian
         penika ngan pengepawah éh jin Allah pu'un ngan keh, inah éh Allah éh pu'un hun iteu'
         ngan éh lepah pu'un tenéh ngan éh juk tuai kepéh, kenat péh jin tujuu' sahéé' éh pu'un
         saa' jumen nyun Allah.
         5 Kenat péh jin Yésus Kristus éh tigéh lem kekat éh benara' Néh, Iah éh bu'un bu'un
         pebetéé' Allah jin patai Néh ngan Iah éh raja bau kekat raja tong tana'. Yésus pika
         uleu' ngan neu' dahaa' Néh, inah Iah ngelepu uleu' jin kekat penyala' lu'.
         6 Kristus maneu' uleu' imam éh pu'un penyukat pemung ngan Néh ngan éh mena' usah néh
         ngan Allah, éh Tamen néh. Kekat pengaren ngan penyukat anah Yésus pelinguh-linguh.
         Amin!
         7 Na'at keh, pu'un Éh tuai lem avun. Adang kekat kelunan pu'un na'at Éh, pah avéé'
         irah éh muja' Éh rai péh pu'un na'at Éh. Pinaa' arong kelunan pah tipo tana' besau
         kenin na'at savéé' Néh. Oo' adang néh pu'un kenat! Amin.
         8 Akeu' éh bu'un ngan ga' péh, kenat ha' Allah éh pelapah ja'au penyukat, éh pu'un
         hun iteu', ngan éh lepah pu'un tenéh, ngan éh juk tuai kepéh.
         9 La'ah akeu' éh padéé' keh Yohanes, ngan barei' ka'ah jam keta pemung ngan Yésus,
         akeu' péh barei' ka'ah lem kekat pengeketa iteu', pu'un lem nihau Tuhan, ngan ngeretep
         ngan kebit kenin. Pu'un réh marau akeu' tai Pulau Patmos uban ké' bara' ha' tebaraa'
         Allah ngan bara' tong kekat éh kejam ké' tong Yésus.
         10 La'ah tong dau Tuhan, Sahéé' Ni'ai ngamit kenin ké', ngan nenéng ké' jah ha' éh ja'au
         mu'un, barei' ha' serupit, ngan pu'un éh pané jin likot ké'.
         11 Ka' ha' Néh ngan ké' jian ke' nyurat kekat éh ta'an ko' da' ngan pekateu' surat iteu'
         ngan sidang tong tujuu' leboo' ja'au iteu: Épesus, Smirna, Pergamus, Tiatira, Sardis,
         Piladelpia, ngan Laodikia. Ha' Néh.
         12 La'ah pupah ku' juk na'at éh dokoo' ké' jam séé' éh pané kenat ngan ké'. La'ah ta'an
         ké' tujuu' pelita' mas.
         13 Belah kekat pelita' inah nekedéng jah usah, layan Néh barei' kelunan, pu'un éh memakai
         livah pakai éh kebit avéé' tong gem Néh, ngan tong kebah Néh peseviget neu' mas.
         14 La'ah bok Néh mebéng, barei' lamut éh mebéng, barei' avun éh mebéng mu'un ngan maten
         Néh barei' tekok luten.
         15 Gem Néh mening barei' temagaa' éh lepah teni'ai ngan nosoo' ngan ha' Néh barei' ha'
         desai o'ong éh ja'au.
         16 La'ah lem ojoo' Néh saa' na'au' pu'un tujuu' kenyuhai ngan jin ujun Néh musit po'é
         éh peseripa nyahit. La'ah da'in Néh ngada barei' ada maten dau tovoo' dau pejek.
         17 Hun ké' na'at Éh, akeu' mohong déhéé' gem Néh, barei' kelunan éh lepah matai. Bang
         ojoo' Néh saa' na'au' napai Néh tong akeu' ka' ha' Néh ngan ké' Mai ke' medai Akeu'
         éh bu'un ngan Akeu' éh ga' péh.
         18 Akeu' éh murip. Pu'un Ku' lepah matai rai, bang na'at ke', pu'un Ku' murip kepéh
         avéé' pelinguh. Akeu' pu'un penyukat bau kekat éh maneu' réh matai ngan jalan patai.
         19 Uban néh kenat jian ke' nyurat kekat éh pu'un ta'an ko' da', kekat éh pu'un hun iteu'
         ngan kekat éh juk avéé' vam.
         20 Inah éh sin tong tujuu' kenyuhai éh pu'un lem ojoo' Ké' saa' na'au' ngan tong tujuu'
         pelita' mas éh ta'an ko' nah. Ka' éh, sin tong tujuu' kenyuhai nah, inah éh meliket
         tong tujuu' sidang. Tujuu' pelita' nah, inah éh tujuu' sidang, ha' Néh.

1 La'ah ha' Néh kepéh, Jian ke' nyurat ha' Ké' iteu' ngan meliket tong sidang Épesus.
         Ka' ha' jin Iah éh ngamit tujuu' kenyuhai lem ojoo' Néh saa' na'au', éh lakau belah
         tujuu' pelita' mas.
         2 Akeu' jam tong kekat penganeu' ko', ngan Akeu' jam tong jalan ko' kereja' muruh mu'un,
         ngan Akeu' jam ke' pu'un kebit kenin. Ngan Akeu' jam ke' leko mu'un tong kelunan éh
         maneu' sa'at, ngan pu'un ke' petuneng irah éh ngelayoo' awah lawah Tuhan, bang bé'
         réh lawah Néh mu'un, ngan kejam ko' irah pané kenyo awah.
         3 Pu'un ke' kebit kenin, ngan pinaa' arong penusah ko' uban ko' ngelan tong Akeu',
         bang bé' ke' putui pengelan.
         4 Bang inah éh pengekurang ko', uban bé' ke' murung Akeu' barei' hun bu'un bu'un ko'
         ngelan tong Akeu' rai.
         5 Jian ke' nesen ka'au' lepah pelohoo' dilem mu'un lem penyala'. Jian keh pekoléé'
         kenin jin penyala' ko' ngan maneu' ineu' éh naneu' ko' bu'un-bu'un ko' ngelan tong
         ku' rai. Hun ko' bé' adang akeu' tuai tavin ke' ngan pepiso pelita ko' inah jin retek
         néh.
         6 Bang pu'un jah jalan éh jian éh neu' ko', inah éh uban ko' leko mu'un tong kekat
         penganeu' irah éh kivu adet Nikolaus, barei' Akeu' péh leko tong néh, ha' Néh.
         7 Hun ko' pu'un kelingen omok menéng, jian ke' menéng kekat ha' éh benara' Sahéé' Ni'ai
         ngan kekat sidang. Kekat irah éh nyopéé' kekat arong kesa'at, Akeu' kejeraa' réh kuman
         buaa' éh purip kelunan éh pu'un tong pulah Allah.
         8 Jian ke' nyurat ha' ké' iteu' ngan meliket sidang tong Smirna. Iteu' ha' éh benara'
         jin Iah éh bu'un ngan éh ga' péh, éh lepah matai ngan éh murip kepéh.
         9 Akeu' jam kekat penusah ko', Akeu' jam ke' pu'un kari, bang éh mu'un néh ka'au' kaya'.
         Akeu' jam kekat ha' sa'at éh jalan irah Yahudi pesala' ke'. Irah bara' réh pohoo'
         Yahudi, bang bé' réh pohoo' Yahudi mu'un, pu'un réh lem kamit Sitan.
         10 Mai ke' medai tong pengeketa éh bé' lebéé' la'ah juk teneng tong ke'. Nesen ke'!
         Adang Sitan juk tupat ke'. Adang iah ngamit ngan masek kuraa'-kuraa' usah jin belah
         keh lem lamin tutup. Adang keh teneng pengeketa kelebbéé' jah poloo' dau. Jian keh
         tigéh tong Akeu' pah avéé' matai, ngan adang akeu' mena' urip pelinguh ngan keh uban
         keh lepah menang.
         11 Hun ko' pu'un kelingen omok menéng, jian ke' menéng kekat ha' éh benara' Sahéé' Ni'ai
         ngan kekat sidang. Irah éh nyopéé' kekat arong kesa'at, bé' réh teneng pengeketa neu'
         pematai éh keruwah koléé'.
         12 Jian ke' nyurat ha' Ké' iteu' ngan meliket sidang tong Pergamus. Iteu' ha' éh benara'
         jin Iah éh pu'un po'é éh peseripa nyahit.
         13 Kejam Ké' retek ko' mokoo', inah éh retek Sitan pengeja'au. Pu'un ke' tigéh tong
         Akeu'. Ka'ah bé' bet pengelan keh tong Akeu'. Sioo' Antipas kelunan éh tigéh perengah
         tong Akeu' pu'un penatai réh tong retek Sitan mokoo' nah.
         14 Bang pu'un pengekurang ko', uban jelua' keh pu'un kivu ha' tebaraa' Bileam éh nebaraa'
         Balak tong jalan néh mihin kelunan Israel maneu' penyala' neu' réh kuman ka'an éh
         nena' réh ngan butun, ngan neu' réh petuyang ngan maneu' kuraa'-kuraa' barék éh sa'at.
         15 Kenat péh pu'un jelua' keh kivu ha' tebaraa' Nikolaus.
         16 Uban néh kenat jian ke' pekoléé' kenin jin penyala' ko' nah. Hun ko' bé' pekoléé'
         kenin jin penyala' ko' adang Akeu' pu'un tuai laho ngan ngelawan kekat irah inah palaa'
         po'é éh musit jin ujun ké', ha' Néh.
         17 Hun ko' pu'un kelingen omok menéng, jian ke' menéng kekat ha' éh benara' Sahéé' Ni'ai
         ngan sidang. La'ah ngan irah éh menang, Akeu' juk mena' mana éh nodoo' Ké' pelim.
         Kenat kepéh Akeu' juk mena' ngan siget usah réh jah bateu' éh mebéng tong bateu' inah
         senurat ngaran maréng, éh bé' omok kenejam séé-séé' péh, bang irah éh alaa' éh awah
         éh jam éh.
         18 Jian ke' nyurat ha' Ké' iteu' ngan meliket sidang tong Tiatira. Inah ha' éh benara'
         Anak Allah, éh maten Néh barei' tekok luten, gem Néh mening barei temagaa' éh lepah
         nosoo' rai.
         19 Akeu' jam kekat éh lepah naneu' ko'. Akeu' jam ka'ah kua' pepika, ka'ah tigéh, ka'ah
         kua' petolong, ngan ka'ah kebit kenin lem pengeketa. Akeu' jam ka'ah hun iteu' pu'un
         maneu' kereja' pelapah pinaa' jin éh neu' keh sahau sioo' bu'un-bu'un keh ngelan tong
         Akeu.
         20 Bang jah awah éh kurang tong ke', uban ko' peturut Isebél redo éh bara' iah senohoo'
         Allah nebaraa' irah éh anah ke'. Palaa' ha' tebaraa' néh iah petawang irah éh sohoo'
         ké' pah avéé' irah maneu' penganeu' éh segit ngan kuman penguman éh lepah nena' réh
         ngan butun.
         21 Akeu' lepah mena' bi'en ngan néh ke' néh omok pekoléé' kenin jin penyala' néh, bang
         bé' iah keloo' pekoléé' kenin jin kekat barék néh éh segit.
         22 Uban néh kenat, Akeu' juk ngukum iah palaa' penyakit ngan irah éh petuyang ngan néh
         adang teneng pengeketa éh Sa'at mu'un. Akeu' juk maneu' kekat inah hun iteu' péh,
         hun réh bé' tioo pekoléé' kenin jin penganeu' réh éh segit éh naneu' réh pemung ngan
         néh.
         23 Akeu' péh juk mematai kekat irah éh kivu iah boh kekat sidang omok jam Akeu' éh jam
         lem penyeruh ngan kenin kelunan. Akeu' juk mena' oléé' ngan keh kivu penganeu' siget
         usah.
         24 Bang Ka'ah éh jah éh mokoo' tong Tiatira bé' kivu ha' tebaraa' éh sa'at inah. Ka'ah
         bé' pekalai limu' jin Sitan Akeu' bara' ngan Ka'ah bé' Akeu' ngebahat ka'ah palaa'
         ha' sohoo' éh jah.
         25 Bang jian keh petem mihau tong ineu' éh pu'un ngan keh, pah avéé' akeu' pu'un tuai
         kepéh.
         26 -
         28 La'ah kekat kelunan éh nyopéé' kekat arong kesa'at ngan éh maneu' kekat pengeloo'
         Ké' pah avéé' ga' néh, Akeu' juk mena' penyukat barei' nalaa' ké' jin Tamen ké'. Irah
         omok alaa' Penyukat jin Akeu' ke' réh omok pengeja'au bau kekat arong kelunan palaa'
         penyukat éh gahang mu'un seleket daven ngan dokoo' mepa' réh barei' kuren tana'. Irah
         péh juk alaa' kenyalung teka rema jin Akeu'.
         29 Hun ko' pu'un kelingen omok menéng jian ke' menéng ineu' éh benara' Sahéé' Ni'ai
         ngan sidang!

1 Jian ke' nyurat ha' Ké' iteu' ngan meliket tong sidang Sardis. Iteu' ha éh benara'
         jin Iah éh pu'un tujuu' sahéé' éh jin Allah ngan tujuu' kenyuhai inah. Akeu' jam ineu'
         éh maneu' keh. Ka'ah benara' réh murip semu'un néh Ka'ah Matai!
         2 Uban néh kenat to'ot ke' ngan ngegahang éh to de' ke' ngan ko' dai néh béé matai
         awah. Uban kekat penganeu' ko' mepai awah, bé' jak éh jian mu'un tong ta'an Allah
         ké'.
         3 Jian ke' nesen tong ineu' éh lepah benara' ngan ko' ngan ineu' éh lepah nenéng ko'.
         Jian ke' kivu éh béé ngan pekoléé' kenin jin penyala' ko'. Hun ko' bé' to'ot, Akeu'
         juk tuai tavin ke' barei' kelunan nekau ngan ka'au' bé' omok jam jaka' ké' pu'un tuai.
         4 Bang pu'un jelua' jin belah ka'ah tong Sardis éh mihau livah pakai réh ke' néh petem
         ni'ai. Irah juk lakau pemung ngan ké' ketem livah pakai éh mebéng, uban réh payoo'
         maneu' kenat.
         5 Irah éh nyopéé' kekat arong kesa'at omok réh alaa' pakai éh mebéng ngan bé' Akeu'
         bet ngaran réh jin surat ngaran irah éh pu'un urip maréng. Tong jumen Tamen ké' ngan
         kekat meliket Néh Akeu' juk ngakun mu'un irah éh anah ké' ha' Néh.
         6 Hun ko' pu'un kelingen omok menéng, jian ke' menéng ineu' éh benara' Sahéé' Ni'ai
         ngan sidang!
         7 Jian ke' nyurat ngan meliket sidang tong Piladelpia. Iteu' ha' éh benara' jin Iah
         éh ni'ai ngan tigéh. Iah ngamit kusi' éh jin Daud; hun mah Iah mukap tapé, bé' pu'un
         jah usah péh omok tutup éh. Hun mah Iah tutup éh, bé' pu'un jah usah péh omok mukap
         éh.
         8 Akeu' jam kekat penganeu' ko', Akeu' jam ka'au' pu'un penyukat éh si'ik awah, ngan
         Akeu' jam ka'au' pu'un kivu ha' tebaraa' Ké' ngan tigéh kivu Akeu'. Pu'un Ku' mukap
         jah tapé ngan ko' éh bé' omok tenutup séé'-séé' péh.
         9 Jian ke' nesen tong irah éh kivu Sitan éh bara' irah pohoo' Yahudi bang ha' réh kenyo.
         Akeu' juk mihin réh tuai tavin ke' ke' réh ngejekuu' lep réh ngerera' tong ke' irah
         béé jam Akeu' murung ka'au'.
         10 Uban ko' kivu sohoo' Ké' ngan pu'un ngeretep ngan kebit kenin, Akeu' juk mihau ke'
         jin kekat penusah éh juk avéé' tong tana' iteu' ke' néh tupat kenin kekat kelunan
         pah tipo tana'.
         11 Akeu' juk tuai laho. Jian ke' mihau kekat éh nena' Tuhan ngan ko', mai pu'un séé'-séé'
         éh pekepai ke', ke' ko' bé' omok alaa' tapong éh juk nena' Tuhan ngan ko'.
         12 Kelunan éh nyopéé' kekat arong kesa'at Akeu' juk maneu' éh barei' lihei' tong umaa'
         Allah ké' Tuhan ké' ngan bé' iah pu'un piso jin sinah kepéh. La'ah Akeu' juk nyurat
         ngaran Allah ké' tong néh ngan ngaran leboo' Allah ké', inah éh Yérusalem éh maréng
         éh juk tuhun jin seruga jin Allah ké'. La'ah Akeu' juk nyurat ngaran Ké' éh maréng
         tong néh, ha' Néh.
         13 Hun ko' pu'un kelingen jian ke' menéng ineu' éh benara' Sahéé' Ni'ai ngan sidang!
         14 Jian ke' nyurat ha' Ké' iteu' ngan meliket sidang tong Laodikia. Iteu' ha' éh benara'
         jin Iah éh nateng réh Amin, Iah éh tigéh ngan teneng lem kekat éh benara' Néh; jin
         Iah Allah suai kekat ineu'-ineu' éh senuai Néh.
         15 Akeu' jam kekat penganeu' ko', ngan Akeu' jam bé' ke' pu'un pana ngan bé' ke' pu'un
         genin. Akeu' keloo' hun ko' pu'un pana, pana ke', ngan hun ko' pu'un genin, genin
         mu'un ke'.
         16 Bang uban ko' pu'un barei' baa' pétéé awah, bé' ke' pana mu'un ngan bé' péh ke' genin
         mu'un, Akeu' juk mua' ke' jin ujun Ké'.
         17 Ka'ah bara' améé' kaya' lepah alaa' kekat éh omok mihin mé' omok kaya', améé' bé'
         pu'un pengekurang ineu'-ineu' péh. Bang bé' ka'ah jam keh matek kari mu'un ngan bé'
         pu'un séé'-séé' éh jam pika keh! Ka'ah kari ugai ngan peseu'.
         18 Uban néh kenat inah Akeu' nyohoo' ke' melih mas jin Akeu', mas éh mas mu'un, boh
         ke' omok kaya'. Jian ke' melih satek livah éh mebéng dokoo' petavun usah ko', dai
         ke' menyaa' ugai. Ngan melih tawan maten dokoo' ko' omok na'at.
         19 Kekat kelunan éh kemurung Ké' Akeu' petena' réh ngan memerah réh. Uban néh kenat
         jian keh mekat pitah jalan keh omok pekoléé' kenin jin kekat penyala' keh.
         20 Menéng keh. Pu'un Ku' nekedéng tong usit tapé kenin keh ngan ngatong, séé'-séé' éh
         menéng ha' Ké' ngan mukap tapé nah, Akeu' juk masek ngan mokoo' ngan kuman ngan néh,
         ngan iah péh omok kuman ngan Ké'.
         21 Ngan irah éh nyopéé' kekat arong kesa'at, Akeu' kejeraa' réh menyun déhéé' Ké' tong
         nyun jalan Ké' Raja', barei' Akeu' lepah menang ngan menyun déhéé' Tamen Ké' tong
         jalan Néh Raja', ha' Néh.
         22 Hun ko' pu'un kelingen omok menéng, jian ke' menéng ineu' éh benara' Sahéé' Ni'ai
         ngan sidang!

1 La'o kekat inah, pu'un éh tengéé' kepéh ta'an ké', Pu'un ku' na'at jah usit tapé
         pukap tong seruga. La'ah ha' éh barei' ha' serupit éh nenéng ké' lepah nah, pu'un
         éh bara' ngan ké', ka' ha' Néh, Jian ke' tuai bau siteu', Akeu' juk bara' ngan ko'
         tong kekat éh juk pu'un kepéh, ha' Néh.
         2 Sahéé' Ni'ai tioo masek lem ku' akeu' na'at jah nyun tong seruga ngan jah usah menyun
         bau nyun inah.
         3 Da'in Néh ngada barei' bateu' jasper ngan bateu' Sardis. Nyun inah tutuh neu' berungan
         éh ngada barei' Jamrud bateu' éh marung barei' ujung kayeu'.
         4 La'ah tutuh nyun inah pu'un duah poloo' pat nyun éh jah kepéh, ngan tong kekat nyun
         inah pu'un duah poloo' pat pengeja'au éh pu'un pakai mebéng ngan tapong mas.
         5 La'ah pu'un kela'ap musit jin nyun nah, ngan ha' ja'au ngan ha' lengedo. Saa' jumen
         nyun inah pu'un tujuu' pelita éh mahang inah éh tujuu' sahéé' jin Allah.
         6 La'ah saa' jumen nyun nah pu'un barei' jah banget éh mening ngan poléng pah avéé'
         teran néh. La'ah tutuh nyun inah, inah éh saa' kabéng ngan saa' na'au' ngan saa' iteu'
         ngan saa' itai nyun inah, pu'un pat usah layan éh murip éh pinaa' retek maten néh,
         maten néh pu'un éh saa' jumen néh ngan pu'un éh saa' likot néh péh.
         7 Layan éh bu'un bu'un nah barei layan singa', éh keruwah néh nah barei' layan lakin
         sapé', éh keteleu' néh nah da'in néh barei' layan da'in kelunan ngan éh kepat néh
         nah barei' layan juhit pelakei' hun néh marang.
         8 Siget-siget néh pu'un nem pawit néh pinaa' maten tutuh usah néh pah avéé' ra' pawit
         néh péh putung dau ngan merem bé' réh posot nyanyi ka' ha' réh. Ni'ai, ni'ai, ni'ai
         Tuhan Allah éh pelapah ja'au penyukat éh lepah pu'un tenéh, éh pu'un hun iteu' ngan
         éh juk tuai kepéh, ha' réh.
         9 Irah éh pat inah nyanyi ke' réh mejing, seva' ngan bara' jian kenin ngan Iah éh menyun
         bau nyun inah, iah éh murip pelinguh-linguh. Sioo' irah inah nyanyi kenat,
         10 duah poloo' pat irah pengeja'au inah ngejekuu' lep tong jumen Iah éh menyun bau nyun
         inah ngan seva' Iah éh murip pelinguh-linguh. Irah pei' tapong réh tong jumen nyun
         inah ngan bara'.
         11 Oo' Tuhan éh Allah mé'! Bang Ka'au' awah éh tekep alaa' pengaren, penyeva' ngan penyukat,
         uban Ka'au' éh suai kekat ineu'-ineu' péh ngan kivu pengeloo' Ko' kepéh kekat ineu'-ineu'
         péh poléng ngan murip.

1 La'ah ta'an ké' lem ojoo' Néh saa' na'au' Iah éh menyun bau nyun inah, jah lem surat
         éh lepah pesurat saa' lem ngan saa' likot péh ngan tenada' palaa' tujuu' tada'.
         2 La'ah ta'an ké' kepéh jah meliket éh ja'au penyukat, éh bara' ngan ja'au ha' ka'
         ha' néh, séé' éh tekep mega' kekat tada' iteu' ngan muka len surat iteu, ha' néh.
         3 Bang bé' pu'un séé'-séé' péh tong seruga kenat péh tong tana' ngan ra' tana' péh
         éh omok muka len surat inah ngan purung ha' lem néh.
         4 Akeu' mangaa' besikon uban bé' pu'un jah kelunan péh éh tekep muka len surat inah
         ngan purung ha' lem néh.
         5 Boh jah pengeja'au sinah bara' ngan ké', ha' néh, Mai ke' mangaa'. Na'at ke', Singa'
         éh jin betah Yehuda, éh pohoo' néh jin Daud, pu'un éh lepah menang ngan Iah omok mega'
         tujuu' telana' inah ngan mukap surat inah, ha' néh.
         6 La'ah ta'an ké' jah Anak Domba nekedéng belah nyun inah, tutuh néh pu'un pat penyuai
         éh murip ngan kekat pengeja'au inah. Anak Domba inah layan néh barei' éh lepah penatai.
         Anak Domba inah pu'un tujuu' uheng ngan tujuu' maten Néh, inah éh tujuu' sahéé' éh
         jin Allah éh lepah senohoo' Néh tai pah tipo tana'.
         7 Anak Domba inah tai alaa' len surat inah jin ojoo' saa' na'au' Iah éh menyun bau
         nyun inah.
         8 Tovoo' Anak Domba inah maneu' kenat, pat penyuai éh murip inah ngan duah poloo' pat
         irah pengeja'au inah ngejekuu' lep réh tong jumen Anak Domba. Siget usah réh petep
         sapé' ngan jah pigan mas éh pu'un kemenyan inah éh kekat ha' sebayang irah éh anah
         Allah.
         9 La'ah irah nyanyi, jah nyanyi éh maréng, ka' ha' réh. Ka'au' éh tekep alaa' len surat
         inah ngan mega' tada' tong néh. Uban Ka'au' éh penatai réh, ngan neu' dahaa' Ko',
         pu'un Ke' melih kelunan jin siget pohoo', siget arong ha', siget leboo' ngan siget
         arong kelunan béé dokoo' réh omok anah Allah.
         10 Pu'un Ke' maneu' réh imam dokoo' réh omok seva' Allah ngan maneu' kereja' Néh. Omok
         réh pengeja'au ngan mihau kelunan tong tana', ha' nyanyi réh.
         11 La'ah pu'un ku' na'at kepéh, boh ku' menéng ha' irah meliket éh pinaa' mu'un ibu-ibu
         ngan juta-juta kekat réh. Pu'un réh nekedéng tutuh nyun inah, ngan pat usah penyuai
         éh murip ngan kekat irah pengeja'au nah.
         12 Irah Nyanyi ngan ha' éh ja'au, Anak Domba éh lepah penatai inah tekep alaa' penyukat,
         pengekaya', pengejam, pengegahang, penyeva', pengaren, ngan kenajung.
         13 La'ah akeu' menéng ha' kekat penyuai éh murip tong seruga, tong tana', ra' tana'
         péh, ngan kekat penyuai éh murip lem baa' banget ngan kekat penyuai éh murip tong
         langit ngan tong tana' iteu', irah nyanyi. Kekat kenajung ngan penyeva' pengaren ngan
         penyukat anah Iah éh menyun bau nyun inah kenat péh ngan Anak Domba inah pah avéé'
         kelebéé'-lebéé' néh.
         14 La'ah pat usah penyuai éh murip nah mipa réh, Amin! Kekat pengeja'au inah péh ngejekuu'
         lep réh ke' réh seva' Allah ngan Anak Domba inah.

1 La'o inah boh akeu' na'at Anak Domba nah mega tada' éh bu'un nah jin ketujuu' tada'
         inah. Ngan pu'un ku' menéng jah jin belah pat penyuai éh murip nah pané ngan ja'au
         ha', barei' ha' lengedo, ka' ha' néh Tuai! Ha' néh.
         2 Boh akeu' na'at kepéh ngan ta'an ké' jah kuda éh mebéng. Iah éh menyun tong néh pu'un
         ngamit kayeu' selato palaa' réh put, ngan jah tapong nena' ngan néh. Iah musit barei'
         kelunan éh lepah nyopéé' kekat ayau néh ngan iah lepah menang.
         3 Boh Anak Domba nah mega' keruwah tada' nah kepéh, ngan nenéng ké' ha' penyuai éh
         murip éh keruwah nah pané Tuai! Ha' néh.
         4 Boh jah kuda kepéh pu'un tuai, kuda inah bala. La'ah kelunan éh menyun tong néh pu'un
         Tuhan mena' penyukat ngan néh ke' néh tai pekayau tong tana', dokoo' mihin kelunan
         pepatai, la'ah pu'un Tuhan mena' po'é éh ja'au ngan néh.
         5 La'o inah Anak Domba nah mega' tada' éh keteleu' nah kepéh, ngan nenéng ké' ha' penyuai
         éh murip éh keteleu' nah pané Tuai! ha' néh. Akeu' na'at, tioo ta'an ké' jah kuda
         padeng. Iah éh menyun tong néh ngamit jah tebangan, lem ojoo' néh.
         6 La'ah nenéng ké' ha' jin belah pat usah penyuai éh murip nah, ka' ha' néh. Teleu'
         suvang parai tong gaji jah dau ngan pien suvang jelai tong gaji jah dau. Bang mai
         nasa' inan saitun ngan pulah agun!
         7 La'o inah Anak Domba nah mega' ke pat tada' nah kepéh ngan nenéng ké' ha' penyuai
         éh murip éh ke pat nah pané Tuai! ha' néh.
         8 La'ah pu'un ku' na'at ngan ta'an ké' jah kuda éh barei' layan kelunan éh tayen éh
         marung da'in. Ngaran Iah éh menyun tong kuda inah, patai ngan jalan patai pu'un nyeliko
         lotok néh. Rawah nena' penyukat dokoo' mematai jah jin pat tulat kelunan murip tong
         tana' neu' réh pekayau, neu' la'au' ja'au, neu' penyakit ngan neu' ka'an luvaa'.
         9 La'o inah Anak Domba nah mega' kelemah tada' nah kepéh, ra' jalan réh motong kemenyan
         ngan Tuhan akeu' na'at kekat sahéé' irah éh penatai réh. Irah penatai uban réh perengah
         ha' tebaraa' Tuhan ngan tigéh kivu ha' éh benara' réh nah.
         10 Pu'un réh pané ngan ja'au ha', ka' ha' réh, O Tuhan éh pelapah ja'au penyukat jin
         ineu'-ineu' péh, éh ni'ai ngan éh teneng, kineu' kelebéé' la'ah da' boh Ke' petuneng
         kelunan tong tana' ngan ngukum réh uban réh pu'un mematai améé', ha' réh.
         11 La'ah pu'un Tuhan mena' jah livah pakai éh mebéng ngan usah réh, ngan nyohoo' réh
         mena lebéé' siik kepéh, avéé' sukup kekat irah éh sohoo' Tuhan ngan padéé' éh kua'
         pengelan, penatai réh barei' réh mematai irah inah ke'.
         12 La'ah ta'an ké' Anak Domba nah mega' ke nem tada' nah kepéh. Tioo pu'un tegen tana'
         éh ja'au ngan maten dau paléu padeng, barei' livah kapan éh padeng ngan laséh péh
         paléu bala barei' okoo' dahaa'.
         13 kekat kenyuhai péh pelohoo' tong tana' barei' buaa' ara éh bé' jak mesak peleraa'
         neu' kepu éh gahang.
         14 La'ah langit péh salai, barei' surat éh nelen réh, ngan siget berusu' ngan siget
         tana' si'ik, piso jin retek néh bu'un.
         15 Boh kekat raja' tong tana', kekat irah éh pengeja'au réh, ngan kekat pengeja'au irah
         seradu, irah éh kaya' ngan pu'un penyukat, ngan kekat kelunan éh jah péh, irah éh
         ripen ngan irah éh bé' ripen, kelap béé-béé tai kelim tong luvang bateu' ngan ra'
         bateu' ja'au éh pu'un tong tokong.
         16 Pu'un réh pané ngan kekat tokong ngan kekat bateu' inah, Pelohoo' tong mé' ngan melim
         mé' jin ta'an Iah éh menyun bau nyun nah ngan jin kemerek Anak Domba nah ha' réh.
         17 Dau éh ja'au jalan Allah ngan Anak Domba pepoléng kemerek Néh lepah avéé' ngan bé'
         pu'un jah usah péh éh omok pelepu.

1 La'o inah kepéh ta'an ké' pat meliket nekedéng tong pat tikong tana' ngan mapat pat
         usit kepu tong tana', tong baa' banget, kenat péh tong kekat kayeu'.
         2 La'ah ta'an ké' kepéh jah meliket kepéh tuai jin saa' usit maten dau, pu'un éh mihin
         tada' éh penakai Allah éh murip. Ngan ha' éh ja'au meliket inah tebai pat meliket
         éh lepah nena' Allah penyukat ke' réh nasa' tana' ngan baa' banget.
         3 Ka' ha' meliket nah, Mai keh nasa' tana', ngan mai keh nasa' baa' banget, kenat péh
         kekat kayeu' péh pah avéé' améé' maneu' tada' tong sela' irah éh sohoo' Allah lu'.
         4 La'ah pu'un iah bara' ngan ké' 144,000 kelunan tenada' palaa' tada jin Allah tong
         sela' réh. Irah jin jah poloo' duah betah Israel.
         5 -
         8 Jah poloo' duah ibu kelunan jin siget betah, inah éh betah Yehuda, Ruben, Gad, Asher,
         Naptali, Manasye, Simeon, Lewi, Isakhar, Sebulon, Yusup ngan Benyamin.
         9 La'o inah pu'un ku' na'at kepéh ngan ta'an ké' kelunan pinaa' mu'un. Bé' pu'un jah
         kelunan péh omok purung réh. Irah jin siget pohoo', betah, leboo' ngan siget arong
         ha'. Irah pakai livah éh mebéng ngan irah ngamit da'an pulah éh barei da'an uvut.
         Irah piting nekedéng tong jumen nyun inah ngan Anak Domba nah.
         10 Pu'un réh pané ngan ha' éh ja'au, améé' lepah alaa' urip jin Allah mé' éh menyun
         bau nyun ngan jin Anak Domba inah!
         11 La'ah kekat meliket nekedéng tutuh nyun inah ngan irah pengeja'au, ngan pat usah
         penyuai éh murip inah. Irah béé ngejekuu' lep réh tong jumen nyun inah ngan seva'
         Allah.
         12 Ka' ha' réh, Amin! Kekat kenajung, pengaren, pengejam, kemurung kenin, penyeva',
         penyukat ngan pengegahang anah Allah lu' avéé' kelebéé' lebéé' néh! Amin.
         13 Pu'un jah usah jin irah pengeja'au nah neteng akeu' séé' kekat irah éh pu'un pakai
         mebéng nah, jin semah réh tuai ha' néh.
         14 Ka' ha' ké' mipa éh, O lakei' ja'au bé' akeu' jam, bang ka'au' éh jam réh, ha' ké'.
         Ha' néh kepéh, Kekat irah inah irah éh bé' putui pengelan tovoo' réh teneng pengeketa
         éh bahat rai. Pu'un réh poo' livah pakai réh ngan ngemebéng éh neu' dahaa' Anak Domba.
         15 Inah maneu' réh nekedéng tong jumen nyun Allah ngan ngerera' kivu sohoo' Néh putung
         dau ngan putung merem dalem umaa' Allah. Iah éh menyun bau nyun inah pu'un mihau réh
         uban Néh pu'un pemung ngan réh.
         16 Bé' réh jam la'au' ngan mapeu' batok la'ah; maten dau ngan kenat péh kepana pétéé
         bé' éh maneu' réh lasoo' la'ah.
         17 Uban Anak Domba éh pu'un belah nyun inah, Iah omok tepun réh ngan mihau réh ngan
         majak réh tai usit baa' éh baa' éh purip réh, ngan Allah pu'un mitit kekat baa' maten
         réh, ha' néh.

1 Hun Anak Domba nah mega' tada' éh ketujuu' nah kepéh, kekat éh tong seruga kelem
         béé-béé, ngioo'-ngioo' teleu' poloo' minit kelebéé' néh.
         2 Boh akeu' na'at tujuu' meliket éh ngelayau nekedéng tong jumen Allah, ngan tujuu'
         serupit nena' Tuhan ngan réh.
         3 La'ah jah meliket kepéh éh pu'un pigan mas éh jalan motong kemenyan tuai éh nekedéng
         déhéé' jalan réh motong kekat pengena' réh ngan Tuhan. La'ah pinaa' kemenyan nena'
         ngan meliket nah ke' néh motong éh pemung ngan ha' sebayang irah éh anah Allah dokoo'
         néh omok motong éh tong jalan mas éh pu'un saa' tenah nyun inah.
         4 La'ah sap kemenyan éh potong éh pu'un lem ojoo' meliket éh nekedéng tong jumen Allah
         pu'un éh tai kebau pemung ngan ha' sebayang irah éh anah Allah.
         5 Boh meliket nah alaa' pigan mas éh jalan néh motong kemenyan nah ke' néh mena' la'ang
         jin jalan réh motong pengena' réh ngan Tuhan nah lem néh, ke' néh ngaléng éh kera'
         tai tana'. Tioo pu'un ha' lengedo, éh ja'au ngan kelat kela'ap bé' bekat-bekat ngan
         tegen tana'.
         6 Boh tujuu' meliket nah éh pu'un tujuu' serupit, petenup juk nyelevuu serupit néh.
         7 Meliket éh bu'un nah nyelevuu serupit néh, tioo pu'un taa' bateu' ngan luten motong
         jah jin keteleu' tulat tana' ngan kebéé kekat kayeu' ngan kekat-kekat éh murip Sinah.
         8 Boh meliket éh keruwah nah nyelevuu serupit néh. Tioo pu'un barei' jah berusu' éh
         ja'au éh mahang, éh kelohoo' Tuhan lem baa' banget. Jah tulat jin keteleu' tulat baa'
         banget paléu dahaa',
         9 jah jin keteleu' tulat kekat éh murip lem baa' banget pu'un matai, ngan jah jin keteleu'
         tulat kekat kapen pu'un tasa'.
         10 Boh meliket éh keteleu' nah nyelevuu serupit néh. Boh jah kenyuhai ja'au, éh mahang
         barei' tekok luten, pu'un éh pelohoo' jin langit tong jah tulat jin keteleu' tulat
         kekat baa' ngan usit baa' tong tana'.
         11 Ngaran kenyuhai inah, Petuh. Jah tulat jin keteleu' tulat kekat baa' pu'un petuh,
         ngan pinaa' kelunan matai uban réh kuman baa' éh petuh nah.
         12 Boh meliket éh ke pat nah nyelevuu serupit néh. Maten dau, laséh ngan kenyuhai pu'un
         sopéé' pah avéé' bé' omok ngada jah jin keteleu' tulat jin pohoo' néh. Maten dau bé'
         ngada kelebéé' jah jin keteleu' tulat dau rema; laséh ngan kenyuhai bé' pu'un ngada
         kelebéé' jah jin keteleu' tulat dau merem.
         13 Boh akeu' na'at kepéh, ngan juhit éh barei' pelakei' pu'un éh marang bau ngan nenéng
         ké' ha' néh bara' ngan ja'au ha', matek tusah, matek tusah, matek tusah mu'un kekat
         kelunan éh murip tong tana' hun réh teleu' meliket éh teleu' nah nyelevuu serupit
         réh kepéh da', ha' néh.

1 Boh meliket éh kelemah nah nyelevuu serupit néh. Ta'an ké' jah kenyuhai pelohoo'
         jin langit tai tong tana'. Kenyuhai inah nena' kusi' jalan ngusi' luvang patai éh
         dilem mu'un.
         2 Kenyuhai inah mukap usit luvang patai inah, tioo' musit sap jin lem néh barei sap
         hun réh motong térék, maten dau ngan sawang péh pu'un merem neu' sap jin luvang inah.
         3 La'ah karah musit jin sap inah tai tana', ngan alaa' katah barei' katah duyung.
         4 La'ah Tuhan meta' karah inah kebéé ureu' ngan kayeu' ngan ineu'-ineu' éh murip kenat,
         bang omok éh peketa kelunan éh bé' pu'un telana' Allah tong sela' réh.
         5 Bé' iah buhaa' karah inah mematai réh mu'un, bang omok éh peketa réh awah avéé' lemah
         laséh kelebéé'. Kesakit réh neu' néh barei' keta kesakit neu' duyung.
         6 Lem lemah laséh réh keta kenat pu'un réh juk matai, bang bé' réh omok matai, adang
         réh gahang mu'un juk maneu' réh matai, bang bé' réh omok matai.
         7 La'ah layan karah inah barei' kuda éh lepah petenup réh ke' réh tai pekayau, tong
         ulun karah nah pu'un barei' tapong mas, ngan da'in néh barei' layan da'in kelunan.
         8 Bok néh barei' bok redo, jipen néh barei' jipen singa'.
         9 Tong kebah néh pu'un barei' kerayung daven, ngan ha' pawit néh hun néh marang barei'
         ha' tekedeu' kerita pinaa' éh nihit kuda nekedeu' tai pekayau.
         10 Iko néh pu'un sevut barei' duyung ngan palaa' iko néh, inah jalan néh peketa kelunan
         avéé' lemah laséh.
         11 Pengeja'au réh éh Seleket raja' inah éh meliket éh pu'un penyukat bau luvang patai.
         Lem ha' irah Ibrani ngaran néh Abadon ngan lem ha' irah Yunani ngaran néh Apolion
         éh sin néh iah éh kebéé.
         12 La'ah penusah éh bu'un nah lepah ma'o, ngan pu'un duah keto éh bé' jak sakui avéé'.
         13 Boh meliket éh ke nem nah nyelevuu serupit néh. Ngan akeu' menéng ha' éh musit jin
         pat tikong tong jalan réh motong kemenyan éh pu'un tong jumen Allah.
         14 La'ah ha' inah pu'un bara' ngan meliket éh kenem nah éh pu'un serupit nah, ka' ha'
         néh, Jian ke' ngelepu pat meliket éh kejeret tong baa' ja'au Eprat, ha' néh.
         15 Boh pat meliket nah pu'un pelepu, Tuhan pu'un petenup réh ngan sioo' iteu', ngan
         dau' iteu', tong laséh iteu', lem ta'un iteu', ke' réh pu'un penyukat omok mematai
         jah tulat jin keteleu' tulat kekat arong kelunan.
         16 Pu'un iah bara' ngan ké' tong kekat irah éh jalan kuda nah inah éh duah ato juta
         kekat réh.
         17 Lem éh ta'an ké', akeu' na'at pinaa' kuda ngan irah éh menyun tong néh. Irah pakai
         kerayung daven tong kebah réh éh bala barei' ada luten, ngan marung barei' bateu'
         nilam ngan éh letéé' mu'un. Ulun kuda nah barei' layan ulun singa' ngan pu'un luten,
         sap ngan éh letéé' éh sa'at ba'oo' musit jin ujun néh.
         18 Jah jin keteleu' tulat kelunan pu'un matai neu' teleu' penusah inah, luten, sap,
         ngan éh letéé' éh musit jin ujun kuda inah.
         19 Uban penyukat kuda inah pu'un éh lem ujun néh ngan tong iko néh péh. Iko néh barei'
         layan ulun torok, ngan palaa' iko néh inah jalan néh peketa kelunan.
         20 La'ah kekat kelunan éh murip keto, éh bé' matai neu' kekat penusah inah ri', bé'
         irah piso jin kekat penganeu' ojoo' réh. Pu'un réh pakai balei' bé' réh keloo' bet
         éh, ngan pu'un réh pakai butun mas, ngan butun daven ngan butun temagaa' ngan butun
         bateu' ngan butun kayeu' péh, kekat butun nah bé' éh omok menéng ngan bé' éh omok
         na'at ngan bé' éh omok lakau.
         21 La'ah bé' irah pekoléé' kenin jin kekat kesa'at réh éh mematai kelunan ngan kekat
         limu' réh ngan barék réh éh sa'at ngan jin réh nekau péh.

1 La'o inah ta'an ké' jah meliket kepéh éh ja'au penyukat éh tuhun jin seruga. Pu'un
         avun tutuh néh ngan tutuh ulun néh pu'un berungan. Da'in néh ngada barei' maten dau,
         ngan gem néh barei' lihei éh mahang.
         2 La'ah iah ngamit jah surat éh si'ik éh lepah pukap. La'ah gem néh saa' na'au', napai
         néh tong baa' banget, ngan gem néh saa' kabéng napai néh tong tana',
         3 Boh éh mejui ngan ha' éh ja'au barei' ha' kenohong Singa' éh pinaa'. La'o néh mejui
         kenat tujuu' lengedo mipa ha' néh ngan ha' éh ja'au kepéh.
         4 La'o réh pané nah akeu' juk nyurat ha' réh nah, bang nenéng ké' jah ha' jin seruga
         éh bara' ka', Jian ke' melim ha' éh benara' tujuu' lengedo inah, mai ke' nyurat éh,
         ha' néh.
         5 Boh meliket éh ta'an ké' ri' éh mapai gem néh tong baa' banget ngan tong tana' péh
         nah, metéé' ojoo' néh saa' na'au' kebau,
         6 ngan bara' mu'un dalem ngaran Allah éh murip pelinguh, ngan éh suai seruga ngan kekat
         éh pu'un tong seruga, ngan éh suai tana' ngan kekat éh pu'un tong tana', ngan éh suai
         baa' banget ngan kekat éh pu'un lem néh. Ka' ha' meliket nah, Bé' pu'un mena kepéh,
         7 bang hun meliket éh ketujuu' nah nyelevuu serupit néh, boh Allah juk pesukup kekat
         pengeloo' kenin néh éh pelim, barei' éh benara' néh ngan irah kelunan sohoo' néh,
         inah éh ngan irah éh bara' ha' Tuhan ngan kelunan sahau, ha' néh.
         8 Boh ha' éh nenéng ké' jin seruga ri', pané kepéh ngan ké', ka' ha' néh, Jian ke'
         tai alaa' surat éh lepah pukap nah jin ojoo' meliket éh mapai gem néh tong baa' banget
         ngan tong tana' péh nah, ha' néh.
         9 La'ah tai ku' tavin meliket inah ngan menyat surat siik inah jin iah. Ka' ha' néh
         ngan ké' Ko' alaa' éh ngan kuman éh adang néh mesem lem betuken ko' bang tong ujun
         ko' méé barei nyak layuk.
         10 Boh akeu' alaa' surat siik nah jin ojoo' néh ngan kuman éh, lem ujun ké' pu'un éh
         méé barei' nyak layuk bang hun ké' nyeloo' éh mesem éh tai lem betuken ké'.
         11 Boh éh bara' ngan ké' kepéh ka' ha' néh Jah koléé' kepéh jian ke' perengah rengah
         Allah tong kuraa'-kuraa' leboo', bengesa', arong ha' ngan raja'.

1 Boh iah mena' ngan ké' jah kayeu' éh palaa' ké' nguwa' Iah nyohoo' ku' tai nguwa'
         umaa' Allah ngan jalan réh motong kemenyan. Ngan purung kekat irah éh petipun seva'
         Allah lem umaa' Allah.
         2 Bang mai ke' nguwa' belasek éh saa' usit nah, uban kekat inah nena' néh ngan irah
         éh bé' ngelan. Adang irah lakau nejat leboo' ni'ai inah avéé' pat poloo' duah laséh
         kelebéé'.
         3 Akeu' juk nyohoo' duah kelunan sohoo' éh pakai roh talun, tai bara' tong kekat éh
         benara' Allah ngan roh dalem jah ibu duah ato nem poloo' dau inah da', ha' néh.
         4 Rawah éh sohoo' ké' nah inah éh duah inan kayeu' situn ngan duah jalan tekedéng pelita'
         éh nekedéng tong jumen Tuhan éh pu'un tana' ngan langit.
         5 Hun séé'-séé' tupat peketa roh, pu'un luten musit jin ujun roh éh kebéé ayau roh,
         kenat péh séé'-séé' éh tupat peketa roh, usah irah tengéé' pu'un matai.
         6 Rawah pu'un penyukat omok maneu' langit bé' pu'un taa' kelebéé' roh bara' ha' tebaraa'
         Allah. La'ah rawah pu'un penyukat tong siget usit baa' dokoo' néh paléu dahaa', rawah
         pu'un penyukat kepéh maneu' kuraa'-kuraa' arong penusah tong tana' ngan maneu' éh
         kuraa'-kuraa' koléé' kivu pengeloo' kenin roh.
         7 Hun rawah lepah ma'o bara' tong kekat ha' tebaraa' éh juk benara' roh, boh ka'an
         jin luvang tana' éh dilem juk ngelawan roh. Pu'un éh nyopéé' roh ngan mematai roh,
         8 ngan patai roh pu'un éh tong jalan totoo' tong leboo' ja'au, éh jalan Tuhan éh Raja'
         roh pu'un penaku' réh tong kayeu' salib sahau rai. Tapan ngaran leboo' inah barei'
         leboo' Sodom ngan tana' Mesir.
         9 Kelunan jin kekat leboo' puku', arong ha' ngan bengesa' pu'un na'at patai roh teleu'
         dau memutui kelebéé', bé' réh buha' kelunan nanem patai roh.
         10 Kelunan tong tana' murung kenin réh uban rawah lepah matai. Pu'un réh maneu' ramai
         ngan mena' pengena' ngan siget usah réh, uban rawah nabi Tuhan inah rai pu'un roh
         petusah kenin réh bang hun iteu' rawah lepah matai.
         11 La'o teleu' dau memutui jah dau kepéh nah, pu'un laset jin Allah éh omok purip, masek
         lem roh, boh rawah nekedéng kepéh. La'ah kekat kelunan éh na'at roh medai mu'un.
         12 Boh rawah menéng ha' ja'au jin seruga pané ngan roh, Tuai kebau keteu' koh! ha' néh.
         La'ah jin ta'an ayau roh na'at roh, rawah nabi inah petéé' lem avun tai seruga.
         13 Tovoo' inah péh pu'un tegen tana' ja'au mu'un, jah tulat jin jah poloo' tulat leboo'
         inah pu'un tasa' ngan tujuu' ibu kekat kelunan matai neu' tegen tana' inah. Irah éh
         murip keto medai mu'un réh seruh tong penyukat Tuhan, pu'un réh ngerera' kenin réh
         ngan seva' Allah éh tong seruga.
         14 La'ah penusah éh keruwah nah lepah ma'o, bang na'at ke', penusah éh keteleu' nah
         juk avéé' kepéh.
         15 Boh meliket éh ketujuu' nah nyelevuu serupit néh, pu'un kuraa'-kuraa' ha' ja'au tong
         seruga, éh bara' ka', Kekat penyukat pu'un éh ngan Allah Tuhan mé' ngan pu'un éh ngan
         Kristus éh kevéléé' Néh ke' Néh omok Raja', Iah omok Raja' pah tipo tana', pu'un éh
         Raja' ngan mihau réh pah avéé' pelinguh, ha' réh.
         16 Boh irah pengeja'au nah éh duah poloo' pat usah éh menyun tong jumen Allah, ngejekuu'
         lep ke' réh seva' Allah,
         17 Ka' ha' réh, O Tuhan Allah éh pelapah ja'au penyukat jin ineu'-ineu' péh, éh pu'un
         hun iteu' ngan éh pu'un tenéh. Améé' bara' jian kenin ngan Ko' uban penyukat Ko' ja'au
         ngan Ka'au' péh Raja'.
         18 La'ah kekat pohoo' kelunan éh bé' ngelan tong Ka'au' merek mu'un réh, bang kemerek
         Ko' lepah avéé' tenéh, ngan sukup jaka' Ko' petuneng kelunan éh lepah matai, ngan
         mena' oléé' ngan irah éh sohoo' Ko', inah éh ngan irah nabi Ko' sahau. Ngan sukup
         jaka' Ko' mena' oléé' ngan kekat kelunan éh anah Ko', irah éh ja'au ngan irah éh si'ik
         péh, inah éh ngan kekat irah éh seva' Ka'au', ngan éh leko maneu' sa'at. Sukup jaka'
         Ko' kebéé irah éh pu'un kebéé tana', ha' réh.
         19 Boh Umaa' Allah éh tong seruga pu'un pukap, ngan ta'an ké' lem Umaa' Allah nah pati'
         jalan surat éh bara' tong jalan jajii' Tuhan. La'ah pu'un kela'ap, ngan ha' ja'au,
         ngan ha' lengedo, ngan tegen tana' ngan taa' bateu'.

1 Boh pu'un jah telana' tong langit éh ja'au éh ngebéé kenin kelunan. Jah éh pakai
         néh maten dau ngan laséh ra' gem néh, Iah pakai jah tapong éh pu'un jah poloo' duah
         kenyuhai tong ulun néh.
         2 Danii' néh juk nganak, ngan neu' kesakit néh juk nganak, pu'un éh ngeradau.
         3 Boh jah telana' kepéh pu'un tong Langit. Pu'un jah berungan bala éh ja'au mu'un,
         pu'un tujuu' ulun néh ngan jah poloo' uheng néh. Pu'un tapong tong siget ulun néh.
         4 Palaa' iko néh iah mega' jah tulat jin teleu' tulat kenyuhai tong langit ke' néh
         ngelohoo' éh tong tana'. Boh éh nekedéng saa' tenah redo éh juk nganak nah ke' néh
         kuman anak néh hun néh pelohoo'.
         5 Boh redo inah nganak jah anak lakei' éh juk pengeja'au éh pu'un sekot daven ngan
         éh pu'un penyukat bau kekat pohoo' kelunan. Bang anak inah senagem ngan nihin tai
         ngan Allah éh menyun tong nyun-raja'.
         6 Redo inah kelap tai tana' linek, pu'un Allah petenup jalan néh sinah, sinah iah mokoo'
         lem nihau Néh avéé' jah ibu duah ato nem poloo' dau kelebéé'.
         7 La'ah pu'un pekayau tong seruga. Mikhael ngan irah meliket néh pekayau ngelawan berungan
         inah. Berungan inah tenolong irah meliket néh ngelawan Mikhael.
         8 Bang berungan inah pu'un senopéé'. Berungan inah ngan irah meliket néh bé' omok mokoo'
         tong seruga kepéh.
         9 Berungan ja'au nah nebet jin seruga. Inah éh torok éh sahau éh ngaran néh Iblis ngan
         Sitan, éh ngelavo' kekat kelunan pah tipo tana'. Iah pu'un nebet tai tana' pemung
         ngan kekat meliket néh.
         10 Boh akeu' menéng jah ha' éh ja'au tong seruga éh bara' ka', Hun iteu' jalan Allah
         purip kelunan lepah avéé'. Hun iteu' Allah pu'un pepoléng penyukat Néh, penyukat Néh
         Raja' bau kekat ineu'-ineu' péh. Hun iteu' Kristus éh kevéléé' Tuhan ke' Néh Raja',
         Iah péh pu'un pepoléng penyukat Néh. Uban Sitan éh pesala' padéé' lu' tong jumen Allah
         putung dau ngan putung merem, lepah nebet Tuhan jin seruga.
         11 Kekat padéé' lu' lepah nyopéé' éh neu' dahaa' Anak Domba ngan neu' ha' tebaraa' Tuhan
         éh benara' réh avéé' réh mena' urip réh matai ngan jian kenin.
         12 Uban néh kenat jian kekat ka'ah éh murip tong seruga, pu'un murung Bang tusah mu'un
         ngan kekat ka'ah éh pu'un tong tana' ngan tong baa' banget péh. Uban Sitan lepah tai
         ngan keh, merek mu'un-mu'un éh, uban kejam néh bé' iah omok lebéé' kepéh, ha' néh.
         13 Hun berungan nah jam iah nebet Tuhan tong tana', pu'un éh pitah redo éh nganak anak
         lakei' nah.
         14 Pu'un Tuhan mena' duah pawit juhit ja'au éh barei' juhit pelakei' ngan redo inah
         ke' néh omok marang tai tana' linek, sinah éh pu'un lem nihau Tuhan avéé' teleu' ta'un
         ngan memutui jah ta'un kepéh, ngan torok inah bé' éh omok maneu' éh.
         15 La'ah berungan nah maneu' baa' musit jin ujun néh barei' baa' ja'au, ke' néh juk
         pepatong redo inah.
         16 Bang tana' nolong redo inah, pu'un éh bila' ke' néh alaa' baa' éh musit jin ujun
         Berungan nah.
         17 Berungan inah merek mu'un ngan redo inah pah avéé' iah ngayau kekat irah éh anak
         ayam redo inah. Inah éh kekat irah éh bé' putui pengelan bang éh ngelan tong Yésus,
         éh mihau kekat sohoo' Allah.
         18 La'ah berungan nah nekedéng tong dirin baa' banget.

1 La'ah ta'an ké' jah ka'an éh musit jin baa' banget ka'an inah pu'un jah poloo' uheng
         néh ngan tujuu' ulun néh, pu'un tapong tong siget uheng néh ngan tong siget ulun néh
         pu'un surat éh ngesa'at Allah.
         2 Ka'an inah ta'an ké' barei' layan bilung, bang gem néh barei' gem buang, ngan ujun
         néh barei' ujun singa'. La'ah berungan nah mena' ngan ka'an inah pengegahang néh,
         ngan néh, ngan penyukat néh éh ja'au.
         3 La'ah jah jin belah ulun ka'an inah, pu'un ila uban suhat éh ja'au mu'un, bang suhat
         néh inah lepah malit. Kekat kelunan pah tipo tana' béé kenin na'at éh, ngan irah kivu
         ka'an inah.
         4 Kekat kelunan seva' berungan nah uban iah mena' penyukat néh ngan ka'an inah. Pu'un
         réh seva' ka'an inah kepéh, pu'un réh bara', Bé' pu'un ka'an éh jah éh jian barei'
         ka'an iteu'. Bé' pu'un séé' péh omok ngelawan éh, ha' réh.
         5 Tuhan kejeraa' ka'an inah ngesa'at Allah ngan kejeraa' éh pu'un penyukat avéé' pat
         poloo' duah laséh kelebéé'.
         6 Ka'an inah ngesa'at Allah, ngaran Allah, retek okoo' Allah, ngan kekat éh pu'un tong
         seruga.
         7 Pu'un Tuhan kejeraa' ka'an inah ngelawan irah éh anah Allah ngan nyopéé' réh. Ngan
         pu'un penyukat nena' ngan néh bau siget pohoo', leboo', arong ha' ngan bengesa'.
         8 Kekat kelunan éh murip tong tana' seva' ka'an inah, bang irah éh ngaran réh senurat
         lem surat irah éh alaa' urip bé' seva' éh. Kekat ngaran inah pu'un senurat tenéh bé'
         jak tana' iteu' senuai, ngan surat inah pu'un ngan Anak Domba éh lepah penatai.
         9 Hun keh pu'un kelingen omok menéng, jian keh menéng éh mu'un.
         10 Séé'-séé' éh tekep narau réh, adang iah pu'un narau réh kenat. Séé'-séé' éh tekep
         penatai réh palaa' po'é adang néh penatai réh kenat. Uban néh kenat irah éh anah Allah
         tekep ngeretep, kebit kenin ngan tigéh tong Kristus.
         11 La'o inah ta'an ké' jah ka'an éh jah kepéh éh musit jin lem tana'. Ka'an inah pu'un
         duah uheng barei' uheng anak domba, bang ha' néh barei' ha' berungan.
         12 Ka'an iteu' alaa' penyukat ja'au ka'an éh bu'un nah tong ta'an néh. Kekat kelunan
         tong tana' nugun dokoo' seva' ka'an éh bu'un nah éh suhat néh ja'au nah lepah malit.
         13 Ka'an éh keruwah iteu' maneu' kuraa'-kuraa' telana' éh tejeu'. Tong jumen kekat kelunan,
         luten petuhun néh jin langit tai tana'.
         14 Allah kejeraa', ka'an éh keruwah iteu' dokoo' maneu' kuraa'-kuraa' telana' tong jumen
         ka'an éh bu'un. Palaa' kekat telana' inah, ka'an éh keruwah iteu' ngelavo' kekat kelunan
         éh murip tong tana' ngan nyohoo' réh maneu' butun dokoo' seva' ka'an éh bu'un éh lepah
         suhat neu' po'é, bang to ke' murip.
         15 Ka'an éh keruwah iteu' omok mena' laset ngan butun inah, pah avéé' butun inah omok
         pané ngan mematai kekat irah éh bé' keloo' seva' éh.
         16 Ka'an éh keruwah iteu' mugun kekat kelunan: kelunan kemalai ngan kelunan ja'au, kelunan
         kaya' ngan kelunan kari, ripen ngan kelunan pelepu, dokoo' alaa' tada' tong ojoo'
         saa' na'au' ngan tong sela' réh.
         17 Bé' pu'un séé'-séé' omok melih ngan pebelih, hun néh bé' pu'un tada' inah, inah éh
         ngaran ka'an inah ke' tengéé' hun néh bé' kenat lubun éh ngeliwah ngaran ka'an inah.
         18 Tong iteu' tekep pakai pengejam. Séé'-séé' éh jam omok éh jam sin tong lubun ka'an
         inah, uban lubun inah ngeliwah ngaran kelunan. Lubun inah 666.

1 La'ah pu'un ku' na'at kepéh ngan ta'an ké' Anak Domba nah nekedéng tong Tokong Sion,
         inah éh Yérusalem éh tong seruga. La'ah pu'un jah ato pat poloo' pat ibu kelunan,
         iteu' kelunan éh pu'un ngaran Anak Domba ngan ngaran Tamen Néh tong sela' réh éh pu'un
         pemung ngan Néh sinah.
         2 La'ah nenéng ké' ha' jin seruga éh barei' ha' o'ong éh ja'au barei' ha' lengedo éh
         ja'au. Ha' éh nenéng ké' nah barei' ha' sapé' éh netit réh.
         3 Tong saa' lemah nyun inah, pat penyuai éh murip inah, ngan irah pengeja'au inah,
         nekedéng 144,000 kelunan inah. Irah nyanyi jah nyanyi maréng éh bé' omok kelunan éh
         jah nyanyi éh. Irah inah awah éh lepah alaa' urip jin Allah.
         4 Irah bé' pemung pegen ngan redo, ke' réh mihau usah réh ni'ai. Irah kivu Anak Domba
         semah awah éh tai. Jin belah kekat kelunan, irah inah éh lepah alaa' urip jin Allah.
         Irah anah Allah ngan Anak Domba inah. Uban irah néh éh barei' ajau éh bu'un-bu'un
         éh nena' ngan Allah.
         5 Bé' irah pané kenyo, bé' pu'un ineu'-ineu' kesa'at réh.
         6 La'ah akeu' na'at jah meliket kepéh marang bau tong sawang. Iah mihin Rengah Jian
         éh pelinguh ke' néh perengah éh ngan kelunan tong tana'; inah ngan kekat bengesa',
         pohoo', arong ha' ngan leboo'.
         7 Meliket inah pané ngan ja'au ha' Jian keh seva' Allah ngan ngajung Iah uban Néh Ja'au!
         Hun iteu' avéé' jaka' Allah petuneng kelunan. Jian keh tukep seva' Iah éh suai langit,
         tana', baa' banget, ngan kekat usit baa'!
         8 Jin la'o meliket éh bu'un nah piso, avéé' meliket éh keruwah éh bara' Leboo' Babel
         lepah Sopéé'. Leboo' ja'au inah lepah sopéé'! Penganeu' éh segit tong Leboo' Babel
         nah nasa' kekat bengesa', barei baa' buaa' agun éh maneu' réh mavuk.
         9 Jin la'o rawah meliket inah piso avéé' kepéh meliket éh ke teleu' éh bara', séé'-séé'
         éh seva' ka'an inah ngan butun néh ngan éh alaa' tada' ka'an inah tong sela' ngan
         ojoo' réh,
         10 irah mesep baa' buaa' agun kemerek Allah, baa' buaa' agun éh mulun éh nujek lem sawan
         kemerek Néh! Kekat irah inah juk teneng pengeketa dalem luten ngan éh letéé' éh pana
         mu'un tong jumen kekat meliket ni'ai ngan Anak Domba.
         11 Sap luten éh peketa réh nebului ngelayau avéé' pelinguh-linguh. Irah éh seva' ka'an
         inah, ngan butun néh, kenat péh irah éh pu'un tada' ngaran ka'an inah adang réh keta
         mu'un-mu'un putung dau ngan putung merem.
         12 Inah maneu' irah éh anah Allah éh tigéh kivu sohoo' Néh ngan tigéh tong Yésus tekep
         kebit kenin.
         13 La'ah nenéng ké' jah ha' jin seruga éh bara', Jian ke' nyurat ha' ké' iteu', Jin
         la'o iteu' murung kenin kelunan éh matai lem réh maneu' kereja' Tuhan, ha' néh. Ka'
         ha' Sahéé' Ni'ai mipa éh, Mu'un, adang réh murung, uban réh ma'o jin kereja' réh bahat,
         kekat penganeu' réh pu'un oléé' ngan réh kepéh, ha' néh.
         14 La'ah pu'un ku' na'at kepéh ngan ta'an ké' jah avun éh mebéng. Pu'un jah kelunan
         menyun tong avun inah, layan néh barei' kelunan mu'un, pu'un jah tapong mas tong ulun
         Néh, ngan po'é tebikong éh nyahit kenamit Néh.
         15 La'ah pu'un jah meliket kepéh musit jin Umaa' Allah pané ngan ja'au ha' ngan Iah
         éh menyun tong avun nah, ka' ha' néh alaa' po'é Ko' ngan nebu'un kereja' majau, uban
         jaka' ajau lepah avéé', ajau tong tana' lepah mesak ngan lepah avéé' jaka' néh dokoo'
         majau!
         16 Boh Iah éh menyun bau avun nah niwet po'é Néh tong tana' ngan ajau tong tana' tenipun
         Néh.
         17 La'o inah ta'an ké' jah meliket kepéh musit jin Umaa' Allah éh tong seruga, ngan
         iah péh pu'un po'é éh tebikong éh nyahit.
         18 La'ah tuai jah meliket kepéh éh mihau luten tong jalan réh motong kemenyan ngan Tuhan.
         Pu'un éh pané ngan ja'au ha' ngan meliket éh pu'un po'é tebikong éh nyahit nah, ka'
         ha' néh, pakai po'é ke' alaa' buaa' agun jin pulah tong tana' uban néh lepah mesak
         tenéh, ha' néh.
         19 Boh meliket nah niwet po'é néh tong tana' ngan alaa' buaa' agun jin inan néh ngan
         ngaléng éh tong jalan meték buaa' agun, inah éh kemerek Allah.
         20 Kekat buaa' agun nah neték réh saa' usit leboo' inah ngan jin jalan meték agun inah
         nguhat dahaa' barei tovoo' baa' ja'au, kejuu' néh barei jin i'ot jah atong baa' ja'au
         pah avéé' long néh, kedilem néh ngioo'-ngioo' nem kaki.

1 La'ah ta'an ké' tong langit jah telana' éh tejeu' ngan éh ngebéé' kenin. Pu'un tujuu',
         meliket éh kereja' pesavéé' tujuu' penusah éh pengega' bau tana' palaa' tujuu' penusah
         inah Allah ngega' ukum Néh.
         2 Ta'an ké' barei' baa' banget éh mening ngan barei' pekulup ngan luten. La'ah ta'an
         ké' kepéh irah éh lepah menang bau ka'an éh musit jin baa' ngan butun éh pekua' layan
         ka'an inah, ngan bau iah éh bara' ngaran néh palaa' lubun nah. Pu'un réh nekedéng
         déhéé' baa' éh mening nah, ngan pu'un irah ngamit sapé' éh nena' Allah ngan réh.
         3 Pu'un réh nyanyi ha' nyanyi Musa, kelunan éh sohoo' Allah, ngan ha' nyanyi Anak Domba,
         ka' ha' réh, O Tuhan, Tuhan Allah éh pelapah ja'au penyukat jin ineu'-ineu' péh, matek
         jian ngan matek ja'au kekat penganeu' Ko'. Ka'au' éh Raja' bau kekat arong kelunan,
         kekat jalan Ko' pu'un teneng ngan pu'un pejek.
         4 O Tuhan, tekep kekat kelunan leko maneu' sa'at tong Ke', jian réh peparen ngaran
         Ko', uban Ka'au' awah éh pu'un ni'ai. Kekat kelunan pah tipo tana' juk tuai seva'
         Ke', uban kekat penganeu' Ko' éh teneng kejam réh béé-béé, ha' réh.
         5 La'o inah ta'an ké' umaa' Allah tong seruga pu'un pukap inah éh lamin jalan Allah
         mokoo' sahau rai.
         6 La'ah tujuu' meliket éh ngamit tujuu' arong penusah nah musit jin umaa' Allah irah
         pakai livah kapan éh ni'ai ngan ngada. Tong kebah réh peseviget naneu' mas.
         7 Jah usah jin pat penyuai éh murip inah mena' ngan tujuu' meliket inah, tujuu' pigan
         mas éh penoo' neu' kemerek Allah, inah éh Allah éh murip pelinguh-linguh.
         8 Umaa' Allah inah penoo' neu' sap jin pengaren ngan penyukat Allah, ngan bé' pu'un
         séé'-séé' péh omok tai lem Umaa' Allah inah hun tujuu' penusah éh kamit tujuu' meliket
         nah bé' jak ma'o.

1 La'ah nenéng ké' jah ha' éh ja'au pané jin Umaa' Allah ngan tujuu' meliket nah, ka'
         ha' Néh, Tai keh mujek kemerek Allah jin pigan inah tong tana', ha' néh.
         2 Tai meliket éh bu'un nah mujek kemerek nah tong tana' jin pigan inah. Irah éh pu'un
         telana' ka'an ngan éh seva' butun éh pekua' layan ka'an inah, irah tioo buteu' éh
         sa'at mu'un ngan sakit mu'un réh.
         3 Boh meliket éh keruwah nah mujek kemerek nah tong baa' banget jin pigan inah. Baa'
         inah paléu barei' dahaa' kelunan éh lepah matai, ngan kekat-kekat arong éh pu'un lem
         baa' banget nah matai béé.
         4 Boh meliket éh keteleu' nah mujek kemerek nah tong kekat baa' ngan usit baa' jin
         pigan inah, ngan baa' inah paléu dahaa'.
         5 La'ah nenéng ké' ha' meliket éh pu'un penyukat bau baa' bara', O Iah éh Ni'ai, éh
         pu'un hun iteu' ngan éh lepah pu'un tenéh, teneng Ke' maneu' kekat ukum kenat,
         6 pu'un réh mematai kelunan éh anah Allah ngan irah nabi, ngan hun iteu' pu'un Ke'
         mena' dahaa' ngan réh kepéh ke' réh mesep éh. Pu'un réh alaa' éh tekep ngan réh, ha'
         néh,
         7 La'ah akeu' menéng ha' jin jalan réh motong kemenyan pané, Tuhan, Allah éh ja'au
         penyukat! Ukum neu' Ko' inah teneng ngan pejek mu'un!
         8 La'ah meliket éh kepat nah mujek kemerek nah tong maten dau jin pigan inah, ngan
         pu'un kelunan sakit ngan lasoo' neu' kepana néh.
         9 Pu'un kelunan lasoo' neu' éh pana mu'un, ngan pu'un réh menoo' ngaran Allah éh pu'un
         penyukat maneu' kekat penusah inah. Bang bé' réh piso jin penyala' réh ngan ngerera'
         kenin réh ngan seva' Allah.
         10 Boh meliket éh kelemah nah mujek kemerek nah tong nyun jalan ka'an inah mokoo' raja'.
         Tioo pu'un merem tong kekat tana' éh lem nihau ka'an inah, ngan pu'un réh menya' jela'
         réh uban pengeketa réh,
         11 pu'un réh menoo' Allah tong seruga uban kesakit ngan pengeketa réh. Bang bé' réh
         piso jin kesa'at réh.
         12 Boh meliket éh kenem nah mujek kemerek nah tong baa' ja'au Eprat jin pigan inah.
         Tioo baa' inah mapeu' dokoo' maneu' jalan ngan irah raja' éh tuai jin tana' éh saa'
         usit maten dau.
         13 Boh akeu' na'at teleu' sahéé' éh sa'at éh barei' layan sa'ai musit jin ujun berungan,
         jin ujun ka'an inah, ngan jin ujun nabi éh ngelavo'.
         14 Sahéé' inah sahéé' éh sa'at éh maneu' kuraa'-kuraa' telana' éh ngebéé kenin kelunan.
         Teleu' sahéé inah tai tavin kekat raja' pah tipo tana', ngan pepemung réh ke' réh
         pekayau tong dau Allah éh ja'au penyukat ngelohoo' ukum Néh.
         15 Menéng keh! Akeu' juk tuai barei' kelunan nekau! Murung kenin kelunan éh mavaa' ngan
         mihau pakai néh, ke' néh bé' lakau ugai ngan menyaa' ta'an kelunan pinaa'!
         16 La'ah sahéé' inah mihin kekat raja' inah pemung tong jah retek éh lem ha' Ibrani
         ngaran néh Harmegedon.
         17 Boh meliket éh ketujuu' nah mujek kemerek nah tong sawang jin pigan inah. Tioo pu'un
         jah ha' éh ja'au jin nyun tong Umaa' Allah éh bara', Iteu' néh pengebéé néh, ha' néh.
         18 Tioo pu'un kela'ap ngan ha' ja'au ngan ha' lengedo ngan tegen tana' ja'au mu'un.
         Jin bu'un-bu'un kelunan pu'un tong tana', bé' pu'un tegen tana' pekua' tegen tana'
         inah. Tegen tana' inah pelapah sa'at jin kekat tegen tana' éh jah.
         19 Leboo' ja'au éh kenajung réh, pebila' teleu', ngan kekat leboo' ja'au tong siget
         tana' pu'un tasa' mu'un. Allah nesen Babel éh ja'au ngan maneu' éh mesep baa' agun
         jin sawan Néh, inah éh mesep kemerek Néh.
         20 Kekat tana' éh siik salai béé ngan kekat tokong bé' pu'un la'ah.
         21 Pu'un taa' bateu' éh ja'au pelohoo' jin langit teneng tong kelunan. Kebahat jah tétéé'
         taa' inah avéé' jah pikun. Pu'un kelunan menoo' Allah uban taa' bateu' inah, uban
         néh sa'at mu'un.

1 Boh jah usah jin ketujuu' meliket éh pu'un tujuu' pigan nah, tuai tavin ku' ngan
         bara' ngan ké' ka' ha' néh, Tuai ke', boh akeu' bara' tong ukum éh tong redo petuyang,
         inah éh leboo' ja'au éh pu'un déhéé' baa' pinaa'.
         2 Irah raja' tong tana' petuyang ngan redo éh sa'at inah, ngan kelunan tong tana' barei'
         kelunan mavuk tovoo' redo éh petuyang inah maneu' penganeu' éh segit ngan réh.
         3 La'ah Sahéé' Ni'ai pepenoo' kenin ké' ngan meliket inah mihin akeu' tai tana' linek.
         Sinah akeu' na'at jah redo menyun tong jah ka'an bala éh pu'un kuraa'-kuraa' surat
         éh ngesa'at ngaran Allah tong usah néh. Ka'an inah pu'un tujuu' ulun ngan jah poloo'
         uheng.
         4 Redo inah pu'un pakai livah éh rep-rep ngan bala, ngan pinaa' arong mas ngan bateu'
         éh jian na'at, éh ma'an melih, ngan bateu' mutiara. Iah ngamit sawan mas éh penoo'
         neu' kuraa'-kuraa' arong éh sa'at ngan jelemih neu' barék néh éh sa'at.
         5 Tong sela' néh pu'un ngaran, éh sin tong ngaran inah pelim, ka' éh, Babel ja'au éh
         tinen kekat kelunan éh petuyang ngan kekat irah éh maneu' ineu'-ineu' barék éh sa'at
         tong tana' iteu' kenat ngaran éh tong sela' néh.
         6 La'ah ta'an ké' redo inah mavuk neu' dahaa' kelunan éh anah Allah, ngan dahaa' irah
         éh penatai réh uban réh tigéh kivu Yésus. Hun ké' na'at éh, béé kenin ké'.
         7 Boh meliket nah neteng ku', Uban ineu' ke' béé kenin, akeu' juk bara' sin tong redo
         inah ngan sin tong ka'an éh mihin éh lakau nah, ngan sin tong ka'an éh pu'un tujuu'
         ulun ngan jah poloo' uheng nah.
         8 Ka'an éh ta'an ko' nah, inah pu'un éh murip sahau bang hun iteu' bé' éh murip la'ah,
         bang danii' jaka' néh juk musit jin luvang éh dilem, ke' Tuhan kebéé éh pelinguh.
         La'ah kekat kelunan tong tana' éh bé' pu'un ngaran senurat lem surat urip bé' jak
         tana' iteu' senuai, adang irah inah béé kenin na'at ka'an inah. Ka'an inah sahau pu'un
         éh murip, hun iteu' bé' éh murip la'ah, bang pu'un éh juk poléng kepéh.
         9 Iteu' tekep seneruh palaa' pengejam éh dilem. Tujuu' ulun inah, inah éh tujuu' tokong
         éh jalan redo inah menyun, tujuu' ulun inah kepéh inah éh tujuu' raja.
         10 Lemah usah raja jin belah irah inah lepah matai, pu'un jah éh raja keto, ngan jah
         kepéh to bé' jak tuai. Hun iah pu'un tuai metok awah éh maneu' kereja' néh raja.
         11 La'ah ka'an éh murip sahau nah, bang éh bé' murip hun iteu', inah éh kayah raja nah
         éh pu'un ngan irah tujuu' nah, ngan iah danii juk kenebéé' Tuhan. Ha néh.
         12 Ha' meliket nah kepéh, la'ah jah poloo' uheng éh ta'an ko' nah, inah éh jah poloo'
         raja' éh to bé' jak maneu' kereja' néh raja, bang pu'un Tuhan kejeraa' réh pu'un penyukat
         ke' réh omok raja' pemung ngan ka'an inah kelebéé' jah jam.
         13 Jah poloo' raja inah pu'un pekua' kenin, ngan pu'un réh mena' pengegahang réh ngan
         penyukat réh ngan ka'an inah.
         14 Pu'un réh ngelawan Anak Domba nah, bang Anak Domba nah pemung ngan irah éh tenebai
         Néh ngan kevéléé' Néh, irah éh tigéh, pu'un réh nyopéé' réh teleu' raja inah, uban
         Anak Domba nah éh Pengeja'au bau kekat pengeja'au, ngan Raja bau kekat raja' péh,
         ha' néh.
         15 La'ah ha' meliket nah ngan ké' kepéh, baa' éh ta'an ko' nah, éh jalan redo éh petuyang
         nah menyun, inah éh kuraa'-kuraa' leboo', kelunan, bengesa' ngan arong ha'.
         16 La'ah jah poloo' uheng éh ta'an ko' ngan ka'an éh ta'an ko' nah, adang réh juk leko
         mu'un tong redo éh petuyang nah, ngan alaa' kekat pakai néh ngan bet usah néh ugai
         awah, adang réh pu'un kuman sin néh ngan motong éh lem luten.
         17 Éh ke' néh kenat uban Allah lepah ngusii' kenin réh dokoo' pesukup ineu' éh pengeloo'
         Néh. Pu'un Allah maneu' réh kua' kenin ke' réh mena' penyukat réh ngan ka'an inah,
         ke' néh omok raja pah avéé' ineu' éh lepah benara' Allah pu'un kenat mu'un.
         18 Ka' ha' néh kepéh, La'ah redo éh ta'an ko' nah, inah éh leboo' ja'au éh kenajung
         réh éh pu'un penyukat bau kekat raja tong tana', ha' néh.

1 La'o inah ta'an ké' jah meliket kepéh tuai jin seruga. Meliket inah pu'un ja'au penyukat,
         ngan pengaren néh nawa pah tipo tana'.
         2 Iah pané ngan ja'au ha' Babel lepah Sopéé'! Babel éh ja'au lepah sopéé'! Hun iteu'
         kekat Sitan ngan balei' éh sa'at mokoo' tong Babel. Kuraa'-kuraa' arong juhit éh segit
         ngan éh keleko' kelunan mokoo' Sinah.
         3 Kekat arong kelunan pu'un mesep baa' buaa' agun néh, inah éh penganeu' néh éh segit.
         Irah raja' tong tana' pu'un réh petuyang ngan néh, ngan kelunan éh pebelih tong tana'
         pu'un réh kaya' neu' barék néh éh sa'at inah.
         4 La'ah nenéng ké' jah ha' kepéh jin seruga éh bara', Musit keh, kekat kelunan éh anah
         Ké'. Musit keh jin Babel. Mai keh ngebakéh éh lem kekat penyala' néh, dai keh kenukum
         pemung ngan néh.
         5 Uban penyala' néh petipun avéé' tai langit ngan Allah bé' ngelepan tong kesa'at néh.
         6 Keh maneu' ngan Babel pekua' éh lepah neu' néh ngan keh keh poléé' ngan Babel duah
         koléé' kepéh kivu kekat penganeu' néh. Pepenoo' sawan néh kepéh palaa' baa' éh duah
         koléé' katah jin éh nena' néh ngan keh.
         7 Petusah éh ngan ngebesau éh pekua' ke ja'au pengaren ngan pengejian néh lepah nah.
         Uban pu'un éh bara' ka' rai, Akeu' éh raja Kuin, bé' akeu' redo baleu', bé' pu'un
         ineu'-ineu' omok ngebesau akeu', ha' néh.
         8 Uban néh kenat lem jah dau awah kekat penusah iteu' juk teneng tong néh. Penyakit,
         kebesau ngan kela'au. Babel adang juk potong neu' luten, uban Tuhan Allah éh petuneng
         éh nah pu'un penyukat.
         9 Irah raja tong tana' éh petuyang ngan maneu' barék éh segit ngan néh, adang néh mangaa'
         ngan nirau leboo' inah. Hun mah réh na'at sap luten motong éh.
         10 Irah nekedéng jin juu', uban réh medai teneng neu' pengeketa inah. Ka ha réh, tusah
         mu'un-mu'un leboo'. Babel éh ja'au ngan éh kenajung réh inah. Lem jah jam awah Babel
         lepah kenukum!
         11 La'ah irah kelunan pebelih tong tana' mangaa' ngan nirau tong néh, uban bé' pu'un
         séé'-séé' kelunan péh melih livah réh kepéh.
         12 Bé' pu'un jah usah péh melih mas, pirek, bateu' éh ma'an éh jalan na'at ngan Mutiara
         réh. Bé' pu'un jah usah péh melih livah kapan, livah éh rep-rep, livah népé ngan livah
         bala rep-rep. Bé' jah usah péh melih kekat arong kayeu' éh ma'an pitah, kuraa'-kuraa'
         arong éh senuai réh jin jipen gajah, kayeu' éh ma'an, temagaa', daven ngan bateu pesan.
         13 Bé' pu'un jah usah péh melih Ipaa' kayeu' éh jian ba'oo' kekat éh ngejian ba'oo'
         ka'an, kemenyan éh jian ba'oo', mur ngan kemenyan. Bé' pu'un jah usah péh melih baa'
         buaa' agun, nyak Saitun, apo ngan parai, sapé' ngan domba, kuda ngan kerita kuda,
         ripen ngan kelunan éh senopéé' lem pekayau péh.
         14 Ka' ha' irah éh pebelih bara' ngan leboo' Babel, Kekat-kekat arong éh jian éh penitah
         ko', béé éh hun iteu', ngan kekat pengekaya' ko' ngan pengaren ko' lepah béé, adang
         ko' bé' omok alaa' éh kepéh, ha' réh.
         15 La'ah irah pebelih éh pu'un alaa' pengekaya' réh jin leboo' inah, adang réh juk nekedéng
         na'at éh jin juu', uban réh medai na'at kekat penusah néh nah. Irah mangaa' ngan nirau.
         16 Ka' ha' réh tusah mu'un-mu'un leboo' éh ja'au inah! Kemalai néh Babel pakai livah
         kapan, livah rep-rep ngan livah bala rep-rep; kemalai néh Babel pakai mas, bateu'
         éh jian na'at éh ma'an ngan Mutiara!
         17 Bang lem jah jam awah kekat pengekaya' Babel lepah béé. La'ah kekat pengeja'au éh
         ngamit kapen ngan irah éh jalan kapen, ngan irah éh kereja' tong kapen, ngan kekat
         kelunan éh jah éh pohoo' kereja' réh tong baa' banget pu'un réh nekedéng na'at éh
         jin juu'.
         18 Irah ngeradau hun réh na'at sap luten éh motong leboo' inah. Irah bara', Bé' pu'un
         leboo' éh barei' leboo' éh ja'au iteu'!
         19 Irah mavat agaa' tana' tong ulun réh tada' réh tusah kenin, irah mangaa' ngan nirau
         ka' ha' réh, tusah mu'un-mu'un leboo' éh ja'au inah! Uban Sinah kekat kelunan éh pu'un
         kapen tong banget nah omok kaya' uban pengekaya' leboo' inah! Bang lem jah jam awah
         kekat ineu'-ineu' anah Babel nah pu'un béé!
         20 O kekat kelunan tong seruga, jian keh murung kenin uban néh lepah béé. O kekat kelunan
         éh anah Allah, ngan kekat lawah Néh ngan kekat nabi, murung keh, uban pu'un Allah
         ngukum éh uban kekat penganeu' néh ngan keh lepah rai.
         21 Boh jah meliket kepéh éh ja'au penyukat alaa' jah bateu' ke ja'au song ke' néh ngelohoo'
         éh lem baa' banget, ka' ha' néh, Barei' inah péh Babel éh leboo' ja'au éh kenajung
         réh pu'un pelohoo', bé' pu'un séé' péh na'at éh kepéh.
         22 Bé' pu'un kelunan ngeringot ngan metit sapé' kepéh, bé' pu'un ha' serupit, bé' pu'un
         ha' ineu'-ineu' éh omok mihin kelunan murung kenin tong leboo' inah kepéh. Bé' pu'un
         séé' péh maneu' kereja' tong leboo' inah kepéh. Bé' pu'un ha' réh muja' parai.
         23 Bé' pu'un ada pelita', bé' pu'un ha' kelunan kawin tong leboo' inah kepéh. Kelunan
         pebelih jin leboo' inah, pelapah jam réh pitah aken réh jin kelunan éh jah éh jin
         semah-semah péh, ngan neu' kuraa'-kuraa' penganeu' réh éh neu' réh neu' kerenget réh,
         éh ngebéé kenin kelunan, pu'un réh ngelavo' kekat kelunan tong tana' rai, ha' néh.
         24 Pu'un Allah ngukum leboo' Babel uban dahaa' irah éh nabi Tuhan, ngan dahaa' kelunan
         éh jah éh anah Allah, pu'un éh pega' tong leboo' inah, inah éh dahaa' kekat kelunan
         éh penatai réh tong tana'.

1 La'o inah nenéng ké' ha' éh barei' ha' kelunan pinaa' tong seruga, ka' ha' réh, Mejing
         Allah. Iah pu'un penyukat purip kelunan, matek maren mu'un éh, ngan ja'au mu'un penyukat
         néh.
         2 Teneng ngan pejek mu'un jalan Allah petuneng! Iah lepah ngukum redo éh petuyang inah,
         éh petawang kelunan tong tana' palaa' penganeu' néh éh segit. Allah lepah ngukum éh
         uban néh mematai irah éh sohoo' Allah!
         3 Jah koléé' kepéh irah pané ngan ja'au ha' Mejing Allah! Sap leboo' ja'au éh potong
         nah nebului pelinguh-linguh.
         4 Duah poloo' pat irah pengeja'au ngan pat penyuai éh murip inah ngejekuu' lep réh
         ngan seva' Allah éh menyun bau nyun inah. Ka' ha' réh Amin! Mejing Allah!
         5 Boh pu'un ha' jin nyun inah bara',Mejing Allah, oo' kekat kelunan sohoo' Néh ngan
         kekat kelunan éh medai tong Iah jian péh pu'un pakat kenat péh kelunan éh kemalai
         awah!
         6 La'ah nenéng ké' kepéh ha' éh barei' ha' kelunan pinaa' nah, ngan barei' ha' o'ong
         éh ja'au, ngan barei' ha' lengedo éh ja'au, ka' ha' réh, Mejing Allah, uban Tuhan
         inah éh Allah éh pelapah ja'au penyukat jin ineu'-ineu' péh, Iah éh Raja.
         7 Jian lu' murung ngan bahuu' kenin, jian lu' ngeja'au ngan peparen Iah, uban hun iteu'
         lepah avéé' jaka' Anak Domba nah juk kawin, ngan redo Néh lepah petenup ke' néh omok
         tai pemung ngan Néh.
         8 Redo éh juk kawin nah lepah nena' réh livah kapan éh Ni'ai ngan ngada ke' néh pakai
         éh. (Livah kapan éh penakai néh inah, inah éh penganeu' éh jian éh lepah naneu' irah
         éh anah Allah.)
         9 Boh meliket bara' ngan ké', Jian ke' nyurat ha' ké' iteu', Murung kenin kekat kelunan
         éh tenebai Tuhan tong kawin Anak Domba, ha' néh. La'ah ha' néh ngan ké' kepéh, Kekat
         ha' inah teneng éh, inah éh matek ha' Allah mu'un, ha' néh.
         10 Akeu' ngejekuu' lep ké' déhéé' gem néh juk seva' éh, bang ha' néh ngan ké', Mai ke'
         seva' akeu', akeu' péh kelunan sohoo' barei' ka'au' ngan kekat irah padéé' ko', inah
         éh irah éh bé' putui pengelan bang éh ngelan tong Yésus ngan mihau ha' tebaraa' éh
         teneng éh benara' Yésus. Jian ke' seva' Allah, ha' néh. Uban pengeteneng éh benara'
         Yésus pu'un éh ngusii' kenin kelunan éh bara' ha' Tuhan ngan kelunan.
         11 La'ah akeu' na'at seruga pu'un pukap ngan akeu' na'at jah kuda mebéng. Iah éh menyun
         tong néh ngaran néh éh tigéh ngan éh teneng. Iah petuneng ngan teneng mu'un ngan nyakat
         tong pengeteneng.
         12 Maten Néh barei' tekok luten ngan pinaa' tapong tong ulun Néh. Pu'un jah ngaran tong
         néh éh bé' kejam kelunan éh jah, Iah awah éh jam éh.
         13 Livah pakai Néh ripoo' neu' dahaa'. Ngaran Néh Ateng ha' Allah.
         14 Kekat seradu Néh tong seruga kivu éh jalan kuraa'-kuraa' kuda éh mebéng ngan pakai
         réh livah kapan éh mebéng ngan ni'ai.
         15 Jin ujun Néh musit jah po'é éh nyahit, ngan palaa' po'é inah Iah juk nyopéé' kekat
         arong kelunan. Iah juk mihau réh palaa' sekot daven. Iah juk meték buaa' agun tong
         jalan réh meték éh. Inah éh kemerek ngan kepana kenin Allah éh ja'au penyukat.
         16 Tong livah pakai Néh ngan tong pa'an Néh senurat ngaran iteu', Raja' bau kekat raja
         ngan Tuhan bau kekat Tuhan.
         17 La'ah ta'an ké' kepéh jah meliket nekedéng bau maten dau, pu'un éh bara' ngan ja'au
         ha' ngan kekat juhit éh marang tong sawang. tuai keh petipun tavin penguman ja'au
         éh lepah petenup Allah.
         18 Tuai kuman sin raja, sin pengeja'au seradu ngan seradu, sin kuda ngan irah éh bau
         néh péh, sin kekat kelunan, irah éh ripen ngan irah éh pelepu péh, kelunan pengeja'au
         ngan kelunan kemalai awah!
         19 La'ah ta'an ké' ka'an inah ngan kekat raja tong tana' ngan kekat seradu réh petipun
         ke' réh ngelawan Iah éh menyun bau kuda Mebéng nah ngan seradu Néh.
         20 La'ah kamit réh ka'an inah pemung ngan iah éh ngelayoo' nabi, éh pu'un maneu' kuraa'-kuraa'
         arong éh tejeu' tong jumen néh lepah nah. Pu'un éh ngelavo' irah éh pu'un telana'
         ka'an inah, ngan irah éh seva' butun éh pekua' layan ka'an inah, neu' kuraa'-kuraa'
         penganeu' néh éh tejeu' ta'an réh. Ka'an nah ngan iah éh bara' iah tuai sohoo' Tuhan
         bang bé' éh sohoo' Néh, nebet réh ketem murip lem Bawang luten éh mahang pemung ngan
         éh letéé' éh pana' mu'un.
         21 Kekat seradu ka'an inah matai neu' po'é éh musit jin ujun Iah éh menyun tong kuda
         nah, ngan kekat juhit kuman sin réh pah beso.

1 La'ah ta'an ké' kepéh jah meliket tuai jin seruga, éh ngamit kusi' luvang tana' éh
         dilem nah ngan jah latai éh ja'au.
         2 Iah ngamit berungan inah, torok éh sahau inah éh Iblis iah ke' éh Sitan ngan ngejeret
         éh palaa' latai avéé' jah ibu taun kelebéé'.
         3 Meliket nah bet éh lem luvang tana' éh dilem nah, ngan tutup éh ngan ngusii' éh ke'
         néh bé' omok ngelavo' kekat arong kelunan kepéh, avéé' jah ibu ta'un nah béé. La'o
         inah boh éh pelepu metok awah.
         4 La'ah ta'an ké' kepéh kuraa'-kuraa' nyun raja ngan irah éh menyun tong néh. Irah
         inah pu'un penyukat omok petuneng kelunan. La'ah ta'an ké' kepéh sahéé' irah éh penatai
         réh uban réh bara' tong pengelan réh tong Yésus ngan nebaraa' tong ha' tebaraa' Allah.
         Bé' irah inah seva' ka'an ngan butun éh pekua' layan ka'an inah, ngan bé' réh pakai
         tada' ka'an inah tong sela' ngan tong ojoo' réh. Pu'un réh murip kepéh ngan pu'un
         réh pengeja'au pemung ngan Kristus avéé' jah ibu ta'un kelebéé'.
         5 Murung kenin irah éh betéé' tong pengebetéé' éh bu'un, irah anah Allah. Pematai éh
         keruwah bé' pu'un penyukat bau réh. Irah omok imam Allah ngan imam Kristus. Irah omok
         pengeja'au pemung ngan Néh avéé' jah ibu taun kelebéé'.
         6 Murung kenin, bahuu' mu'un irah éh betéé' tong pengebetéé' éh bu'un nah. Bé' patai
         éh keruwah koléé' pu'un penyukat bau réh, irah pu'un seva' Allah ngan Kristus, irah
         péh pengeja'au pemung ngan Néh avéé' jah ibu ta'un kelebéé'.
         7 La'o jaka' jah ibu taun nah béé, Sitan nah pu'un kelepu jin jalan néh tenutup.
         8 Ke' néh tai ngelavo' kuraa' arong kelunan pah tipo tana', inah éh Gog ngan Magog.
         Tovoo' inah pu'un Sitan mihin réh pemung ke' réh pekayau, pinaa' mu'un réh pekua'
         kekat napun tong baa' banget.
         9 Irah purat tong tana' ngan pu'un tutuh retek pengokoo' kelunan éh anah Allah, ngan
         tutuh Yérusalem leboo' ja'au éh kemurung Tuhan. Bang pu'un luten tuhun jin langit
         kebéé kekat réh béé.
         10 Boh Sitan éh ngelavo' réh nebet Tuhan lem bawang luten ngan éh letéé' éh pana mu'un.
         Éh jalan ka'an inah ngan nabi éh ngelavo' nah nebet Tuhan sahau. Irah béé teneng keta
         putung dau ngan putung merem avéé' pelinguh-linguh.
         11 La'ah akeu' na'at jah nyun ja'au éh mebéng ngan Iah éh menyun tong néh. Langit ngan
         tana' piso jin jumen Néh, avéé' néh bé' poléng la'ah.
         12 La'ah ta'an ké' kekat kelunan éh lepah matai, irah éh ja'au ngan irah éh si'ik péh,
         kekat réh béé nekedéng saa' tenah nyun nah. La'ah pu'un réh mukap kekat surat, boh
         réh mukap jah surat kepéh, éh surat ngaran irah éh pu'un urip maréng. Kekat irah éh
         lepah matai petuneng néh kivu kekat penganeu' réh pekua' éh senurat lem kekat surat
         inah.
         13 Boh baa' banget pepusit irah matai éh pu'un lem néh. Patai ngan jalan patai péh pepusit
         irah matai éh pu'un sinah. Kekat irah matai petuneng Néh kivu penganeu' réh.
         14 Boh pematai ngan jalan patai nebet Néh lem bawang luten. Bawang luten nah inah éh
         patai éh keruwah koléé'.
         15 Séé'-séé' éh bé' pu'un ngaran lem surat ngaran irah éh pu'un urip maréng pu'un Tuhan
         bet réh lem bawang luten nah.

1 La'ah ta'an ké' langit éh maréng ngan tana' éh maréng. Langit éh bu'un ngan tana'
         éh bu'un bé' pu'un La'ah, ngan baa' banget péh salai.
         2 La'ah ta'an ké' leboo' ni'ai, inah éh Yérusalem éh maréng éh tuai jin seruga jin
         Allah. Pu'un éh lepah petenup tenéh barei' redo éh lepah petenup usah néh ke' néh
         tai temeu' ngan lakei' néh.
         3 Akeu' menéng ha' éh ja'au pané jin nyun inah, Hun iteu' Allah mokoo' pemung ngan
         kelunan! Iah pu'un murip pemung ngan réh ngan irah omok anah Nah. Allah tengéé' juk
         mokoo' pemung ngan réh ke' Néh omok Allah réh.
         4 Iah juk mitit baa' maten réh. Pematai péh bé' pu'un la'ah, kenat péh kebesau, kangaa'
         ngan penyakit. Kekat éh jin sahau lepah salai béé.
         5 La'ah Iah éh menyun tong nyun raja nah bara', Hun iteu' Akeu' maneu' kekat-kekat
         néh maréng, ha' Néh. La'ah ka' ha' néh ngan ké' kepéh, Jian ke' nyurat ha' ké' iteu',
         uban kekat ha' inah teneng éh ngan omok kelunan ngelan éh.
         6 Ka' ha' Néh kepéh, hun iteu' kekat néh béé lepah ma'o! Akeu' éh bu'un ngan ga' péh,
         Akeu' éh Tuhan jin bu'un avéé' pengega'. Kelunan éh mapeu' batok Akeu' juk mena' baa'
         nesep éh nena' ké' awah ngan réh jin usit baa' éh mena' urip.
         7 Séé'-séé' éh nyopéé' kekat arong kesa'at iah omok alaa' iteu' jin Akeu', Akeu' omok
         Allah néh ngan Iah omok Anak ké'.
         8 Bang kekat kelunan éh medai, éh bé' ngelan, irah éh maneu' barék éh segit, irah éh
         mematai kelunan, irah éh petuyang, irah éh pakai limu', irah éh seva' butun ngan kekat
         irah éh kenyo, adang nebet lem bawang luten ngan éh letéé' éh pana mu'un éh mahang
         ngelayau, inah éh pematai éh keruwah koléé'.
         9 La'ah jah meliket jin irah éh tujuu' nah éh pu'un tujuu' pigan penoo' neu' tujuu'
         arong penusah rai, tuai éh tavin akeu', ka' ha' néh ngan ké', Tuai ke', akeu' omok
         bara' redo Anak Domba ngan ko', ha' néh.
         10 Sahéé' Ni'ai pepenoo' kenin ké' ngan meliket nah mihin ku' tai bau jah berusu' éh
         bau mu'un. Boh éh pepoléng Yérusalem ngan ké', leboo' ni'ai inah, éh tuai jin seruga
         jin Allah,
         11 ngan pu'un éh maren neu' pengaren Allah. Leboo' inah mening mu'un barei' bateu' éh
         jian éh ma'an belih, barei' bateu' jasper éh mening pesan barei' kristal.
         12 Leboo' inah pu'un pagin bau éh ja'au ngan jah poloo' duah usit néh, ngan pu'un jah
         poloo' duah meliket mavaa' siget usit inah. Tong siget usit inah senurat ngaran jah
         poloo' duah betah Israel.
         13 Tutuh leboo' inah pu'un teleu' usit ja'au. Teleu éh saa' usit maten dau, teleu' éh
         saa' na'au' usit maten dau, teleu éh saa' kabéng usit maten dau ngan teleu' éh saa'
         oléé' maten dau.
         14 Pagin leboo' inah nejek réh bau jah poloo' duah kekat bateu' pengereken néh. Tong
         siget bateu' inah senurat ngaran jah poloo' duah irah lawah Anak Domba.
         15 La'ah meliket éh pané ngan ké' pu'un utang mas palaa' néh nguwa' ke' néh nguwa' leboo'
         inah ngan siget usit néh ngan pagin néh.
         16 Leboo' inah layan néh besagi' pat, kebit ngan ke ja'au néh kua'. Meliket inah nguwa'
         leboo' inah palaa' utang mas inah: kebit néh 2,400 kilo meter, ke ja'au ngan kebau
         néh pekua awah ngan kebit néh.
         17 Meliket inah péh nguwa' pagin leboo' inah; kebau néh 216 kaki: kivu kemalai kelunan
         nguwa'.
         18 Pagin leboo' inah senuai jin bateu' jasper bang usah leboo' inah senuai jin mas éh
         mu'un, éh mening barei pengada.
         19 Kekat bateu' pengereken pagin leboo' inah senuai jin kuraa'-kuraa' arong bateu' éh
         ma'an belih. Bateu' éh bu'un-bu'un inah éh bateu' jasper, éh keruwah bateu', nilam,
         éh keteleu' bateu' akik, éh ke pat néh bateu' jam rud
         20 éh kelemah bateu' oniks, éh ke nem bateu' Sardis, éh ketujuu' bateu' kuarja letéé'
         éh kayah néh bateu' beril, éh ke pien bateu' topas, éh ke poloo' néh bateu' kalsedoni,
         éh jah poloo' jah néh bateu' pirus ngan éh jah poloo' duah néh bateu' kesubung.
         21 Jah poloo' duah kekat usit ja'au inah, jah poloo' duah mutiara tong néh. Jalan ja'au
         tong leboo' inah senuai jin mas éh mu'un éh mening barei' pengada.
         22 La'ah bé' pu'un Umaa' Allah ta'an ké' tong leboo' inah, uban Allah éh pelapah ja'au
         penyukat jin ineu'-ineu' péh, ngan Anak Domba éh umaa' Allah.
         23 La'ah bé' pu'un maten dau ngan laséh tong leboo' inah, uban pengaren Allah éh perema
         tong leboo' inah ngan Anak Domba éh pelita' néh.
         24 Kekat arong kelunan omok lakau tong rema néh, ngan kekat raja tong tana' mihin pengekaya'
         tong leboo' inah.
         25 Usit leboo' inah pu'un pukap putung dau, bé' éh tenutup réh uban bé' pu'un merem
         sinah.
         26 Kekat pengaren ngan pengekaya' jin siget arong bengesa' juk nihin tai lem leboo'
         inah.
         27 Bang kekat ineu'-ineu' éh segit bé' omok masek lem leboo' inah, kenat péh kelunan
         éh maneu' kuraa'-kuraa' penganeu' éh sa'at éh pekenyaa' ngan kelunan éh kenyo. Bang
         kelunan éh pu'un ngaran senurat lem surat urip, éh anah Anak Domba éh omok masek lem
         leboo' inah.

1 La'ah meliket nah nojoo' baa' ja'au éh baa' éh purip kelunan, mening mu'un éh. Baa'
         inah musit jin nyun éh jalan Allah, ngan Anak Domba nah mokoo' ke' roh Raja.
         2 Baa' inah matong tai belu'an jalan ja'au tong leboo' inah. La'ah pipa dirin baa'
         inah, pu'un inan kayeu' buaa' éh purip kelunan, éh ngebuaa' jah poloo' duah koléé'
         lem jah taun, inah éh jah koléé' jah laséh. Ujung kayeu' inah jalan nawan kekat kelunan.
         3 Bé' pu'un ineu'-ineu' éh kenukum Allah éh omok pu'un tong leboo' inah. Nyun éh jalan
         Allah menyun ke' néh Raja ngan Anak Domba pu'un lem leboo' inah, ngan irah éh sohoo'
         Néh omok réh seva' Éh.
         4 Omok réh na'at da'in Néh, ngaran Néh pu'un tong sela' réh.
         5 Bé' pu'un merem kepéh, bé' tiken pelita' ngan ada maten dau, uban Tuhan Allah tengéé'
         éh perema réh. Irah omok raja' pemung ngan Néh pelinguh-linguh.
         6 Boh meliket inah bara' ka' ngan ké', Kekat ha' inah teneng éh omok ke' ngelan éh.
         La'ah Tuhan Allah éh mena' Sahéé' Néh ngan irah nabi Néh, Iah nyohoo' meliket Néh
         tai bara' ngan irah éh sohoo' Néh ke' réh omok jam tong kekat éh danii' juk pu'un
         kepéh, ha' néh.
         7 La'ah ka' ha' Yésus, Menéng ke'. Akeu' juk tuai laho. Murung kenin kekat irah éh
         kivu kekat ha' lem surat iteu' éh bara' tong kekat éh juk avéé' kepéh, ha' Néh.
         8 Akeu' Yohanes lepah menéng ngan na'at kekat iteu'. La'o ké' menéng ngan na'at éh,
         akeu' ngejekuu' lem ké' tong jumen meliket éh bara' kekat iteu' ngan ké'. Ké' juk
         seva' éh.
         9 Bang ka' ha' néh ngan ké', Mai ke' maneu' kenat, akeu' péh kelunan éh sohoo' Tuhan
         barei' ka'au', ngan barei' kekat padéé' ko' éh bara' ha' Tuhan ngan kelunan, ngan
         barei' kekat irah éh jah éh kivu kekat ha' lem surat iteu'. Jian ke' seva' Allah,
         ha' néh.
         10 La'ah ka' ha' néh kepéh, Kekat ha' lem surat iteu' éh bara' tong kekat éh juk avéé'
         kepéh vam, mai ke' melim éh, uban danii' mu'un hun kekat éh benara' néh inah pu'un
         kenat mu'un.
         11 Séé'-séé' éh maneu' barék sa'at, adang néh petem lem kesa'at néh inah, ngan séé'-séé'
         éh pu'un penyeruh éh segit, adang néh pu'un petem lem penyeruh néh éh segit kenat,
         séé'-séé' éh maneu' jian, tekep éh petem maneu' jian, ngan séé'-séé' éh pu'un ni'ai
         kenin, tekep éh petem ni'ai kenin, ha' néh.
         12 La'ah ka' ha' Yésus, Menéng ke'. Akeu' juk tuai laho, ngan pu'un Akeu' mena' oléé'
         ngan siget-siget usah kivu kekat penganeu' néh.
         13 Akeu' éh bu'un ngan éh pengega', éh saa' tenah ngan éh Saa' murin; Akeu' éh Tuhan
         jin bu'un avéé' pengega'.
         14 La'ah murung kenin irah éh poo' pakai réh ngan maneu' éh ni'ai. Irah omok kuman buaa'
         kayeu' éh mena' urip ngan kelunan, ngan omok masek lem leboo' inah jin usit néh.
         15 Bang kelunan éh maneu' barék éh segit, irah éh pakai limu', irah éh petuyang, éh
         mematai kelunan, irah éh seva' butun ngan irah éh kenyo jian péh palaa' ha' kenat
         péh palaa' penganeu' néh, bé' réh omok masek lem leboo' inah.
         16 Ka' ha' Néh kepéh, Akeu' Yésus nyohoo' meliket Ké' tai bara' kekat ha' iteu' ngan
         kekat sidang. Akeu' pu'un jin puku' Daud, Akeu' éh kenyuhai éh ngada teka rema, ha'
         Néh.
         17 La'ah Sahéé' Ni'ai ngan redo éh juk kawin bara', Tuai ke', ha' néh. La'ah siget usah
         éh menéng éh jian éh bara', Tuai ke'. Séé'-séé' éh mapeu' batok tuai ke', alaa' baa'
         éh omok purip ke', pu'un Tuhan mena' éh awah ngan séé'-séé' éh keloo' alaa' éh.
         18 La'ah akeu' Yohanes akeu' bara' mu'un ngan siget-siget kelunan éh menéng kekat ha'
         lem surat iteu' éh bara' tong kekat éh juk avéé' kepéh vam, Mavaa' keh jian-jian,
         hun pu'un séé'-séé' pepit ha' éh jah ngan ha' iteu', Allah pepit kekat penusah éh
         benara' néh lem surat iteu' ngan réh kepéh.
         19 Ngan hun pu'un séé'-séé' bet jelua' ha' jin kekat ha' lem surat iteu' éh bara' tong
         kekat éh juk pu'un, Allah bet tulat néh jin inan kayeu' éh omok purip kelunan pelinguh,
         kenat péh pu'un éh bet tulat néh jin leboo' ni'ai éh benara' Néh lem surat iteu' nah.
         20 La'ah Iah éh bara' tong kekat iteu' bara' mu'un, Akeu' juk tuai laho ha' Néh, Amin!
         Tuai ke', Tuhan Yésus.
         21 Jian Tuhan Yésus mena' pengejian ngan siget usah éh anah Nah.
         
            

         
      
   